
उपकलपतिया धापु 


नेपाल अधिराज्य धयागु थी थी वर्ण, जात जातिया मंका: केव 
जुया: वया च्वंगु दु । थन रंग रंगया बाब्बाला: गु स्वांत छथी थें छथी ग्यंक 
हइथें काव्य, साहित्य, संस्कृति, कलाया केबय्‌ नं थी थी भाव धारा, थी थी 
वैचारिक, दार्शनिक चिन्तनधारा कयूच्याना च्वँगु काव्य-साहित्यं कलाया 
बाँबाँला:गु स्वांत स्वयेका च्वंगु दु । थ्व हे थी थी भावधारा व चिन्तनधारा 
ज्वना: काव्यसाहित्यया साधनाम्‌ जुयाच्वंपिं कवि साहित्यकारतसें कःथःग्‌ 
थासं थःथःगु शैली, थःथःगु अभिव्यक्तियागु सुगन्ध ह्वलाः अनेकताय्‌ 
एकताया रंग तया: नेपाली काव्य-साहित्य-कलाया रसिक ब्वमितयूत गाक्क 
लुककेगु कुत: यानाच्वंगु दु । 

नेपाल राजकीय प्रज्ञा-प्रतिष्ठानया म्‌ ता: थथे हे थी थी रँग व 
रुपया सांस्कृतिक एकता वा न॑ जायेक हवया च्वंगु नेपाली व मेमेगु 
राष्ट्रिय भाय्या काव्य-कला कुसुम ल्याया: ल्याया:ः उकियानु रस व सुगन्ध 
देदुने व पिने न्यंका: साहित्य, कला, संस्कृतियागु धुकूयात समृद्ध यायेगु 
खः । नापं साहित्या प्रबुद्ध व रसिक ष्वमिपिन्त परितृप्त यायेगु नं खः । 

थौं-कन्हय्‌ जुवा च्वंगु प्रजातान्त्रिक रफतया परिप्रेक्ष्यम्‌ विविध 
कला, संस्कृति व साहितययात राष्ट्रयागु अक्षुण्यता कायम याना: उखण्ड, 
सुदृढ, शान्त व सुन्दर नेपालया रुपय कनयागं विविध सामाजिक परम्परा 
व संस्कृति जाक मखु, चिन्तन धारायात नापं निष्पक्ष रुपय्‌ छपु हे सुकाय्‌ 
हनेगु नं थुकियागु कर्तव्य क्षेत्रय्‌ हुने ला: व: । थ्व हे ता: त परिपूर्ति यायेगु 
झमय्‌ नेपाल राजकीय प्रज्ञा-प्रतिष्ठान नेपाली वाडमययात थःगु शक्तिं 
फत्तले प्रकाशित यायां वयाच्चंगु दु, आ: नं लथुकियात न्ह्याका वं 


वनाच्वनी । 
हि र्र रश जु 


मोहन कोइराला 
उपकुलपति 
नेपाल राजकीय प्रज्ञा-प्रतिष्ठान 


प्रकाशकीय 


हिमालय पहाडया सुन्दर, शान्त व शीतल मुलय च्वंगु नेपाल देश 
हिमाली सभ्यता व संस्कृतिया केन्द्र तथा बहुजातीय व बहुभाषिक राष्ट्र 
खः । थनया विभिन्न जातजातिया वासीत थ:थःगु बिस्कं भाय, कलाकौशल, 
संस्कृति व धार्मिक दार्शनिक अवधारणा दुपिं जुया: इपिं फुक्क राष्ट्रिय 
एकताय छपाँय छधी जुया: थःथःगु परम्परा हना: थवं थवय सहिष्णुता व 
सहअस्तित्वया सिद्धान्तय दनाच्वंगु दु । नेपाल देश थुगुकथं विश्‍वं समाजया 
न्हयोने बहलवादी समाजयाग अनुपम आदर्श न्हयथनेत सक्षम 
जुयावयाच्वंगु दु । | 

अनेकताय्‌ एकताया आदर्शअनुरुप नेपाल राजकीय प्रज्ञा-प्रतिष्ठानं 
नेपाल देशयात थःगु समग्ररुपकथं परिचित यायेभनं नेपालया राष्ट्रभाषा 
नेपाली नापनापं नेपालया थी थी राष्ट्रियमाषा, कलाकौशल, मे, प्याखं, 
संस्कार, संस्कृति व समाजशास्त्र सम्बन्धय्‌ अध्ययन-अनुसन्धान व मौलिक 
सृजनाया माध्यमं ज्याख्यले दइगु कृतित तयार याना: याका: पित हयेगु 
अले थुगुकथं थी थी ख्यलय्‌ ज्या सना च्वंपिं चिन्तक, अनुसन्धाता व 
सृजनशील प्रतिभातयूत फयांफक्को प्रेरणा व प्रोत्साहन ब्युब्युं थी थी 
विषय, भायं व साहित्यया विकास व समृद्धियात फक्को योगदान यायेगु 
ताक ज्या याना वयांच्चंगु सकसिनं सिउगु हे ख॑ ख : । 

थ्व हे बहुमुखी उद्देश्यकथं डा. जनकलाल वैद्यं नेपालया छगू 
राष्ट्रिय भाषा नेपालभाषाय्‌ च्वयादीगु “नेपालभाषाया प्राचीन काव्य 
सिर्जना” नांगु थ्व अनुसन्धानात्मक ग्रन्थ पिदनाच्चंगु दु। वयूकः डा. 
जनकलाल वैद्य नेपालभाषा साहित्यया छह्म नां दंम्ह समालोचक व 
पतिंचाय्‌ ल्याःखाय्‌ दुपिं अनुसन्धाता मध्ये छस्म खः। वयकलं 
नेपालभाषाया महाकवि सिद्धिदास महाजु (वि.सं. १९२४-१९८७) या 
सत्यसती खण्डकाव्यया विशद विवेचना (२०२४), नेपालभाषाया काव्य 
सिर्जना प्रवृत्ति (२०४३), व आशा सफ्‌ कथि अभिलेखालयस च्वंगु अभिलेख 


ग्रन्थतयग वर्णनात्मक धल: (२०४८) दयेकाः पिथंकाः थःगु क्वातुगु 
समालोचनात्मक प्रवृत्ति व तःजिगु अनुसन्धनात्मक प्रतिभा न्हयथनादीगु 
दु । नेपाल राजकीय प्रज्ञा-प्रतिष्ठानं पिदंगु सयपत्री खुलापौया नेपालभाषा 
बाखं विशेषाइया अतिथि सम्पादक जुया: योगदान याना: नं वयूकलं थःगु 
अनुसन्धाता व्यक्तित्वया परिचय बियादीगु दु । 

थुजोह्म वयकः जनकलाल बैद्यजुं थ्व सफ २०३९ सालय्‌ 
विद्यावारिधि उपाधिया लागि च्वयाद्यगु शोधग्रन्थ ख: । २०३४ सालंनिसें 
न्यादंतक अथक परिश्रम याना: दयेका दीगु थ्व सफुती वयकलं १६१७ 
सालं निसें १९३५ सालतकयागु नेपालभाषा मेयाग व्याख्या, विश्लेषण व 
समीक्षा यानादीग्‌ दु । थुगुकथं वयकलं अध्ययन यानादीग मेय्‌ जुजु 
महेन्द्रमल्ल (१६१७ - १६३१) या पालंनिसे यें, यल व ख्वपया जुजुखलःया 
नीप्यहम दुजःतयूग मेया नापं यलया जुजु नरसिंह देव (१६२८ - १६३१), 
येंया जुजु महेन्द्र मल्ल (१६१७ - १६३१), ख्वपया जुजु त्रैलोक्य मल्ल 
(१६२८ - १६६९ ) या पालंनिसें शाहकालया श्री ५ सुरेन्द्र विक्रम शाहया 
शासन काल (१९०४ - १९३८) तकया सर्वसाधारण कवितसें च्वःगु मे नं 
ला: वःगु दु । उकिया अतिरिक्त अज्ञात कवितयगु में नं शोधखोज याना: 
तयार यानादीगु थ्व सफती वय्‌कलं थ्व मेतयूत विषय विधा, विषयवस्तु, 
ता व अभिव्यक्ति प्यंगू विभिन्न मिखां स्वया: ब्वथला: विवेचना यानादीगु 
द्‌ । अथे हे काव्यगत प्रवृति, प्रभाव व मूल्याइनया सम्बन्धय्‌ १६१७ निसें 
१६३१, १६७० निसें १७५७, १७५८ निसें १८२८ व १८२८ निसें १९३५ 
प्यंगू अवधिया दुने अलग अलग खने दुथें क्यना दीगु दु। निचोडय्‌ वया: 
वयूकलं मेपालभाषाया प्राचीन मे विधायात नेपालभाषाया प्राचीन वाड्मय 
व काव्य सम्पदाय्‌ दकसिबय तः जिगु, प्यंगु व मौलिक सिर्जना धका: दाबी 
यानादीगु दु । ख नं थुकी घानादीगु प्रमाण प्रमेयकथं थ्व शोधग्रन्थ 
स्वनिगःया १६१७ निसें १९३५ तक स्वसः दया निश्चित अवधिया 
साहित्यिक विषयया वा मेमेगु विषयया इतिहास ग्रन्थ निर्माण यायेगुज्याय 
ज्यायख्यले दइग वा ग्वाहाली जुइगु स्पष्ट ज्‌ । 

थुजोगु उपलब्धिमूलक, खोजपूर्णण विशद विश्लेषणं जाःगु 
नेपालभाषा काव्य विधाया इतिहास धाये वइगु सफ्‌ ब्वमितयगु न्हयोने 
तये दया: नेपाल राजकीय प्रज्ञा-प्रतिष्ठान तसक लय्‌ता: । थुजोगु ज्याख्यले 
दुगु ग्रन्थ पिथनेत अनुमति बिया दीगुलिं डा. जनकलाल वैद्यप्रति सुभाय्‌ 
देछासें वयकःपाखें मेमेगु नं शोधमूलक कृतितयगु सिर्जना जुजुं बनेमा 
धका: कामना याये । 


नेपाल राजकीय प्रज्ञा-प्रतिषछान 


स्य: रे 


थ्व नेपालभाषाया प्राचीन काव्य सिर्जना अनुसन्धान सफ्‌ जि त्रिभुवन विश्वविद्यालय, 
मानविकी तथा सामाजिक शास्त्र अध्ययन संस्थानय नियमपूर्वक स्थायी अनुसन्धाता दर्ता याका: 
अनया स्वीकृति कया: नेपाल संवत्‌ १०९७-११०२ उकथं वि.सं. २०३४-२०३९ दुते सिधयेकागु 
अनुसन्धान अध्ययन ज्यां तयार जूगु खः । थ्व सफुतिं थुपिं स्वताजि ज्या तिप्यंकगु दु- 

क) नेपालभाषाया प्राचीन वाड्मय व काव्य सम्पदाय दकले त:जिग, ग्यंगु ब मौलिक 
सिर्जना नाले बहगु गीति काव्य विधा अर्थात्‌ नेपालभाषा पुलां मे ख: धयागु प्रमाणित तथ्य 
न्हयब्वयेगु:, | 

ख) नेपालया काव्य व वाड्मय सम्पन्न भाषा मध्ये छग्‌ प्राचीन भाषा नेपालभाषाया 
ज्ञात अज्ञात कवि कवयित्रीपिंस सिर्जना याना थकूग पुलागं मे अर्थात्‌ गीति काव्य विधाया 
विस्तृत अनुसन्धानात्मक समीक्षात्मक इतिहास (ने.सं. ६९१-९९८ उकथं वि.सं. १६२८-१९३५ 
दुनेया) न्हयब्वयेगु व 

ग) नेपाल उपत्यकाया उत्तर मध्यकालीन इतिहास सफ तयार यायेत अथवा 
ऐतिहासिक अथवा अनुसन्धानात्मक च्वसु च्वयेत ज्याय छयले बहग प्रमाण प्रमेय कथं छयले 
जिउगु काव्य दसी लिसे परिचित याकेगु । 


नेपालभाषाया पुलांगु मे विधाया थुगु अनुसन्धान अध्ययन यायेत जिं राष्ट्रिय 
अभिलेखालयया, स्व. प्रेमबहादुर कंसकारया नीजि संकलनया (थौंकन्हे रक्तकाली यँय च्चंगु 
आशा सफू कुथिया), जि थःम्हस्यां स्थलगत अध्ययन भ्रमण याना माला: लुइका: ल्यया 
मा:सा:गू मे सफू: व दाफा सफूया मेया किपा कायेका मुंकाग- बुँगय बुँगद्योया, टक्सार टोल 
तानसेनया, यल मंगलया भिंद्योया, ओक बहा: यलया, भिन्छे बहा यलया, महालक्ष्मी थसि 
ख्यः यलया, कायगननि गा:बहा: यलया, सूर्य विनायक ख्वपया, थिमि लोकेश्वर व 
बालकुमारीया- भजन अभिलेख ग्रन्थतय्‌ मे बाखं मेयात मूज्वलं नाला: अध्ययन विश्लेषण 
यानागु जुल । मे सफुती ब पत्रपत्रिकाय प्रकाशित जुयाच्चंग मे व बाखंमे नं पुलांपुलांगु मे सफू 
व दाफा भजनया अभिलेख ग्रन्थय माला: रुजु याना प्राचीन, शुद्ध व प्रामाणिकगु ल्यया 
अध्ययन विश्लेषण याना तयाग जुल । अप्रकाशित तिनिगु मे व बाखंमे मूल पाठय छपु छपुं 
(इमि स्रोत नं संकेत यासें) न्हयब्वया तयागु दु । मे सफुती अथवा पत्रपत्रिकाय प्रकाशित 
जुया: सुलभगु मे, बाखंमेया शीर्षक वाक्य, मे मुंक्म्हस्या ब्रां अथवा थर अथवा मेसफ्या नां, 
प्रकाशित मेसफूया संवत्‌, मेपु ल्या: व पौ ल्या: संक्षिप्तं पाठ हुने मा:मा: थाय्‌ थथे संकेत 
याना तयाग दु- “रक्षा याइम्ह श्री गुहयकाली' (मानन्धर: ने.सं. १०८८, ७:८-९) । गुलिं 
दुर्लभ थें च्वंगु मे व बाखंमे थ्व सफूया ल्यूनेरिखे तपं पतिइ बिया तयागु दु । गुलिखे पुलांगु मे 
व बाखं मेया रचना सिर्जनाकाल व उमिगु पृष्ठभूमि दुवाला क्यनेगु ज्या नं थुगु सफुतिइ जगु 
दु । थुगु सफुती दसि प्रमाण व दसु तथ्यया सांकेतिक सूच॑ मूल पाठ दुनेसं मा:मा: थाय 
कोष्ठक दुने थथे न्हयथनागु दु- (मल्लः ने.सं. १०९८, पौ १७५) । थुगु सफ्या ल्युने च्व ज्वलं 
धल: शीर्षक ब्वना थुकिया तात्पर्य कमलप्रकाश मल्लं च्व:गु, ने.सं. १०९८ स प्रकाशित 
सिंक:मिया स्वाते सफूया पौ ल्या: १७५ धयागु ध्वाथू वइ । 

अथ्यला, नेपालभाषाया पुलां मे मुना सफ्‌ व बाखंमे मुना सफ, तःम्हस्यां त:गुमछिं पिकया 
तये धुंकगु दु । स्व. प्रेमबहादुर कसा: नं बाख से व रत्नेशवर प्रादुर्भाव सफुती बाखं मेया विधागत 
परिचय व इतिहास प्वलेगु, छपुछपु बाखं मेया सारसंक्षेप खँ व मंखना धका समीक्षा तथा रत्नेशवर 
प्रादृभावय नाटक प्याखं थियटरया इतिहास व नाटकया सारसंक्षेप प्वलेगु याना दी धुंक्गु लुमंके 
बह ज्‌ । रचनाकालकथं मे व बाखंमे कोछुका पिब्वयेगु ज्या मल्ल शाहकालया मेव काव्य व 


काव्यकार सफातिइनिसें जग॒ खने दत । स्वीडनया विद्वान्‌ सीग्फ्रेड लीनहार्ड नेवारी गीतिमञ्जरी 
सफुती (सन्‌ १९७४) प्रकाशित थी थी मे सफू व बाखं मे सफ॒या सच्छिपु जक मे बाखंमे ल्यया: इमि. 
रचनाकाल निरुपण यायेगु, मेया भावार्थ व संक्षिप्त समीक्षात्मक टिप्पणी सहित कविपिनि 
परिचय नं संक्षिप्तं बिया त:गु खने दत । उमिगु तुलनाय थुगु अनुसन्धान सफुतिं नेपालभाषाया ७६ 
म्ह कवि कवयित्रीपिनि प्रामाणिक कृतित्व व्यक्तित्व परिचय तथा मे व बाखं-मेया भावार्थ, 
व्याख्या, काव्यगुण, शैली-विशिष्टता, प्रवृत्तिगत-विशेषता इत्यादि पक्षस विस्तृत समीक्षा-मूल्यांकन 
यायेया नापनापं थ्व पुलां मे अर्थात्‌ गीति काव्य विधाया कालक्रमिक इतिहास हे दकले न्हापालाक 
न्हयब्वये दया: जित आपालं सन्तोष व गौरवया अनुभव ज्‌ । थ्व सफुतिइ सच्छि सच्छि दँया छब्व 
छब्व थला: थीथी शताब्दीया बिस्कं बिस्कं काव्य सिर्जना धा: व उबले उबलेया काव्य प्रवृतिया खँ 
ब्वयागु दु । नेपालभाषा काव्य सिर्जना रचनाया ऐतिहासिक पला: नाप नेपाल संवत्‌ स्वापू हंगुलिं 
थ्व हे सवत्‌ छयला: तयागु दु, अयसां माःमा:थाय गनं गनं विक्रमीय संवत नं छ्यलागु दु । 
नेपालभाषा प्राचीन काव्य सिर्जना रचनाया पला:, स्तर, प्रवृत्तिनाप विश्वया मेमेगु देशया काव्यया 
पला:, स्तर व प्रवत्तिया तुलनात्मक अध्ययन याये छिनेमा धका ईस्वी सन्‌ कथंया शताब्दी अबधि 
नं संकेत उल्लेख याना तयाग्‌ दु । 

जिं तयार यानागु “नेपालभाषा प्राचीन काव्यया सिर्जनात्मक प्रवृत्तिया विश्लेपणात्मक 
अध्ययन' शीर्षकगु अनुसन्धान ग्रन्थयात त्रिभुवन विश्वविद्यालयं विद्यावारिधि उपाधि निम्तिं 
स्वीकार या:गुया समाचार गोरखापत्र, इनाप, राजमति, जनजागृति, हिमचुलि इत्यादि 
पत्रपत्रिकाय वसेंलि नेपालभाषा साहित्य ख्यलय हर्षया वातावरण लगुया लुमन्ति जिगु 
नुगलय आ:तलें ताजा तिनि । उबले, युगकवि सिद्धिचरण “थ्व अनुसन्धान सफू याकनं 
पिकाये मा:' धका जोडदार सल्लाह बिया दीगु वचन तयेभनं जिं थःगु गच्छेकथं फु थें 
नेपालभाषाया काव्य सिर्जना प्रवृत्ति नामं (पौ ९२६, सचित्र) स्टेनसिल छापायाना सच्छिग्‌ 
जक सफ्‌ वयक: कविं लोकार्पण याका: ने.सं. ११०६ वि.सं. २०४३ स पिकयागु याकन हे 
फुत । उगु सफ्‌ स्वदेशी विदेशी विद्वान्‌पिसँ अध्ययन याना थ:थ:पिनिगु कृतिइ चर्चा टिप्पणी 
प्रशंसा याना: त:गु ब्वने खना जि थःम्हं यानागु अनुसन्धान ज्या व मांभाय नेपाल॑भाषाप्रति 
थःगु कर्तव्य सेवाया सार्थकता बांलूग॒ खना जि गौरवान्वित जुयाच्चना । 


थ्व सफूया महत्ता व आवश्यकता हृदयङ्गम यासे नेपाल राजकीय प्रजा- प्रतिष्ठानं थ्व 
अनुसन्धान सफू भचा संक्षिप्तं थुगु रुपय प्रकाशित यायेगु समयोचित उदार पला: छिउगुलिं नेपाल 
राजकीय प्रज्ञा-प्रतिष्ठानप्रति जि आभारी जुयाच्चना । नेपालभाषीपिसं नं थ्व गुण लुमंकी भाःपिया । 


जि थ्व नेपालभाषा प्राचीन काव्य-गीति काव्य अर्थात्‌ पुलांगु मे विधाया अनुसन्धान 
ज्या न्हयाकाच्चंच्चनाबलेनिसे थुगु सफूया प्रकाशन ज्याय थ्यंक जित ग्वाहालिं ब्यूपिं श्रीमति 
विष्णुदेवी, विजयेशवर, स्व. ज्ञानेश्वर, मतिना व प्रेमबहादुर कंसकार, दाफा भजन खल:त, 
राष्ट्रिय अभिलेखालयया माइक्रोफिल्म शाखाया कर्मचारीपिं, किपा कया: बिया दीपिं मुगेन्द्रराज 
श्रेष्ठ, सानुराजा शाक्य व बलराम चित्रकार, जितः अन्त:प्रेरणा बिया उत्साहित यानादीपिं 
कविपिं निम्ह चित्तधर 'हृदय' व सिद्धिचरण श्रेष्ठ, डा. कमलप्रकाश मल्ल (निर्देशन व सल्लाह 
ब्यम्ह) व स्व. स्वयम्भूलाल श्रेष्ठ तथा थ्व सफू पिकायके निम्ति फलदायी प्रयाश याना दीपिं 
कृष्णचन्द्रसिंह प्रधान (आजीवन प्राज्ञ), धूस्वां सायमि (प्राज्ञ) व डा. धुवचन्द्र गौतम (सदस्य 
सचिव, ने.रा.प्र. प्रतिष्ठान), इमेज डिजाइनर्स बागबजारया राजेश्वर वैद्य व गजेन्द्र प्रसाद - 
कक्षपती, कम्प्युटर टाइप यायगु ज्याय ग्वाहाली बियादीपिं कम्पास कम्प्यूटरया रामेश्वर 
शरेष्ठ, प्रबीण कुमार शाह व अनुका श्रेष्ठ नापं थ्व सफू छापा या:गु थाकुथिया परिवारयात 
सधन्यवाद कृतज्ञता द्यछाया । 


नेपाल संवत्‌ १११९ पाशा चः दे जनकलाल वैद्य 
वि.सं. २०५५ चेत्र २ गते मंगलबार 


नेपालभाषा काव्य सिर्जना प्रवृत्ति सफू 
जिंगु मिंखायू 


तःदँ न्हयो थ्व हे यइपुसे च्वंगु पुलां मे विषयस अनुसन्धान याये तातुसें 
जनकलाल वैद्य अनुसन्धान प्रस्ताव ज्वना जिथाय्‌ सल्लाह का: झाल । उबले जिं 
वयकयात थ्व ठोस अनुसन्धान ज्याय्‌ पला: न्हयाकेगु खँय्‌ हौसला मब्यसेँ जि च्वने 
मछुत । थ्व अनुसन्धान प्रबन्ध सफूती (नेपालभाषाया काव्य सिर्जना प्रवृत्ति) वैद्यजं 
ई सन्या १६ गूगु सदि निसें १९ गूगु सदिया अन्त्य रिखेया नेपालभाषा पुलां मेया 
व्याक्क परम्पराया क्वथीक अध्ययन यानादीगु दु, व्याख्या विवेचना यानादीगु दु, 
मल्याङ्कन याना दीगु दु । फुक्क याना ४६१ पु (२३८ पु अप्रकाशित तथा २२३ पु 
प्रकाशित) पुलां मेय वयकलं याना दीगु विश्लेषणात्मक अध्ययनया प्रतिफलं थव सफू 
तयार ज्‌ वःगु खः । वयकलं छप्‌ छपु मेया अलग अलग विश्लेषण याना दीगु जक 
मखु कि ब्याक्क मेया हे सन्दर्भ प्रसंग कथं नेवा: जातिया सामाजिक व सांस्कृतिक 
जीवन पद्धतिया नं विश्लेषण यासें ज: व्हला दीगु दु । पुलां मे आपा: धया थें लायक 
खल:या काव्य सिर्जना जूगुलिं वैद्यजी यँ यँल व ख्वपया लायक्‌ खलक पिलूपिं कवि 
कवयित्रीया तथा इमि लायक दुनेया काव्य परम्पराया नं अध्ययन यानादीगु दु । थुभनं, 
वैद्यजी नेपालभाषा काव्यया इतिहास जक न्हयब्वया दीगु मखु कि नेपालभाषा पुलां 
मे सिर्जना जुइकगु समाज व संस्कृतिया नं इतिहास रेखांकन यानादीगु दु । थ्व सफूती 
वैद्यजीं परीक्षण अध्ययन यायेत थःम्हं मुंकाः ल्यया त:गु आलोच्य मेया पाठ्य नेवा: 
जातिया काव्य सिर्जनशील प्रवृत्ति माला: लुइकेगुली थःगु ध्यान केन्द्रित याना दीगु 
दु । अथ्य ला, वयकलं न्हापालाक उपि मेया विषयवस्तुगत व अभिव्यक्ति शिल्पगत 
पक्षया पारख यानालि तिनि उपिं मेयात काव्य सिर्जना धाये वह ज्‌ मज्‌ धका निरुपण 
याना दीगु स्वाभाविक ज्‌ । वयकलं ब्याकक अनुसन्धेय मे ज्वलं क्ववाला स्वयालि 
नेपालभाषा मेया त:ताजि स्वरुप व शैली, विषयवस्तु व रचना विधि विद्यमान 
जुयाच्वंगु तथ्य यचुक न्हयने तयादीगु दु । नेपालभाषाया गुलिं गुलिं पुलां मे भारतीय 
काव्य शास्त्र पद्धति कथं चिनात :गु नं खने दुसां उपिं मे न त भारतीय काव्यया थासा 
नकल खः न इमिके विषयवस्तु व शैली तप्यंक क्वपाला क्वकयातःगु हे ख: । 
नेपालभाषा पुलां मे चिनावंपिं थ:पिसं चिने त्यनागु मेया भाषा व स्वरुप थःपिनि यत्थे 
छ्यले ज्यू धयागु खँय्‌ गाक्क सचेतपिं खः । अले, इपि मध्ये यक्वस्यां सिर्जनशील 
प्रवत्तिया सम्भाव्यता वाःतायेका मे चिना त:जिगु सफलता नं प्राप्त यात । उकिं 


नेपालमाषाया प्राचीन काव्य सिर्जना 


वैद्यजुया थ्व अनुसन्धान कतिया यचुसें च्वंग विशेषता हे थ्व ज्‌ वगु दु- वयकलं तथ्य 
खँ क्वातृक सप्रमाणा न्हयब्वया दी । नेपालभाषा काव्यया गुगु नं विशिष्ट प्रवृत्तिया 
चर्चायाना दीबले वयकलं लुधनापुक्क दसि ज्वलं मा: मा: थाय्‌ ल्वयेक न्हयच्याका दी । 

वैद्यजीं थ्व सफुती याना दीगु मेगु ज्या खः पुलां मेया वैज्ञानिक वर्गीकरण । 
थःम्हं मुंका तया दीगु अल्याख मे अध्ययन याये ज्याछिंके भनं वयकलं नेपालभाषा पुलां 
मे वर्गीकरण याना दीगु खः । वयकलं व्याकक मेयात विषयवस्तु ल्याखं मूलत: ८ ता 
जि दु धका तथा अभिव्यक्ति शैली ल्याखं ६ ताजि दु धका कयना तयादीगु दु । वयकलं 
नेपालभाषा पुलां मेया परम्पराय्‌ भक्ति व श्रृंगारिक, देश भक्ति, यथार्थोन्मुखता, व 
सामाजिक सजगता प्रवृत्ति लुयाच्वंगु छख्यर कयना दीगु दुसा हानं मेख्यर नेपालभाषा 
पुलां मेय सहज सरलता सुबोधता, काव्यात्मक ता संगीतात्मकता, व समाजया कुरीति 
प्रति ध्याच्‌ टिप्पणी इत्यादि गुण बांलुयाच्बग नं क्यनादीगु दु । स्वभावतः हे लोकव्हागु 
जसां नेपालभाषा पुलां मेया काव्य परम्परा लोकमेया परम्परां सिवें तल्लीनताय्‌ आपालं 
सचेत ज्‌ । थुपिं पुलां मे संगीतशास्त्र कथंया लय तालबद्ध रचना खः । अले थुमिग 
प्रसारण मुख्यतः लिखित शब्द माध्यमं जुइ । आपालं धयाथें नेपालभाषा पुला मे 
निजात्मक रचना खने दु । 

वैद्यजीं थ्व प्रभावशाली मार्गदर्शक अनुसन्धान सफुती थ्व क्षेत्रय्‌ मेमेगु अनुसन्धान 
याइपिनि निम्ति क्वातुगु जग नीस्वना दीगु दु । अनुसन्धानया म्‌ ज्वलं मे मुंकेत व भजन 
मे गुग कथं हालीगु स्वयेत इलय बेलय्‌ थायथायया दाफा भजनय्‌ वयकः थः हे कायादी । 
उभनं, थ्व अनुसन्धान कति तयार यायेगु ज्याफोलय्‌ वयकलं थःम्हं लुइके फक्व (दाफा 
भजन व मेया) मूल हस्तलिखित सफूत यक्व हे लाना दीगु दु, अध्ययन याना दीग दु, 
राष्ट्रिय अभिलेखालयया अभिलेख ग्रन्थया सलंस: माइक्रोफिल्म स्वया सांगाय ससि माले 
थें माला: लुइका: ल्यया: अध्ययन परीक्षण याना दीगु दु । धात्थें धायेगु खःसा, वैद्यजीं 
नेपालभाषा पुलां मेया ख्यलय्‌ मेमेगु नं साहित्यिक अनुसन्धान ज्या याइपिनि निंति छग्‌ 
नमूना हे न्हयब्वया दिल धाये बह ज्‌। थ्व अनुसन्धान सफुतिं संकेत या:- न्हयोने आधार 
म्‌ ज्वलंया अभाव व अपर्याप्तताया समस्या कूवातां दनाच्वंगु मख । समस्या ला थ्व हे 
ज्‌ वइ कि न्हयल्या च्वंगु उलिउलि मछि अनुसन्धेय ज्वलं गुकथं व्यवस्थित याना: 
छ्यलेगु, अध्ययन यायेगु ? 


कसलप्रकाश मल्ल 


नेपालभाषाया प्राचीन काव्य सिर्जना 


चीहाक:गु नांया संकेतार्थ प्वला 


ऊंबत्वादाम्ये - ऊं बहा त्वाःया दाफा म्ये सफ 

आसक्‌ - आशा सफ कृथि, येँ । 
(स्व. प्रेमबहादुर कसकारं मुंकातःग 
अभिलेख ग्रन्थ व्याक्क दोहलपा दयेका 
तगु सार्वजनिक संग्रहालय ।) 


ई.सन्‌ - ईस्वी सन्‌ 

ओ बयदास - ओक्‌ बहा यलया दाफा मे सफू 
कानगायदास - कायगु ननि गा:बहा यलया दाफा सफू 
गीगो - गीतगोविन्द 

गी सं - गीत संग्रह 

टटोताभस - टक्सार टोल तानसेनया भजन सफ 
त्रिरसौंगा - त्रिरत्न सौंन्दर्य गाथा 
थिलोभस - थिमि लोकेश्वरया भजन सफ्‌ 
थिबाभस - थिमि बालकुमारीया भजन सफ्‌ 
थ्यास - थ्यासफ्‌ है 
दतासं - दशावतार नाटक संग्रह 

धा वप्या - धान्यवति प्याखन 

नापदगी - नानार्थ पन्चदश गीत संग्रह 

नासः म्ये - नास:द्योया म्ये 

नेभागी - नेपालभाषा गीत 

ने.सं. - नेपाल संवत्‌ 

पुमे - पुलांगु म्ये (मे) 

पु मे मु - पुलांगु मे मुना 

पुपाना - पृथूपाख्यान नाटक 

प्रका. - प्रकाशित जुइ धुंक्‌गु 

प्राका का - प्राचीन काव्य व काव्यकार 


बुंभस - बुंगद्योयाथायया भजन सफ्‌ 


भिंमंभस - भिद्यो मंगलबजारया भजन सफ्‌ 


ममे - मतेनाया मे 

मशाकामे - मल्ल शाहकालया मे 

यपाना - ययात्युपाख्यान नाटक 

र प्राना - रत्नेश्‍वर प्रादुर्भाव नाटक 

राअ - राष्ट्रिय अभिलेखालय, रामशाह पथ, काठमाडौँ ; 
रामा - राग माला 

रामा / एका चना - राग माला, एकादश चरित्र नाटक 

रा मा/माना - राग माला, माधवानल नाटक 

विचना - विक्रम चरित्र नाटक 

वि.सं. - विक्रम संवत्‌ 

वीध्वना - वीरध्वजोपाख्यान नाटक 

शरोउकना - शनैश्वर रोहिणी उपाख्यान कथा नाटक 
श्री ख मयु ना - श्रीखण्ड चरित मयुरध्वजोपाख्यान नाटक 
सम्पा - सम्पादक 

सि एन एस जर्नल - कन्ट्रीब्यूसन टु नेपलीज स्टडीज जर्नल 
सू.वि भस - सूर्य विनायक (ख्वप) या दाफा भजन सफ्‌ 
स्तोभगीसं - स्तोत्र भजन गीत संग्रह 


हगकना - हरगण कथा नाटक 


विषय धत: 

मतिना मे 

देशभक्ति मे 

प्रशसस्ति काव्य 

उपदेश मे 

ध्याच से 

सिन्हाज्या मे 

शोक मे 

(आ) अभिव्यक्ति पक्षया लिधंसाय खनेदुग ता 
वर्णनात्मक मे 

प्याखं मे 

संवादात्मक मे 
इतिकथनात्मक मे 
अक्षरमाला मे 

भावात्मक व विचारात्मक मे 


१९ काव्य प्रवृत्ति, प्रभाव व मूल्यांकन 


तपं 


ने.सं. ६८०-६९४ दुनेया 
ने.सं. ७३३-८२० दुनेया 
ने.सं. ८२१-८९१ दुनेया 
ने.सं. ८९१-९९८ दुनेया 
उपसंहार 
ज्वलं धलः 


पौ 


(अ) म्‌ ज्वलं मेया पाठ 


क) छत्रध्वजया मे 
ख) केशव उदासया मे 
ग) ल्हासाय पुसामि प्रवासित जूगुया छपु मे 
घ) महेन्द्र मल्लया मे 
ड) कपाराम ओभाया शारदा स्तोत्र 

( 
( 
( 
( 
( 
( 
(च) संवत्‌ ८६४ या कथा ल्हाये मे 
( 

(इ) अनुसन्धेय ज्वलंया स्रोत 

( 


(ई) मे सफू अभिलेख ग्रन्थया छुँ किपा 
अनुक्रमणिका : अनुसन्धेय मेया धल: 


आ) नेपालभाषाया पुलांगु मेय लूपिं सर्वलाधारण कविपिं 


३१३ 
३१६ 
३१७ 
३१८ 
३१९ 
३२० 
३२१ 
३२१ 
३२१ 
३२२ 
३२३ 
३२३ 
३२५ 
३२५ 
३२७-३६१ 
३२७ 
३३० 
३४४ 
३५२ 
३६२ 
३६३ 


क) अनुसन्धेय ज्वलं मुनागु दाफा भजन खल: व सफ्कुथि 
(ख) स्व. श्री मानदास तुलाधर  मुंकादीगु मेया स्रोत 


अध्याय १ 
न्हयध रप 


विषयवस्तु 


नेपालया देशभाषा जुयाच्वंग नेपालभाषा माध्यमं सिर्जना याना तःग काव्य उखेंथुखें. 
चिच्चादना च्वंगु मालाः, मुना: कथंछि विश्लेषणात्मक अध्ययन याना लग तथ्यया लिधंसाय 
थ्वया काव्य परम्परा, कविपिनि व्यक्तित्व कृतित्व व काव्य प्रवृत्ति सम्बन्धी थीथी खैँ थ्व 
सफया म्‌ विषयवस्तु खः । नेपालभाषा मे नेवा: जातिया मौलिक सिर्जना खः । थ्व भाषाया 
कविपिसं इलयबेलय भोग या:गु जीवनया सुख दुःखया अनभूति तथा समसामयिक परिस्थितिया 
यथार्थ प्रतिक्रिया न्हयब्वया सिर्जना यानातःगु काव्यस लयाच्चनीगु भाव व शैलीगत प्रवृत्ति 
नं थवया विषयवस्त सीमाना दने लाः व: । 


थ्व विषयया मूल माध्यम नेपालभाषा जूगलिं थव भाषाया परिचय न्हयथनेग 
थनथाय प्रासाड्गिक जुइ । थ्व नेपाल उपत्यकाया छगू आदिवासी नेवा:जातिं थः मां भाय 
नाला: त:गु छग्‌ प्राचीन वाड्मय, थःगु हे थीथी लिपि व विविध विधाया काव्य दग भाषा 
खः । थ्वया उत्पत्तिया खँ अन्वेषक्कतय निम्ति जिज्ञासा व अनुसन्धान ज्याया उर्वरा 
विषय क्षेत्र जयाच्वन तिनि । विशव भाषा परिवारय थ्वयात चीन-सँय भाय खल:या छगू 
कचा सँय बर्माया नं असर्वनामिक हिमाली प॒च:या छग्‌ भाषाया ल्याखय्‌ दथयाका तःगु दु 
(मल्ल : ने.सं. १०९८, पौ १७५) । श्वं थःगु भाषिक स्वरुप प्रकृति मन्हंकुसे ईलिसे ल्व: कथं 
इलयबेलय्‌ संस्कृत, मैथिली, उर्दू, फारसी, अबधी, बंगला, व खस भायनाप संगत याना नं 
थःगु स्वतन्त्र स्वरुप व अस्तित्व जहांथिक म्वाकाच्चंगु दनि । 


नेपालया प्रामाणिक शिलाभिलेख ईस्वी सन्या ५ गूग॒ सदींनिसेया तिनि कथंछि 
भोलाक विशेष याना उपत्यका दने थायथासय लया व:ग दु । उबलेनिसें नेपाल संवतया शुरु 
काल तकया अभिलेखया म्‌ माध्यम भाषा संस्कृत जया च्चन । उबलेया नेपालभाषा वाक्य 
दुथ्याःग गग अभिलेख प्रमाण आ: तक लया मव:नि । तर उबलेया संस्कृत अभिलेखय संस्कृत 
इत्तर २४८ खँग्व: छ्यलाः तःग॒या प्रमाणिक त्थय पिहां वये धंकग दु (तमोटः ने.सं. ११०१, पौ 
१३१) । अन्वेषक विद्वानपिनि धाप्‌ कथं उपि संस्कृतेत्तर खँग्व: उबलेया नेपालया स्थानीय जन 
भाषा रुपय नेपालभाषाया अस्तित्व दया च्चने धंकगया दसि खः (जोशी:वि.सं. २०३०) । यल 
ओकुबहा:या ने.सं. २३५या ताडपत्रया (शाक्य: ने. सं.११००, पौ६) नेपालभाषायात आ: तक लग 
मध्ये दकसिबे पलांग नेपालभाषा अभिलेख दसी नाले बह ज्‌ । 


संवत्‌ तिथि व गहीनशीन जजया नां स्पष्ट न्हयथना तःगु नेपालभाषाया दकले 
न्हापांगु शिलाभिलेख दसी सक्व वज्जजोगिनी द्ोयाथाय च्चंग जज रुद्रदेवया शासन कालीन 
ने.सं २९३ या शिलाभिलेख खः (तमोट: ने.सं. १०९७, पौ १२) । यक्ष मल्लया शासन 
कालतक नं नेपालभाषा वाक्य आपलखं समाप्ति अंशय जक ल्‌ । यें. मरु सतलय ताना तःग 
ने.सं ४५४ या सिज:पतिइ दकले न्हापा लाक नेपालभाषा वाक्य ७ ग्‌ न्हयलल । इस्वी सनया 
१४ ग्गं सदी थखेनिसें थायथासय पलिस्था याना त:ग॒ अभिलेखय संस्कृतयां ल्यू नेपालभाषायात 
थाय बिया हःग खने दत । गगं अभिलेखय ला मक्क नेपालभाषा जक छ्यला तःग नं लग 
दु । नेपालभाषां व्यावहारिक उपदेश मे कोका तःग अभिलेख ख्वप लायकया जीस्वां चकय 
च्वंग हितिया अभिलेख खः (रेग्मी: ई.सन्‌ १९६६,पौ १५३) । 


नेपालमाषाया प्राचीन काव्य सिर्जना न्ह्यथ खँ-१ 


_ थीथी विषयया अभिलेख ग्रन्थय नेपालभाषा मल, सहायक, अनवाद, टीका, 
निर्देस व समाप्ति सुचंया माध्यम कथं छयला तःग खने दु । आ: तकया न्हापां न्हापांगु 
नेपालभाषा अभिलेख ग्रन्थ थपिं खने दु हितोपदेश (ने.सं. ४८१), हरमेखला (ने.सं. 
४९४), मानव न्याय शात्त्र (ने.सं. ५००), अमरकोश (ने.सं ५०१) । नेपालभाषा मल 
माध्यमं च्वया त:गु दकले न्हापांगु अभिलेख ग्रन्थ गोपाल वशादि प्राचीन वशावली 
(ने.सं.५०८-५०९ रिखेया) खः । थ्व भाषां धर्मशास्त्र, कोश, ज्योतिष शास्त्र, आयुर्वेद 
शास्त्र, नीति, संगीत शास्त्र, वास्तु शास्त्र, प्राणा, बाखं, मे, काव्य, नाटक, अवदान, 
वही, धरोत, कालबिलया भों, सन्धी पत्र इत्यादि च्वयेग ज्या जया वन । कालबिलया 
भो ला थ्व भाषां नेपालभाषेत्तरपिंत नं च्वया बीग ज्या जूगु सी दु । ने.सं ८९५ भाद्रं 
उबलेया नेपाल सरकार व ल्हासा सरकारलिसे जूगु सन्धी पत्र व ने.सं. ८९९ दे तक नं, 
प्रजाया महा मामिला छिनफान या:गया अभिलेख तयेगु ज्या थ्व हे भाषां तयेगु याना 
बंगु दु (वज्राचार्य व श्रेष्ठ: वि. सं. २०३५, पौ २४१-२४६) । 


गुबलेनिसे नेपालभाषा मे लिपिबद्ध जल निश्चित रुपं कोछी मछिंनि । ने.सं. ६९१- 
६९४ या यलया ठक जज नरसिंह देव, प्रन्दरसिंह देव व उद्धवसिंह देवया नां दथया:ग मे, 
जज महेन्द्र मल्लया मे ने.सं७२५ या केशव उदासया मे निं आ:तक लूग मे मध्ये दकले 
पलांग खने दु । जगज्ज्योति मल्लया नां दग नानार्थे -पञ्चदश गीत (प्र.३३८, बी २८६/९), 
सिद्वितरासिह मल्ल विरचित मे, श्रीनिवास मल्ल विरचित दशावतार नाटक सग्रह 
(च.२४९७, ए ३४६।१८, ने.सं. ७८५) व प्रताप मल्ल विरचित मे सफत सम्बन्धित कविपिनि 
इलय हे च्वःगु सी दु । मे चिउम्ह कविया नां, लिपिकारया नां व मे सफ च्वय्‌ सिध:ग 
संवत्‌ तिथि दृग अभिलेख ग्रन्थ नेपालभावा गीत (द्वि.२२२,बीर८८/२६,ने.सं७९३) खः । 
अथे हे सबंत्‌ तिथि दुग आ: तकया दकले न्हापांग लिपिबद्ध सार्वजनिक भजन सफ स्तोत्र 
भजत गीत सग्रह (बी ४०१/१९, ने.सं.८२७) ख: । 


काव्य रसिक व काव्य स्रष्टा नेवाःजाति 


नेपाल उपत्यकाया आदिवासी मध्ये नेवाःजाति नं छग्‌ खः । थ्व जातिया 
उत्पत्तिया खे निश्चित रुपं कोमजिउनि । अयसां, नेपाल उपत्यकाया उत्तरं व दक्षिणं 
इलयबेलय दुहां वया थनया छग आदिवासी नेवाःजाति नाप स्थायी रुपं हंबं वःपिं 
किरात, शाक्य, लिच्छवि, आभीर, गुप्ता, ठकुरी, मल्ल जाना: नेवा:जाति त:जिक 
सुगठित जग खः धयाग खँय स्वदेशी ब विदेशी विद्वान्‌त सहमत खने दु । नेपाल 
उपत्यकायात वास्तुकलां, मूर्तिकलां, चित्रकलां, संगीतकलां, तथा धर्म संस्कृतिं सभ्य, 
सुसंगठित व सुसंस्कृत ज़इकेगुली नेवा:जातिया त:जिग देन दु । वाणिज्य, बैंज्या, 
थाज्या लाज्या, विद्या शिल्प, लोक संस्कृति व साहित्यय नं थ्व जातिं म्‌ वंग योगदान 
बियाच्वंगु जल । दाफा भजन यायेगु, जात्रा नख: न्यायेकेगु व प्याखं दयेका क्यनेग नं 
थ्व जातिया यकःतिगु क्रियाकलाप जया च्वंगु नं मध्यकालीन नेपालया इतिहासं कनाच्चंग 
दु । उकि इतिहासकार व अन्वेषक विद्वानुपिसं नेपाल उपत्यकाया सभ्यता संस्कृति 
धयागु हे नेवा: सभ्यता संस्कृति खः धयाग विचार प्वंकाच्चन । 

नेवा: जातिं सगौरव थः मां भाय नाला: त:गु नेपालभाषां इलयबेलय सिर्जना 
याना थकूगु विवेच्य काल दुनेया काव्यस नेवा: जातिया जीवन पद्धति, भाव विचार, 
नीति दर्शन व समसायिक प्रतिकिया प्रतिविम्बित ज॒याच्चंग दु । 


न्हयथ खेँ-२ नेपालभाषाया प्राचीन काव्य सिर्जना 


नेपालभाषा काव्य सिर्जना रचना जुगुया कारण 


नेवा: जातिं व नेवारेत्तर व्यक्ति विशेष नं नेपालभाषा माध्यमं थ:थ:ग दुःख सखया 
खँ थ:थ:पिनिग रचनाय प्वंका थकग दु । थमिग छुं छुँ कारण थथे खः 

(क) दुःख सखया खेँ प्वंकेग स्वत:स्फूर्त अन्तप्रेरणां जज रानी, लायक कवि, व 
सर्वसाधारण कविपिसं आत्मपरक कवितामय मे यक्‍वं विवेच्य कालदने चिना थकग खने 
दु । “ङ हुने विनति ख ल्हाय”, 'मेव मद छि छम्ह सहाय्‌,' 'मनन महयसे थ्व ख ल्हाडा' 
थेंजाग उद्गारं शुरु याना तःग में थ्व खैँ यचक क्यं । 

(ख) लायकुली जजया सभाय न्हिया न्हिथं मे न्यंकीगु व कवि गोष्ठी ज़या च्वनीग 
चलन खने दु । यलया जज श्रीनिवास मल्लया लायक कवि कुन्‌ शर्माया कीर्ति पताकास व 
यॅया जज प्रताप मल्लं तया थकग्‌ छग्‌ शिलापत्रय प्रताप मल्लया मे न्यना ल्यासेत येचाइग खँ 
न्ह्यथना तःग (रेग्मी: मिडियवल नेपाल भा.४,पौ ७५-७६) तथा अनं हे मे व प्याखं स्यनेत 
कवीन्द्रपर दयेका थकगलिं उबले मे व गीति काव्य सिर्जना रचना यायेग व्यापक चलन जग 
सी दु । अथे हे जज॒पिंत गान्धर्व विद्या गरु सगीवाणविपारण कवीन्द्रसम्राट चूडामणि थें 
जा.ग विभूवण/' सम्मान याइग्‌ उबलेया चलनं नं उबलेया लायकुली मे चिनेगली कविपिंत 
प्रेरित याःग सी दु । उत्सव विशेषय जजँ सर्वसाधारण कविपिंत व दाफा भजन मे प्याखं 
खल:यात सिरपा प्रसाद बीग चलनं याना सर्वसाधारण कविपिंत मे प्याखं सिर्जना रचना 
यायेगली उत्साहित या:ग सी दु । 

(ग) समसामयिक व ऐतिहासिक घटना खँ संचार यायेग़ नं उबलेया कविपिनि प्रवृत्ति 
जया च्चन । ने.सं ६९१ निसेँ शाहकालतक नं इलयबेलय घटित प्राकृतिक संकट विपत्ति, 
राजनैतिक घटना व पारिवारिक आपत्तियात कया चिना त:ग मे यक्वं लया वःग द । उजाग 
संकट आपत्तिया इलय कविपिंके मे चिनेग प्रेरणा स्वत: नगलय लया वइग ज़याच्चन । 

(घ) नेवा:जातिइ दाफा भजन यायेग नित्य ज्याझो परम्परां व वखत वखतय नख: 
जात्राबले मे हालीग चलन दया विभाषी कविपिंसं नं नेपालभाषां मे चिना वंग द । 
अभयानन्द स्वामी, वखतावर सिंह, तीर्थपरी, जगतसंसेरपिनि रचनां थ्व खे पष्टि ज्‌ । 


नेपालभाषा मेया अनुसन्धानात्मक ज्याखवँ 


नेपालभाषा प्राचीनकाव्य विधा अर्थात पलांग मेयात कया: पूवंक अथवा उकिया 
गगं पक्षयात कया: विधिवत्‌ अनुसन्धान याना गर्ग ग्रन्थ च्वया थ्व सिबें न्हापा प्रकाश 
मजूनि । स्वीडनया विद्वान्‌ प्रो. सिरफ्रेड लीन हार्ड नेपालभाषाया प्रकाशित जुइधुंक्ग 
सच्छिप मे मना अतसल्धानात्मक भूमिका सहित नेवारी गीतिमन्जरी (अंग्रेजी सफ सन्‌ 
१९७४ स) पिकया दीग द । 

विवेच्य कालदनेया मे सम्बन्धी समसामयिक समीक्षात्मक व व्याख्यात्मक गागं च्वखे 
आ:तक लया मवःनि । भाग्यवश, श्रीनिवास मल्लं चिना थक छप मेया समाप्ति वाक्यस 
(दशावतार नाटक सग्रह रा.अ. ई ११३६) थः सिबें न्हापाया कविपिं सिद्धिनरसिंह मल्ल व 
प्रताप मल्लया मेया छुं प्रवृत्तियात कया छुं उद्गार सम्म प्वंका तःग लग दु । राष्ट्रिय 
अभिलेखालयया छगू अभिलेख ग्रन्थय दथूया:ग सं अज्ञात कविं चिना थकग पूमवंग मेय 
न्हापाया कविपिनि मेयात कया थथे उद्गार प्वंका थक्‌ग खने द- 


राजा देव प्रताप मल्ल कविया विस्तार भाखा अति रसं पदं ज्ञानी गरुडध्वजं । 
योगी सिद्धिनरसिंह देव सरसं भाखामय निर्गणं ज्ञानार्थस वृषभध्वजो सर्वज्ञ छत्रध्वज । 
गीतः राअ, बी २८४/१७ 


नेपालमाषाया प्राचीन काव्य सिर्जना न्हयथ खेँ-३ 


अनंलि यक्व देँ लिपा स्व. धर्मादित्य धर्म्माचार्य पलांग नेपालभाषा साहित्ययात धर्म 
कथं बौद्ध मार्गी व साधारण धका मोटामोटी हिसाबं ब्वथला: क्यना थकल (धर्माचार्य: ने.सं 
१०९२, पौ ९-२४) । राष्ट्रिय अभिलेखालयस सुरक्षित नेपालभाषा अभिलेखग्रन्थतय उपलब्ध 
फुक्क विषय विधाया अभिलेखग्रन्थतय वर्णनात्मक धल: थ्व पंक्ति लेखक दयेका प्रकाशित 
नं याके धंकग द । 


पुलांगु मे मुनेगु, सम्पादन त प्रकाशन यायेगु ज्या 


नेपाल उपत्यका दने व पिने थायथायया दाफा भजन सफ्‌ व मे सफुतिं नेपालभाषा 
मे माला: ल्हयया मंकेग ज्या दकले न्हापालाक छुना दीम्ह भाषा भकवा: स्व. मानदास 
तलाधर ख: । नवयवक साहित्यकार व अन्वेषकतयत ज्या यायेत भूमिका व ज्वलं ता:लाका 
बीभनं अनं थ्व ज्या कौला गा: ७ ने.सं .१०४७ निसें न्हयाका दीग जया च्वन । थीथी विषय, 
राग, धर्म सम्प्रदाय, ई व थायया ९०० प॒ मे व बाखंमे अनं मंका थका दीग दु । अनं हे मल्ल 
शाहकालया मे (वि.सं.२०१३), पलार मे (निग्र व स्वंग्ग ब्व) सफ्‌ रुपय पिकया थकल । स्व. 
फत्तेबहादर सिंहं सम्पादन याना प्रकाशित याना दीग नेपाली विहार कविता संग्रह 
सफुतिइ (ने.सं. १०५९) श्रीनिवास मल्ल विरचित पलांग “सृदामाया लिक नारायण” शीर्षक 
छप मे दकले न्हापां प्रकाशित जग खने दु । स्व .ठाकरलाल मानन्धर “पलांग मे धयाग 
कविताया परिशीलन खः” धयाग धारणा स्थापित यासें दकले न्हापां छुं बांबांला:ग पलांग मे 
जक तया एला से सफ्‌ ने.सं. १०७२ स पिकया दिल । उकी नेपालभाषा पलां मे कालकम 
कथं झोछुना नं मतःनिग तथा प्रतिनिधि कवि कवयित्रीपिं नं यक्व दमथ्या:निग खने दु । 
कालक्रम कथं कविपिं झोछुका मे व बाखंमे द॒थ्याका प्रकाशित जग सफूत छसिंकथं मल्ल 
शाह कालया मे व नेपालभावाया प्राचीन काव्य व काव्यकार खः । थपिं निग मध्ये 
न्हापांगुली जज महेन्द्र मल्लया मेनिसें २० गूग सदी तकया दुने रचित मे दथ्यानाच्वंग दु । थथे 
हे मे चिउँग समय कथं मे भोछुकेग ज्या नेपालभाषाया प्राचीन काव्य व काव्यकार सफुती 
कवि परिचय नं तया तःगु ला खः । तर उकिया गग परिचय खँ व मे चिउँगु दें गनं गनं 
विवादास्पद तथा गग दसि पायूछि मज्‌ग खने द्‌ । नेपालभाषाया छम्ह पलांम्ह कविया काव्य 
कृति छग्‌ नं पिहां वये धंकग द । स्व. प्रेमबहादुर कसा: नं आ: तकया दकले न्हापा लाक 
माया मतिताया से जक म॒ना मतिनाया मे, बाखं मे जक म॒ना बाखं मे, नेवा: जातिं संगीत व 
प्याखंया उपास्य नाला: त:म्ह नास: द्योया स्ति मे जक मना तास:द्योया मे पिकया दीग द । 
बंग योया स्तुति मे मना नं आः तक निग सफू पिहां बये धंकग दु (शाक्यः ने.सं. १०८५ व 
कायस्थ ने.सं११०२) । स्व. मानदास तलाधरं मंका थकग अप्रकाशित तिनिग मे जक ल्यया 
७५० प॒ मे प्रला मे सवा (तमोट: ने.सं. ११०२) नामं पिहा वःग द । थकी फुक्क मेयात 
विषयवस्तु ल्याखं ब्वथला न्हयब्वयेग ज्या सम्म जग दु । 


मे सम्बन्धी समीक्षात्मक व अन्वेषणात्मक च्चे प्रकाशन- सत्यमोहन जोशी 'भीग 
भाषा व साहित्य’ शीर्षक च्वखँय्‌ नेपालभाषाया प्राचीन मध्यकालीन मेयात संगीतमय 
कविता धका परिचित याना दीग दु । 'शाह जजपिनि नां व देन” शीर्षक च्वखँय्‌ थ्वय्‌कलं 
नेपालभाषा मेयात शाह जजपिनि पाखें राजकीय प्रश्रय दयाच्चंग खँ प्वला: दीग द (धमादयः 
ने.सं. १०७६ बछला/तछला लयाः) । कवि स्व. चित्तधर हृदयं नेपाल संगीत” शीर्षक 
अन्वेषणात्मक च्वखँय्‌ दकले न्हापालाक नेपाल संगीत परम्पराया इतिहास, नेपालभाषा मेय्‌ 
छ्यला तःग राग, ताल सम्बन्धी प्राविधिक पक्षया खै व नेपाल उपत्यकाया जनजीवनय 
संगीतया स्थानयात कया विस्तृत चर्चा याना दीग द (हृदय: नेपाल ऋतु पौ ल्या:४, ने.सं. 
१०७३, पौ ४०-४६) । पलाग मे (निगूग॒या भूमिकाय्‌ अनं नेपालभाषा मेयात भजन स्तुति, 


न्ह्यथ खँ-४ नेपालमाषाया प्राचीन काव्य सिर्जना 


बाखं थें घटना दग, दर्शन निर्गुण व मतिना व आरतिया मे धका ब्वथला दिल । डा. कमल 
प्रकाशमल्लं मतिनाया से सफ्यात कया दकले न्हापालाक थःगु समीक्षात्मक दृष्टिकोण 
न्हयब्वयेया नांप नेपालभाषा पलांग मे ख्यलय्‌ अनुसन्धान ज्याखें न्यायके माःग सामयिक 
आवश्यकता न्हयथंसे उजा:ग ज्या मय सँ ब्वी धंकपिं भाषा व साहित्य इतिहासया अन्वेषकतयत 
ज्याख्य: खः धका कना दीग दु ( धर्मोदयः १३:१, ने.सं.१०७९, पौ ११-१५) । 


नेपालया इतिहास सफूती नेपालभावा मेया प्रसंग- मध्यकालीन नेपालया राजनैतिक 
व सांस्कृतिक क्षेत्रय अनुसन्धान याना दीपिं स्वदेशी विद्वान्‌ मध्ये डा. डिल्लीरमण रेग्मी 
मिडियवल नेपाल भाग १ व २ स नेवा:जातिया गठन व इमिग सांस्कृतिक, धार्मिक, 
सामाजिक व साहित्यिक क्षेत्रय दयाच्चंगु देनया विस्तृत वर्णन यायेया नापं नेवा:जातिं नाटक 
ब मे काव्य क्षेत्रय्‌ न्हयब्वःग सिर्जनात्मक ज्याखँया मूल्याकन नेवा:तसें नाटक व मे चिना 
मथकग जसा काव्य क्षेत्रय इमिग सिर्जनात्मक सक्रियता हे शून्य जइग जइ (रेग्मी : ई सन्‌ 
१९६५, भाग २, पौ ८३८) धया दीग दु । 

यूरोपया विद्वानतय्‌ अत्रसत्धान कतिइ नेपालभाषा मेया खॅ- ई सन्‌ १९ गणां सदी 
रिखेनिसेँ यूरोपया विद्वानतसे नेपालया भौगोलिक, राजनैतिक, सामाजिक, सांस्कृतिक व 
भाषिक क्षेत्रया अध्ययन यायेगु शुरु यात । इमिसं थःपिनिग अनुसन्धान कृतिइ नेपालभाषा 
व थ्वया वाङमय नापनापं मे, स्तोत्र काव्यया अंग्रेजी अनवाद नं तया भाषा व काव्य 
सम्बन्धी खँ च्यया थकग दु । नेपालभाषा काव्य (मे व स्तोत्र) या अंग्रेजी भाषानवाद यायेया 
नापं चर्चा याना थकपिं यूरोपया विद्वान्पिं नं खने द्‌ । ब्राइन हफटन हज्सनया सन्‌ १८७४ स 
प्रकाशित जग एसेज अन्‌ द लाडरिबजेन्‌ लिटरेचर रिलिजन अब्‌ नेपाल एण्ड तिन्वत 
सफतिइ नेपालभाषा सम्बन्धी भाषिक. खँ जक आपा दु । अनं अमृतानन्दया 'देवं मनुष्यं अनि 
याक' शीर्षक स्तोत्र छप अंग्रेजी भाषा अनवाद याना दथ्याका दीग द । डानियल राइट 
दकले न्हापा लाक नेपालभाषाया मे न्याप अंग्रेजी भावार्थ सहित ई सन्‌ १८७७ स प्रकाशित 
यात । उकि याना नेपालभाषा मे अध्ययन यायेरिखे यूरोपया विद्वान्तय ध्यान साल सन्‌ 
१८७८ स सेन्टपिटस्वर्ग पिहां वःगु अनया लंका व भारत भ्रमण सफूया दकले लिउँनेया स्वग 
अध्याय नेपाल’ उपशीर्षकग च्वखँय अनं नेपालभाषाया लोक मेया खय थःगु छत्वाःचा 
मन्तव्य थथे न्ह्यथना दिलं... 


नेपालयापिँ सतत अतिक हे मे हय:पिं खः । मे अपायसक कवितात्मक ला सन्‌ / 

गालि मे भारत नेपालय वपि योगितर्वे दस हरा खः । स्थानीय रग बुलात.ग 

मौलिक मे नंद, तिन्वाति भावा हिला तरा मे नं द्र । यें च्वच्चनाबले जित बौद्धमार्गी 

छम्हस्या चीधंग़ मे सफ छगू कोस्यालि बिग खः । 

नेपालभाषा प॒लागु मेया विस्तृत व गहन अध्ययन याःम्ह यूरोपया विद्वान्‌ प्रो 
सिगफ़ेड लीनहार्ड ख: । वयकलं पलाग मे (छगग), मल्ल शाहकालया मे मतिनाया मे, 
बाख से, बौद्ध धारणी स्तोत्र ब ये थहितिया दाफा भजन सफ्ूतिं क्वकया त:गु थीथी 
विषयया १०० प॒ मेया रोमन अंग्रेजी अनवाद, मेया थीथी पाठमेद टिप्पणी, अंग्रेजी 
भावानुवाद, संक्षिप्त कवि परिचय व मेया समीक्षात्मक टिप्पणी, मेय छ्यला तःगु खँग्व:( 
अर्थ व पौ संकेत), निप मेया संगीत लिपि व विस्तृत भूमिका तया सम्पादन यांसे 
नेवारीगीतिमन्जरी सन्‌ १९७४ (ने.सं १०९४)स प्रकाशित याना दिल । उकी वयकलं नेवा 
मेयात संस्कृत काव्यया अनुवाद व व्याखा नं मखग॒ नेवा: जातिया मौलिक काव्य सिर्जना 
कथं स्वीकार याना दीग दु । उग सफुतिइ ई. सन्या १६ गूग॒ सदीया जज कवि महेन्द्र 
मल्लया मॅनिसें १९ गग सदीया अमृतानन्द नापं याना १५ म्ह कविकवयित्रीपिनि अति 
संक्षिप्त परिचय बिया दीग द । तर उगु सफ प्रकाशित नेपालभाषा मे सफया सीमित मे 


नेपालमाषाया प्राचीन काव्य सिर्जना न्ह्यथ खँँ-५ 


जक लिधंसा कया त:गुलिं उकी यक्वं प्रमख कविकवयित्रीपि त्व:फिना च्वंग दु । उकी 
नेपालभाषा काव्य ख्यलय इलयबेलय लूग थीथी काव्य प्रवत्तिया परिचय सहित नेपालभाषा 
काव्यया कालकमिक इतिहास प्वलेग कृत: मजूनि । न्हयागु थज उगु सफतिं नेपालभाषा 
काव्ययात अन्तरराष्ट्रिय विद्वद्‌ समाजया नहयोने अध्ययन याये बहग गहन व स्तरीय 
विषय कथं परिचित याना दीग स्तूत्य ज्या ख: । 


काव्यया ब्वथला 
थुगु सफुतिइ ४०० प मेया विषय व्याप्ति व मे स्रष्टापिनि परिचय नं कत्तासें 


२ 


नेपालभाषा प्राचीन काव्ययात न्हापालाक (क) लायक्‌ काव्य व (ख) सर्वसाधारण कविपिनि 
काव्य कृति धका निब्व थब्वलि विषय वस्तु ल्याखं भिला थलाग जल:- 


(क) भक्ति (ख)माया मतिना (ग) देश वर्णन (घ) राज वर्णन (ड) उपदेश (च)जीवन 
दर्शन (छ) समसायिक व ऐतिहासिक खँ (ज) जात्रा उत्सव(झ) ध्याच (अ) विचा: खँ खः । 
प्रस्ततीकरण शैलीया आधारय (क) वर्णनात्मक (ख) प्याखं मे(ग) इतिकथात्मक (घ) भावात्मक 
ब विचारात्मक मे धका प्यब्ब थलातयाग जल । हानं नेपालभाषा काव्यय लग प्रवृत्तियात 
न्हापालाक (क) भाव मूलक व (ख) शैली मूलक धका ब्वथलालि भाव मूलक प्रवृत्तियात नं 
भक्ति, श्रृंगारिकता व देशभक्तियात मूल प्रवृत्ति तथा प्रशस्ति, उपदेश व ध्याचयात गौण 
प्रवृत्ति दने दथ्याका ब्वथला तयाग जल । | 
| काव्य कृतियात रचना कालक भग्रेछुकेरा ज्या- मल्ल शाहकालया मे व 
नेपालभाषा काव्य व काव्यकार सफतिइ मेयात रचना कालकथं भोछुकेग कृतः जूसां 
उकी मेया समीक्षा यायेगु ज्या मजूनि । अथे हे नेवारी गीतिमन्जरी सफ्तिइ समीक्षात्मक 
टिप्पणी दुसां नेपालभाषा काव्य विधाया इतिहास रुपरेखा कीग ज्या धा:सा मजूनि । 
ता:लाःगु प्रामाणिक ज्वलंया लिधंसाय काव्य कृतिया रचनाकाल व इमि कविपिनि 
जीवनकालया ई फछिंफत्तले निश्चित याना समयकमकथं भोलाक हनेगु ज्या नं थकी 
जग दु । छग्‌ छग्‌ सदी दुनेया नेपालभाषा काव्यया गतिविधिया खँ नं कथंछि भोलाक 
हनेगु ज्या नं थुकी जग दु । 


कवि कवयित्री व डमि कृतिया मूल्यांकन 


आ: तक थीथी प्रकाशन सोतं पिहां वःग मे सफ पाखें नेपालभाषा पलां मेया स्रष्टा 
कवि कवयित्रीपिनि नां व मे जक न्हयल्‌ वःग द्‌ । इमिग़ कतिया समीक्षा विवेचना व मूल्यांकन 
जूग मदुनि (बाखं मे सफुतिइ बाखं मेया समीक्षा व प्राचीनताया चर्चा याना त:गु वाहेक) दकले 
न्हापां पिहां वःग पलांग मे सफृतिइ च्याम्ह कविपिनि नां व मे जक न्हयलूगु खः । नेपालभावा 
काव्य व काव्यकार सफ्तिं ५३ म्ह कवि कवयित्रीपिं, मल्ल शाहकालया मे सफु्‌तिं १२ म्ह 
कवि कवयित्रीपिं, नेवारी गीतिमन्जरी सफुतिइ १३ म्ह कवि व २ म्ह कवयित्रीपिं परिचित ज्‌ 
वल । थुगु सफृतिइ ७६ म्ह कवि कवयित्रीपिं न्हयब्बये फुग द । थपिं मध्ये कवि जजपिं १९ 
म्ह, कवयित्री रानीपिं ७ म्ह, सर्वसाधारण कविपिं ५२ म्ह खने दु । सर्वसाधारण कविपिं 
मध्ये विभाषी कविपिं ५ म्ह दृथ्या: । थपिं ७६ म्ह कवि कवयित्री मध्ये २९ म्ह कवि 
कवयित्रीया (विशेष याना जगज्ज्योति मल्ल, सिद्धिनरसिंह मल्ल, प्रताप मल्ल, श्रीनिवास 
मल्ल, जगच्चन्द, जगज्जय मल्ल, जयप्रकाश मल्ल तथा कवयित्री रानीपिं ऋद्धिलक्ष्सी, 
जयलक्ष्मी, भुवनलक्ष्मी, कुमुदिनीदेवी व वृद्धिलक्ष्मीया काव्य सष्टा व्यक्तित्वया परिचय 
सहित मूल्यांकन यायेग़ ज्या दकले न्हापालाक थुगु सफृतिइ जग द । 


न्हयथ खेँ-६ नेपालमाषाया प्राचीन काव्य सिर्जना 


लोक मे व गीतिकाव्य 


लोक मेय ल्हाकम्हया नां ब मेया रचनाकाल स्पष्ट न्ह्यथना तइ मख । मनतय दःख 
सखया स्वतःस्फट भाव तरंग जक दइ । मौखिक परम्परां न्हयाका वःथें न्हयाना वनेग 
प्रवृत्ति जक उकी दइ । काव्य शास्त्रीय लक्षण न्हयलइ मख । उकी आदीम भावना व 
ग्रामीण सरलता जक दइ । थःग लोक लय दइ । मे अर्थात्‌ गीति काव्यय कवि कवयित्रीया 
नां रचना काल अथवा समकालीन गहीनशीन जजया नां मध्ये छता, गगंली स्वतांया उल्लेख 
याना तःगु दइ । काव्य शास्त्रीय नियम अथवा न्हापाया कविपिनि उत्कृष्ट काब्यकृतिं 
अनुप्रेरित जया काव्य सिर्जना यायेग प्रवृत्ति खने दयाच्चनी । कवि व कवयित्रीया व्यक्तित्व 
बांलयाच्चनी । तर नेपालभाषाया आपा धया थें धार्मिक स्तति मेय व देश भक्ति मेय धा:सा 
कवि कवयित्रीया व्यक्तित्व सिबे नं सामूहिक भाव उपो पिजो । मे हाले छिंक त्यने यइपक 
जाति, मात्रा अथवा वार्णिक छन्दय चिना तइ । नेपालभाषाय आपा याना मे व बाखं मे 
नेवा:जातिया थःग हे प्रचलित लोक लय व राग रागिनीबद्ध जयाच्वंग द । 


नेपालभाषा प्राचीन काव्ययात ल्वःग़ पारिभाषिक आधार- विवेच्य काल दनेया आपा 
धया थें नेपालभाषा मेया भाव व अभिव्यक्ति पक्षयात ज्वंग व ल्व:ग़ काव्य परिभाषा थपिं खने द- 


मूद ललित पद दायं गूढ शब्दार्थ हीनं । जनपद सुख बोध्यं यक्तिमन्नृत्योज्यम्‌ 
बहुकत रसमार्ग संन्धिसन्धान यक्तं । स भवति शभ काव्य नाटकप्रेक्षकाणाम्‌ । 
भरत वाद्य शास्त्रमु १६/११८ 


नेपालभाषाया मक्तक मे, शास्त्रीय नाटकया इनेया नान्दी मे, भ्रृंगारोक्ति मे, देश वर्णन 
मे, राजवर्णन व बाखं मे थ्व परिभाषां कत्ताये फु । थकी न्हयथना तःग पद लालित्य ला 
नेपालभाषा मेया नं विशेष गण हे जल । वाकजाल ग्वया चमत्कार क्यनेग प्रवृत्ति थ्व भाषाया मेय 
उस्त मद । छप निप कट काव्यस वाहेक मेमेग मेय गूढार्थ इथना त:गया दस नं अतिक म्हो । खास 
याना रागबद्ध मेयात अनकल जग मेया थ्व परिभाषा नं विचारनीय ज- संगीतमय स्वर, अर्थपूर्ण 
पदविन्यास व ताल स्वताजिं हवंका चिना त:ग रचना विशेष मे खः, (गोण्डेकर:ई सन्‌ १९६१, 
अथे हे गायनालोचन सफ्ती (रा.अ., बी २८४/१९ ने.सं.८१०) बिया त:ग मेया लक्षण मध्यकालीन 
नेपालय प्रचलित जयाच्वंग नेपालभाषाया शास्त्रीय मेया मान्य लक्षण खः । 


संगीत व काव्य 


विवेच्यकाल दुनेया नेपाल उपत्यकाय संगीत व काव्ययात छग्‌ थें याना छ्यला तःग 
तथ्य खँ नं म्‌ ज्वलं मेपाखें सी दु । पौराणिक ग्रन्थस नापं संगीत व काव्य शब्द मूर्ति विष्णा 
भगवानया छता हे अंश खः (विष्ण प्राण,१/१२/८४) धका परिचय बिया तःग दु । संस्कृतया 
आदिकवि वाल्मीकिया प्रख्यात कृति रामायण व अश्वधोषया अद्धचरित महाकाव्य नं मे थें 
यइपक हाला न्यंकेत चिना थकग खः । मेघदूत ऋतसहार गीतगोविन्द विद्यापतिपदावली 
व स्रसागर इत्यादि नं काव्य गणं जा:ग गीति काव्या स्यल्लाःग दस खः । 


पारिभाषिकरवँगवः मे, काव्य, श्लोक व पद 


विवेच्यकालया नेपालभाषा मे आपा याना राग तालया नां नं न्हयथना चिना तःग खने 
दु । वार्णिक छन्दया रचना शास्त्रीय नाटकया नान्दी श्लोक, लक्ष्मीसुनन्दनया शारदा स्तोत्र 
(ने.सं. ९१९), व सुन्दरानन्द बाँडाया रचनाय जक खने दु । थ्व सफूती काव्य खँग्व: मे, श्लोक, पद, 
स्तृति,पद्य सकतांयात कत्ताना छ्यला: तयाग जल । तर काव्य शास्त्रय रुढ थें जयाच्वंग 


नेपालमाषाया प्राचीन काव्य सिर्जना न्ह्यथ खँ-७ 


प्रचलित काव्य भेद क्यने थाय धा:सा छप छप रचना विशेषयात नं काव्य धका छयला तयाग 
जल । गर्थे कि 'प्रशस्ति काव्य” 'शोक काव्य' । थ्व सफुती मे खँग्व: कविताया नं पर्यायवाची 
खँग्व: रुपय उबलेया चलन कथं छयलाग जुल । थकिया अधिकरण कारकया सप्तमी विभक्ति 
रुप सेय छ्यलाग जल । वार्णिक छन्दोबद्ध रचना विशेषयात श्लोक खँग्व: हे छ्यलाग जल । 


मेया रचनाकाल सीमा 


थ्व सफुती यँया जज महेन्द्र मल्ल (ने.सं.६८०- ६९४) या शासन कालया व यलया 
स्वम्ह ठक जज नरसिंह देव, परन्दरसिंह देव व उद्धवसिंह देवया शासन कालीन 
(ने.सं.६९१-६९४) दुनेया स्वप मे निसें ने.सं. ९९८ तक अर्थात्‌ ई. सन्या १६ गग निसें १९ गग 
सदी दुने तकया मे ज्वलं दथ्या: । ने.सं. ९९८ तक नं पलांग विषयवस्त व शैलीया लँ लिना 
सर्वसाधारण प्रजाजनया पाखें पिलूपिं कविपिनि मे चिनेग सक्रियता न्हयानाच्वंग खने 
दयाच्वन । थलि ई दनेया नेपालभाषा काव्ययात थ्व सफती प्राचीन काव्य धका शिष्टतापूर्वक 
तां छुना तयाग जल । 


मे ज्वलं ताःलाकागु श्रोत 


(१) दाफा व मजन सफ्‌ 


भाग्यया खँ खः, नेपालभाषाया धार्मिक, सामाजिक, श्रंगारिक, नैतिक व ऐतिहासिक 
विषयमा आपालं मे दाफा व भजन अभिलेख ग्रन्थय लिपिबद्ध जया सुरक्षित जयाच्वंग दगलिं 
आ:तक ब्वने, न्यने, व हाले दयाच्चन । दाफा भजन यायेग नेवाःतय यक:तिग थःग पहया 
सांस्कृतिक परम्परा ख: । थकि याना नेपालभाषा गीति काव्य थायथासय प्रचार प्रसार 
जइकल । दछिया दने पालंपा:झोलाक न्हयां वइग थीथी जात्रा नख: व धार्मिक पर्व विशेषबले 
दाफा भजन खल:त मना थ:थ: इष्टउपास्य देवदेवीयाके सामूहिक प्रार्थना से, जीवनया दुःख 
सखया मे, ऐतिहासिक तथा प्राकृतिक घटनाया मे चिना हालीग खः । ताताहाक:ग बाखंमे 
दाफा भजन सफुती दम्‌थया: । भिन्छेबहाः यलया दाफा सफ्‌ छगूली जक सिलतीर्थया बाखंमे 
छप दथयानाच्चंग खने द । थजाग दाफा भजन अभिलेख सफुती जज रानी, मन्त्रीकाजि, लायक्‌ 
पण्डित कवि, प्रतिष्ठित पण्डित कविपिसं व सर्वसाधारण कविपिसं चिना त:ग॒ थीथी विषयया 
मे द क्रत ऋत॒इ हालीग मे राग कथं ब्वथला छसिकथं भोछुका तःग खने द्‌ । नास: 
द्यो, गणेद्यो,पीठ व स्थानीय इष्ट उपास्य देवदेवीपिनि आरति में व में थजाग दाफा सफुती दकले 
न्हापांग थाय कया तःग खने द । शैव व वैष्णव धर्मालम्बीतय दाफा सफुती गीतगोविन्द व 
विद्यापति पदावली शीर्षस्थ थाय कया त:गु खने द । 


नेवा:तय दाफा भजन खल:, नास: खल: व गथि गलि न्हापांनिसँ दग ख: निश्चित रुपं 
सी मदनि । उजोग दाफा भजन गथिया नायोया जिम्माय लाना च्वनीग दाफा भजन अभिलेख 
ग्रन्थय गुथिया नायो अथवा गरुया निर्देश उजं कथं पलांग सफुतिं मे ल्हययेका न्हुग सफ्‌ च्वकेग 
या: । न्हून्ह्ग से दथेयाकेग या: । नेवा:आख: मस्य्‌ धका धमाधम देवनागरी आखलं दाफा सफ्‌ 
च्वकेग नं याना हल । थथे न्ह्‌ न्हय दाफा भजन सफ्‌ दयेकीबले पलां पलांग दाफा भजन सफ्‌ 
भ्वाथ: जल धका सरक्षित मयासे वान्छोइगलिं याना नेपालभाषाया प्राचीन, प्रमाणिक, मौलिक, 
शुद्ध व पूर्णग यक्वं लिपिबद्ध मे लोप जड धंकल । परातात्त्विक व ऐतिहासिक महत्त्व दग पलां 
पलांग दाफा भजन सफ्‌ समयकम कथं झोलाक तया: ग॒गं नं दाफा भजन खलक सुरक्षित याना 
मतःग दर्भाग्यया खें ख: । यक्व दें लिबाकसां स्व. प्रेमबहादर कसा: नं दाफा भजन मे व मे सफ्‌ 
मुंका: सरक्षित याता दीग दूरदर्शितापूर्ण ज्या ख: । 


न्हयथ खें-८ नेपालमाषाया प्राचीन काव्य सिर्जना 


(२) मे सफू 


राष्ट्रिय अभिलेखालय व आशासफ्‌ कुथिइ मे सफ्‌ यक्वं सुरक्षित जयाच्वंग द । 
मेमेपिंके नं थजाग मे सफ्या नीजि संकलन दनि । मे साफूल राय, रायमाला गीत गीत्पस्तक 
गीत सग्रह नानार्थ पन्चदशा गीत वेपालभाषा गीत संगीत स्तोत्र भजत गीत सग्रह नामं 
राष्ट्रिय अभिलेखालयस दयाच्चंगु २५ग्‌ मे सफुतिं व आशा सफ्ूकुथिइ च्चंग मे सफति मे क्वकया 
विश्लेषणात्मक अध्ययन याना तयाग जल । राष्ट्रिय अभिलेखालयया वही सफ्‌ धल: (ए 
६१०/२३) कथं मे सफ्यात मे फुल मे साफूल व गीत धायेग़ याना तःग सी द्‌ । थपिं मे सफ्‌ 
अतिंक महत्त्वपूर्ण ज्‌ । थमिकें मध्यकालीन नेपाल उपत्यकाया स्वनिगंलया लायक्‌ खल: व 
लायक कविपिसं चिना तःग॒ प्रमाणिक मे ता:ला:ग द । सामाजिक मायामतिना, ऐतिहासिक व 
समकालिक घटना, पवारे मे, सिन्हाज्या मे, घात मे व ताताहाक:ग बाखंमेया छग्‌ जक म्‌ स्रोत 
थपिं मे सफ्‌ खः । मे सफ गलिं थ्यासफ्‌ रुपय व गलिं कचि नेपाली भोतँय नेवा: आखलं च्वया: 
सफ थें दयेका तःग खने द । थजा:ग मे सफ्‌ उबले स्वनिगःया डने संगीत साधना याइपिनि 
प्रयोजनया निंति दयेका तइग खः । राग रायमाला गीत सग्रह व संगीत धाःग राष्ट्रिय 
अभिलेखालयया मे सफूत थजोग हे ख:। नाटकया मे जक्व म॒ना नं मे सफ दयेका तःग दु । 
राष्ट्रिय अभिलेखालयया व आशा सफ्‌ कुथिया मे सफ्तिं ख्वपया जज जगज्ज्योति मल्ल, 
जगच्चन्द (जगतप्रकाश मल्ल),ब रणजीत मल्लया रानी बृद्धिलक्ष्मीया अप्रकाशित तिनि 
मे,यलया जज सिद्धिनरसिंह मल्ल, श्रीनिवास मल्ल, व योगनरेन्द्र मल्लया प्रकाशित अप्रकाशित 
मे व येया जज प्रताप मल्लया अप्रकाशित तिनिग ३६ पं मल्याक मे ता:लाःग दु । अथे हे 
ने.सं.७२५ या दीन केशव उदासं चिना तःग पवारे मे निप नं ताःलाःग द । 


(३) पोमाः 


यलया जज सिद्धिनरसिंह मल्लया ३१ प॒ नेपालभाषा मे नं लिपिबद्ध याना तःग 
श्रीकृष्णालीलाया ३१ ग्‌ दृश्य चित्र (शिव परवति व भक्त कवि सिद्धिनरसिंहया नं चित्र दग) 
ई. सन्या १७ गूग॒ सदीया रंगीन पौभा: छपा: जक आःतक स्वये खने दनि । थ्व पौभाः 
राष्ट्रिय धात संग्रहालय यलय दु । ज्येष्ठ शुक्लया पन्हि खुन्ह थ्व पौभाः सकस्यां खने दयक 
यल कृष्णद्योगलय ब्वया तयेगु याःनि । थ्व पौभाः सिद्धिनरसिंह मल्लया कृष्ण सम्बन्धी 
नेपालभाषा गीति काव्यया आ:तक सुलभ जयाच्वंग छग्‌ जक प्रामाणिक स्रोत खः । 


(8) नाटक प्याखं सफू 


मध्यकालीन नेपालय येँ, यलय व ख्वपय लायकुली इलय बेलय व धार्मिक पर्व 
विशेषय नाटक प्याखं दयेका हुइकेग थिति दयाच्चन । अथें हे सर्वसाधारण प्रजापञ्चया 
ग्रथि समूहं नं प्याखं दयेका क्यनीग चलन जयाच्वन । उबलेया नाटकय मे मज्जि मगाःगु 
तत्त्व ज्ञयाच्चन । नाटकया गलिं गुलिं मे कवितात्मक नं ज्‌ । थ्व सफती उजाग मे नं 
क्वकया विश्लेष्णात्मक अध्ययन याना तयाग जल । 


(२) शिलामिलेख,मुढामिलेख व घटनावली खेँ 


विभिन्न रागबद्ध मे मैथिल भाषां जक ख्वप व यँया लायक सत्तिक च्वंग द्योगलय 
शिलाभिलेखय्‌ कीका तः:ग खने दु ( रेग्मी: मिडियवल. नेपाल; भा.४,पौ १३३,१३५,१४७,१५१) । 
यलया जज सिद्धिनरसिंह मल्लं पलिस्था याना थकग प्रख्यात कुष्णद्योगलय रामायण व 
महाभारतया छसिकथंया दृश्यचित्र नेपालभाषा परिचय वाक्य सहित लोहंतय छचाःलिं तले 
व कुने कीका त:ग जक लग द । नेपालभाषा छपयां छप जक मे ख्वप लायकया जीस्वां . 
चकया शिलाभिलेखय्‌ (ने.सं. ७९२, रेग्मीया वहे सफूया पौ १३५)कीका तःग खने दु । 


नेपालमाषाया प्राचीन काव्य सिर्जना न्हयथ खैँ-९ 


मु ज्वलं मे ताःलाकागु थाय 


(१) राष्ट्रिय अभिलेखालय 


थन विभिन्न समय, थाय, भाषा ब लिपिया प्राचीन अभिलेख ग्रन्थ सुरक्षित जयाच्वंग 
द॒ । थनया अनेक विषयया सफ मध्ये नेपालभाषा काव्य सफा नं महत्वपूर्ण देन दयाच्चंगु खे 
थ्व सफूया मूल पाठ अंश उद्धरणं स्पष्ट याइ । राष्ट्रिय अभिलेखालयया पाखें अतिकं ज्यायखेले 
दग प्रामाणिक मे नाटक व संगीतया सफुतिं ता:ला:ग दु । थपिं मध्ये आपा याना थासा सफू 
रुपय प्रकाशित मजूनिग ३१ ग्‌ दाफा भजन सफ,मे सफ नाटक व राग ताल विषयया सैद्धान्तिक 
ज्ञान बीग संगीत शास्त्रया ब:चा धंग अभिलेख ग्रन्थ महत्त्वपूर्ण ज्‌ । थन गीतगोविन्द (रा.अ,बी 
३१५।२६) व स्तोत्र भजन गीत सग्रह (अनया हे बी ४०११९,ने.सं. ८२७) धा:ग दाफा भजन सफ्‌ 
निग्‌ जक द । छम्ह छम्ह स्रष्टा कविया मे मना सफ थन जगज्ज्योति मल्लया नानार्थ पन्च दश 
गीत व जगच्चन्दया नेपालभाषा गीत याना निग द । थनया थीथी मे सफ्तिं ने.सं ७२५ या 
पवारे मे (गीत संग्रह, बी २८६।९), कवीन्द्र प्रताप मल्लया २१ प मे, जगच्चन्दया ५३० प, रणजीत 
मल्लया रानी वृद्धिलक्ष्मीया ३ प मे अप्रकाशित तिनिग लग द । थनं फुक्क याना ने.सं. ७२५ 
निसेँ ९२४ दुनेया मे ता:लाग द । थमिपाखें नेपालभाषा काव्य परम्परा व कविपिनि सिर्जना 
सकियताया यक्वं खँ पिब्वःग दु । 


(२) आशासफू कुथि 

स्व. प्रेम बहादर कंसकार संका: पलिस्था याना थकग थ्व सफ्‌ कुथि नेपाल साहित्य, 
नेपाल संस्कृति व काव्येत्तर विषयया अभिलेख ग्रन्थया धक्‌ खः । थनया नेपालभाषा दाफा 
भजन सफ गू,मे सफ १२ ग्‌ व नाटक सफ्‌ ४ग्‌ याकें मे ल्यया: क्वकया विश्लेषणात्मक 
अध्ययन यानाग जुल । थन च्वंग थिमि बालकुमारीया भजन सफ्‌ (रनिङ नं. २७८६)व छग 
बौद्ध दाफा सफ्‌ (ल्या:५७) प्रामाणिक व शुद्ध खने दु । थनया अभिलेख ग्रन्थ केशव उदासया 
ने.सं.७३२ या पवारे मे गग राष्ट्रिय अभिलेखलयया गीत संग्रह (बी २८५।६ या तुं मे खः) लग 
दु । थन कवीन्द्र प्रताप मल्लया अप्रकाशित २२ प॒ मे नं लग द । थनया दाफा भजन सफती 
ब मे सफूति धार्मिक, सामाजिक, ऐतिहासिक, श्रंगारिक विषयया मे व बाखंमे यक्व 
ता:लाःगु दु । थपिं सफुतिं स्थानीय कविपिनिग यक्वं रचना कृति नं परिचित ज्‌ वल । 


(3) मिंद्यो मंगलया भजन सफू 


थकि यलया काव्य व संगीत परम्पराया नापं स्थानीय कविपिनि परिचय प्राप्त ज्‌ वःग दु । 
नेवा: आखलं च्चया तःग थ्व अभिलेख ग्रन्थय ४०० नं मल्याक पौ दू । थुकी दकले न्हापां 
जयदेवया संस्कृत गीतगोविन्द मे फुक्कं, विद्यापतिया छुं मे, व सिद्धिनरसिंहया कृष्ण लीलाया 
३६ प मे भोलाक तया त:ग द । अनंलि मेमेग मे ऋत अनसार हालेमा:ग राग रागिनी कथं 
भोलाक तया त:ग द । थकी नेपालभाषा, मैथली व गनं गनं संस्कत व पलांग हिन्दी मे नं 
द । थकी यलया कविकवयत्री सिद्धिनरसिंह मल्ल, श्रीनिवास मल्ल, योगनरेन्द्र मल्ल, विष्णा 
मल्ल, जयलक्ष्मी तथा सर्वसाधारण कविपिं विजयानन्द, अमृतानन्द उपाध्याय, नीलग्रीवानन्द, 
कष्ण सिंह आदीपिं न्हयल्‌ वःग द । शैव मार्गीय दाफा भजन ग्रन्थया प्रतिनिधि दस्‌ धाये 
बह थ्व अभिलेख ग्रन्थय धार्मिक, सामाजिक, श्रंगारिक व समसामयिक विषयया मेया नापं 
कार्तिक प्याखंया मे नं थकी चिच्चा: दनाच्चंग दु । यल बंगद्योया थायया भजन सफ नं थ्व 
जोग हे ख: । 


म्‌ ज्वलं-१० नेपालमाषाया प्राचीन काव्य सिर्जना 


ओकु बहा यलया दाफा सपफ्‌ 


(४) बौद्धमार्गीय प्रतिनिधि दाफा सफ्‌ नाले बहग थ्व सफ्‌ नं प्रामाणिक मे ज्वलं 
अभिलेख ग्रन्थ खः । थकी नं ऋतु अनसार हालीग राग रागिनी व तालया नां नं प्वला: 
त:ःग मे भोलाक तया तःग दु । थकी उपास्य देवदेवीपिनि स्तुति मेया ल्या: आपा जाइग 
स्वाभाविक हे जल । अझ थकी ला शैव, वैष्णव ब शाक्त उपास्य देवदेवीपिनि स्तुति मे 
तक दथ्याताच्वंग दु । अथे हे थकी सिद्धिनरसिंहया रचना कति नं दथ्याका तःगु खने 
दु । धर्म समन्वयया भावना व्व:लंकेग ज्याय थजोग बौद्ध दाफा अभिलेख ग्रन्थया सकिय 
भूमिका दयाच्वंग लमंके बह ज्‌ । आशा सफ कुथिइ च्वंग ल्या: ५७ या बौद्ध दाफा संफ, 
तानसेनया बौद्ध दाफा सफ, भोजपरया बौद्ध दाफा सफ्‌,भिन्छे बहा यलया बौद्ध दाफा 
सफ्‌ दुने दुथ्यानाच्वंग मेया विषय भूमि व पाठ प्राय: जोजो ला: । ओकुबहा व भिन्छे 
बहाया दाफा सफुतिं यलया स्थानीय कविपिं अमृतानन्द, विश्वहर्ष, शक्लहर्ष, कवीर 
न्ह्यल्‌ वःग दु । थकी येँ, यल व ख्वपया कवि जजपिनिग छुंछुं रचना नं दृथ्यानाच्वंण खने 
दु । नेवा: आखलं बांबांलाक च्वया तःग थ्व दाफा सफुतिं हे भोजपर व तानसेनया दाफा 
सफूत ल्हयया च्वया यंका त:ग जइमा: धयाग खे इमिके दथ्याना च्वंग मे व कविपिनि 
रचना कृतिं पष्टि या: । भिन्छे बहाया सफ्‌ धा:सा भचा बत्ता लइक नेवा: आखलं च्वया 
त:गु खने दु । उकी जक सिल तीर्थया बाख मे दुथ्याका तःगु दु । मेमेग दाफा मे सफुतिइ 
बाखं मे दथ्याका त:गु उस्त खने मद । 


गेपालमाषाया प्राचीन, काव्य सिर्जना म्‌ ज्वलं-११ 


अध्याय २ 


नेपालभाषा काव्य धाः ने. सं ६८0-८२0 हुने 


(ई. सन्‌या १६-१७ गूग सदी) 


ने. सं. ६८० सिबें न्हयोया, ने.सं. ७३३ यां लिपानिसें जगज्ज्योति मल्लया शासनकाल 
न्ह्योया रचनाकाल स्पष्ट सी दग नेपालभाषा काव्य गागं स्रोतं मलूनि । उकिं उबलेया 
नेपालभाषा काव्यया गतिविधिया छुं खँ सी मद । नेपाल उपत्यकाया जज खलक नेपालभाषा 
काव्य सिर्जना यायेग सकियता आ:तक ख्वप जज जगज्ज्योति . मल्लया शासनकाल थुखेनिसें 
तिनि बांलाक भोलाक न्हयलूग॒या काव्य दसि द । ने.सं. ६९१ या दशकरिखे ब्वःलने धंकग 
नेपालभाषा काव्य धा: हानं त्वा: मदयक त:जिक न्हयज्याःग़या स्पष्ट पला: ख्वाय थनंनिसें खने 
दत । नेपालभाषा काव्य विधाया इतिहासय थग समयावधि अतिक महत्त्वपूर्ण ज्‌ । छायधा:सां, थग 
ई दने नेपालभाषा उत्कृष्ट काव्य सिर्जना यायेत ल्वःग माध्यम तायेका जज खलक नं थ्व भाषां 
काव्य सिर्जना याना: थ्व भाषा 'गणिया अभिलाषा खः' धका सिद्ध यात । थग इ दुनेया जज 
कविपिं मध्ये ई. सन्‌ १६ गृग सदी महेन्द्र मल्ल, ई. सन्‌ १७ गूग़ सदी जगज्ज्योति मल्ल, सिद्धिनर सिंह 
मल्ल, प्रताप मल्ल, जगच्चन्द, रानी ऋद्धिलक्ष्मी थे जा:पि कवि कवयित्री न्हयलल । इमिग 
काव्य कृति हे थपिंयां लिपा न्हयज्याःपि कवि कवयित्रीपित काव्य सिर्जनाया निंति अनकरणीय 
विषय भूमि,भाव भूमि व अभिव्यक्ति कला संस्कार परम्परा रुपय न्हयज्यां व:ग॒ जल । ई. 
सन्या १६ गग सदीया उपलब्ध भक्ति, माया-मतिना, राजभक्ति, उपदेश व ध्याच्‌ विषयया 
नेपालभाषा काव्य धा:या तलनाय थग़ समयावधि दने भक्ति, माया-मतिना,देश प्रेम, राजभक्ति, 
दर्शन, उपदेश, ध्याच व समसामयिक खया विविध विषय ज्वना न्हयज्यागलिं.विषय व्याप्ति नं 
खने दत । उबलेया नेपाल उपत्यकाया स्वनिगलय कला संस्कृतिया ख्यलय जूग प्रेरणादायी 
सिर्जनात्मक प्रतिस्पद्धां अमर कलाकृति व चिरस्थायी सांस्कृतिक ब्वज्या न्हयब्ब: थें काव्य 
सिर्जनाया ख्यलय नं विशेष याना कवि जज महेन्द्र मल्ल, सिद्धिनरसिंह मल्ल, प्रताप मल्ल, 
श्रीनिवास मल्ल व. जगच्चन्दपिसं त:जिग काव्य सिर्जना याना थकल । आःतकया दकले 
न्हापांम्ह कवयित्री रानी ऋद्धिलक्ष्मी देवी तथा सर्वसाधारण कवि केशव उदास नं थ्व इलं 
न्हयब्वःग खः । उपास्य देवदेवीयाथाय नित्य सामूहिक भजन यायेग, धार्मिक व सामाजिक 
जात्रा उत्सवय नेपालभाषा माध्यमं विविध विषयया मे चिना हालेग़ तथा स्वनिग:यां लायकूया 
जज रानी, लायक पण्डितपिसं काव्य व संगीत साधना यायेग न्हिंयान्हिथंया ज्याझो कथं हनेग 
सकियता नं थग़ समयावधिया त:जिग़ देन खः । 


नेपालभाषा काव्य विधा ब्व:लंके फयेका बिउग उबलेया नेपाल उपत्यकाया धार्मिक, 
सांस्कृतिक, राजनैतिक, आर्थिक, भाषिक, शैक्षिक व सामाजिक अवस्थाया परिचय खँ 
न्ह्यथनेगु थन थाय प्रासांगिक जइ । 


(१) राजनेतिक स्थिति 


उबले नेपाल उपत्यकाया केन्द्रिय राज्य यें, यल व ख्वप धका स्वंगू बिस्कं विस्क 
राज्यया जग क्वातइ धंकग जया च्चन । उबले स्वनिगलयसं शान्ति व सुव्यवस्था द । अथे 

जूगुलिं ई. सन्‌ १६-१७ गूग सदी धर्म, संस्कृति, कला शिल्प व काव्य साधनाया निंति उग ई 
उत्साहप्रद अनकूल ई जया च्वन । स्वनिगःयां थवंथवय धार्मिक, आर्थिक व सांस्कृतिक 
स्वाप्‌ दया: हनाबना बांला: । उजोगु स्थितिस यलय विष्णुसिंह, नरसिंह, परन्दर 
सिंह, सिद्धिनरसिंह, श्रीनिवास मल्ल व योगनरेन्द्र मल्ल, यॅँय महेन्द्र मल्ल, प्रताप मल्ल तथा 
ख्वपय जगज्ज्योति मल्ल, जगतप्रकाश मल्ल, जिताभित्र मल्ल व भूपतीन्द्र मल्लया शासनकाल 
तक दयाच्चन । उबले स्वनिग: राज्यया दथुइ निर्माणात्मक व सिर्जनात्मक प्रतिस्पर्धाया 
लहर वया च्चन । येया महत्वाकांक्षी जज प्रताप मल्लं ने.सं. ७५७ रिखे सिद्धिनरसिंह 
शासित यल राज्य इलागाया छुं थाय त्यला: का:गुलिं सिद्विनरसिंहं थःग पराक्रमं लितं तुं ` 
काःग व लिपा ने.सं. ७८१,७८३,७८७ दँय हानं यलया जज श्रीनिवास मल्लया ग्वाहालि कया 
प्रताप मल्लं ख्वप जज जगतप्रकाश मल्ल शासित ख्वप राज्य इलागाया वाभ॒ त्यलेत हता:वंगु 
खने दु । थकि ख्वपया प्रजापिंत व राज्ययात आर्थिक संकट जल, क्षति जल । तर थकिं 
स्वनिग:या काव्य सिर्जनाय शिथिलता मव: „ झन उजाग संकटकालीन स्थिती नापं जगच्चन्दं 
(जगतप्रकाश मल्लं) श्रृंगारिक, देश प्रेम व मेमेग विषयया स्यल्लाग मे (न्यास: पं मल्याक) दग 
नेपाल भावा गीत सफ्‌ व नाटक दयेका थकल । ख्वपया तुलनाय उबलेया यैँ ब यल राज्यया 
आन्तरिक व वाहय राजनैतिक स्थिति यक्व बांला: । अयसां उबले ख्वप राज्यस जज प्रजा 
मन्त्रीतय थवंथवय संगठन क्वातुगया कारणां याना प्रताप मल्ल व श्रीनिवास मल्लया संयक्त 
आक्रमणं ख्वप राज्यया किल्ला तछ्याना इपिं दुहां वने मफुग स्वयेबले ख्वप राज्यया 
आन्तरिक राजनैतिक संगठन क्वातुग खने दु । प्रताप मल्ल म्वाना च्वंतले यैँ राज्य यल व 
ख्वप राज्यया न्हयोने धस्वानाच्चने फया च्वन । लायकदने नं कचिगं: मद । यल राज्य 
सिद्धिनरसिंह मल्ल, श्रीनिवास मल्ल ब योगनरेन्द्र मल्लया शासनकालदने येँ व ख्वप राज्य 
न्हयोने प्रायः धस्वानाच्चने फुग खने द । यल राज्यया सिद्विनरसिंह, श्रीनिवास मल्ल व 
योगनरेन्द्र मल्ल तथा येँ राज्यया भूपालेन्द्र मल्लया शासनकालया स्वनिग: राज्यं गोरखा 
तनहुँ नाप जाना मकवानपुरतक लँ चायेकेगु ग्वसा: ग्वया च्चन । 


प्रताप मल्लं थःगु शान्तिपूर्ण शासनकालय प्रजा व मन्त्रीतयत कजय याना तल । 
राज्यस कला, संस्कृति, धर्म व विद्या अध्ययनय बांलाक ध्यान बिये फथा च्चन । संगीत व 
काव्य सिर्जना संस्कृत, नेपालभाषा व मैथिली भाषां जुया च्वन । आपा याना जुजु व लायक 
पण्डिततसें काव्य व संगीत साधनाय ध्यान बिउगु खने दु । प्रताप मल्लया मृत्युलिपानिसें 
कान्तिपुर लायकूदुने कचिंगलं हा कयावं यंकल । प्रताप मल्ल सिनालि कान्तिपुरय राजतिलक 
सुयात बीगु धयागु खय कचिंगः, पार्थिवेन्द्र मल्लया हत्या महादेव ओभा कन्तु ओभाया 
षडयन्त्रपाखें विष प्रयोगं जूगु, लक्ष्मीनारायण जोशीं थः यत्ये शक्तिशाली जुयेत छिंके माला: 
प्रताप मल्लया कान्छाम्ह काय महिपतेन्द्र मल्ल, भारदार चिकुटि व वंशीधरया हत्या याकगु 
जुया च्वन । उबलेया उजागु लायक्‌ कचिंगलं याना लिपालिपा प्रताप मल्लया इलय थें ग्यसु 
ग्यंगु काव्य गुणां जा:गु काव्य साधना पार्थिवेन्द्र मल्लया शासनकालया छु दँय वाहेक 
कान्तिपुर लायकुली त: दें मछितक मजुल । यलय नं सिद्विनरसिंह श्रीनिवास मल्ल व 
योगनरेन्द्र मल्लया शासनकालतक राजनैतिक स्थिति बांला:गुया कारणां काव्य साधना 
त:जि कथं जुल । श्रीनिवास मल्ल व योगनरेन्द्र मल्लपिनि शासनकालय सिद्धिनरसिंहया ति 
न्ह्याःगु काव्य साधना जुये मफ्सां श्रीनिवास मल्लंतक काव्यय गुणस्तर थांत तये फुग॒ सी 
दु । लिपा, योगनरेन्द्र मल्लं संगीत पक्षयात आपा तिब: बिउगुलिं वया इया काव्यय 
काव्यात्मक गुणस्तर भचा क्वहां वंसां उबलेतक काव्य परम्पराया धा: न्हयाका तयेगु 
सक्रियता यल राज्यस दयाच्चन । ख्वपय धा:सा जगतप्रकाश मल्लया लिपा राजनैतिक 
स्थिति अपायसक मस्यं । ख्वप लायकूया स्थिति व जुजु प्रजा पन्चया सम्बन्ध नं बांलानाच्चंगु 
खने दु । सुमति जयजितामित्र मल्लया शासनया लिचोरिखेया छुँ ई दुने (नेसं८०८-८०९)उबलेया 

कान्तिपुर लायक्या चौतारा लक्ष्मीनारायण जोशी ख्वप राज्यय हस्तक्षेप यायेगु नियतं म्हितगु 
कुटनैतिक चालबाजीं याना उबले ख्वप व कान्तिपुरया सम्बन्धय गतिरोध उत्पन्न जुल । 
अथे हे भूपतीन्द्र मल्लया शासनकालय ख्वप राज्यया सम्बन्ध यल व कान्तिपुरनाप गुबलें 
गुबलें त्वा:द । अथेसां उबले ख्वप राज्यया आन्तरिक राजनैतिक स्थिति मजबूत हे जुया 
च्वन । वास्तुकला, चित्रकला, संगीत कला, नृत्य व नाटकया विशेष उन्नति ज्‌ थें जगच्चन्दया 
थें जाःगु काव्य सिर्जना नेपालभाषां जुजु भूपतीन्द्र मल्लया शासनकालदुने मज्‌ । उबले 
स्वनिगःया प्रजा पन्चयात कुटनैतिक लक्ष्मीनारायण जोशी थें जा:म्ह चंखम्ह चौतारा व वया 
पक्षधरतसें थःथः स्वार्थपूर्ति जुइकेत थः विरोधितयत कसा: याकेगु, हुल उठय याना ल्वाके 
स्याके छोयेगुली छ्यला तल । ने.सं. ८१८ या यल लायक्या सिज:पौ पाखें उबलेया स्वनिगलं 
कचिंग: व षड्यन्त्रं वेचेन जुयाच्वन धयागु सी दु । उकिं, उबले गद्दीनसीन जुजुया नां काव्य 
सरष्टा कथं न्हयथना लायक्‌ कविं व सर्वसाधारण कविं चिना तःगु श्रृंगारिक, उपदेश, व 
धार्मिक फुटकर मे गुबले गुबलें जक खने दया क्वचन । 


जुज्‌ प्रजाया सत्तिगु व क्वातुग॒ आत्मीयतां जा:गु सम्बन्ध थुगु समयवधिया राजनैतिक 
स्थितिया विशेषता खः । युद्ध थिं जाःगु संकटकालय थजुइमा देश हित जुइग सार्वजनिक 
निर्माणया ज्या, धार्मिक सांस्कृतिक व कलात्मक स्मारक पलिस्था यायेगु ज्या खँय थजुइमा 
प्रजापंच सकलें छप्पं जुया जुजुयात ग्वाहालि बीगु तथा जुजुं नं प्रजायात थः हे सन्तान 
भाःपिया स्नेहपूर्वक प्रजा संरक्षण व प्रतिपालन यानाच्चंगु सी दु । 


(२) भाषाया स्थिति 


उबलेया जुजु रानी व लायक्‌ कविपिसं सर्वसाधारण प्रजाजनं थूगु नेपालभाषा 
माध्यमं नाटक व मे चिनेगु सकियताय थःपिं नं उदाहरण स्वरुप न्हयज्याना हौसला 
बियाच्वंगु खने दु । नाटकय संस्कृत, नेपालभाषा, मैथिली अलग अलग माध्यम याना तःगु 
दु, संस्कृत नेपालभाषा, मैथिली व बंगला भाषा ल्वाकज्या:गु नं दु । मे कि त संस्कृतं, कि 
त नेपालभाषा कि मैथिली जक चिनीगु जुया च्वन । मे चिनीबले भाषेत्तर खँग्व: छ्यलेगु 
या:सां निता स्वता भाय ल्वाकछ्याना मे चिनेगु मया: । उबले जुजुपिसं राज्यदुने संस्कृत, 
नेपालभाषा व मैथिली भाषायात उदारतापूर्वक धार्मिक ज्याखँय, काव्य साधनाय, लायक 
ज्याखँय व कालबिलया दसि पतिइ संस्कृत व नेपालभाषा माध्यम रुपय छयला तल । खस 
भाषा व सधुक्कद भाषां नं शिलाभिलेख व सिज:पौ ताका तःगु नं खने दु । उदारवादी 
भाषा नीतिं जुजु प्रजा संगठित जुया: नेपाल मण्डलया भावना कामना क्वातुकेगु उबलेया 
जुजुपिनि मूल नीति व व्यवहार जुया च्वन । 


(3) आर्थिक स्थिति 


थुगु समयावधि दुनेया नेपाल उपत्यकाया मूलगु आय स्रोत बुँज्या, बनयज्या व उद्योग 
(थलबल, तिसा, कापः थायेगु कलात्मक वस्तु दयेकेया)जुया च्वन । उबले ज्यामितयगु परिश्रमं 
उपत्यकाया लखं ला:गु बुं बुं दछ्यात गाक्क सामा बाली दुहां व: । बुं दुहा वइगु सामाया दृष्टिं 
उबलेया नेपाल उपत्यका आत्मनिर्भर जुया च्चन । बेसाहा भाः दंगुलिं सकसियां जीवनवृत्ति 
याउँक हने फया च्वन । सर्वसाधारण प्रजाजन भ्वासि मजसे सरल जीवन हने न्हयांपि जुया 
च्चन । जगच्चन्दया देश वर्णन में जक हे उबलेया बुँज्यां बइगु सामा बालि (के से वा से), व 
प्रजाजनया आर्थिक स्थितिया खँ आंशिक रुपय जकसा न्हयब्व:गु 
दु (नेपाल भावा गीत मेपु ८९-९२) । थ्व कपोल-कल्पित वर्णन मजूसे उगु ईया बुँज्यां वइगु 
आर्थिक आयस्रोतया यथातथ्य काव्य दसि खः । उबलेया नेपाल उपत्यकाया भारत व ल्हासानाप 

सत्तीगु व्यापारिक स्वाप्‌ दया च्वन । नेपाल उपत्यका, भारत व ल्हासा वये वने जुइग म्‌ लँपु 
थें जुया च्वंच्वंगुलि नं यक्व व्यापारिक लाभ जुया च्वन । नेपालं टक चिना छोइग मुद्रा 
ल्हासाय यक्व प्रचलित जुइगुलि थ्व ज्यां नेपालयात ल्हासापाखें लूँ वह यक्व दुहां वइगु जुया 
च्वन । थुजागु आय स्रोत व मेमेगु व्यापारिक करं याता उबलेया नेपालया आर्थिक समृद्धि 
जुइकगु जुया च्वन । आर्थिक सम्पन्नता धर्म संस्कृति कला संगीत विद्या व काव्यया उन्नति 
यायेगुली जुजु प्रजा निश्चिन्त जुया न्हयज्याये फया च्वन । 


(8) शैक्षिक स्थिति 


उबले विद्या अध्ययन जुइगु राजकीय अथवा सार्वजनिक विद्यालय दयाच्वंगुया 
प्रामाणिक दसि तथ्य आ:तले गुगुं नं स्रोतं न्हयल्‌ मवःनि । उबले दयाच्वंगु विद्यापीठ 
तान्त्रिक कर्म काण्ड सम्बन्धित संस्था खने दु । थाय थासय पलिस्था याना त:गु शिलाभिलेख 
व सफ्‌ कथी सुरक्षित जुयाच्वंगु सफूया उपसंहार वाक्यपाखें आपा याना जुजुपिसं योग, 
वेदान्त, कोश, व्याकरण, पुराण, तन्त्र, वैशेषिक, संगीत, काव्य, अलंकार, सांख्य, तर्क, 
मीमांसा इत्यादी विषय पारंगत याना त:गु तथ्य जक न्हयोने च्वं व: । मन्त्रीया कायपिनि 
ब्वनेत धका कोश ग्रन्थ व पन्चतन्त्र थे जा:गु सफ्‌ च्वया त:गु खै सम्म ब्वने दु । अथे हे 
रघुवंश, मेघदूत व कुमारसम्भव थें जा:गु काव्य ग्रन्थय नेपालभाषां हे सफ्‌ च्चये सिधयेकागु 
खँ न्हयथना त:गु लूगु दु । जयदेवया गीतगोविन्द सफूती झोझोलय नेपालभाषां भाव व र 
- सया नां च्वया त:गु खने दु । थुपिं तथ्यपाखें उबले विद्याध्ययन लायकूली जुजु खलक, 
मन्त्री खलक तथा सर्वसाधारण प्रजाजन मध्ये ब्रम्ह, जोशी व गुभाजुपिनि जक यकःतिग 
अधिकार थें जुयाच्चंगु सी दु । 

प्रताप मल्लं हनुमान ध्वाखा लायक्या ज:धुंया अभिलेखय (नें.सं. ७७४)कीका त:गु 
श्लोकया अर्थ छ्याये फुम्ह हे धात्थेया पण्डित खः धका पण्डिततयूत याना त:गु आहवानं व 
विद्या ब्वने मा: धका उपदेश न्यंका त:गु छपु मेया (स्तोत्र भजन गीत सग्रह बी ४०११९) काव्य 
दसिं प्रताप मल्लया शासनकालय जुजु, पण्डित व सर्वसाधारण विद्याध्ययनरिखे मन वंपिं खने 
दु । श्रीनिवास मल्लया राजसभाय पण्डित विद्वान कवि नाटककार मुना च्चनीगु धका 
उबलेयाम्ह कवि कुन्‌ शर्मा कीर्ति पताका प्रशस्ति काव्यस याना त:गु वर्णनपाखें नं उबले यलय 
नं विद्याध्ययन जुयाच्चंगु क्यं । अथे हे जगच्चन्दया नेपाल भावा गीत सफूती दोहा सिलोक 
दयेके सःम्ह,रस अलंकार सिउम्ह धका तथा शिलापत्रय नृपति गन्धर्व विद्या गुरु, बुध जनमुदे 
जगतप्रकाश नृपतिभूपालचूडामणि पण्डितावर धका अनं थःया परिचय बिया त:गुलिं लायकूली 
उबले विद्याध्ययन जुयाच्चंगु क्यं । सुमति जयजितामित्र मल्ल थःम्हस्यां है सफ थःगु हस्ताक्षर 
च्वयेगु याना जूगुलिं उबले लायक खल: आपालं विद्याव्यसनी खने दु । 


(४) धार्मिक व सांस्कृतिक स्थिति 


'यथा राजा तथा प्रजा’ धयागु उक्ति उबलेया जुजु प्रजाया धार्मिक सांस्कृतिक ज्याखं 
चरितार्थ जुइका तल । शैव, शाक्त,वैष्णव, बौद्ध धर्मय जुजु प्रजां उतिक श्रद्धा आस्था 
क्यनाच्चन । उबले न्हयागुं ज्याखँ इहत्र परत्र भिनेमा धका याइगु जुया च्वन । उबलेया जीवन 
पद्धति धर्ममय जुया च्चन । उकि, उबले राज्य सीमांकन या:सां राज्य इलागाया सीमानाय 
पवित्र तीर्थ, देवदेवीस्थल पलिस्था याना तइगु जुया च्चन । शोक सन्तापं सान्त्वनित जुयेत नं 
उबले धार्मिक तथा सार्वजनिक हित जुइकिगु कीर्ति स्मारक हे पलिस्था याइगु जुया च्चन । 
उबलेया देश वर्णन मे व शोक विरह प्रधान में (प्रताप मल्ल व जगच्चन्दया) थुजाग भाव 

न्हयब्वया त:गु धोदू व: । समाजय मनूतयके खने दया वःगु चरित्र विकृतियात कया कुंखिनेत 
न्वायेत साया: जात्राबले जक कथा ल्हाय मे थें जा:गु ध्याच्‌ में न्यंका कजय याइगु जुया 
च्वन । दच्छिया दुने इलयबेलय उपास्य देवदेवीया जात्रा, ऋतु अनुसारया नख: उत्सव जुया 
च्वनीगुलिं थुजागु जात्रा उत्सव नखः पर्वयात माःमाःगु धार्मिक सामाजिक मे नेपालभाषा 
माध्यमं चिना तइग्‌ जुया च्चन । हानं, थुजाग जात्रा उत्सव पर्वय अभिव्यक्त जुइगु सामुहिक 
धार्मिक समन्वयया भावना नं नेपालभाषा मेय लिश्वयाच्चंगु दु । तान्त्रिक ब धर्म कर्मकाण्डं 
उबले जुजु प्रजा निखल:यात नं तारण तया त:गुलिं उबलेया काव्य धार्मिक विषयया चाकलं 
मुक्त जुये मफया च्चंगु प्रतीत ज्‌ । उकिं, उबले मौलिक चिन्तन प्रधान वाङ्मय व काव्यया सिबे 
नं कर्मकाण्ड सम्बन्धी सफ्‌ व धार्मिक भाव विभोर जुइकीगु काव्यया ल्या: आपा खने दुगु 
खः । धार्मिक व सांस्कृतिक परम्परा न्हयाका तयेगु अति मोहं याना नं पूर्वज कविपिसं त्वःता 
थकगु भाव भूमि व विषय भूमि दुने लिकुंका च्चने यःपिं जुया जगज्ज्योति मल्ल, सिद्विनरसिंह 
मल्ल, प्रताप मल्ल,जगच्चन्द व श्रीनिवास मल्लया काव्य थें जा:गु काव्य मेमेपिनि पाखे 
लिपालिपा सिर्जना मजुल । भैरव, भिंद्यो, शक्ति देवीपिं आहवान पूजा याना वीर रस थनेत 
तकं तान्त्रिक पद्धति पूजा याइगु चलनं याना नं काव्य गुणं जा:गु मौलिक काव्य सिर्जना यायेया 
पलेसा पूर्वज कविपिर्व त्वःता थकुणु स्तुति मेहे जक लिपायापिसं अनुकरण यायेगु यात । 


(६) सामाजिक स्थिति 


थुगु सदीया नेपाल उपत्यकाया स्वनिग व इमि इलागा गांगांया जनजीवन सुसंगठित 
जुया च्चन । यें यल व ख्वप ३२,२६ व २४ त्वालय विभाजित याना तल । त्वा: नायो व पंच 
समुच्चय जाना देश हितया ज्याखँँ याइगु जुया च्वन । देश, प्रजा व जुजुया निति हित जुइगु 
ज्याखँ यायेत उबलेया सर्वसाधारण प्रजाजन थ:यसें न्ह्यज्याइगु जुया च्वन । जयस्थिति मल्लं 
स्वना थकग॒ वणश्रम धर्मया आदर्श कथं थःथ:ःगु लजगा ज्वना थ:थ: गु कुलायनी धर्म हना 
च्चन । जगच्चन्दया नेपालभावा गीत सफ्या देश वर्णन मे (मे पु ८९,९९)दुने तत्कालीन 
सामाजिक जीवनया प्रतिनिधि चित्रण याना तःग्‌ अध्ययनीय ज्‌ । समाजया थीथी लजगा: 
ज्वना च्चंच्चंपि समकालीन मनूतय चरित्र व व्यवहार विकृति भिंके नियतां चिना तःगु ध्याच्‌ 
मेय उजा:पिंत कया कुंखिनेगु वाहेक उबलेया सुं नं कविं समाजया गुगं वर्ग विशेषयात कोथि 
युनेभनं हिस्यायेगु, समाजयात हे कुखिनेगु व द्रपं बीगु याना मत: । उबलेया कविपिनि मंकाः 
कुत: हे सामाजिक जीवन मर्यादानिष्ठ यायेगु जुया च्वन । विवेच्यकाल दुनेया नेपालभाषा में 
थ्व खँ पुष्टि ज्‌ । थुगु सदीया यें, यल व ख्वप राज्यया लायक्‌ खलक पिलूपिं प्रतिनिधि कवि 
कवयित्रीपिनि परिचय, काव्यकृति, कवित्व व इमि काव्यस लुग प्रवृत्तिं कवयः झोलाक 


न्हयब्वयागु जुल । 

अध्याय ३ 


यॅ लायकू खलक पिलूपिं कविपिं 
महेन्द्र मल्ल 
परिच्यय 
ई सन्या १६ गूगु सदिया कान्तिपुरया दकले न्हापांम्ह कवि जुजु महेन्द्र मल्ल खः । 
अनया जन्म तिथि, शिक्षा संस्कार व व्यक्तित्वया परिचय बीगु दसि ज्वलं नाले बहगु छुँ 
अभिलेख (रेग्मी: मिडियवल नेपाल भा. ४, पौ २०), घटनावली टिप्पणी व वंशावली 


(लम्साल: वि.सं २०३३, पौ ५७) पाखें सम्म अनया ईया छुँ धार्मिक कृत्यया खैँ व अनया 


€ 


प्रजावत्सलताया खँ सीका कायेफु । कान्तिपुरय तलेजु द्योग: प्रतिष्ठा, तत:जायेक छें दयके 
बिया वस्ती जायेकूग अनया कीर्ति खः । 

म्‌ ज्वलनय ल्हाकम्ह महीन्द्र मल्ल नां उल्लेख जूग॒ अनया निपु मे प्रकाशनय्‌ वःगु दु । 
यलया जुजु योगनरेन्द्र मल्लया तनहुँया रानी राजेशवरीदेवीया पाखें थ्व हे नां दुम्ह काय नं 
दुगु खः । तर व ने .सं ८२९-८३५ तक यलय शासन याना १३ दें जक दुबले सीग॒ खः । वया 
नां दुथ्या: गु मेय वया नांया न्हयोने श्रीजय व ल्यूने लोकनायया आशा तथा राजेशवरीया नां 
नं न्ह्यथना तइगु तथ्य लुमंके बह ज्‌ । थुपिं तथ्य प्रमाण व मेय अभिव्यक्त भाव गांभीर्य व 
शैलीया उत्कुष्टताया आधारं 'कपटिया मायान केड़ा' व 'मेव मदु जित छि शरण वया' मेया 
रचयिता ने.सं. ६८०-६९४या महेन्द्र मल्ल खः धयागु सी दु । यक्व शैव व बौद्ध दाफा भजन 
सफुतिइ दुथ्याःग॒ अनया प्रख्यात मेया पाठ थथे ख: 


राग विभास ॥ प्र ॥ 
कपतिया मायान केडा हे रामा ॥ धु ॥ 
न्हेओस जि दोडा छि पालि मजोड़ा सुखया रस तु लिड़ा 
लोभस तु दुडा थिर तासे चोड़ा जमया पास जि केड़ा ॥ १ ॥ 
हितन जि कड़ा न्हसस मथडा आओ नुगल मछिडा 
अनारि मनन लिओनं मखडा मषुगु लपुस दुबिड़ा ॥ २ ॥ 
पुरान आदिन मन्त्र जपतप आदिन जिन वाडा 
न्हिन्हिछ्या दिन खिउ जुस्य ओन जिन छि नाम काय मलाडा ॥ ३ ॥ 
अनेग विधिन नरया पतिन मल्ल महिन्द्रन ल्हाडा ॥ ४ ॥ 
मशाकासे पौ१ / 


थ्व मे दास्य आत्मनिवेदन भक्ति भावं जा: । कविं आश्रय उपास्य श्रीकृष्ण भगवानयात 
परब्रम्ह नाला तःगु दु । कविं थःत थःम्हं क्ववाला थःगु द्वपं नं प्वलाच्चंगु दु । अद्वैत दर्शनं 
प्रभावितम्ह कविं थःगु ज्किचनया अन्त्यकालरिखे थ्यंका थःयाके आत्मज्ञान लुया बःगु, सतरुपम्ह 
परब्रम्ह श्रीकृष्णा अथवा रामया नाम कायेगु व वया चरण शरणाय वने मा: गया चेतना बोध 
जूगु अनुभूति प्वंका तः गु दु । थ्व मेय भाव गाम्भीर्य दु । मेया धुवा चरणय मे छपुयां भाव 
सार न्हयंका तःगु दु मेमेगु चरणाय कविं थः गु मन:स्थिति कथंछि भोलाक प्वलाःत:गु दु । 

थ्व मेया लय कविया नुगलय लिथ्वया च्वंगु भाव तरंगया गतियात लोकथ ज्‌ । थ्व मेया 
न्हापांगु पादय ६६ गलय निथाय दिपु दु, निगूग॒ पादय ८ गलय छ्यी जक दिपु दु । थ्व मेय 
नायगु क्यातुग॒ खँग्व: छ्यला: माधुर्य गुण जायेका तःगुलिं मे न्यने ययापु ज्‌ । 

'मेव मदु जित छि शरण वया' (पु मे मृ ६८३:३८६) शीर्षकगु मेय कविं थः उपास्य इष्ट 
देवया नां स्पष्ट न्हयथना मत: । सतरुप परब्रम्ह श्रीकृष्णयात थ्व मेय छि धका सम्बोधन याना 
त:गु ध्वाथ्‌ व: । थुकी नं कविं थ:यात दासी व थः उपास्ययात स्वामी नाला: उम्ह उपास्य 
परब्रम्हयाके असीम अनुग्रहया निम्ति प्रार्थना आत्मनिवेदन याना च्वंगु दु । थ्व मेय 'बिन तोया 
बिखुलि थे वानाव जित तल' उपमा वाक्य छ्यला त:गुया तात्पर्य नं थःगु इह लीला क्वचायेत्यंगु 
स्थिति कवियात बोध जुया वःगु संकेत या: । थ्व मेय कबिं थःगु अन्तरवेदनाया भाव किपा 
थ्व म्हस मि दनाव खुसिस जि दुबिना रे । लखन घेल जुसे फचित हवाल, थज्यागु थुपिं 
निभोलय ब्वया तःगु दु । कविं थःगु विरह अवस्था पराकाष्ठाय थ्यंगुया थ्व चित्रणवर्णनय 
मौलिकता दु । थुकिया संगीत ध्वनि कविया नुग: व्यथा पिब्वयेफुग दु । 


थुपिं तथ्यया लिधसाय धायेगु खःसा कवि महेन्द्र मल्ल ई. सन्या १६ गूगु सदीया 
नेपालभाषाया छम्ह प्रख्यात कृष्ण भक्त कवि खः । 


यै लाय्‌क-१८ नेपालमाषाया प्राचीन काव्य सिर्जना 


प्रताप मल्ल 
नेसं ७४३-७९४ 


परिचय 


जुज महेन्द्र मल्लया भावपूर्ण मे ब्वःलने धुंकालि ७ गू ति दशक लिपा यॅया 
महत्त्वाकांक्षी व स्वाभिमानी जुजु प्रताप मल्लं (जन्म ने.सं. ७४३ज्येष्ठ शुक्ल अष्टमी प्र नवमी) 
तिनि यें नेपालभाषा गीति काव्य धा: हानं न्हयाका थकगु जुयाच्चन । अनं थःगु वंशावली व 
सस: खलःया वंशावलिइ अनं ब्वना सयेका त:गु विषय व थःगु व्यक्तित्वया परिचय (रेग्मी 
ई सन्‌ १९६६, भा ४ पौ ७४, ८६,१०४,११८) थायथासय पलिस्था याना तःगु शिलापत्रय 
सगौरव कीका थकूगु दु । अनं थःगु गीत दामोदर (रा.अ .बी ३१०१) संस्कृत काव्यस नं थःगु 
कवि व्यक्तित्व अद्वितीय धका च्चछाया तःगु दु । अनं कान्तिपुर राज्यस ने.सं. ७६१ निसे 
७९४ तक शासन या:बले राज्य व लायक दुने शान्ति सुव्यवस्था, आर्थिक समृद्धि, धार्मिक व 
सांस्कृतिक उन्नति यक्वं जुल, अनं पलिस्था याना थकगु धार्मिक व सांस्कृतिक कीर्ति स्मार 
कं आ: तकं कान्तिपुरया भललं कान्ति थिना च्चंनि । अनं देश विदेशया विद्वान्‌ व 
पणिड़ततयूके विविध विषयया विद्या स्यना काल । अनं मीमांसा, न्याय, पातन्जल, वेदान्त, 
वैशेषिक, व्याकरण, काव्य, कोष, अलंकार इत्यादि विषयया अध्ययन याना तःगु खने दु । 
तन्त्र, संगीत व नृत्य विधाय नं अन निपुण जुयाच्चन । अन नृत्य अभिनय कलाय नं नासलं 
ली । अनया शासन कालय नेपालभाषा, संस्कृत व मैथिली काव्यया यक्व उन्नति जुल । 
अनं थःम्हस्यां हे नं थुपिं स्वतां भाषा स्तोत्र व मे चिना थ:थाय आश्रित जुयाच्चंपि लायक 
कविपिंत काव्य साधना यायेगु ज्याय उत्साहित याइगु जुयाच्चन । ने.सं. ७६२ या हनुमान 
ध्वाखा लायकूया सिंहध्वज शिलापत्रय तक कवि परम्परा कथं वःगु काविनायक (रेग्मी:उकी 
हे, पौ ७५) कथं अन परिचित जुयाच्चंगु खने दु । ने.सं ७७० यां लिपाया पुरातात्विक दसिं 
अन कवीन्द्र धका विभूषित व प्रख्यात जुयाच्वंगु सी दु । 


काव्य कृति 


प्रताप मल्लयात कवीन्द्र धका प्रख्यात याना बिउगुया कारण मध्ये छता ला मुद्रा- 
भिलेखय व थायथायया संस्कृत व नेपालभाषा कीका तःगु शिलाभिलेखय तथा मेमेगु 
पुरातात्विक दसि ज्वलनय अनया नांया न्हयोने थ्व कवीन्द्र विभूषण पद छ्यला त:गुलिं 
खः । मेगु कारण अनं संस्कृतं चिना थक्‌ अनया इष्ट देवदेवीपिनि श्लोकया भाव गांभीर्य 
व संगीत माधुर्य याना खः । अथे हे मैथिली में नं अनयात प्रख्यात या:गु ख: । 


संस्कृत रचना कृति : अनया संस्कृत श्लोक व संस्कृतमय मैथिली मे थायथासय 
पलिस्था याना त:गु शिलाभिलेखय कीका त:गुलिं थुपिं हे रचनाया आधारय अनयात ककीन्र 
जय प्रताप मल्ल देव धका म्हसीका च्चंगु खः । अनया संस्कृत श्लोक व कृति थथे खने दु- (१) 
वासुकी स्तोत्र पशुपति वासुकी द्योग:या शिलाभिलेखय (ने.स. ७७०), सक्व वज्जजोगिनी कामद 
स्तोत्रय (ने.सं. ७७५) वञ्रजोगिनीयात चण्डिनी, व उग्रतारा व सरस्वती रुपय वन्दना याना 
तःगु, पशुपतिया शिलाभिलेखय (ने.सं.७७५) महेशाष्टक, ये तलेजु दयोग:या लूँ खापाय 
सर्वापराध स्तोत्र (संवत्‌ मदु), स्वयम्भूया दक्षिण पश्चिम कुनय पलिस्था याना तःगु 

शिलाभिलेखय उग्र तारा देवीया जाडयमुद्गर स्तोत्र, स्वयम्भू स्तूपया पश्चिम पाखेया 
शिलाभिलेख स्वयम्भू स्तोत्र (ने.सं. ७७७), पशुपतिया शिलाभिलेख वंशावली (ने.सं.७७८) व 
यैँ तलेजु द्योग:या म्हुतःसी ताना त:गु सिज:पती कालिका भवानीया भुजंगप्रयात स्तोत्र 
(संवत्‌ मदुगु:, रेग्मी:, उकी हे, पौ ८९,९१ -९३, १०१, १०७, ११४-१२५) । थुपि पाखें कवीन्द्र 
प्रताप मल्लं शाक्त, बौद्ध, वैष्णव , शैव उपास्य देवदेवी प्रति उतिक श्रद्धा भक्ति आस्था 
तयाच्चंगु सी दु । धर्म समन्वयया अनुकरणीय आदर्श व्यवहारया दृष्टान्त न्हयब्वया थकगु 
सी दु । अनं गुलिं गुलिं संस्कृत श्लोकय थःम्ह रानीया कामोद्दीपक रुप वर्णन निस्संकोच 
जुया याना त:गु दु (उकी हे, पौ ८७) । अथे हे गीतदामोदर कतिइ अनं संस्कृत कवि 
जयदेवया गीतगोविन्द या भाव व शैली उलाक चिना त:गु खने दु । उकी मानवीय 
रतिकेलीयात दैवी रतिकेली रुपय न्हयब्वया कामोहीपक दृश्य वर्णन याना त: ग॒ सी दु । 


मैथिली मे 

अनं मैथिली स्तुति मे, कृष्णया प्रणय लीलाया मे, भक्ति मे ,व लायक श्रंगारिक मे यक्वं 
चिना थक्‌ग दु । थुपिं रचना कृति राष्ट्रिय अभिलेखालयस सुरक्षित जुयाच्चंगु थीथी अभिलेख ग्रन्थय 
दु । मैथिलिया प्रख्यात कवि विद्यापतिया पदावली नाप अनया मैथिली मे भाव व शैलीया दृष्टिं जो 
ला: । अनं कुच विहारया राजकुमारीपिं रुपमति व अनन्तप्रिया, महोत्तरी भगवतिपुरया अधिपतिया 
म्ह्याय लालमति इहि याना त:गु जुयाच्चन । अथे हे कर्णाटी राजकुमारी राजमतियात अनं थ: 
प्री भोगवधुतिका याना त:गु जुया च्वन । थुपिं रानीपिं व प्रेयसी मयजुपिं लयतायका उपिं नाप 
प्रणय लीला न्हयाइपुक हनेभनं मैथिलिं उजागु कामोहीपक लायक श्रंगारिक मे चिना थकगु खः । 


नेपालमाषा मे,सोत व स्थिति 


अनं नेपालभाषा चिना तःगु धार्मिक व श्रुंगारिक मे सार्वजनिक भजन दाफा सफुती 
दुथ्याना च्चंगु उस्त मदु । राष्ट्रिय अभिलेखालयस सुरक्षित जुयाच्चंगु स्तोत्र भजन गीत सग्रह 
(ने.सं. ८२७) नांगु सफुती धार्मिक नैतिक उपदेश मे न्यापु व श्रृंगारिक मे निपु तथा गीत गोविन्द 
(बी ३१५।२६) नांगु भजन सफूती भगवती चणिडनीया स्तुति मे छपु दु । स्व. ठाकुरलाल 
मानन्धर दकले न्हापां पिकाःगु पुलाग मे सफुती (ने.सं.१०७२) 'निर्बुद्धि मिसा जाति हाय’, 
शीर्षकगु छपु व मल्ल शाह कालया मै सफूती (वि.सं २०१३) हाहा दे स्वव पासा” शीर्षकगु छपु 
मे पिहां वसँलि नेपालभाषी शिक्षित वर्ग व विदेशी अन्वेषक विद्वानं अनयात नेपालभाषाया 
कवि रुपय मानय यात । भाग्यवश, राष्ट्रिय अभिलेखालयस व आशा सफ कृथिइ सुरक्षित 
न्यागू अभिलेख ग्रन्यय आ:तक पिहां मवःनिगु अनया ३७ पु मे लुइके फत । थुपिं मे मध्ये भिंछपु 
मेया पाठ सन्दिरध व अस्पष्ट जुयाच्चन । अप्रकाशित ३७ पु व प्रकाशित स्वपु नापं याना अनया 
जम्मा पीपु मे लुल । अनया नेपालभाषा मे ९८ पु तनाच्चंगु रागमाला (बी २८७११) व 
आशासफ्‌ कुथिया मे सफ्‌ (रनिङ्‌ नं. ३५१ व ३५२) पाखे सी दु । | 


विषयवस्तु 
अनया आ:तक लूगु मेयात विषयवस्तु ल्याखं प्यब्व थले जिउ (१) भक्ति (२) उपदेश 
(३) लायक श्रृंगारिक व (४)ऋत्‌ प्रकृति । 


(१) भक्ति स्तुति मे- संस्कृत स्तोत्र रचनाय थे नेपालभाषाया मेय प्रताप मल्लं 
विभिन्न देवदेवीप्रति भक्ति ब्वयातःगु स्तुति मे मलूनि । अनं चिना थक्‌गु छपुयां छप॒ जक 
स्तुति मे आ:तक थ्व छपु तिनि खने दु- 

राग मालश्री 
देवी जय जय नम मालिनि (मारिनी, चण्डिनी) भक्त कतकय सिधि (सिद्धि) दाहिनि (दायिनी) रे 
घतत घतत हि तोडाया कारण ल्वाङाया भाओन रे ॥ 
चन्द्रदण्ड (चण्डमुण्ड) धुमरोचन (धूम्रलोचन) रक्तविज सुविज सहितन रे 
दयिते (दैत्य) सुभ निशुभ (शुम्म निशुम्म) स्याङाओ पुने (पुण्य) बाखन ले(रे) ॥ 
भुत भैरव दाकिनि गन हक हकय असुर परिजन रे ॥ 
तमन सिंघन (सिंहन) आसुस्वासन भसम थन अन रे ॥ 
थुर (थुल) सलिरस (शरीरस) हाक्‌ सु उलि 
पायर पालिस प्रप्रसाखन (?)रे मरन दर अन 
दैतेया गन लिस्य ल्वाडा ओन रे ॥ 
दबदबा खिन तमर (तमल) बाजन धाक दबुदबु दुलुलुन रे 
काहर भेरि नफेलि पुयाओ यात जुद्ध अन रे ॥ 
हतततन हतततन न्हिर कततन विकत(ट)धरन तु तमन न्हेन्हेपन रे ॥ 
तमन धरन तु सुर महिखासुर त्रिसुरन रे ॥ 
नुपति प्रताप मल्लन दयका मूर्ति प्रसालय रे ॥ 
सोयाओ सास्त (शास्त्र) पुलाडा (पुराण) ल्हाडान ओम्हन भाओन रे ॥ 
- गीतगोविन्द बी ३१५/२६ 
(भावार्थः भक्त जनयात सिद्धि वरदान बीम्ह चण्डिनीया जय चण्डमुण्ड व धूम्रलोचन 
दैत्यनाप ल्वाना रक्तवीजया हि त्वना शुम्भ निशुम्भ स्याना बिज्याःम्ह देवीया बाखं न्यंसा पुण्य 
लाई । भूत भैरव डाकिनीनाप जाना वसपोलया बाहन सिंहं नं फुफ सास: ल्हाना यक्व दैत्यत 
धूधू थन । वसपोलया म्हँँया उन सुपाय थें हाकु हाक धा: । वसपोलया तुति पाली कनन 
न्याइगु पाय: दु । देवी चण्डिनीं दैत्यनाप ल्वाना यक्वं दैत्यतय्‌ छ्यों ध्यना बिल । दंग:, खिं, 
तमल, धाः, दबदब थाना काहा व भेरि प॒या तल । देवी हततं न्हिला ग्यानापुक धं वा पिकया 
दैत्ययात न्हेन्हेपन । तंकालि जुसें देवीं महिषासुरयात त्रिशुलं सुया स्यात । जुजु प्रताप मल्लं 


शास्त्र व पुराण बाखं स्वया: भगवति लयतायकेभनं देवीया मूर्ति दयेका पलिस्था यात, थ्व मे 
चिन ।) 


____ जुजु प्रताप मल्लं चिना थकगु थुगु स्तुति मेग्रा आश्रय उपास्य चण्डी, काली व महिष 
मर्दिनी नामं प्रख्यातम्ह चण्डिनी खः । थुकी कविं उपास्य देवीया सगुण लीला वर्णन देवी 
भागवत; माकण्डेय पृराणया लिधंसाय याना तल । कवि थःम्हस्यां अध्ययन याना सयेका 
तयागु ज्ञान विद्याया सगौरव वयान याना तल । अनं थः शत्रु पक्षयात युद्धय बुके फयेमा 
धका तातुनाच्चंगु ध्याथ्‌ व: । थ्व स्तुति मेया देवीया वर्णन सजीव व नाटकीय ज्‌ । स्तुति 
मेया संगीत ध्वनिं संग्राम इलयया उत्साहबर्द्धक वातावरण लुइक्‌ । 

(२) उपदेश मे- अनया उपदेश मेयात प्रवृत्तिया ल्याखं स्वथी थले जिउ (क) धार्मिक 
(ख) नैतिक व (ग) श्रृंगारिक । स्थानीय दाफा भजन मे सफृती अनं प्रजाजनयात न्यंकेत 
दुथ्याके बिया तःगु धार्मिक उपदेश मेय जीवन क्षणभंगूर धयागु ज्ञान कना जीवनय मनूतसे 
सयेके सीकेगु ,तीर्थ स्नान व उपकार थिंजा:गु धर्मया ज्याखँ याये मा: धया त:गु दु । नैतिक 

उपदेशया मेय सर्वसाधारण मनूतसें थःपिनि व्यवहार भिके मा: धया तःगु दु । श्रृंगारिक 
उपदेश मेय मतिनामियात (विशेष याना नायिकायात) माया मतिना यायेबले सतक जुड 
मा:गु व कपटी जुइ मज्यू धका न्वाना तःगु दु । 
(क) घार्मिक उपदेश मे 
बलालि राग (बराडि) ॥ ॥ 

शु(सु)जन जनम फर(ल) गंगास श्वनान (स्नान) 

भुगुतिमुगुति फर लाइओ दुनान ॥ 

परागपति (प्रयागपति ?) अशुमेर (अश्वमेघ) फल धाओ 

डेडाओ गंगास येक चित मन याओ ॥ 

थियान देओया पद रायिओ ननान ॥ 

अनेग जलम फल लायिओ दुड़ान ॥ 

डेडाव गंगास यक चित मन याओ ॥ 

नरपति परताप मर्मलया वचन 

धने जलम फल गंगास स्व मन ॥ 

स्तोत्र भजन गीत सग्रह बी ४०११९ 


थः मत्यवं मदया वंम्ह काय चकवतेन्द्र मल्ल देवया नामं थाय थायया तीर्थया जल 
थना कान्तिपुरय ने.सं. ७९० आश्वीन शुक्ल पुन्हि कुन्ह रानी पुख्‌ (न्ह्‌ पूख) पलिस्था याः 
बलेया शिलाभिलेखय गंगा तीर्थया नां दकले न्हापां न्हथना त: गु दु । थ्व मेय न्ह पुख॒या 
धार्मिक महात्म्य कना त:गु दु । 


(ख) नेतिक उपदेश ने 


राग 
नयस घरसाल श्व (स्व) याओ तु याओ ॥ मसियागुरि खस छुनड़ मल्हाय ॥ 
सिसिकिल स्वाडा थे चोने मदु सोओ ॥ धन्य धन्य धायके दयिओ तु श्व(स्व) ओ ॥ 
ओ सल भिड डेने दयिओ तु श्वओ ॥ आाखलस चित तय गुन ज्ञान दयिओ ॥ 
यिडि पिडि ख ल्हाय सुनान मतेओ ॥ उपकार मयाय सुनाङ मतेओ ॥ 
लून (ऋण) मपुनके व्यहरपे स्वओ ॥ श्वय शवसे रि धिने तु शवओ ॥ 
एओड़हेति धाय सुनाडमतेओ (?) कु म सि रि खरा नाप (???) 
दि छि राक ली ओ उति सरिरस ताप (??) 
नरपति पलताप मल्लन धाओ दैओ सु गुनी जन थ्व मे जि भाओ ॥ 

- उकी हे । 


थ्व नैतिक उपदेश मेय सर्वसाधारण जनजीवनयात आर्थिक, सामाजिक, शैक्षिक व 
नैतिक पक्षया उपदेश न्यंका तःगु नायू पह व: । ता ई तकं वा मवया उबलेया कान्तिपुरय 
अनिकाल जुइत्यंगु खना लोक उपकार याये तातुसें जुजु प्रताप मल्ल थः हे शान्तिपुर गुफाय दुहां 
वना अन दुने च्चंगु नागया हिं च्वया त:गु धा: गु वृष्टिचिन्तामाणि सफू व पौभा: पित हया वा 
वयेका ब्यूगु उपकार ज्याया दृष्टान्त कयना थकूग ऐतिहासिक खँ थन लुमंके बह ज्‌ (वज्राचार्य: 

पूर्णिमा, ल्या: ४, पौ ४२-४३), । अथे हे आखलस चित्त तय गुन ज्ञान दयिओ धका उबलेया 
सर्वसाधारण प्रजाजनयात विद्या ब्वनेगु खँय उपदेश बिया त:गु आ:तक छतायांछता काव्य दसि 
थ्द हे मे छपु तिनि लुग दु । अनं थःम्हस्यां भिनन्याताजि लिपिं ज्याना त:गु श्लोकया अर्थ छ्याय 
फुम्ह दे धात्थेयाम्ह पण्डित धाये बह जुड धका हनुमान ध्वाखा लायक्या ज;हुया शिलाभिलेखय ( 
रेग्मी: मिडियवल नेपाल भा ४, पौ १९,२० या ने.सं.७७४) पण्डिततयत आहवान याना त:गुलिं 
उबले प्रजाजनयात विद्यानुरागी यायेगु कृत: जुयाच्चंगु बांलाक प्रमाणित ज्‌ व: । जीवनया 
क्षणभंग्रताप्रति सजग यासे जीवनकालय त:जिगु ज्याखँँ याना कीर्ति तये मा:गु खँय उपदेश न्यंकेत 
'सिसिकिल स्वाड़ा थे चोने मदु सोओ' धका नेपाल संस्कृति व वास्तुकला आधारित उपमा 
अंलकारं दसु कयना त:गु भाव पर्ण, मौलिक व कलात्मक ज्‌ । 


(ग) श्रूंगारिक उपदेश मे 
राग कोराव ॥ ए ॥ 

सुन्दरी पर उपकार ॥ घु ॥ 

सुजन जनम्हया दुलभ (दुर्लभ) जनमया संसारस सारया नं सार ॥ 

थओके सते (सती धर्म, सत्य) दु नं (दया च्चंगुलिं) सिताया सिल (शील)गुण 

आओतोले लोकन ख ल्हाक ॥ 

उचित काजड़ जुव थवड़ हीत लुव तओ छे (खे) पुनेन (पुण्यन) तु लाक ॥ 

बेल कालस सिय आकृति दय सय पुरुष खन (रसन?) बस याव ॥ 

सहजन अथिर आमो रुप शरिर ला वल धरम नि याव ॥ 

नृपति परताप (प्रताप) मल्लन विलप (?) धाया ख डेडो तव सार ॥ 

तओमिम्ह कुपन दातापनि तोसन विधाता तओ चन्दार ॥ ५८ ॥ 

आ स कु मे पफ्‌ ल्या; २९१:६०८, / 

(भावार्थ- अय सुन्दरी । परोपकार या । छायधासां नि थ्व परोपकार धयागु गुण 
सज्जन जया जन्म काइम्हस्याके जक दइगु खः । तर संसारय सज्जन जुया जन्म जुड धयागु 
अतिक दुर्लभ । उकि,परोपकार संसारया सारया नं सार खः । सीतायाके सती धर्म दयाच्वंगुलिं 
वयागु शील गुण व पतिव्रता धर्मया प्रशंसा आ:तक॑ मनूखं याःनि । भिंगु निंगु उचित ज्या खँ 
याना दइगु त:धंगु पुण्यं हे थःयात कल्याण जुइगु खः । इलयबेलय कपा करुणा तया व्यवहार 
` यायेगु स्व । पुरुषयात थुजागु गुणं थःम्हं धया थें तयेगु स्व । ता च्वनी मखुगु व हवासा हवासां 
पा: जुया वनी यःगु रुप जौभनं जा:गु शरीर छं दु । धरम निं यायेगु स्व । छायधा:सां धर्म 
धयागु याकनं फुड मखु । जुजु प्रताप मल्लया अतिक सार दुगु थ्व वचन न्यँ । त:मिपिं धाक्व 
कवय बुद्धियापिं, दान धर्म याये न्हयापि धाःसा तोसन (चीमि) याना सृष्टि याना तल । थथे 
याइम्ह सृष्टिकर्ता दैवयात तस्सकं चन्दालम्ह मखा धाये माली ।) 


थुकी प्रस्तुत रुपय सुन्दरी नायिकायात परोपकार या धका वया प्रेमी उपदेश 
न्यंकाच्चंगु दु । अप्रस्तुत रुपं थुकिया विशेष धाप्‌ थ्व ख:- थःयात शुद्ध चित्तं ययेका च्वं 
च्वंम्ह प्रेमीयात नायिकां थःगु नुगलय च्वंगु माया मतिना लःल्हाना उपकार या । ता च्चनी 
मखु गु रुप सौन्दर्यय बरायचाया प्रणयमान याये सिबेंला शुद्ध चित्तं प्रेमी प्रेमिका थिथि माया 
मतिना यायेगु हे संसारस सारया न॑ सार जुयाच्चंगु परोपकार यायेगु थें खः । थुजागु उचित 
व्यवहार निम्हस्यां कल्याण जुड । अप्रस्तुत प्रशंसा अंलकारं छायपिया त:गु थ्व मेय कवीन्द्र 

प्रताप मल्लं लोक सीतायागु गुण वर्णन याना च्वंनीगु दृष्टान्त ब्वया थः प्रेयसिं नं उकथं हे थः 
यात माया मतिना या धका यइपुगु खँ न्यंका तःगु दु । तओमिम्ह कूपन, दातापनि तोसन 
विधाता तओ चन्दार' धायेका त:गु प्रभावशाली व कलात्मक ज्‌ । थुगु धाप्‌ छुना खँ लसी 
व: । प्रेमीयात थःगु प्रेम दान बी नुग: स्याका च्वंच्वंम्ह प्रेमिकायात थ्व स्याचुगु ध्याचू खः । 
थ्व मेय अनं थःया माया मतिना सम्बन्धी दृष्टिकोण न्हयब्वया त:गु दु । संस्कृत श्लोक, 
गीतदामोदर काव्य व मैथिली गीति पदय अनया मन विषय सुखरिखे आपा: क्वसा: । इमिके 
थें थुगु मेय श्रंगारोहीपक प्रसंगया नँ छत्तिं ताये मदु । थ्व मेय 'सहजन अथिर आमो रुप 
सरिर ला वल धरम नि याव” व “उचित काजङ जुव थवड़ हीत लुव तवछे पुनेन लाक धका 
सच्चरित्रतां तिरि धर्म व शील गुणं थःम्ह पुरुष थःरिखे स्वका कायेग स्वयेमा: धका न्वाना 
तःगु दु । थ्व मे भाव व कला पक्षया दृष्टिं स्वयेबले कवितात्मक गुणं देआयाच्चंगु खने दु । 
थ्व मे प्रेमप्रसंग विषयया मे ख: । 
कर्किया छो खँ न्यना कपट व्यवहार याइम्ह प्रेमी प्रेमिका जन्मका: छिं सुख सी मखु 
धका न्वाना त:गु थ्व मे अध्ययन याये बह ज्‌ । 
राग विहांगर ॥ प्र ॥ 
चा साखल यासे सिमा पिना दुदु बिसे, सहज खायिओ रिप (लिपा) मओले चाकूसे ॥ 
सिमा तासे सुन हिसे ग्वरन मफेसे, ग्वरन तलमपेन खिचाया न्हिपेन ॥ 
ग्वल तरपेनिओ कपतिया मन, मेवया मभिड़ स्वय नुगरया घार ॥ 
सुजनया सुवचन मडेन ग्वम्हन, जलम दतोले सुख मलाते ओम्हन ॥ 
पलताप मलन साल अति ल्हाय, थुयकान मथुओम्ह हाय अति छाक ॥ 
सितु ल्या: ५१ पौ १० 
कविं थ्व मेय लोक प्रख्यात छुनाखँ दसु न्हयब्वया नायिकायात नैतिक प्रभाव लाका: 
धात्थेम्ह प्रेमिका जुइगु लॅ क्यनाच्चंग दु । थ्व मेया शैली व्याख्यात्मक नं ज्‌ । 
नायिकायात चरित्र भ्रष्ट मजुइकेभनं न्वाना त:गु कवय वयेत्यंगु मे नं अध्ययनीय 
ज्‌। राग गौरी ॥ ख ॥ 
कानन धायिओ छु रुपन गाक, सियिओ छु धोरन साक ॥ 
सिर गन जेरन रोगया सवार, निपार (निपोर?) या तिरि मदु सति वेवहार ॥ 
अधरमन खन पुयान, कोटि जटनन (जततन) मचोने यथे सन ॥ 
रोभस (लोभस)सते तओ दओ मिसा गोर, थम थम मताओ सुनान अमोर ॥ 
पुरुष मसेरे मेव तेकन चोड, मोरसन लाजन मदन मकेड ॥ 
परताप मल्लया याओ सुबोर मुल, निच ओ सिनेहन लि थे तुं मउल ॥ 
- राग माला बी २८७/११ 
(भावार्थ- मिखा कांम्हस्यां रुपया महत्त्व थुइ मखु । धानं सा: मसा: सवाः थुइ मखु । 
ल्वचं मकःम्हस्याके ल्वगिं मनिंग॒ नयेबलेया सुख अनुभव याये खनी मखु । निथाय चा:म्ह 
मिसायाके सती धर्म दइ मखु । उजोम्ह मिसाया नुगलय अधर्म हा कया च्चनीगुलिं भा:तम्हस्यां 
अनेतने जतन या:सां व मिसा थातं च्चनी मखु । थः यःम्ह तिया थः यत्थाय वनी । उजोम्ह 
मिसां थःगु जीवनया म्‌ थुइ मखु । थः पुसामि त्वःता मेम्ह मिजं तिया जुइम्ह मिसाया भल्सा, 
लाज, शरम व इज्जत दइमखु । वं सुयातं मायां क्यंके फड मखु । मति मभिम्हसित सिनेह 
याना लिपा थःत भिं जुइ मखु धयागु खे प्रताप मल्लयागु थ्व भिं वचन थुइका का ।) 
प्रताप मल्ल-२४ नेपालमाषाया प्राचीन काव्य सिर्जना 


थुगु मेय कविं चरित्र भ्रष्टा मिसायात समाजय छु इज्जत दइमखु, उजोम्ह मिसानाप 
सुं मिजनं माया याये ययेकी मखु धका उपदेश न्यंका त:गु दु । थुकी चरित्र भ्रष्टा 
मिसायात रुप गुण बांलाक मखंम्ह कां व सा: मसा: निंमनिं सवा: मथूम्ह धोंनाप लना 
क्यंसे नायिकायात चरित्र भ्रष्ट जुइकीगु मभिं लँय पला: तये मते धका मनोवैज्ञानिक ढड्गं 
न्वाना तःगु दु । कविं थुकी नायिकाया कामोहीपक रुपजौभन सिबें सच्चरित्रता भिंगु 
गुण ख: धका कयना तःगु दु । अनं थः प्रजाजनया राजभक्ति, कलाशिल्पि व परिश्रमी 
गृणयात काभोहीपक ल्यास्यया मोहनि हुइक: मयनेमा धयागु अभिप्रायं थुजोगु श्रृंगारिक 
उपदेश मे चिना थकग सी दु । 


(१) लायक श्रंगारिक मे- अनं थःगु कान्तिपुर राज्य राजनैतिक, आर्थिक व 
सांस्कृतिक दृष्टिं त:मि जुयाच्चंगुलि तःम्ह मछि रानीपिं व मयजुपिं प्रेयसी धका थःगु 
लायकुली दुचायेका तःगु जुयाच्चंन । इपिंलिसे विलास आमोद प्रमोद याना जीवन हनेत 
हनुमान ध्वाखा लायकुली मे प्याखं स्यने क्यने न्यंकेया निति नास: चुक द कवीन्द्रपुर धयागु 
छें मरु सत: नापसं दयके बिल । विहार मिथिलाया कवि ब संगीतकारपिंत आश्रय बियातल । 
थुजागु प्रयोजनया निंतिं नेपालभाषां, संस्कृतं व मैथिलिं श्रुंगारिक मे जुजु थःम्हस्यां नं चिन 
लायक्‌ कविपिंत नं चिंके बिल । अनं शिलाभिलेखय कीका तःगु '.... गीतेन तेन तरुणी 
हृदय विशुद्ध कामाभिलाव पद मानयते बहन्त ॥.....' पंक्ति (रेग्मी उकी हे,पौ ७५-७६) थ्व 
खँ प्रमाणित ज्‌ । अनं नेपालभाषाय मैथिली कवि विद्यापतिया पदावलीया थासाय प्रेम प्रसंग, 
दूती, सखी सम्भासन, अभिसार, व विरह मे चिना त:गु खने दु । 

(क) प्रेम प्रसंगः नायो नकिं नाप लाइबले थिथिया रुपसौन्दर्य खना इमि नुगलय 
माया मतिना देजाया इपिं भाव विह्वल जूगु खँ प्वला तइगु मे प्रेम प्रसंगया मे खः । अनं 
चिना तःगु प्रेमप्रसंगया मेया दसु 

राग मारव ॥ ॥ 

छन ख्वार सोभा सोरे छुन, चन्द्रमा बारछि २ षिन (क्षीण) न्हिनस मरान (म्लान) ॥ सुन्दरी ॥ 

परतर तय (?) परेस्वान छु गुन, दरशन अति सकत (?) जनम नारेन ॥ 

सुमेरु तडन (?) छन तन तु सोयाव, मल्हेस ऋचेन (?) थम उति मगेडाव ॥ 

रेनकर (ल्यनकर) छन सन वा म्हर थान, हरिन वस बि रे यडाओ मी बान ॥ 

प्रताप मल्लन धाय पितड सयान, जुरेन कुकत जुको याक रे सुनान ॥ २८ ॥ 
- मे सफू (रनिङ्ग न. ३११) 

(भावार्थ : छंगु ख्वा: स्व रे गय्‌ जक शोभा ला: । छंगु आम ख्वा: न्हयोने ला चन्द्रमा गन खः 
गन तिनि,छाय धा:सा चन्द्रमा बा:छी छक: बुलुसे च्चना वनीगु । न्हिनय ला खने हे दइ मखुगु । बःबः 
हः दुगु पलेस्वां जक छु बाला: धका ? बांलाना नं छु याये? व भ्यात नालय बूम्ह । सुमेरु पर्वत नं छंगु 
पृष्ट चिंगु दुरुपो उति ग्यं मताया मछाला सुला च्चंच्चन । प्रताप मल्लं सयां जुसें थ्व खँ धाल ।) 

च्चय वंगु मेय नायिकाया रुप सौन्दर्य मोहित जूम्ह नायोया प्रेम विहवल मन:स्थिति 
लुयाच्चंगु दु । अनं थुकी व्यतिरेक अलंकारं छायपाः शिष्टता दुने लाक प्रेम प्रसंगया भाव 
पिब्वया तल । 


(ख) दती: नायोया थः प्रेमिका नकिंयाथाय तथा नकिंया थः प्रेमी नायोयाथाय माया 
मतिना व विरह व्यथाया खँ थ्यंका बीम्ह अनुभवी, सहानुभूति शीला, व खँ सःम्ह दूती 
मिसायात लमि याना छोइ । दूति नायोयाथाय वना नायिकाया पक्ष लिना अथवा नायिकाया 
थाय वना नायोया पक्ष लिना माया ममता व आत्मीयतां जा:गु खँ न्यंकी । इमिगु विरह 
व्यथा लंका बियालि इमित थवंथवय हवंका बी । उजोगु विषयया छपु मे थथे दु 

राग धनाश्री ॥ ख ॥ 
कोटि कोटि. गुंषि(खि) गुकोटि स्वानमा ल्यासेया ल्याख छु ल्यक (ल्याख) 
होरे तो स्वानस भूति उ, स्वकोङ साक नसाक सुन्दलि धने (धन्य) जलम (जन्म) ताय ॥ 
छि विनु हिरतु हिराव, भमर तोरत दुखन स्वाय ॥ 
न्हेरस तु छन रुमनग्व स्वान ओ सि विशेष मयाव (?) ॥ 
तोरत भमर जुत ग्वगुलिस साक संसार आ या आर ( ? ?) ॥ 
छ तु तुं भारपा जुत ओम रेड छ तु तार छथिड ॥ 
मनया वेदन ल्हाय ख गुपत लाजन पितल खोबिड ॥ 
प्रताप मल्लन स्वकोन मिसाया सयान अपार अयान छाय ॥ 
ग्वम्हया रसन पुसमि रुदन (लुधन) ओम्ह नि सयान धाय ॥ 

राग माला, बी २८७/११ से सफु रनिङ नं ३५१ । 


(भावार्थः थ्व संसारय गुकोटि स्वांमा अर्थात्‌ मतिनामि मिजं दुसा कोटि कोटि गँखि 
अर्थात्‌ ल्यासे प्रेमिका दु । हवया च्वंक्व स्वां पतिकं भम: जुना च्वंच्च थे च्वं । स्वक्वपतिं साक्क 
नस्वा: वइगु स्वांया जन्म धन्य धायेका, सुन्दरी । छ मदुगुलिं,छंके थें मेमेपिंके हिसि मदुगुलिं 
भमः हित्तुहिला जुलं नं दुःख जक जुल । मेमेगु स्वांया रस हे मका: । भमलं ला छ हिसी दुगुलिं 
म्हगसय नं छत लोममंक । उजाग स्वांयात हे छं इलय नाला मका: । मेमेग स्वांया रस काये 
मयः । गुग॒ गुगु स्वांया रस कायेत भम: ज्‌ वइ व हे स्वां थ्व संसारय रसपूर्णगु स्वां खः । सु 
मतिनानामि मिजं मेमेपिं ल्यास्यतय्‌त मायामतिना याये त्वःता सु गुम्ह ल्यास्ययात विशेष माया 
याइ व हे ल्यास्य लछिं लाःम्ह खः । उजोम्ह ल्यास्य छत हे उपो ययेका च्वंगु दु । न्हयोलय न॑ वं 
छंगु रुपगुण लुमंका च्चनीगु । मनया दुविस्ताग दुःख वेदना प्वले थें मिखां खोबि पिकयां 
त्वःतल । प्रताप मल्लं स्वक्व खंक्व मिसात आपा सयानि जुड । अयानि छाय जुइ? थःगु हिसि 
व लसिकल पहलं थः पुसामि लुधंके फुम्ह मिसा हे सयानि खः ।) 

थुकी नायोया दूतिं नायिकायाथाय वना नायोनं मेमेपिं त्यास्यतयत सिबें नं दकले आपा 
ययेका च्चंगु खै कनाच्चंग दु । नायिकानाप हवने मखना नायोया नुगलय देजायाच्चंगु विरह व्यथा 
नायोया मिखां खोबिजुया पिलुयाच्चंगु खँ नायिकायात न्यंका नायो प्रति सहानुभूति थनेगु न॑ दृतिं 
कृत: यानाच्चंगु दु । कविं थुकी समासोक्ति अलंकार छ्यलाः नायोनं नायिका प्रति याना च्चंगु 
अतिभनं दुग्यंगु माया मतिनाया भाव नं यचुक ब्वये फुगु दु । थ्व मेया भाव व शैली मैथिली कवि 
विद्यापतिया 'लाखे तरुअर कोटिहि लता” शीर्षकया पद नापं तया लना स्वये वह ज्‌ - 


लाखे तरुअर कोटि हि लता जुबति कत नं लेख । सव फुल मधु मधुकर नहि फुल हु 
फुल विशेखा ॥ २ ॥ 

वे फुल भमर निदहु सुमर वासिन बिसरि पार । जाहि मधुकर उडि उडि पड से है 
संसारक सार ॥ ४ ॥ 

सुंदरि, अबहु वचन सुन सबै परिहरि तोहि इछ हरि आपु सराह हि पुन ॥ ६ ॥ 

विद्यापति की पदावली; पदावली ल्या: ५६ 

कवि विद्यापतिं थः आश्रयदाता जुजु शिवसिंह व रानी लखिमादेवीयात लयताय्‌ 
केभनं चिना त:गुलिं उकी श्रृंगारिक चेष्टाया वर्णन थ्यंक याना तःगु दु । तर प्रताप मल्लया 
थुगु नेपालभाषा मेय उजाग भ्रृंगारिक चेष्टाया वर्णन याना मत: । थः प्रेमिकानाप बाये 
माला: थःगु नुगलय लुयाच्चंगु विरह व्यथा व प्रेमिका प्रति थःगु नुगलय देजायाच्चंगु माया 

सिनेहया मुसःग॒ ति 'मनया वेदन ल्हाय ख गुपत लाजन पितल खोबिन' धका अभिव्यक्त 
याना प्रेमिकाया नुग: थःरिखे सालेग कृत: या:गु खने दु । थ्व कलात्मक व शिष्ट उद्गारं 
प्रेमिकाया नुग: समवेदनशील जुइके फ्‌ । प्रेमिकां थः प्रेमीलिसे प्रणय कोप क्यनेग्‌ त्व:ता: 
मायामतिना याये मन दयेका बी फु । हानं, अनं स्वको मिसात सयान जुइ धया थःम्ह 
प्रेयसीया गुण च्चछाया तःगु उद्गार दुने मिसा मनोविज्ञानया ज: लुयाच्वंगु दु । भावुक 
मिसात थःथः प्रेमि थःगु रुप गुणया प्रशंसा यात कि आत्मसमर्पित जुइत तयार जुइपिं खः । 
थृभनं थ्व उद्गार वाकचातुर्यं जाः, हिसिं ली व कवितात्मक नं ज्‌ । 


राग धनाश्री ॥ ख ॥ 
दुति ओड़ाओ थुयके ओ कान्हु ॥ मनस तय मते तमन मजिरे ओय, 
थनिया रात्रिस छन्हु तापा रे जा सिनेहन वचनन वाधरपु, 
मनया प्रीति सियाओ वयस म्होसत अधिक अन्तर (?) 
दयिओ दरसन गथेन आओ लसिक लसन कुमन फस खन(??) 
हेयकाओ चछिडबिक । पालिया पायल डानन डारे ड़ारे, 
चन्द्रमा अतिन थिक । 
माम ससरपनि सतुर मदेड थम परया आदिन (अधीन) 
एथे मख जे सोओ छन थओ चान्हन्हिन अन चित्त ॥ 
करंख (कलंक) मओयेके नेगुर कूलया माल 
माल रखरपे राज (लाज) 
” प्रिति सकरड़स मार मयासे (?) 
हथन मोयिओ तु काज ॥ 
ओने ओ सिओ सत तोय पायर 
ननान रातक चान प्रताप मल्लन धाया थे याओ 
नेषेया कुलस बान ॥ २० ॥ 


- रागमाला बी २८७/११ 


(भावार्थ- अय दूती, कान्हुयाथाय वना जिगु थुलि खँ ध्वाथूइक कना थकि । कान्हु, छि 
तंचाया दी मते । छिं धया दीगु इलय व थासय जि अभिसार या: वये मफुत । उकिं वंग चानय 
छि व जि व तापाना च्चने माल । छिगु सिनेह वचनं याना आ: जिगु नुगलय माया मतिना 
देजाया च्वंगु दु । फत्ताहा खं हयेका चछि अथें बित । तुति पालिइ पाय: छम छम न्या: । 
तिमिला जहांथिना च्चन । ससःमां शत्रु नं मद्यंसे जिगु चिवा कया च्चंच्चन । उकि जि छिथाय 
बये मफूत । निगुलिं कूलय कलंक मलाकेगु व लाज शरम इज्जत वचय याये हे माल । भीगु 
प्रीति सकतां सम्हाले मयासे हरबराय चाया सना जुलकि भगु ज्या खँ फुक्क स्यनी । आवंलि 
छुं गर्थें जुया हाकनं थथे मछिन धा:सा जि वासि वस्तं पुना पाय: मन्हयासें वये । प्रताप मल्लं धा: 
थें थः मतिनामिया थाय याकनं थ्यनी कथं निखेया कुलयात नं बांलाइ कथं अभिसार या ।) 

कवि प्रताप मल्लं थुकी प्रस्तुत रुपय कृष्णया प्रणय लीला दुनेया अभिसार खँ 
न्हयब्बया दीगु दु, अप्रस्तुत रुपय थःगु प्रणय लीलाया खँ प्वला:च्वंगु खः । थुकी मानवीय 
प्रणय लीलायात दैवी प्रणय लीला कथं न्हयब्वया त:गु सी दु । 

(ग) अभिसार- प्रेमिं सःता त:गु इलय व थासय प्रेमिका थ: प्रेमी नाप ला: 
बनीगुयात अभिसार धाइ । भ्रृंगारिक मेय अभिसार नं छता म्‌ वर्ण्य विषय खः । नकतिनि 
च्वय वंगु मे अभिसार मेया दसु खः । थुकिया नायिका कुलजा कृष्ण अभिसारिका खः । 

(घ) सखी सम्भासन - नायिकां थः प्रेमीनाप न्हापां हवंगु चानय गुकथं यः त्यः 
कर्म यात खे धका ब्वाय स्वयेभनं सखीं नायिकायाके न्यने कने याइगु खे सखी सम्भासन 

खः । थुजागु मेया उद्देश्य नायिकायात वया प्रेमीनाप रतिसुख भोग याये मास्ति वयेका बीगु 
व नायोयात नं थः प्रेमिकानाप ययापुक यःत्य: याये माःधका बोध यायेगु ख: । मे थथे खः 
राग केदारा ॥ प्र ॥ 
खा पुर पुर मजु रे मनि ओ जोल थर (थल) लस दुदु तयान बिन बिख मतोरतसे नकान ॥ 
सुचि खिचा मजु रे गंगास थुडान मोतिमालं कोखायके माकल छु बान ॥ 
छु,फर दत कपुर कोख केडान गाधु छु याय चितन तिकान ॥ _ 
उधार नं (?) तयान थि पो हो जुर (?) मजि रे मभिडन भिड तु सोरान ॥ 
परताप मल्लन सो को अनुमान देसया रितिन थथेन तु बान ॥ २५ ॥ 


रागमाला बी २८७/११ आवक्‌ मेषफ्‌ १५ 


थ्व मे मैथिल कवि विद्यापतिया 'कि कहव हे सखि रातुक बात' (वेनीपुरी:सन्‌ 
१९७५,पौ १८३) पदावली नाप जो ला: । अयसां थुकी प्रताप मल्लया थःगु हे शैली बां ल्‌ । 


(ङ) विरह मे- प्रेमी प्रेमिका अथवा निम्ह तिप्‌ छुँ कारणवश बाये मालीबले इमित 
विरह व्यथा जुइ । उजागु अवस्थाय चिनीगु विरह मेय इमिसं माया मतिनाया लँय भोगय याये 
मा:गु तीव्र विरह वेदना पराकाष्ठाय थूयन नं दुसुना मवंगु इमि माया मतिनाया ज: व यइपुगु स: 
लुया च्वनीगु खः । अनया थन न्हयब्वये त्यनागु निपु विरह मेय जक अनं थः मत्यवं परलोक 
जूपिं रानीपिं लुमंका: नुग: मछिंका: चिना त:गुलिं आपालं आत्मपरक ज्‌, नुगलय थ्य्‌ । हनुमान 
ध्वाखा लायकूली ने.सं ७६९ स अनं मत्यवं परलोक जूपिं थः रानी रुपमति देवी व प्रेयसी 
राजमति देवीनाप जन्मजन्मान्तरसं बाये म्वालेमा धका इमिगु प्रतीककथं सत्यभामा व रुक्मिणीया 
प्रतिमा जवंखवं लाका दथुइ श्रीकृष्णया प्रतिमा तया: च्याक्‌ं ल॒गु वंशगोपाल द्योग: पलिस्था 
याना थकूगु दु । थ्व हे स्थितिया भाव थुगु विरह मेय थथे प्वंका तल- 


राग मालवा ॥ चो ओ एक ॥ 

जतनन दैवन रे अय हय मलुलेन थम लूयकाओ ॥ बिल जेत लयनड रे छु दुखन लाल आओ 

अमुल रतन लाडा रे खने तड़नु नक मराक करम दुखन 

थड़ा रे राहातन मानिक वाक ॥ 

मद्‌ उपमा सुख रे बिर थुरि खम यात दाय (?) ॥ अनेक जतननड रे 

जीव मजिओ बोध याय ॥ 

मेव जनमस खन रे खने खन दयिओ उपाय ॥ सुया उपदेशन रे दयिओ जे अभागि याय ॥ 

प्रताप मल्लन धाय रे देव ओ याय खन्याओ ॥ फयिओ दयिओ सु रे हरिन पनन मचाओ ॥ 
आसकू मे सफू २९५:६०८ / 


अनं शिलाभिलेखय तकं वंशावली नं प्वला सगौरव प्रशंसा याना त:पिं कुच 
विहारमा रानी रुपमती देवी व कर्णाट देशया राजकुमारी प्रेयसी राजमति देवीयात थ्व मेय 
थःम्हं लुइकां लुइके मफुम्ह दैवं लयतासे चूलाकाः बिउपिं धया तःगु दु । उपिंनाप ता ईतक 
हवने मदुग थःगु दुभग्ययात कविं 'करम दुखन थड़ा रे राहातन मानिक वाक' धका कुंखिना 
च्वंग दु । अथे हे वंशावलीकारया वर्णनकथं अनया अति काम वेगं छम्ह बाहा मच्चंनिम्ह 
नञ्चा मिसाया अकाल मृत्यु ज्‌ वन । थुकियात अनं थः गु जघन्य अपराध भा: पिया अतिकं 
पश्चाताप ताया उपास्या कालिका भवानिस्के क्षमा फोसे सरवापराध स्तोत्र (मिति मरु) 
संस्कृत श्लोक लँ आखलं कीका थकगु दु । थ्व हे अपराध पापया प्रायश्चित यायेभनं पशुपति 
्षेत्रय न॑ धार्मिक कृत्य पलिस्था याना थकगु लुमंके बह ज्‌ । थ्व हे अपराध प्रायश्चित बोध 


त्व ब्ले 


व विरहानुभूतिया खैँ दुथना चिना तःगु मे थथे खः 

राग पहडिया ॥ 

न्हयओस षेन थम पिरति राषस चेकन फुति जुक थेड 

मिपति ल्हातोरे(मिखा फृति यातले) बाओ कारन जीओ संसय केड ॥ * 

विमति, विमलप विधिस चरन स द विर तिरि तु सरिर 

करम दोसन जनम जुर सन निथुर (निष्ठूर) पुरुषद विर (पुरुषार्थ वीर ?) ॥ 

अवध तिरि वध पापया भय मदत आसस पार 

सिनेह गुरि गुन मनन रुमडन मयाक छुनड वेहार ॥ 

असह वेदन सहया थ्वरतोङ फयिओ दयिओ सु हाय 

धने हरि २ छु पुन (पुण्य ?) सरीर जे रेडन चोन छुन षय ॥ 

पुरुव पिरिति रिति मति २ आसरास दयाओ 

नपति श्री परताप मल्लन धाय चोन छ रेडाओ ॥ २९ ॥ 

-आसक्‌ मे सफू ल्या: १४/ 

(भावार्थ- लखय चिक फति न्यनाच्चनी थें छं न्हापा छुँ ई तक यक्व पिरति याना 
कयन । मिखा फति यातलें धया थे च्चंक आ: थुलि याकनं थः यःम्ह लिसे बाये माःगु 
विरहया कारणां थःगु जिवय जक छं छां जुइला धया थे शंका जुल । परमेशवरया पालिइ 
भोपुया कोम्यालु जुसे तिरिया सरिर लित बिउ अर्थात्‌ म्वाका बिउ धका प्रार्थना याना । 
कुकर्म ज्वना जन्म जुया ला धयाथें मती च्वन । पुरुषार्थ क्यने धातलें निष्ठूरी ज्या सने 
लात । धर्मशास्त्रय मिसा स्यात कि महापाप लाइ धया त:सां व मिसायात मत्यवं सी मायेका 
बियागु पापं जि मुक्त जुड फड मखु ताया । गुलि जक सिनेह दुगु । वया गुण जक लभल 
लुमंसे वया जिं जीवनय मेमेगु छुँ ज्या खँ व्यवहार याये मन मदु । थुजागु असह दुःख वेदना 
सुनां जक सह याये फइ ? धन्य हरि । छुकिया पुण्य ल्यना खः मस्य जिगु थ्व प्राण ल्यना 
च्वन ? न्हाप न्हापाया पिरिति रितिया आसरा दया खः ला जिगु नुगलय छंगु लुमन्ति ल्यना 
च्वन । जुजु प्रताप मल्लं थ्व वचन पिब्वल ।) 

थ्व आत्मपरक विरह मेय 'अवध तिरि वध पापया भय मदत आसस पार” धयागु 
उद्गार दुने अनया पाें जू वंगु अपराध बोध व पापया दुष्कर परिणाम फये मालीगु चिन्तां 
भःभःन्‌गु अनया मनःस्थितिया किपा ल्‌ । अनं संस्कृत 'सर्वापराध' स्तोत्रय (रेग्मी: मिडियवल 
नेपाल भा४,पौ ९८) अभिव्यक्त याना तःगु भाव नं च्वय वंगु मेय नं लिथ्वयाच्चंगु दु । थः 
यःम्ह नाप बाये मा:गुलिं अनया विरह व्यथा पराकाष्ठाय थ्यना च्वंगु नं थुकी ध्वाथू व: 
थुभनं अनं थः अतिकं यःपिं रानी व प्रेयसीपिं मत्यवं सिना थ:यात विरह विपतिं कःबले 
उपास्य देवदेवीस्के धार्मिक स्मारक पलिस्था याना नं म्हुना मवंगु विरह व्यथा अनया नुगलय 
मन्हयना नेपालभाषाय थुपिं विरह मे जुया चिरस्थायी भावस्मारक स्वरुप त्यना च्चंगु जुल । 

(४) ऋतु वर्णन- नायिकाया विरह व्यथा तच्च्वः धका क्यनेभनं अनं चिना थकूगु 
खुगुलिं ऋतुया वर्णन (भिनिलायां) दुगु मे थथे खः 

वलिखा वोल षु हारस गु सुचि देहस ओ पिपीलिखा कार खः 

गु स हार नडाव परवसा यस ओ एस हिसी तर म्हस कपुर सिरिखण्ड रस ॥ 

रसन बसन सरद अओसर सेवन यात विलास ओस, 

सरग निरमल बेरखेर न॑ न्हेर मुर थओ 

चास ओ चास वासस खड़ा छ पुरुष रुपम्ह खडा 

खड़ा म्हडाम्ह विनु हय हेमन्त बेरस 

चानि नं छुन द्याओ निथुर थ्वरितो थ्वनि ओम्ह (?) 

मन थम थे थमड मताय पराओति ति ओस मतस पिरिति । 

रिति सिसिरया चास वासस पास पास पुरुष व याय 

आओ थनि थओ पुसमिया सर विसर नङ मदु ताय 

ताय छु सर ओस जुवम्ह परया वस ॥ 

वसन्त बेर कु बेर ओरो खम खकोडा रिति हिराओ ॥ 

भमर कोकिल स्वान सिचोल सोयाओ वेदन जाओ 

जाओ न्हयओया पाप शिव २ सन्ताप ॥ 

तापरा रितु हन न्हिं दछि उति छिडन मछिडस ताओ 

उ तर नं तापन काओ तारेड़ गनन तापन ताओ नाओ 

गेक थेडरोओ सक जि छु हेतन । 

हेतन इतनन षुगुलि रितु ओन तम तेषु (?) 

प्रताप मल्ल ल्हाय थ्व रितो छे गुनन पुरुष निन्हु नन्हु (बान्ह?) 

मलयिवन आस द बुत मन (आयबुल ?) ॥ ७ ॥ 

- रागमाला, बी २८७/११ 

थ्व मेया पाठ थायथासय अपूर्ण, अस्पष्ट व अशुद्ध जुयाच्चंग दु । उबलेया प्रचलित 
कवि परम्परा कथं थुकी कविं विरहिणी नायिकां थः पुसामि सुं मेम्ह मिसाया माया मोहय त: 
क्यं वंगुलि खुगुलिं ऋतुइ थःयात कःगु असहय विरह सन्ताप न्हयब्वया तःगु दु । अनया 
लायकूुली अनया तःम्ह मछि रानी व मयजुपिं दयाच्चन । अनं उपिं मध्ये सुं छम्ह निम्हसित 
जक अप्पो ययेका रति सुख भोग यागुलिं आशां द्या:पिं मेमेपिं रानी सयजुपिंत जूगु विरहयात 
प्रवास विप्रलम्भ श्रृंगार रस प्रधान काव्यस दइगु तच्च्व:गु विरह सन्ताप थें च्चंक अनं थ्व मेय 


वर्णन याना त:गु सी दु । पुसामिया माया मतिनां आशां दाका च्चने मा:पिं रानी मयजुपिंत 
मन तयेभनं थुजाग॒ मे चिना थकगु खः । 


भाषा शेली 


कवीन्द्र प्रताप मल्लं मे चिनेत माध्यम छयला: तःगु नेपालभाषाया उबलेया नेपाल 
उपत्यकाया काव्य जगतय तःजिगु थाय दया च्वन । भजन सफूती दुथ्याना च्वंगु अनया 
धार्मिक व नैतिक उपदेश मे आपालं शुद्ध, स्पष्ट सरल व सुबोधगम्य ज्‌ । अनया गुलिं २ मेया 
पाठ अपूर्ण व अस्पष्ट जुयाच्चंगु नं दु । अनया मेया शैली विशेषता थथे खने दु : । 


(१) संक्षिप्तता- मेया मज्जि मगा:गु थ्व विशेषता अनया मेय दु । अनं आपा धया 
थें मेया समाप्ति वाक्यस 'सार ख अतछि ल्हाय' धा: थें अनया मे चिची हाक: ज्‌ । सार 
गर्भित नं ज्‌ । क्वातुसे च्वं ।हिसिं ली । 

(२) काव्य गुण- अनं चिना थकूगु स्तुति मे माधुर्य व ओज गुणं जा: । मेमेगु उपदेश 
मे प्रसाद गुणां जा: थे भ्रृंगारिक मे माधुर्य गुणं जा: । 

(३) भाव व्यंजना शक्ति- अनया मेय थुगु शक्ति नं गाक्क दु । उबलेया धर्म हय:पिं 
सरल चित्तपिं नेपा:मितसे थुइका लाना काये फयेक सरल सुबोध नेपालभाषा उपदेश सन्देश 


प्रताप मल्ल-३० लेपालमाषाया प्राचीन काव्य सिर्जना 


न्यंकाच्वंगु दु । श्रृंगारिक उपदेश मेय तर्क व बौद्धिकतां जा:गु सन्देश संचार यायेगु अनया 
थःगु पह खः । उबलेया कविपि मध्ये थुजा:गु अभिव्यक्ति संचार याये फुम्ह अन हे जक खने 
दु । विरह वेदना अनं न्यने यइपुग संगीत लयं मा:छि छायपा न्हयब्वया दी । 

(४) लोकोक्ति- अनं मे दुने मूखँ याना नं मेया समाप्ति वाक्यस सार खँ याना नं जीवन 
उपयोगी मार्ग निर्देशक उपदेश न्यंका त:गु दु । नीति काव्य परम्परा व लोकोक्ति परम्परां देहं 
वया समाजय प्रचलित जुयाच्चंगु उपदेशात्मक सूक्ति यक्व छ्यला तःगु दु । छुं दसुः- 


(क) धन षेन जउभन ताकार मथिओ । जसअपजस लिथे थिलन चोनिओ । (ख) 
शिरस तय मते पापया भार । (ग) छोखन दने मतेओ । (घ) सुख खछि दुख जरमछि । 
(ड) सिसि किल स्वाड़ा थे चोने मदु सोओ । धन्य धन्य धायके दयिव तु सोओ । आखलस 
चित्त तय गुन ज्ञान दयिओ ॥ (च) तओमिम्ह कपन दाता तोसन विधाता चंदार इत्यादि ॥ 


(५) संगीतात्मकता- अनया मेया मुख्यगु मेगु विशेषता संगीतात्मकता खः । अनया 
मे फुक्क धया थें रागबद्ध जुयाच्चंगु दु । अनं मेया भाव भूमि व पात्र्या मन:स्थिति व ईयात 
ल्वयक थीथी रागय मे चिना थकगु खने दु । अनं मेय छ्यला तःगु राग थुपिं खः- स्तुति मेय 
मालश्री व वराडि, उपदेश मेय कोराव, श्रृंगारिक मेय केदार, आशावरी, विहांगर, गौरी, 
श्री, धनाश्री, भैरव, मालवा, पहडिया, वसन्त इत्यादि । 

(६) भाषेत्तर खँग्व: छ्यला- अन संस्कृत, नेपालभाषा व मैथिली स्वताजि भाषाया 
कवि खः । अनं नेपालभाषाया गुण प्रकृतियात ल्वयक संस्कृतया तत्सम व तद्भव खँग्व: छ्यला 
त:गु खने दु, गुगु थथे खः मालिनि (मारिनी), सिधि (सिद्धि), पुने (पुण्य), भसम(भश्म), अशुमेर 
(अश्वमेध), रिति (ऋतु), सिरिखण्ड (श्रीखण्ड), सयान (सज्ञान), षिन (क्षीण) इत्यादि । थुपिं 
संस्कृत तद्भव खँग्व: उबलेया मैथिली भाषाय नं आपांल प्रचलित जूगु खने दु । 

(७) अंलकार छयला- अनं उबले काव्य परम्परा कथं प्रचलित जुयाच्चंगु अलंकार 
छ्यला: थःगु मे सरस व अर्थपूर्ण याना थकगु दु । अथे ला अनं आपालं यःगु यमक व अनुप्राश 
थें जाःग॒ शब्द अलंकार छ्यला: मे न्यने यइपुका त:गु खने दु । अर्थ अलंकार छ्यला: थःगु मे 
उदात्त भाव सुसम्पन्न याना थके फुगु दु । अनं छ्यला थकगु छुं अर्थ अलंकारया दसु थथे ख:- 


(क) उपमा (घर्मै व वाचक लुप्त जुयाच्वंठु) 
जिय जीवन धन सपन ओ जोर 


(ख) अप्रस्तुत प्रशंसा 

सुन्दरी परोपकार । सहजन अथिर आमो रुप सरिर ला वल घरम नि याय, 

थुकी खने दयेक परोपकार या धया अप्रत्यक्ष कथं जोवन कालय प्रेयसीयात माया 
या धाःगु खः । 
(ग) रुपक 

चा साखल यासे सिमा पिना दुद्‌ बिसे / 

थुकी चा धयागु वस्तुइ साखल धयाग वस्तुया गुणया अभेद आरोप जुया च्वंगु दु । 
अथे हे प्रेमया अभेद आरोप सिमास व ल: या अभेद आरोप दुदुस याना त:गु खने दु । तर 
थुकी आरोप्यमाण उपमान प्रेम व ल: सुलाच्चन । हानं थुकी सिमा पिना ल: बिया सुसा 
कुसा यायेगु इत्यादि ज्याखें कोलांक कथहं वंक हना तःगु खने दुगुलिं थ्व एक देशविवति 
साङ्ग रुपक अर्थात्‌ सर्वाग पूर्वक आरोपन याना त:गु रुपक अलंकार विशेषताया हिसी दुगु 
दसु खः । 

(घ) व्यतिरेक 
छन ख्वार सोभा सो रे छुन 
चन्द्रमा बारछि २ षिन (क्षीण) न्हिनस मरान (म्लान) ॥ सुन्दरी ॥ 


थुकी उपमान चन्द्रमा सिबें उपमेय जुयाच्चंगु नायिकाया ख्वा: जहाँथी धका वर्णन 
याना त:ग्‌ दु । 


(ङ) समासोकित 

कोटि कोटि गुंषि गुकोटि स्वानमा 

ल्यासेया ल्याख छु ल्यक हो रे तो स्वानस भुति उ 

स्वकोड साक नसाक सुन्दरि धन्ने जलम ताय ॥ 

थुकी उभ्कानय हव:गु स्वां व भमरया अनुपातिक ल्या: कयना तःथें खने दुसां 
अप्रत्यक्ष कथं पम््तुत नायिकायात ययेका च्चंपिं अल्याख धका कयना त:गु खः । 


(च) स्वभावोक्ति 

ओन रस सिस थाय थायस सिओन पेखेबन भन डड ममरया ओन 

मसि ओनि सुस ओसि वसतन तिसे थवथिथि पासा परिजन रिफिसे ॥ 

थुकी अभिसारिका नकिया वसः छाय ख्युं ख्युं धाः थें सर्गतय न्यना च्वंगु हाकु 
सुपाचं याना सकभिनं ख्युं ख्यं धा:गु वातावरण न्हयलुइका तल । 


(छ) विरोध 

चन्द्रमा सूर्य जुरो पिया मदुन ॥ 

थुकी थः यःम्हनाप बाया च्चने मा:म्ह नकिंयात सिचुक ज: बीम्ह तिमिला नं सूर्य 
सिबें ताप न्वयेका ब्य धका कना तल । 

(९) भाषिक विशेषता अनया मेया पद विन्यास व वाक्य विन्यास सिद्धिनरसिंह 
मल्लया मेया नेपालभाषाया पदविन्यास ब वाक्यविन्यास ति ग्यं । तर अनं सिद्धिनरसिंह मल्लं 
थें अभिप्राययुक्त खँग्व: छयला: मेया भाव, अर्थ व ध्वनि त:जि याये मफ्‌ । वाक्य विन्यासया 
खय धाःसा अनया मेया नेपालभाषा तर्क व बौद्धिकतां जा:गु खँयात ल्वःगु अर्थ अलंकार 
छायपिया तइगुलिं तँ थजा: । अनं ज्याना तइगु नेपालभाषा वाक्यविन्यासया छुँ विशेषता 

(क) सर्वसाधारण प्रजाजनयात स्यने, कने, गने व न्वायेभनं चिना त:गु उपदेश मेय 
थःम्हं धाये माःगु खँ तप्यंक व ध्वाथुइक धयाच्चंगु खने दु । उजागु उपदेश खँ. गुलिं सरल 
वाक्यं, गुलिं सरल वाक्यनाप सरल वाक्य हवंका: ज्याना तःगु संयुक्त वाक्यं न्यंका तःगु खने 
दु । थःम्हं न्यंकागु सुवचन व सार खँय न्यनीपिनि ध्यान थवनेमा धका वाक्यया दकले लिउने 
सोओ खँग्व: थना तइ । छग्‌ दसु वाक्य- सिसि किल स्वाड़ा थे चोने मदु सोओ । 

(ख) त:थाय मेलि बना चरित्र भ्रष्ट याये मत्य: धका दृष्टान्त कयना मिसायात न्वाना 
त:गु वाक्य कविं थथे हुना तल - 

(अ) कानन धाइओ छु रुपन गाक (आ) सियिओ छु धोरन साक 

(इ) सिर गन जेरन रोगया सवार (ई) निपोरया तिरि मदु सति वेवहार 


थुकी प्यंगूग वाक्य (ई) म्‌ वाक्य ख: । 

थ्व स्‌ वाक्ययात न्हापा वंगु स्वंगुलिं वाक्यं तिब: बीका तःगु दु । न्हापा वंगु स्वंगुलिं 
वाक्य प्रश्‍नात्मक उद्गार वाक्य खः । थःगु भाव स्याचुक न्हयब्वयेभनं थुमिके कर्ता कारक 
व कर्म कारकयात कियापदया ज:खःलाका तःगु दु । थ्व वाक्यय कृत्रिमता खने मदु, बरु 
न्यने ययापु ज्‌ । 

(ग) थः प्रेयसी थःगु हे अति काम वेगया परिणामं मत्यवं सीगुया लिचो कथं अनया 
नुगलय लगु प्रायश्चित, आत्मग्लानो, शोक, लुमन्ति व विरह सन्तापया थीथी भाव किपा 
छसिकथं लुइक ज्याना त:गु थ्व वाक्य नं अध्ययनीय ज्‌- 


(अ) करम दोसन जनम जुर। सन निथुर पुरुषद बिर । 

(आ) अवध तिरिया वध पापया भय मदत आशस पार । 

(इ) सिनेह गुरि दुगु/गुन मनन रुमडन मयाक छनड वेहार । 

(ई) असह वेदना सह याय फुम्ह थ्वरतोड फयिओ दयिओ सु हाय । 


. थुकिया न्हापांगु झो (अ) या निग सरल वाक्यय कविं थःगु आत्मग्लानिया भाव 
पिब्वया तल । थःम्हं यानागु कुकर्मया स्पष्टिकरण बीग ज्या नं थुकी याका तल । न्हापांगु 
भोया न्हापांगु वाक्यस कियापद जुर दकले लिपा लाका तःगु दु । निगूगु वाक्यस कियापद 
सन न्हापां हे झो छुका तल । थुपिं निगुलिं वाक्यस कर्ता सुचुका तल । निगूगु भो (आ) या 
गति बुलुहुं भ्यातुक न्हयानाच्चंगु सी दु । अवध वध भय, पार खँग्व:या ध्वनिं थथे जूगु 
सी दु । थुकिया म्‌ कर्ता खँग्व: आल खः । मूल कियापद (अकरण) मदत खः । अवध 
खँग्व:तिरि खँग्व:या, अवध तिरि वध पाप खैगब:या, अवध तिरि पापया भय आस खँग्व:या 
विशेषण कथं मा: हना छ्यला त:गु लुमंके बहगु दसु खः । थ्व वाक्यया कर्ता खँग्व: आस व 
कियापद खँग्व: मदत यात अवध, तिरि, वध, पापया, भय व पार खँग्व:तसें हयभुना तःगु दु 
थे च्बं । मत्यवं मदया वंम्ह प्रेयसीया गुण सररर लुमंसे वयाच्चंगुया भाव स्वंगगु को (इ) या 
'सिनेह गुरि दुगु' प्रश्‍नात्मक वाक्यं अभिव्यक्त या: । अथे हे 'गुन मनन रुमडान मयाक छुनड 
वेहार' उद्गारं अनया पश्चाताप व विरहजन्य सन्ताप तथा अकर्मण्यता व जडता न्हयब्व: । 
थुकियात ल्वयक गुन, मनन, रुमडन, छुनडन (क) वर्ग व (त) वर्गया अन्तिम व्यञ्जन ड वनं 
आखः दुथ्याःगु खँग्वः थितुंथिक भोछुका त:गु दु । थथे याना कविं थ्व मेया भाव प्रकृतियात 
ल्वःगु संगीत ध्वनि व माधुर्य गुण थने फुगु दु । प्यंग्‌ग (ई) कोया खँग्व:या ल्याःन्हयथ वंगु 
भोया खँग्व:या सिबें दकले आपा दु । निभोगु व प्यभोगु कोया वाक्य विन्यास उथें उथें 
च्वं । असह, सह, थ्वरतोड, फयिओ व दयिओ यमक अलंकार लुइक छ्यला तःगु थुपिं 
खँग्बलं सार्थक संगीत ध्वनि पिकाये फुगु दु । पात्रया मनःस्थितिया सजीव व स्वाभाविक 
भाव किपा लुइका त:गु थ्व मेया वाक्य विन्यास व पद विन्यास च्चछाये बहग दसु खः । 

(घ) प्रेमी नाप बाये माला: विरह सन्ताप पराकाछाय थ्यनाच्चंम्ह प्रेमिकाया नुगलय 
गथि गथि चिना च्वंगु भाव न्हयब्वयेत अनं पूर्वकालिक क्रिया स्वाना: मा: हना त:गु वाक्य 
नं न्यने यइपु ज्‌ - । 

न्हिन्हिछिया दिन डिसे रुषिन अडस किसे अडन असह जुरो आओ 

न्हेर चा चछिड पिसे खोबिन खो जुर छेसं धतुर रिवडन मचाओ 

थुभनं प्रौढ स्तरीय भाव, भाषा,व शैली सम्पन्न लायक्‌ श्रृंगारिक मे चिनेगुली व 
नैतिक उपदेश व बौद्धिकतां नं जा:गु नेपालभाषा से चिनेगुली ई. सन्या १७ गूगु सदीया 
कविपिनि भोलय जुजु कवीन्द्र प्रताप मल्लया त:जिगु देन दु । अनं उबले संस्कृत, नेपालभाषा 
ब मैथिली स्वतां भाषां भाव पूर्ण ब न्यने यडपुगु व सार पूर्णगु उपदेशं जा:गु मे चिना थकगु 
स्वया धायेगु खःसा अनयात उबलेया नेषालया कवीन्द्र धाये बह ज्‌ । 


नेपालमाषाया प्राचीन कात्य सिर्जना प्रताप मल्ल-३३ 


नुपेन्द्र मल्ल 
(ने.सं ७९४-८00) 


परिचय 

यँया जुजु प्रताप मल्ल सिनालि अनया ल्यं दनिपिं कायपिं मध्ये दकले थँजिम्ह जूगुलिं 
नपेन्द्र मल्ल ने.सं. ७९४ आषाढ शुल्क खुन्हु जुजु जुइ खंगु खः । अनया जीवनी वृत्तान्त खे 
गाकक मलूनि । अनया मृत्यु ने. सं. ८०० ज्येष्ठ कुष्ण ११ प्र १२ खुन्हु जुल । 


कृतित्व 


अनं चिना थकूगु चण्डी. भवानीया स्तुति मे छपु व जीवन दर्शन विषयया मे छप्‌ नापं 
याना जम्मा निपु मे लगू दु । उपिं मे थथे:- 


राग मालश्री ॥ ख ॥ 

देवि माता नाम चंदि भक्तपनिस्या (सेवा) द्वार रे 

खचिन सुंधलि खचित भयंकर रुप कने ख अपार रे ॥ १ ॥ 

सुर्ज नक रुओ वदन ओस म्हया न्हसस कुदर (कुन्दल) बारक न्हिरा चोने रे 

सिरस चन्द्रमा गरस मोर मार श्वभा तु जुल ओ खडाव रे ॥ २ ॥ 

खड्ग खप्पर तयान राहातिस तेज परपसा तोओ थय जुर ओन रे 

खड़ाओ म्हयिखासुर सुंभनिसुंभ ओन रे ॥ ३ ॥ 

चन्द्रमुन्द्र (चण्डमुण्ड)धुमरोचन रक्तविज सुविर सहितन रे ॥ 

जोगिनी गन भुत वेतारया आनन्द जुर हि तोडाओ रे ॥ ४ ॥ 

तेतिस कोति देव रोकसेन राहात जोपरप ध्यान यानाओ चोन रे 

न्हिथन न्हिथन अभय बिय यात सेवक अन ओड़ाओ चोन रे ॥ ५ ॥ 

श्री निपिन्द्रया विनति करुणां मन तसे डहुने देवि छिन रे 

पुरय मनोरथ फयाथ्य जुगुतिन बारक भारपाओ प्रभु दिस रे ॥ ६ ॥ 
गीतगोविन्द बी ३१५/२६ 


थृकी उपास्या शक्ति देवी चण्डी भवानीया ओजस्वी रुप व गुण वर्णन याना त:गु 
दु । भक्तया मिखाय भक्तवत्सल व स्नेहमयी जगतमाताया यइपुगु रुप शोभा तथा वैरीया 
पक्षस ग्यानपुसे च्वंम्ह खने दुम्ह चण्डी भवानीया रुप वर्णनं याना तःगु थ्व स्तुति मेय वीर 
व भक्ति म्‌ रस खः, भयानक धा:सा उद्दीपक सहायक रस कथं लुयाच्चंगु दु । थुकी प्रताप 
मल्लया न्हापा बंग चण्डिनी स्तुति मेया भाव शैलीया किच: लुयाच्चंग प्रतीत ज्‌ । 
राग विभास 
फस थे बेगन ओड थओ आइव (आयु) स्वओ ॥ 
माया मोह काम क्रोध रोभ पति कोओ (?) ॥ क्व ॥ 
जओ राहातस चोड खओ ओन स्वओ ॥ कालया लिस सुन मदु पर थओ ॥ सिय बेलस मदु ॥ 
तोसन तओं सरिलस सुखदुःख जोरन ओओ ॥ लक्ष्मी बुर हुरि थे चंचोर खओ॥ 
जिओ परपसा थे खचि जोको तुओ ॥ अथिर सरिरन थिर जस राओ ॥ ....... 
नपेन्द्र मल्लन ल्हाय ॥ संसारया सार जुको ........ थनतु ताओ ॥ । 
स्तोत्र भजन गीत सग्रह बी ४०१/१९ 


अनया थ्व सन्त उपदेशात्मक मेय सर्वसाधारणा जनं नं याउँक ध्वाथुइक जीवन दर्शनया खँ 
अभिव्यक्त याना त:गु दु । जीवनया अनुभूति दुथना तःगु थ्व में बौद्धिक चिन्तनयात नं थनेफ्‌ । 


नपेन्द्र मल्ल-३४ नेपालभाषाया प्राचीन काव्य सिर्जना 


पार्थिवेन्द्र मल्ल 


ने.सं . ८00-८0७) 

परिचय 

पाथिवेन्द्र मल्ल यँया जुजु प्रताप मल्लया रानी इन्दुमतिया पाखें दुम्ह काय ख: । 
नुपेन्द्र मल्ल निस्सन्तान जुया मत्यवं सिसेंलि वया किजा पार्थिवेन्द्र मल्ल १८ दँया ल्यायम्ह 
बैंसय ने.सं. ८०० आषाढ शुक्ल ९ खुन्हु यँया जुज जग्‌ खः । अनया जीवनी वृत्तान्त खँ 
प्वलीगु खँ ज्वलं म्होजक लूगु दु । छग्‌ शिलाभिलेख कथं (रेग्मी: मिडियवल नेपाल, भा.४, 
पौ १९१) अनं कोष, व्याकरण, पुराण, वैशेषिक, वेदान्त, पातञ्जल, संगीत, काव्य, अलंकार, 
स्मृति, सांख्य, तक, मीमांसा इत्यादि विद्या पारंगत याना त:गु खने दु । व हे शिलाभिलेखय 
अनयात रसिक शिरोमणि कविराज धका विभूषित याना त:गु दु । अनं थःम्हं चिना तःगु 
गुगुं मेय थः रानीपिनिग्‌ नां नं न्हयथना त:गु खने दु । अनया रानी ऋद्धिलक्ष्मीदेवी ला उगु 
ईया छम्ह प्रख्यात कवयित्री ख: । 


मेया सोत, स्थिति व विषयवस्तु 


अनं चिना थकगु भवानीशंकर पञ्चचामराष्टक संस्कृत श्लोक छपु यँया तलेजु 
द्योगः न्हयोने च्वंगु शिलाभिलेखय कीका त:गु दु (रेग्मी, उकी हे, पौ १८८-१८९) । अनया 
मैथिली मे छपु राष्ट्रिय अभिलेखालयया स्तोत्र भजन गीत संग्रह (बी ४०१/१९) अभिलेख 
ग्रन्थय दु । अनया नेपालभाषा मे आ: तक ७ पु लूगु मध्ये ५ पु थीथी सफुती प्रकाशित 
जुयाच्चंगु दु । अनं चिना थकगु मे (१) भक्ति (२)लायक्‌ श्रृंगारिक व (३)दर्शन विषयया खने 
दु । अनं चिना थकूगु थीथी विषयया मे छसिकथं थथे खः- 


मारुधनाश्री ॥ चो ॥ 

बच्छिस सिरस ओस चोड़ जतपोर भमर रुप उनि बच्छिस सपोर ॥ १ ॥ 

बच्छिस चन्द्रमाया करन मकिक बच्छिस सिधर फुति चित अति थिक ॥ २ ॥ 

बच्छिस भिड धुछेगुलि प्रमान बच्छि पात बसतन बान ॥ ३ ॥ 

बच्छिस मोर मार बच्छिस मोति मार ॥ बच्छि विभुति चेतन मार ॥ ४ ॥ 

बच्छिस शंख उनि बच्छि पुलि उनि थिर ॥ निम्हन जगत केन छगूलि सलिर ॥ ५ ॥ 

राज्यलक्ष्मीया स्वामी पार्थिवेन्द्रन ल्हाय ॥ जगतस मेव मदु सुनड सहाय ॥ ६ ॥ 

- पृलागु से मृता ६७:२३ 

समाप्ति वाक्यस 'राज्यलक्ष्सीया स्वामी पार्थिवेन्द्र मल्लन ल्हाय” न्हयथना त:ग थ्व 
मेया म्‌ वर्ण्य खँ उपास्य भवानी शंकरया रुपसौन्दर्य वर्णन खः । अनं थुकी अनं है संस्कृतं 
चिना त:गु भवानीशंकर श्लोकय थें थःपिनि गृहस्थ जीवन भिनेमा धयागु अभिलाषा युक्त 
वर फोना त:गु ध्वाथू व: । थुकी जतपोर सपोर माकिक थिक सोर मार मोतिमार; थिर 
सालिर व न्हाय सहाय खँग्व: अन्त्यानुप्रास अलंकार लुइक छ्यला त:गुलिइ यइपुग॒ संगीत 
ध्वनि व माधुर्य गुण नं पिज्व: । 


नेपालमाषाया प्राचीन काव्य सिर्जना पार्थिवेन्द्र मल्ल-३५ 


श्रृंगारिक मे 
राग वसन्त ॥ वं ॥ 

चित्त तसें कन्य सखी धन्य उपाय । व पुरुष मुख दरसन गथे याय ॥ ध॒ ॥ 

समय वसन्त ऋतु मनस उदास । थथिन बेलास वस परदेश वास ॥ १ ॥ 

भमर हाला वल जिल स्वान जुक । कोकिलया सल न्यने मनस मछुक ॥ २ ॥ 

लाल्यस्वाल्य अपमास बु होव खन्याव । न्हिन्हिछ्या जि सरिल वनयो गन्याव ॥ ३ ॥ 

मलया फसन म्ह यसन थे दिक । अदिक (अधीक) छु ल्हाय पासा चन्द्रमा महिक ॥ ४ ॥ 

ल्हाकम्ह लछिमिया स्वामि पार्थिविन्द्र ल्हाय । गोम व गुलिस हेल वम वन लाय ॥ ५ ॥ 

- मल्ल शाहकालया मे १३:८-९ 

थ्व मेया समाप्ति वाक्यस अनं थः रानी ऋद्धिलक्ष्मी व मयजु राज्यलक्ष्मी निम्हस्या 
प्रति नं माया मतिना क्यनेभनं “ल्हाकम्ह लक्ष्सीया स्वामि पार्थिवेन्द” न्हयथना तल । अयनं 
थुकी रानी ऋद्विलक्ष्मीया कवयित्री व्यक्तित्वं न्वंवाना च्चंगु थें ताये दु । पार्थिवेन्द्र मल्लं 
उपेक्षित थें या:गुलिं प्रतिकिया न्हयब्वये कथं थुकी “गोम व गुलिस हेल वम वन लाय” 
धयाच्चंगु विचारनीय ज्‌ । पार्थिवेन्द्र मल्ल राज्यलक्ष्मीया स्वामी पुरुष खः थें ऋद्विलक्ष्मीया 
नं स्वामी प्रभू खः धका ऋद्धिलक्ष्मीया हक हितया स: थुकी लिथ्वया च्चंगु ताये दु । थ्व 
मेया भाव ध्वनि, शब्द चयन, वाक्य विन्यास व संगीत ध्वनिनाप समाप्ति वाक्यस" रिधि 
(ऋद्धि) लक्ष्मी देवीन ल्हाक उल्लेख जूगु मेगु “सोव सोव रसिकन समय वसन्त” शीर्षकगु ( 


अध्याय १० स वइतिनी) मेया भाव ध्वनि, शब्दचयन, वाक्यविन्यास व संगीत ध्वनि 
जोला: । 


संसार दर्शनया मे 


'सिंहया धु सँ ज्वना ब्यानया ख्याल’ (पुलांगु मे, २३:२४-२५) गूढार्थ जा:गु कूट 
काव्य अनया मन्त्री तथा तन्त्रविद्‌ नवमि सिहं ल्हाकम्ह रुपय अनया नां राजभक्ति पूर्वक 
न्हयब्वया चिना त:गु खः । थुकी उगु ईया नेपाल उपत्यकाया (विशेष याना कान्तिपुरया) 
लायक्‌ दुनेया षड्यन्त्रयात अन्योक्ति माध्यमं संकेत याना त:गु आभास ज्‌ । ग्ढ़ार्थ गर्भित 
अद्भूत रस प्रधान नेपालभाषा मे छपु थ्व नं आ:तक लोक हवा:निगु खः । 

न्हापाया कविपिसं थिया तये धुंकगु वर्ण्य खँ,रस संचार प्रकिया, व अलंकार छ्यला 
नं थःगु शैली विशिष्टता बांलुइक अनं मे चिना थकगु सी दु । अनया रचना नं थ्व भाषाया 
स्यल्ला:गु सम्पदा नाले बह ज्‌ । 


पार्थिवेन्द्र मल्ल-३६ नेपालमाषाया प्राचीन काव्य सिर्जना 


अध्याय 8 


रव्वप लायक रवलकं पिल्‌पिं कविपिं 
जगज्ज्योति मल्ल निसं .७३३-७४६) 


परिचय 

ने.सं ७३३ देय जुजु जूम्ह जगज्ज्योति मल्लया जीवनी विषयया खँ प्वलीगु दसि ज्वलं 
उस्त मलूनि । अनया शासनकाल (ने.सं.७३३-७५६) दुने काव्य व भाषा वाडमयया यक्वं 
उन्नति जुल । मैथिली पद शैलीया मे व मैथिली नाटकय थें मे दुथ्याका नाटक च्वयेगु परिपाटि 
नेपालभाषा काव्य ख्यलय उबले ब्वःलन । लोक मेया परम्परा दयाच्चंगु नेपालभाषायात काव्य 
शास्त्रीय मे चिनेया नितिं माध्यम यायेगु ज्याय अनया त:जिगु देन दु । अनं थः लायकूया 
मैथिली विद्वान्‌ कबि बंशमणि भालिस्य जाना भरतनाट्य शास्त्रया लिधंसाय संगीत चन्द्र 
(द्वितीय २२२,बी २८८ ।२२)धा:गु व्याख्या नं दुगु भरायधंगु टीका ग्रन्थ नेपालभाषां च्वया थकगु 
दु । गीतपञ्चाशिका व सप्तताल गीत अनया मैथिली व संस्कृत भाषाया मे सफूत खः । 
अनया रचना आपा मैथिली व गुलिं संस्कृत भाषाय खने दु । अनं नेपालभाषा माध्यमं काव्य 
सिर्जना याये न्हयाइगु थ्व प्रेरणादायक उद्गार प्वंका थकगु जुया च्वन - 


किञ्चित कौतुक नेपालया भास । मुरुखया हास गुणिया अभिलास ॥ 
नृप जगजोति सकल निरदीश । 
-नानार्थपञ्च दश गीत, बी २८६।९ 


नेपालमाषाय शास्त्रीय काव्य प्रवाह 


नेपाल उपत्यकाय यक्वं प्रजापिनि न्हिंन्हिया ज्याखँय छयलाच्चंगु व लोकमे परम्परा 
दयाच्चंगु नेपालभाषा माध्यम याना काव्य सिर्जना यात धा:सा थःगु भाव व बिचार 
आपालंआपा मनूतसें रसास्वादन याके दइगु अनं तायेकल । थ्व ज्याय अनं थ: निं उदाहरण 
जुसें पला: न्हयाकूगु जुयाच्चन । उबलेनिसे नेपालभाषा मे लोक मेया तं थाहां वना शास्त्रीय 
काव्यया आसनय च्चने खन । नेपालभाषाप्रति जुजु जगज्ज्योति मल्लया देनया फल स्वरुप 
अनयां ल्यूया जुजु रानीपिसं, मन्त्री -काजिपिसं व लायक्‌ पण्डितपिसं नेपालभाषा माध्यमं 
काव्य साधना याना ह:ग॒ खने दत । 


कान्यकूति, सोत व विषयवस्तु 


अनया कवित्वया परिचय बियाच्चंगु नेपालभाषाया छग्‌ जक मे सफ नानार्थ 
पञ्चदशगीत सफ राष्ट्रिय अभिलेखालयस सुरक्षित जुयाच्चंगु दु । अन हे च्वंगु मेगु छगू 
सफ्‌ वही (ए ६१०/२३) सफुतिइ नं श्रीजगज्ज्योति मल्लया मे पुरान दयाच्चंगु सी दु । तर 
व सफ्‌ आ: दुर्लभ जुयाच्चन । नानार्थ पञ्चदशगीत सफुतिइ १५पु नेपालभाषा मे दयाच्वंगु 
मध्ये न्यापु श्रृंगारिक, व मेमेगु मेया विषय देश भक्ति, ध्याचू व नीति ख: । 


नेपालमाषाया प्राचीन काव्य सिर्जना ki 


(१) श्रृंगार रसया मे 

अनया नानार्थ पञ्चदश गीत सफुतिइ श्रृंगार रस प्रधान स्वपु मेय नायकं नायिकाया 
रुप गुण च्वछासें वया प्रति माया मतिना क्यनाच्वंगु दु थथे- 

प्रथम यौवन जुयिव कुसुम राग । थथिडाड मधु राय भमरया भाग ॥ 

हस्त कमल प्रिय परम कोमल । मुख शशधर छन अति निरमल ॥ 

मोति थिङ तेज वा म्हुथु(सि) (भिं) पुल थे सुरंग । वचन रचन जुयि द्वितीय अनंग ॥ 

गोन सेहलपे फयि नयन तरंग । नव नव कौतुक अंग विभंड । ४ । 

थुकिइ जोवन जासे वयाच्चम्ह प्ररु यौवना मध्या स्वकीया नायिकाया रुप गुण 
वर्णन याना तःगु दु । थ्व प्रुष अभिलाष मे खः । अनं नायिकायात लायक श्रुंगारिक 
काव्यस न्हयलुइम्ह शिष्टम्ह नायिका रुपय थव मेय थने हःगु दु । नायिकाया जोवन रत्नया 
मूल्यांकन थुकी थथे नं याना तःगु दु - 

लछिस चछि दयिव चन्द्रया कला । चौसठि कला छनके सुन तला ॥ 

रति रस मजुव गोम्ह जन दयि । मदन मनोरथ गोन तोलते फयि ॥ 

यौवन रतन प्रिय सदाड मचोने । विलास विनोदन आनन्दन होने । 

अवसर वनडाव लिथे गना लाय प्रेम पदारथ छु जतनन लाय ॥ २ ॥ 


संयोग श्रृंगार रस हयःम्ह कविं नायिकाया प्रेम विरहं जूगु हृदयया ल्वय लायेका बी 
धाइम्ह नायकयात उपकारी वैद्य कथं थथे न्हयब्वःगु दु - 


हदयस थिर मदु जि छु लोय दता । जे थिड वैद्य दले छु याय छ ग्याता ॥ 
पर उपकार याक वैद्य ब्यापाल (र) । छन लोय लानके यलसा याओ अभिसार ॥ 
जे जीव जौवन छेन यथे याहुने । आलिंगन मधुपान हरसन बिडान ॥ 

थथिड आनन्दन चोडा गथे छि छे वने । न्हिन्हिछिया वयाव छनके सुखन जे चोने ॥ ३ ॥ 
मेगु छप्‌ मेय मतिनामि नायोया रुप गुण व कला सीप थथे च्चछाया तःगु दु - 
सुन्दर शूर गुण भरि पुर ।.छे थिङ स्वामि लाडा पुरुष अनुकूल ॥ 

कला कौतुक छे मदन समान । सुया म्हथुन ल्हाय फयिओ प्रभुया बखान ॥ 
सोसोकिकि सोय माल तोलते मफया। ३ ॥ 


थुपिं मेंनिसें नेपालभाषाया लायक भ्रृंगारिक मे धा: न्हया:गु खने दत । अनया छय 
जगतप्रकाश मल्ल अर्थात्‌ जगच्चन्दया नेपालभाषा गीतस (द्वितीय २२२, बी २८८/६) 
मुनाच्वंगु संयोग श्रृंगार रसं जा:गु यइपुगु काव्यया पूर्वाधार नी स्वनेगु ज्या थुपिं में याये 
धुंकूगु सी दु । 


(२) देश भक्ति मे 


अनं चिता थकगु छपु जक मेय उबलेया ख्वप देशया (भगत नगरया) अति संक्षिप्त 
वर्णन उबलेया प्रचलित धार्मिक भावना लिज: लुइक थथे याना तःगु खने दु- 

च्यागुलि पीठसङ देविसड निवास, तुपलजु ईश्वरी मध्य प्रकाश ॥ 
भगत नगर भैरव भगवति, प्रजन सकलेसं देव देवी गति ॥ 

सुवर्ण कलेश (कलश) तोरण अभिरण अभिराम, 

हरिहर स्वयम्भू सेवी परिनाम ॥ 

आदि भवानि चरण तल गति, रविकूल संभव देशया नुपति ॥ १५ ॥ 


(3) धघ्याचू मे 

अनया ध्याच्‌ मे न्याप दु । विसक ध्याचु मे न्हापालाक चिना थकम्ह आ: तकया 
नेपालभाषाया न्हापांम्ह कवि अन हे खः । अनया ध्याच्‌ मे थथे ख:- 

राग कोलाव ॥ प्र ॥ 

थव थव चेतस छेखापतिं ज्ञानी, आव जिन छु ल्हाय कलि युग वाणी ॥ 

देश परदेशस खा सा देश जुलोयो, तुने छता जुयिव छता, धया थे मदतो यो ॥ 

नुगल म्हुथु उलाक सुनङ मदते, धरम विरोधन सकलसं असते ॥ 

अलसि बाढलपु सुजन घटलपु, डोव काथं दो सोयाव सकले सनेपु ॥ 

थम याड़ा पापन थम केड मखाने, विवेक मदु जन छु ज्ञान काने ॥ १० ॥ 

थ्व मेय कविं थःगु जमानायात कलियुग धासें थः समकालीन विवेक मदुपिं मनूतयूत 
कुखिनाच्चंगु दु । समकालीन विसंगति पूर्ण परिस्थिति खना कवि कुचाया च्चंग सी दु । 
नेपालभाषाय्‌ युग विशेषयात व मनूया विसंगति पूर्ण व्यवहारयात कया कुखिना तःगु 
न्हापांगु मे थ्व ख: । थ्व मेया छग्‌ छग्‌ वाक्य गुलि सरल उलि हे ज: । गुलि जः उलि हे न्यने 
यइपु नं ज्‌ । मेगु छपु मेय कविं कृतघ्न समाजया मनिंगु व्यवहारं याना हास्यास्पद स्थितिइ 
लाना च्वंपिं बंजा:, लमि, ज्यामि व गुरुया परिचय थथे न्हयब्वःगु दु- 

बनज वाडान छुनों मचुव, लिहा वयाव छे बु चुव, थथेंगु खे बनज याये छला ॥ 

तिरि पुरुष महोतले लमि झयातु, होसा निसा ओम्ह वातु थथेंगु खे लामि जुय 

मछाला ॥ 

ज्या दतोले ज्यापुमि माला, ज्या धुनडाव (ज्याला) बिय मुमाल, थथेगु खे ज्यापुमि 

जुय मछाला ॥ 

मसतोले गुरु पेतपुड, ससांनिसे गुरु तुङ, थथेंगु खे गुरु जुय मछाला । 

थव काजस छु मयाक मारण तारण गय याक, थथे खे थ्व थ्व जुगस जुय 

मछाला ॥ १४ ॥ 

ज्याथजिथितय कष्टमय जीवन खना अनयाके मानवीयता व सहानुभूति थथे लुयाच्चंगु 

नं न्यने दु - 

हाहा कष्ट लोक दुष्ट, दुरजन गति, तानेमिस्ता जुयिव थबता, ओम ओगुलि गति ॥ 

बयसया शेषस अनेक कलेष (श), पर परिहास डने ज्याथया वयस ॥ ७ ॥ 

भाजु जुयेत स्वःम्ह छम्ह ब्यक्ति जुगि जुड माला वंगु हास्यास्पद स्थितियात कया अनं 
थथे स्याचुक ध्याच्‌ न्यंका त:गु अध्ययनीय ज्‌ :- 


भाजु जुय धका जुया, छुछ कर्म मयाडा, अभागेन जुगि जुयि मखाडा ॥१३ ॥ थुभनं 


कविं यथार्थ जीवनया कट्‌ सत्ययात दृष्टान्त कथं न्हयब्वया ध्याच्‌ न्यंकेया नापंनापं चेतना 
थनाच्चंगु विचारनीय ज्‌ । 


(४) नीति उपदेशया मे 


अनया मेया छता म्‌ विषयवस्तु नीति उपदेश नं खः । अनं थ्व विषयया खुपु मे 
चिना त:गु खने दु । गुलिं मे मिसातयत न्यंका त:गु उपदेश मे ख:सा गुलिं मतिकुहातय 
परिचय बीगु मे खने दु । गुलिं मे जीवनया यथार्थ व्यवहार प्रपञ्चया कटु अनुभवं लूगु 
उपदेश मे दुसा गुलिं संस्कृत नीति श्लोक आधारित खने दु । 


मिसाया चंचल गति, सहज कपट मति, हृदय जयिव कपट मति, खा पिच्म्हाया सदा असिति ॥ 
मिसाया नदिया गति, सहजन कोन्हयाड वने, पाडान पाने मफते । 
संपत्तिस छु मदु विपत्तिस सुनड मदते, संकटस थव पर सेय ॥ १२ ॥ 


भाषा शेली 


अनं मे चिनेत छ्यला थकगु नेपालभाषा ई सन्या १७ गूगु सदीया ख्वपया लायकू 
काव्यया माध्यम भाषा खः । थ्व भाषाय उवलेया ख्वपया सर्वसाधारण प्रजाजनया भाषा व 
लायक्‌ खल:या सः सिउपिनि शिष्ट भाषा छग्‌ तु जुयाच्चंगु खने दु । नेपालभाषा विकासया 
गुलिखे त्वाथ: गयालि अनया मेया भाषां थुगु रुप काये फुगु खः । ने.सं. ६९१-६९४ या यलया 
वीर प्रशस्ति काव्या मे, महेन्द्र मल्लया मे (कान्तिपुरया), व ने.सं. ७३२ या ख्वपया केशव 
उदासया मेया नेपालभाषायात निं जगज्ज्योति मल्लया सिवें न्हापाया काव्यया माध्यम 
जुयाच्चंगु नेपालभाषाया न्हयपला: चिं नाले वह ज्‌ । अनया मेया नेपालभाषाया छुं विशेषता 
थथे खने दु- 


(१) वाक्य - विन्यास व पद - विन्यास 


अनया मेया नेपालभाषां भाव याउँक ध्वाथुइक व न्यने यइपुक प्वंके फुगु दु । 
अनया निश्छल भावयात ल्वयूक अनया मेया वाक्यविन्यासं याना विशेष भाव ध्वनि 
पिज्वयके फुगु दु । अनं मेय छ्यला त:गु संयुक्त व अन्याश्रित वाक्य नं सरल सरस जुया 
न्यने यइपु ज्‌ । त:गु मछिं तत्सम तद्भव संस्कृत खँग्वलं हयभुंका च्वने मा:सां अनया मेया 
छग्‌ निग्‌ जक नेपालभाषाया शब्दं नं थःगु भाषिक प्रकृति व व्यक्तित्व धस्वाका तये फुगु खने 
दु । नेपालभाषा व संस्कृत खँग्व:या ध्वन्यात्मक सामञ्जस्य स्वाप्‌ व माधुर्य छटा नं हिसी 
दयक न्हयलुयाच्चंगु खने दु । अनुदित नेपालभाषा गद्य वाड्मयया कृत्रिमता व भद्दा पह अनं 
चिना थकगु थुपिं मेय छतिं खने मदु । 


(२) भाषेत्तर खेंगवः छयला 
अनया मेया नेपालभाषायात उबले मैथिली भाषाया प्रभाव गाजलं मदानि । अनं 
छ्यला त:गु संस्कृत तत्सम खँग्व:- गुणी, राग, यौवन, प्रिय, कोमल इत्यादि उबलेया लायक 


ख्वप-४० नेपालमाषाया प्राचीन काव्य सिर्जना 


खल:निसें सर्वसाधारण प्रजाजनं थ्यंकं परिचित व प्रचलित खँग्व खः । अथे हे थुपिं तद्भव 
खँग्व: - भास (भाषा), मुरुख (मूर्ख), इरिष्या (इर्ष्या), असते (असत्य), रत्न (रतन) इत्यादि 
नं परिचित व प्रचलित खँग्व: खः । अनया मेय नेपालभाषाया पुलांगु ठेट खँग्व नं थर्थं छ्यला: 
त:गु दु- बाप, अजा, पिथे (पिने) इत्यादि । 


(३) खवँत्वाः खेभाय 


अनं समकालिक जनजीवनय प्रचलित खँत्वा: खँभाय व छुनाखें ल्यया थःगु मेय्‌ 
छयला त:गुया छुं दसु थुपिं ख:- सरवस घससुसे, गलनथाया ज्ञान, थिसलाया न्हि थे 
इत्यादि । अनया मेय छयला तःगु गुलिं २ सूक्ति थौकन्हे छुनाखँ थें प्रचलित जुया च्वंगुया छु 
दसु थथे ख- (क) अजाबापया संपत्ति मोचातोस विपत्ति, (छ) खां पिचुम्हया सदां असति (ग) 
बियागुलिन खाछि तुयि, आसान जनम वाङ इत्यादि । 


(४) संगीतात्मकता 

अनया मे फक्क धया थें राग तालवद्ध जुयाच्चंगुलिं इमिके संगीतात्मकता गण दु । 
अनं छ्यला तःगु नायु क्यातुगु खँग्व: छ्यलां पिलूगु माधुर्य गुणं याना नं अनया मे संगीतमय 
जुइ फुगु खः । 

अनं अलंकार आपा याना परम्परागत तर अतिभनं प्रचलित सादृश्यमूक अलंकार 
मेया भाव अनुकूल जुइक छयला त:गु दु । संस्कृत श्रृंगारिक व नैतिक काव्यं प्रभावितम्ह 
अनया मेया भावगत व शैलीगत प्रभाव अनया वंशज कविपिंत नं लाना च्चंग खने दु । 


नेपालमाषाया प्राचीन कात्य सिर्जना ख्वप-४१ 


जगप्पन्द 
(ने.सं ७५९-७९३) 
परिचय 


जगज्ज्योति मल्लं ख्वपय न्हयाका थकूगु नेपालभाषा काव्य धा: अनया छय कवि 
जगच्चन्दं सललं न्हयाकगु जुयाच्चन । जुजु जगतप्रकाश मल्ल हे जगच्चन्द नामं प्रख्यातम्ह कवि खः। 
ने.स. ७५९ कार्तिक कृष्ण औंसि शनैश्चरवार खुन्हु जन्म जूम्ह अन ने.सं. ७६३ देय जुजु जगु ख: । 
राजकाजया ज्याखँया अभिलेखं दसिइ आपा याना जगतप्रकाश मल्ल नां खने दुसा काव्यकृतिइ 
जगच्चन्द नां आपा न्हयल । जगतप्रकाश नांया न्हयोनेया जगत व अनया उपास्य द्यो चन्द्रशेषरया 
नांया न्हयोनेया चन्द्र तथा अनया यःम्ह मन्त्री चन्द्रशेखर सिंहया नांया न्हयोनेया चन्द्र या समस्त 
शब्द ज्याना जगच्चन्द नां छूना तःग॒ खः । थ्व जगच्चन्द नां ख्वप लायकया जीस्वां चुकय 
पलिस्था याना तःगु ने.सं ७९२ ज्येष्ठ कृष्ण अष्टमीया शिलाभिलेखय श्रीक्षी जय जगच्चन्द मल्ल 
देव व जगत चन्द नप वाणी (रेग्मी: मिडियवल नेपाल, भा. ४, पौ १५२) धका न्हयथना तःगु 
दु । अथे हे जुजु भपतीन्द्र मल्लं पलिस्था याना थकगु ने.सं. ८४३ या शिलाभिलेखय नं जुजु 
जगच्चन्द कथं परिचित याना त:गु खने दु (पौडेल: पूर्णिमा, ल्या: ८, पौ ८-९) । थीथी अभिलेखय 
अनया शैक्षिक योग्यता व कवित्वगुण सूचक “नृपति गन्धर्व विद्या गुरु: सुप्रीत्यं गुणिनां” (पौडेल: 
उकिइ हे, पौ २१), “बुधजन मुदे श्रीजगतप्रकाश” (रेग्मी: मिडियवल नेपाल, भा. ४, पौ १३४), 
“सौन्दर्य बिद्या 5 बने मूर्ति मल्ल जगत प्रकाश नप” (उकिइ हे पौं १२३) व “भूपालेन्द्र जगत प्रकाश 
कविना” (तेवारी: अभिलेख संग्रह, भा. ७ पौ २१) विभूषण न्हयलयाच्वंगु खने दु । अनं 
नेपालभाषा गीत अभिलेख ग्रन्थया त:पु मछिं मेया समाप्ति वाक्यस थःगु विद्वत्ता व कवि गुण 
तथा सीपया परिचय बीभनं “जगतचन्द कवि रसिक सयान छन्द सेव, गुण थुल थुव उपमान” ( 
मे पु ३१०, “गुणिकया वीर, मे द्वाहा शिलोक कवि थ्व पनिस हीर” (मेपु ३६०) व “जगतच्चन्द नप 
गुणि गण कवि जुसे मे चिनेस जुर रस सार” (मेपु ४१०) इत्यादि उद्गार न्हयबवया त:गु दु । 


अनं थःगु वास्तविक जीवनय थःयात थः प्रतिद्न्द्रीतसँ व दुर्जनतसँ याइगु छलकपटपूर्ण 
व्यबहार व नुगलय दिक अपशब्द ल्हाइगु दु:खपर्ण स्थितिइ रसपूर्ण काव्य सिर्जना यायेवं घ 
उजागु काव्यया रसास्वादन यायेवं मानसिक दुःख चिला वं धका थःगु अनुभूति प्वला तःगु दु । 
अनं थःयात “न्हुल जयदेव धक लोकन खे हीव” (मेपु ५८) व “रसिक जगत चन्द नक जयदेव” 
(मेपु ३३४) परिचित याना थकगु दु । अनं थः यःगु सम्भोग श्रृंगार रस प्रधान काव्य सिर्जना: 
याना संस्कृत कवि जयदेवया थें जा:गु कीर्ति तयेगु आकांक्षा अनयाके दयाच्चंगु थुपिं उद्गारं क्यं । 


काव्य कृति 


अनया मे गुलिं नाटक सफुतिइ व गुलिं ख्वपया स्थानीय दाफा भजन सफुती 
उपलब्ध ज्‌ । नेपालभाषा गीत (द्वितीय २२२,, बी २८८/२६, ने.सं. ७९२) सफुतिइ अनया 
५०० पुं मल्याक मे थीथी स्रोतं मुंका छगुलीत्‌ं हना त:गु दु । थ्वयात अनया अप्रकाशित 
तिनिगु मेया छग्‌ भरायधंगु अभिलेखग्रन्थ नाले बह ज्‌ । अनया मेमेगु कतित गीतावली 
(संस्कृत व मैथिली मे, नेसं. ७८०), गीत संग्रह (बी २८५/६, नेपालभाषा, संस्कृत व मैथिलिं) 
नाना रंग गीत (मैथिलिं) व पद्य समुच्चय (मैथिलिं खः) । अनया शोक काव्य कृति गीत 
पुस्तक (मैथिलि) आशा सफू कुथिइ (रनिङ नं १८४१) सुरक्षित दु । 


जगच्चन्द-४२ नेपालमाषाया प्राचीन कात्य सिर्जना 


विषयवस्तु 


नेपालभाषा गीत सफुतिइ छसिकथं राज वर्णना, देश वर्णना, श्रृंगार इत्यादि थीथी 
विषयया मे दुथ्यानाच्वंगु दु । थुकी नख:या मे, शोक मे, माकर प्याखनया मे नं दु । थुपिं मे 
अनया नाटक कृति मूलदेव शशिदेवोपाख्यान नाटक, श्रीकुष्णरुक्मणी परिणय, शिव 
पार्वती परिणय, माधवानल काम कन्दला, श्रीकृष्ण चरित्र इत्यादि स्रोतं क्वकया मुना त:गु 
खः । अनं अष्ट नायिका भेद लक्षण सम्बन्धी अलग्ग हे मे नं चिना त:गु खने दु । 


भ्रंगारिक मे 


सम्भोग श्रृंगार रसया पक्षपातीम्ह कवि जगच्चन्दं थः यया यतले न्हयच्याना च्वने दइ 
मखुग जीवनय्‌ सम्भोग श्रृंगार रसयात हे थःगु जीवनया दु:ख वेदना व मनया म्लान तंका बीगु 
अमृत भाःपियाच्चंगु सी दु । उकिं अनं थः यःम्ह प्रेमिका पनौतिया अन्नपूर्णा लक्ष्मीलिसे सदां 
हवने दयेमा धका थः इष्ट उपास्या तलेजु भवानीयाके भक्ति सेवा यानाच्चंगु सी दु । कबिं थःगु 
काव्यस विप्रलम्भ श्रृंगार रसयात उस्त थाय बिया मत: । प्रणयमान व इ्ष्यामान थिंजागु प्रेम, 
कचिंगःया प्रसंग नं थने मह: । ब:चा हाक:गु थ्व था:गा: मदुगु जीवनय छक्का: पलख न्हयाइपुक 
यइपुक दुस्व: वइगु जोवन कालय प्राण दत्तलें थः यःम्हनाप धर्म व विवेकपूर्वक माया मतिना 
यायां जीवन भोग यायेगु हे कालयात त्याकेगु खः धयागु अनया दृढ़ धारणा जुया च्वन । थुपिं 
भाव अनं थथे अभिव्यक्त याना थकगु दु- 

जगतचन्दया बोल डहुने सयानि, पुरुष ओ रस यासे याय काल हानि ॥ ३२५ ॥ 

जगतचन्दन धार विचारन यासे साड दोड़गुलि लिकाय मजिव । 

धरमन काल हाड मते पाप चित्त छन, भिनकाव कुल गुण लाव ॥ ४३१ ॥ 

श्रृगारिक रस सुख लाना जीवन हनेगु हे कालयात हनेगु थें नं ख: । थव धारणा दुने 
वैज्ञानिक व आध्यात्मिक सत्य दु । थःथःगु वंश थ्व संसारय सदांसदां भवाकय चिंक 
म्वाकाः न्हयाकाः तये न्हयाम्हं प्राणीया तातुना खः । थःगु वंश सिमा नस्वाःगु गुण कीर्ति 
स्वां हवयेका सिसा फल सयेका संसारयात नस्वाका: तयेगु अमरता खः । अध्यात्मवादी 
न्यंकीगु भौतिक देह नाशवान खः, आत्मा अमर खः धयागु दर्शन थ्व कविया प्रेम विषयया 
धारणाय दुदनाच्चंगु सीदु । 


चरित्र चित्रण: आलम्बन विभाव 

अनं नेपालभाषा गीत सफूया श्रृंगारिक मेय नायक नायिकाया अर्थात्‌ प्रेमीप्रेमिकाया 
चरित्र गुण न्हयब्वया त:ग प्रत्यक्षतः सी दु । अयसां थुमिकें छखेर नायिकाया (थःयःम्ह 
पनौतियाम्ह रानी अन्नपूर्णलक्ष्मी देवीया) व मेखेर आदर्श नागर नायोया रुपय थःगु हे 
मतिनामि व्यक्तित्व न्हयब्वया त:गु खने दु । अनया गीति काव्यया चरित्र नायक नायिकां 
जीवन जोवन तामतुइगु वा: तायेका धर्म व विवेकया मिखा चायेका माया मतिना यासे 
यइपुक जीवन भोग याये तातुनाच्चंग सी दु । उकि कवि जगच्चन्दं तिरि धर्म ब्याःम्ह 
स्वाधीनपतिका नकिया मनोभावना थथे न्हयब्वया त:गु विचारनीय ज्‌ - 

अबला अनेक दव रस सव ताव, रुप मदु रस मदु मदु जे के भाव ॥ 

छे छम्ह मिजन जे के जिवन पाहान, येया यथे बेहलपे तोलतेने मान ॥ 

टुतेस चोड़ धूल म्होसोतस बान, मनन सेहरपे सहज सयान ॥ । ....॥ ३६२ ॥ 


नेपालमाषाया प्राचीन काव्य सिर्जना जगच्चन्द-४३ 


पुसमि मनोहर कामन खे दाङ ॥ घु ॥ 

छे शिव श्रृंगारि सव घसिघसि यासे यात म्हथुसिस पान । । 

येथे येथे रस याव अधिन परान । पुरन पुरक जुर कामन तरान ॥ 

जगत चन्द कविस खे खानि । मतेडा प्राण थव अन्नपर्णा सयानि ॥ ३९१ ॥ 


थुपिं मेया नकिंनं थः पुसामि मिजंयात बांलाक हनाबना तया त:जिक पाहां याके 
मा:म्ह जीवन पाहान भा:पिया च्वंगु दु । थ्वयाके नेवा: संस्कृतिकथं ब्व:लंम्ह नेवा: मिसाया 
प्रतिनिधि व्यक्तित्व ल्‌ । थुम्ह नकियाके स्वकीया नकिया थुपिं उपभेद मुग्धा, मध्या, व 
प्रौढाया लक्षण नं बांलुयाच्चंगु खने दु । 

कवि जगच्चन्दं थ्व नेपालभाषा गीत सफुतिइ दुध्या:गु मेय धीर ललित नायोयात 
न्हयब्वपे हःगु दु । निश्चिन्तम्ह व माया मतिना याये न्हयांम्ह नायोया व्यक्तित्वय जुजु 
जगतप्रकाश मल्लया रसिक व्यक्तित्व न्हयलुयाच्वंगु प्रतीत ज्‌ । थः तिरियात अर्ध्द शरीर व 
तिरिमणि धका हना तःगु दु । थ्व नायोनं जीवन व जोवन ता मच्वं धयागु धारणा 
ज्वनाच्वंगु दु । थ्व नायो ऐन्द्रिय विषय सुख हयामि खने दुसां थ्वयाके धर्म व विवेकयुक्त प्रेम 
व्यवहार खने दु । क्वय न्हयब्वयागु अनया में थ्व खँ स्पष्ट या: - 


उपायन लाडा तिरिमणि कोखाय । जिवन टु तोले जेन छेके रस लाय ॥ 
कामस पण्डिता सव चौशठि भाव । सुखन जनम प्रिय हानकाने आव ॥ 
कोमल शरीर भिड जाले डुबान । कथिन कूच पेन तवधाड़ थान ॥ 
जगतचन्द रस श्रृंगार धाव । हरिहर नेम्हासेन सेयिव थ्व भाव ॥ ३०९ ॥ 


नायिका भेद वर्णन 


अनं काव्य साधना यानाच्चंगु इलय यल, ख्वप व यँय काव्या प्रचलित वर्य विषय 
छता नायिका भेद वर्णन जुया च्चन । उगु इया नेपालभाषा व मैथिली भाषां मे चिनीपिसं 
काव्यक्‌तिया अन्तरङ्ग अंग थें याना नायिकाया अवस्थाकुत भेद उपभेद वर्णन याना तइगु खः: 


उगु इलय प्रचलित रीति काव्यया म्‌ प्रवृत्ति मध्ये छग प्रवृत्ति नायिका भेद वर्णन नं 
ला: । उबले यलया कवि सिद्धिनरसिंह मल्लं व यॅया कवीन्द्र प्रताप मल्लं काव्यया अन्तरङ्ग 
अंग थें याना काव्यकृतिया नायिकापिनि अवस्थाकूत भेद वर्णन यथाप्रसंग दुथ्याका त:गु खने 
दु । कवि जगच्चन्दं नं नायिका भेद वर्णन अन्तरंग अंग थें नं याना त:गु खने दु । तर आ: 
तक नेपालभाषाया नायिकाया अवस्थाकत भेद वर्णन अलग्ग हे विषयगत रुपय याना थकूम्ह 
न्हापांम्ह व छम्ह जक कवि जगच्चन्द खः । अझ, अनं ला नायिका भेद सम्बन्धी दृश्य हे 
ख्वप लायकया नाग पुखूया शिलाभिलेखय कीका थक्ग दु । थुकिं उबलेया नेपाल उपत्यकाया 
काव्य जगतय नायिका भेद वर्णन लोकप्रिय विषय जुयाच्चंगु नं संकेत या: । कवि जगच्चन्दं 
नेपालभाषा गीत सफृतिइ मेपु ल्या: ४९२ निसें ५०० तक छथासं भोलाक तया अष्ट 
नायिका, गीत दुथ्याका तःगु दु । प्रत्येक भेदया नायिकाया लक्षण व दृष्टान्त अनं उपि मे 
पतिक वर्णन याना तःगु दु । अनं चिना थकगु नायिका भेद वर्णन मे थथे ख:- 


अभिसारिका नकिं 
एकी माधव कामया लोभन फुयिन ॥ घु ॥ 
हरिया लोभन वाड़ाननि वेलाबेलस, तोयुव वसत जुर छाय ॥ 
भीड साँपोलस जिल स्वानन छुसें, लोकन मसेयकसे डाय ॥ 
जगच्चन्द-४४ नेपालमाषाया प्राचीन काव्य सिर्जना 


फाहान तर जेके लोभ लोभ गुल दत, खाँखाँ तुसें खाँ ल्हाय मजीव ॥ 
शरीर कंप जुर कामया भावन, मोहन सहजन जीव ॥ 

अतिन तापाक तृति मोहनया थायस, चरण सोय ओस आस ॥ 

सोंगुलि लोकस ओस जोल मदते जन, सोर वने कृष्णया वास ॥ 
जगतचन्दया मन गोपिनाथ्या पिरिति, अभिसारिकाया वखान, 

पुरुष लोभन जुव जुवति जन थ्वम्ह, मा चलाओ सम मिखा बान ॥ ४९५ ॥ 


विप्रलब्धा नकिं 
ओसेन संकेत बिल थनि नापा लाय तिंलाहिंला वसत हें बं पासा छाय ॥ 
मतेड़ा गोविन्दया सरुप सोयांव थिरन मचोड़ चित थ्वगुलि परान ॥ 
शरीर खे थना चोना मना अना बास, थमन यड सखि हरियाके आस ॥ 
फुयिन थे जुयिकसे ताथर परान, पलेहर मिखा जुर कायाव सान ॥ 
जगतचन्द गुण धरम लाडान, थ्वम्ह मिसा विप्रलब्धा छु वखान ॥ ४९४ ॥ 


वासकसज्जा नकिं 
जगत बखान जेन वासकसज्जाया 
ननि खुनि पासा थथे हेस याके लज्या ॥ 
करमस चोसे हयव जुयिव सदाड 
हरिन हेयक दुख जेके तवधाड़ ॥ 
चछि जालो आसन पले होब 
चवल मुखुलि जुल नासाड सो ॥ 
जगतचन्दया भाव जोर संग लाय 
हरखन गोपिनाथ्या सेवा जेन लाय ॥ ४९७ ॥ 


स्वाधीनपतिका नकिं 
पुसमि बशस दव सुन्दर गोपाल तिरि पुरुष थेथे नुगलया हार ॥ 
ख्वालन ख्वाल सोसे थ्व जनम हाने, तिरिन थ्व लाय याता धरम दाने ॥ 
खव मखु शिखर दु मनन मतेड, जगतस लोक दको छे सोसे लेड ॥ 
हामल्या वर्षछि खांछि मोहन विनान लेनेव मखते प्रभु थ्वगुलि परान ॥ 
जगतचन्दन धाव स्वाधिनपतिकान, पुसमिओ सुखन ताकाल याकान ॥ ४९८ ॥ 


खण्डिता नकिं 

सथां प्रभु कुष्ण छेन छाय मुख केडा ॥ धु ॥ 

डातालस वा घार मन छे मलीन, स्वान माल चतबुत परओ रतीन ॥ 

मिखा भाति हयाड्‌ छे न्हेलन बुयान, थव रुप सोव छेन काम याड़ान ॥ 
नेपालमाषाया प्राचीन काव्य सिर्जना जगच्चन्द-४५ 


मतेडान थुका थुल सुं थां जे केडान, खोबिन भरलपु सोभाव सोयान । 
अबलाया चित्त पापि पिरिति बखांन, पुरुष भमर खव सहजन थांन ॥ 
जगतचन्दन धाव नेम्ह नापा लाय, थथिडम्ह तिरियाता खंडिता धाय ॥ ४९३ ॥ 


कलहान्तरिता नकिं 
न्हिन्हिछिया पुसमिओ कलह दएका येव पुरुषया अति अन्हेलास 
दुर्जनया खां दको नुगलन खव तासे ल्वायिव मदुगुलि खांस ॥ 
तममय कामिनि चन्द्र ओ उति गेड ख्वाल सो आनन्द जुव 
कोथु म्हथुसिया छे सितफोल स्वान, पंन सांपोल भमर सर जुव ॥ ४९९ ॥ 


प्रोषितपतिका नकिं 


गोपालन तोरतान मन मदु ख्याल रस, ल्यासेया शरीर फुतो आव ॥ 
गोपिनाथ अति पापि परदेश वान थम, परपसाओ उति भाव ॥ 

हाकु शरीरस पलेहर मिखा खाडा, सोसोकेके सोय माल ख्वार, 

म्हुय्स वांश ओस कदम सिमाया तल थवम्हा नुगलया हार ॥ : 

ओ विनान जे जीव दसे चोन छु काज पति मदु रति ओ समान ॥ । 

सपनस ओस रस पापिनिया शरीरण गथे मवान थो परान ॥ 

जगतचन्दन धाव गोपिनिया चित्त दुख पोषितभतुका धाया जाति ॥ ।४९२ ॥ 


विरहउत्कंठिता नकिं 
मनस ये थे सुखन वेहलपे सुनड न्हयाने म॒माल 
सशुर मामन कोचल चेसे हात न्हसस मदाड़ विचार ॥ 
सोसे सुन्दर पुरुषया रुप काम याय तु मनस अति माल ॥ ।धु ॥ 
छँस माधव वयिव तासे चोड़ा मिखास न्हेलन मपुड 
हरिया आगमनस भावना यासे जेन थ्व तु खे शरीरण पुड ॥ 
थ्वगुलि कोमल पात सुखावर लुंवांस विजासके देव _ 
दव थे आदरन ग्वाल गोय बिय जिवन पांहान देव ॥ 
जगतचन्दन चितस लुवतिन उत्कृष्टिताया मे हाल 
जे भयन मग्याक थ्वम्हा मिसा लुदाड जन ओ विहार ॥ ४९६ ॥ 


नवोढा नकिं 


नक जुयतान ल्यासे नवोढा जाति पेतपुन खल नेपा ग्यात परिपाति ॥ 

भय नप तासे गुजि लाहातिन जोड़ देने न्हेल मदु चछि तरासन चोड़ ॥ 

मते मन मलिन खे जे ओ अति ग्याय सुखन खे वल धनि यासे जे सहाय ॥ 

जगतचन्दया बोल डेके छेन छाय्‌ केवलन थव मन देवि पति लाय ॥ ३१३ ॥ 
जगच्चन्द-४६ नेपालमाषाया प्राचीन काव्य सिर्जना 


थुपिं मेय अनं कृष्ण, हरि, गोपीनाथ व राधा नायो नकिया रुपय दुथ्याका तल । राधा 
व कृष्णया माया मतिना विषयवस्तु याना चिना त:गु अनया वर्णनात्मक काव्यकति थ्व अष्ट 
नायिका गीत जक खः । संस्कृतया कवि जयदेवं गीतगोविन्दय, मैथिली कवि विद्यापतिया 
पदावली, ब्रज भाषाया कवि सूरदासया सूर सागरय व सिद्धिनरसिंह मल्लया कृष्ण लीला 
काव्यस थें नायिका भेद वर्णन काव्यया सुं नकिया अवस्था वर्णन प्रसंगय हना मत:से कवि 
जगतचन्दं अष्ट नायिका गीत धका अलग्ग वर्णन याना तल । थुपिं मेय नायिकाया थी थी 
भेदया थी थी लक्षण व दसु संयुक्त रुपय थी थी मेय न्हयब्यया त:गु दु । नायिका भेदया लक्षण 
वर्णन विस्तृत, स्पष्ट ब सरल ज्‌ । नेपालभाषा काव्यस रीति काव्यया छग्‌ प्रवृति जुयाच्चंगु 
काव्यया विशिष्टांग (श्रृंगार रसया आलम्बन विभाव अन्तर्गतया नायिका भेद) या वर्णन 
यायेगु ज्या आ:तक विस्तृत रुपं जगच्चन्दं जक हे याना थक्‌ग सी दु । 

थुपिं अष्ट नायिका भेद वर्णन मेपाखें कवि जगच्चन्दया उपास्य द्यो कृष्ण नं ख: धयागु 
“जगतचन्दया मन गोपिनाथया पिरिति” (मेपु ४९५) “हरखन गोपिनाथया सेवा जेन (जगतचन्दन) 
लाय” (मेपु ४९७) उद्गारं स्पष्ट क्यं । जगच्चन्दया मेय सिद्धिनरसिंह मल्लया कृष्ण भक्ति मेया 
प्रभाव लानाच्चंगु खने दु । मेगु खँ, ख्वप राज्यस नं उबले श्रीकृष्ण भक्ति मेया लहर 
न्ह्यानाच्चंग नं संकेत या: । 


नख- शिख वर्णन 


श्रंगारिक काव्यस आलम्बन अर्थात्‌ नायो व नकिया बांलागु हिसी दुगु म्हथां व 
उकिया छ्योनिसें तुतिपालि तकया सौन्दर्य वर्णन याना तइ । कविपिसं थुजागु नखशिख वर्णन 
यायेगुली नं काव्यात्मक चमत्कार कयनेत आपालं कुत: यायेगु मत्व:त्‌ । यक्वं हे कविपिसं 
नकिया म्हँया अंगअंगया, तिसा व समांया लोवनापुक न्हयाइपुक वर्णन याना तइ । थुजा:गु 
वर्णनया न्हापांगु म्‌ ज्या श्रृंगार रसया (संयोग व विप्रलम्भ नितांया) नायो नकिंया थवं थवय 
नुग: सायेकीगु प्राकृतिक व मनोवैज्ञानिक ग्वसा: खः । थःथः नुगलं ययेका तयाम्ह नायो बाय 
नकिंया नखशिख वर्णनं सहृदय नायोनकिंया नुगलय माया मतिना ग्वाकी । 


कवि जगतचन्दं थःगु नेपालभाषा गीत सफया मेय नायो नकिंया नखशिख वर्णन 
विस्तृत रुपं व पूवंक याना त:गु खने मदु । कविपिं जयदेव, विद्यापति व सूरदासं छपु हे गीति 
पदय नायो नकिंया छ्योलं निसेँ तुति पालि थयंकया अंग अंगया कथंछि वर्णन याना नं उकी 
आलंकारिक चमत्कार नं छायपाः त: थें कवि जगच्चन्दं यानाच्चंगु मदु । जगच्चन्दं नकिंया 
नख शिख वर्णन छ्योलंनिसें प्यम्पा (नितम्ब) तक व नायोया छ्योल॑निसें ख्वालस तक हे 
लिकुका त:गु खने दु । थन छुं दसु कथं नकिया नख- शिख वर्णन न्हयब्वये:- 

छे मुख शशि उथे साँ खे सुजाति 

साँपोल भमर जुल याव परिपाति 

न्हसकन डातालस बान वा घार 

कोख टुसे म्हुथुसि थिय बिव सार ॥ ३१४ ॥ 

नायोया नख शिख वर्णन- 

पुरुव पुणेन लाडा नर मणि भीन रुप थुल ल्याचमो छे थिङ कथीन ॥ 

मुख जुल पले उथे मीखा चकोर, 

न्हसस कुण्डल चुल मणि मुक जोर ॥ 

बेतालि तरह भिड़ चेत बानं लाक छे रुप पुसमि जेन सोकोन मगाक ॥ 

जगतचन्दन धाव तिरिया श्रृंगार मिसा मिजन थेथे याहुने विहार ॥ ३५४ ॥ 

ऋतु वर्णन 


काव्य शास्त्रया लॅ लिना च्वया तइग॒ महाकाव्य व खण्डकाव्यय कविपिसं प्रकृति 
चित्रणयात नं थाय बिया तइगु ख: । श्रृंगार रसं जा:गु काव्यस विशेष याना वसंत व वर्षा ऋतुया 
वर्णन उद्दीपन विभाव ग्वाकेभनं याना तइगु खः । नायो नकि ता ई तक बायाच्चने माःगु 
'अवस्थाय ला कविपिसं खुगुलिं ऋतुइ नायो नकिया मार्मिक विरहावस्थाया विस्तृत चित्रण बर्णन 
याना तइगु खः । अनया नेपालभाषा गीत सफूतिइ ऋतु वर्णन सम्बन्धी स्वपु जक मे दु । अनं 
' वसन्त ऋतु वर्णनय थ्व ऋतया प्राकृतिक दृश्य चित्र न्हयमब्वसे विप्रलम्भ श्रृंगार ग्वाकीगु संचारी 
भाव जक ब्वया विरह अवस्थाय लाःम्ह पात्रया नुग: खे थथे उला: तल- 


थथिड बेलस ओस रस वस सुख, वियोगन जासे वल शरीरया दुख ॥ घ ॥ 
समय वसन्त जुर विरहया घार, मतेडा ओ तापाकत जुय ताङ काल ॥ 
थम थे जोवन येसे सेतिकन वाड, कोसनतु तोले ओस जिवस मलाड ॥ 
प्रेमया खिपोत (च)बुत धरमन स्वाय, सेवलपे न्हिथ देवि नपा लाय ॥ 
जगतचन्दया गुण बखान, खुगुलि ऋतुस थोस मदते ॥ ५०० ॥ 


वर्षा ऋतुया वर्णनय अनं प्राकृतिक वातावरण नं लुइक विप्रलम्भ श्रृंगार रस 
ग्वाकीगु उद्दीपन विभाव व संचारी भाव थथे न्हयब्वया तल 


बरिखा समय जुवतिया रस, प्रियन वाडा ताथान समय खासे आव मयुर रस ताल 
प्याखन पाल कासे थाना पिपिलिखा पंखिनं प्रिय प्रिय धाव, 

डेसे तासे विरह जेत .अति जाव 

बांथिननव वा गासे मदु धू मि बुस व्याड गण हार 

धापान भरलपु गुंपति थाय थाय, थथिड़ बेलस विहार ॥ 

मदते अभागेन ओ व जे ओ भाव, सुमरणे देविया चरण युग आव ॥ 

दक्षिण फस विष विरह शरीरस, मे दाङ नुगरस ग्यान 

ओ तु तु रुमानक देविया सेवा यासे हाने आव थ्व पराण ॥ 

गुणा रुप मुत माल नुगरस भीड धरम ओ सम मदु पाप मभीङ ॥ ५०६ ॥ 


मेगु छप्‌ मेय नेपाल उपत्यकाया स्थानीय वर्षा ऋतुया वातावरण चित्रण धका नाले 
बह जुइक थथे वर्णन याना त:ग दु:- 


बा गात जीवया उसास, बुकोतस ब्याड हाल 

आव वा पेल थाय थाय तिरिपनि मुडाव । 

शिर पुर छतरि कुसांन फछिन वा व । 

आव जगतचन्दन धार भीड वरिखा बखान ॥ ५११ ॥ 


आलम्बन चेष्ठा 


अनं चिना थकगु श्रृंगारिक मेय निम्हतिपूस्या यःत्यःकर्मया नं वर्णन याना तःगु दु । 
अनं स्वकीया (इहि याना तःम्ह कलाः) नकि मध्ये मुग्धा नवोढा (माया मतिना यायेगु भाव 
पिब्वये मछाःम्ह), मध्या (माया मतिना यायेगु इच्छा व मछाला भाव उतिउति दुम्ह) व दकले 
लिपा प्रौढा (थः पुसामियात सुख रस बियेत लज्जाया भाव मदये धुंकम्ह) नकियात छसिकथं 
वर्णन याना त:गु दु । थथे- 


नगच्चन्द-४८ नेपालमाषाया प्राचीन कात्य सिर्जना 


मुग्धा नवोढा नकिंया चेष्टा 
काहुने चुंबन छेन मते दंताघात लोकन खनिव चिन्ह डातारया थान ॥ ३९४ ॥ 


मघ्या नकिया चेष्टा 
नायिव वचन छन, नायिव शरीर । यसे बिसे विरहया फुसकेने पीर ॥ 
क्वातुक तोक पुल हृदयस ब्याल । लाहातिया अंगुलि खे तय अति सार ॥ ३१५ ॥ 


प्रैढा नकिंया चेष्टा- 
खंछि चोने शरीरस यथे रस याव । मुसुप न्हेलाव. बिय छेता सुख आव ॥ 
नुगरस लाहात ते, पुत्‌ फेड बीय, सुख रस याले जेन बसतं मतीय ॥ 
जगतचन्दन धाय राणिया श्रृंगार । सेहरपे मफु अति मदयक सार ॥ ३८० ॥ 


रतिकेलि : यःत्यःकर्म 

लायक्‌ श्रृंगारिक काव्यय नायो नकिया इहि धुंकालि य:त्य: कर्म याइगुया वर्णन 
यायेगु नं कविपिनि परम्परा दयाच्चंगु जुल । संस्कृत कवि जयदेवया गीतगोविन्द काव्यय 
“उरसि मुरारे रुपहित हारे घन इव तरल वलाके” (सर्ग ५, श्लोक ५), विद्यापतिया पदावली 
“बड़ अपरुव दुइ चेतन मेलि (पदावली ल्या:१७०, पौ २७९), सूरसागरया 'स्याम स्यामा परम 
कुसल जोरी” (स्कन्ध १०, पद २०३३) या थें जा:गु यःत्य: कर्मया वर्णन चित्रण अनं नं थथे 
याना त:गु दु - 

गाधन घसप॒त गलस मिसान । अकांतन वेहलप तोलतर मान ॥ 

कोगाव मुत माल गांथ उथे चुल । न्हययूल तिरि हरषन रस याय मूल ॥ 

कोछुत स्वयंभु शंभु कोछुत मिखान । कोछुसे चन्दन चन्द यात मधुपान ॥ 

शरीरया परिसम गोपिनिन ताव । जगत चन्दन रस बियं रीत धाव ॥ ५१० ॥ 


थ्व मेय कवि जगतच्चन्दं नकिंया मोतिमा:यात रतिकेली लीलाया मूर्ति कलां 
छायपाः त:गु नेपालया द्योग:या तुनासि सतिक खाया तइगु फयगं मा: चुतुचुला: च्वनीगु 
दृश्य लुमंसे वयेक गांथ चुला च्वन धका वर्णन चित्रण याना त:गुली स्थानीयता व 
मौलिकता बांलू । अथे हे “बलांगत हल चुल चुल फसन खे सुख ....” धका अभिव्यक्त 
याना: कविं यःत्यः कर्मया इलय नायोनकिया नुग: धुकधुक मिनीगु स्थिति व महिक फुफु 
सासः ल्हाना च्वंगुया स्थिति नं लुमंका ब्य्‌ । कवि जगतच्चन्दं मानवीय रतिकेलीयात 
पाशविक सम्भोग थें याना मक्यंसे सृष्टि संसार सुरभित जुइकीगु निंगु संस्कार पलिस्था 
जुइके नियतां दैवी रति केलि लीला कथं चित्रण वर्णन याना त:गु विचारनीय ज्‌ । 


भक्ति 


अनं थः उपास्य देवदेवीया स्तोत्र बाय्‌ गुण वर्णन याना बिस्क स्तुति मे चिना 
थकूग मदु । आ:पा धया थें मेया समाप्ति चरणाय थः इष्ट उपास्य देवदेवीप्रति भक्ति 
भाव प्वंका तःगु दु । अनं नाटक व मेया साधनाय सिद्धि फल बीम्ह तथा परिवारया 
सुख ऐश्वर्य फल बीम्ह इष्ट उपास्य अर्द्धनारीश्वर भवानी शंकरप्रति भक्ति सेवा भाव 
छु मेय थथे प्वंका त:गु दु:- 


नेपालभाषाया प्राचीन काव्य सिर्जना जगच्चन्द-४९ 


गौरीशंकर नेम्ह शरीर छगूलि जुसे लोकन खे अर्धनारी धाव । 
भगति भजन याकपनिसत वर बिसे चित्तस दुख मदयकाव ॥ 
भाव भगति यासे फोने छेके नृत्य सिद्धि.... 


तलेजु भवानीप्रति अनया नुगलय विशेष श्रद्धा भक्ति व सहायया भल्साय विश्वास 
क्वातुक दु । थःम्हं याताच्वनागु काव्यसाधनाया ज्याखँ नं कविं थः इष्ट उपास्या तलेजु 
भवानीया कूपानुग्रह भाःपिया थथे उद्गार प्वंका तःगु नं दु :- 
जगतचन्द याता कविया व्यापार । तलेजुन बिल जेता थ्वगुलि सुसार ॥ ६० ॥ 
अनं थगु काव्यय थः उपास्य देवदेवी भवानी शंकर व तलेजु भवानीप्रति वात्सल्य व 
दास्य भक्ति भावं आत्मनिवेदन यासे नृत्य सिद्धि, मानसिक दुःखं मुक्ति, तथा थः यःम्ह 
मन्त्री चन्द्रशेखर सिंहनाप ता ई तक करुण विरह फयाच्चने म्वालेमा धका वर प्रार्थना याना 
च्चंगु खने दु । अथे हे अनया अष्ट नायिका भेद मेय व माधवादि रस सवान्ताष्ट मे पाखें अनं 
उपास्य श्रीकृष्ण भगवानप्रति सगुण भक्ति भाव प्वंकाच्चंगु खने दु । अनं श्रीकृष्ण प्रति 
सगुण भक्ति भाव प्वंका तःगु छपु मे थ्व ख :- 
राग भुधाली ॥ ए ॥ 
वासवया ऋतुस पूजा मयाता हरिन गोवर्द्धन पूजा यात भाव 
स्वरगया जुजुन फचित वा गाचकर परपसा तोक अति आव 
छगूलि चोलान परवत ल्होसे तल दुंबिहुने ग्वालपनि पासा 
जेथिड सहचर वैरि मोचके फव जे तुत्‌ याहुने मन आसा ॥ 
म्हवासु धुतिस भिड म्हसखा पा मटुक गलसं तर वनमाला 
नन्दपनि सकलेनं देवया रुप सेल भाव याता मुसे बाला ॥ 
दुदु न्ह्यातो सातोस जसोदान खिर भोग याचकर सुन्दर गोपाल सुख बिव देव ॥ ५०८ ॥ 


भक्ति व श्रृंगारया समन्वय 


अनं चिना तःगु भक्ति स्तृति थें जा:गु मेय भक्ति व श्रंगारया समन्वयात्मक 
भाव अभिव्यक्त याना तःगु दु । अनं थःगु काव्यय उबलेया प्रचलित धार्मिक प्रवृत्तिं 
अनुपेरित जुया उपास्य देवदेवीया प्रणय लीलायात मानवीय प्रणयलीला व्यवहार थें 
च्वंक वर्णान याना त:गु दु । थुभनं अनया मेय माधुर्य रस नं संचार जुयाच्वंग आभास 
ज्‌ वः । अनं दाम्पत्य सुख बिलासया नापनापं कूल वंशया श्रीसमृद्धि तात्‌सें ने.सं. ७८७ 
ब ७८९ स भवानी शंकरया प्रतिमा सहित मन्दिर ख्वप लायकूली व खौमा त्वालय 
पलिस्था या: थें अनं थः मतेनाप्राणम्ह रानी अन्नपूर्णलक्ष्मीनाप न्हयाइपुक यइपुक हवने 
खंगुया लस्तां अभिप्रेरित जुया थः कूल बंशया श्रीसंवृद्धि तासुसें नेपालभाषा थथे मे 
चिना थकगु दु - 

पिरितिन वस जुव जगत संसार, मतेड़ा खे पारवति नुगलया हार, 

पलेहल लेनकर गौरिया मिखान, सोसोकेके सोय माल छु याय बखान, 


लँ गुँखिस सव ब्याल थिय तु उसास, न्हिछि व चछिड चित छेके यात वास 
जगतचन्द धार थ्व मेया विचार, करुण समुद्र शिव याचकाने पार ॥ ३०७ ॥ 


हरिशंकर रुप जगतचन्द थव, अन्नपूर्ण परगा(का)स शिव देवी जव ॥ 

जितामित्र उग्र मल्ल गणेश कुमार परजा पाखया आव यातो यो निहार ॥ 
नन्दिनी थकुनि छ्य मतेडा परान, लालमति पिंलिं भिड पुत्र ओ समान ॥ 
राजकूल राज्यया खे जय सुख भाव, जगतचन्दन धार हरख थव आव ॥ ४९१ ॥ 


देश वर्णन 


मध्यकालीन नेपालया (ने.सं. ७५०- ८८८) नेपालभाषा, मैथिली व संस्कृत नाटक 
सफुतिइ उगु इया नेपाल उपत्यकाया स्वनिग:या राज्यदेशया वर्णन नाटक नाटिकाया 
सूत्रधार पात्रपिसं याका तइगु चलन दु । उजोगु देशवर्णन मे पाखें उगु इया देशया 
भौगोलिक, राजनैतिक, सांस्कृतिक, आर्थिक व सामाजिक पक्षया खँ न्हयब्वये ह:गु दु । 
उपिं अध्ययनीय काव्य दसि ज्वलं खः । उजागु देश वर्णन में थःगु मां देश नेपाल व जुजु 
प्रजापिनि थिथि प्रेम, आत्मीयता, आस्था व आत्म-गौरव गरिमायुक्त भाव पिब्वयावं 
वयाच्चंगु ख: । कवि जगच्चन्दया नेपालभाषा गीत सफुती मुनाच्वंगु देश वर्णन मे थ्व 
दृष्टि अतिकं म्‌ वंगु उपलब्धि नाले बह ज्‌ । अनं थ्व उपशीर्षक दुने (क) ख्वप राज्य व 
थ्वया इलागा गां भोंत, पनौति, नाला, थिमिया परिचयात्मक वर्णन (ख) ख्वप राज्यया 
देशभक्त व राजभक्त वीर वीरांगनाया गुण वर्णन, (ग) ख्वप राज्यया प्रजापिनि सांस्कृतिक 
सामाजिक व आर्थिक ज्याखँया वर्णन व (घ) स्वाभिमानयुक्त देश प्रेम उद्गार न्हयब्वया 
तःगु दृ । | 

(क) ख्वप राज्यया स्थानीय वर्णन- कविं ख्वप राज्यया म्‌ थाय व थुकिया 
स्थानीय इकाइ थायबायया सामूहिक रुपं व छग्‌ छग थायया बिस्कं बिस्क नं वर्णन याना 
त:गु खने दु । कविं ख्वप राज्यया समष्टिगत वर्णन थथे याना तल- 


खंपो खत इन्द्रपुर दोशर मदु देश । सनानङ याय मदु थ्वगुलिया हेश ॥ 
वशरपु जन दको विरपनि मुक । वैदुवा पण्डितपनि पंक्षि उथे जुक ॥ 
पलिवापि फले मादु देवल खे इति । दयकल यन यको थाय थाय नीति ॥ 
पिथन डुव देश उपलजु भीड । भोल थास सां लांड इनाय थे थीड ॥ 
जगतचन्दन धार थ्व नगर काशी । विश्वेश्वर विश्वेश्वरी मूल चुक वासी ॥ ९३ ॥ 


पनौतिया वर्णन थथे याना तल 
पुण्यावती पुण्य थाय नगरि खे भीड़ । लोकन खे लोक थेथे हरखन थीड़ ॥ 
इन्द्रेश्वर वसलपु इन्द्रपुरि थव । खो होया तिरस दिप खुन देश डव ॥ 
यातादेवि बिज्यात खे पुरुव दीश । भूमि भिड़ अन्न दाङ थेथे मदु रीश ॥ 
जगतचन्द धाव पनातिया गूण । नगरिया बखान खे याय बुलुहुन ॥ ९१ ॥ 
लुमंके बह ज्‌, कविं मूल राजधानी थाय जुयाच्चंग ख्वपया वर्णन या:सां थ्वया 
इलागा दुनेया गुगुं छगू थायया वर्णन या:सां अमरावति सिबें बांला: व भिं धका च्वछाया 
तःगु खने दु । कविं मूल राजधानी थाय व मेमेगु इलागाया गुगुं इकाइ थाययात समान 
व्यवहार याना च्वंगुया थ्व द्योतक खः । थुजा:गु व्यवहारं याना है ने.सं. ७८१ व ७८३ स 
येंया जुजु प्रताप मल्लं यल जुजु श्रीनिवास मल्लनाप जाना ख्वप राज्यस हता: व:बले ख्वपया 
जुजु प्रजा संगठित जुया: उगु हताः फया च्वने फुग॒ खः । शत्रु पक्षं ख्वप राज्यया मजबूत 
किल्ला तछ्याना दुहां बने तक मफुग॒ ख: । 


नेपालभाषाया प्राचीन काव्य सिर्जना जगच्चन्द-५१ 


ख्वपया देशभक्त व राजभकित प्रजापि- गुगुं देशया राज्य म्वानाच्वंगुया दसि व दसु 
उगु देशया प्रजां थःगु देश व थः देशया जुजु प्रजायात सुख दुःख संकटया इलय थिथि 
ग्वाहालि व तिब: बिया थःगु राज्यया स्वाधीनता व अस्तित्व रक्षा यानाच्वनीगु 
खः | अनं थः समकालीन देशभक्त राजभक्त प्रजापिनि गुणया यथार्थ चित्रण थथे याना तःगु 
अध्ययन याये बह ज्‌ - 


नगर नगर दत सुन्दर थान । द्विगुण अमर पर उथे डान बान ॥ 
प्रजापनि पतिब्रता राजा मवाक । संग्रामस शुलन (शरन) जन दको ल्वाक ॥ 
तिरिजनया मुख चतकाड चन्द । त्वालस बालकपनि म्हेतर आनन्द ॥ 
जगतचन्द पद तलेजुन बीव । नेम्हस पिरितिन जगतन शीव ॥ ८५ ॥ 
दुखन सुखन थव स्वामि मतोलतसे हाथार फसे दिन हाड 

जगतचन्दया थना जनम मरणा भूमि तलेजुस निकट काशी ॥ ८९ ॥ 


थ्व में सी दु - ख्वप देशया चाय बुया थनया ल: फसय ब्वःलंपिं मिजं, मिसा व 
मचातसें देशभक्ति, राजभक्ति, बन्धुत्वया भाव परम्परा न्हयाका च्चने धयागु संकल्प याना 
च्वंग दु । राज्यया जुजुयात नराधिपति, नेपालेश्वर धायेग॒ थिति दुगु उबलेया ख्वपया कवि 
जगच्चन्दं राजभक्तिया पर्यायवाची अर्थय पतिब्रता खँग्व: छ्यला तःगु खः । ने.सं. ५७३ स 
ख्वप जुजु यक्ष मल्लं पलिस्था याना त:गु सिजःपौया “..... एवं संरक्षतव्यं नगर नरबरैभूर्मतेः 
शासनं हि...” (रेग्मी: मिडियवल नेपाल, भा. ४, पौ ७४) धयागु उजं वाक्य अक्षरस: 
पालना जूगुया फलस्वरुप यॅया जुजु प्रताप मल्ल व यलया जुजु श्रीनिवास मल्लया संयुक्‍त 
आक्रमण ख्वपया जुजु प्रजां शूर वीर जुया सामना या:गु जुयाच्चन । उजा:गु संकटकालय 
शूर वीर जुया ल्वाना: ख्वपया रक्षा या:पिं प्रजापिनि गुण प्रशंसा यायेगु अनं थःगु कर्तव्य 
भाःपिल । उगु संकटकालय अथे सम्मान यायेगुया मनोवैज्ञानिक व सामयिक महत्ता दया 
च्वंगु जल । उबले ख्वपया प्रजापिं राजनैतिक व आर्थिक संकटं याता चांचां देश त्वःता: 
बनेगु यात । उजा:गु परिस्थितिइ प्रजाया मनोबल थनेत अनं थुपिं देशप्रेमया भावं जा:गु देश 
वर्णन मे चिना थकगु ख: । नेपालभाषा काव्यय जक मखु नेपालया हे काव्य परम्पराय दकले 
न्हापा लाक थःगु जन्मभूमि देश नेपालयात जतम मरण भूमि अर्थात्‌ थःगु प्राण पाना नं 
रक्षा याये मा:गु जन्मभूमि देश धका देशप्रेमया भाव प्वंकूम्ह दकले न्हापम्ह कवि जगच्चन्द 
खः । देश वर्णन मेय देशया प्रजापिनि शुर वीर परिश्रम व सीपया प्रशंसा नं चर्चा यायेगु 
परम्परा काव्यय अनया हे देश वर्णन मेंनिसें ,न्ह्याना वःगु खः । अनया मेय अभिव्यक्त 
जुयाच्चंग देशप्रेम कोरा आदर्श जक मखु । उबलेया यथार्थ आवश्यकतां पिज्वयेकूग खः । 


ख्वप राज्यया जुजु प्रजाया सास्कृतिक, सामाजिक व आर्थिक ज्याखेया वर्णन- गुगं 
राज्य देशया अथवा राष्ट्र प्रति अनया प्रजापिंके श्रद्धा, आस्था व आत्मीयता पुस्ता पुस्ता तकं 
देजायेका तये फयकेत उगु देशय देश, जुजु व प्रजापिनि कल्याण जुइगु ज्याखँ न्हियान्हिथं 
जुयाच्चने मा: । सांस्कृतिक ज्याखँँ नाटक प्याखं, बाखं, मे, जात्रा नख: थुजा:गुलिं प्रजापिनि 
नुग: लयतायका तइगु जक मखु कि थुमिगु गौरव गरिमाया नस्वा: नं प॒स्तांपुस्तातक' न्हयाना 
च्चनी । मां देश त्वःता: प्रवासी ज्‌ वनेत्यंपिंत देशया थुजाःगु गौरवपूर्ण संस्कृतिं हे इमित 
स्वदेशरिखे लिसाला तइ । देशया आर्थिक सम्पन्नतां देशवासीपिंत भौतिक सुख सुविधा 
दयेका बीया नापं देशया सभ्यता संस्कृति व धर्म कीर्तिया ज्याखँया उन्नति याइ । कवि 
जगच्चन्दं नेपाल भावा गीत सफुतिइ यँ व यलया जुजुपिं जाना: हथा: वया स्यंका थकूगु तां 

द्योगः स्यंग ल्होनेगु रचनात्मक ज्याखे जुयाच्चंगुया नं वर्णन याना तःगु दु (मेपु ९८ 

प्रजाजनयात न्हिया न्हिथं मा:गु लें, हिति, तुं, वापि, फले, तां इत्यादि दयेक्‌गु खया वर्णन नं 
याना तःगु दु (मेपु ८९) । अथे हे प्रजापिनि थवंथवय हनाबना बांलानाच्वंगु, सार्वजनिक 


जगच्चन्द-५२ नेपालभाषाया प्राचीन काव्य सिर्जना 


निर्माणया ज्याखेँ यायेत सल्लाह साहुति जुयाच्वंगुया उल्लेख नं जगु खने दु (मे पु ९१, ९५ व 
९९) । वैद्य व पंडितथिंजा:पिं सामाजिक सेवा याइपिंनिगु उल्लेख (मेपु ९३) स दु, कवि 
जगच्चन्दं हे दकले न्हापालाक सम्पूर्ण नेपा:मितयत कया नेपाल राष्ट्र भावया*पुसा थ्व 
उद्गारय अभिव्यक्त याये धुंक्गुलिं नेपालभाषा काव्य गौरवान्वित जूगु दु- 


कुल थुल यको दव सुमन सुजाति । थेथे मनोरथ यात परिपाति ॥ ९१ ॥ 


(५) स्वाभिमातयुक्त देश प्रेमया अभिव्यक्ति- ख्वप, भोंट, नाला, पनौतियात नं 
स्वर्गया अमरावति सिबें बांला: त:जि धया त:गु न्यनेबले कवि जगच्चन्दया थुपिं देशवर्णन मे 
स्वाभिमानं जाः थें च्वने फु । अथेभनं थःगु देशया गुगं थाय विशेषयात च्चछाया वर्णन 
यायेगु उबलेया कविपिनि भाव परम्परा हे जुल । ने.सं. ७७२ या यलया जुजु श्रीनिवास 
मल्लया ईयाम्ह कवि कुन्‌ शर्मा कीतिपताका सफुतिइ ला यलया उबलेया छग्‌ छग त्वा:यात 
तकं अमरावति हे थ्व प॒थ्वीस क्वहां वयाच्वंगु थें च्चं धया तःगु दु । कवि जगच्चन्दं ला 
नेपालमण्डलया .आदर्श सिलय छुना: ख्वप देश व थ्वया इलागा थायया गुण बर्णन याइबले 
गनं नं ख्वप देशया तत्कालीन प्रतिद्वन्द्वी राज्य यँ व यलयात क्वथि थुना: त:गु मदु । अनं 
काल्पनिक स्वर्ग सिबें थःगु जनम मरणया भूमि जुयाच्चंगु ख्वप देश स्वर्ग सिबें दुगंछि सुखी 
ज्‌ धका कयना त:गु थ्व उद्गारय जननी जन्म भूमिरुच स्वगादिपि गरीयदी (थः जन्म जुयागु 
मां देश स्वर्ग सिवें त:धं) या आदर्श प्रतिध्वनित ज्‌ । मेगु खँ, पौराणिक बाखंया प्रभाव 
गाजलं दायेका च्चंपिं उगु ईया जनजीवनयात अमरावतिया स्वर्गीय सुख व मोक्षपुरी काशी 
वना मुक्ति लाये धका ब्वाँय्‌ जुयाच्चंपिंनि हृदय परिवर्तन याकेगुया छगू मनोवैज्ञानिक ग्वसा: 
थुपिं में याना थकगु दु । ख्वपया लायकूली भवानीशंकर द्यो व विश्वेश्वर विश्वेश्वरी द्योया 
प्रतिमा सहित द्योग: पलिस्था याना ख्वप देश हे स्वर्ग खः मोक्षपुरी काशी खः धैका कयना: 
उबलेया ख्वपया जनजीवनया धार्मिक मनोभावनाय्‌ हयपा: हया: थःगु मां देश व देशवासीपिनिगु 
सेवा यायेगु लँ कयना थकूग ख: । कवि जगच्चन्दं ति विस्तृत रुपं देश वर्णन वया समकालीन 
व वयांलिपाया मेमेपिं सुं कवि या:गु उस्त खने मद्‌ । 


राज वर्णन 


राज वर्णन समकालिक शासक जुजु, रानी व उत्तराधिकारी युवराजया गुण प्रशस्ति 
वर्णन खः । नाटकया सूत्रधार नटनटी पात्रतसें हालीगु राज वर्णन मेया ल्या: आपा नेपालभाषाय 
खने दु । स्वतन्त्र मुक्तक मेया कथं राजवर्णन मे चिना तःगु उस्त खने मदु । राज वर्णन मे 
आपा: याना थुग समयावधि दुनेया लायक कविपिसं चिना: तःगु खने दइगु स्वाभाविक खः । 
नेपालभावा गीत सफ्‌ दुनेया राज वर्णन मेणा उपशीर्षकत (क) जुजु जगतप्रकाश मल्लया रुप 
गुण व राज परिवारया वर्णन (ख) जगतप्रकाश मल्लया उत्तराधिकार राजकुमार जितामित्र 
मल्लया रुपगण वर्णन व (ग) यलया उबलेया जुजु श्रीनिवास मल्लया गुण वर्णन खने दु । 


(क) राज गुण व राज परिवारया वर्णन- जुजु जगतप्रकाश मल्लया आत्मप्रशंसा 
उस्त याये मय: । अथे जया अनं थः म्हं ज्वना त:गु आदर्श राज धर्म न्हयथंसँ अप्रस्तुत कथं थः 
प्रतिद्वन्द्वी जुजु प्रताप मल्लया नीति व्यवहारयात थथे कुंखिना त:गु न्ह्यथने वह ज्‌- 


गुल्‌ दता राजापनि लोकस सोगुलि थास दिगपालया अवतार । 
कहने सदाशिव न्हसस दानक .छेन उपदेश डेने छैके सार ॥ 
गुलुनड नृपपनि धरमस चित्त तव गुलुनड पाप यात आव ॥ 
थ्वपनिस मुग॒ति परलोकस गथे जुयिव थे का डने भाव ॥ 

पर तिरि पर धन हरलप सुख यात । गोनषु विश्वासन लाक न्यायस दण्ड यात ॥ 
दोनेम मयाक दण्ड थ्व भूपयात दोष लाक ॥ 
जगतचन्द्र कवि कविपनिस मणि शिव गौरी छगलि शरीर 
नेम्ह नेम्हस्या तुते जोने दयकसे वर बिहुने ओ थे वीर ॥ ७२ ॥ 
अर्द्धनारीश्वरया भक्त कवि जगच्चन्दं राज परिवारया परिचय वर्णन थःगु हे राज 
परिवारया वर्णन थें च्वंक थथे याना त:गु खने दु - 
हरिशंकर रुप जगतचन्द थव । अन्नपूर्णा परगास शिव देवी जव ॥ 
जितामित्र उग्र मल्ल गणेश कुमार । परजा पाखया आव यातो यो निहार ॥ 
नन्दिनी थकूनि छय मतेड़ा परान । लालमति पिंलि भिड़ पुत्र ओ समान ॥ 
राजकुल राज्या खे जय सुख भाव । जगचन्दन धार हरख थव आव ॥ ४९१ ॥ 
(ख) उत्तराधिकार राजकुमार जितामित्र मल्लया रुप गुण वर्णन (मेपु ल्या: ८०- 
८१) वया प्रति उबलेया ख्वपया प्रजापिनि विश्वास ब्वःलंकाः वयात नं राजकाज व प्रजाप्रतिपालया 
ज्याय अभ्यस्त जुइकेगु नियतां बया रुप गुण वर्णन याना तःगु छपु मे थथे ख:- 
नक रुव सुरज थे जिताभित्र देव । उग्र मल हेयकान थम खे महेव ॥ 
रघुकुल तिलक थो नेम्ह जुजु आव । बबु ओ जासे यात तलेजुस भाव ॥ 
जगतच्चन्दन धाव धरम सहाय । पुरुवया पुनेन खे लाडा नेम्ह काय ॥ ८० ॥ 
(ग) श्रीनिवास मल्लया गूण वर्णन- छुं दँय्‌ (ने.सं. ७८१-७८३) स्वाप गति 
मलाःसां ल़िपा यँया जुजु प्रताप मल्लं हे ख्वपय हता: व:बले ग्वाहालि काये माःम्ह श्रीनिवास 
मल्लया रुप गुण, पराक्रम व थःयात या:गु सहानुभूतिपूर्ण सहयोग खना जगतप्रकाश मल्ल 
अतिभनं प्रभावित जूगु खने दु । श्रीनिवास मल्लया ग्वाहालिं जगतप्रकाश मल्लं थःगु 
इलागाया कसान क्वाथ व हितिगाल क्वाथ लित काये फुगुलिं कृतज्ञ जुया श्रीनिवास मल्लया 
गुण वर्णन याना तःगु खने दु । उबलेया ख्वप व यल राज्यया जुजुपिनि सम्बन्ध सुथां 
लानाच्चंगुया काव्य दसि कवय वये त्यंगु मेयात नाले बह ज्‌ - 
श्रीनिवास मल्ल राजा धरमया रुप । असिकन सुन्दर मेव मदु भूप ॥ 
दानन जयलपु कर्ण बलि आव । रामया वीर गुण हरलपु आव ॥ 
फछिन वरण भिड़ चाप स्वान बान । मिखा अति चञ्चल पलेंहर थान ॥ 
परकाश मल्लन दाजुसके सेव । तलेजु तल जेन मेव मदु देव ॥ ८४ ॥ 
थुकी न्हयूब्वया त:गु श्रीनिवास मल्लया रुप गुण व्यक्तित्व वर्णन उबलेया शिलाभिलेखः 
ज्वलं व कीर्तिपताका काव्य (ने.सं. ७७२) स वर्णन याना त:गु तथ्यनाप सतिक ला:, अतिर 
ञ्जनात्मक रंग छुं अंशय दःसां ऐतिहासिक तथ्यं जा: । 


शोक मे 


कवि जगच्चन्दं करुण रसं जाःगु शोक मे नं चिना थकूग दु । अनया यःम्ह किजा 
कथं थःलाःम्ह तथा मन्त्री चन्द्रशेखर सिंह तत्कालीन ख्वप राज्य नितिं जुजु व प्रजाया 
निंतिं युद्धय ल्वा: वना वीरगति प्राप्त जुगुलिं कवियात तच्चःगु शोक सन्तापं कःगु जुया 
च्वन । व हे करुण वियोगं शोकसंतप्त जुया: थुपिं शोक मे चिना थकूग खः । थुपिं वाहेक 
अनं यक्वं मेया समाप्ति वाक्यस उम्ह शोच्य पात्र चन्द्रशेखर सिंह्या लुमन्तिं व शोक 
विहवल जुसें थः इष्ट उपास्या तलेजु भवानीस्के तातक उम्ह शोच्य पात्रनापया वियोग 

सन्ताप फया च्वने म्वायक याकनं नापलाये दयेका बिउ धका प्रार्थना नं याना तःगु दु । 
तर कविं मेय गनं नं चन्द्रशेखर सिंहं गुग युद्धय बीर गति प्राप्त या:गु खः स्पष्ट कना 
मत: । अनं चिना थकगु शोक मे थथे ख:- 

तवछोतरास जेत दुख जार, तोलतर किंजाया शरीर । 

नेपालया संवाछल न्हशर चय नसे, मिथुन संक्रान्ति कुन्हु वीर ॥ 

 सोसोकेके सोय मन पलेहर नक रुव, चतकान कोमल मिखान । 

नायिव शरीर ओस लूँ उनि चरण जुर, कामदेव उथेडाड थान ॥ 

दने दाने चोने ओ रे ओसन जपलप गो थे चकोरण चन्द । 

नक चुलि जावगुलि पात लाहाति खत नुगलस तसेन आनन्द ॥ 

जगतचन्दन धार विनति कोटि कोटि होनकेन तलेजुन छेन ॥ 

दुख मुक सागर, छेसके फोने देवि भाव भगति छे के जेन ॥ ५०२ ॥ 

अपमान जगतस किजान वाड़ान ॥ धु ॥ 

विपतिस याड़ा गुण नुगरस दाङ, जे मनस ओस तवधाड ॥ 

जे कारणस ओन जीव बिसे वोड़, मुख सोसे जे दुख ताड ॥ 

सुथा बरन्हि न्हिस ओसेन मवाक, रणस वीर जुसे ल्वाक ॥ 

तलेजुस सेवा ओम्ह किजा लाय, ताकार मते रे जे व फाय ॥ 

परकाश मल्लया देवि जुको ध्यान, चन्द्रशेखर बियान ॥ ५०४ ॥ 


च्वय वंग उद्धरणय करुण रसया आलम्वन विभाव विनष्ट जूम्ह चन्द्रशेखर सिंह 
खः । जुजु जगतप्रकाश मल्लया किंजा कथं थःलाःम्ह व छग्‌ लडाइंलय ल्वानाः: ने.सं.. ७८२ 
मिथुन (आषाढ) संक्रान्ति खुन्हु वीरगति प्राप्त जूगु खः । कविं मदया वंम्ह चन्द्रशेखर 
सिंह मदयक जीवन हने मफु धका त:पु मछि मेय सः प्वंका च्वंगु दु । थ्व करुण रसय दये 
माःगु झसुका व प्रलाप धा:गु अनुभाव नाले छिं । अपमान जगतस किंजान वाडान' 
धका ग्लानि, चिन्ता, विषाद व दैन्य धा:गु संचारी भाव ब्वया त:गु खः । थ्व शोक मेय 
कविया भाव विहवलता गुलि सक्रिय ज्‌ उलि हे कविया चिन्तन मनन सक्रिय जग्‌ उस्त 
खने मदु । 


स्थानीय संस्कृति 


कवि जगच्चन्दं थःगु समकालीन ख्वप देश व थुकिया इलागाया थायथायया सांस्कृतिक 
ज्याखँ जात्रा नख:या यथातथ्य वर्णन याना तःगु दु । उजागु जात्रा नखः व ज्याखँ परम्परा कथं 
न्हयांन्हययां वयाच्चन नं उमिगु अभिलेख दसि दुर्लभ जुयाच्चंगुली आ: जगच्चन्दया नेपालभावा 
गीत सफुतिइ काव्य दसि न्हयलु व:गु अतिभनं महत्वपूर्ण ज्‌ । यलया जुजु श्रीनिवास मल्लया 
शासनकालयाम्ह संस्कृत कवि कुन्‌ शर्मा ने.सं. ७७२ स च्च:गु कीर्ति पताका काव्यस यलया 
तत्कालीन थीथी जात्रा प्याखं व सांस्कृतिक झाँकिया वर्णन याना तये धुकगु खे थनथाय लुमंके 
बह ज्‌ । थुपिं ज्वलनं देशया सभ्यता संस्कृतिया गौरव गरिमाया जः हवलेगु ज्याया नापं 
जातित्वया अमरता नं पिब्व: । अनया थ्व काव्यस वर्णित जुयाच्चंगु मुख्य मुख्य सांस्कृतिक 
ज्याखँ थथे खः - (१) तत्कालीन ख्वप देशस दछि यंक पा:पा: भोलाक न्हयाना वइगु गथांमो, 
जगादि, यंड्या, महनि, सकिमाना पुन्हि, यःमधि पुन्ह, माघ स्नान, फागु, प्राशाच:है इत्यादिया 
यथातथ्य संक्षिप्त वर्णन अलग्ग हे याना त:गु खने दु । कविं गनं गनं जक जात्रा व नखःया 
वातावरण लुइका त:गु खने दु । छुं दसु थन न्हयब्वये- 

नरया हरसन देव थे तिसे जय । चांगुनिलान बिस्क्यात 
मनस सुख सोय भैरव देव, येवसिड थाने थव खतस तय देव ॥ १॥ 
व्छालुन घंठासर दयक वाय येने, दयके गाथामोया रुप उमत (उन्मत्त) खे जसे जुर 
त्वालया लोक नरपोत कासे कासे दार मोचा दको लोक ॥ ५ ॥ 
ऐरावत किसि उन यलमाधे छुक थिंसलान व कृत खे पूजा याय छूक ॥ 
ओन वात जुर बालक छेंस छेंस चा भाला छ्याय विहार, 
म्वात माधे छुसे मेन छोचकर, मे तुय यात खे विचार ॥ ९ ॥ 


तर, थ्व नेपालभाषा गीत सफुतिइ कविं ख्वपया प्रख्यातगु व लोक हवाःगु 
सायातया वर्णन याना मत: । मोहनि नख: नं नां जक न्हयथना तल । सन्ति नख:या 
नां तक मदु । उबले ख्वप व यल देशया स्वाप सुथांलाना व:गया कारणां जुइफु थ्व 
काव्य ग्रन्थय यलया प्रख्यात बुंगद्यो न्हवं जात्राया वर्णन सश्रद्धा भक्ति क्यसें याना त:ग 
खने दु । यलया प्रचलित जात्रा उत्सवया वर्णन ने.सं. ७७२ रिखे कवि कुन्‌ शर्मा 
संस्कृत भाषां न्हापालाक या:गु ख:सा नेपालभाषां हे ख्वप देशया दछि दुने पालंपाः मा: 
हना वइगु नख: जात्रा उत्सवया वर्णन छपु हे मे दुने कवि जगच्चन्दं दकले न्हापा लाक 
वर्णन याना थकग खः । 


समकालीन परिस्थिति 


कवि जगच्चन्दं थ:गु गीति काव्य सफुतिइ उबलेया ख्वप देशया सामाजिक, आर्थिक, 
राजनैतिक व सांस्कृतिक थिति- विधि व परिस्थिति प्रस्तुत अप्रस्तुत रुपय न्हयथना त:गु दु । 
नेपालभाषाया काव्य परम्पराय समकालीन परिस्थितिया खँ न्ह्यथना काव्य चिनेगु पला: चिं 
अथे ला छं अंशय ने.सं. ६९१-६९२ व ६९४ या यलया मेय उबलेया यल जुजु नरसिंह देव, 
उद्धवसिंह देव व पुरन्दरसिंह देवपिनि शासनकालीन यलया धार्मिक, सांस्कृतिक व राजनैतिक 
स्थिति वर्णन याना त:गुयां लिपा कवि जगच्चन्दया थग काव्य कृतिइ तिनि हानं न्हयल्‌ वःगु 
खने दत । नेपालभ्रावा गीत सफुतिइ कवि जगच्चन्दं न्हयब्वया त:गु ख्वप देशया सामाजिक, 
धार्मिक, सांस्कृतिक व आर्थिक स्थिति सम्पन्न व समृद्ध है खने दु । उबले ख्वपया सकल 
प्रजापिं थःथःगु कूल धर्म हना: थीथी जातया मनूत थवंथय सल्लाह खँ ब्याकाः देशया उन्नति 
जुइगु ज्याय जानापानाच्चंगु खने दुगुलिं कवि जगच्चन्दया धाप कथं ख्वप देश तुमन सुजातिं 
छायपा तःगु समृद्ध राज्य उभ्कान जुया च्वन । बँज्या व बनयज्यां देशया आर्थिक स्थिति नं 
सुथां लानाच्चंगु खने दु । हिति, तुं, वापि, फले, योगः, लँ, तां दयकेगु व स्यं ल्होनेगु 
सार्वजनिक ज्या वरोवर जुया च्वन । त्वा:त्वालय बाखं कने न्यने व नाटक नाटिका प्याखं 
क्यने स्वयेगु चलन खने दुगुलिं उबले देशया साहित्य संस्कृति सभ्यता नं गाक्क थन्ह्याना 
च्चंगु सी दु । अथे हे थ्व सफुतिं उबलेया ख्वप देशया राजनैतिक स्थितिया नं. किपा 
न्हयब्व: । उबलेया राजनैतिक स्थिति अध्ययनया नितिं थ्व विषयया कवि जगच्चन्दया मे 
पत्या: याये बहगु दसि ज्वलं नाले बह ज्‌ । ने.सं. ७८३ रिखें यॅया जुजु प्रताप मल्लं उबलेया 
यलया जुजु श्रीनिवास मल्लया ग्वाहालि थ्वया: ख्वप देशय छचा:खेरं ठाना तया: लँ पना 
त:गुलिं ख्वपया प्रजापिंत संकष्ट व हाहाकार जुल । इपिं चांचां देश त्वःता वन । शत्रुतसें 
ख्वप इलागाया बुँइ च्वंग सामा बालि ल्हयया यंकल, ख्वप देशया कलात्मक वस्तु नं ल्ह्ययेका 
यंकल, स्यंका नं थकल । उजा:गु हे संकट स्थितियात प्रत्यक्ष अप्रत्यक्षं लक्ष्य यासें कवि 
जगच्चन्दं थुजागु मे चिना थकूगु अध्ययनीय ज्‌ - 

माकर मकरिनि मुसे चोडा गँस याँया दुष्ट राजा पापि कात गँ छ्याक थसे ॥ २ ॥ 
गोलोया बानरपनि तव दुख ताया याँया राजा पापि जुसे फल लासे कासे ॥ ९ ॥ 
इति फले पलि वपि ता सेनकाव, भेभेसेन दुख सेया पापिन याडाव ॥ १० ॥ 


अनं थः समकालीन प्रजापिनि मनोबल क्वातुकेग कर्तव्य हे श्रेयस्कर भा:पा: काव्य 
सिर्जना याना दीगु जगुलिं थःगु गीति काव्यस अनं ब्वला सायेगु भावना उस्त पिमब्व: । अनं 
प्रतिद्वन्द्वी विपक्षी शक्तियात नं नां न्हयमथंसे याँया दुष्ट पापि राजा जक धया तल । बरु इमिगु 
नैतिकतायात कुलेभनं, थःगु राज्य देशया कला कृति संरक्षण याना तये भिं ताया “ल्होसे हर 
फले परि आव, वैरिन थूत पाप मताव” धयागु अभिव्यक्ति थःगु काव्यस न्हयब्वयेया नापं 
स्यल्होनेग्‌ ज्या न्हयाकाच्चंग जुल । अनं थः शासनकाल संकटमय जसां विचलित मजूसे, मन 
क्वमतुंक्से थः प्रजापिनि मनोबल क्वातुकेभनं इमिगु श्रता वीरता गुण च्वछायेगु यात । थः नं 
ख्वप देशयात जनम मरण भूमि धया देशभक्तया दृष्टान्त रुपय न्हयज्याना च्वन । अनं उभनं 
थःगु राज्ययात सुसंगठित यासें सुमन सुजाति भः: धायक नस्वाक होया च्वंगु सशक्त राष्ट्र 
दयेका थकल । थ्व अनया शासनकालया त:जिगु ऐतिहासिक उपलब्धि खः । 


भाषा शेली 


कवि जगच्चन्दं थःगु काव्यस छ्यला तःगु माध्यम नेपालभाषा ई सन्‌या १७ गगु सदीया 
ख्वप देशय न्हिन्हिस्या जनजीवनय प्रचलित ज॒याच्वंगु भाषानाप सत्तीगु भाषा खः । अनं स्थानीय 
ठेट खँग्व:, संस्कृतया तत्सम तद्भव खंँग्व:, मैथिली खँग्व: छ्यला त:गु खने दु । अनं माध्यम 
भाषायात फयांफक्व थ:गु काव्यया भाव याउँक यचुक व अ:पुक थ्वाथुइकथं छ्यला तःगु दु । 
अनया काव्यय शद्वादम्बर वाक्चातुर्य व चमत्कार क्यने नियतां वाक्जाल प्यना मत: । अनं थःगु 
नुगलय छु छु भाव लुया च्चन व व हे भाव ब्वमिपिनि नुगलय उकथं लुइकथं सरल सहज 
अभिव्यक्ति शैली छ्यला: च्वंगु यचुक सी दु । अनं थःगु काव्यया भाषा शैलीयात मा:छि जक 
समां याकेभनं उबलेया काव्य जगतय अतिक प्रचलित जुगु सादृश्यमूलक अलंकारत उपमा व रुपक 
छ्यले ययेकूगु खने दु । उबले प्रचलित राग रागिनीबद्ध याना मे चिना अनं थःगु मे न्यने ययिपुका 
त:गु खने दु । अनया गीति काव्यया शैली विशेषता छथासं मुने हयेबले थथे खने दु- 


१) प्रसाद ब माधुर्य गुण- अनया मेय प्रसाद गुण मुख्यगु गुण खः । आपा: 
धया थें अनया मेया भाव यचुक खने दु । अनं थ:त आपालं यःगु संयोग श्रृंगार रसयात 
ल्वयक नायू क्यातुगु व न्यने यइपुगु खँग्व: छ्यला मेय माधुर्य गुण लुइका तःगु दु । 

२) संक्षिप्तता- मे थुजागु काव्यस दये मा:गु थ्व गुण अनया मेया नं विशेष 
गुण जुयाच्चंगु दु । देश वर्णन मेय ख्वप राज्यया राजनैतिक, सामाजिक व सांस्कृतिक खे 
छप्‌ छप्‌ मेय संक्षिप्तं न्हयथना जक तया नं उबलेया ख्वप राज्यया गाक्क परिचय न्हयब्वये 
फुग्‌ दु । अथे हे छप्‌ छप्‌ श्रंगारिक मेय नं भाव किपा पूवंक यचुक न्हयब्वये फुगु दु । 

३) भाव व्यञ्जना शक्ति-अनं पूर्ववर्ती संस्कृत कवि जयदेव, मैथिली कवि 
विद्यापति व नेपालभाषा काव्य धाराय न्हयाना च्चने धुंकूगु गुगुं गुगुं भाव थःगु हे मौलिक 
सिर्जना थें च्चंक छ्यला तःगु खने दु (मेपु ५०६) । देशभक्ति भाव नं अनं क्वातुक व 
प्रभावशाली जुइक अभिव्यक्त याना त:गु च्वछाये बह ज्‌ (मेपु ८५, ८९ व ९१ । अनयाके 
भाव किपा सजीव जुइक न्हयब्ययेगु क्षमता नं दु (मेपु ५१०) । 

४) स्थानीय खँग्वः छयला- अनं छयला त:गु उबलेया ख्वपया स्थानीय 
खॅग्वःया छं दसु थथे ख:- लांख, नांख, हाथार, खो हो, के से, वा से, न्याकिल, 
नरपोत, लड, म्होसोत इत्यादि । 

५) भाषेत्तर खँग्व- नेपालभाषाय दुचायेका त:गु संस्कृत तत्सम तद्भव खँग्व: 
अनया मेय थासंथासय ध्वद्‌ । उकी मध्ये छुं तत्सम खँग्व:- खंजन, चुम्बन, स्वयम्भू, शम्भ, 
दंताघात, मधुकर, मधुपान, मयुर इत्यादि खः । संस्कृत तदभव खँग्व:- जुवति, कलेस, तन, 
मूर्ति, अयानि, पेम, गेयानि, तरास इत्यादि खः । 

६) खंत्वा: खँभाय- कवितसें काव्यस छयला तःगु भावपूर्ण खंँत्वा: खँभाय 
मनूतसें न्हिन्हिंस्या खँल्हाबल्हाय छ्यलेगु या: । अनं छ्यला तःग छुं खँत्वाः खँभायया दस्‌ थुपिं 
ख:- प्याखं पाल कासे, मे दाङ नुगरस(मेपु ५०६), हामलया वर्ष छि (मेपु ४९८), न्हि वाक थें 
वाक (मेपु ४३०), आसन पले होव (मेप ४९७), घसिघसि यासे (मेपु ३९१) इत्यादि । 


७) सूक्ति- कविया भाव पूर्ण धापू व कवितात्मक सूक्ति लिपालिपाया पुस्तां 
लिज्ञां न्हयज्ञां कयाः ज्या यायेत, सुयातं परिस्थिति विशेषय नुगलय थुंदिक न्वायेत, थःगु धाप 
प्रभावशाली जुइकेत छयलेग या: । अथेभनं कविया सूक्ति जन समाजं छ्यलावं यंकीबले 
उजागु सूक्ति छनाखेँ जुया म्वानाच्चनी । अनं छ्यला तःगु छु सूक्ति थुपिं खः- (क) 
पिरितिन वश जुव संसार (ख) मन्याडागुलि न्याने शरीर सुख (ग) सोयान शरछि सुख, 
थियान खे कोटि (घ) खांछि चोने संसारस जोभन खांछि (ड) शरीर थना, मन अना (च) सिं 
पाडून गुं पाडूल (छ) तब याता तव दुख, चियाता उ भावि इत्यादि 


८) मानवीकूत उक्तिया छग्‌ दसु - तर तर धाव व्यार नुगरस सार । मुतमाल 
जुसे थिय जेन वारंवार ॥ ३१७ ॥ 


अलंकार योजना 

अनं थःगु काब्यस भाव अ:पुक व याउँक थुइकथं छ्यलेगुली ध्यान बिउगु सी दु । अनं 
भ्वासि खने दयेक अलंकारं थःगु काव्य छायपेग॒ व अलंकार प्रयोगया चमत्कार ब्वया थःगु मेय 
कृत्रिमता खने दयकेगु उस्त मया: । अनं आपा: याना सादृश्यमूलक उपमा व रुपक अलंकार 
छ्यला त:गु खने दु । अनं संस्कृत व मैथिली काव्यय प्रचलित जुयाच्चंगु परम्परागत उपमान 
त्यासु कया छ्यलेगु याःसां उपमान ल्ययेगुली अनया थःगु सिर्जना सक्रियता बांलू-। उपमान 
ल्यइबले अनं गुबलें समसामयिक आवश्यकताय्‌ ध्यान त:गु, गुबलें जातीय संस्कृति विशेषताय 
च्युता त:गु व गुबलें श्रंगारिक भाव व पात्रया मन:स्थितिया च्यूता तःगु नं खने 
दु । देशकाल परिस्थितियात ध्यान दृष्टिस तया ल्यया त:गु उपमान- 'खंपो खत इन्द्रपुर दोशर 
मदु देश सुनानड़ याय मदु थ्वगुलिया हेश...' थुकी उपमान याना तःगु इन्द्रपुर परम्परागत खःसां 
कविया समसामयिक ख्वपया राजनैतिक परिस्थितिं याना उबलेया प्रजाया मनोबल थकायेत 
थःगु देश हे भूस्वर्ग खः, थ्वयागु रक्षा यायेगु तःजिगु धर्म भाःपिल धासा सुनानं थ्वयात क्वत्यले 
मफयक धस्वाका तये फइ धका क्यनेत थुगु उपमान ल्यया त:गुली औचित्य दु । 


नक रुव सुरज थे जितामित्र जुव। ...... जितामित्र कल्पवृक्ष जोर 


ख्वप राज्यया सुरक्षा, आर्थिक, सामाजिक व सांस्कृतिक समृद्धि उत्तराधिकार राजकुमार 
जितामित्र मल्लं शासन याइबले जुइकी तिनि धका प्रजाजनपिंत विश्वस्त यायेभनं 'नकरुव 


सुरज’ 'कल्पवृक्ष' उपमान कथं छ्यला त:गु विचारनीय ज्‌ । 
(२) जातीय संस्कृति ध्यान दृष्टिस तया ल्यया त:गु उपमान 
(क) छे छम्हा मिजन जे के जिवन पाहान । येया यथे वेहलपे तोलतेन मान ॥ 
नेपाल संस्कृतियाकें क्वकया त:गु थ्व मौलिक उपमान छ्यला च्चछाये बह ज्‌ । 

थुकी नकिनं थः भा:तयात हनाबना तया पाहां याके मा:म्ह जीवन-पाहा भा:पिया निम्ह 
तिपूस्या जीवनयात त:जिगु उत्सबया भोय थें न्हयइपुकेगु तातुंगु ध्याथ्‌ व: । अथे हे मेगु छपु 
मेय छयला: तःगु तिरिया दुरुप्वःयात ब्याल मैथिली कवि विद्यापति थें उपमान ल्यया 
त:गुलिइ नेवा:तय म्हयाय मचातयत इहि याइबले ब्यालयात सुवर्णकुमारया प्रतीक कथं 
ल:ल्हाइगु कृत्य लुमंका ब्य्‌ । 

(ख) कोमल धवन स्वान तोक पुल सोव । किसिन खे न्हूयके सहज मलोब ॥ ३५८ ॥ 


थ्व समासोक्ति अलंकारया उपमान याना तःगु 'धवन स्वान' नाप नं नेपाल 
संस्कृतिया स्वापू दु । म्हयायमचा बिया छोइबले म्हयायमचा खल:या पुरोहितं थः म्हयायमचायात 
इमि कुलया भमचा स्वीकार याना यंकीपिंत न्यंकीगु विचा: खॅल्हाइबले 'धवं स्वांयात थें 
बांलाक सुसा:क्‌सा याना विचा:याना: लहिना ब्व:लंका तयाम्ह जिमि म्हयामचा' धाइगु 
लुमंके बह ज्‌ । स्वभावं हे नायू क्यातुम्ह नकियात नायक पाशविक शक्ति छयला: ऋरतापूर्वक 
व्यवहार याये मलो धयागु थुकिया अभिप्राय ख: । 


(३) श्रृंगारिक क्रिडा जुइबलेया मनोभावना ध्यान दृष्टिस तया ल्यया त:गु उपमान 
कोछुत स्वयम्भु शंभु कोछुत मिखान । कोछुसे चन्दन चन्द यात मधुपान ॥ 
कृष्णन खे जोसे तया सुदर्शन चक्र, पेनपा खने खे सम थ्व चक्र ॥ ... ॥३२५॥ 
न्हसकन डातालस बान वा घार, कोख दुसे म्हुथुसि थिय बिव सार ॥ 
नर्किया काम उत्तेजक़ अंग दुरुपो, ख्वाल, पेनपा, न्यता: व म्हुथुसियात थुपिं 
उद्धरणय छसिकथं स्वयम्भ्‌- शम्भु, चन्द्रमा, सुदर्शनचक्र, न्हायक व कोख टुसे उपमान कथं 
न्हयूब्वया तःगु दु । 
असंगति अलंकार- भूमिन चन्द्रमा लुव लूँ गुँखिस पुङ 
व्यतिरेक अलंकार- अश्विनी कुमार ग्याता गेयिव तासे, त्वारस तरुणिपनि मोहरपु खांसे ॥ 
अप्रस्तुत प्रशंसा अलंकार - क्वाटुक तोकपुल हृदयस ब्याल 


कवि जगच्चन्दं थःगु गीति काव्यस माया मतिनायात व देश वर्णनयात म्‌ विषय 
यांना त:गु दु । जीवनया दुःख पीर मुक्त जुयेत थः यःम्हस्या माया मतिनायात अमृत 
भाःपिइम्ह अनं निम्हतिपूस्या जीवनयात्रा धर्म व विवेकपूर्ण माया मतिनाया व्यवहार न्हयाइपुक 
यइपुक न्हयाके मा: धयागु धारणा थःगु काव्यस ब्वयात:गु दु । अनया श्रंगारिक मे 
नेपालभाषा लायक्‌ श्रंगारिक मेया स्वस्थ, उत्कृष्ट व शिष्ट दसु खः । नेपालभाषा काव्य 
जगतय अनया मेगु त:जिगु ऐतिहासिक महत्त्व दुगु देन अनं चिना थकगु देश भक्ति भावं 
जागु देश वर्णन मे खः । थःगु राज्य देश ख्वपया व थ्वया इलागा गांया भौगोलिक, 
राजनैतिक, आर्थिक, सांस्कृतिक व ऐतिहासिक पक्षया खँ दुथ्याका दकले न्हापां नेपालभाषां 
मे चिना थकम्ह कवि जगच्चन्द खः । अनं ख्वप राज्ययात सुमन सुजातिं वास यानाच्वंगु देश 
व थःगु जनम मरण भूमि रुपय वर्णन यासें राष्ट्रिय भावना चेतना दकले न्हापालाक थना 
'जननी जन्मभूमिश्च स्वगादियि गरीयसी' या आदर्श नं सक्रिय याना थकल । ई. सन्‌ १७ गग 
सदीया नेपालया कविपिं मध्ये दकले आपा विषयया मे चिना नेपालभाषा काव्यया विषय 
व्यापक याना वंम्ह नं अन हे खः । अनया काव्य कृतिइ गीतगोविन्द, विद्यापति पदावली व 
अनया पूर्ववर्ति नेपालभाषा कवि जगज्ज्योति मल्लया भाव व शैलीया प्रभाव लानाच्चंगु दु । 
अनया काव्य कृतिया विषयव्याप्ति, शैलीगत व भावनात्मक देनयात ध्यान दृष्टिस तया 
धायेगु सा अन ई. सन्या १७ गृगु सदीया नेपालभाषाया प्रमुख कविपिं मध्ये छम्ह खः । 


नेपालमाषाया प्राचीन काव्य सिर्जना जगच्चन्द-५९ 


जितामित्र मल्ल 


नि.सं. ७९१-८१६) 

परिचय 

शान्ति प्रिय, विद्याप्रेमी व कलाप्रेमी सुमति जयजितामित्र मल्ल ने.सं. ७९३ मार्ग कृष्ण 
४ कुन्हु ख्वपया जुजु जूगु खः । अनया जन्म तिथि अज्ञात तिनि । अनया बौ जगतप्रकाश 
मल्ल व मां प्रभावति खः । अनया शासनकालय यँया राज्यनाप व यलय श्रीनिवास मल्ल 
जुजु जुया च्वंबले यल राज्य नाप स्वापू बांला: । येँ लक्ष्मीनारायण जोशी चौतारा जुयाच्चंबले 
(ने.सं. ८०७-८१०) ख्वप व यँ राज्यया राजनैतिक सम्बन्धय गतिरोध उत्पन्न जुल । अश्प्रसां 
राज्य शासनया ज्याय अनयात मन्त्री भागिराम प्रधानांग व अनया किजा मिरम्ह जुजु उग्र 
मल्लया ग्वाहालि दया च्चंगुलिं अनं थःगु शान्तिपूर्ण शासनकालया अनुकूल परिस्थितिइ 
लाका: विद्या साधना, भक्ति साधना, कला साधना व प्रजाजनया कल्याणया निंतिं यक्वं 
रचनात्मक ज्या न्यायेकल । सलंस: पौ दुगु सफु थःम्हस्यां हे च्वयेगु ल्हययेगु, सफूया टीका 
च्वयेगु अनया न्हिन्हिया ज्या जया च्चन । मेमेपिं लिपिकारतसें च्च:गु सफूया अन्त्य वाक्यस 
नं अनं थःगु हे हस्ताक्षरं “भागिराम प्रधानांगया बेलस थ्व सफुल श्रीश्रीसुमति जयजितामित्र 
मल्लन दयेका', च्चया त:गु यक्वं अभिलेख ग्रन्थ राष्ट्रिय अभिलेखालयस सुरक्षित दु । छग्‌ 
थ्यासफूया टिपोटकथं अनया मृत्यु ने.सं. ८२९ मार्ग १२ प्र १३ खुन्हु जूगु खः । (रेग्मी, 
मिडियवल नेपाल, भा. ४, पौ ३४४) । 


मेया सोत, स्थिति व विषयवस्तु 


अनं संस्कृतमय मैथिली भाषां यक्वं नाटक व मे सफू दयेकेया नापं शिलाभिलेखय 
स्तोत्र कीका थकगु दु । राग (रा. अ., बी २८७/३), यल भिंद्योया भजन सफ, आशा सफ्‌ 
कुथिइ च्चंगु मे सफूतिइ दुध्या:गु यक्वं मेय अनया नां ल्हाकम्ह रुपय न्हयथना तःगु खने दु । 
अनया आ: तक लगु उजा:गु ८ पु मेय धार्मिक नैतिक दार्शनिक मे छपु व लायक श्रंगारिक मे 
छपु खने दु । आ: तक अनया निपु जक मे प्रकाशित जूगु खने दु (पलागु मे मुना, पौ ३७ व 
प्राचीन काव्य व काव्यकार, पौ १८) । 


(१) उपदेश मे 


“आरम्भस थ्व जि प्राण हरिया अधिन“ (प्राचीन काव्य व काव्यकार, पौ १८) मेय वेदान्त 
दर्शनया लिज: व: । थ्व सुं सन्तं जुजु जितामित्रया नां ल्हाकम्ह रुपय न्हयब्वया चिना तःगु सी दु । 


(२) श्रृंगारिक मे 
अनया नां ल्हाकम्ह रुपय खने दुगु भ्रुंगारिक मे थ्व ख:- 
राग नट वेरावर ॥ चो ॥ 
सोव भति .मुसुप न्हेलाव प्राण धन छन । जि विनति गनति याडाव ॥ घु ॥ 
छन गुण जे मनस पेतपुनकुसे तया थ्व सरिर छे यथे याव ॥ 

मति खिमं जेत दया छाय मदय तु माला मिपति मल्हासे जे सोयाव । 
प्रभु जयजितामित्र सुमतिन ल्हाय थ्व खा काव मुख कमल केंकाव -राग । 
थुकी नायिकाप्रति नायोया मतिना व आसक्ति भाव जक पिज्व: । थुथाय थ्यंका 


श्रृंगारिक मे कवितात्मक मजूसे रति विलास ग्वाकीगु मेया रुपय जक खने दत । 


राग श्री ॥चो ॥ 
लुमंसे हय २ अय हय आनन्द जल ॥ 
नकस रासया (लासाया ?) चोस सुखन दिल ओस मुसुहुन न्हिलाओ स्वयाओ ॥ 
खलस नुगलस लुसिन घालकस्य हारे चिमिस फयकाओ ॥ १ ॥ 
लिपोल ओसेन जि खओखे मुदेस तसे रे सन जि आदर याड़ाओ ॥ 
म्हुतुसि चोन ग्वालतिन किचकल ओल जि थ्व नेतारस हयाउकाओ ॥ २ ॥ 
पतासिया न्हयोखे लुसे क्वातुकाओ जोसे तल मतोलतु इसालथिसाल ॥ 
ओ बेलस थ्व तुतिया दओ पायलया सल डेसे चोना जिन लज्या चासे ॥ ३ ॥ 
न्हापाते त्यीओ ख्वाल काय परीसरमन हयाउं कमर(ल)या जोल ॥ 
म्हुतुसिस छुन मब्याक देहेस चलति मुक लिलाहात जोरा जोरा धाओ ॥ ४ ॥ 
गुलित ख ल्हाय पासा छ जुओन कन्या थ्व ख मनस रसन मन्हेडाओ ॥ 
व्यासे छ रे तासे जुया भा मसि थम भानि (धनि?) सिया खे जितामित्र मर (मल्ल ॥ ५ ॥ 
- भि मं भ त २०१५५ 
थुकी य:त्य: कर्मया वर्णन याना तःगु दु । न्हापाया कविपिं सिद्धिनरसिंह मल्ल व 


जगच्वन्दं थें शिष्ट, कलात्मक व कवितात्मक वर्णन थुकी याना तःगु मदु । 


(३) 


कृष्ण लीलाया ने 
राग विभास ॥ प्र ॥ 
साजवाल ओ मिसाया गथिड हवाल ॥ धु ॥ 
चन्द्र चतुर सम जुव मनस तम चानन्हिन न्हिथाडा छि नाम 
भारपला सिक थम मदु गेड लस (रस) तम म्हास तिलाहिला या नि नाम (?) ॥१॥ 
परे ला रामा वषन अथनड मिहितिन (?) छु सन मदतोयो रसान ॥ 
थ्व सखिपनिसेन फया थे बोधना याता थवथव चतुरायि खान ॥ २ ॥ 
न्हसस राहाति तर(ल) तायाव भमर सल चितश(स) अति उ ताल ॥ 
गुलाफ लाख खे सरम नाल ओन सितल छि न्हिथासे तला भासुकाल ॥ ३ ॥ 
रतिया पति ओ पति(उति?) जितामित्रया विनति डेस्य जदुपति ॥ 
तेले ओयाके पिरति जुयाव दया मुरति छि विनान मदु ओया गति ॥ ४ ॥ 
- मै सफू रनिङ न. २७९ आशा सफू कुथि 
मैथिली व ब्रजभाषाया कृष्ण राधिकाया प्रेम सम्बन्धी काव्यस थें थुकी ल्हाकम्ह 


जितामित्रं साजवाल मिसाया हवाल खँ व वया कृष्णप्रति देजायाच्चंगु भक्ति न्हयथना त:गु 
दु । थुकी छुं अंशय शास्त्रीय काव्यया लक्षण ल्‌ । 


अनया आपा धया थें मेय परम्परागत वर्ण्य खँ, भाव व शैली जक न्हयलुया 


च्चंगु खने दु । मेया कवितात्मक स्तर नं भचा क्वहां वंग खने दु । 

अध्याय ४ 


यल लायक खलक पिलूपिं कविपिं 
सिद्दिनरसिंह मल्ल नेस. ७२६-७८१) 


परिचय 

_ सिद्धिनरसिंह मल्लया काव्य कृतिनिसेँ यलय नेपालभाषा काव्य धा: त्वा: मदयेक 
न्ह्याना वःगु बांलाक खने दत । अनया जन्म ने.सं. ७२६ आषाढ कृष्ण अष्टमी प्र नवमी खुन्हु 
जूगु ख: । अनया बौ हरिहर सिंह मल्ल व मां लालमति ख: । अन ने. सं. ७४० आश्वीन दशमी 
खुन्हु जुजु जूगु खः । ने.सं. ७८१ पौषं थः काय श्रीनिवास मल्लयात यल राज्यया शासन भार 
ल:ल्हाना तीर्थाटन वंगु जुयाच्चन । श्रीकृष्ण भगवानयात थ: उपास्य स्वामी नाला: श्रीकृष्ण 
भक्ति विषयया बिस्कं मे अर्थात्‌, गीति काव्य नेपालभाषां सिर्जना याना वंम्ह न्हापांम्ह कवि 
अन हे खः । अन थःगु जीवनकालय व लिपालिपा तक श्रीमधुसूदनावतार (मिडियकल नेपाल 
भा.४, पौ ६९), राधाकान्त नितान्त चमत्कारी (उकी हे, पौ ७१), राजऋषीश्वर (उकिइ हे, पौ 
१७०), श्रीकूष्णपादाम्बुरुहेक भूडगो (उकी हे, पौ १३२), कवीश्वर (भावा वंशावली भा. २, पौ 
६५) इत्यादि रुपय लोक हवानाच्वंगुया अभिलेख दसि दु । श्रीपशुपति पार्वती, तलेजु भवानी, 
बुंगद्यो, अष्टमातृका देवीप्रति अनं श्रद्धा भक्ति तसें पलिस्था याना थकगु यलय आ:तले स्वये 
खने दनि । नेपाल उपत्यकाया जनजीवनया अभिन्न धार्मिक ज्याखँँ रुपय ब काव्य अध्ययन स्रोत 
रुपय गीतगोविन्द ई. सन्या १४ गृगु सदीं निसें, श्रीमद्भावगत महापुराण १६ गूगु सदीं निसें व 
मैथिली कवि विद्यापतिया पदावली नं उबलेरिखे नेपालय्‌ लोकं हवानाच्चने धुंकगु जुल । उजागु 
परम्पराया प्रवाह्य ई. सन्या १७ गूग॒ सदीया कवि सिद्धिनरसिंह मल्लया पाखें श्रीकृष्ण लीला 
सम्बन्धी मे साधना जूगुयात नेपालभाषा काव्य परम्पराय छग्‌ विशेष उपलब्धी नाले बह ज्‌ । 


अनया जीवनी व काव्य कतिया विशेषताया खँ प्वलीगु अन्त:साक्ष्य व वाहय साक्ष्य ज्वलं 
म्हो जक लगु दु । उपिं ज्वलं पाखे अनया ने.सं. ७६१ न्हयोया प्रतापी राजकीय व्यक्तित्व तथा वयां 
लिपाया अनया श्रीकुष्णया भक्त कवीश्वर व राजऋषीश्वर व्यक्तित्वया खे सीका काये फ़ । यल 
कृष्ण द्योग:या ने.सं. ७५७ या शिलाभिलेखय अनया वंश वृक्ष व अनया गरु विश्वनाथ उपाध्यायया 
अति संक्षिप्त परिचय, अनया धार्मिक कीर्ति व पराक्रमया खँ द । उकी जक अनया स्वाभिमानी 
राजकीय व्यक्तित्व जहांथिनाच्चंगु खने दु । लिपालिपाया अभिलेख ज्वलनय अनया साध सन्त 
सलभ सौम्य व उदार व्यक्तित्व खने द्र । कुन्‌ शर्मा कीर्ति पताका काव्यय अनया चर्चा म्होजक 
याना तल । श्रीकृष्ण लीला सम्बन्धि काव्या प्रत्येक मेय अनं थःयात गोपीनाथया दास्य भक्त 
रुपय परिचित याना थकगु दु । अनया कवित्व व श्रीकृष्ण लीला सम्बन्धी काव्य साधनायात 
कया: अनयात राधाकान्त नितान्त चमत्कारी (ने.सं. ७६१) राजऋषीश्वर (नेंसं. ७७६), 
गोपीवाय पदारविन्द मधुपः वाचस्पती धीवर ससार जलबन्बृदोपसतौ हि त्यागतोनान्हवी (ने.सं. 
८४३), सिद्ध,योगीश्वर इत्यादि धका सम्मानित याना त:गुया अभिलेख दसि दु । श्रीनिवास मल्लं 
चिना थकगु छपु मेय “श्रीसिद्विनरसिंह राजा धरमया भाओ (बुंगद्यो भजन सफू, पौ १९८), व मेगु 
छपु मेय 'योगी सिद्धिनरसिंह देव सरस भाखामय निर्गणं' (गीत, बी २८४।१७) धया अनया काव्य 
कृतियात च्वछायात:गु दु । थुपिं हे खँयात कया भावा वशावली नेपाल देशया वंशावली व 
राजभोगमाला वंशावली उलाक थथे न्हय॒थना त:गु जुया च्वन - 

'थ्वनलि छन्हु चान्हय्‌ जुजुं (सिद्धिनरसिंह मल्लं) श्री गोपीनाथया अनुग्रहं थपायजिग 
लोहं द्योग: दयेका पलिस्था याये फत धका मती तसें योग: स्वया च्वंबले श्रीकृष्ण 
भगवान जुजु सिद्धिनरसिंहया उद्धार थजुयेमा धकाः पलखया नितिं थःगु पूर्ण स्वरुप 
दर्शन बिया बिज्यात । उकुन्हूंनिसें जुजु सिद्विनरसिंह मल्लया मती थथे लुल कि 
कलि युगया जुजुया चर्म चक्षुं श्रीकृष्णया दर्शन लाये धयागु अतिक दुर्लभ खः । 
यक्व कसा: नया: तपस्या या:सां नं उजोगु दर्शन लाइ मखु । भगवान कृष्णया कूपां 
जित उजोगु दर्शन अ:पुक चूलात । आ: थ्व संसार व्यर्थ खः । वसपोल भगवान हे 
सत्य खः । अथे भाःपाः अनेकथं शरीरया किस्मत कयना बिज्यात अनेक मे व 


ज्ञानया कविता च्चया लोक धन्य धायेका च्चना बिज्यात ....।' 


अन ने. सं. ७७२ माघ कृष्ण १३ निसे ने. सं. ७७७ चैत्र शुक्ल ७ या समयावधि दुने 
त्रिशुल गंगा, देव प्रयाग, वद्री केदार, हरिद्वार, श्रीनगर, नागरकोट, लाहोर, दिल्ली, आग्रा, 
कुरुक्षेत्र, मथुरा, जगन्नाथ, रामेशवर, वाराणशी, गया इत्यादि थासय तीर्थ वंगु व लिपा हानं 
ने.सं. ७८१ पौष नं श्रीकृष्ण भगवानया चरणसेवा आश्रय म्हसे तीर्थ यात्रा वंगु खँ नं बंशावली- 
कारतसें न्हयथना त:गु तथ्य पुरातात्त्विक अभिलेख ज्वलनं नं प्रमाणित जुयाच्चंग दु । 


काव्य कृति, सोत व प्रकाशन स्थिति 


अनं नेपालभाषां व मैथिलिं गीति काव्य व नाटक सिर्जना याना थःगु कीर्ति पताः ब्वयेका 
थकगु दु । श्रीकृष्ण लीलाया स्वतन्त्र काव्य विधा दकले न्हापा अनं सिर्जना याना थकगु दु । 
कार्तिक प्याखं अनया प्रख्यात कीर्ति खः । अनया नेपालभाषाया एकादशी ब्रत नाटकं. छग्‌ लगु 
दु । अनं चिना थकगु मे यलया भिंद्यो, बंगद्यो व कुष्णद्योयाथाय च्वंग भजन सफुतिइ सुरक्षित जुया 
च्वंगु दु । भाग्यवश, अनया ईया श्रीकृष्णलीला सम्बन्धी पौभाः किपातय अनं चिना थक्गु मे 
लिपिबद्ध जुया च्चंगु दु । उपिं व्याक्क मे विश्वसनीय व शुद्ध ज्‌ । तर पौभाः चित्र न्हापा न्हापा 
थतुला लथ्याना स्वथना तइगुलिं याना आ: उकिड मे पु ल्या: २,३,५,८ व १३ या आखः ब्वले 
धंकल, मेप॒ ३१ (जमुना सिथ मनिन), ३२ (मनसं धरप राम ), ३३ (बालछि लछिया लस), ३४ ( 
उद्धव आम जोग जालस मकेन) व ३५ (न्हिथन न्हिथसे गुण) मे पौभा: किपातय लिपिबद्ध जुयाच्चंगु 
खने मदु,, इमिगु दृश्य किपा नं मदु । अनया मे आशा सफू कुथिया मे सफू ल्या: ६७१/७०५ व 
राष्ट्रिय अभिलेखालयया बी २८४/२७, २८८/१९ व ३१५/२६ ल्या:या अभिलेख ग्रन्थय दुथ्याना 
च्वंगु दु । अनया प्यपु मे मल्ल शाहकालया मे (ने.सं. १०७७, वि.सं. २०१३), एला) मे भा. ३ (ने.सं. 
१०८८) ` जुजु सिद्धिनरसिह मल्लया मे पुचः (ने.सं. १०८९) व पूलागु मे मुना (ने.स.. ११०१) सफुती 
पिहां बये धुंकगु दु । जजु सिद्धिनरसिंह मल्लया मे पुचः सफूया मेया पाठ अशुद्ध, अस्पष्ट व दर्बोध्य 


S ८००) 


जुयाच्चंगु दु थें प्रकाशित सफू पतिकं अनया मेया पठ नं पा: । 


काव्यया विषयवस्तु व उकिया आघार सोत 


अनया काव्यया म्‌ विषयवस्तु श्रीकृष्ण भक्ति खः । नापं, अनं मंगलाचरण (मेपु 
१) स पशुपति गौरीया स्तुति, दकले ल्यूनेया आरति स्तुति मेय (मेपु ३६) विष्णु भगवानया 
लीलावतार महात्म्य तथा मे पु २२ व ३२ स सन्त उपदेश विषयया मे नं न्हयंका दुथ्याका 
त:गु दु । अनया थ्व काव्यकृतिया म्‌ विषयवस्तु व विचार भावया आधार सोत 
श्रीमदभागवत महापुराणया भिगगु स्कन्ध खः । तर थुकी अनं सुरदासं सूरसागरय थें 
घटनाक्रम भोलाक मा: हना: कथात्मक मे चिना तःगु मदु । अनं ला थ्व काव्यस थः 
उपास्य स्वामी गोपीनाथ श्रीकृष्ण भगवानप्रति थःगु नुगलय देजायाच्चंगु भक्ति व थःम्हं 

भक्ति साधना याना जूवले अनया नुगलय छखेर भक्ति भावना व मेखेर स्वजन परिजनप्रति 
अनयाके देजाया च्वनीग स्नेह जञ्जाल तथा राजकाज घरसार भारया दथुइ जुइगु 
भावनात्मक संघर्षया सूक्ष्म चित्रण याना तःगु दु । अन्तत: थ्व काव्यस अनया भक्ति 
साधनाया विजय जूगु कयना तःगु दु । 


रस योजना : भक्ति व भ्रूंगारया एकाकार 


अनया थ्व काव्यस रसराज श्रृंगार रसं यक्व थाय कया त:गु दु । गोपीनाथ 
श्रीकृष्ण भगवानया सेवा उपासनाय थःगु मन प्राण झछासें गोपीनाथपदारविंद मधुप: 
वाचस्पती धीवरः धायेका सिद्ध राजऋषीश्वर जीवन हना च्वंम्ह अनं थ्व काव्यस श्रृंगार 
रस ला पुनीत निष्काम कृष्ण भक्ति साधनायात ल्वयूक भक्ति रस थनीगु माध्यम रस रुपय 
न्ह्यलुइका त:गु खः । थुकी ऐन्द्रिक श्रृंगार विलासयात थाय व महत्त्व विया त:ग मखु कि 
उपासक जीवात्माया उपास्य परब्रम्ह परमात्माया सम्मिलन सुखानुभूतिं पिदनीगु श्रृंगार रस 
ब उपास्यया दर्शन हानं नं चूमलाना जूगु विरह वेदनां पिदनीगु विप्रलम्म श्रृंगार रस लुइका 
त:गु खः । थुभनं थुकी भक्ति व श्रृंगार रस नितां छता थें च्वंक स्वाप्‌ हना मधुर रस लुइका 
त:गु दु । थुलि खँ मती तया अनया काव्यया रसास्वादन याये बह ज्‌ । 

() सयोग श्रगार- दै नें दंया भक्ति साधनां अनयात भगवदनुग्रह स्वरुप श्रीकृष्ण 
भगवानया प्रत्यक्ष दर्शन सुखानुभूति लाभ जुल । उबलें निसें अनया मन व प्राण उपास्यया दिव्य 
दर्शन हानं नं लायेत तल्लीन जुयाच्चन । अनया उजागु मनोभाव थुगु में यचुक न्हयब्वये ह:- 

मकुट म्हसखाया पा नं का हडा गुञ्जन सुंदरसिल 

कुकुमया रस कपालस उपमा तय मजीओ ॥ 

मसया कृष्णया रुप कने खने ॥ 

कदम कोस पुयाओ बँस मोहलपा तल जे मनस 

ल्हाय मसया कृष्णया रुप कने खने ॥ १ ॥ 

ख्वाल चन्द्रमा चन्द्रमा उजोल कुण्डल मंगल थान ॥ 

इन्द्रेनिया तल मिस मिमि (?) तल मिखा पले हल बान ॥ २ ॥ 
नीरमणि ओस सरस सरीरस गलस जिल स्वानया माल ॥ 
सोय उसास ओने हतास सनेह जुल जंजाल ॥ ४ ॥ 
राजकाजघर सार भार लुमन्या मंदिल मन ॥ 

सिद्विनरसिंहया स्वामि गोपीनाथ्या लाय दले दरसन ॥ ५ ॥ २ ॥ 


(भावार्थ- श्रीकृष्ण भगवानया मुख: म्हयखा पा कां चिना हना दयेका त:गु बांलासे 
च्वं, शोभा ला: । वसपोलया कपालय तिना त:गु कुकुम रसया चित सिन्ह: थुलि बांला धाये 
धुन कि थुकियात लोगु उपमान हे मलू । थुजा:म्ह श्रीकृष्ण भगवानया रुप जिं खना थें कनें 
मसः, वसपोल श्रीकृष्ण भगवान कदम्ब सिमा कवय च्चना बय प॒या जिगु मनयात मोहित याना 
तल । कळया रुप जिं खना थें कनें मसः, ल्हायें मसः । वसपोलया ख्वा: हे चन्द्रमा, चन्द्रमा 
थें थीगु भिंगु कुन्दलया शोमा वर्णन यानां न्हयाये मदु । वसपोलया सँ मिमि धाः, इन्देणी थें 
भलभकल च्चं । केलेहें च्चंगु वसपोलया मिखा दु । वसपोलया सरस म्हय नीर मणि दु । 
थुकियात लोय॒क वसपोलया ग:पतय जी स्वां मा: क्वखाया त:गु शोभा ला: । वसपोलया 
थुजोगु दिव्य रुप स्वया च्वनेवले मन याउँसें च्चं । उकि थुजोगु रुप दर्शन या: वनेत जिग मन 
हथाय चाइगु । जि थःयितिया स्नेह जालय ततक्यना च्वंच्चना । जित राजकाज व घरसार 
भार झयातुग्‌ क्‌ थें च्चना वइगु । वसपोलरिखे जिग मन ब्वाना च्चन । सिद्धिनरसिंहया 
मन थः स्वामी गोपीनाथया दर्शन लाये दइबले लयताइ ।) 

थ्व काव्यय अनं न्हयब्वया त:म्ह श्रीकृष्ण भगवानया व्यक्तित्व विशेष याना श्रीमंद्भागवतयाग्ह 

श्रीकृष्ण भगवानया व्यक्तित्वनाप सतिक लाताच्चंगु खने दु। अझ नं श्रीकृष्ण भगवान म्हसीके 
अ:पुका बियेत अनं जी स्वांमा: क्वखाया त:म्ह श्रीकृष्ण धका मेगु नं मेय न्हयब्वया तःगु दु.(मेपु १६) । 
जी स्वांमा: सतरुप परब्रम्ह श्रीकृष्ण भगवानया शान्त कान्त, मधुर व देवीप्यमान व्यक्तित्वमा प्रतीक 
खः । अनया दृष्टिकेन्द्र खः । हानं च्वय न्हयथतागु उद्धरणय 'मसया कृष्णया रुप कने खने' धका 
लिसाया तःगु धापुति श्रीकृष्ण दर्शन लाना भाव विभोर जूम्ह अनया सुखानुभूति व मन:स्थितिया 
स्पष्ट भाव किपा न्हयब्व: । अनं थ्व मेय उपास्य गोपीनाथ श्रीकृष्ण भगवानयात थःम्ह स्वामी ब 
थ:यात (जीवात्मायात) उपास्यया दर्शन व सेवाभिलाषी प्रियतमा रुपय न्हयब्बया तःगु दु । थुकी 
नायिकाया थासय ज्ञाननिष्ठ तथा सेवानिष्ट दास्य भक्त जुयाच्चंम्ह अनया हे व्यक्तित्व दुबिना च्चंगु सी 
दु । अप्रस्तुत कथं नायिकाया थासय अनं श्रीकृष्णया भक्ति साधना याना जूगुया कारणं अन नाप 
बायै माला: विरह सन्ताप फये मा:म्ह अनया हे रानीया ब्यक्तित्व दुबिना च्वंगु नं आभास जू वः । 
अनया थ्व काव्यस च्वंगु मेपु ल्या: ५, ११ व २८ या “असिक लसिक कामया सालिक”, वस उल(र) 
तलस नं गोकुल धन्ने धाल” व “मोम्बालेकन कना मचासे जे थवन रे” छसिकथंया श्रृंगार रसया 
रसास्वादन नं थुलि खँ मतिइ तया: अध्ययन या:सा जक हे सवा: थुइ । अनं थ्व काव्यस शास्त्रीय 
परम्पराया सम्भोग श्रृंगार रसयात थःम्हं श्रीकृष्ण भगवानया दिव्य स्वरुप दर्शन ला: बलेया 
सुखानुभूति अभिव्यक्त याये कथं चिना तःगु मे छपु थ्व नं ख:- 

असिक लसिक कामया सालिक, थनिया रात्रिस पासा ॥ 

पुंणेया बलन ओस आकुटिन, सफल जल जि आसा ॥ 

है राम पुरुषया रतन लाडा ॥ १ ॥ 

विशे २ वास (विशवास) तसे उलासास (उल्लास) सांमाणे मान्य मयाडा ॥ 

अनेग आदर अमृत पासर वचन न्हसन डेडा ॥ २ ॥ 

जि चोड़ खड़ावो लाहाति जोडाओ ओलस न्हिलाओ थेडा ॥ 

ओ गुण लायन जि मन मन्हेन ओलस न्हिलाओ थेडा ॥ 

ओ गुण लायन जि मन मन्हेन ओलस मुदेस देडा ॥ ३ ॥ 

सनेह संपत्ति म्हुतुसी रसति विधि थे कालस गेड़ा ॥ 

जनम जोभन कुल वेहारण पवि (त्र) तु जुय जुन ॥ ४ ॥ 

ब्रम्हादि देवन जोग उजोगन कथीन म्हलेन खने ॥ 

सिद्विनरसिंहया स्वामि गतिपति श्रीगोपीनाथया कूपा धने (धन्य) ॥ ५ ॥ 


(भावार्थ :- थौं बहनि नापलानाम्ह पुरुषरत्न ला, यः पासा, अतिकं रसिकम्ह जुयाच्चन । 
वयात ला मिखां खंके फइ मखुम्ह कामदेवया साक्षात मूर्ति धाये बह ज्‌ । पुण्यया बलं वया कुपां 
व नाप लाये खंगुलिं जिं थःगु मनंतुना पूवंगु ताया । हेराम, थुजोम्ह पुरुष रत्न लाये खंगुलिं जित 
गय जक सुख दुगु । बं जित विशवास बिल । उबलेया जिगु उल्लास व सुखानुभूति चा:चूगु 
मखु । वं अनेतने कथं मिजास यासे अमृत रुपी प्रेम वचन पास: पास: जिगु न्हायपनय प्वंकल । 
जि सुम्क फ्यतुनाच्चंगु खना बं जित ल्हा: ज्वना: थनाः थःरिखे साला कया थःगु मुलय न्हिला 
न्हिला थ्यन । उबले जिं वया स्नेह संपत्ति रुपी चुप्पा थःगु म्हुथुसी फया कया । कुल व्यवहार 
कथं पला: छिना थ्व जनमया जौवन छ्यल धा:सा पवित्र जुड । वनाप लाना दइगु थुजोगु सुख 
धयागु ला ब्रम्हादि द्योपिसं हे जोग ध्यान या:सां लुइके थाकुइ । म्हगसय नं उजागु सुख भोग 
याये खनी मखु । सिद्धिनरसिंहया स्वामी धा:सां गतिपति धा:सां गोपीनाथ श्रीकृष्णा भगवान 
खः । वसपोलया कूपा लाये फ:सा तिनि सिद्धिनरसिंह मल्लं थःत धन्य भा:पी ।) 


नेपालमांषाया प्राचीन काव्य सिर्जना सिद्धिनरसिंह-६५ 


थगु मेय अनं उपास्य श्रीकृष्ण भगवाननापया संयोग सुख व कपानुग्रह अलौकिक 

भा:पियाच्चंगु दु । तर थ्व संयोग सुख ता मच्चन । थःथिथिया स्नेहं हयभुंका च्वंच्वने 
मा:म्ह, राजकाजया व घरसारया कर्तव्य भार कुबुया च्वने मा:म्ह कवि सिद्धिनरसिंह मल्ल 
थिंजा:म्ह भक्तं थः उपास्य स्वामी गोपीनाथया प्रत्यक्ष दर्शन सुखलाभया अनुभूति तातक 
उपभोग याये मखत । अग्नि परीक्षा याये थें अनयात छदपुलु प्रत्यक्ष दर्शन सुखया अनुभव 
याका: उपास्य स्वामी गोपीनाथ उघिमय अन्तध्यान जुसँलि अनं विरह सन्ताप फये माल । 
थ्व स्थितिया अनुभूति नं अनं थथे प्वंका थकगु दु - 

मोम्वालेकन कना मचासे जे थवन रे ॥ ए ॥ 

म्हलेन मिखान न्हे छि दले दरसन रे ॥ १ ॥ 

बान राज मानलप चोलेन ओयाओ रे ॥ 

रसस रुबुध सुबुध माधव न्हेलाओ रे ॥ २ ॥ 

सुलिक जोलन तिसा लोले लोले ससे रे ॥ 

थम कासे तल जेके एथे एथे ससे रे ॥ ३ ॥ 

चलतीन चाले चि मकर रुपन रे ॥ 

सनेह अंकुल ओले सर्व्वांगस दन रे ॥ ४ ॥ 

पासा मतोलतन न्हस गुण खेँ कन रे ॥ 

ओलस देधन थोन होन ओनी मन रे ॥ ५ ॥ 

सिद्धिनरसिंहया स्वामि गोपिनाथ्या प्राण रे ॥ 

बिनुन निर्गति देह छुयात लेडान ॥ ६ ॥ २८ ॥ 


(भावार्थ- म्हगसय छिग्‌ दर्शन लाना सुख ताया च्वनाब्रलेलाक हे म्वायक म्वाय्‌कं 
छाय्‌ न्हयलं चाल खनिंसा । नत्रसा, रस सुख म्हसें न्हिन्हयुं वःम्ह माधव अर्थे लिहां वनी मखु 
जुइ । खनं, उबले माधवं जिगु तिसा ज्वनेगु त्वह चिना जिग म्हय पित्तुपिया च्वन । जिगु महँ 
छम्हं चःतिं भूचाल । जिग म्ह छम्हं स्नेह चुलि जासे वल । जि रोमान्चित जुया । पासा, 
माधवं जित ज्वना तयेगु तयां याना जिग न्हायपनय मतिना व गुणया खँ यइपुक न्यंकल । 
उबले जिगु मन नं वसपोलया मननाप हवं वन । सिद्धिनरसिंहया थः स्वामी गोपीनाथया 
प्राण थःके मदयक म्हँ जक ल्यना च्चनीगु यः मता: । गोपीनाथया प्राणं हे सिद्विनरसिंहया 
म्हय जीवन ज: लुयाच्चनीगु खः, गतिपति दइगु खः । उकि गोपीनाथया प्राण मदुगु थःगु 
म्हयात सिद्धिनरसिंहं निस्सार ब गतिहीन भाःपी ।) 


थुगु मेय श्रीकृष्ण भगवानया दिव्य स्वरुप दर्शन ला: बलेया अलौकिक परमानन्द. 
सुखया माक्‌गु सवा: कयाच्चंबले लाक हे उपासक भक्त न्हयलं चाया: उगु सुखं द्यापं च्चने 
माःगुया कटु अनुभूति अभिव्यक्त जगु दु । अनया नुगलय थ्व खँ न्हयाबलें लिसासां 
चासिचासि वया च्चन । उपास्य श्रीकृष्ण भगवानया दिव्य स्वरुप दर्शन चूला:सा जक हे अन 
यात उसास दु थें ताल । अनया मन उपास्य दुथाय वने च्चने हथायमथाय चाइग जुल । थ्व 
मेया समाप्ति वाक्यस अनं थः उपास्यया प्राण थःगु म्हय मदयेकं थःगु देह जक ल्यना च्चंसा 
थःया गतिपति मदु धया त:गुया आशय थ्व हे खः । थुभनं अनं थ्व मेय जीवात्माया 
परमात्मानाप संयोग जुइगु अभ्यन्तर आकांक्षा अभिव्यक्त याना त:गु नं ध्वाथ्‌ वः 'मैथिली 
कवि विद्यापतिं थःगु पदावलिइ विरहिणी नायिका राधिकां म्हगसय कृष्ण थःगु मोतिमालाय 
सना च्चंच्चंगु “सुतलि दल हूँ हमे घरवारे (वेणी पुरी: पदावली, ल्या: २२१, पौ ३४२) 
श्रृंगारीक भावोल्लास प्रसंगयात कवि सिद्धिनरसिंह मल्लं थः उपास्यया दिव्य स्वरुप दर्शन 
सुखानुभूति त्वाःदःगुया कटु अनुभूति कथं न्हयब्बःगु जुल । 


सिद्धिनरसिंह-६६ नेपालमाषाया प्राचीन काव्य सिर्जना 


'निरमणि निरमल रुपतो परसपर' (मेपु २१) शीर्षकगु फागु लीलाया वर्णन दुगु छपु मेय 
जक अनं कान्हुजु राधा आदि गोपिनीतनाप वृन्दावनय फागु: म्हितुगु वर्णन याना श्रीकृष्ण 
भगवानया सगुण चरित्र लीला न्हयूब्वया तल । अयनं, थुकी अनं काव्य शास्त्रीय तथा 
लायकया श्रृंगारिक संस्कार परम्परा हाकुतिना छ्वये मफया 

गोपिगणपनि अनेगन जोभन्या गुमानन तल. सिल कपुल फुलेल पासर दन 

अबीर म्वोकन पोल विवेक तोलता जोल.... 


धका वर्णन यांना तःसां थुकी अनं थःगु राजऋषीश्वर चरित्र व भगवद्भक्ति 
साधनाया आदर्शयात ल्वय्‌क तुं श्रीकृष्णया दिव्य लीला कथं हे न्हयब्व:गु दु धयागु खँ थुपिं 
पंक्ति नं स्पष्ट या:- 

शोभान मोहले तल देव- मुनि- जन फागु म्हिताओ कान्हुजु राधान ॥ 

सिद्धिनरसिंहया स्वामी गोपिनाथ्या उच्छाहन वृन्दावन दन नाना राग सुरंगन ॥ २१ ॥ 


जीवात्मां थःगु नुगलय परब्रम्ह च्वनाच्वंगु दु धयागु बोध जुइबले जीवात्मां सवा: 
काये खंगु परमानन्द अनुभूतियात हे थुकी “सिद्धिनरसिंहया स्वामी गोपिनाथ्या उच्छाहन 
वृन्दावन दन नाना राग सुरंगन” धका अभिव्यक्त याना तःगु खः । 


(२१ विप्रलम्भ श्रृंगार- अनया काव्यस विप्रलम्म श्रृंगार रसं जा:ग मेया ल्या: दकले 
आपा: (२० पु) जा: । थः उपास्यया पालिकाय थःगु तनमन झछासें सेवा भक्तिस लगन धूनं 
संलग्न जुयाच्चंम्ह अनं थः उपास्यनाप एकाकार जुयेग अभियानय भुक्तमान यायेमा:गु विरह 
दुःखं पिलूग॒ विप्रलम्म श्रृंगार रस ल॒इकात:ग खः । थ्व काव्यया म्‌ स्रोत थ्व खः सा गौण स्रोत 
अनं सांसारिक विषय-सुख त्याग याना उपास्यया भक्ति साधना, काव्य साधना व तीर्थाटन 
याना जूगुया कारणं अनया रानी भुक्तमान याये मा:गु विरह दुःख खः । अनं थ्व कांव्यस थुपिं 
निताजिं विप्रलम्भ श्रृंगार रस संश्लिष्ट रुपय न्हयब्वया त:गु दु । थः उपास्य गोपीनाथ श्रीकृष्ण 
भगवान प्रीतिन यल मंगलय भव्य लोहँ दोग: दयेका उकी धार्मिक विधिकथं उपास्य देवदेवीपिनि 
प्रतिमा पलिस्था याये खना आत्म गौरव व आत्मसन्तोष अनुभव याना च्वंबले लाक पलखया 
निंतिं अनयात लाभ जूगु श्रीकृष्ण भगवानया प्रत्यक्ष दर्शन सुखया अनुभूतियात अनं दुर्लभगु 
संयोग सुख भा:पिउगु जुयाच्वन । तर उघ्चिमय हे उपास्य अन्तध्यान जूगुलिं अनं विरह दुःख 
अनुभव यात । थन थाय लाक श्रीमद्भागवत महापुराणय श्रीकृष्णभगवाननाप शरदचन्द्रमाया 
जलय रासलीलाया परमानन्द अनुभव याना च्वंबले हे श्रीकृष्ण भगवान अन्तर्ध्यान जुसॅलि 
गोपिनीतयूत तच्च:गु विरह सन्ताप जुल । इमिसं श्रीकृष्ण जक म्हया जुल । मेमेग छं ज्या 
मयासें श्रीकृष्णनापं हानं हवने तातुसें मात्तुमाला: जुल, गुण लुमंका मे हाला जुल, व्रत उपासं 
च्वना जुल । फलस्वरुप, इमिसं हानं श्रीकृष्ण भगवानया दर्शन याये खंकल । इमित भगवतकपा 
लाभ जुल । अनं नं हानं नं अथे हे उपास्य स्वामी गोपीनाथ श्रीकष्णया दर्शन सुख तातुसें 
भक्ति, काव्य साधना व तीर्थाटनस तल्लीन जुया जुल । 


(क) पूर्वराग व प्रवास विप्रलम्भ- अनया थ्व काव्यस विप्रलम्म श्रंगार रसया पर्व 
राग व प्रवास धाःग उपभेदया लक्षण ल । श्रीकष्ण भगवानया दिव्य स्वरुप दर्शन सख लाभ 
जुइ धुंकालि अनं थःगु मन व प्राण थः उपास्यया चरणसेवाय द्यछाया सतरुप परब्रम्हनाप 
हवने तातुना जूगु क्रियाकलापं अभिलाषा मूलक पूर्वराग विप्रलम्भ श्रृंगार रसया रसास्वादन 
याक । अनं सांसारिक व्यवहार प्रपन्चं व भौतिक विषय- सुखं व राजकीय ऐश्वर्य थ: छख्य 
चिला: श्रीभगवद्‌ भक्ति साधना, काव्य साधना व तीर्थाटन याना जूगुया कारणं अनया 
स्नेह- पात्रपिं अननाप बाये माला: च्वंग स्थितिं इमित व अनयात प्रवास विप्रलम्म श्रृंगार 
रसया रसास्वादन याकग जल । उकि हे अन॑ यासा परिजन: “राजकाज घरबार भार”ब 


“> > 

(ख) विरह दशा- विरह दुःख भक्तमान यानाच्वंपिं पात्रंतय्‌ दुःख वेदनाया 
पराकाष्ठा अवस्था न्हयब्वया अनं उजापि पात्रप्रति सहानुभूति तया: इमिगु दशाया चित्रण 
यासें उजाग मानवीय मायामतिना व स्तेहयात उदात्तीकरण याना त:गु ध्वाथ्‌ वः, थ्व 
काव्यस खने दुगु विरह दशाया छं दसु थथे ख:- 

(अ) अभिलाषा : मतिनामितय्‌ थवंथवय्‌ मोहित जुया थिथि ययेका जुइगु अवस्था 
न्हयब्वया अभिव्यक्त याना तःगु उद्गार थुपिं ख:- 

स्यामजुया सोहान जे मन प्राण हरलप काल ॥ ......... ॥ १५ ॥ 
निर्म्मल नीरमणि उनि देहेस वनमाल दले सत जाल ॥ 
ओ रुप नुगलस दलेन छु नि रस तय फइओ अबलान ॥ ३४ ॥ 

(आ) तन्मयता : उपासक अथवा प्रेमिं- प्रेमिका थः उपास्य अथवा मतिनामिया गुण 
लुमंकेया नापं वयात दुनेपिनें सकभिनं खनीगु मानसिक अवस्था विशेष थथे चित्रण याना तल- 

ओले चोले देले म्हले मन ओ दरसनस/सिद्धिनरसिंहया स्वामी गोपीनाथ 
प्राण धरनस ॥ १६ ॥ 
, (इ) व्याधि: थः उपास्य अथवा मतिनामि नापलाये मखनीबले उपासक अथवा 
मतिनामिं थःगु मन चिना तये मफइबलेया मानसिक ल्वय थथे च्चनी य:- 
चेत नो मजुले जे अधीन । मसिया पासा ओ छु व्याधिन ॥ 
खने जा माधवजु हे सिर । डेने केडे ओया गुण शील ॥ 
विसम बलान भय बिल । मकाल मन जिओन थीर ॥ 
वचनन मदो तय थाय । निरसन तु सि थे वि बाय ॥ _ 
सेवया जिले विश्वासन छाय । बदाइ जुल ला तिरि स्याय ॥ 
सिद्धिनरसिंहया स्वामी देओ । गोपीनाथ पर बेथा सिओ ॥ ६ ॥ ८ ॥ 

(भावार्थ-जिगु चित्त जिं धया थें मदु । पासा, जित थ्व छु ल्वय जगु? जि ला माधव छम्ह 
जक हे स्वये, वयागु गुण शीलया खै जक न्यने यया च्चनीगु । विषम काम वाणं कया: जिग मन 
ब प्राण थीर मजुल । मती खँ तयां तये थाय मदु । कर्किया जिया भिना च्वंबले जक छाय विश्वास ' 
यायेगु ? मिसायात विरह सन्तापं वाथावाथा कंका स्यायेगु छु बहाय चायापुगु ज्या खःला ? 
सिद्विनरसिंहया स्वामी गोपीनाथं कर्किया नुग: घाः गुलित स्याये य: सीका काये मा ।) 

(ई) सन्तापः थः यःम्ह मतिनामि अथवा उपास्यनाप हवने मखना उपासक 
अथवा प्रेमीकाया नुगलय जुइगु पीर वेदना सन्ताप खः । अनं सन्ताप थथे न्हयब्बया तल- 

छगूलि जिओ निगुलि देह ॥ दैवन जोलकर नेह निसंदेह ॥ 
चकोरया चन्द्रमायाके माया ॥ काज कारणं भति बाया जुग ताया ॥ ४ ॥ 

(भावार्थ- प्राण धाःसा छगू, म्ह धाःसा निम्ह याना दैवं जोलाका तल । चक्वा: 
भंग:या माया चन्द्रमायाके प्यपुनाच्चन । ज्याखँया कारणं भचा बायागुला छग्‌ जुग्‌ फुके थें 
गय्‌ जक आयबुसे च्चंगु ।) 

नगर उजाल घरसार जनजाल ॥ जन धन लुप गुन जोवन काल ॥ 
सतुर दक्षन सित काम दुलजन ॥ पल वेथा बिय पर छेद लसन मन ॥ २५ ॥ 


(भावार्थ- पुसामि न्हयःने मदइबले देश सुंसां दं थें च्वं, छें पञ्ज थें च्वं । जन धन रुप 
गुण व जोवन सकतां काल थें ग्यानपु । दक्षिणं वइगु सिचुगु फय शत्रु थें । कामदेव दुर्जन 

जुल । कर्किया नुगलय पीर थनेगु हे वयक:या मनसुवा जुया च्वन ।) 
जुहि जील स्वान सास्य लाया ॥ कस्तुरी कुंकुमन देछाया ए नारायण ॥ 
अगुल क्‌ कपुल मतन ॥ मछिया चछिया उयोगन ॥ ए नारायण ॥ 
प्रभुया वचन भालपाओ ॥ ल सोयान तु नसनफाओ ॥ 
काम मिन दाहालपकाओ ॥ खोबिन धतुरि लिव चाओ ॥ 
पर परमस दिक ख्याल ॥ कुचितया कपत बेहाल ॥ २६ ॥ 


(भावार्थ- द्यने लासाय जुही व जीस्वां नस्वाक लिसासां लायां नं नुगलय काम मि 
छोया दाह जूगु क्वमला: । कस्तुरी व कुक्मं म्हय बुलां नं मनया सन्ताप चिला मवं । चछिं 
अग्‌ सिँया कुँ थना तया । कप मत च्याका तया । अयनं छत्तिं याउँ मज्‌ । प्रभुं जि धात्थें 
वये धया हःगलिं खडका धका चछिं लॅस्वया च्चंना ला नसंफा:गु हे मचा: । प्रभु भा हे 
मभता: । वसपोलया जक ख्या: । कर्किया नुगलय घाः सह यानां सह याये मफु ।) 

(ग) बिषय- सुख कामना शसत- थ्व काव्यस विषय सुख कामना शमन यायेगु 
नं कवि सिद्धिनरसिंहया तातुना खने दु । भागवतधर्म हनीपिनि छगू लक्ष्य थ्व नं खः । काम 
वासना अर्थात्‌ भौतिक विषय सुख भोग यायेगुली आपा आसक्त जुयाच्चंपिं मनूतय मनयात 
परब्रम्ह स्वरुपम्ह श्रीकृष्ण भगवानया दिव्य सगुण निर्गुण व्यक्तित्वं सायेका भगवत भक्तिरिखे 
धेचुइका काइगु उपाय विषय सुख कामना शमन अर्थात्‌ काम वासना विशोधनया उपाय 
खः । श्रीमद्भागवत महापृराणया छग्‌ श्लोकया भावार्थ (१०/२२/२६) थ्व खँ ध्वाथुइफु- 


गुम्हस्यां थःगु मन व प्राण श्रीकृष्ण भगवानयात द्यछाइ वया कामनां वयात सांसारिक 
विषय भोग रिखे साला यंके फड मखु । वया कामनाया विषय श्रीकृष्ण भगवान 
जुइगु वखतय व श्रीकुष्णया थाय वनीबले वया कामना फुक्क भस्म जुयावनी गथे 
कि. छ्या त:गु मना त:गु अथवा सिया तःग्‌ अन्न वस्तु चाय पिना बिल धा:सा उकिं 
मा बुया वड मखु । अथे हैं श्रीकृष्ण प्रति याइगु भक्ति साधनां नं भक्तयाके विषय 
सुख तृष्णा बुइकी मखु । 
थव भाव अनं “काम मिया भयन करे त्यासा प्राणया पासा (मेपु ४) स दुथना 
तःगु दु । अनं थःगु मन व प्राण उपास्य स्वामी गोपीनाथया भक्तिस द्यछासे राजकाज 
घरसार भार व स्वजन परिजनया स्नेह जन्जालं थः छख्य लिना जुड मायक अनयात 
सातुसाला: हुइक: यंकूग च्वय नकतिनि न्हयथनागु श्रीमद्भागवत महापृराणया श्लोकया 
प्रतिफलं खः । | 


ऋतु वर्णन 

अनं थ्व काव्यस स्वपु मेय जक (मे पु २० स वसन्त ऋतुया, मे पु २३ व २४ (वर्षा क्रतुया) 
वर्णन याना तःगु दु । काव्य शास्त्रया परम्परागत लँ लिना अनं विप्रलम्म श्रृंगार रसया उद्दीपक 
प्राकृतिक वातावरण लुइक वसन्त व वर्षा ऋतुया वर्णन अन्तरंग अंग थे याना तल । विरहिणी 
नकिंया कन्नाचायापुगु स्थिति नं लुइक अनं वर्णन याना त:गु वसन्त ऋतु थथे च्चं - 

राग वसन्त ॥ चो ॥ | 

नाना बोन ओर बनस बन चुलिन ॥ जौभन जन्मया सार बोल काम मिन ॥ 

बसंत समय जम रुप कामया दूत ॥ माधवजु हे सिर अति अजुगुति धूर्त ॥ १ ॥ 

कोकिल कुश(स)ल डेने सरफाओ ॥ भमल्या स्वभाओ स्वयान वेदना जाओ ॥ २ ॥ 

दक्षीण शीत श्रीखण्ड षे बु जेत रोय ॥ अमानया सिमान सोय लुमं लुमं खोय ॥ ३ ॥ 
पर वसस रे वस जीओ परिपाति ॥ शिव २ धिक शि(सि)को उति तिरि जाति ॥ ४ ॥ 
मन देध दय सेय ओ उपाय बोय ॥ सिद्धिनरसिंहया स्वामि गोपिनाथया लोय ॥ २० ॥ 
थुजोगु हे कथं विरहिणी तकिया विरह दशा नं न्हयलुइक वर्षा ऋतुया वर्णन कविं 
थथे याना त:गु दु-- 
राग भाथि ॥ दोमान ॥ ज ॥ 
पर बसन पर तिरि रसन प्रभु अन भुलपर बलिखास रे ॥ 
उन्मत्त जोभन बेल थओ थन हेलन सोष (सुख) तन चास ॥ ग ॥ 
चास पासस पासा परीजन रे ॥ वास मनस अति सोने बुन ॥ १ ॥ 
बन सिओननपा ओ वसर गसर (?) जलन पुरण जिखेस ॥ 
कपुल शीतल सित चेतन (षि ?) ओस पुक देहेस ॥ ग ॥ 
देहेस सहस्र दुःख सहजन ॥ मरमन पिरति गुणरतन ॥ २ ॥ 
रतन माल विकार ताल भरगल उवारन हाल ॥ 
मदोन मदन गोपाल बालक कामन पालक ताल (?) ॥ ग ॥ 
ताल धरम तिरिया छु बोधन रे ॥ सिद्विनरस्हिया स्वामि गोपिनाथन रे ॥ ३ ॥ 
वर्षा ऋतुया मेगु छपु मेय अनं वर्षा ऋतुयात विप्रलम्भ श्रृंगार रसया उद्दीपक रुपय 
जक मखु उपास्य परमात्मा परब्रम्ह स्वरुपम्ह गोपीनाथ अर्थात्‌ श्रीकृष्ण भगवानयाके उपासक 
जीवात्मां आश्रय म्हयाच्चंगुया रहस्यमय भाव थथे अभिव्यक्त याना त:गु दु- 
घनन सुजासे ओल खन परवसा तोल ॥ मल जुत वारंवार सोय सर सलफाओ ॥ 
श्याम धनि जि छम्ह छतरिस दुकाओ ॥ दया र नाम थीर अभय बियाओ ॥ १ ॥ 
उवारण ब्याड भागल म्हसखा हाल । एकात तिरिया जीओ छु बोधन तय चाओ ॥ २ ॥ 
वागात दक्षीण शीत म्हस एस बला दित ॥ काम खु बलान धालप संजोत आओ ॥ ३ ॥ 
सिद्विनरसिंहया स्वामि गोपिनाथ चतुरमि ॥ अनुगुण मूलन मोह मबिल डयाओ ॥ ४॥ २४ ॥ 
(भावार्थ- सर्गतय घनन न न्या: सः पिकासें सुपाचं भुनाच्चन । उघिमय २ पल्पसा त्वया 
च्चन । वारंबार मल: जूगु सः ताये दु । हे श्याम धनि, जि छम्हसित नं न्हयंकाः छलपोलया कुसां 
कुइका बिज्याहुँ । जित थ्व वर्षाया संकटं रक्षा याना बिज्याहूँ जित अभय वर बिसें छलपोलया 
कपालु भक्तवत्सल नां सार्थक जुइका बिज्याहुँ । ब्याङचात उ नक्सां मद्दिक हालाच्चन । म्हयखा 
भंग: हालाच्चन । थुजागु वर्षा कालय याक: मिसां थःत थः मतिनामिं वाका च्वंच्वने माली 
बले छु खं थःगु मन चिना थःगु प्राण ल्यंका तये फड ? दक्षिणया सिचुसे च्चंगु मलयाचलया 
फय छु वल वा छु वल जित ला एस विषं थें वाथावाथा कंकल । कामदेव खुँ पलाखं वया 
बाणं कयेकल । सिद्धिनरसिंहया स्वामी गोपीनाथ ला तस्सक चंख खनिं । वयात ययेका 
च्चना थें वं उकिया म्‌ मत: ।) 
थुकी नेपालया परिचित वर्षाकालीन सर्गतय सुपाचं भुना च्वनीगु, पल्पसा प्वालाप्वाला 
थिना च्चनीगु व ब्याडचात हाला च्चनीगु दृश्य वर्णन याना तःगु दु । कविं थुकी श्रीमद्भागवत 
महापृराणाया (१०/२५/१-२९) चरित्र नायक श्रीकृष्ण भगवानं न्हयन्हु तक गोवर्धनपर्वत 
ल्हवना कसां कुइके थें कुइका ब्रजवासी सापूत व सायात प्रलयंकारी वर्षा रक्षा याना 
बिज्यागु अलौकिक लीलावतारया बाखं लुमनी कथं प्रतीक छयला: त:गु हिसिं ली । 
उजाःम्ह अलौकिक शक्ति दुम्ह भक्तवत्सल उपास्यं थःयात अवश्यं आश्रय बी धयागु दृढ़ 
विश्वास थुकी अभिव्यक्त याना तःगु दु । कविं थःगु अन्तरदृष्टिं वर्षाकालीन सुपाँचय 

पलपसा त्वयाच्वंगुली थ: उपास्य घनश्याम अर्थात्‌ गोपीनाथ श्रीकृष्ण भगवानया दिव्य दर्शन 
खंका 'जि छम्ह छतरिस दुकाओ' धका आश्रय वर फोना च्वंगुली रहस्यया अन्वेषण व 
सत्यया उद्घाटन यानाच्वंगु सी दु । नेपालभाषा गीति काव्यय थ्व न्हापालाक न्हयल्‌ वःगु 
त:जिगु उपलब्धि ख: । 


भक्ति 


अनया थ्व काव्य कति मूलतः श्रीकष्णप्रति निर्गुण भक्ति भाव अभिव्यक्त याना 

त:गु कति खः । थुकी सर्वसाधारण भक्तजनया नुगलय भक्ति रस थनीगु सगुण भक्ति नं 
लुइका तःगु दु । विष्णु भगवानया थीथी सगुण अवतार लीला लुमंका बीगु प्रसंग अति 
संक्षिप्तं न्हयथना त:गु आरति मे थ्व खः 

आरति दान विधान विवेकन ॥ न्हेओ तय मसया सेवा विशेखन ॥ घु ॥ 

गुण रुप शील शरीर चरीत ॥ वर कर मर खर धर धारनीत ॥ 

फल परमान नाम परतेख ॥ ब्रम्हादि देवन मसिओ परशेख ॥ १ ॥ 

परिपंचन देवकी वसुदेव कपति पुतना कंश भय 

सनेहन गोपि नन्द जशोदा सेवान ॥ नाम अजामिल कूबुजा सयान ॥ २ ॥ 

उग्रसेन प्रल्हाद कुपान नारद जोगन सुदामा सेवान ॥ 

गोम्हया निस्तार मजु अनुसारन सिद्धिनरस्हिया स्वामी गोपिनाथ्या भाओन ॥ ३ ॥ 

थुकी श्रीकृष्ण भगवानया सकतां सगुण व अनुग्रह सूक्ष्मरुपं न्हयथना त:ग दु । परब्रम्ह 

श्रीकृष्णयात जगत संसारया प्रतिपालक उद्धारक रुपय चित्रण यासे श्रीकृष्ण प्रति श्रद्धा भक्ति 
थनेगु लक्ष्य कथं चिना त:गु थुगु आरति में श्रीमद्भागवत महापुराण भिगूगु स्कऱ्धया अध्याय 
३, ६, ४२, ४५, ८०, ८१: स्कन्ध छगूगुया अध्याय ५-६, स्कन्ध खुगगुया अध्याय १-३, स्कन्ध 
न्हयग्गुया अध्याय ४-१० या बाखँँ छसिकथं लुमंका ब्य्‌ । श्रीकृष्णया नाम व गुण महात्म्य 
थुइका ब्य्‌ । आत्मनिवेदनात्मक सेवा भक्तिं गुलि याकनं भगवत्‌ अनुग्रह चलाई उलि मेमेगु 
उपायं लाई मखु । निष्काम, निष्कपट, पवित्र, उदार व दास्य भक्ति भावं परब्रम्ह स्वरुपम्ह थः 
उपास्य स्वामी गोपीनाथ श्रीकृष्ण भगवानया सेवा भक्ति यायां सिद्धावस्थाय थ्यंम्ह कवि 
सिद्विनरसिंह मल्लं ज्ञान योग व कर्मयात सिवें भक्ति आपा ययेकाच्चंगु सी दु । 


सन्त उपदेश 


नेपालया जनजीवनय्‌ साधुसन्तपिनिगु प्रभाव प्राचीनकालनिसे क्वातक लानाच्चंगु सी 
दु । जुजुंनिसे प्रजापिसं तकं साधुसन्तपिंत श्रद्धा तयाः हनेगु नेपालया परम्परा खः । सकसिन नं 
याउँक थुइका लाना काये फग भाषां परब्रम्हया, सत्यया, सांसारिकं व्यवहार प्रपन्चया, 
उपकार सत्संगया, व मानव जीवनया महत्ताया खे सन्त उपदेशात्मक भजन मे हाला: न्यंका: 
चेतना थनीपिं साधुसन्तत खः । सिद्ध, योगीश्वर, कवीश्वर, व राजऋषीश्वरया नामं नं 
प्रख्यातम्ह सिद्धिनरसिंह मल्लं सन्त उपदेशं जाःगु निपु मे चिना थक्‌गु दु । उपिं थथे खः- 


जन धन भूमि घर हालनाल जल सहजन पर थओ नाल ॥ 

लोभ मोह तममय तुथिस दुड रय गंग जुल निरोधि गमार ॥ 

छान मन मरमन रामनाम माल ॥ आसपास भमार दुवालस दुबिल मुम्वाले मुम्वाले ॥ 
हिला वाला सरिरस तल भालन भालस कुबुद्धि जोभन सील सीर ॥ 

तिरिओ संजोग भोग उजोगन अमुले जनम ओन पार ॥ २॥ 

उपकार मलेल खछिया सुखस हेल साधु सजन (सज्जन) संग मकाल ॥ 
प्राण पलेलाया लंख सिमा छाया थिर घरि मदोतोले काल ॥ ३ ॥ 
नमजेर आदिन हथन खिल कतीन मसिले आचार विचार ॥ 
सिद्धिनरसिंहया स्वामि गोपिनाथ्या वाहिकन मजुले उद्धार ॥ ४ ॥ २२ ॥ 

(भावार्थ- हे मन, लुमंके मा:गु राम नाम छाय लोमंकागु ? म्वायक म्वायक छुछु 
आशा पासोय तःक्यना जुया, कमार कचिंगलय दुना जुया ? कृबृद्धि व जोभन हे शील 
भा:पा: उखें थुखें हिला: माला: लाना: जुल । भझयातुग्‌ म्हय झन भूयातुक कृबृद्धि व 
जोभनं पिलुइगु चिन्ताया भार द्यद्यतना जुल । तिरिलिसे भोग यासें अमूल्य जीवन सितिंकं 
फुकल । पलख जक दइगु विषयसुख भोग ययेका जुल । उपकार धर्म त्व:तल । साधुसज्जनया 
संगत मयासे जुल । नश्वर म्हय्‌ काल मव:तले जक पले लप्तेय च्वंगु ल: फुति थें व सिमाया 
किच: थें अस्थिर प्राण च्वंच्चनीगु खः । उपास्य स्वामी गोपीनाथया कृपां वाहेक मेगुलिं 
उद्धार जुड मखु धयागु सिद्वधिनरसिंहया धारणा खः) 

थुगु मेय कवि सिद्धिनरसिंहं सांसारिक जीवन हना च्चंपिंत विषयसुख व भौतिक 
उन्नति वैभवप्रति मोह तृष्णा सम्बन्धी खँ ( श्रीमद्भागवत महापुराण १०/५१/४७-५८) 
अभिव्यक्त याना त:गु दु । सन्त कविपिसं न्यंकीगु खँ (१) राम नामया महात्म्य थ्व मेय 'मरमन 
राम नाम” (२) विषय सुख भोगय हयभुना च्चंपिं मनूत 'लोभ मोह तममय तुंथि दुड' च्वंपिं (३) 
विषय- सुख भोगय जीवन सितिकं फुकीगुयात 'तिरिओ संजोग भोग उजोगन अमुले जनम 
ओन पार” (४) जीवनया क्षणभंगरता व अस्थिरता क्यनेत “प्राण पलेलाया लंख सिमा छाया 
थिर घरि मदतोले काल” धका: अभिव्यक्त याना त:गु आपा कवितात्मक ज्‌ । अथे हे सन्त 
कपिपिसं तिब: याइगु उपकार व साधु संगत थः समकालीन मनूतसे मल्यल धका कुंखिना त:गु 
दु । थुकी कविया थःगु हे अनुभुति नं दुथना त:गुलिं भाव संप्रेषण गाक्क क्वातुसे च्चंगु खः । 

मनसं धरप राम नाम काओ आओ ॥ 

वात पित्त श्लेखम जोलन मजोओ रे म्हस ॥ 
काजि कज्ज तखत तोलताओ ॥ १ ॥ 

ला सरिलया भलोसा मदोन ॥ २ ॥ 
बालखस म्हिते यथे वेहलपे जोभनस तिरिओ विहाल ॥ 
भारथ आदि पुराण मड़ेन धन धन्धान 
आसान काल काओन मचाओ ॥ ३ ॥ 
थनी हनी कनस कनसन कनसं दोनो । 
आयु ओन सरप ओनडाओ ॥ 
सिद्विनरसिंहया स्वामि गोपिनाथ्या सेवा 

छु याय जमन जोनडाओ ॥ ४ ॥ ३२ ॥ 

(भावार्थ- नुगलय राम स्वना राम नाम कायेगु या आ: । पार्थिव म्हयात जक वात 
पित्त सेखं आदि रोग व्याधिं ज्वनी । तर राम नाम कायेगु चेतना दुम्ह प्राणीयात उजागु 
ल्वचं कड मखु । थःम्हं याये मा:गु ज्या त्वःता जुइ मत्यः । ला शरीरया भल्सा मदु । मचा 
जुतलें यत्ये म्हिजक म्हिता जुल । ल्यायम्ह जुल तिरिनाप य:त्य: याना जुल । धन कमाय यायेगु 
जक धन्ना कया: जूगुलिं भारत (महाभारत, भागवत) इत्यादि पुराण शास्त्र मन्यन । थथे 

याये अथे याये थुलि दयके उलि दयके धयागु आस याना च्वंतलें थ:गु जीवनकाल स्वहायेका 
यंकुगु होस मदु । थौंया ज्या अले हनिचा याये धाल, हनिचा जुल थौं म्हाल कन्हय याये 
धाल । थभनं कन्हय कन्हय याये धाधां हंकल । आयु धाःसा सर्प वं थें स्वायायां न्हयाना 
फुना वनी । मन्‌ जन्म कया संसारय छुछु ज्या सिधयेका वया धका यमराज न्यंसा छु लिस: 
बीगु ? थ्व खँ विचार याना: सिद्धिनरसिंह थः उपास्य स्वामी गोपीनाथ्या नित्य सेवा 
याइ ।) 


थुकी राम नाम महात्म्य व भौतिक देहया क्षणभंग्रताया खँया नापं महाभारत 
भागवत आदि पौराणिक बाखं न्यनेया आवश्यकता, तृष्णा इच्छा पूवनी धका आस यायां 
ग्वसा: ग्वग्वं थःगु आयु जक सर्प वं थें स्वायायां न्हयाना फुना च्चनीगुया चेतना बोध व जीवनय 
थःम्हं याये मा:गु कर्त्तव्य पालन यानागु मयानागुया स्पष्टिकरण यमराजया न्हयोने गय बी त्यना 
धका सतर्क याइगु न्हयस: चिं दुथ्याःगु स्याचुगु उपदेश दु । थौं, आ: हे सिधइगु ज्या 
आलस्यवश अले कन्हे याये धाधां ज्या लिछ्याइपिंत स्याचुक ध्याचु न्यंका त:गु दु । थुपिं सन्त 
उपदेश मे रचना या:म्ह जुया अनयात योगी सिद्धिनरसिंह देव “सरसं भाखामय निर्गुण” धया 
छम्ह अज्ञात कविं च्चछाया त:गु (गीतः वी २८४/१७) चरितार्थ ज्‌ । 


दर्शन चिन्तन 


अनया काव्यस वेदान्त दर्शन व श्रीमदभावगत महापुराण आधारित दर्शन 
दुथ्यानाच्चंगु अध्ययनीय विषय खः । अनं थुपिं दर्शनया खँ उपास्य श्रीकृष्ण अर्थात्‌ गोपीनाथया 
निर्गुण भक्ति साधनाया अनुभूतिं लुइकग खः । अनं थ्व काव्यस परब्रम्ह सतरुपम्ह श्रीकृष्ण, 
जीवनया क्षणभंग्रता, संसार जगतया स्थिति, व मोक्ष विषयया थःगु दृष्टिकोण न्हयब्वया 
त:गु दु । अनं थः उपास्य गोपीनाथ स्वामीयात परब्रम्ह सतरुपम्ह भक्तवत्सल ईश्वर रुपय 
हना त:गु खने दु । उपास्ययात अनं निर्गुण सगुण रुपय कया त:गु दु । जीवात्मातय नुगलय 
विराजमान जुयाच्वंम्ह परब्रम्ह्यात जीवात्मां माया अर्थात्‌ अविद्याया धकिनं किना च्वनीगुलिं 
मखनीगु खः । माया अविद्याया धकि चिलेवं परब्रम्ह थःगु नुगलय च्चंच्चंगु बोध जुइ । थ्व 
भाव अनया मेपु ल्या: २, १५ व १६ स अभिव्यक्त जुयाच्चंग दु । अनं थः उपास्ययात थः 
प्राण भा:पिया च्चंगु प्रसंग थनथाय लुमंके बह ज्‌- 


ओले चोले देले म्हले ओ दरसनस ॥ सिद्धिनरसिंहया स्वामि गोपीनाथ प्राण धरन ॥ 


उपास्य गोपीनाथ अर्थात्‌ श्रीकृष्ण भगवानयात म्हसीके फ:सा खंके फ:सा सांसारिक 
रोग व्याधिं नं थी फइ मखु धयागु अनया दृढ धारणा ख: । 


संसारय जन्म काये धुनेव सदां थन संसारय म्वाना च्चंच्चने दइ धका आपासिया मती 
च्चनीगु खः । जीवन क्षणभंगुर धका अनं बालाक थ्‌ । उकि अनं “प्राण पलेला लंख सिमा 
छाया थिर घरि मदोतोले काल” धका जीवन गतिया खँ सकसिनं नं ध्वाथुइक अभिव्यक्त याना 
त:गु दु । अथे हे अनया “आयु ओन सरप ओनडाओ छुयाय जमन जोनडाओ” उद्गारं 
जीवनया क्षणभंगरता व उजागु जीवनय पालन याये मा:गु कर्तव्यबोध याना त:गु ख: । 


अनं थः समकालीन सांसारिक मनूत भौतिक वैभव सम्पत्ति मुनेत बुद्धि बर्कत 
छ्यला धन मुकालिसें थःगु धका घयसुइगु स्वार्थी मनोवृत्ति ब्वया जुइपिं धका नं म्ह स्य । 
अनं उजागु मनोवृत्तियात मायां कतांमहि कासा म्हितूगु भापिउगु दु थें थ्व संसारयात स्वार्थ 
मायामोहं भृत्तुभुना खिंउसे च्चना च्चंगु तुं थें च्वं धका चित्रण याना तःगु दु (मेपु २२) अन 
गुगुं नं मेय थःयात स्वर्गीय राज्य सुख वैभव भोग व मोक्ष लाभ जुइमा धका वर 
फोनाच्वंगु खने मदु । अनं मोक्ष लाभ सिबें उपास्यया भगवद्‌ अनुग्रह आश्रय ययेकूगु खने दु । 


नेपालमाषाया प्राचीन काव्य सिर्जना सिद्धिनरसिंह-\७३ 


भाषा शेली 


अनया अपो धया थें मेया भाषा शैली विशिष्टता यचुक्क खने दु । गुगुं गुगु मेया 
- भो व आख: अस्पष्ट व अशुद्ध जूग॒ुलिं जक गनं गनं अर्थ दुर्बोध्य व ल्किष्ट थें च्वंगु ख: । 
अर्थ स्पष्टगु मेया भाषा कविया भाव संचारया सफल माध्यम जुयाच्चंगु दु । कविं थःगु 
नुगलय च्चंगु भाव यचुक व प्वंक न्हयब्वयेगुली निं प्राथमिकता बिउगु सी दु । अनया मेया 
भाषाय नं भक्तजनतय नुगलय भक्ति, मतिनामितय नुगलय माया मतिना, व मभिं मनिं लॅय 
पला: तये त्यंपिनि मती चेतना थनीगु शक्ति दु । अनया मेय छ्यला त:गु भाषा शैलीया 
मेमेगु विशेषता थुपिं खने दु -- 


(१) माधूर्य गुण- अनया मेय म्‌ रस जुयाच्चंगु श्रृंगार व भक्ति रसयात ल्वय्‌क 
अनया मेया भाषाय माधुर्य गुण दे जा: । न, म, स, र, ल आखः दुथ्या:गु खँग्व: आपालं 
छ्यला न्यने यइपुक हिसि दयेक अनं पदविन्यास यानां त:गु खने दु । मूर्धन्य आखलं ज्याना ˆ 
त:गु खँग्व:, संयुक्ताक्षर ज्याना त:गु खँग्व: व ताताहाकःगु समस्त शब्द अनया मेय उस्त 
ध्वमद्‌ । अनया मे पतिकं माधुर्य गुण हवाला हवाला नस्वानाच्चंगुलिं रसिकतय नितिं अनया 
काव्य जीस्वां मा: थें नस्वानाच्चंगु अनुभव ज्‌ । 


(२) संक्षिप्तता- अनया मे चिची हाक: अनं सरस सरल खँँगबलं बःचा ब:चा 
हाकयक वाक्य हना चिना त:गु मेय भाव क्वातुक यचुक पृवंक अभिव्यक्त याना त:गु दु । 


(३) भावव्यञ्जना शक्ति- कविया कवित्व शक्तिया दापु हे वं छ्यलीगु भाषाय 
बयागु सूक्ष्म भाव यचुक व उदात्त जुइक न्हयब्वयेग शक्ति विशेष खः । थुकि याना कविया 
रचना विशेषय मौलिकता बांलुइया नापं कविया प्रतिभा नं जहांथिनाच्चंगु खने दइ । कवि 
सिद्धिनरसिंहया मेय गनं गनं पूर्ववर्ती कविपिनि भाव व शैलीया प्रभाव लानाच्चंगु थें खने 
द:सां आपा धया थें मेय अनया विशिष्टता बांलुया च्चंगु खने दु । अनं थःगु अनुभूति (थः 
उपास्यया प्रत्यक्ष दर्शन सुखलाभया सुखानुभूति), आकांक्षा (थ: उपास्य स्वामी गोपीनाथयाके 
लयलीन जुइग), दर्शन (ईश्वर, जगत व जीवन सम्बन्धी थःगु दार्शनिक चिन्तन) अ:पुक 
याउँक ध्वाथुइक अभिव्यक्त याये फुगु दु । थयक न्यनेबले सामान्य थें च्वंगु अनया सरल 
वाक्यं जीवनया गहन व सूक्ष्म भाव तथा रहस्यमय ईश्वरीय अस्तित्वया उद्बोधन, पात्रतय 
मन:स्थिति वः कार्यव्यापार न्हयब्वयेफु । 


(४) लोकोक्ति- अनया काव्य आत्म अनुभूति मलक खः । अनया मेय थाय 
थासय अभिव्यक्त जुयाच्चंगु अनया धापू न्हयागुं देशया जनजीवनयात ल्वःगु निंगु लॅ क्यनीगु 
अमर वाणी थें जुया च्वंगु दु, थथे (क) जनम जोभन कूल बेहारण पवित्र जुय जुओन, (ख) 
आयु ओन सरप ओनडाओ, (ग) आसान काल काओन मचाओ, (घ) उपकार मलेल 
खछिया सुखस हेल । आदि 


(५) भषिेत्तर खँग्वः छ्यला - अनं थःगु काव्यस नेपालभाषा खँग्व छ्यलेया नाप 
नापं थ्व भाषाया प्रकूतियात ल्वयूक संस्कृतया तत्सम तद्भव खँग्व, मैथिली, ब्रज्र, अबधी, 
उर्द्‌ फारसी भाषाया नं खँग्व छ्यला त:गु खने दु । उजागु भाषेत्तर खँग्वलं अनया मेय 
विशिष्ट ध्वन्यार्थ संकेत यासें श्रुति मधुरता व पदविन्यास लालित्य नं बांलुयाच्चंग दु । 
थुकिया छग्‌ दसु थन न्हयब्वयेगु प्रासंगिक जुइ- “श्याम धनि जि छम्ह छतरिस दुकाओ” थ्व 
276 छतरिस खैँग्बलं ति कुसा व छत्र खँग्वलं उलि पदलालित्य पिज्वइ मखु । नेपालभाषी 
जन जीवन संस्कृत लिसें लिच्छवि व मध्यकाल निसे संसर्गय लाना च्चंग खः । नेपालभाषा 
मेय छ्यलाबुला जुयाच्चंगु संस्कृत खँग्व नेपालभाषाया ला हिया थः व जः थें जुयाच्वंगु खने 
दु । नितां भाषाया खँग्वलं नेपालभाषा मेय छता हे सः, छता हे लय व छता हे स्वभाव 

प्रकृति न्हयब्वया च्वं थें त्यने दु । कवि सिद्धिनरसिंह मल्लं थ्व हे तथ्य मती तया थःम्हं 
चिनागु मेय . उबलेया नेपाल उपत्यकाय प्रचलित संस्कृत, मैथिली, ब्रज, अवधी, फारसी 
इत्यादि भाषाया शब्दत दुथ्याका तःगु खने दु । उजागु शब्द नेपालभाषाय अनया मेय 
दुथ्याना अनया मेया भावगत व शैलीगत सौन्दर्यं थजायकेगुली यक्वं ग्वाहालि बिउगु सी 
दु । उजागु शब्द छ्यलां अनया मे कृत्रिम व अर्थ दुर्बोध्य मजू । अनं विभिन्न भाषाया शब्द 
नेपालभाषाया थः व जः थें च्चंक छ्यला त:गुया छग्‌ दसु थन न्हयबये - 

असिक लासिक कामया सालिक थनिया रात्रिस पासा ॥ 

अनेग आदर अमृत पासर वचन न्हसन डेडा ॥ 


थन छ्यला त:गु लसिक (रसिक), काम, सालिक (अरबी शब्द), रात्रि अनेग 
आदर; अमृत; व वचन नेपालभाषाया ध्वनि प्रकृति लय सौन्दर्य लिसे जोलाना च्वंगु न्यने दु, 
खने दु । संस्कृतया त:गु मछिं शब्दं हयभुंका च्वनं नं थुपिं पंक्ति दुनेया असिक, पासा, 
थनिया, पासर, न्हसन व डेडा सीमित नेपालभाषा शब्दं थःपिनिग॒ अस्तित्व जहांथिक 
धस्वाका च्चंग खने दु । 


अनं छ्यला त:गु संस्कृत तद्भव शब्द थुपिं ख:- परमान (सं प्रमाण, मेपु ३६), परतेख 
(सं. प्रत्येक, उकी हैं) सनेह, नेह (सं. स्नेह, मेप॒ ४,५), समुसान (सं. स्मशान, मेपु १), सोहान ( 
सं. शोभायमान, मेपु १५), विसेवास (सं. विश्वास, मैथिली), मरम (सं. मर्म, मैथिली) इत्यादि । 
थुकी गुलिं संस्कृत तद्भव रुपय छ्यला त:गु शब्दत मैथिली, बंगला व अबधी भाषाय नं प्रचलित 
जुयाच्चंगु शब्दत खः । गथे कि परतीत (प्रतीत), उच्छाह(उत्साह), खन (क्षण), सयान (सज्ञान) 
इत्यादि । वदाइ,कुकत, गहिरी महिरी शब्दत मैथिलीया, गुमान, बेहाल, तखत शब्दत फारसीया 
ब सालिक शब्द अरवी भाषाया नं दुचायेका अनं थःगु मेय छ्यला त:गु दु । 


(६) भाषिक विशेषता- नेपालभाषा मेय सष्टा कविपिनि सिर्जनात्मक प्रवृत्ति 
सक्रिय जुयाच्चंगु दु धयागुया दसि माध्यम भाषा रुपय इमिसं छ्यला त:गु नेपालभाषाया 
पदविन्यास व वाक्यविन्यास सीप नं खः । कवि सिद्धिनरसिंह मल्लं थःगु नगलय लूगु निश्छल 
ब यचुपिचुग भाव सरल सहज अभिव्यक्ति पितब्वया त:गु दु । अनं सरल व संयुक्त वाक्य 
बःचाः बःचा हाकयक न्यने ययापुक नायिसे च्चंक ज्याना त:गु दु । अनया पद विन्यास नं 
आकर्षक ज्‌ । अनं कोमलकान्त पदविन्यास याना त:गु दु । अनया पदविन्यास व वाक्य 
विन्यास स्वाभाविक ज्‌ । उबलेया हे नेपालभाषा अनुवाद याना तःगु शास्त्र वाडूमयया 
नेपाल भाषाय खने दुगु कक्रिमता अनया मेया नेपालभाषाय उस्त खने मदु । अनया मेया 
नेपालभाषा ई. सन्या झिन्हयग्‌गु सदीया काव्य स्तरीय भाषा खः । अनं थःगु मेय माध्यम 
रुपय्‌ छ्यला त:गु नेपालभाषाया भाषिक विशेषता थथे खने दु - 

(क) अनं थःम्हं चिना तःगु गुगुं मेय सप्तमी विभक्तिया लितँसा (प्रत्यय) स 
थौंकन्हे ल्हाना च्वनागु नेपालभाषाय सिबें पाका: छयला तल । गथे कि 

छो हयाओ छोस तय पतिक पिरीति (प्रश्नवाचक सर्वनामय स लितँसा तया त:गु) 

चास पासस पासा परीजन रे (थौंकन्हे चान्हय्‌ धायेगुयात अनं न्यने यइपुक थथे चास 
छ्यला त:गु) 

(ख) थःगु हे पहलं अनं चीहाकयूक हिसिं लिक क्रियापद छ्यला तःगु गुलिं मेय 
खने दु । नलेन देलेन नाप खछि मदलेत ताप” 


थौंकन्हे भीसं नतले अथवा नयेबले, द्यंतले अथवा यानेबले (न:सां द्यंसां नं) धया 
च्चनागुयात अनं नलेन देलेन मदलेन धका छ्यला त:गु अनुकरणीय दसु नाले बह ज्‌ । थुजागु 
दसु मेमेग नं दु । 

(ग) क्रियापदय नं त लितँसा स्वाना सप्तमी विभक्ति रुप ज्याना त:गू अनया 
थःगु हे पहया छ्यला खः । गथे कि पुसामि मदोस सुख मि ओ तुल (पुसामि मदुबले) 

(घ) डान व डाओ स्वाना तःगु क्रियापद नं अनं थीथी अर्थ लुइक छ्यला तःगु 
दु । गथे कि- 

आयु ओन सरप ओनड़ाओ (सर्प स्वायायां वनी थें आयु फना वन ।) 

नुगल सुमेर त्वापल जुलडान (नुग: अर्थात दुरुप्व सुमेरु पर्वत थें च्वका लूसा नं) 

(ड) छाय्‌ खँग्व: अनं निताजि थीथी अर्थय छ्यला त:गु दु । थथे- 

निरमल सरीरस गुण शील लाय । लक्ष लु हेल मानिक आभरण छाय (मेपु ७) 

गोपिनाथ बिज्याइओ ओलस आनन्द दुख छाय ॥ (मेपु ३३) 

थुपिं उद्धरणया न्हापांगु छायया अर्थ “छु ज्याय छ्यले दु?” खःसा लिपागु छाय 
शब्दं कारण न्यना च्चंगु ध्वाथ्‌ वः । 

(च) अनया मेय उसास खँवः सकारात्मक कथं वाक्यय छ्यला तःगु दु, गुगु 
थौंकन्हे नकारात्मक अर्थथ जक छ्यलेगु या: । थथे 

सोय उसास ओने हतास (मेपु २) 
बुहा उसाय मदया पिहां प्रव: । (थौंकन्हेया वाक्य) 

(७) सगीतात्मकता (गीति काव्य अर्थात्‌ मेया छता मजिजमगा:ग्‌ तत्त्व 
संगीतात्मकता खः । अनया मेय गौरी, भथ्यारी, कौशिक, बल्लारी, विभास, आशावरी, 
मालुवा, पद(थ)मन्जरी, कोडा(रा)ओ, वसन्त, भार्थि, मेघ मल्लार, धनाश्री, तो(टो)डि, 
केदार, रामकरि(लि), जयश्री धागु १७ ताजि रागरागिनिबद्ध याना चिना त:गु खने दु । 
अनं संयोग (सम्भोग) श्रृंगारया उल्लास व हर्ष जा:गु मन:स्थिति व भाव पिब्वइगु मे व 
विरहिणी नायिकां हालीगु मे वसन्त व वर्षा ऋतु बले हालीगु वसन्त ब मेघ मल्लार रागय 
चिना त:गु खने दु । विप्रलम्भ श्रुगार रसं जाःगु मे केदार, विभास, आशावरी, मालवा 
ब धनाश्री रागबद्ध याना चिना तःगु दुसा संयोग श्रृंगार रसया मे वसन्त, तोडि व 
विभास रागय चिना त:गु दु । अनं थःगु काव्यस रस थनेभनं हे संगीतात्मकता दुथनाः 
थःगु भावयात सजीव याना तःगु दु । नायु क्यातुग॒ शब्द छ्यलाः बःचा बःचा हाकःगु 
वाक्य ज्याना माधुर्य पिज्वइगु आखः ग्वलं ज्याना तःगुं खँग्व: मा: हना तःगुलिं अनया 
काव्यस नाद सौन्दर्य पिज्व: । अनया मे न्यनेबले पात्रतय मन:स्थिति, वातावरण व ज्याखँ 
सजीव ज्‌ । छुं दसु - 

लाहातन/तन सिओ// थिसे विसेवास बिओ ॥ ननान ॥ ओसेन ॥ लिहा भाय ॥ 
नलेन देलेन नाप // खछि मदलेन ताप ॥ मजिओ जि जीओ/बोध याय ॥ 
घनन सुजासे ओर । खन परवसा तोल । मल जुत वारंवार सोय सर सलफाओ । 
असिक । लसिक । कामया । सालिक । थनिया । रात्रिस । पासा । 

पुणेया । बलन । ओस आकुटिन । सुफल । जुल जि आसा । 

अनेग । आदर । अमृत । पासर । वचन । न्हसन । डेड़ा । 

जि चोन । षड़ाओ । लाहाति/ जोड़ाओ/ओलस न्हिलाओ थेडा ॥ 


थुपिं मेय ८८ गलय, १० गलय, ८८ गलय, १२,८ गलय दिपु (यति) दु । थुमिगु 
संगीतात्मकतां जा:गु पदविन्यास च्वछाय बह ज्‌ । 

(८) अलंकार व प्रतीक छयला- अनया काव्य विशेषता अलंकार व प्रतीक छ्यलाय 
नं स्वये खने दु । अनं काव्य परम्परागत शब्दअलंकार व अर्थअलंकारया प्रयोग सहृदयूपिनि 
नुगलय रस ग्वाकेभनं याना त:गु दु । यमक व अनुप्राश शब्दालंकार छ्यलाय अनं पूर्ववर्ती 
संस्कृतया प्रख्यात कवि जयदेवया अनुकरण यानात:गु खने दु । अयनं अर्थअलंकार छयलाय 
अन थःगु काव्य सीप जहांथिक ब्वयेगली सफल जूगु दु । अनं पूर्ववतीं कविपिसं छ्यले धुंकगु 
गुगुं आलंकारिक धापू गुलिं थःगु हे पहलं संश्लिष्ट शैलिं, गुलि पूर्ववर्ती कविपिनिगु सिबें 
भिन्न मेगु हे विषय प्रसंगय्‌ छ्यला: तःगु दु । अनं छ्यला तःगु अर्थालंकारं थायथासय अनया 
मन:स्थिति व साधनामूलक प्रवृत्ति यचुक पिब्व: । अनं उपमा, रुपक, निश्चय, व्यतिरेक, 
समासोक्ति, परिकर आदि सादृश्यमूलक तथा विरोध, विभावना, आदि विरोध मूलक 
अलंकार छ्यला त:गु दु । थुमिगु दसु छसि कथं थथे ख:- 


उपमा अलंकार 


पुन्हिस्या चन्दरमा ख्वाल स्वभा स्वओ 
उन नील नीरमणि मिखा सोले पलेहल 


रूपक अलंकार 
काम घल नुगलस कुकुमन लोल 


निश्चय अलंकार 
छु यात मन्मथ वेथा बिल खल चासे तिरि निरगति जाति कंपालितु तासे ॥ १ ॥ 
मोलसस स्वओ स्वओ स्वभा स्वान्या माल मखत विकट जट गंगा जल धार ॥ २ ॥ 
चेत सिंधुर हेल मुत पले नाल मखत चन्द्रकला मिमिखा विहार ॥ ३ ॥ 
थुकिइ अप्रकृत अर्थात्‌ उपमान गंगा जलधार व चन्द्र कला निषेध यासे प्रकृत्‌ अर्थात्‌ 
उपमेय छ्र्योलय नायिका स्वा स्वामा: छुना समा याना त:गु व कपालय चेत सिन्ह: संपोलय 
मोति मा: छुना त:गुया सत्य सावित याना त:गुलिं निश्चय अलंकार लाना च्वंगु जुल । 
व्यतिरेक अलंकार... 
पुन्हिस्या चन्दरमा अपमान यात कोटि गुणन ख्वाल सोहान ॥ 
थुकी उपमान जया च्वंगु चन्द्रमाया सिवें उपमेय जुया च्चंगु नायो नकिया ख्वा:या 
गुण अप्पो दयाच्चंगु कयना त:गुलिं व्यतिरेक अलंकार लुला । 
समासो कित अलंकार- 
दासिया भाओन ओया शरण वास मलेन 
काम कालन कारण विनु बिओ वेदन ॥ 
थन प्रस्तुत दासि भावं वयां नं शरण वास काये मखंम्ह नकियाके अप्रस्तुत जुया 
च्वंम्ह कवि सिद्धिनरसिंहया हे रानीया विरह वेदनाया समारोप जुयाच्चंगु दु । 
परिकर अलंकार- श्याम धनि जि छम्ह छतरिस दुकाओ । 


थुकी अभिप्राययुक्त विशेष्य श्याम विशेषण रुपय छ्यला तःगुलिं परिकर अलंकार 
जुल । हाकुसें बँचु धागु सुपाँचय पल्पसा त्वये थें यइपुक खने दुम्ह श्याम अर्थात्‌ श्रीकृष्ण 
भगवानयात थन श्याम धका सम्बोधन याना तःगु अभिप्राययुक्त ज्‌ । 

विरोध अलंकार - 
थ्व विरोध मूलक अलंकार अनं त:थाय मछि हे नायिकाया बिरह दशा चरम 
पराकाष्ठाय लानाच्चंगु स्थिति ब्वयेत छयला तःगु दु, थथे - 
रुप गुण जोभन नाप परिजन धन नगर वासन वन ताओ 
ककुमन एस हा बिओ ॥ 
थृकी विरहिणी नकिंयात थःगु रुप, जोभन सौन्दर्य शोभा इत्यादि गुण विष समान जूगु 
व सखी परिवार स्वजनपिं दया च्वन तं थःगु बास छें वन थें च्वंगु अनुभव वर्णन याना त:गु दु । 
विभावना अलंकार- 
कारण मदयक नं कार्य जग॒ कयना तइगु विभावना अलंकार खः । थथे 
माणिक मोक कुण्डल सूर्य जोति लाओ ॥ 
थुकी माणिक थुना मतलं नं कुण्डल सूर्य थें कलल थिना च्चंगु कयना त:गुलिं 
विभावना अलंकार लानाच्वंगु जुल । 
अनं यातुसें नायिसें च्वंगु खँग्वलं ज्याना त:गु शब्दचयन याना अनुप्राश व यमक 
अलंकार छ्यला: थःगु मे न्यने यइपुका थकगु दु । अनं थःयात यःगु वृत्यानुप्राश, श्रृत्यानुप्राश 
व अन्त्याप्राश थःगु काव्यकतिस सकभिनं धया थें छयला त:गु दु । छुँ दस्‌ थथे खः 
बृत्यानुप्राश -- सनेह संपत्ति म्हतुसी रसति विधि थे कालस गेडा 
जनम जोभन कूल वेहारण पवित्र तु जुव जुओन ॥ 
श्रुत्यानुप्राश -- अनेग आदर अमृत पासर वचन न्हसन डेड़ा 
अन्त्यानुप्राश - प्रभुया वचन भालपाओ । लसोया न तु नसन फाओ ॥ 
यमक- मछिया चछिया उ योगन ॥ 
अनं थःगु काव्यस प्रतीक नं छयला त:गु दु । परब्रम्ह सत रुपम्ह श्रीकृष्ण भगवानया 
बिराट, शान्त, कान्त, मनमोहक व्यक्तित्वया प्रतीक स्वरुप जीस्वा व जीस्वामा: क्वखाया 
तःम्ह उपास्य श्रीकृष्णया दिव्य स्वरुप न्हयुब्वया तःगु दु । अथे हे थ्व भौतिक संसारय खने 
दुपिं नाना उपाधियुक्त विविध जीवात्मा प्राणीयात 'नाना स्वान दुन लुमदन' प्रतीक छ्यला 
तःगु दु । श्रीमद्भागवत महापृराणय श्रीकृष्ण भगवान गोबर्द्धन पर्वत ल्हवना गोपगोपिनी व 
सायात प्रलयंकारी वरखा संकटं रक्षा याःगु अलौकिक उपकारया बाखंयात नं 'श्याम धनि 
जि छम्ह छतरिस दुकाओ' धया सारगर्भित प्रतीक रुपय छयला त:गु दु । 


सिढ़िनरसिंह मल्लया काव्य प्रभाव 


अनया काव्यस श्रीमद्भागवत महापुराण गीतगोविन्द व विद्यापति पदावलीया 
प्रभाव लानाच्चंगु खने दु । अनं श्रीमद्भागवत महापृराणया भिगगु स्कन्धया थाय थायया 
घटना प्रसंग, श्रीकूष्णया भक्तवत्सल कृपालु गुण व मेमेपिं पात्रतय चरित्र प्रसंग तथा दर्शन व 
भक्तिया प्रसंग जक लाना कया थःगु अनुभूति प्रधान काव्यस हिरा मोति थुने थें थुना छायपा 
त:गु दु । थथे खःसां अनं श्रीमद्भागवत पृराणया गुगुं प्रसंग खँयात कया कुंखिनेगु कृत: नं खने 
दु । श्रीकृष्ण नाप लाये मखना नुग: मछिंका च्चपिं थः भक्त गोपिनीतय मन तया बीभनं 
श्रीकृष्ण भगवान 'जि सकस्यां आत्मा खः, उकि छिपिंलिसे जि गुलसं बाये माली मखु' धयागु 
सन्देश उद्धव छोया हया: न्यके ह:गुयात गोपिनीतसेँ थथे कुखिंका त:गु खने दु -- 

उधव आम जोग जालस मकेन ॥ 

मिपति यातोलेन स्यांजु खने मदु प्राण तोलतान वन ॥ १ ॥ 

... मकरस्वर मणिकुण्डल लोल गलस गज मोति माल ॥ 

निरमल नीरमणि उनि देहस बनमाल दले सत जाल ॥ ३ ॥ 

ओ रुप नुगलस दलेन छु नि रस तय फइओ अबलान ॥ 

नन्द यशोदाया सेवान सखीया भोग काल कुबुजान ॥ ४ ॥ 

अलासि दासि भति अलासि निरगति केने केनके महियान ॥ 

धाइओ सिद्धिनरसिंहया स्वामि गोपिनाथ्या फछिन सयान ॥ ५ ॥ ३४ ॥ 


(भावार्थ- उद्धव, जि आम ज्ञानया जालय त:क्यना च्चने म्हां । थन जिं मिखा पति 
पति यातलें जि प्राण वल्लभ श्यामं जित वाना खने मदयूक वन । मकरस्वर (?) मणि थुना 
तःगु कुण्डल छजो वसपोलया न्हयपनय ल्व: । वसपोलया ग:पतय किसिया मोति मा: शोभा 
ला: । नीरमणि थें बँचुवँचु धा:गु वसपोलया यचुगु म्हय वनमाला छायपा तल । वसपोलया 
थुजागु रुप शोभा थ्व नुगलं दर्शन याये दतले जित थ्व संसार सत्यं जा: थें ता: । जि थें जा: 
म्ह अबला मिसां थःगु नुगलय ज्ञान योग ययेकी ला ? नन्द यशोदां वसपोलयात मचाबले उलि 
मछि सुसाकूसा याना जुल नं लाये थाकुगु स्वर्गीय सुखभोग मथुराया कुबुजा धाःम्ह धुसि ल्‌ 
मिसां धका लाकल । जि जुलं कुबजा थें चलाख मज्‌ । अलसि जूग॒ुलिं जि वसपोलया 
अभागीम्ह दासी । गतिपतिं मदु । प्यम्ह मनूया न्हयोने ख्वा: हे ब्वये मछालापुसे च्वं । 
सिद्धिनरसिंहया स्वामि गोपीनाथ धयाम्ह ला तस्सकं सयानि खनिंसा ।) 

काव्यया गठन, संगीतमय कोमलकान्त पदविन्यास, सम्भोग व विप्रलम्भ श्रृंगार 
रसया मर्मस्पर्शी योजना तथा भक्ति व श्रृंगार रस हवंका त:गु श्रीकूष्णया चरित्र लीलाप्रधानगु 
गीतगोविन्क्नाप नं अनया थ्व काव्य कृति छुं अंशय जो ला: । जयदेवं गीतगोविन्द थः 
आश्रय दाता बंगालया जुजु लक्ष्ण सेनयात लयतायकेमनं श्रीकुष्णया प्रणय लीलायात 
मानवीय प्रणय लीलया आदर्श, उदात्त व दिव्य लीलाया रुपय न्हयब्वया त:गु खः । जयदेवं 
थःगु गीतगोविन्द काव्यं हरि भक्ति संचार याइ धका मे पतिकं समाप्ति वाक्यस विज्ञापित 
याना त:सां उकिया अभिसार, मानलीला, नखशिख वर्णन व रतिकेली वर्णनं भक्ति सिवें 
कामोद्दीपक वातावरण आपा: न्हयब्व:गु खने दु । कवि सिद्धिनरसिंह मल्लं नं काव्यया ` 
अन्तरंग अंग थें याना गुगुं मेय लायक श्रंगारिक मेया आलम्बन विभाव अन्तर्गत लाइगु छंछं 
नायिका भेद वर्णन प्रसंग दुथ्याका त:गु दु । स्वाधीन पतिका नकि ‘असिक लसिक कामया 
सालिक” (मेप ५), वासक सजजा व विप्रलब्धा (मेपु २७ स) खण्डिता नकिया लक्षण स्पष्ट 
ल्‌ । लायक श्रंगारिक मेय दइगु नायक नायिकाया नखशिख वर्णन नं माधुर्य रस प्रधान 
काव्ययात ल्वयक याना त:गु दु - “मकृत म्हसखा पान का हडा (मे पु २) व किरति हेर मदन 
(मे पु १५) स चरित्र नायक श्रीकृष्ण भगवानया रुप वर्णन दु । पुन्हिस्या चन्द्रमा ख्वाल 
स्वभा स्वओ (मे प॒ १८) स नकिंया आंशिक नखशिख वर्णन दु । भ्रुंगारिक मेय दइगु 
कामचेष्टाया वर्णन 'असिक लसिक कामया सालिक ......' (मे पु ५) सं शिष्ट, श्लिष्ट व 
कलात्मक ढडंग याना त:गु दु । अनया काव्य मूलत: भक्ति रस प्रधान जूगुलिं थुपिं वर्णन 
प्रसंग विषय सुख भोगोन्मुख मजूसे मधुर रसया पृष्ठपोषक जुयाच्चंगु खने दु । जयदेवया 
गीतगोविन्द काव्ययाकें अनं विशेषत: संगीत, लय ध्वनि, यमक आदि शब्दालंकार, कोमल 
कान्त पदविन्यास सीप व प्रख्यात अर्थालंकार लाना थःगु काव्यया विषय व भाव प्रसंग 
ल्वयूक थःगु हे शैलिं छ्यला तःगु दु । जयदेव व अनया काव्यया लयध्वनि व पदविन्यास 
उलाना च्वंगुया छुँ दसिदसु थथे दु- 

लाहातन तन सिओ. ॥ थिसे विसे वास बिओ ॥ 
ननान ओसेन लिहा काय ॥ 
थुकी छग्गु व निगूगु पादय ८८ गलय दिपु (यति) दु, स्वंगूग पादया १० 
गःगुली यति दु । 
विगलित वसन॑ परिहृत रसन॑ घटय जघनमपि धनिन्‌ ॥ 
जयदेवया थुगु पंक्तिइ धा:सा ८।८ गृगु मात्राय व स्वंगूगु पादया १२ गूग मात्राय यति 
दु । निम्हं कविपिनि यमक अलंकार छ्यलाय लाहातन तन सिओ व वसनं रसनं थें जा:गु 
जोलागु व लय ध्वनि उथें ताये दुगुया दसु खः थपिं । थुजाःगु दसु मेमेगु नं यक्वं दु । 
जुयाओ कुवेर तुल, भिङाओ छु जाति कूल ॥ ........ ॥ १७ ॥ 
कि धनेन जनेन किं मम जीवितेन किं गृहेण ...... (गीतगोविन्द, ३७४) थुपिं 
उद्धरणं निम्हं कविया रस भाव लय ध्वनि जोलाना च्वंग क्यं । जयदेवं 'किं धनेन’ जक धाः 
थाय अनं “जुयाओ कुवेर तुल.......” धका अभिव्यक्त यासे थःगु राजकीय सम्पन्नता व वैभव 
प्रति वितृष्णा पिब्वया थःगु राजऋषीश्वर व्यक्तित्व स्पष्ट न्हयब्वया त:गु अध्ययनीय ज्‌ । 
अनं जयदेवया व विद्यापतिया उपमान उपमेय लाना कया नं थःगु काव्यया 
विशेष प्रसंगय ल्वयूक थःगु पहलं छ्यला तःगुया दसु थुपिं उद्धरणय स्वये बह ज्‌ 
छगूलि जिओ निगुलि देह । दैवन जोलकर नेह निसंदेह ॥ २ ॥ 
चकोरया चन्द्रमायाके माया । काज कारणां भति बाया जुग ताया ॥ ३ ॥ 
छु आधार मोक्ष लाभ आसा । काम मि भयन करे त्यासा प्राणया पासा ॥ ४ ॥ 
भमलया जील स्वान तु मन । नाना स्वान दुन लुमदन निरसन ॥ ५ ॥ 
सिद्धिनरसिंहया स्वामि लिओ । गोपिनाथ्या पालि पलेस दुबिओ मन जिओ ॥ ६ ॥ 
थ्वहे भाव विद्यापतिं थथे अभिव्यक्त यात 
कटक माझ कुसुम परगास भमर विकल नहि भावए पास ॥ २ ॥ 
भमरा मेल धुरए सब ठाम । ताहि विनु मालति नहि विसराम ॥ ४ ॥ 
रसमति मालति पुनुपुन्‌ देखि । पिबए चाइ मधु जीव उपेखि ॥ ६ ॥ 
विद्यापति पदावली ल्या: ४७ 
थुपिं उद्धरण मध्ये सिद्धिनरसिंहया मेय जी स्वा अनया स्वामी गोपीनाथ श्रीकृष्ण 
परब्रम्हया प्रतीक रुपय व सांसारिक विषय वासनाया प्रतीक रुपय नाना स्वान छयला: 
तःगुलिइ विशेष भक्ति रस पिज्व: । विद्यापतिया पदावली रसमाति मालति धका नकिं 
राधा व भमरा धका श्रीकष्णयात प्रेमी रुपय लक्ष्य याना त:गु खः । थथे हे धाप्‌ जक उलाना 
नं विषय प्रसंग पाना च्चंगुया छुं दसु न्हयब्वये- | 
थनी हनी कनस कनसन कनसं दोनो ॥ आय ओनो सरप ओनडाओ ॥ 
सिद्धिनरसिंहया स्वामि गोपिनाथ्या सेवान ॥ छु याय जमन जोनडाओ ॥ 
सजनी । के कह आओव मधाइ । विरह पयोधि पार किए पाओव, 
मभक मन नहि पति आई ॥ २ ॥ एखन तखन करि दिवस गमाओल, 
दिवस दिवस करि मासा ॥ ३ ॥ मास मास करि वरस गमाओल, 
छोडलुं जीवन आसा ॥ ४ ॥ वरस वरस कर समय गमाओल, 
विद्यापति पदावली. ल्या: ९० 

(भावार्थ- हरि लिथ्यनी तिनि धका सुनां धाइ, पासा । विरह समुंदर पार याये 
फइला जिं? आ: वइ थे अले वइ थे आस यायां नि बित । छन्हु धाधां निन्हु धाधां लांलां 
बित । लांलां बिना नं दें दें सितिक फुइ धुंकल ....... ।) | 

थुपिं निगुलिं उद्धरणय अनं जीवन क्षणभंगरता क्यसें ईया महत्त्व व कर्तव्य 
पालनया बोध याकाच्वंगु दुसा कवि विद्यापतिं धा:सा प्रेमी कृष्णया आसराय च्वॅच्वे देनं दे. 
फुना अधैर्य जूम्ह नकिंया मनोदशा प्वला तःगु दु । 


वर्ण्यं विषय छता हे जुया नं जयदेव, विद्यापति, सुरदास व सिद्धिनरसिंहया अभिव्यक्ति 
पाना च्चंगु नं अध्ययनीय दसु खः । गुगु थथे खः 


हरि विसलताहारो ना 5 यं भुजङ्गम नायकः । कुवलय दल श्रोणी कण्ठे न सा 
गरलपतिः । 


मलयज रजो नेदं भस्म प्रियारहिते मयि । प्रहर न हर भ्रान्तया नङगक्रधा यिमु 
धावसि ॥ ११ ॥ 
- गीतगोविन्द 
(भावार्थ- हे कामदेव । जिं नुग:पाय क्वखाया तयाग स्वांमा: खः, नाग हार 
भाःपी मते । ग:पतय जिं हयाउँ पलेस्वां मा: क्वखाया तयाग खः थुकियात विष मा: 
भा:पी मते । जिग म्हय्‌ थ्व चन्दन पाना तयाग जक खः, थुकियात विभूति(नलि) 
भाःपिये मते । जि ला थः यःम्ह नाप बाया च्वंच्वने मा:म्ह मिसा खः । विरह सन्ताप 
चिला वनी ला धका जिं थुपिं बस्तु तिया च्वनागु खः । भ्रमवश शिव भाःपा जितः 
म्वाय॒कनं तं क्यने मते ।) 


कत वेदन मोहि देसि वदना । हर नहि बला मोहि जुवति जना ॥ २ ॥ 
विभूति भूसन नहि चाननक रेनु । बघ छाल नहि मोरा नेतक बसन्‌ ॥ ४ ॥ 
नहि मोरा जटा भार चिकुरक बेनी । सुर सरि नहि मोरा कुसुमक मेनी ॥ ६ ॥ 
चांदक विन्दु मोरा नहि इन्दु छोटा । ललाट माजक नहि सिदुरक फोटा ॥ ८ ॥ 
नहि मोरा कालकूट मृगमद चारु । फनिपति नहि मोरा मुकूता. हारु ॥ १० ॥ 
भनइ विद्यापति सुन देव कामा । एक पए दूखन नाम मोरा वामा ॥ १२ ॥ 

- पदावली ४३ । 


(भावार्थ- हे कामदेव । जित थपायसकं कसा: याये मते । जि महादेव मखु, जि 
ला छम्ह मिसा जक खः । जिग म्हय्‌ बुला तयागु. चन्दन जक ख: थुकियात विभूति (नलि) 
भा:पिये मते । जिगु म्हय जिं धुछेंग॒लिं न्यया तयागु मखु, थ्व न्यया तयागु ला चुन्नरि गा 
चा खः । जिग. छ्याँलय शंकरया जटा मखु, सपः प्याना तयागु खः । हानं शंकरया जटां 
गंगाजी न्हयानाच्चंगु मखुनि, जिग छ्याँलय थ्व ला जिं सँप्वलय स्वां छुना तयागु, स्वांमा: 
छुना तयाग खः । जिग सिंच्चय थिनाच्वंगु महाद्योया चन्द्र कला मखुनि, थ्व ला जिं 
च्वसिन्ह छाया तयागु जक खः । अले हानं, जिग कपालय दथुइ च्चंगु महाद्योया स्वंगः गु 
मिखा मखु, थ्व ला सिन्ह: तिना तयाग जक खः । जिं न्यतालय पाना तयागुयात 
महाद्योयाके च्वंगु कालकूट विष भा:पिये मते । थ्व ला जिं कस्तुरिं पाना तयागु जक 
खः । जिं गःपतय कोखाया तयाग महाद्योया नाग हार मखु, थ्व ला जिं मोतिमा: 
कोखाया तयागु जक खः । जिग छं द्रपं द:सा छपिसं जित वामदेव भाःपिये मायक जि 
वामा (मिसा) जुयाच्चंगु हे खः ।) 

सुरदासया स्रसागरय- 
सिवजन अवध सुन्दरी बधे जनि । 

मुक्तमाल अनंग गंग नहिं नबसत साजे अर्थ स्याम धनि । 

माल तिलक उडपति नहोय यह कबरि ग्रन्थि अहिपति न सह सफनि । 
नहि विभूति दधिसुत नं माल जड, यह मृगमद चंदन चर्चित खनि । 

न गज चर्म यह असित कचुकी देखि विचारी कहां नन्दी गनि । 
सूरदास प्रभु तुम्हरे दास विनु वरवस काम करत रुढ हम सनि । 


सिड़िनरसिंह मल्लया काव्यस 


छु यात मन्मथ बेथा बिल खल चासे । 

तिरि निरगति जाति कपालि (कोम्यालु ?) तासे ॥ १ ॥ 
मोलसस स्वओ स्वओ स्वान्या माल । 

मखत विकट जट गंगा जल धार ॥ २ ॥ 

चेत सिन्धुर हेल मुत पले नाल । 

मखत चन्द्रा कला मि मिखा विहार ॥ ३ ॥ 

कपुर श्रीखण्ड धुल पासा गला जल । 

मखत विभूत भूत ध॒ छेगुलिन डेल ॥ ४ ॥ 

तनिओ असह दु:ख सनेहन चाओ । 

सिद्विनरसिंह स्वामि गोपिनाथ लाय ॥ ५ ॥ ६ ॥ 


(भावार्थ- मन्मथ अर्थात्‌ कामदेवं नकियात गति मदुम्ह कोम्यालु मिसा जाति भाःपाः 
छु द्वंकल धका थुभनं विरह व्यथा बिल । जिगु छ्योलय क्वथीक स्वया दिसँसा स्वांमा: 
छुना शोभा लाक समां याना तयाग जक खः । जिगु छ्योंलय ग्यानापुक गंगा जल धारा 
न्ह्याना च्वंगु जटा मखु । जिगु कपालय चेत सिन्ह तिना तयाग खः । सँप्वलय मोति मा: 
पलेस्वांया दनय हिना तयागु खः । स्वंगःगु मिखा मिच्याक हयाउँक कना च्वनागु मखु । 
चन्द्रकलां छुना तयागु मखु । जिग म्हय कप्‌ व श्रीखण्ड धलं इला तयाग जक खः, विभूति 
(नलिं) बुला तयागु मखु । धुँछ्यंगुलिं न्यया तयागुं मखु । जि कामदेवया शत्रु महादेव नं 
मखु । जित क्वथीक स्वल धा:सा थः मयोम्ह शत्रु हानं धोदुल ला धयागु पीर तना वनी । 
जि ला स्नेहपूर्वक ब्यवहार याये बहम्ह छम्ह विरहिणी मिसा खः । सिद्धिनरसिंहं थः स्वामी 
गोपिनाथया दर्शन लाये तातुनी ।) 


च्वय वंगु प्यम्हं कविपिनि रचनाय विरहिणी मिसाया तिसा समांया छता हे वर्ण्य 
विषय थःथःगु हे शैली लुइक वर्णन याना तल । मैथिली कवि विद्यापतिं छता छता उपमेययात 
छता छता उपमान छ्यला: थीथी वाक्यस सविस्तार वर्णन याना तल । जयदेव व सूरदासया 
वर्णन धा:सा संक्षिप्त ज्‌ सिद्वधिनरसिंह मल्लं संक्षिप्त व संश्लिष्ट शैलिं वर्णन याना तल । 


श्रीमद्भागवत महापुराण, गीतगोवित्द विद्यापति पदावली व सूरसागर आदि 
पुराण व काव्य ग्रन्थं प्रभावित जुसें नेपाल उपत्यकाय ई. सन्या १७ गृगु सदीरिखे थःगु 
अनुभवं लग कथं श्रीकृष्ण भक्तिया माधूर्य गुणं जागु मे चिना कवि सिद्धिनरसिंह मल्लं 
नेपालभाषा भक्ति काव्य धा: न्हयाका थःगु विशेष देन त्वःता थकगु जुया च्चन । मुक्क 
कष्ण भक्ति सम्बन्धी अनया काव्य नेपालभाषाया जक मखु नेपालया हे अमर, अद्वितीय ब 
मौलिक काव्य सम्पदा खः । थुकिं नेपालभाषा तःमि व त:जि याना बिउगु दु । 

श्रीनिवास ग्रल्ल 


नि.सं. ७४७-८0७) . 

परिचय 

जुजु सिद्धिनरसिंह मल्लं थः उपास्य गोपीनाथ अर्थात्‌ श्रीकृष्ण भगवान जक सत्य 
ख:, जगत मिथ्या ख: भा:पिया ने.सं. ७८१ पौषं श्रीकृष्ण भगवानया चरण आश्रय म्हया 
तीर्थाटन यासेंलि अनया काय श्रीनिवास मल्ल यलया जुजु जुल । न्हापा न्हापा नं थः बौ 
तीर्थ वनीबले, भक्ति उपासना व योग साधनाय दुबिना च्वनीवले श्रीनिवास मल्लं यल 
राज्यया शासनभार क:घाये धुंकग॒ु ख: । अनं रूप, ये गोरखा व मकवानपरया जुजुपिंनाप 
बांलाक स्वाप तया यल राज्यस २४ दें तक शासन यानालि ने.सं. ८०५ पौष शुक्ल ५ खुन्हु 
थः काय योगनरेन्द्र मल्लयात राज्य त्व:ता बिल । ने. सं. ८०७ माघ शुक्ल ११ खुन्हु अनया 
इह लीला क्वचाल । अनया शासनकालय राजनेतिक, आर्थिक व सांस्कृतिक इष्टिकोणं 
यल राज्यया उन्नति गाकक जुयाच्चन । अनया शासनकालय नेपालभाषा नाटक व मेया 
नं उन्नति जुयाच्वंगु जल । अनया लायक्‌ सभाय कवि पण्डित मुनाच्वनीग, मे हायेका 
तइगु, काव्य पाठ जयाच्वनीगु व जुजु थःम्हस्यां नं मे हालीग खँया वर्णन अनया हे छम्ह 
लायक्‌ कवि कुन्‌ शर्मा कीर्ति पताका धयागु प्रशस्ति काव्यस याना तःगु दु । नाटक 
प्याखं क्यनेगु चलन उबले दु । अनं थःम्हं चिनागु मेया समाप्ति वाक्यस थःयात लोकनाथ्या 
बालकन श्रीनिवासन, लोकनाथ्या सेवकन 'श्रीनिवासया गाति लोकनाथ श्रीनिवासया इष्ट 
लोकनाथ्या भिड पाल” धयाग्‌ उद्गारया माध्यमं लोकनाथ्या वात्सल्य व दास्य भक्त 
रुपय परिचित याना थकूग दु । उपास्य गोपीनाथयात थः स्वामी नाला: सिद्विनरसिंह 
मल्लं श्रीकृष्ण भक्ति काव्य परम्परा न्हयाका थकगु यल देशय अनया उत्तराधिकारी जुजु 
श्रीनिवास मल्लं लोकनाथ लोकेश्वर करुणामययात उपास्य इष्ट दो भा:पिया मेगु हे 
लोकेश्वर भक्ति काव्य धारा न्हयाका थकूग जुयाच्चन । अनया लायकुलिइ द॒थ्या:म्ह 
कवि कुन्‌ शर्माया कीर्ति पताका प्रशस्ति काव्यं, काशीं वःम्ह पण्डित कवि नीलकण्ठ . 
भट्टया मत्स्येन्द्रपद्य स्तोत्र काव्यं, अनया समकालीन ख्वपया कवि जगच्चन्दया नेपालभाषा 
गीत सफूया में, यल मंगःया भिंद्योगःया शिलाभिलेखं व यल चामुण्डा देवीया द्योग:या 
शिलाभिलेखं अनया व्यक्तित्वया जः हवलाच्वंगु दु । थुपिं पुरातात्विक ज्वलनं छगू हे सलं 
धया थें अनयात योग्य, पराक्रमी, प्रजावत्सल, दानी, लोकेश्वरया परम भक्त, “कामदेव 
थें बांला:म्ह”, संगीत तथा काव्य शास्त्रय निपुणम्ह धका वर्णन याना त:गु दु । थीथी धर्म 
सम्प्रदायया उपास्य देवदेवी बुंगद्यो लोकनाथ, भिद्यो, नारायणद्यो, बालकुमारी व 
महालक्ष्मीद्योयाथाय पलिस्था याना त:गु धार्मिक कीर्ति स्मारक स्वयेबले अनं इमिप्रति 
समान आस्था श्रद्धा क्यनाच्चंग खने दु । 


कान्यकूति, सोत व स्थिति 


अनं चिना थकग॒ आपा धया थें मे अनया दशावतार नाटक सग्रह (रा. अ., ए 
३४६/१८, ने.सं. ७८५) व (आ.स.क्‌. ल्या: ७७० ने.सं. ८३४) अभिलेख ग्रन्थय दु । थ्व 
शीर्षकगु राष्ट्रिय अभिलेखालयया ग्रन्थय मर्छ(मत्स्य) अवतार, वाराह अवतार, पर्श राम 

अवतार (प्‌ मवंगु) नाटक नेपालभाषां है च्वया तःगु खः, मेगु मैथिली भाषां च्वयात:गु खने 
दु । आशा सफ्‌ क॒थिया थ्व हे शीर्षकया नाटक फुक्क नेपालभाषां च्वया त:गु खः । अनया 
मेमेगु मे यलया स्थानीय दाफा भजन सफुती दु । अनया खुपु थीथी मे नेपाली विहार, पुलांगु 
में, मल्ल शाहकालया मे, प्राचीन काव्य व काव्यकार सफुतिइ व सितु पत्रिकाय पिहां बये 


तुका द. 


विषयवस्तु 
अनं चिना थकगु मेया म्‌ विषय भक्ति, श्रृंगार, नीति, दर्शन, व देश भक्ति खने दु । 


भक्ति स्तुति ने 


ओंकार सुमरपा ओम लोकनाथ ओम्ह देव मणिगल यात प्रतिपाल 
ओया शरणस चोडा जुयिव उधार नरकस चोको लोक यायीओ उधार 
नारायण मूरति चोन ह्याडू ख्वाल ननान नुग बलन याओ नमस्कार ॥ १ ॥ 
मोक्ष आंने फोने छिके सतगति आस मुमार धक बिल छेन वरामय (?) वास 
मोतिमाल लोओ तव मन्दिर छे के तर हार ॥ २ ॥ 
बारक्या सूर्य्य रुप ब्रम्ह तेज रुप बराम्हुन्या पदारथ सोगु रुपया रुप (?) 
बदे तर छेके आस लोकेश्वर रुप ॥ ३ ॥ 
गीत थील(स्थिर) यात देव सुखन विरा(ला)स गीरजा (गिरीजा)या वचनन पाटनस वास 
(बास) गीतगोविन्दस चोको छि मूरति आस ॥ ४ ॥ 
श्वरुप (स्वरुप) अश्व गयाव चोड़ देव रुप श्व(स्व)छन्दन यात रथ लगन अनुप 
श्व(स्व)यान मसे रे लोक लोक ओस गुण रुप ॥ ५ ॥ 
राजीव रोचन(लोचन) मुख स्वयान मनून राम भारपा सेवा याडा 
छेन रखरप बिज्याहुने सन्तति सन्तान ॥ ६ ॥ 
यर जुजु दयकर यस चोड़ान छरपोरया चरणस शिवसिंहया जुग॒ति 
योग बल श्रीनिवास कार (काल) पद ॥ ७ ॥ 
- आशा सफ कुथि, मेसफ, ल्या: ६ 
करुणामय, लोकनाथ, लोकेश्वर व मत्स्येन्द्रनाथ नामं प्रख्यातम्ह बुंगद्योया रुप गुण 
खँ तया चिना त:ग॒ आ: तकया दकले न्हापांगु नेपालभाषा स्तुति मे थ्व खः । अनं बुंगय 
च्वंगु बुंगद्योया द्योगलय ने.सं. ७९२ स लुखा फुसय पलिस्था याना तःगु लँ पतिइ संस्कृतं 
कोका त:गु स्तोत्रय व नीलकण्ठ भट्टया संस्कृत मत्स्येन्त्र पद्यरातकय थें थुकी नं लोकनाथ 
बुंगद्योयात थीथी धर्म सम्प्रदायया इष्ट उपास्य कथं लोकेश्वर, ब्रम्हा, विष्णु व महेशवरया 
प्रतीक प्रतिनिधि ओमकार भाःपिया त:गु दु । थुकी लोकनाथ बंगद्यो शरण बीम्ह, मोक्ष 
बीम्ह, उद्धार याइम्ह, अभय वर बीम्ह व भक्तवत्सल उपास्य खने दु । अर्थार्थी भक्ति 
भावयुक्त थ्व स्तुति मेय लोकेश्वर बंगद्योया अध्यात्म स्वरुप व्यक्तित्व सर्वसाधारण भक्त 
जनं नं थुइका लाना काये फयेक व बुंगद्योप्रति भक्ति भाव थनी कथं न्हयब्वया त:गु दु । 
थुकी अनं यँँया जुजु प्रताप मल्ल धुंकालि वया काय नुपेन्द्र मल्लयात राजतिलक तिकेगुली 
सक्रिय भूमिका निर्वाह या:गु ऐतिहासिक खँ “यर जुजु दयकर यस चोड़ान......” न्ह्यथना 


तःगु दु । 

राग वराडि.॥ ए ॥ 

भूलोक भुवनलोक भुवनस ज्यासे तया रथ रे । 

महलोक जनलोक तपलोक सत्यलोकनाथ रे ॥ 

थ्व मंदलया नुगलस तओ दिप महान । 

प्रथमया जात्रा औल गार बहार ॥ १॥ 

रथ्या पाद पेम्ह देओ हटटट न्हिल घलचाक रे ॥ 

हाक सन सवदन नडाओ थे स्वक साल ग्याक रे ॥ २ ॥ 

ओस जात्रा स्वकम्हन नसनफाओ मचाओ रे ॥ 

सुवर्णपुरिया जात्रा वस लगनस माजु उय स्वय रे ॥ 

सुयस्वकोटि देवलोक इश्वरया विमानस वास रे ॥ ४ ॥ 

कर्कोटकया फणिमणि जुलयो जाज्वल्लेमान रे ॥ 

लोकनाथया नाम कासे रथया वरण (वर्णन) धाल श्रीनिवास रे ॥ ५ ॥ २८ ॥ 

- भिम भ सा, पौ १३३ व सितु ल्याः१९, पौ १ 

थ्व ची हाक:गु वर्णनात्मक मेय बुंगद्योया रथया अंग प्रत्यंगया प्रतीकात्मक परिचय 


व जात्राया वर्णन भक्तजनया नुगलय भक्तिभाव देजाइ कथं सरल शैलि याना तःगु दु । 
“हाक सन सवदन नडाओ थे स्वक साल ग्याक” उद्गारं जात्राया रोमान्चकारी वातावरण 


न्हयूलू वः । 


भ्रुंगारिक मे 


अनया श्रृंगारिक मेया म्‌ स्रोत अनया दशावतार नाटक सग्रह अभिलेख ग्रन्थया 
थीथी नाटक खः । उकिया “रामायण अवतार” व “हिरण्यकश्यपु अवतार” नाटकया 
श्रृंगारिक मे स्वपु थन दसु कथं न्हयब्वये - 
राग वराडि ॥ ए । 
उपमा छु तय ख्वाल लांख सोभा परेस्वान । ल्हाव छन म्हुतुसिस ग्वालतिन सितफोल ॥ १ ॥ 
लसिकल खन्याव समालस स छपु बोसे तया । व्हाव छन न्हिनस फुत चन्द्रमाया भय ॥ २ ॥ 
लोक्नाथया बालकन श्रीनिवास मल्लं चिडा । सुरपति बिव हाकु गहलया लन ॥ ३ ॥ 
- दवा स ए २४६ /१८, सशा का से पौँ७ 


थ्व मे दशावतारादि नाटक संग्रह दुनेया रामायण अवतार नाटकया अंक निगगु लु 
२ दुने दु । परम्परागत शैलिं प्रेम प्रसंगया खँ न्हयब्वया त:गु थ्व मेय कविं थःगु शैली 
विशेषता ब्वये फुगु दु । रामचन्द्रनाप हानं हवने खनी ला मखनी ला तथा थःगु भविष्य छु 
जुइ गय जुइ धयागु पीर कयाच्वंम्ह सीताया पलेस्वां जोगु ख्वालय चःति फुति फुति 
लुयाच्वंगुयात रावणं थःयाप्रति सीतां प्रेम प्रकट याना च्वंगु तायेकल । रावणया मिखाय 
सीताया च:ति फुति अतिभनं बांला: खने दया च्वन । अथे हे विरहिणी सीतां रामचन्द्रनाप 
बाये माला: नुग मछिना सप: फूयना त:बले सँ छपु फसय फरफर ब्वया च्वंगुयात नं रावणं 
सीतां थःयात प्रेम पूर्वक आहवान याना च्वंगु तायेकल । नाटकीय व्यड्ग्यया थ्व हिसी दुगु 
दसु खः । थ्व मेय माधुर्य व प्रसाद गुण देजाः । श्रीनिवास मल्लया छप॒ स्यल्लागु कवितामय 
मे थ्व खः । 

(३) संसार दर्शनया मे 
राग आसावरी ॥ चो ॥ 
इश्वर विधाताया अजुगुति ख्याल ॥ थ्व संसार फुययात अति तओ जाल ॥ घु ॥ 
तुथि हितिया लख तोने अति सवाल ॥ पृथिस (पृथ्वीस) दको लख मुनाओ समुदर खाल ॥ १ ॥ 
तव तव सिमास सओ सि चगोल ॥ फतसि खर्बुजा आदि गुँखिस सओ जात ॥ २ ॥ 
पण्डित दातापनि ... नन दिक ॥ कथिड कूलाम्हपनि संपत्ति लीक ॥ ३ ॥ 
सम्पत्ति दओम्हया संतान हीन । परिवार दओम्हया अति तओ रीन । ४ ॥ 
ज्ञानिजन पुरुखया तिरिजा अज्ञानी ॥ लालबाल अनारीया तिरि जा सयानि ॥ ५ ॥ 
श्रीनिवासया सेवकन गुण थओ हीन ॥ थमथम चोया थे जा छतान मजुओ ॥ ६ ॥ 


- भि सं भ प्‌ पौ १९२ व पु मे (/तिगुगु) १९:९१ 


थुकी मनुखं सांसारिक जीवन हना च्वँच्च॑ भोग याये माली यःगु विचित्र 
व्यवहार प्रपञ्च क्यना तःग्‌ द । थुकी “ज्ञानिजन पुरुखया तिरि जा अज्ञानी”, “संपत्ति 
दओम्हमा संतान हीन” धयागु सामान्य खं कविया समकालिक विशेष स्थिति उला क्यंगु दु । 
थुकी सामान्य खै विशेष खॅ”समर्थित जुया च्वंगुलिं अर्थान्तर न्यास अलंकार लाना च्वंगु दु । 
कविं सर्वसाधारण मनूतय शैक्षिक व आर्थिक स्तरय खने दया वःगु विसंगतिपूर्ण स्थिति मानव 
जीवनया पतनया पूर्वाभास खः धका सतर्क याके भनं “संसार फुय यात अति तओ जाल” धका 
न्वानाच्चंगु सी दु । थ्व मेय भाव पक्ष सिबें विचार पक्ष द्यथलाना च्वंग खने दु । 


राग आसावरी ॥ चो ॥ 
सुदामाया नं लीक नारायण थिर गन संसारया जिक ॥ घर ॥ 
छम्हया मोलस (मुलस) घसपाल तल जुल छम्हया दुरिस तर मोलस ॥ 
छम्ह बफुलाया भ्वातलन असहल छम्ह छम्ह जरिकसि लासा ॥ १॥ 
छम्हया जास घेलन असहल छम्हया बापा नसा ॥ | 
छम्ह बफुलाया म्हुतु नापं खने थाक छम्ह छम्हया एकादसि आस ॥ २. ॥ 
छम्हया खातास अजगति लासा छम्हया मालासोक लासा ॥ 
छम्ह बफुलाया धेचोन (?) असहल छम्ह छम्ह भुतुलिसं वास ॥ ३ ॥ 
छम्हया लसिकल प्राण ओ तुल्ले तिरि छम्हया दथ जि स्वले ॥ 
छम्हया भालतो देव उति उति छम्ह छम्ह ल्वात्तु ल्वाल्वां बाल ॥ ४ ॥ 
लोकनाथया बालखन श्रीनिवास मल्लं चिन कलि खेपरपु थो दिन ॥ 
चरनस (चरणस) तिओ बास बिओ विरहिन (विरहन ?) कल थ्व दे मेव रमनि (रुमनि ?) ॥ ५ ॥ 
- भि भय पौ १९१-१९२ व प्‌ से प्रका पृ मे६:७८ व व हे पौ १९१-१९-२ 
थग मे मनूतय्‌ जीवनया सम्पन्नता व विपन्नताया विषम स्थितिया तुलनात्मक 
चित्रण यायेगुली मन्द: कयाच्वंगु दु । थुकिया घुवा चरणय जक कविं श्रीमद्भागवत 
पराणया पात्रत सुदामा व नारायणया नां न्हयथना तल । कविं ला थुकी द्वारकाय सत्यभामा 
इत्यादि झिखुदो रानीपिंनाप सुख विलासपूर्वक जीवन हना द्वारकाधिपति जुयाच्वंम्ह श्रीकृष्णयात 


सम्पन्न व विलासी व्यक्तित्वया तथा दरिद्रता नाश याना उद्धार याना बिउ धका श्रीकष्णयाके 
ग्वाहालि फों वंम्ह गरीव ब्राम्हण सुदामायात विपन्न व हा:ना: मदुम्ह व्यक्तिया प्रतिनिधि 

पात्र कथं न्हयब्वया त:ग॒ दु । थ्व मेय कविया सहानुभूति व करुणा विपन्न स्थितिइ 
लानाच्वंम्ह प्राणीप्रति वनाच्वंगु सी दु । दरिद्रतां पिल्‌ वइगु थीथी समस्या गय याना 
समाधान याये धयागु खँय मनूतय विवेक विचार सक्रिय यायेभनं थ्व में कुला च्वंगु सी दु । 

थ्व मेय अनं प्रसाद गुणयुक्त समास शैलीं भाव प्वंका तल । थ्व मेय छखेर संगीत 
तत्त्व व कविता तथा मेखेर भाव तत्त्व व बृद्धि तत्त्व हयंका: तःगु दु । थ्व मेया त:जिगु व 
हिसि दुगु विशेषता थ्व खः । थुकियात ल्वयूक अनं थ्व मे थथे चिना तःगु दु - थ्व मेय 
निभो निभोया ११ गू चरण ज्याना तल । प्रत्येक चरणय छग्‌ वाकयं सम्पन्नता अथवा 
विपन्नताया भाव किपा न्हयब्वसा वया नापसं च्वंगु मेगु वाक्यं विपन्नता अथवा सम्पन्नताया 
भाव किपा अन: अत: ब्व: । न्हापांगु ता:हाक:गु वाक्यस ५ गःगु व प्यंगःगु आखलय दिपु 
दु । चीहाकःगु वा क्यया क्रियापद आपा याना सुचुका तःगु खने दु । प्राणी बोधक संख्या 
वाचक विशेषण “छम्ह” खँग्व:यात कर्ता रुपय वाक्य पतिकं लिसासां छ्यला तःगु दु । 
बिपन्न दर्गया प्रतिनिधित्व याका त:इ थाय 'छम्ह बफला' तथा सम्पन्नता अथवा विपन्नताया 
पराकाष्टा क्यने मा: थाय 'असहल' खँग्व: छयला तल । वाक्य पतिंकं लिसासां छ्यला तगु 
छम्ह सां बफला व असहल खँग्वलं कविया भाव थःथःगु थासय च्वना ध्वाथुइके फुगुलिं न्यने 
ययापु ज्‌ । मेमेगु मेय सिबें थुगु मेय श्रीनिवास मल्लया कवित्व झल्ल थी । भाव गांभीर्य 
संगीत माधुर्य व चक्कंगु मानवीय भावं याना श्रीनिवास मल्लया थ्व मे ई. सनया १७ गूगु 
सदीया नेपालभाषाया छपु स्यल्लागु मे खः । 

थःयात “लोकनाथया बालक” धका परिचित यानाच्वंम्ह श्रीनिवास मल्लं थःगु 
न्हयोने चनौति कथं दं वयाच्चंगु प्रजा प्रतिपालनया गहनतम राजकीय कर्तव्य तिप्यंके फयेमा 
धका उपास्य श्रीकृष्ण भगवानयाके प्रार्थना यानाच्चंगु खै थ्व हे मेया समाप्ति वाक्यस 
“सिवालपे दिव्य ध्यान” धयागु उद्गारं संकेत या: । 


नीति उपदेशया मे 
राग आसाओरी ॥ चो ॥ 
पापमय फाछि जुल नारायण धाओ । कार (काल) मुल धका जुय मते छान ॥ १ ॥ 
थ्व रत्या संपत्ति जतनन बिल । थओ बल थमन सिसे ओया गलकिल ॥ २ ॥ 
याडा भाओ मसिओम्ह अति छर (तल) छाय थ्वया वास नरकस कृतडान नाम ॥ ३ ॥ 
उपक्ष्यान (उपाख्यान) कथा उने मन फाछिन जिक । 
लोकनाथ्या श्रीनिवास सर थे चिक ॥ ४ ॥ १३ ॥ 
- भिमभसु पौ. १८८- १८९ 
सन्त उपदेशात्मक थ्व मेय नारायणया नां कायेगु व उपाख्यान कथा न्यनेगु उपदेश 
न्यंकेया नापनापं छलकपट याना गःकीपिंत निन्दा याना तःगु दु । 


(४) देश वर्णन मे 
राग मलाल ॥ चो ॥ | 
मणिकेशव मनिमन्दप (मणिमण्डप) सोहान । मणि नाग मनिमय मनिगर थान ॥ 
सुवर्ण प्रनारि (प्रणालि) त्रिशूर गंगा ओ जोल । मनिकंथ विश्वनाथ प्रवरनाश्वर ॥ 
भीमसेन निधन (निर्धन)या आस । गोपिनाथ अनेग गुणया वास ॥ 
महिमा समुन्दर इश्वरीस बलन । सिद्धिनरसिंह उपकार कारण ॥ ॥ 
- बनाते ए ३४६ / १८ 

थ्व देश वर्णन मेय उबलेया यल राज्यया नुगचु जुयाच्वंगु मणिगल (वर्तमान 
मंगलजार) धयागु लायक्‌ थायया धार्मिक कीर्ति व सिद्धिनरसिंहया उपकार गुणया.खेँ अति 
संक्षिप्तं न्हयजक थना तल । 


शेली विशेषता 


अनया काव्यया शैलीगत विशेषता थुपिं खने दु (१) वर्णनात्मकता- बुंगद्यो रथ जात्राया 
मेय गनं जात्राया रोमाञ्चकारी व गनं उल्लासमय भक्तिया वातावरणया सजीव वर्णन दु । 
(२) संक्षिप्तता- अनं चिना थकगु मे सिद्वधिनरसिंह मल्ल, प्रलाप मल्ल व जगच्चन्दपिसं चिना 
थकूगु मे सिबें चिची हाक: । चीहाकयक मे चिनानं अनं भाव यचुक, पूवंक व क्वातुक पिब्वये 
फु । (३) संगीतात्मकता:- अनं चिना थकगु फुक्क धया थें मे राग तालबद्ध रचना खः । अनया 
मेया संगीत ध्वनिं मेया भावानुकूलगु वातावरण लुइके फु, पात्रया मनोभाव पिब्वये फु (४) 
अलंकार छ्यला- अनं न्हापाया कविपिसं छ्यले धुंकगु सादृश्यमूलक उपमा व रुपक अलंकार 
लाना: छ्यलाःनं थःगु शैली बिशेष बां लुइके फुग॒ खने दु । थःम्हं चिनागु मेया भाव अनुकलगु 
अलंकार छ्यलेगुली अन निपुण ज्‌ । अनं थगु भाव, विचार व तर्कयात तेवा बीकेमा:थाय 
अर्थान्तरन्यास अलंकार “ज्ञानिन पुरुषया तिरि जा अज्ञानी” छ्यला त:गु दु । अनया 
अन्त्यानुप्राश अलंकार अतिक यः । अनं छ्यला त:गु छुं अर्थालंकारया दसु थथे ख:- 

उपमा अलंकार- छन म्हुतुसि ग्वालतिन सितफोल (गुण व वाचक लोप जुयाच्चंगु) 

व्यतिरेक अलंकार- सर्व कालं छन मुख कलानन दन चन्द्रमाया बालछिस हीनन वन । 


थुकी उपमान चन्द्रमाया कला पा: जुजुं वनी यः उपमेय नायिकाया सौन्दर्य सदां उथें 
खने दु धया च्चछाया त:गुलिं व्यतिरेक अलंकार जुल । 


अनं “सुदामाया लिक नारायण” शीर्षकगु मेय श्रीमदभागवत महापुराणया 
(स्कन्ध १० अध्याय ८०-८१) द्वारिकाधिपति श्रीकृष्ण व वया गरीबम्ह पासा ब्राम्हण 
सुदामाया बाखंयात अनं त:मि व चीमिया आर्थिक विषमताया चित्रण यायेत प्रतीक कथं 
छयला तल । (८) प्रदवित्यात्र वाकय विन्यास- अनया मेया पदविन्यास व वाक्य विन्यास 
प्रक्रिया उबलेया नेपालभाषाया भाषिक अध्ययनया निंतिं यइपुगु अध्ययनीय ज्वलं खः । 
अनं चिना थकूगु छपु मेया थीथी वाक्य फ्यना स्वये:- 

रथया पाद पेम्ह देओ हटटटन न्हिल घलचाक रे 

१ २ ३ ¥ शू द ७ प 

थ्व वाक्यस च्याग्‌ खँग्व: दु । थुकी भूतकालिक क्रियापद न्हिल छगू जक दु । थ्व 
क्रियापदया जवं खबं देओ व घलचाक भोछुका त:गु दु । रथया पाद भेम्ह थपि स्वलि बव: 
देओ कर्ता खँग्वःया विशेषण खः । यल बुंगद्योया रथया पाद अर्थात प्यचा: घ:चा नेपाल 
उपत्यकाया लोक धारणा कथं प्यम्ह भैरव (त्यांगा), हयग्रीव, रुद्रकुण्ड व लुप्तहास भैरव रुपया 
मानवीकूत याना त:गु खः । हृटटन थ्व वाक्यया मूलक्रियापद न्हिलया क्रिया विशेषण खः: । 
न्हिल क्रियापदं पर्यायवाची खँग्व: जुयाच्चंगु पाद व घलचाक तुला वंगु ब बुंगद्योया भव्य रथ 
न्ह्याकेगु पराक्रम क्यने खंगु लयतां प्यम्ह भैरव न्हयूगु ज्या नितां छकलं बोध याये फुग॒ खने दु । 

मोक्ष ओने फोने छिके सतगति आस । 

थुगु वाक्यस फोने क्रियापद दथुइ लाका तःगु दु । कर्म खँग्व: वर खँग्व: सुलाच्चंगु 
दु । आस खँग्वःया ल्युने नं दु क्रियापद सुलाच्चंगु दु । थुकियात फ्यनेबले थुपिं वाक्य मा: 
हना च्चंगु सी दइ:- 

(१) छिके मोक्ष ओने. (वर) फोने, 
(२) छिके सतगति (वर) फोने, 
(३) (जिमि) आस (पूवनेमा) 


थुभनं स्वंगु अन्याश्रित वाक्य छमा: याना हना त:गु संयुक्त वाक्य जुया नं थ्व वाक्य 
सरल वाक्य थें हे याउँसे च्वं । कविं भक्ति रस प्रधान मेय दये मा:गु माधुर्य गुण लुइकेत 
थुजागु वाक्य ज्याना त:गु प्रशंसनीय ज्‌ । थुकिं याना अनया भाव संप्रेषण क्वातुल । 


अनं थःगु मेय नेपालभाषाया प्रकतियात ल्वयक छयला त:गु संस्कृत तत्सम खँग्व: 
थुपिं ख:- प्रतिपाल, शरण, मोक्ष, सतगति, सन्तति, सन्तान इत्यादि । अनं छयला तःगु छुँ 
संस्कृत तद्भव शब्द थथे ख:- उधार (उद्धार), मुरति (मूर्ति), खाल (क्षार), पृथिस ( 
पृथ्वीस), रीन (ऋण), सयानी (सज्ञानी), इत्यादि । मैथिल आदि मेमेगु भाषाया शब्द अनं 
म्हो जक छयला तःगु खने दु । रपे तँसा स्वाना अनं संस्कृत क्रिया खँग्व:यात नेपालभाषा 
क्रिया ज्याना त:गुया छुँ दसु थथे ख:- क्षेपरप, सुमरपा, रखरप, भारप इत्यादि । 


अनया भक्ति रचनाय विशेषतः करुणामय लोकनाथ प्रति विशेष भक्ति भाव 
पिज्व: । विष्णु भगवानया थीथी अवतारयात नं अनं श्रद्धा भक्तिभाव प्वंका त:गु खने दु । 
अनंलि अनया काव्यय उबलेया चलन कथं संयोग व विप्रलम्भ पक्षया लायक श्रृंगारिक प्रवृतिं 
भूमिका निर्वाह यानाच्वंगु खने दु । अनया “ईश्वर विधाताया .अजूगुति ख्याल” व 'सुदामाया 
लिक नारायण” शीर्षकगु मेय अनं बौद्धिक चिन्तन दुथना तःगुलिं उपिं रचना तःजिगु 
कवितायमय मे जूगु दु । नेपालभाषा काव्य ख्यलय अन लोकनाथ करुणामयया वात्सल्य 
भक्ति काव्यया व नीति तथा दर्शनया प्रमख कवि कथं सुपरिचित जुयाच्वंगु दु । 


नेपालभाषाया प्राचीन काव्य सिर्जना श्रीनिवास मल्ल-८९ 


योगनरेन्द्र गल्ल 


नि.सं. ७८७-८२६) 

परिचय 

ने.सं ७८७ श्रावण शुक्ल चतुर्थी सोमवार खुन्हु बूम्ह योगनरेन्द्र मल्ल ने.सं.८०५ दँया 
पौष थः बौ श्रीनिवांस मल्लं राज्य त्वःता बिसेलि यलया जुजु जूगु खः । अनया जीवनी खँ 
प्वलीग प्रामाणिक तथ्य व दसि ज्वलं गाक्क मलूनि । अनं काव्य, व्याकरण, कोश, अलंकार 
ब संगीत विद्या पारगंत याना त:गु खै अनया समकालीन थीथी शिलाभिलेख व मुद्राभिलेख 
पाखें सी दु (रेग्मी, मिडियवल नेपाल्‌ भाग २, पौ३२८-३२९) । “संगीतार्णव पारग”, 
“सकल शस्त्र शास्त्र नृत्य वाद्य सकल कलाकौशल संगीत विद्या पारग” व “संगीत विद्यानिधि” 
इत्यादि उपाधिं अन विभूषित जुयाच्चन । ने.सं.८२१ या लिपाया अभिलेख दसिं अन श्रीमद्‌ 
वीर, नेपालचूडामणि व श्रीश्रीजयवीर नामं विभूषित जुया च्वन । अनया शासनकाल 
तक यल राज्य राजनैतिक, आर्थिक व सांस्कृतिक दृष्टिं उन्नत खने दु । अथे हे अनया 
शासनकालया नेपालभाषा नाटक व काव्यया सिबें संगीतया साधना आपा जूगु सी दु । 
अनया छम्ह रानी जयलक्ष्सी नं कवयित्री खः । ने.सं.८१६ लिपानिसें ख्वप जुजु भूपतीन्द्र 
मल्लनाप अनं वरोवर टक्कर काये माला: च्वन । अन्तय, ने.सं .८२६ कार्तिक शुक्ल ११ 
खुन्ह चान्हय चाँगुइ थ: सैन्य रेखदेख यायेत वनाच्च॑म्हसित शत्रु पक्षया मनुखं विष ल्वाक 
छ्याना बभां त्वंकूगुलिं अन मत्यवं मन्त । 


मे, सोत व स्थिति 


ल्हाकम्ह रुपय अनया नां दुगु मे स्तोत्र भजन गीत संग्रह (बी ४०१ ।१९), रागमाला 
(माधवानल कामकन्दला नाटक, बी २८७/९) व यल भिंद्योयाथाय च्वंगु भजन सफुती दु । 
अनया छुंछु मे मल्ल शाहकालया मे व पृलांगु मे मुना सफुतिइ पिहां बये धुक्गु दु । 


विषयवस्तु 
रागमाला संगीत परम्परां विशेषत: प्रभावितम्ह अनं चिना त:गु मेया मुख्य विषय 
लायक श्रृंगारिक माया मतिना खः । अनं उपदेश, दर्शन, भक्ति व देशभक्ति विषयया मे नं 
चिना थकूग दु । 
लायक श्रुंगारिक मे 
राग केदारा ॥ चो ॥ 
अपुरुव रुप अपसला(रा), रु (लु) उनि रुप अपसरा समान 
सखि व संगीतस सयान कामकन्दरा काम करा(ला) सोड़ान रे । 
जयलक्ष्सी प्रभु लोकया आधार वीर नरेन्द्र मल्लन धार सार 
थ्वम्ह तिरि उरवसि (शी) उथिड निहार ॥ 
-रा मा बी २८७/९ 
योगनरेन्द्र मल्ल-९० नेपालमाषाया प्राचीन काव्य सिर्जना 


थ्व मेया समाप्ति वाक्यस “वीर योगनरेन्द्र मलन धार सार” न्हयथना तःगु दु । 
ने.सं.८२४ या छग्‌ शिलाभिलेखय “श्रीमद्‌ बीर योगनरेन्द्र मल्ल जयलक्ष्मी” न्हयथना तःगु 
दु । थ्वया लिधसाय थ्व मेया रचनाकाल ने.सं. ८२१-८२४दुने ला:गु सी दत । 


थुकी प्रस्तुत रुपय माघवानल कामकन्दला नाटकया नकि कामकन्दलाया रुप गुण 
च्वछाया: अप्रस्तुत रुपय अनया मयजु जयलक्ष्मीया रुप गुण प्रशंसा यासें अनं वया प्रति माया 
मतिना क्यनाच्वंगु दु । लायक श्रृंगारिक मेया प्रेम प्रसंगया थ्व मेय 'सखि व संगीतस', सयाम 
धया गुण वर्णन याना तःगुली जयलक्ष्मीया कवयित्री व्यक्तित्वयात नं संकेत याना तःगु 
ध्वाथ्‌ व: । परम्परागत उपमा अलंकारं छायपा: त:गु थ्व मेय कवितात्मक गुणयात सिबें 
संगीत तत्त्वयात जोड़ बिया तःगु सी दु । 


राग सारंग ॥ चो ॥ 
सुन्दर (सुन्दरी?) तिरि मदु जोभन छु बान ॥ 
स्वान हाने तोह चिना म्हितल ओयाओ रे ॥ 
छनके शिलस तय स्वान हडाओ ॥ १ ॥ 
तरुणि जोभन छन जुया ओर गण रे, ॥ 
तिरिओ रस रंग मदुन छु बान तिरि ॥ २ ॥ 
योगनरेन्द्रन ल्हाल खयातीन रे ॥ 
सुन्दरी मदु छेस बन ओ समान ॥ ३ ॥ 
- व है 
_ थुकी जोभन दुम्ह तिरिया महत्त्व कना त:गु दु । न्हयथ वंगु मेय सिबें थुकी जुजु 
योगनरेन्द्र मल्लया विलास हयामि व्यक्तित्व न्हयल्‌ व: । तर थकी कामोहीपक प्रसंगयात 


संयमित व शिष्ट पहलं पिब्वयेगुली योगनरेन्द्र मल्ल सचेत खने दु । थुपिं में योगेनरेन्द्र मल्ल 
संयोग श्रृंगारया पक्षपाती ख: धका क्यं । 


राग ॥ ॥ 
जि दुःख गुलित ख ल्हाय हे प्राण प्रभु विनु छु उपाय ॥ धु ॥ 
अबला जि अति मिसा चित्तस भालपा तिसा 
जि मनस बान (बन ?) सम वास 
तिरि जाति निरगति छु जुग॒ति अनुभूति थव थमन हल सुख बास ॥ १ ॥ 
पलेस्वान हल कासे कपुर लखन हासे थ्व शरीरस सास्य तया ॥ 
शीतल मजुव चित्त यस थे मनस दित चन्दाल कामया मदु दया ॥ २ ॥ 
कामन विपत्ति बिल उचित अहित जुल जि चित्तस उताप ॥ 
नरेन्द्रलक्ष्मी प्रभु जोगनरेन्द्रन धाल न्हुबन्ह धेरज याव ॥ ३ ॥ 
- म शा का से १७.११ 


थ्व मेय विप्रलम्भ श्रृंगार रस लुयाच्चंगु दु । मेया समाप्ति वाक्यस “नरेन्द्र लक्ष्मी 
प्रभु योगनरेन्द्रन धाल” न्हयथना तःगु दु । जुजु योगनरेन्द्र मल्लया ३३ म्ह रानी मयजुपिं मध्ये 
नरेन्द्रलक्ष्मी नं छम्ह खः । रानी मयजुपि मध्ये सुं रानी अथवा मयजुनाप थ: प्रभुं सुख विलास 
यातलें थ:यात ज्‌ व:गु न्हुबन्हुया विरहयात नं नरेन्द्रलक्ष्मी तच्च्व:गु विरह सन्ताप तायेकूगु 
मनोभाव थुइका वयात मन तया बीभनं चिना तःगु थ्व मे खः । थ्व मेय कवि सिद्धिनरसिंह 


नेपालमाषाया प्राचीन काव्य सिर्जना योगनरेन्द्र मल्ल-९१ 


मल्लया “जुही जिल स्वान सासे लाया” शीर्षक मे (मेपु २६)या भाव संस्कार दहेँ वयाच्चंगु खँ 
थ्व मेया 'पलेस्वान हल कासे कपुर लखन हासे थम शरीरस सास्य तया' उद्गार पुष्टि ज्‌ 
व: । थः सिबें न्हापाया कविया वर्ण्य खँ व अलंकार त्याना कया नं थःगु शैली बांलुइक मे 
चिनेगुली योगनरेन्द्र मल्ल सफल धयागु थ्व में जक क्यं । थ्व मेय तक योगनरेन्द्र मल्लं 
श्रृंगारिक काव्यया गुणयात निर्वाह याःगु सी दनि । थ्व मेय तक कवितात्मकता व 
संगीतात्मकता सन्तुलित खने दु । 
उपदेश मे 
राग स्वरथ मलार ॥ चो ॥ 
धन दयि रोकन येयि सि श सिमा गुखे 
आ रे डेसे रोग (लोक) सिसे थओ पदलथ (पुरुषार्थ?) यासे ॥ 
थम सिङ थम विर मते ग्यानि (ज्ञानि) जसे पुखुरिस जय मते थओ मन चिसे ॥ घु ॥ 
म्हुथु कस्ती हिदय (हृदय) कपति मते साधु जुसे कुब्लधि कुसंग मने साध संग कासे ॥ घ्र ॥ 
धुलन नालन किर्पिय (?)चुलंख सिसे जोगनरेन्द्र मल्ल ल्हार चाकून पुसे । 
आ रे ड़ेसे रोक सिसे थओ पदलथ यासे ॥ घु ॥ 
- स्तोभगी सा बी ४०१/१९ 
थ्व मेया समाप्ति वाक्यस “जोगनरेन्द्रन ल्हार चाकुन पुसे” धया त:गु विचारनीय 
ज्‌ । थः समकालीन मनूत लोकं हवाका जुइगु लोभं गुलिं मनूत साधु ख्वालं पुया कपट याइपिं 
सा गुलिं साधुया संगत याना नं कुबुद्धि छ्यला कुसंगत याना धन मुनेगु ता: कयना जूपिंत 
न्वाना त:गु थ्व उपदेश विचारनीय ज्‌ । 
राग विभास ॥ ज ॥ 
मदु थिर थ्व संसार मखु थे मसने ॥ 
पासा परिजन देस तोलताओ ओन ॥ 
थ्व देह जा ओने माल खने ॥ १॥ 
थम मययाम्हयात छाय अति छोने ॥ 
दुःख सुख दैवन केको तुनि खने ॥ २ ॥ 
धरमस मलोयक छाय अति छोने 
धन छेन तोलताओ यने पाप पुण्य ॥ ३ ॥ 
ला सरीर मखु थीर राम तु लुमने ॥ 
अपजस जुयी थास मन लिहा ओने ॥ ४ ॥ 
श्रीयोगनरेन्द्र धाल भुपतेन्द्र बोने ॥ 
उभहय भजनान तलेजु ओ होने ॥ ५ ॥ ३१ ॥ 
-भिर्म म बु पौँ १६० 
थुकी सांसारिक जीवनया अस्थिरता ब मृत्युया अवश्यभ्भाविता क्यना धर्मय मलोगु 
कर्म मयाये धका न्वाना त:गु दु । धन जन छे वाना पाप पुण्य जक ज्वना वने मा:गु थ्व 


जीवन ख: । उकि अपयश जुडइगु ज्यां ल्हा लिकया परब्रम्ह रामया नां काये भिं धका थुकी 
जुजु योगनरेन्द्र मल्लया नां न्हयब्वया अज्ञात सन्त कविं उपदेश न्यंका त:गु दु । थुको 


योगनरेन्द्र मल्ल-९२ नेपालमाषाया प्राचीन काव्य सिर्जना 


उबलेया मति मभिपिं मनृतयत ध्याचु न्यंका तःगु ध्वाथ्‌ वः / ने.सं. ८२२ स ख्वप जुजु 
भूपतीन्द्र मल्लनाप जग्‌ सन्धी पत्रया सकारात्मक प्रतिकिया कथं निग्‌ राज्य यल व ख्वप 
दथुइया स्वाप्‌ स्थिर जुइमा धका थ्व मे चिना त:गु सी दु / 


नासः द्योया स्तुति मे 
राग मालव ॥ एक ॥ 
जय जय जे नाटेश्वर जु रे ॥ 
नृत्य रसन सरस्वति जन्त्र थाक भेरि पुर इन्द्रन । एकि जय जय नृत्यनाथ ॥ 
विविध विधान विधान तार थाक हिर्दय हरखन हरिन खिन थाक ॥ 
वंश पुर सुरज चन्द्र निम्हसेन पारवति लछिमिन मे हार लसन ॥ । 
-रागमाला, बी २८७ /७ 
थुगु नास:थोया स्तुति मेय जन्त्र थाना च्वंम्ह सरस्वती, भेरी पृम्ह इन्द्र, ता: थाना 
च्वंम्ह ब्रम्हा, खिं थाना च्वंम्ह हरि, बय पुया च्वंपि चन्द्र सूर्य, मे हा: पिं पारवती लक्ष्मीयात 
नास: द्योया गण रुपय न्हयब्वया त:गु दुर्लभ प्राय पात्र चयन ख: । थुकी माधुर्य गुण नं 
देजा: । 


देश वर्णन ने 


राग केदार ॥ चो ॥ 
विरिंचि नारायण शंभु स्वरुप । तरुण अरुण उनि अपुरुव रुप ॥ 
जय जय मछेन्दरनाथ ॥ 
करुणामय थ्वम्ह मछेन्दरनाथ । हरिसिद्धि ईश्वरी भैरव साथ ॥ 
अपुरुव पुर पुरन्दर सम पुल(र) । ललितापुरी गुणी अन (जन) परिपुर ॥ 
भीमसेन मणिनाग कुमार । मणि हरि मनि नरसिंह निहार ॥ 
वीर योगनरेन्द्र महाराज धरम करम । थ्वसके बल काओ योगनरेन्द्र महाराज ॥ ॥ 
- उकी हे । 
मेया समाप्ति वाक्यस वीर योगनरेन्द्र महाराज न्हयथना चिना तःगु थ्व प्रशस्ति 
मेय यलया मम्ह उपास्य इष्टद्यो बुंगद्यो अर्थात्‌ मछेन्दरनाथप्रति भक्तजनया नुगलय श्रद्धा 
भक्ति भाव थनेगु कृत: खने दु । थुकी नं देशवासीपिंत गुणी जन धका च्वछाया: देश 
वर्णन मेया प्राचीन विषयवस्तु हनेगु परम्परा निर्वाह याना त:गु दु । यल राज्यया नुगःचु 
जुयाच्वंगु मणिगल थासय च्वंपि भीमसेन, मणिनाग, मणिकुमार इत्यादि नां जक न्हथना 
नं अपृरुव ललितापुल व अपुरुव पुर पुरन्दर एर सम पुल धयागु उद्गार जक प्वंका नं 
देशवासीपिनि नुगलय यल देशप्रति देशप्रेम ग्वाके फू । तरुण अरुण व धरम करम थिजागु 
यमक अलंकार थुकी माधुर्य गुण लुयाच्वंगु दु । परम्परागत विषयवस्तु, अलंकार व 
संगीतय केन्द्रित याना मे चिना नं योगनरेन्द्र मल्लं काव्यया स्तर कायम याना तःगु सी 


दु । अनं संगीत पक्षय आपा ध्यान केन्द्रित यागु नं सी दु । अनया मेय संगीत तत्त्व व 
काव्य गुण सन्तुलित जुयाच्चंगु खने दु । 


नेपालमाषाया प्राचीन काव्य सिर्जना योगनरेन्द्र मल्ल-९३ 


अध्याय ६ 


नेपालभाषा काव्य धाः ने.सं ८२१-८९१ दुने 
(ई सनृया १९ गुगु सदिः न्हयचोगु) 


थुगु सदीया शुरु ई दुने नेपाल उपत्यकाया लायक खलक व लायक्‌ कविपिसं न्ह॒यथ 
वंगु सदी दुनेया कविपिसं थें काव्य गुणां जा:गु गीति काव्य सिर्जना या:गु खने मन्त । लायक 
खलक व सर्वसाधारण कविपिसं काव्य परम्परा न्हयाका तयेगु सक्रियता धा:सा क्यनाच्चंगु 
खने दनि । थुगु सदीदुने न्हयाइपुकीगु व श्रृंगारिक विलास याये मास्ति वयेकीगु पौराणिक 
. बाखंया लिधंसाय व भारतया प्रेमाख्यानया लिधंसाय नाटक नाटिका चिना प्याखं दयेका 
क्यनेगु चलन आपा जुल । थुपिं नाटक नाटिकाया मेय कवित्वयात सिबें संगीत पक्षयात 
आपा: तिबः बिया तःगु जुयाच्चन । थुगु सदीया लिचोगु समयावधिरिखे थ्यंका तिनि यें 
जगज्य मल्ल, कुमुदिनी देवी व जयप्रकाश मल्ल, ख्वपय रणजीत मल्ल व वृद्धिलक्ष्मीदेवी तथा 
यलय योगप्रकाश मल्ल, विष्णु मल्ल, राज्यप्रकाश मल्ल पिनिपाखे धार्मिक स्तुति मे, देश 
प्रेमया मे व आत्मपरक गीति मुक्तक सिर्जना याना काव्य प्रवृत्तिस हिउपा: हयेगु कुतः या:गु 
सी दु । उबले संकटापन्न गंभीर राजनेतिक स्थिति जुयाच्चंसां नं उबलेया लायक्‌ खलक व 
सर्वसाधारण अज्ञात कविपिसं यथार्थपरक आत्मपरक मे सिर्जना या:गुया ल्याखं ने.सं ८६० 
दॅया न्ह्यो व लिउया समयावधि नेपालभाषा काव्यया इतिहासय महत्त्वपूर्ण जुयाच्वंग तथ्य 
कवय भोलाक वयेत्यंगु च्वखं क्यनी । 


थुगु ईया नेपालभाषा काव्य धा:या नितिं प्रेरक व पंगल: जुयाच्चंगु उबलेया राजनैतिक, 
भाषिक, धार्मिक, आर्थिक व सामाजिक स्थिति थथे जुयाच्चन: 


(१) राजनैतिक स्थिति : ई. सन्या १७ गगु सदी फुड २५ देँ ति न्हयोनिसें हे नेपाल 
उपत्यकाया केन्द्रिय यें यल व ख्वप राज्य ज:लाख:ला राज्यया इलाका त्यलेगु लित्यलेगुली 
संघर्षरत जुयाच्चंगु, उत्तराधिकार ल्यया थकम्ह राजकुमारयात राज तिलक बीग खय जुजु 
प्रताप मल्ल सिकालि येँ. लायकूली गुनुहुँ कचिंग:मि न्व:गु व नाबालकम्ह राजकुमार जुजु 
जुयाच्चंगु मौकाय लाका: मन्त्री थःगु स्वार्थ तिप्यंका शक्तिं च्वयच्वय धाया जुइगु तथा राज्य 
राज्यया दथुइ गतिरोध उत्पन्न जुइगु चालवाजि म्हितीगु खैँ इतिहासपाखें सी दु । ई. सन्या 
१८ गूगु सदी थ्यंका थुजाग राजनैतिक स्थिति झन तचच्च: जुल । थग सदीदुनेया नेपाल 
उपत्यकाया ममगु राजनैतिक गतिविधि थुपिं जुयाच्चन (क) ये, यल व ख्वप राज्य उपत्यकां 
पिनेया गोरखा तनहुँया ग्वाहालि कया केन्द्रिय राज्य थवंथवय्‌ वैरभाव व द्वेष भावं थवंथवय्‌ 
ल्वानाच्चनीगु जुयाच्चन । उजागु ल्वापु कचिंगः पिकायेगुली राज्यया मन्त्री जुयाच्चनीपिं 
व्यक्तिया चालवाजि व स्वार्थी नियत सक्रिय जुयाच्चन । इमिसं प्रजाजनयात मखु मखुग खँ 
न्यंका छोना हया उपद्रव व लुट याके बीग जुयाच्चन । धर्म कर्म, व्यापार व बुँज्या यायेगुली 
चित्तास्‌ मदइगुलिं प्रजाजनं धा:सा राज्य राज्यया दथुइ ल्वापु जुइगु उस्त य: मतायेक्‌ । (ख) 
उबलेया गोरखा राज्यया जुजु पृथ्वीनारायण शाहं नेपाल उपत्यका त्याकेग कुत:या सिलसिलाय 
उपत्यकाया थाय थासय लँ पना यें, यल व ख्वप राज्यया लागा त्यला हःगु जुयाच्चन । ने.सं. 
८८८ देय यंड्या पुन्हि खुन्ह जुज पृथ्वीनारायण शाहं कान्तिपुर राज्य थःगु ल्हाती काल । 
ने.सं. ८८८ आश्वीन कृष्ण ११ खुन्हु यल राज्य काल । स्वह तक सशस्त्र युद्ध यानालि तिनि 
ने.सं. ८९० कार्त्तिक शुदि १३ खुन्हु ख्वप राज्य काल । अनंलि नेपाल उपत्यकाय मल्ल वंशीय 


नेपालभाषा काव्य-९४ नेपालमाषाया प्राचीन काव्य सिर्जना 


जुजुपिनि शासन पा: ब्यना शाह जुजुपिनि शासन शुरु जुल । तर शासन याइपिं जुजुया वंश 
हिउसां नेपाल उपत्यकाय विद्यमान जुयाच्वंगु धार्मिक सांस्कृतिक व काव्य सिर्जना ज्याखँय 
छं गतिरोध मव: । छं ईया नितिं उजागु ज्याखँँ दीसां लिपा शाह जुजुपिसं हानं न्हापाया थें 
तुं उजागु ज्याखें याके बिल । शाह जुजुपिं थःपिं नं उजागु ज्याखं प्रभावित जया धार्मिक 
सांस्कृतिक ज्याय व मे चिने ज्याय सहभागी जूगुलिं उजोग्‌ ज्याखँ सर्वसाधारण प्रजानं न्हापा 
थें हे उल्लासं उत्साहं न्हयाकल । थुगु सदो दुने नेपाल उपत्याकाया ख्वप, यँ व यलया बिस्कं 
विस्क राजनैतिक स्थिति थथे जुयाच्चन । 


ख्वप- थुगु सदीदुने ख्वप राज्यया लायकदुने नं जुजु रणजीत मल्लया शासन कालय 
थ्यंका थ्वया उत्तराधिकार राजकुमार ल्ययेगु व निर्णय यायेगु खँय न्हयथु लिथु रानीपिनि 
पाखें गम्भीर लायक कचिंग: पिदन । मोहान्ध जुजु रणजीत मल्लं थः रानीपिनि प्रति याइगु 
पक्षपातपूर्ण व्यवहारया मनिंगु परिणामं लायक्‌ कचिंग: पिदंगु जुया च्वन । थ्व हे लायक्‌ 
कचिंग:या मार फये माःम्ह रानी वृद्धिलक्ष्मी देवीं मर्मस्पर्शी कविताया माध्यमं थःया लं दुम्ह 
राजकुमारया उत्तराधिकार जुइगु हक संरक्षण जुइकेया निम्ति स: तल । ख्वप राज्यस जुजु 
व प्रजा पञ्चया सम्बन्ध धा:सा थ्व सदीदुने नं स्वस्थ जुयाच्वन तिनि । रणजीत मल्लया 
मथ्या कायपिं व मन्त्रीत थःथः स्वार्थ व पदलोलुपतां याना उबलेया गोरखाया जज पृथ्वीनारायण 
शाहया नेपाल उपत्यका त्यलेगु ज्याय ज्याभ: लभ: ज्‌ वन । इमित कया “हाय हाय राम 
गथे मलुमने नेपाल” “शीर्षकगु मेय “पिरति याना चोना दरजनयाके छल हाय हाय छु नगल 
आव” धका भर्त्सना याना त:गु विचारनीय ज्‌ । 


यँ- थुगु सदीया यया राज्य लायक कचिंग:, षडयन्त्र व हत्या थेंजा:गु घटनां आपालं 
ग्रस्त जुयाच्चन । उजागु संत्रासया वातावरणय लायक खलक व सर्वसाधारण ज्ञात अज्ञात 
कविपिसं काव्य सिर्जनाया सक्रियता न्हयब्व:गु उस्त खने मदु । महीन्द्रसिंह गल थकुरया नां 
ल्हाकम्ह कवि रुपय न्हयब्बया त:ग॒ धान्यवति प्याखन नाटकया मेय मन्त्री झगलया गुण प्रशंसा 
याना त:गु सम्म खने दु । ने.सं. ८४० रिखेया मे लायकूया दुने व देशय विधर्मीया प्रभाव 
शक्तिया विरोध प्रजाजनया गवाहालि कया मन्त्री झगल थकुरं याःगु तथा उबले देशय वःगु 
महामारीया संकट इलय देश व प्रजा सम्हलय याना बिउगु झगल थकुरया गुण लुमंका ने.सं. 
८४० स मे चिना तःगु खने दु । जगज्जय मल्लया शासनकाल थ्यंका छुं ईया लागि येँ राज्यया 
राजनैतिक स्थिति सामान्य अवस्थाय वल । उगु परिस्थितिस जज जगज्जय मल्ल व अनया 
रानी कुमुदिनी देवीं भक्ति व श्रृंगारीक मे चिना: उबले थिकिथिकि पनाच्वंग नेपालभाषा 
काव्य धा: हानं बांलाक न्हयाकूगु जुयाच्चन । अनंलि, जयप्रकाश मल्लया शासनकाल ३३ देँ 
तक ताहाक: । तर उबलेया नेपाल उपत्यकाया स्वंगुलिं राज्यं उबलेया गोरखाया जुजु 
पृथ्वीनारायण शाहया शक्तिनाप बारम्बार संघर्षरत जुइ मालाच्चंगुलिं संकटापन्न तथा जोखिमपूर्ण 
जुया च्चन । जज जयप्रकाश मल्ल थः हे नं थःगु लायकया छथो भारदारतनाप टक्कर कया 
इमित क्वत्यलेगु चिन्तां मप्वंगु जीवन हने मा:म्ह जुयाच्चन । साहसी व महत्वकांक्षी जुजु 
जयप्रकाश मल्लं शुरुइ ला थः विरोधी भारादार व किजा नरेन्द्रप्रकाश व राज्यप्रकाशपिंत 
लिज्ञाँ न्हयज्ञाँ मकासे दण्ड नीतिया बलं क्वत्यल । बया दण्ड नीतिं प्रतिशोधया मि जुयाच्वंपिं 
भारदारत मध्ये तःधि काजिया षडयन्त्रै ने.सं ८६६-८७० दँ तक जयप्रकाश मल्ल राज्यच्युत 
जुया: उखे थुखें निर्वासित जीवन हने माल । अनं थःगु धर्म, मनोबलं व शक्ति संचयया उपायं 
कान्तिपुर राज्य लित काये फत । तर उबलेया गोरखाया जुजु पृथ्वीनारायण शाह्या सैनिक 
शक्ति नेपाल उपत्यका त्याके तातुना: उपत्यकाया मूम्‌ग॒ गां थाय त्याकु त्याक्‌ लँ पॅपं न्हयज्यां 
वयाच्चंगुलि उबले नेपाल उपत्यकाया ये यल व ख्वप राज्य राजनैतिक संकटया ग्वफसय 
लात । उजागु राजनैतिक संकटया इलय नं कान्तिपुरय्‌ काव्य सिर्जना राजमाता कुमुदिनी 


नेपालमाषाया प्राचीन काव्य सिर्जना नेपालभाषा काव्य-९५ 


देवी, जुजु जयप्रकाश मल्ल, लायक कवि धनन्त व सर्वसाधारण अज्ञात कविपिनिपाखें 
जुयाच्चंग खने दु । थुगु सदीया अन्तपाखें येय लायक श्रृंगारिक काव्य, धार्मिक स्तुति मे व 
सामाजिक विषयवस्तुया मे सिर्जना जूगु खने दु । 


यल- यल राज्यस जुजु योगनरेन्द्र मल्लया मृत्यु लिपाया आपा याना जुजुपिं नाबालक 
जगुलिं व उमेर गा:पिं योग्य जुजुपिनि नं मत्यवं मृत्यु जुइगुलिं याना उबलेया यलया प्रधान 
काजिपिं झनझन शक्तिशाली जुल । अले इपिं राज्यया न्हिन्हिस्या शासन ज्याय प्रजाप्रतिपालया 
खँय जुजुयात उचित सल्लाह बीपिं मजूसें थ:पिनि इच्छानुकल ज्याखें सनीपिं जुया जुजु थापना 
याना तइपिं यलकि जुजु जुया च्वंम्हसित ख्याना नं छोये फुपिं जुया पिहाँ वल । उजागु 
राजनैतिक स्थितिया कारणं तःदँ मछितक यल राज्यस जुज खल: व सर्वसाधारणया पाखें 
काव्य सिर्जना उस्त मजल । यलय उबले दँयदँसं हुइकीगु कार्तिक प्याखंया चलन दुगुलिं 
उकियात माला: गुबलें गुबलें अज्ञात लायक्‌ कविपिसं चिना त:गु नाटक व मे पौराणिक व 
प्रेमाख्यान बाखंया लिधंसाय प्याखं दयेका क्यनीगु सम्म जुयाच्वंगु सी दु । योगप्रकाश मल्ल, 
विष्णु मल्ल, राज्यप्रकाश मल्ल व ख्वपया रणजीत मल्ल यलय जुजु जुयाच्वंबलेया छुं दँ तक 
धार्मिक, सामाजिक, श्रृंगारिक व देश वर्णन मे अज्ञात कविं चिना थक्रगु खने दु । 


राजनैतिक स्थितिग्राति सजागता व स्थिति भिकेया ज्याख- नेपाल उपत्यकाया यें, 
यल व ख्वप राज्यस अनीति जूगु वा: तायेका यलया जूजु योगनरेन्द्र मल्ल, यँया जुजु 
भूपालेन्द्र मल्ल व ख्वपया जुजु भूपतीन्द्र मल्लपिसं थवंथवय सल्लाह याना ने.सं. ८१८ रिखेया 
षड़यन्त्रकारी कन्तु ओभ्का व महादेव ओभायात देशं पितुना छोग ब इपिं नाप सुनानं छं 
कथंया नं सम्बन्ध तये मदु धका सिज:पौ यल लायकूया मूचुकय ताका थकल । ने.सं. ८२३ 
दॅय उबलेया येया जुजु भास्कर मल्ल व ख्वपया जुजु भूपतीन्द्र मल्लया दथुइ “थिथि मभिड 
सोय मदु परस्पर राज्यया मभिड सोय मदु धयागु भाखा तया सिज:पौ ख्वप लायकूया तलेजु 
चुकय ताना तल । जुजु रणजीत मल्ल यलया नं जुजु जुया च्चंबले ने.सं. ८८२ स उपत्यकाया 
राजनीति (राहनीत) स्यंगुलि थिति-विति परिपाति दयेकेगु भासा तया सिज पौ यल 
लायकुली ताना थकल । थ॒किया छता महत्वपूर्ण खँ जुजु, प्रजापिनि थिथि व्यवहार नीति 
भिंकेगु खे व स्वपा: ख्वा: चूमलाक  दोंकम्हस्या दोंबिदों विचा: मयासे सास्ति याये मदु, छे बुँ 
हरण याये मदु, न्याय नीति तये थास सुनानं पनपक्ष याये मदु धया तःगु खैं खः । उबलेया 
उपत्यकाया नाजुक राजनीतिक स्थितिस जुजु, प्रजा, पञ्च व प्रमान छप्पं जुइकेगुया निम्ति 
उजागु ग्वसा: ग्वःगु जुयाच्चन । तर उबलेया स्वनिगःयां स्वार्थी व द्वेषी काजि उमराव व 
जुजु रणजीत मल्लया मथ्या: कायपिं अर्थ व पदलोलुप जुया: विपक्षीनाप हवंवन । रणजीत 
मल्ल व जयप्रकाश मल्लया थवंथवय्‌ ब्बला सायेगु तंकुलु नीतिं नं उबलेया राजनीतिक स्थिति 
भन चकय जुल । उखे, उबलेया गोरखा जुजु पृथ्वीनारायण शाहं नेपाल उपत्यका त्याकेगु 
मनोकाक्षा पुर्ण यायेत सुनियोजित ढंगं सैनिक संगठन क्वातुका: कूटनैतिक चालवाजि 
छयला: छक निक: पराजित जूसां मन क्वमतुंकूसे निरन्तर उद्योग याना जूगुया फलस्वरुप 
ने.सं. ८८८ यद्या पुन्हिखुन्ह कान्तिपुर, ने.सं. ८८९ यंलागा: ११ खुन्ह यल व स्वन्हुतक युद्ध 
याना तिनि ने.सं ८९० कछलाथ्व १३ खुन्हु ख्वप राज्य त्याकल । 

यें, यल व ख्वप राज्य धका व्याग: जुया मल्ल बंशीय जुजुपिसं शासन याना च्वंगु 
नेपाल उपत्यकाया केन्द्र राज्य जुजु पृथ्वीनारायण शाहया शासनाधिकारय ला: वल । अनंलि 
यें, यल व ख्वप राज्य धयागु पृथकता तना वन । वर्तमान वृहत नेपाल अधिराज्य रुपय 
नेपा:यात चक्कंकेग ग्वसा: गवया शाह वंशीय जुज़पिसं उकियात मा:कथं पला: नं छिना 
यंकल । नेपालय प्राचीनकालनिसँ दयाच्चंगु राजधर्म परिपातिकथं शासन याना प्रजाप्रतिपाल 
यायेगु लँ शाह जुजुपिसं नं ज्वन । शाह वंशया जुजुपिनि शासनकालय नेपाल उपत्यकाया छग्‌ 


नेपालभाषा काव्य-२६ नेपालमाषाया प्राचीन कात्य सिर्जना 


प्राचीन नेवाः जातियात राजनीतिं तापाक तया: छखे लिकसां नेवा: जाति याना वःगु कला 
संस्कृति, धर्म व काव्य साधनायात न्हापा थें राजकीय आश्रय बिया तल, कदर याना तल । 
शाह जुजुपिसं नेवा: जातिया धर्म संस्कृति व काव्य साधनाया ज्याय अभिरुचि क्यन । जुजुपिसं 
नं उजागु ज्याय सरिक जुया प्रजाजनयात हौसला बिल । थुपिं हे कारणं नेपालभाषाया ज्ञात 
अज्ञात कविपिसं चिना तःगु मेय ल्हाकम्ह कविया रुपय गद्दीनशीन शाह जुजुया नां द्यछाया 
तल । शाह जजपिसं बांलाक प्रजाप्रतिपालनया ज्या याये फयेमा धका सभाय ल्हायेग याना 
वयाच्वंग खः यश वर्णन याना वयाच्वंग खः । उबलेया नेपालभाषा काव्यं सामहिक राजप्रशस्तिया 
भाव अभिव्यक्त यायेगु प्रवृत्तिं नं म थाय कया च्वन । 


` (२) भाविक स्थिति - थुगु शदीदुनेतकं नेपालभाषा व थ्वया काव्यया स्थिति 
सुथां लानि । थ्व भाषायात राजकीय प्रश्नय व सम्मान मल्ल वंशीय जुजुपिनि शासनकालय 
ति मदुसां छुं अंशय दया हे च्चन तिनि । नेपालभाषा मेय ल्हाकम्ह कविया रुपय 
गद्दीनशीन शाह जुजुया नां न्हयब्वनेग, मेया अन्त्य वाक्यस शाह जुजुया यश कीर्तिया 
भिंतुना दयछायेगु व इमि कीर्ति प्रताप ब्वयाच्चंगु खै सूचित यायेगु याना वयाच्चंगुलिं थ्व 
खँ पुष्टि या: । धार्मिक सामाजिक विषयया यक्‍वं स्तुति मे व बाखं मे शाहजुजुपिनि 
शासनकालय सर्वसाधारण ज्ञात अज्ञात कविपिसं चिना तःग सी दु । नेपालभाषां च्चका 
तःगु कीर्तिं स्मारक शिलाभिलेख व सिज:पौया प्रचलन थ्व सदी दुने नं यक्वं दनि । थुगु 
सदी नेपालभाषा च्वका त:गु कालबिलया दसि भों ताडपत्राभिलेख नेवा: जातिया निंतिं 
जक मखु स्वदेशी तथा विदेशी नेवारेत्तर व्यक्ति व वर्गया नितिं नं च्वया बीगु चलन दुगुलिं 
उजागु दसि उबले प्रमाण लगे जुयाच्चन । प्रजाजनया मुहा मामिला छिनफान याना 
बिउगुया अभिलेख नं नेपालभाषा च्वया तयेगु चलन नं उबले खने दु (वज्राचार्य व श्रेष्ठ: 
वि.सं. २०३५, पौ २४१) नेपाल व ल्हासा सरकारया दथुइ ने.सं. ८९५ स जुजु श्री ५ प्रताप 
सिंह शाहया शासनकालय जूगु सन्धीपत्रय (वज्राचार्य: वि.सं. २०२९) माध्यम भाषा नेपालभाषा 
हे जुयाच्चंगु नं उबले थव भाषायात राजकीय सम्मान दयाच्चंगुया ज्वलन्त दसि ख 
स्तुति भजन, काव्य, बाखंया रसास्वादन यायेत नेपालभाषा वाड्मयया ज्ञान सीकेत 
उपत्यकाया सर्वसाधारण जननाप भ्यलय्‌ पनेत व बजारय न्याये मिये ज्यायात नेपालभाषा 
माध्यमं ज्या काये मालाच्चंगु जुल । अथे जुया थ्व भाषा उबले नेवारेत्तर वर्ग नं संगत 
गुणं सीका सयेका ल्हानाच्चन । पाल्पाया उबलेया जुजु पृथ्वीपालसेनं यलया बौद्ध पण्डित 
अमृतानन्दयाके नेपालभाषा सयेका काःग खँ अमृतानन्दया हनुमान नाटक (अनुदित्त) 
सफया उपसंहार वाक्यं सी दु । नेपालभाषेत्तर अभयानन्द स्वामी, तीर्थप्री व 
वकतावरसिंहपिसं नं नेपालभाषां मे चिना थकगुया काव्य दसि दु । 


थुगु सदी थ्यंका नेपालभाषाय मैथिली भायया प्रभाव म्हो जुल । फारसी, अरबी व 
खस भाषा (वर्तमान नेपाली भाषा)या खँग्व: व क्रियापद थ्व भाषाय आपालं दथ्याकेगु याना 
हल । थ्व भाषा मेमेगु भाषीपिसं थुइका लाना ल्हाये फयेमा धका उबलेया सर्वसाधारण जनं 
पचय याये फये धुंकूगु संस्कृत सत्सम तद्भव खँग्व: नं आपालं थ्व भाषाया मेय छयलेगु याना 
हःगु खने दत । थुगु सदी नेपालभाषा मे न्ह्यथ वंग सदीया नेपालभाषा मेया सिबें यक्वं 
परिमार्जित जुयाच्चंगु ता:ला:गु अनुसन्धेय मुज्वलंपाखें यच्रक सी दु । मध्यकालया लिचोगु 
ईरिखे यें, यल ब ख्वप राज्य धका बिस्कं बिस्क राज्य जुयाच्चंगुया कारणां व वरावर थुपिं 
स्वंगु राज्यया दथुइ राजनेतिक गतिरोध जुइबले याक: ली मालीगु कारणां नं थुपिं स्वंग्‌ 
राज्यया नेपालभाषाय भिन्नता खने दयाच्चंगु खः । विवेच्यकाल दुनेया नेपालभाषा म्‌ 
अनुसन्धेय ज्वलं पाखें यँ, यल व ख्वपया भाषिक भिन्नताया भू सी दु । शाहकालय थ्यंका 
मे व बाखं मेय थुजा:गु स्थानीय भाषिक भिन्नता बुलुहुँ चिला वंगु दृष्टिगत ज़ वः । 


नेपालभाषाया प्राचीन काव्य सिर्जना नेपालभाषा काव्य-९७ 


(३) धार्मिक व सांस्कृतिक स्थिति- न्हयथ वंग सदी थें थुगु सदी नं जुजु प्रजा 
धार्मिक व सांस्कृतिक ज्याखँय व्यस्त खने दु । दछिया दे पालंपा: भोलाक वइगु नख:चख:, 
जात्रा उत्सव, बाखं पुराण न्यने कने ज्याखँ, इष्ट उपास्य देवदेवीया द्योग: पलिस्था व 
स्यल्होनेग्‌ ज्याखँ तथा सार्वजनिक हितया नितिं मा:गु हिति, तुं, लँ व फल्चा दयेकेगु ज्या 
गुथि पाखें जुयाच्चंगुया ऐतिहासिक दसि दु । राजनैतिक संकटया इलय नं नख: जात्रा प्याखं 
जुजु-प्रजा निखलक नं उल्लासपूर्वक हनाच्वंगु खने दु । धर्म समन्वयया व्यावहारिक आदर्श 
नं थुगु सदी सक्रिय जुयाच्चंगु खने दनि । थ्व खँ नेपालभाषा स्तुति मेय अभिव्यक्त जुयाच्चंगु 
धर्म समन्वयया भावं सी दु । ने.सं. ८६४ या छपु कथा ल्हाय मेपाखें जुजु जयप्रकाश मल्लया 
शासनकालीन कान्तिपुर राज्यया धार्मिक संस्कार पूजा कर्मकाण्डया विधि व्यवहारय 
विकृति वयाच्चंगु सी दु । अथे हे नेवाः जातिया जन्म निसें याये मा:गु कर्मकाण्ड विधि हने 
थाकूया व:गुलिं भीमसेन थापा मुख्त्यार जुयाच्चंबले थितिविधि सुधार सम्बन्धी सूचं पित 
बिया: सुधारया पला: छिकगु तथ्य खँ इतिहास पाखें सी दु । अय जुया गुलिं गुलिं 
नेपालभाषा मेय जुजु श्री ५ राजेन्द्र विक्रम शाह व भीमसेन थापाया नं कीर्तिया खँ न्हयथना 
तःगु खने दु । 

(४) आर्थिक स्थिति- थुगु सदीया आर्थिक स्थितिया खँ सीकेत रवाहालि जुइगु 
तथ्यांक गुगुं नं स्रोतं आ:तक न्हय मलूनि । न्हयथ वंगु सदी थें थुगु सदीया नेपाल उपत्यकाया 
आर्थिक स्थिति सुथां लानाच्चंग खँ ख्वप जुजु भूपतीन्द्र मल्ल व रणजीत मल्ल, यलया जुजु 
विष्णु मल्लपिनि शासनकालय जुजु खलक लायकूया वास्तुकला भव्य याःगु तथा इष्ट 
देवदेवीया प्रीतिन लँ गज्‌ लुँपौ चछा:गु तथा ल्हासानापया व्यापारिक स्वापुतिं लाभ जुया 
च्चंगुया निंगु परिणामं उपत्यकाया वास्तुकला व हस्तकलाया उन्नति आपालं जुयाच्चन । 
तर मल्ल शासनया अन्त्यरिखेया ई थ्यंका नेपाल उपत्यकाया आर्थिक स्थिति तसक स्यन । 
नेपाल उपत्यका त्याके तातुसें न्हयज्याना च्च॑म्ह उबलेया गोरखा जुजु श्री ५ पृथ्वीनारायण 
शाहं उपत्यकाय आर्थिक नाकाबन्दी याना त:गुया कारणं नं उपत्यकाया आर्थिक अवस्था 
स्यंगु खः । उबले बरोबर सामना याये माला: च्वंगु गोरखाया सैनिक शक्ति याइगु हता: 
फयेया नितिं स्थायी पल्टन लही माला जुजु जयप्रकाश मल्लं यक्व देवस्व फुके मा:गु वाध्यतां 
उबलेया स्यनाच्वंगु आर्थिक स्थितिया परिचय ब्य्‌ । न्हयथ वंगु सदीया सिबें थुगु सदीया 
बेसाहा भा: थाहां वंगुया छुँ आंशिक सूच नें.सं ८६४ या कथा ल्हाय में, ने.सं. ८८३ देय ख्वपय 
च्चये सिधयेकूगु छग्‌ रामायण सफया समाप्ति वाक्य पाखें व भीमसेन थापा मुख्त्यार 
जुयाच्चंगु ईया ने.सं. ९५५ (वि.सं. १८९२)या बजारया भा: धलक सी दु (शाक्य व वैद्य, ई. 
सन्‌ १९७० व नेपाली: बि.सं. २०२२ ) । 


(५) सामाजिक स्थिति- न्हयथ वंग सदीदुने थें थुगु सदीया नेपाल उपत्यकाया 
जनजीवन थ:थ:गु कुल धर्म हनाच्चंग सी दु । थःगु कुलाग्रनी लजगाः ज्वना सरल ढंगं जीवन 
हनाच्चंगु खने दु । थःगु राज्य देशया सार्वजनिक हितया ज्याखँय व थःगु राज्य इलागाय मेगु 
राज्यं आक्रमण या:वइबले सर्वसाधारण प्रजाजनं जुजुयात ग्वाहालि बी कथं युद्धय ल्वाना 
बीगु उबलेया नेपाल उपत्यकाया प्रजाया धर्म जुयाच्चन । ने.सं. ८५१ देय ख्वप राज्यया 
इलागा वाभुइ यें, यल ब गोरखाया शक्ति जाना हथा: (हताः) व:बले ख्वप, थिमि, नगदेश व 
बो देया प्रजापञ्चं जुजु रणजीत मल्लयात ग्वाहालि बिया वाभु इलागा: लित्यला काये. फुगु 
खँ थिमि बालकुमारी द्योयाथाय ताना त:गु सिज:पौ व “जय मध्येपुरी ....” शीर्षकगु में सी 
दु । धार्मिक चित्तयापिं उबलेया प्रजाजनं “हे मछिन्दर नाथन सुरज विनायकन... हरपु 
नेपालया कुदिन” धका द्योयाथाय्‌ भजन मे हाला: आहवान यातकि देशया संकटया इलय 
ज्यूज्यान पाना ल्वायत न्हयज्यां वइपिं धयागु खँ नं कीर्तिपुरया प्रथम व द्वितीय युद्ध तथा 


नेपालभाषा काव्य-९८ नेपालभाषाया प्राचीन काव्य सिर्जना 


ख्वपय पृथ्वीनारायण शाहया फौजनाप स्वन्हुतक युद्धय ब्वति का:गुलिं क्यं । थीथी कूल धर्मय 
च्वनाच्चंपि, थी थी लजगा: ज्वनाच्चंपिं जुया नं गुथि व त्वाःबाःया माध्यमं सकलें छप्पं जुया 
जीवन हनेगु उबलेया नेपाल उपत्यकाया जनजीवनया चलन खने दु । ने.सं ८६४ या कथाल्हाय 
मेपाखें उबलेया थीथी लजगा: ज्वनाच्चंपिं मनूतयके विकृत व्यवहार नं खने दया वये धुंकल । 
सर्वसाधारण जन शिक्षा तालीम काये मखनाच्चंपिं जुया इपिं आपा याना अन्धविशवासी व 
भाग्यवादी जुया पिहां बःगु नं थुगु सदी दृष्टिगत ज्‌ वल । न्हयथ बंग सदी उस्त खने मदुगु 
शोषण (मिजनं मिसायात वया रुप जोभन सौन्दर्य दतले माया मतिना याना मचां कयन कि 
त्वःता हइगु अथवा लिथुनाप हवने मायेका बीगु नं जुया वःगु खँ उबलेया सामाजिक बाखं मे 
पाखे सी दु । न्हयथ वंग सदी जुजु सिद्धिनरसिंह मल्ल व उबलेया गोरखा जुजु राम शाहया 
सन्धी. कथं यलया महाजनयात गोरखाय स्थायी वास बिया तःगु जक न्यने दु । तर थुगु सदी 
नेवा: जाति उपत्यकां पिने थाय थासय थःपिनिगु सामाजिक जीवन परिपाति, धर्म, संस्कृति व 
कलाक॒तिया ज्याखँ नं ज्वना स्थायी वसोवास याना च्वं वंगु खने दत । 


नेपालभाषाया प्राचीन काव्य सिर्जना नेपालभाषा काव्य-९९ 


अध्याय ७ 


रूवप लायकू रवलक पिलुपिँ कविपिं 
भूपतीन्ट्र मल्ल नि.सं. ७९४- ८४9) 

परिचय 

ख्वप राज्यस कवि जगच्चन्दं ब्वःलंका थकगु नेपालभाषा मे व नाटक जुजु भूपतीन्द्र मल्लं 
नं ब्वःलंकल । अनया जन्म ने.सं. ७९५ कार्तिक शुक्ल ६ खुन्हु जुल । अनया बौ सुमति जय 
जितामित्र मल्ल सिनालि ने.सं. ८१६ भाद्र वदि ११ खुन्हु अन ख्वपया जुजु जुल । ख्वपया प्रख्यात 
न्यात पौं द्योग:, ख्वप लायक्या ५५ पा: झ्याः, म्‌ चुकया श्रीखण्ड दन्त भूयाः, तलेजु द्योग:या लुँपौ 
ब गज्‌ तथा लायक न्हयोने ल्वहं थामय च्वंगु लँया सालिक अनया भव्य स्मारक कीर्ति खः । 
अनया शासनकालय तान्त्रिक व धर्मकर्मकाण्डया यक्वं ज्याखँ जया वंगुया दसि राष्ट्रिय अभिलेखालयस 
सुरक्षित जुयाच्वंग अभिलेख सफुत खः । अनया शासनकालय कालिका पुराण व मार्कण्डेय 
पुराण नं नेपालभाषां च्वकेगु ज्या जुया वन । थुकथं अनया शासनकाल कला, नाटक, मे, पुराण 
सफू व तान्त्रिक विधिविधानया सफूया संख्यात्मक व गुणात्मक दृष्टि त:मि जूगु ई खः । नाटकय 
उपो साधना याना दीम्ह अन सुकवि रुपय परिचित जूगु अनया कृति विक्रमचरित नाटक सी दु । 
अनं नृत्य, वाद्य व मे नं सयेका त:गु सी दु । छपु राजप्रशस्ति मेय अनयात 'धर्मया मूर्ति' धका ( 
मानन्धर: ने.सं. १०८८,१८१९-२०) च्वछाया तल । 


काव्य कृति, सोत व स्थिति 


अनया मे अनया हे नाटक व स्थानीय दाफा भजन सफुती चिच्चा: दनाच्चंगु दु । 
राष्ट्रिय अभिलेखालयस सुरक्षित जुयाच्वंगु नेपालभाषां चिना तःगु अनया स्वंगू नाटक थुपिं 
ख:- (१) स्यमन्तकोपाख्यान नाटक (बी २७३ । २०, ने.सं. ८२६), (२) श्रीखण्ड चरित नाटक 
(बी २७६ ।१४) व (३) विक्रम चरित नाटक (१२० एम एल ८६७) । राष्ट्रिय अभिलेखालयया 
छगू थ्या सफ्‌ वही (ए ६१० २३) स अनया निगू मे सफूया नां दुथ्या:गुली श्री ५ भपतील्द्र 
मल्लया मे साफुल ला नेपालभाषां च्वया त:गु जुइफु । अनया मे सितु पत्रिकाय, नास: द्योया 
मे सफुती, पुलांगु मे व पुलांग मे मुना सफुती पिहां व:गु दु । अनया नेपालभाषा नाटकय 
श्रृंगारिक, देश वर्णन, राज वर्णन, नान्दी स्तुति मे दु । बंगद्योया भजन सफुती स्तुति व जीवन 
दर्शनया मे तथा राष्ट्रिय अभिलेखालयया गीत (बी २८५/२६) स देवी स्तुति मे दु । 


“कालिका नग बालिका छलपोल जगताधार रे” (मानन्धर: ने.सं १०८८, ५३: ७६) 
उपास्या दुर्गा भवानीया अतिकं लोकं हवा:गु स्तुति मे खः । देवी भागवत, मार्कण्डंय व कालिका 
पुराणया आश्रय भवानीया शौर्य, ओजपूर्ण व भक्तवत्सल व्यक्तित्वया सजीव वर्णन थुकी दु । 
“वचु सुपाच समान सलिरस” धका देवीया लाउन वर्णन याना तःगुली नं देवीया भक्तवत्सल 
गुण व सिनेह भाव पिज्वः, माधुर्य गुणं देजा: । उकीं उपास्या देवीया सिनेह भक्तप्रति 
पिज्वयेत्यंगुया संकेत या: । “वसत जनिख धुछेगुलि” या पदविन्यासं रौद्र व भयानक रस 
संचार या: । रक्तवीज थें जापिं दानव संहार यानाच्वंगुया सजीव भाव किपा लुइक “नुगल 
कुति कुति थयानं आतापति ल्होल प्यनक तुतिन रे” अभिव्यक्त याना तःगु दु । उकी भावयात 
ल्वयक संगीत ध्वनि नं पिज्व: । नाटक, संगीत व प्याखनय उपो मन क्व:साम्ह अनं चिना 
थकगु मेय न्हापान्हापाया कविपिसं चिना थकगु मेय ति स्तरीयता मदु । 


ख्वप-१०० नेपालमाषाया प्राचीन काव्य सिर्जना 


रणजीत मल्ल 
निसं ८२३-८९१) 


परिचय 

ख्वप देशया दकले लिपाम्ह मल्ल वंशीय जुजु रणजीत मल्ल ख: । अनया जन्म ने.सं. 
८२३ थिला थ्व १० खुन्हु जूगु खः । अनया बौ ख्वपया प्रख्यात जुजु भूपतीन्द्र मल्ल व मां 
विश्वलक्ष्मी खः । ने.सं. ८४२ बछला थव पुन्हि खुन्हु अन ख्वपया जुजु जगु खः । थीथी विषयया 
पुलां पुलांगु सफ्‌ मुंकेगु व च्वकेगु अनया सोंख जुयाच्वन । अनं थःम्हस्यां काव्य, अलंकार, 
संगीत व मेमेगु शास्त्र विद्या अध्ययन याना त:गु जुयाच्चन । उकि नेपालभाषाया नाटक, मे व 
पौराणिक बाखं विधा अनया शासनकालय यक्वं उन्नत ज्‌ । मैथिली व नेपालभाषा ल्वाकज्या:गु 
खटवासुर वधोपाख्यान नाटक (ए ३५२/६) ने.सं. ८८७ दँय तकं च्वया हुइकग खने दु । अनं 
नेपालभाषा म्‌ माध्यम याना दकले आपा नाटक नाटिका च्वया थकगु दु । वीर जुसें ल्वाना 
बिउपिं थः प्रजापिंत अनं लस्ताया दोहा मे प्रसाद प्रशन्न जुइगुलि (रेग्मी: सन्‌ १९६६, पौ २८८) 
ब मांगलिक उत्सव पर्वय दापा खल:यात सिरपा: बीगु चलनं याना अनया शासनकालय 
नेपालभाषा मे चिनेगुली सर्वसाधारण प्रजाजन नं उत्साहित जगु खने दु । उकि उबले 
सर्वसाधारण प्रजाजनं चिना हाला तइग मेय ल्हाकम्ह रणजीत मल्ल व 'रविकूलमणि सुरजगणया 
धनी नेपालया रणजित मल्ल उद्धार ननानं' धका सश्रद्धा राजभक्ति कयना त:गु खः । अनया 
शासनकालय नेपालभाषा काव्ययात गाक्क राजकीय प्रोत्साहन दयाच्चन । 


काव्यकूतिया सोत व इमि स्थिति 


अनया मे छथासं मुना त:गु सफू मलूनि । ल्हाकम्ह रणजीत मल्ल व रणजीत बखान 
धका अनया नां न्हयलुयाच्चंगु मे अनया शनैश्चररोहिणी कथा (बी २७६ ।१५), पृथूपाल्यान 
(ए३४८ ।१७), ययात्युपाव्यान(ए ३५१/१५), हृरगणा कथा (ए ३५३/१७), 
वीरवीरणी कथा (ए ३४२/१०), सुब्रम्हण्योपाल्यान (ए ३५३/१०) व गोरक्षोपाख्यान 
(ए३४६/१०) नाटक सफूसफुती, एलागु मे पृलागु मे निगृगु पुलागू से मुना सफृती व 
सितु पत्रिकाय दु । 


विषयवस्तु 


अनया मेया विषयवस्तु भक्ति, मायामतिना, समसामयिक घटना, उपदेश व ध्याच्‌ 
खने दु । थुपिं थीथी विषयया मे मध्ये उपास्य शक्ति देवीया स्तुति मेय व “हाय हाय राम 
राम गथे मलुमने नेपाल” (पु.मे., ने.सं. १०८८, १९-२०) मेय जक अनया कवि नुगलं पिज्व:गु 
खास भाव लुयाच्चंग सी दु । नाटकया मायामतिना मेय अनया विषयसुख रस भोग हयामि 
व्यक्तित्व न्हयल्‌ । “विनति ज्योति रुप भगवती रानी” (पुमे, म्‌. `२९४:१६३), : उकी हे 
३९१:२१७ “असुरन यात गुमान रे” “देवी दरसन याय”, व “चरन सरन जननी आस” (उकी 
हे ८९:८४)” शीर्षकया तलेजु भवानी स्तुति मे अनं ने.सं. ८७६ निसं ८८९ दुने थःगु राज्य 
इलागाय यैँया राज्यं हयकाइबले व अझ समस्त नेपाल उपत्यकां उबलेया गोरखा जुजु 

पृथ्वीनारायण शाहया शक्तिनाप सामना याये मालाच्वंगु थीथी संकटया वखतय थः: विपक्षीतयत 
क्वत्यले फयेका बिउ धका वर फोसें चिना थक खः । उपि स्तुति मेय अर्थार्थी भक्ति भाव 
ल्‌ । अनं भक्तवत्सल उपास्यदेवी तलेजु भवानीयाके थःम्हं शक्ति संचय व संचार याये 
फयेका बिउ धका स्तुति याना तःगु सी दु । थुपिं स्तुति मेय वीर रस व उकिया सहायक 
रस कथं भयानक रस संचार याना तःगु दु । 


थः स्वजनपिसं धोका बिउगुलिं ख्वप राज्य पृथ्वीनारायण शाहं त्याका काये धुंकुसँलि 
काशी वास वनेत्यंम्ह रणजीत मल्लं थःगु जन्म व कर्मभूमि नेपाल सदांया नितिं त्वःता वने 
माःबले विरह विहवल जुसें चन्द्रागिरि पा:चाय थ्यंका: चिना हाला थकूग “हाय राम राम गथे 
मलुमने नेपाल” मे (मानन्धर: ने.सं. १०८८, १९: २०-२१) ख्वप, यल व यँया दाफा भजनय 
आ:तक श्रद्धा भक्ति भावं हालेगु याःनि । कवि रणजीत मल्लया कवित्व थुगु मेय दकले आपा 
जहांथी । थुकी अनं थःम्हं द्रंकाग राजनैतिक व्दपं, थःगु शासनकालीन मृम्‌गु घटना, थः 
रानीप्रति अनया मोहान्धता इत्यादियात लक्ष्य याना अनं थ्व मेय “न्हेथुगु पापन केन, मनेनागु 
स्वय धुन” धका कवितात्मक उद्गार प्वंका तल । अनं खुइ खुर्दे तक जीवन हने धुंगु ख्वप 
राज्य (यलयनं छं ई तक) त्वःता वने मा:बले अनया नुगलय देशभक्ति भाव दासि व:गुया भाव 
किपा थुकी लिज: ल्‌ । “गथे मलुमने नेपाल” धापुली नेपाल देश व देशवासीप्रति अनया नुगलय 
देजायाच्चंगु आत्मीयता नं न्हयलू । थः सूर्यवंशी कुलया मणि धका स्वाभिमानं च्यानाच्चंम्ह 
जुया नं थःगु हे ल्हातं सूर्य वंशी मल्ल जुजुपिँके सलंसः दँ न्हयोनिसें लानाच्चंगु शासन अधिकार 
स्वब्याना वंगुया मययापुगु अनुभव याये मा:गु स्थितियात लक्ष्य याना अनं “तलेजुन बिल वैकुण्ठ 
वास” धका थ्व व्याज स्तुति अलंकारं छायपा त:गु भाव अभिव्यक्त याना तःग खः । थःम्हं 
राज्य भोग यानाच्चनागु ख्वप राज्य पृथ्वीनारायण शाहं का:गु व थः काशी वास वने मा:गु 
बाध्यता तथा विडम्बना नं “विदेशया वश जुल थनिं आव” धया न्यंकाच्चंगु खः । अनं माया 
पिरति याना तःपिं स्वजन परिवार व शत्रु पक्ष लिना जूपिं अनया मथ्या: कायपिं व स्वार्थी 
मन्त्री काजिपिंत लक्ष्य याना “पिरति याना चोना दुर्जनयाके छल” धका इमिगु कृकत्य प्वला: 
त:गु खः । थ्व यथार्थपरक मेय अनं परम्परागत स्तुति मेय दइगु उपास्य देवदेवीया गुण रुप 
बर्णन याना लयतायकेया पलिसा समकालीन देशकाल परिस्थिति व थःगु चरित्र दोष महयक्से 
कना तल । भाव गांभीर्य, प्रसाद व माधुर्य गुण, नुग: थी: फुग संगीत ध्वनिया आधारय 
ल्याःचाः यायेबले थ्व मे उगु सदीया नेपालभाषाया छपु स्तरीय मुक्तक स्तुति मे जुड फुगु दु । 
काशी मणिकर्णिका घाटय च्चना चिना थकगु स्तुति मेय तकं अनं नेपालया सहृदय रसिक 
कवि खः । अनं श्रृंगारिक विलासय अपो ई फुकीगु जुयाच्चन । अनया नाटक नाटिकाया 
श्रृंगारोहीपक में अनया लायकूली बिषय- सुख रस भोग याये मास्ति वयेकीगु वातावरण थनीगु 
जुया च्चन । अनया अति मोह अन्धतां ख्वप लायकुली कचिंग: पिदन । उजोगु कचिंगलं 
दुःखित पीडितम्ह अनया रानी वृद्धिलक्ष्सीं थः व थः कायया हक हितया संरक्षण तातुसें चिना 
त:गु स्तुति मेय ब अनं चिना थकूगु “हाय हाय राम राम गथे मलुमने नेपाल” स्तुति मेय अनया 
मोहान्धताया दुष्परिणाम न्हयब्वः । 


ब्हाकम्ह रूपय अनया नां दुथ्यागु भे 


यक्वं धया थें मेय अनया नां मेया समाप्ति वाक्यस ल्हाकम्ह रुपय न्हयथना त:गु लूगु 
दु । राजभक्त लायक कविं व सर्वसाधारण अज्ञात कविं अनया नां न्हयथना त:गु मे मध्ये 
समसायिक घटनाया मे व सिनाज्या सम्बन्धी उपदेश व ध्याच्‌ ल्वाकज्या:गु मे अध्ययनीय 
ज्‌ । उपिं मे छसिकथं थथे खः | 

राग मालव ॥ चो ॥ 
जय मधेपुरि देशे नाम दाङा थिमि देसे कुमारि भवानि बिज्याङाव ॥ 
कोलाषु माजुया कपान ॥ 
वसलपु जनपनि सुबुद्धिन यात गुन नृप स्यवा याय अति न्हयाक ॥ १ ॥ 
सुमेरिया क्वाथ्या क्वसं वयरिन यात वास स्वपुलीत कृत सिं स्वाङाव ॥ 
सुरविर थिर. जन परजा स्यवक मुन थाय थाय थिथि चोयकाव ॥ २ । 
परमानपनिसेन प्रभुया (आ) देस ज्वन (?) तमन हथा डायकाव ॥ 
पंच(प्रजा) सावतिन (साहुतिन) फसया वेग थे ब्वाक मन्त्री वुधी (बुद्ध) बलन थुलाव ॥ ३ ॥ 
रनस शिपाइ ल्वाक वयरि अनेक स्याक साडा कोस ज्वले सवा लाष ॥ 
खप थिमि नर बोर विज्यपुरी सहितन जस लाक वा भुमि थेडान ॥ ४ ॥ 
निपालया संवाछल (संवतसर) च्यासल डय छिसं व गुनीन सुबेला स्वया ॥ 
माघ कृष्ण दुतिया दीन सुमीरीया धल थान (दल थान) राजा मंत्री स्यवक मुनाव ॥ ५ ॥ 
रणजीतसेन ल्हाक लोक अति रस ताल किसी परसाद बिया हल ॥ 
गोकूलन ल्हाल थनी परजा स्यवरपं (?) अपाल हुनी न्हाय ज्ञाननं मगाक ॥ ६ ॥ 
-विलोभत 


जुजु रणजीत मल्लया लायक्‌ कवि गोकूलनाथं राजभक्ति पूर्वक अनया नां भणित 
वाक्यस न्ह्यथना चिना तःगु थुगु मेय यें यल व गोरखाया सेना जाना: ख्वप थिमि लागाया 
वाभु त्यलेत थाना च्वं वःबले जुजुया उजं कथं मन्त्री प्रजापन्च जाना लित्यला इमित थना 
छोगुया साहसया वर्णन दु । लयताःम्ह जुजुं थः वीर प्रजापन्चयात कदर यायेभनं किसि 
प्रसाद बिउगुया प्रामाणिक ऐतिहासिक तथ्य नं थुकी दु । (रेग्मी: मिडियवल नेपाल, भा 
४, पौ २८८, ३१६) । प्रामाणिक दसि ज्वलं सिज: पौया खँ व थ्व मेया वर्ण्य खँ उलाना 
च्वंगुया आधारय तिथिया आधारय धायेगुसा जुजुं दोहा मे प्रजापन्चयात प्रसाद बिल धागु मे 
थ्व हे जुइफु । तर थुकी भजन सफूया लिपिकारया असावधानिं पाठ अशुद्ध व अस्पष्ट 
जुयाच्चंगु दु । 

नेपालय अतिक लोक व्हा:गु मे सिनाज्या मे नं खः । सिनाज्याबलेया उल्लासमय 
बातावरणय वा पिये ज्या यायां दुःख सुखया नुग: खँ प्वलेत व थः यःम्हस्याप्रति माया 
मतिना व ख्यालिखँ न्हयब्वयेत थ्व मे हालीगु खः । सिनाज्याबले उबलेया जुजु खल: नं 
सहभागी ज्‌ वइगुलिं उजागु सिनाज्या मेय अज्ञात कविं जुजुया नां नं राजभक्तिपूर्वक 
न्हयथना तइगु चलन दु । “श्रीस्वयम्भू नाम कास्यं कामुना याओ न्हां” (आशा सफुकुथि, म्ये 
सफू रनिङ नं. २७९२: तुलाधर, पुलांग मे, निगगु ५५: ५५-५७) शीर्षकया मे उजोगु हे ख: । 
थ्व मेया विषयवस्तु व रचना शैली स्वयेबले थ्व मे जुजु रणजीत मल्लया शासनकालीन 
अज्ञात संगीतज्ञ राजभक्त व सुधारवादी बौद्ध विद्वान्‌ कविं चिना त:गु खः । विशेष याना 
तिरि धर्म छखे छोया जुइपिं मिसातयूत कजय यायेगु उपदेश जुजुया उजं वचंकथं न्यंकसा 
लोक न्यनी धयागु विचारं थ्व उपदेशात्मक ध्याचू मे चिना त:गु खः । थ्व मेया समाप्ति 
चरणय उकि 'अथ्य मते मइपनि मन लिकाओ न्हां, ल्हाकम्ह श्रीरनजित मल्ल खव मखु स्वव 
जन निदान धरमन साल न्हां' धका न्वाना त:गु खः । थुकी चरणा १ निसें ५ तक नेपालया 
महायानी बौद्ध उपासकतय धर्म ग्रन्थ स्वयम्भू पुराण व सदधर्मपुण्डरिकाय वर्णन याना 
तःपिं स्वयम्भू, वैरोचन, अक्षोभ्य, रत्नसम्भव, अमिताभ व अमोघसिद्धिपिंत सिनाज्याया 

छता छता ज्याया अभिभारा कयाच्वंपिं सिनाज्याय सिद्धि फल बीपिं उपास्य कथं वर्णन 
याना तःगु दु । कप्‌ थें तुइसे च्वंम्ह, सिंह गया च्वंम्ह, संसारया सार ज॒याच्वंम्ह वैरोचन 
बुद्धया भक्ति सिन्हाज्याबलेयात धा:सा बुँइ सा: तयेगु व क्‌ ज्याय सिद्धि लाइ धयागु 
जनविश्वास थ्व में क्यंगु दु । अथे त्‌ं सर्ग: थें वॅचुम्ह, बल्लाम्ह, बँया अधिपति जुयाच्वंम्ह, 
किसि गया जुइम्ह अक्षोभ्य बुद्धया भक्तिं बुज्यामितयके शारीरिक बल देजाइ । लूँ उनम्ह, 
भूमिया भल्सा बीम्ह, सल गया जुइम्ह रत्नसम्भवया ज्या लोक चरित्रया चिवां कायेगु खः । 
दँछियात गाक्क सामा बालि दुकायेत याइगु सिनाज्या अथे तया आपा: रसरंगय ई फुके 
मबीकेयात थ्वयागु भक्ति सेवा याइ । हयाउँनिभा: उनम्ह, ध्यानी, म्हयखा गया जुइम्ह 
अमिताभ बुद्धं बुँज्यामितयत वा पीबले सतिक सतिक नं पी मते, तापाक तापाक नं पी मते 
धका ज्ञान बीम्ह जूगुलिं वयागु नं भक्ति सेवा याये मा: । केलेहें मिखा कना गरुड गया: 
नागयात उखें थुखें लितुलिना जुइम्ह अमोघसिद्धि भगवानं सिनाज्याबले वा गाका बुँज्यामितय्त 
अभयवर बीम्ह खः । सिनाज्याबलेयात मा:गु प्राविधिक ज्ञान न्हयथना त:गु थुगु सिन्हाज्या 
मेया थःगु हे कथंया महत्ता दु । चरण ६ व ७ स भ्रृंगारिक व सामाजिक पक्षया ध्याच्‌ खँ 
दु । कविं थकी लसिकल मइंपिंनि चरित्र सुधार तातुसें ध्याच्‌ न्यंका त:गु दु । 


भाषाशैली 

अनया थीथी विषय वस्तुया थीथी मेया नेपालभाषा शुद्ध व स्पष्ट खने दुसां अभिव्यक्ति 
शैलिइ एक रुपता धा:सा खने मदु । अनया मे न्हापाया कविपिनि मे थें मैथिली प्रभावं ग्रस्त 
खने मदु । संस्कृतया प्रभाव दनि । “हाय हाय राम राम गथे मलुमने नेपाल” मेय भाव 
गांभीर्य, आत्मपरकता व कवितात्मकता बांलू । अनया यःगु अनुप्रास व यमक अलंकार 
छ्यलां अनया मेय ध्वनि माधुर्य लुइका तइगु च्वछाये बह ज्‌ । 


रणजीत मल्ल-१०४ नेपालमाषाया प्राचीन काव्य सिर्जना 


अध्याय ८ 


यल लायक खलक पिल॒पिं कविपिं 
विष्णु मल्ल ले.सं. ८४९-८६४) 

परिचय 

ने.सं. ८४७, भाद्र कृष्ण १२ खुन्हु यलया जुजु जूम्ह विष्णु मल्लया जन्म तिथि व 
जीवनी खँ प्वलीगु दसि ज्वलं उस्त खने मदुनि । धार्मिक चित्तम्ह अनं अनेक धार्मिक कीर्ति 
तया: थकगु दु । येंया जुजु जगज्जय मल्लया म्हयाय चन्द्रमति अनं इहियाना त:गुलिं अनया 
शासनकालय यें व यलया सम्बन्ध बांला: । प्रजा हितैषी जूगुलिं अनया प्रति यलया प्रजाया 
नुगलय राजभक्ति देजा: । उषा हरण छधा: प्याखं अनया कृति ख: । बंगला व मैथिली 
ल्वाकज्यागु अभिनय प्रबोध चन्द्रोदय नाटक अनया शासनकालीन कृति ख: । अनया रानी 
चन्द्रलक्ष्मी नं कवयित्री खः । 


मेया सोत व विषयवस्तु 


यलया स्थानीय दाफा भजन सफुती दुथ्यागु हरिया आरति, सूर्य स्तुति, सरस्वती 
स्तुति, व चण्डिका भवानीया स्तुति मेय अनया नां ल्हाकम्ह रुपय न्हयूलू । पलेस्वान 
छफोलन किसिया उद्धार (पुलांगु मे मुना, ९५:४७) शीर्षकगु आरति मेय हरिया कूपा 
महिमा पौराणिक बाखंया लिधंसाय संक्षिप्तं कना त:गु दु । 
राग विभास ॥ ज ॥ 
जय २ दिनपति छि पालि पदम गति ॥ 
रसन बिहुने भति विनय विनति हे प्रभु ॥ १ ॥ 
मि उनि म्हया जोति तेज जुल कोटि २ । इतन मकुट अति स्वभा गज मोति ॥ २ ॥ 
अरुण सारथि तल जोलन न्हसम्ह सल ॥ प्रकत उदयाचल जोडाओ कमल हे ॥ ३ ॥ 
दुःखमय खुसि जित छोओ पार जि पतित ॥ विष्णु मल्लया सुचित छलपोल हीत ॥ ४ ॥ 
- भि म भ त्‌ वौं १४९ । १४६ 
युकी कविं उपास्य सूर्यया रुप गुण संक्षिप्तं यासें दु:खयमय जीवन खुसिं पार याना 
बिउ धका स्तुति प्रार्थना याना तल । कविं परम्परागत सादृश्यमूलक उपमा व रुपक 
अलंकार छ्यला: तयेया नापं विश्व सृष्टिया प्रतीक पलेस्वां ज्वना उदयाचलं ल॒म्ह धका मि 
उति तेज दुम्ह सूर्ययात नायू पह लुइक बांलासे च्वंम्ह धका चित्रण याना त:गु कवि कल्पना 
च्वछाय बह ज्‌ । मेया चरण पतिकं ८।८ लय दिपु (यति) लुइका: 'ति’ कारान्त अनुप्राश 
लाना च्चंगु थ्व मेया ध्वनिं भक्तया नुगलय उपास्य प्रति भक्ति भाव लुइके फु । 
राग पहरिया ॥ ॥ 
नमोस्कार याय जिन सलस्वति माजु ननान दको जि आख सयकाओ बिया ॥ 
छिके विनति ख ल्हाय ॥ १ ॥ 
म्हुतु नाम पुतुपुसे तिति नुसे जया मुर्ख जाति जि जुया मखु पासा राक ॥ २ ॥ 


नेपालमाषाया प्राचीन कात्य सिर्जना यल लायक-१०५ 


बारखस मामबबं फछिन जि हाक बारबार हासेन ग्यानि जि मजुया ॥ ३ ॥.: 
गीन ओने धायकाओ पिब्वात जि ओया गीरी रीरीरी म्हे त जुया छे दुराय मछारा ॥ ४ ॥ 
स्वर ओने त्तोह चिडा पिब्वान जि ओया सोम्ह पासा नाप राडा आखर नि सोया ॥ ५ ॥ 
राहातिस जोडा जोडा आखर नि स्यडा 
राराकिकि ल्हाय मफु आखरया घण्ठ ॥ ६ ॥ 
यक चित यक मन आखर नि स्वया 
ययायथ्य आख सयकाओ बिया ॥ ७ ॥ 
श्रीजय विष्णु मल निपति ख ल्हाक 
नमोनाथ्य दको आख सयकाओ बिया ॥ ८ ॥ 

आशा सफ कृथि मेसफू ल्या: २८५ 


थुगु स्तुति मेया ल्हाकम्ह कवि श्रीजयविष्णु मल्लया नां मेया अन्तिम चरणाय 
न्हफथना त:गु दु । थुकी अनं विद्याया उपास्य देवी सरस्वती माजुयाके नमोवागीश्वराय निसें 
सकतां विद्या सयेका बिउ धका प्रार्थना याना त:गु दु । थ्व स्तुति में उबले मचात इलय ब्वने 
सयेका काये मखना जीवनया यक्वं ई सितिकं फुकालि च्चये ब्वने याइगुलिं विद्या स्यना 
लाना काये मफुम्ह मचाया हडबडायचा:गु मन:स्थिति नं प्वला तःगु दु । थ्व स्तुति में 
उबलेया सर्वसाधारण प्रजापिनि विद्या सयेका कायेगु मंका: आकांक्षा नं न्हयब्व: । थुकी न 
मोवा गी शव रा य अक्षरमाला पंक्ति शैली छ्यलेगु प्रयास याना तःगु सी दु । 


यल लायक-१०६ नेपालमाषाया प्राचीन काव्य सिर्जना 


राज्यप्रकाश मल्ल 
ने.सं. ८६४-८७८) 
परिचय 


यल राज्यया राजनैतिक स्थिति सुथां मला:सां राज्यप्रकाश मल्लया शासनया शुरु ई 
तकं लायकूली दुने व जनसाधारणया समाजय मे चिनेगु व हालेगु ज्या सक्रिय जुयाच्वन । 
अनं थः रानी पुण्यलक्ष्मीनाप जाना चिना तःगु भक्ति मे ( रागमाला बी २८७/१०) य्‌ 
अनयात “अरिनया अवतार” धया तःगु सर्वसाधारण अज्ञात कविया आत्म दुःख प्वंका तःगु 
मे यलया स्थानीय दाफा भजन सफुती दुथ्यानाच्वंगु दु । अथे हे अनया लायकूली हुइकेत 
दयेका त:गु एकादशचरित्र नाटकया भक्ति मेय व श्रृंगारिक मेय ल्हाकम्ह रुपय अनया नां 
न्हयलुयाच्चंगु दु । येया जुजु जगज्जय मल्ल व रानी कुमुदिनी देवीया स्वम्हम काय राज्यप्रकाश 
मल्ल थः दाजु जयप्रकाश मल्लया तंगुल्‌ व्यवहार सह याये मफया थः जिचा दाजु यलया जुजु 
विष्णु मल्लयाके आश्रय कया च्वंच्चंम्हसित विष्णु मल्लं थः उत्तराधिकार मनोनित याना 
तःगु खः । लिपा, विष्णुमल्ल सिकालि अन यलया जुजु जुल (ने.सं. ८६५ श्रावण शुक्ल ८) । 
थ्वयां ४५ दँ लिपानिसँँ यलया प्रधान काजिपिनि मनमानी व्यवहारं यलया राजनैतिक 
अवस्था स्यन .। इमिसं अनयात मिखा कां याना जिवय तक सास्ति यात, अनयात कुन । 
उबले गोरखा जुजु पृथ्वीनारायण शाहं नेपाल उपत्यका त्याकेत पला: न्हयाका ह:गु जया 
च्चन । थ्व तथ्य विचा: यायेबले अनं ने.सं. ८६५ निसें ८७० दुने मे व प्याखं साधना या:गु 
सी दु । अनं चिना थकगु छपु स्तुति मे थ्व खः । 

राग केदारा ॥ जति ॥ 

लोकनाथ बिओ जित ज्ञान वरदान ॥ धु ॥ 

अतिन सुन्दर ख्वाल अरुण समान सुरज थे थिक लया चिथया सयान ॥ १ ॥ 

होसे चोन पेलस्वान हल मिखा बान अमिताभ तथागत शिरस तयाव ॥ २ ॥ 

अनेक रतन मानिक तिसान तियाव तँतँ ह्यां उहयाउँ स्वान सिरस तयाव ॥ ३ ॥ 

छि पालि निपाया कोस वन्दना याडाव स्वरगया अधिपति लात छि सेवान ॥ ४ ॥ 

पुन्यलछिमिया स्वामि राज्यप्रकाशयात बल बिल थव मचा भालपाओ ॥ ५ ॥ 
- ओ ब य दा सु ३२१:१२८: पुलागु मे ४९:७२ । 


थः रानी पुण्यलक्ष्मीया नां न्हयब्वया चिना त:गु थुगु भक्ति स्तुति मेय अनं 
परम्परागत वर्ण्यखँ, उपमान उपमेय, अर्थार्थी भक्ति न्हयब्वया तल । “लोकनाथ बिओ जित 
ज्ञानया वरदान”, 'पुण्यलछिमिया स्वामि राज्यप्रकाशयात बल विव थव मचा भालपा', व 
“छि पालि निपाया कोस वन्दना याडाव स्वरगया अधिपति लात छि सेवान” उद्गार दुने 
अनं थःम्हं रानी पुण्यलक्ष्मीनाप जाना बुंगद्योया सेवाभक्ति यानाया पुण्य फलं थः. यलया जुजु 
जुइ खंगु तायेका कृतज्ञतापूर्वक भक्ति भाव प्वंका त:गु खः । नापं, बौद्ध धार्मिक बाखंया 
कविर कुमारं लोकनाथ करुणामयया भक्ति सेवा या:ग॒या फलं स्वर्गीय सुख लाभ या:गु ति 
ग्यं ता:गु अनुभूति अनं थ्व मेय अभिव्यक्त याना तल । 


नेपालमाषाया प्राचीन कात्य सिर्जना राज्यप्रकाश मल्ल-१०७ 


अध्याय ९ 


यें लायकू खलक पिलूपिं कविपिं 
भास्कर मल्ल-महीन्द्र सिंहदेव (ने सँ ८१७-८४१२) 


परिचय 

भास्कर मल्ल (जन्मः ने.सं. ८१७ कार्तिक क्‌ १, मृत्युः ने.सं. ८४२ भाद्र क्‌ १०) ने.सं ८२१ स 
यॅया जुजु जगु खः । छथी पुरातात्विक दसिं व काव्यया अन्त:साक्ष्यं अनया नां महीन्द्रसिंह मल्ल देव धका 
ने.सं. ८३५ पौष कृष्ण षष्ठीनिसें ने.सं. ८४२ ज्येष्ठ शुक्ल द्वितीयादुनेया अभिलेख, मुद्रा, सिज:पौ, व 
निमन्त्रणा पतिइ प्रकाशित जुयाच्वंगु दु । ने.सं. ८३५ फागुन शुक्ल १२ तिथिया सिज:पतिइ श्रीक्षीजय 
महीन्द्रसिंह देव नां न्हयलयाच्वंगु दुसा ने.सं. ८३५ फागुन शुक्ल १५ या सिज:पतिइ धासा श्रीश्रीजय भास्कर 
मल्ल नां न्हयलयाच्वंगु खने दुगुलिं महीन्द्रसिंह देव व भास्कर मल्ल छम्ह हे खः धयाग पुष्टि ज्‌ । अथे हे 
ने.सं. ८३९ माघ औंसीया सम्यक दानया निमन्त्रणा पतिइ श्रीश्रीश्री महीन्द्र सिं देव तथा ने.सं. ८३९ वैशाख 
शुक्ल ३ या अभिलेखय श्रीक्षी भास्कर मल्ल देवनां उल्लेख जयाच्वंगु दु । थपि दसिं भास्कर मल्ल 
हे स्वविक्रमोपार्जित गजपति पदं विभषित श्री श्री श्री जय महीन्द्र सिंह देव खः धयाग खँ प्रमाणित ज़ । 

नेपालभाषाया स्वपु जक मेय अज्ञात कविं जुजु भास्कर मल्लया नां न्हयथना तःगु खने दु 
(बुंभस पौं २३४:, पुलांगु मे ५:६ व पुलांगु मे, स्वंगूगु १: १-२) 


मेया विषयवस्तु 
(क) लायक श्रुंगारिक मे:- नेपालभाषा व मैथिली मेय भास्कर मल्ल अर्थात्‌ महीन्द्र 
सिंहयात रसिक कथं परिचित याना तःम्ह भास्कर मल्लया नां ल्हाकम्ह रुपय नां दुगु श्रृंगारिक मे लूगु 
दु । वसन्त लयबद्ध “हे हे कान्हुजु छोहुने जि जमुनाया पार” (मशाका मे २०: १३) शीर्षकगु लोकं 
व्हागु मे मैथिली कवि विद्यापतिया पदावलीया नोकभोंक मेया लक्षण लू । थ्व मेया नायिकाया 
वाक्चातुर्य व संगीत माधुर्य प्रशंसनीय ज्‌ । 
राग बसन्त 
स्वओ सषि अति भीड़ बनया स्वहान । थ्वसे स्वान हने तने रसिक कलान । 
सिलिस अश्वक अपन चोर जाव ॥ पिन गुजरप चोड भमल मलान ॥ 
महिन्द्र सिंहन ल्हाल गुन ख विहाल । वसत समय सिय कोकिल हालान ॥ 
- गीत (बी २८४/३६) 
काव्य शास्त्रीय विधिकथं चिना तःगु थ्व मेय स्थानीयता व स्वाभाविकता बांलुइया सिबें लायक्‌ 
दुने जुजु रानीपित सुख विलास याये मास्ति वयेका बीगु वातावरण थना त:गु सम्म दु । 


देश वर्णना मे 


गुजेशवरी वागेशवलि बछला सहित, पशुपति गन चोन जगतया हित ॥ 
गुनीजनपनि मुड परम तु याक, शवले सोले सुखि जन रनस बर लाक ॥ 
भगल थकुल गुण जुल पलमान, छलबल कल थुल विधुर (विदुर) समान ॥ 
कविन देश गुन लहाल थमन सियान, करिस विशेखण काशी ओ समान ॥ 
- बी २८४/३६ 
युकी वीर पराक्रमी मन्त्री झगल थक्र, प्रजागणया वीरता व कान्तिपुरया वर्णन दु । 
जुजुया नां न्हयमथंसे मन्त्रीया नां व पराक्रम न्हयथना त:गु छपयां छप आ:तक लग न्हापांग थ्व मेय 
ऐतिहासिक तथ्य दु । परम्परागत अलंकार व भ्रृंगारोहीपक संगीत ध्वनि जक थ्व मेय दु । 

णगज्जच मल्ल 


नि.सं. ८४२-८४४) 

परिचय 

जुजु महीन्द्रसिंहयाँ लिपा ने.सं. ८४२ दँया शुरुइ जगज्जय मल्ल यँया जुजु जुल । 
अनया जीवन वृत्तान्त खँ प्वलीगु ज्वलं मलूनि । जुजु महीद्र सिंहया लायकूया प्रभावशाली 
मैथिली ब्रम्ह्तय सल्लाह जगज्जय मल्लयात महीन्द्रसिंहं थ:या उत्तराधिकारी याना थकूगु 
खः । मैथिली पण्डितय नाप सत्संगत दुगुलिं अनं नं मेथिली गीति पद चिनेगु व काव्य 
अलंकार पुराण सयेका तःगु जुयाच्चन । अनं चिना तःगु नेपालभाषा मेया अन्त्य वाक्य 
पतिकं अनं थ:यात कुमुदिनीदेवी पति व कुमुदिनीदेवी पति पुरुष परस मणि धका परिचित 
याना थकगु दु । अनया रानी कुमुदिनी देवी नं नेपालभाषाया प्रख्यात कवयित्री ख: । 


रचनाकृति, सोत व स्थिति 
अनं नेपालभाषा व मैथिलिं मे चिना थकूग खने दु । अनया मैथिली मेया विषयवस्तु 
कृष्ण चरित्र खः । अनया नेपालभाषा मे 'जोगिया नुगल पले दथुस” (बुं भ. स., पौ २१४) 
“मोहन सखि जि ओ ओ समान' (उकी हे पौ २१६), “हरि जुय मते निरदया (उकी हे पौ २२५) 
खने दु । राष्टिय अभिलेखालयया रागमाला (बी २७८/११) स नं अनया मे दु । अनया मे ऊं 
बहात्वाःया दापा मे सफूती व नास: द्योया मे सफुती नं प्रकाशित जुइधुंकुग॒ दु । आ: तक 
अनया गपु मे लूगु दु । भक्ति स्तुति न्यापु, लायक्‌ श्रृंगारिक स्वपु व शोक मे- छपु भक्ति मे 
जयजय पशुपति, शिरस निशापति, जटस जान्हवि सतरंग । 
फतकि कपुर उति, म्हया उनि भिड अति, तिरहिरं नायक भुजंग ॥ 
जय जय नाथ गओरी अद्धंग ॥ घु ॥ 
धुछेगुलि जुल धृति, म्हस बुल वीभुति, पार्वतियात बछि अंग, 
रसिक ओ रतिपति, मि मिखान स्वसे भति, छिन यात तमन अनंग ॥ 
नटनया अधिपति गँ रसस हेओ मति, भुत प्रमथ गन संग 
नाद दड थम अति, वाहन वृषभ पति, नवरस, दुधरप भंग 
कुमुदिनी देवी पति, जगज्जय नरपति, रखलपि यास्य पाप भंग, 
दुर यास्य दुरमति, बिओ छिन भिड गति, मदयकि दुरमति संग ॥ 
जय जय नाथ गओरी अर्द्धग ॥ 
- रागमाला (बी २८७ /१४० 


पशुपति महाद्योयात प्याखं व मेया उपास्य नास यो भा:पिया दुर्मति मभिं संगत, व 
पाप नाश याना भिंगु गति बिउ धका थ्व स्तुति मेय प्रार्थना याना त:गु दु । थ्व मेया संगीत 
ध्वनिं नास:द्योया नृत्य लीलाया सजीव भाव किपा न्हयब्वः । थ्व मेया छग्‌ छगू बःचा बःचा 
हाकःगु वाक्यं उपास्यया रुप गुण व छायया पूवंग शब्द चित्र ब्वः । थुकी छयला त:गु 

अन्त्यानुप्राश अलंकार (पशुपति, निशापति, सतरंग भुजंग आदी) न्यने यइपुगु संगीत ध्वनि 
लुयाच्वंगु थ्व मेया विशेषता खः । थुकी मैथिली खँग्व: उस्त खने मदु, संस्कृतया नायु 
क्यातुगु तत्सम खँग्वलं याना थुकी माधुर्य गुण थना बिउगु दु । 


राग मालश्री ॥ ॥ 
भगवति याहुने जि उधार, भजरपे छि चरण 
नियम विदित थन मनस भगवति दुफिडाओ 
मनन भारपागुलि सिधि फर भिनगरि बिओ जित थन कूपा दयकान ॥ 
जगत जननी थम सोओ जि अति अधम लोभन जुया जि छि तोरताओ ॥ 
याडा पाप भिड भारपाओ ॥ 
देवि कुमुदिनि पति जगतजयन विनति डेहुने मनस तयाओ 
मार खे हाय जुय॒ओ कुमति काय मायान मतोरतु ताओ ॥ 
- गीतगोविन्द (बी ३१५/२६) 
थुगु मेय उपास्य भगवती जगतजननीयाके दैन्य भावं सिद्धि फल वर फोना त:गु 
दु । थुकी अनं थ्व मायामय संसारिक जीवनया विषय- सुख भोगय आसक्त जुया 
थःम्हं द्वंकागु खय क्षमा फोनाच्वंगु दु । सरल सुबोध शैलिं चिना तःगु थ्व स्तुति मेय 
माधुर्य गुण मा:छि दु । 
राग मालवा 
अतिन सुन्दर नन्द नन्दन रसन बनस ओड़ाओ रे ॥ घु ॥ 
वसया सर थन न्हसस गोपिनीपनि मुनकाओ रे ॥ 
श्याम मूलति नाम जदुपति परम पुरुख बखान रे ॥ 
जुयाओ रतिपति कलास हेओ मति, म्हेतल थिथि रस तार ॥ 
मुकुत म्हसखाया पान सुन्दर, मकर सुन्दर बान रे ॥ 
युयिओ ओसतन लोओ सरिरस, मदते ओसओ समान ॥ 
जगतजय नृप मल्ल देवन ल्हाय वचन प्रमान रे ॥ 
ओसया चरणस शरण याड़ान, लायुव मुगुति ननान ॥ 
- सगीत (बी २८८/%) 
थुगु वर्णनात्मक मेय गोपिनीतनाप रासलीला यानाच्च॑म्ह सुन्दर नन्द नन्दन, श्याम व 
जदुपति नामं प्रख्यातम्ह श्रीकृष्णया रुप गुण वर्णन याना तःगु दु । थुकी अनया मिखा 
श्यामसुन्दरया व्यक्तित्वय व न्हायपं नं श्यामया बाँसुरीया सलय केन्द्रित जूगु सी दु । थ्व मेय 
श्रृंगार व भक्ति हवंका त:गु दु । थुकिया माधुर्य गुण व सजीव .चित्रण च्वछाय बह ज्‌ । 


लायक भ्रूंगारिक मे 


जगज्जय मल्लया धात्थेंया कवि व्यक्तित्व अनं चिना थकगु श्रूंगारिक मेय यचुक सी 
दु । “हरि जुय मते निरदया” मेया नायिकां थः मतिनामियात हरि, पुरुषरत्न, गुनया सागर, 
रसिक नागर व प्रभु धका सम्बोधन यासें बलिसे थःगु नुग: स्नेह पासं चिना त:गु खँ न्यंका 
तःगु दु । थःम्हं मनं तुनाथें बलिसें हवना च्वने दयेमा, वं थ:यात निरदया जुसें मवायेमा धका 

इनाप याना तःगु दु । थुकी अनं थः नायिकाया मनोभावनाया प्रतिनिधि सः थें याना माया 
मतिना व आत्मसमर्पणया भाव अभिव्यक्त याना त:गु दु । थुकिया स्वकिया नायिका 
नवोढा अवस्था पुला: मध्या अवस्थाया नायिका जुइत्यंम्ह सी दु । ई. सन्या १७ गूग॒ सदीया 
लिचोगु इया नेपालभाषाया लायक भ्रृंगारिक मेय खने दयाच्चंगु कामोहीपक श्रृंगारिक 
विलास अनया मेय खने मन्त । अन व अनया रानी कुमुदिनीदेवीया में श्रृंगारिक मेया स्तर 
हानं थतकया बिउगु सी दु । अनया हे “मोहन सखि जि ओ ओ समान” शीर्षकगु मेया 
आधार स्रोत श्रीमद्भागवत महापुराण (१०/३९/२४) खः । थुकी नायिकां थः मतिनामिनाप 
बाये माला:च्चंबलेया विरह सन्तापं तित्तुतिया ह:गु थःगु विरह दशा वर्णन याना त:ग दु । 
थुकी वर्षा ऋतुया प्राकृतिक वातावरणयात विरहिणी नायिकाया विरह व मतिनामिया गुण 
लुमंका बीगु उद्दीपन विभावकथं न्हयब्वया त:गु दु । थुकी अनया थः रानी कुमुदिनीदेबी प्रति 
माया स्नेह क्वातुयाच्चंगु “लुमड़ा छन गुण मनन मतेङा जिन भवलया जिल स्वान” उद्गारं 
स्पष्ट या: । अन नं सम्भोग श्रृंगार रस हय:म्ह कवि खने दु । अनया थ्व उद्गारय कवि 
विद्यापति व सिद्धिनरसिंहया मेया भाव किच: लू । | 


शोक मे 
राग 
थनि जि कुदिन अति, गण ओण जिओ उति काय थओ देश तोलताओ । 
गथे जि दयिओ गति, थिरन मचोड. मति गन सोय क्रिभिस ओड़ाओ । 
ल्हाक कुमुदिनी पति, नेपाल भूमिया पति जगज्जय धरम सोभाओ । 
रमापति चरण ति मनस भगति खचि थन धैरज याओ ॥ 
- रागमाला (बी २८७/१४) 


थ्व मेय छसि कथं कूदिन आति जिओ जति काय देश तोलताओ गन ओएण” गये 
जि दयिओ गति न्हय्‌थना त:गु दुगुलिं अनं थः उत्तराधिकार राजकुमार राजेन्द्रप्रकाश 
मल्लया मत्यवं देहावसान जूगुलिं नुग: मछिंका त:गु सी दु । थ्व काव्य शास्त्रीय लक्षणं जा:गु 
करुण रस प्रधान शोक मे खः । 


भाषा शेली 


अनया मे सरल सहज सुबोध ज्‌ । अनया मेय अलंकार छयलात:गुली स्वाभाविकता 
बांलू, कृत्रिमता मदु । परम्परागत विषय- भूमिस चिना त:गु जुयानं अनया मेय अनया 
अनुभूति न्हयल्‌ । 

जयप्रकाश मल्ल 
ने. सं. ८४४-८९0) 

परिचय 

जयप्रकाश मल्ल कान्तिपुरया मल्ल वंशीय अन्तिम जुजु ख: । अनया निश्‍चित जन्म 
तिथि संवत्‌ व जीवनवृत्तान्त तथ्य ज्वलं गुगुं नं स्रोतं गाक्क मलूनि । अन ने.स. ८५५ फागुन 
वदि ६ खुन्हु जुजु जगु खः । अनया मां कवयित्री रानी कुमदिनी देवी व बौ जगज्जय मल्ल नं 
कवि जुगुलि इमिगु संस्कारगत प्रभावं अन नं कवि नाटककार जूगु सी दु । अनं भुक्तमान याये 
माला वंगु उबलेया नेपाल उपत्यकाया संकटमय राजनैतिक परिस्थितिं याना नं अनयाके 
कवित्व लगु खः । काव्य, नीति, संगीत व अलंकार विषयया शिक्षा उबलेया चलनकथं अनं 
कया तःगु खः । थ्व तथ्यया दसि अनया स्यल्लागु रत्नेशवर प्रादरभाव व वीरध्वजोपाख्यान 
नाटक खः । अन ई. सन्या १८ गृगु सदीया नेपालभाषाया कवि मध्ये छम्ह श्रेष्ठ कवि खः । 


अनं थःम्हं चिना थकूगु नाटकया मेय रानी दयालक्ष्मी, थःमां कुमुदिनीदेवी व काय ज्योतिप्रकाश 
मल्लया नां न्हयथना त:गु दु । अनया रानी दयालक्ष्मी नं कवयित्री ख: । 


काव्य कृति, सात व स्थिति 


अनं चिना थकूगु मेया म्‌ स्रोत रत्नेशबरप्राढुभवि व वीरध्वजोपाल्यान नाटक ख: । 
स्थानीय दाफा भजन सफुती नं अनया छं मे दुथ्यानाच्चंगु दु । रत्नेश्वरप्रादुर्भावं नाटक जक 
स्व. प्रेमबहादुर कंसाकार विस्तृत भूमिकां सहित प्रकाशित याना दी धुंकग दु । अनया गुगं 


मे प्रकाशित मेसफुतिइ दुथ्याना च्चंगु दु । वीरध्वजोपाख्यान नाटक शरद कंसकारं नं हालय 
प्रकाशित याकूग दु (ने.सं. १११५ स नेपाल लिपि गुथि संस्थाया पाखे) । 


काव्य साघनाया समयावधि 


अनया शासनकाल जोछिं कान्तिपुर लायक दुनेया जक मखु नेपाल उपत्यकाया हे 
राजैतिक स्थिति संकटपूर्ण जुयाच्चन । अनयात महीपिं लायकूया काजिपिसं अनया बौ जगज्जय 
मल्ल जुजु मजुवं बम्ह जूगुलिं अनयात जुजु जुड दइमखु धका कचिंग: थना जूग॒ जुया च्चन । अनं 
थः जुजु जूगु शुरु ईया थ्व कचिंग:यात व थः विरोधीतयत बलं क्वत्यला: ने.सं. ८५५ निरसे ८६६ 
गला तक राज्य सुखभोग या:गु जुयाच्चन । उबलेया सुख शान्तिया समयावधिस अनं लायक 
श्रृंगारिक मायामतिनाया मे, छुं भक्ति स्तुति मे व रत्नेश्वरप्रादुभवि नाटक ग्रन्थ दयेकूगु सी 
दु । व नाटकया मेय अनया निश्चिन्त मन:स्थिति, ल्यायम्ह बैंसय लुइग ओजस्वी राजोचित 
व्यक्तित्व व नागर रसिक व्यक्तित्व तेज जहांथिनाच्चंगु नं यच्चुक खने दु । अनं थः समसामयिक 
देश कालस्थितिया खै व थ्व सम्बन्धय थःगु संकल्प वचन प्रस्तुत प्रसंग थें याना रत्नेश्वर 
प्रादुर्भाव नाटकय अभिव्यक्त या: थें श्वयां न्हयो मेगु गुगुं कृतिइ याना तःगु खने मदु । 
रत्नेशवरप्रादुभव नाटकया पुष्पिका वाक्यय 'ख वसु द्विरद जुल संवत्‌ नेपाल' धका बिया तःगु 
ने.सं. ८८० देँ रत्नेश्‍वरप्रादुर्भाव नाटकया अभिनय प्रदर्शन जूगु दें खः । 

राधा सित हर तिथि वृहस्पतिवाल ॥ ब्रम्ह योग घनिष्टा नृत्य दयकाओ 
रत्नेशवर उदभव नव रस जाओ ॥ दयालछिमिया पति जयपरकाशु 
नुपतिन तलेजया प्रिति उलास ॥ पितकाल नासोलया प्रसाद दयाओ । 
लोक मोह जुयमाल थुगुलि सोयाओ ॥ ....... 


उगु हे ईया ख्वपया जुजु रणजीत मल्लया ययात्युपाख्यान नाटकयात नं प्याखं 
दयेका क्यंगुया संवत्‌ तिथि थथे हे न्हयथना त:गु विचारनीय व तुलनीय ज्‌ - 


इतिश्रीश्री जयरणजित मल्ल देव महाराजाधिराज विरचिते जजात्यपाख्यान नाम 
नाटक षष्ठो $ डक समाप्त ॥ शुभम ॥ 


सम्वत ८८१ कार्तिक पूर्णिमा कुन्ह श्रीश्री जयरणजित मल्ल देवसन कार्तिक ब्रत 
संपूर्ण यान्याव थ्व प्याखन हुयका ॥ शुभमस्तु ॥ ॥ 


लुमंके बह ज्‌, रत्नेश्वरप्रादर्भाव नाटकय ने.सं. ८६६ सिबें लिपाया देशया गंभीर संकट 
स्थिति व स्रष्टा कवि नाटकार जयप्रकाश मल्लया चिन्तित मनोभाव नं उस्त प्रतिविम्बित जुया 
च्वंगु खने मदु । अनं काव्य साधना याःगु मेगु सम्भाव्य समयावधि ने.सं. ८६६ गॅँलांनिसे ने.सं. 
८७७ दुनेया खः । उबले अनया जीवनय तत:धंगु घटना घटित जुल । ने.सं. ८६६ निसें ८७० 
दुने अन राज्यच्यत जुया यल, सतुंग:, मातातीर्थ, थिमि, ख्वप, गोदावरी, गोकर्ण गृहेश्वरी 
थासंथासय बाय हिला: निर्वासित जुड माल । उबले अनं शक्ति उपास्या देवदेवीपिंके थः शत्रु 
पक्षयात क्वत्यले फयेमा धका आत्मनिवेदनात्मक स्तुति मे व सन्त उपदेशात्मक मे चिना थकूगु 
सी दु । ने.सं. ८७० दँय कान्तिपुर राज्य लिंत्यला थः काय ज्योतिप्रकाश मल्लयात तुं जुजु याना 
थः संरक्षक जुयाच्चन । ने.सं. ८७६ कौलां किपूया न्हापांगु युद्धय विजय जूगुलिं शक्ति सन्चय 
यानावं च्वनेमा:गु अनं वा: तायेकल । उजागु स्थिति अनं शक्ति उपास्या स्तुति मेय वीर रस 
प्लावित संचारित याना जुल । थ:यात संकटकालय उपकार या:म्ह थः मां राजमाता कुमुदिनीदेवी 
प्रति कृतज्ञताया भाव, थःगु द्रपंया विश्लेषण, थः रानी दयालक्ष्सीप्रति यःयाके दयाच्चंगु माया 
स्नेह व वं मखुग॒ ज्याय ल्हा: त:गुया कारणं वयात सजायं सासना याये मयायेया खँय जूगु 
अन्तर्टुन्द वीर ध्वजोपाख्यान नाटकया थीथी मेय अभिव्यक्त जुयाच्चंगु खने दु । ने.सं. ८७७ यां 
लिपा ला नेपाल उपत्यकाया राजनैतिक अवस्था झन संकटापन्न जुजुं व:गुलिं काव्य साधना 
यायेत मा:गु ल्वःगु वातावरण अनयात च्‌ मलात । 


काव्यया विषयवस्तु 


अनं हे चिना त:गु व अनया जीवनकालया घटनानाप संबद्ध जूगु अनया ईया अज्ञात 
कविपिसं चिना थकूग नापं याना ४३ पु मे लूग॒ दु । उपिं मध्ये २५ पु मेया श्रष्टा अन थः हे 
खः । अनया मेया विषयवस्तु- भक्ति, लायक शृंगारिक, आत्म दु:खानुभूति, व सन्त उपदेश 
खने दु । मेया अन्तरंग अंश थें याना अनं दाम्पत्य प्रेम, व देश प्रेमया भाव नं अभिव्यक्त 
याना त:गु खने दु । 


भक्ति स्तुति मे 

नेपालभाषा काव्यय शिव अर्थात्‌ नास:द्योय़ा स्तुतिया प्रमुख श्रष्टा कवि जयप्रकाश मल्ल 
ख: । अनया रत्नेश्वरप्रादर्भाव नाटकया अंक पतिकं नास: द्योया नान्दी श्लोक व मे खुपु दु । 
संख्यात्मक दृष्टि जक मखु वर्ण्यविषय प्रस्तति व अभिव्यक्ति कला सौन्दर्यया दृष्टि नं अनया थुपिं 
स्तुति रचना कृति तःजि ज्‌ । न्हापां थ्व नाटकया कवितामय नान्दी श्लोक निं स्वये- 

अमृतकर कलानं स्वर्नदीया तरंगं शिरस अतिन शोभा ग्वम्हया भूत संगं ॥ 
गओरि अरध देहं याक तीसा भजंगं ओम्हया चरण सेवा याय जिं भक्तिरंगं ॥ 
(पौ १) 


थ्व श्लोकय उपास्यया रुप शोभा वर्णन कला आपालं हिसिं ली । पौराणिक बाखं 
लुमंसे वयक स्वर्नदीया तरंगं अभिव्यक्त याना त:गु उद्गारं उपास्यया हिसिं लीगु सौन्दर्य, 
विशाल व भव्य रुप शोभा बांल । उपास्य व वया गण परिवारया सजीव भाव किपा 
न्हयब्वयेत स्वभावोक्ति अलंकार छ्यलेगुली व नायु क्यातु नेपालभाषा व संस्कृत शब्द चयन 
यायेगुली अन गाकक॑ सफल खने दु । संक्षिप्तता संगीतात्मकता व माधुर्य गुण थ्व स्तुति मेया 
म्‌ विशेषता खः । “राजराजन भगति तस्य थम जयप्रकाशन ल्हाल” भणित वाक्य दुग 'जय 
जय नटपति' शीर्षकगु नान्दी स्तुति मेय उपास्यया रुप गुण वर्णन विस्तृत ज्‌ । भक्त जुयाच्वंम्ह 
अनया नुग: मिखां उपास्य नास:द्यो जगत मंगल याइम्ह, प्याखं व मे साधना यायेबले निर्विघन 
सिद्धि फल बीम्ह खंकाच्चंगु दु । थुजोम्ह उपास्ययाके अनं रक्षा याना बिउ धका वर 
फोनाच्चंगु खने दु । “जय जय ईश्वर जय गौरिनाथ” शीर्षकग मेगु नान्दी मेय नास:द्योया प्याखं 
नवरसं जा: धका क्यनेया नापं दुर्जनयात क्वत्यला भक्तजन रक्षा याइम्ह, मात्तय जूपिं दैत्यगण 
नाश याइम्ह धका उपास्य नास:य्योया गुण वर्णन याना तःगु दु । बरोबर थःम्हं सामना याये 
माःपिं थः विरोधी पक्षयात क्वत्यले फयेका बिउ धका नं अनं प्रार्थना याना त:गु दु । अनं 
नाटक साधना या:गु न्हयाइपुकेत जक मखु बरु थः पक्षया मनूतयके वीर रस संचार जुयकेत नं 
खः । अनं थः विरोधी पक्षयात क्वत्यलेगु कुतः याना जूगु नं 'भृवत सुन्दर जगत कारण” खः । 
संगीत व प्याखंया आराध्य नास: द्यो लयतायकेभनं चिना त:गु जया छप हे मेय नं अनं त:ताजि 
तालय हाले छिंक थीथी तालया नां संकेत याना त:ग द॒ (र प्रा. पौ १-२, २०, ३६) । अनं चिना 
तःगु नास:द्योया निपु स्तुति मेय आत्मपरकता गुण पिज्व: । मेगु मे आपा याना विषयपरक खने 
दु । ने.सं. ८६६ लिपा चिना त:गु वीरध्वजोपाख्यान नाटकया मेय व मेमेगु फुटकर मेय शक्ति 
उपास्या देवीयाके नं अनं शक्ति वर फोना प्रार्थना या:गु खने दु । छपु उजोगु मे थथे ख:- 
विनति छि पालि पलेस्वान तिओ माहामाया ॥ देविथक्रानि हे भवानि ॥ घु ॥ 
श्रीखण्डचन्दन धूप अर्ध पंचामृत चिसे हे ॥ अफोल जिफोल नाना स्वानया मालान ॥ १ ॥ 
छिगूलि बदन जोति सूर्य कोटि तेज उति है ॥ जोड़ाओ त्रिशूर ओल दैत्यया कारण ॥ २ ॥ 
त्रिभुवन व्यापित दमर शब्द थिक हे ॥ डेडाओ मनस मनस ग्याक असुर कुबुधि ॥ ३ ॥ 
श्रीजयप्रकाश चोडा छि चरण वास हे ॥ पुरलपि आसा जि मनया अभिलाषा ॥ ४ ॥ 
-बुभत पौ८र 
थुग स्तृति मेय अनं थः उपास्य भवानीयाके आश्रय, करुणा व मनया अभिलाषा 
पूर्ण याना बिउ धका वर प्रार्थना यानाच्चंगु दु । थुकिया समाप्ति वाक्यस अनं थःगु नांया 
न्ह्योने श्री आख: छग: जक ब्वया तल, मेमेगु मेय थें नेपालया अधिपति नरपति व नृपति थें 
जाग पद विभूषण छ्यला त:गु मद्‌ । थुकि थ्व मे अनं थः राज्यच्यूत जुयाच्चंबले चिना थकगु 
प्रमाणित ज्‌ । पचलि भैरवया स्तुति मेय नं थथे हे अनं थःगु नांया न्हयोने छग: जक श्री 
आखः छ्यला तःगुलि नं थुपिं खँ पुष्टि ज्‌ । राज्यच्यूत जुयाच्वंबले अनं थःगु मन छत्तिं 
क्वमतुंक्से कान्तिपुर राज्य लित कायेत शक्ति संचय याना जुल । अनया नुगलय थुकिं 
शक्ति व साहस थिना व:गु अनुभूति लुल । अनं थः उपास्य देवदेवीया ख्वालय कोटि सूर्यया 
उति तेज थिनाव:गु तायेकल । देवीया दबद्बचिया स: त्रिभुवन व्यापत जुयाच्चंगु तायेकल । 
अनं थः वैरी पक्ष ग्यानाच्वंगु नं खंकल । थुजागु भाव “जय जय भैरव नेपालस तसें पति” 

(पुलांगु मे निगगु, पौ ४८) शीर्षकगु पचलि भैरवया स्तुति मेय नं दुथना त:गु दु । थुगु स्तुति 
मेय अनं पचलि भैरवया ग्यानपुसे च्वंगु स्वंग: मिखा, वरिखाया (ताल्लाया) सूर्यया थें थीगु 
तेज, दन्त ग्यानपुक पिकया तःगु, सँ फॅहफॅह तया त:गु रुप तथा ग्यानपुसेंच्चंक अस्त्रशस्त्र 
ज्वनात:गु शब्द चित्रण यानाच्चंगु लक्ष्य नं अनं थः याके नं उजोगु हे ओजपूर्ण व्यक्तित्व व 
शौर्य दुबिका कया थः युद्धय विजयी जुइगु खः । “संसारया गतिमति वसया पालि निपास 
ल्हाकम्ह श्रीजयपरकास” उद्गार दुने थ्व हे भाव दुबिनाच्चंगु ध्वाथ्‌ वः । वैरी पक्ष संहार 
यायेगु आत्मबल व साहस धस्वा:निम्ह अनया नुगलय स्थिरं संचार जुयाच्चंगु वीररसया 
सहयोगी उद्दीपक उपकरण कथं “विकट दन्त पिकासें स फहन तसें” थें जा:गु अनुभाव 
बोधक उद्गार अभिव्यक्त याना त:गु खः । नेपालभाषाया आपालं धया थें भैरव, भवानी, 
व भीमसेनया स्तुति मेय थें थुकी नं भक्तया नुगलय वीररस संचार याकीगु व वया वैरीया 
पक्षया सातु काइ थें जा:गु भयानक रस थना तःगु दु । 


अनया स्‌ बंगु मेगु नाटक वीरध्वजोपाख्यानया अभिलेख ग्रन्थ राष्टिय अभिलेखालयस 
व आशा सफ कुथिइ सुरक्षित जुयाच्चंगु दु । उकी धा:सा महाद्योया नान्दी स्तुति मे छपुं खने 
मदु । उपास्य गणेद्योयाके सिद्धि व निर्बिधन कार्य सिद्धि वर फोना तःगु स्तुति मे छपु 
(द्वितीय दिवसया शुरुइ), थःगु द्वपं व दुःख प्वला तःगु आत्मनिवेदनात्मक भक्ति भावं जा:गु 
उपास्य पशुपति गुहेशवरीया आरति स्तुति मे छपु (प्रथम दिवस क्वचाइ थाय), उपास्य देवी 
जयवागीश्वरीस्के अभय वर व रण- विजय वर फोना तःगु स्तुति मे छपु (तृतीय दिवसया 
शुरुइ) व उपास्य देवी गुहेश्‍वरीस्के निर्भय वर फोना तःगु स्तुति मे छप्‌ (पंचम दिवसया शुरुइ) 
दु । षष्ठ अंकया (दिवसया) न्हयोनेया पौ मदये धुंकूगुलिं उकिइ सुसु उपास्य देवदेवीया स्तुति 
मे दुगु खः सी मदु । 

वीरध्वजोपाख्यान नाटकय उपास्य देवदेवीपिं थीथी खने दुसां वर फोना धासा 
रणविजय, निर्भय व काय ज्योतिप्रकाश मल्लया सुरक्षाया निति प्रार्थना याना त:गु खने 
दु । थन उजा:गु स्तुति मे मध्ये छुं न्हयब्वया च्वना । 


राग गौरी ॥ ज ॥ 
जय वागेश्वरी याहुने उधार ॥ धु ॥ 
जगत जननि थन, परिजन सहितन सरसन याक छिन बास ॥ 
सेवरप छि चरणा, सुर मुनि गण चोन, भक्तया पुर याक आस ॥ 
चओल कपुल तुल, शरीलया उन जुल, खल आदिल जोत ल लास (?) ॥ 
पदम आसन तल, चरणस लुपायल, तिलहिल तल तिय थास ॥ 
दया तसे शवओ छिन, मदयक तल थिरन पुरजनपनि तरास ॥ 
सतियात बल (वर) बिल, दुरगति फुतकल, सेवकन यातक्‌ विलास ॥! 
कुमुदिनी देवी सृत, जयप्रकाशस सुत, ज्योतिपरकास थ्व निम्हास 
बिहुने रणस जय सदाड फुतकि भय, दया दसे पुर याओ आस ॥ 
वी ध्व ना, तृतीय दिवस मे । 


थुगु स्तुति मे अनं कीर्तिपुरया न्हापांगु युद्धय (उबलेया गोरखाया जुजु पृथ्वीनारायण 
नाप जूगु) विजयी जुइगु वर कामना यासे अभय व रणविजय वर फोसे चिना तःगु खः । 
जयवागेश्वरीया नित्य भक्ति पूजा पाठव प्रतापं अनयात कीर्तिपुरया न्हापांगु युद्ध विजय लाभ 
जुल धयागु वंशावलीकारया धाप्‌ दु । कीर्तिपुरया युद्ध जुइ न्हयो अनं जयवागेश्वरी व मेमेपिं 

शक्ति उपास्य देवदेवीया आराधना उपासना याना जुल धयागु तथ्यया थ्व स्तुति मे काव्य 
दसी खः । गुहेश्वरी स्तुति मेय नं थुकी थें हे थः व थः काय ज्योतिप्रकाश मल्लयात अभय 
बर फोना तःगु दु । वीरध्वजोपाख्यान नाटकया आपा धया थें मेय अनं थःयात राज्यच्यतया 
संकटकालय ग्वाहालि व संरक्षण या:म्ह थः मां कमुदिनी देवीप्रति कृतज्ञता, आस्था व 
मातभक्ति भाव प्वंकाच्वंगु खने दु । थुकी अनं 'दयालक्ष्मीया पति' 'दयालक्ष्मीया धनि' धका 
आपा: परिचित मयाये धुंकगु खने दु । त:धी काजिया कृमन्त्रणाय सहमत जुसें थ:यात 
राज्यच्यत जुइकेगु ज्याय ल्हाः तःगुया कारणं अनं दयालक्ष्मीप्रति उकथं व्यवहार याःगु 
खः । अनं गुगुं नं स्तुति मेय थःगु उत्साह, पराक्रम व वीर व्यक्तित्व क्वतुनी कथंया दैन्य व 
दास्य भक्तिभाव न्हयमब्व: । उपास्य देवदेवीया वात्सल्य स्नेहपूर्ण अनुग्रह तातुसें थःगु द्वपं 
प्वलेग धा:सा या: । 


पशुपति गुहेश्वरी प्रीतिन आरति याय ॥ घ ॥ 
अतिन कपटी मति अधरमि मदु जि ति, थन जिन मफु गति लाय 
मनन परम जोति, स्वरुप मसिसे अति, लोभन जुया धन लाय ॥ घु ॥ 
थम स्वसे निरगति, बिओ जित भिड गति 
छि भगति मफु जिन याय करुणा दयकि भति 
फुतकिओ दुरमति जयपरकाशन ल्हाय ॥ 
- उकी है प्रथम दिवसया समाप्ति 


थुकी अनं थ:यात “अतिन कपटी मति अधरमि मदु जि ति धका कुंखिना थ: पतन 
जूगुया छता कारण जुयाच्वंगु द्वपं प्वला त:गु दु । अनं उपास्य देवदेवीयाके दैन्य भावं प्रार्थना 
यासें सतगति दयेका बिउ धयाच्वंगु दु । देश व प्रजा प्रतिपाल संरक्षण यानाच्चने दयेमा 
धयागु अभिप्रायं अनं अर्थार्थी व आर्त्त भक्ति भावं उपास्य हरगण परिवारयाके नं प्रार्थना 
याना तःगु दु (स शा का से, १:१९-२०) । 


लायक श्रृंगारिक मे 


जुजु जूगु शुरु दँय अन रसिक नागर रुपय प्रख्यात जुयाच्चंगु तथ्य उबलेया स्थानीय 
दाफा भजन सफुती दुश्या:गु मेय अनयात “मदन थ्यं अति गुणया व खान” (ॐ बहा त्वा:या 
दापा “मे १ गग, पौ ३)” “तेजन सुरज उति सुन्दर जदुपति” रत्नेश्वर प्रादुर्भाव नाटक, पौ 
५९) उद्गारं प्रमाणित ज्‌ । संयोग श्रृंगार रस हयःम्ह अनं चिना थकगु रत्नेश्‍वर प्रादुर्भाव 
नाटकया मेय अनं थ:यात दयालक्ष्सीपति व दयालक्ष्मीया धनी धका एकपत्नी ब्रत धारी पुरुष 
कथं परिचित या:गु खने दु । अनया सम्भोग श्रृंगार रस प्रधान मेय न्हापा न्हापाया कविपिसं 
चिना थकगु भ्रृंगारिक मेय थें कामोहीपकता उस्त खने मदु । वरु अनया श्रृंगारिक मे 
संयमित व शिष्ट ज्‌ । विप्रलम्भ श्रृंगार रसया मे अनं उस्त चिना थकूग मदु । 


देश भक्ति मे 


रत्नेश्‍वर प्रादुर्भाव नाटकया देश वर्णना मे आपा याना अनया लायकू कविं चिना 
तःगु खने दु । अयसां गुलिं २ मेय देश व देशया प्रजाजनप्रति अनया प्रेम देजायाच्चंगु ध्वाथ्‌ 
ब: उपत्यकाया स्थानीय दाफा भजन सफुती दुथ्या:गु अतिभनं लोक हवा:गु “भगवान 
समुदर याहुने उधार” (पुलांग मे छगग्‌ ३:३-४) शीर्षकगु नेपाल उपत्यका वर्णन मे 
स्वयम्भू पराणया लिधंसाय चिना तःगु खः । थुकी स्वयम्भूज्योति पिज्वयाच्चंगु रत्नमय 

पलेस्वांया ह: व केशर आदि अंगप्रत्यंगयात नाना रंग व आकतिया हेरा, पद्मराग, 
बैदर्यमणि थुना छायपिया तःगु कलात्मक स्वांया कल्पना याना त:गु च्वछाये बह ज्‌ । 
कुलायनी कला- शिल्प ज्ञानया प्रतिनिधित्व लगु थुग मे राजभक्त सर्वसाधारण अज्ञात 
कविं थ्व मेया ल्हाकम्ह कविया रुपय गहीनशीन जुजु जयप्रकाश मल्लया नां न्हयब्वसें 
चिना तःगु दु । 


भाषा शैली 


जयप्रकाश मल्लं नाटकय व मेमेगु मेय छयला त:ग॒ नेपालभाषा इ. सन्या १८ गगु 
सदीया कान्तिपुरया लायक काव्यया प्रतिनिधि भाषा खः । नाटकया मे व मेमेगु विषयया 
मेय छ्यछ्यं ज्यज्यं नेपालभाषा १८ गुगु सदीया काव्य यक्वं परिमार्जित, शुद्ध व थ्वीके 
अःपुया व:गु खने दत । अनं छ्यला तःगु नेपालभाषाया स्वरुप म्हसीकेत अनया छपु मे थन 
न्हयन्वयेः- 


(ज) वृषभया म्हस गल 
(ए) प्याखन रसन हुल 
(पं) प्रमथया संगन 
(अ) मोलमाल भिड बान 
(ख) भसम लेपित अंग 
तिसा भिड भुजंग 
(ध) ओसत मदु म्हस 
(ल) ओसया साज भिड 
धछेगुलि रुप असमान 
.रग्रापो१-२॥ 
थरकी नेपालभाषाया खँग्व:नाप संस्कृतया तत्सम तदूभव खँग्व: ल्वयक छयला: सरल 
वाक्य हना तःगु दु । पदया अन्तय गल व हुल, संगन व वान, अंग व भुजंग अन्त्यानुप्राश 
लुइका त:गु दु । कविं म्हो खँग्व: छ्यला नं सरल वाक्यया माध्यमं थःगु मतिइ लूगु वस्तु, 
पात्र, भाव व वातावरणया सजीव किपा न्हयव्वये फुगु दु । हानं, थुपिं वाक्य पतिं न्हयोने 
जति ताल (ज), पलिमान ताल (पं) लवं ताल (ल), अस्तरा ताल (अ), खर्जति ताल (ख), 
पलिमान ताल (प) धका निर्देश याना त: कथंया संगीत ध्वनि पिज्वःगु मे न्यनेवले थुपिं वाक्यं 
नासःद्यो, वया बाहन व प्रमथ गणया क्रिया व्यापार नं मूर्तमान जुया वःगु अनुभव ज्‌ । अनं 
थः सिबें न्ह्योयापिं कविपिसं थें मैथिली भाषाया खँग्व: उस्त मछ्यले धुंकुगु दृष्टिगत ज्ञ व: । 
गनं गनं धा:सा श्लोक छगूलिं संस्कृत भाषाया श्लोक थें च्चंगु नं दु । गथे - 
अमृतकर कलानं स्वर्नदीया तरंगं 
शिरस अतिन शोभा ग्वम्हया भुत संगं । 
गओरि अरध देहं याक तीसा भुजंगं ॥ 
ओम्हया चरण सेवा याय जिं भक्ति रंगं । । 
र्‌ प्रा, पै? । 

थुकी न्हापांगु निभोगुली शिरस, व ग्वम्हया खँग्व:लं व प्यभोगुली च्वंग्‌ ओम्हया 
चरणा सेवा याय जिं खंपुं थ्व श्लोकयात नेपालभाषाया श्लोक कथं परिचित याना तःगु 
खने दत । अथे हे कलान व तरंगन खँँग्वःत नं तृतीया विभक्तिया लितँसां याना 
नेपालभाषीपिं नाप बांलाक परिचित जूगु संस्कृत तत्सव खँग्व: खः । थुजाग दस्‌ अनया 
मेय मेमेगु नं आपालं दु । स्वभोगुली च्वंगु याक नेपालभाषाया क्रियापद दुगुलिं याना 
उकिया जः खः च्वंगु अरध देहं व भुजंग नं नेपालभाषां थः नाला: तये धुंकगु संस्कृत 
तत्सम कथं परिचित ज्‌ । थृभनं अनं नायु क्यात्‌ पहगु व न्यने यइपुग॒ खँग्व: छ्यलाः माधुर्य 
गुणं जा:गु वार्णिक वृत्तया मालिनी छन्दं मे चिनेगुली निपुणता क्यंगु दु । अन भक्ति व 
श्रृंगार रस प्रधान मेय माधुर्य गुण देजायकेगुली सफल ज्‌ थें शक्ति उपास्य देवदेवीया रुप 
गुण वर्णन याये थाय ओज गुणं जा:गु अभिव्यक्ति न्हयब्वयेगुली नं उतिक नासलं ली 
धयागु थुपिं पंक्ति यचुक क्यं - 


ख्वाल वरिषा सूर्य थ्यं तेज जुल पलपसा सोगोल मिखा अति थिक 

विकट दन्त पिकासें कुलि सँ फहन तसें वस रुप स्वय फु सुनान । 
- पलागु से निगूगु पौ ११ 
अनया मे आपा: धया थें राग तालया नां नापं निर्देश याना (अझ रत्नेश्वर 
प्रादर्भाव नाटकय च्वंगु छपु नान्दी स्तुति मेय ला त: ताजि तालं हाले जीक तालया नां 
कोष्ठक दुने संकेत याना) चिना त:गुलिं अनया मेय संगीतात्मकता गुण देजा । अनया मेया 
संगीत ध्वनिं कविया मन:स्थिति, वातावरण, व कविं वर्णन याना तःपिं पात्रतय कार्यव्यापार 

सजीव अभिनेय जुइक थने हः । 


नेपाल उपत्यकाया दुने व पिनेया सस:तिक ला:गु थाय्‌ थायया पर्वतवासी खसजाति 
लिसे नेपाल उपत्यकाया जनजीवन ई. सन्या १७ गूगु सदीया अन्त्य रिखेनिसें सम्पर्कय वये 
धुंक्गु जुल । उबलें निसें खय भाय नेपालभाषानाप स्वाप्‌ दुगुलिं थिथिया शब्दं नं थुपिं 
निग्‌ भाषाभाषीया भाषाय थाय कयावं वःगु उबलेया अभिलेख ज्वलनं क्यं । अनं थःगु 
मेय उबलेया नेपाल उपत्यकाय दुहां बया च्वने धुंकूपिं नेपालभाषेत्तर खस जातिया 
क्रियापद थासं ध्रासय्‌ छ्यला त:गु घोद्‌ वः । निगुलिं भाषाभाषीं नं थूग॒ संस्कृत तत्सम 
तदभव खँग्व: छयला: त:गु खने दु । थथे जूगुलिं अनया मे निगुलिं भाषा भाषीपिंत थुइके 
अःपुगु जुल । 

अनया शासनकालदुने नेपाल उपत्यका व्यापी गम्भीर व सन्त्रासपूर्ण राजनैतिक 
संकट दयाच्चन नं अनं अनया राजमाता कुमुदिनी देवी कवयित्री, व सर्वसाधारण कविपिसं 
काव्य गुणं जाःगु मे सिर्जना याना नेपालभाषा काव्य त:मि व त:जि याना थकल । 


जयप्रकाश मल्ल-११८ नेपालभाषाया प्राचीन कात्य सिर्जना 


अध्याय १० 


कवयित्री रानीपिं 
नि. सं. ८00-८८८ दुनेया) 


वातावरण, शिक्षा संस्कार व प्रेरणा 


लिचोगु मध्यकालीन नेपाल उपत्यकाय शासन या:पिं यँ, यल व ख्वपया जुजुपिनि 
रानीपिं मध्ये ऋद्धिलक्ष्मी, जयलक्ष्मी, भुवनलक्ष्मी, कुमुदिनीदेवी व वृद्धिलक्ष्मी काव्यस्रष्टा 
रुपय सम्बन्धित काव्य ज्वलंया अन्त:साक्ष्यं परिचित ज्‌ वःगु दु । थुपिं कवयित्री रानीपिनि 
जीवनी, शिक्षा संस्कार व मे चिने मा:गु परिस्थिति वातावरण ब प्रेरणा स्रोतया प्रामाणिक 
ज्वलं धा:सा गाक्क न्ह्यमलूनि । कवयित्री वृद्धिलक्ष्मीया छुँ ऐतिहासिक परिचय ख्वप, थिमि 
बालकुमारी दोयाथायया व भाँत बनेपाया छुँ अभिलेख ज्वलनं न्हयब्व:गु दु । ई. सन्‌या १७ 
गगु व १८ गगु सदी दुने नेपाल उपत्यकाया राजनैतिक, सांस्कृतिक व आर्थिक स्थिति सुथां 
ला: । परिश्रमी, उद्यमी, देशप्रेमी, सिर्जनशील, राजभक्त, शान्त व अनुशासित प्रजाजनया 
थिथि सहलहं, सीप व प्रतिभां नेपाल उपत्यकाया कला, संस्कृति व काव्य तःमि त:जि 
जुइकेगुली यक्वं भल्सा दयाच्चन । हानं, न्हिंन्हिंस्या राज्य शासनया ज्याखँय च्यूता तया 
जुइपिं योग्य, दक्ष, राजभक्त, व इमान्दार मन्त्री काजिपिं दुगुलिं उबलेया जुजुपिं धुक्कमान 
जुसें काव्य व संगीत प्याखंया सिर्जना रचना रसास्वादन याइपिं जुल । जात्रा, मांगलिक 
उत्सव, नाटक प्याखं व मेया ज्याझो देशय व लायक दुने इलयबेलय बरोबर न्या: । कवीन्द्र 
प्रताप मल्लया अभिलेख व श्रीनिवास मल्लया शासन कालीन कवि कुन्‌ शर्माया कीर्तिपताका 
(ने. सं. ७७२) काव्यया श्लोक ल्या: १०३ व १२० पाखें थ्व खँ पुष्टि ज्‌ । मल्ल वंशीय जुजुपिं 
मध्ये श्रीनिवास मल्लं थः रानी मृगावतीया नां (ओकुबहा यलया दाफा सफू, ९:५), पार्थिवेन्द्र 
मल्लं थः रानीपिं ऋद्धिलक्ष्मी व राजेन्द्र लक्ष्मीया नां (भजन गीत संग्रह, बी ४०१/१९ या छपु 
मेय), योगनरेन्द्र मल्लं थः रानीपिं जयलक्ष्मी व नरेन्द्रलक्ष्मीया नां (माधवानल नाटकया छपु 
मेय, रागमाला ग्रन्थ दुने, बी २८७/९ व आशा सफ्‌ कुथिइ दुगु विक्रमादित्य नाटक, रनिङ 
नं. २५३७), जगज्जय मल्लं रानी कुमुदिनी देवीया (गीतगाविन्द बी ३१५।२६ या “भगवति 
याहुने जि उधार शीर्षकगु मेय), विष्णु मल्लं थः रानीपिं चन्द्रलक्ष्मी व विष्णुमतिया नां 
(ॐ^बा त्वा दा म्ये पौ १४-१५), जयप्रकाश मल्लं थः रानी दयावतिया नां (रत्नेशवर प्रादुर्भाव 
नाटकया मे पतिक) व राज्यप्रकाश मल्लं थः रानी पण्यलक्ष्मीया नां (ओकुबहा यलया दापा 
मे सफू, २३१:१२८) न्हयथना त:गु खने दु । थ्व परम्परा शाह वंशीय जुजु श्री ५ सिहप्रताप 
शाहं नं थ: रानी राज्यलक्ष्मीया नां (आशा सफु कुथिइ च्चंगु दाफा सफू रनिङ नं. २७८४ 
या) छप्‌ मेय न्हयथना न्ह.यथनेगु चलनं न्ह्याकग खने दु । 


प्रमुख कवयित्री रानीपिं व इमि रचना 


(१) ऋद्विलक्ष्सी- जुजु पार्थिवेन्द्र मल्लया (ने. सं. ८००-८०७) रानी व जुजु 
भूपालेन्द्र मल्लया (ने. सं. ८०७-८२०) मां खः । अनया नां कवयित्री रुपय न्हयथना त:गु 
छपुयां छपु जक “सोव सोव रसिकन समय वसन्त” शीर्षकग मे दु । “चित्त तसें कने सखी 
धन्य उपाय शीर्षकग मेगु मेय “ल्हाकम्ह लछिमिया स्वामी पार्थिवेन्द्र ल्हाय्‌” धयाग अन्त: साक्ष्यं 
ऋद्धिलक्ष्मी जुजु पार्थिन्द्र मल्लया रानीपिं मध्ये छम्ह खः धयागु क्यं । यय्‌ तलेजुइ पलिस्था 


नेपालमाषाया प्राचीन काव्य सिर्जना कवयित्री रानीपिं-११९ 


याना त:गु जुजु पार्थिवेन्द्र मल्लया शिलाभिलेख (ने. सं. ८०२ या) कथं पट्टमहिषी श्रीऋद्धिलक्ष्मी 
देवी जनकपुरया राजकुमारी खः धका परिचित ज्‌ वः । अनं चिना थकगु छप मे थ्व ख:- 
सोव सोव रसिकन समय वसन्त । भगलपनि जुल उनमत ॥ 
विन्द्रावनस होव नाना रंग । राधिका रति जुल कष्णाजुया अंग ॥ १ ॥ 
चुवा चन्दन अविर फुलेल । तफ व कस्तुरी त्रिभुवन तेल ॥ २ ॥ 
रिधि (ऋद्धि) लक्ष्मी देवी नं व्हाय न्यहुने गोविन्द । भुपालेद्र थाकूरया याव आनन्द ॥ ३ ॥ 
- मल्ल शाह कालवा से, १८:१२ । 
काव्यशास्त्रया परम्परागत लँ लिना चिना तःगु थुगु मेय कवयित्री बसन्त ऋतुया 
श्रृंगारोहीपक वातावरण न्हयलुइक श्रीकृष्ण राधिकाया फागु लीला अर्थात्‌ वसन्तोत्सवया 
वर्णन याना तःगु दु । थ्व मेय संस्कृत कवि जयदेवया गीतगोविन्द काव्यया “चन्दन चर्चित 
नील ...,” मैथिली कवि विद्यापतिया “अभिनव कोमल सुन्दर पात” व नेपालभाषाया कवि 
सिद्विनरसिंहया “निरमणि निरमल रुप तो परस्पर” मेया भाव किच: लानाच्चंगु सी दु । 
थुकी कवयित्री “विन्द्राबनस होव नाना रंग” उद्गारया दुने वसन्त ऋतुकालीन वुन्दाबनया 
प्राकृतिक व भ्रृंगारिक वातावरण लुइका तःगु दु । थुकी नारी सुलभ नायु क्यातुग भाव 
देजा: । माधुर्यगुण व न्यने यइपुगु संगीत ध्वनि थ्व मेया विशेषता खः । थ्व मेय कवयित्रिं 
गोविन्द धका थः स्वामी पार्थिवेन्द्र मल्लयात सम्बोधन यासें थः स्वामीप्रति दिव्य पति भक्ति 
ब “भूपालेन्द्र थाकुरया याव आनन्द” उद्गार प्वंकुसें राजकुमार भूपालेन्द्र मल्लया भविष्य 
जीवन आनन्दमय जुइमा धका मातृसुलभ स्नेहं इला: सुवा: बिया त:गु दु । 

(२) जयलक्ष्मी- निपु जक मेय जयलक्ष्सीया नां कवयित्री रुपय न्हयब्वया त:गु 
दु । भिंद्यो मंगलया भजन सफू (पौ १३१-१३२) या निपु मेया अन्त:साक्ष्यं अनयात यलया जुजु 
वीर योगनरेन्द्र मल्लया (ने. सं. ८०५-८२६) छम्ह रानी धका परिचित या: रागमाला (बी 
२८७९) या छप मेया समाप्ति वाक्यस “जयलक्ष्मी प्रभु लोकया आधार वीर योगनरेन्द्र 
मल्ल” व भिंद्यो मंगलया हे भजन सफुती च्वंगु मेगु छपु मेय अझ स्पष्टं “जयलक्ष्मीया पति 
विर योगनरेन्द्र रे” धया त:गु दु । स्तोत्र भजन गीत संग्रह (बी ४०११९) या छपु मेय अनया 
जक नां दु । अनं चिना थकगु मेय क्ववाला: स्वये:- 

सखि हे प्रभुयाके याहुने विनति ॥ 
दरसन रासे निसेतन मन छिके तस्य ॥ 
स्वामि धक छिकेत भगति ॥ वचन अमृत ओ ति ॥ 
छिन वेगत जुर थुति । ओगुरि परसमनि राडा ॥ 
थथिड करम थओ, विधातान याडा स्वओ ॥ 
कान्हुन विश्वासन थडान ॥ स्वामिया चरण थन ॥ 
जोड़ा धैरज थन संसारस परसमनि राडा ॥ 
हरि शिव गथे हने थओ मजिओ, दुख समुदरस राड़ान ॥ 
करि जुगया धरम्मन, दुरजनया वचनन ॥ 
यस ओ ति ओसन याड़ान ॥ 
त्रिभुवन पति जुस्य, विवेक मिखान स्वसें ॥ 
जयलक्ष्सीन दःख ल्हाडा ॥ 
- ह्तो स गी पं बी ४०१/१९ 


कवयित्री रानीपिं-१२० नेपालमाषाया प्राचीन काव्य सिर्जना 


देवन बिया दुख सार रे ॥ 
थओ गुण थओत विकार हे लोक डहुने 
जि दु:ख खनि ल्हाय ॥ १ ॥ 
जयलक्ष्मीया पति विर नरेन्द्रन रे ॥ 
छु यात जि थुलित हवाल हे लोक ॥ २ ॥ 
- भि पं भ पु पौ १३१-१३२ 
थुपिं निपुं मेय कवयित्रीया आत्मानुभूति अभिव्यक्त जुयाच्चंगु दु । च्वयया मेय 
निताजि खँ दु -(छता), चरित्र नायिकायात वया प्रभु स्वामि विश्वास बिसें मतिना यागुलिं 
चरित्र नायिकां थः प्रभुयात पारसमणि भा:पा: वयाके आत्मसमर्पण भाव प्वंकाच्वंग्‌ खः । 
(मेगु), चरित्र नायिका अर्थात्‌ रानी जयलक्ष्मीं थः प्रभुं मेमेपिनि चुक्लि खे न्यना थःयात 
तातापाका हःगु थें ताया: थः दुःख समुद्रय कृतुं वंगुया दुखानुभूति प्वंका तःगु खः । थुकी 
तिरि जातिया जीवनय म्हगसय मखना थें च्वंक लहा: वइग॒ विरह दुःखया खँ संक्षिप्तं व 
नुगलय थुंदिक प्वंका तःगु दु । तःम्ह मछिं (.३३ म्ह) रानी व मैजुपिनि पुचलय लाःम्ह 
जयलक्ष्मीं न्हयथुलिथुपिनि पाखें थ:यात चितास्‌ मदुगु व थः प्रभुया मायामतिनाय थः द्यापं 
ला:गुलिं थःगु नुगलय घा:पा: ला: गुः अनुभूति लोकया न्हयोने ब्वःगु दु । कवयित्री थःप्रति 
लोकजनया विवेक दृष्टि व सहानुभूति सालेगु कृत: थुकी यानाच्वंगु ध्वाथ्‌ व: । स्वाधीनपतिका 
नायिकां थःगु विरह व्यथाया खँ थः मतिनामियाथाय थः सखी छोया थःगु दुःख कंके छोगु 
प्रत्यक्षतः खने दुसां वास्तवय्‌ थ्व विरह व्यथा रानी जयलक्ष्मीया हे विरह व्यथा खः । 
आत्मपरकता व रागात्मकता थुपिं मेया गुण खः । 


(२) भुवनलक्ष्मी देवी - जुजु भूपालेन्द्र मल्लया (ने. सं. ८०७-८२१) रानी व जुजु 
भास्कर मल्लया (ने. सं. ८२१-८४२) मां खः । भास्कर मल्ल मचातिनिबले जुजु जूगलिं लानि 
माजु भुवनलक्ष्मीं राज्य शासन संचालन यायेगु ज्याय्‌ च्यूतातसें भास्कर मल्लनाप जाना 
धार्मिक ज्याखँ न्यायेका जूगुया खँ उबलेया घटनावली टिप्पणी थ्यासफुती ब्वने दु 
(रेग्मी, मिडियवल नेपाल, भा. ४, पौ ३४५-३४८) । थुम्ह कवयित्रीया स्वपु मे लूगु दु । 
“जय देवी सोगुलि भुवनया थकुरानी” शीर्षकगु (पृलाग मे मुता, २५८:१४१) थुगु दुर्गा भवानी 
स्तुति मेया समाप्ति वाक्यस “भुवन लक्ष्मी देवीन भजलपा बालक भास्कर थाकुरया आनन्द 
फल बिव” धका न्हयथना त:गु उद्गारय अनं थः पुता भास्कर मल्ल थाकुरया शासन काल 
आनन्दमय जुइमाल धका प्रार्थना याना त:गु दु । मचा तिनिम्ह भास्कर मल्लया संरक्षिका 
जुयाच्चंबले ने.सं. ८२१ रिखे चिना त:गु थुगु परम्परागत व्य खँ, भाव व शैलीया स्तुति मेय 
अनया थः काय प्रति मातृसुलम स्नेह पिज्वः । 

हादे अतिन सुन्दर देश कान्तिपुरी नाम हाय स्वय 
हादे वने त्यल वागमती इताथ्य विष्णुमती धर्मया थास । 
हादे नेपाल अधिपति गनेजु पशुपति पुरड उत्र पति ॥ 
रसन सोव याक पर थिथि कत अजुगति ॥ 
हादे हे देश बनान दान यानाव दोन थिथि मुनाव पासा ॥ 
तिरिया पुरुष छम्ह धर्मया आशानं सिइ ॥ 
भुवन लक्ष्सीदेवीन ल्हाक भाष्क(स्क)र मल्ल महाराजा ॥ 
- ऊंबहात्वा दापा मे १ गणु पौँ १०-११ 

थुगु मेय कवयित्रिं शुरु वाक्यस “हादे अतिन सुन्दर देश कान्तिपुरी नाम हाय” 
उद्गार प्वंक्सें कान्तिपुरया सस:तिक ला:गु वागमति विष्णुमति पशुपति गणेशजुया नां जक 
न्ह्यथना नं देशभक्ति भाव थने फुगु दु । थुकी कवयित्रिं थःगु नुगलय गृनुहुँ न्वयाच्चंग 
उबलेया लायकदुने मनूतसें थ: कत: याइगु मनिंगु व्यवहारया प्रतिक्रिया “सोव याक पर 
थिथि कत अजुग॒ति” उद्गारदुने व “धर्मयाना नं पापं पुने य:' धयागु लोकोक्ति थःगु 
पारिवारिक जीवनय चरितार्थ जूगुया कटु सत्य “दान यानाव दोन” धापुदुने संकेत याना 
तःगु ध्वाथू वः । अथे हे तीर्थ वंम्ह थः भात (जुजु भूपालेन्द्र मल्ल) लँय सीगुलिं थःयात कः 
व:गु कारुणिक पति वियोग व्यथा “तिरिया पुरुष छम्ह धर्मया आशान सिइ” धका अभिव्यक्त 
याना त:गु नुगलय थुंदी । थुगु में उबले लायक दुने छक्का: भुवनलक्ष्मी देवी राज- माता व 
जुजु भास्कर मल्ल मां- काय दथुइ कचिंग: जगु नं संकेत या: । इटालिंनिसें उबले नेपाल 
भ्रमण या: वयाच्वंम्ह डेसी डेरीया यात्रा वृत्तान्तय वाहेक मेमेगु गुगं स्रोतं न्हयलू मवःनिगु 
थ्व खँया काव्य दसि नाले बह जूगु थ्व मेयात अझ पुष्टि याइगु मेगु छपु नं मे लुया बःगु दु, 
गुगु थथे ख: - 
छि छम्हस्या आस दास मेव मदु जित गति 
कुबुधिन (कुबुद्धिन) जुर जि विपति ॥ क्व ॥ 
साहेविनि डेहुने जि पापिया विनति ॥ क्व ॥ 
कुदिनया फर(ल) जुसे, ग्रहन लिनाओ तसे, थ्व दैव चदार (चण्डाल) ॥ क्व ॥ 
प्रतितम्ह(पतितम्ह) खडाओ करुना दयकाओ 
व मि(वि) नान मदु जि प्रतिपार ॥ दोड़ जि सतछि पोर ॥ क्व ॥ 
क्षमा दयकसे जित बिहुने सुमति मति गति ॥ क्व ॥ 
भुवन रछिमि देविया तरेजु साहायन ॥ क्व ॥ वया सरन जित माल ॥ क्व ॥ 
नंदया बारक थे सुन्दर वदन जुसे भाष्कयिद्र प्रम्‌ (भास्करइन्द्र) मर (मल्ल) ॥ क्व ॥ 
बुसिधरया (वंशीधरया) गोचल (गोचर) मन तसे डेहुने ॥ क्व ॥ 
जि पतित याओ उप्रकार(उपकार) ॥ क्व ॥ 
स्तो थ गी बी ४०१/१९ 


कवयित्री रानी भुवनलक्ष्सी देवीया च्वय वंगु मेय संकेत जक याना त:गु लायक 
कचिंग: व थःयात जुयाच्वंगु दुःख व दशा थुगु मेय यचुक व भचा ताहाकयक प्वला तःगु दु । 
“साहेविनि डेहुने जि पापिया विनति” “भुवनरछिमि देविया तरेज साहायन” व “बुसिधरया 
गोचल मन तसे डेहुने” थें जागु अभिव्यक्ति भास्कर मल्लया साहेविनि व वंशीधर चौताराया 
जालभेलं मां- कायया कचिंग: जूगु संकेत याः, नापं .साहेविनिया हालिमुहालिया न्हयोने 
राजमाता भुवनलक्ष्मी देवी कोम्यालु जुया विन्ति भाव तक याये मा:गु स्थिति नं न्हयल्‌ वः । 
थ्व लायक्‌ कचिंगलय वंशीधरया ल्हा: दु धयागुया दसि तथ्य ने.सं. ८३३ आषाढ कृष्ण ७ 
खुन्हु चौतारा जूम्ह बंशीधरयात ता मदुवं हे ने.सं. ८३३ भाद्र कृष्ण ३ खुन्ह चौतारा पदं 
क्वकया वया थासय भगल ठकुलयात चौतारा पदया बेतालिं चिकगु घटनावली टिप्पणी खं 
प्रमाणित ज्‌ वःगु दु (रेग्मी, मिडियवल नेपाल भा. ४, पौ ३५०-३५१) । थ्व मेया रचनाकाल 
नं उगु समयावधि दुने लाःगु सी दत । कवयित्री भुवनलक्ष्मी देवीं थुपिं मेय उपास्य 
देवदेवीपिनि रुप गुण वर्णन प्रशंसा याना उपास्य द्यो लयतायकेगु पुलांगु स्तुति परम्परा व 
प्रवृति त्व:ता उकिया पलेसा थःगु दपं प्वलेगु व थःयात जुयाच्चंगु दुःख व्यथाय थः इष्टजनया 
सहानुभूति साला: विवेक दृष्टिया नितिं आहवान याना त:गु खने दु । थुपिं मेय आत्मपरकता 
गुण गाक्क देजा: । मे सहज सुबोध व सरल ज्‌ । 

(४) कुमुदिनी देवी: - जुजु जगज्जय मल्लया (ने.सं. ८४२ -८५६) रानी तथा जुजु 
जयप्रकाश मल्ल (ने.सं. ८५५-८८८) व यलया जुज्ञ राज्यप्रकाश मल्लया (ने.सं. ८६५-८७८) 
मां खः । अनं थः स्वामि पुरुष परसमणि जगज्जय मल्लनाप जाना आपालं भक्ति व श्रृंगार 
रस प्रधान मे चिता थकगु दु । अन थःहे सिद्धहस्तम्ह कवयित्री खः । कान्तिपुरया अन्तिम 
मल्ल वंशीय जुजु जयप्रकाश मल्ल ने.सं. ८६६-८७० दुनै त:धी काजिया कुमन्त्रणाय जाना: 
याःगु षडयन्त्रया कारणं राज्यच्यूत जुइका उखेंथुखें आश्रय काकां अन्तय गुहेश्वरी आश्रय 
कया:च्वंच्वंबले आर्थिक ग्वाहालि बिया च्वंम्ह स्तेहवत्सल राजमाताप्रति जयप्रकाश मल्लं 
बीरध्वजोपाख्यान नाटकया आपा धया थें मेय कृतज्ञता व मातभक्ति भाव देछाया त:गु खने 
दुगुलिं अन ने.सं. ८७७ दँतक जीवित खने दु । मेया समाप्ति वाक्यस जुजु जगज्जय मल्लं 
“ल्हाकम्ह कमदिनी पति प्रुष मणि जगज्जय स्वभाव” व “कमदिनी पति सरस वचन 
जगज्जय मल्लया” अभिव्यक्त याना त:गु खने दुगुलिं अनया रुप गुण व कवित्व शक्तिं 
जगज्जय मल्ल आपालं प्रभावित जुयाच्चंगु तथ्य संकेत या: । थुम्ह कवयित्रीया आपालं लोक 
हवाःगु स्यल्लागु स्तुति मे थ्व ख:- 


भवानि छि चरण शरण सदान ॥ घ॒ ॥ 

थुगुलि संसारस कपटमय जुल, धरम विवेक मयाक ॥ 

मोहया वस जुस्य अतिन भुललपु, पापया भयन मग्याक ॥ १ ॥ 
खुगुलि पर जन जयलपाव थम, शरील अनित्य खडाव ॥ 
पलेला लखफति थगलि जीव उति, मचोड़ा थिर सदान ॥ २ ॥ 
सुमति कम॒दिनी देवी भजलपा, मुगुति भजन खड़ा ॥ 


? SS 


अनाथ जनपनि सरन मेव मदु, छि छम्ह विनान सहाय ॥ ३ ॥ 
-बुंभ सु पौ २०९, पृलागु मे निगूगु २७: २६-२७ / 


थृकी कवयित्री कुमुदिनी देवीं संसारया दुःखी मानवया पक्ष लिना: इमित कपटमय, 
निर्विवेकपूर्ण ज्याखं पिलूगु दुःख संकटं मुक्त याना बिउ धका उपास्य भवानीस्के प्रार्थना याना 
तःगु दु । अनं थःगु मिखां खंगु थः समकालीन नेपाल उपत्यकाया कान्तिपुर लायकूली जूगु 
छलकपट व निर्विवेकपूर्ण पापया ज्या व्याक्क मतिइ तया थ्व मे चिना त:गु सी दु । जयप्रकाश 
मल्लया राजनेतिक दपं वयात ब्वला सायेभनं त:धी काजिं बया विरुद्वय षडयन्त्र याःग, 
दयालक्ष्सीं तिरिधर्म त्वःता थः भात जयप्रकाश मल्लयात राज्यच्यूत याकूगु, कान्तिपुरय 
अराजकता धया थें जुया अनया प्रजां दुःख सी मा:गु, जयप्रकाश मल्लं राज्यच्यूत व निर्वासित 
अवस्थाय हुन्दर नये मा:गु इत्यादि समकालिक स्थिति संकेत याना त:गु सी दु । कवयित्री 
कुमुदिनी देवीं थ्व स्तुति मेय संसारय सुं मन्‌ अजर अमर जुया सदां च्चंच्चने फड मखु तथा 
शक्ति प्रदर्शन याना निर्विवेक व पाप कर्म कमय याना तःगु संपत्ति व वैभव नं अस्थिर व 
निस्सार जुड धका दार्शनिक व नैतिक वोध यानाच्चंगु दु । थुकी कवयित्री न्हयब्वया त:गु 
मातृसुलभ कोमल भाव, ममता व स्नेह समुन्दर थें तजा: व सर्ग: थें चक्क । थ्व मेय न्हापा 
न्हापाया स्तुति मेय थें अर्थाथी भक्ति प्रवृत्ति मदु । भाव गांभीर्य, संगीत माधुर्य, सर्वकालिकता 
व सर्वजनीन गुणं याना श्व स्तुति मे आ: नं आपालं लोकं हवाःनि । कवयित्री कुमदिनी देवी 
सन्‌ १८ गृगु सदीया नेपालभाषाया छम्ह प्रतिभाशाली कवयित्री व्यक्तित्व खः । 

(५) वृद्धिलक्ष्सी देवी- जुजु रणजीत मल्लया (ने.सं. ८४२-८९०) रानी खः । 
भक्तिरिखे क्वसा:गु आत्मपरक मे चिना थकम्ह थ्व कवयित्रीया खुप मे राष्टिय अभिलेखालयया 
अप्रकाशित तिनिगु गीत संग्रह (बी २८५/१२) अभिलेख ग्रन्थ पाखें लूगु दु । थुपिं मे मध्ये 

निपु मेय कवयित्री ल्हाकम्ह रुपय थः हे पुता धन साहेवजु अर्थात्‌ राजकुमार वीरनसिंह (?) 
यात न्हयब्वया त:गु दु । थुपिं खुपु मेया विषयवस्तु व तातुना छता हे खः- थः पुताया 
उत्तराधिकार राजकुमार जुयेग॒ हक संरक्षणाया निंतिं स: तयेगु । 

अनया थुपिं मेया भाव व विषयवस्तुया पृष्ठभूमि जुयाच्चंगु इतिहासया खँ निं प्वलेगु 
थन प्रासंगिक जुइ । जुजु रणजीत मल्लया लायकूली उत्तराधिकार राजकुमार सुयात यायेगु 
धयागु खँय कचिंग: पिलूगु जुयाच्चन । रानी वुद्धिलक्ष्मी देवीया लं दुम्ह राजकुमार न्हापां म्ह 
जूगुलिं वयात उत्तराधिकार यायेगु पक्षस काजिपिं व प्रजाजनपिं सहमत जूगु खना वयात हे 
जुजु राजकुमार उत्तराधिकार ल्यःगु जुयाच्चन । तर थ्व ज्याखँ जुजु रणजीत मल्लया 
अतिक यःम्ह लिथृम्हस्यां यः मतायेकल । वं थः काययात जुजुं उत्तराधिकार मल्यल धयागु 
तमं लायकुली अनेक जालभेल याना हल । वां रानी वृद्धिलक्ष्मी व वया कायया जिवय नापं 
खतरा जुइगु षडयन्त्र ग्वसा: दुनें दुनें ग्वया: जुल । रानी वृद्धिलक्ष्मी देवी ख्वप लायकुलिइ 
च्वनां च्वने मछ्या थ: पुतानापं ब्वना थिमी आश्रय कया च्वंच्चं वन । लिपा, जुजु रणजीत 
मल्ल नं ने.सं. ८६० रिखे थिमी च्चंबंगु जुल । थ्व घटनाया प्रत्यक्ष वर्णन उबले हे ख्वपय 
च्वंच्वंम्ह पादरी क्यासिनो डेसिडेरी धाःम्हस्यां च्वया थकग यात्रा विवरणय, ने.सं. ८५९ स 
ख्वप ब्रम्हायणी द्योगलय ताना त:गु सिज पतिं व ने.सं. ८६० वैशाख वदी १ स थिमि 
बालकुमारी द्योगलय ताना त:गु सिजः पतिं (रेग्मी, मिडियल नेपाल, भा. २, पौ २४६-२४८ 
ब उकिया हे भा. ४, पौ २९७ - २९९) प्वला थकूगु दु । कवयित्रीया थुपिं मेया रचना काल 
ने.सं. ८५९-८६० दुने ला: । अनं चिना थकगु अध्ययनीय मे थुपिं ख:- 


मारु धनाश्री ॥ खः ॥ 
भयिरव तलेजु बिहुने वरदान ॥ धु ॥ 
थम पिया सिमा सिसे, लखया आधार बिसे, निदानन लहिय जि माल 
बालकया मेव गति मदु पति सिसे भगवति, करुणान याव जि विचाल ॥ 
धु ओ सा ओ होने गथे, दुख बिसे हल अथे, गरुडया ख्याल बीया घाल ॥ 
कोकिल कोख ओ ति भतु गीलखा व अति, उति धक थ्व जुगस ताल ॥ 
दुख हाडा हाडा परवत जिन ल्हवनेङ मफुत, मदत विपतिया उवार ॥ 
केसे हल दयिवन बल कोतुडाव यन, चन्द्र मदु चा थें अन्धकाल (र) ॥ 
वन ज्या कसि धतुल पर उपहास जुल, गथे जुयिओ जित उधाल (उद्धार) ॥ 
वृद्धिलक्ष्मीन ल्हाल साहेवया थास माल, तलेजुन याय प्रतिपाल ॥ 

- गीत सग्रह बी २८५/१२ 


थ्व स्तुति मेय निता खं म्‌ थाय कयाच्वंगु दु- (क) कवयित्री रानी वृद्धिलक्ष्सी देवीं 
ख्वप राज्यया इष्ट उपास्य देवदेवी भैरव व तलेजुस्के थः काय साहेवजुयात उत्तराधिकार 
राजकुमार जुयाच्चनेगु हक संरक्षण नितिं कूपा वर प्रार्थना व (ख) रानी वृद्धिलक्ष्मी देवीयात 
लिथुम्हस्यां लायकूली च्वने मछिंक दु:ख हवाल या:ग॒ । जुजुं ययेका च्वने दुगुलिं अतिंक 
बराय चाःम्ह लिथुम्हस्या पाखें रानी वृद्धिलक्ष्मी देवी अपमानित जुइ माला: च्चंबलेया 
दु:खमय अवस्था “धु ओ सा ओ हाने गथे,” व “के से हल दयिवन बल कोतुडाव वन, दुख 
हाडा हाडा परवत जिन ल्हवनेड मफुत' व “चन्द्रमा मदु चा थें अन्धकाल अभिव्यक्तिस 
दुथना त:गु दु । अनं थःगु सोझा पहः व निष्कपट स्वभाव न्हयब्वसें थःयात सा व थ:यात 
महीम्ह लिथुया कपटपूर्ण व्यवहारयात ल्वयेक हिंस्रक जन्तु धु या उपमान छ्यला त:गु सार्थक 


कवयित्री रानीपिं-१२४ नेपालमाषाया प्राचीन काव्य सिर्जना 


ज्‌ । जुजु रणजीत मल्लं विवेक व न्याय हाकतिना लिथुया खँ न्यसें थःगु निर्णय हिल धा:सा 
थुकिं ख्वप लायकुली जक मखु देशय दक्वभनं अनिष्ट परिणाम पिज्वया जुजु व प्रजापिसं 
दुःख फये माली धका संभावी स्थितिया बोध याका च्वंगु ध्वाथ्‌ व: । थुकी 'गरुड यओम्हसेन 
मयाक विवेक' व “गरुडया ख्याल बिया घाल' थें जागु छुनाखें लसी वःगु उद्गारय जुजु 
रणजीत मल्लया थ: रानी वृद्धिलक्ष्मी देवी व थःम्हं उत्तराधिकार राजकुमार घोषित याये 
. धुंकम्ह राजकुमारप्रति छलकपटया व्यवहारयात कया: स्याचुक ध्याच्‌ न्यंका त:गु ध्वाथ्‌ 
व: । थुकी कवयित्रीं थः व थः कायया हक हितया नितिं जक स: तयाच्वंगु मखु कि नेपाल 
उपत्यकाया छग्‌ राज्य ख्वपया सूर्यवंशी लायकया अस्तित्वया नितिं वं अनया प्रजागणया नं 
सुख चैनया निंतिं स: तयाच्वंगु सकेत ज्‌ । अनं थ्व हे सः हानं थः पुता धन साहेवया 
अभिव्यक्ति थें याना चिना तःगु थ्व क्वय च्वंगु मे अध्ययनीय जू- 


कलिस जनम दयिवन बिल छाय 
गरुड गओम्हसेन मयात विवेक 
डन चितन नर मदु दमयंति थेड 
छलछाम मसयाव थम क्वथे लाक 
भनलिन पुक थें दुख कथन थे जाव 
ट(त)खत तोलता थम मुरुख याव 
ड(द)गध जुलोयो मन दाह दडाव 


खछिया बछिया रस मदु सुख याय ॥ 
घल कलहन जुल अ(प)मान अनेक ॥ 
चपस्वान भिड़ा छाय भमल मचोड़ ॥ 

` जगतस दु:ख पदक रस खाक ॥ 
जमन म्हयाव चोड़ा तलेजु धकाव ॥ 
थ्व दोख मेवयात चिलके छु आव ॥ 
ढ(ध)तुलि व चोल खोबि म्हग्वस खोयाव ॥ 


ण(न)क स मयाडा थम जतन उपाय 
थओ पर सिय विपतिस नाड म्हाओ 
धरम समान मदु मेव तव धन 

पर उपकार याय सुजनया भाव 
वयरि श्वम्हन थओ भालपे मतेव 

मते हरि अबला ओ लिसन याय छाय 
रसस विरस जुओ करमया भोग 
वड नेभार थे डन शरीर. धंधान 
षओ खओ हित गुरु यन विधातान 
हरि नेम्ह तिओ छिन कुशल याड़ाओ 
वृद्धिलछिमिया धन साहेवन ल्हाल क खः 


तप फल पुरुवस मदते छु याय ॥ 
दया चाय सहनस विवेक याहाडाव ॥ 
नरहरि सिओम्हन थुल गुन ज्ञान ॥ 
फस धूलि थेड जिओ अथिर सियाओ । 
भरोसा बियाओ विपरित याय येओ । 
यक मन म्हस चोडा छि छि नाम सहाय ॥ 
लख मदु चओ मुखुलि विजोग ॥ 
शतुरिन केनकल कपतया चालान ॥ 
सतगति जित गथे जुयिओ निदान ॥ 
क्षय मजुयक बालक सियाओ । 
या मे गुणिकन याहुने विचाल ॥ १ । 

- उकी हे 


क ख ग न्हयलुगु अक्षर माला पंक्ति शैलिं चिना तःगु थुगु आत्मपरक में न्हयथ वंगु मेया 


NSS 


भावयात हे स्पष्टं प्वला:च्चंगु दु । “वृद्धिलक्ष्मीया धन साहेवन ल्हाल” धका थुकीया ल्हाकम्ह 
रुपय थः पुता धन साहेव न्हयब्वया त:गु दु । गुणीजनपिसं साहेवजु व रानी वृद्धिलक्ष्मी देवी 
निम्हस्या प्रति नं सहानुभूति तसें याकनं विवेक विचार याये मा: धयागु कवयित्रीया मनंतुना 
खः । “हरि नेम्ह तिओ छिन कुशल याड़ाओ क्षय मजुयक बालक सियाओ ....... गुणिकन 
याओ विचाल” धापू दुने थः पुता धन साहेवया उत्तराधिकार राजकुमार जुइगु हक 
संरक्षणया नितिं स: तयेया नापनापं थःगु दुःख हवाल नं संकेत यासे कवयित्री काव्य साधना 
यानाया उद्देश्य प्वलाच्चंगु दु । कवयित्री थुकी ख्वप लायकूया जटिल व गम्भीर परिस्थितियात 
नं घरकलह जक धया त:सां वास्तवय उबले ख्वप लायकूया स्थिति खतरापूर्ण जुयाच्चंगुया 

सूचं “क्षय मजुयक” व “कुशल याडाव” क्रियापद विशेषं बियाच्चंगु दु । सुया छु हृपनं 
कचिंग: जगु खः प्वले थें कवयित्री मेया शुरुइ हे “गरुड गओम्हसें मयाक विवेक” उद्गार 
न्हयब्वया त:गु विचारनीय ज्‌ । रघुकुल तिलक व रधुवंशावतार विभूषण छुना तःम्ह जुजु 
रणजीत मल्लं न त रधुकुल मणि रामचन्द्रं थें एकपत्नी व्रत धर्म पालना यात न त रामचन्द्र 
निस्सहायपिंत रक्षा या: थें थःपुत्र धन साहेवयात क: वःगु विपत्ति व दुखं मुक्त यायेग उपाय 
हे यात । लिथुया खँ न्यना थःम्हं कोछी धुनागु खँ तकं हिलेत सनाच्चंम्ह जुजु रणजीत 
मल्लया थुगु व्यवहारयात व निर्विवेकयात कया कवयित्री “गरुड गओम्हसेन मयात विवेक” 
धया ध्याच्‌ न्यंका तःगु खः । 

न्हयथ वंगु मेया 'धु ओ सा ओ होने गथे' धापुली कवयित्री थःगु सोझा पह व 
निश्छल प्रकृतियात ल्वयेक थ:यात साया उपमान छ्यला त:गुया स्पष्टिकरण थुगु मेय 
“छलछाम मसयाव थम क्वथे लाक” उद्गारय प्वला त:गु दु । जुजु रणजीत मल्ल थःम्हं धया 
थें मदयाच्चंगु स्थिति नं “चप स्वान भिड़ा छाय भमल मचोड़” व “लख मदु चओ मुखूलि 
वियोग, नर(नल) मदु दमयन्ती थेड” अभिव्यक्तिइ दुथना त:गु ध्वाथ्‌ ब: । हानं “ट(त) खत 
तोलता थम मुरुख याव थजो दोख मेवयात चिलके छु आव” धापु दुने अन थः ख्वप लायकूलिं 
पिहां बना थिमिइ शरण कयाच्चने माला: अनया मतिइ कचिंग जुयाच्चंगु खे प्वला: त:गु 
खः । अनं “तुलसीया महिमा पुराणस ल्हाक” (गीत संग्रह, बी २८५/१२)या छपु स्तुति मेय 
नं थःगु दुःख हवाल फुका बिउ धका प्रार्थना याना त:गु खने दु । 

अनं चिना थकगु स्तुति मेय न्हापा न्हापाया कवि कवयित्रीपिसं थें उपास्यया रुप व गुण 
वर्णन याना: इमित लयतायेकेगु कुतः यानालि छुं वरदान फोना त:गु खने मदु । अनं थुपिं 
स्तुस्ति मेय थःयात सुनां छु याना आपत संकट जुल वयाके विवेक, नैतिकता व धर्म थने नियतां 
व थःयाके आत्मबल क्वातुकेभनं उपास्य देवदेवीयाके प्रार्थना स्तुति यानाच्वंगु सी दु । अनं 
वर्णन याना त:गु दुःख हवालया खँ मार्मिक, यथार्थ व सजीव ज्‌ । अनं प्रचलित छुनाखँ व 
लोकोक्ति “थव दोख मेवयात चिलके छाय”, “थव पर सेय विपत्तिस” “गरुडया ख्याल बीया 
घाल” व “धु ओ सा ओ होनेगथे तथा थःम्हं ब्वना न्यना तयाग बाखंया घटना विशेष नं 
उपमान व प्रतीक रुपय छ्यला थःगु मेय स्वाभाविक व प्रभावशाली अभिव्यक्ति हिसिं लिक 
न्हयब्वये फुगु दु । थुकिं अनया विदुषीत्व व सिर्जनशीलता पिज्व: । अनं थःगु काव्यकृतिइ 
कामोहीपक प्रसंगयात थाय छत्तिं बिया मत: । ईस्वी सन्या १८ गगु सदीया अन्त्यरिखेया 
कवयित्रीपिं मध्ये अन छम्ह सशक्त आत्मपरक कवयित्री खः । अनया मेया माधुर्य गुणं व 
संगीतात्कता गुणं अनया नुग:या भावलिसे पाठकया नुग:या भाव हवंके फु । 


(६) चन्द्रलक्ष्मी देवी- जुजु विष्णु मल्लया (ने.सं. ८४५-८६५) रानी खः । 
“चन्द्रलक्ष्मीदेवीं ल्हाडा” धयात:गु “जय जय मछिन्दर नाथ” शीर्षकगु छपु जक स्तुति मे 
(पुलांगु मे मुना, . ३५९:१९९-२००) लूगु दु । न्हापाया कवि कवयित्रीपिसं थें यलया मृम्ह 
उपास्य बुंगद्योयाके थः भा:त विष्णु मल्लया मनोकामना पूर्ण जुइमा धयागु अर्थार्थी भक्ति 
भावं अनं प्रार्थना याना त:गु दु । माधुर्य व संगीतात्मकता गुण त्वःता थुकी मेगु कवितात्मकता 
गुण उस्त खने मदु । 


(७) दयालक्ष्मीदेवी- जुजु जयप्रकाश मल्लया (ने.सं. ८५५-८८८) रानी खः । 
जयप्रकाश मल्ल विरचित रत्नेश्वर प्रादुर्भाव व वीरध्वजोपाख्यान नाटकया मेया अन्त्य 
वाक्यस रानी दयालक्ष्सीया नां न्ह्यथना त:गु ब्वने न्यने दु । “चित्त तसें डडो प्रभु विनति खँ 
ल्हाय” शीर्षकगु छपु जक मेय (पुलांग मे मुना, ५६७-३१८) अनया नां ल्हाकम्ह रुपय न्हयलूगु 
दु । उकी अनं नुग: मछिनापुगु सलं थःम्हं हंकागु खँय थः प्रभुयाके क्षमा फोने भावं थः 


कवयित्री रानीपिं-१२६ नेपालमाषाया प्राचीन काव्य सिर्जना 


प्रभुया दुग्यंग माया सिनेह गुण लुमंका “स्वामीया दयान रात(लात) सेवकन मान नृपतिया 
पालि पले राडा निहार” भाव पिब्वया: त:गु विचारनीय ज्‌ । थुकि रानी दयालक्ष्मीदेवीं 
जयप्रकाश मल्ल व मे न्यंनिपिनि नुगलय सहानुभूति थने फुगु खने दु । वीरध्वजोपाख्यान 
नाटकया छपु मेय अभिव्यक्त याना त:गु थुगु उद्गार थन थाय लाक लुमंके बह ज्‌- 
दया लछिमिया पति, दुषिम्ह जनया गति 
जयपरकाशन ल्हाल, 
थिर मषु तिरि मति, आओ गुण मदु मति 
सिसे क्षमलपे माल ॥ 
- स्वगु अंक ॥ 
दयालक्ष्मी देवीया मेय अनं प्रायश्चित याना: च्वंगुया नं स: ताये दु । नेपालभाषाया 
काव्य परम्पराय ई सन्‌या १७ गग सदीया कवयित्रीपिं ऋद्धिलक्ष्मीदेवीं व जयवलक्ष्सीं स्तरीय 
काव्य शास्त्रीय लक्षणं जाःगु लायक श्रंगारिक मे चिना प्रख्यात जुया वन । ई. सन्‌या १८ 
गग सदी थ्यंका कुमुदिनीदेवीं भक्ति व श्रृंगारिक मेया नापं मानवीय भावं जाःग दुग्यंग 
मत्तक मे अथे हे वृद्धिलक्ष्मी देवी हक हितयां स: तयेभनं आत्मपरक स्तुति मे चिना 
नेपालभाषा गीति काव्यया तें थकया थकल । 


नेपालमाषाया प्राचीन काव्य सिर्जना कवयित्री रानीपिं-१२७ 


अध्याय ११ 


यलया सर्वसाधारण कविपिनि कृति 
जुजु नरसिंहदेव, पुरन्दरसिंह देव वे उद्ठपपिंह देवया शासन कालीन मे नेस ६८0-६९४) 


ई सन्‌या १६ गृगु सदीनिसें यलया सर्वसाधारण कविपिसं काव्य सिर्जना याना 
थकग दु । यलया प्रख्यात प्रतापी धर्मात्मा थक्‌ जुजु विष्णुसिंह ने.सं. ६८० देय सिनालि 
बया स्वम्ह कायपिं नरसिंह देव, परन्दरसिंह देव व उद्धवसिंहदेव जाना: यल राज्यया 
शासन याना च्वंगु तथ्य मेमेग अभिलेख ज्वलंया नापनापं ने.सं. ६९१-६९४ या नेपालभाषा 
में नं सी दु । क्वय न्हयब्वयेत्यनागु थुपिं मे उबलेया यल राज्यया राजनैतिक स्थिति, 
यलया सर्वसाधारण जनया राजभक्ति तथा जुजुपिनि प्रजावत्सलता न्हयब्वयेया नापं 
उबलेया सांस्कृतिक, धार्मिक, नैतिक, भाषिक व साहित्यिक स्थितिया नं न्हायक क्यं । 
संवत्‌ व जुजुपिनि नां उल्लेख जग्‌ तथा जुजु प्रजा जाना देश राज्यया संरक्षण निंतिं 
क्यंगु पराक्रमया वर्णन दुगु थुपिं मे आ: तकया दकले न्हापगु वीर प्रशस्ति काव्य ख: । 
मे थथ्य ख:- 

जि प्यासन व जय जरा श्री ........ न कुण्डस मदन २ 
समस्त मोय तड राखर ..... धर्म्म यात तो ॥ १३ ॥ 

जुत वव झंगर तु क्षे माया मोह इलिष्या मते रे 

मदोर ने विन्धरपं दिके मार रे ॥ १४ ॥ 

नेपाल राज पालित स्वामी श्री ..... क्षुर (?) २ 

तिभयसं जय प्रतापन स्व(सु) खन क्षररपं ओगु रे ॥ १५ ॥ 
श्रीएन्द्रर मण्डप थानस चतुरवर्णा हस्ति बोया २ 

मयन सुपोरस्य आर(लं)कार एन्द्र विजय ...... रे ॥ १६ ॥ 
गुणी जन लोक समस्तस्के जेन दोहो विमति जुरोयो २ 
कत, तवया उपहास याके मतेर रे ॥ १७ ॥ 

स ६९१ / स्व नगल चारया 

थुगु मेया न्हापांगु चरण १-१२ तकया अंश मदये धुंकल । गद्दीनशीन जुजुपिनि 
प्रशस्ति “नेपाल राज पालित स्वामी श्री ........” व “तिभयस जय प्रतापन” जक सी दनि । 
समाप्ति वाक्यस सं ६९१ या उल्लेख याना उकिया नापसं स्व नगलं (यल, यँ व ख्वप)या लँ 
चाल धका उबलेया राजनैतिक घटना टिप्पणी खँ न्ह्ययना तल । थुकी तिभयस धका 
त्रिउभय अर्थात्‌ उबलेया यल राज्यस शासन याना च्वंपिं जुजुपिं नरसिंह देव, पुरन्दरसिंह 
देव व उद्धवसिंह देव खः धयागु तथ्य कवय वइ तिनिग॒ ने.सं. ६९२ या में सी दइ तिनि । कवय 
वइ तिनिगु ने.सं. ६९४ या में क्वचायेका त:थाय चोगाम क्वाथ दड़ाया सुचं खें न्हयथना तया 
थें उकिया घटना वर्णन नं उकी हे दु । अथे हे थुगु मेय दये मा:गु स्व नगलं चालया घटना 
वर्णन अंश थकी मदय धुंकल । 


यलया-१२८ नेपालमाषाया प्राचीन काव्य सिर्जना 


राग ॥ जति ॥ 

प्रन(ण)मति श्रीजुगपति चन्द्र सूर्य धर्म साखि २ 

नेपालराजस षव यारे मखोन सास्य असत्यया 

सत्यानास जुस्य वरो यो ॥ १ ॥ 

नाक तिर तर पं तया उचित सुयाके केनं मोरो रा २ 

पेता अर्थि वड बनिजार बन्धनस तसे केडा रे । 

शरणागति वैलि तो रो रा (?) ॥ २ ॥ 

रोगी उते व जुरडासे वैद्य कास्य उपाय यातं २ 

थव छि जिरडाव या दोर मस्यसे प्रणगति तो हेन रे 

जस सुयाके नं मदु रे ॥ ३ ॥ 

दुर्जनन मधु वचनन माया जालस छुयत रे २ 

अनेग उपाय दो बुधि याङ मा काय होनक दिर तो 

थथिड धर्म्म याङ बिज्यातं ॥ ४ ॥ 

बा काय फुकिंज थवथिथे इलिष्यावाद मतेर रे 

बन बिनुन सिंह मोक थें सिंह बिनुन बन मोक थें रा थो 
इलिष्यावाद मतेर रे ॥ ५ ॥ 

उचेतस अन्चित (अनुचित) याङ थव रा तु खड केड़ा रे २ 
सुयाकेनं उचेत दया ते वर्त्तमान थर्थें जुस्यं बरो यो 

अविधि वनं र पो (?) सो हुने ॥ ६ ॥ 

हूडथेया (न्हापाया) लोकसके माम बबु चन्द्र सूर्य व तुरे तु खे २ 
आवया लोकस्यन हरत मते रे माम बबुयाके धरम दहुने 

छु पेर ओ बोय फव क्षे(खे) ॥ ७ ॥ 

...केडा तु सोस्य दिरतो मनुष्यनं याडा पाप सोहुने २ 

भुमिस पेया वया बेहे तस्य पापस गाघ मतेर (?) 

पृथिभिन सोय मफु रे ॥ ८ ॥ 

मानुख जरम अथिर संसार लंख बों वो लिथ्यं ता चोने मदु रे २ 
असत्य अधर्म्म इष्या मते रे पाप पुने जुको तु खे द्वायिव धन संशरग मजु रे ॥ ९ ॥ 
श्रीमानिगर धम्मीष्ट (धर्मिष्ट) राजास श्रीनरसिंह देव त्रिभयं २ 
नरपति पालित स्वामि खर्डर्ग सिद्धि चिलंकार रे लिपु छेदरपो थजु रे ॥ १० ॥ 
श्री एन्द्रर मण्डप थानस नाना अलंकार मयन पोस्य २ 

हस्ति रथ यिन्द्र विजय जात्रा छि जिस्यन श्व (स्व)गु रे 
गुणिस्यं उपहास मते रे ॥ ११ ॥ 

सम्वत ६९२ थो मे चिड़ाया । 


(भावार्थ - युगपति सूर्ययात धर्म साखि थाना अनि याये । नेपाल राज्यस ख:गु 
भिंग निंगु ज्याखँ) या: सां नं मखु थें जुड यः खनिं । जिया भिना बड भा:पिया उजोगु 
असत्य ज्या लिसासां यायेग यात । धात्थें ला असत्य ज्याखँँ याना जइपिंत म्हगसय मखना थें 
च्वंक सत्यानाश जुइ य: ॥ १ ॥ 


नेपालमाषाया प्राचीन काव्य सिर्जना यलया-१२९ 


... धर्म अर्थ काम मोक्ष प्यताजि पुरुषार्थ तातुस्य बन्जा ज्या याना जम्ह मन्‌ बन्धनय 
त: क्यनी । सुयाके त्यः सत्य: धयागु विवेक विचार मदया वल खनिंसा । थःगु आसराय 
च्वंव:म्हसित नं शत्रुयात थें व्यवहार यात ॥ २ ॥ सुयातं ल्वचं कल धायूव वैद्य बया: छु ल्वय 
जूगु खः विचार याइ । ल्वय लनीगु वास: नकाः उपचार याइ । वैद्यं उपाय उपचार याना 
ल्वगिया स्वास्थ्य जिया भिना व:सा वैद्यया गुण मनुखं लोमंकीगु । थःगु दशा भिनाच्चंगुलिं 
ल्वय लाया: वंग धका भा:पीगु । थःयात उपकार उपचार याना बिउम्हसिया गुण लुमंका 
वयात जस बीगु चलन सुयाकें मन्त ॥ ३ ॥ 


मतिकुहातसें म्हुत्‌ वचन जक भिका मां काय निम्ह निखे फाया बीत जालभेल याना 
हःगु थुइका अनेक बुद्धि जतन उपायं मां काय मिलय जुयाच्चना बिज्यात । थुजाथुजाग धर्म्म 
याना बिज्यात ॥ ४ ॥ 


बौ व काय, थःथिथि फुकीतय जिया भिना वःगु खना: नुग: मुइके सुनानं मत्यः । 
थवंथवय ईख याये मत्यः । छाय धासां थुजागु इष्यांवादं बन मदया सिंह न्हना वं थें, सिंह 
मदया बनया शोभा मदया वं थें थःगु कुलया शोभा बुलुया वनी य: ॥ ५५ ॥ 

उचित ज्याखँय अनुचित व्यवहार (याये धयाग्‌) थःगु आन्द्राभोरि पिल्हवयाः क्यने थें 
जुड । उचित व्यवहार यात धा सा दया माया यात धा:सा वर्तमान ई अथें भिना वइ . ॥ ६ ॥ 

न्हापान्हापाया मनूतय थःसिबें थँजिपिंत व थः मां बौपिंत चन्द्रसूर्यं उति ग्यं भाःपीपिं । 
... आः यापिं मनूतसें थुजागु थिति स्यंके मत्य: । मांबौपिंत धर्म खना व्यवहार यायेगु भिंगु 
चरित्र दयेकि । छु छु पिना तल व व बुया वइगु ला खःनि, सि सइगु ला खः नि ॥ ७ ॥ 


... क्यंगु स्वसें दिल । मनुखं याइगु पापया फल स्व । .... पृथ्वी मातां पापया भार 
कुबुयाच्चने मफुत ॥ ८ ॥ 


थ्व मनूया जुनि तातक भोग याये मदु । संसार अस्थिर । गथे ल: सुनावनी यः, सामा 
बालि क्वकाकां पा: जुया फुकी वनी य: । अथे हे मनूया जीवन नं अस्थिर । उकिं असत्यगु ज्याखे, 
अधर्मया व्यवहार व थवंथवय्‌ इर्ष्या याये मत्य रे ॥ धन संपत्ति सदाकालं थःलिसें बइ मखु । ( 
सिनालि थःलिसे) पाप व पुण्य जक वइ । श्रीमानिगल राज्य दकले सकले धर्मात्मापि श्रीनरसिंह 
देव, पुरन्दरसिंह देव व उद्धवसिंह देव स्वम्हं फकी जुजुपिं जानाः 'प्रतिपाल याना तःगु राज्य खः । 
बसपोलपिंत ताकाल तकं खड्गसिद्धि लाये मा । वसपोलपिसं शत्रुतयत क्वत्यलें फये मा ॥ १० ॥ 


यमाःद्यो ब्वइगु मण्डप फलय अनेतने तिसा ब्वसां छायपा: किसि रथ इन्द्र विजय 
जात्रा न्यायेकूग छि जि सकस्यां स्वयेगु ला खः नि । गुणीजनपिसं हिस्याये मते रे ॥ ११ ॥ 


- सम्वत्‌ ६९२ स थ्व मे चिता ॥ 


थ्व १-११ चरण तक दुग मे स्वतन्त्र गीति मुक्तक धाये बह ज्‌ । च्चय्‌ वंगु ने. सं. 
६९१ या मेय आखः ज्यला सी मदया च्वंगु जुजुया नां थुकी स्पष्टं 'श्रीमानिगर धर्म्मीष्ट 
राजास श्रीनरसिंह देव त्रिभयं २ नरपति पालित स्वामि’ न्हयथना त:गु खने दु । थ्व मे काव्य 
परम्पराया लॅ लिना इष्ट उपास्यप्रति मंगलाचरण स्तुति वाक्यं शुरु याना त:गु दु । थुकी 
नेपालया राष्ट्रिय ध्वजाय चित्रांकित चन्द्र व सूर्ययात श्रीजुगपति भा:पिया धर्म्म साखि थाना: 
अनि याना तःगु भावपूर्ण व अभिप्राययक्त ज । थ्व ध्वाँयया प्रतापं नेपाल स्वतन्त्र जुयाच्चने 
मा, नेपालया जुजु प्रजा निखलक गति लानाच्चने मा धयागु भाव नं थ्व मेय ध्वाथू ब: । 
उबलेया शासकत छभा: दुर्जनतय्‌ खे न्यनाः शासनाधिकार थःथःयाके लाकेत जूगु कचिंगलं 
कमजोर जुइत्यंगु यलया उबलेया जुजु प्रजा छप्पं छधी जुड माल धका सतर्क व राष्ट्रिय 
आव्हान यायेभनं थ्व मेय दकले न्हापां नेपालया राष्ट्र ध्वजायात प्रणाम याना त:गु खः । 
लुमकें बह ज्‌, यल राज्ययात स्वतन्त्र याना शासन याःम्ह विष्णुसिंह देव सिनालि वया 

कायपिं नरसिंह देव, पुरन्दरसिंह देव व उद्धवसिंह देव स्वम्हं जाना: छं दें शासन याये धुंका 
दुर्जनतय चुक्लि खं याता परन्दरसिंह देव व उद्धवसिंह देवया दथुइ शासन सत्ताया निम्ति लायक 
कचिंग: धया थें जुल । नरसिंह देवं परिस्थिति व दुर्जनतय नियत थुइका: लायक कचिंग: मि 
स्यात, यल राज्य रक्षा यात । उकि हे थ्व मेय श्रीनरसिंह देवयात 'श्रीमानिगर धर्म्मीष्ट राजा 
का नरपति पालित स्वामि' धका गुण वर्णन याना त:गु खः । थुकी अतिरञ्जनात्मक व 
मिथ्या प्रशंसाया नँ ताय मदु । थवंथवयया इर्ष्या कचिंग: ब्व लनी, कचिंगलं विशेष याना 
राजनैतिक कचिंगलं देशया जुजु, प्रजा व देश हे कमजोर जुइ । उजोगु हे परिस्थितिइ देश, जुजु 
व प्रजाजनयात संरक्षण जुइकेग तथा शत्रु पक्षं थःगु राज्य इलागा: क्वत्यलेत हयका: वइबले 
इपिंनाप संघर्ष यायेत मा:गु साहस व मनोबल थना बीग थ्व वीर प्रशस्ति मेया तातुना खः । 


थ्व मेय कविं थः समकालिक शासकपिनि शक्ति थःथःगु ल्हाती लाकेया निम्ति जुइगु 
जालभेलं व षड़यन्त्रं पिलुइग लायक्‌ कचिंग: तथा थुजागु लायक्‌ कचिंगलं राज्य देश कमजोर जया 
च्चनीबले विपक्षी राज्य देशं हयका वइगु खँ लाक्षणिक शैलिं वर्णन याना तल । उकिं कविं थ्व 
मेय “बा काय फुकिंज थवथिथे इलिष्यावाद मतेर रे” “माम बबुयाके धरम दहुने” व “असत्य 
अधर्म्म इर्ष्या मतेर” धका न्वाना त:गु खः । संयुक्त शासन प्रणालिइ शासन सत्ता यकःति यायेगु 
निम्तिं जुइगु लायक कचिंगलं ला जुजु प्रजा व देशछिंयां पतन अवश्यम्भावी धयागु खँया दृष्टान्त 
क्यंसे लिज्ञा न्हयज्ञा स्यने कनेभनं न्यंका त:गु कविया थ्व विनोक्ति अलंकारं छायपा: त:गु धाप्‌ 
कवितात्मक जुया हिसिं ली । इर्ष्यावादं याइगु भावी विनाशया सजीव भाव किपा ख:- बन बिनु 
नं सिंह मोक थें सिंह बिनु नं बन मोक थें रा थो इलिष्यावाद मते र ने (चरण ५) । 


चरित्र कथा ल्हाये में नं थ्व मेया मेगु प्रासंगिक खं जुयाच्चंगु दु । कविं थः 
समकालिन मनूतय चरित्र व्यवहारय खने दया ब:गु विकृति कुंखिना: इमि व्यवहार भिंके 
नितिं न्वानाच्चंगु नं ध्वाथु व: । “नेपाल राजस षव यारे मखोन सास्य असत्यया सत्यानास 
जुस्य वरो यो धयागु वाक्य थुकिया दसु खः । अथे हे समाजसेवी उपकारी वैद्य व बञ्जा:या 
गुण कदर मजूग खना .....” थव छि जिरडाव या दोर मस्यरो रे..... जस सुयाके नं मदु रे” 
धका ध्याचुलिं कयेका कुखिनाच्चंगु खः । उबलेया कथाल्हाये मेय उपदेशात्मकता कुंखिना व 
ध्याच्‌ खैँ अभिन्न अंग थें जुयाच्चंगु सी दु । थुगु मे क्वचाइ थाय “.... दिन्द्र विजय जात्रा छि 
जि स्यत स्वरे गूणिस्यं उपहास मते रे धका इनाप याना त:गु दु । थ्व कथाल्हाय मेया 
प्रचलित कोम्यालु व शिष्ट मिजास खः । थुकि थ्व मेय नं न्हयथं वंग मेय थें इन्द्र विजय 
जात्राया अर्थात्‌ यंड्या जात्राया वर्णन याना तःगु दु । 


थुगु मेया (व थ्वयां लिउ न्हयोया निपुं मेया नं) भाषा ई. सन्‌ १६ गूगु सदी फुड थें 
च्वंकाया नेपालभाषाया दसु खः । थुपिं यलया उगु इया सर्वसाधारण प्रजाजनया न्हिंन्हिंस्या 
चलनचल्तीया भाषा रुप खः । सर्वसाधारण प्रजाजनया दाफा भजनय सामूहिक मे कथं 
हालेत चिना तःगु मेया माध्यम जुयाच्वंगु थुगु मेया नेपालभाषा थःगु भाषिक पह ब्वयाच्वंगु 
दु । थुकिया नेपालभाषाय थःगु हे ठेठ खँग्व: छ्यलेया नापनापं संस्कृत तत्सम तदभव खँग्व: 
नं यक्व छ्यला त:गु दु । थुपिं संस्कृत तत्सम तद्भव खँग्वलं उगु ईया सर्वसाधारण प्रजाजन 
संस्कृत भाषालिसे बांलाक परिचित ज्‌ धयागु क्यं । थुगु मेय छयला तःगु संस्कृत तत्सम 
खँग्व: थुपिं खः- प्रनमति (प्रणमति), धर्म्म, सत्य, उचित, वत्‌ (सूर्यवत्‌ धायें थें) लोक, चन्द्र 
सूर्य, नरपति, पालित, स्वामी, खड्गसिद्धि, मण्डप, अलंकार, हरित, रथ इत्यादि । संस्कृत 
तद्भव खँग्व: थुपिं ख:- जुगपति (युगपति), साखि (साक्षि), वैलि, (वैरी), जस (यश), 
इलिष्या (इर्ष्या), उचेत (उचित), अन्चित (अनुचित), मानुख (मानुष), चिलंकार (चिरकाल), 
त्रिभय (त्रिउभय । उभय जक धायेबले निम्ह जाना धयागु अर्थ व: । थ्व हे उभय लितँसा 
तना: थन स्वम्ह जाना धयागु अर्थ लुइका त:गु दु ।) व यिन्द्र (इन्द्र) । 

मनूतयके खने दया व:गु व्यवहारया विकृति भिंके नियतां कुखिनेगु व न्वायेगु 
यानाच्चंगु थुगु मेया भाषा स्पष्ट व सशक्त ज़ । कविं थःम्हं धाये मा:गु खँ तप्यंक धयाच्वंगु 
दु । ध्वाथुइक न्वानाच्वंगु दु । 

कविं लोकोक्ति थासय लाक छ्यला नं थःगु खे क्वातुक थुकथं अभिव्यक्त याना तःगु 
दु “..... माम बबुयाके धरम दहुने छु पेर ओ बोय फव खं ।” असत्य अधर्म्म ज्यां कर्किया 
धन त्यला कया इर्ष्या व अभिमान याइपिंत नं सांसारिक वस्तु व धन वैभवया स्थिरता मदु 
धयागु दार्शनिक विचार दृष्टान्त न्हयब्वया थथे नुगलय थुंदिक नायु भासं कविं न्वाइ - 


मानुख जरम अथिर संसार लंख बो बालि थ्यं ता चोने मदु रे 
असत्य अधर्म्म इर्ष्या मते रे पाप पुने जुको त्‌ खे द्वायिव । 
धन संसरग मजु रे । 
थुगु मेया चरण पतिक स्वंगू वाक्य दु । न्हापांगु वाक्य निको हाले मा: । थुकी 


निथाय दिपु (यति) दु । निगूग वाक्यय निथाय दिपु दु । स्वंगुग वाक्यस छथाय जक दिपु दु । 
मेया लयया गति यति थथे बांलुया च्वंगु दु:- 


प्रनमति श्री जुगपति ॥ चन्द्र सूर्य धर्म्म साखि २ ॥ 
नेपाल राजस षव या रे ॥ मखोन सास्य असत्यया ॥ 
सत्यानाश जुस्य वरोयो ॥ 


थृभनं थ्व मेया संगीत ध्वनि नैतिक उपदेशयात लोकथं जूगु दु । कविं थःम्हं 
खनाच्चंगु स्थितिया खँ गतिमय लयं संचार याइ । न्यंके मा:गु उपदेश खँ श्रोताया ध्यान 
सालेत न्हापां छभा दी । थ्व क्रमं हानं लिसा काइ । श्रोताया ध्यान साले धुनेवं श्रोतायात 
उगु स्थिति थुइका बीभनं निथाय दिपु काकां गतिमय लयं संचार याइ । निगगु वाक्यया 
निकोगु दिपु ता मबीक कया स्वंगूग वाक्य भतिचा बुलुहुं न्हयाइ, दिपु ताहाइ । 


भाव गांमीर्य, भाव संप्रेषणीयता, सशक्त सक्षम भाषा छ्यलाया दृष्टि थ्व मे ई. सन्या 
१६ गृगु सदीया सर्वसाधारण कविया स्तरीय काव्य सिर्जना कथं स्वीकार याये वह ज्‌ । 


राग ॥ ताल जति ॥ 
अमल (अमर) सहस्र नाम श्रीबुगमलोकेशवर दिनपति सुग्ररपा राखरपन २ 
तिपुरन थे से हरो छेदरपे कामना खड्ग सिद्धि छरपोरस्यें प्रसन्न जये ॥ १ ॥ 
'नेपारस आवन इहा सेया धाव मदु रे स्वंचा पेन्हुन क्वाठ .... र छाया २ 
तिभय थाकुरजुन चोगाम क्वाठ पेन्हुन छास्यं आनन्दन वया ॥ २ ॥ 
` बरषुनि बथान संचा नस्यं येय थें कायन गाचक योसे चोनो यो २ 
कंदोर सेगु को तों चोतु (चोंगु?)रोह हरो यो यंगर यंबुया प्रजा मनडनो यो ॥ ३ ॥ 
निन्हुन नेगाम मागर होरोचो देश छ्याङन लुर (?) कास्यं हयका २ 
सवाजन थासे वया स्वयाव खअ (?) देडया रोक पिरच्यातो यो । ४ ॥ 
पाशन केड हस्ति छुन राषरपाथ्य विपत्तिस राषलपा गाथ (गथे) मसेर रे २ 
बहु बुद्धि गरनथंया ग्यान याड दिरतो पाल (स) याय मछारो यो गति सर्जन ॥ ५ ॥ 
खस त गागो रे चागा नं पतर के मफोले थव सिरस मितुनो महेमा छाय २ 
दुर्जनया वचनन सनगिति हेनने छखेनस खो बि थसे जोय फव खे ॥ ६ ॥ 
सको चंगु भोतं पनाति राज दाको मोयाव कचा व्हाया सिमाथ्यं चोन डसेन २ 

बर बुद्धि उपायन राज लिकासे बिया थथिग्व उचेत दाको हनरपर ॥ ७ ॥ 

अति अहंकारन थम सुपर मदसे पिथिन मब्यासे महेमान जोर तो २ 

राजहंस नेम्हसेन कापरे बोयका थ्यं पररपिव महेमान स्वहुने ॥ ८ ॥ 

तिपुरस खव यारे मखोन सासे योसे हर थव ता तु ख डनसड दिर तो २ 

येथ्यं थसने थो चाकन वने मफु रे पापन भुजरपं मोय फुव खे (क्षे) ॥ ९ ॥ 

श्रीनरसिंह देव पुरन्द्रसिंह देव श्रीउधव सिंहदेव त्रिभय स्वामी २ 

जगतसं आधार जयं जय प्रताप आवया थें सत्र छेदरपे रे ॥ १० ॥ 

श्री एन्द्र मडपस (मण्डपस) चतुर दिग हस्ति बोया मयन पोस्य दिप 

आरंकार (अलंकार) २ 

एन्द्र विजय जात्रा जिपनिस्यं स्वर वया गुणिजन रोकस्यं हास मते रे ॥ ११ ॥ 

शुभ सम्वत ६९४ चोगाम क्वाठ दडाया । 

-वहे। 
(भावार्थ- सहश्च नामं अमर (जुया बिज्याना च्चम्ह) श्रीबुंगद्यो लोकेश्वरयात दिनपति 

(भाःपा) न्हिंन्हिं लुमंका (च्चनापिं जिमित) रक्षा यासे बिज्याहुँ (धका प्रार्थना याना) । त्रिपुर ख्वप 
राज्यं यल राज्य थिया हल (त्यला कायेत सना हल) । थ्व हता: त्वाःल्हाये थफयेमा धयागु कामनां 
छलपोलस्के जिमि जुजुयात खड्गसिडि प्रशन्न जया बिज्याहुँ धका प्रार्थना याना ॥ १ ॥ 


नेपालय थ्व सिबें न्हापान्हापा स्वचा प्यन्हुया दुने क्वाठ छायागु सुनानं सिउ धाःपिं 
मदुनि । स्वम्हं थाकुरपिं (श्रीनरसिंह देव, श्रीपुरन्द्रसिंह देव व श्रीउद्धवसिंह देव) जाना 
चोगाम क्वाठ पेन्हुं छाना (त्याका) लयतासे लिहां बिज्यात ॥ २. ॥ 

बखृंया बथानय .......... कंदोर (किण्डोल ?) सेंग क्वसं च्वंगु (?) लोहं. यंगल यंबुया 
प्रजाजन जाना हल .... यायेभनं निंगु ज्या यात (?) ॥ ३ । 


निन्हुं निग्‌ गां मागर व होरोचो (होल्चो) देश... सबाजन धाधार्मिक थाना वःगु ला 
देनाच्चंको मनूतय्‌ न्हयो हे पिचा: (बाजं सलं न्हयो वयेके मफ्‌) ॥ ४ ॥ 


पाशोय क्यंम्ह किसियात छुं (पाशोया खिप: चफुना) रक्षा याना विउ थें विपत्ति 
कालय रक्षा यानागु गथे मसिल ? बुद्धि आपा: दया नं गलन्थया ज्ञान जुया च्वना दीगुलिं पा: 
याये मछाल, सज्जन धाःपिनि गति (थथे धकाले जुयाच्चन) ॥ ५ ॥ 

.... थःगु छ्योंलय मिं तयेग॒ तातुना (अयनं इमिगु) महिमा छाय ? मति मभिंपिनि खँ 
न्यना: थःथाय शरण का: वया: च्चंपिंत हिना (कसा याका) नं पलख तक (उघिमय थःपिनि 
मिखाय ख्ववि तया क्यं) जुइ फु खे ॥ ६ ॥ 


सको चंगु भोंत पन्ति दको राज्य बुना कचा त्वाःल्हाना त:गु सिमा थें च्चंगुलिं बल 
बुद्धि उपाय जतन याना राज्यया लागा: दकव लित कया बिया । थथिंजागु उपकार व 
ग्वाहालि दकव ल्वःमंकल (वैगुण जुल) ॥ ७ ॥ 

आपा उलिन्हया: थुलिन्हया: मदयक बराय चाया थःगु महिमा कयना जुल । राजहंस 
निम्हसें ब्वयेका यंका त:म्ह कावल्यां थें (ज्यान खतराय लाये य:गु) तच्च:गु संकट फये माली 
य: उज्वगु अति महिमां । थ्व खँ मतिइ ति । ८ ॥ 

तिपुरस (ख्वप राज्यस) खःगु भिंगु याना नं मखु मखु थे सना थः यःयः थे याना 
हल । यथे सने धाःपिं यःयः थे सना थजु रे धया खँ न्यनीपिं मखु, थ्व चाकलं पिहां बइपिं 
मखु । इपिं नापं भुंतुमुंका सिना वने फु खे ॥ ९ ॥ 


नेपालमाषाया प्राचीन काव्य सिर्जना यलया-१३३ 


श्रीनरसिंह देव, पुरन्द्रसिंह देव व श्रीउद्धवसिंह देव स्वम्हं स्वामिपिं (जुजुपिं) जगतया 
आधार जुसें आ: थें शत्रुतय्‌त क्वत्यला बुका (लिपा लिपा नं सदाकालं) जयपता: ब्वयेका 
च्वंच्चने फयेमा ॥ १० ॥ 


श्रीएन्द्रर मण्डपस (यंड्या जात्रा न्यायेकीगु मण्डपय अर्थात्‌ फलय) सकभनं (स्वर्गया । 
पराक्रमी जुजु इन्द्रया पराक्रम व विजयया प्रतीक स्वरुप वया वाहन) किसियात कुसां कुइका 
(मयन छत्रारोहन याना ?) चाक: मत भः: धाय्‌क च्याका: न्यायेकागु इन्द्र विजय जात्रा 
अर्थात्‌ यंड्या जात्रा जिमिसं स्वः वयाः । दु थें फु थे वसः पुना तिसां तिया वया । अय थय 
धया (जिमित) गुणीजनपिसं हिस्याय मते रे (कथा ल्हाय मे थुजागु ध्याचु मे न्यंका कुंखिना 
गिजय याये मते रे) ॥ ११ ॥ 


शभ सवत्‌ ६९४ चोगाम क्वाय दड़ाया ॥ 


थग मेय नं न्हयथ वंग मेय थें कविया नां न्ह्यथना: मत: । मेया समाप्ति वाक्यस 
उबलेया शासक जुज्ञपिं स्वम्हस्यां नां श्रीनरसिंह देव, परन्दरसिंह देव व उद्धवसिंह देवं 
न्हयब्वया तल । थग मे ने.सं. ६९४ चिना त:गु खः । नापसं “चोगाम क्वाठ दडाया” धका 
स्‌चं खँ च्वया तल । नेपालभाषाया पलांपिं कविपिसं मेयात समसामयिक घटनावली टिप्पणी 
कथं चिना तःगया थ्व मे काव्य दसि दस खः । 


थुगु मेय मंगलाचरण न्हयब्वये कथं दकले न्हापां यलया उपास्य बुंगद्यो अर्थात्‌ 
लोकेश्वरया गुण संक्षिप्तं न्हयथना त:गु दु । कविं यल राज्यया इष्टद्यो बुंगद्योयाके 
स्वम्ह थाकुरपिं श्रीनरसिंह देव, श्रीपुरन्द्रसिंह देव व श्रीउद्धवसिंह देवयात वैरी पक्ष 
क्वत्यले फयेक खड्गसिद्धिया वरदान बिया बिज्याहुँ धका प्रार्थना याना तःगु दु । 
नेपालभाषाया मे मध्ये बुंगद्योयाके खड्गसिद्धि वरदान फोना त:गु दकले न्हापांगु व 
छपुयां छप्‌ जकग्‌ मे थ्व हे तिनि । 

थ्व मेया वर्ण्य खे थपिं खने द- (क) नेपाल संवत्‌ ६९४ रिखे यलया श्रीनरसिंह देव, श्री 
परन्दरसिंह देव व श्री उद्धवसिंह देव स्वम्हं जजुपिं प्रजाजनलिसे जाना चोगाम क्वाठ स्वचा प्यन्हुं 
त्याके फग अपूर्व विजय गौरवया अनुभूति, (ख) यंगल व यम्ब्रया (यँ व यलया) प्रजाजन सकलें 
जाना कंदोर (किंदोल ?) सँग क्वसं च्वंग लोहं साला हये फुग ज्याया अपूर्व अनभव, (ग) 
निनुया दुने निगु गां मागर (थौंकन्हेया मालि गां) व होरोचो छ्याना काये फुग पराक्रमया 
अनभति, (घ) शत्रतसें थःग लागा: त्यला का:ग॒लिं कचा त्वाःल्हाना तःगु सिमा थें गतिपति 
मदये धंकूग सको, चंग, भात, पनाति (पनौति) राज्य इलागा: थाय थःपिनि बल बृद्धि उपायं 
लित काये फुग पराक्रम । वीर रस प्रधान वीर प्रशस्ति काव्यय दयेमागु उद्दीपन विभाव धाये 
ल्वयेक थ्व मेय देना च्वंच्चंपिं लोक्या न्हयो हे पिच्याक सबाजं (?) धाधामिंक थाना उत्साहप्रद 
ज्या याना लयतासें लिहां वया धका नं वीरोचित उल्लास वर्णन याना तल । थुगु मेय ककिंया 
खै न्यना आपा अहंकार जुसें बराय चाया जूपिं वैरी पक्षया मनूतय गति राजहंसं ब्वयेका यंका 
त:म्ह कावलेया थें दुर्गति जगु नं कयना तल । अथे हे विपत्तिकालय 'छुं रक्षा याना बियाम्ह 
किसि' धका नं विपक्षी त्रिपुर राज्य पक्षयात संकेत याना तःग खः । थुपिं स्वम्हं जुज्ञपिंसं 
शासन याना च्चंबलेया थ्व सम्बन्धया खँ दगु पुरातात्विक दसि ज्वलं लुयेव तिनि थ्व खँ यचुक 
ध्वाथू वइ । आ: तकयात राष्ट्रिय संग्रहालय यँय सुरक्षित जुयाच्चंगु ने.सं. ६८९ या श्रीउद्धवसिंह 
देवया शिलाभिलेखं श्रीउद्धवसिंहयात “दुष्ट नुप गजाड्कुशोयं भग्न नुप स्थापनाचार्य' धका 
संकेत याना त:गु पुरातात्विक दसि जक लगु दु । थुगु में नं इ: सन्या १६ ग॒गु सदीरिखेया ने.सं. 
६९४ दँया नेपाल उपत्यकाया राजनैतिक स्थिति क्यं । 


यलया-१३४ नेपालमाषाया प्राचीन काव्य सिर्जना 


थुगु मेया मेगु वर्ण्य खे यंड्या जात्रा (एन्द्रर / यिन्द्रर विजय जात्रा)या वर्णन खः । 

न्हयथ वंगु ने.सं. ६९१ व ६९२ या मेय नं थ्व जात्रा सम्बन्धी खँ त्व: मफिकसे द्थ्याका त:गु 
दु । स्वपु मेया थुगु वर्ण्य खँ व यंड्या जात्रा हनीगुया ध्येय तथा पहचह प्राय: उलानाच्चंगु 
दु । आ: थौंकन्हय यंड्या यात्रा व इन्द्र जात्रा धाइगु जात्रायात थुपिं स्वपं में छसिकथं 
यिन्द्र विजय जात्रा ब एून्द्र विजय जात्रा धायेगु याना तल । उबलेया नेपाल उपत्यकाया 
यल राज्यस न्यायेकीग एन्द्र विजय जात्राया परिचय थुपिं में ब्य्‌ । स्वप मेया छसि कथं १६ 
गग व ११ ग॒गु चरणाय वर्णन याना तःगु थ्व जात्रा थथे हनीगु जुयाच्वन- सकभनं ( 
त्वा:त्वालय?) एन्द्र विजय जात्रा यायेत मण्डप/फले गवया: अनेकथं छायपा: तइ । 
मण्डप फले किसि व रथ नं बालाक छायपा: कसां कुयका व्यया तइ । चाक: मत दनदन 
च्याका झ:झ: धायेका तइ । त्वाःत्वालं मन्त इन्द्र बिजय जात्रा स्वः वयाच्वनी । देश 
राज्यया स्वतन्त्रता संरक्षण तथा समृद्धि व जुजुयात खड्गसिद्धि वरदान लायेमा धका 
भितुसें प्रजाजनं भजन याना च्वनी । नापनापं समकालीन मनूतयके खने दयाच्चंगु स्वभाव 
चरित्र विकृतियात कया: कुंखिना न्वाना कथा ल्हा मे हाला च्वनी । जात्रा स्व:व:पिं 
लश्कर “गुणी जन लोकसेन हास उपहास मते रे” धयाच्चनी । अज्ञात कविं थुजोगु एन्द्र 
विजय जात्राया सजीव वर्णन ऋ्र:क: धा:गु वातावरण नं लुइक थुलि खं गाका: याना 
त:गु दु:- 

श्री नरसिंह देव पुरन्द्रसिंह देव श्री उधवसिंह देव त्रिभय स्वामी २ 

जगतसं आधार जयं जयं प्रताप आवया थें सतुर छेदरपे रे ॥ 

श्री एन्द्रर मण्डपस चतुर दिग हस्ति बोया मयन पोस्य दिप आरंकार २ 

एन्द्र विजय जात्रा जि पनिस्यं स्वर वया गुणि जन रोकस्यं हास मते ॥ 


न्ह्यथ वंगु में थें थ्व में नं यंड्या जात्रा छाथ छुकिया लस्ताय गुकथं हनाच्चना धयागु 
खया परिचय व्याख्या बिया तःगु दु । थ्व मेकथं यंड्या जात्रा धयागु जुजु प्रजा जाना: थःगु 
राज्य देश रक्षा याये फुगु, शत्रु पक्षयात थःपिनिगु संगठित शक्ति क्वत्यले फुगु, शत्रु पक्षं 
त्यला: काये धुंकगु थः पिनि राज्य सीमा इलागा थाय बल बुद्धि उपाय जतनं लितकाये फुगु 
व अहंकार असत्य पं लिना च्चयच्चय धाया जूपिनि न्हाय त्वः थुला बी फुगु विजय गौरवया 
लसताय राष्ट्रिय ध्वायं क्यसं जुजु प्रजा मुना जाना न्यायेकीगु जात्रा खः । थ्व जात्राबले थुगु 
दॅय जुजु प्रजा सकलें जाना विजयी जुया थें लिपा लिपा नं शत्रु पक्षयात क्वत्यला थ:पिनिगु 
राज्य देश संरक्षण याना च्वने फयेमा धका थःगु राज्यया इष्ट द्योयाके स्वामी जुजुया नितिं 
` खड्गसिद्धि वर फोनीगु खः । थ्व छग्‌ कथं जुजुप्रजां छथासं मुना देश स्वतन्त्र व सुरक्षित 
याना च्चनेत पराक्रम याये धका संकल्प प्रतिज्ञा याइगु जात्रा ख: । यंड्या जात्राबले ब्वया 
तइगु किसिया प्रतिमा दैत्यत बुका छोम्ह स्वर्गया प्रतापी जुजु इन्द्रया यःम्ह वाहन ऐरावत 
किसिया प्रतीक खः । शत्रु पक्षयात क्वत्यला राज्य सुरक्षा व समृद्धि यायेगु ज्याय पराक्रम 
कयना विजयी जूम्ह जुजुयात स्वर्गया जुजु इन्द्र भाःपिया मान याइगु यंड्या जात्रा नेपाल 
उपत्याकाया थःगु कथंया वीर पुजा याइगु सांस्कृतिक नख: खः धयागु थुपिं मेय वर्णन याना 
त:गु यंडया जात्रां परिचय ब्य्‌ । 

. थुगु मेय कविं थः समकालीन जुजु प्रजा जाना चोगाम क्वाठ त्याकगुया खँ व इन्द्र 
विजय जात्रा न्यायेकग खँ थःम्हं गथे खना अथे तुं वर्णन याना त:गु दु । थुगु मे आपा याना 
इतिवृत्तात्मक शैलीं चिना त:गु दु । थायथासय प्रसंगवश असत, अधर्म्म, अहंकार व वैगुन 
ज्याखैँ याइपिंत कुंखिना न्वाना त:गु नं दु । थथे कुंखिना न्वाइ थाय कविं पञ्चतन्त्रया 
बाखंया घटना विशेषयात उपमान कथं छयला: तःगु दु- पाशन केड हस्ति छुन राषरपाथूय 


नेपालमाषाया प्राचीन काव्य सिर्जना यलया-१३५ 


विपत्तिस राषलपा गाथ मसेर' व “राजहंस नेम्हसेन कापरे बोयकाथें पररपिव महेमान 
स्वहुने ।' थुकिं उबले लायक खलक निसें सर्वसाधारर्ण प्रजाजन पञ्चतन्त्रया नैतिक बाखंलिसें 
बांलाक परिचित जुयाच्वंगु क्यं । समकालीन सामाजिक राजनैतिक घटना व मनूतय गुण 
अवगुण वर्णन याये थाय प्रसंग ल्वयेक थुजागु पञ्चतन्त्रया नैतिक बाखंया पात्रतय ज्याखँयात 
उपमान कथं छयला: तःगुलिं थुगु मे स्तरीय ज्‌ धाये मा: । नापं थुजागु मे न्यना उकिया भाव 
ध्वाथुइके फुगु स्वयबले उबलेया सर्वसाधारण प्रजाजन नं मे बाखं काव्यया रसास्वादन याये 
फुपिं धका थ्व में परिचित या: । थ्व में कविं खंगु घटना व मन्‌तसें व्यवहारय अनुभव याना 
त:गु अनुभूति प्रतिक्रिया याउँक ध्वाथुइक कने फुगु दु । उकि थ्व मेया अभिव्यक्ति पक्ष 
क्वातुसें च्वं, गाक्क ब्व:लने धंक क्यं । थ्व मेय उगु ईया न्हिंन्हिंस्या जीवनय प्रचलित 
जुयाच्चंगु “गरनथया ग्यान”, “कचा ल्हाया सिमा थें व “थ्व सिरस मितुनो” खँत्वा खँभाय 
छ्यला तःगु दु । 

थ्व मेय नं संस्कृत भाषाया खँग्व तत्सम रुपय छ्यला त:गु दु थथे- सहस्र, लोक्यस्वर 
(लोकेश्वर), दिनपति, कामना, खड्गसिद्धि, प्रजा, हरित (निथाय), विपति, बहु बुद्धि 
(बुद्धि), गति, दुर्जन, वचन, हंस, प्रताप, चतुर दिग, दिप इत्यादि । संस्कृतया तद्भव खँग्व: 
थथे दु- अमल (अमर), तिपुर (त्रिपुर), रोक (लोक), सर्जन (ज्ञान), ग्यान (सज्जन), महेमा 
(महिमा), सर्नगति (शरणागति), सतुर (शत्रु), खेन (क्षण), पुरन्द्रर (पुरन्दर), एन्द्रर (इन्द्र), 
मदप (मण्डप), आरंकार (अलंकार), जात्रा (यात्रा), गरनथ (ग्रन्थ), पिथि (पृथ्वी) । 

रपे लितँसा स्वाना: संस्कृत क्रिया खँग्व:यात नेपालभाषा क्रिया खँग्व: ज्याना 
त:गुया दसु थुपिं खः- सुमरपा- स्मर+रपा; छेखे-छेद्‌+ रपे; राषरपा- रख्‌+रपा (स्वथी दु); 
पररपि- पीड्+रपि; भुजरपे- भुज+रपा । 

असमायिका क्रिया खँग्व; छयला तगु थपिं खः- पेसे, थेसे, छास्य, धासे, सासे, 
पोस्य, लिकासे । 

समय व अवस्था बोध जुइकीगु अव्यय याना छ्यला तःगु ले कारान्त क्रिया खँग्व: 
थ्व मेय नं दु- मफोले, यारे (याले) । 

थ्व मेय छयला: त:गु क्रियापद थौंकन्हय प्रचलित नेपालभाषा क्रियापदया रुप नाप 
थुभनं हिला च्चंग खने दु:- 


ह्रो > हल (थौंकन्हय ल्हाइगु व च्वइगु) 
सेया > सिया, सिउ (,,,,) 

पिरच्यातो > पीच्यात (,,,,) 

फो >फु (,,,,) 

जोय > जय (,,,,) 

छारो > छाल (,,,,) 


मनडनोयो > मनंनिगु 2 2] 
थ्व मेया लय सकले जाना हाले छिं । थ्व मेया यति गति नं न्हयथ वंगु मेया थें ख: । 
थुकिया संगीत ध्वनिं वर्णन याना तःगु घटना स्थिति, उल्लासमय वातावरण व मनूतय 
क्रियाशीलता सजीव याये फु । 
थुपिं स्वपु मे अध्ययन यानाया लिधंसाय उबलेया नेपालभाषा काव्य प्रवृत्ति सम्बन्धी 
थुपिं खँ कोछिना जुल - 


यलया-१३६ नेपालमाषाया प्राचीन काव्य सिर्जना 


थपिं स्वपुँ मेया विषयवस्तु व भाषा शैली प्राय: उलानाच्वंग्‌ खने दुगुलिं थुपिं मे छम्ह 
हे अज्ञात कविया रचना थें च्वं । थुपिं मेया श्रष्टा कवि काव्यशास्त्र अलंकार, देशया 
इतिहास संस्कृति व राजनीति तथा पञ्चतन्त्र स: सिउम्ह व नेपालभाषाय दखल दुम्ह कवि 
कथं परिचित ज्‌ वः । 

थुपिं मे लोकमे स्तर सिबें यक्वं च्वय ला:गु काव्य गुणं जा:गु स्तरीय गीति काव्य 
धाये बह ज्‌ । कथंछि मंगलाचरण, म्‌ भाव व उपसंहार वाक्य हना त:गु थुपिं मे सुनियोजित 
खने दु । मेया म्‌ भाव न्हयब्वयेगुली व मम्ह आश्रय पात्रया गुण वर्णनय कवि केन्द्रित खने 
दु । कविं थःगु भाव, विचार व प्रतिक्रिया क्वातुक व न्यने यइपुक अभिव्यक्त यायेया नितिं 
गनं अलंकार छ्यला तःगु दुसा गनं पञ्चतन्त्रया प्रसंग, गनं जीवन दर्शनया प्रसंग मा: थाय 
ल्वयक दुथना त:गु दु । थुपिं मेय भक्तिरस, वीर रस व राष्ट्रिय भावना सहृदययाके थनेगु 
शक्ति दु । उबले थुलि स्तरीय मे चिने फुम्ह कविया अस्तित्व दयाच्चंगु खने दुगुलिं 
नेपालभाषा काव्य परम्परा ने.सं. ६९१ देँ न्हयोनिसें हे ब्व:लने धुंकग सी दु । 


थुपिं मेय देशया स्वतन्त्रता रक्षाया नितिं जुजु-प्रजा जाना या:गु पराक्रमया ज्याखँयात 
न्हयब्वया तल । सन्दर्भ प्रसंगकथं थुकी थाय थासय भक्ति, राज प्रशस्ति, ध्याच्‌, उपदेश 
विषयया खँ नं दुथ्याका तःगु दु । 

थुपिं मेय भक्ति मंगलाचरणय जक न्हयंका तल । उपास्यया गुण अति संक्षेपं 
न्ह्यथना नं कविं उपास्यप्रति भक्ति थनेफु । उपास्ययाके सामहिक हित कल्याण व संरक्षणया 
निंतिं जक सामूहिक प्रार्थना यायेगु थुपिं मेया प्रवृत्ति खने दु । 


थुपिं मेया नेपालभाषा उबलेया न्हिंन्हिंस्या ज्यायखँय छ्यलीगु चलनचल्तीया भाषा 
खः । उबलेया चलनचल्तीया जनस्तरीय भाषायात थुम्ह विद्वान्‌ कविं काव्यया सशक्त माध्यम 
रुपय प्रतिष्ठित याना त:गु भाषाया दस्‌ नं थुपिं मेया नेपालभाषा खः । थुपिं मेया नेपालभाषाय 
संस्कृत भाषाया खँग्व: थःगु थें याना दुचायेका नं थःगु पुलांगु भाषिक स्वरुप प्रकृति धस्वाका 
तयेगु क्षमता खने दु । थुपिं मेय छ्यला तःगु संस्कृत खँग्व: उबलेया जनजीवनं थः नाला पचे 
याना तये धुंकग॒ ख: । थुपिं मेया वाक्य ज्याना तःगु व खँग्व: हना त:गु स्वयेबले थ्व नेपालभाषा 
भावप्रधान व इतिकथनात्मक मे चिनेत छिंगु यइपुगु क्वातुग्‌ माध्यम भाय खः धयाग खे स्पष्ट 
ज्‌ । वंशावली व सामूहिक घटनावली खँ च्चया तयेगु नेवा:तय चलन खः । थुपिं मेया कबिं मे 
चिउँगु दें व उगु दँय जूगु मूमगु राजनैतिक घटना खँ नं सकेत याना त:गु दु । लुमंके बह ज्‌, मेया 
म्‌ वर्ण्य खेँ नं व हे संवत्‌ नापसं न्हयथना त:गु घटना खे हे ख: । 

थुपिं स्वपुं मेया दकले बांलागु व महत्वपूर्णगु विशेषता थुमिसं न्हब्वयाच्वंगु समकालिक 
राजनैतिक परिस्थिति घटनाया विवरण खः । थुपिं तथ्य विवरण यलया ठक्‌ जुजु नरसिंह 
देव, पुरन्दरसिंह देव व उद्धवसिंह देवया संयुक्त शासनकालीन ऐतिहासिक घटनाया यथार्थ 
विवरण खः । थुपिं में न्हयब्वगु राजनेतिक घटना व राष्ट्रिय भावना सम्बन्धी तथ्य 
विवरण उगु ईया इतिहासया जिज्ञासु अन्वेषकतय नितिं पत्या याये बहगु काव्य दसि ज्वलं 
खः । इई. सन्या १६ गृगु सदीया थुम्ह अज्ञात कविं थःगु मेया निति कपोलकल्पित विषयवस्तु 
मल्यःसे थः समकालिक राजनैतिक गतिविधि ब राष्ट्रिय भावनायात कया: काव्यमय मे 
सिर्जना याना न्हयब्वया थकूगु नेपालभाषा काव्यया निंति महत्त्वपूर्ण देन खः । 


थुपिं स्वपं में त्वःमफिक यंड्या जात्रा अर्थात्‌ इन्द्र विजय जात्राया चीहाकयक 
भावपूर्ण वर्णन मे क्वचाइथाय याना त:गु दु । थयक स्वयेबले साधारण थें खने दुगु थुपिं 
वर्णन खँ इन्द्र विजय यात्रा छाय गुकथं हनेगु याना तल धयाग न्ह्यसः खँया वस्तगत लिस: 
खः । कविं थः समकालिक नखः जात्रा थें जाःगु सांस्कृतिक ज्याखँया थथेभनं परिचय बिया 
तःगुया काव्य दसि आ: तकया दकले न्हापांगु थुपिं हे मे ख: । 


नेपालमाषाया प्राचीन काव्य सिर्जना यलया-१३७ 


थुपिं मेया अज्ञात कबिं समकालिक स्वम्ह जुजुपिनिगु राजकीय गुण नं सन्दर्भ प्रसंग थें 
याना वर्णन याना तल । देश व प्रजाजनयात पिनेया शत्रु भय मदयेक प्रतिपाल यानाच्चंपि 
जुजुपिनि निंति इमिसं हानंनं अथेभनं प्रजाप्रतिपाल यानाच्चने थफयेमा धका इष्ट उपास्य द्योयाके 
खड्गसिद्धि वर फोना तःगु खने दु । कविं ताहाकयक मिथ्या राजप्रशस्ति वर्णन याना मतः । 


थुपिं मेय सन्दर्भ प्रसंगकथं कविं समकालिक मनूतय चरित्र व्यवहारय खने दया वःगु 
इष्यावाद, वैगुण, असत्य व अधर्म व्यवहार थे जा:गु चरित्र विकृतियात कुंखिना स्याचुक ध्याचु 
न्यंका त:गु दु, न्वाना त:गु दु । सं व्यक्ति, वर्ग व समाजया चरित्र व्यवहारय खने दयावःगु 
विकृति भिंके नियतां थायथासया यक्व लश्कर मुनीग यंड्या जात्रा थें जा:गु नख:वले ध्याचु 
न्यंकेत थुजागु कथाल्हाये मे चिना हालेगु थिति नेसं. ६९१ निसें दयाच्चंगु नं थुपिं में क्यं । 
यलया थक्‌ जुजुपिनि शासनकालया सर्वसाधारण अज्ञात कविं ओजस्वी वीर 
प्रशस्ति काव्य चिने धुंका सच्छि ति दँ लिपा श्रीनिवास मल्लया शासनकाल (ने.सं. ७८१- 
८०५) थुखेनिसँ यलया सर्वसाधारण अज्ञात कविपिसं थीथी विषयया मे चिनेगु याना हल । 
तर उबलेया कविपिसं थःथःगु नां मब्वसें राजभक्तिपूर्वक शासक जुजुया नां न्हयब्वयेगु 
यात । जुजु श्रीनिवास मल्लया इलय धार्मिक स्तुति व उपदेश मे अज्ञात कविपिसं चिना 
थकूग खने दु । उकी मध्ये “थीर मखु थ्व संसार सोव मनुष्यन' (कायस्थः ने. सं १०९६, पौ 
१६- १७) शीर्षकगु धर्म उपदेशात्मक मेय जीवनया अनित्यताया, परमेशवरया नाम महात्म्या, 
दान महात्यया व शासक जुजुया प्रशस्ति खँ दुथ्या: । थुकिया प्रसाद व माधुर्य गुण, 
संगीतात्मकता, पद व वाक्य विन्यास सीप च्चछाये बह ज्‌ । “तन्नमामि थानपति विधन 
हललपु” शीर्षकगु स्तुति मेय (पुमेमु, पौ २६५) स्थान गणेद्योया गुण वर्णन व देश भक्ति 
भाव, जुजु युवराज व मन्त्रीया प्रशस्ति खैँ दुथ्या: । 'मायादेवीया काय अतिन सुन्दर” ( 
मानन्धर, ने.सं. १०८८, पौ ७३) शीषर्कगु श्व बुद्ध स्तुति मे रचनाकाल सी दुगु मे मध्ये आ: 
तकया दकले पुलागु जुया नेपालभाषा काव्यय महत्त्वपूर्ण जू । थकी उपास्य बुद्धया रुप, 
बोधिप्राप्ति व बहुजन हित जुइगु ज्याया अति संक्षिप्त खे दु । थुकी थ:यात लोकनाथया 
बालख धाइम्ह जुजु श्रीनिवास मल्लयात 'नेपालया ईश्वर ...... दुःखि जनया आशा” धका 
राजप्रशस्ति खँ घाना त:गुली श्रीनिवास मल्लया यथार्थ चरित्र बांलू । थुकिया परम्परागत 
उपमा अलंकार, नायू क्यातुगु खँग्व: छ्यला व न्यने यइपुगु संगीत ध्वनि च्चछाये बह ज्‌ । 
'उबलेया मेमेगु स्तुति मे मध्ये भोछिजु स्वम्हं (श्रीनिवास मल्ल, योगनरेन्द्र मल्ल व मन्त्री 
भावकाजिया सांकेतिक नां) विरचित 'वयरिम्ह फुतकाव भीमसेन रसन बिज्याक', (उकी 
हे, पौ ९-१०) शीर्षकगु वीर रसं जा:गु भिंद्योया स्तुति मे व 'शिवया कुल गौरीया मुल' 
(पुमेमु, पौ १२) शीर्षकगु गणेद्योया स्तुति मे आपालं लोकं हवा: । 
जुजु योगनरेन्द्र मल्लया शासनकालीन (ने.सं. ८०५- ८२६) सर्वसाधारणं 
कविपिनि काव्यया विषय-भूमि चक्कना वःगु खने दत । उबलेया गुलिं गुलिं मेय ल्हाकम्ह 
रुपय जुजु योगनरेन्द्र मल्लया नां न्ह्यलूसां इमि भाव, विचार व शैली स्वयेबले उजागु मे 
उबलेया राजभक्त कविपिनि रचना कथं परिचित ज्‌ व: । उबलेया रचनाकाल सी दुगु 
धार्मिकं स्तुति मे न्यापु, बुंगद्यो जात्रा वर्णनया छपु व बाखं मे छपु आ: तकया दुने लूगु दु । 
थ्व ईया स्तुति मे 'धंदे देवि भैरव” (पुमेमु, पौ १५४), “विरंचि नारायण स्वयंभू रुप” 
(भिमंभस, पौ१७५) व पण्डित कवि रुद्रहरि रचित “न्हस लाहातिन जय जय नरनार्थ' (पुमेमु, 
पौ १०-११) व 'जय जय भीमसेन राजा भीमसेन’ (उकि हे, पौ २१८-२१९) परम्परागत 
विषयवस्तु व शैलिइ चिना त:गु खने दु । अथे हे अज्ञात कविं चिना त:गु 'आयावर्त 
लोकेश्वर धायका बिज्याकम्ह” (उकी हे, पौ १९५) शीर्षकगु बंगद्यो जात्राया वर्णनात्मक मेय 
श्रीनिवास मल्ल विरचित 'भूलोक भुवनलोक भुवनस ज्यासे तया रथं' (भिंमंभस, पौ १३३) 

मेया लिधंसाय चिनात:गु खने दु । उकी बुंगद्यो न्हवं व रथ जात्राया भक्ति उल्लासपूर्ण व 
रोमाञ्चकारी वातावरण लुइका तःगु दु । वसन्त लयबद्ध “हंस आसन सार सार सरस्वती” 
(कानगायदा, पौ१९) शीर्षकगु मेगु छपु मेय धा:सा सरस्वती अर्थात्‌ मञ्जुश्रीया रुप गुण 
बर्णन याना त:ग दु, उपास्य देवीयाके थाज्या लाज्याय सिद्धि निम्ति प्रार्थना याना तःगु दु । 
श्रीपञ्चमीयात मदनोत्सव कथं हनीगुया संकेत थुकी “नेपाल मंदलस तरुनि जउभन चञ्चल 
थीर मदु” उद्गारं या: । नेपालभाषाया भाषिक प्रकृतियात ल्वयक थुकी क्यातुगु सस्कृत 
शब्द व ध्वनि माधुर्य लुइक गनं गनं अनुप्राश अलंकार छ्यला तःगु दु । 


अनया तनहूँयाम्ह मथ्या:म्ह रानी राजेश्वरी देवीया पाखें बूम्ह काय श्रीजय महेन्द्र 
मल्लया शासनकालीन (ने.सं ८२९-८३५) अज्ञात कविं चिना थकूग छपु आशावरी रागबद्ध 
“त्रिभुवन यात उपकार” (भिंमंभस, पौ १८७) शीर्षकगु स्तुति मेय यलया इष्ट उपास्य बुंगद्यो 
प्रति भक्तिपूर्वक कृतज्ञताया भाव प्वंका तःग्‌ दु । जुजु विष्णा मल्लया ईया (ने.सं. ८४९- 
८६५) अज्ञात कविपिसं बुंगद्योया स्तुति मे व समकालिक जीवन व्यवहारया कटू अनुभूति 
दुथंसे आत्मपरक मार्मिक मे चिना थकगु अध्ययनीय ज्‌ । मे थ्व ख:- 


राग भथ्यारी ॥ चलति ॥ 
दुकाव जि प्रभु चोने मयेल आव ॥ थ्व जुगया धर्म खना मतिस जि ग्यात ॥ १ ॥ 

काये म्ह्याय तिरिवारी माया विष जुल ॥ जन्म वन वंश वन धरम मधाल ॥ २ ॥ 
नि हालयो, कांच चन, करुणा मचाल ॥ जनम बियाम्ह कायं बौब जा मधाल ॥ ३ ॥ 
म्ह्याये मोचा ज्याखें मसतले माम बौब धाल ॥ थम वना थास जिलसा थव छे मधाल ॥ ४ ॥ 
बनिया व्यापारी जात रस थीकि काल ॥ काये बियेस हरस दास साजि यात ॥ ५ ॥ 
थवथिथि धक जुया थवन मधाल ॥ दाजु किजा सहदर (सहोदर) ला धाल क्वतेल ॥ ६ ॥ 
तिरिया भरोसा याये थे याये थे जुल ॥ थव स्वामी तोलताव धरम जा मिल ॥ ७ ॥ 
इष्ट मित्र धक जुया स्वारथ जा लेल ॥ छि थायस बोंव प्रभु तये जि मतेल ॥ ८ ॥ 
विष्णु मल्लया सेवकन सेवा पद लेल ॥ थ्व जुगस ता म्वाकम्ह सीक उति जुल ॥ ९ ॥ 
- बुंधल, पॉ २०४ 

“हादे ब्रम्हा विष्णु रुद्र रुप प्रभु लोकनाथ “(तुलाधर, ने.सं १०८७, पौ ३७) शीर्षकगु 
स्तुति मेय बुंगद्यो जात्राबलेया उल्लासमय, भक्तिमय व रोमाञ्चकारी वातावरण न्हापा 


श्रीनिवास मल्लं चिना थकगु ब्रद्योया स्तुति मेय थें .लुइका तःग च्वछाय वह ज्‌ । थ्व मेय 
कवितात्मकता मा:छि दु । 


जुजु राज्यप्रकाश मल्लया शासनकालय नं यलया राजनैतिक स्थिति संकटग्रस्त 
जूसां यलया सर्वसाधारण अज्ञात कविपिसं धार्मिक स्तुति मे, नाटकनाटिका, व बाखं मे 
चिनाथकगु लुगु दु । उबलेया मे मध्ये “जय अर्द्धसुमेरा मणि मण्डल अशुर सुख नमी (नवमी) 
दिन रे” शीर्षकगु सामूहिक स्तुति मेय (पु. मे. मु, पौ २६४) सामयिक धार्मिक कृत्यया वर्णन 
यायेया नापं नेपाल उपत्यका त्यले तातुना वःपिं शत्रु संहार याना देश रक्षा यायेत देशवासी 
सकलें छप्पं जुड माल धयागु ओजस्वी सन्देश न्यंका तःगु दु । “हे पिता अवशे द्रिस्तांत ...” 
शीर्षकगु सम्यक उत्सव सम्बन्धी धार्मिक मेय (पु. मे. मु. १०९-११०) नेपाल उपत्यकाया 
महायानी बौद्ध धर्मावलम्बी नेवा: जनजीवनया आस्था व विशवास अभिव्यक्त जुयाच्चंगु 
दु ।, उबलेया हे 'नुयो हाय भिभिस्यन विनति याना स्वय' शीर्षकगु (ओबयदास, पौ १३३- 
१३५) बाखंमेय मार विजयी सिद्धार्थ बुद्धया चरित्र महात्म्य न्हयब्वया तःगुली नाटकीयता 

बांल्‌ । व हे इया मेग “संसारया कारण विध्न फुतकावो” थ्व शीर्षकग सामाजिक बाखं मे 
नं बाखँचु, चरित्रचित्रण, युगानुकगुल सन्देश, तथा यथार्थवादी व सुधारवादी दृष्टिकोण 
च्वछाये बहगु सिर्जना खं । (थ्व बार्ख मेया विस्तृत ख॑ बाखं मे प्रसंगय वइ तिनि) 


यलया खुम्ह प्रधानतय शक्ति झन तच्चया संकटग्रस्त जुयाच्चंगु इलय शासन याना 
च्वंम्ह जुजु विश्वजीत मल्लया इया (ने.सं. ८७८-८८० सर्वसाधारण अज्ञात कविपिसं 
'तलेजुस बिज्यात धका जि मनस चोना' (पुमेमु, पौ३२१) शीर्षकगु विश्वजीत मल्लया हे हत्या 
सम्बन्धित छपु व “ए हरिजुया चरणस भजन नि याओ न्हा” शीर्षकगु सिनाज्या सम्बन्धित 
छप्‌ मे चिना थकगु खने दु । विश्वजीत मल्लया हत्या सम्बन्धी मेय राजमाताया शोक 
सन्ताप व उबलेया यलया जनजीवनया सामृहिक प्रतिक्रियाया नं भाव किपा न्हयब्व: । 
सरल सुबोध शैलिं चिना त:गु सिनाज्या मेय धा:सा पात्रतय मनोभाव, सिनाज्या इया 
उल्लासमय वातावरण व स्थानीय विशिष्टता बांल्‌ । 

अध्याय १२ 


येया सर्वसाधारण कविपिनि कृति 


यॅया सर्वसाधारण कविपिसं जुजु महेन्द्र मल्लया शासनकालनिसें (ने.सं. ६८०-६९४) 
मे चिना थकगु लूगु दु । उबलेया छम्ह कविं चिना थकूगु “प्रभु मते छिन जित वाय” 
(सितु ल्या: २४, पौ ३-४) शीर्षकगु बाखंमेय छम्ह विरहिणी नायिकाया विरह व्यथा व 
आत्मसमर्पण भाव प्वला तःगु दु । 


“कवीन्द्र सम्राट चूडामणि” धका विभूषित जुया च्वंम्ह जुजु भूपालेन्द्र मल्लया 
शासनकालया (ने.सं. ८०७-८२१) छम्ह अज्ञात कविं चिना थकग्‌ छप्‌ हे जक मे “नयो सखी 
गुपतन फले याना स्वये” (सतेताया मे पौ ४) लूगु दु । थ्व श्रृंगारिक मेय थाज्या लाज्या 
आदि शिल्प साधनाया सिद्धि फल तातुसें आराध्या सरस्वतिस्के भक्ति सेवा यायेगु व 
ल्यायम्ह ल्यास्यतसें थःथः नुगलय स्वना तःम्ह थःथःया मतिनामि हवने मनंतुना पूवंकेगु 
वसन्तोत्सव कथं न्यायेकीगु श्रीपञ्चमी पर्व तिथिया सजीव वर्णन याना तःगु दु । थ्व मेया 
माधुर्य रस व शिष्टता च्चछाये बह ज्‌ । 


जुजु भास्कर मल्लया शासनकालया (ने.सं. ८२१-८४२) कविपिसं चिना थकूगु निप 
स्तुति मे लूगु दु । उकी मध्ये छप॒ “हे नारायणजु गुँया सिस रसन बिज्याक” (मानन्धर: 
ने.सं. १०८८, पौ ६) शीर्षकगु नारायण स्तुति मे खः । नेपाल उपत्यका दुने पिनेया स्थानीय 
दाफा भजन सफुतिइ (बौद्ध दाफा सफुतिइ न॑) दुथ्यानाच्चंगु थ्व धनाश्री लयया स्तुति मे 
कार्तिक हालीगु चलन आःतक दनि । अज्ञात कविं थुकिइ उपत्यकाया प्यम्ह आराध्य 
नारायण द्योया प्रतिनिधि भाव किपा लुइका त:गु खःसां नं “दना वया दरशन बिव जित” 
धयागु अभिव्यक्ति विशेषतः हरिबोधिनी एकादशी खुन्हु आराधना यायेम्ह भुइज:सि 
नारायणद्योयात लक्ष्य याना तःग सी दु । थुकी आराध्यया ध्यान याये बहगु अंगअवयव, 
ज्वंसा निसाया वर्णन प्रंसग भक्ति काव्यय दइगु भक्ति प्रेरक वणार्य खै खः । थुकी कविं 
वैयक्तिक सुख समृद्धिया वर फोना मत:से चौखण्ड राज्य लाय फयका ब्यु धया राष्ट्रिय 
समृद्धिया कामना याना त:गु दु । छग्‌ छग्‌ पादय ८/८ ग: आखः गो उतिग्यंक तया थ्व मेय 
संगीत माधुर्य लुइका तःगु दु । थुकी प्रसाद व माधुर्य गुण नं देजा: । नेपालभाषीपिसं थः 
नाला: तये धुंकुगु संस्कृत खँग्व: व सरल सुबोध नायु क्यात शब्द हनात:गु थ्व मेया शैली 
स्यल्ला: । “हर प्रभु भगवान दरशन बिव” (तुलाधर: ने.सं. १०८८, पौ १-२) शीर्षकगु 
मल्लार लयबद्ध स्तुति मे स्वयम्भूइ गँला सेवा वनीबले भजनय हालीगु खः । थुकी महायानी 
बौद्ध दार्शनिक विचार सरल सुबोध शैलि न्हयब्वया त:गु दु । थुकी प्रजाजनयात रक्षा व 
राज्यया समुद्धिया कामना याना त:गु दु । नमोवागीशवराय अक्षरमाला पंक्ति शैलिया थ्व 
धर्म उपदेश मूलक मेया संगीत ध्वनि न्यने यइपु जू । 


जुजु जयप्रकाश मल्लया (ने.सं. ८५५-८८८) न्ह्यचोगु इलय अनया है प्रतापं देश 
राज्य दुने शान्ति व समृद्धि मा:छि जुयाच्वंगुलिं याना मेमेगु क्षेत्रय थे नेपालभाषा काव्यया 
सिर्जनर क्षेत्रय नं उन्नति जुयाच्चंगु सी दु । उबले जुजु खलक व सर्वसाधारण प्रजाजनं 
धार्मिक स्तुति, 'माया-मतिना व देशप्रेमया मे चिना थकगु सी दु । अनया शासनकालया 
लिचोगु ई कान्तिपुर राज्य देशया नितिं जक मखु नेपाल उपत्यकाया नितिं नं गम्भीर 

राजनैतिक संकटं याना संत्रासपुर्ण जुयाच्वन । अयनं उबले जुजु खलक व सर्वसाधारण 
कविं इलं म्हःगु देश-प्रेम, साहास, व देश रक्षाया निंतिं उपास्य देवदेवीयाके शक्ति वर 
फोना स्तुति मे चिनेगु ज्या जयावं च्वन । उगु ई दुनेया नेपालभाषा काव्य सिर्जना सक्रियतां 
थ्व खँ स्पष्ट क्यं देशया राजनैतिक अवस्था परिस्थिति न्हयाथें सन्त्रासपूर्ण जूसां उबले काव्य 
सिर्जना व सांस्कृतिक धार्मिक ज्या दिना मच्चं । ईया धा: व परिस्थितिं म्हःगु भाव विचार 
थनेगु ज्या उगु ईया काव्यं पिब्वयेगु यात । जुजुया नां, कविया नां व तिथि सी दुगु उगु ईया 
सर्वसाधारण कविं चिना थकगु मे मध्ये धार्मिक स्तुति मे प्यपु, बाखंमे निपु, माया मतिनाया 
मे निपु, कृष्ण लीला सम्बन्धि मे छपु, समसामयिक खँ दुथ्यागु श्रृंगारिक मे छपु व कथा ल्हाय 
मे छप्‌ अध्ययनीय ज्‌ । 


घामिंक स्तुति मे 


“जगतस नित्यनाथ हरखन याक रस भजलपे वम्ह तु हतास” (३० बहा त्वा: दा मे 
स, पौ ३) शीर्षकगु परम्परागत व्य खे व शैलिं चिना तःगु थ्व नासःद्योया स्तुति मेय कविं 
उपास्ययाके मंगल वर फोनेया नापं गद्दीनशीन जुजु जयप्रकाश मल्ल मदन थ्यं बांला:म्ह तथा 
गुणी धका च्वछाया तल । थ्व मे जुजु जयप्रकाश मल्लया शासनकालया न्हयचोगु ईया 
रचना खः धयागु सी दु । थुकी कवितात्मक गुण उस्त मदु । 


“कच्छपाल परवत बसलपा दिल वस” (पुमे, पौ १०-११) शीर्षकगु नेपाल उपत्यका 
दुने पिनेया स्थानीय दाफा भजन सफू सफूती दुथ्या:गु लोक हवा:गु थ्व स्तुति मेय अज्ञात 
कविं उपास्य आदिनाथ लोकेश्वर करुणामययाके शारीरिक व मानसिक ल्वचं मुक्ति याना 
बिउ धका वर फोना त:गु दु । थ्व स्तुति मेया समाप्ति वाक्यस गद्दीनशीन जुजु जयप्रकाश 
मल्लयात “अग्निया अवतार” धका च्वछाया त:गुली अनं क्यंगु पराक्रमी व साहसी ज्याखँया 
लिज; बः । 


थुकी परम्परागत स्तुति शैली बांलू । उपास्यया भक्तवत्सल व उपकारक गुण 
च्वछाया लयतायेका वया कृपानुग्रह व सुदृष्टि लाकेत नं थुकिया कविं “लोकसेन फोन वल 
धयागुली बिल छिन, जित छता प्रसन्न जुय माल” धका पुकार याना च्वंगु धाप्‌ अर्थान्तरन्यास 
अलंकारया दसु खः । थुकी वरदान फो वक्व भक्तजनयात वरदान बीम्ह उपास्यं थ्व 
स्तुति मेया उपासक पात्रयात नं छुं वरदान प्रसन्न जुइमाल धका प्रार्थना याना त:गुली 
सामान्य खं बिशेष खँ समर्थित जुयाच्चंगु लिं अर्थान्तर न्यास अलंकार लुयाच्चंगु दु । कविं 
थुकी स्थानीयता बांलुइक अनुभव प्रसूत उपमान ज्याना त:गुया दसु “चान्हं न्हिनं नेखु हाल 
थे हाल” धयागु खँत्वा: खः । थुकिया मेमेगु विशेषता भक्ति रस प्रधान स्तुति मेयात 
ल्वयेक माधुर्य गुण देजायका त:गु, न्यने यइपुगु संगीत माधुर्य व आत्मपरकता गुण 
देजायेका त:गु खः । थुकी कवितात्मकता यचुक लू । 


थुकिया समाप्ति वाक्यया पाठ येँ व यलया स्थानीय दाफा भजन सफुती पा: । येया 
दाफा सफ्या समाप्ति बाक्यस गद्दीनशीन जुजु जयप्रकाश मल्लया नां न्हयथना त:गु दुसा 
यलया स्थानीय दाफा सफया समाप्ति वाक्यस व हे प्रशस्ति विशेषणं विभूषित याना राज्य 
प्रकाश मल्लया नां न्ह्यथना तःगु दु । “अरिनया अवतार” धयागु विशेषण जयप्रकाश 
मल्लया पराक्रमी व्यक्तित्व ल्वयेक उबलेया जनसाधारणं अनयात सम्मान याना त:गु खः । 
तर राज्यप्रकाश मल्लया नांया न्हयोने उगु विशेषण अनुकरण परम्परा कथं जक छयला 
त:गु प्रतीत ज्‌ । 

राग सिनाज्या ॥ चलति ॥ 
शिव शिव महादेव त्रिभुवनया नाथं ॥ धु ॥ 
खओ बछि अंगं हेगलि रंग शी (शि) लस गंगा वास बिलं ॥ 
थम अति चंखं भूत ओ संगं भुवनस डोयक देशे हिल ॥ १ ॥ 
जटस रुद्राक्ष बि (न) कोखालं भी (भिनग) हालं तेज जुलं ॥ 
न्हसस तिसा नागन हिसा वाहनः थुसा धर्म्म जुलं ॥ २ ॥ 
गलस कोखालं मोलया मालं चन्द्र कलान छुसें तलं ॥ 
विभूतिन बुल जोन त्रिशुर धुया छेगुलि वस्त जुलं ॥ ३ ॥ 
गजि भांग तोसा अफिन नासा एस नयाओ मस्त जुल ॥ 
मिखा स्वग्वलं मिगुलि ओलं कामदेव भस्म जलं ॥ ४ ॥ 
धुछेगुलि लासा दब दबु थासा नाग जनान हिडान तलं ॥ 
न्रिभुवनया नाथं भुत ओ साथं प्र(म)थ: पिशाच इष्ट जुलं ॥ ५ ॥ 
जओस नन्दि खओस भून्दि शंकरनांथं सिद्धि बोलं ॥ 
रसन बिज्यासे प्याखन हुसे मुसुहुन न्हिलाओ थान कालं ॥ ६ ॥ 
देव महेशं तेज प्रकाशं दीपस वास याना चोनं ॥ 
थम अवधूत वान संयुक्त योगि जुयाओ फोनाजुलं ॥ ७ ॥ 
छिगुलि चरित्रं ल्हाय अशक्तं दोने क्षमा जित या शिवं ॥ 
जयप्रकाश शिव समानं लोक्या उद्धार याओ शिवं ॥ ८ ॥ 
- बुँ सु पौर६७- २६८ 
सर्वसाधारण अज्ञात कविं चिना तःगु थ्व मेय राज्यच्यूत जुया गृहयेश्वरी जंगलय 
भक्ति बास याना च्वंम्ह जयप्रकाश मल्लयात शिव समानम्ह धका अभेद आरोप यासे “लोकया 
उद्धार याओ शिवं” धया इनाप यानाच्चंग दु । न्हापा जुजु जुया: प्रजा प्रतिपाल याना: च्वंम्ह 
आ: योगी भेषं उखेथुखे हिला आश्रय व ग्वाहालि फोना जल । त्रैलोक्य. नाथम्ह भक्तवत्सल 
तथा उपकारक शिवं नं अवधृत. योगी जुया फोना जुइगुलिं वया चरित्र था:गा: काये थाकु । 
जयप्रकाश मल्ल राज्यच्यूत जुया दँबर्दे लिपा त:धीकाजि व वया पक्षधरतय कुकृत्यं कान्तिपुर 
राज्यस अराजकता जुल । उकि पीडित प्रजापिनि प्रतिनिधि सः “जयप्रकाश शिव समानं 


लोक्या उद्धार याओ शिवं” उद्गारय लिथ्व: । समसामयिक राजनैतिक घटना व पात्र तथा 
जन आकांक्षायात लक्ष्य याना चिना तःगु अन्योक्ति शैलीया मेया दसु थुकियात नाले बह ज्‌ । 


“सिये थाक भिजिसेन कृष्णजया मति” शीर्षकगु थ्व मे (ऊँ बत्व दा म्ये, भा. १, पौ 
३३) जुजु जयप्रकाश मल्लया शासनकालीन अज्ञात कविं श्रीमदभावगत महापुराण ( 
१०२२।१३-१५) या- चीर हरण लीलाया आधारय चिना त:गु खः । थ्व मेय भक्ति सिवें 
श्रृंगारिकतां आपा: थाय कया तःगु सी दु । थुकिया भाव सिबें अभिव्यक्ति सौन्दर्य व माधुर्य 
गुण छुं अंशय आकर्षक जू । 

भावयात ल्वयेक ८८ गलय दिपु दुगु बसन्त लयया थ्व मे न्यने ययापु ज्‌ । थुकिया 
संगीत ध्वनिं पात्रतय मनोभाव व क्रिया व्यापार नं सजीव जुइक न्हयब्वये ह: । थुकी भाति, 
अति, जाति; म्हति धयागु खँगबलं पादान्त अनुप्राश लुइका तःगु दु । थ्व मे गनं गनं 
संवादात्मक नं ज्‌ । थुकिया समाप्ति वाक्यस वर्णित जुजुया प्रशस्ति “जयप्रकाश धनी निपित 
(नृपति) दकोस मनि (मणि) तेजन सुरज उति सुधर (सुन्दर) जदुपति” पाखें नं थ्व मे ने.सं. 
८५५-८६३ दुने चिना त:गु धयागु क्यं । 

“स्वओ सखी कान्हुजुया रुप” शीर्षकगु थ्व स्तुति मेय (प्रा का का, ३७:४३) 
चाँगुनारायण द्योयाथाय च्वना फागु म्हिताच्वंम्ह उपास्य श्रीकृष्णया रुप वर्णन याना तःगु 
दु । फागुबले जनसाधारण बाजं खल:छिं मुना बया: शंखकुण्डय मोल्हुया कृष्णपूजा सिवा 
या: वनीग चलनया परिचय थ्व में ब्य्‌ । थुकी भक्तिभाव देजा: । काव्य गुण उस्त खने 
मदु । थ्व मेया समाप्ति वाक्यसं “ल्हाकम्ह श्री लक्ष्मण” जक न्हयथना त:गु दु । प्रेमबहादुर 
कसायाके च्वंगू मे सफूया मेय धा:सा “ल्हाकम्ह लक्षमन-य: जयपरकास: छि पारि(लि) नी 
(नि)पाया कोस तिओ जित वास रे” (आसक्‌, मेसफ, रनिङ्‌ नं. २१९२: धल: ल्या: २५८ 
न्हयथना तःगु दु । 

जुजु जयप्रकाश मल्लया शासनकालयाम्ह छम्ह सर्वसाधारण कवि लक्ष्मण थुगु स्तुति 
में परिचित ज्‌ वःग्‌ दु । तर थ्वया परिचय सम्बन्धी खँ प्वलीगु मेगु दसि खँ च्‌ ला: 
मव:नि । 


माया मतिनाया मे 


“नुगउलस विरहया मि छोव मजेन” (तुलाधर: ने.सं. १०८९, पौ ७८) शीर्षकगु थ्व मे 
जुजु जयप्रकाश मल्लया शासनकालीन अज्ञात कविं चिना त:गु माया मतिनाया मे खः । 
थुकी पुसामि परदेश वनाच्चंगुया कारणं नकिनं नुग: मछिकाच्चंगु भावं म्‌ थाय कया त:गु 
खने दु । उकि थुकी प्रवास विप्रलम्भ श्रृगार रस लुयाच्चंगु दु । थुकी नकिंया विरह दशा 
(१) सन्ताप- नुगलस विरह मि छोव मजेन (२) गुण- मलुमने मफु जिन मिखा चोस थेन बस 
गुण लुमनान दहलपु विरहन (३) अधैर्य-तोलते मफया जिन मिपति यातोलेन (४) उन्माद- 
वसंत नस्वाक जि मन॑ उयिनि याक थथिन बेलस मदयक व (५) मरण इच्छा- देनेन म्हगुस 
खना.. वपदना स्वया नं मखना थुगुलि विध्न खना तोलते परान मन याना । थुकथं थ्व मेय 
काव्य शास्त्रीय नियम पालन यायेया नापं काव्य गुण लुइका त:गु दु । 


विप्रलम्भ श्रृंगार रसया भावयात ल्वयेक थुकिया भाषाय नायू क्यातुगु खँग्व: छ्यला 
तःगु दु । “मि पति यातोलेन (मिखा पति यातले) मिखा चोस” थें जा:गु थःगु पहया 
नेपालभाषा खँत्वा: खँभाय छयलां थुकिया शैली छायपिया त:गु खने दु । संगीतात्मकता व 
ध्वनि माधुर्य नं थुकिया मेगु विशेषता खः । 
थ्व मेया समाप्ति वाक्यस गद्दीनशीन जुजु जयप्रकाश मल्लयात “जयप्रकाश धनि 
नुपति दकोस मणि तेजन सुरज उति” धका गुण वर्णन याना त:गुली थुम्ह कवियाके राज 
भक्ति दयाच्चंगु क्यं । जुजु जयप्रकाश मल्लयात जदुपति अर्थात्‌ श्रीकृष्ण भगवान ति सुन्दर 
धका वर्णन याना त:गुलिं जुजु जयप्रकाशया ल्यायम्ह जीवनया इलय थ्व मे चिउँगु ध्वाथ्‌ 
बः । मेगु “नृपति दकोस मणि” धका च्वछाया त:गुलिं थ्व मे जयप्रकाश मल्लया शासनकालया 
शुरु ई निसें कीर्तिपुरया न्हापांग यद्ध त्याके धुंका चिना तःगु सी दु । 
राग 
छुस्य तया त्वाकस्वान नस्वाड़ा छु बान प्रभु मद्‌ थओ छेस रे 
दुखया खः नेडेड रे ॥ १॥ | 
मते हास दयिवन (देवन) यडा जित अन याकातन तय मतेरे 
आहा रे विरहया मन जुरो रे ॥ २ ॥ 
ओयिओ धकाओ जिन चोड़ा जि आसान -न्हिन्हिछ्या समार जि रे । 
मसयान दुःख जाओ रे ॥ ३ ॥ 


यँया-१४४ नेपालमाषाया प्राचीन काव्य सिर्जना 


ओ सिरस स्वया जिन नुगर मछिड चकोरया चन्द्रमा थे रे 
जि पिरति थथ्यन जि ओनो रे ॥ ४ ॥ 
तनमन आनाथन (अनाथन) ल्हाक सवचन जयपरकास मर रे 
आहा रे स्वहुने जि 
, करुना (णा) नं रे ॥ ५ ॥ 
- आसंकु मे सफु रनिङ न॑ २९९२ धल: ल्या: २४८) 


थुगु मेया भाव च्वंय वगु मेया भावनाप जो ला: । तर थुगु मे काव्यात्मकताया दृष्टिं 
उलि च्वमन्हया: । थुकी कवि परम्परागत भाव शैलीया किचलं गाया त:गु सी दु । थुकिया 
समाप्ति वाक्यस “ल्हाक सुवचन जयपरकास मर” (मल्ल) धका न्हयथना गह्ीनशीन जुजुयात 
राजभक्ति क्यंसे हनेबने याना त:गु सी दु । 


“ऊं नमो बुद्धाय लोकया चरित्र खः ल्हाय” (मानन्धर: की ल्या: १६०, पौ १-२) 
शीर्षकगु थ्व मेय ल्हाकम्हया नां धनन्त (धनवन्त?) व चिउंगु दँ ने.सं. ८६४ स्पष्ट उल्लेख 
जुयाच्चंगु दु । थ्व मेय कथा ल्हाये मेथा लक्षण विशेषता यचुक बांलू । थुगु मेय च्वंनिसे 
छसिकथं लोकया चारित्र खे ल्हाय ”थिथि मनखँ ल्हाय”, “थ्व जुगया मिसातोस चरित्र ख: 
ल्हाये”, “थुगुलि कथा विवेक यायिओ खे जमन” व “इति लोक चरित्र गीत समाप्त” धका 
न्हयथना त:गु दु । कविं थः समकालीन लोक चरित्रय खने दया वःगु दोंबिदोंया खँय कुंखिना 
लोकचरित्र भिंके नियतां चिना: हाला तःगु थ्व ध्याचु मे खः । थ्व कथा ल्हाये में साया: वने 
व स्यंगुइ गुँला सिवा वनीबले हालीगु मे धका नं परिचित ज्‌ व: । 

कथा ल्हाये मे चिना हालेगु नेवा: जातिया थःगु हे सिर्जनात्मक ज्याखँ खः । थृभनं 
नेपाल संस्कृतिं ध्याच्‌, न्वाखँ व ख्यालिखँ थें जा:गु व्यङ्ग्य गीति मेयात नं धर्म संस्कृतिया 
सिर्जनात्मक ज्याखे रुपय छग्‌ निश्चित समयावधि दुने हनेगु नख: दयेका न्हयाका त:गु खने 
दत । अले थ्व कथाल्हाये मेया तातुना जनजीवनया चरित्र व्यवहारय सभ्यता, शिष्टता व 
नैतिकतां ब्व:लंकेगु खः धयागु खँ नं थ्व मेय न्ह्यथना त:गु न्वाखं व ध्याच्‌ खं क्यं । 

थुकी न्हापालाक बौद्ध इष्ट द्योयात वन्दना यासें इमि सेवा भक्ति यायेगु धार्मिक 
उपदेश न्यंका त:गु दु । कथा ल्याये मेय दइगु थव मगलाचरण अंश खः । थुकिया म्‌ 
विषयवस्तु समकालीन जनजीवनया चरित्रय व मनोवृत्ती खने दया व:गु दोष व विकृतियात 
कुंखिना: न्वायेगु खः । थुगु मेय कवि धनन्तं थः समकालीन समाजया थीथी लजगाः 
ज्वनाच्चंपिं बञ्जाः, कःमि, बुँज्यामि (म्हय), ज्यामि, छिपा, सालमि, बुरिबारि, जाकि 
बजि बन्जा, लः ल्वाकछ्याना दुरु मीपि नैं, वैद्य, दिदि अजि, लमि, ला मीम्ह नाय, 
ब्राम्हण, बदे, आचाजु, व जोशीतयके उबले खने दया व:गु पेशा सम्बन्धी ज्ञान व सीपया 
कमी, इमिगु व्यवहारय विकृति व अनैतिकतायात कया स्याचुक ध्याच्‌ न्यका त:गु दु । 
थव मेया समाप्ति वाक्यस नं उपास्य इष्ट द्योपिनि गुण प्रशंसा व जुजु जयप्रकाश मल्लं 
शासन यानाच्वंगुया सुचं खेँ दु । 


ने.सं. ८६४ रिखे नेपाल उपत्यकाया जनजीवन त:ताजि मछि चारित्रिक, ब्यावहारिक 
व नैतिक दोष व दुर्बलतां हयभुंकाच्चने माला: वःगु व थीथी लजगा: ज्वना च्वंच्वंपिके लोभ, 
त्यःगं मत्य:गुं, निग मनिंगु ज्याखँ याना धन मुनेगु कतिलासिं ठग बुद्धि देजाया वःगुया कारणां 
कवि धनन्तं उपदेश जक न्यंकां कजय याये थाकुग ताया: थुकी गनं कोम्यालु मिजासं व गनं 
प्रोत्साहनया भासं खँ न्यंकाच्चंगु दु । संसारय सकल प्राणीया (अपो याना मचा, ल्वगि, 
ज्याथजिथिया नितिं) अमृत बरोबरग त्वँसा दुरुइ ल: ल्वाकछ्याना मीपिं पापी खः । थुमिगु 
अपराध अक्षभ्य खः । थुजाःपिंत कविं ख्याचो कयना 


नेपालमाषाया प्राचीन कात्य सिर्जना येया -१४५ 


संसारया आसा दुरु लंखं छयाय छाय 
थथिङ ज्या देवन गन सह याय 
यनिओ खे छम्ह छम्ह नरकसं छवाय 


धका न्यंका तःगु दु, इमिगु नैतिकता थनाच्चंगु दु । थथेहे अर्थ लोलप ब्रम्हु, बदे आचाजुयात 
“सिसे याडागुरि पाप मदते उपाय” धका स्याचुसे च्चंगु ध्याचुलिं कयेका इमिगु नैतिकतायात 
सतर्क जुड मायेक ख्याचो बिया त:गु नं थासय ला: । थ्व कथा ल्हाय मेया ल्हाकम्हया 
मिजास सामान्यत: कोम्यालु खने दु धयागु “गुणिस्यं उपहास मते” व “गुनिकन मते उपहास 
याये” धया त:गुलिं क्यं । 
उबलेया सर्वसाधारण अज्ञात कविपिंसं चिना थकूग धार्मिक स्तुति, सिनाज्या 
लयबद्ध माया मतिनाया मेय, बाखं मेय व कथाल्हाय मेय कवित्व गुण देजा: । इमिके 
छसिकथं अर्थान्तरन्यास अलंकार व अन्योक्ति शैली, काव्य शास्त्र सम्मत नायिकाया विरह 
दशा वर्णन, बाखं मेया संगठनात्मक स्वरुप व श्रृंखला तथा पात्रतय मनोभाव, पात्र अनुसारया 
ध्याच्‌ व व्यंड्ग्य स्वये खने बु । उपिं मे सामान्य लोक मेया स्तर सिबें च्वय ला:गु काव्य 
स्तरीय रचना खने दु । 


उबलेया अज्ञात कविपिसं चिता थकूग मेय समसामयिक राजनैतिक घटना 
खे अन्योक्ति शैलीया माध्यमं लक्ष्य याना त:गु खने दु । गुगं मेय राज्यच्यूत जुम्ह जयप्रकाश 
मल्ल कान्तिपुर राज्य पिने उखेथुखे हिला जुइमाःगु व व गुह्येश्वरी जंगलय भक्ति वास 
यानाच्चंगुया स्पष्टं खँ संचार या:गु दु । थुकथं उबले संचार प्रचारया ज्याभःलभः छुं मदुगुलिं 
उबलेया अज्ञात कविपिसं थःथःगु रचनायात समसामयिक घटना खया सूचना संचारया 
माध्यम याना तःगु सी दु । 


जुजु जययप्रकाश मल्लया शासनकाल कान्तिपुर राज्यया नितिं जक मखु नेपाल 
उपत्यकाया नितिं नं राजनैतिक सकट पुर्णगु ई जुयाच्चन । उजागु संकटया परिस्थती काव्य 
सिर्जनाया ज्याय शिथिलता वइगु अस्वाभाविक मखु । उबलेया काव्य परम्परा अध्ययन 
यायेबले जुजु खलक, लायक कविं व सर्वसाधारण कविपिसं समसामयिक राजनैतिक, 
संकटया कारणां काव्य सिर्जना ध्याक्व लिका मछो। इमिसं उजागु संकटकालीन परिस्थितिइ 
नं इलं म्हःगु देशप्रेम, देशरक्षाया कर्तव्य बोध थनीग तथा संकटं मुक्ति तातुना रक्षा 
याना बिउ धका इष्ट उपास्य देवदेवीपिंके सामूहिक प्रार्थना यासे स्तुति मे चिना हाला 
थकल । राजनेतिक संकटया कारणं उबले नेपालभाषा काव्यया धा: मदी धयागु खँ थकि 
स्पष्ट ज्‌ । 


त:धीकाजिया षडयन्त्र याना जुजु जयप्रकाश मल्ल ने.सं. ८६६-८७० देँ दुने राज्यच्यत 
जुइका उखेथुखें थाय हिला जूबले अनया काय ज्योतिप्रकाश मल्लयात कान्तिपुरया जुजु ने.सं. 
८६६-८७०) तथा अनया रानी दयावतियात (दयालक्ष्मी/जयलक्ष्मी) संरक्षिका याना त:गु 
जुयाच्चन । छुं दँ याउँसे च्वंसां लिपा कान्तिपुरया राजनैतिक स्थिति स्यँस्यं बन । उबले नं 


अज्ञात कविपिसं धार्मिक स्तुति मे स्वपु, माया मतिना मे निपु, व सिंहसार्थवाह जातक (?) 
सम्बन्धी मे छपु चिना त:गु खने दु । उपि मे थथे ख:- 


घामिंक मे 


“नमो चन्दि माता मोक्ष पद लाय थुलित मनस जि भावना” (पु मे मु, पौ १५७) 
शीर्षकगु परम्परागत वर्य खँ व शैली ज्वना सक्षिप्तं चिना त:गु थव चण्डिका भवानीया 
स्तुति मेय उबलेया गद्दीनशीन जुजु ज्योतिप्रकाश मल्लयात स्थिर जुइक खड्गसिद्धि लायेमा 


यॅया-१४६ नेपालमाषाया प्राचीन काव्य सिर्जना 


धका रानी जयलक्ष्मी (दयालक्ष्मी)या पक्षधर जुयाच्वंम्ह अज्ञात कविं उपास्य देवीयाके 
वात्सल्य भक्ति भावं स्तुति याना तःगु खः । ज्योतिप्रकाश मल्लयात राज्यलाभ जूगु शुरु 
शुरुया दँया थ्व स्तुति मे खः धयागु थुकिया भावं संकेत या: । 
कान्तिपुरया दक्षिण दिशाय बिज्यानाच्वंम्ह प्रख्यात तेखु भैरवयाके (पचलि भैरव) 
अभय वरदान फोना त:गु थुगु “भइरव बिहुने अभय वरदान” शीर्षकगु स्तुति मेय (ॐ 
बत्वा: दा मे, पौ ४१-४४) उगु ईया देशकाल परिस्थिति छंछं अंशय संकेत याना त:गु दु । 
थुकी समाप्ति वाक्यस “ल्हाकम्हया थुलि दुःख क्षमा याव जिमि दोंको” धया त:गुली 
जयप्रकाश मल्लयात राज्यच्यत यानालि कान्तिपुरया स्थिति स्यना व:गुलिं संत्रस्त जुपिं येया 
प्रजाजनया प्रतिनिधि सः ताये दु । उबले, त:धीकाजि व वया पक्षधरतय अकर्मण्यतां जुजु 
ज्योतिप्रकाश, राजमाता दयावती व प्रजाजनया मन इमि पाखें चिला: पुलांम्ह जुजु जयप्रकाश 
मल्लरिखे क्वसा:गु नं थुकिं ध्वाथु वः । न्हयथ वंगु स्तुति मेय थें थुकी नं परम्परागत वर्ण्य खँ 
ब शैली ज्वना उपास्यया ओज्चस्वी व्यक्तित्व लुइका त:गु दु । 
माया मतिना मे 
राग सिन्हाज्या 
सिन्हाज्या ओड़ाया लॅ दापा मचाया नुगर छिके तयाया 
जोवन नकया तरुनि जि जुयाया पुसामि मदयक मफया ॥ 
भाजु सिया मेव मसिया आसा छि छम्हया ॥ १ ॥ 
बेर जुर कामया अचेत जि जुओया थजो मन थम चिय मफया 
दयिवन बियाया जि थमं थुयाया थुलि छिके धयाया । २ ॥ 
स्वभा (शोभा) मिखाया (मिसाया ?) मिखा नेग्वलया बागवर मिखा कने जि सया 
सेनके मसया निदान तयाया छित बिय धायाया ॥ ३ ॥ 
लँ गुखिस सओया ब्यार न्यग्वरया छित धक तयाया ॥ 
लसिकल जि सओ तरुनि जि जुयाया मन मओनिओ ग्वम्हया ॥ ४ ॥ 
म्हिग जिन मसिया थनि जिन सियाया आओ जिन तोरते मफयाया 
छि तु धक चोड़ाया भोलसा तयाया मनया सुख भोग बिओया ॥ ५ ॥ 
श्रीजोतिप्रकासया परताप बोओया रोकया आनन्द जुओया 
नेपार संम्वतया सागर जुओया जोगिनि मंगर(ल) जुओया ॥ ६ ॥ 
- आशा सफु कुथि / से सफु (रानिडनं २७९२ धल: ल्या २५८) 
मने ४२:४१-४२ 
थ्व सिनाज्या मे कान्तिपुरया जुजु जयप्रकाश मल्ल राज्यच्यूत जुया: उखेंथुखें 
निर्वासित जीवन हनाच्चंबले (ने.सं. ८६६-८७०) कान्तिपुरय वया हे काय ज्योतिप्रकाश मल्लं 
शासन यानाच्चंबले चिना त:गु खः । थुकिया समाप्ति वाक्यस “श्रीजोतिप्रकाशया परताप 


बोओया रोकया आनन्द जुओया” धका उद्गार प्वंका त:गु स्वयेबले थ्व मेया रचनाकाल 
(ने.सं. ८६६-८६७) दुने ला: । 


थृकी सिनाज्याबले वा पीग ज्या सम्बन्धी हे छुं खै वर्णन याना त:गु मदु । 
वा पिउ वनीपिनि लँय ववं माया मतिनाया खँ प्वंकाच्चंगु जक न्यने दु । थुकिया नकिनं थ: 
मतिनामि भाजुया न्हयोने थःगु नुग: खँ भरंग प्वलाच्चंगु पहचह स्वयेबले थुकी लोक मेया नें 

ताये दु । सिनाज्याया बखतय बँज्यामितय स्वच्छन्द मनोभाव थुकी लुयाच्चंगु दु । अय धयां 
थुकी अश्लिल श्रृंगार थ्यंक न्हयलयाच्वंग्‌ ला मदु । थुकिया म्‌ विषय वस्तु ला माया मतिना 
खः । नकिनं थः मतिनामि भाजुया न्हयोने आत्मसमर्पित जुसें थःगु निश्छल ब पवित्र माया 
मतिना प्वंकाच्वंगु दु । “लसिकल जि सओ तरुनि जि जुयाया मन मओनिओ ग्वम्हया” 
उद्गारपाखें थुम्ह नकि काम- शास्त्रं व काव्य- शास्त्रं स्यना कना त:कथंया हावभाव 
श्रृंगारिक लीला ब्वयेगु कलाय निपुणम्ह धका परिचित ज्‌ व: । नापं, वया जोवन सौन्दर्य 
गर्व व वं सुयात नं मन मबियानि धका नं थ्व हे धाप्‌ दुने अभिव्यक्त जुयाच्चगु ध्वाथ्‌ ब: । 
थ्व मेय पूर्वराग विप्रलभ्म श्रृंगार रस प्रधान काव्यया नायिकायाके खने दइगु थुपिं काम दशा 
(१) अभिलापा- “नगर छिके तयाया, भाजु सिया मेव मसिया आशा छि छम्हया” 
(२) उदवेग- “कामया वेर जुर अचेत जि जुओया” व (३) गुण कथन- “लसिक जि सओ 
तरुनि जि जुयाया मन मओनिओ ग्वम्हया” न्हयब्वया तःग्‌ दु । 

अध्याय १३ 


रूवपया सर्वसाधारण कविपिनि कृति 


ख्वपया सर्वसाधारण कविपिसं नं ई. सन्या १६ गूगु सदीरिखे नेपालभाषां मे चिना 
हालेगु याना जूगु सी दु । उगु सदीसिबें न्हयोया, उगु सदी दुनेया व १७ गृगु सदी बच्छि बने 
धुंकाया ख्वपया सर्वसाधारण कविं चिना थकगु गग नं लिपिबद्ध मे आ: तकया अनुसन्धान 
ज्यां लुइके मफुनि । ख्वपया छम्ह सर्वसाधारण कवि दीन केशव उदासथा (ने.सं. ७२५- 
७३२) निपु संवादात्मक पुवारी मे जक थ्व अनुसन्धान ज्यां राष्ट्रिय अभिलेखालयस व 
प्रेमबहादुर कसा:या संकलनय (आशा सफ्‌ कुथिइ) सुरक्षित मे सफपाखें लुइके फुगु दु । 
केशव उदासं चिना थक्‌ग मेय गहीनशीन जुजुया नां व प्रशस्ति खे छुं मदु । मे चिउँगु संवत्‌ 
जक न्ह्यथना थकल । लिथुया मायाय तःक्यंम्ह मिज न्हापा थःम्हं वाना तयाम्ह न्हयथु कलाः 
हे यइपु, बांला:, हिसि दु तायेका हानं हबं वःगु निम्हतिपूयां आत्मसमर्पण भाव लूगु 
मतिनाया संयोगान्त बाखंयात कवि केशव उदासं नायो नकिंया संवादया माध्यमं प्वला: तःगु 
दु । उगु संवादात्मक बाखंमेय नेपालभाषा काव्यं लोक मेया स्तर पुला: शास्त्रीय काव्यया 
त्वाथः गयाच्चंगु सी दु । 

धूपतीत्द मल्ल्या शासनकालय (ने.सं. ८१६-८४२) ख्वप राज्यस धर्म, संस्कृति, 
काव्य व कला थन्हयाकेगु ज्या लायक खलः व सर्वसाधारण प्रजाजन जाना या:गु जुयाच्चन । 
उबले संस्कृत, नेपालभाषा व मैथिलीया नाटक व मे साधनाया ज्याय जुजु थःम्हस्यां नं लहा: 
तया च्चंच्चंगुलिं ख्वपया सर्वसाधारण प्रजाजनं नं उलि हे उत्साहित जुसें कला व काव्य 
साधनाया ज्याय न्हयज्यानाच्चन । न्हापा जुजु सुमति जयजितामित्र मल्लया शासनकालय 
अज्ञात कविं राजभक्ति पूर्वक थःगु रचनाय जुजुया नां छाया वं थें जुजु भूपतीन्द्र मल्लया 
शासनकालीन अज्ञात कविं नं थःगु रचनाय जुजु भुपतीन्द्र मल्लया नां व यश कीर्तिया खँ. 
राजभक्ति पूर्वक न्हयथना त:गु दु । उजोगु छप्‌ मे थ्व खः - 


“जय भूपतीन्द्र मल्ल धरम मुरती” शीर्षकगु थ्व राजप्रशस्ति मेय (मानन्धर: पुलागु 
म १८:१९-२०) अज्ञात कविं ने.सं. ८२८ दँय जुजु भूपतीन्द्र मल्लं थः उपास्य देवी सिद्धिलक्ष्मीया 
प्रीतिनविश्वप्रख्यात न्यात पौ देग: दने सिधयेकालि धर्म शास्त्र व कर्मकाण्ड विधिकथं 
पलिस्था या:गुलिं अनयात धर्मया मूर्ति धका च्चछासें अनया यश कीर्ति वर्णन याना तल । 


थ्व वर्णन प्रधान मेया मेग पक्ष प्रख्यात न्यातपौ देग:या अति संक्षिप्त वर्णन खः । 
थृको आश्रय पात्र जुजुया कीर्ति यश वर्णन न्हयब्वयेग तातुनां जक देग:या वास्तु कलाया खे 
गौण रुपय्‌ न्ह्यथना तःगु ध्वाथू व: । थुकिया वर्णन यथातथ्य ज्‌ । 

थ्व मेय राजप्रशस्ति मेय दइगु आलंकारिक तथा अतिरञ्जनात्मक स्तुति प्रशंसा 
यायेगु प्रवृत्ति उस्त खने मद्‌ । प्रसाद गुण व वर्णनय चित्रात्मक्ता त्वःता थ्व ब:चाहाकःगु 
मेय मेमेगु न्हयथने बहगु कवितात्मक गुण मदु । 

रणजीत मल्ल्या शासनकालय (ने.सं. ८४२-८९१) नं नेपालभाषा संस्कृत व मैथिली 
नाटक च्वया च्वका प्याखं दयेका क्यनेगु, मे चिना चिंका दाफा भजनय हायेकेगु, थःगु देश 
राज्यया इलागा थाय परचक्रि त्यला का: वइबले प्रजापञ्च जुजु जाना लित्यला कायेगु, 

इत्यादि सिर्जनात्मक व संगठनात्मक ज्याखेँ जुयाच्वंगु, प्रजापञ्च जुजु लयतासें दोहा मे चिना: 
प्रसाद बीगु चलन उबले दु । उकि अनुप्रेरित जुया उबलेया सर्वसाधारण अज्ञात कविपिसं 
राजभक्तिपूर्वक थःगु रचनाय थःगु नां स्रष्टा कवि रुपय न्हयब्वयेया पलिसा जुजु रणजीत 
मल्लया नां न्हयब्वया चिना त:गु मे यक्वं दु । उजागु मे मध्ये धार्मिक निपु, राजप्रशस्ति छपु, 
सिनाज्या सम्बन्धी छपु, उपदेश छपु, समसामयिक राजनैतिक व प्राकृतिक दैवी घटनाया 
छपु छपु याना निपु खने दु । 


धार्निक 


ख्वपया-१५० 


राग 
नेड पासा रामया नाम न्हिथनाड (न) गाक ॥ धु ॥ 


विपुरुख माने याक सिसा (सें) देश(श)न पी(पि) ब्वाक फको याना भरथ 
(त) बुझे याक ॥ 


तपोबन प्रती (पतिकं) दी (दि)क अन बने वास याक मुनी(नि)या आसनस 
वी(बि)ज्याक ॥ १ ॥ 


सुपतखा (शूर्पणखा) कृतेयाक(?) लु चला लिना स्याक मायान सित(सीता) हरे याक ॥ 


अतित विलाप याक नेको स्येन(सेन) न्हस तीक नापालाक स्यन विचाल 
(विचाल) याक ॥ २ ॥ 


जता(टा)यु उधाल (द्वार) याक हनुमान नाप लाक सुगृव (सुग्रीव) संभाखा बोध याक ॥ 
किस्कीधा (किष्किन्था) राज्य लीलाक बारी (बालि) राम अनं स्याक 
हनुमान सुख हुन्द्र (हण्डर) याक ॥ ३ ॥ 

रगु(घु) नाथया स्येवक (सेवक) दको वि(बी)र यन यक अंगु चिन बियाव छोक ॥ 
समुद्र तरे याक लंका मुलाव स्वक अस्व(शो)क बंधिका नाप लाक ॥ ४॥ 
विपात्र ख्वालन ख्याक सिमा चोस दिस्यं स्वक शि(सी)ताया मन बुझे याक ॥ 


असोक वन्दीका क्षाक(छ्याक) इन्द्रजीत नापा लाक बाग्द्र (बानर) गन ( 
गणा) सास्ती अन याक ॥ ५ ॥ 


लंका दाहा याक अती ज्वना ज्वनी छोक राछेसन अहंकाल याक ॥ 
दको लिखेँ लँ खँ ल्हाक रामया आनन्द याक बान्द्र गन अनाथ नी याक ॥ ६ ॥ 
सहीन्य (सैन्य) अपाल न्हयाक अजुगुतिगुली याक समुद्र पनाव लँ क्षाक ॥ 
लकापती(ति) पिरे याक अनेक राछेस स्याक कूम्भर्कन(ण) वन्द(बन्धन) अन याक ॥ ७ ॥ 
रछुमनया जस लाक इन्द्रजीतस्ये(से)न स्वक रामन रावन(ण) वध याक ॥ 
जयजय इश्वर याक दको बाजन थाक लंकापती भिभिछेन(विभीषण) याक ॥ ८॥ 
सीता सहीतन लोक रसन लिहा वी(बि)ज्याक कोसल्या दरसन याक ॥ 
अनेक आनन्द याक दको देव पुजा याक अजुध्या सुखन बिज्याक ॥ ९ ॥ 
रनजीतसेन ल्हाक ....... अनाथपनी उधाल याक ॥ 
ल्हाकम्हया जन्मलोक निवारन यास्य छोक रगुनात (रधुनाथ) न्हीथनान गाक ॥ १०॥ 
- थिलो भया 

थ्व रामायणया अरण्यकाण्ड, किष्किन्धा काण्डे व लंका काण्डया ममम--घटना 
बाखं अतिक संक्षिप्तं न्हयथना त:ग इतिकथनात्मक स्तति मे खः । थकी उपास्य श्रीरामर्चन्द्र 
भगवानया नां कायेगली सार द धयाग धार्मिक उपदेश न्यंकेग व भक्त या नगलय उपास्यप्रति 
भक्ति भाव देजायेकेगु विशेष कृत: जुजु रणजीत मल्लया शासनकालीन अज्ञात कविं या:गु 
सी दु । थुकी समाप्ति वाक्यस “रनजीतसेन ल्हाक” धया तःसां थुकिया भाव व शैलीं 
थकिया ल्हाकम्ह सर्वसाधारण कवि ख: धयाग ध्वाथ व: । रामायण आधारित थ्व मेय 
नेपालभाषाया मेमेग सामाजिक व ऐतिहासिक बाखं मेय थें जा:ग बाखं हनेग व चरित्रचित्रण 
यायेग कला शिल्प तथा काव्य गण उस्त खने मद । थकी उपास्यया सगण लीलावतार 
न्ह्यब्बया त:गु धाःसा छं अशय प्याखं हुले छिं कथंया ज्‌ । 


थुकी उबलेया जनजीवनय प्रचलित संस्कृत तदभव खँग्व: संभाखा (संभाषण), बोद 
(बोध), बंधिका (बन्दी गृह?), बान्द्र (वानर), भिभिछेन (विभीषण) छ्यला तःगु दु । 
उबलेया नेपालभाषाय दुदनाच्चने धुंकगु खय्‌ भायया (वर्तमान नेपाली भाषाया) बुझे याक, 
हरे याक, घिरे याक थें जा:गु नेपालभाषा क्रियापद ज्याना छ्यला तःगु दु । थुकी मेमेग 
न्हयथने बहगु काव्य गुण मदु । 


राग विभास ॥ प्र ॥ 
हा हा रे थथिन जुभन वेले पुरुष मदु ना (न्हां?, नि ?) जित माम बौबं विया 
मछोओ ॥ 


क्वथा ओते देने त्यपु बइनि (उड) थे डन मन थओ थे थमन धिरज याहाना हे 
जननि इपल कना गन वने ॥ १ ॥ 


पर्व दिघया (दिगया ?) धनि म्हस उनि ब्रम्हायनि वस समरन फको 
जिन याहाना ले ॥ 


देओघात मोर ल्हुय सलिर (शरीर) निमल (निर्मल) जुयकं सुओना खुसि 
थेनक हे शोभायमान खुसि हे ॥ २॥ 


च्यान्ह्‌ च्यान्हु सिवा जुया कुमालि जननियाके ओस सुमलन (सुमरण, स्मरण) 
फको जिन याहाना ले ॥ 

ओता माजुयाके फोना जिन पतासि तया जिन व पुरुष अन नाप राहाय ॥ ३ ॥ 
अनेग धलम (धर्म) याना डान्हु उपासं चोन वना सिवया चरन फको जिन 


याहाना रे ॥ 
शिवयाके फोना जिन मन वाचा थिल (स्थिर) मजु मन वाचा थिल 
जुयकाव है ॥ ४॥ 


ओ रे चोऱ्य रे थिल मद्‌ अतिन चंचर मन ख्वप देस तोलता जि वयाया दोन 
गरंथा अज्ञानि मिसा दोनय्‌ वाहिप मदु ना (?) जित रि (लि) पतस डारापु 
चाया हान ॥ ५ ॥ 

रातोरे नं भालपे मफ मरास्यलि भारपा छाय र(लं) चो गाचो जोना ओयाया दोन ॥ 


रघुबंसि (शी) लन्ह(रण) कुल निपतिन (नुपतिन) ल्हाना थ्व खँ रन्ह(रण) 
जित(जीत) सुभचन (सुवचन) नं याना हे इपल कना गन वने ॥ ६ ॥ 


- प्रेव क (आरा सफू कृषि” मे सफू ल्या: २८% / 


नेपालमाषाया प्राचीन काव्य सिर्जना ख्वपया-१५१ 


थुगु स्तुति मेय मेमेगु मेय थें उपास्ययी रुप गुण वर्णन छुं मयासें उपासक थ:यात 
जुयाच्वंग दुःख हवाल अभाव असन्तुष्टिया खँ जक प्वंक्गु दु । थःम्हं मनंतुना थें जा:म्ह पुरुष 
लायेमा धका वर फोना त:गु दु । मां बबुं थ:यात इलय हे पिबिया मछोगुलिं याक: जीवन हने 
माला थिर मजूगु मन थिर जुइका बिउ धका नं वर फोना त:गु दु । थुकी थःगु मानसिक 
दुःख वेदना व असन्तुष्टिया खँ प्वंका सहानुभूतिया पात्र जुइगुली उपासक सफल खने दु । 


राजप्रशस्ति मे 
राग 
ल्या ध्वाका न्याया खापा लु पोल्हस सिंह रे ॥ धु ॥ 
आम वो ज्या सुनां बिल आमो जतन सुनां बिल रणजित महाराजां बिल ॥ 
निखे निग लोह खंबा डापु सिख सायकाव खापा व तगो गाना सुन्दर ॥ १ । 
हास मेस दुगु स्याक पंचवलि पुजा याक प्रजायात माहा दया याक ॥ २ ॥ 
दको दाफा हायकाव दको प्याखं हुयकाव म्हुति म्हुति सिरपाउ काल ॥ 
नेखे नि राजा तसे दथुइस भवानि तसे वोसपोलया भजन नि याय ॥ ३ ॥ 
- पृ मे (स्वगु), १७:१७- १८ 
अज्ञात ल्हाकम्हं चिना त:गु थुगु राजप्रशस्तिया मे ख्वप लायकया कलापूर्ण लँ ध्वाखा 
पलिस्था याना थकम्ह तथा संगीत व वास्तुकलाया प्रतिभातयत सिरपा: बिया हौसला बिया 
थकम्ह प्रजावत्सल जुजु रणजीत मल्लया गुण च्चछाया त:गु दु । थुगु मेय राजप्रशस्ति मेय दइगु 
आश्रयदाता जुजु लयतायकेभनं कलात्मक व आलंकारिक अभिव्यक्ति छायपिया त:गु दु । थुकी 
अज्ञात ल्हाकम्ह कवि थःम्हं हे जुजुया स्तुति कीर्ति वर्णन प्रत्यक्षं मयासे न्ह्यसः लिस: थें याना 
“आम वो ज्या सुनां बिल आमो जतन सुनां बिल रनजित महाराजां बिल” धायेका त:गु सजीव 
व कलात्मक ज्‌, थःगु पह ल्‌ । थुकी अतिरंजनात्मक खँ सिर्बेनं समसामयिक ऐतिहासिक तथ्यं 
आपा: थाय कया च्वंगु दु । थुकिया संगीत ध्वनि सकले मुना हाले छिंगु लय लुइका तःग्‌ दु थें 
उबलेया ख्वपया प्रजापञ्चया मंकागु राजभक्ति नं लिथ्वया च्वंगु दु । 
सिनाज्या मे 


ल्हाकम्ह कवि रुपय जुजु रणजीत मल्लया नां समाप्ति वाक्यस स्पष्ट न्हयब्वया त:गु 
थ्व “श्री स्वयम्भू नाम कास्य कामुना याओ न्हां” शीर्षकगु सिनाज्या मे (आ स क्‌, मे सफू 
ल्या: २५८/७८७: पृलांगु मे निग्गु, ५५:५५) शिक्षाप्रद मे खः । अज्ञात कविं थुकी नेपाल 
उपत्यकाया प्रख्यात स्वयम्भू पुराणय वर्णन याना त:पिं वैरौचन, अक्षोभ्य, रत्नसम्भव, 
अमिताभ व अमोघसिद्धि धाःपिं ध्यानी बुद्धपिसं सिनाज्याबले वा पीगु ज्याया छता छता 
भारा म्हतिं म्हतिं कया वा पिनाच्चंपि बुँज्यामितयत स्यनेकने याना च्वंगुया सजीव वर्णन 
याना तःगु दु । 
उपदेश मे 
राग विभास ॥ । ॥ 
परीजन मखुथ्य मने तय छाय भक्तीजन काहुन्य रामया नाम ॥ 
है राम कद(र)मस चोको दुःख दुष(ख)न सुख तास्य सव थ्य स्यने माल ज्ञान 
गथीड कुघरीस रे हे राम घलस खेडाव डानयो उयनी थें डान ॥ १ ॥ 


ख्वपया-१५२ नेपालमाषाया प्राचीन काव्य सिर्जना 


चंचल जुय मते थिरन मचो मन छन्हु नं लाय मद्‌ ज्ञान ॥ 
जतन याव हे थम रे हे राम जर(न)म मुम्बालका शैनीव यनिव निदान ॥ २ ॥ 
तयाव नुगलस मन्त्र थें गुपतन ठ(थ) वके चोनी सधा(दा) न । 
दइव ओ सल(र) हे राम (ध) रम लुमनाव नकीव अतित खनाव ॥ ३ ॥ 
तमन लीमस्वसे ल्हानागु वचन थे थवता मजुव ले(रे) गुन(ण) ॥ 
दयके भालपाव रे हे राम धन्दा तु कास्य तु जुया नयान छाय थ्व धन्दान ॥ ४ ॥ 
परयत दुख बिय पद(र) म पाप लाक फयाथ्य याव धर्म थमं 
बैंस वन जन्म रे हे राम भजन मयात यो मनणा(नं) याव खन धर्म ॥ ५ ॥ 
यस्यन मदु धन ईश्वरीन बिको जक रसन णा(न)य तीय गुण ॥ 
रफत (?) दयका रे हे राम वसत अन धन संपती(त्ति) स्वया याव दान ॥ ६ ॥ 
खवथ्य स्यनीम्हनं खकांतु स्यनीव सयके भालपिय थम ॥ । 
हतासन मजु लाय रे हे राम छेरलपिव मन । 
णरपति (नरपति) रनजीतं ल्हात ॥ ७ ॥ 

- थिलोभस 


थुगु मेय रामया नां कायेगु, अध्यात्म ज्ञान लायेगु, थःम्हं भोग याये खंगु धन सम्पति 
अन्न सन्तोषं सुखं भोग याना धर्म हनेगु व परयात दुःख मबियेग उपदेश बियात:गु दु । 


सामयिक आहवान मे 


अनया शासनकालीन नेपाल उपत्यका व्यांपी राजनैतिक संकटयात कया अज्ञात 
कविं चिना तःगु “हे मछिन्दर नाथन सुरज विनायकन” शीर्षक मेय (तुलाधर: पुलांगु मे २ 
गग १०:१०-११) “अथाहार दुःख वल लोकन त्रास चाल (चरण ४) धया ने.सं. ८७६-८८९ 
दुनेया नेपाल उपत्यकाया गंभीर राजनैतिक संकटयात संकेत याना त:गु खः । नेपाल रक्षा 
नितिं उपत्यकाया सकल जुजु प्रजापिनि मंकाःगु संकल्प व कर्तव्यया नं अभिव्यक्ति थ्व मे 
ख:। उबलेया गोरखा जुजु पृथ्वीनारायण शाहं ने.सं. ८७३ रिखें निसें नेपाल उपत्यका त्याके 
तातुना: नक्वाः, यें, यल व ख्वपया इलागा गांगां त्यला: न्हयां वये धुंकगु खः । इलागा गांगां 
त्यला कया लिसे उपत्यकाय चि, चिक, कपाय दुहाँ वइगु लॅ पना उपत्यकाय आर्थिक 
नाकावन्दीया जा: प्यना प्रजायात दुःख हवाल याना हयाच्वंगु ख: । थ्व में संकेत यांना तःगु 
नेपाल उपत्यकाया लोकं दुःख त्रास चाये मा:गु स्थिति छगू ल्हातिं च्वया सफ्‌ रामायण 
कथाधा (शाक्य व वैद्यः ई. सन्‌ १९७०, पौ ५०) उपसंहारं नं प्रमाणित याः । अथे हे, यल 
लायकूया म्‌ चुकया अंगलय ताना त:गु ने.सं. ८८२ या सिज: पती नेपाल उपत्यकाया 
राहानीसि (राजनीति?) स्यंगुलि उबलेया यलया मानिगलाधिपति जुयाच्चंम्ह रणजीत मल्लं 
थिति विति परिपाति दयेकूगु खँ कीका त:गु नं थन लुमंके वह ज्‌ (रेग्मी: ई. सन्‌ १९६५, पौ 
३२१) । थ्व मेया श्रुइ न्हापालाक करुणामय बुंगद्योया नां न्हयथना त:गुलिं ख्वप जुजु 
रणजीत मल्ल यलया नं मानिगलाधिपति जुयाच्चंबले थ्व मे चिना त:गु खः धयागु सी दु । 
थ्व मेय नेपाल उपत्यका दुने थायथासय च्वंपिं मनूत सुख शान्ति तातुसें सुथे न्हापां पूजा सिवा 
भक्ति उपासना नितिं वये वने याइगु प्रख्यात द्योपिं यलया करुणामय बुंगद्यो, ख्वपया सुर्ज 
विनायक व चाँगुनारायण, भैरव भवानी, यैँया पशुपति, गुहेशवरी, राजेश्वरी, वागेश्वरी, व 
सक्वया वज्जजोगिनीयाके नेपालया कुदिन मदयेका बिउ धका मंकाः: प्रार्थना याना त:गु दु । 


नेपालमाषाया प्राचीन काव्य सिर्जना ख्वपया-१५३ 


थ्व मेय खने दयेक उपास्य देवदेवीपिंके प्रार्थना याना (चरण १-३) नेपाल उपत्यकाया सकल 
मनूतयत नेपाल उपत्यकाय न्हयां बःगु गंभीर राजनैतिक संकट स्थितिइ सकलें जाना याकनं 
नेपालया कुदिन मदय्‌केगु नितिं उपकार याये माल धका आहवान याना तःगु दु । उकि थ्व 
मेय ख्वप, यँ व यल धका कव: भावना त्वःता नेपाल भावना कयच्याना तःगु दु । धर्म बलं 
व उपास्य देवदेवीपिनि वरद प्रसादं वैयक्तिक व राष्ट्रिय समस्या संकट चिला वनी धयागु 
उबलेया नेपाल उपत्यकाया जन धारणाया लिधंसाय चिना त:गु थ्व मेय कविं छकलं 
निताजि ज्या तिप्यंका च्चंगु दु । छता, राष्ट्रिय संकटया बेलाय सकसिकें आत्मबल, उत्साह 
व शक्ति शौर्य थजायेमा धका थाय थासय च्वंपिं इष्ट देवदेवीयाके मंका: प्रार्थना यायेगु । 
निता, न्हयोने वयाच्चंगु नेपालया कुदिन मदयेकेत सकलें जाना चीके माल धका नेपाल 
उपत्यकाया थायथायया प्रजाजनयात आहवान यायेगु । “उपकार बिय तेल विलम्ब मफाल” 
(चरण) उद्गार थन थायलाक विचा: याये बह ज्‌ । थुकी कविं नेपाल उपत्यकाया जुजु 
प्रजाया न्हयोने समस्त नेपाल उपत्यकायात कःव:गु तच्च्व:गु संकटया इलय थवंथवयया 
पुलांगु तं ईख ल्व:मंका नेपालया कुदिन याकनं चीका छोये त्यल धका सामूहिक आहवान 
याना त:गु. खः । नेपाल उपत्यकाय ख्वप व यलय (ला बला तक) रणजीत मल्लं, थें जुजु 
जयप्रकाश मल्लं तथा यलय तेजनरसिंह मल्लं शासन भार कुबिया च्वंच्चंबलेया राजनैतिक 
संकट स्थिति विशेषयात कया चिना त:गु जूसां थ्व मेया देश प्रेम, देशप्रतिया कर्तव्य बोध व 
नेपाल भावना सजग तथा सक्रिय जुइकीगु सन्देश आहवान सर्वकालिक ज्‌ । उकि थ्व 
आहवान सुं व्यक्ति कविया मखु कि नेपाल मांया हे सामयिक व ओजपूर्ण सन्देश जुयाच्वंगु 
दु । थ्व मेया संगीत ध्वनिं उबलेया संकटापन्न परिस्थितिया वातावरण लुइकेया नापनापं 
जुजु- प्रजा- पञ्च सकलया नुगलय नेपाल रक्षा याये तातुसें उगु संकट सामना यायेत 
न्हयज्यायेगु साहस नं थनेफु । थुकी अतिभंन सरल सुबोध खँग्वलं सरल वाक्य ज्याना तःगु 
दु, सरल वाक्य नाप सरल वाक्य हवना संयुक्त वाक्य ज्याना त:गु वाक्यविन्यास भन न्यने 
यइपु ज्‌, सरल जुया नं सशक्त जूगु दु । थथे - 

अथाहार दुख वल लोकन त्रास चाल 

उपकार बिय तेल विलम्ब मफाल 

हतासन हररपु नेपालया कुदिन 


थुपिं वाक्य साधारणगु खँपु जया नं थुमिसं देशया गम्भीर विकट संकटया इलय 
सकसियां नुगलय हि क्वाके फु । देशभक्ति भाव अथे सन्चार याये फु गथे ल:या शक्तिं 
आपालं शक्तिशाली विजुली पिकाइ । भाव व शैलीया आधारं जुजु रणजीत मल्लया 
शासनकालीन अज्ञात कविं चिना त:गु थ्व देशप्रेमया मे नेपालभाषाया छग्‌ तसंक सशक्तगु 
स्यल्लागु गीति मुक्तक खः धका स्वीकार याये बह ज्‌ । 


जुजु रणजीत मल्लया शासनकालीन ख्वपया सर्वसाधारण कविपिसं चिना थकुगु 
इष्ट उपास्य देवदेवीपिनि स्तुति मेय उबलेया जनसाधारणया नुगलय थाय कयाच्चंगु धार्मिक 
भावना प्रतिविम्बित ज्‌ । परम्परागत स्तुति शैली व वर्ण्यं विषयया जक मिखा तिसिना 
लिउलिउ मवंसे देशया समसामयिक संकट चीकेया खय सकसितं देश प्रतिया कर्त्तव्य बोध 
याना त:गु धार्मिक स्तुति मे नं खने दु । गृलिं स्तुति मेय उपासक थःयात थःम्हं क्ववाला 
क्यनेगु व थःगु द्वपं प्वला क्यनेगु नं याना त:गुयात उबलेया धार्मिक मेय न्हयलूगु हिउपाः 
स्वीकार याये बह ज्‌ । वैष्णव धर्मावलम्बी इष्ट उपास्य श्रीरामचन्द्र भगवानप्रति भक्तिभाव 
थनेभनं श्रीरामया सगुण लीलावतारया बाखं अति संक्षिप्तं हना तःगु मे नं उबले चिना त:गु 
खने दु । 


ख्वपया-१५४ नेपालमाषाया प्राचीन काव्य सिर्जना 


उबलेया छपु सिनाज्या मेय थः भाःत दयेक मेपिं भाजुयाके मन ब्वयेका जूपिं 
ल्यास्यतयत ख्यालि व ध्याच्‌ भासं कुंखिना न्वाना तःगु दु । अथे हे मा बबुं थः म्ह्यायमचा 
इलय पिबिया मछोगुलिं छपु स्तुति मेय छम्ह उपासिकां थ: मां बौयात द्वपं बिया तःगु नं न्यने 
दु । तर थुपिं कुंखिना खेँ व ध्याच्‌ जयप्रकाश मल्लकालीन ने. सं. ८६४ या कथा ल्हाय मेया 
ध्याच्‌ व कुंखिना खँ ति व्यापक मज्‌ । 


उबलेया सर्वसाधारण कविं चिना थकुगु मेय यें, यल व गोरखाया शक्ति जाना 
त्यला काःगु ख्वप राज्यया इलागा ओभु ख्वप, थिमि, नगदे व बोदेया प्रजापञ्च, जाना 
लित्यले फुगु पराकमया खँ, खुसि बाःवःगुया खे तथा नेपालया सकल प्रजायात दु:ख हवाल 
त्रास जूगु खँया सुचं थे न्यंका थकगुलिं उबले नं मेयात समसामयिक घटना खँया संचार 
प्रचार प्रसारया माध्यम कथं छ्यला तःग सी दु । 


“स्वयम्भू नाम कास्य कामना याओ” शीर्षकगु सिनाज्या मेय बौद्ध उपास्य ध्यानी 
बुद्धपिसं वापीगु ज्या यानाच्वंपिं ज्यामितयत वापीगु प्राविधिक ज्ञान व नीतिया खँ स्यने कने 
यानाच्वंगु कल्पना च्वछाय बह ज्‌ । अथे हे “हे मछिन्दर नाथन सुरज विनायकन” शीर्षकगु 
मेय नेपाल उपत्यका व्यापी समसामयिक राजनैतिक संकटकालीन सन्त्रासया वातावरण 
संचार यायेगुली. व उबले नेपालया कुदिन फुके माल धका उपत्यकाय थायथासय च्वंच्वंपिं 
सकल देशवासीयात देशप्रति थ:थ:म्हं याये मा:गु कर्तव्य तिप्यंके माल धका आहवान याना 
च्वंगुयात सशक्त कवित्वया दसु नाले बह ज्‌ । थुपिं मे चिउपिं कविपिं उबलेया प्रतिभाशाली 
कवि खः धका नाले बह ज्‌ । 

जुजु रणजीत मल्लया लिचोगु शासनकाल नेपाल उपत्यकाव्यापी राजनैतिक संकटग्रस्त 
जूसां उबले लायक खलक थें सर्वसाधारण जनं काव्य साधनाय व धर्म साधनाय विचलित 
मजूसे यानाच्चंगु दृष्टिगत ज्‌ व: । इमिसं उजोगु गम्भीर राजनैतिक संकटया इलय नं झन 
उगु ईयात मा:गु साहस व आत्मबल थने फुग “हे मछिन्दर नाथन सुरज विनायकन” थें जा:गु 
सशक्त देशभक्ति मे चिना थकल । 

केशव उदास धा:म्ह छम्ह कविं थःम्हं चिउँगु पुवारी मेय थःगु नां व त्वाःया नां 
स्पष्ट न्हयब्व:गु खने दु । केशव उदासं थःगु त्वाःया नां नापं न्हयथना त:गुलिं व वया मेय 
छ्यला त:गु भाषा दसिं नं केशव उदास ख्वपयाम्ह सर्वसाधारण कवि कथं परिचित ज्‌ वःगु 
दु । ख्वपया आपा याना सर्वसाधारण कविपिसं थःगु नां परिचय न्हयब्वयेगु पलिसा 
गद्दीनशीन जुजुयात हे ल्हाकम्ह कवि रुपय नां द्यछाया न्हयब्वइगु जुयाच्वन । थ्व परम्परां 
याना छखेर यल व येया तुलनाय ख्वपया सर्वसाधारण कविपिं नगण्य जक खने दत । मेखेर, 
“श्री स्वयम्भू नाम कास्य कामना याओ न्हां”, “हे मछिन्दर नाथन सुरज विनायकन”, “लुया 
ध्वाखा न्याया खापा” व “हाहारे थथिन जुभन बेले पुरुष मदु” थें जा:गु मे चिना वंपिं ख्वपया 
प्रतिभाशाली कविपिं नाप नुग: मछिनापक अपरिचित जुइका च्वंच्चने मालाच्वंगु दु । 


नेपालमाषाया प्राचीन काव्य सिर्जना ख्वपया-१५५ 


अध्याय १8 


शाहकालीन सर्वसाधारण कविपिनि कृति 
ने. सं ८८८-९९८) 


ने. सं. ८८८ यंलाथ्व पुन्हि खुन्ह कान्तिपुर, ने. सं. ८८८ यंलागा: ११ खुन्हु यल 
व स्वन्हु तक सशस्त्र युद्ध यानालि तिनि ने. सं. ८९० कछलाथ्व १२ खुन्ह ख्वप राज्य 
उबलेया गोरखा जुजु श्री ५ पृथ्वीनारायण शाहं त्याकल । अनंलि उपत्यकाय मल्ल 
वंशीय जुजुपिनि शासन यायेगु पा: ब्यन । नेपालभाषायात शाह जुजुपिंस मान्यता 
बिया तल । सांस्कृतिक, धार्मिक व साहित्यिक ज्याखँ न्हापा न्हापा थें याके बिया 
तल । शाह जुजुपिनि शासनंकालया शुरुनिसें सर्वसाधारण नेवा: प्रजाजन नेपालभाषा 
काव्य धा: त्वाःमदयक न्हयाकेगुली सक्रिय जुयाबं च्वन । थनंलिनिसें नेपालभाषा 
काव्य धारा यें, यल व ख्वपया बिर्क बिस्क काव्य धा:या अलग अलग लॅ मज्वसे छग 
तु विशाल नेपाल राष्ट्रया छका लँ लिना न्हयायेगु श्रु यात । सर्वसाधारणा कविपिसं 
राजभक्तिपुर्वक गहीनशीन शाह जुज्पिनि नां ल्हाकम्ह कवि रुपय यछायेगु, प्रजा 
प्रतिपाल याये फयेमाल धका जुजुयात भिंतुना द्यछायेगु व इमि राज्य शासनकाल दुने 
प्रजा व देश हितया ज्याखें व इमि यश कीर्ति प्रताप ब्व:गुया खै काव्यया अभिन्न अंग 
थें याना मेया समाप्ति वाक्यस न्हयथनेगु यानावं च्वन । थुजागु काव्य दसि न्हयब्वयेगुली 
नेपाल दुने नेपालभाषी सर्वसाधारणा कविपिं यक्व न्हयज्या: । थृजागु दृष्टान्त उबलेया 
नेपाल दुनेया मेमेगु भाषाभाषीया काव्यं उबले तक न्हयमब्व:नि । शाह जुजुपिनि उदार 
नीतिया फलस्वरुप नेपालभाषी नेवा: जातिं धार्मिक सामाजिक नैतिक विषयया काव्य 
सिर्जनाया परम्परा म्वाका तल, न्हयाका तल । थ्व समयावधि दुने तक नेपालभाषाय 
शास्त्रीय गीतिमय नाटक, धार्मिक सामाजिक विषयया मे सिर्जना जुयावं च्वन । 
शासक हिउसां न॑ नेपालभाषाया काव्य प्रवाहय मययापुक व मछिनापुक गतिरोध जुजु 
श्री ५ पृथ्वीनारायण शाहयां लिपाया खुग्‌ प॒स्ताया जुजुपिनि शासनकाल तक मव:गलिं 
थ्व भाषाया काव्यया जग क्वातुयावं च्वंगु जुल । जुजु श्री ५ पृथ्वीनारायण शाह्या 
शासनकालनिसे ने. सं. ९९८ तकया सर्वसाधारण कविपिनि काव्य धा: थन कथंछि 
न्हयन्बयेग्‌. ज्या जुड । 

ई. सन्या १८ गूगु सदीया नेपालभाषा काव्यया लिचोगु धा: जुजु श्री १ पृथ्वीतारायण 
शाह्या नेपाल उपत्यका विजययां लिउया काव्य धा: ख: । उबले (नेसं ८८८-८९५) नेपालभाषी 
सर्वसाधारण प्रजाजनया भावनाय वःगु हिउपा: थुगु समयावधिया नेपालभाषा काव्यस स्पष्ट 
प्रतिविम्बित जुयाच्चंगु दु । धार्मिक विषयवस्तुया में पुलांगु परम्परा व शैली त्वःते उस्त 
मफुगु खने द:सां सामाजिक विषयवस्तुया काव्यया भावभूमि व अभिव्यक्ति पक्षस थुगु 
समयावधिया नेपालभाषा काव्यं सी दयक म्‌ पुला ह:गु खने दु । थ्व ईया छप्‌ देश वर्णन मे, 
न्यापु देबदेवीया स्तुति मे व छपु माया मतिनाया मे थ्व अनुसन्धान ज्याया अनुसन्धेय 
ज्बलनय दु । हालय तिनि प्रकाशित जूगु छगू मे सफुती नं अनया शासनकालीन मे स्वपु 
दुथ्याताच्वंगु दु (कायस्थः, ने. सं. ११०२) । 


शाहकालीन-१५६ नेपालमाषाया प्राचीन काव्य सिर्जना 


देश वर्णन मे 


राग जयश्री ॥ चो ॥ 

वागमति तीरस दखि(क्षि)नं(ण) दिगस सुर्जे व उति उलि थान ॥ 

तेतिस कोटि देवलोक वसलपा दिल थास ललितापुरस हान मछिन्दरनाथ ॥ १ ॥ 

सुवर्णया धालस मणि मण्डल बिज्याक श्री भीमराज ॥ 

वीर हलमंल (हलमान-हनुमान) नाम ध्वजय 

देस पृथ्वीनारायण मछिन्दरनाथ ॥ २॥ (फु मे मू, ४७६-२६६) 

थुगु मेया अन्तिम चरणय वीर हनुमान अंकित ध्वाय, पृथ्वीनारायण व मछिन्दरनाथया 
नां न्ह्यथना त:गु दु । ध्वायया प्रसंगं यल राज्यस जुजु श्री ५ पृथ्वीनारयण शाहया विजय 
जूगु ऐतिहासिक खँ संकेत या: । नापं, थुजा:गु प्रसंगं मछिन्दरनाथया नां न्हयथना उबले 
यलय न्हयाम्ह हे जुज्‌ ज्‌ वः सां वं यलयाम्ह मृम्ह इष्ट यो मछिन्दरनाथयात हने मा:ग्‌ धार्मिक 
परम्परा संस्कार थितिया संकेत या: । थुकिया विषयवस्तु डबलेया यल देशया वर्णन ख: । 
परम्परागत वर्ण्य खँ व शैलीया थासाय थ्व मे चिना त:ग॒ दु । थ्व मे ने. सं. ८८९ पोहेला जुजु 
श्री ५ पृथ्वीनारायण शाह यल देशय सिन्ह: जात्रा याना दुचायेकूबले स्थानीय दाफा खलक 
चिना हाला तःगु ख: । थुकी यल देशया भौगोलिक स्थान निर्देश, मछिन्द्रनाथ व भिंद्योया 
तथा स्वये बहगु लुँहिति (सून्दरी चोकया लूँ हिति) व मणि मण्डलया नां न्हयथना तःगु दु । 
थृकी थुलि खँ त्वःता मेगु न्हयथने बहगु विशेषता खने मद्‌ । 


स्तुति मे 
राग व्यांचलि 
पुरे याव नृत्यनाथ जि मनया आसा रे ॥ धु ॥ 
नन्दि भिन्दि निम्ह पासा त्रिशुल डमरु जोसा रे 
यस नसा गसा थुसा जुइव जोगिया भेसा रे ॥ १ ॥ 
नाग तिसा विभुति वुसा सिलस चन्द्रमा छुसा रे ॥ 
धुछेगुलि जस हिसे मुसानस वास रे ॥ २ ॥ 
राजा पृथवीनारायणया सुख राजे दर (जुर -जुल ?) रे ॥ 
ल्हाकम्ह अनाथ स्वहुने याहुने उद्धार रे ॥ ३ ॥ 
पु मे (निगूगु), १६-१६-१७ 
शव मेया समाप्ति वाक्यस अज्ञात कविं राजा पृथ्वीनारायण सुख राजे दर रे धका 
जुजु श्री ५ पृथ्वीनारायण शाहया शासनकाल सुखपूर्ण जुइमा धका भिंतुना त:गु दु । थुकी 
परम्परागत वर्ण्य खँ व शैली लाना नास: योया स्तुति यासे मनया इच्छापूर्ण याना बिउ 
धका वरदान फोना तःगु दु । नेवाःतय शास्त्रीय प्याखंयात राजकीय कदर यायेगु जुजु श्री 


५ पृथ्वीनारायण शाहया नीतिया फलस्वरुप अनया शासनकालय नं नाटक प्याखंयात मा:गु 
स्यल्लागु नासः द्योया स्तुति मे चिना त:गुया थ्व काव्य दसि खः । 


राग मंगल ॥ ल॑ ॥ 
मनकामना देवी तारणी गुणया बखानी ॥ । 
तेमुल (तेज जुल) सूर्य ज्योति थानबान पारवति ॥ स्वामी जुल श्री पशुपति ॥ १ ॥ 


नेपालमाषाया प्राचीन काव्य सिर्जना शाहकालीन-१५७ 


संसारस मदु छि ति बारंबार दुःख अति ॥ वने चोने हे देवी मदु जित गति ॥ २॥ 
पतिया मति गति दरशन बिव भति ॥ फुतकिव हे जननी लोकया विपत्ति ॥ ३ ॥ 
ल्हाकम्ह अज्ञानि जाति विवेकन स्पव भति ॥ स्वंगुलि लोकस हे देवी मदु छि विनान ॥ ४ ॥ 
श्री पृथ्वीनारायण नेपालया छ्त्रपति ॥ सुख बिव प्रजायात भति ॥ ५ ॥ 
म शा का मे, ३५:२५ । 


नेपाल उपत्यकाया दुने व पिनेया. दाफा भजनय आ:तक नं थुगु मे अति लोकं 
हवा:नि । थुकिया समाप्ति वाक्यस श्री ५ पृथ्वीनारायण नेपालया छत्रपति धका स्वाकार यासें 
नेपालया प्रजाजनं सामूहिक राजभक्ति द्यछायाच्वंगु सी दु । अनं नेपाल उपत्यका त्याकालि न्हग॒ 
कथंया नेपाल राष्ट्र भावना पलिस्था जुल । न्हयागु ज्याखं धर्मया माध्यमं तिप्यंकेगु परम्परा व 
संस्कार दयाच्चंगु नेपाल उपत्यकाया थ्व मे चिउँम्ह अज्ञात कविं न्हगु कथंया राष्ट्र भावना 
थनया जनजीवनं अंगीकार या:गु खँ व जुजु श्री ५ पृथ्वीनारायण शाहं नेपाल उपत्यकायात 
केन्द्रिय राजधानी थाय स्वीकार या:गुयात कया “सनकामना देवी तारणी थान बान पारवति 
स्वामि जुल हे देवी श्री पशुपति धायेका” त:गु दु । थन “मनकामना देवी व पारवति व हे तुं 
खः, आ: निम्हस्यां स्वामी श्री पशुपति” जुल धायेका त:गुया अभिप्राय न्ह्‌ कथंया नेपाल राष्ट्र 
भावनायात जुजु प्रजां उबले अंगीकार या:गु धका क्यनेगु ख: । लुमंके बह ज्‌, गोरखाया जुजु 
जुयाच्वंबले अनया इष्ट देवदेवी गोरखनाथ व मनकामना माई खः । नेपाल उपत्यका विजय 
धुंका कथहंछि पशुपतिनाथ मूम्ह इष्ट द्यो व गृहेश्वरी इष्ट देवी जुल । अथे हे उपत्यकाया 
सर्वसाधारण प्रजाजनं नं मनकामनादेवीयात श्रद्धा भक्ति पूजा, सेवा याना वयाच्चंगु तथा 
उपत्यकाय थाय थासय मनकामनादेवीयात धार्मिक शास्त्र विधि कथं साला: पलिस्था याना 
त:गु दु । शैव शक्त बौद्ध धर्मावलम्बीतयूत छप्पं यायेगु ज्या थुगु नेपालभाषा स्तुति में याना च्चं 
थे न्हू कथंया नेपाल राष्ट्रभावना क्वातुकेगुली नं नेपालभाषा धार्मिक स्तुति मेया सक्रिय व 
प्रभावशाली तथा व्यावहारिक भूमिका दयाच्चंगुया काव्य दसि मध्ये थ्व मनकामना देवीया 
स्तुति मे छप्‌ नं खः । 

राजनैतिक व कूटनैतिक बलं नेपाल उपत्यका त्याकूम्ह जुजु श्री ५ पृथ्वीनारायण 
शाहयात नेपाल उपत्यकाया धर्म व संस्कृति त्याकूगु खै कविं थ्व स्तुति मेय अभिव्यक्त याना 
तल । मेगु खँ, उपत्यकाया सर्वसाधारण प्रजाजनं स्वनिग:या मल्लवंशीय जुजुपिं बरोबर थवंथवय 
ल्वाइगुलिं व नेपाल उपत्यका त्याके तातुना गोरखा शक्ति त:दँ न्हयोनिसे आक्रमण व नाकावन्दी 
याना व:गुलिं संत्रस्त जीवन हने मालाच्चंगु खः । उजागु संत्रासया परिस्थिति चीका जुजु श्री ५ 
पृथ्वीनारायण शाहं देश व प्रजा प्रतिपाल याइ धयागु सामूहिक विश्वास नं थुकी प्वंका त:गु खः 
(चरण २ व ३) । थन “जि” व “जित” न्हकथंया विशाल नेपाल राष्ट्रया एकाइ बोधक ख: । 

थ्व स्तुति मेय भावयात्त ल्वयेक माधुर्य व प्रसाद गुण देजा: । थुकिया लयं भक्तजनया 
नुगलय भक्ति रस थने फ्‌ । नापं, थुकिया ऐतिहासिक महत्ता लुमंके बह ज्‌ । 

राग आरति 

थ्व जुग सियाओ साल रे गथ्य याय थ्व नदी पार ॥ धु ॥ 

चल धन चल छेन चल हित परिजन चल जिओ चल सुख स्थान ॥ 

चल रस चल जल चल पुरुखारत चल नर देहि थ्व निदान ॥ १ ॥ 

थिर सत्य थिर धर्म थिर शिव थिर हरि थिर चन्द्र सूर्य सियाओ ॥ 

थिर गुण थिर पुण्य थिर तप थिर जोग थिर जिओ तव तुर दान ॥ २ ॥ 

असार पापीया भार असाल मोहया जाल असाल ममताया गुमान ॥ 


शाहकालीन-१५८ नेपालमाषाया प्राचील काव्य सिर्जना 


असाल लोभया विकाल असाल कुविवाहाल असाल अविवेकया ज्ञान ॥ ३ ॥ 
सार भवानि छम्ह त्रिभुवन उद्धारनि गति मदु ओ छम्ह विनान ॥ 
आरति याय जिन कौमारिया प्रीतिन प्रिथीनारायनन बखान ॥ ४ ॥ 
आ. त कूः (रनिङ न. २७८६, धल: २२१) 
सितु ल्याः१५, पौ १ । 


धुगु मेया समाप्ति वाक्यस थुकिया ल्हाकम्ह कवि रुपय गद्दीनशीन जुजु श्री ५ 
पृथ्वीनारायण शाह्या हे नां न्हयब्वया त:गु दु । थुजाग मे अनुसन्धेय ज्वलनय आ: तक थ्व 
छपु तिनि लूगु दु । थुगु आरति मेय धार्मिक भक्तिभाव व जीवन दर्शन हवंका तःगु दु । थ्व 
आरति मेया 'शैलीगत विशेषता थुपिं खः -(१) थ्व मे नेपालभाषी व नेपालभषेत्तरपिसं नं 
ध्वाथुइका लाना काये फयेक सरल सुबोध नेपालभाषां चिना त:गु दु । थथे यायेत कविं थुकी 
निखलःसिया नं न्हिन्हिस्या खँल्हाबल्हाया भाषाय प्रचलित संस्कृत तत्सम खँग्व:- धन, जन, 
हित, परिजन, नदी, पार, सुख, स्थान, रस, नर देहि, सत्य, धर्म्म, शिव, हरि, गुण, पुण्य, 
तप इत्यादि व संस्कृत तद्भव खँग्व:- जुग(युग), साल(सार), जिओ (जीव), जस (यश), थिर 
(स्थिर), जोग (योग), विकाल (विकार), कुविवाहाल (कुव्यवहार) इत्यादि छयला तःगु दु । 
(२)थ्व मेय चल खँग्व: (९थी), थिर खँग्व: (१०थी) व असाल खेँग्व: (६ थो) संज्ञाया न्हयोने 
विशेषण कथं लिसासां छ्यला तःसां न्यने मययापु मज्‌, बरु इमिके ध्वनि सौन्दर्य पिज्वः । 
(३) स्वंगूगु चरणया छग्गु व स्वंगूगु पादय भार व जाल तथा विकाल व कूविवाहाल खँग्व: 
नापसं भोछुका थुकी पादान्त अनुप्राश लुइकातःग॒ दु । 

भाव व शैलीया दृष्टिं स्यल्लाःगु शाहकालीन धार्मिक मे छपु थ्व खः । मेगु निपु 
स्तुति मे “माई हे उग्रतारा याहुने उद्धार” व “गणपति नामन संसारन भजन” प्रकाशित 
जुयाच्चंगु दु (ऊँ ब त्व दा में, पौ ६-७ व ४५-४६ छसिकथं) 


माया मतिनाया मे 
राग 

हे सजन हे मिजन हरिहर मिसा पापी गोलत खोयेका तय ॥ धु ॥ 
नमस्कार याना जिन छिके बारबार प्रभु नयतिय चित्तस मलोव छि तु जक 
लुमनिव त्वलते मते रे मिसा जन ॥ १ ॥ 
मोह यासे घवलिन तया वनि छाय प्रभु (?) मोहन मुसुक जा न्हिलाव केन 
प्रभु नुगल मछिन अति आव ॥ २ ॥ 
बालखया सिंनेहन त्वलते मफया जिन बाय मालि धका जिन म्हगस मखना 
प्रभु त्वलते मते रे मिसा जन ॥ ३ ॥ 
गिन वन व सजन गन वना ख्वाल सोय गन वने गन जि चोने वने थास मदु 
रे प्रभु नगल मछिन अति आव ॥ ४ ॥ 
लाय दयु ग्वबेलस वस प्रभुया रुप गुण लखलपे तेलयो छिन थुलित गुमान 
छाय त्वलते मते रे मिसा जन ॥ ५ ॥ 
यया यथे खेललपे यतले जा दयु मखु यनिव यमया सभास छि मतेना धका 
चोने मदु नुगल मछिन अति आव ॥ ६ ॥ 
थ्व वेलस राज्यया धनी सिरि पृथिवीनारायन ल्हाकम्हन ल्हासे तया 
विचाल संचाल मदु त्वलते मते रे मिसाजन ॥ ७ ॥ 

म मे ४७:४७-४८ 


नेपालभाषाया प्राचीन काव्य सिर्जना शाहकालीत-१५९ 


थ्व मेया समाप्ति वाक्यय ल्हाकम्ह कविया नां न्हयथना मत:, गहीनशीन जुजु श्री ५ 
पृथ्वीनारायण शाहया नां जक “थ्वबेलस राज्यया धनी सिरि पृथ्वीनारायन” धका न्हयव्बया 
तल । थुकिया म्‌ भाव जुजु महेन्द्र मल्लया शासनकालीन मे व केशव उदासया मेया म्‌ 
भावनाप जो ला: । 


थुकिं उबले काव्य सिर्जना यायेगु ज्याय सर्वसाधारण अज्ञात कविपिं हे आपा 
सक्रिय जूग॒ खने दु । नेपालभाषा काव्य धा: मदिक न्हयाकेत सर्वसाधारण दाफा भजन 
खल:या भूमिका शाहकालं थुखे भन सक्रिय जुयाच्चंगु थन लुंमके बह ज्‌ । 

उबलेया मेया विषयवस्तु आपा: याना धार्मिक स्तुति व माया मतिना जक खने दु । 
न्हापांनिसें ज्वना तयागु नेपाल मण्डल भावनाय घा:पा: मलाक धर्म व राजनीति हवंका न्हग 
राष्ट्रया उबलेया कविपिसं नेपालभाषा मे चिउंगुया काव्य दसि “मनकामना देवी तारणी” 
शीर्षकगु मे खः । न्हूगु राष्ट्र भावनायात कवातुक अभिव्यक्त याये फुम्ह उम्ह कवि उबलेया 
नेवा:जातिस विद्यमान जुयाच्चंगु खने दु । 


नेपाल उपत्यका त्याके धुंकालि जुजु श्री ५ पृथ्वीनारायण शाह्या धार्मिक, सांस्कृतिक 
व भाषिक नीति स्वस्थ व उदार ज्‌ धयागु तथ्य थ्व काव्य दसिं खने दु । नेवा: जातिया 
भाय धका क्वतेलेगु मस्वसे राजकीय कदर याना आश्रय बिया त:गुलिं नेपालभाषा काव्य 
धाः न्हापा थें त्वा: मदयक न्हयज्यानावं वयाच्वन । थुकिया फलस्वरुप अज्ञात कविपिसं 
उबलेया नेपालभाषा मेय नेपालभाषेतर' थुइके फुग सरल सुबोध भाषा माध्यम छयला तल । 
उबलेया मेया भाव स्तर न्हापा न्हापाया मेया भाव स्तर ति च्चमन्हया:सां मेया नेपालभाषा 
धा:सा परिमार्जित जुयावं व:गु खने दु । उबले धार्मिक मेया माध्यमं नेपालभाषा विभाषीपिसं 
नं नेपालभाषा लाना थुइका थःथःपिनि खँल्हाबल्हाय छ्यलेगु यानाच्चंगु जुल । 


थ्व समयावधिया कविं नं मेया ल्हाकम्ह रुपय जुजु पृथ्वीनारायण शाहया नां न्हयथना 
तल । नेवा: जातिया न्हापांनिसेया शास्त्रीय प्याखं व सांस्कृतिक ज्याखँ न्हापा थें तुं याके 
बिउगुलिं उबलेया कविपिसं जुजु श्री ५ पृथ्वीनारायण शाहप्रति थुभनं राजभक्ति भाव दुथना मे 
चिना थकगु खने दु । थ्व परम्परा नेपालभाषा काव्यया यकःतिग थःगु हे पहया परम्परा ख: । 

जुजु श्री ९ प्रतापतिह शाह्या शासनकालय (ने. सं. ८९५-८९८) नं नेपालभाषा 
काव्यया सिर्जना आपा याना सर्वसाधारण अज्ञात कविपिसं याना थकुगु खने दु । शोक मे 
छपु धाःसा लायकुली दुथ्याःम्ह अज्ञात कविया रचना थें च्चं । मे पतिकं समाप्ति, वाक्यस 
जुजु श्री ५. प्रतापसिंह शाहया नां न्हयथना अज्ञात कविपिसं राजभक्ति क्यनेया नाप॑ शाह 
जुजुपिसं नेपालभाषा काव्यप्रति क्यंगु अभिरुचि व राजकीय कदरया नं सुचं बीग ज्या याना 
थकूगु ध्वाथ्‌ व: । थ्व अनुसन्धान ज्याया अनुसन्धेय मूज्वलनय थुगु समयावधिया धार्मिक मे 
निपु, बाखं मे निपु व शोक मे छप्‌ खने दु । 


घार्मिक मे 
राग मालश्री ॥ चो ॥ 
चन्दिनी नाग (नग) नन्दिनी जय कालिनी नाग नन्दिनी 
प्रथम मंगल दैत्यया काल घण्टासुरम्ह स्याकनी ॥ १ ॥ 
बालक मधुकइ असुर (मधुकैतव) तवम्ह जरास (?) यात संघारिनी (संहारिनी) 
ला हिनं जुल भूमि पिथिवि दयकाव जुगांजुग तयाव नी ॥ २ ॥ 
सुम्भनिसुम्भ महिषासुरम्हन मजिल फुतके हतासनी 

नवदुर्गा भवानी चन्दिनी कालिनी ओगु सब्दन ग्याका ॥ ३ ॥ 
देव गणपनि मनस तन मन असुर फुतकेत सनी 
देवदेवी गण संसार तये मन त्रिभुवन सियेका वनी ॥ ४ ॥ 
वैरी स्यानाव त्रैलोक क्यनाव देवी आनन्द जुयाव नी । 
गुहयकालीन तया प्रतापसिंहम्हया मन पुरे यानाव नी ॥ ५ ॥ 
- ऊ त्वादा मे छगूगु पौँ ७०-७१ / 
परम्परागत स्तुति मेया शैलीं चिना त:गु थ्व मेय अज्ञात ल्हाकम्हं गहीनशीन जुजु 
श्री ५ प्रतापसिंह शाहया मन (मनोकांक्षा) पुरे याना बिउ धका बर फोना तःगु दु । 
राग आशावरी ॥ चो ॥ 
जय जय नृत्यनाथ महेश्वर ॥ धर ॥ 
कपुलिया उनि म्हया सिलस मतुक लूँया न्हसस कुन्दल भिड बिया ॥ | 
मोतिया हालन तिया जभित थोगुलिया जतस चन्द्रमान छ्याओ ॥ १ ॥ 
नन्दि भून्दि प्रमुख्या मृदंग ताल थाय मूत परिजन ओसम्हया ॥ 
गओरि मुदेस तथा थुसाया म्हस गया आनन्दन प्याखन हयाओ ॥ २ ॥ 
शिव नाम काओम्हया फुत पाप दकोया ओ बिनान मदु (गति) ल्हाकम्हया ॥ 
प्रतापसिंह जुजुया चरण पालिपल्यया स्वओ शिव करुणा दयाओ ॥ ३ ॥ 
नास: मे,२५:२७ । 
अज्ञात कविं चिना तःगु थुगु नास:द्योया स्तुति मेय नं परम्परागत वर्ण्य विषय, 
संगीत लय, वाक्यविन्यास व पदविन्यास स्यल्लानाच्चंगु खने दनिगुलिं उबले तक नं नेपालभाषा 
स्तुति मेया तँ क्वाहां मवंनि धयागु क्यं । जुजु श्री ५ पृथ्बीनारायण शाहं नेवाःतयगु शास्त्रीय 
विधि विधान कथं दयेका त:गु प्याखंयात राजकीय कदर बियेगु नीति कायम याना त:गुलिं 
थथे जूगु खः (श्री ५ वडामहाराजाधिराज दिव्योपदेश, वि. सं. २०२५, पौ ४१) । 


शोक मे 


राग विभास ॥ ॥ 

माहाराजा प्रतापसिंघ (सिंह) गन राय ॥ 

छि छम्ह मदयाओ रे हरि २ थुरित्व दुःख जुर वाड़ाव तय मते हाय ॥ धु ॥ 

तन्त्र मन्त्र शास्त्र पुरान (ण) स निपुन (ण) मदु ओति गन सुंधलि (सुन्दरी) ओ रे ॥ 

काम देओ उति रे सुंधर अजुगुति रुमन्य छु नि जिन आओ ॥ १ ॥ 

जुया जि थम यथय छुयाओ तर थुरित्व दया दुम्ह धनि ओ बाय मार रे ॥ 

मान पुरन अमान याड़ा मदु मखड़ा जुर जि हजार हवार ॥ २ ॥ 

कान्हुन त्वरताओ तयाम्ह राधिका थ्य जुया जि सतुरिन हेरा यातकाओ रे 

तेओम्ह यन मखु जर्म्मया अखतन यन जि नुगर ल्होयाओ ॥ ३ ॥ 

ल्हाकम्ह करुनान स्वय भाय त्यर थनि ईश्वलि जननिन बारख मते वाय रे ॥ 

धरम करम थ्य रे दयिवन यात मखु जि दु:ख सुयाके नि ल्हाय ॥ ४ ॥ 
प्रेवक (आस कु) ग्रे कफ 

जुजु श्री ५ प्रतापसिंह शाह स्वर्गारोहण (ने. सं. ८९८ कार्तिक कृष्ण ३) जुया शोक 
प्रकट याना चिना त:गु थ्व शोक मे ख: । देशया जुजु स्वर्गारोहण जूबले वयागु रुप गुण 
योग्यता लुमंसे वया नुग: मछिंका चिना तःग्‌ थुगु शोक मे आ:तकया नेपालभाषाया न्हापांगु 
तिनि । थुकिया शोच्य पात्र तन्त्र मन्त्र शास्त्र पुराण निपुणम्ह धका गुण वर्णन याना तःगु 
खँ ऐतिहासिक सत्य नाप सतिक ला: । थुकिया शोक सन्तप्त पात्र जुजु श्री५प्रतापसिंह 
शाहया सं छम्ह रानी मयजु कथं थुकी प्रस्तुत जूगु दु । शोक सन्तप्त पात्रया शोक विहवल 
नुग: खँ प्वला त:गुली आत्मपरकता व वर्ण्य खय यथातथ्य खॅ न्हयब्वया तःगु थ्व मेया 
विशेषता खः । “कान्हन त्वरताओ तयाम्ह राधीका थय जुया” धका उपमा छ्यले सःम्ह 
थुम्ह शोक सन्तप्त पात्र श्रीमद्भागवत पुराण व गीतगोविन्द थेंजागु कृष्ण- राधिका 
प्रणयलीलाया पौराणिक. बाखं व काव्यनाप सुपरिचितम्ह खने दु । 

थृभनं थ्व मेय शोक काव्यस दये मा:गु लक्षण छुं अंशय दयाच्वंगुलिं थुकियात 
शाहकालीन छप्‌ स्यल्लागु रचना नाले बह ज्‌ । 

जुजु श्री ४ रणबहादुर शाह्या शासनकाल अवधि दुने (ने. सं. ८९८-९२६) नेपालभाषा 
काव्यया सिर्जना सर्वसाधारण कविपिनिपाखें यक्वं जूगु खने दु । उबलेया ज्ञात अज्ञात 
कविपिसं धार्मिक सामाजिक व ऐतिहासिक विषयवस्तुया मे व बाखं मे चिना थकग खने दु । 
थुगु समयावधि दुनेया जुजुया नां स्पष्ट उल्लेख जूगु तथा अन्त: व वाहय साक्ष्यं रचनाकाल 
सी दुगु धार्मिक मे न्यापु, माया मतिनाया मे प्यपु, बाखं मे न्याप (वंशावली आधारित छपु, 
ल्हासाय प्रवासितजूपिनि सम्बन्धित निपु व ऐतिहासिक निपु), सिनाज्या सम्बन्धी छपु व 
सती प्रथाया खँ दुगु छपु याना जम्मा भिःंखुप॒ रचना ल्यया: थ्व अनुसन्धान ज्याया सिलसिलाय 
अध्ययन यानागु जुल । गुगुं मे दुने सर्वसाधारण स्वम्ह कविपिनिगु नां व रचना न्हयलू वःगु 
खने दु । 


घार्मिक मे 


राग कोला ॥ ध॒ ॥ 

नवदुर्गा सहश्न जि विनति डेड ॥ धु ॥ 
कलिस जरंम (जन्म) कपति (कपटी) पाप मन धरम करम हीन जुया ओन रे । 
धन ख्यन (?) जोभन थिर तास्ये चोडा भालपे मफु वने माल ॥ १ ॥ 
चान न्हिन विरस नुगलस मलेन थ्व देहे धिरज गथे जिन याये 
थओ धन तिरिजन मजुयो थ्व जुगस स्वस्ये (स्वसे) जि अतिन तरास (त्रास) ॥ २ ॥ 
गवम्हया विश्वास ओने जि सुया छेस धनस मन तस्य मयाक विचार ॥ 
शरण ओड़ा थास विश्वासघात जुल थथिड स्वस्ये जि हवाल ॥ ३ ॥ 
दुःखया लहुलिन तोकपुयाओ तल थुगुलि जरम जि वेरथ (व्यर्थ) जुया ओन ॥ 
गथ्येन थ्व दुखस जिन छु ये (दो?) काय दैव छम्ह जि सहाय ॥ ४ ॥ 
गुलित गुण यात उलिजा विपरित जुययो प्रभाओन करम दोस (ष) नं मसिया 
विधातान छलन केन जित गथेन जुयिओ उधार ॥ ५ ॥ 
ल्हाकम्ह दोङ अति करुणा दया तिओ फुतकि जि विपति नवदुर्गा भगवति 
दु:खया समुदर पार यातकिओ ल्हाकम्ह रणबहादुर ॥ ६ ॥ 

- प्‌ मे मु २८०: १४४-१४६ 

थ्व मेय ल्हाकम्ह रणबहादुर धका समाप्ति वाक्यस न्हयथना त:गु दु । ख्वपया छम्ह 
अज्ञात कविं राजभक्ति क्यंसें गहीनशीन जुजुयात ल्हाकम्ह रुपय न्हयब्वया त:गु खः । थुकी 
उपास्य नवदुर्गा भगवतीयाके उपासक थ:यात जुयाच्वंगु दु:ख व विश्वास घातया खँ प्वला 
सहाय वर फोना तःगु दु । थुकी उपास्य देवीया रुप गुण वर्णन याना मत: । “सरण 
(शरण) ओडा थास विश्वासधात जुल”, “गुलित गुण यात उलि जा विपरित” व “दुःखया 
लहुलिं तोकपुयाओ तल” थें जाःगु मार्मिक उद्गार थ्व मेय आत्मपरकता व कवितात्मकता 
न्हयल्‌ । 
राग वलारी ॥ ॥ 
मणिचूड परवत तिरथ बास वनाबले सिपाहिन घेरे याना हल | 
दइवन मनरथ (सनोरथ) पुरे याना बिव ॥ १ ॥ 
हादे अन(गन?) वने गन बि (जि) चोने नुगल सन्ताप ॥ 
माहा जालस केनकाव तल ॥ दइवन मनरथ पुरे याना बिव ॥ २ ॥ 
हादे नुगलया विरहन चोने जि मफुत ॥ 
थुगु दु:ख फुतकि ननानं ॥ दइवन मनरथ पुरे याना बिव ॥ ३ ॥ 
हादे स्वहुने जि पापीया ख्वाल करुणा तय माल ॥ ग्वलत तय बन्दी खानाय ॥ 
दइवन मनरथ पुरे याना बिव ॥ ४ ॥ 
हादे श्रीश्रीश्री त्रैलोक्यनाथ याहुने उधार ॥ थुगु दुःख फेनिव सुनानं ॥ 
दइवन मनरथ पुरे याना बिव ॥ ५ ॥ 
हादे सिंघिनिव्याधिनि श्री उग्रतारनि (तारिणी) माई ॥ 
स्वय तेल करुणा दयाव ॥ दइवन मनरथ पुरे याना बिव ॥ ६ ॥ 
हादे चान्हन्हिनं सुमलपा श्रीवज्जजोगिनी देवी ॥ 
भगतया आशा पुरे याव ॥ दइवन मनरथ पुरे याना बिव ॥ ७ ॥ 
हादे नेपालया छत्रपति श्री रणबहादुर स्वामि ॥ ल्हाकम्ह वक्तार (वक्तावर) सिंह ॥ 
दइवन मनरथ पुरे याना बिव ॥ ८ ॥ 
- पु मे सु १८३: ३२८-२२९ 
थ्व मेया ल्हाकम्ह वक्तार (वक्तावर) सिंह (वस्नेत ?) खः धयागु खँ थुकिया 
समाप्ति वाक्यं सी दु । थःयात कःवःगु विपत्तिया इलय शैव उपास्य श्रीत्रैलोक्यनाथ व बौद्ध 
उपास्य देवी उग्रतारनि वजजोगिनीस्के दुःख फुका मनोरथ पूर्ण याना बिउ धका प्रार्थना 
याना त:गु दु । दुःख- विरहं विहवलम्ह उपासक थ:यात जूगु दुःख आपत्ति स्पष्टं मप्व:सें 
थुलि जक न्हयथना त:गु दु- “मणिचुड तिरथ वनाबले सिपाहिन “घेरे याना हल” व “ग्वलत 
तय बन्दी खानाय ।” थुकी नं उपास्यया रुप गुण वर्णन मयासे तप्यंक थःगु मार्मिक दुःख 
अनुभूति न्हयब्बया त:गुलिं थ्व मेय आत्मपरकता गुण देजा: । “हादे नेपालया छत्रपति 
श्रीरणबहादर स्वामि” धया त:गुली उपासक थ: आश्रयदाता स्वामी जुजु श्री ५ रणबहादुर 
शाहया सहानुभूतिपूर्ण कृपानुग्रह लाये तातुना विनति पुकार यानाच्वंगु भाव ध्वाथू ब: । 
थृभनं थ्व मेय कवितात्मक गुण खने दु । 
थ्व मे जुजु श्री ५ रणबहादुर शाहया शासनकालय विभाषीपिसं नं नेपालभाषां 
न्हिंन्हिंस्या ज्याखँ व्यवहारय खँल्हायेगु जक याना च्चंगु मखुकि थःगु मनया दुःख सुखया खँ 
तया मार्मिक मे चिनेगु नं या: धयागुया काव्य दसि ख: । 

“माहांकाल जगत उधार” (पु मे मु, २१९:१२०) शीर्षकगु स्तुति मेय अज्ञात कविं बौद्ध 
उपास्य माहांकाल श्री वर्ज (वज) वीरया रुप गुण वर्णन स्तुति परम्पराया लँ लिना याना 
तःगु दु । उपासकया दुःख मदयका बिउ धका प्रार्थना यायेया नापं गहीनशीन जुजु श्री ५ 
रणबहादुर शाहयात खड्गसिद्धि फल लायेमा धका नं भिंतुना तःगु दु । महांकालयात थ्व 
स्तुति मेय “रणस अति जिक धया” युद्धय विजय तातुनीपिनि ओज्वस्वी उपास्य कथं 
न्ह्यब्बया त:गु दु । युद्ध थें जाःगु संकट वइबले शक्ति व साहस संचयया निति जुजु प्रजां 
महांकालया पूजा उपासना व स्तुति मे भजन याइगु चलन दु धयागुया थ्व काव्य दसि खः । 

थुकिया संगीत ध्वनिं व उपास्यया ओज्वस्वी रुप गुण वर्णनं वीर रस संचार याये 
फुगु खने दु । 


राग वसन्त ॥ प्र ॥ 
वने नुयो तीरथ सनाल (स्नान) याय ॥ शिवया दरसनं याय 
हाहादे जोतिलिंग पशुपति सुवर्ण पुरिया भूमि वागमति सहित विराजे ॥ 


वासुकि गनपति आजुदेवी भागेशवरि सरमुख (सम्मुख ?) ग्रिरि (गिरी?) 
कोस वास वने नुयो ॥ १ ॥ 


गुहयेश्वरि तीरथस अस्नान पूजा याय अन दकव पाप ए:तके ननान ॥ 
देवमुनि बिज्याकल पुन्य (ण्य) भूमि गोरषन सुरंग भुवन अय हाय वन्य न्यो । २ ॥ 
थ्व जिवया तनमन दकव पाप फुतकिव थ्व जुगस थुलि याक्व साल (र) ॥ 
ल्हाकम्हन ल्हास्य तल तिरथ पुरिन ल्हाक श्री रणबहादुर ल्हाक वने नयो ॥ ३ ॥ 
-कानंगायदा सा पौ २०-२१ 


थ्व मेय नेपाल उपत्यकाया मूमुग धार्मिक तीर्थ पशुपति गुह्येश्वरी व मृगस्थली 
गोरषनाथया तीर्थ पूजा स्नान या:वने नु, तनमनं याइगु पाप फुके नु धका धार्मिक उपदेश 
त्यंका तःग॒ दु। 

थुकी ल्हाकम्ह रुपय जुजु श्री ५ रणबहादर शाहया नां राजभक्ति पूर्वक द्यछायालि 
ल्हाकम्ह तीर्थपुरीया नां न्हयथना तःगु दु । थ्व मे नं उबले तीर्थपुरी थें जा:पि विभाषीपिसं 
धार्मिक उपदेश न्यंकेत नेपालभाषा माध्यम याना तःगुया तथा थ्व भाषाप्रति उबलेया 
विभाषीपिनि स्वस्थ सम्मान दयाच्वंगुया काव्य दसि खः । थुकी न्हयथने वहगु मेमेगु कवितात्मक 
गुण उस्त खने मदु । 


“स्वामि प्रभु गंगाजुया सरन (शरण) बिज्याक” शीर्षकगु मेय (पु. मे मु, ४२५:२३८- 
२३९) मुख्य याना निर्वाणानन्द स्वामीजुजु श्री ५ रणबहादुर शाह सांसारिक माया मोह 
त्व:ता: काशी बिज्याना गंगा माई, विश्वेश्वर, दण्डपाणि व मणिकर्णिका भजलपा च्वना 
बिज्यागु (वि.सं. १८५७, ने.सं. ९२० पाखे) समसामयिक धार्मिक खँ संचार याना तःगु दु । 
थुकी उबलेया नेपालया लायक्‌ कचिंग:या खँ व देशया राजनैतिक परिस्थितिया छुं नं खँ 
प्रत्यक्षतः न्हयथना मतः । अयसां “नेपालया छत्रपति श्रीरणबहादुर विवेकन स्वय तेल” 
धयागु सामुहिक इनाप पुकार याना त:गुली उबलेया नेपालया राजनैतिक स्थिति असामान्य 
जुयाच्चंगु संकेत या: । समसामयिक परिस्थितिया संचार न्यंकेगु माध्यम रुपय थ्व मे चिना 
तःगु सी दु । “नेपालया दको माया त्वलताओ ओन” धाप दुने उबलेया सर्वसाधारण 
प्रजाजनं स्वामी जुजुप्रति राजभक्ति व आस्था प्रकट यानाच्वंगु खँ ध्वाथू वः, थ्व मेय 
कवितात्मक गुण साधारण खने दु । 

राग वसन्त ॥ प्र ॥ 
बांसुरीया सल नेना मन जि मचोन ॥ 
सोव सखी बन बन पति स्वान होल सि हलया चोल जाल बन लसिकल रे ॥ 
हादे बांसुरीया सल नेना मन जि मचोन ॥ १ ॥ 
काम खुसि फस वल शुभ स्वान होल मंगलया सल नेना विरह तुं जाल रे 
हादे बांसुरीया सल नेना मन जि मचोन ॥ २ ॥ 
नयो सखी यनकिव हरिजुया थास श्रीरणबहादुर भूपतिन ल्हात रे 
हादे बासुरीया सल नेना मन जि मचोन ॥ ३ ॥ 
- ॐ त्वादामे छगूगु पो 
जुजु श्री ५ रणबहादुर शाहकालीन लायक्‌ श्रंगारिक मे धाये बहगु थ्व हे छप्‌ मे खने 
दु । थुकिया विषयवस्तु, भाव व शैली परम्परागत खने दु । जुजु श्री ५ रणबहादुर शाहया 
शासनकालय नेपालभाषां चिना तःगु लायक्‌ श्रृंगारिक मे लायकुली व सर्वसाधारणया 
समाजय प्रचलित जुयाच्चंगुया काव्य दसि थुगु माया मतिनाया मे खः । थुकी विशेष न्हयथने 
बहगु कवितात्मक गुण उस्त खने मद्‌ । 


“गोपाल धनी पने मते थनि सिनाज्या वने न्हां” (मानन्धर पु. मे, ३३:४१-४८) 
शीर्षकगु मेय मैथिली व ब्रज भाषाया कृष्ण लीला सम्बन्धी नोंकभोंक लीला मेया थासाय 
नेपाल उपत्यकाया सिनाज्याया वातावरण, वस: तिसा छाय व वा पिउ वनीपिं ज्यापुनितयूत 
भाजुं लँय पना हायेकीगु लीला बांलुइक वर्णन याना त:गु दु । थ्व मे व व जुजु भास्कर मल्लया 
शासनकालीन “हे हे कान्हुजु छोहुने जि जमुनाया पार” शीर्षकगु मेया (मशामे २०:१३) भाव 
ब हे तु ख: । अयसां थुगु “गोपाल धनी पनेमते थनि” शीर्षकगु मेया पात्र व देशकाल स्थिति 
न्हयब्वया त:गुली आपा स्थानीयता बांलू । थुगु सिनाज्या मेया नकिनं नेपाल उपत्यकाया 
ज्यापूनिया प्रतिनिधित्व या: । थ्व मेय न्हापान्हापा बने धुंकूगु सिनाज्या मेय थें वा पिउगु 
ज्या, सिनाज्या ईया येचायापुगु वातावरण, सिनाज्या सम्बन्धित उपास्य देवदेवीस्के मगलाचरण 
व सिनाज्या इया प्राकृतिक चित्रण छुं न्हयथना मत: । “सिनाज्या वने न्हां जक” धायेका 
सिनाज्या सम्बन्धित ज्या सक्तां खँ प्रसंग- गर्भित याना तल । 


राग सिनाज्या 
मते छाय तोलते अबला छिन जित याय ला ॥ ॥ 
म्हिगः छु खँ ल्हाना छिन : गुगु सत्य याना छिन : 
थुलि याइ धका मननं मखना 
सते जोना माया ला : तताजुन हेयि ला : 
छिन बिया छित लन लित यने ला ॥ १ ॥ 
बुकिक छि मखु ला : जिन स्यने माल ला : । 
तओधन्या काय मचा छि मखु ला ॥ २ ॥ 
थथ्य छिन वाय ला : सत्य त्वलता दिया ला : 
मनस चोन थ्यन बिओ उतरा ॥ ३ ॥ 
भवरा छि मखु ला : स्वान दुख ताया लां: 

अपमान खनाओ न्वाय जिउ ला : ॥ ४ ॥ 
मिजं मिसा जुया ला : मिसा मिजं जुया ला : 
लोकन छु धाइओ खे लज्या मदुला : ॥ ५ ॥ 
याय छिन झगरा: जिओ नाप मा:स ला : 
याय छित गथ्य अवरा (अबला) ॥ ६ ॥ 
छेस न्वात ला : काय मते धाल ला: 
छि कलात खनाओ छि ग्यात ला: ॥७ ॥ 
जिमि मामं न्वात ला : भाय मते धाल ला: 
लज्या मदु खनाओ भइ मकरा (भकरा?) ॥ ८ ॥ 
थथ्य छिन वाय ला : छेंस बोना यने ला : 
भयात्‌ सलिल (शरीर) जुयका ल्वाना च्वने ला : ॥ ९ ॥ 
दइवन चोस्य हल मखु धाय मजिल ला छिन तोलतान जिन तोलतइ ला ॥ १० ॥ 
छि यथ्य चोनान तिसा ओस मफोना अति मत्यना धका जिन छित बोना ॥ ११ ॥ 
आओ लाछिंला:नि तोलते मतेओ जि सत्य जा दनि थुका ॥ १२ ॥ 
श्री रन (रण) बहादुर ओ हे छम्ह ला दनि 
विचाल (विचार) यायिओ मज्ञाना (मग्याना) ॥ १३ ॥ 
- आतकु / मे सफु ल्या; २४८// ७८७६ 
थुगु सिनाज्या मेय थःयात त्व:तेत्यंम्ह भाजुया पौरुषता, कबोल व नैतिकता भूनवामिक 
ज्वना थुकिया नकिनं भाजुयात “तओधन्या कायमचा छि मखु ला .... मिजं मिसा जुया ला 
मिसा मिजं जुया ला” धका न्वाखँ भासं न्ह्यसः: तयेगु आँत यानाच्चंगु दु । थःयात थः भाजुं 
यायेत्यंगु अन्याय व शोषण सह याना पार पाचुका सुमुक पिहां बनेगु मस्वसे थःगु अधिकारया 
निमितिं भाजुया न्हयोने स: तयाच्वंगु दु । थुकथं थ्व मे नकिंया चरित्रचित्रणया दृष्टि 
क्वातुसे च्च, हिसीं ली । | 


थ्व मेया छता लक्ष्य उबलेया सामन्ती व भोग विलासरिखे मन क्वसा:पिं सं सुं 
मिजंतय त:म्ह मछि कला: तया: मोज यायगु ग्वसा: तिप्यंकेगु व ज्यापुनितय नं तःमिम्ह 
भाजुनाप माया मतिना याना वलिसे वैवाहिक जीवन हना सामाजिक प्रतिष्ठा व आर्थिक 
सम्पन्नता ता:लाकेगु नं खः धयागु ध्वाथ्‌ व: । 

अथे हे थ्व मेया सिनाज्या लय नं मेया भाव व नकिया साहसपुर्ण व्यक्तित्वयात 
ल्व: । थ्व मेया बःचा ब:चा हाकःगु सरल व न्ह्यसः हना त:गु वाक्यविन्यासं सिनाज्या 
लयया यइपुगु संगीत ध्वनि पिज्वः । थुकिया संगीत ध्वनि न्यनेबले थुकिया नकिया माया 
मतिनापुगु व्यक्तित्व सजीव जुया न्हयोलू व:गु अनुभव ज्‌ । 


थ्व मे नं संवादात्मक शैलीं चिना त:गु खने दु । थुकिया नायोया छुँ लिस: ला न्यने 
मदु, नकिनं जक थः भाजुयात न्वानाच्वंगु, न्ह्यसः तयाच्चंगु व थःत त्वःते मते धका मायां 
इला त:गु भासं इनाप संवादात्मकन्यने दु । थुकी न्वाखँ भाय्‌, ध्याच्‌ भाय्‌ व माया मतिनाया 
यइपुग भाय्‌ हवंका त:गु विशेष च्वछाये बह ज्‌ । 

थ्व मेय नं सिनाज्या अर्थात्‌ वा पीग ज्या सम्बन्धी छुं खँ न्ह्यथना त:गु मदु । 

“छि व जि व जुल धका ननि कतकन सिल” शीर्षकगु (मानन्धर: पुलागु मे ने. सं. 
१०८८, ३८:४८-५०) सिनाज्या मेय सिनाज्याया खँ “ल्यनगु पुवाचा थें न्यत न्हां” धयागु 
उद्गारय जक संकेत याना तल । सिनाज्याबले पिना तःगु पुवाचा लिपा वा मा जुइ, उकी वा 
सइ । प्राणीयात नसा चुलाइ । सिनाज्याबले मपिउसे अथें वानछोये मा:गु पुवाचा दुर्दशाय 
लाःगु सरिवरिं खः । लिथु हःम्ह भाःतं पितुंका वाकाच्चने माःम्ह मिसायात थ्व मेय ल्यनगु 
पुवाचा धका उपमा छ्यला: वया दुःखी जीवन स्थितिया कन्नानायापुगु बाखं प्वला: त:गु दु । 

थ्व संवादात्मक सिनाज्या मेय उबलेया नेपाल उपत्यकाया जनजीवनया मिजंतसें 
मिसातयूत याना च्वंगु पारिवारिक, आर्थिक व सामाजिक शोषणया आगं प्वला त:गु दु । 
उबले, गुलिं मिसात मचाया मां जुइका नं भाःतं लिथु हवंके हल धाःसा मचा भाःतयात 
लःल्हाना पारपाचुका थः मांया शरण वने मा:गु बाध्य जुयाच्चंग थ्व में सी दु । मिजंतय 
ल्हा: द्ययलानाच्चंगुलिं इमित ल्यास्यतय रुप जौभनय थः यथे म्हितेगु, मचाखाचां क्यनेवं लिथु 
हयेगु छुट धया थें दयाच्चंगु थ्व में सीदु । थुकिया नकिंयाके आत्मसमर्पणया भाव खने दु । 
सामन्ती मनोवृत्तियापिं विलासी मिजंतय मभिज्याखँ उबलेया मध्यम व निम्न मध्यम वर्गया 
समाजय्‌ थ्यंकं न्यनाच्वंगु नं थ्व में क्यं । 

राज्यप्रकाश मल्लया शासनकालीन “संसारया कारण” बाखं में (बाख मे ६:५९- 
६३, ने. सं. १०८३) बुँज्यामिया मिसातयत त:सिंतसें याना त:गु सामाजिक व आर्थिक 
शोषणयात कया ध्याच्‌ न्यंकेगु व विद्रोहया सः तये धंक खः । तर थुगु मेय धा:सा शोषित 
व दुःखित मिसां थःत जुयाच्वंगु दुःख व अन्यायया मे सिनाज्याबले समाजया न्हयोने प्वंके 
माला: च्वंगु कन्नाचायापुगु विवशता जक न्हयोने च्वं व: । शोषित व दुःखित मिसां थःत 
जुयाच्चंगु अन्याय व शोषणया विरुद्वय स: तयेगु व शोषकतयत मग्यासे ध्याच्‌ न्यंकेगु साहस 
थ॒थाय थ्यंका लुकुबिनाच्चंगु खने दु ।. 


सती प्रथा सम्बन्धी मे 


राग विभास ॥ प्र ॥ 

हाहादे प्रभु स्वामि छिन वायिओ मताया ॥ 

जि बालष(क)स मामन बबुन मेले बिसे हल जित बाजन सयकाओ ॥ १ ॥ 

तरुणिया जौभन दष (ख) लख होने मदु । दैवन फायाओ यन ॥ २ ॥ 

प्रभु स्वामि मदयक गथे चोने थ्व छेस जि ॥ प्रभु स्वामिओ संसर्गन ओने ॥ ३ ॥ 

देनेत कोथास ओने वृन्दावन लुमनिओ ॥ देव मदु देगोल छु बान ॥ ४ ॥ 

गुरुया वसास (वशस) थम (मं) सा (शा) स्त्रया ख डेने जी जि) नं ॥ 

अनेग दान पुणे (ण्य) याय ॥ ५ ॥ 

थओ छेन पिहा ओय उगलस फेकतुय ॥ लोकपनिया ख्वाल स्वया ओने ॥ ६ ॥ 

पृण्येया वचन डेने ग्वच सिधल किगोल होले ॥ प्रभु स्वामि न्हेओ २ ओड ॥ ७ ॥ 

यमया दुवाल थ्यनी गोच सिधल किगोल होले ॥ उतु उसे दरसन याय ॥ ८ ॥ 

सिप चोस थाहा ओने राजायात आसिका तय ॥ प्रजायात सुवाल बिय ॥ ९ ॥ 

स्वओ लोकपनिसेन पची ओया पची ओने ॥ ओने तेल इश्वरया थास ॥ १० ॥ 

थिथि मुख इसे स्वसे लाहातिन घसपुसे ॥ प्रभु स्वामि संसर्गन देने ॥ ११ ॥ 

उमन उभय जुल अग्नी (रिन) ओ संसलपे ॥ ओने तेल इश्वरया थास ॥ १२ ॥ 

नेपालया छत्रपति श्री रणवहादुर शाह ॥ याय तेल गरीव उधार ॥ १३ ॥ १४ ॥ 
- भिम पय पौ ९६ खः 


नेपालमाषाया प्राचीन काव्य सिर्जना शाहकालीन-१६७ 


थुगु मेय जजु श्री ५ रणबहादुर शाहया शासनकालय दयाच्चंगु सती प्रथाया विधि 
विधानया खँ न्हयथनेया नापं छम्ह सर्वसाधारण मिसा थः भाःत सिनालि ल्यास्य बैंसय थः 
द्यो मदु द्योग:चा जुया म्वानाच्चने सिबें सती वनेव स्वामीया संसर्ग दयाच्चनी, ईश्वरयाथाय 
वास याये दइ धयागु अन्धधर्म फलया लोभं सायेका सती वंगु क्यना तल । चरित्र नायिकां 
हे कनाच्चंगु थें आत्मकथात्मक शैलीं चिना त:गु थ्व मेय सजीवता दु । “गुरुया वसास .. धर्म 
शास्त्र खँ ड़ने जीन” धयागु धाप्पाखें उबलेया सरल चित्तपिं मिसातयूत गुरु पुरोहित व 
धर्मशास्त्रं यक्वं मुस्या ग्ययेका सती वने बाध्य याना त:गु खँ सी दु । लुमंके बह ज्‌, जुजु श्री 
५ प्रतापसिंह शाहया शासनकालीन “हरि हरि जि व मतेना प्रभु विधातान यन न्हां” 
शीर्षकगु बाखं मेय (ममे, ५०:५०-५१) छम्ह मिसा थः भाःत सिकालि सती मवसे मेले बना 
दुःख सी मा:बले “गोम्ह ज्ञानि मिसाजन पुरुष व नाप सियु सुगति लाइव मिसान न्हा”, धका 
थःगु दुःखानुभूति व पश्चातापया सः प्वंकाच्चगु दु । अथे हे “जि बया ला लछि मदुनि” बाखं 
मेया (बाखं म्ये, ४:४१-४७) चरित्र नायिका नं सती वने मा: धाइगु थुजाग धर्म शास्त्र वचनं 
अति प्रभावित जुया च्वंगुया फलस्वरुप सदगति वना मत्यवं सिना वंगु दु । 


“देनेत कोथास ओने वृन्दावन लुमनिओ” धाइम्ह थ्व मेया चरित्र नायिका थें उबलेया 
सर्वसाधारण मिसात कृष्ण राधाया वृन्दावनय जुइगु प्रणय लीलाया बाखंनाप परिचित जम्ह 
धयागु सी दु । “देव मदु देगोल छु बान” उबलेया प्रचलित नेपालभाषा खंँत्वा: खँभाययात थ्व 
मेय छ्यला त:गु थासय ला: । थुकथं थ्व मेय कवितात्मकता ग॒ण छुँ अंशय दु । 


जज्‌ श्री ५ रणबहादुर शाहया शासनकालय सर्वसाधारण नेवाःतसें शक्ति, शैव व 
बौद्ध इष्ट उपास्य देवदेवीयाके वर फोना चिना तःगु स्तुति मे यक्वं दु । 


उबलेया नेपालभाषा बाखं मे विवेव्यकाल दुनेया फुकक बाखं मे मध्ये विषयवस्तुया 
विविधता, रचना विधान शिल्प, भाव, विचार व मेपुया ल्या:या दृष्टिं यक्व ब्वलंगु सी दु । 
उबलेया प्रतिभा सम्पन्न अज्ञात कविपिं बाखं मे साधनाय आपा सक्रिय जुया वंग सी दु । 
उबलेया बाखंमेया विषयवस्तु वंशावली आधारित बुंगद्यो नेपालय ह:गु बाखं, मचाखाचां 
क्यने धुंकूम्ह मिसायात पितुनीपिं मिजंतय पाखें शोषित मिसातय दु:खया बाखं, भाःत 
ल्हासाय वंगुया कारणां विरह दुःख वेदना फये मा:पिं मिसातय सुख दु:खया बाखं, कचि 
मचात उपत्यकां पिने पितुंग॒ व महारानी विजयालक्ष्मी सतीवने मा:गु बाध्यताया कन्नाचायापुगु 
ऐतिहासिक घटना खेँ खने दु । उबलेया बाखं मे काव्य गुणं जाः, स्तरीय नं ज्‌ । 


बुंगद्योया बाखं मे संक्षेपं, इतिवृत्तात्मक शैलीं व भक्तिभाव ग्वाकी कथं चिना त:गु 
दुसा ल्हासाय व्यापार या: वनेगु ज्याखें अपायसकं धन्ना काये मा:गु खै मखु धयागु निश्चिन्तताया 
बातावरण थनेभनं ल्हासा सम्बन्धित संयोगान्त बाखं मे नं चिना थकुगु दु । भाःत ल्हासा 
वनाच्चंबले भा:तया पासां भेलखेल या:गुलिं मिसा सती वना सी मा:गु बाखं नं दु । कचिमचात 
उपत्यकां पिने पितुना छोगुया ऐतिहासिक बाखं मेय उबलेया उपत्यकाव्यापि प्रजाजनया मंका:गु 
संकटया भाव चित्र न्हयब्वया थकग दु । प्रजाजनयात उजा:गु कथंया अमानवीय सासना व 
संकट हानं सुं नं जुजुया निर्विवेक व आवेशपूर्ण व्यवहारं मजुइमा धयागु विचारं मानवीयता व 
विवेक थनेभनं चिना थकूग “सितलामाजु” (कसा: बाखं म्ये, ९:७४-७६) बाखं मेया सामयिक 
महत्व दु । अथे हे थः सती वनेमाःगु बाध्य स्थितिइ नं देश, प्रजाजन व जुजुयात आशिक वचन 
तया वने फुम्ह देशभक्त महारानीया देशप्रेम तथा थःगु ल्हाती न्हयाथिंजा:गु शक्ति दःसां मखु थें 
व्यवहार व ज्याखँँ यात कि पतित जुइ य: धका विवेक व नैतिकतायात खवरदार याना तःगु 
“महारानी विजयालक्ष्मी बिदेशन थेनके हल” (पुलांगु मे, २४:२५-२८) धयागु बांखँँ मे नं उतिक 
महत्त्वपूर्ण ज्‌ । 


शाहकालीन-१६८ नेपालमाषाया प्राचीन काव्य सिर्जना 


उबलेया आपा धया थें मेय व बाखं मेय ल्हाकम्ह कविया नां न्हयब्वया मत: । 
गुगुंली जुजु श्री ५ रणबहादुर शाहया नां ल्हाकम्ह कवि रुपय न्हयथना तःगुया काव्य दसि 
खने दु । में कत्ताना त:गु विषय नं आपा याना सर्वसाधारण प्रजाजनया न्हिन्हिंस्या ज्याखँ व 
दुःख सुखया खैं आपा ध्वद्दू । धार्मिक मेय जक जुजुया मनंतुना अभिव्यक्त जुयाच्चंग ताये 
दु । अनया शासनकालय लायक्‌ खलक व लायक कविं हे चिना त:गु लायक श्रंगारिक मे 
` अथवा मेमेगु विषयया मे आ: तक नेपालभाषाय लुया मवःनि । उबले नेपालभाषा काव्य 
धाः न्हयाकेगु ज्याय सर्वसाधारण प्रजाजन जक सक्रिय धयागु स्पष्ट ज्‌ व: । 


थ्व समयावधि दुनेया स्तुति मेय आत्मपरक कविताया लक्षण लू । बाखं मेय काव्य 
गुण, कथानक योजना, वातावरण सिर्जना, घटनाक्रम न्हयब्वयेगु, पात्रया कार्यव्यापार 
न्हयब्वयेगु, रस योजना. ब अभिव्यक्ति शैली त:जि ज्‌ । उबले स्तरीय काव्य थ्व समयावधि 
दुने सिर्जना जूगु सामाजिक व ऐतिहासिक विषयया बाखं मे हे खः । अनंलि आत्मपरक 
स्तुति मेया स्थान ला: । 


उबले सिनाज्या लयं चिना त:गु मे यक्वं लोक हवा:गु सी दु । ब्रज व मैथिलीया कृष्ण 
राधिकाया नोंकभोंक लीलायात नं नेपाल उपत्यकाया सिनाज्याया वातावरणयात ल्वयेक 
उबलेया भाजुपिसं सिनाज्या वनीपिं मैंचातयत लॅय न्हयन्ह्यपना हायकीग मे थें याना चिना त:ग मे 
नं खने दु । थुभनं उबलेया कविपिसं थःगु हे यइपुगु सिनाज्या लोकलययात काव्य शास्त्रीय लक्षण 
व गुणं जाःगु काव्य सिर्जनाया नितिं माध्यम कथं छ्यलेगु या:गुया यक्व दसु न्हयोने च्चं व: । 


उबलेया अज्ञात कविपिसं मायामतिना सम्बन्धित स्वपु संब्रादात्मक मे चिना थकुगु 
खने दु । नायो व नकिंया थीथी माया मतिनाया खँ खॅल्हाबल्हाया शैलीं अभिव्यक्त याना 
त:गु थुपिं मेय नाटकीयता नं छुं अंशय बांलू । 

उबलेया नेपालभाषाया अज्ञात कविपिसं चिना थकूगु में समसामयिक राजनैतिक व 
सामाजिक घटनाया यथातथ्य खे संचार यानाच्चंगु नं खने दु । प्रचार प्रसारया साधन 
मदुनिगु ई जुया समसामयिक घटनाया खँ लिपायापिंत व थाय थासय च्चंपित न्यंकेभनं मे 
चिना हालेगु चलन उबले नं दयाच्चंगु खे “सितलामाजु” “महारानी विजयालक्ष्मी विदेशन 
थेनके हल” व “स्वामि प्रभु गंगा जुया शरणस बिज्याक” मे थुकिया काव्य दसि खः । 


उबले तक  नेपालभाषी व नेपाली भाषीपिं थवंथवय दु:ख सुखया खँ ब्याका हवनाच्चंगुलिं 
तथा जुजु शासक खलक थ्व भाषाप्रति मा:छि सम्मान याना त:गुया फलस्वरुप नेपालभाषाया 
स्थिति सुथां लानाच्चंगु सी दु । नेपालभाषीपिसं नं थःगु क्षेत्रं फु थे नेपालया काव्य सम्पदा 
त:मि यायेगु खँय देन बिउगु दु । विभाषीपिसं नं थःथःपिनिगु दु:खानुभूतिया खँ प्वंका 
नेपालभाषां स्तुति मे व निर्गुण भजनया मे चिना थकूगु सी दु । नेपालभाषाया मेय नेपाली 
भाषीपिसं नं थुइका लाना काये थफयेमा धका नेपाली भाषाया क्रियापदयात नेपालभाषाया 
क्रियापद याना छयलेगु, तत्सम तद्भव संस्कृत खँग्व: आपा छयलेगु तथा नेपाली भाषीपिनिगु 
नेपालभाषा मेय थ्व भाषाया शुद्ध व स्वाभाविक स्वरुप बांलुया च्चंगु तथ्यं उबले नेपाल 
उपत्यकाय नेपालभाषा प्रचलित माध्यम भाषा जुयाच्चंगु यचुक क्यं । 

जुजु श्री ५ रणबहादुर शाहकालीन नेपालभाषा धार्मिक मे चिना थकूपिं निम्हस्यां 
नेपालभाषा थःथ:ःगु मातृभाषा मखुसां थ्व भाषां मे चिना थकगु खने दु । बख्तावरसिंह व 
तीर्थपुरीपिसं चिना त:गु नेपालभाषा मेय भाषाया स्पष्टता व स्वाभाविकता यक्वं खने दु । 

जुजु श्री १ गीर्वाणयुद्ध विक्रम शाह्या (ने.सं. ९१८-९३७) नां स्पष्टं न्हयथना त:गु 
नेपालभाषा मेया ल्या: यक्व खने मदु । अनया नां दुथ्या:ग मे मध्ये धार्मिक मे छपु, 
सुलोचना माधव राजकमारया श्रृंगारिक बाखं मे छप्‌ व माया मतिनाया छप्‌ मे दु । 


नेपालमाषाया प्राचीन कात्य सिर्जना शाहकालीन-१६९ 


घार्मिक मे 


राग मालश्री ॥ ॥ 
सुमलपे जिन भेल (र) वी जय २ रसन देवी गन(गण) बिज्याक 
दको अन स्य(से)ओक रखलपु विष्णुदेवी ॥ धु ॥ 
सिरस मतुकस हेल मनिक थिक जोलललललन तेज ॥ 
थाङाओ दवु दवु शवद दिनिनिनि खाडाओ क्षीलिलिलिन हे देवी ॥ १ ॥ 
रन(ण)स अति वि (वी) र खडाओ दैत्यसुर लिडाओ दुलुलु लित रे ॥ 
कओन मोल जोस्य तुतिन न्हतुन्हुस्य असुर दैत्य कोथयाओ हे देवी ॥ २ ॥ 
जोडाओ त्रिशुरन सुयाओ हृदयस महीष (महिषासुर) बन्ध (वध) याक भगओती 
नपति श्री गीवा (गीर्वा) न जुद् विक्रम शाह देव याहुने लोक उद्धार हे देवी ॥ ३ ॥ 
-बुभसु पौ २२ 
| सर्वसाधारण अज्ञात ल्हाकम्हं चिना तःगु मालश्री रागबद्ध थ्व स्तुति मेय उपास्य 
भैरवी वैष्णवी देवीस्के लोक उद्धारया नितिं शक्ति वरदान फोना तःगु दु । 
“श्री जय बालसुकि नागराजा” शीर्षकगु सिनाज्या लयया मेय (मशाका मे, 
३९:२८-३०) नेपाल उपत्यकाया थाय थासय च्वंपिं देवदेवी व धार्मिक तीर्थया नां छसिकथं 
न्ह्यथना तःगु दु । थाय थासय द्योयाथाय पूजा सिवा वनीबले सकले जाना बाजं थाना मे 


हाला वने छिंक चिना तःगु थुगु मेया धार्मिक महत्व जक दु । थुकी न्हयथने बहगु काव्य 
गुण छुं खने मदु । 


माया मतिनाया मे 


“तोलते मते भाजु भाय मते दिसँ रे” शीर्षकगु सिनाज्या मेय (पु मे स्वंगूगु, ३२:५०- 
५२) स्वामि जुजुन ल्हाक (चरण ९) धका न्हयथना तःगु दु । थुकी गद्दीनशीन जुजु श्री ५ 
गीर्वाणयुद्धविक्रम शाहया नां न्हयथना त:गु दु । थ्व सिनाज्या मेया उपसंहार वाक्यस “प्रजा 
प्रतिपाल याक” व “चउखण्ड़ राज्य लाक” धका उबलेया ऐतिहासिक उपलब्धियात लक्ष्य 
याना थ्व मेय सर्वसाधारण प्रजाजनं गद्दीनशीन जुजुयात राजभक्ति क्यंसे सामूहिक भिंतुना 
चछाया तःगु खः । थ्व धन मान लाभया आसं मिथ्या व अतिरंजनापूर्ण प्रशंसा याना त:गु 
मखु । थ्व ऐतिहासिक यथार्थ सत्यं जाःगु राजप्रशस्ति वाक्य खः । थुकी जुज श्री ५ 
गीर्वाणयुद्धविक्रम शाहया नां लिसें ल्हाकम्ह स्वामी जुज्‌ न्हयथना त:गुया लिधंसाय्‌ थ्व मे ने. 
सं. ९१९ व ९२० दुने चिना त:गु सी दु । 


थ्व मेया भाजु छँय्‌ थः तिरि दयेक नं पिने कला: तया जुइम्ह उबलेया विलासी 
मिजंया प्रतिनिधि पात्र खने दु । “जि जक तिरि जन मखु ला धाइम्ह थुम्ह नकिं थःगु हक 
सुरक्षाया नितिं व थःगु माया मतिना स्थिर जुइके नितिं सः तये मग्याःम्ह पात्र खः । 

थ्व मे संवादात्मक ख: । थुकी भाजु व मईया खँल्हाबल्हां इमिगु चरित्र प्वलाच्चंगु 
दु । थुकी सादृश्यमूलक उपमा अलंकार छायपियेगु नच्चा कृत: खने दु । 

अनया शासनकालीन बाखं मे छपु जक लूगु दु । “महारानी विजयालक्ष्मी विदेशन 
थेनके हल” बाखं मेय स्नेह याये बहम्ह पुता रुपय अनया नां न्हयथना तल । 


शाहकालीन-१७० नेपालमाषाया प्राचीन काव्य सिर्जना 


अनया लायकूली दुथ्या:म्ह पण्डित कवि विजयानन्द छम्ह जक न्हयलग दु । थुगु 
ईया धार्मिक व माया मतिनाया मेय काव्य गुण खने दु । भारतीय प्रेमाख्यान बाखंमेया 
लिधंसाय चिना तःगु बाखं मेया स्तर नं नेपालभाषाया सामाजिक व ऐतिहासिक विषयया 
बाखं मे थें भाव, विचार, रस, शैली व चरित्र चित्रण कलाया दृष्टिं च्वमन्ह्या: । 


जुजु श्री ४ राजेन्द्र विक्रम शाह्या शासनकालदुने (ने.सं. ९३७-९६७) नं ज्ञात अज्ञात 
कविपिसं नेपालभाषां धार्मिक, सामाजिक व बौद्ध जातक अवदान आधारित मे व बाखं मे 
तथा महासत्त्वोपाख्यान थें जा:गु शास्त्रीय गीति प्रधान नाटक चिना थकगु दु । जुजुया नां 
स्पष्ट न्ह्यथना त:गु मे व बाखं मे ४० पु खने दु । नेपालभाषा शास्त्रीय नाटक व ल्हासा 
सम्बन्धित बाखंमे सिर्जनाया सीमान्त ई थ्व हे समयावधि दुने ला: । थुगु समयावधिदुने 
च्याम्ह सर्वसाधारण कविपिं न्हयल्‌ वःपिं मध्ये स्वामी अभयावत्द असतातत्द सुन्दरानन्द व 
' विश्वानन्द प्रख्यात जुया वंगु खने दु । जुजु श्री ५ गीर्वाण युद्ध विक्रम शाहया शासनकालय 
छभा म्हो खने दुगु नेपालभाषा काव्य सिर्जना थुगु ई दुने हानं जुज॒ श्री ५ रणबहादुर शाह्या 
शासन कालय थें हे यक्व जूगु खने दत । 


घार्मिक मे 


“लोकेश्वर करुणामय सुवर्णया भूमिस” शीर्षकगु स्तुतिमे ने.सं ९४८ श्रावण 
कृष्ण त्रयोदसि खुन्हु न्यायेकूगु बौद्ध सम्यक दान पर्वया नितिं चिना तःगु खः (पु मे, 
निगूगु, ७:६-७), थुकी लोकेश्वर करुणामय व गणछिं देवदेवीप्रति भक्तिभाव थना त:गु 
दु । समाप्ति वाक्यस जुजु श्री ५ राजेन्द्र विक्रम शाहया नां दु । थुकी न्हयथने बहगु काव्य 
गुण खने मदु । 


“शाक्यसिंह सुमेर सुमुख बिज्याक” शीर्षकगु स्तुति मेय (पु. मे, निगगु, ३:३) बौद्ध 
उपास्य शाक्य सिंह बुद्ध भगवानया ध्यान याये बहगु रुप गुण च्चछासें वसपोलप्रति भक्तिभाव 
थना तःगु खः । वर्णनात्मक शैलीं चिना तःगु थ्व मेय न्हयथने बहगु कवितात्मक गुण मदु । 
थ्व “धन्य धाय भगवान शाक्यसिह नाम दन” शीर्षकगु स्तुति मेया (उकी हे, ३४:३३) हे 
संक्षिप्त रुप खः । छग हे अर्थया संस्कृत “सम तुल्य” पर्यायवाची खँग्व: नापसं नापसं छयला 
तःगु व संस्कृतया प्रचलित विशेष नाम खँग्व: महादेवयात तवदेव व अनड्ग कामदेवयात “म्ह 
मदुम्ह” याना नेपालभाषाय हिला छ्यलीग्‌ प्रवृत्तिं थुकिया रचनाकार यलया प्रख्यात बौद्ध 
पण्डित कवि अमृतानन्द खः धयागु सी दु । अमृतानन्दं नेपालभाषां. अनुवाद याना थकुगु 
पद्यमय हनुमान नाटक सफुती थुजा:गु प्रवृत्तिया दसि व दसु यक्वं ध्वदू व: (आसकु, त्याः 


११५) । 


“शाक्यराज आदिनं विजय श्री भगवान” शीर्षक स्तुति मे (म शा का मे, ४७:३६) 
नं ने. सं. ९५४ (चरण ११) दया सम्यक पर्वयात चिना त:गु खः । 


थ्व मेय उबले वि. सं. १८९० (ने.सं. ९५३) या तच्चयेक भुखाय ब्वःगुया सुचं भुमि 
कम्प जुल दिन दिन (चरण १०) न्यंका त:गु दु । उगु दैवी प्रकोपया कारणं मनूतय (१) हिंसा 
(२) खुँज्या (३) काम मिथ्याचार (४) मखु ख ल्हायेगु (५) चुकली (६) नुगलय स्याक्क वचन 
ल्हायेगु (७) म्वा: मदुगु ज्याख (८) लोभ (९) प्रतिहिंसा व (१०) मिथ्या दृष्टि थुपिं दश 
अकुशली व्यवहारं जूगुलिं (चरण ९-१०) उजोगु दश अकुशली व्यवहार नीतिं तापाक च्चने 
भिं धका नं सन्देश उपदेश न्यका तल । 


थ्व में नेपालय विद्यमान धार्मिक सहिष्णुताया दृष्टान्त ब्वया त:गु थ्व मेया मेगु 
महत्त्वपूर्ण विशेषता खः । 


नेपालमाषाया प्राचीन काव्य सिर्जना शाहकालीन-१७१ 


थ्व मेया संगीतात्मकता गण अर्थात्‌ लयात्मक गति सम्यक द्योपिनि शान्त, दान्त व 
सौम्य व्यक्तित्व ल्वयेक निर्वाह जुयाच्वंगु दु । सम्यक उत्सवय ब्वति कायेत न्ह्यानाच्वंपिं 
सम्यक य़ो व भिक्षु गणापिसं शान्तं छिनाच्वंगु पला: यात नं थ्व मेया लय ल्वः ज्‌ । 


“बिज्याक श्रीमंजुदेव वासन नेपाल” शीर्षकगु मे (ओ ब य दा, २४१:१३६) नेपाल 
उपत्यका वास यायेत योग्य थाय दयेका बिउम्ह मन्जुश्रीया लोककल्याणकारी कीर्ति लुंमकेभ॑नं 
श्रीपञ्चमी खुन्ह हालेत चिना त:गु खः । 


थ्व ब:चा हाक:गु इतिवर्णनात्मक मेय न्हयथने बहग काव्य गुण मद्‌ । 


राग केदार ॥ गन ॥ 
पासा आनन्दादि लोकेश्वर दरशण याय ॥ घु ॥ 
कछपाल गिरि चोस सुंदर विहारस बिज्याक देवल दथुस ॥ १ ॥ 
अमिताभ प्रभु जा(ज) टास शोभामान ॥ सुवर्णया पलेस्वान खवन चो! जो) स्य छिन 
जवन बिस्य वरदान ॥ २ ॥ 
त्रिकाय परिशुद्धि यानाव ग्वम्हसेन ॥ उपास ब्रत आदि वसया स्यवा याय 
महारोग कुष्ट दुःख विनास ॥ ३ ॥ 
नेपाल सहकाल रस रंग रत्न श्ीराजेन्द्रविकम महाराजाया प्रसादनं 
जगतया मंगल सदानं ॥ ४ ॥ 
- पु से सु. ३६६-२०३ 
परम्परागत स्तुति मेया शैली ज्वना अज्ञात कविं ने.सं. ९५६ (रस रंग रत्न नेपाल 
सहकाल) दँय चिना तःगु थुगु स्तुति मेय चोबहाया आनन्दादि लोकेश्वरयाके व्रत उपवास 
सिवा यात कि कुष्ठ महारोगं मुक्त जुइ धयागु स्थानीय जनधारणा न्हयब्वया त:गु दु । 
धार्मिक उपदेश न्यंकेभनं चिना थकग॒ कच्छपाल परवत चोस वसलपा दिल” शीर्षकगु मेय 
न्ह्यथना त:गु “शरीरस थ्व व्याधिन पीरलपा चोनम्हस अने अने वैद्य क्यना” नं लायके 
मफुग असाध्य ल्वय कुष्ट महारोग लन धयागु थ्व में स्पष्ट प्वला बिउगु दु । थुकी न्हयथने 
वहगु कवितात्मक गुण मदु । 
“उनजा हयाउं रथ जा वाउं रे (पु मे, निगूगु, ९:८-१०) शीर्षकगु स्तुति मे जुजु श्री 
५ राजेन्द्रविक्रम शाहया शासनकालीन अज्ञात कविं चिना त:गु खः । थुकी यलया उपास्य 
बुंगद्योया आध्यात्मिक व भावनात्मक रुप गुण वर्णन याना त:गु दु । प्रचलित व परम्परागत 
वर्ण्य खँ बःकया नं कविं थःगु हे विशिष्ट शैली बांलुइक थ्व कवितामय मे चिना त:गु खने 
दु । बुंगद्यो जात्राया उल्लासमय व रोमान्चकारी सजीव वातावरण लुइक वर्णन यायेया 
नापं उपास्यप्रति भक्तजनतय नुगलय भक्ति भाव थनेगुली कवि सफल ज्‌ । “भगतया भाव 
थमन कयाव”, “ छम्ह खत गति जा दत”, “संसार न्यन व छम्हन” थें जा:गु उद्गारं उपास्य 
बुंगद्योया थः भक्तप्रति क्वातुगु सतिगु वात्सल्य स्नेह व भक्तजनं खंकाच्चंगु उपास्य बुंगद्योया 
आध्यात्मिक स्वरुप विशेष यचुक न्हयब्बये ह: । 


थुकिया पदविन्यास व वाक्यविन्यास थुकथं याना तःगु दु- बुंगद्योया रथ सालेगु 
जात्रा जुयाच्चनीबलेया ह:पा बीग सः, “हाईसय” धाइग सः, भा:भा: दिना रथ घुसुहुं 
न्ह्याइगु गति, मनूतय हा:सः, बाजंया स: सकतां सजीव ज्‌ । स्वभावोक्ति अलंकारं 
छायपिया त:गु यथातथ्य वर्णनं व पाद पतिकं १०/१० ग: आखः उति उतिं तया हना तःगु 
जातीय छन्दं पिज्वइगु संगीत माधुयं उपास्य बुंगद्योया हयाउँगु उन व वाउँगु रथ जात्रा 

स्वःवइपिं श्रद्धालु भक्तजनया नुगलय भक्तिभाव देजायका बी फु । थुकथं, भाव अभिव्यक्ति 
कलाया दृष्टि थ्व स्तृति मे थुगु समयावधिया कवितात्मक गुणं जा:गु छप्‌ स्यल्लागु मे खः । 
जुजु श्रीनिवास मल्लं चिना थकग व जुजु योगनरेन्द्र मल्लया शासनकालीन अज्ञात कविं 
चिना थकूग बुंगद्यो जात्रा सम्बन्धित मेया स्तर ति न्हया:गु थ्व विषयया मे हानं न्हयल्‌गु थ्व 
है मे खः । मेया समाप्ति वाक्यस गद्दीनशीन जुजु श्री ५ राजेन्द्र विक्रम शाहयात 'राजराजेन्द्र 
उति देवेन्द्र” धका प्रशस्ति उद्गार प्वंकेया नापं जुजुं उपास्य बुंगद्योयात महीन्द्र नाथ ( 
पल्टन?) बिल धयागु सुचं खँ नं थ्व स्तुति मेय्‌ न्यंका तःगु दु । 

“जोगिनि हे जननी छि पालिया शरण” (पुमे मु, २६२:१४४-१४५) शीर्षकगु बौद्ध 
उपास्य देवी वज्जजोगिनी विद्याधरीया स्तुति मे ने. सं. ९५५ (शर रंग रत्न साल) दँय जुजु श्री 
५ राजेन्द्रवि्रम शाहया शासनकालीन अज्ञात कविं चिना तःगु खः । राजभक्ति पूर्वक “श्री 
राजेन्द्र न्‌पति धाय” उद्गारया माध्यमं कविं थःम्हं चिनागु थ्व स्तुति मेया ल्हाकम्ह रुपय 
जुजुया नां न्ह्यथना त:गु खः । परम्परागत स्तुति शैलीं चिना त:गु थ्व मेय अज्ञात कविं 
समकालिक देशया गम्भीर परिस्थिति संकेत यासें “भगतया भव भय हरण हतास” धका 
उपास्य देवीयाके स्तुति प्रार्थना याना त:ग प्रतीत ज्‌ । 


“जय जय जननी भय हरणी” शीर्षकगु (पु मे मु २५३:१३८-१३९) ने. सं. ९५७ स 
चिना त:गु (चरण ७) विद्याधरी जोगिनीया स्तुति मे नकतिनि च्वय वंगु ने. सं. ९५५ या 
विद्याधरी स्तुति मेया हे विस्तृत रुप जक खः । च्चय वंगु मेय “जगतया भव भय हरण 
हतास” जक धयातःगु दुसा थुकी व हे खँ संसारया जनपनि खोया हाला चोन खना सुदुष्टीनं 
तयाव धिरज यातकी” धया उबलेया नेपालया गंभीर परिस्थितिया सुचं (वि.सं. १८९० या 
भुखाःय ब्वःगु वा लायक्‌ कचिंगः इत्यादि) थ्व स्तुति में बियाच्चंगु सी दु । थुकी कवितात्मक 
गुण उस्त खने मदु । 


“याय तेल जगत उद्धार जगदम्बा” शीर्षकगु (पुमे मु : १४:१७५-१७६) बौद्ध उपास्य 
जोगिनीयात जयदम्बे भाःपिया प्रार्थना याना तःगु थुगु स्तुति मेय अज्ञात कविं वात्सल्य भक्ति 
भाव प्वंका तःगु दु । थुकी उपास्य देवदेवीया रुप, उन व तिसाया वर्णन मयासे इमि 
आध्यात्मिक गुण जक वर्णन याना त:गु दु । थुको वैयक्तिक दुःख पीर फुका बिउ धका 
प्रार्थना याना त:गु मखु कि नेपालया समस्त प्रजाजनयात रोग शोक व वि. सं. १८९०-१८९४ 
(ने. सं. ९५३-९५६) दुने जूगु दैवी प्रकोप त: भुखाय्‌ ब्वःगु व रोग शोक तथा लायक कचिंगलं 
कः वःगु दुःख पीर मुक्त याना बिउ, रक्षा याना बिउ तथा मनया उसास दयेका बिउ धका 
प्रार्थना याना त:गु दु । थुकथं थ्व स्तुति मेय कवियाके बहुजन उद्धार कामना व राजभक्ति 
देशभक्ति भावना दयाच्चंगु स्पष्ट जु जूगुलिं थ्व मेय उगु ईया ऐतिहासिक सत्यतां जा: । 


“छिगूलि चरण वास बिव नारायण कपा तय माल” शीर्षकगु स्तुति मे (पु मे मु, 
१:४) जुजु श्री ५ राजेन्द्र विक्रम शाहया शासनकालीन अज्ञात कविं चिना त:गु खः । थुकी 
नेपाल उपत्यकाया प्यंग्‌ दिशाया प्यम्ह प्रख्यात इचंगु, चंगु, बिसंखु व फनपि नारायणयाके 
प्रजाया दुःख फुका बी तेल धका प्रार्थना याना त:गु दु । 

“थछेस मुना वन बुंगस इषाया भैरव थास” शीर्षकगु मे (म शा मे, ४४:३३-३४) दीपंकर 
उलेगु संबन्धी धार्मिक मे खः । उकी दीपंखा ऊ वनीगु पवित्र देवस्थलया नां न्ह्यथना तःगु दु । 

“नक पथम सिया अव्यक छि छाय” शीर्षकग मेय (पु मे मु, २०:१९-२१) थःयात त्वःते 
त्यंम्ह पुसामियाके आत्मसमर्पित भावं छम्ह विरहिणी मिसां थःयात त्व:ता: हा:ना: मदुम्ह थें 
याये मते धका थः पुरुषयाके इनाप यानाच्चंगु दु । मिजनं थःम्हं इहिपा याना तयाम्ह 
मिसायात कर्किया चुल्कि खँ न्यना त्वःतीगुलिं मिसां दुःख सी मालीगु विषययात कया जुजु 

महेन्द्र मल्लया शासनकालीन “प्रभु मते छिन जित वाय” शीर्षकगु (सितु २४: ३-४) माया 
मतिनाया मेया भाव व शैली थुकी दँह वयाच्चंगु सी दु । “रुमनिओ रुमनिओ नुगल मछिन 
रे” शीर्षकगु मे न॑ थुगु मेया संक्षिप्त रुप खः (सलितु ४६:१) । 


थुगु मेय “रामया सिता जुओथ्य जि करमस जुल” धायका त:गु उपमान वाक्यं 
नकिंयात वया मिजनं कर्किया खँ न्यना त्वःतूगुया कारणं कः वःगु विपत्ति अवस्था यचुक 
क्यं । उगु ईया समाजय रामायणया बाखं न्यनेगु व रामायण इत्यादि बाखंया घटना 
उपाख्यान विशेषयात पचे याना थःथ:गु मेय उपमान कथं छयलेग चलन दयाच्चंगु थुकि क्यं । 
थ्व मे नमोवागीशवराय न्ह्यलुइक अक्षरमाला पंक्ति शैली चिना त:गु दु । थुकिया कवितात्मकता 
न्हापान्हापाया माया मतिना विषयया मेय ति मन्हया: । 


जजु श्री ५ राजेन्द्रविक्रम शाहया शासनकालीन सर्वसाधारण कविपिसं शैव, शाक्त, 
वैष्णव व बौद्ध उपास्य देवदेवीयाके उबलेया लोकजनं फये मालाच्चंगु ल्वय-भय, दुःख-. पीर 
व आपत- संकटया पाखें मोक्षया वर फोना आर्त भक्तिभाव प्वंका स्तुति मे चिना थकुगु 
खने दु । उबलेया स्तुति मेय व्यक्तिगत सुख समृद्धिया वर फोना तःगुया दसु म्हो खने दु । 
उपिं में धर्म समन्वयया आदर्श न्हयब्व: । उबले आनन्दादि लोकेश्वर, करुणामय बंगद्यो, 
वञ्जजोगिनी, विद्याधरी, मन्जुश्री इत्यादि बौद्ध उपास्य देवदेवीया स्तुति मेया ल्या: आपा खने 
दु । उबलेया स्तुति में उबलेया नेपाल उपत्यकाया प्रख्यात सांस्कृतिक व धार्मिक उत्सव पर्व 
व ज्याखँया नं परिचय ज्ञान न्हयब्व: । 


उबलेया बाखं मे मध्ये विषयवस्तु, रचनाशिल्प विधान, भाव, विचार व सन्देशया 
ल्याखं “जि वया ला लछि मदुनि” शीर्षकगु बाखं मे (बाख म्यो ४:४१-४७) छप्‌ जक हे 
अतिक स्यल्लागु, मौलिक व काव्य स्तरीय गुणं जा:गु बाख मे खने दु । थ्वयां लिपा लिपा 
थ्व ति न्हयाग॒ सामाजिक बाखं मे सिर्जना जूग॒ खने मदुगलिं थ्व समयावधि नेपालभाषाया 
सामाजिक बाखं मे सिर्जनाया सीमान्त रेखा खः । उबलेया नेपालभाषाया मेमेगु बाखं मे 
आपा याना स्वयम्भू पुराण, अष्टमी ब्रत, व जातकावदान थें जा:गु बौद्ध धार्मिक सफ्या 
लिधंसाय चीहाकयूक चिना त:गु खने दु । रामायणया उत्तरकाण्डया सीता पृथ्वीस होकदुनाबंगु 
बाखंयात कया चिना त:गु छप्‌ मे नं रामायण मे प्याखंयात चिना तःगु प्रतीत ज्‌ । 


उबलेया माया मतिना सम्बन्धि निपु जक मे लूग॒ दु । थःयात त्वःता सुं मेम्ह मिसा 
हवं वनेत्यंम्ह मिजंयात आत्मसमर्पित भावं इनाप याना त:गु परम्परागत विषयवस्तु व 
शैलीया लँ लिना चिना त:गु उपिं मेय सिर्जना प्रवृत्ति उस्त खने मदु । 


उबलेया स्तुति में उबलेया नेपाल उपत्यकाया समसामयिक दैवी व आधिदैवी प्रकोपं 
व लायक्‌ कचिंगलं भःन्हुयाच्चंपिं प्रजाजनया सामूहिक मन:स्थितिया सुचं न्यंका त:गु खने 
दु । थः समकालीन अथवा छुं ई न्हयोया सामयिक घटनाया सुचं प्रचार प्रसार यायेगुया 
माध्यम रुपय उबलेया कविपिसंनं नेपालभाषा मेयात छ्यला त:गु सी दु । उबलेया सरकारं 
अमानवीय सतीप्रथा ल्यहेँ थना हाकतिनेगु नियतां पिका:गु इश्तिहारया सफल कार्यन्वयनयात 
माःगु ल्वःगु वातावरण व जन धारणा सिर्जना थजुइमा धका नेपालभाषाया कविं “जि वया 
ला लछि मदुनि” शीर्षकगु उत्कृष्ट काव्य स्तरीय बाखं मे चिना थकुग दु । मानवीयता, 
ऐतिहासिकता व सामयिक सुधारया दृष्टिं उगु यथार्थवादी बाखं मेया त:जिगु देन दु । 

थ्व समयावधिया धार्मिक स्तुति मेय सामान्यतया कवितात्मक गुण दे मजा:सां गुलिं 
गुलिं स्तुति मे धाःसा इमिके न्हयलुयाच्चंगु आत्मपरकता गुणं याना कविता धाये बहग नं 
दु । थ्व समयावधि दुनेया दकले आपा काव्य गुणं जा:गु थःगु हे पहगु विधा बाखं मे त:जिक 
न्ह्यलुल । थ्व ईया सामाजिक व ऐतिहासिक विषयया बाखं मे कथानक, चरित्र, वातावरण, 

रस व अभिव्यक्ति शैलीया दृष्टिं उत्कृष्ट काव्य स्तरीय ज्‌ । 


उबले नं यक्व अज्ञात कविपिसं थ:गु रचनाय थःगु नां न्हयमथंसे गद्दीनशीन जजु श्री 
५ राजेन्द्रविक्रम शाहया नां व वया यश कीर्ति प्रताप ब्वये माल धका भिन्तुना छाया 
राजभक्ति क्यंगु दु । उबले थःथःगु काव्य शिल्प, जीवन दर्शन व आत्मानुभूति न्हयब्वइपिं 
सर्वसाधारण सन्त कवि अभयानन्द, बौद्ध पण्डित कवि अमृतानन्द, सुन्दरानन्द, विश्वहर्ष, 
विद्यानन्द तथा मेमेपिं मक्षध्वज, कवीर व नीलग्रीवानन्दपिं न्हयल्‌ बल । सन्त अभयानन्दया 
सन्तकवि व्यक्तित्वं उबलेया नेपालभाषा जगतय जक मखु समस्त नेपालया जनजनया नुगलय 
प्रभाव लानाच्चन । बौद्ध पण्डित कवि अमृतानन्दं नेपालभाषा काव्य परम्पराय प्राचीन 
गीति काव्य सिर्जना त्व:मफिकुसे वर्णनात्मक व इतिकथनात्मक शैलीया व अनुदित मे नं 
चिना त्व:ता थकल । सुन्दरानन्दं काव्य गुणं जाःगु प्रशस्ति काव्य व आत्मपरक मुक्तक पद्य 
रचना याना नेपालभाषा काव्ययात गीति काव्यया मोह जालं मुक्त यायेगु श्रीगणेश या:गु सी 
दु । विद्यानन्द वज्राचार्य बौद्ध दर्शनया गंभीर विचारपक्षयात सकस्यां याउंक थुइक लाना 
काये फइगु न्यने यइपुगु मे रुपय चिना थकल । विश्वहर्ष व कवीरया नेपालभाषा मेय संगीत 
व भाव माधुर्य आकर्षक ज्‌ । 


थुगु समयावधि दुने नं नेपालय भाषाभाषीपिनि न्हिंन्हिंस्या खँल्हाबल्हाय व मे 
चिनेबले नेपालभाषा माध्यम छयलेगुली व नेपालभाषाय नेपाली खँग्व: दुचायेका छ्यलेगुली 
थवंथवय स्वस्थ, गतिशील, समक्कदारी व उदार भावना दयाच्चन । नेपालभाषी कविपिसं 
मे चिनीवले विभाषीपिसं नं थ:पिसं चिनागु मेया भावार्थ थुइका लाना कायेमा धका ध्यान 
बिउगु दु सा विभाषी कविं थःगु नुग: खँ व दर्शन चिन्तन दुथना शुद्ध स्पष्ट व सरल 
नेपालभाषा माध्यमं निर्गुण भजन मे चिना व्यापक नक्सां लोकप्रिय जुइफया वंगु नं खने दु । 
भाषाभाषीपिं नेपाल अधिराज्यया छगू हे जः थें जुया हवनाच्चंगु तथा भाषा माध्यम 
छ्यलेगुली उदारतापूर्ण व्यवहार दयाच्चंगुया फलस्वरुप अथे ज्‌ वंगु खः । थुगु समयावधिया 
नेपालभाषा काव्यया माध्यम जुयाच्चंगु नेपालभाषाया भाषिक स्वरुप व गठन जुजु श्री ५ 
रणबहादुर शाहया शासनकालीन नेपालभाषाया थें खः । थुगु समयावधि दुने नं नेपालभाषा 
व थ्वया काव्यया स्थिति सुथां लाना च्वंगु खने दु । 


जुजु श्री £ सुरेन््वीरविक्रम शाह्या शासनकालय (ने. सं. ९६७-१००१) तक सर्वसाधारण 
कविपिसं नेपालभाषां चिना थकूग मेया ल्या: यक्वं दु । जुजुया नां व मे चिउँगुया संवत्‌ तिथि 
न्ह्यथना त:गु जम्मा १५ प्‌ मे दु । उकी मध्ये स्वपु बाखंमे (जातकावदान आधारित निपु व 
रामायण आधारित छप्‌) खने दु । स्तुति आरति मे च्यापु, माया मतिनाया छपु व शोक मे 
छपु दु । नेपालभाषा प्राचीन गीति काव्य धाराया प्रवृत्ति थुगु समयावधिदुने तक सक्रिय खने 
दनि । थ्वयांलि नेपालभाषा काव्यं मेगु न्हुगु धाः ज्वनेत्यंगुया पूर्वरंग थनं निसें न्हयल्‌ । 


स्तुति मे 

“द्राफोल स्वानया वरण वसया रुप जुसे चोन” शीर्षकगु नास: द्योया स्तुति मेय 
(म शाका मे, ४९:३८) नास: द्योयाके नृत्य सिद्धि वर फोना तःगु दु । 

“भगवान गुँया चोस रसन बिज्याक” शीर्षकगु स्तुति मे (म शाका मे, ५१:३९-४०) 
कार्तिकं स्वयम्भूइ बौद्धमार्गी नेवा:तय स्वयम्भू पूजा सेवा याः ,वनीबले भजन यायेत चिना 
त:गु खः । थ्व स्वयम्भू पुराण आधारित स्तुति मे खः । 

“लोकनाथ याहुने उद्धार ननानं” शीर्षकगु अज्ञात कविया स्तुति मे (पु मे, ४:४:) 
ओ ब य दा, ४:२४-२५) जुज्‌ श्री ५ सुरेन्द्रवीरविक्रम शाहं शासनयाना च्चंबले ने. सं. ९८६ 

(रस गज रत्न साल) देय चिना थकग खः । यलया प्रख्यात लोकनाथ अर्थात्‌ बुंगद्योया जात्रा 
जुइबले भजन यायेत चिना त:गु थ्व स्तुति मेय उपास्य बुंगद्योया ध्यान योग्य अंगअवयव व 
तिसाया नापनापं लोक हितकारी गुणया नं शब्द चित्रण यानात:गु दु । नेपालया प्रख्यात 
बौद्ध धर्म ग्रन्थ स्वयम्भू पुराण व महायानी बौद्ध दर्शनया लिज: थ्व स्तुति मेया “मछिन्दरनाथ 
मनया स्वरुप मनोरथ पुरे याय माल” व “स्वव प्रभु व बेलस सुखावती ब्वना यने माल” 
धयागु उद्गारय लुयाच्वंग दु । 

थुकी वैयक्तिक वैभव व मोक्ष पदया जक वरदान मफोंसे सकल प्राणीं सम्यक 
जीवन हनालि अन्त्यकालस सुखावती वने दयेमा धका उपास्य करुणामययाके वरदान फोना 
त:गु दु । मेमेगु स्तुति मेय थें थुकी भक्त तच्च्वःगु दैन्य आपत संकटय लानाच्चंगु स्थिति 
न्हयब्वया मत: । करुणामयया अनुग्रह सुदृष्टि लाके तातुना थुकिया भक्त थःयात अनाथ 
जक धया तःगु दु । थुकिया सर्वनाम खँग्व: जि सकल भक्तजनया समष्टि व्यक्तित्वया सूचक 
खँग्व: खः । थुकी सामूहिक भक्तिभाव अभिव्यक्त जुयाच्चंगु खने दु । 


थुकिया शैली पक्ष नं यक्व च्वछाये बह ज्‌ । थुकिया पदविन्यासं व वाक्यविन्यासं 
न्यने ययापुगु ध्वनि सौन्दर्य व अर्थ माधुर्य लुयाच्वंगु दु । थुकिया शब्दालंकार चमत्कार 
अतिकं च्वछाये बह ज्‌ । “सुन्दर सुलक्षण, संयुक्त शोभायमान सुखावति भुवनया नाथ” 
स भोलाक स आखः न्हापालाक दयाच्वंगु खॅग्वलं श्र॒त्यानुप्रास, “कनक मतुकस कनक 
केतकी स्वानस” छेकान्‌प्राश, “मणिमय तिलहिल मत उन तेज थिक मणिमय हाल 
तियाव” स वृत्यानुप्राश शब्दलंकार लुयाच्चंगु दु । थुकिं याना भक्ति रस प्रधान स्तुति 
मेयात ल्व:गु नाद सौन्दर्य व भावार्थ माधुर्य लुयाच्चंगु दु । भाव व शैलीया ल्याखं थ्व 
` शाहकालीन छपु स्यल्लागु कवितामय स्तुति मे ज्‌ वःगु दु । थ्व हे मेया भावं प्रभावित जुसें 
मेम्ह अज्ञात कविं “विनति न्यहुने नाथ श्री करुणामय नाथ” शीर्षकगु मे (पु मे, निगगु, 
५२: ५२-:५३) चिना त:गु खने दु । 

“गुरुजु जय नमो श्रीबुद्ध भगवान लुम्बिनी वनस बिज्याक” शीर्षकगु बुद्ध स्तुति मे 
(पु मे, १:१) जुजु श्री ५ सुरेन्द्रवीरवि्रम शाहया शासनकालीन अज्ञात कविं चिना थकगु 
खः । थ्व स्तुति मे उपत्यका दुने पिने थाय थासयया दाफा भजनय आ:तकं अतिक लोकं 
हानि । 


नेपाल उपत्यकाया महायानी बौद्ध धर्मालम्बी नेवा:तसें आदर्श धर्म ग्रन्थ नाला: 
त:गु ललितविस्तरया लिधंसा कया ने. सं.९८९ (बन गज रत्न साल) देय चिना तःगु थ्व 
स्तृति मेया म्‌ विषयवस्तु शाक्यसिंह बुद्ध भगवान लुम्बिनी उभानय प्रादुर्भाव जुया 
बिज्याबले ब्रम्हा आदि देवदेवीपिसं लसकस यानाच्वंगुया वर्णन खः । शाक्यसिहं बुद्धयात 
ब्रम्हा आदि नापं लसकुस याना भक्तिभाव क्यनाच्चंगु दसु न्हयब्बया कविं सहृदय भक्तया 
नुगलय उपास्यप्रति असीम भक्ति थनेगु सफल कृत: यानाच्चंगु सी दु । उपास्य शाक्यसिंह 
बुद्ध भगवान प्राणी मात्रया कल्याण याये नियतां मोह तृष्णा मद इत्यादि मानसिक 
विकार चीका छोगुयात थ्व मेय “ब्रम्हान बँ पुयका”, बोधि ज्ञान लाना संसारय न्यंक 
हूवला बिउगुयात “सरस्वतीन बसा लायका”, जुजु सेठ महाजन इत्यादि त:मिपिसं जक 
कय्च्याना त:गु धन सपत्ति सम्यक दान रुपय फया हया: भिक्षु संघया मंकाग संपत्ति 
जुइक॒गुयात “अलकापुरया जुजु कुबेरन धन द्रव्य लायका”, जीव हिसा वृत्ति त्वतक्गुयात 
नैऋत्य ज्ञानाकर सहित लोक सहितन बिज्याक”, आर्यअष्टांगिक मार्ग व पारमिता 
इत्यादि धर्म शासनय सकल लोकयात अनुशासित याकगुयात “जन्म राजान दण्ड जोनकाव 
लॅ छिनकाव बिज्याक”, धर्मकथा न्यंकम्ह बुद्ध भगवानया कीतिं सकभनं न्यना बंगुयात 

“महादेवन डमरु थायका”, “नारायणन शंख पुयका” व “वायु देवन ध्वजा ब्वयका” 
धयागु प्रतीक छयला त:गु सारगर्भित ज्‌ । थ्व स्तुति में शैव वैष्णव व बौद्ध धर्मावलम्बीतय 
दथुइ धर्म समन्वयया माध्यमं छमा: हना थवंथवय भावनात्मक हनाबना क्वातुकेगु ग्वसा:ग्वया 
त:गु च्वछाय बह ज्‌ । भाव गांभीर्य ब संगीत माधुर्य थ्व स्तुति मेया विशेष गुण ख: । 
थुगु ल्याखं, थव समयावधिया अतिक स्यल्लागु काव्यमय स्तुति मे थ्व खः । थ्व मे चिउँम्ह 
अज्ञात कवि प्रतिभाशाली खः । 


“मातगण ईश्वरी ॥ जय नमो भैरव गणेश कमार” शीर्षकगु दुर्गा स्तुति मे 
(ओ ब य दा, १५४:९१ व प्‌ मे, निगगु, २५:२४- २५) नेपाल उपत्यका दुनेपिने 
थायथायया दाफा भजनय लोकं हवा: । थ्व अष्ट मातुका स्तुति मे यंलां व कौलां 
शक्ति उपासक भक्तजनं श्रद्धा भक्ति तया हालीगु खः । थुकी गणछिं अष्टमात्‌का 
देवीपिं व भैरव गणेश कुमारया अति संक्षिप्तं रुप गुणया भाव किपा न्हयब्वया तःगु 
दु । मात्रिकादेवीया गणाय दुथ्या:पिं सकल देवदेवीपिं भिंगु नियतं उपासना भक्ति सेवा 
याइपिं भक्तजनतय मिखाय रुप बांला:पि तथा उद्धारक, भक्तवत्सला व संकष्ट तारणी 
खने द॒सा भक्तया विपक्षी शत्रुतय मिखाय ग्रयानपुम्ह धका थुकी “सुन्दर भयानक रुप रे 
सिद्धिदाता गणपति कुमार व असुर नाशनी चंडी भवानी” धका परिचय उद्गार 
न्हयब्वया त:गु दु । थुकी अज्ञात कविं जगत उद्धार याहने धका सामूहिक उद्धारया वर 
फोना त:गु दु । थुकी भाव व संगीत ध्वनि माधुर्य गुण च्वछाय बह ज्‌ । मे चिउँगु दे 
नेसं ९९० (शून्य ग्रह गण बन साल) व गहीनशीन जुजु श्री ५ सूरेन्द्रवि्तम शाह्या नां 
समाप्ति वाक्यस न्हयथना तःगु दु । 


“वने नुयो पासा हय श्री सरस्वति माजु दर्शण याय” (पु मे, निगूगु, २१:२१) 
शीर्षकगु स्तुति मे ने. सं. ९९८ (वसु बन प्वाल साल) रिखेया अज्ञात कविं चिना त:गु 
खः । श्रीपञ्चमी खुन्हु मन्जुश्री सरस्वती द्योयाथाय त्वाःछिं मुना बाजं थाना पूजा वनेबले 
हाला वनेत चिना त:गु थ्व मे ख: । थुकी मन्जुश्री सरस्वतीयात बसन्त ऋतुवले हंस रथस 
च्वना नेपाल थ्यंक बिज्याइम्ह धका अज्ञात कविं सजीव कल्पना याना तःगु दु । थुगु में 
सरस्वती दँय दँय श्रीपञ्चमी खुन्हुया वासन्ती प्रकृतिया उल्लासमय वातावरण लुइकेगुली 
व आराध्य देवी सरस्वतीया स्वस्वकिकि स्वय मगाइगु रुप सौन्दर्य छायपेगुली म्‌ कृत: 
यानाच्वंगु दु । थ्व मेया वसन्त रागया संगीत लय श्रीपञ्चमीया सरस्वती उपासक 
भक्ततय मनोभाव व वसन्तोत्सव कथं न्हयाइपुक मे हाला: बाजं थाना सरस्वती पूजा 
वइपिं रसिकतय उल्लास उमड्यं जा:गु पहचहयात ल्व:कथं ज्‌ । 

सम्यक संघ भोजन थें जा:गु तःजिगु धर्म संस्कृतिया हर्ष उल्लासमय वातावरण 
लुइक वर्णन याना नेसं ९९८ या श्री ५ सुरेन्द्रविक्रम शाहया शासनकालीन छम्ह अज्ञात 
कविं चिना त:गु “नौमि (?) आदी बुद्ध स्वयम्भु दिपंकर शाक्यराज गौतम” शीर्षकगु मे 
खः (पु मे मु, १७६:९६) 


माया मतिना 

“नमोवागो आषलस दको ज्ञान दव रे” शीर्षक मे (उकी हे, ५१७:२८८) जुजु श्री ५ 
स्रेन्द्रविक्रम शाहया शासनकालीन अज्ञात कविं चिना त:गु खः । थ्व मेय छखेर समकालीन 
समाजयात कुंखिना त:गु दुसा मेखेर ल्यास्यया रुप सौन्दर्य आपा मोहित जुइ मते धका 
परम्परागत उपदेश न्यंका त:गु दु । थुकी कवितात्मक गुण मदु । 


नेपालभाषाया प्राचीन काव्य सिर्जना शाहकालीन-१७७ 


शोक मे 


राग विभास ॥ ॥ 
हाय हाय महाराजा जंग वहादुर प्रभु ॥ गुसल गुय न्हस सहकाल सिकारस ॥ 
बन भाल पंछि वाघ सेया किसिया सिकार हाय ॥ १ ॥ 
दको लोक खोयकाव गथे छिन स्वर्गे जुया दिल ॥ 
दको परजायात खोयकाव छिन स्वरगे जुया दिल ॥ २ ॥ 
फारगुन त्रियोदशि आदित्य वार पेघु (घौ) बाकि ॥ 
पत्‌ (पत्थर) घात (ट) बाघमति छिनभर सोरग्य जुया दिल हाय ॥ ३ ॥ 
माहाराजा दुषन आकाश चन्द्रमान ॥ 
ख्वाल दको सियकाव (खिउँकाव ?) दरसन लोकयात केन ॥ ४ ॥ 
पृथीमाता वसुन्धरा सहयाय मफयाव ॥ 
लोकपनि हाहाकाल जुयकाव कंपमान ॥ ५ ॥ 
हाय मैया रानि मिसि रानि पुतलि माहारानि ॥ 
पतघात वाघमति सहगति स्वर्गे जुया दिल हाय ॥ ६ ॥ 
फागुन वदि स्वन्हु सुर्क (शुकवार) सुंथस ॥ 
जरम पर्त (पत्र) जात्रा यासे जले यात आज्या तृथ (आर्यघात तीर्थ) हाय ॥ ७॥ 
माहाराज्या विरहन धिनाव थो गिता ॥ 
हाय हाय माहाराजाया दरसन लाय गना आव हाय ॥ ८ ॥ 
आस कु / से सफ ल्या: १३ 
ने.सं. ९९७ फागुन पत्थरघाट जंगलय शिकार वंबले आकस्मिक निधन जूम्ह 
नेपालया दकले न्हापांम्ह राणा प्रधानमन्त्री जंगवहादुरयात लुंमका अज्ञात कविं चिना तःगु 
थ्व छप्‌ शोक मे खः । उबलेया नेपालया छम्ह शक्तिशाली व प्रभावशाली व्यक्तित्व रुपय 
देश विदेशय परिचित जूम्ह जुया वयागु निधनय थ्व शोक मे नेपालभाषां नं चिना त:गु 
खः । उबले देशविदेशया मनूतसें नुग: मछिंकुग स्थिति विशेषयात कया थुकिया कविं 
प्रकृतिं नापं शोक विहवल जूग॒ु थें कल्पना याना “महाराजा दुषन आकाश चन्द्रमान ख्वाल 
दको सियकाव दरसन लोकयात केन” व “पृथवी मात वसुन्धरा सहयाय मफया लोकपनि 
हाहाकाल जुयकाव कंपमान” धका अभिव्यक्त याना तल । थ्व भचा अतिरंजनात्मक खने 
दुसां शोक विहवल अवस्थाय उबलेया नेपालया जनसाधारणां अथे भा:पीगु व अनुभव 
याइगु अस्वाभाविकतां पिने मला: । मानवीय समष्टिगत शोक सन्ताप जुयाच्चंगु अवस्थाय 
प्रकृतिं नापं समवेदना प्रकट याना त:गु सजीव कल्पना थ्व मेया कविं न्हयन्वःगु नेपालभाषा 
काव्य परम्पराय न्हापांगु दसु खः । समकालिक घटनावलि वंशावलिइ न्हयब्वया तःगु 


यथातथ्य खँयात (थापा, प्राचीन नेपाल, २७:१६) जक न्हयब्बया शोक उद्गार अर्थ बोधक 
हाय खँग्व:जक न्हयब्वया नं शोक उहीपक वातावरण लुइके फुगु दु । थ्व हे वर्ण्यविषय 


जवना मेगु छपु शोक मे चिना त:गु हालय प्रकाशित जुइधुंकुगु दु (सितु, ५६:१) । उकी 
“ल्हास चीन वेलाव(य)त देश देसावरया लोक हाहाकार कपमान” धका उद्गार प्वंका 
तःगु दु । सांसारिक जीवन लीलाया अनित्यताया कट्‌ सत्यनं प्वला तःगु दु । निपुं शोक 


मेय शोक गोति काव्यया लक्षण बांल्‌ । 


शाहकालीन-१७८ नेपालभाषाया प्राचीन काव्य सिर्जना 


थुगु समयावधि दुने नं बौद्ध, शाक्त, शैव व वैष्णव उपास्य देवदेवीयाके वैयक्तिक व 
सामूहिक सुख समृद्धिया कार्य सिद्धिया, क्षमाया वर फोना स्तुति मे चिना तःगु खने दु । 
मेया ल्या: आपा बौद्ध उपास्य देवदेवीया खने दु । भाव व शैली परम्परागत जुया नं उत्कृष्ट 
सिर्जना धाये बहगु मे 'जय नमो श्री बुद्ध भगवान,” “लोकनाथ याहुने उद्धार ननानं' व 
'मातृगण ईश्वरी' थे जाःगु स्तुति मे उबले चिना थकगु खने दु । थुपिं स्तुति मेपाखें 
श्रीपन्चमी, कार्तिक धर्म सेवा, सम्यक उत्सव, यंला धर्म सिवा इत्यादि धार्मिक सांस्कृतिक 
ज्याखँ नं न्हयब्व: । 

थ्व समयावधि दुने मौलिक सामाजिक बाखं मे सिर्जना जूगु खने मन्त । विश्वन्तर 
व मणिचूड जातकावदान व रामायण अरण्य काण्डय आधारित चीहाक:गु मुक्तक थे जा:गु 
मे सम्म चिना तःगु खने दु । उपिं मेय बाखं मेया तत्त्व व लक्षण तथा बाखं मे हनेगु कला 
शिल्पया पलेसा बाखंया आश्रय पात्र चरित्र नायक नायिकाप्रति आस्था श्रद्धा व सहानुभूति 
थनेग कुत: जक खने दु । 

थ्व ई दुने नं नेपालभाषा माध्यमं मे चिनीबले विभाषीपिंत नं बोधगम्य जुइमा धका 
ध्यान ब्यूगु खने दु । थ्व समयावधि दुनेतकं नेपालभाषा व थ्वया काव्य सिर्जनाया सक्रियताय. 
छं प्रकारया गतिरोध उत्पन्न मजूसे न्हापा थें स्वस्थ समझदारी व सम्मानपूर्ण व्यवहार 
जुयाच्चंनिगु प्रतीत ज्‌ । 

थुबलेया आपा धया थें मेय काव्य गुण म्हो जूग॒ खने दु । “जय नमो श्री बुद्ध” व 
“लोकनाथ याहुने उद्धार” स्तुति मेय तथा विश्वन्तर जातकावदान व रामायण आधारित 
ब:चा हाकःगु बाखं मेय जक काव्य गुण देजा: ।' 


नेपालमाषाया प्राचीन काव्य सिर्जना शाहकालीन-१७९, 


अध्याय १४ 


सर्वसाधारण कवि व इमि कृति 
नि.सं. ७२0-९६७ दुनेया) 


विवेच्यकाल दुनेया (ने.सं. ७२०-९६७ दुनेया) सर्वसाधारण कविपिं ७६ म्ह नेपालभाषाय 
दया वने धुंकगु खने दु । सुलभ जुयाच्वंगु प्रकाशित अप्रकाशित काव्य कति, काव्य कृतिं 
न्ह्यन्व:गु दसि तथ्य व मेमेगु वाहय स्रोतं चूला:गु दसि तथ्यया लिधंसाय प्रमाणित ज्‌ वःपिं 
१२ म्ह सर्वसाधारण कविपिनि जक कवि व्यक्तित्व व कतित्वया परिचय इमि काव्य कतिया 
रचनाकाल कथं भोलाक तया: न्हयब्वयेगु ज्या थन जुइ । कवि व्यक्तित्व व कृतित्व 
सम्बन्धी दसि ज्वलं छुं खने मदुपि कविपिनि नां तपं पति आ(ग)स न्हयब्वयागु जुल । थुगु ई 
दुनेया सर्वसाधारण कवयित्री व इमि कृति आ:तले गुगुं स्रोतं न्हयल्‌ मवःनि । 


केशव उदास 


(ने.स॑७२०-७३२ रिखेया) 


परिचय 

थ:म्हं चिनागु मेय ल्हाकम्ह रुपय थःगु नां व थायबाय्‌ न्हयथना वंम्ह आ:तकया दकले 
न्हापांम्ह सर्वसाधारण कवि केशव उदास ख: । आ: तकया स्‌ अनुसन्धेय दसि कथं 
(आसक्‌, मे सफू, ल्या: ५६/२२५ या समाप्ति वाक्य) नेपालभाषा बाखं मेया दकले न्हापांम्ह 
ज्ञात कवि नं अन हे खः । अनया जीवनी. व कवित्वया खँ प्वलीगु छुं दसि ज्वलं दु । ख्वप 
चोक्काठस कुना त:बले अनं चाणक्य नीतिया सफ्‌ छग्‌ च्चया थकगु खने दु (रा.अ., वी 
२८०/१, ने.सं. ७२०) । ख्वप व बागलुंगय हूइकोगु हनुमान प्याखंया कथात्मक मेया (प्रेम 
छोटा, स्वतन्त्र विश्व १६:३, पौ ४९-५०) समाप्ति वाक्यस ल्हाकम्ह रुपय अनया नां खने दु । 
अनं थःगु नांया न्हयोने दीन खँग्व छयला: त:गुया खास कारण स्पष्ट सी मदुनि । अयसां 
अनया चाणक्यसार संग्रह व गीतसंग्रह: गीतेशवर (वी २८५।६) सफया समाप्ति 
वाक्यय अनं थःयात दीन धा:गुया छुं कारण क्यं । अनं थःयात चोक्काठय कुना त:बले (छु 
अपराधय ?) जूगु दुःख चुइका छोयेत नेपालभाषा मे व नीतिया सफ्‌ च्वया थकूगु खने दु । 


नेपालभाषा पुवादे (पुवाज्या?) मे 


अनया संवादात्मक मतिना बाखं हना त:गु निपु पुवादे मे दु । थुकिया न्हापांग पुवादे 
मेय चरण १ निसें ३६तक दया प्‌ वंगू खने द:सां गनं गनं पाठ अस्पष्ट जुयाच्चंग दु । थ्वया 
लिउया मेय चरण १ निसें ८ तक दु । थुगु मेया समाप्ति वाक्यस मे प्रकाश मिति ने.सं. ७३२ 
(रोचन भुवन मुनी), व “गुत (गीत) भनयित केशव उदास” धका स्पष्ट न्हयथना तल । थ्व 
सफया चरण १-१६तक दुगु प॒वादे मे राष्ट्रिय अभिलेखालयया गीत संग्रह (बी २८५।६) अभिलेख 
सफूती नं दु । तर व धाः सा न्हापा (ने.सं. ७२५ स) ल्हयया: च्चया त:गु गीतःगीतेशवर 
सफूया मे लिपा ने.सं. ८१९ स च्चया त:गु सी दु । उकी चरण १ व २ मदये धुंकल । ल्हाकम्हया 
नां नं उकी खने मदु । थुकि थुलि खँ सी दत - ने.सं. ७२५या मूल पुवादे मे आ: दुर्लभ जुइ धुंकल 


सर्वसाधारण-१८० नेपालमाषाया प्राचीन कात्य सिर्जना 


। आशा सफ कथिइ च्वंग॒ व राष्ट्रिय अभिलेखालयया पुवादे मे लिपाया खः । थुमिगु पाठ गनं 
अपूर्ण, गनं अशुद्ध, गनं अस्पष्ट जुयाच्वंगु दु । थुपि पुवादे मे अप्रकाशित तिनिगु ख: । केशव 
उदासं नेपालभाषाया पुवाज्या मे थे जा:गु लोकमेयात काव्य शास्त्रीय लक्षणं जा:गु. माया 
मतिना सम्बन्धी बाखंमेया माध्यम कथं छ्यला: न्हयब्वया त:गु सी दु । 


पुवारी में 
१ ऊं नमो श्री गन्यसाय नमो (गणेशाय नमो) राग मरा लोगे जन(?) 
येक तोरि मर (?) लाखरपु हिरा संगज प्रतित्वं (?) 
श्रीतुंबउन्य (?) महेश्वरि (री) श्री वागिनिसोरी (वागीश्वरी देवी ?) 
सि रंबोदल (श्री लम्बोदर) च कमर जोगं (?) 
सुनहु सुनहु नर थालि (नारी?) चरिदं (चरित्रं ॥ १ ॥ 
कमर(ल) वदनि पिया(प्रिया) कमर दल नयनि कोमर कपुर व 
नाना उरं वयनि (?) कथिन पिन (पीन) कुच हमसमदना (हंस वदना?) 
कामिनि चतुर अव स..... दर्यं थम दतसान्य सहुदर्य नामं (?) ॥ २ ॥ 
(चरण १ व रया भावार्थ अस्पष्ट ।) 
खंडा मात्र रल्ह (?) थहे(देहे) खिन नु (ज्‌) रो यो 
खंडान खंडान हरजलपु (?) खंनग्ययो सपनसं दि नं या हातिसं (रातिसं) 
खोरग्य यो जन (?) वा गाक सव दसे ॥ ३ ॥ 

(भावार्थ -छित खे जक खनाबले लिपा बाये माली ला धयागु पीर जिगु मती ल्वयं 
थाय काल । आःला न्हिनय न॑ चान्हय नं छि जक म्हनीगु । उकि आ: जिगु मिखां खोबि 
खुसि बा: वयाच्चन ।) 

गरुवत (गुरुवन्त) जोभन गति मथुर ला तिरी 

गभिर (गम्भीर) हिदय (हृदय) याडा ढिरज (धीरज) मतेरोयो 
ग्यातंग्य यो प्रभु स्वामि गति छि वचन सोसे 

दस अपराध दोनो क्षमारपार्व दिसन्य ॥ ४ ॥ 

(भावार्थ-जोभन भारं याना मिसायाके गति दइ मखु । धैर्य नं दइ मखु । छिगु 

पहचह स्वंस्वं खँखं ग्यासें नं वः, यज्यु । जिगु अपराध छंछं दःसा क्षमा याना दिसँ ।) 
घरया रछन्ही (लक्षणी?) पिया (प्रिया) वचन रचनि तिरी 
धर्म घरे कोति (टी) भर्दा रवर्‍हासे (ल: ल्हासे) तरंग्य 
अय प्रभु स्वामि छिश (स) वचन अमित (अमृत) याड़ा 
घरया स्वामि छिसं थाकुर मथुर ला ॥ ५ ॥ । 

(भावार्थ - मिसा धयाम्ह छेँया लक्ष्मी धाइ । यइपुक नायिक वचन तये सःम्ह 
धाइ । छगू छिगु कोटी संपति दुगु धुक्या ता:चा क्वंय ल: ल्हाना तये धा:गु छिगु वचंयात 
जिं अमृत भा:पिया । छि छेया शोभा जुयाच्वना दियाम्ह थाकुर मखुला?) 

ङ्यिनि खा ल्हाय जन (जेन) डेड छि मदुर्य्य, डेहुने डेहुने प्रभु जेन वीमति षं ल्हाय 
उपाऱ्य ता सा (?) बिया नं, अवेक मतेऱ्य 
डाडान डाए छि मदु रन्ह थे (?)रंडाने ॥ ६ ॥ 

(भावार्थ - जिं उइँ खे छता बिन्ति याये न्यना दिसे, यज्य । जि खना 
तंचाया दी मते । छि धयाम्ह ला धेवां न्याये दइम्ह मखु ।) 

चु चमंक कसतुरि कतं बो-ययो (?) गरहन याडाव, सरिलस उरं वयेरि, जिसने उपरन 
छनि देध याय जिन चतु (?) विपरिन छिन नागर हरनं ॥ ७ ॥ 


(भावार्थ -चन्दन कस्तुरी कप्‌ थें जा:गु सिचुकीगु वस्तु ग:पतय (नुगपाय) पाना तयां 
है नुग:या सन्ताप छति याउँ मज्‌ । उकि सरिरया शत्रु तुग: धका थुल ।) 


छति सरग्यन तिलि (तिरि), छथिडाड मदुन्य 

छन बचन रा(ला) जुरसान., रोयया उखोधिथ्यं (ओखधि/वासः) थ्यं 
छिछी ताय अनगुन छ नि चितरप्य जिन 

छथिडाड तिलि राय (लाय) जम जरम (जन्म जन्म) थराते ॥ ८ ॥ 
(भावार्थ-छ थें स्वीखुता(स्वीनिता?) लछिं ला:म्ह तिरि मेपिं दइ मखु । 
छंगु वचन ल्वयया वास: थें खः । छ थें जाःम्ह लछिं ला:म्ह तिरि दसेलि 
जित छुकिया धन्ना ? छ थें जाःम्ह तिरि जन्मका:छिं हवने दयेमा ।) 
जोभन दोरभ (दुर्लभ) तिरि जरम जुयानं जन(जेन) जोभन रा जुरसान्य हतरप्य करम 
जिरसान्य द भा डिय जि राषलापान्य जिवन अरोधन (अर्ध बिय छि पाक्कास ॥ ९ ॥ 


(भावार्थ-मिसाया जुनी जोभन, दुर्लभ उकीसनं याकनं भवा: जुया वनी य:गु । जि 
थःगु जीवन छिगु पाली अर्घ बियाच्चने ।) 


भकिनि चित्तर्पाव देहे पिन (क्षीण) जुरोयो झाडान भिडान (?)मतिस रोय जुरोयो 
भंकत याडान थनि मभाया रा तुं दिसन्य भ्यारकोस थनि थना दिक तु तारा नि ॥ १० ॥ 


(भावार्थ -फी कचिंग: जुया जि नुगलय पीर जुल, जि गंसि जुल । छि नं माल । 
कचिंगलं याना नुगलय ल्वचं हा काये य: खनिं । थौं छि भाल, भ्या क्वसं दिसँ । 


यंनं प्रभु गथिडान्य निदया (निर्दया) रा जुरा तं 

आव जा निरस थ्य हर त (?) बोर (बोध) छिन यातात्वं 
न्याडमुमारे यो जन छि रुप जोभन सोसे । 

न्याकुनि षा मसयानं विरस तु मातारानि ॥ ११ ॥ 


(भावार्थ- अयभनं ययापुक खँ ल्हाना माया याइम्ह छि आ: निर्दया जुया जि खना 
तंचाया दिल थें । जि न्याकु कया खँ ल्हाये मसया जक छि जि खना निरस जुया दिल ला?) 


ढवता(त:ताजि?) खँ मल्हागर्‍्य टि(ति)रिया अग्या(ज्ञानि चित 
डोरे तेरा जुरसान्य तव दुष विय मतेय्य डातिल्ययो आव जन मधुर वचन डेडा 
तुशिनि (तोसन) जुयानं छीन जन वाय ताना त्वं ॥ १२ ॥ 
(भावार्थ- न्हापा ता उतक छिगु यइपुगु वचन न्यने नं । आ: थौंकन्हय 
ताहाकयकाखेँ ल्हाना मदी । छु याय ? मिसा जाति धयापिं अय थय छं मसिउपिं ! जि 
तोसं (चीमीया म्हयायमचा) जुया जक छिं जित वायेत्यना ला थे अय जुया छिं जित 


थौकन्हय हेपय याना दी थें ताया । जित वाना दु:ख छता बिया दी मत्य धका इनाप 
याना ।) 

ठंको (?) कसत व दुख: तिरि जरम जुयानं थाय रा अनिति जुया अति दु मतारानि 
थायथायस जन मान प्रकास जुरो थ्व वेरस छिन जि थंकासे जि यडाये (डे) ॥ १३ ॥ 


(भावार्थ -मिसाया जीवन दुःख कष्टं जा:गुलिं हने थाकु । अनित्य थाय जीवन 
दुःखमय । जि निथाय चाःम्ह धका न्यंक खे बयबय्‌ जुल । जि छिलिसे जुल धयागु खे 
सकसिनं सिउगु अवस्था सीका छिं जित छिगु छेय दुत यंका थ: तिरि याना दिसँ जिगु इज्जत 
तया बिया दिसँ ।) 


ड(द) डान डदिडि-य (?) मुदेस दिशन्य दया रा जुरसाने खाछि मुदे धनंन दिसन्य 
डे (दे)हे गंढक (?) जुरोयो मदना नं दंतकारशं प्रहेशित मुष केहुने ॥ १४ ॥ 


(भावार्थ- छिं जित दया माया याना दियागु खः सा जिगु मुलय पलख धंदिया दिसँ । 
छि नाप बाये माला जि वाथावाथा कनाच्चना । कामदेवया बलां कया: जि अय मनिं थय 
मनिं जुयाच्चन । उकि वा भो कयना मसुहुँ न्हिला दिसँ ।) 


डंतुलि रा लोग्य (?) जन ढंडन दिसन्यछि ढंड दिसेनिसे जि ढंडार मुमार 

ढंधस अयास षान 

आमो छु खा ल्हायात्वं जावत जिवत दतोले तवत धंढक ॥ १५ ॥ 

(भावार्थ -छि धंदिल धासा जित छुं धन्ना म्वाली । छं आमु छु खँ ल्हानागु ? 
म्वानाच्चंतलें छता नं छता धन्ना ला दया हे च्वनी नि ।) 

शर्वस वचन छिस शितर कपुर थेय नाना परिषान (परीक्षान) छीन बोढरर्पाव तरन्ये 
नो थतुतुक्ष सरपा प्रतिक मजुगुऱ्य नोन छऱ्य छाय छिस हिदयस करति ॥ १६ ॥ 
(भावार्थ -नकतिनिया छिग्‌ बचन जित कप्‌ थें सिचुसे च्चं ताल । अनेकथं जिग 
चरित्र परीक्षा यासें छिं जित बोध याना दिल । न्वाना दिल । तर छिं 

नोंवाना दीबले छिगु म्हुथुसि थुरथुर खा:गु खनाबले धा:सा जित पत्या मजुल । 
म्हुतु वचन धाःसा नायू, नुगलय धाःसा जिग नुग: कीगु कःति दु खनिंसा (छिके) । 
तंवर उपभोग भार्पाव फऱ्यस दिरनस्यं (?) जन मन होलो ये जन: शिंह र पुसे हवथ्य 
ताउति जुरो ये(यो) आव तुरातिन (त्रन्तन) भासन्य 

छि व जि व विरश (स) याय अतिन प्रकास (पित्याः) ॥ १७ ॥ 

(भावार्थ- फले दिसां निसें जिगु मन च्चन, सिं हः पुर्‍या हः थें न्यने 

यइपुग॒ छिगु खँ न्यने दत । ताउ हे जाल । याकनं भसँ । छि वजि व 

विलास (यःत्यः) याये अतिकं पित्यानाच्चन ।) 

थाय निड तास्य जेन छिके चित्त तस्य चोडा 

थमनं थ्थय रा जुर सा गुरो तो वंसरपे ताना त्वं 

यथ्य तु रा जुरासान्य थिर जुय मफगन्य 

थाहि मदुऱ्य यो जन थृति तु क्ष ल्हाया ॥ १८ ॥ 

(भावार्थ - थ्व थाय निं ताया जि छिके चित्त तया च्वंच्चना । थः धाःसा 
तातापानाच्चन । नायू वचनं जक जित हययेका तल । छिगु व्यवहार थथे हे 

जुल धा:सा ला भीगु मतिना थीर जुइ मखु । जिगु मती लूगु खे छित न्यंकाच्चना ।) 

दरिसन दुरभंभ(दुर्लभ) दुराषया चन्द्रमा थ्य 

दिन प्रति मषातोऱ्य चित देध मजुव देराछेस चोने जिन 

थुतिड ष दु रे (?) शिशु षर प्रभु सोय तु क्ष मार त्वं ॥ १९, ॥ 

(भावार्थ -थौकन्हय छिगु दर्शन लाये सा:प थाकु, द्वितीयाया मिला थें । 
छिगु ख्वा: मखंतले जिगु मन मच्चं । यज्यु, छिगु ख्वा: स्वया तु च्चंच्चने मास्ति वयाच्चन ।) 
धक (?) बाजरपान मेये बिय तान नास्यं धरम कसुम स्वान (धवं स्वां ?) 
सषिस बिस्य फलन्य, (?) ढंढ चाररोग्य जन 

छि चलित शभाव (स्वभाव) स्वश्य (स्वस्य) 

धिर चलित मछिमु (?) ध्यावरपर्व दिरा त्वं ॥ २० ॥ 

(भावार्थ-बाजं थाना जित मेले बियेत्यन, छिगु चरित्र स्वभाव स्वस्वं 

जिं थःगु मन ची मफुत ।) 

नकस शुने हास (?) नकया परान स्वामि नाना आरापन रा छि नलास विलास 
निमर कूच (?) नो रस नखऱ्य प्रहारा नक उदय चन्रमा थ्य नक थर मानिथ्य ॥ २१ ॥ 


(भावार्थ - न्हगु स्नेहं ?) छित न्हम्ह प्राणनाथ याना अनेतने आलापं मे हाला 
रसरसया प्रेम क्रिडा याना छिं लुसिं जिग दुरुप्वलय नकतिनि ल्‌गु मिला थे च्चंक, नकतिनि 
थुना त:गु मानिक थें च्वंक चित्र च्वके बी मानि ।) 


पुन्य चन्द्र दुतिस श प सुधलि (सुन्दरी) मयि 

मलनि (?) तरुन मयि अमित (अमृत) समान्य 

पाप पने मढागऱ्य आवया समयस पराग (?) जरगे जन दोमन मयासे ॥ २२ ॥ 
भावार्थ - पन्हिस्या तिमिला थें बांलानाच्चंम्ह ल्यास्य में, छंग प्रेम 


व्यवहार व वचन अमत ति ग्यं । छं पाप पण्यया पर्वाह मया: । आ: जिं 
दोमन मयाना ।) 


फ दाराया खीन थ्यं फस थ्य छि भाया रा 
फं दारस चोड न्हन छि जोषारपु ..... खान मजुगन्य ज्ञायड मुमान्य 
फतकि हिदय याड़ा जीत यड़ मुमान्य ॥ २३ ॥ 
(भावार्थ स्पष्ट मज्‌ ।) 
व भलर्पा जुया मात्‌(मति?) रिकाय मफगन्य 
बाय रा जुरसान्य जिव जमसन यन ना 
बिन्ध (?) प्रभुस गथिङ बिव रिति खंदन ल्हा- 
व्यसेत पिराग वोन (?) वेनि सरश मरन्य(?) ॥ २४ ॥ 
(भावार्थ यचुक स्पष्ट मज्‌ ।) 
भग जुवय मत्रि (?) जन के छि भाव बेरे (?) 
धुत (धुर्त) चलितन छि खा न्यड छि मराक 
मुख थाडान ढ(ध) रिन संगा नं (सगं ?) थ्य काहुने ना 
भिंग्व भिंग्व पकुवन (पकवान) भोग भोर्पाव दिसने ॥ २५ ॥ 

(भावार्थ - जिग भाग्यं छि थौं जिथाय भाल । छि चंख, जिगु खँ न्यने मला:म्ह । 


जिं ला छि यमराजया म्हुतुइ लाये धुंकम्ह भा:पियागु, तर छि अनं मुक्त जुया धया थें जिथाय 
भाल । उकि जिं छित धौ सगं बीत्यना । का, फया दिसँ। सा:सा:गु घासा ल्वसा तया 
भोय भपिया दिसँ ।) 


भोय मयग ऱ्यना छि बिधुनिन रा छि डू-य 

म्वाय रा जुरसान्य न्हिथा छि मुष यिसे 

माने तु रा जुरसान्य जीवन न्हयाया थ्यं 

माडान माडाने प्रभु रितो डूसे माडासेन्य ॥ २६ ॥ 

(भावार्थ - आवंलि छि माने जुया दियागु ख:सा न्हापा न्हापा थें याये, 
मनं नि कथं सुख भोग याये नंके । लिथुं छित लाका का:ग नं स्वये म्वाले मा । 


'म्वाये जति मासँलि छिगु ख्वा: स्वया जक म्वानाच्चने ।) 


यवन यथयं रोको त्वं यथेड थ धा रे थनड दिसने 
यस्य गास्य कचया प्रभु यिसे पिस्य चोने 

यया यथय क्षलरप्य यतोले मदु-य 

जमराजाया आज्ञा वलोनास्यं यस्यनड मदुऱ्य ॥ २७ ॥ 


(भावार्थ - पिने लोकं यः म्हस्यां यग्गु थ धारे । जिं ला छित नुगलंनिसे ययेका 


कया, तिया । यज्य, उकि जि छिनाप यइपुक हवनाच्चने, माया मतिनां घयपुना ख्वालय 
पित्तुपियाच्चने । अथे धयां हानं, संसारय यया यत्तले हवना च्वंच्चने मदुनि । यमराजं 
सःतल कि वने मा: ।) 


रमरपाव दिसने अनेक पलिभावन (?) क्तु (?) प्रतिकारस 

रतिरम दुरमे 

रुपरावन (रुप लावण्य) मद-य रा थमस दिशन्य 

राज हनन थम सरवरजनके (?) ॥ २८ ॥ 

लुबुध जुरग्य जन मति लिकाय मफग त्याग मयाग ल्यना नायु निज प्रतित्वं लाछेस 


जन खान प्रकाश जुरो । रत कि निल वाल दिनि राज मधुर ला मे॥ २९॥ (भावार्थ स्पष्ट 


मज्‌ ।) 


वजन (वचन) जिडा नेना अमृत थिङ वजन (वचन) वारा गति मदुऱ्यना 
छिन वाय ताना त्वं वाङ निभार मजुनिग्य 

जन जोभन राछिस वाय रा मजुरसाने बास बिसे तडाने ॥ ३० ॥ 
(भावार्थ - जिगु जोभन बीत्यंगु निभाः धाय मत्यःनि । अथे कथं जित वाये 
त्यनागु जूसा अथे धका वचन बिया दिसँ । 

सहस शुदर्चअति (?) दसनिभर (?) मुष 

शुरतित सिशुकुर (?) गचनियिशुलि (?) सिवसगतिशग(?) 

गरप याना मे (?) सुजरपं हरने छि (?) श्रीपचम्य सुनि (?) मे ॥ ३१ ॥ 
(भावार्थ यचुक स्पष्ट मज्‌ ।) 

मषंद चारो जन देहे खिन जुरोयो ष मश्वस्य मछानग-य (?) गरे राज तु तरनि 
षं नं जे रो छिन जिव डेडाव दिकरा त्वं दिराने 

मुस खोय थ्य रान्य छि थ्व दसिया परि थ्य ॥ ३२ ॥ 

(भावार्थ यचुक स्पष्ट मज्‌ ।) 

शशधल (र) सपनश शमार समाने श्वसेनं सोसेनं 

नय तु माल थ्य साना त्वं सलिर । उतार जुरोया 

शिताल बिडाने सुरतित सुरन्ति करा(ला) 

शवस थि विलस्य (?) ॥ ३३ ॥ 


(भावार्थ - लागोलं लिना बांलासे चंम्ह मैं, चौंसाठी कलां छायपिया त:म्ह मैं छन्त 
स्वस्वं स्वस्वं स्वयातु च्वने मास्ति व: । छलिसे यःत्यः याका जिगु मन सिचुसे च्वंका बिउ ।) 


हनुपा अवेक मते रे श्रीपतिसं हास मतेरे जन 
निति खँ ल्हाय खन खर चित्तरर्पाव (?) 
थथूयं भ्यवलरपं हं सुन्य कर नं लाछि थथ्यड़ लितोड्स्यं ॥ ३४ ॥ _ 


(भावार्थ - जित हत्तु हका दी मते, जि खना तंचाया दी मते । जित हिबायचबाय 
याना दी मते । जिं नीतिया खँ ल्हाय । ...) 


क्ष मुख दरिसन चन्द्र समान मुष क्ष मसोस्य मफग-य 
दिनया प्रभु ड्‌स्य क्षन्या जोभन सदा थिर मजुग ले 
क्षरलर्पा जुको तु क्ष सार जुयुव ॥ ३५ ॥ 

(भावार्थ - छिग्‌ ख्वा: स्वयेबले तिमिलाया दर्शन लाइबले थें न्हयाइपुसे यइपुसे च्चं । 
सूर्यो लूगु बिउगु न्हि ल्या: खाखां न्हि फुना वं, जोभन नं उघिमय स्वब्याना वं । जोभन 
छ्यला भोग या:सा जक सार दइगु खः ।) 

दवखान नगरस भगतानपुरि वाशित सकरमदेव 
पुक्‌ अजाककोछेया गुनिक मखले जन विक्ष 
गुनवत रोकसेन उपहास मतेन्य ॥ ३६ ॥ 
क ख ग पुवादे मे समाप्त 
- आसत कु में सफ ल्या: ५६/२१५ 

(भावार्थ- भक्तपुर नगरया अजाक को छेया मनूत गुणी मज्‌ खनिं । गुणिजनपिसं 

उपहास याना दी मते ॥ ६६॥ क ख ग पु वा दे मे सिधल) 


थ्व पुवारी मेया मंगलाचरणय कविं थ: इष्ट उपास्य गणेद्यो, उमामहेश्वर व श्री 
वागीशवरयात नमस्कार याना तःगु दु । थुकी हे मेया म्‌ खँ न्ह्यथनेभनं मैथिली भाषां 'शुनहु 
सुनहु नर थालि (नारी) चरिदं(चरित्र)' न्हयथना तल । निगूग चरणय नं मैथिली भाषां 
नायिकाया श्रृंगारोहीपक रुप सौन्दर्य वर्णन याना तल । थ्व मेया नायो थःम्हं ययेका तयाम्ह 
नायिकाया रुप लावण्यं सायेकाः हानं वलिसे हवनेत व:गु खने दु । 


थ्व मेया स्वंगूगु चरणनिसे नेपालभाषां थुकिया म्‌ बाखं धा: नायो नकिया खॅल्हाबल्हाया 
माध्यमं न्ह्यज्यानाच्चंगु दु । दकले लिपागु ३६ गूग॒ चरणय कविं थः समकालिक थः 
त्वाःबाःया निर्गणी मनूतय निन्दा खँ छत्वाःचा न्हयथना त:गु दु । 

मेया म्‌ खँ- थवं थवय माया मतिना क्वातुपिं नायो नकिं दथुइ छभा: कचिंगः 
जुल । ला नं ला तक नायो नकियाथाय दुस्व: मवया नकिनं नुग: मछिंकाच्चनी । नकिया रुप- 
सौन्दर्य मोहित जया नायो हानं नकिंनाप हवने मती तया नकिंयाथाय वइ । नायोयाके नकिं नं 
आत्मसमर्पित भावं क्षमा फवनी । वं आवंलि थः मतिनामि नाप यःत्यःयाना जीवन हने धका 
प्रण याइ । नायोनं नं अथे हे थः यःम्ह मयजुनाप न्हयाइपुक जीवन हनेगु वचन बी । 


चरित्र चित्रण- थ्व मेया विशेषता चरित्र चित्रणय दु । थुकिया नायो नकिंया 
खँल्हाबल्हां इमि चरित्र व्यक्तित्वया यथार्थ आगं प्वला: क्यं । थुकी तकिया चरित्र व्यक्तित्वं म्‌ 
थाय कयाच्चंगु दु । थ्व नकिंनं थः मतिनामियात 'जिवन अरोघ्रन (अर्घ) बिय छि पादुकास ( 
चरण ९)' धयाच्चंगुली वया आत्मसमर्पण भाव यचुक पिज्व: । वं थः मतिनामिंनं थ:यात 
वायेत्यंगु व लिथुं थःम्ह मतिनामि लाकेत्यंगु नं य: मतायेक्‌ । वया समाजय थःगु इज्जत सुरक्षित 
याना तये न्हयां । वया रुप सौन्दर्य जक नायो वरिखे आकर्षित जूग॒ मखु कि वयागु मिजास व 
व्यवहार नं नायोया नुग: वयारिखे क्वसाःग सी दु । व थःगु माया मतिनाय दृढ व निर्भिक 
धयागु खँ वयागु थ्व 'यवन यथ्य थः धारे रोको त्वं ... यस्य गास्य काया प्रभु यिसे पिसे चोने' 
धापुलिं (चरण २७) सी दु । खँ ल्हानाच्चंवले थः मतिनामिया नो थुरथुर खा: गु खना 
मतिनामियागु कमजोरी वा:तायेका व कोम्यालु भासं कुखिनेत न॑ न्हयने ला: । जीवन जोभनया 
क्षणभंग्रता व मृत्युया अवश्यंभाव्यताया दार्शनिक खँय विश्वस्तम्ह जूगुलि बं थः मतिमामिनाप 
जन्म का:छिं माया मतिना याना हवनेगुली जीवनया सार भा:पिउगु खने दु । 


लोके मे व शास्त्रीय गीति काव्य हवना- थ्व मेया कविं थः समकालीन समाजय 
प्रचलित पुवारी मे व क ख ग मे नामं लोक हवा:गु अक्षरमाला पक्ति शैलीया लोक मेया 
लय ज्वना थ्व मे चिना तःगु दु । थ्व मेया नकिनं थ:यात थः मतिनामिनं वाना थकीन ला 
धयागु धन्ना, नकिया थः मतिनामिनाप यःत्यः याना सुखं जीवन हनेग॒ आकांक्षा, थ:थाय 
हवं वःम्ह नायोया न्हयोने नकिंनं क्यनाच्चंगु आत्मसमर्पण भाव व व्यवहार इत्यादि लोक 
मेय दइगु भावात्मक प्रवृत्ति थ्व मेय देहं वयाच्चंगु दु । अथे हे मेया नायो नकिया 
खॅल्हाबल्हाया माध्यमं मेया बाखं प्वलेगु, पात्रया चरित्र न्हयब्वयेगु तथा कविं थःया पाखें 
न्यंके मा:गु सन्देश न्यंकग शैलीगत प्रवृत्ति नं थुकी न्हयल्‌ वःगु दु । थ्व मेया नकिं नं थः 
मतिनामिया न्हयोने 'भरकत याड़ान थनि मभासें दिरा तुं (चरण१०)' धका न्यंकाच्वंग 
थ्व धाप्‌ पाखें थ्व मेया नायो तकिया दथुइ शास्त्रीय काव्या नायो नकिंया दथुइ जुइगु थें 
जाःगु प्रणयमान व इ्ष्यामान धा:गु कचिंगः जूगु सी दु । थुकी नायो नकि छुं ईतकया मान 
विप्रलम्भलिपा हानं हवनेत संकल्पबद्ध जूपिं खने दु । थ्व मेय खने दुगु नकिंया श्रृंगारोहीपक 
रुप वर्णन, नकिंया विरह सन्तापया खँ व नायो नं नकिंया नुग:पाय कृति न्याका चित्र 
च्वके बीग इच्छा थें जा:गु काव्यशास्त्रीय अलंकार व श्रृंगारिक प्रवृत्तिया दसु खः । थुकथं 
थ्व मे उबले शास्त्रीय श्रंगारिक काव्यया थासाय थःगु लोक मे पुवारी मेया लयं मतिना 
बाख मे चिनेगु चलन नेपालभाषाय्‌ दये धुंक्गुया काव्य दसि व दसु खः । 


पुवारी मे 


१ आदि संखर शिव श्रीनित्यनाथ नि यक अबुजरयनि मिसान रुमानकाव प्रसन्य आश 
बुतोयो मति बोधरप्य मफगऱ्य अतिन चचल (चन्चल) चित छनके तु वाना नि ॥ १ ॥ 


सोम वदनि स्वामि श(स)दाकार(ल)या थ्य थ्यड सोयतु श्वयतु मिखान प्रति आस 
यानात्वं 


सते लाज तोरताव थ्व न्हाव संसरग जुलो 

सकोमर हतन जि थंकासे तं डान्य ॥ २ ॥ 

अंगा (?) जसि मभिडानज्ञ (?) जचलि बधर (?) थिङ अथाह नगर 

समुदर धातु भारण अमर मखते छि जि म्वाडाव चोने मदुऱ्य पिया 

अनदन (आनन्दन) तं (तुं) डान्य खाछि छन अनिगरपा (?) ॥ ३ ॥ 

बुधीवत (बुद्धिवन्त) भारपा छि निबुढि (निर्बुद्ध) खमन्य 

मने बोधरपे देस (?) तासंतु (?) वेरगु कारस (?) 

बयिस भिडान खाछि तोरते छि मफगय व्यहलर्पाव ज्या शवस्य मतिस जन अयासे ॥ ४ ॥ 

बृद्ध जुव मखानिक्ष रुप लावन थुरनिग्य वृख (विष) सम वनन नाना हनरपे मदुरे 

विश्वास थ्य थिथी बिया विपरित जुरो पीया 

आयरा जुलसाने मतिस दोमन मयास्ये ॥ ५ ॥ 

सुचि सीरस भाव भिडान मदु रे खुन (?) सतुर हेतिम्हं शिवान हरत बे याता त्वं 

संष्य थी निमर (निर्मल) मति पोराव केन्य मदुऱ्य छिस 

श(स)त्य मदु मिजन जुयानं शु हेति मतारनि ॥ ६ ॥ 

शकति (शक्ति) सिवने निम्हं राडाव चोने मते 

रोय संसारया सार सष शना हनं (?) चोगन्य 

स्याम सुन्दर सं क्ष भरपे बेर जुरो 

बसन मन सुमरपाव कार हानय सोगुरे ॥ ७ ॥ 

वछरा श्री निपार अंक रोचनः भुवन मुनी माहा जेत कुन्ह 

बार पुवारि मे प्रकासं ग्यानि गुनि रोकस्येन उपहास मतेऱ्यमा । 

गृत (गीत) भनयित दिन (दीन) केसव उदास ॥ ८ ॥ 

| -वहे। 

थ्व मेय न्हापालाक मेया उपास्य नास:द्योयात नमस्कार याना त:गु दु । मेया 
अन्तिम चरणय भ्रृंगारिक काव्यया उपास्य श्रीकृष्ण भगवानया भजन यायेगु खँ न्हयथना 
तल । थुकिया विरहिणी नकिंनं जीवन जोवन अस्थिर व अनित्य भा:पिया थ: मतिनामियात 
माया मतिना याना न्हयाइपुक जीवन हने धका इनाप यानाच्वंगु दु । थुगु मे न्हयथ वंग मे ति 


मन्ह्या:, पाठ शुद्ध व स्पष्ट मज्‌ । निपुं मेया म्‌ भाव आंशिक रुपय जो ला: । थुकिया नकिनं 
नं थः मतिनामिया कपट व्यवहार व निर्बुद्धियात कुंखिना त:गु दु । 
केशव उदास आ: तक लग अनुसन्धेय ज्वलंया पारें न्हयल्‌ व:म्ह दकले 

न्हापांम्ह श्रृंगारिक बाखं मे चिना वंम्ह ज्ञात कवि खः 

केशव उदासं चिना थकूग मेया म्‌ प्रवृत्ति श्रृंगारिकता खः, भक्ति गौण प्रवृतिकथं 
न्ह्यलू । उबले लायकुली प्रचलित मैथिली श्रृंगारिक मेया आंशिक प्रवृत्ति नं केशव उदासं 
चिना त:ग थुपिं मेय पुलुपालु खने दु । 

केशव उदासं दकले न्हापालाक उबलेया नेपाल उपत्यकाय प्रचलित पुवारी मेया 
लोक लय व भावभुमिस शास्त्रीय गीति काव्य चिना त:गुया दसु थ्व मे खः । मतिना 
सम्बन्धी थुपिं बाखं मे संवादात्मक खः । 


सर्वसाधारण-१८८ नेपालमाषाया प्राचीन काव्य सिर्जना 


जगतकेशरी 
नि. सं. ७९८ रिरवेया) 


परिचय 

“श्री चण्डेश्वरी स्तोत्र” शीर्षकगु नेपालभाषाया छपु प्रकाशित स्तुति मेया उपसंहार 
वाक्यस भाँत देशया सर्वसाधारण कवि जगतकेशरीं थःगु परिचय “बाहरया जगतसिंहन 
चोया जुरो” धका जक न्हयथना तःगृ दु । थ्व बाहेक अनया परिचय सम्बन्धित प्रामाणिक 
तथ्य व अनया मेमेगु रचनात नं खने मदुनि । पौराणिक, स्थानीय किंवदन्ति व बंशावलीया 
बाखंयात न्यने यइपुक कथात्मक स्तोत्र मे चिने फुम्ह थ्व कविया मेमेगु नं रचनात माला: 
अध्ययन याये. बह ज्‌ । अनया धाप्‌ कथ” श्री चण्डेश्वरी स्तोत्र अनं ने.सं. ७९८ दँय 
स्कन्दपुराण हिमवतखण्ड नेपाल माहाम्य श्रीचण्डेश्वरी पादुभावनाध्यायया लिधंसाय नेपालभाषां 
चिना तःगु खः । 


भोंत देशय चण्डेश्वरी जात्रा 
भात देशया मूम्ह इष्ट देवी श्रीचण्डेश्वरी भवानी खः । दँँय दसं वैशाख पुन्हि खुन्हु 


चण्डेश्वरीया जात्रा भात देशय त:जिक न्यायेकूनि । वैशाख लछि यंक व बिशेष याना जात्राबले 
स्वन्हु भाँत देशया छ्यैँ छयेँ श्रीचण्डेशवरी देवीया स्तोत्र पाठ व भजन यायेगु चलन दु । 


नेपालभाषाय श्रीसण्डेशवरी स्तोत्र 


नेपालभाषा पद्यपुच: सफुती प्रकाशित जुयाच्चंग (कान्तिपुरः नेपालभाषा परिषद, 

ने.सं. १०७६, पौ ७३) थ्व श्रीचण्डेशवरी स्तोत्रय १३६ भो दु । थुकी स्वथी खँ दु - (१) 

स्तोत्रया न्हयो खँ, (२) श्रीचण्डेशवरी भवानीं चण्डासुर देत्य स्याना स्वर्गया द्योपिं उद्धार 

या:गुया म्‌ बाखं व (३) स्तोत्रया उपसंहार खँ । थ्व स्तोत्र रचनाया न्हयो खे व उपसंहार खँ 

कविया थःगु हे पाखें धाये मा:गु खे खः । न्हयोखैँया अंशय कबिं दकले न्हापां गुरुसके प्रणाम 
याना त:गु शुरु वाक्य थथे ख़: - 

परनाम याडा गुरुसके आज्ञा फोने । भवानिया चरनसं (चरणसं) चित्त तसे चोने ॥ 

चण्डिकाया महातम डेने ल्हाय आव । महामाया चण्डेश्वरी पुजा याडा भाव ॥ 


स्तोत्र परम्पराया लँ लिनाच्वंम्ह कविं थुकी भक्तवत्सला उपास्य चण्डेश्‍वरीया 
स्तोत्र यायेव धर्म अर्थ काम मोक्ष वर लाभ जुइ धका थ्व स्तोत्रया महात्म्यस न्हयथना तल । 
उपसंहार अंशय कविं उपास्य देवीयाके भुक्ति मुक्ति निता वर फोनेया नापं थःगु स्तोत्र 
रचनायात ज्ञानी गुणीपिसं हिस्याय मते धका कोम्यालु मिजासं इनाप याना तल । 'बिज्याक 
भाँतसं सदा थमं वास यासें' जक धया: उपास्य देवीया थायबायया परिचय न्ह्यथना तल । 

हिमवतखण्ड नेपाल महात्म्यया पौराणिक बाखंया चण्डेश्वरी चण्डासुर युद्धया 
मज्जिमगाग अंश जक लाना कविं थ्व कथात्मक स्तोत्र मे चिना त:गु दु । थुकी बाखं थथे 
खः- महाद्योयाके वरदान कया उन्मत्त व प्रतापी जूम्ह चण्डासुर दैत्यं देवलोकपिंत स्वर्ग 
पितुना हलं । वने च्वने थाय मदुपिं इन्द्रादि स्वीस्वकोटि देवपिं रक्तचन्दन बनय बिज्याना 

च्वंम्ह चण्डेश्वरी भवानीया शरणय वन । राज्य लाका: कया नं कसा: नका: च्वंपिं 
दैत्ययात संहार याना देवगण उद्धार याना बिज्याहुँ धका देविपिसं भवानीयाके प्रार्थना 
यात । चण्डेश्वरी भवानी प्रकट जुया बिज्यात । देवगण मामां वःम्ह चण्डासुर दैत्य नं अन 
है थ्यंक वल धयागु सीका देवगणपिं सकलें भंग: पंछि रुप कया सुला च्वंच्चन । चण्डेश्वरी 
नं अन्तरध्यान जुया बिज्यात । चण्डासुर सिमा कापिकृपी मामां लिपा छमा रक्त चन्दन 
सिमा पालेवं भवानी प्रकट जुया बिज्यात । चण्डेश्वरी भवानी व चण्डासुर दैत्यया घनघोर 
युद्ध जुल । भवानीं दैत्य स्याना थःपिनिगु दुःख आपत नास याना बिउगुलिं देवगण लयताया 
प्याखं हुल । 

उपास्या देवीं थः भक्तयात उद्धार या:गु अद्भूत अलौकिक लीला व गुण वर्णन 
याना भक्तया नुगलय उपास्याप्रति भक्तिभाव देजायकेगु स्तोत्र काव्यया परम्परागत प्रवृत्ति 
थ्व चण्डेश्वरी स्तोत्र में नं न्हयब्वःगु दु । चण्डासुरं खड्गं सिमा पालेवं देवी प्रकट जुइगु 
तथा प्रतापीम्ह चण्डासुर दैत्य देवी भवानीनाप युद्ध यायां छुंछां म्वायकं न्यला पराजित जूगु 
कयना त:गु थुकिया दसु खः । देवीया थुजागु अलौकिक लीलाया खेँ उपास्य देवीप्रति भक्ति 
थनीगु उद्दीपन विभाव खः । धर्म अर्थ काम मोक्ष लाये तातसेँ उपास्य भवानीयात मां 
भाःपिया भक्ति याना च्चंगुलिं थुकी अर्थार्थी वात्सल्य भक्ति पिज्वः । 


थुकी चण्डेश्वरी भवानीं देवगण उद्धार यायेत चण्डासुर दैत्य संहार या:गुया बाखं 
नेपालभाषाया मेमेगु गुगुं स्तुति मेय न्हयब्वया तइगु बाखं सिबें ताहाक:ज्‌, प्‌ वं । घण्टौं बिक 
न्ह्याके मा:गु भात देशया चण्डेश्वरी जात्राय भजन यायेत ल्वयेक उपास्य देवीया अलौकिक 
लीलाया बाखं ताहाकयेक दुथना थ्व स्तोत्र मे चिना तःगु दु । थुकिया संगीत ध्वनिं उपास्य 
देवीया ओजपूर्ण व्यक्तित्व सजीव यायेया नापं स्तोत्रय दुथना त:गु बाखं नं धात्थेंया घटना थें 
च्वंक न्हयब्वां वःगु अनुभव ज्‌ वः । थ्व स्तोत्र मे इतिकथनात्मक व विषयपरक जुया नं थुकी 
भक्तया भक्ति विभोर नुगः प्रतिविम्बित ज्‌ । थुकी थासय थासय दुथना त:गु खँल्हाबल्हाया 
अंशं थ्व स्तोत्र सजीव याना बिउगु दु । थुकी कविं आपा याना भाव व बाखं याउँक 
ध्याथुइक संचार याकीग सरल सुबोध वाक्य हना त:गु दु । गनं गनं जक थुकी संयुक्त व 
मिश्रवाक्य दृथ्याका तःग्‌ दु । थुपिं संयुक्त व मिश्रवाक्य न्यनेबले सरल वाक्य ति हे याउँसें 
च्वं । कविं थुकी थः समकालीन भात देशया सर्वसाधारण प्रजाजनया न्हिन्हिस्या खँल्हाबल्हाया 
चलनचल्तीया भाषा माध्यम छ्यला त:गु दु । कविं थुकी भक्तया नायु क्यात्‌ मिजास नं लुके 
तथा उपास्य भवानीया थ: भक्तयात उद्धार याये मास्ति वइ कथं प्रार्थना याका त:गुया छग्‌ 
सशक्त अभिव्यक्तिया दसु थथे ख:- 


चण्डासुर पापिष्ट दुःख बिल वला जेमिस संकष्ट जुलो रक्षा याव माता ॥ 
जेमिस दु:खया कथा अप्रमान जुलो । चण्डासुर वध याय मन थाने तेलो ॥ 
थथे हे तामसी प्रकुतियाम्ह चण्डासुरयात वरदान बिया हःम्ह महाद्योयात नं मा:छि 
स्याचुक ध्याच्‌ न्यंका त:गु व्याजस्तुति अलंकारयुक्त थ्व धाप्‌ नं न्यने यइपु ज्‌- 
चण्डासुर भयानक महा तप लाक । पुरुषन स्याय मदु धका वन फोना । 
महादेव भोलानाथ धया थे नं बिला ॥ 
थ्व स्तोत्र रचनाया शब्दविन्यास नं च्वछाये वह ज्‌ । नेपालभाषाया खँग्व: नाप 
संस्कृत तत्सम तद्भव खँग्व: ल्वयक हवंका त:गु दु । थुकिया भाषाय स्वाभाविकता, माधुर्य 
व ध्वन्यात्मक सौन्दर्य लू । थुकी छ्यला त:गु 'जेमिस दुःखया कथा” थें जा:गु उत्तम पुरुष 
सर्वनामया षष्ठी कारक विभक्ति रुप थःगु हे पहया खः । अथे हे उत्तम व मध्यम प्रुष 
सर्वनाम एक वचन हवना द्विगू समास ज्याना त:गु खँग्व: छिजि नं कविया थःगु हे पहया शब्द 

चयन खः । संस्कृत क्रियाय रपे लितेसा धाना नेपालभाषा क्रिया दयेका तःगुया दसु थ्व 
स्तोत्रय पृजलषु्‌ सेवलपु्‌ धरलप, ध्यावलषु क्रोधलप इत्यादि खने दु । थुकी छयला तःगु 
भूतकालिक आकारान्त क्रियापद बला बिला, फोना इत्यादि खैँगबलं थ्व स्तोत्रया माध्यम 
भाषायात ख्वप व भात देशया स्थानीय नेपालभाषिक कथं परिचित या: । थुकी छ्यला तःगु 
उबलेया प्रचलित थुपिं मत वाने वेग याडा वडा, वाले वाले लिते छुला, उपभार मदतो 
इत्यादि स्थानीय खँत्वा: खँभाय खः । 

थ्व स्तोत्रय भोभो पतिक १४ ग: वर्ण पायछिक हना त:गु दु । थुकी वार्णिक 
छन्दय थें गण क्रम धा:सा कथंहंक हना त:गु मदु । थुकी पाद पतिकया ८ गःगुव ६ ग:गु 
आखलय दिपु दु । थ्व जातीय छन्दं चिना तःग्‌ मे खः । 

पौराणिक बाखंया लिधंसाय चिना त:गु स्तोत्र जुया नं थुकिया शैलीं थुकियात 
मौलिक स्वतन्त्र रचना थें च्वंका बिउगु दु । 

थुकी उपास्य इष्टदेवीप्रति देशछिंया भक्तजनतय मंकागु भक्ति भाव ल्‌ । नेपालभाषा 
भक्ति प्रधान मेया थ्व म्‌ प्रवृत्ति कथं थुग में न्हयब्व: । 

थुकिया माध्यम रुपय न्हयलुया च्वंगु नेपालभाषा उबलेया ख्वप भाँत देशया 
सर्वसाधारण प्रजाजनया न्हिंन्हिंस्या चलन चलतीया भाषाया प्रतिनिधि भाषा खः । थुकथं 
कविं थः समकालीन सर्वसाधारणया चलन चल्तीया नेपालभाषायात काव्य स्तरीय माध्यम 
भाषा रुपय छयला तःगुया थ्व काव्य दसि खः । 

तृषभानन्द 
नि.सं. ८११ रिरवेया) 
परिचय 
कवि वेषभानन्दया परिचय खँ प्वलीगु दसि ज्वलं उस्त लया मवःनि । अनं चिना 


थक्‌ग निपु मेया समाप्ति वाक्यं अन येया जुजु भूपालेन्द्र मल्लया (ने.सं. ८०७- ८२०) लायक्‌ 
कवि रुपय थथे परिचित ज्‌ बःग॒ दु - 
परवतपति भूपालेन्द्र मल्लन सियाओ 
सुन्दलि (सुन्दरी) छन विनति याडान 
सुपुरुख पुरुखन पास यायिओ सत 
वृषभया थ्व खा पलमान (प्रमाण) 
- त्तो भ गी सं बी ४०१/१९ 
भपालेन्द्र मल्लन आरति याडाओ 
पेतापदारथ लाक वृषभ ल्हाय ॥ 
- पु मे मु, ३७:१९ 
च्वय वंगु उद्धरणय जुजु भूपालेन्द्र मल्लया नांया न्हयोने परवत पति विशेषण छ्यला 
तःगु दु । ने.सं. ८१२ या मुद्राय जुजु भूपालेन्द्र मल्लया राजं प्रशस्ति “श्री २ वीर भूपालेन्द्र 
गिरीन्द्र राज राजेन्द्र” धका कीका तःगु खने दु (वाल्स: क्वाइनेज अव्‌ नेपाल, पौ ५९) । 
थुकिं कवि वृषभानन्द लायक्‌ कवि धका नं परिचित ज्‌ वल । अनया छपु मेय “वृखयान 
(वृषभान) ल्हाय सापुत दयेके मतेरापु (मतेडापु)” धका समाप्ति वाक्यस धया तःगु दु । थुकि 
अनं छपु निपु मे जक चिना थकगु मखु कि उजोग मेया सफ हे च्वया थकुगु दु धयागु खँ प्वला 
तःगु दु । थ्व जिज्ञासाया विषय खः । अनया है मेगु छपु मेय “वृषभयानन्दन लितिस ( 
रीतिस) थुस्य मन ल्हाङा कृष्ण चरित्र थ्व हिडाओ” धया तःगु दु । थ्व धापुतिं अनया कवि 
व्यक्तित्वया निताजि खँ प्वलाच्वंगु दु- छता, अन छम्ह रीतिवादी कवि खः । छम्ह अज्ञात 
कविं चिना थकूग मेय अनयात “ज्ञानार्थस वृषभ ध्वजो” (गीत, बी २८४/१७) धका च्चछाया 
त:गु खने दु । थथे च्छाया तःगु नं अन श्रीकृष्ण चरित्र मेय श्रीकूष्णयात परब्रम्ह कथं वर्णन 
याना त:गु व थाय थासय अध्यात्म ज्ञानया खँ दुथ्याना त:गुलिं खः । थुकथं अन अबलेया स: 
सिउपिनि समाजय अध्यात्म ज्ञानया कवि धका प्रख्यात जुया वंगु थुकि क्यं । अनया “श्री 
कृष्णचरित्र” अभिलेख ग्रन्थ अन्वेषण याये मानि । 


काव्य कृति, सोत व विषयवस्तु 


अनया काव्य कृति छग्‌ श्रीकृष्ण चरित्र खः धयागु खँ च्चय न्ह्यथने धुन । उकी 
गवःपु मे छुछु विषयया दु सफ्‌ हे मलूतलेयात छुं धाये मछिंनि । थ्व अनुसन्धान ज्याया नितिं 
ता:ला:गु अनया ११ पु मे मध्ये ४ पु श्रीकृष्ण चरित्र सम्बन्धित खः धका स्पष्ट ज्‌ । धार्मिक 

विषयया ३ पु मे दु- शक्ति देवी उपासनाया २ पु व नास: द्योया आरति मे १ पु । लायक्‌ 
श्रंगारिक मतिना मे ३ पु व जीवन दर्शन सम्बन्धित १ पु खते दु । थुपिं गीत संग्रह (वी 
४०१/१९) ब गीत (बी २८४ /१७) अभिलेख सफुती दुथ्यानाच्वंगु ख: । अनया रचनात मध्ये 
नास:द्योया आरति मे “काली म्ह लान मली” मे व “सुन्दलि देह थ्व सिसे” शीर्षकग मे नापं 
याना ३ पु जक पलाग मै मुना सफती प्रकाशित जुड धुंकल । मेगु मे अप्रकाशित तिनि । 


घार्मिक मे 
अनं थः उपास्य इष्ट देवदेवी श्रीकृष्ण, नासःद्यो, वैष्णवी व कालिका भवानीप्रति 
श्रद्धा भक्ति द्यछाया च्वंगु अनं चिना थकग में सी दु । खुभो जक दुगु नास:द्योया आरति 
मेय अनं अर्द्धनारीश्वर नासःद्योयाके थ: आश्रयदाता जुजु भूपालेन्द्र मल्लयात प्यता पदारथ 
बर फोसे भक्तिभाव प्वंका तल । अनं उपास्या शक्ति देवी नारायणीया रुप गुण ध्यान 
यासे चिना त:गु मे थ्व ख:- 
जय नारायणि देवि जननि सोगुलि लोकया राणि (रानी) ॥ 
इन्द्र नील थे नील शलिरस तिलाक चन्द्रमा स्वान 
मुकुट ससीक कुण्डल बीन हीसे तल बी लीलाहाति थीक ॥ 
मिपुस हयाउंक मान थे मुक धलवा भाओन डीक (?) 
सुरुज (सूर्य) कोटि समान उस जोटि (ज्योति) धुया सीओ जनीक ॥ 
मि कुर परपसा थेङ 
अटटन नही शब्द नड़ा हननन 
मनुख्या कपाल गलस तल माल 
पापिस्ह अतिन महिक ॥ 
भगत भावन (बुष)भ नन्दन 
पालिपले शिल तस्य ल्हाडा आनन्द ॥ ........ 
| - गीत, वी २८४१७ 
थुकी कविं शक्ति देवीया रुप, छाय, तिसा, ज्वंसा व गुणया वर्णन न्हापाया 
कविपिसं याः थें याना तःगु दु । देवीयात कविं भक्त रक्षक व पापीयात महीम्ह कथं नं 


परिचित याना तःगु दु । नेपालभाषाया आपा याना भक्त कविपिसं याना तइगु थें जाःगु 
आत्म- दुःख- निवेदन यायेगु प्रवृति अनया मेय खने मदु । 


कृष्ण सम्बन्धित मे 


आ: थत छसिकथं अनया थीथी विषयया मे मध्ये श्रीकृष्ण चरित्र सम्बन्धित छपु मे काये- 
उधओ (उद्धव) याहुने उसके विनति घैरज तय मफ अति ॥ धु ॥ 
चान्हय न्हेल मदु नुगल मछिडन, वसया सुसल डेडाओ ॥ 
जोभन प्वापलन परिश्रम भारन, ओड जि शरीर गडाओ 
डुयिन मन जुस्य पिब्वाड ओडा अन, लि हाया बाचिक ख न्हडाओ ॥ 
नुगलस उस ध्यान मिखा चोस चोड थेड, 'खोसे चोडा उस लुमडाओं 
केवलन सन दुन जपलप चोडा, जिन हरि प्रीतिन केडाओ ॥ 
वृषभयानन्दन कृष्ण छम्ह तनमन सेवलपा पालि पले तुतिस दुडाओ ॥ 

थ्व मेय गोपिनीतय. श्रीकष्णनाप जूगु वियोगं पिलगु विरह दुःख विचार याकेत 
श्रीकृष्णं छोया हःम्ह दूत उद्धवयात छम्ह गोपिनीनं थःगु अधैर्य, चिन्ता, सन्ताप, उन्माद, 
तल्लीनता इत्यादि विरह दशाया खँ कनाच्वंगु दु । 
चरित्र नायिकाया नुगलय श्रीकृष्णप्रति निच्छल व चोखागु प्रीति देजायाच्वंगु 
थ्व मेया नायिसेच्वंगु वचनं क्यं । उकि, भ्रमरगीतया विरहिनी गोपिनीतसें थें थुम्ह 
नायिकां थः आराध्य नायक श्रीकृष्णयात कुखिनाच्वंगु मदु, ध्याचुलिं कयेकाच्चंगु मद्‌, 
असन्तुष्टि व तं क्यनाच्चंगु मद्‌ । धार्मिक प्रकतियाम्ह जुया अनं थः उपास्य श्रीकृष्ण 
भगवान व आश्रयदाता जुजु भूपालेन्द्र मल्लयात यइपुके माला: हे भ्रमरगीतया शैलीयात 
थःगु काव्यस थाय मबिउग्‌ प्रतीत ज्‌ । थ्व मेया चरित्र नायिका श्रीकुष्णया वचनय 
विश्वस्त व आश्वस्तम्ह खः । | 
कविं थ्व मेया आलम्बन नायो श्रीकष्णयात थः उपास्य इष्ट देव परब्रम्ह सकार यासें 
असार संसारया खुसी लुकं बिनाच्चंगु थःगु मनयात पार याके नितिं वसपोलया पालि रुपी 
नांचाय च्चनेभनं तन- मनं सेवा यानाच्चंगु खँ नं न्हयथना तल । थुकि कवि श्रीकुष्णया भक्त 
कवि धका परिचय ब्य्‌ । थ्व मेय श्रृंगार व भक्ति रस हवंका त:गु दु । थुकी न्यने यइपुग 
संगीतात्मकता दु । थ्व जुल अनया रचनाय दुगु विरह पक्षया खँ । आः: संयोग पक्षया सुख 
अनुभूतिया लुमन्ति श्रीकृष्णया दुत उद्धवयात न्यंकाच्चंगु नं छको अध्ययन याये- 
श्याम विना मदु जित नीड हरि हरि पिरितिन मन तल चीड उधओ ॥ धु ॥ 
शरद चन्द्रया चास म्हितल वडा थास 
ब्वाड वव जिपनि खडाओ बिस्य ओने अवकास मदु गन आसवास 
तुतुतुङ हल जि लिड़ाओ ॥ 
राधापनिनाप जास्य पडाओ तल लास्य 
मालि गुलि मि चप (?) छ्याडाओ रसन जि वस्य यास्य 
पासापनिनाप फास्य यन थम लाहाति जोडाओ ॥ 
उसया कूपा खले जि म्हुतुस ग्वाल तल 
विशवास बिल जि ग्याडाओ 
थव मुदेस तले चलतिन दले 
तितियास्य तल जि थेडाओ ॥ 
' वृषभयानन्दन लितिस(रीतिंस) थुस्य मन 
ल्हाङा कृष्ण चरित्र थव हिडाओ 
पालि पले स्वतु वन ब्रम्ह लोक तेल वन 
पूजायात ब्रम्हादि मुडाओ ॥ ३ ॥ 
- उकी हे 
थुगु मेय नायिकां श्रीकृष्णया स्नेह कपा लाना वनाप याये खंगु य:त्यःया यइपुगु 
सवा: लुमंकु लुमंकुं श्रीकृष्णया दूत उद्धवयात कनाच्चंगु दु । कवि वृषभानन्दं थव मेया 
चरित्र नायिकाया पहचह लुइक श्रीकुष्णनाप जूगु यःत्यःया घटना विशेषया सजीव, 
स्वाभाविक व नाटकीय भाव किपा न्हयब्वया त:गु दु । थ्व मेय न्हयब्वया त:गु संयोग 
श्रृंगारया श्रंगारिक चेष्टाया खँ व श्रीकुष्णप्रति कविया भक्ति भाव कवि सिद्धिनरसिंह 
मल्लया थ्व मे नाप लना स्वये बह ज्‌ - 

असिक लसिक कामया सालिक थनिया रात्रिस पासा ॥ 
पुंणेय (पुण्यया) बलन ओस आकुटिन सफल जुल जि आसा ॥ 
है राम पुरुषया रतन लाङा ॥ १ ॥ 
विशे २ वास तसे उलासास सामांणे मान्य मयाडा ॥ 
अनेग आदर अमृत पासर वचन न्हसन डेडा ॥ २ ॥ 
जि चोन षडासो लाहाति जोडाओ ओलस न्हिलाओ थेडा ॥ 
ओ गुण लायन जि मन मन्हेन ओलस मुदेस देडा ॥ ३ ॥ 
सनेह संपत्ति म्हुतुसी रसति विधि थे कालस गेडा ॥ 
जनम जोभन कुल वेहारण (व्यवहारन) पवित्र तु जुय जोभन ॥ ४ ॥ 
ब्रम्हादि देवन जोग उजोगन कथीन म्हलेन खने ॥ 
सिद्धिनरसिंहया स्वामि गतिपति श्री गोपिनाथ्या कपा धने ॥ ५ ॥ 
-भिंमंभस। 
कवि सिद्धिनरसिंह मल्लया थ्व मेय नायोयात शुरुइ चरित्र नायिकां 'असिक लसिक 
कामया सालिक' व 'पुरुष रतन” धायेका थ: उपास्य इष्टदेव गोपीनाथ श्रीकृष्ण भगवानया दिव्य 
स्वरुप दर्शन सुखानुभूति न्हयथना तःगु दु । कवि वृषभानन्दनया मेय धा:सा थः आश्रयदाता जुजु 
भपालेन्द्र मल्लयात लयतायेकेभनं श्रंगारोहीपक काम चेष्टा न्हयब्वयेगु कृत: आपा खने दु । कवि 
वृषभानन्दया मेय कवि सिद्धिनरसिंह मल्लया मेय ति च्वन्हयागु कवितात्मकता खने मदु । थ्व खेँ 
निम्हं कविपिसं वर्णन याना तःगु कामचेष्टाया खेँ दाना स्वयेव यचुक खने दु । कवि वृषभानन्दं 
“जि म्हुतुस ग्वाल तल” धायेका तःगु सिबें कवि सिद्धिनरसिंह मल्लं “स्नेह संपत्ति म्हुतुसी रसति” 
धायेका त:गु आपा शिष्ट जू, कलात्मक ज्‌, हिसि दु । उपास्य इष्टदेव श्रीकृष्ण भगवानयात 
परब्रम्ह सकार याना संसार सागर छिना वने फयेके निति निम्हं कविपिसं श्रीकृष्णया पालि पले 
नांचिया आश्रय कयाच्चंगुली समानता खने दु । कवि वृषभानन्दं थःगु काव्यस थः इष्ट उपास्य 
देवी कृष्णप्रति भक्ति भाव न्हयब्वइगु पह छता धा:सा संस्कृतया कवि जयदेवया पह थें च्चं । 


लायक्‌ श्रृंगारिक मे 


वृषभानन्द रीति परम्पराया लँ लिनाच्वंम्ह कवि खः धयागु खँया संकेत च्वय जुइ 
धुंकल । रीति काव्यया छता स्‌ प्रवृत्ति श्रृंगारिकता खः । थुजागु काव्यया सष्टापिसं थः 
आश्रयदाता जुजु रानीपिनि नुगलय माया मतिनाया थीथी भाव थना विषय सुख: भोग याये 
मास्ति वयेका बीगु श्रृंगारिक मे व पद चिनी । 


कवि वृषभानन्दं थः आश्रयदाता जुजु भूपालेन्द्र मल्लया श्रृंगार विलासया नितिं 

चिना तःगु मे मुना सफ श्रीकृष्ण चरित्र मे फुक्क मलूनि । अनया लायक श्रृंगारिक मेया छं 
विशेषता थथे ख:- 

बिओ लति (रति) विनति परान ॥ 

परवतपति भपालेन्द्र मल्लन सियाओ 

सुन्दलि (सुन्दरि) छन विनति याडान 

सुपुरुख पुरुखन पास यायिओ सत 

वषभया थ्व ख: पलमान (प्रमाण) ॥ 


- श्तो भ गी सं वी ४०१/१९ 


नेपालमाषाया प्राचीन काव्य सिर्जना वृषभानन्द-१९५ 


थ्व मेय नायिकां नायकयात “पुरुष पारसमणि”, “रतनया खानि” धका च्वछाया 
त:गुली लायक श्रृंगारिक मेया विशेषता ल्‌ । “भोग याहुने सलछिन” व “बिओ रति 
विनति परान” धका नायिकां इनाप यानाच्वंगुली छखेर नायिकायाके आत्मसमर्पण भाव 
लुयाच्वंगु दुसा मेखेर सामन्तीय वातावरण व कामोहीपक मिजासया नँ ताये दु । क्वय 
वयेत्यंगु मेय सामन्त नागर तथा कविया आश्रय दाताया प्रेयसीया कामोहीपक नखशिख 
वर्णन यानातःगु दु - | 


हरि २ गोपिनि उम्ह मलुमने मफ जिन ॥ धृ ॥ 
ख्वाल पलेस्वान सप्व जन जुक 
भ्रमर समान मि सकतान थे गुक (?) 
रति पति समजोल मिषाया (मिखाया) छकुन 
न्हस कुण्डल थिक परपसा ऊन ॥ 
सारि वेस रिन (लिन) वछि पुस्य तल 
म्हुतुसि अमृत तल पिरितिया थास ॥ 
सिंह समान जस जभितन चीक 
पाक लूँया उनि म्हस सतन (स्तन) थीक । 
बृषभानन्दन ख (को) जुको न्हाय 
विरह वेदना मते छिन काय ॥ ५ ॥ 
- गीत, बी २८४ । १७ 


थ्व मेय नायिकाया वस: तिसाया सौन्दर्य नापनापं म्हया रुप सौन्दर्य वर्णन याना 
त:गु लायक श्रृंगारिक मेय दइगु कथंया कामोहीपक वर्णन खने दु । थ्व नायिकायाके नामरी 
व्यक्तित्व लुया च्वंगु स्पष्ट ज्‌ । कविं थः आश्रयदाताया प्रेयसीया शारीरिक वर्णन थःम्हं 
खना थें याना तःगु दु धयागु खँ मेया च्वय वंगु समाप्ति वाक्यं हे क्यं । 


भाव व शैलीया आधारं धायेगु खःसा बुषभानन्दया मेया तँ न्हापाया कविपिं 
सिद्धिनसिंह मल्ल, जगच्चन्द्र व प्रताप मल्लया मेया ति च्चमन्हयाः । 


वृषभानन्द-१९६ नेपालमाषाया प्राचीन काव्य सिर्जना 


विलदातासिंह 
ने.सं. ८२४ रिखेया) 
परिचय 


ने.सं. ८२५ रिखेया कवि विलदातासिंहया मेमेगु रचना व जीवनीया खँ प्वलीगु 
तथ्य आ:तक गुगां नं स्रोतं मलूनि । अनया छपु जक स्तोत्र रचना स्वयम्भू स्तोत्र ख: । 


“स्वयम्भू बुद्धम्ह कामना रुपं लोक केस्य तल आनन्द रुप” शीर्षकगु स्वयम्भू 
स्तोत्र (ने.सं. ८२५ /पाण्डव नेत्र मात्रिका) कविं गुँला सिवाया प्रयोजन निति चिना त:गु 
सी दु (पद्यपुचः पौ ६५-६९) । 


थ्व स्तोत्र संस्कृत भाषाया “रुपस्तव” शीर्षक स्तोत्रया लिधंसाय चिना त:गु सी 
दु । थुकिया वर्य विषय नेपाल मण्डलया प्रख्यात आराध्य आदिबुद्ध स्वयम्भू भगवानया 
ध्यान योग्य अंग अवयवया वर्णन खः । कविं मूल “रुपस्तवं” या छुं वर्ण्य खँ व भाव जक 
लाना नेपाल उपत्यकाया धार्मिक परम्परायात ल्वयेक थ्व स्तोत्र चिना त:गु ख: । थुकथं 
कविं रुपस्तवया तप्यंक शब्दानुवाद यानाच्वंगुया पला:चिं थ्व मेय न्हयलू मव: । थुकी 
कविया पाण्डित्य पुलुपालु खने दु । 


मूल “रुपस्तवय” थें थुकी नं पाद पतिक ११११ ग: वर्ण उति ग्यंक भोछुका त:गु 
दु । उकि नितांया संगीत ध्वनि लय उथें उथें च्वं । अयसां 'स्वयम्भू स्तोत्र'या लय 
उपत्यकाया बौद्ध उपासकतसे ब्वनीगु तुत:या लय आपालं पिज्व: । थ्व स्तोत्रया नेपालभाषा 
संस्कृतमय जूसां थुकी क॒त्रिमता, भावार्थ दुर्बोध्यता व भाषाया स्वाभाविक गति प्रवाहय 
गनं नं थिकि थिकि पंगु अनुभव ज्‌ मव: । भक्ति रस प्रधान काव्यस दइग माधुर्य गुण थ्व 
स्तोत्रय देजा: । 

थ्व स्तोत्रय आराध्य स्वयम्भूयात “कामना रुप धर्मराज” व “धर्मधात्‌ ब्रम्हरुप” 
धका वर्णन याना तःगुली नेपाल उपत्यकाया बौद्ध धार्मिक भावना व संस्कृति न्हयल्‌ 
वः । मूल रचनाया भाव व वर्ण्य खँ जक लिधंसा कया थःगु शैली बांलुइक स्तोत्र मे 
चिनेगु सिर्जनात्मक सक्रियता नेवा:तयके दयाच्चंगुया थ्व नं छग्‌ काव्य दसि खः । 


लेपालमाषाया प्राचीन काव्य सिर्जना विलदातासिंह-१९७ 


नागनसाध्वज 
(नेस. ८३६) 

परिचय 

कवि नागनसाध्वजया खास नां छु खः सी मदुनि । अनया जीवनी व कवित्वया 
परिचय ज्ञान बीगु दसि ज्वलं नं गाक्क मलूनि । नागनसाया भावार्थ गरुड स्वीकार यायेबले 
नागनसाध्वज धयाम्ह गरुडध्वज ज्‌ वइ । राष्ट्रिय अभिलेखालयस सुरक्षित छगू मे सफ्या 
अंशय कविपिं सिद्धिनरसिंह मल्ल, प्रताप मल्ल, वृषभध्वज, छत्रध्वजया नां लिसे गरुडध्वजया 
नां नं न्हयथना त:गु दु । नेसं ८३६ रिखे जुजु महीन्द्र सिंहा शासनकालय गरुडध्वज धयाम्ह 


प्रधान जुयाच्चंगुया दसि दु (वज्राचार्य व श्रेष्ठ, वि.सं. २०३५ पौ ११८) । तर गरुडध्वज धयाम्ह 
हे नागनसाध्वज खः धयागुया अभिलेख दसि धाःसा आ: तक न्हयमलूनि । 


काव्य कृति, स्थिति व इमि विषयवस्तु 


कवि नागनसाध्वजया छग हे काव्य कृति सफ्‌ खने मदुनि । अनया मे थाय थायया 
दाफा भजन सफृती दृथ्यानाच्चंगु दु । आःतक लूग॒ अनया न्यापु मे मध्ये स्वपु थीथी मे 
सफूती पिहा वये थुंक्‌गु दु । अनया थुपिं मेय न्हयलूगु विषय स्तुति (महादयो व भवानीया) व 
मेय श्रुंगारिक लसी वःगु छपु ला: । 


स्तुति मे 

“अंबिके छि गुण ल्हाय मफया” शीर्षकगु उपास्य देवी अम्बिके दुर्गा भवानीया 
स्तुति मेय (गीत गोविन्दः बी ३१५/२६, पुलांगु मे निग्‌गु, २८:२९) कविं वात्सल्य भक्ति भाव 
थना तःगु दु । थ्व स्तुति मेया वर्ण्य खँ व शैली परम्परागत खः । 


भ्रृंगारिक मे 


“स्वव पासा गथिन मिजन” शीर्षकगु कृष्ण व गोपिनीया प्रणय लीलाया संयोग 
श्रृंगार रस प्रधान मे खः । थुकिया वर्ण्य खँ परम्परागत ख: । थुकी श्रृंगार व भक्ति रस 
हबंका त:गु खने दु । कवितात्मकता साधारण खने दु । 

राग वसन्त ॥ ॥ 

कान्हु रसन वृन्दावनस फागुन म्हेतर सोसे गोपिपनिसेन डारापुन चित्त 

फुलेल चवेलि चुओ अतरन होओ ध्वरक (ढोलक) मृदंग तार (ल) थासे मे हाराओ जुर ॥ 

अबिर अरगजान प्वासरन होओ चिकन पुखुलि म्हस पलेस्वान होओ ॥ 

श्रीखण्ड केशरि चुओ बातान होओ थिथी मसियाओ थओ पासाम्ह म्ह रुओ ॥ 

पालिया पायर सर दयकाओ जुर डेसे देव मुनिपनिस ध्यान जुर ॥ 

थ्व बाजनया सर सोगुलि भुवन तेरो ल्हाकम्ह करुना दसे सोय भति तेरो ॥ 

गीगो; वी ३१५/२६ 


नागनसाध्वज-१९८ नेपालमाषाया प्राचीन काव्य सिर्जना 


थ्व श्रीकृष्ण व गोपिनीतय फागु रास लीला विषयया मे ख: । उबले काव्य चिनेत 
नेपाल उपत्यकाय कवि व रसिकपिनि अतिक यःगु विषयवस्तु जुया कवि नागनसाध्वजं नं 
थ्वयात थःगु मेया विषयवस्तु याना तःगु सी दु । 


राग श्री 

चन्द्रमा ओ सम ख्वार सिधरन तिक मिखा परे पति बान अजरन थीक ॥ १ ॥ 
सपोर स्वान त्वाक कुदरन (कुन्दलन) थीक र (?) जोड तयाओ ग्वार म्हुतुसिक जिक ॥ २ ॥ 
चंपा स्वानया उन म्हस सिओचा रसिक पतासि बंदरि छित जस ता जंनीक ॥ ३ ॥ 
सिघया ज थान बानस भाओ खे पिक स्वय रिप(?) राय डारापुन चिक ॥ ४ ॥ 
कामया करा सओ रसस दबिक चिकरन (चित्रकारन) चोय मफ्‌ ओम्हया सारिक ॥ ५ ॥ 
नागनसाध्वजया ल्हाको जुर थीक मेवयात मखु थ्वम्ह कान्हुज्‌ वाहिकन ॥ ६ ॥ 

' मे तरफ (रनिङ न. २१४ धल: ल्या: १६०) आसतकू 


थुकी कान्हजुया नकि जुइ बहम्ह मिसाया श्रंगारोत्तेजक नखशिख वर्णन संक्षिप्तं 
न्हयथना त:गु दु । थ्व लायकया सं रानी मयजुपिनि शारीरिक सौन्दर्य वर्णन प्रशंसा 
याना त:गु खः । आश्रयदाता लयतायकेभनं चिना तइगु लायक श्रंगारिक मेया लक्षण 
थृकी नहयल वः । 


-नेपालमाषाया प्राचीन काव्य सिर्जना नागनसाध्वज-१९९ 


लक्ष्मीसुनन्दन 
नि.सं. ९१९ रिरवेया) 
परिचय 
कवि लक्ष्मीसुनन्दनं चिना थकगु भुजंगप्रयात धा:गु वार्णिक छन्दय चिना तःगु 'सदां 
शारदा छी नसी पादुकाया' शीर्षकगु शारदा स्तोत्र छपु जक (आसक्‌, म्ये स्तोत्र संग्रह, ल्या: 
९८) तथा पद्य पुचः, पौ ६१-६२ स प्रकाशित) लूगु दु । अनया मेमेगु रचना व जीवनी खँ प्वलीगु 
तथ्य गुगुं नं स्रोतं आ:तक न्हयल्‌ मव:नि । अनं थःगु परिचय विप्र लक्ष्मीसुनन्दन धका व स्तोत्र 
रचनाया तिथि 'निग्‌ गु दथुसं छि ताडा मितिसं धका जक गंगूगु श्लोकय न्हयथना थकगु दु । 
शास्त्रीय नाटकया नान्दी श्लोकय वाहेक वार्णिक छन्दं श्लोक चिनेगु चलन उस्त मदुगु तर मे 
(गीति -काव्य) या ताहाकःगु परम्परा दुगु नेपालभाषाय वार्णिक छन्दं फुटकर पद्य चिना 
थकम्ह आ:तकया न्हापांम्ह सर्वसाधारण कवि लक्ष्मीसुनन्दन खः । 
अनया थ्व “शारदा स्तोत्रय” ४।४ गू पादया गुंगू श्लोक दु । थ्व स्तोत्र अनं 
संस्कृतया परम्परागत स्तोत्र रचना पद्धतिकथं चिना तःगु खने दु । थुकी अनं उपास्य 
शारदाया थी थी नां (श्लोक ८) रुप सौन्दर्य वर्णन (श्लोक ३-५), गुण महात्म्य (१,६-८) स 
न्हयब्वया तःगु दु । अनं उपास्ययाके बुद्धि विद्याय सिद्धि व चरण आश्रय वर फोना तःगु 
दु । अनया थ्व “शारदा स्तोत्रया” गुगुं गुगुं अंश नेपालय प्रचलित प्रख्यात शारदा स्तवया 
अंशं क्वकया तःगु सी दु । तुलनात्मक अध्ययनया नितिं शारदा स्तोत्र व शारदा स्तवया 
थुपिं अंश थन न्हयथनेगु प्रासंगिक जूइ- 
(१) इन्द्रादिदेव तव वन्दित पाद पद्सं 
-शारदा स्तव, श्लोक १ । 
सुरेन्द्रादि देवं छिके भक्ति यातं 
-शारदा स्तोत्र, श्लोक २ । 
(२) सा वणु वंशकर पुस्तक अक्ष माला 
- शारदा स्तोत्र, श्लोक ३ 
सफ्‌ अक्षमाला ज्वसे वेन थालं 
- शारदा स्तोत्र, श्लोक ४ । 
(३) रुपातिरम्य शशि पूर्ण कला स्वरुपी 
- शारदा स्तव, श्लोक ४ । 
छि ख्वालया प्रमानं पुन्हिस्या शशी थें 
कला चन्द्रमा छी शिरे स्वान हो थें 
- शारदा स्तोत्र, श्लोक ३ । 
(४) संसार सार वचना तव सुप्रशन्ना 
देवा नरा अप्साराधिज किन्नराणम्‌ 
- शारदा स्तव, श्लोक ६ । 


लक्ष्मीसुनन्दन-२०० नेपालमाषाया प्राचीन काव्य सिर्जना 


दको किन्नरी अप्सरा छी लखासं 
न्हिथं नृत्य गीतादि याना हथासं 
मृदंगादि थाना थ्वमीसेन थालं 
तिमिनी तिलं धादि रागादि थालं 
- शारदा स्तोत्र, श्लोक ६ । 
(५) इच्छा मनोरथ तवार्चन सिद्धियन्त 
ते सारदा सकल सिद्धि सदां नमामि 
- शारदा स्तव, श्लोक ७ । 
छिके भक्तियासें थथे स्तोत्र यायु 
्वम्हं भालपागु दको पूर्ण लागु 
शारदा स्तोत्र, श्लोक ८ । 
थुपिं पद्यांशया तुलनात्मक अध्ययन यायेबले लक्ष्मीसुनन्दनं चिना थकुग शारदा 
स्तोत्रया सम्बन्धय थुलि खँ न्हयल्‌ व:- (१) शारदा स्तवया गुगुं अश जक क्वकया थःगु 
रचनाय दुथ्याका त:गु (२) शारदा स्तवया तप्यंक शब्दानुवाद, भावानुवाद व अन्धअनुकरण 
याना शारदा स्तोत्र श्लोक चिना त:गु मखु, व (३) वार्णिक छन्दया नियम कथं श्लोकया 
पादय गण कथं हंके मा:गुलिं कविं गनं खँपु तनेगु याना तःगु सी दु (शारदा स्तोत्र, श्लोक ३ 
व ६), गुगं धाःसा मूल पाठया ति हे न्यने ब्वने यइपुसे च्वं (शारदा स्तोत्र, श्लोक २ व ४) । 
(४) कवि लक्ष्मीसुनन्दन “मसं मासं कूर्यात्‌ छन्दोभड़गं न कुर्यात्‌ धाप्‌ समर्थक खने दु । 
नेपालभाषां वार्णिक छन्दं श्लोक चिनेगुली नं सफल खने मदुनि धयागु थव शारदा स्तोत्रया 
पदविन्यास व वाक्यविन्यासं क्यं । 
लक्ष्मीसुनन्दनया थ्व “शारदा स्तोत्र” नेपालभाषाया थःगु दयाच्चंगु गीति पद शैली 
मे चिनेगु परम्परां छखे लिना वार्णिक छन्द पद्धतिया लँ लिना श्लोक चिनेत स्व:बलेया 
सिकारु अवस्थाया काव्य दसु खः । 
थ्व “शारदा स्तोत्र” वर्णनात्मक रचना खः । थुकी आत्मपरकता गुण 
उस्त खने मदु । ई. सन्या १८ गगु (जुजु जयप्रकाशया रत्नेशवर प्रादुर्भाव नाटक 
शास्त्रीय नाटकया वार्णिक छन्दय चिना त:गु नेपालभाषा नान्दी श्लोकय दयाच्वंगु 
नेपालभाषाया स्वाभाविक प्रवाह, ध्वनि सौन्दर्य व भाव माधुर्य थुगु “शारदा स्तोत्रय” 
यक्वं पा: जुयाच्वने धुंकल । 


नेपालभाषाया प्राचीन काव्य सिर्जना लक्ष्मीसुनन्दन-२०१ 


विजयानन्द 
नि.सं. ९१८ रिखेया) 

परिचय 

यल गा:बहाया बकनिम्हया प्रख्यात राजोपाध्याय कुलय (स्व. मङ्गलानन्द राजोपाध्यायं 
दयेका त:गु वंशवक्ष कथं) जन्म जूम्ह विजयानन्द जुजु श्री ५ गीवार्णयुद्धविक्रम शाह्या 
लायकुली दुथ्या:म्ह कवि खः धयागु खे अनया हे नेपालभाषा में सी दु । अनया निपु मेया 
रचनाकाल ने.सं. ९२८ खः । धार्मिक पूजा धर्मकाण्ड चले यायेगु, भजनय ब्वति कया भजन 
मे हालेगु व पौराणिक बाखं कनेगु अनया कुलायनी ज्याखँ जूगुलिं अनं चिना थकगु मेया 
विषय थुपिं खने दु (१) इष्ट देवदेवीया स्तुति मे (२) भागवत पुराणया लिधंसाय चिना तःगु 
श्रीकृष्णया चरित्र लीला सम्बन्धित मे (३) देश वर्णन व (४) आत्म दुःखानुभूति । अनं चिना 
थकूग मे यलया भिद्योयाथाय च्चंग भजन सफुती व बुंगद्योया भजन सफृती दु । थ्व 
अनुसन्धान ज्याया निम्तिं मुनागु अनया १६ पु मे मध्ये स्वपु मे थीथी पत्रिका व मे सफुती 
पिहां वये धुंकग दु (पुलांगु मे मुना ३:२, ज्वलान्हायकं १८:१, व नेपालभाषा प्राचीन काव्य व 
काव्यकार, पौ ५९) । अनया हिन्दी मे. नं भिंद्योया भजन सफूती दु । अनया मे मुना सफू 
छगू न॑ प्रकाशित जुड धुंकल (ने.सं. ११०८ स) । 


स्तुति मे 
अनया भैरवया आरति मे छपु, नास:द्यो व गणेद्योया स्तुति मे निपुनिपु याना जम्मा 
न्यापु धार्मिक मे लूगु दु । 
राग 
भैरवया भावन आरति याय ॥ मननस्यें ज्ञानया मत च्याके ॥ 
अजलया उनं म्हस नागन तियाव ॥ धुंया छेंगुलि अति रसताव ॥ १ ॥ 
सियु छेलस गंगा चन्द्रमा छुनाव ॥ विषया ज्वाला कण्ठस छोयकाव ॥ २ ॥ 
करति डम्वरु तीर त्रिशुल जोनाव ॥ किसिया छेगुलिन डयाव ॥ ३ ॥ 
चोन वम्ह भयंकर बेताल गयाव ॥ प्रमथ गणन उयकाव ॥ ४ ॥ 
विजयानन्दन ल्हात दिल खनाव ॥ भगत जनन विनति यानाव ॥ ५ ॥ 
- बभ पु पौ २६० 
थुकी कविं उपास्य भैरवया रुप गुण व गणया संक्षिप्तं परिचय न्हयथना तःगु दु । 
मे परम्परागत स्तुति शैलीं चिना तःगु दु । 
राग नट ॥ ज ॥ 
सिद्धिनाथ गणपति चरणस जुल ॥ किसि ख्याल म्हस हाल प्वाथन कोसाल ॥ 
तिछु म्हया चोस छि डे पालि ॥ १ ॥ 
पा जोनाव जपमाल लडु मूल काल ॥ रि(ऋ) द्वि सिद्धि जओ खओ लोल ॥ २ ॥ 
द्विज विजयानन्दन गुण छिग्‌ ल्हाल ॥ गुसल ओ नियच्यास धाल ॥ ३ ॥ 
- भिमभस्त पौँ १७१ 


विजयानन्द-२०२ नेणलमाषाया प्राचीन काव्य सिर्जना 


ने.सं. ९२८ स चिना तःगु थुगु मेय नं अनं परम्परागत स्तुति शैलीं उपास्य 
गणेद्योया रुप, गण, गसा ज्वसाया अति संक्षिप्त न्हयथना उपास्यप्रति भक्ति भाव 
थनेगु कृत: या:गु खने दु । थुकी नं कवितात्मक गुण उस्त खने मदु । थ्व सिबें ला 
अनया मेगु गणेद्योया स्तृति मे अलंकारिक ज्‌ । हानं उकी “मतुक्षे म्ह किसि ख्वाल 
थिर मदु स्वल” धका गणेद्योयाग सजीव व्यक्तित्व न्हयब्वयेगु नचा कृत: खने दु । (भि. 
मं भ स, पुमेगु ३:२) 


राग मालवा ॥ २ ॥ 

शिव नाथेश्वर (नाटेश्वर) भगतिन लाय दरसन ॥ 
कप्पुरया उन म्हस बुसे विभुतिन ॥ जस हाल धुछेगुलि ओसत गथिन ॥ १ ॥ 
जटान सपोल हिसे तल तक्षकन ॥ लि लाहाति गल शोभा नाग अनेकन ॥२॥ ˆ 
धतुर गजि छ(?) फेन अम्बल (अमल) विषन ॥ रस जुल थुगुतिन हुइओ प्याषन ॥ ३ ॥ 
जओं खओं नंदि भंगी थायीओ बाजन ॥ वस पुल चन्द्र सूर्य मे हाल प्रमथन ॥ ४ ॥ 
विजयानन्दया मन छिके तन मन ॥ गुनिजन मुनकाओ याओ भजन ॥ ५ ॥ 

- भिर्मभस”पौ १३८ ख 


थुकी संगीतया उपास्य नास:द्यो अर्थात्‌ नाटेशवरया रुप, उन, गुण, गण, बुसा व 
तिसाया वर्णन परम्परागत स्तुति शैलीं अति संक्षिप्तं याना तःगु दु । नासः द्योया गणपिं 
मध्ये बय पुयाच्चंपि चन्द्र व सूर्ययात न्हयब्वयेगु यलया नास:ःद्योया मेय जक लुयाच्चंगु खने 
दुगुलिं थ्व कल्पना यलया स्थानीय कविया कल्पना धाये बह ज्‌ । 


कृष्ण लीला मे 


अनं उपास्य श्रीकृष्ण भगवानया सगुण लीलावतारया संक्षिप्त खँ दुथना चिना त:गु 
खुपु में जवना त:गु वर्ण्य खँया आधार श्रीमद्रभ्रावगत पृराणया कालीय दमन 
(१०/६/१-६७), गोपिनीतय विरह (१०/३१), कंस बध (१०/४४५/३४-४८) व रुक्मिणीनाप 
इहि (१०/५२/१६-१७) बाखं खने दु । 


राग सारंग ॥ - ॥ 

ओन मखा ध्वापामिक पुखुलि सुनान थकायीओ ॥ 

न्हिथन बिन्दा (वृन्दा) बनस सा झोल जुयाओ ॥ लंख तोने धक ओन थओ सा बथान ॥ १ ॥ 

कालिनागया यसन टो (तो) ने मफयान ॥ लोक जन जुओगुलि कान्हुन खनान ॥ २ ॥ 

दको गोपिजन जुलयो खोयाओ ॥ नुगल दासे दासे ओम्ह तु म्हयान ॥ ३ ॥ 

भुललपु खन अन मनन सियान ॥ हलधरन हतकल कदम्ब गयाओ ॥ ४ ॥ 

चरन मसिओ थन सुरन सियान ॥ देवमुनि ओया चेन (चोन) जुयाओ सुनान ॥ ५ ॥ 

कवि विजयानन्दन ल्हाडा खः प्रमान ॥ भगवति सुमलपे ओयिओ निदान ॥ ६ ॥ 
- धिमध स पौ १६८ 


नेपालमाषाया प्राचीन काव्य सिर्जना विजयानन्द-२०३ 


थुकी जमुना खुसी ल: त्वं वंपिं सा, साभनवा, गोपिनीत व मेमेपिं प्राणीतयत 
कालिनागया बीखं जूगु प्राण घातक संकटं रक्षा याना बिउम्ह उपास्य श्रीकृष्ण भगवानया 
सगुण उपकार लीला संक्षिप्तं वर्णन याना वयाप्रति भक्ति थनेगु कविया कृत: खने दु । थ्व 
इतिवर्णनात्मक मेय कवितात्मक गुण म्हो खने दु । 


राग विभास ॥ चो ॥ 

ओने नुयो कान्हुजुया थास सजनी ॥ 

रसन वृन्दावनस वसलप दिल ओस ॥ ख्याल स्वय गथिन हतास ॥ १ ॥ 

शिलस लोओ किरति तेज रुप मिओ उति उन जुल सु मदु आकास ॥ २ ॥ 

लसिक सुन्दर अति गथे तोलते पिरति फुतकला न्ह्योओया विशवास ॥ ३ ॥ 

अनेक ग्वालिनीनापन म्हिताओ चमेनि (?) दको लोक थेन वया थास ॥ ४ ॥ 

भिजी ओडाओ थनि मोहलप निलमणि थुगुतिन मनया उदास सजनी ॥ ५ ॥ 

निरगुण जनम्हन अओतार काल थन, ओम्हन फेनिओ जमया पास ॥ ७ ॥ 

विजयानन्दया मन बुक्षय यानाओ खन, दयीओखे चरणया आशा ॥ ८ ॥ 
- भिंमं भव पौँ १८: 

प्रा का का पौ १९ 


थुगु मेय छखेर विरहिणी नकि वृन्दावनय च्वंच्वंम्ह कान्हुजुयाथाय बना थःगु मनया 
उदास फयने हथाय चायाच्वंगु दुसा मेखेर कवि विजयानन्दं श्रीकृष्ण भगवानयात निरगुण 
परब्रम्ह सकार यासें यमया पाशों मुक्त याना बीम्ह धका चरण शरण फोना तःगु दु । 
कविया मेमेगु मेय सिवें थुकी आत्मपरकता व भक्ति विभोर मन:स्थिति न्हयल्‌ व: । कवि 
विजयातन्द न्हापायाम्ह कवि सिद्धिनरसिंह मल्लया काव्यं प्रभावितम्ह खने दु । अनया मेगु 
“सुन्दर प्रभु श्याम मदु ओ समान” (भिं मं भ स, पौ ११३) शीर्षकगु मेय नं अनं उपास्य 
श्रीकृष्ण भगवानप्रति भक्तिभाव प्वंका तःगु दु । 


राग वेलाओट ॥ प्र ॥ 
रुकिमनि हरलपा कान्हुजु द्वारिकास बिज्याक ॥ 
अगरा ति भिड म्हस दु कुकुमया रस तिसे हेगुलिन बानलाक ॥ 
म्हसखा पा मटुक(ति)से हेल मानीक शिलस म्हुतुसिस ग्वालतिन ग्वाक ॥ १॥ 
कलमल कटकन मबियत मन अन करमन वल नापलाक जा ॥ (?) 
पूर्ब्बया धरमन मिलय जुयाओ चोन पिरतिन आलिंगन याक ॥ २ ॥ 
द्यलसा सेस नाम बिरथया तारसिन बि ओसया ख ल्हाडान मब्याक ॥ 
नृप ग्लाणजुद्विक्रम साह (शाह) डन कवि विजयानन्द कवि (कविता?) व्हाक ॥ ३ ॥ 
- भिर्म भ पु पौ १७८ 
थ्व मेय कान्हुजुं रुक्मिणी हरण यानालि निम्हतिप्‌ जुया माया मतिनां जीवन हंगु खँ 
संक्षिप्तं प्वला तःगु दु । भाव अभिव्यक्तिया दृष्टिं थ्व मेय कवितात्मकता खने मदु । 
थुकिया समाप्ति वाक्यं जुजु श्री ५ गीर्वाणयुद्धविक्रम शाह्या न्हयोने कवि विजयानन्दं थःम्हं 
चिनागु मे न्यंकग खँ न्हयब्व:गु दु । उबले नेपालभाषा मेप्रति शाह जुज़ुं नं अभिरुचि व 
आस्था क्यंगुया थ्व मे काव्य दसि खः । 

देश वर्णन मे 
राग राजविजय ॥ ज ॥ 
नेपाल भितरस श्रीशंखमुलया सिस नगरया दथुस लाक 
राजदुवाल लुया जओस नरसिंह खओस गणपति लाक 
एल देस रसन नृपति बिज्याक ॥ १ ॥ 
तलेजु देग तले दुइमाजु भगओति कष्णजु दरसन याय 
न्हेवोस भिमसेन ध्वजस हनुमान खडाओ रिपुगण ग्याक ॥ २ ॥ 
गुसल निय च्यास गुपतगुलि गुण गुरुया क्रिपान मे ज्याक ॥ 
गुनिक ख तयाक (व) गुनिक मुनकाओ विजय आनन्दन ल्हाक ॥ ३ ॥ 
- भिमंभ य/३: १७१ खः 
ज्वलान्ह्ायक ल्या; १८, पौ १ 
थ्व में निताजि खँ न्हयब्व:ग दु - (१) यल देशया वर्णन ब (२) ने.सं. ९२८ देय जुजु 
श्री ५ गीर्वाणयुद्धविक्रम शाह यल देशय सवारी जूगु खँ । थः अन्नदाता जुजु यल देशय 
सवारी जूबले हालेत थ्व लसकुस (?) मे कवि विजयानन्दं चिना त:गु खः । थुकी देश वर्णन 
याना त:गु खँ शैली नेपालभाषाया पुलांगु शास्त्रीय नाटकया देश वर्णन मेया थें च्च । 
थुकिया वर्ण्य खे नं यलया म्‌ थाय मणिगलया लायक छें व द्योग:या खँय जक सीमित खने 
दु । “ध्वजस हनुमान खड़ाओ रिपु गण ग्याक” धयागु उद्गार उबलेया नेपाल राज्य सीमा 
विस्तार जुयाच्चंगु समसामयिक राजनैतिक ज्याखैँ व परिस्थितियात ल्वयेक वीरोचित 
ओजपूर्ण उद्गार प्बंका त:गु ख: । कवि बिजयानन्दया थ्व भावनात्मक देन खः । थुकी नं 
न्हापाया देश वर्णन मेय थे गुणीजनया प्रसंग न्हयथना त:गु दु । थुकी जज्‌ श्री ५ पृथ्वीनारायण 
शाहया शासनकालीन “वागमति तीरस दखीन दिगस” शीर्षकगु देश वर्णन मेया भाव देँहं 
बयाच्चंगु सी दु । थुकीया देश प्रेम भावं उबलेया नेपालया सामूहिक देश प्रेम भावनाया 
प्रतिनिधित्व या:गु खने दु । 


समसामयिक ज्याखँँ व घटना खँ संचार याइगु मेमेगु ज्वलं छुं मदुबले चिना तःगु थुगु 
में यल देशय जुजु श्री ५ गीर्वाणयुद्धविक्रम शाहया सवारी जूगु खँ नं मे हाला संचार यायेगु 
ज्या कया त:गु सी दु । थुकिं याना थ्व मेया सामयिक महत्त्व दत । थ्व मेया वर्ण्य खँ 
यथातथ्य खः । कवितात्मकता साधारण खने दु । 


आत्मपरक मे 
राग स्वाहा वेलावत ॥ ज ॥ 
न्हेओया तिरि लुमन आओ ॥ पेन्हु धक ओले बालछि लछि दयाओ ॥ धु ॥ 
बालखस म्हिते काल पिरति तयाओ ॥ जोभन जुले देस धंधान कयाओ ॥ १ ॥ 
पुन्हिस्या चन्द्रमा थे वदन लोयाओ ॥ मदु ओ ति सुन्दरिस कलान दनाओ ॥ २ ॥ 
दोलछि हल नेपालि (नि पा लि)छगूलि सोयाओ ॥ चोन ओम्ह विजयानन्दन भालपाओ ॥ ३ ॥ 
- भिर्मभसा पौ १८१-१८२ 
कवि विजयानन्दया थुगु आत्मपरक मेय न्हापायाम्ह तिरि लुमंसे वया जूगु शोक 


सन्तप्त नुग: हरिया पालि पलेस्वांया भजना याना सान्त्वनित जुइगु कुतः खने दु । थुकिया 
कवितात्मक गुण सामान्य स्तरया खने दु । 


नेपालमाषाया प्राचीन कात्य सिर्जना विजयानन्द-२०५ 


अम्रृतानन्द 
ने.सं ९१0-९४१ रिखेया) 

परिचय 

यल ओकुवहाया बौद्ध पण्डित अभयराजया वंशय बूम्ह अमृतानन्द ई. सन्या १९ गूगु 
सदीया शुरु दँया नेपालया छम्ह अन्तरराष्ट्रिय लब्धप्रतिष्ठ बौद्ध पण्डित कवि खः । अनया 
जीवनी वृत्तान्त तथ्य छुं मलूनि । हालय तिनि प्रकाशित श्रीचरण पादुका थ्वया छपा: 
पौभा: सफूचाय (पं. हेमराज शाक्यः ने.सं. १११९) न्हयब्वयातःगु पौभा: किपाय अनया किपा 
खने दु । अनं संस्कृतं छन्दोमुृतलता (ए ३५५/१५) नांया छन्द शास्त्रया सफ्‌ च्वया थकग्‌ दु । 
संस्कृत भाषाया चरपतिपाद स्तोत्र व हनुमानताटक मूल पद्यया छन्दं हे नेपालभाषां पद्यमय 
अनुवाद याना त:गु नं खने दु । संस्कृतया प्रख्यात कवि अश्वघोषया प्रख्यात महाकाव्य 
बुद्धचरितया तने धुंक्‌गु १४-१७ गूग सर्ग संस्कृतं चिना थकगु दु । थुपिं ज्याखं छन्दोबद्ध पद्य 
चिनेगुली अन निपुण धयागु सी दु । अन थःगु ईया नेपालया बौद्ध धर्म व इतिहास विषयया 
प्रकाण्ड विद्वान्‌ जुयाच्चन । अनयाग्‌ धर्मकोष संग्रह सफ्‌ (ने.सं. ९२६) प्रख्यात जु । ने.सं. 
९१८ रिखे नेपाल उपत्यकाय वयाच्चंम्ह उबलेया पाल्पाया जुजु पुथ्वीपालसेनयात नेपालभाषा 
खँ ल्हायेगु स्यनेत माला: अनं हनुमान नाटक नेपालभाषां अनुवाद या:गु जुयाच्वन । अथे हे 
ने.सं. ९४४-९५१ दँ दुने नेपालय उबलेया ब्रिटिस सरकारया असिस्टेन्ट रेजिडेन्ट, पोष्टमाष्टर 
व रेजिडेन्ट जुया च्वंच्वंम्ह ब्रायन हफटन हजसन्या अनुसन्धान सहायक जुया अनं ग्वाहालि 
बिउगु जुयाच्चन । ब्रायन हफ्टन हजसनयात नेपालभाषा स्यना बी माला: अनं नेपालभाषा 
व्याकरण सफ्‌ (ने.सं. ९५१) च्वया थकगु जुयाच्चन (मल्लः, सन्‌ १९८२) । 


नेपालभाषां अनुवाद याना तःगु रचनाय अनं थःगु नां गुगुंली देवपानतन्द (हनुमान 
नाटकया समाप्ति वाक्यस), गुगली श्रीधीरामृतानन्द व गुगुंली अमूतानन्द बिया तःगु दु । 
तर नेपालभाषां चिना तःगु भक्ति रचनाय अनं थःयात गुगली अमृत अनारी अभागी, 
गुगली आखल आनन्द गुगुंली अमृत जक, गुगुंली अनारी जक व गुगुली आनन्द जक 
च्वया थकगु दु । आ: तक छप्‌ हे जक स्तुति मेय अनं थःगु नां पूवंक अमृतानन्दन धका 
न्हयन्बया थकूगु खने दु (बुं भ स, पौ २६५) । मेमेगु मेय ल्हाकम्ह अनारी नायक व अनारी 
धका थःयात परिचित याना थकूगु दु । ने.सं. ९३६ या भक्ति रचनाय अनं थःयात दैन्य भावं 
अमृत अनारी अभागी धया च्वंगुया लिधेसाय धायेगु खःसा उबले तक अनया जीवन 
दुःखमय तिनि । अनया धर्मकोव सग्रह नेपालभाषा व्याकरण अनुदित पद्य रचना व 
नेपालया इतिहास सम्बन्धी च्वखँय अनया विद्वत्ता न्हयल्‌ व: । अनया भक्तिरचनाय धा:सा 
अनं थःगु जीवनय भोग याये माला वंगु दु:ख सुखया अनुमति प्वंका थकूग दु । 


नेपालभाषा मे, सोत, स्थिति व विषयवस्तु 


थ्व अनुसन्धान ज्याया नितिं अमृतानन्दया १४ पु नेपालभाषा मे ता:लाःगु जुल । 
थुपिं मे यलया ओकुबहा, भिंछेबहा व मेमेगु स्थानीय बहा वहीया दाफा सफूती व बुंगद्योया 
भजन सफुती नं दुथ्या: । अनया अनुदित स्तुति मे छप्‌ नेपालभाषा साहित्यया जात: 

सफुती पिहां वयाच्वंगु दु । पुलागु मे (न्हापांगु व निगगु भाग), पुलांगु मे मुना व नेवारी 
गीति मत्जरी सफूती नं अनया मे पिहां वयाच्वंगु दु । अनया मेया म्‌ विषयवस्तु बौद्ध व 
शक्ति उपास्य देवदेवीप्रति भक्ति खः । सिनाज्या सम्बन्धी छपु मे व प्रशस्ति मे नं 
खने दु । 
भक्ति मे 
राग केदार ॥ प्र ॥ 

नमस्कारि (नमस्कारी) ईश्वरि(री) श्री बार (ल) कुमारि (री) ॥ 

मयुरया पपुलिस तस्य निपा ग्वालि ॥ 

नृत्य यास्य त्रिभुवतस मदु छि ओ जोरि ॥ १ ॥ 

कोति सुरजया जोति मदु छि ओ जोरि ॥ 

परवसा कोति मजु छि तिसाया जोलि ॥ २ ॥ 

न्यस्य हिरामोति तिंख्याप जवाप जरि सालि (जरि जडावत सारी) ॥ 

षनाओ छि.... लि (?) वैरि अति तमकारि ॥ ३ ॥ 

कंकालि कालिका पात्र जुल छि ग्वाहालि ॥ 

जोनाओ प्रहार यास्य त्स गति (?) छगलि ॥ ४ ॥ 

कतततं हततंतं न्हिस्य न्हिस्य मारि ॥ 

मलेनयो दयित्य गन (ण) सहस्र परिवार ॥ ५ ॥ 

बिस्य बिस्य ओना नं मजिल दिसा (शा) चालि ॥ 

ल्हा थ्वयाओ जि जुल भोकपुल छेमा धारि ॥ ६ ॥ 

ग्रहधारि महामाइ दको दुख तारि ॥ 

मनोरथ याक पुरि छोक स्वर्ग पुरि ॥ ७ ॥ 

मुर्खस थकालि गुनिकस कोकालि ॥ 

स्यवालप्य निपा पालि विद्या गृहारि ॥ ८ ॥ 

ल्हाकम्ह थ्व अनारि अमृत अभागी ॥ 

कृपान भगतयात बिओ वरदान ॥ ९ ॥ 

कुम्हा ख्वाल मि दुवाल वरष नेपाल ॥ 

लाया पौष मि लाहा क्‌ (?) तिथि दंद धारि ॥ 

-भिबयदा मे पु पौ १९ 


थ्व शाक्त उपास्य श्रीबालकुमारीया स्तुति मेय उपास्यया रुप गुण व शौर्यया 
वर्णन परम्परागत स्तुति शैलीं याना तःगु दु । मेया समाप्ति वाक्यस कविं दैन्य भावं 
थ:यात अनारी अमृत अभागी धका विद्या गुहालि (चरण ८) वरदान फोना तःगु दु । थ्व 
मे चिउंगु दँ ने.सं. ९३६ तक नं कविया सुदिन न्ह्यमलूनिगु खने दु । थुकी रि, लि कारान्त 
खँग्व: छयला अनुप्राश अलंकार लुइकेगु नच्चा कृत: वाहेक मेगु न्हयथने बहगु कवितात्मक 
गुण खने मदु । थ्व मेया शुरु अंश वर्णनात्मक व अन्त्य वाक्यस छुँ अंशय आत्मपरकता 
खने दु । 

राग आसाओरि ॥ ज ॥ 
न्यहुन्ये न्यहुन्ये श्रीभगवान जिगुलि विनति ॥ 
गुबलेत धन दत महा धोर इष्ट ॥ थओ थिथी अति २ प्रीति हेति हेति गति ॥ १ ॥ 
वाउँ हल मदु सिमा सकल विरोध ॥ लख मदु पुखुलिस मिखा भाव मदु ॥ २ ॥ 
सुचन्द्रया दरिद्रया क्षेमा अपराध ॥ छु प्वालस लुओ २ सिखलन (?) पूजा याय ॥ ३ ॥ 
त्हाकम्ह अमृतयात बिहत्ये अमृत ॥ दरिद्रया’ ओले चोले अनादर सोओ ॥ ४ ॥ 
भिबय बामे त पौ ९१ 
थ्ब मेय कवि अमृतानन्दं थ:यात जूगु दुःख व दारिद्य नेपालया बौद्ध समाजय अति 
लोक हवा:गु बौद्ध धार्मिक बाखं अष्टमी व्रत बाखंया छम्ह दरिद्र पात्र सुचन्द्र ग्रहपतिया दुःख 
दारिद्यय अभेद आरोप याना प्वला: त:गु दु । थ्व मेय समाजय त:मि जुयाच्चने फइबले व 
चीमि जुयाच्चने मालीबले थःथिति ज:लाखःलाया व्यवहारय वइगु हिउपा:यात कया ध्याचू 
भासं इलाः भाव किपा किया त:गु कवितात्मक ज्‌, 
गुबलेत धन दत महाधीर इष्ट ॥ 
थओ थिथी अति २ प्रीति हेति हेति गति ॥ 
वाउँ हल मदु सिमा सकल वीरोध ॥ 
थःथिति व जःलाःलाया व्यवहारं थःयात पीर सन्ताप जूगु स्वयेबले इमित छु जक 
मयाये ला धया थें जुया वइगु मानव स्वभावं पिने मला: । तर थन कविं थ:यात अपमान हेला 
व कुव्यवहार याइपिं थःथिथिपिंत इपिं तं मचाइकथं व्याजस्तुति अलंकार छ्यलाः इमिगु 
कुव्यवहार व नियतयात कया ध्याच्‌ न्यंका त:गु कलात्मक ज्‌ । कविया शिष्टता व 
सहनशीलता नं पिज्व: । कविं उपास्य भगवानयाके ल्हाकम्ह अमृतयात बिहुन्ये अमुत धका 
वर फोना च्वंगु न्यनेबले अनयात थःगु दीन हीन जीवन हनाच्वनेगु सिना ति ग्यं ताया वइगु 
अनुभुति न्हयब्वयाच्वंगु ध्वाथू वः । नापं, अनं छुं अमर कीर्ति संसारय न्हयब्वया थःगु नां 
अमर यायेगु आकांक्षा नं थुकी ध्वाथू व: । मेमेगु मेय सिबें थुगु मेय अमृतानन्दया कवित्व 
न्हयल्‌ वः, आत्मपरकता गुण यचुक सी दु । थुकिया हे भाव अनं थःगु मेगु “न्यहुने 
श्रीभगवान जिगुलि विनति” शीर्षकगु मेय (पुमे मु, ५८१:३२७) भचा ताहाकःयाना न्हयब्वया 
तःगु खः । “भगवति करुणा मिखान स्वओ” व “प्रज्ञापारमिता देवी नमस्कार याय” (छसि 
कथं बुं भ स, पौ १४७ व ओ बय दा मे स, १९:१०)” शीर्षकगु मे साधारण स्तुति मे खः । 
राग कोला ॥ चो ॥ 
धन्य धाय भगवान शाक्य सिंह नाम दन गुण ज्ञानया निधान ॥ धु ॥ 
त्रिभुवनस मदु समान उपकार निमिर्तिन ॥ बिज्यात तुषितान कपिलवस्तु थ्यन ॥ १ ॥ 
नरपति सुद्धोधन अति शुद्ध कुल खन ॥ मायादेवीयाके चोन दशमास गर्भवास ॥ २ ॥ 


लोकया स्वय हतास बिज्यात लुम्बिनी बनस ॥ अनेक सिसाफल स्वान 


होल ॥ ३ ॥ 
म्हसखा प्याखन हुल हेरामोति वृष्टि जुल । ब्रम्हा आदि देव वल वृक्षराजया 
थास ॥ ४ ॥ 


मायादेवीया बेकोन जनम काल सुखन ॥ लोकया जुल हर्ष वयान ॥ ५ ॥ 
लोकाचार यात अन बालक जुयाव केन ॥ सुन्दर सुयनिता लक्षण लाक ॥ ६ ॥ 


अमृतानन्द-२०८ नेपालमाषाया प्राचीन काव्य सिर्जना 


मायादेवी स्वर्ग वन विवाहादि याय धुन ॥ देवलोकन बोना यन थमन चूडा 
ध्यन ॥ ७ ॥ 

दुष्कर यात ध्यान मार जुल कम्पमान रे ॥ बोधि मंडपस चोन मार गण वल अन 
रे॥८॥ 

अनेक तरहन प्रहार याना सन ॥ वाकाल तया केन त्रिभुवन दुने खनरे ॥ ९ ॥ 
गण बिस्युं वन महाबोधि ज्ञान लात रे ॥ मारगण भंग यात आकाशन स्वान वा 
गात रे ॥ १० ॥ 

संसारया सुख जुल धर्म उपदेश जुल ॥ ब्रम्हा विष्णु महेश्वर भोकपुल बारम्बार ॥ ११ ॥ 
धन्य महाबुद्ध धाल संसार आनन्दन ल्हात रे ॥ दोन थास क्षमा माल मिखा डा 
गु वर्ष जुल रे ॥ १२ ॥ | 


-ओबयदासेतस; सेप १२१: 
प्रका पु से निगुगु २४:२२ 


थ्व वर्णनात्मक मेया समाप्ति वाक्यस ल्हाकम्हस्या नां आनन्द (अमृतानन्द) व मे 
चिउंगु दँ ने.सं. ९५२ न्हयथना त:गु दु । थुकी शाक्यसिंह बुद्ध भगवानया जन्मनिसें धर्मचक 
प्रवर्तततकया जीवनी खँ ललितवित्तर कथं झोलाक संक्षिप्तं न्हयथना त:गु दु । उपास्यया गुण 
वर्णन खँ न्हयथना वयाप्रति भक्ति भाव थनेगु थ्व मेया कृत: ख: । महाभारत व श्रीमद्भागवत 
पुराणय्‌ श्रीकृष्ण भगवानं विश्वरुप दर्शन बिउग थें थुकी नं “वाकाल तया केन त्रिभुवन दुने 
खन” धया तःगु दु । थः उपास्यप्रति भक्ति भाव विभोर जूम्ह कविया मन:स्थिति थुकी 
प्रतिविम्बित जुयाच्वंगु दु । थुकिया नेपालभाषा संस्कृतनिष्ठ जुया नं मेया भाव याउँक ध्वाथ्‌ । 
प्रसाद व माधुर्य गुण थ्व मेय देजा: । थुकिया कवितात्मकता साधारण खने दु । 


राग जय श्री ॥ ज ॥ 
महाबुद्ध भगवान याहुने उद्धार ॥ धु ॥ 
मध्यस श्री शाक्यसिंह आनन्दन बिज्याक ॥ बोधिसत्वपनि उयकाव चोक ॥ १ ॥ 
नितस मध्यस श्री अमिताभ बुद्ध ॥ बोधिसत्व गण सहितन महा शुद्ध ॥ २ ॥ 
स्वतस श्रीचैत्यराज अति शोभामान ॥ पञ्चबुद्ध बिज्यानाव अति देदिप्यमान ॥ ३ ॥ 
प्यतस श्री वागीश्वर मण्डल सुन्दर ॥ न्यातस श्री धर्मधातु मण्डल सुन्दर ॥ ४ ॥ 
वज्जधातु मण्डल खुतस बिज्याक ॥ चैत्याकार चूडामणि न्हयतस लाक ॥ ५ ॥ 
बञ्जसत्व प्रमुखन ध्यानि बुद्ध लाव ॥ नर बुद्ध दीपंकर प्रमुखन स्वव ॥ ६ ॥ 
समन्त सुभद्र वज्रपाणि रत्नपाणि ॥ पदमपाणि विश्वपाणि बोधिसत्वपनि ॥ ७ ॥ 
मैत्रेय बोधिसत्वपनिसेन सेवा याक ॥ आनन्द आदि भिक्षु गण पूजापाठ याक ॥ ८ ॥ 
पृथ्वी माता वसुन्धरा सरस्वती लक्ष्मी ॥ सहितन देवीगण नास याक अलक्ष्मी ॥ ९ ॥ 
गणेश श्रीमहाकाल हनुमान वीर ॥ हारति अजिमा परिवार धीर ॥ १०॥ 
नागराजा वरुणादियात कुंदस वास ॥ लुकुंबहारस भैरव क्षत्रपाल हास ॥ ११ ॥ 
जमान्तक दश कोध इन्द्रलोकपाल ॥ हाय हाय महाबुद्ध बुद्धया साल ॥ १२ ॥ 
अभयराज बुद्धजु श्री जिवराज कीर्ति ॥ न्हाकम्ह अमृतयातु विमति थिति ॥ १३ ॥ 
- ट हो तानसेत भसु १९:८- १० 
पु से निगूगु ५:४-६ 

थुकी कवि अमृतानन्दं थः पुरुखापिं अभयराज जीवराजया धार्मिक कीर्ति स्मारक 
यलया महाबौद्ध द्योग:या वास्तु कलात्मक स्वरुपया वर्णन याना तःगु दु । थुगु वर्णनात्मक 
मेय नं कविं बौद्ध उपास्य देवदेवीप्रति भक्तिभाव थनेग कृत: यानाच्वंगु सी दु । न्ह्यथ वंगु 
मेय थें थुकी नं संस्कृतनिष्ठ नेपालभाषा न्हयल्‌ वः, नापं प्रसाद व माधुर्य गुण नं देजा: । 
थुकिया संगीत ध्वनि सकलें जाना भजन्‌ मे हालेत ल्व:कथंया ख: । थुकी नं कवितात्मकता 
साधारण खने दु । 
राग सिन्हाज्या 
ब्रम्हाविष्णु रुद्ररुप लोकनाथ ॥ 
स्वगुलि लोकस वसन (वसेन) पूजन (पुर जन ?) रथ सासे नहयातकलं ॥ 
यात धुनकाव खतस दनाव अमरापुरी बिज्यातकलं ॥ १ ॥ 
जुल बलिखा बेल वा पिय तेल धका नागन स्थल (जल थल ?) जुयकलं ॥ 
अपसरापनिसेन आकाश मार्गन वा गातकाओ अति रस तालं ॥ २ ॥ 
मनुष्यजनपनि मनया हरषन सिन्हाज्या यात सरष(स)नं ॥ 
पुरुषपनिसेन जुवतिजन स्वसे लवाल म्हुत ल्हास्य बोल बिलं ॥ ३ ॥ 
मिखान इसेस्वसे लंषन थिथि होसे कामया बलान मोह जलं ॥ 
थिथि नरस स्वसे नाथया लिलाया स्वसे अमृतानन्दन थो ष ल्हालं ॥ ४ ॥ 
बुभ प/पौ २६५ 


थ्व मेया धुवा चरणय जक यल बुंगद्योया आध्यात्मिक व्यक्तित्वया खैँ परम्परागत 
तथा प्रचलित भाव कथं ब्रम्हा विष्णु रुद्र रुप लोकनाथ धका न्हयथना तःगु दु । थ्व मेया म्‌ 
विषयवस्तु धाःसा सिनाज्याबले वा पीगु व बँड वा पिप्युं बुँज्यामितसे याइगु श्रृंगारिक ख्यालि 
न्ह्लिया लीलाया खँ खः । बुंगद्योया ज्याबला या: सिधयेकालि बुंगय बिज्याके धुनेव 
उपत्यकाय वा पीगु सिनाज्या जुइगु खँ थ्व में क्यं । सर्वसाधारण ल्हाकम्ह कविया नां पूवंक 
अमृतानन्द धका न्हयथना त:गु सिन्हाज्या मे अनुसन्धेय ज्वलनय थ्व हे छपु खः । ल्हाकम्ह 
कविया नां न्हयथना त:गु निपु मे मध्ये छपु थ्व खः । थ्व मेय विद्वान्‌ पण्डित कविया रसिक 
व्यक्तित्व न्हयल्‌ वः । 


प्रशस्ति मे 
श्रीपृथ्वीपाल सिंह जुजुया हुकुमन देवपाननंद दयूका 
नेपालभाषां गुलि मिखा रतन युक्‍त नेपाल संवत 
श्रीपृथवीपाल सिंह जुजु मुकुट माणिक सद्य नारायणं खव 
कीर्ति तोयु मिलाथ्यं सिय मदु सिमा थ्यें दान यायगुलिस 
बान ला काम द्यो थ्यें जुधिष्ठिर जुजु थ्यें सत्यवादी प्रतापी 
निभाद्यो थ्यें बल लाक रणया शत्रु थ्यें थमं नीति जम थ्यें 
हनुमान नाटक; आसकू सफू ल्या: ११४ 


थ्व पद्यांशय कवि अमृतानन्दनं थः आश्रयदाताया रुप गुण वर्णन कवि परम्पराय 
प्रचलित उपमान छ्यला याना: त:गु थ्व शैली अनया पद्यया विशिष्ट शैली रुप बां ल्‌ । 

अनुदित पद्य 


पण्डित कवि अमृतानन्दं संस्कृत भाषाया स्तोत्र व नाटक नेपालभाषां अनुवाद याना 
त:गु दु । मूल स्तोत्र अथवा पद्य रचना गुगु छन्दया खः व हे व हे छन्दय अनुबाद यायेगु अनया 
छताजि गुण खः । चरपतिपाद स्तोत्रया अनं याना थकगु अनुवाद रचना थुजागु हे रचना 
खः । थन हनुमान नाटकया छपु अनुदित पद्यांस न्हयव्बये 


कार्यस काजनी चाकरीस भ्वातिं धर्मे सती क्षमा यायेस पृथ्वी । 
स्नेहेस माम थ्यें रति भोग बेश्या लासा पासा लक्ष्मणजी कलात्‌ थ्व ॥ ५५ ॥ 


इन्द्रवज्रा छन्दं चिना तःगु पद्ययात अनं उकिया थे लय ध्वनि लुइक अनुवाद 
याना त:गुया थ्व दसु खः । अनया अनुवाद कलाय मूल भाव ध्वनि लुइकेगु व थःगु जातीय 
संस्कृति सभ्यता बां लुइकेगु विशेष कुत: दयाच्चनीगु खँ च्वयया अनुदित पद्यांशं यचुक क्यं । 
“बाला मयजुचापिं अति रसिक मिखां प्वालाक स्वया मुसुहुन न्हिलाओ भाय मस्य प्रभु धनि 
प्रभु हे धायबेले जवाफ बिय फयेकेत” उबलेया पाल्पाया जुजु पृथ्वीपालसेनया नेपालभाषा 
सयेका कायेगु इच्छा पूर्ण जुइका बीग तातुनां च्चया बिउगु हनुमान नाटकया च्वय वंगु 
पद्यांशय अनं लासा पासा थे जाःगु खँत्वा: छ्यला तःगुली अनया रसिक स्वभाव पिज्व: । 


नेपालभाषां इतिकथात्मक व वर्णनात्मक मे चिना वंम्ह अमृतानन्द खः । अनं 
स्वयम्भू पुराण, ललितविस्तर व अष्टमी उपोषढ़ ब्रतया करुणामयया उद्धारक गुण सम्बन्धी 
इतिकथनात्मक मे चिना वंग दसि भोलाक “हे करुणा सागर लोकन छलपोल मसिल” 
“शाक्यसिंह सुमेर सुमुक बिज्याक” (पु मे निगूग, ३:३) व “आशा जि लोकेश्वर छि पालि 
पले हलया” (ओ व य दा स, ४८:२९) शीर्षकगु मे खः । “महाबुद्ध याहुने उद्धार” शीर्षकगु 
(च्वय वंगु) मे वर्णनात्मक शैलीं चिना तःगु मेया दसु खः । 


नेपालमाषाया प्राचीन काव्य सिर्जना अमृतानन्द-२११ 


सुन्दरानन्द 


नि. सं. ९१३-९४३) 

परिचय 

यल ओक्‌ बहाया बौद्ध पण्डित अभयराजया कुलय जन्म जूम्ह सुन्दरानन्द बाँडा ई. 
सन्‌या १९ गूगु सदीरिखेया छम्ह मेम्ह प्रख्यात बौद्ध पण्डित खः । अनया जन्म व मृत्युया 
तिथि अज्ञात तिनि । अनं ने. सं. ९१३ निसें ९५३ तक काव्य व मेमेगु विषयया च्वखँ च्वयेगु 
यानाच्वंग्‌ सी दु । कोष, पुराणा, नीति, नेपालया वंशावली व अभिलेखया अध्ययन नं अनं 
याना त:गु जुयाच्चन । अनं नेपालभाषा, संस्कृत, नेपाली व हिन्दी काव्य च्चया थक्ग दु । 
जुजु श्री ५ राजेन्द्रविक्रम शाह, रानी त्रिपुरासुन्दरी व मन्त्री काजि भीमसेन थापाया गुण 
वर्णन, श्री ५ पृथ्वीनारायण शाहनिसें श्री ५ राजेन्द्रविक्रम शाहया शासनकालतकया 
कीर्तिगाथा व थःगु दुःख सुखया अनुभूतिं जाःगु मार्मिक कविता मुनायात त्रिरत्न सौन्दर्यगाथा 
नामं भरायधंगु सफ्‌ च्वया थकगु दु । अनं च्वया थकूग नेपाली भाषाया सुन्दरानन्द 
रामायण नं जगदम्बा प्रकाशन पाखें प्रकाशित जुड धुंकगु दु । 


नेपालमाषाया रचना 


अनं नेपालभाषां प्यपु मौलिक मुक्तक पद्य चिना थकूग अनया त्रिरत्न सौन्दर्य गाथा 
सफ्‌ दुनेदु । अनया मेगु छपु अनुदित रचना “श्रीव्याघ भैरव सुन्दराष्टक” अप्रकाशित 
तिनि । अनयात नेपालभाषाया छम्ह मृम्ह प्रशस्ति काव्य स्रष्टा नाले बह ज्‌ । अनं चिना 
थकग प्यपु पद्य क्ववाला स्वये ज्या थन जुड । 


राजा धोजा बजारया सहज हरिहरं देवतावर्ग बर्लाक्‌ 

मानी ज्ञानी धनी हाय पर पुर हरणे छाकग्‌ कण्टक खः । 

श्रीराजा राजराजेन्द्र जुजु जुगजुग आयु लायु थ्व युक्ती 

काजीसाजीस जी ला मदु मदु मदु एक हे धनी धन्य धन्य धन्ये ॥ २३५ ॥ 
-त्रिरसौगा। 


मन्दाक्रान्ता छन्दं चिना तःगु थ्व श्लोकय कवि सुन्दरानन्दं जुजु श्री ५ राजेन्द्र 
विक्रम शाह्या गुण वर्णन याना तःगु दु । थुकी म्‌ प्रसग कथं जुजुया गुण प्रशस्ति खँ 
न्हापांगु निग पादय न्हयथना त:गु दु । जुजुया कीर्तिपता: ध्वाय ब्वया च्वंगुयात “राजा 
धोजा बजारया” उद्गार, जुजुयात ज:लाख:ला देशया जुजुपिसं दान नीतिं हनेबने याना 
तःगु खँ “हरिहरं देवता वर्ग बर्लाक” उद्गार व जुजुया शासनकालय राज्य सीमाना 
चक्ख्यंगु व जुजुया वीरतायात “पर पुर हरणे छाकगु कण्टकं खः” उद्गार अभिव्यक्त 
याना त:गु दु । उबलेया मन्त्री काजि भीमसेन थापाया प्रशस्ति खँ नं सान्दर्भिक प्रसंग 
थें याना जुजु श्री ५ राजेन्द्रविकम शाहया चिरस्थायी यश प्रतापया खै कार्यकारण 
प्रसंग याना स्वंगूग व प्यंगूगु पादय न्ह्यथना तल । कविं थःगु त्रिरत्न सौन्दर्यगाथा 
काव्यस श्लोक श्लोकया नेपाली भाषां भावार्थ व्याख्या नं च्वया थकगु दु । अथे याना 

त:गुया कविया तात्पर्य थुपिं जुयाच्वन (१) थःगु काव्यया मर्म सकल भाषिं थुइका 
कायेमा, (२) जुजु, रानी व मन्त्री कविया कवित्व व योग्यता महसूस याना कविप्रति 
कूपा दृष्टि तयेमा । च्वय वंगु श्लोकया भावार्थ नेपाली भाषां श्लोकया क्वसं बिया 
तःगु दुगुलिं उकिया भावार्थ ध्वाथुइकेत ग्वाहालि जूगु दु । थुलि भावार्थ कविं प्वला 


मथकूग जसा श्लोकया क्लिष्टता दोष चिला मवनिगु खः । 


थ्व श्लोकय कविं जुजु व मन्त्री काजियाके तप्यंक छुं वर फोना त:गु न्यने मदु । 
अयनं थुकी पुराण प्रख्यात कपालु भक्तवत्सल “हरिहरया सहोदर किंजा” धका जुजु श्री 
राजेन्द्रवि्रम शाहयात अभेद आरोप थें याना गुण वर्णन याना त:गुलिं तथा सकल देवपिसं 
वर आशीष बीकाच्च॑म्ह वैभव ऐश्वर्यशाली धका वर्णन याना त:गुलिं कविं अप्रत्यक्षतः 
जुजुया कृपा दृष्टि तातुना च्वंगु ध्वाथ्‌ वः । आश्रयदाताया कृपा दृष्टि तातुना प्रशस्ति श्लोक 
चिनीपिं कवितयके दइगु वाक्चातुर्यपूर्ण शैली कवि सुन्दरानन्दं छ्यलाच्चंगु यचुक सीदु । मेगु 
खँ, थ्व श्लोक पाखें कविं थ्व श्लोक चिउँबले मन्त्री काजि भीमसेन थापाया परिचित 
कपापात्र जुड धुंकगु सी दु । जुजुया अमर कीर्ति जुगजुग तक थिनाच्चनेमा धका जतन 
याइम्ह मन्त्री काजि भीमसेन थापा छम्ह जक धन्य धाये बहम्ह खना मेपिं मखना धया विशेष 
कथं च्वछाया त:गु यचुक सी दु । भीमसेन थापाया पाखें जुज़ श्री ५ राजेन्द्रविक्रम शाहयाथाय 
थःगु योग्यताया खँ थ्यंकाः थःयात ल्वःगु लजगा चूलाकेगु कविया तातुना थ्व श्लोकय 
अभिव्यक्त जूगु दु । थ्व श्लोक चित्रालंकार धा:गु शब्दालंकारया दसु खः । थुकिया छग्‌ 
छग्‌ पादया ७ । ७ गः वर्ण पुचलं ज्याना तःगु खँग्व: लुइकथं ५। ५ गः वर्णया १ । १ पुचः 
याना हारमाला बांलुइके ज्यू । थुकी वर्णविन्यास वैचित्र्य चमत्कार दु । कविं गद्दीनशीन 
जुजुया यश प्रताप गाथाया खँ दुथना थ्व श्लोकयात जुजुया यश प्रतापया हारमाला याना 
द्यछाःगु खः । 

थ्व श्लोकय छन्द शास्त्रया नियम कथं गण भोलाक मा: हने माला कविं खँग्व:या 
आखः स्यंकेगु, आखलय आखः पाछायकेगु, हस्वयात दीर्घ दीर्घयात हृस्व यायेगु याना त:गु 
खने दु । बजार्या, बर्लाक्‌, छाकग्‌, धन्ये इत्यादि थ्व श्लोकय खने दुगु विकृत खँग्व: खः । 
थुभनं “मस मासं कुर्यात्‌ छन्दो भंगं न कर्यात” धयागु नियम पाछाया: कविं मेमेग॒ श्लोकय 
पालन याना त:गुया यक्व दसि दु । कवि सुन्दरानन्दं थः आश्रयदातापिं लयतायेका इमि कूपा 
लाभ यायेगु तातुसें चिना त:गु वाक्चमत्कारपूर्ण प्रशस्ति काव्यया दसु नाले बहगु रचना छपु 
थ्व नं खः । 


नेपालभाषाको श्लोक ।| 
जनरल प्रभु हे महावीर दाता सदा ज्ञानिपिं लोक उद्धार यायेगुली । 
स्वरग भुवनया सिमा रुपम्हं इन्द्रया थ्यं वडा नाम जाहीर दक्वो दिशासं ॥ १२ ॥ 
गुरुगणपतिनं महाकालनं श्रीबुंगदेवनं लक्षिमनं अंश बिस्यं तया । 
जिपनि बह मनुष्य उद्धार यायेगुलीसं गथे (थे) छाय धंधा मकायी प्रभुम्‌ ॥ १३ ॥ 
-वहे 
कविं थुकियात श्लोक धया त:सां मात्रा व वर्णया ल्या: उति मग्यंगु थ्व लयबद्ध मे 
खः । उकि थ्व मेय वर्णविन्यासया विकृति अनया मेमेगु रचनाय थें उस्त खने मदु । थुकी 


कविं थः आश्रयदाता जनरल भीमसेन थापाया कार्यकुशलता, वीरता, धन वैभव व लोक 
उद्धारया खँय प्रशंसा याना तःगु दु । न्हापांगु श्लोकय यथातथ्य खँ कथं न्हयथने धुंकगु 

गुणयात निगूग श्लोकय लाक्षणिक ढंगं “गुरुगणपतिनं महाकालनं श्रीबुंगदेवनं लक्ष्मिनं 
अंश बिस्यं तया” धका अभिव्यक्त याना त:गु खः । बौद्ध व शैव मार्गी नेवा:तय मंका:पिं 
आराध्य देवदेवीपिं मध्ये गणपतिं कार्यसिद्धि, महाकालं शौर्य व बीरता, बंगदेवं लोक 
कल्याण यायेगु भावना व लक्ष्मी धन वैभव वरदान बियात:म्ह थ: आश्रयदातां थ:यात 
अवश्यं उद्धार याइ धयागु विश्वास प्वंका तःगु दु । थ्व नं आश्रयदातायात लय्‌तायेका 
वयागु कपापूर्ण सुदृष्टि लाकेगु वाकंचातुर्य कविं न्हयब्वयाच्वंगुया दसु खः । 


कविं थ्व मेया फसय नेपालभाषाको श्लोक धका स्पष्ट न्हयथना तःगु दु । थुकिया 
भावार्थ नेपालभाषां व्याख्या याना त:गु गद्यांशय नं स्पष्टं “फेर चित्तका हर्षले नेपालभाषाबाट 
श्लोक भन्न लाग्यो” च्वया त:गु दु । पुरातात्त्विक अभिलेख पतिक धया थें नेपालभाषा नामं 
प्रख्यात व सम्बोधित जुयाच्चंगु परम्परा दसि ब:कया कवि सुन्दरानन्दं थ्व मेय नं थ्व 
भाषाया शुद्ध व संस्कारित नां उबलेया मुख्त्यार जनरल भीमसेन थापायात परिचित 
याकेभनं स्पष्ट उल्लेख याना तःगु प्रतीत ज्‌ । श्लोक ल्या: २२ व २३५ या रचनाय नं कविया 
थुजागु हे अभिप्राय खने दु । थ्व श्लोक (मे) सम्बोधनात्मक खः । 


शास्त्रं सीय धुनो मुलुक स्वय धुनो लोक शास्त्रया सार्सिया । 
थो संसार असार सागरस सार्‌ नेता जुको जिं सिया ॥ 
धंधा त्याग यडा गुहास दुबिना माला जप थो छता । 

रक्षा याय गरीपया थुगु छता जिं जा मसिया स्वता ॥ २२ ॥ 


थुगु शार्दुलविकोडित छन्दय चिना त:गु श्लोकय कवि सुन्दरानन्दया पण्डित 
सुलभ वाक्चातुर्य खने दु । थःम्हं नीति शास्त्र व प्राण ब्वना सयेका सीका तये 
धुनागु व देशदेशावरया परिस्थिति स्वये धुनागुया लिज: कथं थःगु नुगलय लूगु सार खँ 
कविं थुकी प्वंका त:गु दु । सर्वसाधारण प्रजाजन आर्थिक सामाजिक व मानसिक दु:ख 
संकष्ट फया च्वने मालीबले अधैर्य निराश व विरक्त जुइ । हरिभजन याना दु:खमय 
संसार मुक्त जुइग कृत: याइ । तर शास्त्र ज्ञान दुम्ह देश विदेशया परिस्थिति म्हसिउम्ह 
व आत्मबल दुम्ह योग्य शासक ला दु:ख संकष्टय लानाच्वंपिं प्रजाजनया दरिद्रता चीका 
इमित उद्धार याइ । मुख्त्यार भीमसेन थापां देश व प्रजाजनया राजनैतिक, आर्थिक व 
सामाजिक स्थितिया सुधार या:गुयात कया प्रशंसा यासें उलि मछि कल्याणकारी ज्या 
यानाच्वंम्ह थः आश्रयदातां थःयागु दरिद्रता नं चीका उद्धार याइ धयागु खँय कवि 
विश्वस्त ज्‌ । थःम्हं खंगु सिउगु व अनुभव यानागु खँ प्रसंगगर्भित याना संक्षिप्तं 
न्ह्यजक थनेगु प्रवृत्ति अनयाके नेपालभाषाया पुलांगु मे पाखें शिक्षा व संस्कार कथं देहं 
बःगु प्रतीत ज्‌ । 

थ्व हे छपु श्लोकय जक कविं थः आश्रयदातायाके थःयागु दीनावस्थां मुक्त याना 
उद्धार याना बिउ धका तप्यंक इनाप यानाच्चंगु न्यने दु । थः थें दीनावस्थाय ला:पिं मेमेपिं 
सर्वसाधारण प्रजाजनया नं उद्धार थ: आश्रयदाताया पाखें थजुइमा धका तातुना तःगु थुग 
श्लोक अनया मेमेगु श्लोकसिबें मानवीय भावनां नं देजा: । 


थ्व श्लोकया न्हापांगु पादं नं कविया अभिव्यक्ति यचुक न्हयब्वये मफुग क्यं । 
कविया व्याख्या गद्यांश पाखें तिनि थुकिया भावार्थ ध्याथू व: गु दु । थुकी नं कविं छन्द 
शास्त्रया नियम पालन याये मा:गुलिं पदविन्यासय विकृति न्हयब्वयेगु बाध्यता सामना याये 
मालाच्वंगु सी दु । 

नेपालभाषाको श्लोक ।। 

हुं न्हुं दुःख अपालयां ततुततं न्हु न्हं महीता दतं 

सुं सुं सु कसुकाल तं ततु तयां छं छं मफ ज्या थिए । 

धंधा तूं मनसं जुलो धन मडु (द्‌) धंधा सदा दामया 

हाहा दैव धनी छिगू दरशनं दौभग्य मोचं जुलो ॥ २३ ॥ 

- उकी हे 
शार्दूलबिक्ीडित छन्दय चिना त:गु थुगु श्लोकया नेपाली भाषां भावार्थ प्वला 

त:गुली कविं थःगु परिचय “ग्रन्थकर्ता सुन्दर बाडा” धका बिया तःगु दु । थुकी कविं 
निताजि खँ संचार यानाच्वंगु दु । छता, आर्थिक संकटं त्यत्तु त्ययेका च्वने मा:बले कवियात 
जुयाच्चंगु मानसिक पीर न्हयब्वया त:गु खः । निता, थःयाग दरिद्र अवस्थाय थ:यात आश्रय 
बी ख्वा:वःपिं जुजु श्री ५ राजेन्द्रविक्रम शाह, रानी त्रिपुरासुन्दरी व जनरल भीमसेन 
थापाया कपापूर्ण सुदृष्टिं थःयागु दुःख दरिद्रता चिला वंगु तथा आश्रयदातापिंप्रति कृतज्ञता 
प्रकट यायेगु ख: । 


थ्व श्लोकया स्वंगुलिं पादय आर्थिक संकटं त्यत्तत्ययेका च्चंच्चनेमाःम्ह कवि सुन्दरानन्दया 
आत्मग्लानिं इतःमितः कका तःगु मन:स्थितिया भाव किपा न्हयब्वये हः । शार्दूलविक्रीडित छन्दय 
चिना तःगु थुगु श्लोकया शब्दचयनं, वाक्यविन्यासं व लय ध्वनिं अतिकं कन्नाचायापुक दुःखी जीवन 
हनेमाःम्ह कविया भसुकाया ध्वनियात सजीव चित्रण याये फ॒ग॒ दु । “हाहा दैव” दुःख उद्गारबोधक 
खँग्वलं छखेर त:न्हु तकया दु:ख पीरया अवस्थाय कविं दैव पुकार यानाच्चंगु क्यंसा मेखेर थ:यात 
आर्थिक संकटं मुक्त याना बीपिं आश्रयदातापिनि कृपा दृष्टि चलाना हर्ष विभोर जुया इमित “हे देव” 
धका कृतज्ञता प्वंकाच्चंगु खः । कविं थुकिया खँ स्पष्टं नेपाली भावार्थ अंशय न्ह्यथना त:गु दु । 


थ्व श्लोक आत्मपरक मुक्तक कविता रुपय न्हयलूगु दु । मेमेगु श्लोकय थें थुकी 
कविं थः आश्रयदातापिनि गुण प्रशस्ति ताहाकः मयासें “छिग्‌ दरशनं दौभग्य मोचं जुलो” 
जक धया कृतज्ञता प्रकट यायेया नापं थःगु दुःख फना सुदिन लुइत्यंगया पूर्वाभास कयना 
तल । थुकी नं कविं छन्दया नियम पालन यायेगु नितिं “मसंमासं कूर्यात्‌ छन्दो भंगं न 
कूर्यात्‌” धाप्‌ स्वीकार याना पदविन्यास यानाच्वंगु सी दु । 

कवि सुन्दरानन्दया श्लोकया म्‌ विषयवस्तु थः आश्रयदातापिनि गुण प्रशंसा व यश 
कीर्ति वर्णन यायेगु खः । अनया थुपिं प्यपुं श्लोक नेपालभाषाया प्रतिनिधि प्रशस्ति काव्यया 
दसु खः । नेपालभाषा काव्यस जगच्चन्दयां लिपा (निग सदी लिपा) सुन्दरानन्द हे निम्हम 
स्यल्लाम्ह प्रशस्ति काव्य स्रष्टा कवि खने दु । प्रशस्ति काव्यस न्हयल्‌ वइगु आश्रयदाता 
लयतायेका इमिगु कूपा दृष्टि लायेभनं चमत्कारपूर्ण तथा उद्देश्यपूर्ण काव्य चिना वंम्ह 
सुन्दरानन्द हे जक आ:तकया सफलम्ह कवि खने दु । 

प्रशस्ति काव्यस न्हयथना त:गु अनया आश्रयदातापिनि गुण यश कीर्ति प्रतापया खँ 
यथातथ्य व प्रामाणिक ज्‌ । 

कवि सुन्दरानन्दं आपा याना वार्णिक छन्दय थःगु काव्य चिना थकगु खने दु । प्यपु 
मध्ये छपु जक लयबद्ध मे कथं चिना त:गु सी दु । लयबद्ध मे थें याना चिना त:गुली वर्णविन्यास 
विकृति उस्त खने मदु, तर वार्णिक छन्दं चिना त:गुली वर्णविन्यास विकृति यक्व ध्वदू वः । 

कवि सुन्दरानन्दं थःगु पद्य व लयबद्ध मे थें जा:गु रचनाय खँ ताहाकःजुइक वर्णन 
याना मतः । भावार्थ व्याख्या नेपाली भाषा गद्यं विस्तृत जुइक स्पष्टं याना थकूगु दु । 
हारबन्धया चित्र लुइगु शब्दचयन तथा वर्णविन्यास याना चमत्कारपूर्ण अलांकारिक शैलीं 


नेपालमाषाया प्राचीन कात्य सिर्जना सुन्दरानन्द-२१५. 


पद्य रचना यायेगुली कवि अभ्यस्त खने दु । वयक वार्णिक छन्दय .आत्मपरक मुक्तक 
कविता चिउँम्ह नेपालभाषाया न्हापांम्ह कवि खः । अनं थःगु पद्य रचना नेपालभाषा, 
संस्कृत, नेपाली व हिन्दी भाषाय चिना थकगु दु । थःगु विद्वत्ता उबलेया बौद्धिक समाजं व 
शासक खलक म्हसीका कदर यायेमा धका तथा उबलेया नेपाली समाजय प्रचलित थुपिं 
भाषानाप परिचित थजुइमा धका कविं त:ताजि माध्यम भाय छ्यला थकग प्रतीत ज्‌ । कविं 
मुखत्यार जनरल जुयाच्वंम्ह थः आश्रयदातां नं नेपालभाषां चिना तःगु काव्यया भाव थुइका 
कायेमा धका नं अथे त:ताजि भाषां पद्य रचना याना नेपाली भावार्थ व्याख्या याना तःगु 
खः । नेपालया थी थी भाषाभाषीपिनि दथुइ स्वस्थ मनोभावना हनाबना ब्यायेमा धयाग नं 
कविया तातुना ख: । उबले नेपालभाषाप्रति शासक खल: या नं आस्था दयाच्वंगुया काव्य 
दसि अनया पद्य रचनात खः । नेपालभाषा, नेपाली, संस्कृत व हिन्दी प्यताजि भाषा माध्यमं 
काव्य कति सिर्जना रचना याना वंम्ह नेपालया न्हापम्ह कवि सुन्दरानन्द बाँडा खः । 


सुन्दरानन्द-२१६ नेपालमाषाया प्राचीन काव्य सिर्जना 


विश्वहर्ष 
नि. सं. ९४४ रिखेया) 

परिचय 

विश्वहर्ष नं यल ओकृबहाया प्रख्यात बौद्ध पण्डित अभयराजया वंशय जन्म जम्ह 
खः । अन नं अमृतानन्द व सुन्दरानन्दया समकालिक कवि खः धयागु अनं हे चिना थक 
मेया अन्तःसाक्ष्यं सी दु । अनया मेगु नां विश्वनन्दन खः धयागु तथ्य नं अनया छपु में 
प्रमाणित या: (ओ ब य दा मे सफ्‌ ३१:१९) । अनया मेया समाप्ति वाक्यं अन ने. सं. ९५५ 
रिखे जज श्री ५ राजेन्द्रवि्म शाह्या शासनकालीन कवि रुपय परिचित ज्‌ व: । छपु मेय 
अनं थःयात “दीन वंद्य” धका परिचित याना थकुगु दु (उही हे, १९४:११०) । अन्वेषण मयासे 
सम्पादन जया पिहां वःग्‌ छग्‌ सफती कवि विश्वहर्षयात ने. सं. ४५ रिखेया 
“उत्तरलिच्छविकालीन भक्तिवादि कवि” धका परिचय बीग भ्रमपूर्ण ज्या जुयाच्चंग दु 
(प्रा का का, पौ १) । प्रो. डा. सीग्रफ्रेड लीनहार्ड कवि विश्वहर्षया मेया रचनाकाल ने. सं. 
९५०अथवा ९५९ जुड मा: धका अनुमान याना दीगु पायछि थ्यंक मजूसां कविया जीवनकाल ' 
सत्तिक लाः । अथे जूगुया कारण कविया “ऐरावत किसि ख्वाल च्चापो उन सुन्दर” 
शीर्षकगु मेया समाप्ति वाक्यस (मे कवय वयेत्वंगु दु) “पंच दुवाल जुल नेपाल संवत्सल”, 
धयागु गलत पाठं याना खः । थ्व अनुसन्धान ज्यां ओकुबहा यलया दाफा मे सफ, थ्व 
पॅक्तिकारयाके च्चंगु मेया व भोजपुर शाक्यमूनि विहारया दाफा मे सफूया व हे शीर्षकगु 
मेया व हे समाप्ति वाक्यया शुद्ध पाठ “पंच रंग दुवाल जुल नेपाल संवत्सल” लुइके फुगलिं 
आ: कवि विश्वहर्षया कवि जीवनकाल नेसं ९५५रिखे खः धका अनया हे मेया दसिं प्रमाणित 
जूगु द । 

काव्य कृति; स्थिति व विषयवस्तु आःतक अनया प्यपु मे यलया स्थानीय बौद्ध 
विहार व भोजपुरया शाक्य मुनि विहारया दाफा सफुतिं लूगु दु । अनया मे मल्ल शाहकालया 
मे (४१:३१), नेवारी गीतिमनत्जरी (२२:५२ब४:३९) व प्राचीन काव्य व काव्यकार (१:१) 
सफूती पिहां वयाच्चंगु दु । अनया थुपिं मेया विषयवस्तु भक्ति- स्तुति, सिद्धार्था जीवनी व 
यशोधराया विलाप खः । अनं चिना थकूग मेय क्ववालेगु ज्या छसि कथं थन जुड । 


स्तुति भक्ति 
राग भजन 

गनपति देव भजलपे स्वव स्वव सदान ॥ धु ॥ 
ऐरावत किसि ख्वाल च्चापु उन सुन्दर 
वामन थे बागल सिखा जा स्वगल ॥ १ ॥ 
थास थास नाग तिसा बाघंबर डसा 
पा लैन मधि जोसा गसा भतिया नसा ॥ २ ॥ 
गणया नायक धाल पूजा न्हापा काल 


नेपालमाषाया प्राचीन काव्य सिर्जना विश्वहर्ष-२१७ 


विघन विपति दूर बिल सिद्धि फल ॥ ३ ॥ 
पंच रंग दुवाल जुल नेपाल संवतसर 
कर जोरी बारबार विश्वहर्षन ल्हाल ॥ ४ ॥ 
- ओवबयदासे सफ १७४६-८४ 
प्राकाका पौ १ 
थुकी कवि विश्वहर्ष नेपाल उपत्यकाया शैव व बौद्ध धर्मावलम्बीतय मंका:म्ह 
उपास्य गणेद्योया रुप ब गुणया वर्णन परम्परागत स्तुति शैलीं अति संक्षिप्तं याना तल । 
' थुकी उपास्ययाके तप्यंक छुँ वरदान फोना त:गु खने मदु । विध्न व विपत्ति चीका सिद्धि 
फल बीम्ह धका (चरण३) उपास्यया परिचय बिया त:गु स्वयेबले कविं नं उपिं हे वर फोना 
त:गु ध्वाथू व: । “गणया नायक धाल पूजा न्हापा काल” धाप्‌ दुने पौराणिक बाखंया लिज: 
वः । सादृश्यमूलक उपमा अलंकार, तिसा, उसा, जोसा, गसा, नसा थे जा:गु अनुप्राश 
शब्दालंकार लुइका तःगु वाहेक थुकी मेमेगु न्हयथने वहगु काव्य गुण उस्त खने मदुनि । 
थुकिया समाप्ति वाक्य “पचरंग दुवाल जुल नेपाल संवतसरया” पाखें थुकिया 
रचनाकाल स्पष्टतः ने. सं. ९५५ सी दु । 
राग मालवा ॥ एक ताला ॥ 
हादे जरम मरण ज्याथ रोग हरण यायतु मन ॥ 
हादे राज्य सुख तोलताव भाल तपो बन ॥ 
हादे याव हे शरण श्रीमहाबुद्ध ॥ १ ॥ 
हादे बोधि वक्षया सिमा कोस बिज्याक तपस्या याना ॥ 
हादे बोधि ज्ञान लात अन जुल बुद्ध वीर याव हे ॥ २ ॥ 
हादे नमुचि मार स्वपरिवार लक्ष कोटि बल 
हादे हुनुनुनुं हाल दाल यात अनेग प्रहार याव है ॥ ३ ॥ 
हादे चिमिसं प्वालं बसया पिकाल दश भैरवया गण ॥ 
हादे वल वले लित जों जों पापा धाल मार गण याव हे ॥ ४ ॥ 
पंच रंग प्वाल साल लहाल विशवनन्दन 
हादे महाराज राजेन्द्र विक्रमशाहेव 
याव हें ॥ ५ ॥ 
-ओबय दा मे वय ३१:१९ 
म शा का मे ४१:३१ 
विश्वनन्दन (विश्वहर्ष) ने. सं. ९५५ (पंच रंग प्वाल साल) स चिना त: गु थ्व बुद्ध स्तुति 
मेय बौद्ध उपास्य शाक्यसिंह सिद्धार्थ महाभिनिष्कमण यानालि बोधिवृक्ष क्वय तपस्या यानाच्वंबले 
हयका व:पि मारगणयात अनं दशपारमिता धर्म बुका छोगु खँ सक्षिप्तं प्वला तल । भक्ति रस 
प्रधान थ्व बुद्ध स्तुति मेय आश्रय उपास्य श्रीमहाबुद्धप्रति भक्तिभाव भक्तजनया नुगलय 
ग्वाकेभनं उपास्यया अति संक्षिप्त जीवनी सहित गुण खँ थुकी न्हयब्वया त:गु खः । जनसाधारणं 
बाखं न्यना प्याखं स्वया: सिद्धार्थ मारगण बुका छोगु परिचित विषयवस्तुया लिधंसाय कविं थ्व 
स्तुति मेय “चिमि सँ प्वालं वसया पिकाल दश भैरवगण” धका कल्पना याना त:गुली अनया 
थःगु सिर्जनशील शैली विशेषता बांल्‌ । सिद्धार्थ दशपारमिता धर्म- बलं मारगण बुका छोगु 


विश्वहर्ष-२१८ नेपालमाषाया प्राचीन काव्य सिर्जना 


बौद्ध दर्शनया सुक्ष्म खे अष्टमातृका प्याखनय भैर:द्योया भूमिका खनाच्चंपिं जनसाधारणयात 
ध्वाथुइके अःपुका बिउगु दु । श्रीमहाबुद्धं मार विजय या:गु गुण प्रशंसा याना उपास्यप्रति 
उपासकया नुगलय श्रद्धा भक्ति थनेगु स्तुति काव्य परम्परागत प्रवृत्ति थ्व मेय नं विद्यमान ज्‌ । 
उपास्य श्रीमहाबुद्धं मारगणयात बुका छोगु बाखं छसिकथं मिखाय न्हयोने लुइका बी 
फग॒ थ्व मेया संक्षिप्तता व इतिकथात्मकता गुण च्वछाये बह ज्‌ । थुकी भक्ति रस प्रधान 
स्तुति मेयात ल्व:गु प्रसाद व माधुर्य गण देजा: । 
“लोकनाथया ३ याओ लोक दीपदान आरति यानाओ लोकनाथया” (ओ बय दा मे 
स, १९४:११०) शीर्षकगु थ्व आरति मेय कवि विश्वहर्ष थ:यात दीन वंद्य धका परिचय बिया 
(चरण ३) उपास्य लोकनाथयाके थःगु पाप नाश याना बिउ धका प्रार्थना याना तःगु दु । 
वैयक्तिक दुःख पापं मुक्ति वर फोना तःगु थ्व आरति मेय उपास्यप्रति सामूहिक भक्तिभाव 
व. नेपालय करुणामय बंगद्यो बिज्याकपि श्रद्धेय बन्धुदत्त व जुजु नरेन्द्रदेवया नं गुण लुमंका 
बी फुगु दु । थुलि त्वःता थुकी मेमेगु न्हयथने बहगु कवितात्मक गुण खने मदु । 
सखी प्रभुजुन गन जि लुमनि ॥ धु ॥ 
शाक्यकुलया मणि त्रिभुवनया धनी 
संसारस मदु वति ज्ञानी ॥ १ ॥ 
सुन्दर रुप खानि स्वस्वकिकि मन वनि 
अप्सरागणनाप चोनि ॥ २ ॥ 
वसया जुया जि रानी दु:खी जि गर्भिणी 
जि पापीया गन प्राण लेनि ॥ ३ ॥ 
ल्हाकम्ह जि अज्ञानी विश्वहर्षया धनी 
वन दु:ख समुदर फेनि ॥ ४ ॥ 
-ओवयदास ।पौँद४ 
प्‌ में हापाग सस्करण) 
भद्रकल्पावदानया लिधंसाय चिना तःगु थ्व विप्रलम्भ श्रृंगार रस प्रधान मेय कवि 
विश्वहर्ष थः उपास्य धनी शाक्यकुलया मणिया स्वस्वकिकि बांलागु रुप व दुःख समुद्र 
पारयाका बीगु गुण च्वछाया त:गु दु । भद्रकल्पावदानय गर्भिणी यशोधरायात वाना 
बोधिज्ञान लायेत सिद्धार्थ लायक्‌ त्व:ता वने धुंकालि यशोधरां यक्व दुःख सी माःगु खँव 
बाया च्वंच्वने मा: बले थः शाक्यकुलमणि सिद्धार्थया रुप गुण लुमंका नुग: मछिकगु खँ 
ब्याककं भोलाक थ्व में लुमंका ब्य्‌ । 
थ्व मेय शाक्यमुनि सिद्धार्थयात विप्रलम्भ श्रृंगारया आलम्बन रुपय जक मखु कि 
भक्ति रसया नं आश्रय आराध्य रुपय थने हया तल । कविं शाक्यकुलमणि सिद्धार्थ बुद्धयात 
विशवहर्षया धनी धका श्रद्धाभक्ति परिचय बिया तल (चरण ४) । नकि यशोधरां थः 
सखीयात थःगु विरह दुःख कके थें याना चिना त:गु थ्व मेया आत्मपरकता च्वछाये बह ज्‌ । 
थुकी श्रृंगार व भक्तिरस हवंका त:गु स्यल्ला ज्‌ । थुपिं नितां रसयात ल्वयेक थुकी प्रसाद व 
माधुर्य गुण लुइका तःगु दु । च्वय वंग आरति स्तुति मे चिने धुंका यक्व दें लिपा चिना तःगु 
जुया थुगु मेया भाव व शैलीया तँ थजा:गु खने दु । थुकिया खँग्व: थासय थासय ल्वयेक हना 
त:गु तथा सरल सुबोध वाक्यविन्यासया सीप अमृतानन्द व सुन्दरानन्दया रचनाय सिबें न्यने 
ययापु ज्‌, हिसिं ली । 


नेपालमाषाया प्राचीन काव्य सिर्जना विश्वहर्ष-२१९ 


स्वामी अभयानन्द 
नि. सं ९१0- ९८३) 


परिचय 

स्वामी अभयानन्द ई. सन्या १९ गगु सदीरिखे नेपालभाषा काव्य ख्यलय यक्यं 
लोक हवाःम्ह सन्त कवि खः । अनया खास नां रणवीरसिंह थापा खः । अनया बौ 
अमरसिंह थापा खः । अनया न्याम्ह दाजुकिजाय दकले थकालिम्ह भीमसेन थापा व अन 
दकले कवकालिम्ह खः । अनया जन्म वि. सं. १८४७ आषाढ (ने. सं. ९१०) ये थापाथली 
जग्‌ खः सां अनयात शिक्षा दीक्षा बीग ज्या रेशुङ्गाय च्वंपिं साधु -सन्ततय जिम्माय 
अनया बबं लः ल्हाना तःगु जुयाच्चन । अनयात मचांनिसें साधु -सन्तपिसं बिउगु योग व 
वेदान्तया शिक्षा संस्कार अनया जीवनया अन्तिम अवस्थाय स्वामी अभयानन्द जुयेत 
क्वातुगु जग जूवन । रेशुड्गाय गुदे तक साधु सन्तपिनि सत्संग व शिक्षा दये धुंकालि 
लिपा योग भ्रष्ट रुपय पाल्पाय च्वंच्चन । अन हे इहि याना अनं थःगु गृहस्थ जीवन 
न्ह्याकल । वि. सं. १८७१ (ने. सं. ९३४) निसें सैनिक सेवाय अनया जीवन न्हयांत । 
अनयाके कुशाग्र बुद्धि, पराक्रम व कुटनैतिक ज्ञान दुगुलिं अनया पदोन्नति जर्नेल तक 
जुल । न्यादँतक ल्हासाय नेपाल सरकारया दूत जुया ज्या याना यक्व धन कमाय याना 
हल । लगन त्वालय च्वंगु थःगु छे बांलाकल, धर्मकीर्ति तल । थुभनं त:जिगु जीवन सुखया 
सवा: नं अनं छुं ई तक काये खंगु जुल । वि. सं. १९१९ मार्गय (ने. सं. ९८३) अन ब्रम्हलीन 
जूगु खः (थापा: वि.सं. २०३३, पौ १, १०,१९, व १९१०) । 


स्वामी जूगु 


अनं उबलेया प्रख्यात सन्त शशिधरयात थः श्रद्धेय गुरु थापना याना त:गु ख: । वि. 
सं. १८८३ (ने.सं. ९४६) रिखे शशिधरं रणवीरसिंहयात ये छे थ्यंक वया नाप ला: व: गु 
जुयाच्चन । लिपा थः गुरु नाप लायेत जागीर त्वःता रिडी, ऋषिकेश, रेशुङ्गा, मानसरोवर 
थ्यंक चाहिहिउँ माला: जुल । वि. सं. १८८८ (ने. सं. ९५१) रिखे श्री ५ राजेन्द्रविक्रम शाह 
लिसे यँ बल । वि. सं. १८९० (ने. सं. ९५३) दँय अन जर्नेल जुया पाल्पाय वन । अन च्वंतले 
नं अनं योगया अभ्यास याना च्वंनि । वि. सं. १८९४ (ने. सं. ९५७) आषाढं अन येय लिहाँ 
बल । वि. सं. १८९४ सावनं राजकुमार देवेन्द्रविक्रम शाहयात विष नका: स्यात धयागु 
द्रपनय भीमसेन थापा, रणवीरसिंह थापा व मेमेपिनिगु सर्वस्व काल । जागीर लिकाल । 
कैद यात । व हे देया असोज महिनाय विष मुद्दा खारिज जुल । इमित त्व:ता हल । सर्वस्व 
लित बियागु जुल धका लालमोहर नं जुल । रणवीरसिंह नं कैदं मुक्त जुया थःगु लगन 
त्वालय च्चंगु छँय बंबले छँय तालं गवया भौ छाप तयातं त:गु खन । चुकया खोसिंमा कोसं 
चलाया छ्यंगु लासाय फ्यतुना रणवीरसिंह वैरागी जुल । न्यान्हु दु खुन्हु थः गुरु शशिधरया 
न्ह्योने विधिवत अभयानन्द नामं सन्त जुल । सन्त जुयालि तीर्थ पीठ चाहुला यँय लगनय 
स्वला तक च्चन । 


स्वामी अभयानन्द-२२० नेपालमाषाया प्राचीन काव्य सिर्जना 


नेपालभाषां निर्गुण मे दिउँगु 


उबले स्वामी अभयानन्द नहिं न्हिं त्वा:त्वालय भजनय वना निर्गुण मे चिना हालीगु 
जुयाच्चन । नेपालभाषां अनयागु निर्ण मे आ:तक गपु तिनि लुइके फुगु दु । उपि मे यें 
(विशेष याना लगन व ऊँ बहाया भजनय) थिमि, ख्वप व यल (थसिखेल महालक्ष्मी भजनय) 
'या भजन सफती दुथ्यानाच्चंगु दु । ऊँबहा: त्वा: या भजन सफुती च्चंगु व लगनरिखेया 
भजन सफूतीया मे आपा शुद्ध खने दुगुलिं विश्वसनीय ज्‌ । थाय थायया भजन सफुती अनया 
मेया पाठ पानाच्चंगु ब अशुद्ध अस्पष्ट जुयाच्चंगु्या कारण अनं हालाच्चंगु मे लाना लाना 
लुमंका च्वया तयेगु या:गुलिं खः । 

थः च्चनागु त्वा: व ससतिगु त्वा: त्वालय च्चंगु भजनय अनं नेपालभाषां मे चिना हाला 
न्यंकोगु या:गुया कारण थुपिं खः -(१) भजन भजनय स्थानीय नेवाःतय थः थः मां भाय 
नेपालभाषां हे मे हालेगु प्रचलन आपा लोक हवा:गुलिं (२) नेपालभाषीपिसं भजन मे व मेमेगु मेय 
दुःख सुखया यथार्थ खँ प्वंकेगु परम्परा न्हयाका तःगु थुइका स्वामी अभयानन्दं नं थःगु अनुभूति 
ब सन्त उपदेश नेपाल उपत्यका न्यंकभनं प्रचार प्रसार नेपालभाषा माध्यमं याकनं याकनं जुइगु 
ता:गुलिं, छायधा:सा उबले सर्वसाधारण प्रजाजनय दुःखसुखया खँ व देशय जूग 
राजनैतिक, ऐतिहासिक, धार्मिक व सामाजिक ज्याखैँ तथा घटना खया प्रचार प्रसारया छग्‌ 
जक सक्रिय माध्यम दाफा भजन खः । (३) लगनय व ल्हासाय नेवाःत नाप स्वामी अभयानन्द 
जुइ न्हयो हे अनया बांलाक सम्पर्क दया: नेपालभाषां खँ ल्हायेगुलि ब थःगु नुग: खँ प्वंकेगुली थः 
निपुण जुये धुंकूगुलि (५) थःगु दु:खसुखया खँ नेपाल उपत्यकाया स्वनिगःया बहुसंख्यक नेवा:तसें 
थःम्हं न्यंकागु सन्त उपदेशया मर्म व पृष्ठभूमि थुइ तथा थःगु उपदेशया व्यापक प्रचार जुइ, 
उपदेश न्यना सकल नेपाली सचेत जुइ ता:गुलिं (६) श्री जनकलाल शर्माया धाप्‌ कथं (शर्मा बि. 
सं. २०२०, पौ ६९) उबले यँ देशय नकतिनि नकतिनि धयाथें दुचायेक वःपिं गोरखालीतय भाय 
व सधुक्कडी ल्वाकज्या:गु भाय काठमाडौं उपत्यकाय च्चंपिसं थुइके थाकु तायाच्चन । उकिं 
स्वामी अभयानन्दं थःगु सम्प्रदाय लोक हवाके माला नेपालभाषां मे चिना थकगु खः । 


स्वामी अभयानन्दया नेपालभाषा निर्गुण मे 


ऊँ बहा त्वा:या भजन मे स्वंगूगु भाग, पुलागु से निगूगु भाग, पुलांगु मे मुना व 
जोसमानि सन्त परम्परा र साहित्य व तितु निला पती स्वामी अभयानन्दया निर्गुण मे पिहां 
वयाच्वंगु दु । पिहां वया च्चंको मेय शुद्ध पाठ दुगु व हे व हे भाव जो मला:गु ल्यया थ्याक 
गुप नेपालभाषा निर्गुण मे खने दत । 


राग निर्गुण 
हरिया नाम लोमनाव वेरथन फुत थ्व जनम ॥ धु ॥ 
लख चौरासि हिलागु बेले अति कष्ट सिल थ्व जीवन ॥ 
थुगु जन्मस चेत मयासा लख चौरासि हिले मालि ॥ १ ॥ 
गर्भवास चोनागु बेले हरि भजन याय धका जिन ॥ 
गर्भवासन पिहां जि वया मामया मुले भुले जुल ॥ २ ॥ 
बालखस ज्ञान जि मदया माम बुबाया मुले जि भुले जुल ॥ 
जुभनया अवस्था जुवग बेले मिसाया जाले भुले जुल ॥ ३ ॥ 
धन दौलथ दयके धका अनेगु जतन याना जिन ॥ 


नेपालमाषाया प्राचीन काव्य सिर्जना स्वामी अभयानन्द-२२१ 


छगुलि जतन याय जि मफया नाहक नरकस भुले जुल ॥ ४ ॥ 
साधु संतनाप पिरति मयाना हरि भजनस चित्त तय मफ्‌ ॥ 
अभयानन्दन धाल न्यव साधुपिं आव खुन्हु चेते याना का व ॥ ५ 
पु से निगूगु पौँ ६६ 
थ्व निर्गुण मेय. सन्त कवि स्वामी अभयानन्दं अनादि, अनन्त, अनाम, अज्ञात ब्रम्ह 
अर्थात्‌ हरिया नाम लोमंकसे न्ह्याक्‌ग थःगु जीवन व्यर्थ फुना वंगु थःगु अनुभूति कनाच्वंगु 
दु । मेगु, थ्व मन्‌ जुनी माया व अहंया गाव: चीका इलय हे उम्ह परब्रम्हयात म्हसीके मफुत, 
चैतन्य लाये मफुत धा:सा सीगु म्वायेगु, कसा: नयेगुया भवचक्रय चयप्यंगु लाख जुनि तक 
चाचा हुलाच्चने माली धका लिज्ञां न्थंकाच्चंगु दु । अनया निर्गुण मे पतिक न्यने दइगु लिज्ञां 
| थुगु जन्मस चेत मयासा लख चौरासि हिले मालि”, “हरिया नाम जप भजन” व “न्यव 
साधुपिं आव खुन्हु चेते याना काव” थ्व मेया भाव केन्द्र जुयाच्चंग दु । 


अनया निर्गुण मेय थःम्हं जीवनय भुक्तमान याये माला वंग दु:ख, सासना व 
विडम्बनाया कारण प्वले थें याना वेदान्त दर्शनया खेँ न्ह्यथना तःगु दु । उकिं अनया सन्त 
वाणीं न्यनाच्चंकोस्या नुग: थी. फुगु खः । मचा जुतले मां बौया मुलय तथा ल्यायम्ह जूबले 
मिसाया मायाय भुले जुया: थः गर्भवासय च्वनाबले संकल्प यानागु हरिभजन ल्वमंका: धका 
कना त:गु दु ।  न्हापा न्हापाया वेदान्तवादी सन्ततसें धाये धुंक्‌गु खँयात स्वामी अभयानन्दं 
थःगु हे जीवनया अनुभूति थें याना थ्व खँ न्हयब्व:गु दु । थुकी अनं थःगु शिक्षार्थी 
अवस्थाया, थः गुर्दे तक रेशुडगाय साधु सन्ततयके योग व वेदान्तया शिक्षा कया लिपा योग 
भ्रष्ट रुपय वि. सं. १८६५ (ने. सं. ९२८) रिखे पाल्पाय गृहस्थ जीवन हनागु, वि. सं. १८७१ ( 
ने. सं. ९३४) निसें सैनिक सेवाय्‌ व ल्हासाय नेपाल सरकारया दूत जुया वैभव सम्पन्न जीवन 
हनागु व्याकक खँ दुथना त:गु सी दु । थथे हरि भजन व साधुसन्तया सत्संग ध्याक्व लिका: 
जूगुलिं अनयात त:च्वःगु खति जूगुया अनुभुति नं “धन दौलथ दयके धका अनेगु जतन याना 
जिन छगुलि जतन याय जि मफया नाहक नरकस भुले जुल” धका प्वंका त:गु विचारनीय 
ज्‌ । योग भ्रष्ट मजूसे साधु संगत यानातुं च्वंगु ज्‌सा वि. सं. १८९४ (ने. सं. ९५७) स लायकू 
षडयन्त्रै पिका:गु विष मुहाय थः नं लाका: अपयश व कैद सजाय फया: म्वायकं नरकय भुले 
जुड माली मखुग जुइ धयागु प्रायश्चित तथा आत्मग्लानीया स: अनं न्यंकाच्चंगु दु (चरण 
४) । सांसारिक माया जालं भृत्तु भुंका च्चनेमा:पिं मनूतसें अविद्याया कारणां ब्रम्ह अर्थात्‌ 
हरि लोमंकीगु खः । उजोपिसं अहंवादी जुया तामसी व्यवहार व षडयन्त्र याना कर्षित 
क्वथुनीगु खः । छखल:यात क्वथुना मेगु खलक थः थाहां वयेत उबलेया लायकुली षडयन्त्र 
गवइगु खँ अनं वा:तायेका नं अथे आत्मग्लानीया स: थुकी न्यंका थकगु खः । 


राग निर्गुण 


सायान केनका तल रे जगत मायान केन रे ॥ धु ॥ 
मनुष्य जनम मदु रे सदान सुमति कुमति व्यवहार । 
थो प्राणनाथया अजुगतीया व्यवहार रामया नाम काकों सार रे ॥ १ ॥ 
दुःख यागु बेले मन थो वैराग जुल धरम करम याको सार । . 
वने चोने बेलस नुगल मछिन रे रामया नाम नित्य काव रे ॥ २ ॥ 
मोहया जालस तोकपुया तल सो दैव करुणा मिखान । 
अभयानन्दन निरगुण हाल रे परपार जुयाव वनि रे ॥ ३ ॥ 
- ऊँब त्वा भ मे स्वगु पो २५-२६ 


स्वामी अभयानन्द-२२२ नेपालभाषाया प्राचीन कात्य सिर्जना 


थुगु निर्गुण मेय मायां भुना त:गु संसारय जीवन हना च्चंच्चनीपिं मनूतय भिंमभिं 
मतिं याइगु व्यवहारया तमासा स्वयाच्चनीम्ह ब्रम्हया अजुगति चायापुगु व्यवहार कयना त:गु 
दु । माया गर्भय च्वंगु न्हयला क्यनेवं मचायाके सुखदु:खया ज्ञान दया वइ । उबले वं थःगु 
पूर्वजन्मया संस्कार लुमंकाच्चनी । थःयाके ब्रम्ह च्चंच्चंगु दु धयागु सत्ज्ञान नं वयाके 
दयाच्चनी । गर्भवासं पिहां वया थ्व मायामय संसारय लायेवं वं पूर्वजन्मया संस्कार फुक्क 
लोमंकी । थःयाके च्वंच्चंम्ह ब्रम्हयात नं वं थः मायामोह व अविद्याया जालं भुंका च्वंच्वने 
माःम्ह जूगुलिं भुसुक्क लोमंकी । वयाके ब्रम्हज्ञान दयेवं तिनि वयाके सत्य, विवेक व भिंमति 
लुयाच्वनीगु खः । संसारय जन्म कयालि थःया अन्तस्करणाय च्वंच्वंम्ह ब्रम्हयात लुमंका: 
सुनां सुनां भिं मतिं ज्याखँ यानाच्चनी, सुनां ब्रम्ह लोमंका कुमतिं तामसी ज्याखँ याना 
भवचक्रय सास्ति नया चाचाहिला च्वनी धका ब्रम्हं सुला: तामासा स्वयाच्वनीगु खः । थ्व 
वेदान्त दर्शनया सांसारिक जीवनप्रति दृष्टिकोण खः । सन्त कवि अभयानन्दं थ्व वेदान्त 
दर्शनयात थुगु मेय “थो प्राणनाथया अजुगुतीया व्यवहार धका” परिचित याकाच्चंगु दुसा 
“हानं थथिंजागु जनम काय दइ मखु रे” धका ध्वाथुइक कनाच्वंगु दु । थ्व हे खँ न्हयथ वंग 
मेय “गर्भ वास चोनाग बेले हरि भजन याय धका जिन” धापुतिं नं संकेत याये धुंकगु थन 
लुमंके बह ज्‌ । गर्भवासय च्वंच्चनीवले जीवात्मां सत्ज्ञानं खंके फुम्ह ब्रम्हयात मायामय 
संसारय वये धुका नं बं थः मायामोहय त:मक्यंसे थःगु नुगलय बाय च्वंच्वंम्ह ब्रम्हया लॅ लिना 
भव चक्रं मुक्त जुये फयेमा धका तातुनीगु खः (भट्टराई, वि. सं. २०१७: श्रीमद्‌भागवत 
महापुराण ३/३१/२१) । तर सांसारिक मायामोहं थी धुंकम्ह मनुखं दुःख फये मालीग 
स्वाभाविक खः । थःगु सम्पति व स्वजनलिसे बाये माल कि व मनुखं दुःख ताइ । दुःख 
तच्च्व: जूल कि वैराग जुइ । वेदान्त दर्शनं संसारय जन्म कयाच्चंपि मनूतय मंकाःगु 
स्थितियात थथे न्हयब्वया त:गुयात स्वामी अभयानन्दं थः वि. सं. १८९४ (ने. सं. ९५७) या 
विष मुद्दाय लाना थःम्हं सजाय फयेमा:गुलिं वैराग्य जुइमा:गु खँ प्वलेत छयला तःगु दु । भ्रष्ट 
जुयागु खँय पछुताय चायाच्चंगु “वने चोने बेलस नुगल मछिन रे” धापुतिं संकेत या: । 
थःयात माया मोह अभिमानं चिना साला: यंक्गुलिं थःम्हं कुमति व्यवहारय ल्हाः तया 
अपयश व दण्ड सासना फये माल धका आत्मग्लानीया स: न्यंकाच्चंगु थुको ताये दु । थःत 
जुयाच्चंगु थ्व हविगत स्वया: च्वंच्चंम्ह व हे ब्रम्हयाके करुणा मिखां स्वयेत्यल धका प्रार्थना 
यानाच्चंगु दु । सदां च्वने मदुगु संसारय मनुखं इलय हे चेतना दयेका ब्रम्ह अर्थात्‌ रामया 
नाम कायेगुली सार दु, धर्म कर्म यायेगुली श्रेय दु । थुभनं थुगु मे ब्रम्हया निर्गुण भजन 
परमपद अर्थात्‌ मोक्ष लाभ जुइगु खँय स्वामी अभयानन्द विश्वस्त धका परिचित या: । 


भाव गांभीर्य, सरल सहज सुबोध अभिव्यक्ति शैली व आत्मपरकता थुगु मेय 
लुयाच्चंगु कवितात्मक गुण खः । 


स्वामी अभ्वयानन्दं थ्व मेय मन्‌ जीवनया अस्थिरता कयना त:सां जीवनप्रति उदासीन 
भाव गनं ब्वया मत: । अथे हे ब्रम्ह अर्थात्‌ रामया नाम कायेगुली जीवनया सार दु धका 
परमपद अर्थात्‌ मोक्ष तातुना तःगु दुसां पलायन प्रवृत्तियात छत्तिं ग्वाकाच्चंगु मदु । बरु अनं 
नेपालभाषां चिना थकूगु मेय सांसारिक जीवन हनेगु स्वस्थ लॅ क्यं । सांसारिक जीवन हनेगु 
लँ क्वय वयेत्यंगु मेय थथे क्यंग दु 
मेपिनि मभिं मयाय सदा ज्ञाने धर्में सदां चित्त तया । 
मायाजाल मक्योंकस्य चोने सदा सुख आनन्दस ॥ २ ॥ 
फुगु विधि याना संपति दयेके संपतिया सुख भोग याय ॥ 
साधु सन्तनाप पिरति याय गुरुया सवद सदां नुगलय तय ॥ ३ ॥ 
माया जाल जोनान वया ग्यायान (ब्रम्हया ज्ञानन ?) सु मक्योंक चोने ॥ 
अभ्यानन्दन धाल ड साधुपिं छिमिस्य क्रिपा (कूपा) पद लुयकि ॥ ४ ॥ 
पुमे मु ४९८:२७९ 


नेपालभाषाया प्राचीन काव्य सिर्जना स्वामी अभयानन्द-२२३ 


थुगु मेय स्वामी अभयानन्दं गृहस्थ जीवन. हने मा:पिसं नं थः नाला काये छिंक 
जीवनय ज्याय छ्यले दुगु उपदेश न्यंका त:गु दु । अनं नेपालभाषां चिना हाला थक गुगं 
निर्गुण मेय नं गृहस्थ जीवनयात उपेक्षा याना तःगु, निन्दा याना तःगु मदु । मेपिनि मभिं 
जुइग ज्याखैँ मयायेग सदाचार, शुद्धचित्त ब्रम्हज्ञान व धर्मय मा:छि ध्यान बीगु धर्म, भिंग कर्म 
विधि याना धनसंपति दयेका उपभोग यायेगु जीवन पद्धति, मायामोहं त्वःपुइत संसां थ: उकी 
त:मक्यंसे च्चंच्वने फयेकेगु आत्मबल थुपिं हे ख: अनं थ्व मेय सांसारिक जीवन हनीपित 
क्यनादीगु लँ । सांसारिक जीवन हनाच्चंपिं मनूतसे थ:त माया मोह अभिमानं मथीकसे च्वने 
फइ मखु । अन थः हे नं गृहस्थ, सैनिक, सरकारी दूत जुया जीवन हना धन मान फया 
च्वंच्चने धुंकूम्ह खः । योग व वेदान्त शिक्षा संस्कार नं छुं अशय अनयाके दु । गृहस्थीत 
थःम्हं मनं तुना थे धन मान दत धा:सा लयताइ । मोह व अभिमानं कां जुया छं मखुग ज्या 
याना थःगु यश व सम्पति हरण जूगु स्वये माल कि तथा थःथिथिं वाका सिना वने मानिगु 
कटु सत्य लुमन कि वयात तच्च्व:गु पीर विरह वेदना जुइ । मनूतसें थुजागु हर्ष व विस्मात 
पाखें मुक्त जुयेत अध्यात्म ज्ञान मात्राछि दयेका तयेमा:, उपकार सदाचार थें जा:गु त्याग, 
उत्कर्षमय आदर्श जीवनया व्यावहारिक लेँपु ज्वने माः, साधु सन्त व गुरुया उपदेश वचनय 
श्रद्धा तये मा: धका गृहस्थीतय व्यावहारिकता व मनोभावयात ल्वयेक अनं थुपिं उपदेश 
न्यंका तःगु दु । 

थ्व मेय स्वामी अभयानन्दं तत्कालीन लायकूली मोह अभिमानं व स्वार्थ घ्वाका: वं 
वयात वं वयात क्वथुनीगु षडयन्त्र जाल रवयाच्चंपिं भारदारतयत नं साधु सन्त सुलभ नायुगु 
मिजासं “मेपिनि मभिं मयाय सदा ज्ञाने धर्मे सदां चित्त तये” धका न्वानाच्चंगु ध्वाथ्‌ व: । 
शक्ति व अहं ब्वया: थःथःगु स्वार्थ तिप्यंकीगु उजागु लायक्‌ कचिंगलं प्रजाजनया हित व 
सुरक्षा जुड मखु, राज्या नं कल्याण जुइ मखु । स्वामी अभयानन्दं मती स्वना तःगु देश व 
देशवासीप्रति थ्व अनया सद्भावना खः । अध्यात्म ज्ञान मनूतयके शून्य हे जुल धायव इमिके 
मोह अभिमान स्वार्थान्धता दइगु खः । इमिसं विवेक मतःसे हिंसात्मक ज्याखँँ याना आपासित 
चितास्‌ मदयेका बीगु ख: । देश रक्षा व प्रजा हित जुइगु भिंगु ज्याखँँ बन्दोबस्त यायेगु धर्म 
सदां चित्तय तये मा: धयाच्चंगुली सामयिक महत्व दु । जीवन सकस्यां यइ । सुखं म्वानाच्चने 
सकसिनं नं तातुनी । उकिं, जीवनया म्‌ ल्या: चाः यासे स्वामी अभयानन्दं थथे नं न्वाइ- 


राग 
हानं थथिंजागु जन्म काय दइ मखु रे, 
अवसर वनी मन पछुतावे जुइ रे ॥ धु ॥ 
लोमना चोनाम्हया जालया पास रे 
थथे लुमंका हरि भजन जि याना याये ॥ १ ॥ 
आव तु इश्वरीया भजन जिं याना काये । 
लख चौराशी जुनी चाहिले माली ॥ २ ॥ 
छन्हुया दिनस जन्म राजा वया चोनी रे 
थन यानागु ज्याया फल पावे जुइ रे ॥ ३ ॥ 
अभयानन्दन धाल न्हां साधुपिं । 
आओ खुनु चैते याना मन चकंका चों ॥ ४ ॥ 
ऊँ ब त्वा भ मे स्वगु पौ ४१-४२ 


स्वामी अभयानन्द-२२४ नेपालमाषाया प्राचीन कात्य सिर्जना 


थुगु मेय स्वामी अभय्मनन्दं मन्‌ जुनीयात च्वछाया: “हानं थथिंजागु जन्म काय दइ 
मखु रे” धयाच्चंगु खः । चयप्यंगु लाख जुनी मध्ये मन्‌ जुनी दकले त:जि ज्‌ । थ्व जुनी 
जीवात्मायाके दइगु सकतां लक्षण विशेषताय नं छता अप्पो चैतन्य- अध्यात्म चैतन्य- 
मनूतयके दयाच्चनी । थ्व चैतन्य मनुखं ज्यां, खं व भावं न्हयब्वयेफु । थ्व हे अध्यात्म चैतन्यं 
याना मनुखं थःयाके पार्थिव तत्व जक मखु दैवी अंश नं दु धका वा: तायेकी । थुकि याना 
मनुखं विवेक, धर्म, प्रेम, उपकार, सदाचार इत्यादि गुण छ्यला सभ्य जीवन हनाच्चनी । 
संसारय दको जीवात्मा प्राणीत माया- मोहया प्रभाव गाजलं दायेका मच्वंसे मगा: । गुलिं 
सांसारिक मायार- मोहया गाजलं थुलि यक्व दायेका च्वनी कि व विषयासक्त जुइ, 
अभिमान व माया मोहं कां जुइ । गलिंसिके धा: सा मोह- माया जालय त:क्यनाच्चने 
मजिल, अतिक विषयासक्त जुड मजिल धका इलय हे आपा अथवा म्हो अध्यात्म- चैतन्य 
दना वइ । इलय हे अध्यात्म ज्ञान लाये फुपिं जक सीगु, म्वायेगु, चयप्यंगु लाख जुनी कसा: 
ननं चाहिले मालीगु भवचक्र मुक्त जुड । माया- मोहं भुना त:गु भव-चक्र मुक्त जुइग उपाय 
लुइका छयले फइगु जुया मन्‌ जुनीयात तःजिगु जुनी तायेकाच्चंगु खः । स्वामी अभयानन्दं 
थ्व खैं थुइका इलय हे ब्रम्ह व योग माया ईशवरीया भजन याना भवचक्र मुक्त जुइगु 
स्वयेत्यना धका थःगु अनुभव कनाच्चंगु दु । अथे मयात धायेवं न्हयान्हयां वयाच्चंगु कालं 
जन्मराज (यमराज /यमदूत) छोया हया कायेके हइ । इलय ब्रम्हया नां लुममंकागुया कारणां 
हानं भवचक्रय कसा: नया चाहुलाच्चने मालेव पछुताय चाये माली । 


थुगु मेय अनं थ्व संसारय जीवात्मा प्राणीतसें या:याःगु कर्मया फल भुक्तमान याये 
माली धका उपदेश न्यंका त:गु दु । थ्व कर्म फल नं थन याना थनं तुं भोग याये माली धका 
अनं थःगु मिखां खंगु समकालीन घटना परिस्थिति व अनया थःगु हे जीवनया कटु अनुभव 
दृष्टान्त प्रसंगगर्भित यासें अनं “थन यानागु ज्याया फल भावे जुइ रे” धका न्वानाच्चंगु ख: । 


अनं थःगु निर्गुण मेय “आव खुनु चेते याना मन चकका चो” धका त:थाय मछि 
न्यंकाच्चंगु विचार याये बहगु न्वाखँ खः । मनुखं थुगु जुनी व लिपाया जुनी नं भिंके मा: धयागु 
अनया तातुना खः । अनया समकालीन ' भारदार खलःतसे थ:थ: स्वार्थवश व प्रतिहिसात्मक 
मनोवृत्तिया वशीभूत जुया पिथंगु लायक्‌ कचिंगलं देशया शान्ति सुव्यवस्था व प्रजा प्रतिपालना 
ज्याखैँ छुं समयया लागि भताभुंग धया थें जुइ त्यन । इलय हे स्थिति भिंकेगु मस्वल कि विनाश 
जुइ धका उजोपि भारदार खल:तयूत व शासन अभिभारा कूबुया च्चंपिंत वंगु भूल व अपराधया 
परिणाम स्वया: आवंलि उजोगु द्वपं लिमसालेगु चेतना दयेकि धका न्वाना त:गु खः । अथे हे 
सर्वसाधारण मनूतसे नं इलय हे ब्रम्ह अर्थात्‌ हरि भजन व उपकारी ज्याखँ न्यायेके माल । माया- 
मोह व अभिमानया जालय त:मक्यंक थुगु जुनी व लिपाया जुनी थ: वंशजपिनि भविष्य मस्यंक हनेगु 
चेतना दयेके माल धका न्यंकाच्चंम्ह स्वामी अभयानन्द सुधारवादी उपदेशक कथं बांलाक परिचित 
ज्‌ वः । मेग॒ खँ, अनं थःगु निर्गुण मेय “ड साधुपिं” धका सम्बोधन याना त:गुली नं अभिप्राय 
सुलाच्वंगु दु । थयक स्वयेबले थुकी अनं थः सम्प्रदायया सहधमी सन्त- साधु- सन्यासीतयूत 
सम्बोधन यानाच्चंगु थे च्चं । साधुपिं धका सकसितं ल्वयक सन्त सुलभ शिष्टाचारयुक्त सम्बोधन 
यासें अनं थःगु उदार चित्त ब्ययाच्चंगु दु । 


नेपालभाषां चिना त:गु मे बनयज्या, बँँज्या, क:मिज्या ज्वनाच्चंपि नेवा:तय नितिं नं 
लक्ष्य याना उपदेश न्यंका तःगु जूगु नितिं योगया गुढ खँ उमिके उस्त दुमथ्याक्‌गु खः । योग 
दर्शनया खँ अनं सधुक्कडी भाषां चिना त:गु निर्गुण मेय आपा लाना च्वंगु दु । सधुक्कडी 
भाषां चिना तःगु मे साधु- सन्त- सन्यासीतय पुचलय थःगु विचार मत प्रचार थजुइमा धका 
चिना तइगुलिं उकी हे योग दर्शनया खै आपा दुथ्याका तइगु ख: । 


लेपालमाषाया प्राचीन काव्य सिर्जना स्वामी अभयानन्द-२२५ 


भाषा शेली 


आपा याना साधु- सन्ततय उपदेश वाणी सरल चित्तपिं ब्वनामत:पिं सर्वसाधारण 
जनयात लक्ष्य यासें न्यंका तइगु ख: । उकिं इमिसं लाना काये फइगु अःपुगु व्यावहारिक 
भाषा छयला साधु -सन्ततसें निर्गुण मे चिना हाला न्यंकीग्‌ खः । स्वामी अभयानन्दया 
निर्गुण मेया नेपालभाषा शाहकालया शुरु इलय विभाषीतसें नं ल्हाये सयेका छयला तःगु 
स्यल्लागु सरलगु माध्यम भाषा रुप खः । शाह जुजुपिनि शासनकालया शुरु इलय नेपाल 
संस्कृति, धर्म व कलाय छुं विध्वंस मज्‌ थें नेपालभाषाया नं दुर्गति मज्‌ । सरकारी ज्याखँया 
भोंभिं गोरखा भाषां (आ: नेपालीभाषां) च्चयेगु या: सां नेपालभाषाया भोभिं नं उबले 
न्हिंन्हिस्या कालबिलया ज्यायखँय प्रमाणित जुया च्वंनि । धार्मिक व सामाजिक ज्याय खँय 
सर्वसाधारण प्रजाजन नाप' खँ ल्हायेत नेपालभाषा माध्यम भाषा जुया च्वंनिगुलिं उबले नेवा: 
मखुपिसं नेपालभाषा ल्हाये सयेकाच्चंगु खः । नेवाःतय बस्ती दुने स्थायी रुपं च्वंवइपि 
विभाषीतसें संगतगुणं नेपालभाषा मचांनिसे लाना ल्हाये सयेका तइगु खः । स्वामी अभयानन्दया 
निर्गुण मेय खने दुगु शुद्धता, स्पष्टता व व्यावहारिक सरलतां जा:गु नेपालभाषां थ्वखँ पुष्टि 
या: । शाहवंशीय जुजुपिनि स्वंगूग॒ पुस्ता शासन याना च्वच्चंगु ई दुने तकया नेपालभाषां ( 
खास याना मेया नेपालभाषां) म्‌ पृलेत्यंगु स्पष्ट सी दु । उबलेया नेपालभाषा थःगु पुलांगु 
स्वरुप प्रकृति काचाक मस्यंक्से वां मछोसे नं न्हगु ईया न्हगु चलन ल्वयेक थःगु न्हग॒ पह 
बांलुइकेगु सफल कुत: यानाच्चंगु खने दु । नेपाली भाषीपिसं नं थ्व भाषा माध्यम छ्यले 
छिंक थुकी नेपालभाषी व नेपाली भाषीपिनि न्हिंन्हिंस्या जीवनय आपालं चलनचल्ती वयाच्चंगु 
संस्कृतया तत्सम खँग्व:, फारसी उर्दू खँग्व: व नेपाली भाषाया क्रिया खँग्व:यात नेपालभाषा 
क्रिया खँग्व: ज्याना दुचायेका तल । नेपाली भाषीपिसं नेपाल संस्कृति व धर्म सूचक 
खँग्व:यात नेपाली भाषाय दुचायेकाच्चन । थुकथं उबले नेपालभाषीं व नेपाली भाषीं वं 
वयागु भाषा वं वयागु भाषा माध्यम भाषा स्वस्थ व समक्दारीपूर्ण रुपय नाला: छ्यला: 
नेपाली राष्ट्रियता ब्व:लंका तल । स्वामी अभयानन्दया निर्गुण मेया नेपालभाषां उबलेया 
प्रबुद्ध विभाषीपिसं माध्यम रुपय छयलीगु नेपालभाषाया प्रतिनिधित्व या: । 


नेपाली भाषाया थुपिं क्रियापद खँग्व:यात नेपालभाषाया क्रियापद खँग्व: ज्याना 
छ्यला त:गु नेपालभाषीपिंसं थुइके फयाच्चंगुलिं व्यावहारिक ज्‌- चेत मयासा (होस मयासा), 
भुले जुल, पिरति याय, पछुतावे जुइ, पावे जुइ । 


नेपालभाषाया खँग्व: अतिकं सीमित मात्राय छ्यला त:सां छ्यला तक्व नेपालभाषा 

खँग्वलं मेया भाव व विचार संचार यायेगुली सशक्त व सक्षम जुयाच्चं । नेपालभाषा 
खँग्व:या ल्याखय संस्कृत व मेमेग॒ भाषाया तत्सम खँग्व:या ल्या: आपा जा:सां अनया गुगं 
निर्गुण मेय नेपालभाषाया स्वरुप व्यक्तित्व क्वमतुं । अनं छ्यला त:गु नेपालभाषा माध्यमं 
जीवनय अनं भुक्तमान याये माला वंगु दुःख सासना, सांसारिक जीवनप्रति अनया दृष्टिकोण, 
अनया मेय प्रतिविम्बित जुयाच्चंगु अनया समकालिक देशकाल परिस्थिति व लायकूली जुया 
वंगु षड़यन्त्रया अप्रस्तुत खँ नं यचुक न्हयब्वयेफ्‌ । थुकथं अनया निर्गुण मेया नेपालभाषां 
भावार्थ थुइक प्वले फुगुलिं अनं माध्यम रुपय छयला त:गु नेपालभाषाय प्रसाद गुणं जा: । 
अनं नायु क्यात खँग्व: थासय ल्ययेक छुना त:गुलिं माधुर्य गुण जा: । गथे 

मायान केनका तल रे जगत मायान केन रे 

मनुष्य जनम मदु रे सदान सुमति कुमति व्यवहार । 


अलंकार अनं थःगु निर्गुण मेय म्हो जक छ्यला तःगु दु । सन्त कविपिसं जीवन 
दर्शनया सूक्ष्म व गहन खँ सर्वसाधारण जनं ध्वाथुइके अ:पुक न्हयब्वये मालीगुलिं सादृश्यमूलक 


स्वामी अभयानन्द-२२६ नेपालभाषाया प्राचीन काव्य सिर्जना 


उपमा व रुपक अलंकार छ्यला तइ । स्वामी अभयानन्दं नं सर्वसाधारण जनया थुइका कायेगु 
शक्ति न्हयाये दुगु व इपिंनाप परिचित खँ उपमान छ्यला तःगु खने दु- “पेन्हूया पाहान”, “माया 
मोहजाल”, “समय सम्पत्ति धन सपना संसार”, “मचाखाचा परिवार व्यांधायागु जाल” (जो म 
स प सा, पौ २८४), “ज्वना वया थ्व शरीर वाना थाके मानि” (उकी हे) । 


संगीत तत्त्व मे पतिकं दु । मे फक्क निर्गुण रागय चिना तःगु दु । थुकिया संगीत 
ध्वनि भक्तजनतय अन्त:स्करण थ्यंक दुहाँ बने फु । निर्गुण भक्ति व स्रष्टा कविप्रति 
सहानुभूति भाव थ्व में ग्वाके फ्‌ । 


नेपाल उपत्यकाय नेपालभाषा चिना हाला त:गु सन्त उपदेशं जाःगु निर्गुण में ज्वना 
तःगु भाव परम्परा स्वामी अभयानन्दया निर्गुण में नं न्हयाकाच्चंगु खने दनि । अन स्वया 
निग्‌ सदी न्हयोयाम्ह यलया कवि सिद्धिनरसिंह मल्लया सन्त उपदेश प्रधान मेया भाव नाप 
अनया निर्गुण मेया भाव जो ला: । सिद्धिनरसिंह मल्लया लिपा न्हयलूम्ह प्रख्यात सन्त 
उपदेशक कवि स्वामी अभयानन्द खः । ज्ञात अज्ञात कविपिनि सन्त उपदेशमूलक मेया भाव 
स्रोत वेदान्त अद्वैत दर्शन ख: । थुपिं फुक्कस्यां छग्‌ सलं धया थें न्यंकाच्चंगु खँ थुपिं ख:- (क) 
ब्रम्ह अर्थात्‌ राम, हरिया नाम भजन याये मा: (ख) मायामय संसारय अप्पो आसक्त जुइ 
मज्यू (ग) इलय ब्रम्हा नाम भजन याना जन्म जरा मृत्युया भवचक्र मुक्त जुइग्‌ स्वये मा: 
(घ) ब्रम्हया कपा अनुग्रह मदयेकं भव जन्जालं पार जुड मखुगुलि ब्रम्हया कपा लायेगु स्वये 
मा: (ङ) धन जन थः सिकालि नापं वइ मखु, पाप पुण्य जक वइ (च) मनूत मचा जुतले मांया 
मुले, ल्यायम्ह जुतलें विषय भोगय दुबिना ब्रम्ह लोमंकीपिं । 

स्वामी अभयानन्दं थःगु निर्गुण मेय वेदान्त दर्शनया सार खँ नापनापं अनया 
व्यक्तित्वं, दु:खानुभूतिं व सांसारिक जीवनप्रति अनया दृष्टिकोण तथा जीवन दर्शनया लँपुं म्‌ 
थाय कयाच्चंगु दु । आत्मपरक खाँ दुथ्यानाच्चंगुलि अनया नेपालभाषा निर्गुण मे नेपाल 
उपत्यकाय याकन लोकं हवा:गु खः । 


स्वामी अभयानन्द उपदेशवादी सन्त कवि खः । अनया सन्त उपदेशया म्‌ लक्ष्य 
मानव जीवनया .सुधार यायेगु खः । उकि हे अन आध्यात्मिक, सामाजिक व राजनैतिक 
न्हयागु क्षेत्रय जुइमा मनुखं छक द्वंकूग दपं हान हानं लिसाले मज्यू, इलय हे चेते जुड मा: धका 
मूल मन्त्र न्यंका त:गु दु । अनं नेपालभाषाया गुगुं निर्गुण मेय सांसारिक व पारिवारिक 
जीवनयात क्वहयंका वर्णन याना मत: । गृहस्थीतय्‌ नुगलय वैराग थनीगु ग्वाकीगु खँयात नं 
अनं नेपालभाषा निर्गुण मेय थाय बिया मतः । थुकिया पलेसा अनं गृहस्थीतसें, लायक 
खल:ःतसें, भारदार खलःतसें इलय्‌ हे चेतना दयेका करकियात मभिं जुइगु ज्या मयायेगु, 
उपकार दान धर्म यायेगु, माया मोह व अभिमानया जालय त:मक्यंसे ब्रम्हया नाम लुमंका 
जीवन हनेगु निंगु लँ कयना तल । 


वेदान्त दर्शनया खँ व थःगु उपदेशया खँ नं स्वामी अभयानन्दं सर्वसाधारणं थुइके 
फयेक न्हिंन्हिंस्या चलन चल्तीया नेपालभाषा माध्यमं कना तल । वेदान्त दर्शनया खै 
ध्वाथुइके अ:पुका बीत अनं पौराणिक बाखं व पात्रतय खँ अति संक्षेपं दृष्टान्त न्हयब्वया 
तःगु दु, अथे हे थःगु उपदेश व्यवहार उपयोगी व प्रभावशाली जुइकेत थःगु हे जीवनया 
घटना व समकालिक देशकाल परिस्थिति संकेत याना दृष्टान्त कयना तइ । 

स्वामी अभयानन्दं थःगु निर्गुण मेय माध्यम रुपय छ्यला त:गु नेपालभाषा ई. सन्या 
१९ गूगु सदीरिखे विभाषीतय पुचलं पिलम्ह कविया महत्वपूर्ण देन खः । थ्व भाषां थःगु 
पुलांगु स्वरुप प्रकृति मस्यंक्से न्ह ईया आवश्यकतायात ल्वयेक न्हू पह व्यावहारिक सरलता 
ब्वयाच्चंगु दु । उकि थुगु भाषा उगु इया प्रतिनिधि माध्यम भाषा खः । 


नेपालमाषाया प्राचीन काव्य सिर्जना स्वामी अभ्वयानन्द-२२७ 


स्वामी अभयानन्दं थ: सिवें न्हापाया नेपालया सन्त कवितय परम्परा स्वीकार याना 
नं थःगु शैली विशेषता नेपालभाषा निर्गुण मेय यचुक ब्वयाच्चंग दु । अनयां लिपा लिपा 
लूपिं नेपालभाषाया सन्त कविपिंकें नं अनया प्रभाव लाना च्चंगु दु । 


स्वामी अभयानन्द ई. सन्या १९ गूगु सदीया नेपालभाषा कविपिं मध्ये छम्ह प्रख्यात 
कवि सिद्ध ज्‌ । अझ उथाय तकया नेपालभाषा काव्यखेलय खने दयेक व:म्ह विभाषी कवि 
मध्ये स्वामी अभयानन्द अद्वितीय कवि खः । नेपालभाषा काव्य खेलय स्वामी अभयानन्द थें 
जा:म्ह विभाषी कवि प्रादुर्भाव जूगुलिं उगु इलय नेपालभाषी व नेपाली भाषीपिं छग हे जः थें 
जुया हवनाच्चंगु खँ प्रमाणित या: । 


स्वामी अभयानन्द-२२८ नेपालमाषाया प्राचीन काव्य सिर्जना 


मक्षध्वज 
नि. सं. ९१८-९९८ रिखे) 


परिचय 

मक्षध्वज धार्मिक कवि खः धयागु खँ आ: तक लूगु अनया निपु में सी दु । अनया 
है सरस्वती स्तुति मेया समाप्ति वाक्यं अन जुजु श्री ५ राजेन्द्रविक्रम शाहया शासनकालीन 
कवि रुपय परिचित ज्‌ व: । अनया कवि व्यक्तित्वया खँ व मेमेगु रचना आ: तक गुगुं नं 
स्रोतं मलनि । 

अनया “सरस्वती जि विनति याहुने उधार” मेय (पु. मे. मु. ३४७:१९३) कविं 
स्वयम्भू लिउने च्वंग॒ गोपुच्छ पर्वतया प्रख्यात मन्जुश्रीयात सरस्वती भा:पिया त:गु दु । थुकी 
स्पष्टतः वसन्त ऋतुया नां न्हयथना त:गु दु । “गवपुच्छ पर्वतय भगत जनया दुःख फुतके तु 
भालपाव बिज्याक” धका वर्णन याना त:म्ह आराध्य मन्जुश्री खः । थःगु दुःख दारिद्यया 
खँ न्यंका विद्याया उपास्य देवदेवीस्के दारिद्रय फुका बिउ धका प्रार्थना याना त:गु स्तुति मे 
आ: तक थ्व हे छपु तिनि लूगु दु । भाव व शैलीया दृष्टिं थुकी मेमेग्‌ न्ह्यथने बहगु काव्य 
गुण खने मदु । | 

“जगत जननी भवानी हे माई” शीर्षकगु (पु मे मु, पौ १३१-१३२) उपास्य दुर्गा 
भवानीसके थःगु दारिद्य दुःखं मुक्त याना बिउ धका कवि मक्षध्वजं प्रार्थना याना तल । 
थुकी गनं गनं वेदान्त दर्शनया ज: व आत्मपरकता गुण वाहेक मेमेगु न्हयथने बहगु काव्य गुण 
खने मद्‌ । 


नेपालमाषाया प्राचीन कात्य सिर्जना मक्षध्वज-२२९ 


अध्याय १६ 


अज्ञात कविपिनि मैया छु विषय व विधा 


थ्व अध्यायस विवेच्यकाल दुनेया सर्वसाधारण अज्ञात कविपिसं इलयबेलय चिना 
थकूगु मेयात थी थी विषय व विधा अन्तर्गत लाका: विश्लेषणात्मक अध्ययन यायेगु ज्या जुइ । 
अथे ब्वथले बहगु नेपालभाषा मेया मूम्‌गु विषय मध्ये (१) ऋतु प्रकृति सम्बन्धी, (२) सिनाज्या ( 

वा पीगु ज्या) सम्बन्धी, (३) नखशिख वर्णन, (४) ध्याच्‌ व (५) नख:पर्व विषयया मे खः । 
ऋतु प्रकृति सम्बन्धी मे 
परिचय 

सर्वसाधारण अज्ञात कविपिसं नेपालया गुगूं थायया ऋतु ऋतुइ खने दइग प्राकृतिक 
दृश्य, भौगोलिक वातावरण, स्थिति, वनस्पति, प्राणी इत्यादिया वर्णन याना बिस्क काव्य 
सिर्जना याना तःगु उस्त खने मदु । विरहिणी नकिंया विरह दशाया उद्दीपक प्राकृतिक 
पृष्ठभूमि व वातावरण न्हयब्वयेभनं दछिया दुने पालंपा: वइगु भिंनिला व खुगुलिं ऋतुया 
वर्णन याना तःगु काव्य दसि जक दु । सिनाज्या मेय नेपाल उपत्यकाया वर्षाकालीन 
प्राकृतिक दृष्यया आंशिक चित्रण याना त:गुली गुगुंली स्थानीय रंग लूगुसा गुगुं आलंकारिक 
ज्‌ व गुगुंली येचायेकीगु वातावरण ल्‌ । 

थ्व अनुसन्धेय ज्वलनय दुथ्यागु स्वपु बाहमास (ऋतु) मेय क्ववाला अध्ययन यायेगु 
ज्या जुइ - 


राग मराग (?) 
तछोराया बेरस दिन जुग समान न्हेद बेरस तापन अवसान । 
थथिङ बेरश (स) मभार छान, पुरुखन वाडा अवसान । 
आव सिनेह परान प्रभु थथिङ छु ग्यान । मते रे प्रभ्‌ जि व अवि (भि) मान । 
जेनन (जोवन ?) बेरस बिड (?) बिव जित दान (?) प्रभु थथिड छु ग्यान रा ॥ 
दितराया अवसर न्हिन्हीछिया वार वा गायियु सबद डेने सरिर उसास 
भमर कोकिरा ब्याड उरार (उवारन ?) हार 
पुरख तु रुमडाव मरमस घार प्रभु गथिङङ चन्दार 
खापा मद्‌ करमस मभिने कपार ॥ 
थव छेंस दुति मदु अतिन विकार प्रभु गथिड चन्दार ॥ १॥ 
गुनराया अवसर रष वरड़ाव पुर (रु) खः तु रुमडाव 
न्हेद मउया (सवया) नसचा याङ करि शर (?) डेड़ाव 
चित थिर मदु आओ वस मभाव प्रभु गथिङ सभाव (स्वभाव) ॥ 
सरम जाओ (?) श्वयान दुख जिके मत मषु खउ म (?) आस मगाव प्रभु गथिड श्वभाव रा॥ 
यनराया अवसर सरिर उसास अनेग सुगन्ध श्वा (स्वा) नं मरास (मारास ?) 


अज्ञात कविपिनि -२३० नेपालभाषाया प्राचीन कात्य सिर्जना 


पर तिरिसके वस परदेश वास गथिड करम जनम जोभन बिस (विष ?) प्रभ क्रायिव तु आस ॥ 
मयन आकार यिन्द्र (इन्द्र) पर प्ररकास पुरख मदु रे आव 
हृदय उदास प्रभु भायिव त (तुं) आस ॥ ४ ॥ 
कतिराया अवशरस मत दुकाय, दसमिन घरे घरे दुगा (दुर्गा) पुजा याय 
पुरष मदुन आ जिन गथे याय विधाता विमुख फर दयिवया दास प्रभु गथे ताप राय ॥ 
कतिति विजय जात्रा श्व (स्व) य जीन छाय 
पुरुष सनसारन तस्य तया शो (सो) य प्रभु गथे नाप राय ॥ ५ ॥ 
कोशराया अवसर तुरसि (तुलसि) मदिरस (मन्दिरस) संसार रोक सुमन सुशि (?) 
घरे घरे सुख राति (त्रि) सगोन सि भिड थिथि पुजा याडाव वसु हिसर्डक्‌तिन (?) 
थिवराया अवसर अन (अन्न) परिपुर थथिङ बेरस प्रभु परदेश थव छे तोरताव ॥ 
वस मेव ख़स मुर (ल॑) पुरुष विनुन छेस बन सम तुर (ल) प्रभु 
पोत्राया अवसर पु गाक तु षडा थथिङ श्व (स्वयाव) भु आ ... 
आस कु मे सफ ल्या. ६३१-६२ 


थ्व मे अज्ञात ल्हाकम्ह (ने. सं. ७८४-८४१) दुने रिखे चिना त:गु खः । थ्व मे पूवंक 
मदुगुलिं थुकिया कविया नां व रचनाकाल स्पष्ट सी मदयाच्चन । थ्व मेय म्हपूजायात 
सुखराति (सुख रात्रि) धया तःगु दु । लुमंके बह ज्‌, ने. सं. ७८४, ८०८, ८१८, ८३१ व ८४१ 
या दँय दँसं नेपाल उपत्यकाय हनीगु नख: सम्बन्धी टिप्पणी च्वया त:गु छग्‌ थ्यासफृती 
म्हपूजायात सुखरात्रि धया त:गु खने दु (रेग्मी: सन्‌ १९६५ पौ ११९, सिडियवल नेपाल भा. ४, 
पौ २१४ व २२५ तथा वज्राचार्य, पूर्णिमा १२:३३,३५) । थुगु मेया वर्ण्यं खँ व शैलीया दृष्टि 
स्वयेबले थ्व मे ने. सं. ७८४ व ८४१ दँ दुनेया मे खने दु । 


थुकी तछोरा (तछला) निसें शुरु याना दितरा (दिल्ला), गुनरा (गला), यनरा 
(यंला), कतिरा (कौला), कोशरा (कछला ?), थिंसरा (थिंला) व पोसरा (पोहेला) च्याला 
तकया जक प्राकृतिक चित्रण व इलय बेलय जुइग्‌ धार्मिक सांस्कृतिक नख:या कथंछि 
संक्षिप्तं वर्णन याना त:गु दु । थ्व मे पंगु मखुगुलिं मेगु प्यलाया ऋतु प्रकृति संस्कृतिया 
वर्णन स्वये खने मन्त । तछलां आय बुसे च्चंक न्हि ताहाक जुयाच्वंगुयात कया “तछोराया 
बेरस दिन जुग समान” धया तःगु दुसा दिल्लां वा गाइगु न्हयाइपुसें च्वंगुयात “दितराया 
अवसर न्हि न्हिछिया वार वा गायियु सबद डेने सरिर उसास” धयागु उद्गार न्हयब्वया 
तल । थ्व धापृतिं अप्रस्तुत कथं नेपाल उपत्यकाया न्हयाइपुग॒ सिनाज्याया नं संकेत याना 
तःगु ध्वाथ्‌ वः । थुकी दिल्लां खने दइपिं धका भमः व कोकिल भगः व ब्याड हालाच्चनीगु 
खँ नं न्ह्यथना त:गु दु । थ्व मेय गुँलां ल: बा: वइगु (रष वरडाव), यंलां स्वां व स्वां-मा: 
नस्वानाच्चनीगु व पोहेलां पुगानाच्चनीगुया प्राकृतिकं दृश्य, वातावरण व सुख दुग अवस्थाया 
खँ न्हयथना त:गुली नेपाल उपत्यकाया स्थानीय रंग ल्‌ । 


थुकी उबलेया नेपाल उपत्यकाया नेवा: जनजीवन हनाच्चंगु नख: व धार्मिक 
ज्याखैँ नं कथंछि वर्णन याना तःगु दु - गुँलां नसंचाया इलय गला सिवा वनीगु, यंला मयन 
छत्रं कुइका इन्द्र आजुया मूर्ति ब्वया तइगु, कौलां मत दुकाइगु (आलंमत ?), दुर्गा पूजा याइगु 
(मोहनि नखः न्यायेकीगु) व विजय जात्रा (पायः अर्थात्‌ खड्ग जात्रा ?) जुइगु, कछलां तुलसि 
पूजा याइगु, भिंभिंगु सिसाफल तया सगं फया: छ्य छ्यँ सुखरात्रि उत्सव याइग (म्हपूजा 
याइग), थिंलां छ्यें छ्यें वा कृथि पूजा याइगु (यःमधि पुन्हि ?) थुपिं सांस्कृतिक ज्याखँया 

वर्णन थः परान प्रभुनाप बाये माला: नुग: मछिंकाच्चंम्ह नकिया विरह दशा तच्च: याइगु 
उद्दीपन विभाव कथं न्हयब्वया तःगु सी दु । थुलि न्हयाइपुगु प्राकृतिक वातावरण लुयाच्चंबले 
व सकलें मुना न्यायेकीगु नख:या बखतय नं थः प्रभु हवंमव:गुलिं वया विरह दशा असहय 
जुल । विप्रलम्भ श्रृंगार रस प्रधान मेया उद्दीपन विभावया उपकरण रुपय प्राकृतिक 
वातावरणाया नापनापं सांस्कृतिक पर्वया खँ नं हना त:गु नेपालभाषा विप्रलम्भ श्रृंगार रस 
प्रधान मेया थ्व थःगु हे विशेषता ख: । 


थ्व मेया नकि थः सिनेह परान प्रभुं अभिमान गुमान या:गुया कारणं बाये मालाच्चंम्ह 
खने दु । थ्वयाके थः प्रभुप्रति आत्मसमर्पण भाव पिज्वः । मेम्ह मिसाया मायाय त:क्यना 
परदेशय च्चनाच्चंम्ह थः पुरुषं याना नकिनं तच्चःगु विरह सन्ताप फयेमाल । उकि वं थः 
पुरुषयात “प्रभु थथिङ छु ग्यान ला” धका ध्याचु न्यंकाच्चंगु दुसा त:थाय मछि हे थः पुरुषयात 
“प्रभु थथिङ चन्दार”, “प्रभु गथिङ सभाव” धका कुंखिनाच्चंगु दु । वं थःगु खापा मदुगु 
करम व भाग्ययात नं कुंखिनाच्चंगु दु । 
शास्त्रीय काव्यया नकिंनं थें थ्व मेया नकिंनं थी थी विरह दशा प्वलाच्चंगु दु । वं चिन्ता 
(थथिङ बेरस पुरुष मभार छान), लुमन्ति (पुरुष तु रुमङाव मरमस घार), दैन्य व आत्मग्लानि 
(खापा मदु करमस मभिने कपार) इत्यादि विरह दशा प्वलाच्चंगु दु । छँय थः स्नेह प्राण प्रभु नाप 
हवनाच्चने मखना बं थःगु छँयात बन समान तायाच्चंगुलिं बया विरह स्थिति तच्चयाच्चंगु खने दु । 
अयसां वं थः प्रभु लिहां वइ तिनिगु आशा प्रकट यानाच्चंगुलिं व आशावादी खने दु । 
थ्व मेया वाक्यविन्यास व पदविन्यास ई सन्या १७ गृगु सदीया यलया प्रख्यात कवि 
सिद्धिनरसिंह मल्लया काव्या वाक्यविन्यास व पदविन्यास नाप सत्तिना च्वंगु दु । दसुया 
नितिं थन च्वय वंगु मेया छुं वाक्य व खँग्व: नाप सिद्धिनरसिंह मल्लया मेया छुं वाक्य व 
खँग्व: नापं तया लने - छेस बन सम तुर (नगर वासन बन ताओ - मेप १९), वस मेबु स भुर 
(पर बसस रे वस जिओ परिपाति - मेपु २०, व पुरुष मेबुया वस - मेपु ३३), प्रभु भायिव 
तु आस (ननान ओसेन लिहां भाय - मेपु ३३), सवद डेने उसास (सोय उसास - मेपु २) । 
अथे हे सिद्धिनरसिंह मल्लं छ्यला त:गु थें जा:गु खँग्व: नं च्वयया मेय छ्यला तःगु खने दु थथे 
- मभार छान (रतन छात्र मेपु १३), प्रभु थथिङ चन्दार (दयिव चदार - मेपु १३), प्रुष 
सदुत (भलोसा मदोन - मेपु ३२ व नाना स्वान दुन लुमदन - सेपु ४) खापा मदु करम, मभिन 
कपार खँत्वा: खँभाय नं ई. सन्या १७ गूग॒ सदीस आपा प्रचलित खने दु । थुलि भाषिक 
विशेषताया लिधंसां नं थ्व मेया रचनाकाल कोछीत लिधंसा जूगु दु । 
थ्व मेया वर्ण्य विषय विप्रलम्भ श्रृंगार रसया उद्दीपक कथं भिंनिलाया प्राकृतिक 
वातावरण व सांस्कृतिक ज्याखैँ वर्णन जुया नं थ्व मेय वर्णनात्मकता सिबें आत्मपरकता 
आपा खने दु । 
राग 
प्रभू गथे मरुमडा 
थओ छेस तिरि तोरतसे गथे सफा (हा?) ॥ 
गुनिरान गु चुस सि चोर वाड खड़ा ॥ वा गाक खु वार घार (?) नं डार रुमड़ा ॥ 
नसचास नससे गुस सिवा याड़ा ॥ अनेग कतक जुर बाजन तु थाड़ा ॥ 
यनरान यनकिरि स्वाक थिथि स्वाडा । सुखन रसिक सुख जन गुरि वाडा ॥ 
प्रभु मदु जि पापि रियका तल ग्याङा ॥ चोडा विरहया मिन पुक सह याड़ा ॥ 

कतिरान विजय नओमि सुख याङा ॥ म्हति म्हति भगवति देवि पूजा वाडा ॥ 
मसि उनि सपोरस कपन दु बान ॥ स्वानया चोस नवराया स्वान राक श्वभामा ॥ 
कवयरान कतकन सिव पुजा याड़ा ॥ न्हिथङ न्हिथसे पसुपति भजना याडा ॥ 
संसारस विधाताया ययाम्ह यियाड ॥ अभागीनि तिरि तर पुसमिन वाडा ॥ 
थिनरान वा कुथि सुथिर पुजा याडा ॥ मंनचिता धरम दडा व हे सुख राडा ॥ 
चु थिर तसे छेस दु थे छाया वान ॥ ... 

- स्तो भगीस बी ४०१/१९, नेस ८२७ 


थ्व मे अज्ञात ल्हाकम्हं ने. सं. ८२७ दिल्ला दुने अझ व सिवें न्हापा हे चिना त:गु सी दु । 
थुकी नं च्चय वंगु मेय थें गुनिरा, यनरा, कतिरा, क्वयरा व थिंनरा न्याला तकया जक प्राकृतिक 
चित्रण नापनापं इलयबेलय जुइग सांस्कृतिक व धार्मिक ज्याखँया वर्णन कथंहंक संक्षिप्तं याना त:गु 
दु । मे पूमवंगुलिं मेगु न्हयलाया छुं खँ सी मदु । गुनिराया इलय गुँ च्वकाया सिमाय चुलि जाया 
वाउँया च्चंगु, वा वयाच्चंगु खु (खुसि) बा: वया नँ न्यानाच्चंगु वर्षाकालीन प्राकृतिक दृश्यया 
यथातथ्य वर्णन नेपाल उपत्यकाया स्थानीय रंग लुइक संक्षिप्तं याना तःगु दु । 

गला लछि यंक गुँला बाजं थाना गुँला सिवा वनीगु, यंलां यंकिलि (यःसिं) थनीगु व 
रसिक जन थिथि मुना जात्रा स्वः वनीगु, कौलां विजय नवमि मोहनि नखः हनीगु व 
मिसातसें सपलय रंगरंगया स्वांया द्योने नःलि स्वां छूना जुइगु कपं छाया त:गु थें शोभा 
लाना च्चंगु, कछलां पशुपति महाद्योया पूजा सेवा याइगु (?), थिंलां वा कूथी पूजा याइगु 
सांस्कृतिक ज्याखँया वर्णनं यक्व थाय का:गु दु । थुपिं नेपाल उपत्यकाय उबले प्रचलित 
जुयाच्चंगु सास्कृतिक व धार्मिक ज्याखँँ खः । 


थुभनं थ्व मेय प्राकृतिक वातावरणा व सांस्कृतिक ज्याखँया वर्णन नितां 
थुकिया विरहिणी नकिया विरह सन्तापया उद्दीपक उपकरण कथं न्हयथना त:ग दु । 
तर न्हयथ वंगु मेय ति थुकिया नकिंया विरह सन्तापयात थुपिं उद्दीपक उपकरणं 
तच्वयेके फुग खने मद्‌ । 

थ्व मेया नकियाके थः प्रभुप्रति आत्मसमर्पण भाव दु । मेया शुरु वाक्य “प्रभु गथे 
मरुमडा” थुकिया दसि खः । नकिं थःयात वाना थकूम्ह प्रभुयात नं अति नायू मिजासं “थओ 
छेस तिरि तोरतसे गथे सफा” धया जक कुंखिनाच्चंगु खने दु । नकिनं थःगु भाग्ययात द्वपं 
बिया थः प्रभुं थःयात वाकाच्वने मा:गुया कारण नं थःगु हे दुर्भाग्यं व पापं खः धका 
क्यनाच्चंगुलिं नकिंयाके सहनशील गुण अप्पो मात्राय दयाच्चंगु नं खने दु । थृम्ह नकि थः 
प्रभुया द्रपं छुं न्हयमथसें विरहया मिं पूग॒ जक सह यानाच्चनीम्ह खने दु । 

थ्व मेया संगीत ध्वनि, माधुर्य गुणया नापं स्वभावोक्ति अलंकारं छायपिया त:गु 
कवय न्हयब्वयागु कवितात्मक शब्द-चित्रण च्चछाये बह ज्‌ - 


मसि उनि सपोरस कपन दु बान ॥ 

स्वानया चोस नवरा स्वान ॥ 

राक श्वभामान ॥ 
व हे वर्ण्य-खँ, जो जो ला:गु प्रकृति चित्रण व सांस्कृतिक ज्याखँया वर्णन न्हयब्वया 
, त:गु जुया नं थुपिं निपुं ऋतु प्रकृति सम्बन्धी मे अज्ञात कविपिसं थःथःगु शैली बांलुइक चिना 
त:गु खने दु । थुपिं निपु मेय अनुकरणात्मक प्रवृत्ति सक्रिय धाये मछिं । थुपिं निपु मे मध्ये 
न्हापांगु मे काव्यात्मकता व शैलीया दृष्टिं आपालं क्वातु ज्‌ । 

च्वय वंगु निपुं ऋतु प्रकृति सम्बन्धी मे नाप पाःग्‌ स्वपुगु मे “गुलित फसात बिय तेना 
कृष्ण” शीर्षकगु (मानन्धर: ने. सं. १०८८, पौ ३१) बाहमास मे खः । अज्ञात कविं. चिना 
थकूग थ्व मेया रचनाकाल अज्ञात तिनि । नेपालभाषाया अतिक लोक हवा:गु थुगु बाहमास 
मेया नं थःगु हे विशेषता दु । थुकी छग्‌ छग्‌ ऋतु दुने ला:गु लाया नां, ऋतु ऋतुइ हवइग स्वां 
व प्राकृतिक वातावरणाया वर्णन कथंछि याना त:गु दु । थ्व मेय थ्यंका लाया नां च्वय वंगु 
मेय थें ठेट नेपालभाषां मबिउसे चलन चल्तीया संस्कृत भासं न्हयब्बयेगु याना तल, थुकी छग 
छगू ऋतुया समष्टिगत प्राकृतिक वातावरण व दृश्यया प्रतिनिधि भाव किपा ब्वया तःगु दु । 
थुपिं ऋतु विशेषया भाव किपा दुने विरहिणी नकिंया विरह दशा नं दुथना तःगु दु । थुको 
गुगुं ऋतु विशेष व प्राकृतिक उपकरण विशेषयात मानवीकूत यासें उकी दुने नकिंया रुप 
जौभन व मानसिक स्थितिया चित्रण नं अप्रस्तुत रुपय न्हयब्बया त:गुया दसु थ्व ख: - 
जासें वल सिमाया वसन्तया यौवन 
गथे सह याये प्रभु छि विनान रे ॥ 


वसन्त ऋतुया श्रृंगारोहदीपक प्राकृतिक वातावरणय जोभन जा:पिं प्रेमी (कुष्ण) व 
प्रेमिका (राधिका) बायाच्चने छुइ मखु धयागु समासोक्ति अलंकारं छायपिया तःगु थ्व 
संश्लिष्ट अभिव्यक्तिस न्यने यइपुग संगीत व भाव माधुर्य दु । थथे हे “वर्षाया ऋतुस न्हया 
वल समुद्र मिखास खोबि हाल छिगु विरहन रे” अभिव्यक्ति छखेर वर्षा ऋतुइ खुसि बाः 
न्ह्याना समुद्र थें च्वनीगु प्राकृतिक स्वरुप व मेखेर थः प्रेमीनाप बाये माला विरह विहवल 
जूम्ह नकिया मिखां पराकाष्ठाय थ्यंगु विरह सन्तापं पिज्व:गु ख्वबि बा: न्हयानाच्वंगुया नं 
भाव किपा व्व: थ्व बाहमास मेय कथंछि न्ह्यलू वइगु ऋतु व लाया प्राकृतिक वातावरणयात 
विरहिणी नकिया कथंछि विरह दशा व थः प्रेमीनाप फागु म्हितेगु आशा पूर्ण यायेगु 
आकांक्षा नं लुइक न्हयथना तल । भावनात्मक व संरचनात्मक दृष्टिं क्वातुगु थ्व बाहमास मे 
लोक मेया स्तरं च्चय ला:गु काव्य कृति ख: । 


थ्व मेय नायुगु व न्यने ययापुगु खँग्व: मा:थाय ल्वयेक छुना त:गु पदविन्यास व 
वाक्यविन्यास शिल्प नं च्चछाये बह ज्‌ । सरस व सरल पदविन्यासं याना थुकी माधुर्य गुण 
देजा: । थ्व मेया लयं ऋतु ऋतुया प्राकृतिक वातावरण व विरह विहवल नकिंया मनोभावया 
सजीव शब्द-चित्र मिखाय न्हयोने लुइके हये फुग दु । थ्व मेया लय अतिक लोक हवा: । थ्व 
लययात नेपालभाषाय बाहमास लयया आदर्श थासा नाला यक्वं मेमेग विषयया नं बाहमास 
मे थ्व हे लयं चिना तःगु दु । अभिव्यक्ति कला व भावया दृष्टिं नं थ्व मे काव्यात्मक ज्‌ । 
च्वय छसिकथं कववाला अध्ययन यानागु स्वपुं बाहमास मे अज्ञात कविया मौलिक उत्कृष्ट 
सिर्जना खः । फुक्क ऋतु व लाया प्रकृति चित्रण दुगु थुगु बाहमास मे पू नं वं । 

सर्वसाधारण अज्ञात कविपिनि थुपिं स्वपुं ऋतु प्रकृति विषयया मेय ऋतु प्रकृतियात विरहिणी 
नकिंया विरह सन्तापया उद्दीपन विभाव कथं न्हयब्वया तल । थुमिगु रचनाय नेपाल उपत्यकाया 
प्रकृति व संस्कृतिया स्थानीय वातारण व रंग लुइका त:गु खने दुगुलिं अपो मौलिक खने दु । 

थुपिं स्वपुं मे गुगुं प्रबन्ध काव्यया अंश मजूसे ऋतु प्रकति सम्बन्धी स्वतन्त्र 
रचना खः । थुपिं स्वपु मे मध्ये न्हापांगु निपु मेया म्‌ विशेषता उबलेया नेपाल उपत्यकाया ऋतु 
ऋतुइ पालंपा: वइगु नख: उत्सवया वर्णन याना त:गु खः । थुपिं मे विवेच्यकाल दुनेया देशया 
जनजीवनया सांस्कृतिक गतिविधिया खँ वर्णन याना तःगुया दुर्लभप्राय काव्य दसि खः । 


स्वपुगु बाहमास मेय ऋतु ऋतुया नां, लाया नां, ऋतु ऋतुइ दइगु थी थी जातया 
स्वांया नां कथंहंक ब्वया त:गुली नं नेपाल उपत्यकाया स्थानीय विशेषता न्हयल्‌ ब: । 


भाव, रचना शिल्प व अभिव्यक्ति सौन्दर्य व संगीत माधुर्यया दृष्टिं थुगु बाहमास मे 
लोक मेया स्तर च्चय ला:गु खने दु, काव्यशास्त्रीय गुणां नं सम्पन्न ज्‌ । 

सिनाज्याया ग्रे 


परिचय 

दँयदँसं दच्छियात गाक्क वा सामा दुकाये दये मा धका सिथि नख: सति खुन्हुंनिसें 
दिल्ला पुन्हि दुने नेपालया बँज्यामितसें त:जिक सिनाज्या न्यायेकी । उबले वा पीपिं बुँज्यामित 
लयतासें मायामतिनाया, दु:ख-सुखया, वा पीगु ज्या सम्बन्धी मे व बाखंमे हाहां न्हयाइपुकी । 
सिनाज्या लयं यक्वं लोक-मे चिना हाला थकगु गुलिखे सिनाज्या मे मौखिक जक जूगुलिं 
लोप जुइ धुंकल । आ: लिपिवद्धगु सिनाज्या मे जक ब्वने न्यने हाले दयाच्चन । थन 
रचनाकाल सी दुगु, काव्य गुणां जा:गु, वा पीगु ज्या नाप तप्यंक सम्बन्धित जूगु व वा 
पीबलेया प्राकृतिक तथा रोमान्चकारी वातारण न्हयलूगु सिनाज्या मे जक ल्यया रचनाकाल 
कथं भोलाक हना क्ववाला अध्ययन यायेगु ज्या जुड । 


“नमोलोपा लोग्य जन थव त्वालया गणेश” शीर्षकगु (मानन्धर: ने. सं. १०८८, पौ 
५२) सिनाज्या (वा पीगु ज्या) नाप बांलाक स्वाप दुगु मेया रचनाकाल नेसं ८२५ (स्वान भुज 
मंगल) खः । रचनाकाल सी दुगु मे मध्ये थव आ: तकया दकले न्हापांगु सिनाज्या मे ख: 
थ्व मेय दकले न्हापां सिनाज्याया उपास्य देवदेवीपिं त्वा:या गणेद्यो, वज्रजोगिनी, नवनाग, 
दशदिगपाल द्योपिं, वायु देवता व मेघ राजापिंत नमस्कार याना त:गु दु । थुकि थ्व मे 
चिउंबले वा पी न्हयो थुकी न्हयथना त:पिं देवदेवीपिनि पूजा ज्‌ धयागु तथ्य न्हयब्वः । थुकी 
तप्यंक सिनाज्याबलेया येचायापुगु वातावरण थथे न्हयब्वया तःगु दु - “सिन्हाज्या वन 
मइपनि मन जा बोल यो”, “जि तं जि तं न्वातक जिमि कलातन न्वाय” । मेग खेँ 
सिनाज्याबले वा पिउ वइपिं ज्यामितय थवंथवय न्वाका जुइगुया कारण नं “ज्या याना 


मचायक ख्यालन न्वातके” धका स्पष्टं कना त:गु दु । 


थ्व सिन्हाज्या मेया विषयवस्तु माया मतिना खः । थुकी वा पिउ वनीपिं ल्यास्यतय 
रुप सौन्दर्य व वस: छायया वर्णन नं दु (चरण २) । वा पिउ बःम्ह छम्ह ल्यासें थ: पुसामि 
मभिना व विरस चायापया वा पिउ वंथाय नाप ला:म्ह भाजयात ययेकी, इहिपा यायेग 
इच्छा नं प्वंकी । तर भाजं धाःसा थः नं इहिपा धनाम्ह व व ल्यासे नं इहिपा धंकम्ह 
ज्‌गलिं थव अस्थिर संसारय मखग ज्या याना धर्म फके मख धका थःग नग: खँ यचक 
प्वंकी । 


थुकथं थ्व मे सिनाज्याबले येचाइपिं मिसा मिजंया मन चियेगु तातुनां चिना तःगु खने 
दु । उकि थ्व मेय आदर्श व नैतिक चरित्र दुम्ह नायो थने हया त:गु खः । थुकिया नकिं थःगु 
नुग: खँ महययेकुसे प्वंकीम्ह निर्भिक व छालय ग्यःम्ह मिसा खः । थ्वं भाजुयात “वार्ड 
कयता काहुने” धयाच्चंगुया अभिप्राय नकतिनिया जोभनं जा:म्ह मइंयात थः नाला इहिपा 
याना का धका इनाप यानाच्वंगु ख: । 

अज्ञात ल्हाकम्ह कविं थ्व मेय संवादात्मक शैली छयला नाटकीयता बांलुइका तःगु 
दु । थ्व मेय “ग्यानि गुनिपनिसेन हिस्याय मते” धया कविं थःगु कोम्यालु मिजास नं 
ब्वयाच्चंगु दु । थ्व मेय “स्वकुत्या हाकःम्हया ताहाक ज्ञान जा काय मते न्हां” छुनाखैँ छ्यला 
तःगु दु । हानं थ्व मेय छ्यला त:गु “मन जा बोल यो” खंँत्वा: दुने त:ताजि भावार्थ सुलाच्वंगु 


नेपालमाषाया प्राचीन काव्य सिर्जना सिनाज्याया मे-२३५ 


सी दु - (१) सिनाज्याया न्हयाइपुगु वातावरणं ल्यासे मइंपिनि नुग: लयतां भयबिल, (२) 
सिन्हाज्याया येचायकी य:गु वातावरणं मइंपिनि नुगलय थःम्हं ययेका तयाम्ह भाजुप्रति माया 
मतिना देजाया व:गुया भाव-किपा इमि पहचहलं पिब्वल व (३) सिनाज्याबले वा पीत 
वनाच्वंपिं मइंपिसं थ:थ:पिसं ययेका तयाम्ह भाजु खना वयालिसे सुखी दाम्पत्य जीवन हनेगु 
कल्पनां पप्‌ छत । सिनाज्या मेय आपा याना बुँज्यामितय खँभासय थथे श्लेष वक्रोक्ति व 
काकु वक्रोक्तिमुलक अलंकार लया च्चनीगु खः । अथे हे धर्म व नैतिकताया ख्याकं 
त्ययेकाच्चंम्ह थ्व मेया नायोया पौरुषता थनेत नकिनं (ल्यासेम्ह ज्यापुनिं) न्वानाच्चंगु थ्व 
धाप्‌ सशक्त ज्‌ - 


यवन यथे थ धाले भाजु छि व जि मखु ला 
छि कलातन न्वात सा भाजु जिपनि मदु ला ॥ 


थ्व मेया चरण पतिक भिगलय छथी खुगलय छथी याना निथी दिपु (यति) दु । चो 
ताल सिनाज्या रागय चिना त:गु थ्व मेया संगीत ध्वनिं छखेर वा पिउ वनेत भाजुया 
पलाखय ल्वयेक पला: छिना वनाच्वंपिं मइंचातय पहचह ब्वःगु दुसा मेखेर इमि नुगलय 
लुयाच्चंगु भाव किपा व्बः । नेपाल उपत्यकाया बुँज्यामितय न्हिन्हिंस्या जीवनय ल्हानाच्चगु 
खँ भासं थ्व मेया वाक्य ज्याना तःगु दु । 


“मतेलेन दुदल माजु उधार याहुने” शीर्षकगु (तुलाधर: वि. सं. २०१३, ३०:२०-२१) 
सिनाज्या मेय न्हापालाक सिनाज्याया उपास्य इष्ट देवदेवीपिं दुधन माजु, माजु (फलचो), 
ध्यानचो माजु, तौहदया नागिनी व कोयना गणेद्योयाके सिनाज्या न्यायकेयात वा वयेका 
बिउ धका प्रार्थना याना त:गु दु । उपसंहार वाक्यस यलया मूम्ह उपास्य लोकनाथ करुणामय 
व कुम्भ तीर्थया नां दु । सिनाज्यायात मज्जि मगा:गु ल: मालीबले फूलचो माजु व कर्कोटक 
नागया नागिनीयाके प्रार्थना याःसा निस्फल जुइमखु धयागु खेँ स्वयम्भू पुराणय (शाक्यः ने. 
सं. १०९८, पौ ११) धया तःगु दु । उकि थ्व मेय फूलचो माजुयात लक्ष्मी धया त:गु खः । वा 
पीगु ज्याय पंगल: विध्न मजुइमा धका कोयना गणेद्योयाके प्रार्थना याना तःगु खः । थुपिं 
उबलेया सिनाज्याबले याये मा:गु प्रचलित धार्मिक कर्मकाण्ड ज्याखैँ जुयाच्चन । थ्व मेय 
“गाहाक लाक प्रसन्न” धका वर फोना त:गुली निता अर्थ ध्वाथू व: । छता, सिनाज्या 
वनीपिं मिसा मिजंया थःथःतः यःम्ह जीवन पासा च्‌ लायेमा धयागु तातुना खः । मेगु, 
सिनाज्यायात मा:गु ल: गाक्क दयेक वा वयेमा धयागु खः । 


जोवन जासे व:पिं बुँज्यामितय थः थः जीवनपासा ल्यइगु खास अवसर न्हयाइपुगु व 
रोमानी सिनाज्याया वातावरणय्‌ खः । थ्व मेय सिनाज्या ईया वातावरण नं लुइक वा पिउ 
व:पिं मिसा मिजं थिथि माया मतिना यानाच्चंगु खंनिसें लिपा इहिपा धुंका जुइगु रसरंग व 
रतिकेलिया दुबिस्ताग प्रसंग नं संकेत यासें “कुसा नि जोनाव भास न्हा”, “पुवा नि जोनाव 
भास न्हा” व “वा पिय मनना भाजु छिसं नि पिया दिसं न्हा” धका मिसां भाजुयात इनाप 
याका तःगु विचारनीय ज्‌ । थुकी इमि जातीय ख्यालि खँ नं लक्षित ज्‌ । हानं इमि भावी 
वैवाहिक जीवन धुंकालिया रतिकेलिया पूर्वरंगया भाव किपा नं थथे यइपुक “सुपाय वले वा 
गाले: कुसान कृया थ्य छि व जि चोने ययापु” व “सुपाय चिले निभा तोले: कुसाजा 
तोलताथ्य मन जा उसाउसा सं न्हा” किया तल । सिनाज्याया उगु रोमानी वातावरणय 
इमिसं इहिपा यायेगु खँ नं थथे कोछी -“सिन्हाज्या धुनकाव सिलंचालं धुनकाव द्वादश 
उपासन चोने न्हां व वेलस छिन जिके भाव जा दतसा पुसामि छि जुल न्हां ।” थ्व बः चा 
हाकःगु सिनाज्या मेय अज्ञात ल्हाकम्हं यल देशया उबलेया जुजु विष्णु मल्लया शासनकालीन 
बुँज्यामितय सामाजिक व सांस्कृतिक थिति विधिया खँ नं न्हयंका हना त:गु दु । 

थ्व मेया खँभाय नं उबलेया यल देशया बँज्यामितय न्हिंन्हिंस्या जीवनय ल्हानाच्चंगु 
भाय खः । थुकिया भाय सिनाज्या ईया वातावरण न्हयलुइकेगु व वा पिउ वयाच्वंपिं 
ल्यायम्ह ल्यासेया मनोभाव पिब्वयेत सफल जूगु दु । “श्री स्वयम्भू नाम कास्य कामना याओ 
न्हा” शीर्षकगु (तुलाधर: ने. सं. १०८७, पौ ५५) उद्देश्य प्रधान शिक्षाप्रद सिनाज्या मे ख: । 
थुकी विशेष याना सिनाज्याया वखतय येचासें तिरि धर्म छखे छोया सजं भाजु माला: जुइपिं 
मिसातयूत कजय यायेगु कृत: खने दु । सिनाज्याबले मिसा मिजं आपा येचाया धर्म त्वःता: 
सना जुल कि वा पिइगु ज्याय विलम्ब जुइगु जक मखु कि इहिपा धुंपिं मिसा मिजंया दाम्पत्य 
जीवनय सुख शान्ति नं तापाना वनी । समकालीन जनजीवनय थुजा:पिं चरित्र कमजोरी व 
तिरि धर्म मब्या:पिं मिसातयूत व कर्किया मिसाया रुप जौभन लोभ याना जुइपिं कामुक 
मिजंतयूत कजय यायेभनं थ्व मेय गद्दीनशीन जुजु रणजीत मल्लया उपदेश वचन थें याना 
उपदेश न्यंका त:गु विचारनीय ज्‌ । ल्हाकम्ह कवि रुपय गद्दीनशीन जुजुया (रणजीत 
मल्लया) नां न्हयब्वया तःगु थ्व सिनाज्या मेय हे जक खने दु । नापं, ल्हाकम्ह कविं थुकी 
नेपाल उपत्यकाया प्रख्यात स्वयम्भू पुराणय वर्णन याना तःपिं वैरोचत आदि ध्यानी बुद्ध 
धा:पिं दैवी पात्रत वा पिनाच्वंथाय उपस्थित जया: वा पिइगु ज्याय मन्‌तय्‌त स्यने कने यासें 
नैतिक धार्मिक उपदेश न्यंकाच्वंगु कल्पना हिसि दु (शाक्य ने.सं .१०९८,पौ ५४१) । थ्व 
कल्पनां याना थुगु सिनाज्या मे नं लोकमेया तं थाहा वना स्यल्लागु मे जुइ फुगु दु । थुकी 
गुँलाया कथा ल्हाय सेय थें चरित्र विकृति .खने दुपिं मिसातय्‌त ध्याचु न्यंका त:गुलिं 
गुँलाबलेया हास्यव्यंग्यपूर्ण कथा ल्हाये मेथा पूर्वरंग हवलेगु ज्या जगु दु । 


राग सिनाज्या 
ए हरिजुया चरणस भजन निं याओ न्हां ॥ 
ब्रम्ह लोक विष्णु लोक इन्द्र महेश्वर त्वं 
देव दको उलानाओ यात समधार ॥ १ ॥ 
रस तासे इन्द्रन जुर थम रस तासे न्हां 
ज्यामि हाक नारदं हल बलभद्र त्वं ॥ २ ॥ 
धमन(धर्मन) सु दयकल नागराजासेन त्वं 
वा गाकल बालसुकी लंखं जल थलं जुल ॥ ३ ॥ 
पुवा काओ ब्रम्हा विष्णु पुवा तिङ कृष्ण त्वं 
वा पिकम्ह सरसति (सरस्वती) राधीका लक्ष्मी त्वं ॥ ४ ॥ 
थिथि मुख इसे सोस्य एक मन जुस्य पिक त्वं 
ताप नोल उताल जुल लंख होला होला म्हितल स्व ॥ ।५ ॥ 
ज्या धुनकाओ दक्व देव हरषन बिज्याक त्वं 
ब्रम्हा जुल थम गुरु विष्णुन षिं (खिं) थाक त्वं ॥ ६ ॥ 
ताल थाक गन्धर्वन जन्त्र थाक इन्द्र त्वं 
बस पुर कूष्णजुन मे हाल जदु (यदु) हरि त्वं ॥ ७ ॥ 
अपसरा प्याखन हु रे इन्द्रया सभास त्वं 
सोकमि अनेग लोक राधीका लक्ष्मी त्वं ॥ ८ ॥ 

सु प्रभाओन मोहरपु अनेग दसदिग देओ त्वं 
चन्द्र सूर्य नाना देवसके ल्हाक विनति त्वं ॥ ९ ॥ 
ज्येष्ठ मासे शुक्ल पक्षे पंचमी तिथि त्वं 
सुन्य अष्ट वसुन्धरा नेपाल वछरा (वत्सर) त्वं ॥ १० ॥ 
डा मसिक कंथ सीक न्हस गाम वल त्वं 
नेपालया छत्रपति विश्वजित मल्ल त्वं ॥ ११ ॥ 
- ढुँ श्र त्‌ पौ २६९-२७० 
थ्व मे यलया जुज्नु विश्वजीत मल्लया शासनकालीन (ने.सं. ८७८-८८०) खः । थुकी 
उबलेया नेपाल उपत्यकाय सिनाज्या त:जिगु ज्याखँ रुपय न्यायेकेगु याना त:गु सी दु । न्हयथ 
बंगु मेय बौद्ध उपास्य न्याम्ह बुद्धपिसं सिन्हाज्याबले छता छता ज्याया अभिभारा कृबियाच्वंग 
दु थें थुकी हिन्दू दैवी पात्रतसे' छता छता ज्याया अभिभारा कया लयतासे सिनाज्या 
यानाच्चंगु न्हयाइपुग दृश्य दु । थुकी देवर्षि नारदं वा पियेत ज्यामि रुपय बलभद्रयात ब्वना 
हःगु, बासुकी नागराजां वा गाकाच्चंगु, व देवराज इन्द्र लयतातां उखेथुखे जुया बिचा संचा 
याना जूगु खँ दु । वा पिनाच्चंपिनि थिथि मायां ख्वा: स्वस्वं मन तसें वापिनाच्चन । गुलिं 
ज्यामित सिचुकेत थिथि ल: हवला म्हिताच्चन । वा पियेगु ज्या सिधयेकालि इन्द्रया सभाय 
देवदेवीपिं जाना न्हयाइपुक अनेक बाजं थाना मे हाला प्याखं हुलाच्चंगुया नं वर्णन थुकी दु । 
थ्व संगीतया सभाय नं देवदवीपिं थः थः सीप दुगु बाजा थानाच्चन, मे हालाच्चन, प्याखं 
हुलाच्चन । उगु संगीत सभाय ब्रम्हा गुरु जुल, विष्णुं खिं बाजा थात, गर्न्धवं ताल बाजा 
थात, इन्द्रं जन्त्र बाजा थात, कृष्णां बय पुयाच्चन, अप्सरात प्याखं हुलाच्वन । राधिका, 
लक्ष्मी व सरस्वतीं लयतातां स्वयाच्चन । सिनाज्या सफल जुया सामा बाली बांलाक दुकाये 
फत धा:सा दछियंक नेपाल उपत्यकाया जनजीवनयात आर्थिक, सामाजिक, सांस्कृतिक व 
धार्मिक समृद्धि जुइगु खः । उकि, थ्व मेय दैवी पात्रतसें वा पियेगु ज्या यानाच्चंगु व वा 
पिनाया लस्ताय संगीतया मुंज्या जुयाच्चंगु कल्पना याना अज्ञात कविं सिनाज्याप्रति 
जनसाधारणया मती श्रद्धा व आस्था थनेगु कृतः यानाच्चंगु दु । न्हयथ वंग “श्री स्वयम्भू 
नाम कास्य कामना याओ” शीर्षकगु मेय बौद्ध उपास्य द्यो हे न्हयोने वया वा पीपिंत स्यने 
कने व उपदेश न्यंका कजय यायेत सनाच्वंगु दुसा थुगु मेय हिन्दू उपास्य देवदेवीपिसं हे वा 
पीगु ज्या खँया थी थी भूमिका निर्वाह यानाच्चंगुया कल्पना उतिक स्वस्थ ज्‌, च्चन्हया: । 


थ्व मे विषयपरक खने दु । बःचा ब:चा हाक:गु सरल वाक्यं छुना त:गु थ्व मेया 
वर्णनात्मक शैली सिनाज्या जुइगु थायया उल्लासमय वातावरण लुइकेगुली व वा पिनाच्चंपि 
दैवी पात्रतय ज्याखँ सजीव चित्रण यायेगुलिइ कवि सफल खने दु । मेया सगीत ध्वनिं नं 
सिनाज्या ईया वातावरण व पात्रतय मनोभाव लुइकेगुली तिब: बिउगु खने दु । 


थ्व जोगु हे सिनाज्या मे छपु ख्वप सर्ज विनायकया दाफा सफुती नं दु , गुग॒ थथे ख:- 
वृन्दावन बुस हरि सिनाज्या बिज्याक ॥ धु ॥ 
साभवालपनि यन वापिय बोडाव ले 
उधवन ..... बिल मगन जुयाव ॥ १ ॥ 
गोकुलया गोपि गण अना वलो होन रे 
कान्हुजुन भउ धाल अनेग विधान रे ॥ २ ॥ 
वसुदेवजुन हल कुल ज्या याडाव रे 

देवकिन चित्ता यात बस हीतकाओ रे ॥ ३ ॥ 
बालक थाथे था हरि दथूस चोडाव रे 

वस पूल कामिपनि षुसि जुयकाव रे ॥ ४ ॥ 
धातु मुनि ....मिखा संबत नेपाल रे (ने.सं. ८७२) 
तओ छोला पूनिसीन गुणीकन ल्हाल रे ॥ ५ ॥ 


केशिक ॥ चो ॥ 
शिवया मतेङा काय भजलपे माल ॥ धू ॥ 
तकस सिन्हाज्या ओलो बलिखाया भाव रे, 
सिथि नषात (नखत) नं ग्वय दित ला लियाव रे ॥ 
दिगदिग पतिकन हाकुसे सु जाव रे ॥ 
परपसा तोक सोय मि छोओ थें न्हयाव रे ॥ 
भागल म्हसखा हाल ना डाव डेड़ाव रे ॥ 
वा गाडाव जगतस लोक रस ताव रे ॥ 
ज्यामी हातम्ह निम्ह नि हे निम्ह (?) सोयाव रे ॥ 
ल्यास्य ज्यासे ल्यासे भलिपनि यन मुनकाव रे ॥ 
वा पिल मिखा लुदसे डालापु मचाबले ॥ 
पुवा म्हुति तोलफिल मन भुलपाव रे ॥ 
नेपालया छात यओ भउ भउ धाव रे ॥ 
डेसे ल्यासेपनि चित्त डुयिनिस लाव रे ॥ 
कूल ज्या दिडाव जुल बु कोट हिलाव रे ॥ 
लख सोसे बु पालमि मनस हेचाव रे ॥ 
बा पिनाव लिहा ओल वान दायकाव रे ॥ 
कुसान कुयाओ लास जोल भाल भाव रे ॥ 
मिति दिग करेस गु मुडाव रे ॥ 
बोछोतला गाक तिथि न्हस जुल आव रे ॥ 
- गी पु बी २८५/१२ 
थ्व मे कौशिक राग चो तालय हाले जीक चिना त:गु दु । थुकिया विषयवस्तु 
सिनाज्या सम्बन्धी हे खने दु । थ्व मे कथं सिनाज्या सिथि नखःनिसें दित ला तक ला: । 
सिनाज्या सम्बन्धी मेय मेग हे रागया नां न्हयब्वया तःगु व सिनाज्या ईया नेपाल उपत्यकाया 
प्राकृतिक वातावरण न्हयब्वया तःगु मे थ्व हे छपु तिनि लूगु दु । थुकी न्हयब्वया तःगु 
प्राकृतिक वातावरण थथे खः 
दिग दिग पतिकन हाक्से सु जाव रे ॥ 
परपसा तोक सोय मि छोओ थे न्हयाव रे ॥ 
भागल म्हसखा हाल ना डाव डेडाव रे ॥ 
वा गाडाव जगतस लोक रस ताव रे ॥ । 

“परपसा तोक सोय मि छोओ थे न्हवाव रे” धका सिनाज्या ईया नेपाल उपत्यकाया 
रोमान्चकारी प्राकृतिक दृश्य न्हापालाक थुगु मेय न्हयल्‌ बःगु दु । न्हयथ वंगु सिनाज्या मेय 
थे थुकी नं वा पियेत वःपिं ज्यामित सिनाज्या ईया रोमानी वातावरणय लाना येचायाच्वंगु 
पहचहं नं थथे क्यना तःगु दु 

नेपालया छात यओ भउ भउ धाओ रे ॥ 
डेसे ल्यासेपनि चित्त डुयिनिस लाव रे ॥ 


कूल ज्या दिडाव जुल बु कोट हिलाव रे ॥ 
लख सोसे बु पालमि मनस हेचाव रे ॥ 


थ्व मे नेसं ९२४ (दिग- ४, कर- २, गु- ९ यात अः कथं ब्वने) या खः । सिनाज्या 
मेय दइगु मंगलाचरण प्रार्थनाया अवशेष थुकी शिव अर्थात महाद्योया काय गणेद्योया भजन 
याये नु धका धुवा चरणय दनि । न्हयथ वंगु सिन्हाज्या मेय थें थुकी नं वा पीगु ज्याया वर्णन 
चीहाक: जुइक याना तल । थुभनं थ्व में सिनाज्या मेया परम्परागत स्वरुप विशेषता छुँ 
अंशय ल्यंका न्हयब्वया त:गु दनि । 


सिनाज्या मे नेवाःतय थःगु हे प्राचीन लोक मे खः । थुकिया शास्त्रीय लक्षण 
परिभाषा न्हयथना तःगु ग्रन्थाभिलेख ज्वलं आ:तक थ्व अनुसन्धाताया दृष्टी मला:नि । निग्‌ 
प्रकाशित सफुती थुकिया संगीत शास्त्रीय लक्षण प्बलेगु कृत: जूगु दु । (हृदयः ने. सं. १०९२ 
पौ ३३ ब लाकौल: ने. सं. १०८८, पौ ५८) । 


थ्व सिनाज्या राग नामक लय ल्यायम्ह ल्यास्यया चंचं धा:गु मन:स्थिति ब्वयेत, 
साया मतिनां गुजु गुजुं च्वंके य:गु मोहनिं कायेकेत, थःयात अन्याय शोषण याइम्ह शोषकया 
करतूतया आगं प्वला वयात नाटकीय ध्याचुलिं कयेकेत, न्हापा यःत्य: माया मतिना याना 
लिपा लिथु हवंके हया थःयात हा:ना: मदु थे जुइक त्वःतेत्यंम्ह थः पुसामिया न्हयोने 
आत्मसमर्पण भावं करुण पुकार यायेत अथवा हिस्यायेगु भाषां ध्याचु न्यंकेत भाव, धटना, 
वातावरण व स्थिति अनुकूल संगीत ध्वनि पिज्वयेक छयला त:गु दु । 


आपा धया थें सिनाज्या मेया पादान्तस न्हां व रे छ्यला त:गु खने दु । व्हा खँग्व: थःगु 
नुग: खँ अथवा थःम्हं खंगु सिउगु ता:गु खँ थः हित्तचित्तया पासायात न्यंकेगु यइपुग धुवा खः । 
अथे हे रे परिस्थिति विशेषय लुइगु हर्ष उल्लास उद्गार न्हयब्वयेभनं छ्यला तःगु खने दु । 

सिनाज्या मेय सिनाज्या सम्बन्धित आराध्य देवदेवीयाके( गणेद्यो, बुंगद्यो, नवनाग 
राजा, मेघराजा) सिनाज्या निर्विध्न याये फयेका बिउ, वा पीबले मदयेक मगा:गु ल: बुँइं बुँइ 
गाक्क दयेका बिउ धका मंगलाचरण अंशय प्रार्थना याना तइ । थुजागु प्रसंग गुलिं गुलिं 
सिनाज्या मेय समाप्ति वाक्यस नं सम्बन्धित आराध्य देवदेवी, धार्मिक तीर्थया नां व 
गद्दीनशीन जुजुया नां नापं न्हयथना त:गु खने दु । सिनाज्या मेय सिनाज्याबले वा पियेत 
छसिकथं याये मा:गु ज्याखँँ जुयाच्चंगुया वर्णन यथाप्रसंग भोलाक न्हयथना तइ - ज्यामि 
हा:बनेगु, सिनाज्याया ज्याभः लभः क्‌ कूबिया मैंचात लिउ लिउ तया बुँज्यामित बँड वनीगु, 
बँड थूयंका साल बिस्यं बँज्यामिं कुल ज्या (कूलिं बँ पालेगु) सनीगु, मैंचातसें पुवाचा पीगु, 
ज्यामितयत बजि जोरय याना बजि नकः वनीगु, बँड वा पिनाच्वंगु ज्याय विचा: संचा: 
यायेत चाचाहिला स्व:वनीगु व ज्या याना त्यानु मचायेकेत व म्हाइपु छ्यायेत भ्यातनालं 
किका ख्या: याइगु व मे हालीगु । .सिनाज्याबलेया बुँज्यामि मिसातय वस: तिसा छाय व 
समांज्वलंया वर्णन नं यथाप्रसंग याना तइ । गुलिं सिनाज्या मेय जोभन जा:पिं बुँज्यामितय 
यःयःपि ल्वःल्वःपि जीवन पासा ल्ययाः माया मतिना जुइगु, इहिपाया प्रस्ताव तइगु व निम्हतिप्‌ 

जुया न्हयाइपुक जीवन हनेगु सत्य कबोल ल्हाइगु खँ नं इमि विवाहया पूर्वरंग प्रसंग थे याना 
न्यने यइपुक न्हयथना तःगु खने दु । गुलिं गुलिं सिनाज्या मेय बौद्ध तथा वैष्णव धर्मावलम्बीतय 
आराध्य देवदेवीपिसं सिनाज्याया छता छता ज्याया अभिभारा कयाच्चंगु व संगीतया मुंज्या 
न्हयाइपुक हनाच्वंगुया वर्णन याना तःगु नं न्यने दु । 


विषयवस्तु - सिनाज्या मेया म्‌ विषयवस्तु खास याना नकतिनि च्वय न्हयथनागु वा 
पीगु ज्या सम्बन्धित साधारण प्राविधिक ज्ञान, बँज्यामितय माया मतिना व ख्यालि खें, 
बुँज्यासितयूत त:सिं भाजुपिसं याना तःग॒ सामाजिक व आर्थिक शोषणया खँ ने. सं. ८२५ या 
सिनाज्या मेनिसें यलया जुजु विश्वजीत मल्लया शासनकालीन (ने. सं. ८८० या) सिनाज्या मे 
तक व ने. सं. ९२४ या कौशिक रागय चिना छपु मेय तक त्व:मफीक दुथयानाच्चंग खने दु । 
लिपा लिपाया सिनाज्या रागय चिना त:गु मे व बाखं मेय वा पीगु सिनाज्या सम्बन्धी खे छगू 
निगु वाक्यस अति संक्षिप्तं न्हय जक थनेगु याना हल । सिनाज्या मे सामाजिक माया 
मतिना, मतिनाया लँय मतिनामितसें फये मा:गु पंगल:, मिजनं मिसायात याना त:गु अति 
कन्नाचायापुग शोषण व अन्याययां खँ, भाःत सँदेशय वंगुया कारणां नेवा:व्यापारीतय 
मिसातय विरह व्यथाया बाखं, गोरखनाथया गुरु मछिन्द्रनाथ बुंगद्यो नेपालय ह:गु वंशावली 
आधारित बाखं, ऐतिहासिक घटना आधारित बाखं तथा सुलोचना माधव राजक्मारया 
बाखं व मणिचूड जातकावदानया बाखं नं म्‌ विषय याना हल । इमिके सिनाज्याया खास 
प्रसंग तापाना वंगु जक मखु कि दुमथ्याना तकं वन । 


सिनाज्या मेव प्रकृति - सिनाज्या मेय कविपिसं स्थानीय व सामयिक प्रकतिया दृश्य 
वर्णन याना त:गु दु । इमिसं न्हयब्वया थकगु प्राकृतिक दृश्य यथातथ्य मजूसे छुँ अंशय 
काल्पनिक नं खने दु । सिनाज्या इया (दिल्लारिखेया) नेपाल उपत्यकाया सर्गतय मुनाच्चनीग 
सुपांययात मेधराजा, वा गानाच्चनीगु व खुसि बा: न्हयानाच्चनीगु दृश्य विशेषयात वरुण 
नाम नागराजा नवनाग, नँ न्यानाच्चंगु स:यात गर्न्धवं बाजं थानाच्चंगु धका दैवी आधिदैवी 
पात्रतय ज्याखँँ रुपय कल्पना याना त:गु खने दु । अथे हे थाय थासय लखं जायाच्वंगु बँ 
ख्यःया दृश्य विशेषयात लोकेश्वर करुणामय बुंगद्योवं प्राणीमात्रयात उद्धार यायेया नितिं 
थःगु करुणा अनुकम्पा व्याप्त यानाच्चंगु भाव लुइका त:गु ध्वाथू व: । छपु हे जक सिनाज्या 
सम्बन्धी मेय सिन्हाज्या ईया भौतिक मिखाय न्हयलूइगु रोमान्चकारी प्राकृतिक दृश्य वर्णन 
याना त:गु दु । 

सिर्जनात्मक सक्रियता - सर्वसाधारण कविं नेपालभाषा काव्य सिर्जना यायेगुया 
सक्रियता आपा न्हयब्वया थकूगु छता म्‌ माध्यम सिनाज्या राग नामक लोक लय खः । 
विवेच्यकाल दुनेया नेपाल उपत्यकाया कविपिसं काव्य गुणं जा:गु मे व बाखं मे चिनेत 
सिनाज्या नामक लोक लययात शास्त्रीय काव्य स्तरीय मान्यता बिया सम्मान याना तये 
धुंकूग सी दु । सिनाज्याबले जोभनं जाःपिं ल्यायम्ह ल्यास्यया येचायाच्चंगु मन क्वातुक चीगु 
उपदेश, बुँज्यामितय माया मतिना कालबिल याना थिथि वैवाहिक जीवन न्हयाइपुक हनेगु 
तातुना, जोभन जाःम्ह ज्यापुनिन (थःहे म्हयया कलात) थःगु रस सुख इच्छा पूवंकेगु खँ 
मन्यंगुया तमं बँ थ्वये धुन धका तं कयना ख्याचो ब्यूम्ह तःसिं भाजुं याःगु शोषण व कर्तृतया 
आगं सकसिया न्हयोने नाटकीय ध्याचु भासं न्यंकेत, लिथृ हवंके हया न्हयथुम्हसित उखे ला: 
थुखे ला: मदयेक पितुनेत स्वःम्ह थः प॒सामिया न्हयोने आत्मसमर्पित भावं करुण पुकार यायेत 
व ध्याचु न्यंकेत, मिजं ल्हासा वना विरह दुःख फये मा:म्ह मिसाया दुःख सुखया बाखं यइपुक 
प्वलेत व सती प्रथा थें जा:गु सामाजिक कुरीति चीकेत मा:गु स्वस्थ वातावरण दयेका बीत 
व कन्नाचायापुगु ऐतिहासिक बाखं न्यंकेत व मेमेगु विविध विषयया मे चिनेत थ्व सिनाज्या 
लय छ्यला त:गु दु । सिनाज्या लय ति मेमेगु लोक लय व राग विविध विषयया काव्य 

साधना यायेत माध्यम रुपय छयला त:गुया काव्य दसि म्हो जक खने दु । सिनाज्या रागं 
चिना त:गु मेय व बाखं मेय सजीवता, गतिशीलता, नाटकीयता व संगीत माधुर्य लुइके यक्व 
छिंगुलिं अज्ञात कविपिसं बाखं मे चिनेत माध्यम रुपय छ्यले मालकि थ्वयात निं न्हापांग थाय 
बीग याना तःगु नं मेमेगु राग व लयं चिना तःगु मेया ल्या: सिबें सिनाज्या रागय्‌ चिना तःगु 
मे व बाखंमेया ल्या: दकले आपा खने दुगुलिं पुष्टि ज्‌ व: । इतिकथनात्मक बाखंमे सिबें 
नाटकोयतां जा:गु संवादात्मक मे चिनेत दकले ल्व:गु माध्यम लय सिनाज्या राग खने दु । 


बाख मेया म्‌ व्रोत - सर्वसाधारण कविपिसं चिना थकूग आपा धया थें बाखं मे 
सिनाज्या नामक लोक लयं चिना तःगु खने दुगुलिं थुकियात नेपालभाषा बाखं मेया म्‌ स्रोत 
नाले वह ज्‌ । थ्व भाषाया स्यस्यला:गु, मौलिक, सामाजिक, ऐतिहासिक, धार्मिक, जातकावदान 
व प्रेमाख्यान आधारित बाखं मे सिनाज्या लयं न्यने यइपुक चिना त:गु खने दु । 


शैली - आपा धया थे सिनाज्या मे संवादात्मक, कथात्मक व नाटकीय ज्‌ । 
वर्णनात्मक मेय ल्यास्यया म्हँथां व तिसाया वर्णन तथा वयागु पहचह वर्णन याना त:गु खँ नं 
न्हयाइपुक न्यने यइपुक न्हयब्वयेगुली अज्ञात कविपिं नासलं ली । सिनाज्या लयया मे 
थ्वयाच्चनीग्‌ बँ, त्वाः, लँ व ननि चुक भरायधंगु न्ह्याइपुग प्याखं छेंया दब चक्क्नाच्चंग नं 
अनुभव ज्‌ व: । 

सिनाज्या मे अज्ञात कविया सिर्जना-गुलि नं सिनाज्या मे ता:ला:गु दु इमिके कविया 
नां उस्त न्ह्यथना मत: । निप हे जक सिनाज्या रागबद्ध मेय ल्हाकम्ह कवि रुपय ख्वप जुजु 
रणजीत मल्ल व अमृतानन्दया नां खने दु । “संसारया कारण” व “जि वया ला लछि 
मदुनि” थे जाःगु उत्कृष्ट बाखंमेया कविपिसं नं थःयाग नां न्हयमथंसे गहीनशीन जुजुया नां व 
यश प्रताप ब्वयाच्चंगु खँ जक न्हयब्वया तल । थुकिं उबले उत्कृष्टगु जुइमा साधारणगु 
जुइमा सिनाज्या मे थें जा:गु काव्य कृति जुइमा लोकया सम्पति कथं सिर्जित जुइगुलिं कविं 
थःयागु वैयक्तिक मान प्रतिष्ठाया छत्तिं हे लोभ मोह मत: । थुकी उपिं कविपिनिगु त:जिगु 
निःस्वार्थ आदर्श न्हयल बः । 


रचनाकालया सुच - सिनाज्या मेया समाप्ति वाक्यस मे चिउंगुया तिथि पूवंक बिया 
तइगु अथवा गहीनशीन जुजुया नां न्हयथना तइगुलिं याना मेया रचनाकाल सीकेत व 
प्रमाणीकरण यायेत यक्वं सुविधा जूगु दु । थुकिं याना सिनाज्या मे आपा प्रचलित जूगु व 
न्वःलंगु समयावधि नं ई. सन्या १८ गृगु सदी दुने ला: धका कोछी छिनाच्चंगु दु । 

नरवशिरव - वर्णन 
परिचय 
लायक्‌ श्रृंगारिक मेय नायो नकिया म्हँथा व इमिसं छायपा तइगु वसः तिसाया 
सौन्दर्य वर्णन याना श्रृंगारिक भाव ग्वाकेगु ज्या याना तइ थें नेपालभाषाया सर्वसाधारण 
अज्ञात कविपिसं नं माया मतिनाया मेय नकिंया रुप सौन्दर्य वर्णन याना माया मतिना 
ग्वाकेभनं मे चिना तःगु दु । सिनाज्या लयया मेय व बाखं मेय नं यथाप्रसंग कथं नकिया 
सौन्दर्य वर्णन याना तःगु छत्वात्वा खँ: दुथ्यानाच्वंगु दु । नखशिख- वर्णन दुगु छपु मे 
क्ववाला अध्ययन यायेगु ज्या थन जुइ । 
मयना ति ताया लक्ष्मी उति ताया बहिलिस बोसे तया तलेजु देवचा तुँ ताया ॥ धु ॥ 
व हे मइया ग्वालि जा बानलाक नकतिनि पोलागु खँ खोला तुं ताया ॥ 
व हे मइया पिलाको बानलाक नकतिनि खानागु तुसिचा तुं ताया ॥ 
व हे मइया खनपा बानलाक नकतिनि थनागु फोंगचा तुं ताया ॥ 
व हे मइया बयतु जा बानलाक नकतिनि छिनागु दलुचा तु ताया ॥ 
व हे मइया तुतु जा बानलाक नकतिनि थनागु जधुंचा तुं ताया ॥ 
व हे मइया वा जा बानलाक नकतिनि पोलागु धालेगुलि तुं ताया ॥ 
व हे मइया नेता जा बानलाक नकतिनि छुनाग खे ओ चा तुं ताया ॥ 
व हे मइया मिखा जा बानलाक नकतिनि थ्वयागु पलेस्वां तुं ताया ॥ 
व हे मइया ख्वाल जा बानलाक नकतिनि लुवग्‌ चन्द्रमा तुं ताया ॥ 
- पुमे ४४: ६५-६६ 
थ्व बःचा हाकगु मेय सर्वसाधारण अज्ञात कविं जोभन जा:म्ह छम्ह मइंया ग्वालि, 
पिलाको, खनपा, बयत्‌, तुत्‌, वा, नेता, मिखा व ख्वा: या रुप सौन्दर्य कथहंछि भोलाक 
वर्णन याना तःगु दु । वसः तिसा छं छता हे न्हयमथंसे मइया पोचि म्हँँया अंग अवयवया जक 


सौन्दर्यं वर्णन याना नं अश्लीलता व वीभत्सताया छतिं नँ मवयेके फुगु थ्व कविया 
अभिव्यक्ति कला शिल्प च्चछाये बह ज्‌ । 


मइंया कामोत्तेजक अंग अवयवया रुप सौन्दर्य च्वछाया वर्णन याना थ्व मे न्यनीपि 
ल्यायम्हतयके येचासु थनेगु थ्व मेया अज्ञात कविया लक्ष्य खः । अयधयां थुकी येचासु थनेगु 
जक कविया मु कृत: मखु । यौनप्रति स्वस्थ व पवित्र धारणा थनेगु नं कुतः थुकी जूगु दु । 
थ्व खै थुकिया नकिंयात लक्ष्मी व “वहिलिस ब्वसें तया तलेजु देवचा तुं ताया” धका अभेद 
आरोप याका त:गुलिं न्हापालाक हे स्पष्ट ज्‌ व: । 

मेग्‌ खे, “वहे मइया तुत्‌ जा बानलाक नकतिनि थनागु ज:धंचा तुं ताया” धया 
त:गुली जोवनं जा: म्ह ल्यास्य मइया छग्‌ अंग अवयव दुरुपोया पलिसाय तुतु खँग्व: छयला 
त:गु अभिप्राययुक्त ज्‌ । मइयात विषयसुख भोगया साधन-पात्र जक भा:पे मज्य्‌ वया ठुठु 
मातृत्वया पवित्र व जीवनदायी प्रतीक अवयव भा:पे मा: धका कविं न्वानाच्चंगु ध्वाथ्‌ वः । 

थुकी परम्परागत उपमेय मिखा, वा व ख्वा: या कथंछि उपमान पलेस्वां, धालेगुलि 
व चन्द्रमा जक खः । मेमेगु उपमेय ग्वालि, पिलाको, खनपा, बयतु, तुतु, वा व नेताया 
कथंछि उपमान नकतिनि पोलागु खें खोला, नकतिनि खानागु तुसिचा, फोंगचा, दलूचा, 
ज:धंचा, खें ओचा थ्व मेया कविं सिर्जना याना त:गु उपमान खः । सर्वसाधारण मनूत 
परिचित जूगु स्हिन्हिस्या जीवनय ज्याय छ्यलाच्चंगु वस्तु विशेषयात उपमान कथं छ्यला 
तःगु नं थ्व मेया अभिव्यक्ति पक्षया आकर्षक विशेषता खः धका स्वीकार याये बह ज्‌ । “व 
हे मइंया”, “बानलाक”, “नकतिनि” व “तु ताया” खपु फो को लिसाया त:सां थुकिया 
ध्वनि माधुर्य व सौन्दर्य छतिं पा: मज्‌ । थुकिया सरल व सहज सुबोध खँग्व: छ्यलाः हना 
तःगु सरल वाक्यं मेया भाव यचुक व यइपुक प्वले फुगु दु । थ्व मेय च्चंनिसे क्वथ्यंक 
सादृश्यमूलक रुपक अलंकारया मा: हना छायपा: त:गु खने दु । थुकी लायक्‌ कविं थः 
आश्रयदाता सामन्त नागर लयतायेकेत चिना तइगु नखशिख- वर्णन मेय थें जा:गु वर्णन व 
अलंकारया चमत्कार मदु । 

थुभनं भाव, वर्ण्य-खें भोलाक कथंहंछि हना तःगु कला, अलंकार छ्यला तःगु 
सीपया दृष्टिं थ्व मे काव्य गुणां जाःगु मुक्तक मे खने दु । 


घ्याचू भे 

परिचय - नेपाल उपत्यकाया जनजीवन सिनाज्या, साया: व येड्या जात्रा थें 
जाःगु ज्या व नखः पर्वबले मनुतय स्वभाव व मनोवृत्तिइ खनेदया व:गु विकृतियात कया: 
ध्याच्‌ मे चिना हाला: वयाच्चंगु खँ च्वय बंगु थी थी अध्यायस चर्चा जुड धुंकगु दु । थुपिं 
ज्याखैँ व नखः पर्वया वातावरणं याना नं विवेच्यकाल दुनेया कविपिसं नेपालभाषा ध्याच्‌ 
मे सिर्जना याना थकुगु खने दु । संवत तिथि दुगु, ल्हाकम्हया नां दुगु कथा-ल्हाये मे नामं 
प्रख्यातःगु ध्याचु मे मध्ये नं मुक्क ध्याच्‌ मे धाये बहगु जगज्ज्योति मल्लया व श्रीनिवास 
मल्लया मे नं दु । थन रचनाकाल व कवि अज्ञातगु मिसातयत न्यंका तःगु निपु ध्याच्‌ मेय 
क्ववाला स्वयेगु ज्या जुड । 


“कर्निमभि मिसा वयि न्हयाथें सना जुयि” शीर्षकगु (मानन्धर: ने. स. १०८८, पौ 
६६) मेय ल्हाकम्हया नां व रचना तिथि बिया मत: । भाषा शैलीं थ्व ई. सन्या १९ गग 
सदीया शुरु ईया मे कथं परिचित ज्‌ व: । कथा ल्हाये मेय समाजया थी थी वर्ग व लजगा 
ज्वनाच्चंपिं मनुतयके दयाच्वंगु चरित्र दोष व व्यवहार विकृतियात कया न्वायेगु, कुंखिनेगु व 
ध्याच्‌ न्यंकेगु याना तःगु दुसा थुकी चरित्र दोष दुपिं मिसातयत जक कर्निमभिं, गसु मलाः, 
झकरिया, डर मदु, धरिधर्म मधा, थकिं थाकिं, भय लज्जा मधा, लस थुया, खँ नायु व 
हथ्याहारी मिसा धका वर्गीकरण याना इमिगु थिथि परिचय बिया तःगु दु । थुजाःपिं 
मिसातसेँ याना छं व समाज स्यनी य: धका अनुभवी ल्हाकम्हं लिज्ञां कनाच्चंग ध्वाथ्‌ वः, 
मिसातय्‌ चरित्रय शंकास्पद मिखां स्वयेगु प्रवृत्तियात ग्वाकी थें च्चंगु थ्व मे सिबें ला “नसा 
तोसा दतले मिसा यांथ्यां मस्यू पासा” धा:गु मे (उकी हे, पौ ६८-७०) यक्व स्वस्थ व 
विकसित ध्याच्‌ मे खः । छायधा:सा उकी हास्यव्यंग्यस दये मा:कथंया सुं पात्रया चरित्र 
विकृतियात कया स्वस्थ आलोचना याना त:गु दु । उग मेया विषयवस्तु नं “कर्निमभिं मिसा 
बयि” में ज्वना त:गु विषयवस्तु हे खः । तर, मिसातय चरित्र-दोष प्वला न्हयब्वया त:गु 
पहः पाः । थन थाय लाक “कर्निमभिं मिसा वयि” मेय च्वंम्ह “गसु मलं मिसा” यात “नसा 
तोसा दतले मिसा यां थ्यां मस्य पासा” शीर्षकगु मेय थथे न्हयब्वया त:गु तुलनात्मक अध्ययन 
याये बह ज्‌ - 

गसुमलं मिसा काय गोबेलसं मत्यो पासा 
जलाखला कतकन उपहास यायु पासा 

लज्या फको जुयकाव मन क्वतुका जुयु पासा 
यायु मखु सुचुपाचु कचिंगल तयु पासा 
थलभल फुसा होयका भभ धायक तयु पासा 
माखापिखा इलां प्यनि निरां याना तयु पासा 
कुछिफिक धुल लाया कुसि प्याखं स्वय पासा 
खव मखु चुकरि याना मिजं छोना हय्‌ पासा 
मायके प्वाकिजा चुलु चुल्‌ वं पासा 


SS SS 


मां भतं ज्या बोलसा थिकि थिकि पं पासा ... 
- पुमे ४६:६९ 
च्वय नकतिनि न्हयब्वयागु उद्धरणय अज्ञात ल्हाकम्हं गसुमलं मिसाया चरित्र दोष 
ताहाकयेक प्वला त:गुली शिष्टता दु । थुकी “कर्निमभिं मिसा वयि” मेय थें “माख बुख कोथा 
बाखँ ल्हायि” व “छभि निभि वना मगा हितु हिला जुयि” थ्यंक धया आगं प्वला मत:सें 
“जलाखला कतकन उपहास यायु” जक धायेका नायिकायात कुंखिना तल । 


थुकी मन महं, निर्बुद्धि ध्वां, कुलाक्षमि, थकिथाकि, दया धर्म मदु, भय लज्जा मधा 
मिसा धका जक वर्गीकरण याना त:गु दु । न्हयथ वंगु मेय सिबें थुकी वर्णन खँ ताहाक: 
ज्‌ । हानं थुकी न्वाये माःम्ह पात्रयात “यायु मखु सुचुपाचु कचिंगल तयु” धका न्वाना नं त:गु 
दु । आपा न्वायेगु यात कि न्वाखों ध्वाद: जुइ य: । नुगलय स्याकी य: । अथे नं मजुइमा 
चरित्र नं भिना वयेमा धका थुकिया नायिकायात व्याजस्तुति अलंकार छ्यला: थयक 
स्वयेबले गुण वर्णन याना तः थें च्चंक वयागु बांमलागु चरित्रयात “माखा पिखा इलां प्यनि 
निरां याना तयु पासा” धका ध्याच्‌ न्यंका त:गु स्यल्ला ज्‌ । नापनापं “मायके प्वाकि जा 
चुलुचुल्‌ वं पासा”, “मां भतं ज्या बोलसा थिकि थिकिं पं पासा” धका छुनाखँ लसी वःगु 
ध्याच्‌ भासं व मिसायात कर्तव्यबोध याका त:गु हिसिं ली । अथे हे थुकी अज्ञात कविं थःगु 
विवेक व समदर्शी दृष्टिकोणया परिचय बियाच्वंग दु । मेया समाप्ति वाक्यस अज्ञात कविं 
थः पासायात “मिसा दुकायेबले हिरा मोति परीक्षा याये थें परीक्षा या, कुम्हायाके भारा 
कायेबले थाना थिना स्व” धयाच्चंगु धापुतिं थ्व खँ पुष्टि या: । मेया कोया अन्त्य पतिक 
छ्यला त:गु “पासा” सम्बोधनं व अन्त्य वाक्यस थःत “अज्ञानी” धासेँ क्षमा फोनाच्चंगु पहलं 
थ्व मेया अज्ञात कवियाके पासा सरहया मिजास दयाच्वंगु क्यं । थुगु मेय ध्याचूया लिसें 
ख्यालि खँ दयाच्चंगुलिं याना थ्व आपालं लोकं हवा:गु खः । थुपि मेय थुगु “नसा तोसा 
दतले” मेया भाषा शैली यचुसे पिचुसे च्च, प्रभावशाली ज्‌ । नेपालभाषाया पुलांगु ध्याच्‌' 
मेया विकसित मेया दसु थुकियात नाले वह ज्‌ । 

थुपिं मे तत्कालीन नेपाल उपत्यकाया सामाजिक आर्थिक व धार्मिक पक्षया अध्ययन 
यायेत ज्याय छयले जिउगु काव्य दसि ज्वलं खः । समकालिक जनजीवनयात सत्तिकनिसेँ 
अध्ययन याना उकी लुयाच्चंगु विविध पक्षया विकृतियात सुधार याये नियतां कुखिना ध्याच्‌ 
न्यंका तःगु थुपिं मे अज्ञात कविपिनि यथार्थ उन्मुख काव्य सिर्जना खः । 


नेपालमाषाया प्राचीन कात्य सिर्जना ध्याच्‌ -२४५ 


नरव: पर्व उत्सव सम्बन्धी मे 


परिच्यय 

विवेच्यकाल दुनेया सर्वसाधारण ज्ञात अज्ञात कविपिसं चिना थकगु नेपालभाषाया 
आपा धया थें मे नेपाल उपत्यकाय दँयदेसं पालपा: न्हयाइग्‌ नख: जात्रा उत्सव पर्व विशेष 
नाप नं स्वानाच्वंग्‌ दु । उबले नख:- जात्रा- उत्सर्व व सामाजिक- धार्मिक ज्याखं कविपिंत 
मे चिनेगु व रसिकतयत काव्य रसास्वादन यायेगु अवसर चलाका बीगु जुयाच्चन । प्रचार 
प्रसारया ज्याभ:लभ: छं मदुगु उगु ईया कवि कवयित्रीपिनि काव्य कृति नेपालया जात्रा 
उत्सव, नखः, पर्व व ज्याबले न्हयब्वइगु संगीत- प्याखंपाखे थायथासय न्यना वनीगु जुयाच्चन । 


दछिया दुने पालंपा: भोलाक बइगु नख: पर्व उत्सवया मे आ: तक ता:लाके फग॒ 
थुकथं ख: - 

कछला (कार्तिक) - धार्मिक महत्व दुगु कछला वैष्णव धर्मावलम्बी नेवा:तसें (मेमेगु 
धर्म हनीपिसं नं) विष्णु भगवानया दशावतार लीलाया प्याखं मे, नेपाल उपत्यकाया प्रख्यात 
प्यम्ह नारांद्योया स्तुति मे व तुलसी महिमाया स्तुति मे चिना हाला त:गु खने दु । कछला 
लछियंक व विशेष याना हरिबोधिनी एकादशी खुन्हु भुइज:सि नारायण द्योथाय स्तुति 
यायेत जुजु भास्कर मल्लया शासनकालया छम्ह अज्ञात कविं चिना थकग॒ अतिक लोक 
हवा:गु (बौद्ध विहारया दाफाय नापं दुथ्याःगु) “नारायणजु गया सिस रसन बिज्याक” 
(पु मे, ने.सं. १०८८, ५:६) शीर्षकगु स्तुति मे अध्ययनीय ज्‌ । प्यम्ह नारायणद्योयाके पूजा 
सिवा वनीपिसं स्तुति यायेत चिना त:गु” छिगूलि चरण वास बिव नारायण कृपा तय माल” 
शीर्षकगु स्तुति मे नं लोक हवा: (पु मे मु, ९०:४५) । 

बौद्धमार्गी नेवा:तय नितिं नं कछलाया धार्मिक महत्त्व दु । स्वयम्भूइ कार्तिक लछियंक 
कात्ती सिवा पूजा वनीबले हालेत इमिसं नेपालया प्रख्यात स्वयम्भू पुराण आधारित नेपाल 
मण्डल निर्माणया बाखं घाना त:गु भक्ति स्तुति मे, स्वयम्भू आदि बुद्ध व ध्यानी बुद्धपिनि 
स्तुति मे चिना त:गु दु । कछलां अष्टमी उपोषढ व्रत च्वनीबले अष्टमी ब्रत बाखंया लिधंसाय 
चिना तःगु जुजु श्री ५ राजेन्द्रविक्रम शाह्या शासनकालीन “आशा जि लोकेश्वर छि पालि पले 
हलया” (मानन्धर: ने. सं. १०८८, पौ ७५) शीर्षकग्‌ मे थें जा:गु लोकेश्वर करुणामयया स्तुति मे 
चिना हाला थकगु खने दु । कार्तिक सिवा वनीबले “आदिनाथ लोकनाथ त्रिभुवन नाथ” 
शीर्षकगु (पु मे मु, पौ १९६) उपदेश मे चिना हाला तःगु दु । 

थिंला - थिंला दुने जुइगु जात्रा नख:- पर्व- उत्सव व ज्याखँँ सम्बन्धी (लिपिबद्ध 
मजूगु योमधि पुन्हिया त्यःछित्यः लोक मे वाहेक) काव्य गुणं जा:गु मे उस्त मलूनि । यलया 
जुजु श्रीनिवास मल्लया शासनकालीन लक्ष्मीघर धा:म्हस्यां बालाचहेबले बाला ऊ वनीबले 
हालेत चिना त:गु “प्रभु अनाथया गति हे पसुपति” शीर्षकगु छपु धार्मिक मे (उकी हे, पौ ३२) 
जक खने दु । 

पोहेला - पोहेला दुनेया गुगुं नं पर्व, उत्सव व ज्याखँयात कया सुनानं चिना तःगु मे 
न्ह्यमलूनि । 


नख: पर्व -२४६ नेपालमाषाया प्राचीन कात्य सिर्जना 


सिल्ला - सिल्ला दुने विद्या, कला, शिल्प व काव्यया उपास्य देवी सरस्वती मन्जुश्रीया 
उपासना यायेगु पुनीत पर्व श्रीपन्चमी तिथि, भिद्योया एकादशी तिथि पर्व व घ्योचाक्‌ संल्ह्‌ खुन्हु 
बौद्धमार्गी तेवा:तसें त:जिक न्यायकीगु सम्यक भोज उत्सव विशेषं सर्वसाधारण कविपिनि 
सिर्जनात्मक सक्रियतायात कृत्तकगु खने दु । थुपिं विषयमा मे नं लगु दु। 


(१) श्रीपन्चमी - नेपाल अधिराज्य दुने श्रीपन्चमी वसन्त पन्चमी व सरस्वती जयन्ती 
नामं प्रख्यातगु सिल्लाथ्व पन्चमीया पुनीत पर्व छगू नं राष्ट्रियं पर्व कथं लायक्‌ खलकनिसे 
सर्वसाधारण जनं हनाच्चंगु दनि । श्रीपन्चमीया नां कायेव नेपाल उपत्यका निर्माता धका 
स्वयस्भू पुराण परिचित याका तःम्ह मन्जुश्रीया कीर्ति नं लुमंका ब्य्‌ । श्रीपन्चमी विद्या 
काव्य व कलाया उपास्य द्यो भाःपा मन्जुश्री व सरस्वतीया उपासना यायेगु न्हि खः । 


थ्व अनुसन्धान ज्याया नितिं ता:लाकागु मे मध्ये भिनिपु मेय उपास्य मन्जुश्री व 
सरस्वतीया स्तुति मे दु । इमिके उपासक  विद्याय व कविताय सिद्धि लायमा धका वरदान 
फोना तःगु दु । मन्जुश्री व सरस्वतीया मूर्ति व अभिलेख दसि ति प्राचीनग्‌ नेपालभाषाया 
मन्जुश्री व सरस्वतीया स्तुति मे मलूनि । नेपालभाषां आ: तक लूगु मध्ये दकले पुलांगु 
सरस्वती स्तुति मे जुजु योगनरेन्द्र मल्लया शासनकालीन अज्ञात कविं चिना थकगु “हंस 
आसन साल (सार) नाम सरस्वति सकल सिद्धिस खन” (का.न.गा.य.स, पौ १९) ख: । 
अनलि जुजु भूपालेन्द्र मल्लया शासनकालीन दास तोलाधर' चिना थकगु “नुयो सखी गुपतन 
फले याना स्वये” (ममे, ४:४) शीर्षकगु मेय उपास्य सरस्वती माजुयात थाज्या लाज्या सयेका 
बीम्ह श्रीपन्चमी खुन्ह्या आराध्य देवी कथं परिचय बिया तल । “नमोवागीश्वराय” या मे 
नामक अक्षरमाला पक्ति शैलीं चिना त:गु “नमोनाथ्यं (नास्य॑) दको आखः सयकाओ बिया” 
शीर्षकगु छप्‌ स्तुति मेय जुजु विष्णु मल्लया शासनकालीन सर्वसाधारण जनं दको विद्या 
सयकेगु थःपिनि आकांक्षा दयाच्चगु खँ न्हयब्वःगु दुसा मेगु रचनाकाल व कविया नां सी 
मदुगु “जय देवी सरस्वती छि पालिस भाव” शीर्षकगु स्तुति मेय (गीत सग्रह; बी २८५/१२) 
कविता वर बिहुने सिद्धिन तडाव“ धका वर फोना तःगु नं मेगु जो मदुग॒ छपु जक मे खः । 
थुकि नेवा: जाति काव्य कविता साधना सिर्जना याये न्हयांपिं जाति खः धयागु परिचयात्मक 
तथ्य यचुक न्हब्बये हः । नेपालभाषा संस्कृत स्तोत्र शैली भुजंगप्रयात वार्णिक छन्दं चिना 
त:गु छपुयां छपु जक विस्तृत वर्णनात्मक स्तोत्र लक्ष्मीसुनन्दनं ने. सं. ९१९ स चिना तःगु 
“सदां शारदा छी नसी पादुंकाया अनेक प्रकारं नमस्कार धाया ” शीर्षक स्तोत्र खः । ने. 
सं. ९३६ स कपाराम ओभानं चिना तःगु “शारदा स्तोत्र” (स्तोत्र सग्रह बी ४०१/२९) 
लक्ष्मीसुनन्दनया “शारदा स्तोत्र” या अति संक्षिप्त रुप खः । ने. सं. ९५२ स द्विजवर वेदानन्दं 
चिना त:गु “सरस्वती देओ बलन छि पालिया ध्यान” शीर्षकगु स्तुति मे (तुलाधर: ने. सं. 
१०८८, पौ ३) जुजु विष्णु मल्लया “नमोनाथ्य दको आखल सयकाओ बिया” शीर्षकगु मेया 
हे मेगु संक्षिप्त रुप खः । भाव ब शैलीया दृष्टिं थुपि निपुं मेय कवितात्मक विशेषता छं खने 
मदु । “सरस्वती जि विनति याहुने उधार” शीर्षकगु स्तुति मेय जुजु श्री ५ राजेन्द्रविक्रम 
शाहया शासनकालीन कवि मक्षध्वजं स्वयम्भू लिउने च्वंम्ह प्रख्यात मन्जुश्रीयात सरस्वती 
देवी मानेयासें थःगु दुःख व दरिद्रता मदेका ब्य्‌ धका प्रार्थना याना तल । थ्व जोगा स्तुति मे 
मेगु खने मदुनि । जुजु श्री ५ राजेन्द्र विक्रम शाहया शासनकालीन मेम्ह छम्ह अज्ञात कविं 
चिना थकुगु “बिज्याक श्रीमन्जुदेव वासन नेपाल” शीर्षकगु मेय (पु.मे ४८:७१-७२) सिबें 
सजीव व विस्तृत जुइक श्रीपन्चमीबले उपास्य सरस्वती मन्जुश्री नेपालय बिज्यागु खँ “वने 
नुयो पासा हय श्रीसरस्वती माजु दर्शण याय” शीर्षकगु मेय (डकी हे, २१:२१-२२) याना तःगु 
दु । उकी नेपाल उपत्यकाया जनजीवन न्यना तःगु सरस्वती मन्जुश्रीया कीर्ति गाथाया भाव 
किपा लुइकेया नापनापं श्रीपञ्च्मीनिसें थन लुइगु वासन्ती प्रकतिया वातावरणय जुइग 
सरस्वती. पूजाया सुखानुभूति नं न्हयब्वया त:गु दु । 


नेपालमाषाया प्राचीन कात्य सिर्जना नख: पर्व -२४७ 


(२) भिंद्यो एकादशी पर्व सम्बन्धी मे - ढँयदँसं वइगु सिल्लाथ्व एकादशी तिथियात 
नेवा: व्यापारीतसें उपास्य भिद्योया सेवा पूजा स्तुति यायेगु पुण्य तिथि भा:पिया तःगु दु । 
महाभारत महाकाव्यया प्रख्यात पराक्रमी पात्र भीमसेनयात नेवा: व्यापारीतसें व्यापार थें जा:गु 
जोखमिगु लजगा:यात मा:गु शारीरिक शक्ति, आत्मबल, उत्साह इत्यादि गुण सिद्धि फल व 
धन लाभ वर बीम्ह भा:पिया उपास्य भिद्योया सेवा- पूजा- स्तुति याना वयाच्चंगु दु थ्व 
प्रयोजनया नितिं चिना तःगु भिंद्योया स्तुति मे प्रकाशनय वयेधुंकुग॒ दु । (पु मे मु, पौ २२२, २२५) 


(३) सम्यक महादान उत्सवया मे - नेपालया श्रद्धालु बौद्धतसें हना वयाच्वंगु धर्म 
संस्कृति मध्ये घ्योचाक्‌ संल्ह्‌ कुन्हु त्यायेकीगु सम्यक महादान छगू नं त:धंगु उत्सव खः ! थ्व 
उत्सव हनाया म्‌ तातुना बुद्ध, धर्म व संघ व्यवस्थां विश्व- शान्ति- प्रगति व सकल प्राणी 
जगतया हित- सुख- कामना ख: । 

थ्व सम्यक उत्सव जुदगुयां न्हयर्खुन्ह निमन्त्रित विहार महाविहारया सम्यक द्योया 
प्रतिमा लायकुली यंकीबले, श्रीस्वयम्भू भगवान द्योख: हनुमान ध्वाखा लायक्‌ली बिज्याकीबले 
बाजं थाना, दाफा भजन याना त:जिक जात्रा याना हइ । थुगु सम्यक महादान धार्मिक 
उत्सवया प्रयोजनया निंति नं ज्ञात अज्ञात नेवा: कवितसें सामयिक व धार्मिक महत्त्वया भजन 
मे चिना थकगु दु । सम्यक महादान उत्सव सम्बन्धी मे मध्ये नं त्यापु यल लगनखेलय न्यायेकगु 
सम्यक सघ भोजन उत्सवया नितिं यलया अज्ञात कविपिसं चिना त:गु सी दु । आ:तकया 
सम्यक सम्बन्धी मे मध्ये दकले न्हापांगु यल जुजु राज्यप्रकाश मल्लया शासनकालीन “हे पिता 
अबसे द्रिस्तांत खना” शीर्षकगु मे (पु मे मु, १९८: १०९-११०) ख: । सम्यक दान उत्सव सम्बन्धी 
मेमेगु धार्मिक मे “शाक्यराज आदिनं विजय श्रीभगवान” (मशाका मे, ४१:३६)व “नौमि आदी 
बुद्ध स्वयम्भू दिपंकर शाक्य राज गौतम” (उकी हे, १७६:९६) शीर्षकगु खः । 


चेला - चेला (चैत्र) दुने जुइगु गुगुं नं नखः- पर्व विशेषयात कया चिना तःगु मे 
(घातु लयया लोक मे वाहेक) सुनानं चिना थकगु आ:तक ता:ला: मव:नि । 


बछला - बछला (वैशाख) दुने जुइगु यलया मुख्यगु बुंगद्यो जात्रा, ख्वपया बिस्का जात्रा 
(सूविदास), भात देशया चण्डेश्वरी जात्रा सम्बन्धी मे ज्ञात अज्ञात कविपिसं चिना थकगु दु । 


बिस्का जात्रा सम्बन्धी मे आ: तक “जगतया मता छलपोल भैरव” शीर्षकग स्तुति मे 
छपु जक है लूगु दु । 

भोंत देशय जुइगु चण्डेशवरीया जात्राबले स्तुति पाठ व भजन याइगु ताहाकःगु 
“चण्डेश्वरी स्तोत्र” शीषकगु रचना छपु जगतकेशरीं चिना थकगु दु । वाणी दास धा:म्ह 
मेम्ह कविं नं चीहाकःगु चण्डेश्वरी स्तुति मे चिना तःगु नं प्रकाशित जुयाच्वंगु दु 
(कायस्थः ने. सं. १०९६, पौ ६३) । 

सिद्धार्थ बुद्ध भगवानया जन्म, बोधि प्राप्ति व महापरिनिर्वाण तिथि नं वैशाख 
शुक्लया पुन्हि खुन्हु लाः । नेपाल उपत्यकाया बौद्ध धर्मावलम्बीतसें सिद्धार्थ बुद्धयात नं 
उपास्य भगवान भाःपिया च्वंगु दु थें नेपालभाषाय बुद्धया स्तुति मे व अनया जीवनीया गुगुं 
घटना विशेषयात कया बाखं मे व मुक्तक मे ज्ञात अज्ञात कविपिसं चिना थकगु दु । बुद्ध 
सम्बन्धी मे मध्ये जुजु श्रीनिवास मल्लया शासनकालीन “माया देवीया काय अतिन सुन्दर” 
(पुमे, ७३-७४), जुजु राज्यप्रकाश मल्लया शासनकालीन “नयो हाय भिमिसेन विनति 
याना स्वय”, जुजु श्री ५ राजेन्द्रविक्रम शाह्या शासनकालीन यलया प्रख्यात बौद्ध पण्डित 
अमृतानन्द व विश्वहर्षपिसं चिना थकूगु “धन्य धाय शाक्यसिंह”, “शाक्यसिंह सुमेर सुमुख 
बिज्याक”, “यशोधरा मते दुख ताय”, “हादे जरम मरण ज्याथ रोग” व “सखि प्रभुजुन गन 
जि लुमनि” तथा जुजु श्री ५ सुरेत्द्रवीरविक्रम शाहया शासनकालीन “जय नमो श्रीबुद्ध 
भगवान लुम्बिनी बनस बिज्याक” शीर्षकगु स्तुति मे विशेष अध्ययनीय ज्‌ । 


नख: पर्वं -२४८ नेपालमाषाया प्राचीन काव्य सिर्जना 


तछला - तछला (जेठ) दुनेया नख: उत्सव सम्बन्धी मे चिना त:गु आ:तक ता: मला: 
नि । तछलां पुवाचा तइबले हालीगु पुवाज्या (पुवारे मे) मे स्वपु लूगु दःसां इमिगु रचनाकाल 
व मे चिंउम्हस्या नां सी मदु । मेगु खँ, सिनाज्या मेय सिनाज्या अर्थात्‌ वा पीगु ज्या 
सम्बन्धित खँ दु थें पुवारे मेय पुवाज्या सम्बन्धी खँ दुथ्यागु मे धाःसा छपुं मलूनि । आ: 
लुयाच्वंगु पुवारे मेया विषयवस्तु सामाजिक माया मतिनाया बाखं मे व पुसामि ल्हासा वंगुलिं 
मिसायात जूगु विरह सम्बन्धी ताहाकःग॒ “नमस्तु श्री भीमराजा जि प्रभु साभाभाय धाल” 
शीर्षकगु बाखं मे (पुमे-स्वंगूगु भाग, २५:२८-३२) जक खने दु । 

दिल्ला - दिल्ला (असार) दुनेया धार्मिक सामाजिक नख: पर्व विशेषयात कया 
चिना तःगु मे उस्त खने मदुनि । थुबले जुइगु वा पी ज्या सम्बन्धित सिनाज्या मे व सिनाज्या 
लयं चिना तःगु बाखं चिना तःगु धाःसा यक्वं दु । 


गुँला - नेपाल उपत्यकाय गुँला धार्मिक दृष्टिकोण अति महत्वपूर्णगु ला खः । नखः, 
जात्रा, तीर्थ, न्हयाइपुकीगु प्याखं व ख्याल:, कथा ल्हाये मे गॅलानिसें थितुंथिक मा:मा: हना 
न्ह्याइगु खः । उकि थुगु ला सर्वसाधारण कविपिनि नितिं धार्मिक, सामाजिक कथा ल्हाय 
मे थें जा:गु ध्याच्‌ मे सिर्जना यायेत प्रेरणा स्रोत जुयावंगु दु । थुगु ईया नेपालभाषाया प्रख्यात 
काव्य (१) गॅला सिवाया धार्मिक मे,)२) सिलु-तीर्थ सम्बन्धी मे (३) कथा ल्हाय मे व (४) 
ध्याचु-मे ख: । 

सिलु तिर्थ सम्बन्धी मे मध्ये “शिव नील कठ महादेव छिगूलि सरन दुकाव” शीर्षकगु 
(पु मे मु, पौ ३३५) छपु जक मेय सिलु तीर्थया धार्मिक पक्षया खँ ताहाकेक न्हयब्व:गु दु । 
ख्वप जुजु रणजीत मल्लया शासनकालीन उगु मेय ख्वपयापिं सिलु तीर्थ वनीबलेया लॅपु व 
दिपुया नां न्हयथना त:गु सिलु मे नामं प्रख्यातःगु बाखं मेय न्ह्यथना त:गु लँपु दिपुया नां सिबें 
ताहाक ज्‌, स्थानीय भौगोलिक स्वरुप बांलू । तर उकी सिलु तीर्थ वनीपि श्रद्धालु भक्तजनया 
नुगलय सिलु तीर्थ सम्बन्धी उपास्यप्रति भक्तिभाव थनेगु कृत: बाहेक कवितात्मक गुण उस्त 
खने मदु । 

यंला - यंला (भाद्र) नं गुँलाया लिउ बइगु उलि हे धार्मिक महत्त्व दुग न्हयाइपुसे 
च्चंगु ला खः । थुबलेया प्राकृतिक, सामाजिक व धार्मिक वातावरण नं कविपिंत नेपालभाषां 
भक्तिया मे, ध्याच्‌ मे चिनेत अनुप्रेरित या:गु सी दु । थुबले खास याना श्रीकृष्ण जन्माष्टमी, 
भिद्यो जात्रा, यंड्या जाज्ञा, गणेश चतुर्थी तिथि ला: वः । प्याखं नाटक स्यना: क्यनीगु नं 
थुबले ला: । यंला ऊ वनीगु नं थुगु ला दुनेया धार्मिक ज्या को खः । उकि, सर्वसाधारण 
ज्ञात अज्ञात कविपिसं श्रीकृष्ण भक्ति मे, भिंद्योया स्तुति मे, नास:द्योया स्तुति मे, गणेद्योया 
स्तुति मे, ध्याचु मे वीर प्रशस्ति पूजा सम्बन्धी मे, शक्ति उपास्य भवानीया स्तुति मे चिना 
त:गु जुया च्वन । कवि जुजुपिसं चिना तःगु मे व जुजुपिंत ल्हाकम्ह धका नां यछाया त:गु मे 
नं थुबले दाफा भजनय सश्रद्धा भक्ति हालेगु या: । 


कौला - कौला (असोज) दुने विशेष याना शत्रु पक्षया भयं मुक्ति जुइगु वर फोना 
शक्ति देवी दुर्गा भवानीया स्तुति मे मालश्री लयं चिना हालेगु चलन आ: तक दनि । 


सर्वसाधारण कविपिसं चिना थक्‌गु नखः उत्सव पर्वया मे आपा याना उबलेया 
जनजीवनया धार्मिक भावना व ज्याखँँ कत्ताःगु सी दु । विवेच्यकाल दुनेया नेपालभाषा 
काव्यनाप उबलेया जनजीवनया धार्मिक सांस्कृतिक ज्याखँ छस्वा जुया हवनाच्वंगुया काव्य 
दसि सर्वसाधारण कविपिसं चिना थकगु थुपिं नख:- पर्व- उत्सव विषयया मे खः । थुमिसं 
उबलेया कविपिंत मे चिने निति प्रेरणा तथा रसिकतयत काव्यं लस्ताये दयेका बिउगुया नं 
काव्य दसि न्हयब्वः । 


नेपालमाषाया प्राचीन काव्य सिर्जना नखः पर्व -२४९ 


सर्वसाधारण ज्ञात अज्ञात कविपिसं नं देशय न्हयाथिंजा:गु दैवी अथवा प्राकृतिक 
प्रकोपं क:व:सां विचलित मजूसे स्तुति मे व आत्म दु:खानुभूति दृथना मे चिना थकगु सी दु । 
राजनैतिक संकटं देशय अमन चैन मदुगु अवस्थाय उपास्य देवदेवीयाके अभय वर तथा 
गहीनशीन जुजुयाके “प्रजा प्रतिपाल याव”, “विवेक दये माल” धका इनाप यासे चिना तःगु 
मे जात्राया सामूहिक दाफा भजनय मे हाला न्यंकेगु चलन दयाच्चंगु सी दु । संकटया इलय 
धार्मिक सास्कृतिक ज्याखैँ व काव्य साधना ज्या मद्य धयागु नं थुपिं में सी दु । 


उपास्यप्रति भक्तिभाव थनेगु, थःगु दुःख पीरया खँ प्वंकेगु, समाजया विकृति 
मनोवृत्तियात कया: ध्याच्‌ न्यकेगु, सिनाज्या व जात्रा- उत्सवया उल्लासमय वातावरणया 
सजीव भावकिपा कीगुली सफलगु स्यल्लागु मे नं उबलेया सर्वसाधारण अज्ञात कविपिनि 
पाखें चिना थकग नं सी दु । 


बाखं भे 

परिचय - सर्वसाधारण अज्ञात कविपिसं सिर्जना याना थकग॒ छग्‌ विधा रुपय 
नाले वहगु बाखं मे ख: । थ्व प्रबन्ध काव्य अन्तर्गत ला:गु खण्ड- काव्य व भारतीय 
आख्यानया दथुइ ला:गु नेवा: जातिया थःगु हे पहग विधा विशेष ख: । बाखं मे मध्ये नं 
सामाजिक माया मतिना व जीवनया दु:खसुखया बाखं प्वला त:गु सामाजिक बाखं मे व 
नेपालया इतिहासया गुगुं घटनायात कया चिना तःग ऐतिहासिक बाखं मे नेवा: जातिया 
मौलिक सिर्जना धाये बह ज्‌ । मेगु छथी बाखं मे धा:सा देशया लोक बाखं व वंशावलीया 
लिधंसाय, पौराणिक बाखंया लिधसाय, रामायण महाभारतया लिधंसाय, बौद्ध 
जातकावदानया लिधंसाय, भारतीय प्रेमाख्यानया लिधंसाय चिना तःगु दु । पौराणिक, 
जातकावदान व रामायण महाभारतया गुगं आंशिक पक्षया खँ दुथना बाखं लसी वयेक 
चिहाकयक चिना त:गु मे मनूतय नुगलय उपास्य पात्रप्रति श्रद्धा- भक्ति थनेत चिना तःगु 
मौलिक गीति मुक्तक थें च्चंगु आपा खने दु । भारतीय प्रेमाख्यान आधारितगु व अवदान 
आधारितगु ताताहाकगु बाखं मे जक अनुकरणोन्मुख जूगुलिं कृत्रिम खने दु । 


मनूतय दु:ख- सुखया बाखं, देशया ऐतिहासिक घटनाया खँ, न्यंक बाखं व उपास्य 
देवदेवीया गुण व लीलावतारया बाखं घाना चिना तःगु नं बाखं मे दु । 


नेपालभाषा बाखंमेया स्थिति 


सार्वजनिक दाफा भजन सफुती व लायकूया मे सफती ताताहाकःगु बाखंमे 
दुमथ्याः । भिंछे बहा: यलया व मेमेथायया दाफा भजन सफुती छपु निपु बाख मे दृथ्याः । 
मौखिक परम्परा कथं दहं वइगु व मे हालीपिनि व्यक्तिगत मे सफुती जक दइगुलिं 
पुलांपुलांगु बाखंमे आ: यक्व मल्‌ । आ: न्हयच्याये दुग बाखंमे मध्ये गुलिं पूमवं, गुलिं 
अस्पष्ट, गुलिया पाठ स्यं, गुलिंया रचनाकाल सी मदु । मल्लकालीन बाखंमेया ल्या: सिबें 
शाहकालीन बाखंमेया ल्या: आपा खने दु । महेन्द्र मल्ल, जगज्जय मल्ल, राज्यप्रकाश 
मल्ल, जुजु श्री ५ प्रतापसिंह शाहनिसें जुजु श्री ५ राजेन्द्रवि्रम शाह्या शासनकालय 
बांलाक ब्व:लने धुंक्ग विधा जूगुलिं मेमेगु नं बाखमे माला: अध्ययन याये बह ज्‌ । 
ठाकुरलाल मानन्धरया पुलागु मे मानदास तुलाधरया मल्ल शाहकालया मे व प्रेम बहादुर 
कसा:या मतेताया मे सफूतसें बाखंमे न्हयच्याके हये धुंकगु ख:सां नं प्रेमबहादुर कसा:या हे 
बाख म्ये सफ्‌ पिहां वसेलि तिनि स्वदेशी व विदेशी बुद्धिजीबीपिनि ध्यान नेपालभाषा 
बाखमे विधो आपा साले फुगु खः । 


बाखं मे -२५० नेपालमाषाया प्राचीन काव्य सिर्जना 


थ्व अनुसन्धान ज्याया अनुसन्धेय ज्वलनय (१) सामाजिक माया मतिनाया १७ पु, 
(२) ऐतिहासिक ३ पु, व (३) मेमेगु सोतया (जातकावादन, पुराण, रामायण, प्रेमाख्यान, 
वंशावली, न्यंक बाखं इत्यादि) लिधंसाय चिना तःगु १३ पु बाखंमे खने दु । 


सामाजिक माया मतिनाया वाखंमे 


“प्रभु मते छिन जित वाय" शीर्षकगु (कंसाकार: सितु ल्या: २४, पौ ३-४) बाखंमेय 
ल्हाकम्ह कविया नां बिया मत: । अज्ञात कविं जुजुया नां महीन्द्र मोल (महीन्द्र मल्ल) बिया 
तःगु दु (चरण ३५) । थ्व मे जुज्‌ महीन्द्र मल्लया (ने.सं. ६८०-६९४) शासनकाल दुने चिना 
तःगु सी दु । 

विषयवस्तु - थुकिया नायिकायात वया पुरुष प्रभुं छु खे मदयेक नं तं कयना मेम्ह हे 
तिरिनाप बुला च्वंच्चन । म्हगसय मखना थें थुजोग विरह दुःख फया च्वंच्वने मा:सां 
नायिकां व हे हवनेगु आसा यायां जोभन फुकाच्चन । थः पुरुष न्हयच्यानाच्चने मखंगुलिं व 
लखं पिने लाना वाथा वाथा कम्ह डा थे जुयाच्वन । नसा त्वँसा तिलय मग्यल । उकि बं थः 
पुरुषयाके मचांनिसें पिना तयागु मतिना सिमा ध्यने मते धका इनाप यानाच्चन । अथे तुं 
भीमसेनयाके व जुजु महीन्द्र मल्लयाके नं थः हा:ना: मदुगु अवस्थ्यूय लानाच्चगु खँ विन्ति 
यासे क्षमा फ॒वनाच्वन । 


रस - थुकिया नायिकायाके थः पुरुषप्रति माया मतिना देजायेकावं यंकेगु संकल्प 
खने दनिगु ला “प्रभु मते छिन जित वाय” वाक्यं क्यं । थ्व नायिका थः पुरुषया अभिमानं व 
तमं याना बायाच्चने मा:गु खः । उकि थ्व मेय प्रणयमान विप्रलम्भ श्रृंगार रस लुयाच्चंगु 
दु । थ्व नायिकाया इहिपा मचाबले जूगुलिं लिपा नायक नायिकायात मययेकल । नायिकायात 
वाना नायक अन थन मदयेक च्वं वंगुलिं नायिकां विरह सन्ताप फयाच्चने माल । नायिकाया 
“वसन्तया रे कोकिल थें हालाव जि जुया” धापृतिं “नायिकाया जोवन शुद्ध वसन्तकालय 
थ्यनाच्चंगु स्थिति क्यं । नापनाप थुकि नायिकां थः पुरुषयात माया यासे सःता च्वंगु 
मनोभावया किपा ब्वये हः । विप्रलम्भ श्रुगार रसय दये मा:गु नायिकाया विरह दशा थुकी 
थथे खने दु - (१) नायिकां न्हयाबलें थः पुरुष लुमंका थःगु नुगः खँ प्वको “नले तिले देले म्हले 
नाप लानातु ताया” (चरण २५), (२) थः पुरुषं वाका च्वंच्वने माःम्ह नायिकां थःगु नुगलय 
जायाच्चंगु विरह सन्ताप कनी “तरुनिसां मद्‌ प्रभु गबेतसें आव” (चरण ११), “आसान चोना 
निर आसा जुल” (चरण १९), “प्रभु मदु छेस चोने बनस तु ताया” (चरण २०), (३) विरह 
सन्ताप सह यायेगु धैर्य सीमा पुली थें च्चनेव नायिकां मरण इच्छा तकं याइ “हे चसु जोसे 
नरकस थुन्याव जि तल मफत यो रे छि दयान यव यम जिव” (चरण ६) । विरहिनी 
नायिकां हे थःगु नुग: घाः थ्व मेय कयना त:गुलिं सहृदय रसिक जनया नुगलय थ्व 
नायिकाप्रति सहानुभूति थ्व में थने फ्‌ । 

चरित्र चित्रण - थूकिया मेगु विशेषता चरित्र चित्रणाय दु । थुकी नायिकां हे 
थःगु विरह दुःख कनेगु सिलसिलाय थःगु चरित्र व्यक्तित्व न्हयब्वयेया नापनापं विरह 
दुःख फयाच्चने मायेका थकूम्ह थः पुरुषया चरित्रयात कया नं कुखिना तःगु दु । “हे 
यथेन जि मफ्‌ प्रभु छि माया तोलते” उदगार व थः पुरुषयात दइव (दैव) व प्राण भा: 
पियाच्चंम्ह थ्व नायिकां तप्यंक दोपं .मबिउसे न्हापां खापा मदुगु थःगु कर्मयात निं द्वपं 
बिया थथे धाइ 

हे थम जिव लसं परयाके हास निरदुखि रे तिरि जाति दुख बिसे हल 


दइवन चोसे हल सुयातनि पाल खापा मदु रे करमस मभिय कपाल (मभिन कपाल) । 


नेपालमाषाया प्राचीन कात्य सिर्जना बाखं मे -२५१ 


कोम्यालु स्वभावम्ह थ्व नायिंका शिष्ट मिजासं थःगु चरित्र व्यक्तित्व लुइक थः 
पुरुषयात थथे नं इनाप याइ “सिमा चोस रे होव स्वान मछय छु धरम ।” थ्व धापुतिं त:ता 
मछि अर्थ थुकथं ध्वाथ्‌ व: - (१) मान प्रतिष्ठा दयाच्वंगु परिवारय बूम्ह थुम्ह नायिकानाप 
वया पुरुषं महवनेगु धर्म मखु, (२) सिमा चोसं लाःगु स्वां पवित्र जुड थें थ्व नायिका सुयापाखें 
नं चरित्र भ्रष्ट मजूनिम्ह जूगुलिं व खना वया पुरुष तंचाये मा:गु मदु । उजोम्ह चरित्र शुद्धम्ह 
मिसा महंवसे वाना तयेगु वयागु धर्म मखु, (३) वया आसरा व हे पुरुष छम्ह जक खः, मेपिं 
सुं मखु । थ्व नायिकां थः पुरुषया व्यवहार खना तं क्यंगु खने मदु, निन्दा यानाच्चंग मदु । 
निन्दा यायेत नं व्याजस्तुति अलंकार छयला: ध्याच्‌ भासं थथे धायेका तःगु दु - है फले वास 
जुल प्रभु छिगूलि दयान सुयात नि पाल 'याय करमया फल' (चरणर२) । 


भावा शैली - थ्व मेया खँग्व: छ्यला व खँपु हनाया पह जुजु महीन्द्र मल्ल (महेन्द्र मल्ल) 
या मेया खँग्व: छ्यला व खँपु हनाया पह नाप अपायसक तामपा: । थुपिं स्वपुं मे छग्‌ हे थायया 
छग हे समयावधि दुनेया सिर्जना धाये ल्व: । जुजु महेन्द्र मल्लया शासनकालीन येया सर्वसाधारण 
जनपाखें पिलूम्ह अज्ञात कविया थुगु मेया भाव पक्ष ति हे कला पक्ष नं च्वन्हया: । अक्षरमाला 
पंक्ति शैलीं चिना त:गु नेपालभाषा मेय आ:तकया दकले न्हापांगु थुगु मे खः । क ख ग.... 
अक्षरमाला पंक्ति शैलीं चिना त:गु जुया थ्व मे ताहाक: । थ्व मे आत्मपरक व नाटकीय खने 
दु । थ्व मेया पदविन्यासय माधुर्य गुणया नँ ताये दुसा मेया भावार्थ यचुक प्वले फुगु थुकिया 
वाक्यविन्यासं याना मे छपं हे प्रसाद गुण लुयाच्चंगु दु । तिरि धर्म हनाच्चंम्ह नायिकाया 
मनोभाव ल्वयेक थ्व मेय व्याजस्तुति अलंकारं आपा थाय क्याच्चंगु खने दु । छुं खँ मदयेक थः 
पुरुषं तं कयना वाकाच्चने मा:गु विरह व्यथा अति जग स्वये थः पुरुषयात छं मधासे च्चनें मफ्‌ । 
धाये धा: सां थःम्हं थः प्राण व दइव (देव) भा: पिया तयाम्ह, मायां तापाके मफुम्ह ।थुजोम्ह 
पुरुषयात कुंखिने माःमा:थाय व्याज स्तुति अलंकार छयला त:गु खः । थथे यायेबले थः पुरुषया 
मान मर्यादाय घा: पा: नं मला: व पुरुषया अवगुण पक्षयात ध्याचु न्यंके थें याना निन्दा यायेगु 
ज्या नं ज्‌ वं । थुजोगु व्याज स्तुतिया छग्‌ दसु - है फले वास जुल प्रभु छिगूली दयानं सयात नि 
पाल याय करमया फल' (चरण २२) । हानं थुजोगु हे प्रयोजनया निति अज्ञात कविं थ्व मेय 
अप्रस्तुत प्रशंसा अलंकार थुकथं छयला तल- हे रगत (7) जि भालपाव मस्वतला ख्वाल 
कलियुगया प्रभाव जा अधर्मसं जस (चरण २७) । कलियुगय अधर्मीतय बल्लात्या: जुइगुलिं 
इमिसं जस कायेत स्वइ धयागु अप्रस्तुत खं थ्व मेया प्रस्तुत नायिकायात वया पुरुषं वाना त:गु 
ज्यायात ध्याचु न्यंका त:गु ध्वाधु व: । वर्ण्यं विषययात ल्वयेक थुकी सादृष्यमूलक उपमानं 
ज्याना त:गु खँत्वा: खँभाय -जलस चोन डा थे (चरण ८), गुचो थेन निभाल थे (चरण 
२०), वलिखाया वा फुति (चरण २९), समुद्र नुना थे जि न्यन (चरण३०) छ्यला तःगु दु । 
थथे हे 'चसु जोसे नरकस थुने (चरण ६), खापा मदु करम (चरण १३), धतुरिव चाल 
(?) (चरण १४), तिलस मग्यल (चरणर२०), फले वास (चरण २२) खंत्वा: खँभाय छ्यलाय 
अनया थःगु हे पह दु । थुगु मे वलिखा नामक रागय चिना त:गु खः । वलिखा रागबद्ध मे थ्व 
हे छप्‌ तिनि खना । थ्व रागया लक्षण परिचय बिया त:गु खँ नं मलूनि । थ्व मेया लय 
नायिकाया विरह विह्वल मानसिक स्थितियात ल्व: कथंया ज्‌ । थ्व में नायिकाया विरह व्यथा 
साकार याये फु । 


नेपालभाषा सामाजिक माया मतिनाया बाखंमे चिना थकम्ह आ: तकया दकलय 
न्हापम्ह ज्ञात कवि ने.सं. ७२०-७३२ रिखेया ख्वप आजाक्व ननिया केशव उदास ख: । अनं 
३६ ग्‌ चरण दुगु छपु व ८ ग्‌ चरण दुगु छप्‌ याना निपु बाखंमे चिना थकगु दु । 

थनथाय च्वय वंगु महेन्द्र मल्लकालीन बाखंमे नाप केशव उदासं चिना थकगु 'ऊ 
नमो श्री गन्यसाय नमो' शीर्षकगु कखग पवारे मे लना स्वये बह ज्‌ । 


बाखं मे -२५२ नेपालभाषाया प्राचीन काव्य सिर्जना 


थुपिं निपुं बाखंमेया विषयवस्तु छता हे तुं खः -निम्हतिपूया माया, मतिना (मिजंनं 
अभिमान व तं कयना नायिकायात वाना मेम्ह मिसा हवनाच्चंगुलि निपुं बाखंमेया नायिका 
तच्च्वःगु विरह सन्ताप फये माला च्वंच्वंगु सी दु । निपु मेयां नायिकापिसं प्वंकगु विरह वेदना 
व थःथः पुरुष प्रभु स्वामीप्रति आत्मसमर्पण भाव हे इमिगु माया मतिनाया बाखं ज्‌ व: गु दु । 


निपुं बाखंमेय कविपिं नायिकाया चरित्र चित्रण यायेगुली सफल खने दु । थुपि निम्हं 
नायिकापिं थःथः पुरुष प्रभुप्रति आत्मसमर्पण भाव, थःथः पुरुष प्रभु थःरिखे फःपुइका कायेगु 
मनोभावना दुपिं, थःगु कमजोरीयात नं कुंखिना थ:यात विरह सन्ताप फये मायेका तःम्ह 
कपटी पुरुषयात व्याजस्तुति अलंकार इला: त:गु मिजासं न्वायेगु व ध्याच्‌ न्यंकेगु साहस दुपिं 
खः । महेन्द्र मल्लया शासनकालीन बाखंमेया नायिकायाके सिबें कवि केशव उदासया 
बाखंमेया नायिकाया रुप सौन्दर्य, हिसि दुगु व्यवहार व यइपुगु मिजास आपा आकर्षक 
जूगुलिं बया पुरुष प्रभु वलिसे हानं हवं व:गु सी दु । केशव उदासया नायिकायाके श्रृंगारिक 
भावावेग ब्वाला कया पिज्व:गु सी दु । थ्वया न्हयोने महेन्द्र मल्लया समकालिक बाखंमेया 
नायिका मर्यादानिष्ठ, शिष्ट वे संयमित खने दु । 


निपुं बाखंमेय प्रणयमानं पिलूगु विरह स्थितिं म्‌ थाय कया तःगु.दु । नायिकापिनि थः 
थः प्रुष प्रभुप्रति आत्मसमर्पण भाव व दुग्यंगु माया मतिना (केशव उदासया बाखंमेया नायोया 
नायिकाप्रति) स्थिर जुयाच्चंगु दु । महेन्द्र मल्लकालीन बाखंमेया नायिका थः विरह व्यथां वाथा 
वाथा कनाच्चंम्ह जसां थः प्रुषनाप हवने दइतिनि धयागु खँय विश्वस्तम्ह खने दुसा केशव 
उदासया बाखंमेया नायिका ला तंचाया मेम्ह मिसा हवं वने धुंकूम्ह पुरुष प्रभुयात थःगु रुप 
सौन्दर्यं मिजास व व्यवहारं लिसाला कया हवने खंगु दु । थुभनं निपुं बाखंमेय सयोगरिखे 
' क्वसा:गु विप्रलम्भ श्रृंगार रस लुयाच्चंग दु । निपुं बाखंमेय नायिकाया विरह दशा प्वला तःगु 
काव्य शास्त्र सम्मत ज्‌ । केशव उदासं श्रंगारोहीपक कामचेष्टा व थासं थासय भ्रृंगारिक प्रसंग 
न्ह्यथना तः थें महेन्द्र मल्लकालीन अज्ञात कविं उजाग प्रसंग उस्त न्हयमथं । 

निपुं बाखमेया रचना गठनया आपा खय जो लानाच्वंगु तथ्य थुपिं खः - पुवारे लय, 
कखग अक्षरमाला पंक्ति शैली, नायिकां प्वंकाच्चंगु विरह वेदना अभिव्यक्ति मतिना बाखं 
प्वलेगु नाटकीय शैली, संयोग उन्मुख विप्रलम्भ श्रृंगार रस लुइका त:गु, तिरि धर्म व्या:पिं 
निम्ह नायिकापिसं थःथः पुरुष स्वामीयात व्याजस्तुति अलंकारं छायपाः त:गु मिजासं न्वायेगु व 
कुंखिनेगु याका त:गु । केशव उदासया बाखंमेया शुरुइ इष्ट देवदेवीप्रति मंगलाचरण स्तुति, 
बाखंमेया न्हयोखँया सूचं व समाप्ति वाक्यस थः त्वा:बा:या दुष्टजनतयत कुंखिना त:गु दुसा 
महेन्द्र मल्लकालीन अज्ञात कविया बाखंमेया समाप्ति वाक्यस जक उपास्य भीम व्याध्रज्य 
भद्रयाके व गद्दीनशीन जुजु महेन्द्र मल्लयाके गति दयेका बिउ, क्षमा याना बिउ धका नायिकां 
प्रार्थना याका त:गु सम्म दु । केशव उदासया बाखंमे संवादात्मक खः, महेन्द्र मल्लकालीन 
बाखंमेय गन गनं जक संवादात्मक लसी वः । केशव उदासया भाषाय ख्वपया स्थानीय 
भाषिका स्वरुप लू । उकी गनं गनं पाठ अस्पष्ट व भ्रष्ट खने दुगुलिं न्यना लाना लुमं थें लिपा 
लिपा लिपिबद्ध याना तःगु सी दु । व हे मेया पाठ राष्ट्रिय अभिलेखालयया गीत संग्रह (बी 
२८५।६) सफुती अझ स्पष्ट ज्‌ । महेन्द्र मल्लकालीन बाखंमेया भाषा केशव उदासया बाखंमेया 
भाषा सिबें स्पष्ट व परिमार्जित खने दु । 


उबलेया नेपाल उपत्यकाया जनजीवनय विद्यमान मिसा समस्याप्रति कविपिसं 
सहानुभूति तया इमिगु दुग्यंग माया मतिनाया कदर जुड मा: धयागु स: तयेभनं थुपिं बाखंमे 
चिना थकूगु ध्वाथू व: । थ्वजोगु हे समस्या व तातुना थुजोगु हे शैली जुजु श्री ५ राजेन्द्र 
विक्रम शाहया शासनकालीन छम्ह अज्ञात कविं चिना त:गु “नक पथम सिया अवेक छि 
छाय” शीर्षकगु मतिनाया मेय तक  दँहं वयाच्चंगु खने दु (तुलाधर: ने. सं. १०८८, पौ १९), 

“नक प्रथमसं सुमलपा रछिमी देवी “शीर्षकग्‌ (पु मे मु, पौ १९०) जुजु योगनरेन्द्र 
मल्लया शासनकालीन अज्ञात ल्हाकम्हं चिना त:गु थ्व बाखम नेपालभाषाया पुलांगु प्रख्यात 
“स्वयनगु” शीर्षकगु बाखंमेया (कसा, बाख मे, ने. सं. १०८३, पौ १०) कथानक हे छुं अंशय 
हीका चिहाकयक चिना तःगु सी दु । उगु “स्वयनगु” बाखं मेय तुंथी कतं बंगु सलां लिकया 
बिउम्ह मिजंलिसे इहि यायेगु मनतुना दयेक नं नकियात वया मां बबुं मेथाय बिया छोइगु, 
नकिंन कना थकथें वया मतिनामि मिज नं जोगि भेषं नकिं मेलि बिया छोगु छॅय भिक्षा फों 
बनीगु, मतिनामि मिजं नकिंया भा:तया क्यबया सिमा कवय आत्महत्या याना सिनाच्चंगु 
खना: नकिंनं नं आत्महत्या याइगु, दकले लिपा नकिया न्हूम्ह भाःतं नं थःम्हं बिहा याना 
दुकयागुलिं इमि थिथि माया मतिना दयेक नं फाया बी थें जुल, ननि कतकय इज्जत मच्वनीगु 
जुल धका पश्चाताप याना आत्महत्या याइगु कयना त:गु खः । च्चय न्हयथनागु आळसे 
धाःसा साधारण कथं नकिंया मचाबले इहिपा जूगु, वया प्राण स्वामिं वयात मययेक्ग, 
असिधि मामं मेले बिया छोगु, मेले वना थाय सबजं जा नये धुंका भाजुया बच॑ कथं देने 
कोथाय दुहां वनेत लुखा खर्‌ हाचां गा:बले थः न्हापाया प्राण स्वामी लुमंसे वया चित्त अन्दोल 
जूगु व मांभोतं चित्त अन्दोल यायें म्वा धका सान्त्वना बियाच्चंगु खँ जक दु । थुकी न्हापाया 
“स्वयनगु” शीर्षकगु बाखमेया स्यल्ला:गु बाखंचु, चरित्र चित्रण शिल्प, बाखंमेया पृष्ठभूमि 
रुपय सांस्कृतिक ज्याखँँ (इहि संस्कार विधि विधान), माया मतिनाया त:जिगु त्यागया 
प्रतीक कथं बाखं मोतयत “स्वयनगु” रुपय पलिस्था यायेगु कल्पना व माया मतिनाया निंतिं 
तःजिगु त्यागया आदर्श खने मदये धुकल । न्हापाया बाखंमेया अवशेष रुपय थुकी ल्यना 
न्ह्यल्याच्चंगु खँ थुपिं खः “नक प्रथमसं सुमलपा रछिमी देव”, “थाज्या लाज्या आखल 
मसयकं कामुनाहारीया सेवा”, “असिधि माम ... मेले बिसे ज हलयो”, “स्वामी न्हि दयक” 
(थुको थःम्हं ययेकाम्ह मतिनामि दयक), “मांभोत सतजा बियाव”, “क्वथाया कोलुष गाया 
बेले मतीस जि अन्दोल” । 

थुकी बाखमेया स्पष्ट रुपरेखा बांमलूसां थुकि “स्वयनगु” बाखमेया प्राचीनताय 
दुस्वयेत छदुवा लुखा चा:गु सम्म स्वीकार याये बह ज्‌ । थ्व मेया रागया नां “राग स्वेनगु” 
धका न्ह्यथना त:गुलिं उबले थ्व “स्वयनग” बाखंमे यक्व लोक हवानाच्वने धुंकूगु सी दु । 

पुवारे लयया “नमस्तु श्री भीमराजा जि प्रभु साकाय धाल” शीर्षकगु बाखंमेय 
(तुलाधर: पूलागु मे स्वंगृगु, पौ २५: २८-३२) प्रभु पुसामि सँदेशय बनयज्या वनाच्चंगुया कारणं 
नुग: मछिंकाच्चम्ह मिसाया बाखं प्वला त:गु दु । आशा सफु कुथी च्चंगु पौ ल्या: मदुगु छग्‌ मे 
सफ (ल्या: १२) स थ्व हे बाखंमे दुथ्यानाच्चंगु लुल । उकिया १-७ तकया चरण दुगु पौ 
तनाच्चगु दु । उको चरण ८-३८ तक दु । पूलाग मै (स्वंगूग) सफुती प्रकाशित मेया पाठ नाप 
उकिया पाठ रुजु याना स्वयाबले गनं गनं हिज्जे पानाच्चंगु जक खने दु, मेगु छुं पानाच्चगुं खने 
सदु । उकिया थ्व 

श्रीजगत जय मर (मल्ल) 

य देसया छत्रपति जुओया सि 

जस कति सुथीरन थचोऱ्य ॥ ३७ ॥ 

भिम रग पेम्ह किसि न्यपारया संवाछल 

तछोराया शुद्धि थ्वक तिथी स्वमवार (सोमवार) नी । ३८ ॥ 

समाप्ति वाक्यं मे चिउँगु संवत्‌ अझ अस्पष्ट याना तिथि त्वफिक्‌गु खने दनि । 
जुजुया परिचय धा:सा स्पष्टं “श्री जगत जय मर (मल्ल) य देसया छत्रपति” धका न्हयब्व:गु 
दु । जुजु जगज्जय मल्लंया नां सर्वसाधारण ज्योतिषतसें समसामयिक घटनावली टिप्पणी 

याना त:गुली “श्री ३ जय जग जय मल्ल देव” धका च्वयेग याना त:गुया पुरातात्विक दसि 
दु (वज़ाचार्य: पूर्णिमा ल्या: १८, वि. सं. २०२५, पौ १११ - ११२) । च्वय न्हयब्वयाग॒ समाप्ति 
वाक्यया “भिम रंग पेम्ह किसी” (नेसं ८४७ ?) जुजु जगज्जय मल्लया शासनकालया शुरु ई 
रिखे ला: व: । थुलि दसिया लिधंसाय “नमस्तु श्री भीमराजा” बाखं मे जुजु जगज्जय 
मल्लया शासनकालीन धका सीके छिन । 


थ्व “नमस्तु श्री भीमराजा” शीर्षकग्‌ बाखमेया विषयवस्तु सँदेशय (ल्हासाय) 
बनयज्याया नितिं पुसामि प्रवासित जुयाच्वंगुया कारणां नायिकाया विरह बिहवल मन:स्थितिया 
खँ, पुसामिप्रति दुग्यंगु माया मतिना व ता ई दयेका नं पुसामिं लिमथ्यंगुया कारणं नायिकायात 
जुयाच्चंग द्विविधा खः । 

थ्व बाखंमेय कथानक मदु हे धाःसां ज्यू । थः पुसामि नायक सँदेश वने धुंकालि 
विरह विहवल जुयाच्वंम्ह चरित्र नायिकाया थीथी विरह दशाया सुक्ष्म भाव किपा ब्वया 
त:गु परम्परागत काव्य शास्त्र सम्मत जुड्या नापनापं नायिकाया यथार्थ मन:स्थितिनाप नं 
सत्तिक धया थें ला:गु खने दु । नायिका थःम्हस्यां हे थःगु विरह विहवल मत: स्थिति न्हयब्वये 
बिया वया नुग: मछिनापुगु मतिना बाखं हना तःगु दु । 


रसया दृष्टि थ्व “नमस्तु श्री भीमराजा” बाखमे काव्य स्तरीय ज्‌ । थुकी बनयज्याया 
निंतिं नायक सँदेश वंगुलि थुकिया नायिकाया पक्षय प्रवास विप्रलम्भ श्रृंगार रस ल्‌ । थुकिया 
नायिका प्रोषितपतिका खः । थ्व मेय न्हयब्वया त:गु ति नायिकाया विरह दशाया विस्तृत 
वर्णन विवेच्यकाल दुनेया नेपालभाषाया मेमेग॒ मेय व बाखमेय मलूनि । थुकी न्हयब्बया त:गु 
विरह दशा थथे खः - (१) लुमत्ति; “खडाव मेव पुरुष लुमाडाव वसया सुष “(चरण २-३) दैत्य 
व विरह सन्ताप “करमस खापा मदु गथीड करम थव “(चरण ३), व “कलीन पुकया सीन 
दुगनछि बेथा जुल “(चरण ११), (४-५) चत्चलता व अधैर्य (चरण ५-६), (६) उन्माद, 
“डनयो जी उयोनी थें थव रुप थमन श्व (स्व) स्य “ (चरण ७), (७) मरण इच्छा, “तय गथे 
थ्व परान मलेनयो व वीनान “ (चरण १३) । नायिकायात गुबलें न्हयथुगु जन्मया पापं विरह 
दुःख फये मा:गु ला धयाग्‌ प्रायश्चित जुड (चरण १९), गुलबें थ: प॒सामि सँदेशय मेम्ह तिरिनाप 
हवना जीवन हनाच्चन ला धका संदेह नं याइ (चरण २४) । वया नये त्वने मयया वइ (चरण 
१७), थःत विरह मिड वाथावाथा कक वाना तःम्ह मिजंप्रति कुनुकूनु तं पिकाइ (चरण ३७) । 
श्रृगारिक काव्यय सामान्यतः धोदू वइपिं नायिकाया थुपिं काव्य शास्त्रीय परम्परां वःगु विरह 
दशाया विस्तृत वर्णन सिबें थ्व बाखंमेया नायिकाया अझ महत्त्वपूर्णगु मन:स्थितिया स्वथी खँ 
कविं थ्व बाखंमेय न्हयब्वया त:गु विशेषकथं लुमकें वह ज्‌ - (१) नायिकायात थःगु द्वपनं (थःगु 
छँय व देशय थातं च्चना थ:यात लुदंक फुदंक माया याइम्ह पुसामि ल्यये मस:गु द्रप) याना हे 
थःम्हं तच्वःगु विरह दुःख फये माल धयाग आत्मज्ञान लूगु, (२) थःगु द्वपनं थःयात विरह दुःख 
सन्तापं कः वः थें थः स्वजाति तता केहेपिंत (अझ मानव मात्रयात नं) मकयेमा धका तातुसे 
“चंचल पुरुष काय सुनान मतेल जन”, “भमल पुरुष काय सुनान मतेल जन” व “ठठीन हुदये 
दुःख सृयातान मजुयका” थें जा:गु सन्देश न्यंकाच्चंगु दु । सर्वसाधारण अज्ञात कविं चिना 
थकूगु माया मतिनाया मेय सारगर्भित सन्देश न्यंका: तःजिग मानवीय भावना न्हयब्वया त:गु 
आ: तकया छगू जक काव्य दसि थ्व खः । (३) थःम्हं भोगय याये मालाच्चंगु विरह दुःख सन्तापं 
थ्व नायिकायाके “हथीन चोने मुमाले थव भीड थमन स्वसे” धापू दुने आत्मबल ग्वाना वयेत्यंगु 
सी दु । थःयात अबला भाःपीपिं उबलेया मिसातयत सबला यायेगु कविया सामयिक सुधारवादी 
सः थुकी ताये दु । 
सँदेशय बनयज्या वंम्ह पुसामि “बनजन जियाकाव ली थेनका प्रसंने” धका 
उपास्य भिंद्योयाके नायिकां स्पष्ट शब्दं प्रार्थना यानाच्चंगु तथा “वशलपा चोड़ा थास षेललपे 

मदयका” धका सँदेश वनाच्वंपिनि नुगलय थःगु देश व कूलछँप्रति माया देजायकीग देश 
प्रेमया प्रत्यक्ष उद्गार नं थुगु बाखमेय तिनि न्हयलुल । 


थ्व बाखमेया अभिव्यक्ति कला पक्ष नं च्वछाये बह ज्‌ । नायिकां प्वंकाच्चंग विरह 
वेदनाय वया पुसामिनाप मयइपुक बायाच्वने मा:गु दुःखपूर्ण बाखं बांल्‌ । थ्व अज्ञात कवि नं 
महेन्द्र मल्लया समकालीन अज्ञात कवि थें आत्मकथात्मक शैलीं बाखमे चिनेगुली नासलं 
लीम्ह धका परिचित ज्‌ वः । थुकी नायिका थः पुसामि सँदेश वने धुंकानिसें विरह विहवल 
जुयाच्चंगु स्थिति भोलाक हनालि दकलय लिपा नायिकां थःगु भिं थःम्हं स्वये माल धयागु 
निर्णयतक थ्यंका बाखमे क्वचायेका तःगु दु । 
कविं थ्व बाखमेय भावयात ल्वयेक उबलेया जनजीवनय प्रचलित खूँँत्वा: खँभाय 
लाना: थासय थासय छुना तःगु दु - “करमस खापा मदु” (चरण ३), “भलीन पुकया सीन 
दुगन छि” (चरण ११), “भकाभका रुमानीव” (चरण २२), “लाखा बोषा” (चरण ३३), 
“यसे गासे” (चरण २८) । कविया गुलिं उद्गार भावपूर्ण उपदेशात्मक सक्ति थें न्यने 
यइपुसें च्चं + “चंचल पुरुष काय सुनान मतेल जन” (चरण ८), “भमल पुरुष काय सुनान 
मतेल जन” (चरण २६) व्र “खने मदु घाल वेथा सह याय मजीव” (चरण १४) । 
अज्ञात कविं थःगु समकालिक जनजीवनय लोक हवा:गु पुवारे मेया लोक लययात 
काव्य शास्त्रीय गुणं जा:गु भावपूर्ण मतिनाया बाखमे चिनेत छ्यला त:गु दु । थुकिया संगीत 
ध्वनि विप्रलम्भ श्रृंगार रस प्रधान मेयात ल्व: ज्‌ । थ्व मेया न्यने यइपुग लय नायिकाया 
नुग: घाः चासिचासि वया स्यानाच्चनीबले पिज्वइगु सः, थें ताये दु । थुकी नेपालभाषाया 
थःगु हे ठेठ खँग्व: आपा छ्यला हना तःगु दु । थुकिया वाक्यविन्यासं नेपालभाषाया थःगु 
स्वरुप व्यक्तित्व ब्वयाच्चंगु खने दु । थुकिया संयुक्त व मिश्र वाक्य नं सरल वाक्य ति याउँक 
ध्वाथू वः, सल्ललं न्हयाः । 
राग ॥ - ॥ 
सिलु तिस ओन्य धका अति रस जुल अय माम अय बुबा सिलु तिस ओन्य ॥ 
सिलु तिस मोल ल्हुय अति पुण्य लाक ॥ १ ॥ 
कांतिपुरिं दना ओना धमाथुलि वास ॥ २ ॥ 
धमाथुलिं दना ओना ॥ न्यागमानि वास ॥ ३ ॥ 
न्यागमानिं दना ओना ॥ रानि पौवा वास ॥ ४ ॥ 
रानि पौवां दना ओना ॥ गांचोस वास ॥ ५ ॥ 
गाचोसं दना ओना । धैंबु व्यासि बास ॥ ६ ॥ 
धैबु व्यासिं दना ओना । धुंच्या पौवा वास ॥ ७ ॥ 
धुंच्या पौवां दना ओना ॥ चंद्र सिलु वास ॥ ८ ॥ 
चन्द्र सिलुं दना ओना ॥ सिलु तिस वास ॥ ९ ॥ 
यिता छिना थिता थ्यन जुज़ुं गंके हल ॥ 
गना गन्य मज्यु मिसा हथि जुया फुत ॥ १० ॥ 
धाल्यमाया कोसं चोना खिचा ख्वस्यं हल । 
खिचा खोल मखु जुजु प्रभु खोस्य दिल ॥ ११ ॥ 
दुलि दन्य मनं मिसा शुपालस (सुपालसं) दन ॥ 


शुपालसं दना स्वया प्रभु खोस्य दिल ॥ १२ ॥ 

खोय मते प्रभु जिति ग्यंम्ह लायि ॥ 
छति ग्यंम्ह लाक्ययात तपस्या निं याय ॥ १३ ॥ 
जुजुं बिया तारिस्वान प्रभु छुके मानि ॥ 
जुजु बिया तारिस्वान प्रभु छुके धुन ॥ १४ ॥ 
निम्ह तिपु सिलु ओन्य शुयां (सुया) मतेओ ॥ 
निम्ह तिपु सिलु ओना ओया कथं बायि ॥ १५ ॥ 
नेपालया छत्रपति श्रीजयप्रकास मल (मल्ल) ॥ 
प्रजायात प्रतिपाल यानाओ बिज्याक ॥ १६ ॥ 
- आस कू / से सफू ल्या: २१८/७८७ सेप ७४ 
गँला पुन्हिबले जुइगु सिलु तीर्थ यात्रानाप स्वाप्‌ हंगु थुगु बाखमेय १-१५ तकया दुने मू 
बाखं हना तःगु दु । थ्वया १६ गूगु चरणय नेपालया छत्रपति श्री जयप्रकाश मल्लं प्रजायात 
प्रतिपाल यानाच्वग खे दु । ने.सं. ८५५-८६६ दुने जुजु जयप्रकाश मल्लया शासनकाल ने.सं. 
८६६ यां लिपाया इलय सिबे याउँक न्हयानाच्चंगु इतिहासपाखें सी दु । थुकिया लिधंसाय थ्व 
बाखंमे चिउँगु ई ने.सं. ८६६ दें न्हयो ला:गु सी दु । 
थुकी नायो थः मांबौयाके विदा कया पुण्य दयेके तातुनां सिलु तीर्थ वनी । 
कान्तिपुरं धमा थ्‌, न्यागमानि, रानि पौवा, गांचो, धैबु व्यासि, धुंच्या पौवा, चन्द्र सिलु 
कथहं छि जुना सिलु तीर्थ थ्यंकः वंगु व नायोनं गंक गंक नं लित्तु लिसें सिलु तीर्थ थ्यंक वंम्ह 
नकिंयात जुजुं हुइक: यंकग॒ तक संक्षेपं खँ न्हयथना तःगु दु । अनंलि, अज्ञात कविं निम्ह तिप्‌ 
सिलु तीर्थ वन कि ओना ओयाकथं बाये मालीगुलिं सूयां नं निम्ह तिप्‌ सिलु तीर्थ वने मत्यः 
धका उपदेश न्यंका त:गु दु । थुगु उपदेश थ्व बाखमेया केन्द्रविन्दु खः । निम्ह तिपूया माया 
मतिना व सिल तीर्थया धार्मिक पक्ष थ्व मेय गौण खने दु । 
थुकी नायो थः मांबौयाके अनुमति कया सिलु तीर्थ वंग खने दु । “निम्ह तिप्‌ सिलु 
वना वया कथं बाये माली, सुयां निम्ह तिपू सिलु वने मत्य: “धका उबलेया समाजं 
निषेधात्मक उपदेश न्यंका ख्याना त:गुलिं थुम्ह नायो नं थः कला:यात सिलु तीर्थ वये मत्य 
धका गंगु जुयाच्चन । थ्व खँ “गना गने मजिउ मिसा हथि जुया फुत” धयागु नायोया धापुतिं 
जक संकेत ज्‌, गनाच्चंगु दृश्य हे थुकी न्हयब्वया मत: । थ्व बाखमें निम्ह तिपू सिलु तीर्थ वने 
मत्यः धका गनेगु चलन जुजु जयप्रकाश मल्लया शासनकाल न्हयो हे नेपाल उपत्यकाय 
दयाच्चंगु संकेत या: । हानं, थुकी जुजुया सुखपालय च्चना वंम्ह नकिनं थः प्रभु स्वामि 
धाल्यमाया क्वसं च्चना ख्वयाच्चंगु ता:गु, उकियात जुज़ुं खिचा ख्वःग धका मिसायात 
हयेक्‌गु, नकिन प्रभु स्वामियात “जि ति ग्यंम्ह लाइ धका सान्त्वना बिउबले नायोनं “छ ति 
ग्यंम्ह लाकेयात तपस्या निं याय” धा:गु, नकिन नं थःत जुजुं उपहार बिउग तारिस्वान “प्रभु 
छुके धुन” धा:गु खॅल्हाबल्हा छत्वाबत्वा दुथना तःगु दु । जुजुं बिउगु तारिस्वान प्रभु छुके धुन 
धयाच्चंगुया अभिप्राय थःत हुइक यंकम्ह जुजुयात त्वःता थः प्रभु स्वामि हे हवंवये तिनि 
धयागु संकल्प वचन नकिनं अभिव्यक्त यानाच्चंगु खः । थुभनं, थ्व मे सयोगान्तरिखे 
क्वसा:गु खने दु । थ्व संक्षिप्त बाखमेया लिधंसाय सुगठित बाखं चु ज्याना, पात्रया व्यक्तित्व 
चरित्र लुइक व समाज संस्कृति नं लुइक स्यल्लागु ताहाकःगु “हाय हाय प्रभु स्वामि छि गन 
भाया” शीर्षकगु बाखमे चिना त:गु आ: थी थी मे सफुती प्रकाशित जुयाच्चंगु दु (कसा: 
बाखं म्ये, पौ १९-२१:, लीनहार्डः नेवारी गीतिमञ्जरी पौ ९६-१०३) । 

रचना काल स्पष्ट सी मदुगु थुगु “हाय हाय प्रभु स्वामि छि गन भाया” शीर्षकगु 
बाखमेया म्‌ विषयवस्तु निम्ह तिपूया माया मतिना खः । सिलु तीर्थया धार्मिक महात्म्यया खँ 
थुकिया नायो नकिंया धार्मिक संस्कार रुपय न्हयलुया च्वंग्‌ दु । निम्ह तिपू सिलु तीर्थ बने 
मत्यः धयागु धारणा थ्व बार्ख मेया नायोयाके दयाच्वंगु मानसिक विकार रुपय थ्व बाखमें 
प्रस्तुत या:गु दु । 
| कथातक - बाखंचु ज्याना तःगु ल्याखं थ्व बाखंमेया न्याग्‌ लु दु - (१) निम्ह तिप्‌ 
सिलु तीर्थ बनेगु खँय नायो नकिया खँल्हाबल्हा जुयाच्चगु न्हापांगु लु खः । (२) निग्ग॒ ल- 
'सिलु तीर्थ वये मत्य लिहां हुँ धका भा:तं कला:यात लिगगं कलातं भा:तयात 'नाप वने नाप 
च्वने गथे बायेमाली' धका सान्त्वना ब्युब्यूं भिछथाय बाय च्वँच्वं नायो नकिं सिलु तीर्थ 
थ्यंक: वनी । न्हयथ वंगु जयप्रकाश मल्लया शासनकालीन सिलु में न्यका त:ग॒ “निम्ह तिप्‌ 
सिलु ओना ओयाकथं बाये माली” धयागु उपदेशं भयभीत जूम्ह नायोया मन:स्थिति थुकी नं 
लुयाच्वंग दु । (३) स्वंगग लु-सिलु तीर्थय मोल्हुया च्वनीबले नकियात जुजुं हुइक: यंकी । 
नकिं थः प्रभु स्वामियात “धन्ना कायमते जि ति ग्यंम्ह लाइ” धका सान्त्वना ब्युब्यं जुजुया 
सुखपालय च्चना वनी । 'व ति ग्यंम्ह लाकेत हिमालयस झिनिदँ तपस्या च्चने मानिगु' मती 
तया - नायो अनंनिसें नुग: मछिंका थःगु छँय लिहा वइ । लँय नकिंयात जुजं “छिमि भाःत 
ख्वःगु मखु खिचा ख्व:गु” धका हययेका तारिस्वान उपहार बी । नकिन थ्व तारिस्वान थः 
प्रभु स्वामियात छुके मानि धका फूयाना तइ । थुगु दृश्यं नायो नकिंया क्वातुगु माया मतिना 
कयं थें इपिं हवनीतिनिगुया पूर्वाभास नं क्यं । (४) प्यंगूगु लु-सिल्‌ तीर्थ वना कलाः छखे 
लाका व:गु समाचार न्यना: नायोयात वया मां अबु दाजुकिजां व जःलाखःलां हेबायचबाय, 
याई । नायो विरक्त जुसें जोगी जुया छे त्वःता वनी । थ्व दृश्य थुगु बाखमेया नायोया 
विरहया पराकाष्ठा खः । (५) न्यागूगु लु-तकियात जुजुं थःगु लायकूली दुने यंका वसः तिसा 
बिया नोकर चाकरं दहल याका राजसी सुख भोग बिया हययेका तइ । जुजुं वयात रानी 
याये धका लोभ क्यनी । नकिन थःगु बुद्धि जतन छयला थःत हुइकः हःम्ह जुजुया माया- 
जालं मुक्त जुइगु कृत: याई, जतन यानाच्चनी । नकिंनं थः चर्तुमास अबसं च्वंच्वनागु 
सिमधयेक त्रिपासा म्हितेगु जुजुया मन॑ तुना पूवंके मजिउनि धाइ । जुजुं नं नकियात 
लयतायेकेभनं चतुर्मास अबसं क्वचायेकेयात मा:मा:गु ज्वलं ता:लाका बीगु वचन बी । 
नकिं देशय दकव जोगी फकीर मातानि व प्रजागणयात भोय स:तेगु बन्दोबस्त याना बिउ 
धका जुजुयाके इनाप याइ । थः भा:त गृहस्थी प्रजाजनतय पुचलय खने दयेक: व:सा थ:यात 
थः भाःतं त्वःते धुंकल, थः भाःत थः लिसे बाये माला विरहं जोगी जुयाच्चंगुसा जोगीतय 
पुचलय अवश्यं खने दयेक: वइ । अथे खःसा थः मातानि भेषं लायकूलिं पिहां वना जोगी भेष 
वःम्ह थः प्रभु स्वामि लिना बिस्यु वनेगु नकिंया थ्व दुविस्तागु ग्वसा: खः । अबसं क्वचाइ 
खुन्हु थः भाःत जोगी भेषय व:गु खनेव लयताया नकिं थः नं जुजुया लायकूलिं मुक्त जया 
मातानिया भेषं थः भाःतनाप लिना वनी । थुकथं, थ्व सुगठित बाखं मे न्हापा वियोगान्त थें 
जुया लिपा संयोगान्त कथं क्वचाःगु दु । न्यागूग॒ लुया घटना व्याक्क जयप्रकाश मल्लया 
शासनकालीन बाखं मेय मदु । थ्व लिपा हे सिर्जना जूगु खः । 


चरित्र चित्रण - थ्व बाखंमेया बांला:गु विशेषता नकिंया चरित्र चित्रणय दु । 
थवयाके नेपाल उपत्यकाया मिसाया प्रतिनिधि व्यक्तित्व लुयाच्चंगु दु । थ्व नकिं तिरि धर्म 
हनीम्ह, निम्ह तिप्‌ सिलु तीर्थय मोल्हुयेवं अति पुण्य लाई धयागु विश्वास दुम्ह, थः इहि याना 
तयाम्ह मिजंयात वाहेक मेपिंत जुजु हे जूसां थः प्रभु स्वामि नाली मखुम्ह व व्यवहार निपुणम्ह 
खने दु । थःत हुइकः यंम्ह जुजुं ब्यग अनेक राजसी सुख सुविधा व मान हाकूतिना थः हे 
स्वामि लिना लायकूलिं बिस्युं वनां त्वःतल । जुजुया लायकुली व थःगु तिरि धरमय हाकः 

मकिक च्वना वःगु दु (भि ब य दा सु पौ १५१)। थःत हुइक: यंम्ह पात्रया पाखें मुक्त जुयेत 
जतन बुद्धि छल याना पौरुष पराक्रम क्यना जूम्ह “सुलोचना माधव” बाखंमेया (कसा: ने.सं. 
१०८३, पौ ३:२४-३६) नकिं सुलोचना रानीया ज्याखंसिबें थुगु बाखमेया नकिया ज्याखँय 
उबलेया नेपालया संस्कृति व सामाजिक स्थिति ध्यान दृष्टिस तया परीक्षण यायेबले 
स्वाभाविक खने दु । नकियात सिलु तीर्थय जुजुं हुइक: यंकगुया कारणां बाये धुंकालि हानं 
थिथि हृवनेग्‌ उपाय जतन यायेगुली नकि ति नायो उस्त सक्रिय मज्‌ । थः तिरि ति ग्यंम्ह 
लाकेत भिगंनिदँ हिमालयस तपस्या याये मानि धका तिरियात मूल्यांकन याःम्ह थ्व नायो थः 
तिरिनाप बाये मा:गुया विरहं जोगी भेषं जूगु खने दुगुलिं एक पत्नी व्रतय च्वंच्वंम्ह खः 
धयागु सी दु । 

थ्व बाखमेय नायोया पाखें विप्रलम्भ श्रृंगार रस लुयाच्वंगु दु । नकिया सिबें 
आपा संबेदनशीलम्ह नायो थः तिरियात जुजं हुइक: यंके धुकालि थःगु छयें स्वया लिहां 
वयाच्वंबले लॅ धुछिं थः तिरि लुंमका, नुग: मछिंका वयाच्चंगु खने दु । विरह सन्तापं व 
आत्मग्लानिं विरक्त जुया जोगी तक जुया वन तर थ्व जोगी जूगु त्यागया निंतिं त्याग 
भावं मख्‌, थः तिरिनाप हवने तातुना भिगनिदँतक ब्रत याना नं थः तिरि माला लुइका 
हानं हवनेगु संकल्प- कथं जोगी जुयाच्चंगु खः । थ्व बाखंमेय नकिं थः प्रभु स्वामिनाप 
बाये माला गनं ख्वयाच्वंगु मद्‌, ख्वबि हायेकाच्वंगु मद्‌, विरह सन्तापं भसुका तयाच्वंग्‌ 
मदु । बरु जुजुया लायक दुने च्वना नं राजसी सुख भोग व मान सम्मान तथा भौतिक 
सुविधा सम्पदाय छत्तिं मोहित मजूसे थः प्रभु स्वामिनाप हानं हवनेत नकिंनं फलदायी 
जतन उपाय यानाच्वन । थ्व जतन उपायं हे गंपुन्हि कुन्हु सिलु तीर्थय बाया स्वला 
लिपाया दुने अर्थात्‌ चतुर्मास ब्रत सिधयेकीगु कछलापुन्हि (सकिमना पुन्हि) खुन्ह इपिं हानं 
हवने दत । थुकिं, थ्व बाखंमेंया नायो नकिं भिनिदँ मछितक मखु कि (अमात्यः वि. सं. 
२०३६, पौ ६) स्वला तक जक बाये मा:गु खने दु । 


थ्व बाखमेया मेगु विशेषता यें देशं शिलु तीर्थ वनेगु लँय लँय्‌ ला:गु थायबायया 
छसिकथं भोलाक नां कना तःगु खः । जयप्रकाश मल्लकालीन शिलु तीर्थ मेय येंनिसें 
धमाथुलि, न्यागःमानि, रानिपौवा, गांचो, धैबु व्यासि, धुंच्या पौवा व चन्द्र सिलु धा:गु 
न्हयथाय चा बाय्‌ च्वना तिनि शिलु तीर्थ थ्यंक वंगु खने दु । तर थुगु बाखं मेय निम्ह तिप्‌ 
सिलु तीर्थ वनेव बाये मालीभनं ग्याःम्ह नायो नं लँ धुछिं थ: कला:यात वये मते धका गँगं बने 
माःगुलि येंनिसे धमाथ्‌, न्यागमानि, जैफल पौवा, रानी पौवा, चतुरालि पौवा, नक्वाव्यासि, 
धैबु तँ, भिमलपाको, धुंच्याव्यासि, लकडि विना धा:गु १० ग्‌ थासय बायच्चना तिनि सिलु 
तीर्थ थ्यंकूगु खने दु । नायो याकःचा लिहां व:बले धा:सा सिलु तीर्थनिसें यँ छँय तक थ्यंकेत 
भिमलपाको, नक्वाव्यासि, रानी पौवा, न्यागःमानि व पशुपति नापं याना न्याथाय जक चा 
बाय च्वंगु खने दु । लँय ला:ला:गु थाय बायया परिचय बीगु नेपालभाषा धार्मिक तीर्थया मे 
व बाख मेया छगू प्रवृत्ति खः । थुगु बाखमेय थायया तां जक दु, थाय बायया भौगोलिक, 
धार्मिक व सामाजिक छुं विशेषता न्ह्यथना मत: । थुकी न्हयथना तःगु थायबाय थथ्या 
क्वथ्या लुयाच्चंगु भौगोलिक स्थिति व थायबाय पतिकं नायोया मन:स्थिति पाना वंग 
अवस्था थ्व मेया संगीत ध्वनिं संकेत या: । 

भावा शैली - थुगु बाख मेया नेपालभाषा ई. सन्या १८-१९ गूगु सदी दथु ईया 
नेपालभाषा खः । थुकी थायथासय नेपाली भाषीय (उबले पर्वतीय भाषा) क्रियापद बुक्तेयाता 
बुके मजु सामेल याये छले याना वये व खँत्वा: खँभाय धन्दा सुर्ता केती चाकर नोकर 
झारी खव छपला तःगु दु । उगु इलय नेपालभाषी नेवाःत व नेपाली भाषी बन्धुपिं भाषिक 
व सांस्कृतिक स्वाप हनाबना बांलानाच्चंगु ख: । थ्व सिलु तीर्थया मे इमिसं नं थुइका काये 

फयेमा धका नेपाली क्रियापद व खँग्व: दुथ्याका त:गु खः । थुकी नेपाली भाषीय खँग्व: व 
क्रियापद छयला त:गुली नेपालभाषाया स्वाभाविक सौन्दर्य व गति नं मस्यं । थ्व बाख्मेय उगु 
ईया न्हगु जलय न्ह्गु व्यवहारय ल्वयेक नेपालभाषा थःगु प्राचीन शुद्ध संस्कारित व यइपुगु नायु 
क्यात पहचह त्व:मफिक छ्यला: नेपालभाषां गतिशील माध्यम रुपय व्व:लनाच्वंगु नं यचुक. खने 
दु । नेपालभाषी व नेपालीभाषी निखल:यात नं बाखमेया घटना खँ व भाव याउँक संचार 
थजुइमा धका युकी संस्कृतया अतिक प्रचलित तत्सम तद्भव खँग्व: छ्यला तःगु दुसा नेपाली 
भाषीपिं नाप हिमचिम दुगु नेपालभाषाया चलनचल्तीया खँग्व: नं छ्यला तःगु दु । अयनं थ्व 
बाखमेया नेपालभाषा स्वाभाविक, शुद्ध, स्पष्ट, सरल व बोधगम्य.ज्‌ । 


थ्व बाखमेया भाषाय थी थी परिस्थिति विशेषस ला:पिं पात्रा मनोभावना द थाय 
थासय थ्यंका नायोया मन:स्थिति हिलाच्चंगु सजीव व नाटकीय भाव किपा न्हयब्वयेगु 
क्षमता दु । कलातं मसीक सिलु तीर्थ वनेत पासा थ्वया ज्योतिषीयाके साइत कया तंतयार 
जूगु खँ त्वत्वपुया जूम्ह नायोयाके “हाय हाय प्रभु स्वामि छि गन भाया” धका कुला न्यना 
च्वंगुया लिसलय नायोनं खँ त्वत्वप॒या धाड “छन्त धन्दा छाय मिसा ज्याखँँ याना चोना” । 
अथे हे नकिंनं अतिक कोम्यालु मिजास “छि व जि व चोना प्रभु सल्लाह साहुति मद्‌” धया 
थःत अनपत्यार या:गुया विरोध भ्या भचा हे भू सीमदयक प्रकट याये सःगुलिं “सिलु तीर्थ 
मोल ल्हुय अति पुण्य लाई सिलु तीर्थ वनेयात पासा माल वना” धका यथार्थ खे नायोया म्हुतुं 
मचायक पिल्हवकां त्वःतल । “धुंच्या व्यासि थ्यंगु बेले प्रभु कोछ्ना दिल” व “बुझे याना 
बुझे मजू मिसा अवश्यं बाय माली” धांप॒तिं निकट संभावी आपत्तिया संकेत या: । लँय 
नकिनं लिसासां “नापं वने नापं चोने गथे बाय मालि” धयाच्चंगु उद्गारय नकिया थ:' 
स्वामिप्रति माया मतिना क्वातुयाच्चंगु भाव पिब्व:सा नकिनं नायोयात मन तयेभनं न्यंकाच्चंग 
थ्व “खोयमते प्रभु स्वामी जि ति ग्यंम्ह लाइ” धयागु साधारण लसी व:गु खँ नं नायोयाके 
नकिंप्रति धात्थेंया माया लिपा तक दयाच्चनीगु खः ला कि मखु थाना स्वयेत सफल जगु नं 
नायो नं थुकिया लिसलय “छति ग्यंम्ह लाकेयात तप याय मानि हिमालस तप या:सां छति 
ग्यंम्ह मदु” धका नकिंया चरित्र मूल्यांकन या:गु न्यने दत । नकिं नं उकि जुजुं थःत उपहार 
बिउगु तारिस्वान थः प्रभु स्वामियात छुके मानि धका फ्याना तल । थुभनं थ्व बाखमेय 
थासय थासय छुना तःगु नायोनकिं व नकिं व जुजुया खँल्हाबल्हा भावपूर्ण जू, मनोवैज्ञानिक 
ज्‌ । अथे हे नकिंयात हुइक: यना लायकूली दुथ्यंके धुसेलि जुजुं त्रिपासा छको म्हिते नु 
धा:बले नकिंनं जुजुयात “थ्व खँ ल्हाय मते राजा जिगु विनति न्यव चतुर्मास अबसं चोला व्रत 
सिधयके मानि” धयाच्वंगु साधारण खेँ थें च्वं । तर थुकी नकिंया लायकूलिं मुक्त जुया थः 
प्रभु स्वामि हे हवं वनेगु दुविस्तागु ग्वसा: सफल जुइकीगु अदृश्य शक्ति सुलाच्चंगु दु । जुजुं 
नकिया थ्व धापूया .तप्यंक अर्थ चतुर्मास ब्रत सिधल धायेव नकिं जुजुं धाःथे च्चनीम्ह जुल, 
जुजु नाप हवने तातुना हे नकि चर्तुमास व्रत च्चंगु ख: धयाग थुइकल । थुभनं अज्ञात कविं 
थुकी अतिक सूक्ष्म नाटकीय व्यंग्य दुथना त:गु हिसिं ली.। | 

थुकथं थ्व बाळसे लोक मेया स्तर च्वय ला:गु मौलिक सिर्जना ख: । थुकिया अज्ञात 
कवि नेपाल उपत्यकाय लोक हवाःगु सिलु मेया लिधंसाय थ्व बाखंमे चिना तःगु सी दु । 
उकि थ्व नं ई. सन्या १८-१९ गूगु सदी दथु ईरिखेया नेपालभाषाया छपु स्यल्लागु बाखं मे 
खः । अज्ञात कविं जयप्रकाश मल्लकालीन धार्मिक उपदेश प्रधानगु साधारणगु बाखंमेया 
लिधंसाय थुगु सजीव बाखंमे हना त:गुली कवित्व जहाँ थी । सलु मे (बाखंमे) थ्व अनुसन्धान 
ज्याया नितिं ताःलाकागु दाफा सफ्‌ मध्ये भिंछे बहा यलया दाफा सफुती जक दुथ्यानाच्चंगु 
दु । बाखंचु, चरित्र चित्रण, घटनाक्रम, भाद सन्देश च्वय बंगु सिलु तीर्थया बाख मे नाप 


आपालं जो लाः, गनं गन जक पाठभेद दु । च्वय वंगु बाख मेय मदुग प्रसंग तैसा दु । 


बाखं मे -२६० नेपालभाषाया प्राचीन काव्य सिर्जना 


राम मंगल 
हरि हरि जि करम दइवत बिलयो जरम फृतकि ननान रे ॥ घ ॥ 
थनिया चछि कन्हस्या न्हिछि छि ओ जि ओ होने जा दनि प्रभु वायो मुदेस थ्यने रे ॥ १॥ 
सघन कासे भोजन यासे खोसे न्वासे केने जा मते प्रभु, धिरज नि याओ रे ॥ २ ॥ 
ग्वलं ग्वल खेज डा कासे सुमंगल बोनकाव भझालयो प्रभु, गुगुबतस दिल रे ॥ ३ ॥ 
कलसि ओने च्वापु गु खनिओ क्रकभक रुमसे ओयिओ प्रभु, गुगु बनस दिल रे ॥ ४ ॥ 
सिं हल लासा नगुति फांगा लोंहत फुंग जुलयो प्रभु, गुगु बनस दिल रे ॥ ५ ॥ 
भोजन याता लपते थ्यं थनि छिन जित वानाव प्रभु, गुगु बतस दिल रे ॥ ६ ॥ 


७ SS 


नखत ओयिओ चखत ओयिओ ककभक लंमसे ओयिओ प्रभु, गुगु बनस दिल रे ॥ ७ ॥ 
श्रीक्षी भीमसेन दया दय तेल यो नेपालया छत्रपति श्री जयप्रकाश परजाया उधार याओ रे ॥ ८॥ 
- सितु (निलापौ), पो १८ 


जुजु जयप्रकाश मल्लया शासनकालीन थुगु ब:चा हाक:गु बाळसेय सर्वसाधारण 
अज्ञात कविं ल्हासा वनेत्यंम्ह पुसामियात सगं बिया विदा बिया छोय न्हयर्खुन्हु बहनि 
न्यंकाच्चंगु माया मतिनां इला त:गु खँ प्वंके बिया तःगु दु । थुकिया नकि प्रवत्स्यत्पतिका 
नकि खः । पुसामि ल्हासा वंगुया कारणं विरह दु:ख हने मा:गु बाखं प्वला तःगु लिपा 
लिपाया बाखमेया कथावस्तु, चरित्र, देशकाल परिस्थितिया पूर्वरुपरेखा थुगु बाखंमें किया 
त:गु खने दुसां नं थुकी तक सामाजिक व आर्थिक समस्याया कारणां ल्हासाय बनय ज्याया 
नितिं वने मा:गुया बाध्यता न्हयब्वया मतःनि । पुसामि ल्हासाय वंगुया कारणं नकिं 
सामाजिक व आर्थिक दुःख फये मा:गु खँ नं न्ह्यलूगु मदुनि । ल्हासाय पुसामि प्रवासित 
जूगुया कारणां नुग: मछिंका च्चंपिं मिसातय विरह बाखं प्वला: शाहकालय चिना तःगु 
बाखमेया कथावस्तु, पात्रतयया चरित्र व्यक्तित्व, थायबायया परिचय वर्णनया पुसा च्वय बंगु 
मेया “धिरज याओ”, “सुमंगल बोनकाओ खें सगं फयाओ भालयो”, “सिं हल लासा नगुति 
फांगा लॉहत फुंग”, “नखत ओइओ चखत ओइओ” व “भीमसेनया स्तुति” इत्यादि थुकी 
लुयाच्चने धुंकल । थुपिं फुक्क उबलेया समाजय अति प्रचलित धारणा व थिति परम्परा ख: 
धयागु ध्वाथ्‌ व: । थुलि खँ त्वःता थुकी न्हयथने बहगु मेमेगु काव्य गुण न्हयमलूनि । 

“संसारया कारण विघ्न फुतकाओ” शीर्षकगु (कसा: बाखमि, ने.सं. १०८३, ६:५९- 
६३) सिन्हाज्या लयया बाखंमेया समाप्ति वाक्यं थव यलय राज्यप्रकाश मल्ल जुजु जुयाच्वंगु 
इलय ने.सं. ८६९ आषाढ कृष्ण सोमवार अमावास्य खुन्ह चिना तःगु खँ स्पष्ट ज्‌ । थ्व हे 
शीर्षकया मेगु ल्हयया त:गु छप्‌ मेय जुजु विष्णु मल्लया नां न्हयथना त:गु नं दु । थुके जुजु 
विष्णु मल्लकालीन मे हे जुजु राज्यप्रकाश मल्लया शासनकालय्‌ थ्यंका नं गद्दीनशीन जुजुया 
नां जक हिला हालेगु चलन दयाच्चंगु क्यं । 

थ्व बाखमेया चरण १-३ मंगलाचरण प्रार्थना खः । सिन्हाज्याबले बुंज्यामितसें 
उपासना याये माःपिं इष्ट देवदेवीपिं विघ्न मजुइकीम्ह कोयना गणेद्यो, वा गाका बीम्ह 
बासुकी नवनाग राजा, मछिन्दरनाथ, मेघराजा गन्धर्व व विरन्ची नारायणया गुण च्चछाया 
त:गु दु । 

थ्व बाखमे चरण ४-१९ तक न्हयानाच्चंग दु । थुकिया बाखंचु थथे ज्याना तःगु खने 
दु - चरण ४ स थ्व बाखंमेया न्हापांगु लु न्हयब्बया त:गु खः । थुकिया नायोनं थः बँ वने 
न्ह्यो नकिंयात कर्पिसं हिस्याय मफयेक बालाक समा याना वा धया थकी । ज्यापुनिया समा 


नेपालमाषाया प्राचीन कात्य सिर्जना बाखं मे -२६१ 


यानाच्वनीबले थ:गु बुँइ वा पित ला खे स्वयेगु तोह चिना त:सिं भाजु वइ । ज्यापुनिया रुप 
जौभन खना येचा:म्ह तःसिं भाजुं थःगु मनया खँ चाकुग भासं प्वंकी । थ्व खँ न्यनेवं 
ज्यापुनिनं थःगु तिरि धर्म रक्षा याये नियतां त:सिं भाजुयातं “लरबर ख : ल्हाव भाजु दुहा 
भाय मते न्हा” धका छत्तिं मग्यासें खबरदारी याइ । थ्वयांलि चरण १० ब ११ स थ्यंका 
बाखंचुइ हिउपा: वइ । “जिगु बुई वा पिय मदु” धया तमं पिहां बंम्ह त:सिं भाजुयात 
ज्यापुनिनं थः पारिवारिक, सामाजिक व आर्थिक कारणां बाध्य जुया सःता वया इच्छा कथं 
रस रंग याइ । रस ख्याल धुनेव लिहां वनेत्यंम्ह त:सिं भाजुयाके थःगु हक सुरक्षा थजुइमा 
धका चिन्ह फोनेगु लिज्ञां ज्यापुनियाके खने दु । त:सिं भाजुयाके नं थःगु करतूत त्वःपुयेभनं 
बँ बनेत्यंम्ह ज्यापुनियात “भोयभोयकना लायकूया चम्पा स्वां ज्वना हुँ” धका स्यनेगु बुद्धि 
द्‌ । चरण १८ व १९ थ्यंका थ्व बाखमेया रहस्य नाटकीय ढंग प्वला त:ग स्यल्ला: ज्‌ । 
कला:म्ह दो बान्हि जायेको तिनि बॅइं बजि नक: वःग खना भा:तम्हस्यां तमं न्वातं ज्यापनिनं 
नं बॅइं च्चंच्वंम्हस्यां छेय लायकया त्वायभत पाहाँ वयाच्चंगु छु सी, वयात पाहां याकाच्चने 
मा:गुलिं बॅ वये लिबा:गु खे नं छु सी धका ल्वयेक लिस: बिल । अले तिनि भा:तम्हस्यां 
मिजासं छ मवःसां वा पीगु ज्या सिधयेका तये धुन धाइ । 


अज्ञात कविं थः समकालीन बँँज्यामितयत तःसिं भाजुपिसं याना त:गु पारिवारिक 
सामाजिक व आर्थिक शोषणयात कया स्याचुक ध्याचु न्यंकेभनं ज्याना त:गु थुकिया बाखंचु 
स्यल्लाः । थुकी तःसिं, म्हय व ज्यामित सकसियां न्हयोने बॅज्यामि अर्थात्‌ म्हयतय्‌त जुयाच्चंगु 
शोषण नाटकीय व्यंग्यं जा:गु शिष्ट मिजासं भरंग उला बिउगु दु । उबलेया देश काल स्थिति 
व सामाजिक अदप अनुशासनया सीमाना दुनेच्चना नं उबलेया सामाजिक आर्थिक व राजनैतिक 
अधिकारं सम्पन्नम्ह त:सिं भाजुपिंत ख्वालय न्हयोने हे थुलि ध्याच्‌ न्यंकेगु नं म्हो साहसया खे 
मखु । तःसिंया करतूतयात कया वया न्हयोने हे ज्यापुनिनं “गथिन भाजु छिन छु उजुं दया छिन 
आम खः जा जिगु चित्तस मवं न्हा’ व 'तोहल मदयंक बु थोय धका धाव” धायेका तःगु नं 
उबलेया सकल शोषित बुँज्यामितय नुगलय गुनुहुँ न्वयाच्चंगु विद्रोहया बुलुमि खः । 


थ्व बाखं मेया चरण १-३ तक व २० स जक ल्हाकम्ह कविपाखें धाये मा:ग खे 
इतिवर्णनात्मक शैलीं धयाच्वंगु दु । थुलि त्वःता मेगु फुक्क अंशय नाटकय थें बाखं मेया 
पात्रतयत थने हया त:गु दु । इमित थवंथवय खेँ ल्हाके बिया: थव बाख मेया कथानक 
न्ह्याका त:गु दु, पात्रतय चरित्र प्वला त:गु दु, थ्व बाखं मे लोकमेया साधारण स्तर च्चय 
ला:गु काव्य शास्त्रया गुण विशेषतां जा:गु तःजिगु रचना खः । ई. सन्या १८ गूगु सदीया 
नेपालभाषा काव्यया थ्व थःगु हे विशेषतां जा:गु बाव मेख: । 


थ्व बाखमेया छगू छग्‌ वाक्यं बाखं मेया छता छता घटना व ज्याखँ मिखाय न्हयोने तये 
हये फुगु दु । बाखमेया पात्रतय मनोभाव नं यचुक न्हयब्वये फुगु दु । थुकी छ्यला त:गु खँग्वलय 
अभिप्राय विशेष दुथना त:गु दु । दसुया रुपय त्वायभ्रत काये । थन त्वायभत्या सामान्य अर्थ 
सुं मिसां त्वाय चिना तःम्ह व्यक्ति विशेष खः । थ्व बाखंमेय त्वायभतया विशेष अभिप्राययुत्त 
अर्थ तःसिं भाजु खः । लायकूया त्वायभत धका विशेषण नं छ्यला त:गुलिं थ्व बाखमेया 
त:सिंभाजु छम्ह अधिकार सम्पन्न व्यक्ति रुपय परिचित ज्‌ वः । हानं मेगु कथं, बुँज्यामिया 
मिसाया रुप जोभन खना लोभ याना इमिसं ज्यानाच्चंगु बँ थ्वयेग ख्याचो कयना शोषण याना 
जुइम्ह उबलेया विलासीयात ध्याच्‌ भासं लायकूया त्वायभत धका कुनां छुना तःग॒ नं ध्वाथ्‌ 
व: । थूजागु बाखंमे खँत्वा: खँभायया नं स्रोत खः । हित्यायेगु भोय भोय कने लसिकल 
समा, चाकुणु वचन चित्तय सव लरबर खँ व्हाय तापाका हये बु थोय नगल कचिंगल 
जुये बेल चायु पोनपात लाय देव जा बान्ि जासे वल व रस ताये खँत्वा: खँभायया स्रोत 
थ्व बाखंमे जुयाच्चंग दु । 


बाखं मे -२६२ नेपालभाषाया प्राचीन काव्य सिर्जना 


जुज श्री ५ प्रतापसिंह शाहया शासनकालीन छम्ह अज्ञात कविं चिना थक्‌गु “पिरतिया 
पुरुषन वाना जि ताथल” शीर्षकगु (मानन्धर: ने. सं. १०८८, ३७: ४६-४७) बःचा हाकःगु 
हिसिचा दुगु आत्मकथात्मक बाखमे खः । थः यःम्ह भा:त सँदेश वंगुलिं थ:यात विरह दु:ख 
जगु व लिपा भिंद्योया पूजा सेवा भक्ति यानाया पुण्यं भाःतम्ह सँदेशं लिहा वःगुलिं थःयात 
लयता वःगु बाखं नकिं थःम्हस्यां हे नीभोलं चाःछि चीहाकयूक कनाच्वंगु दु । 

थ्व बाखमेय नायो सँदेश वंगुलि नकिंयात न्हापालाक विरह दु:ख जगुलिं प्रवास विप्रलम्भ 
श्रृंगार रस लुयाच्चंगु दु । लिपा, भिं्योया कपां भाःतम्ह ल्हासां लिहां वसँलि थः भाःतनाप 
न्ह्याइपुक हवनेखंगु स्थितिइ संयोग श्रृंगार रस लुयाच्वंगु दु । थुकिया नकिंन थ: भा:त सँदेशं लिहां 
वयेकालि जूग॒ न्ह्याइपुगु यइपुगु रस सुखया खँ “ख्वाल जा अति भिन मुसुक्क न्हिला केन खः ल्हाय 
अति भिन वचन न्हां” जक धायेका तल । बाखंमेया शुरुइ प्रवास विप्रलम्भ श्रृंगार रस प्रधान 
काव्यया नकिंनं फये मालीगु चिन्ता (झालयो सँदेश जुलयो बनबास मनन भालापार्थे मतिल 
दैवन), अधैर्य (जुया जि मन अति हतास), सन्ताप व शिथिलता (सन्तापन शरीर जि गना वन, 
लुमन्ति (चान्ह न्हिनं लुमनाव चोना जि याकतन खोयाव) व अभिलाष (होनकिव वम्ह प्रभु 
ननानं) धाःगु थी थी विरह दशां याना नकिंप्रति सहानुभूति थने फुगु दु । थुकथं थ्व में निगुलिं 
पक्षया (विप्रलम्भव व संयोग) श्रृंगार रस थने फुगु दु । 


थ्व बाखमे उबलेया नेपाल सरकार व ल्हासा सरकारया दथुइ जूगु ने.सं. ८९५ भाद्र 
शुदिया (वज्राचार्य: वि.सं. २०२९, पौ २७४-२७९) व्यापारिक सन्धी जूगु सिबें पायछि किला 
लिपा चिना त:गु खने दु । उगु सन्धी पत्रय “ल्हासा भिकाछे प्रमुख सन्देश चोड़ नेवार 
महाजन बन्जालया खँ न्हापा नेपालया मर्यात थें.......” धका च्चया त:गुया अनुकूल प्रभाव 
उबलेया नेपाल उपत्यकाया नेवा: महाजन ल्हासा नेवा: महाजन व बन्जातयत ला:गु थ्व बाखं 
मेय नं लिज: वःगु सी दु । ल्हासाय व्यापार याः वनेगु ज्याखँ अपायसकं धन्ना पीर काये 
माःगु मखुत धयागु धारणा नेपालया व्यापारी परिवारय थनेगु थ्व बाखमेया म्‌ तातुना ख: । 
उकि हे थुकी शुरुइ छक्का: नकियात जूगु विरह दशा प्वला: लिपा सयोग सुखानुभूतिया खं 
बाखमे क्वचायेका त:गु खः । हानं, लिपा थ्व बाखमे संयोगान्त जुइतिनिगुया पूर्व संकेत 
लुइक नकिनं सँदेश वंम्ह भाःत लुमंका नुग: मछिंकुसें थथे धायेके बिया त:गु विचारनीय 
ज्‌ - “जुया जि मन अति विलास” व “वसया चरणस चोने जि अति रस” । सँदेशय 
व्यापारया नितिं बनीपिं मिजंतयत गनीपिं व सँदेशय बने धुंकूपिं भाःत लुमका नुग: मछिंकीपिं 
मिसातय मन निश्चिन्त थजुइमा धका थ्व बाखमे चिना त:गुली मनोवैज्ञानिक व सामयिक 
महत्ता दु । सरकारं जनहितया नितिं छिउगु सामयिक सुधारवादी कदमया समर्थनय मा:गु 
ल्वःगु धारणा समाजय थनेभनं थ्व बामे चिना वंम्ह अज्ञात कविया थ्व त:जिगु देन ख: । 
थ्व बाखमेया प्रभाव जुजु श्री ५ रणबहादुर शाहया शासनकालीन “मते मते भीमराज...” 
शीर्षकगु बाखमेय लानाच्चंगु दु (थुकिया खे क्य वइ तिनि ।) । 


थुकिया रचना विधान नं च्चछाये बह ज्‌ । थुकिया म्‌ तातुना व भाव यचुक 
न्हयब्वयेभनं थुकी घटनाक्रम कथंछि सरल ढंगं न्हयाका तःगु दृ । संक्षिप्तता थुकिया मेगु 
त:जिगु गुण खः । ल्हासा वनेगु लँया ग्यानपुग अवस्थाया शब्द चित्र न्हयब्वयेया पलिसा “जुल 
यो बनवास” उद्गारं गाका: तःगुली नं मनोवैज्ञानिक कारण सुलाच्चंगु दु । ल्हासा वनेगु लँ 
अत्यन्त ग्यानपु धका मिसातसेँ सिल धायव इमिसं ल्हासाय व्यापारया नितिं वनेत्यंपिं थःथः 
मिजंतयत विदा बी मखु । अथे जुल धायेव ल्हासा वनेबले पासा थ्वये साःप थाकुइ, गुकि इमि 
लजगा: थिकिथिकि पने फु । अथे हे नकतिनि इहिपा यानाम्ह ल्यासेम्ह कला:यात छँय विरह 
सन्तापया गालय क्वफाना ल्हासाया समिनितय रुप जोभनय भुलय जुइपिं मिजंतयत स्याचुक 
नायिक व शिष्ट पहलं थथे ध्याचु न्यंके थें उद्गार प्वंका तःगु नं कवितात्मक ज्‌ - “होलयो जिल 

स्वान अतिन वासनान भ्रमरण रस काय मखन” । थ्व धाप्‌ समासोक्ति अलंकारया नं हिसि 
दुगु दसु खः । बः बः पर्व: व धा:धा: खुसिधाः पुला लांलां बिक वने माःगु ल्हासा देशय 
वनाच्चंपिं मिजंतयूत थःथःगु दुकुलुग मायां थःथःगु कूलछेंय थःथःपिनिग॒ माया मतिनां सालाः 


लितब्वना दुकायेगु नेवा: मयजुपिनि शक्ति व आकर्षण थ्व उद्गारय दु । 


थ्व बाखंमेया भाषा यचुसे च्वं । थुकी श्रृंगार रसयात ल्वयेक माधुर्य व प्रसाद गुण 
देजा: । थुकिया वाक्यविन्यासं व पदविन्यासं नं थुपिं गुण थुकी लुइका बिउगु खः । थुकिं 
याना थ्व मेय न्यने यइपुग संगीत माधुर्य नं ल्‌ । 


थुभनं थ्व बाखंमे लोक मेया स्तर च्य ला:गु काव्य ग॒णं जा:गु रचना खः । जुजु श्री ५ 
प्रतापसिंह शाहया शासनकालीन छपु स्यल्लागु नेपालभाषा बाखंमे थुकियात स्वीकार याये बह ज्‌ । 


“हरि हरि जि व मतेना प्रभु विधातान यन न्हां” शीर्षकगु (कसा: ने. सं. १०७९, पौ 
५०) थ्व बाखमे नं जुजु श्री ५ प्रतापसिंह शाहया शासनकालीन अज्ञात कविं सिनाज्या लयं 
चिना तःगु खः । थुकिया म्‌ विषयवस्तु माया मतिना खः । थुकिया ल्यास्यम्ह नकिंयात 
अतिकं ययेका त:म्ह वया भाःतम्ह मत्यवं सित । जोभनया प्रकृति कथं वयात काम जोर 
पिरे या:गुलिं व वयात मेम्ह मिजं छम्हस्यां ययेक्‌गुलिं नकिं व हे मिजंयाके वन । अन 
नंकिंयात न्हयथुया पाखें छत्तिं चितास्‌ मन्त । थः न्हापायाम्ह भाःत सीबले थः नं नापं सती 
बना मसिनाग छाय धया थें नकियात पश्चाताप जुल । 


नकिंया नुगलय शुरुइ श्रृंगारिक भाव सक्रिय जूसां लिपा वया नुगलय मदया वंम्ह 
वया मतेना प्रभुयात विधातां मत्यवं लाका यंकगुलि जगु शोक हा कया त:गु खने दु । उकिं 
थ्व बाखमेय करुण रस ल्‌ । थुकिया नकिंन थःयात थः मतेना प्रभुं तिसा धन बिउगु गुण 
लुमंकाच्चंगु (चरण २), विधातायात कुंखिनाच्चंगु (चरण ६), सुका तयाच्चंगु (चरण १० 
व पश्चाताप तायाच्वंगु करुण रसय दयेमा:गु अनुभाव व व्यभिचारी भावया दसु खः । 


न्ह्यथ वंगु बाखमे थें थ्व नं सुगठित ज्‌ । थ॒की नं संक्षिप्तता व आत्मपरकता गुण 
च्वछाये वह ज्‌ । वाक्यविन्यास, पदविन्यास व संगीत लय नं न्हयथ वंग मेया थें ख: । 


मेया समाप्ति वाक्यस विरहिणी नकिन थःयात धाइ ल्हाइपिं सुं मदया उबलेया जुजु 
याके “भजलपे अबलान सरन सुयाकेन लाय नरमुनि सिंह परताप न्हा” धका शरण 
आश्रयया निंतिं इनाप यानाच्चंगु दु । थुभनं थुकी अज्ञात कविं गद्दीनशीन जुजुया प्रजावत्सलताया 
यश वर्णन अप्रत्यक्ष कथं याना तःगु ध्वाथ्‌ वः । 


थुकी आखलं संवत न्वाका त:गु स्पष्ट मज्‌ । न्हयथ वंगु में थें थुकि सामयिक महत्त्व 
दुगु खँय स्वस्थ धारणा समकालीन मनुतयके थनेगु त:जिगु कृत: थ्यंक या:गु खने मदुसां थ्व 
बाखमे नं उबलेया छपु स्यल्लागु मे खः । 


“मते मते भीमराज मंगल याहुने” शीर्षकगु बाखंमे (कसा: बाखं मे, ने. स. १०८३, 
७:६६) जुजु श्री ५ रणबहादुर शाहया शासनकालीन छम्ह अज्ञात कविं सिन्हाज्या रागय 
चिना त:गु खः । मेया दकले लिपागु चरणय “लोकया धन्दा कासे थिति रिति तया तसे सुख 
आनन्दन बिज्याक न्हा” धया त:गुया लिधंसाय थ्व मे चिउँबलेया नेपालया राजनैतिक, 
सामाजिक, आर्थिक, सांस्कृतिक व धार्मिक अवस्था बांलाना च्चंगु खै सीका काये फु । थ्व 
ब्ाखमे चिउँगु समय ने.सं. ९१९ फागुण शुद्धि २ न्हयो ला:गु खने दु । 

थ्व बाखमे चिना त:गुया तातुना बनयज्याया नितिं ल्हासाय वने मा:पिं व्यापारीतय 
जहान परिवारयात निश्चिन्तता व ज्यूधन सुरक्षाया अनुभव याकेगु खः । बनयज्याया नितिं 
मिजंत ल्हासा वनीगुलिं इमि मिसातसें नुग: मछिंका जुइगु खै उबलेया नेपाल उपत्यकाया 

मंका:गु यथार्थ दुःख पीर खः । उबले नेपालया बेपारी परिवारय इहिपा याना दँबदें हे हवने 
मखंक ता ई तक निम्ह तिपू बाया ख्वबि जा नयाच्चने मालीगु, ल्हासा वनेगु लँ अतिकं 
खतरापूर्ण जूगुलिं थःगु चो-सिन्हः मत्यवं म्हुना वनी ला धका मिसां म्हय मन्हयं धन्ना कया 
जुड भा:गु व छँय मिजंत सुं मदया असुरक्षित जुइगु जुयाच्चन । उकि उबलेया नेपाल 
उपत्यकाया मिसातसें थः थः मिज॑त ल्हासाय वनीगु उस्त य: मतायक्‌ । ल्हासा वनेत्यन कि 
लिगनीगु जुयाच्चन । उजाःम्ह मिजं पियाच्चनां थःगु भविश्य थातय मलाइगु तायाः पार 
पाचुका नं फ्वनीगु जुयाच्चन । थ्व बाखमे उजापि हे मिसातयूत थः पुसामि ल्हासा वन धका 
छुं धन्ना काये मा:गु मदु, छँ विचा याना भिंद्योया सिवा भक्ति यानाच्चन धा:सा ल्हासा 
चनाच्चंम्ह पुसामि याउँक ननानं लिथ्यंक वइ धयागु निश्‍्चिन्तताया धारणा थनेगु नियतां 
चिना त:गु सी दु । थ्व मेया “भीमसेनया दयान ननान थेन प्रभु शरीर कुशलन थेन प्रभु” 
धापुतिं थ्व खँ पुष्टि याः । 

अज्ञात कविं थुकी दुथना त:गु उद्देश्य ल्वयेक मेया शुरुइ थः पुसामि ल्हासा वंगुलि 
नकिन छक्का नुग: मछिंकाच्चंगु कयना त:गु दु । विरह सन्तापं नकिं गंसि जुया वन । थःगु 
प्राण ल्यंका तये मफइ ला धका पीर नं वयात जुल । लिपा, नहिं न्हिं भिंद्योया सिवा भक्ति 
याना जगुया फलस्वरुप वया भा:तया पौ बरावर वल, पती दया भा:त याकनं लिहां वये 
धया हःथें लिहां नं वल, भाःत लिथ्यं खुन्हु चच्छि रस रंग याये नं खन । रस रंग 
यानाच्चंतलें नसंफागु हे मचा: । थुकथं थ्व बाखमेय नकिंया क्षणिक विरह सन्तापयात 
संयोग सुख व रस रंगं त्याकगु दु । थ्व काव्य शास्त्रीय लक्षणं जाःगु बाखंमे खः । थुकी गनं 
संवादात्मक शैली छ्यला तःगु दुसा गनं इतिवर्णनात्मक शैली नं छयला तःगु दु । हानं गनं 
नकिंया मती खँल्हानाच्वंगु थें याना त:गु नं दु । थुभनं थ्व ब:चा हाक:गु बखमेय नाटकीयता 
व सजीवता दु । 


थुकिया म्‌ विषयवस्तु बनयज्या नितिं ल्हासा वनीपिं व्यापारीतय मिसातय थःथः 
भाःत लिसेया माया मतिनाय ज्‌ वइगु संयोग विरहया सामाजिक बाखं खः । सिनाज्या लयं 
हना त:गु विरहया थ्व बाखमें सहृदयया नुगलय थी फु । कन्नाचायापुगु भान व संयोग 
सुखानुभुति संचार यायेत ल्वःगु व छिंग्‌ संगीत ध्वन्यात्मक माध्यम सिनाज्या लय जूगुलिं 
अज्ञात कविं थ्व बाखमे सिनाज्या रागय चिना त:गु खः । कला पक्षया दृष्टिं स्वयेबले थ्व नं 
अज्ञात कविया सिर्जनात्मक उपाय खः । 


“थो झ्याल कोसय गात ..' शीर्षकगु (सुरज मधित्वा: ख्वपया तुलसी रामयाके च्चंगु) 
सिनाज्या रागबद्ध बाखमेया न्हयोनेया चरण १ निसें ६ तक मदु । चरण ७ निसें ७२ तक दु । 
बाख्मे सफ्या थःगु खँ शीर्षकगु च्वखँ दुने, पुलांगु मे स्वंगूगु दुने व नेवारीगीतिमंजरी 
सफती थ्व मेया संदेश चोनम्ह कायया अति राभ (लाभ) ज॒यकाओ निसे समाप्ति अशं थ्यंक 
दुगु मे प्रकाशित जयाच्वंगु दु । थुपि प्रकाशित मेया समाप्ति वाक्यस उबलेया नेपालया जुजु श्री 
५ राजेन्द्रविक्रम शाहदेवया नां व प्रशस्ति वाक्य दु । प्रकाशित 'सँदेश चोनम्ह कायया अति 
राभजुयकाओ शीर्षकग मे ला च्वय न्हयथनागु “थो भयालं कोसय गात” शीर्षकगु बाखमेय 
चरण ४५ निसें तिनि न्हयानाच्चंगु खने दु । हानं, उकी जुजुया नां नेपालया छत्रपति श्री 
रणबहादुर न्हयथना तल । प्रकाशित सँदेश चोनम्ह कायया अति राभ दयकाओ' मेया पुलांगु 
संस्करण 'थो भऋयालं कोसय गात” शीर्षकगु खः । तर थ्व नं नयना ल्हयया त:गुलिं गनं 
संक्षिप्त, गनं खँग्व: पाना च्वंगु व गनं खँ अस्पष्ट जुयाच्चंगु दु । 

थुकिया मु विषयवस्तु भाःतम्ह ल्हासाय बनयज्याया नितिं वनाच्वंगुलि नुगः 
मछिंकाच्वंम्ह मिसायात वया भाःतया पासा छम्हस्यां वया भाःत ल्हासाय सित धयागु 
असत्य समाचार कना सती वने मायेका बिउगु व लिपा ल्हासां लिहां वःम्ह व मिसाया 


नेपालमभाषाया प्राचीन काव्य सिर्जना बाखं मे -२६५ 


भाःतम्ह नं थः कला:यात पासां छले भुले या:गुलिं सती वना सिनाच्वने धुंकगुलिं छे ब देश 
त्व:ता जोगी जुया वंगुया बाखं खः । उबलेया मध्यमवर्गीय व्यापारीतय मिसातसें व ल्हासा 
वंम्हस्यां समाजया स्वार्थी व मति मभिंपिं मनूतय पाखें मखुगु खँ न्यंका छे स्यंका बीगु गम्भीर 
दु:ख फये मालाच्चंगु थ्व बाखंमें न्हापालाक न्हयब्वये ह:ग सी दु । 


थ्व बाखमे न्हयब्व:गु मेगु महत्त्वपूर्ण पक्ष खः -सँदेशय वनाच्चंम्ह नायो धन लाभ याना 
नेपाल लिहां बइबले याइगु थितिविधिया खँ - सँदेश भिखा छे, कृति व सको देश जुना 
चाबहिली थ्यंका नायोनं थः मांयाथाय थः थ्यंकः वयागु सःपौ भल्या नायोयात बीके छोइगु, 
मांम्हस्यां जःलाखःला मुंका चाबहिली काययात लस्व: वनीगु, सगं बियालि छ्यें लित ब्वना 
हइगु । थुकी समाजय जुयाच्चंगु अवस्था व हेति पासां या:गु कुकत्य सम्म गथे ख: अथे न्हयब्वया 
त:गु जक खने दु । छुं सुधार अथवा मभिं ज्या याइपिनिगु ज्याखँया विरोध भर्त्सना याये कथं 
थ्व बाखंमे चिना त:गु खने मदु । थुकिया अज्ञात कविया ला जूगु बाखं प्वलेगु जक कुत: खने 
दु । इतिकथात्मक मे मध्ये 'सँदेश चोनम्ह कायया अतिन राभ दयकाओ' शीर्षकगु मे थी थी मे 
सफूती दुथ्याका तःगु स्वयबले हितया पासां ल्हासाय्‌ बनयज्या वनाच्च॑म्हस्या मिसायात असत्य 
समाचार कना: छले भुले याःगुलिं मिसा अनाहकय सती वना सी माःगु मार्मिक स्थिति हे 
उबलेया तच्च्वःगु सामाजिक समस्या खः धका कयना त:गु दु । 


थ्व मे संवादात्मक शैलीं चिना त:गु दु । थुकी गनं नकिं व वया ल्हासा वनेत्यंम्ह 

भाःतनाप जूगु खंॅल्हाबल्हा, ल्हासाय वंम्ह भाःम्हस्यां लँयं आपालं दुःख सिल ला कि धका 
नकिन मतिं मतिं खँ ल्हाका त:गुली नाटकीयता बां ल्‌ । थुजागु खँल्हाबल्हा पाखे थुकिया 
बाखंचु, पात्रया चरित्र, देश काल स्थिति न्हयब्वयेगु ज्या तिप्यंका त:गु दु । उकि, थ्व बाखं 
मेय इतिवृत्तात्मकता म्हो खने दु । थुकी काव्यशास्त्रं कयना त:कथंया विप्रलम्भ श्रृंगार रसय 
दइगु विरह दशा -सन्ताप, लुमन्ति, अधैर्य व आत्मग्लानी न्हयब्बया त:गु दु । मेगु खँ, 
थ्व बाख मेया नकिंयात उबलेया रुढिग्रस्त समाजं आदर्श धका कयना त:गु सती वनेगु लॅय 
जबरजस्ति घ्वाना त:गुलि हे नकिं विरह विहवल व अधैर्य जुसें सती वना म्वाकनं थःगु इह 
लीला मत्यवं क्वचायेकेगुली बाध्य जुड माल । थुकिं याना थ्व बाखमे लिपा करुण रसय फः 
हिलाच्चंगु ख: । ल्हासाय वनेत खँ छूबले हे दको फको दयकाव वये धन्दा काये मते धका 
हययेका थकाम्ह थः कलाः थः हे अधर्मी पासां न्यंकुग असत्य समाचार न्यनांया. भरय सती 
वना सीगु खँ थः ल्हासां नेपालय लिथ्यनेव न्यने माल । थः यःम्ह कला:या विनाशं याना जूगु 
शोक स्थायी भाव जुयाच्चंगुलिं थ्व बाखंमे लिपा करुण रसय फ:हिउगु खः । चरण पतिक 
बःचा हाकःगु सरल वाक्य निग्‌ निग्‌ हना तःगु खँपुइ पात्रया मन:स्थिति, मनोभाव, इमिसं 
याताच्वंगु ज्याखे, व घटनाक्रम कथंछि न्हयलू व: । उजाग्‌ प्रसंग थन दसु रुपय न्हयब्वये 

जवन सोगन फसे, षवत खोबी हुसे जि प्रभु खोसे खोसे भाल न्हां 

सिमा हल लासा लासे लोहत फुगा तसे नगुतिया फागा फासे दिल न्हां ॥ 

चान्हसं कोख हाल न्हिनसं कोख हाल जिग नुगल खुलुललु मिन न्हां ॥ 

थ्व बाखमेय थासंथासय “जि नुगल तयांतय मजिल,' “जि नुगल खुलुलुलु मिन’ धयागु 

उद्गार सम्बन्धित पात्रया अति भावुकता न्हयब्वयेगु कुत: अज्ञात कविं याना तःगु दु । थुकी 
उबलेया जनजीवनय न्हिंन्हिंस्या ज्याखँय छ्यलेगु याना त:गु खँ भाययात काव्यात्मक रुप बीग 
नच्चा कृत: खने दु । थुकिया त:गु मछि खँप्‌, खँत्वा: खँभाय व शव्द चित्र थ्व हे विषयवस्तुया 
जुजु श्री ५ राजेन्द्रविक्रम शाहया शासनकालीन “जि वया ला लछि मदुनि” शीर्षकगु बाखं 
मेय नं छ्यला तःगुया खँ क्य वइतिनि। उकिं थ्व बार्ख मे “जि वया ला लछि मदुनि” बाखं 
मेया पूर्वाधार खः धयाग सी दत । 


बाखं मे -२६६ नेपालमाषाया प्राचीन कात्य सिर्जना 


'जि वया ला लछि मदुनि' शीर्षकगु (कसा: बाखम्ये ने.सं १०८३, ४:४१)च्यान्हु च्यान्हु 
सिवा याना भीमसेन देवयाके........." शीर्षक पुलांगु म्ये सफृती प्रकाशित जूगु खः (मानन्धर: 
नेसं १०८८, पौ ५३) । उकी धुवा चरण छग्‌ व चरण १-२० ग्‌ तक जक दु । उकी भाःतम्ह 
ल्हासा वनेत्यंगुलिं नकिंनं थः माजु व भा:तनाप थुगु छवार ल्हासा बनेगु लिपिना दिसँ धका 
इनाप यानाच्वंगु खॅल्हाबल्हानिसें थः भा:तया पासां ल्हासा वनाच्वंम्ह थः भा:त सित धाःगु 
असत्य समाचार न्यताया भरय नकिं सती वनेत माःगु अन्त्येष्टि पूजा विधि यानाच्चंगु खँ तक 
जक दु । आख भ्ये सफ्ती प्रकाशित 'जि वया ला लछि मदुनि' शीर्षकगु बाखमेय धा:सा चरण 
१निसें३२ तक दु । थुकिया बाखं नं पू वं । थुकी नकिं सती वना सीगु खँ, स्वदँ लिपा नायो 
ल्हासां लिथ्यंक वया भया: क्वसं च्वना थः मांयात सःताच्चंगु, मामं वयात छॅय दुमकासे 
भायालं तु नकिं सती वने धुंकल धका कंगु खँ न्यनालि नायो नं विरक्त जुया उधिमय सकसिकें 
विदा कया जोगी जुया वनीगु खँ तक न्हयाका बाखंमे क्वचायेका तल । 


थुगु बाखमे चिउँगुया तातुना थुपिं खः - (१) अमानवीय सती प्रथा ल्येहँँ थनेत 
उबलेया मिसा समाजया हृदय परिवर्तन यायेत मा:गु ल्वःगु वातावरण दयेकेगु (२) उबले 
ल्हासाय लजगा:या नितिं न्हयां वनाच्चंपिं नेपालया मिजंतयत लित ब्वना इमित थ:गु कुल 
छ्येँ फझ:झ: धाइकथं थःगु हे देशय लजगा: ज्वंका तयेगु । (३)मिजंत ल्हासा वनाच्चनीबले 
समाजया मतिकुहातसें छ्य मिसात व मचात जक च्वंच्वंगु होता: स्वया छलेभुले याइगुलिं छे 
सुरक्षित जुइकेगु खय सतर्क यायेगु नं थ्व बाखंमेया गौण उद्देश्य खः । थुपिं हे तातुना 
तिप्यंकेभनं थ्व बाखमेया बाखंचु व चरित्र चित्रण ज्याना तःगु दु । 
थुकिया बाखचुया न्यागू त्वाथः अथे लुयाच्वग दृ - (१) थः माजु व भाःतया न्हयोने 
नकिंनं ल्हासा वनेगु ज्याखँ थुगु छवार लिगना दिसँ धका विशेष भावं बिस्कं बिस्कं इनाप 
यानाच्चंगु, (२) भिंगु साइतय सगं कया नायो ल्हासा बनीगु (३) नायो ल्हासा वने धुंका 
नकिनं नुग: मछिंकाच्वनीगु (४) नकिंयात वया भा:तया पासा छम्हस्यां वया भा:त ल्हासाय 
सित धका असत्य समाचार कनीगु व नकिं सती वना सीग (५) ल्हासा वता स्वदै लिपा नायो 
छँय लिथ्यंक वःम्हस्यां थः पासाया अधमं याना थः कला: सती वना सीगु थः मामं कंगु खँ 
नयने धुनेवं जोगी जुया छें ब देश त्वःता पिहां बंगु । 
थव “जि वया ला लछि मदुनि” बाखमेया न्हापांग॒ तातुना मानवीय खः धका महसूस 
याकेभनं नेपालभाषाय न्हापानिसें दयाच्चंगु मिजं ल्हासा वंगुलिं मिसायात जुइगु विरहया 
बाखमेयात थुगु काव्यमय बाखंमे चिना थकूग खः । सती प्रथा ल्येहेँ थनेत पिका:गु सरकारी 
इश्तिहार बन्धेजया (नेपाली ने.सं. १०८९, पौ १९८-१९९) म्‌खँया काव्यात्मक अभिव्यक्ति थ्व 
बार्ख सेय थुकथं याना त:गु विचारनीय ज्‌ - 
लायकूया प्रधान वल थवथिथि जम्मा जुल सकसिन वने मते धाल न्हां । 
मिसाया धर्म जुल स्वामियाके भक्ति याय जि प्रभुया शरणस वने न्हां ॥ २२ ॥ 
कारे मुमा कारे बुबा विधि जित याना बिव जि स्वामिया संसर्गस वने न्हां । 
गनानं मफयाव सकसिनं बिदा बिल अतिभनं हर्ष जसें वन न्हां ॥ २३ ॥ 


उगु सरकारी इश्तिहारकथं सती वनेत्यंम्ह मिसायात लायकूया प्रधान व व मिसाया 
मां बौ थःथिथिपिं जाना लिगनाच्वंगु खँ थुगु उद्धरणं स्पष्ट ज्‌ । नापं, व मिसा थः स्वामिया 
भक्ति यायेत हर्ष जुसें संसर्गस वंगु खे चरण २३ गूगुली व: । समाज व युगयात अभिशाप 
जुयाच्चंगु सती प्रथा ल्येहैँ थनेत समाजया हृदय परिवर्तन यायेगु गहन कर्तव्य बोधं सचेतम्ह 
कविं समाजया हृदय परिवर्तन यायेगु कर्तव्यभार थ्व बाखमेय थथे तिप्यंका त:गु दु- (१) थ्व 
बाखंमेया नकि ल्हासा वनाच्चंम्ह थ: भाःत सित धाःगु न्यना खँया भरे सकसिनं गंक सती 


नेपालभाषाया प्राचीन कात्य सिर्जना बाखं मे -२६७ 


बंम्ह जगुलिं व मिसा सती वनेत देश उला दिपय वना च्वंबले व सिँपँय थाहां वना अन्त्येष्टि 
विधि पूजा यानाच्वंगुया वर्णनं सुयां उस्त नुग: मछिं मजुइग सक्ष्म उपाय याना तःगु दु । 
बरुंकछि, नकिनं थः सती वने न्हयो “जिमि माज खोयके मते धीरज बिया ति” धका 
ननिकत:यात इनाप याइबले व वया माजु “सोचुक खन छेंस सोम्ह माचा चोना थास याकतन 
चोना चोने माल” धका ख्वइबले हे माजुम्हस्याप्रति जक सहानुभूति दना व: । थुगु बाखमे दुने 
सती वंम्ह नकिप्रति सहानुभूति तयाच्चंपिं सं खने मदु, वयाप्रति सहानुभूति वनीगु स्थिति नं 
कविं थुकी दयेका तःग्‌ मदु । (२) ल्हासा वंम्ह भाःतया सःपौ ला नं ला दयेका नं मव:गुलिं 
अधैर्य जुया नकिं जोशीयाथाय क्यं वंबले जोशी बाये माली मखु लिथ्यनी तिनि धका पूर्व 
संकेत या:कथं हे स्वदँ लिपा भा:तम्ह ल्हासां लिहा बलं नं न्यना खँया भरे सती वंम्ह जगलिं 
नकिनं थः भाःत नाप लाये मखन । थुजोगु प्रसंग मिसातसेँ सती प्रथा धयागु तसक मज्यू 
खनिंसा, नकि सती मवंगु जसा स्वदँ लिपा ल्हासां लिथ्यंम्ह थः भाःत हवने दइगु खनिंसा 
धका इमिसं दुनुगलं निसें सती प्रथायात घृणा याइ । (३) नायोया हित पासां असत्य 
समाचार न्यकेंबं नकिं सती वना सीगुलिं व मनूतयके धर्म मदुगु खना विरक्त जुया नायो 
जोगी जुया वंग घटनाय ऐतिहासिक महत्ता दुदनाच्चंग दु । काल गतिं अथवा मेगु छुं कारणां 
सिना वंम्ह भा:तया नामय सती वने मा: धका प्राचीनकालनिसें मिसातयत रुढिग्रस्त अन्ध 
धर्म चिना तल । उकि इलयबेलय धर्मभीरु व अति भावुक अशिक्षित्‌ मिसात म्वाम्वाक 
सीम्ह भाःतनापं सिना: सदगती वनीगु जुयाच्चन । मामुलि नक्सां मनूया म्हँया गुगं अंगय मिं 
जक पूसां गुलि सहयाये मफ्‌ धासेलि छुं मजूम्ह मिसायात म्वाम्वाकं मि प्वा: दुया सदगति 
वंगुया नामय सिके बीगु व स्याके बीगु गुलि अमानवीय, गुलि रोमान्चकारी, गुलि निर्मम, 
गुलि कन्नाचायापुग कुकृत्य खः कल्पना यानां न्हयाये मदु । 


न्हापांनिसें नेपालया जनजीवनय मिसात सदगति वनीगु ज्याखँँ पुण्यया ख्वा:पा: पुया 

हा कयाच्चंगु अभिसाप सरिवरिगु सती प्रथा हां नापं ल्यहैँ थनेत वि.सं. १८९६ ज्येष्ठ सुदि ९ 
(ने.सं. ९५९) स उबलेया सरकारं इश्तिहार पिका:गु जुयाच्चन । उगु इश्तिहार कथं उबलेया 
नेपालया प्यंगू वर्ण स्वीखुग्‌ जातया मिसात १२ दं कोजिपिं सती वने मदु । १२ दं थजिपिं 
मिसातय्‌त. जूसा सती वने मते धका खँ न्यंका लिगनेगु, खँ न्यंका नं मन्यन धासा वने बियेगु 
धका बन्धेज दयेका बिउगु जुयाच्चन (नेपाली: गद्य पुच भाग २, ने. सं १०८९, पौ १९८) । 
सलंसः दँ न्ह्यवःनिसें समाजय क्वातुक हा कयाच्चने धुंकगु सदगति धर्म नामधारी सती 
प्रथायात छकलं मारामुरु याना ल्यहेँ थने उगु इलय अनुकूल मजुया भचा नायुग भासं. 
इश्तिहार पिकागु जुयाच्चन । उबलेया सरकार छिउगु थ्व मानव कल्याणकारी पला: 
भाःपिया नेपालभाषाया छम्ह अज्ञात कविं नेपालया जनसाधारणया नुगलं व विवेक सती 
प्रथा अति अमानवीय व खतरापूर्ण खः धका महसूस याकेभनं थुकिया नायो छे व देश त्व:ता 
पिहा वंगु थ्व बाखं मेय कयना त:गु खः । अझ ला कविं जोगी जुया पिहा वंम्ह नायोप्रति 
उबलेया सकल समाजं सहानुभूति व समवेदना क्यनाच्चंगु नं अध्ययनीय खँ ख:- 

सकसिनं सोल वल सकसिके विदा फोन सकसियां मिखां खोबि वल न्हां । 

सकसितं खोयकाव मामयाके बेला फोन भगवानया नाम कया वन न्हां ॥ ३२ ॥ 

थुजा:गु प्रसंग मेग॒ गुगं मिजं ल्हासा वना मिसायात विरह जूगुया बाखमेय दुमथ्या: । 

जुजु श्री ५ राजेन्द्रविक्रम शाहया शासनकालय सती प्रथा थिंजा:गु अमानवीय प्रथा 

मदयेकेगु समयोचित पला: छिउगु गुण लुमंका समाप्ति वाक्यस “नृपति श्रीराजराजेन्द्रवि्रम 
शाह देव वसया परताप बोल न्हा” धका प्रशस्ति वाक्य कविं ल्हाना त:गु खः । नेपालभाषाय 
न्हापा दयाच्चंगु विषयवस्तु व शैलीया जगय इलं म्हःगु मानवीय सामयिक व ऐतिहासिक 
सुधारयात मा:गु स्वस्थ वातावरण थनेगु कुत: याना सिर्जित जूगु थ्व बाख मेया ऐतिहासिक 
महत्ता दु । 

थुगु बाखमेया निगूग उद्देश्यया सामाजिक महत्त्व दु । नेपाल उपत्यकाया मध्यम 
बर्गीय नेवा:त विहा याना गुलिचा मदुवं बनयज्याया सिलसिलाय ल्हासा वनीगु जुयाच्चन । 
छँय मिजंत सुं मदया मचात मिसात असुरक्षित जुया: इपिं समाजया मति मभिपिं स्वार्थीतय 
छलकपट व्यवहारया शिकार जुइ मालाच्चन । उकि मध्यमवर्गीय नेवा: मिसातसें त:दें 
न्हापांनिसें थ:थ: भा:तपिं ल्हासा वनीगुयात पारिवारिक जीवन सुखया पंगल: भा:पिया: 
-नुगलंनिसें मययेकाच्वंगू खः । इमिसं कन्नाचायापुगु मौन विद्रोहया स: तयाच्वंगु खः । थुगु 
बाखमेय नं थःगु देशय लजगा मदया ल्हासा वनेत्यंम्ह थ: मिजंयात थःगु कोस: सिवय्‌ लाय 
तया बी थःगु देशय हे छग्‌ इलम ज्वनाच्वे धका लिगंक नं ल्हासा वंम्ह नायो स्वदँ लिपा 
ल्हासां लिथ्यनेवं थः कलाः थः पासां न्यंकूगु असत्य समाचार न्यना: सती वना सिनाच्वने 
धुकगु समाचार थः मामं कंगु न्यने माल । विरक्त जुया थः नं छे, थः मां व देश त्व:ता जोगी 
जुया वने माल । मां, कलाः, छें, देश त्वःता ज्यान पाना ल्हासा वना कमाय याना वयाया छं 
मोज सुख पिहां मवल, निस्सार जुल धका थ्व बाखंमेय कयना त:गु विचारनीय ज्‌ । 


थ्व बाखंमेया मेगु बांलागु विशेषता पात्रया चरित्र चित्रण याना त:गु खः । थुकी नं 
दकले आपा: माजुम्हस्या चरित्र चित्रण याना त:गु बांला: । वयाके उगु इया संस्कार व वया 
हे उमेर कथं दयेमा:गु अन्धविश्वास व कर्किया खँ मिखा तिसिना पत्या यायेगु स्वभाव मदु । 
कविं वयात नायो लजगा मदुगुलिं ल्हासा वनेमा:गु बाध्य स्थिति नकिंयात न्यंके मालाः, 
तकिया अति भावकुताय मा:छि नियन्त्रण याना: वयात वस्तुस्थिति ध्वाथुइके बीत व नकिं 
सती बनेत्यंबले लिगनीम्ह मज्जिमगाःम्ह पात्र याना थने हया तःगु दु । मनूतय चरित्र व 
व्यवहार अध्ययन याना न्हयज्ञां लिज्ञां वं थःयाके दयेका त:गु सी दु । सुथ न्हापां कोखं लाय 
बू वलकि छुं अनिष्ट जुइ ला धयागु अंधविश्वास वयाके छत्तिं मदु । बरुकंछि थःम्हं द्योयात 
मत बियागु बुलुया मवंगुलिं जि काययात छुँ मज्‌ धयागु वयागु आत्मविश्वास क्वातुसेच्चं । 
जीवनय अनेतने दु:ख संकट फये धुंक्म्ह जुया वं थःगु न्हयोने व:गु आपतकालय नं संयमित 
जुयाः माःगु खँ ल्हाये फु । ल्हासाय सित धका कायया पासां कंगु खया भरे जात: उना 
अन्त्येष्टि कर्म सिधयेके धुंका ल्हासां थ्यंक वःम्ह काय खनेवं पलख ख्वयालि काययात छँय हे 
दुमकासें भूयालं त्‌ं जगु खे फुक्क कन । थ्व बाखमेय थ्वया व्यक्तित्व प्रभावशाली ज्‌ । 
व्वमि न्यमिपिनि सहानुभूति वयाप्रति वं । 


थुकिया नकिया चरित्र चित्रणय नं कवि सफल खने दु । थः बिहा याना भौमचा 
जुया दुचा:गु लछि हे मदुवं थः भाःत लजगा: मदयाः ल्हासा वनेत्यंग॒ खै याकनं थुइके फुम्ह, 
छँया हामा जुयाच्चंम्ह माजुयात अदप तयेकथं न्हापां माजुयाके निं ल्हासा वनेत्यंम्ह थः भाःत 
'लिगना दिसँ धका थःत ज्‌ वयेत्यंगु सम्भाव्य पीर “लख मदु पुखुलिस डा गथे चोनी माजु” 
धका कोम्यालु मिजासं प्वंके सःम्ह, भा:तया न्हयोने धाःसा थःपिनि निम्ह तिपूया दुविस्तागु 
माया मतिनाया खँ कवितात्मक भाषां “लख मदु पुखुलिस पले स्वान गथे होइ होइगु आशा 
जित मद्‌” धया बिहा याना निम्ह तिप्‌ जुया हवना थें थःपिं मां बौ जुया परिवारय सन्तान 
रुपी पलेस्वान होयके मखनी ला धका न्यंके सःम्ह थ्व नकिंया शारीरिक व मानसिक 
व्यक्तित्व मा:छि ब्वःलने धुंकग सी दु । वया थुजाग व्यक्तित्व व जोभनया लोभं वया 
भाःतया पासां ल्हासा वनाच्चंम्ह वया भाःत सित धका असत्य समाचार न्यंकूगु खँय शंका 
मदु । भाःतम्ह ल्हासाय सित धाःगु समाचार न्यना सती वनेत्यंबले वयात लायकया प्रधान व 
थवथिथिपिं च्वना खँ न्यंकल नं वं “मिसाया धर्म स्वामिया भक्ति याय जि स्वामिया संसर्गस 
बने” धा:गुलिं वयात सती वने हे मते धका सुनानं कर याये मफु । थुकि नं व मिसा शुद्ध 
ल्यासे वैसंकम्ह खः धयागु सी दु । उबलेया रुढिग्रस्त समाजं थुम्ह नकिंया नुगलय भा:त 
सित धायव सती वनकि सदां स्वामिया भक्ति यानाच्चने दयक सदगती लाइ धयागु धारणा 

नं क्वातुक हा कायेक पिनातये धुंकगु खने दु । थ्व रुढिग्रस्त कां धर्म संस्कारं ग्वाकात:गु 
एकोहोरा पहगु अति भावुकतां वयागु ज्यान म्वाम्वाक कयां त्वःतल । थ्व नकिनं उबलेया 
सती प्रथां अतिक प्रभावित मिसातय प्रतिनिधित्व या: । 


थ्व बाखमे उबलेया नेपाल उपत्यकाया नेपाल संस्कृतिया छुं पक्षया नं परिचय व्यू । 
थःम्हं बिहा याना तयाम्ह कला:या कोस: भा:तम्हस्यां व्यापार यायेत जसां हे लाय तयेत 
काये मज्यू धका उबलेया समाज व संस्कृतिं नियम बालं चिना तःगु सी दु । मिसायात वया 
मां अबु कोसः बिया हःगु धन सम्पत्तिया सुरक्षाया निति अथे याना तःग खः । ल्हासा 
वनीबले याये मा:गु साइत कर्मकाण्ड विधिया खँ नं थुकी न्हयथना त:गु दु । थुकी सती 
वनीबले याये मा:गु अन्त्येष्टि विधि विधान व लोचा विचाया थितिया नं मा:छि वर्णन याना 
तःग दु । कविं थुपिं खँ बाखंमेया घटनाक्रमया अन्तरंग अंग थें च्वंक मा:मा:थाय मा:छि 
प्रसंग हंक दुथ्याका तःग्‌ दु । 

थुकी नायो बनयज्याया सिलसिलाय ल्हासा वनेव नकिया पक्षस प्रवास विप्रलम्भ 
श्रृंगार रस लुयाच्वंगु दु । नकियात वया भा:तम्ह ल्हासा वनेत .सगं कया छें लिफ: मस्वसे 
बंसांनिसें विरह दशां लिना हइ । ल्हासा वंम्ह भा:तं लॅय गथे जक कसा: ननं वन जुइ धका 
धन्ना कयाच्चनी । ल्हासा वना वःपिनि पाखें गुबलें गुबले न्यना तःगु ल्हासाया लँय “थसोयां 
परवत कोसोयां समुदर समुदर हुनुनुनु हाल”, “सिमा हल लासा लासे लोहत फुग तसे” 
धयागु अवस्था मती कल्पनां लुइका पीर कयाच्चनी । नख:चख: वलकि थः भाःतया लुमन्तिं 
वयात तित्तुतिया हइ । द्योयात मत बिउसां बं मत बुलुसे च्वना वंगु खंकीग जुल । सुथय 
वसि बँ पुइबले कोखं लायलाय ब्‌ थें बं अनुभव यात । थुकथं विरहं भचायक जीवन 
हनाच्चंम्ह नकिंयात छन्हु वया भाःतया पासा धायेमा:म्हस्यां वया भाःत ल्हासाय सित धका 
असत्य समाचार न्यंकल । थ्व समाचार न्यनेवं अधेर्य चत्ता वाःम्ह नकियात सदगती धा:गु 
कां धर्मया लँय यंका म्वाम्वाकं जिउ कयां त्वःतल । नयना खँया भरे रुढि अन्धधर्मया लँ 
लिना थः हे हथि जुया सती वंम्ह जुया थ्व नकिया प्रति सहानुभूति समवेदना मग्वाइ कथं तर 
सती प्रथा धयाग अमानवीय ख: धयागु धारणा थनी कथं थ्व बाखंमेया बाखंचु ज्याना त:गु 
धयागु खँ च्वय वने धुंकल । ल्हासां थ्यंक वःम्ह वया भाःतं व सती वना मन्त' धाःगु 
समाचार न्यना ताउ तक ला छु पलख जक नं नुग: मछिंकूग क्यना मत: । सती वना कला: 
सीगु खँ सिबें नं “बालक मिसा खना हित पासां छले भुले” या:गुलिं व “मनुष्यया धर्म विवेक 
मदुगु” खना हे वया भा:त थः मां व देशया सकल मनूतयके विदा कया जोगी जुया वंगु स्पष्ट 
सी दु । उकि, भगवानया नां कया फिरत्ता जोगी जुया वंम्ह नायोया पक्षस धा:सा कला: 
सिना जूगु शोकया आधारय करुण रस जुइ मा:गु ख:सां शान्त रसरिखे फ:हिला वंगु कना 
तल । सती प्रथाप्रति सर्वसाधारणया दुने नुगलनिसें घृणा भाव थना सती प्रथा ल्यहें थने 
नियतां कवि थथे याना त:गु खः । रसया दृष्टिं थ्व बाखं मे थ्व हे विषयया न्हयथ वंगु मे 
सिबें नं यक्व स्तरीय व परिमार्जित ज्‌ । 


थ्व बाखंमे थुकिया भाषा शैलीया दृष्टिं नं जुजु श्री ५ रणबहादुर शाहकालीन “थो 
भयालन कोसोय गात” मे सिबें नं परिमार्जित, शुद्ध व सुनियोजित खने दु । थुकिया कविं 
न्हापाया बाखमेय छ्यला तये धुंकूग “चु (जो) ताया झयालन कोसोया स्वया”, “सिमा हल 
लासा लासे लॉहत फुंगा तसे”, “नगुतिया फांगा फासे”, “कोथाया भ्या फलेस मता बिया .”, 
“सोचु खांगु छेंस जि ...”, “जला खला निनि माजु जिमि माजु षोयके मते” व “जिमि अबु 
लकचाल (लोचा) वइ जिमि माम व्याहा वइ ...” खँत्वा: खँभाय, खँपु गथे खः अथें तुं ब गुलिं 
भतिचा पाका छ्यला तःथाय नं कविया थःगु शैली विशिष्टता बांलुयाच्चं । थुपिं थाय थासय 
ल्वयेक थुना कविं बाखं मेया भावार्थय चमत्कार क्यने फयाच्चंगु दु । हानं, न्हयथ वंगु “मते मते 

भीमराजा” संयोगान्त बाखंमेय न्हापांगु झोलय “वया जि द दछि मदुनि” धायेका तःगु सिबें थुगु 
“जि वया ला लछि मदुनि” शीर्षकगु वियोगान्त बाखंमेय “जि वया ला लछि मदुनि” धायेका 
त:गुली विरहया स्थिति अतिक तच्च्व:गु धका क्यने फुगु दु । 

थ्व बाखमे नं गाक्क नाटकीय ज्‌ । कविं गनं गनं जक (चरण २२-२४, २६, २७, ३१ 
ब ३२) थःम्हं वर्णन यानाच्चंग दु । मेगु फुक्क थासय बाखंमेया पात्रतसें थिथि खँ ल्हाके बिया 
बाखंच्‌ न्हयज्याका तःगु दु, इमिग चरित्र प्वला त:गु दु । पात्रतसें यानाच्वंगु ज्याखँ 
न्हयब्वया तःगु नं सजीव ज्‌ । बाखंमेया शुरुइ व दथु दथुइ पात्रतय मती भावनात्मक सघर्ष 
मा:छि न्हयब्वया त:गु दुसा अन्त्यरिखे मां व काय नापलाना च्वंगु व खँ ल्हानाच्चंगु दृश्यस 
नाटकीय कौतूहलता दु । अले थ्व दृश्य उबलेया सामाजिक धारणा व थिति विधिं पिने 
मलाक स्वाभाविक कथं न्ह्यब्वया त:गु कविया च्वछाये बहगु सीप खः । 


थुकथं थ्व बाखमे थुकी देजायाच्चंगु त:जिगु तातुना, तातुनायात ल्वयेक बाखंचु 
ज्याना त:गु तथा चरित्र चित्रण याना तःगु दृष्टिं यक्वं सफल ज्‌ । उकि थ्व बाखमे नेसं ९५९ 
रिखेया (विसं १८९६ या सती प्रथा उन्मुलन सम्बन्धी इश्तिहारयां लिपा) छपु स्यल्लागु काव्य 
गुणां जाःगु बाखंमे खः । थुकिया अज्ञात कवि प्रतिभाशाली कवि खः । 


ऐतिहासिक घटनाया बाख मे 


“सितलामाजु स्वहुने परजाया ग्रथित. हवाल” शीर्षकगु (कसा: ने. सं. १०८३, पौ 
७४) बाखंमेय स्वामी जुजु श्री ५ रणबहादुर शाहया शासनकालय जूगु ऐतिहासिक घटनाया 
लिधंसाय चिना त:गु खः । उबले नेपाल उपत्यकाय त:कैया महामारी व:बले थ: उत्तराधिकार 
श्री ५ गीर्वाणयुद्धविक्रम शाहयात त:कै मपुनीमा धयागु ध्येयं उपत्यकाया कचि मचात तामा 
खुसि पारिथ्यंक पितिना छोयेगु हुकुम स्वामी जुजुया पाखें जूगु जुयाच्चन (थापा: प्राचीन 
नेपाल अंक २४, पौ १०) । अथे पितिना छोपि कचि मचत नापं वया मां बौ नं नापं बनेगु 
बाध्य जुइगु हे जुल । दैवी व प्राकृतिक प्रकोप त:कैया महामारीया हवाल संकट जुयाच्चंगु 
इलय नं सिपाहितसें घेरे याका न्हाकं प्वाचं दायेका ख्यातु ख्याका पितुंके मा:गु बाध्यता 
उबलेया उपत्यकाया बहुसंख्यक प्रजाजनं फये माल । 


यलया पण्डित कवि सुन्दरानन्द बाँडाया त्रिरत्न सौन्दर्यााथा श्लोक ल्या: २४२-२४३ 
स तःकै वया पितिना तःपिं मचात उपत्यकाय लिहां वयालि गुलिस्यां थःथःपिं निर्वासित जगु 
थायया खँ व गुलिस्यां जुजु श्री ५ गीर्वाणयुद्धविक्रम शाहया ख्वा: स्वये मखंगु व गुलिसयां न्हम्ह 
जुजु श्री ५ राजेन्द्रवि्रम शाहया ख्वा: स्वये खंगु थःथःगु अनुभव कके बिया त:गु दु । थ्व 
बाखंमेया समाप्ति वाक्यस न्हयथना तःगु “नेपालया छत्रपति श्रीरणबहादुर” धयागु अन्तःसाक्ष्यं 
व वि.सं. १८६३ (ने.स ९२६) वैशाख शुद्धि ७ खुन्ह बहनि जुजु श्री ५ रणबहादुर शाह्या हत्या 
शेरबहादुर शाहपाखे जूगु घटनाया (उकी हे पौ ११) वाहय साक्ष्य बह कया धायेगु खःसा थ्व 
घटना वि.सं. १८६२-१८६३ दै दुने (ने.सं. ९२५-९२६) ला: । स्व ख. बाबुराम आचार्य थुकिया 
तिथि विसं १८६२ (ने.सं. ९२५) वैशाख जक न्हयथना त:गु दु (आचार्यः पूर्णिमा, अंक २७, पौ 
१७३) । थ्व बाखमेया रचनाकाल ने.सं. ९२५-९२६ दुने ला:गु खने दत । 


थ्व बाखंमेया म्‌ घटना स्वामी जुजु श्री ५ रणबहादुर शाह्या हुकुम कचि 
मचात उपत्यकां पिने तामा खुसि पारिथ्यंक पितिना छोगु तथा कसा: ननं अन तामा खुसी 
पारि थ्यंक वना नं कचि मच्तय मां बौपिसं थः मचात चिक्‌ पुना सीगुलिं फये माःगु दुःख 
हवाल खः । थुकिया अज्ञात कविं थःगु मिखां खंगु उगु घटनाया खँ ब:चाहाकः जुया नं प्वंगु 
भाव किपा थुकी व्वया त:गु दु । थ्व बार्ख में उबलेया ऐतिहासिक घटनाया प्रतिनिधित्व 

यानाच्वंग दु । पण्डित सुन्दरानन्दया त्रिरत्न सौन्दर्ययाथाया (श्लोक ल्या: २४३-२४३) कथं 
पूर्वरिखे तामा खुसि पारीतक जक मखु दक्षिणया प्यकोय बनया इलागाय व उत्तररिखे 
मणिचड ससतिक नं कि मचात व इमि मां-बौपिं निर्वासित जूगु सी दु । थ्व हे विषय 
शीर्षकया थिमि पाखेया में ख्वप व थिमिया मचात नं पितुंगु सी दु (कसा: सित्‌, ल्या ५७, 
पौ १) । थुकथं उगु दुःख हवाल उबलेया नेपाल उपत्यकाया वहुसंख्यक प्रजाजनया मका:गु 
दुःख हवाल जुयाच्वन । 


थ्व बाखमेय अज्ञात कविं मज्जि मगा:पि पात्रत, मज्जि मगा:गु थायबाय व मज्जिमगागु 
घटनाक्रम मा:हना मार्मिक पराकाष्ठाय थ्यंका बाखं क्वचायेका त:गु दु । यँ देशं दना वना 
खोप, बनेपा, पलांचोक, दोलालघात, दोलखा देश जुना न्यान्हु खुन्हु हे तामा खुसि पारि 
थ्यंक: वनेमा:गु ख्याचो, कसा: व बाध्यता फयेमा:पिं थुकिया पात्रतय दु:ख हवाल कन्नाचायापुसे 
च्वं । 'सुरज कोमजो थासय' बाय लाना चिक्‌ पुना सीपिं मचा उयें मदु मचा गालय थुने मदु 
धयागु हुकुम व सासनाया अविवेकपूर्ण न्यना मदु खना मदुग्‌ प्रहार फये मालाच्वंपिं उपिं 
मांबौपिनि दयनीय अवस्था न्यनेबले मानवीयताय मलखं क: थें च्वना व: । थः मचातय 
जिवय व ख्वा:या सौन्दर्यय छुं मखु थें मजुइमा धका त:कैया उपास्य देवीपिंके लँ ओहया 
द्वाफो स्वां छायेगु भाकल यानाच्वंगुली नेपाल संस्कृति न्हयल्‌ व:सा “थ्व हे मचा रहे जसा 
जोलिंजोल बखं बोयके” धयाच्वंपिं मांबौपिंके थ:थ: सन्तानप्रति असीम माया ममता स्नेह व 
थः थः मचा म्वाका: कायेगु दृढ संकल्पया स: थी । 


थ्व बाखमेय कविं मानवीय भावनां अभिप्रेरित जुसें थ: समकालीन नेपाल उपत्यकाया 
बन्धुबान्धवपिनि मंकाःगु दुःख संकट हवालया अति मार्मिक बाखं प्वला तःगु दु । नेवाः जातिं 
न्हापांनिसें गद्दीनशीन जुजूप्रति क्यनेगु याना वयाच्चंगु राजभक्ति थुकी नं “नेपालया छत्रपति श्री 
रणबहादुर परजान अति दुःख सिल” धयागु उद्गारय न्यने दनि । गद्दीनशीन जुजुं देश व 
प्रजाया कल्याण जुइगु ज्याखँ या:सा “वसया प्रताप बोल धका यश कीर्ति च्चछायेग व सं जुजुया 
शासनकालय छं ग॒गं प्रकारया आपत विपत्ति सकल प्रजां फये मालाच्चन धा:सा जुजुयाके दुःख 
पुकार याना ग्वाहालि आश्रय फोनेभनं “प्रजान अति दुःख सिल” धका विनति याइगु चलन 
दु । थुगु बाखमेया “परजान अति दुःख सिल” धयाच्चंगु भाव नं उजागु हे खः । पानाच्चंगु खँ 
थुलि हे दु - थुगु बाखमेय उपत्यकाया सकल प्रजायात स्वामी जुजुया आवेशपूर्ण हुकुमं 
कचिमचात उपत्यकां पितिने त्यंबले क: व:गु दुःख हवालया स्थितिइ हा:ना: मदुपिं थें जया 
अदृश्य दैवी शक्ति त:कैया उपास्या देवी कछला माजु, बछ्ला माजु व सितला माजुयाके तप्यंक 
“मते मते सितला माजु सहश्च विनति छिके याहुने लोक उधार” धका प्रार्थना पुकार यानाच्चंगु 
दु । धर्मभीरु धका कुंखिनेगु इमिप्रति अन्याय यायेगु ज्‌ वनी । त:कै थें जा:गु महामारी वया 
सकल प्रजाजन संत्रस्त जुयाच्वंबले. प्रजाप्रतिपाल याये मा:म्ह जुजुं प्रजाजनयात धैर्य बिया 
महामारी चीकेगु उपाय उपचारया प्रबन्ध याके मालं अर्थे छुं मयासे मयाकुसें जुजु थः हे अधैर्य 
जुसें निरपराध कचि मचात उपत्यकां पितुनेग॒ आवेशपूर्ण तथा निर्विवेकपूर्ण हुकुम बिया 
च्चंच्चना बिज्याबले अदृश्य दैवी शक्तियाके दुःख पुकार यासे आश्रय फो बनेगु लँ त्वःता मेगु 
विकल्प लँ उबलेया धर्मचित्तपिं संत्रस्त प्रजां मखन । अज्ञात कविं थ्व बाखंमेय दुःख हवाल फये 
माला:वंपिं समकालीन सर्वसाधारण प्रजाजनया जुजुप्रति व दैवी शक्तिप्रति भक्ति भाव क्यंसे 
दुःख पुकार यानाच्चंगया प्रतिनिधि सः न्यंकाच्चंग ध्वाथ्‌ वः । 

थुकिया वाक्यविन्यास व शब्दचयन कला च्चछाये बह ज्‌ । थ्व मेया छग्‌ छग्‌ चरणया 
छगू छगू वाक्यं छता छता कार्यकलापया सजीव चित्रण याये फुगु दु । कविं खँग्व: यक्वं 
म्होचायेका नं उपत्यकाव्यापी संकटयात २० ग्‌ चरण दुने न्हयंका त:गुलिं थ्व बाखंमे भाव 
संप्रेषणीयताया दृष्टिं यक्वं क्वातुसें च्चं, स्तरीय ज्‌ । थ्व बाखमे इतिकथानात्मक जुया नं 

आत्मपरकता गुणं जा: । थ्व बाखंमेया “थव हे मचा रहे जूसा जोलिंजोल बखुन बोयके”, 
“लसि मखु पसि मखु न्हाकं प्वाचं दाया हल”, “लुयागु ओयागु दाफो स्वान छाय”, “सीम्ह मचा 
उय मदु मचा गाले थुने मदु" व “स्वामी जुजुया धर्म मदया कचि मचा वाके छोत” थें जा:गु 
भाव-चित्रात्मक, सार्थक व प्रतीकात्मक शब्दचयनं याना कविया अभिव्यक्ति यक्वं सशक्त ज्‌ । 
थुकिया खँग्व: गुलिः नायु क्यात्‌ पह बः, उलि हे नुग भन्नन मिंक न्वाये नं फुगु खने दु । 
थुकिया माध्यम भाषा जुयाच्चंगु नेपालभाषां उबलेया सर्वसाधारणया न्हिन्हिस्या जीवनय 
प्रचलित जुयाच्चंग खँल्हाबल्हाया माध्यम भाषाया प्रतिनिधित्व या: । थुकिया नेपालभाषा उबले 
नेपालभाषी' व नेपालभषित्तर वर्ग नेपालया छग्‌ हे ज: थे थवंथवय दुःखसुखया खँ ब्याका 
हवनाच्वंगुया यइपुगु दृष्टान्त न्हयब्व: । नेपालभषित्तर वर्ग नं ध्वाथुइका लाना काये फयेक 
सरल सुबोध भाषा माध्यम छ्यले सःम्ह थुकिया अज्ञात कवि नेपालभाषा व नेपालीभाषा 
नितायसं दखल दुम्ह प्रतिभाशाली कवि ख: धयागु यचुक सी दु । 


थुकी यें देशंनिसें तामा खुसि पारितकया दथुइ ला:गु बाय च्वनेगु मूम्‌गु दिपु 
जुयाच्चंग ख्वप, बनेपा, पलांचोक, दोलालघात, दोलखा धा:गु थायबायया अति संक्षिप्तं 
भौगोलिक तथा धार्मिक परिचय भोलाक न्हयथना तःगु थ्व मेया थःगु हे विशेषता ख: । 
नेपालभाषा काव्यस थायबायया परिचय न्हयब्वइगुया थ्व थःगु हे शैली विशेषता ख: । 


मानवीयता, भाव संप्रेषण कला, सजीवता, बाखंमे हना त:गु शैलीया दृष्टिं थ्व 
लोक मेया स्तर यक्व च्चय ला:गु स्यल्लाःगु काव्य सिर्जना धाये वह ज्‌ । शाहकालीन 
बाखंमेय थुकिया स्थान च्चय ला: । 


“महारानी बिज्या लक्ष्मी विदेशन थेनके हल” शीर्षकगु (मानन्धर: ने. सं. १०८८, पौ 
२५) ऐतिहासिक बाखंमे स्वामी जुजु श्री ५ रणबहादुर शाह स्वर्गारोहण जुयालि महारानी 
बिज्यालक्ष्मी (राजराजेशश्वरी ?) सती बंगु घटनाय आधारित खः । 


स्वामी जुजु श्री ५ रणबहादुर शाह ने.सं. ९२०-९२४ (वि.सं. १८५७-१८६०) तक 
काशीवास धुंकालि (ने.सं. ९२५ दॅय्‌) नेपाल लिथ्यंक बिज्यासेॅलि भारदारतय जालभेल 
ज्याय ल्हा: तल धयागु दोपं बिया महारानी विजयालक्ष्मीयात हेलम्बुइ पितिना छोगु खः । 
ने.सं. ९२६ (वि.सं. १८६३) वैशाखं शेरबहादर शाह्या पाखें स्वामी जुजुया हत्या जुइ धुंका 
सती छोये माला: हेलम्बुइ निर्वासित जुयाच्वंम्ह महारानी विजयालक्ष्मीयात “स्वामी जुजु 
मन्त, सती बिज्याय माल” धका खबर न्यंका: हेलुम्बुंनिसें पशुपति न्हवंघाटय थ्यंके ह:गु 
जुयाच्वन । महारानी विजयालक्ष्मी हेलम्बुया प्रजायाके अन्तिम विदा कया लॅय ला:पिं 
सक्वया वञ्जजोगिनी, चाँगु नारायण, गुहयेशवरी, पशुपति व जयवागीश्वरीस्के छसिकथं लँया 
छलि कथि, दायना संख, लँया छत्र, लुँया च्वामोल, लँभी तया तायो देछाल । अनंलि शाहेव 
जुजु पुता गीर्वाणयुद्ध व म्हयाय लानि थक्‌ंया अन्तिम ख्वा: स्वयेत यँ देश वनेत्यंम्ह महारानीयात 
हुकुम मदु धका पना तल । महारानी नुग: दाया खोल । जुजु प्रजायात आशिखा वचन 
ल्हानालि महारानी सिँपँय थाहां वन । थ्व दृश्य स्वयाच्चंपिं प्रजां मिखा दक खोबि तल । 


शोक स्थायी भाव जुयाच्वंगु थ्व बाखमे करुण रस प्रधान ज्‌ । महारानी विजयलाक्ष्सी 
थुकिया शोच्य पात्र जूगुलिं वयाप्रति हेलम्बु व येँ देशया प्रजाजनं मिखाय खोबि त:गु व साहेव 
जुजुं विजयालक्ष्मी महारानीया ख्वाल स्वया मिखाय खोबि त:गु, थुकिया अनुभाव खः । 
कायया ख्वा: स्वके मबिउगुलिं सती वने न्हयो महारानी विजयालक्ष्मी थःगु नुग: दाया खोगु, 
“काजि धाय भीमसेन थापा मन्त्री धाय भीमसेन थापा अकालन छता सिय माल” धका 
निन्दा या:गु सरा: बिउगु, तथा “वायो जुजु वायो पुता ... वायो पुता मयजु मैजु लानि थक्‌” 
धका प्रलाप यानाच्चंगु नं थुकिया अनुभाव खः । मसानय सती वनीगु सम्बन्धी अन्त्येष्टि 

क्रिया जुयाच्वंबलेया वातावरण थुकिया उद्दीपन विभाव खः: । सन्ततिप्रति मोह, उर्दि मद्‌ 
धका यें देशय छोया मह:गुलिं महारानीयात जूगु आत्मग्लानि व दुःख थुकिया व्यभिचारी 
भाव खः । उपत्यका दुने व पिनेया प्रजां मान याका सहानुभूतिया पात्र जुयाच्चंम्ह महारानीया 
गुण लुमंसे वयेक चिना तःग्‌ थ्व बाखंमे काव्य शास्त्रीय गुण व लक्षण दुगु स्यल्लागु शोक 
काव्य ख: । 


थ्व मेय अज्ञात कविं थःम्हं खंगु घटना व दृश्यया यथार्थ शब्द-चित्रण याना तःगु 

च्वछाये वह ज्‌ । बाखमेया शुरु वाक्य “महारानी विजयालक्ष्मी विदेशन थेनके हलया” 
“थेनके हल” प्रेरणार्थक क्रियापद छ्यला तःगु विचारनीय ज्‌ । थुकिं उबलेया सनसनीपूर्ण 
परिस्थिति व वातावरण संकेत यायेया नापं स्वनिग:या प्रजाजनयात घटनास्थलय वना स्वः 
वने मास्ति वयेका बिउगु मन:स्थिति नं संकेत या: । अथे हे “श्री स्वामिया खबर नेना वना 
रे” धाप दुने निर्वासित 'जुइत्यंबलेया महारानी विजयालक्ष्मीया मनोभावना व तिरि धर्म 
ब्याःगु व्यवहार, “सति बिज्याय माल धका धाल रे” मन्त्री काजिं हेलम्बुइ महारानी 
विजयालक्ष्मी कायेके छोपि मनूतसें महारानी विजयालक्ष्मीयात संचार कंगु, महारानीयात 
हनेबने कथं “लिहा बिज्यात” व “थ्यनकल बिज्यात” धयागु विशिष्ट आदरार्थी क्रियापद 
छ्यला त:गु, “वायो जुजु वायो पुता” धका स्नेहं इला त:गु आज्ञार्थ क्रियापद छ्यला तःगु व 
“छन राज्य थिर याये फये माल” धयागु आशिखा वचन ल्हानाच्चंग क्रियापद छयला त:गु 
पाखें थ्व बाखंमेया थी थी अवस्थाय थुकिया पात्रतसें या:गु ज्याखँ व इमिसं अभिव्यक्त 
यानाच्चंगु थी थी भाव किपा न्हयब्वया त:गुली सजीवता व नाटकीयता बांलुइका त:गु दु । 
थ्व बाखंमेया अभिव्यक्ति पक्षया थ्व च्चछाये बहगु विशेषता खः । थुकिया वाक्य ज्याना 
तःगु पह नं अध्ययनीय ज्‌ । दसुया निंतिं छग्‌ वाक्य काये - 

अनंनिसे लिहां बिज्यात श्रीचंगुनारां थ्यनकल बिज्यात 

अन दायना संख छाया बिल ॥ ९ ॥ 


थ्व चरणय स्वंगू सरल वाक्य दु । न्हापांगु कोलय निग सरल वाक्य छमा: हना त:गु 
वाक्यं निता ज्या जुयाच्चंगु क्यं - (१) महारानी विजयालक्ष्मी व वनाप वःपिं सक्व देश त्वःता 
ताहाक:गु लं वयाच्चंग (२) इपिं चाँगु नारांद्योयाथाय थ्यंगु । थुपिं निग्‌ सरल वाक्ययात छग्‌ 
ताहाक:गु संयुक्त वाक्य याना हना तःगु ब्वनेबले न्यनेबले इपिं सक्वं निसे चाँगु नारांद्योयाथाय 
मथ्यंतले ताहाक:गु लँय वयाच्चंगु गति क्यं, थथ्या क्वथ्यागु लॅय इपिं पला: च्चयेका वयाच्वंगु 
दृश्य न्हयल्‌ वः । निगूग॒ कोया बःचाहाकःगु सरल वाक्यं चाँगुइ छक्का: पलख दिना महारानीं 
थः इष्ट उपास्य चाँगु नारांद्योया पूजा या:गु व संख द्यछा:गु धार्मिक ज्याखेँ संकेत या: । थथे हे 
थ्व मेया चरण ६-१५ तकया अत:अत: ला:गु वाक्यं महारानी व वनाप वयाच्चंपि मनूत लॅय 
वयाच्चंगु तथा लिपागु चीहाक:गु छग्‌ जक सरल वाक्यं लय लाःम्ह इष्ट उपास्य द्योया पूजा व 
द्योयात छाये छी याये माला: छाः दिपा: का:गुया संकेत या: । च्याग्‌ च्याग्‌ मात्राया लं 
तालय चिना त:गु थ्व बाखमेया सगीत ध्वनिं नं भाव चित्र, लँ व थायया भौतिक स्थिति, पात्रं 
या:गु ज्याख साक्षात्कार याना बी फुगु दु । 

थुकिया नेपालभाषा नं उबलेया नेपालभाषीं व नेपालीभाषीं याउँक थुइका लाना काये 


फ्गु सरल सुबोध माध्यम भाषा ख: । थ्वया नेपालभाषा उबलेया न्हिंन्हिंस्या जीवनय प्रचलित 
प्रतिनिधि भाषायात काव्य स्तरीय माध्यम भाषा कथं छ्यला त:गुया स्यल्लाःगु दसु खः । 


थ्व बाखमेया अन्तिम चरणय व्याजस्तुति अलंकारं तीका उबलेया काजि मन्त्री 
जुयाच्वंम्ह भीमसेन थापायात “काजि धाय भीमसेन थापा मन्त्री धाय भीमसेन थापा 
अकालन छता सिय माल रे” धका ध्याच्‌ न्यंका सरा: बिया त:गु खः । 

थ्व बाखंमेय हेलम्बुंनिसें पशुपति न्हवंघाटतकया लँय ला:पिं द्यो व थाय बायया नां 
न्हयब्वया त:गु नेपालभाषा बाखंमेया थःगु हे पहया स्थानीय परिचय खेँ खः । 


उबले सती वनीपिं मिसातसें याये मा:गु अन्त्येष्टि क्रियाया संक्षिप्त खँ थुकी नं 
दुथ्या: । जुजु प्रजायात भिंतना व आशिखा वचन न्यंका थकेगु नं उबले सती वनीपिं 
मिसातसें याये मा:गु विधि कर्म जुयाच्चंग थ्व बाखमें सी दु । सती वनेत्यंम्ह महारानी 
विजयालक्ष्मी शाहेव जज्‌ गीर्वाणयुद्धविम शाहयात सम्बोधन याना न्यंकगु भिंतुना. व 
आशिखा वचनय शाहेव जुजु पुताप्रति व प्रजाजनप्रति महारानीया वात्सल्य स्नेह तथा देशप्रेम 
भाव पिज्व: । थ्व उद्गार अध्ययनीय ज्‌ - 


हाय जुजु हाय पुता परजायात दु:ख बिय मते छन राज्य थिर याय फय माल रे । 


नेपाली भाषाय्‌ राजेश्वरी खण्डकाव्य (घिमिरे: वि.सं. २०३०) थ्व हे ऐतिहासिक 
बाखंमेया लिधंसाय च्वया प्रकाशित याना त:गुलिं थ्व बाखंमे नेपाली भाषा समाजय नं लोकं 
हूवाःगुया दसि खः । 


जुजु श्री ५ रणबहादुर शाहया शासनकालया अन्त्यरिखेया थुगु बाखंमे नेपाल 
भाषाया छपु स्यल्ला:गु काव्य स्तरीय सिर्जना ख: । 


मेमेणु सोतया लिघंसाय चिना तःगु बाखंमे 

“नुयो हाय भझिभ्षिस्यन विनति याना स्वय “शीर्षकगु (तुलाधर: वि.सं. २०१३, पौ 
२२) बाखंमे थुकिया हे समाप्ति वाक्य कर्थ राज्यप्रकाश मल्लं यलय शासन यानाच्चंबलेया 
अज्ञात कविं चिना थकगु खः । 


थ्व बाख मे बौद्ध व्याकरण ललितविस्तरया मारधर्षण परिवर्त (अध्याय. २०, 
वज्राचार्य: ने. सं. १०३४) या लिधंसाय चिना त:गु खः । उगु बौद्ध ग्रन्थकथं बोधि ज्ञान लाये 
तातुंसें सिद्धार्थ बोधिवृक्षया मुलय वज्राशन कया च्वंच्वंबले कृष्णबन्धु मार व वया सैन्यं 
हयकाः वल । इमिसं थःगु तप भंग यायेत वःगु सीका सिद्धार्थ भूमि स्पर्श मुद्रा ज्याना 
पृथ्वीस ल्हातिं दायेव वसुन्धरा देवी प्रकट जुल । थ्व खना मार सैन्य दकव बिस्युँ वन । 
कृष्णबन्धु मारयात दशबल सिद्धार्थ बुकुगुलिं रति, प्रीति व तृष्णा धाःपिं वया स्वमहं 
म्हयायपिं सिद्धार्था तपस्या भंग यायेत अनेक श्रंगारिक चेष्टा हावभाव याना च्वंवल । 
इमिगु श्रृंगारिक हावभाव व संगीतं सिद्धार्थ छत्तिं नं विचलित मजूग खना इमिसं सिद्धार्थयात 
दिव्य शक्ति दुम्ह भगवान भाःपिया पूजा अर्चना भक्ति यात । ललितविस्तरया थ्व हे 
विस्तृत बाखंयात मे हाला: प्याखंपा: काये छिंक ९ गू चरणय जक सीमित याना प्याखं मे 
याना चिना त:गु दु । थुकी कवि थःम्हस्यां हे छुँ खँ न्यंका मच्वंसे प्याखं मोतयत न्हयब्वया 
इमिपाखें धाये माक्व खँ इमिगु मेया भाव व अभिनयया माध्यमं अभिव्यक्त याका त:गु दु । 
थ्व हे थ्व मेया नाटकीय विशेषता खः । थुकथं थ्व बुद्ध जीवनी आधारित बाखमे इति 
कथानात्मक मजूसे पूर्ण रुपं रुपकात्मक प्याखमे जुयाच्चंग दु । 

थ्व प्याख मेय स्वंगू लु थथे लुयाच्चंगु दु - (१) दशबल सिद्धार्थं बुका हःम्ह कुष्णबन्धु 
मारया मन तया बीभनं वया म्हयायपिनि सिद्धार्थया तपस्या भंग या: वनेगु सल्लाह यानाच्वंग, 
(२) बोधि सिमा कवय वज्रासन कयाच्वंम्ह सिद्धार्थयात मोहित यायेत मारया म्हयायपिसं 
कामचेष्टा अभिनय यानाच्चंगु व (३) सिद्धार्थयाके दैवी शक्ति खना मारया म्हयायपिसं 
वयात भगवान भा:पिया भक्ति यानाच्चंगु । ललितविस्तरया त:हाक:गु अनेतने काम 
लीला हावभावया पलिसाय अज्ञात कविं “ल्वाचाक घयपुना निश्चयनं थव याय” जक 
धायेका तल । थुकी वसन्त ऋतुया कामोद्दीपक वातावरण न्हयब्वया वसन्त लयं चिना 

त:गुलिं. श्रृंगारिक भाव थनेत थ्व प्याखंसे गुलि प्रभावशाली ज्‌ उलि हे उपास्य बुद्ध 
भगवानप्रति भक्ति भाव थनेत नं सशक्त ज्‌ । सिद्धार्थ बुद्ध भगवान मारया म्हयायपिनि 
काम लीलां थः मोहित मजूसे इमित थःगु दिव्य शक्ति कयना इमिगु जक मन भक्तिरिखे 
क्वसायेका काल । थुकथं थ्व मेय भक्ति रसं श्रृंगार रसयात त्याक्ग दु । 


“बुबाया दुःख स्वय मननानि संग्रामस हार जुल थनी” धापृतिं दशबल सिद्धार्थ 
मारयात बुक्गुलिं वया म्ह्यायपिसं अतिक दु:ख ता:गु खँ व मारया म्हयायपिसं सिद्धार्थयात 
मोहित याना तपस्या भंग याये मफुगु खे नं “नुयो वने अन्तपुरी थ्वया लिसल बुबाजु कडे 
विर्तान्त” जक धायेका सुचं बिया तल । थुकि याना नं थ्व मे इतिवृत्तान्त बाखंमे मजूसे 
व्याख॑मेया रुप कयाच्चंगु स्पष्ट ज्‌ वः । मेगु खँ,थुकी छयला तःगु “नाथ्य कासे” क्रियापद 
नाटक प्याखं स्यनेगु हुइगु व क्यनेगु पुर्खौलि ज्या ज्वना वःपिं नेवा:तसें थ: याना तये धुंक्ग 
प्याखं सम्बन्धी प्राविधिक खँग्व: खः । थ्व नेपालभाषाया “प्याखंपाः कायेगु” क्रियापदया 
पर्यायवाची खँग्व: कथं संस्कृत खँग्व: दुचायेका तःगु खः । सर्वसाधारण जनं चिना तइगु 
माया मतिनाया मेय आपा प्रचलित:गु “मुसुक न्हिलाव क्यव”, “थिथि मुख इस्य स्वस्य” व 
“थथ्य गुमानि जुया दिल” थें जा:गु वाक्य थ्व प्याखंमेय छयला त:ग दु । 


थुकी विषयवस्तु सिबें प्याखमे रुपय न्हयब्वया त:गु कला आपालं त:जि खने दु । 


“श्री करुणामय लोकनाथ उधार याहुड़े” शीर्षकगु बाखमे (कसा: ने.सं. १०८३, पौ 
७१) सर्वसाधारण अज्ञात कविं ने.सं. ९२१ देय सिनाज्या लयं गहीनशीन जुजु श्री ५ 
रणबहादुर शाहयात राजभक्तिपूर्वक ल्हाकम्ह कवि: रुपय पलिस्था याना चिना तःगु खः । 

थुकी नेपालय बुंगद्यो बिज्याकुसेलि सहकाल जूगु बाखं अति संक्षिप्तं कना त:गु दु । 
थ्व बाख मेया ल्हाकम्ह रुपय जुज़ श्री ५ रणबहादुर शाह्या नां न्हयथना त:गुया अभिप्राय 
थुपिं स्वताजि खँ न्हयल्‌ व: - (१) जुजु श्री ५ रणबहादुर शाहया शासनकालय नेपालभाषा व 
थ्वया काव्य परम्पराप्रति जुजुया सुदृष्टि लानाच्चंगु, (२) जुजु श्री ५ रणबहादुर शाहं नेपाल 
सस्कृति व बुंगद्यो जात्रा उत्सव, बुंगद्योप्रति भक्ति उपासनाय आस्था श्रद्धा क्यंगु ब (३) उबले 
नेपालय जुजुया थः प्रजाप्रति प्रजावत्सलता व प्रजापिनि नं थः जुजुप्रति राजभक्तिया सम्बन्ध 
सुथां लानाच्चगु । 


नेपाल उपत्यकाय सहकाल व आर्थिक समृद्धि जुइकेगुली लोकनाथ, बुंगद्यो, लोकेश्वर 
व करुणामय नामं प्रख्यातम्ह श्रीमछिन्द्रनाथया करुणा दृष्टिया भूमिका दु धयागु धारणा 
थनया जनसाधारणयाके दयाच्चंगु थ्व बाखंमेय प्बला: त:गु दु । जुजु नरेन्द्रदेव, बन्धुदत्त 
आचार्य व ज्यापूया कुतलं नेपाल उपत्यकाय बुंगद्यो थ्यंके हयेव थन सहकाल जगु खे सी दु । 
उकिं लोकेश्वर करुणामयया करुणा सुदृष्टिप्रति कृतज्ञ जुसें दँयदँसं देवालि पूजा, बुंगद्यो 
जात्रा व पिण्डपात्र दान याना वयाच्चंगु खँ न्ह्यथना थ्व में करुणामय बुंगद्योप्रति भक्तजनया 
नुगलय भक्तिभाव थनेगु सफल कृत: या:गु दु । बुंगद्योया करुणा सुदृष्टिया बाखं हना तःगु 
सिनाज्या मे थ्व हे छप्‌ जक लगु दु । थ्व इतिकथनात्मक बाखंमे खः । भाषा सरल सुबोध 
ज्‌ । थ्व मेया न्हयथने बहगु मेमेगु काव्य विशेषता उस्त खने मदु । 


“श्री गंगास स्नान याना बेलस खन न्हां” शीर्षकगु (कसा: उकी हे, पौ २४) बाखं मे 
भारतया प्रख्यात सुलोचना माधवया रोमानी भावं जा:गु माया मतिना विषयया बाखंया 
लिधंसाय सिनाज्या लयं चिना त:गु बार्ख मे खः । थुकिया नकि सुरचन्द्र (सुलोचना) रानी 
थःम्हं ययेकाम्ह माधव राजकुमारनाप हवने तातुना: वलिसे हवनेत सुलोचनां मिजंया भेषं 
न्हयलुया यक्व पराक्रम क्यंगु दु । 

वयाके थः मतिनामिप्रति क्वातुगु माया मतिना व तिरि धर्म दु । नायिकाया 
चरित्र चित्रण पक्षं जक हे थुगु बाखमे भचा च्वछाये बह जूग॒ खः । नेपालभाषाया मेमेगु 
सामाजिक व ऐतिहासिक विषयया बाखमेया घटनाक्रमय व पात्रया चरित्र चित्रणय दुगु 
स्वाभाविकता तथा सम्भाव्यता गुण थ्व सुलोचना माधव बाखमेय मदु । उकिया पलेसा 
थुकी चरित्र नायिकाया असम्भाव्य ज्याखैँ व घटना न्हयब्वया ब्वमिपिंत आश्चर्य चायेकेगु 
प्रवृत्ति आपा सक्रिय खने दु । थुजागु प्रवृत्ति भारतीय प्रेमाख्थानपाखें दुकया त:गु खः । 
थुकिया नकियात गनं गयदा खना ग्याःम्ह व गनं भाग्यया चमत्कारं जक गयदा स्याये 
खंम्ह कथं न्हयब्वया त:ग्‌ स्वयेबले चरित्र चित्रण कलाय थ्व बाखमे चिउंम्ह सफल मज्‌ । 
भारतया प्रेमाख्यानय न्हयल्‌ वइगु कन्याहरण व थःम्हं ययेकाम्ह मतिनामिनाप हवने 
दयेकेत क्यने मा:गु पराक्रम थुकी नं दु । तर थुकी पराक्रम क्यनाच्चंम्ह नायो मखु, नकिं 
खः । च्वय न्ह्यथनागु बाखंमेयां नायो माधब राजकुमार न्हयोगुलु, निस्क्रिय व अल्सि 
खने दु । भौतिक सुख सुविधा यक्व भोग याये दुम्ह सामन्त नागरया प्रतिनिधि पात्र कथं 
थ्वयात न्हयब्वया तःगु सी दु । | 


जुजु जयप्रकाश मल्लया शासनकालीन छपु ब:चाहाक:गु “नागर याहुने विनति 
अवधान” (तुलाधर: वि.सं. २०१३, २८: १८-१९) शीर्षकगु मेय नायिकां अति सक्षिप्तं 
थःम्हस्यां बुद्धि पराक्रम क्यना माधब राजकुमार हवनाग्‌ खेँ प्वंका तःगु भावपूर्ण ज्‌, 
-आत्मपरक ज्‌, कवितात्मक ज्‌ । उकी अज्ञात कविया थःगु हे अभिव्यक्ति शैली विशेष 
स्पष्ट बां ल्‌ । 

“आशा जि लोकेश्वर छि पालि पले हलया लखलपे अनाथ जि स्वयाव” शीर्षकगु 
बाखंमे (ओ ब य दा स: ४८:२७ व मानन्धर: ने. सं. १०८८, पौ ७५) नं नेपाल उपत्यका 
व उपत्यकां पिनेया बौद्धमार्गीय नेवा:तय जीवनय अति लोकप्रिय जुयाच्वंगु धार्मिक बाखं 
अष्टमी उपोषढ ब्रतया बाखंयात भक्ति प्रधान मे रुपय ने.सं. ९५२ (चरण रंग गुया वरख) 
दँय चिना तःगु खः । थुकी न्हयथना त:गु “अनारी” उपनामं व शैलीया आधारं थ्व नं 
बौद्ध पण्डित कवि अमतानन्दया रचना कथं परिचित ज्‌ व: । थुकी अति सक्षिप्तं 
राक्षसनीया रुपय मोहित जम्ह सिंहलसार्थवाहयात करुणामय लोकेश्वर रक्षा याना बिज्या:गु 
बाखं प्वला तःगु दु । थुगु मेय लोकेश्वर करुणामयया लोक उपकारी गुण वर्णन यासें 
उपास्य करुणामयप्रति भक्तिभाव थना तःगु दु । स्तुति मेयात ल्वयेक थुकी माधुर्य गुण व 
नायु क्यातु पह लुइक नेपालभाषा व संस्कृत भाषाया खँग्व: हवंका तःगु दु । भाव व 
शैलीया दृष्टि थुकी कवितात्मक गुण छं अंशय खने दु । थुकी वैयक्तिक उद्धार मखु कि 
सकल लोकया उद्धार तातुना तःगु खने दुगुलिं कविया चक्कंगु मानवीय भावना थुकी 
न्हयल्‌ वः । 

“हे करुणासागर लोकन छलपोल मसिल” शीर्षकगु (तुलाधर: वि. सं. २०१३, पौ 
२१) नेपालया बौद्धमार्गी नेवा: समाजय अतिकं लोकं हवा:गु स्वयम्भू पुराणय कना तः 
कथंया विश्व भृष्टिया बाखंयात न्यने यइपुगु मेया रुपय थ्व बाखं मे ने.सं. ९५६ देय जुजु 
राजेन्द्र विक्रम शाहया शासनकालीन अज्ञात कविं चिना त:गु खः । इतिकथनात्क शैलीं 
चिना त:गु थ्व मेय नेपालभाषा व संस्कृत भाषाया नायूगु क्यात्‌गु खँग्व: छयला तःगुली 
माधुर्य गुण व स्वाभाविक प्रवाह लुयाच्चंगु हे थ्व मेया कवितात्मक विशेषता खः । च्वय वंगु 
“शाक्य सिंह सुमेर सुमुख बिज्याक” शीर्षकग मे थें शैलीया दृष्टि श्व मे नं बौद्ध पण्डित कवि 
अमृतानन्दया रचना नाले छिं । थुकिया संक्षिप्त रुप “बुद्ध धर्म संघ सुमरपे श्वव आव” 
शीर्षकगु मे प्रकाशित जुयाच्चंगु दु (पु मे मु, पौ २०३) । 

राग पद्मत्जलि ॥ चो ॥ 

हादे थव पुत्र राजकुमार पुत्री कूष्णाजिनी ॥ हादे महारानी सहितन तपोवन वने ॥ १ ॥ 
दको लोक विरहन खोयाव लिस्य २ वल ॥ दौलथ द्रव्य काव जि वने त्यल खोय मते ॥ २ ॥ 
धन्य धाय धर्म चित विसंतर करुणावन्त ॥ दको माया तोलताव दान यास्य बिज्याक ॥ ३ ॥ 
रस गज प्वाल साल नेपालया सुरेद्र विक्रम शाहा ॥ व्हाकम्हया विनतिन जगत उद्धार याय माल ॥ ४ ॥ 
- ओ ब य दास २१३: ११९ 
पु मे मु, ४६५:२६०-२६१ 
ने.सं. ९८६ दँय जुजु श्री ५ सुरेन्द्रविक्रम शाहया शासनकालया अज्ञात कविं थ्व बाखं 
मे ति लोक हवा:गु विश्वन्तर जातकावदानया लिधंसाय चिना त:गु खने दु । “बहुजन 
हितायया” आदर्श लँ लिना जुइपिं विवेच्यकाल दुनेया. नेपाल उपत्यकाया महायानी बौद्धतय्‌त 
विश्वन्तरया दानपारमिता धर्म पालन या:गुया बाखं प्रेरणाया स्रोत जुयाच्चंगु दु । थ्व 
ब:चाहाक:गु में विश्वन्तरया त्याग भावना, प्रजावत्सलता व दानशीलता गुणया फुक्क बाखं 
छसिकथं लुमंसे वयेका बी फ्‌ । संक्षिप्तता व आत्मकथात्मकता थ्व मेया विशेष गुण ख: । 
धर्मचित्त ब्या:पिं प्रजाजन विश्वन्तरनाप बाये माला जूगु विरह वेदना तथा विश्वन्तरया दृढ 
दानशीलतां पिज्वइगु दान वीर तथा दान पारमिताप्रति श्रद्धा आस्थाया भाव थना बी फु । 
मेया भावयात ल्वयक थुकी सहज सरल सुबोध भाषा छ्यला: तःगुलि प्रसाद गुण तथा विरह 
व भक्तिभावं जाःगु मेयात ल्वःगु माधुर्य गुण नं देजा: । थुकिया संगीत ध्वनि नं न्यने यइपु 

ज्‌ । थुकथं भाव व शैलीया ल्याखं थुगु मे कवितात्मक ज्‌ । 


“शाक्यतु नगरस ब्रम्हदत्त राजा कान्तिमति रानीया पुत्र मणिचूड नाम दन” शीर्षकगु 
(ओ ब य दा स, पौ ११६ व तुलाधर: ने.सं. १०८७, पौ ३५) बःचाहाक:गु बाखमे दानशील 
मणिचूड राजाया गुण च्वछाया वयाप्रति श्रद्धा आस्था थनेभनं ने.सं. ९८७ दँय अज्ञात कविं 
चिना त:गु इतिकथात्मक मे ख: । मेया भाव व शैली च्वय वंगु मेया ति मन्हया:सां थुकी नं 
कवितात्मक गुण सामान्यतया दु धाये छि । थ्व विषयया ताहाक:गु इतिकथानात्मक बाखमे 
सिनाज्या रागय चिना तःगु प्रकाशित जूगु दु (कसा: ने .सं १०८३, पौ ५१) । 


च्वय छसिकथं क्ववाला अध्ययन यानागुया लिधंसाय नेपालभाषा बाखंमेया स्वरुप 
थथे खने दु- 


(क) मल्ल शासनकालीन बाखंमेया शुरुइ इष्ट देवदेवीया मंगलाचरण स्तुति अति 
संक्षिप्तं न्ह्यथता त:गु खने दु । शाहकालीन बाखंमेय अलग्ग मंगलाचरण स्तुति प्रसंग मदुसां 
शुरु वाक्यस उपास्य देवदेवीया नां न्हयथनेगु, म्‌ घटनाया अन्तरंग अंग थें याना यथाप्रसंग 
लँय लँय ला:पिं इष्ट देवदेवीयात बाख मेया पात्रतसें पूजा या:गु खैँ न्हयथना त:गु खने दु । 
बाखमेया समाप्ति वाक्यस उपास्य देवदेवीयाके छुँ वरदान फोनेगु, गद्दीनशीन जुजु व 
प्रजायात भिंतुना द्यछा:गु खँ, मेया रचनाकाल न्हयथनेगु ज्या आपा धया थें बाखमेया 
कविपिसं याना तःगु खने दु । 

(ख) बाखमेया म्‌ बाख न्हयाके न्ह्यो उकिया म्‌ खँया सुचं व तातुना न्हयथना 
त:गु केशव उदास व जगतकेशरींपिसं चिना थकूगु स्वपु बाखमेय जक खने दु । मेमेगु 
बाखमेय थुजागु प्रसंग दुमथ्या: । 

(ग) विवेच्यकाल दुनेया आपां धया थें बाखमे आधुनिक बाख थें आकस्मिक 
ढंगं शुरु जुया घटनाक्रम हवासाहवासां न्हयान्हयां बाखंया पूर्वनिर्धारित आज्जुइ थ्यंक 
बनाच्चंगु दु । 

(घ) मे हाहां बाखं कना यंके मा:गु व रसभाव नं उधिमय लुइकावं बने मा:गुलिं 
बाखमेय पात्रया भेषभूषा, पहचह, थायबाय, प्राकृतिक दृश्य, घटनाया विवरण इत्यादि 
ताताहाक: जुइक न्हयब्वयेगु चलन उस्त खने मदु । 

(ङ) इतिकथात्मकतां बाखंया परिचायक मूल स्वरुप खः । तर नेपालभाषा बाखं 
मे मध्ये जगतकेशरीं “चण्डेश्वरी स्तोत्र'य व आपा: याना रामायण व जातकावदान 
आधारित बाखंमे जक इतिकथात्मक शैलीं चिना त:गु खने दु । मेमेगु आपलं बाखंमेय गनं 
गनं जक इतिकथात्मक शैली कवि थःम्हस्यां धाये मा:गु खे धया बाखंमेया पात्रतयत हे थवं 
थवय खँ ल्हाके बिया तःगु दु, ज्याखँ याके बिया तःगु दु । पात्रतय खँल्हाबल्हाया माध्यमं 
बाखमेया घटनाक्रम न्हयाकेगु, चरित्र चित्रण यायेगु, देशकाल परिस्थिति न्हयब्वयेगु, सन्देश 
न्यंकेगु याना त:गु खने दु । थुकथं, नेपालभाषा बाखंमे आपाल आत्मपरक जू, प्याखं लसी 
व: । उकि उजागु बाखमेयात ध्याखमे धाये आपालं ल्व: ज्‌ । 


(च) वार्णिक छन्दय चिना त:गु नेपालभाषा बाखं मे छपुं खने मदु । आपा: धया 
थें बखमि सिनाज्या रागय चिना त:गु खने दु । निपु पुवारी लयं चिना त:गु दु, चण्डेश्वरी 
स्तोत्र जातीय छन्दय चिना त:गु खने दु । आपा: धया थें बाखंमें बाखं जक प्वलीगु मखु कि 
न्यने यइपुगु संगीतं लयतायेके नं फु । | 

(छ) “कख ग...” वर्णक्रम न्हयलुइक अक्षरमाला पंक्ति शैलीं चिना त:गु बाख 
मेया ल्या: स्वपु खने दु । उजा:गु बाखमे बाखंचु व पात्रया चरित्र व्यक्तित्व कथंहछि पूवंक 
प्बले फुग॒ खने दु । 

(ज) नायिकां प्वंकाच्चंगु विरह व्यथाया खँ वया थः मतिनामिनाप जूगु विरहया 
बाखं प्वला: वया मतिनामिनाप हानं हवने खंगुया सुखानुभूति तथा हवनेगु आकांक्षा प्वला: 
त:गुली आत्मपरक बाखंमेया रुप लूगु खने दु । जुजु महेन्द्र मल्लकालीन “प्रभु मते छिन जित 
वाय” शीर्षकग्‌ बाखमे केशव उदासं चिना थकगु बाखमे जुजु जगज्जय मल्लकालीन 
“नमस्तु श्री भीमराज” शीर्षकगु बाखंमे उजा:गु हे आत्मपरक बाखमे ख: । 


(२) काखमेया विषयवस्तु - च्वय छसिकथं क्ववाला अध्ययन यानागु बाखमेया 
विषयवस्तु यला छथासं मुने हयेबले मूमूगु विषयवस्तु थुपिं खने दु - (क) निम्ह तिपूया माया 


मतिना व विरह व्यथा, (ख) भक्ति, (ग) पारिवारिक सामाजिक आर्थिक शोषण व 
(घ) ऐतिहासिक घटना । 


(क) नेपालभाषा बाखमेया थीथी विषयवस्तु मध्ये नं निम्ह तिपूया माया मतिना 
व विरह व्यथा सम्बन्धी खं दकलय आपा थाय कयच्याना त:गु दु । नायिकापिनि थःथः पुरुष 
प्रभुप्रति सक्रिय आत्मसमर्पण भाव व तिरि धर्म “संसारया कारण”, “जि वया ला लछि 
मदुनि”, “सिलु तीर्थ” व “सुलोचना माधव” शीर्षकगु बाख मेय स्वये खने दु । पुरुषं 
अभिमान व प्रणयमान कयना वाना त:गुलिं विरह व्यथां वाथावाथा कना नं थः पुरुष प्रभु हे 
हवने तातुना च्चंपिं नकिंपिनि बाखं प्वलाः त:गु बाखमे जुजु महेन्द्र मल्लया शासनकालीन 
छपु, केशव उदासया निपु व जुजु पृथ्वीनारायण शाहया शासनकालीन छप दृथ्याः । तिरि 
हरणया कारणां जगु विरह व हानं हवनेगु उपाय जतन यानाच्चंपि नायिकाया चरित्र 
व्यक्तित्व न्हयलूगु बाखमे “सिलु तीर्थ” व “सुलोचना माधव” खः । बनयज्याया निंतिं 
पुसामि सँदेश वंगुया कारणां नेपाल उपत्यकाया मध्यमवर्गीय मिसातयत जुयाच्चंग विरह 
वेदना व हेति पासां मखुगु समाचार न्यंका छलेभुले याना मिसायात सती वने मायेका बिउग 
छताजि हे समस्याया विषय न्हयब्वया त:म्हमछिं अज्ञात कविपिसं थःथःगु शैलीं त:पु मछिं 
बाखमे चिना थकूगु खने दु । विवेच्यकाल दुनेया कविपिसं समकालिक समाजया छताजि 

समस्या इलयबेलय गुलित तच्च्वया वं धयागु सी दयेक न्हयब्वया इयात ल्वयेक सुधार सन्देश 
न्यंका स्यल्लाक चिना त:गु बाखमेया छता जक स्‌ विषयवस्तु नं ल्हासाय मिजं प्रवास जूगुया 
कारणं मिसायात विरह जूगु सम्बन्धी ख: । 

(ख) उपास्य देवदेवीया व पात्रया भक्त उद्धारक गुण व लीलावतारया बाखं 
प्वला: इमिप्रति भक्तजनया नुगलय श्रद्धा भक्ति थने तातुना त:गु इतिकथात्मक कमे “चण्डेश्वरी 
स्तोत्र”, “मणिचूड”, जुजु रणजीत मल्लया शासनकालीन रामायणया बाखमे बुंगद्यो नेपालय 
बिज्याक्गुया बाखमे तथा प्याखं लसी वःगु बाखमे “नयो हाय भिभिसंत विनति याना स्वय” 
खः । अष्टमी उपोषढ ब्रतया बाखंया लिधसाय चिना त:गु ब:चा हाक:गु मेय उपास्य करुणामयप्रति, 
स्वयम्भू पुराण आधारित ब:चा हाक:गु मेय विश्व सृष्टि संरचनाया बाखं हना उपास्य अमिताभ 
व लोकेश्वरप्रति भक्ति थना तःगु दु । देवी भागवत माकण्डेय पुराण व रामायणया दुर्गा भवानी 
ब सीता-रामप्रति भक्ति थनेत नं ब:चा हाकःग॒ मे चिना तःगु दु । 


(ग)विवेच्यकालया बाखमेया मेगु छता विषयवस्तु शोषणया खँ न्हयब्वयाः शोषकतय 
कर्तृतया आगं प्वलेगु व ध्याच्‌ न्यंकेगु नं खः । राज्यप्रकाश मल्लया शासनकालीन ने.सं. 
८६९ या प्रख्यात “संसारया कारण” शीर्षकगु बाखमेय त:सिं भाजुं म्हयया जोभन जा:म्ह 
मिसायात बँ थ्वया काये धयागु ख्याचो कयना: रसवस या:गुया सजीव बाखं प्वला: त:गु 
दु । नापं शोषकयात नं स्याचुक ध्याच्‌ न्यंका तःगु दु । थुजा:गु सामाजिक आर्थिक 
शोषणया बाखं प्वला त:गु मेमेगु बाखमे नं दु । 

(घ) ऐतिहासिक घटना व सुधारवादी पला:यात कया नं विवेच्यकाल 
दुनेया कविपिसं आखमे चिना थकग्‌ दु । स्वामी जुजु श्री ५ रणबहादुर शाहया हुकुम 
नेपाल उपत्यकाया कचि मचात तामा खुसि पारी थ्यंक वाके छोगु व रानी राजराजेशवरीयात 
सती वने बाध्य या:गु निग्‌ ऐतिहासिक घटनायात कया चिना त:गु बाख मे छसिकथं 
“सितलामाजु” व “महारानी विजयालक्ष्मी विदेशन थेनके हल” शीर्षकग बाखंमे ख: । 
“जिव या ला लछि मदुनि” बाखमेय जुजु श्री ५ राजेन्द्रविम शाहया शासनकालय 
अमानवीय सती प्रथा ल्यहें थनेत छयूगु कल्याणकारी कदमया समर्थन व उकियात ल्वःगु 
मा:गु समभादारीपूर्ण वातावरण दयेके तातुनां न्यंका त:गु सन्देश म्‌ विषय जुयाच्वंगु 
लुमंके बह ज्‌ । 

(३) काव्य गुण - रामायण, जातकावदान व वंशावली आधारित बाखंमे तथा 
योगनरेन्द्र मल्लया शासनकालीन “नक प्रथमसं सुमलपा रछिमि देव” शीर्षकगु बाखमें बाहेक 
मेमेगु सामाजिक व ऐतिहासिक विषयया बाखमे विषयवस्तु, रस, भाव, अलंकार व 
मौलिकता इत्यादिया खँय काव्यात्मक ज्‌ । सामाजिक माया मतिनाया बाखमेय काव्य शास्त्र 
सम्मत काव्य गुण खने दुसा जीवनया यथार्थतां नं थाय कया त:गु खने दु । ऐतिहासिक 
बाखमेय सम्बन्धित ऐतिहासिक ई, पात्र व जनभावनाया यथार्थ भाव किपा मिखाय न्हयोने 
ल्‌ व: । “सितला माज” व “ जि वया ला लछि मदुनि” बाखमेय तःजिगु मानवीय भावनाया 
काव्यात्मक अभिव्यक्त जुयाच्चंग दु । 


(४) सर्वसाधारण अज्ञात कविया सिर्जना - नेपालभाषा बाखमे मुककं 
सर्वसाधारण कविपिनि सिर्जना खः धयागु च्चय अध्ययन यानागु बाखमे सी दत । लायक 
खलक चिना थकूग बाख मे मलूनि । बाख मे चिना वंपिसं थःथ:गु नां बाखमेय न्हयथना त:गु 
खने मदु । थःम्हं चिनागु काखमेया समाप्ति वाक्यस थःग्‌ ना न्हयथना थकम्ह काव्य दसिं खने 
दुकथं आ:तकया दकलय न्हापांम्ह ज्ञात सर्वसाधारण कवि केशव उदास ख: । बाखमे चिना 
थकम्ह मेम्ह ज्ञात सर्वसाधारण कवि जगतकेशरी ख: । 

(५) शाहकालय नेपालभाषा बाखं मे यक्व व्व:लंगु - मल्लकालीन बाखं-मेया 
ल्या: अतिक म्हो जक न्हयलूगु दु । गुलि नं न्हयलूगु दु आपा याना भाव व शैलीया दृष्टिं 
काव्य गुणं जा:गु खने दु । शाहकालय थ्यंका नेपालभाषा बाखमेया विषयवस्तु चक्कन । 
इलं म्हःगु सामाजिक सुधारयात कया नं बाखमे चिनेगु याना हल । ऐतिहासिक घटनाया 
लिधसाय यथार्थपरक बाखेंमे चिना त:जिगु मानवीय भावना न्हयब्वयेगु ज्या नं जुल । 
बाखंमेया शैली व भाषा यक्व परिमार्जित जूगु खने दत । 

अध्याय १७ 


नेपालभाषा काव्यया विषयवस्तु 


म्‌ अनुसन्धेय ज्वलं नाला तयागु प्रकाशित २२३ पु ब अप्रकाशित मे २४० पु नापं याना 
जम्मा ४६३ पु मे दुथ्या: । अध्ययन व विवेचन जुइकेया तातुनां सिबें नं धार्मिक पूजा स्तुति 
भजन याये, श्रृंगारिक मनोरञ्जन याये, दर्शन चिन्तन व ध्याच्‌ न्यंके तातुना चिना तःगु थुपिं 
काव्यया विषयवस्तु भूमि नाकं च:मकनिगु अस्वाभाविक मखु । थुपिं फुक्क काव्यया विषयवस्तु 
थथे ब्वथले छिं- ( (१) भक्ति (२) माया मतिना (३) देश वर्णन (४) राज प्रशस्ति (५) 
समसामयिक व ऐतिहासिक घटना (६) उपदेश (७) जीवन दर्शन (८) जात्रा उत्सव वर्णन (९) 
ध्याच्‌ व (१०) विचा:खँ (शोक समवेदना) । थुमिगु विस्तृत परिचय खँ थथे दु - 


(१) भक्ति 


जुजु खलक व सर्वसाधारण प्रजाजनं उपास्य देवदेवीप्रति श्रद्धा भक्ति तया चिना 
हाला तःगु मेया छता म्‌ विषय भक्ति खः । थ्व विषय प्राचीनकालनिसे आ: तक लोकं 
हवा:नि । थ्व विषयया मेपुया ल्या: नं आपा: खने दु । थ्व विषयया व्याक्क मेयात हानं 
निपुच: थले बह जू- (अ) स्तुति व आरति (आ) तीर्थया महात्म्य । नेवा: जाति व नेवारेत्तर 
सुं व्यक्ति विशेष सामूहिक व वैयक्तिक आपत संकट, दु:ख पीर नाश याना ब्यू धका अथवा 
सामूहिक व वैयक्तिक स्मृद्धि जुइमा धयागु वरदान फोना आराध्य देवदेवीया रुप गुण 
च्वछाया चिना त:गु रचना विशेष स्तुति व आरति मे खः । थुपिं स्तुति ब आरति मेया 
आराध्य देवदेवी मुख्य याना (क) नास:द्यो/महाद्यो (ख) भवानी (ग) गणेद्यो (घ) भिंद्यो (ड) 
कृष्णद्यो नाराद्यो'(च) भैरव (छ) बुद्ध भगवान (ज) लोकेश्वर करुणामय (भः) सूर्य इत्यादि 
खने दु । नेपाल उपत्यका दुने ब पिनेया प्रख्यात पवित्र तीर्थ व धार्मिक देवस्थलया महात्म्य 
प्रचार प्रसार यायेभनं सकलें मुना पूजा सिवा वनेबले लँय भजन याना वनेत चिना तःगु में 
देवस्थलया थायवायया भौगोलिक सामान्य ज्ञान भक्तजनयात ब्य । उपत्यका दुनेया तीर्थ व 
धार्मिक देवस्थलया अलग अलग मे नेपालभाषाय चिना त:गु दु । बाख मेय नं देवस्थल व 
प्रख्यात उपास्य देवदेवीया नां यथाप्रसंग न्हयथना त:गु खने दु । तीर्थ वने मा: पुण्य मुने मा: 
धका धार्मिक उपदेश न्यंका चिना तःगु मे नं खने दु । थुपिं धार्मिक उपदेशया खँ उपदेश 
विषय शीर्षक दुने कवय वइतिनि । 


(अ) उपास्य देवदेवीया स्तुति आरति 

(क) नासश्योया स्तुति मे 

उपासना परम्परा व दसि - नृत्यनाथ, नृत्येशवर, अर्द्धनारीश्वर, भवानीशंकर, 
सदाशिव /पशुपति व पदम नृत्येशवर इत्यादि नामं प्रख्यातम्ह नास:द्योयात मे, प्याखं व 
बाजंया साधना याइपिं नेवा: जातिं आराध्य द्यो भाःपिया तःगु दु । शैव व बौद्धमार्गी 


नेवाःतय मंकाःम्ह आराध्य नासःद्यो खः । दाफा भजन याइबले नास:द्योया स्तुति मे हालेगु 
उस्त मया: । शास्त्र विधि कथं स्यना तइगु पुलांगु नाटक प्याखं हुइकीबले व हुइके 

सिधयेकीबले नास:द्योया तान्त्रिक विधि कथं पूजा यायेमा:, दबुली प्याखं क्यनीबले न्हापां 
नान्दी श्लोक व नान्दी मे हालेगु अनिवार्य ज्‌ । थुजाग प्रयोजनया निंतिं नेपालभाषाय 
नास:द्योया स्तुति मे, नान्दी श्लोक व नान्दी मे ज्ञात अज्ञात कविपिसं चिना थकगु दु । नास: 
द्योया स्तृति मे दाफा भजन सफृती, नाटक सफती व प्याखं सम्बन्धी तान्त्रिक कर्म विधि 
सफती यक्व दुथ्यानाच्वंगु दु । थुजागु मे ल्यया मुना नास:छोया मे (कसा:, ने.सं. १०८५) 
नामं सफ्‌ पिहां वयाच्वंगु दु । नेपालय नाटक च्वया प्याखं दयेका हुइकेगु चलन दयाच्वंगु खँ 
ई. सन्या ७ गृगु सदीस नेपाल भ्रमण याना बंम्ह चिनिया यात्रीया वृत्तान्त, गोपाल 
राजवंशावलि व ई. सन्‌या १४-१५ गृग्‌ सदीस च्चया त:गु नाटक सफ ' (संस्कृत भाषां) 
नेपालया कविपिसं च्या तःगु पाखें सीका कायेफु (मल्ल : सन्‌ १९८१, पौ ५८/५९) । 


नेपालभाषाय नास:द्योया मे - थ्व अनुसन्धान ज्याया सिलसिलाय रचनाकाल व 
कविपिनि नां सी दुग १२ पु नासः द्योया स्तुति मेया विश्लेषण अध्ययन जूगु खः । नाटक 
सफु व नास:द्यो सम्बन्धी सफ्‌ गोप्य याना तइगुलिं नासःद्योया मे, नान्दी मे व श्लोक 
नेपालभाषां न्हापां गुगु नाटकय गुबलेंनिसें दुथ्यात कोछिये मछिनि । रामभारोन नेपालभाषां 
च्वया त:गु धा:गु वीरवाहु नाटक सफ्‌ लोप जुइधुंकल । उकियात प्याखं दयेका क्यंगुया दसि 
सिज:पौ सम्म प्रकाशित ज्‌गु दु (रेग्मी: मिडियबल नेपाल भाग ३, पौ ५७) यलया सिद्धिनरसिंह 
मल्ल, श्रीनिवास मल्ल व योगनरेन्द्र मल्लपिसं कयना थक प्रख्यात कार्तिक प्याखंया 
प्रामाणिक सफ्‌ छगूलिं पूवंक आ: स्वये खने मदये धुंक्गुलिं उकी नास:द्योया मे ग्व:पु दु सी 
मदुनि । सिद्धिनरसिंह मल्लया कृष्ण सम्बन्धी काव्यस पशुपति महाद्योया छप॒ स्तुति मे (मेपु 
१) दु । उकी नासःद्योया परिचायक छु विशेष गुण न्हयथना मत: । जगच्चन्दया 
(ख्बपया जुजु जगतप्रकाश मल्लया) मलदेव शाशिदेवोपाख्यान (ए ३५१ । ७) संवत्‌ मदुगुसां 
नाटक हे आ: तकया दकले पुलांग प्रामाणिक नेपालभाषा नाटक ख: । थुकी च्वंगु नास:द्योया 
स्तुति मेयात निं आ: तकया न्हापांगु नास:य्रोया स्तुति मे नाले बह ज्‌ । 


उकिया नान्दी श्लोकय अर्द्धनारीश्वर भवानी शंकरया भक्त कवि जगच्चन्दं न्हापां 
गणेशया परिचय खँ न्हयथने सिलसिलाय सदाशिव अर्थात्‌ नास:द्योया रुप गुण वर्णन याना 
त:गु दु । नाटकय न्हापालाक नान्दी मे हाले मा: धयागु उबलेया प्रचलित नियम विधि नं 
उकी न्हयथना तःगु दु । अत नेपालभाषा गीत सफूया मेय न॑ (मेपु ३ व १८) भवानी शंकर 
अर्थात्‌ नासःद्योयात नाटक व मेया उपास्य दो तथा परिवार श्रीवृद्धि याना सांसारिक दुःखं 
मुक्त याना बीम्ह धका स्तुति याना तःगु दु । यया जुजु पार्थिवेन्द्र मल्लं नं नासःद्योया रुप 
वर्णन अथे हे याना त:गु दु । यलया योगनरेन्द्र मल्लं धाःसा नास:द्योया रुप गुण वर्णन छु 
मयासे नासःद्योया गणछिं देवदेवीपिं संगीत साधना यानाच्वंगुया शब्द-चित्रण जक याना 
तल । नास:द्योया रुप, गुण, गसा, ज्वंसा, तिसा व संगीत साधनारत गणछिं देवदेवीपिनि 
विस्तृत वर्णन छपु हे स्तुति मेय यायेगु ज्या ख्वपया जुजु भूपतीन्द्र मल्लया शासनकालीन 
नास:द्योया स्तोत्रस जग॒ दु (मानन्धर: नेपाल ऋत्‌ पौ, ने. सं. १०९७, पौ ३) । थुपिं हे वर्ण्यं 
खँया लिधंसाय थःथःगु शैली बांलुइक लिपा लिपाया यक्वं ज्ञात अज्ञात कविपिसं नास:द्योया 
स्तुति मे, नान्दी श्लोक व नान्दी मे चिना थकग खने दु । संगीत व नाटकय निर्विध्न सिद्धि 
प्राप्ति तातुसें सगीत व नाटकया आराध्य नास:य्योया स्तुति मेय आपा याना वर्ण्यखँ व 
अभिव्यक्ति कला तःजि कथं न्हयब्वयेया सिबें संगीत पक्षयात कवि व नाटककारपिसं आपा 
तिब: बिया त:गु सी दु । थुगु पक्षस येंया जुजु जयप्रकाश मल्ल आपा न्हयज्या:गु खने दु । 
अनं आराध्य नास:द्यो व वया गणछिं देवदेवीपि बाजं थाना मे हाला प्याखं हुलाच्वंगु ज्याखँ 
मिखाय न्हयोने सजीव जुइक पद व वाक्य विन्यास याना त:गु दु । अनं गुलिं मेय चरण 
पतिकं थी थी तालया नां नापं निर्देश याना तःगु दु (रत्नेशवर प्रादुर्भाव, ने. सं. १०८४, पौ 

१) । ख्वपया जुजु रणजीत मल्लं, येंया जुजु जगज्जय मल्लं व जयप्रकाश मल्लं चिना थकगु 
नास: द्योया मे मध्ये जयप्रकाश मल्लया नान्दी श्लोक व मे कवितात्मक व संगीतात्मक 
गुणया ल्याखं आपा च्वन्हया: । अनया रचना भक्तया नुगलय आराध्य नासःद्योप्रति 
भक्तिभाव यक्वं संचार याये फु । मेमेपिनिगु रचनाय सिबें अनया रचनाय आत्मपरकता 
गुण नं यक्वं दु । अनं नासःद्योया मेय नं थःगु समकालिक देशया परिस्थिति ध्यान दृष्टिस 
तया: विरोधी पक्षयात क्वत्यले फ॒ये मा धका वर फोना तःगु नं अनं चिना तइगु नास:द्योया 
मेया विशेषता ख: । शाहकालीन नास:द्योया मेया वर्ण्य खे व अभिव्यक्ति कला मल्लकालीन 
नासःद्योया मे पाखें दँहं वयाच्चंगुलिं प्रायः उत्थे उत्थें च्चं । 


(ख) शक्ति उपासना सम्बन्धी स्तुति ने 


उपासना परम्परा व दसि- नेपाल मण्डल न्येग्‌ पीठ मध्ये छग्‌ पीठ ख: धका स्कन्द 
पुराण, वायु पुराण व नेपाल महात्म्यं कना तःगु दु । नेपाल उपत्यकाय स्थानीय नामं 
प्रख्यात जुयाच्चंपिं “अजिमा” द्यो प्रति स्थानीय जनसमाजं श्रद्धा आस्था तया वयाच्वंगु दु । 
पुरातात्विक दसिं ई. सन्या ६ गग सदीया शुरुनिसें नेपालय शक्ति उपासना परम्परा 
दयाच्चंगु क्यं (वज्राचार्य : वि सं. २०३०, पौ ६७) ई. सन्या ६ गृगु सदीया देशवर्म्मा 
धाःम्हसित “परम भागवत” धया त:गु (उकी हे, पौ २११) व वं मातुदेवीया धातुया प्रतिमा 
दयेके बिया पलिस्था यात धयागु दसिया लिधंसाय उबले नेपाल उपत्यका दुने देवी पूजा 
उपासनाया चलन दयाच्वने धंकगु क्यं । मध्यकालीन नेपाल उपत्यकाया स्वनिगलय शक्ति 
देवीया तान्त्रिक विधिं भक्ति उपासना यायेगु व्यापक चलन दयाच्चंगुया यक्वं पुरातात्विक 
दसि दु । थुपिं दसि मध्ये ने.सं. २४६ या दुर्गासप्तशती व ई. सन्या १३ गग सदीया 
महालक्ष्सीब्रत सफ्‌ राष्ट्रिय अभिलेखालयस सुरक्षित जुयाच्चंगु दु । अन हे सुरक्षित मातृका 
देवीपिनि महात्म्य खँ दुथ्यागु मार्कण्डेय पुराण (बी २१६७, ने.सं. ७३७) थ्व सम्बन्धय 
नेपालभाषाया आ: तक लूगु मध्ये दकले पुलांगु सफ्‌ खः । अथे तुं कालिका पुराण व देवी 
पुराण (छसिकथं ने.सं. ७८६ व ७९०) नं थ्व सम्बन्धय्‌ महत्त्वपूर्ण सफ्‌ खः । थुपिं हे 
पौराणिक बाखंया लिधंसाय नाटक प्याखं व स्तुति मे चिना त:गु जक मखु कि नेपाल 
उपत्यकाया छगू मूग नखः मोहनि तःजिक न्यायकेगु याना वयाच्चंगु दु । लिपा लिपा च्चका 
त:गु नेपालभाषाया थुजाःगु पौराणिक सफ यक्वं दनि । उपत्यका दुने व पिनेया शक्ति 
उपास्य देवीया प्रीतिन यक्वं धार्मिक कीर्ति स्मारक पलिस्था जुजु खलक व सर्वसाधारण 
प्रजापन्चया पाखें याना थकगु दु । शक्ति-शौर्य, वैभव ऐश्वर्य, सिद्धि-बुद्धि, भुक्ति-मुक्ति वर 
व दैत्य दानवया पाखें जू बइगु भय मदयकेगु वर तातुना शक्ति उपासना याना वयाच्चंगु 
पुराण व शिलाभिलेख आदि पुरातात्त्विक ज्वलंपाखें सी दु । 


नेपाल -संस्कृतिस शक्ति उपासना - विवेच्यकाल' दुनेया नेपाल उपत्यकाया सांस्कृतिक 
व धार्मिक ज्याखँय शक्ति उपासनाया सक्रिय भूमिका खने दु । स्वनिग:या लायक्या म्‌ चुकया 
दलासय, लुखाया तोरणय व कोथाय छायपिया त:गु शक्ति देवीया सगुण लीला अवतारया 
चित्र, मूर्ति व पौभाः गुलिं गुलिं आ: तले नं स्वये दनि । जुजु प्रताप मल्लं संस्कृत भाषां बौद्ध 
उपास्य देवी बञ्रजोगिनीयात उग्रतारा रुपय जक मखु महिषमर्दिनी भवानी रुपय माने याना 
स्तोत्र चिना थकगु दुसा नेपालभाषा मारिनी अर्थात्‌ चण्डिनी स्तुति मे चिना थकगु दु । यलया 
श्रीनिवास मल्लं बौद्धमार्गीतसे अष्टमातृका देवीपिनि गण प्याखं स्यना हुइके बीगु प्रथा नीस्वना 
थकूग आ: नं प्रचलित जुयाच्चंग॒ दनि । येँ यंद्या पुन्हिबले देवी प्याखं हुइकीगु व ख्वपया नवदुर्गा 
व महाकाली प्याखं नं नेपाल उपत्यकाया सांस्कृतिक कीर्ति जुयाच्चंगु दनि । यया अन्तिम मल्ल 
जुजु जयप्रकाश मल्लं कुमारी छे दयेके बिया उकी धार्मिक विधि कथ ल्यया त:म्ह लछिं लाःम्ह 

बौद्धमार्गीय मिसा मचायात कुमारी माजु रुपय पूजा मान याना दँयदँसं जात्रा न्यायकेगु थिति 
स्वना थकल । यंलाथ्व अष्टमी (काया अष्टमी)निसें कतिं पुन्हि तक उपास्य दुर्गा भवानीया पीठ 
पीठय यंला सिवा व नवरात्र मेला ऊ वनीगु चलन दु । उपास्य स्तुति मे देव देवीया दाफा 
भजनय हालीगु चलन दु । उजाग॒ प्रयोजनया नितिं ज्ञात अज्ञात कविपिसं नेपालभाषां मालश्री 
रागबद्ध भवानी स्तुति मे चिना थकगु दु । 


नेपालभाषघाय भवानी स्तुति मे- नेपाल उपत्यकाय प्राचीनकालनिसें नवदुर्गा, 
अष्टमात्रिका, भवानी, कालिका, मारिनी, चण्डिनी, महिषमर्दिनी, उग्रतारिणी वञ्रजोगिनी 
व चण्डेश्वरी इत्यादि नामं प्रख्यात शक्ति उपास्य देवीया उपासना पूजा परम्परा न्हयानाच्चंग 
दया नं उपिं उपास्य देवीपिनि स्तुति मे नेपालभाषां चिना तःगुया काव्य दसि ई. सन्या १७ 
गूगु सदीया येया जुजु प्रताप मल्लया शासनकालनिसेया तिनि सुलभ ज्‌ । शक्ति उपास्य 
देवीया स्तुति मे मध्ये रचनाकाल व कवि 'कवयित्रीया नां सी दुगु जक ८२ पु (६४ पु 
प्रकाशित व १८ पु अप्रकाशित तिनिगु) खने दु । रचनाकाल व कवि कवयित्रीया नां सी 
मदुगु प्रकाशित व अप्रकाशित स्तुति रचनाया ल्या: यक्वं दु । जुजु खलक व सर्वसाधारण 
प्रजाजनं शक्ति उपास्या देवीयाके थीथी वर फोना चिना त:गु स्तुति मेया ताहाक:ग परम्परा 
दयाच्चनं नं थुकिया प्रमुख प्रतिनिधि कवि कवयित्री धाये बहपिं सं कवि, कवयित्री न्हयलुयाच्चंगु 
खने मदुनि । ख्वप जुजु जगज्ज्योति मल्लया शासनकालीन ख्वप राज्यस पीठ देवीप्रति जुजु 
प्रजाया भक्ति भाव दयाच्वंगुया सुचं सम्म तावार्थपत्चदश गीत सफ्‌ पाखें न्यने दु । 
नेपालभाषां शक्ति उपास्या देवीया स्तुति मे चिना थकूपिं जुजु रानी कवि कवयित्रीपिं 
भोलाक प्रताप मल्ल, जगच्चन्द, नृपेन्द्र मल्ल, भूपालेन्द्र मल्लया रानी भुवनलक्ष्मी, भूपतीन्द्र 
मल्ल, जगज्जय मल्ल व रानी कुमुदिनीदेवी, विष्णु मल्ल, रणजीत मल्ल व रानी वृद्धिलक्ष्मी 
देवी खः । सर्वसाधारण कविपिं जगतकेशरी, वृषभानन्द, वाणीदास, नागनसाध्वज, बौद्ध 
पण्डित अमृतानन्द, मक्षध्वज इत्यादिपिसं नं शक्ति देवीया स्तुति मे चिना थकगु दु । 


प्रताप मल्लं पुराण व शास्त्र स्वया चिना त:गु उपास्या देवीया स्तुति मेय उपास्या 
देवीया भक्ति उपासना यायेबले ध्यान याये योग्य अंग, तिसा ज्वंसाया वर्णन चित्रण नापं 
देवीं चण्डमुण्ड, धूम्रलोचन, रक्तवीज, शुम्भ निशुम्भ व महिषासुर धा:पिं दैत्य संहार 
यानाच्चंगुया ओज्वस्वी पराक्रमया सगुण लीलाया सजीव वर्णन याना तःगु दु । थः शत्रु 
पक्षया संहार व थः सैन्य पक्षयात शक्ति अभय वरदान लाभ जुइमा धयागु अभिप्राय नं अनं 
चिना त:गु स्तुति मेय अभिव्यक्त जुयाच्चंगु सी दु । अनया स्तुति मेया विषयवस्तु व वर 
प्रार्थना खँ नृपेन्द्र मल्ल, भूपतीन्द्र मल्ल, विष्णु मल्ल व शाह जुजुपिनि शासनकालीन कविपिसं 
चिना थकूगु देवी स्तुति मेय नं दुथ्यानाच्चंगु दु । 

जगच्चन्दं उपास्या शक्ति देवी तलेजुया स्तुति मे बिस्क चिना त:गु मदु । अनं चिना 
त:गु मेया समाप्ति वाक्य पतिकं धया थें थः स्वेष्ट आराध्या तलेजु भवानीप्रति भक्तिभाव 
प्वंका त:गु, कविया व्यापार (थःगु काव्य साधना यायेगु व्यापार) सुसार याना बिउम्ह तथा 
जगच्चन्द पद बिउम्ह धका कृतज्ञताया भाव प्वंकेगु (मेपु ६०), थःयात मानसिक दु:खं मुक्ति 
बिउ तथा थः यःम्ह मन्त्री चन्द्रशेखर सिंहनाप ता:ईतक बायाच्चने म्वायेका ब्यु धका वर 
फोना तःगु खँ जक दु । अनं आराध्या देवीया गुण गनं गनं वर्णन याना तःगु दुसां रुप व 
ज्वंसाया वर्णन याना त:गु धाःसा मदु । 


आराध्या शक्ति देवीया ओज्वस्वी रुप व सगुण लीलाया छुं वर्णन मयासे थ:यात 
जुयाच्चंगु दुःख पीर संकटया खे न्ह्यथना थःगु नं द्रपं प्वला कुंखिना आराध्या देवीयाके अभय 
वरया निति वात्सल्य भक्तिभावं व दैन्य भावं स्तुति मे चिनेगु जुजु जगज्जय मल्ल व रानी 

कम॒दिनीदेवीं शुरु याना थकग्‌ सी दु । थुजागु हे विषयवस्तु भुवनलक्ष्सीदेवी, वृद्धिलक्ष्मीदेवी व 
जुजु श्री ५ रणबहादुर शाहकालीन अज्ञात कविपिनिगु स्तुति मेय नं दुथ्यानाच्चंगु दु । रानी 
कमुदिनीदेवी चिना त:गु उपास्या शक्तिदेवीया स्तुति मेय थः समकालीन सुं कपटी, पापी व 
निर्विवेकी मनूतय मभिं मनिं ज्याखँया परिणामं देशवासीयात क: व:गु पीर संकटं मुक्त याना 
ब्यु शरण ब्यु धका प्रार्थना याना त:गु दु । मानवीयताया पक्ष लिना शक्ति देवीयाके प्रार्थना 
याना त:गु स्तुति मे आ: तकया न्हापांगु थ्व तिनि । अथे हे वृद्धिलक्ष्मीदेवीं नं थःम्हं चिना तःगु 
स्तुति मेय थः पुता राजकुमार धनशाहेवया उत्तराधिकार राजकुमार जुइग हक संरक्षणया 
नितिं लायकया मन्त्री काजी व प्रजाजनं सहानुभूतिपूर्ण विवेक तयेमा धका प्रार्थना याना तःगु 
दु । थुपिं निम्ह रानीपिसं स्तुति मेय परम्परागत स्तुतिया लक्षण व भावया नँ जक ल्यंका 
मानवीय गहनतम भावयात म्‌ थाय बिया त:गु खने दु । रणजीत मल्ल व जयप्रकाश मल्लं नं 
स्तुति मेय आराध्याया रुपः व ज्वंसाया खँ गौण याना थ:थ: समकालिक देशया राजनैतिक 
परिस्थिति व थःथःपिसं सामना याये मालाच्चंपिं शत्रु पक्षलिसे ल्वाये फयेकेत शक्ति व निर्भय 
बर फोना त:गु दु । जुजु श्री ५ राजेन्द्रविक्रम शाहया शासनकालीन देवी (शाक्त व बौद्ध) स्तुति 
मेय नं थुजाग विषय लूयाच्चंगु दु । उपि स्तुति मेय वैयक्तिक पीर संकट चीकेगुया निंतिं वर 
मफोसें सामूहिक पीर संकटया पाखें मुक्ति ब्यु धका प्रार्थना याना तःगु खँ न्हयोने च्चं व: । 
अज्ञात कवि चण्डीदासं चिना थकगु (रचनाकाल अज्ञात) “रक्षा याइम्ह गुह्यकालि” 
(मानन्धर: ने.सं. १०८८, पौ ८) शीर्षकगु स्तुति मेय आराध्या गुहयकालिया ओजपूर्ण चरित्र 
लीलाया सजीव वर्णन याना त:गु कविया च्चछाये बहगु सिर्जना धाये बह ज्‌ । नेपाल 
उपत्यकाया स्थानीय तन्त्र व शास्त्रीय प्याखं प्याखनय थें भैरव, गणेशं, कुमार सहित 
अष्टमांत्रिका देवीपिनि म्हछिं म्हछिंया रुप गुण अति संक्षिप्तं वर्णन याना जगत उद्धारया वर 
फोना त:गु थःगु हे पहया स्तुति मे छपु जक आ: तक जुजु श्री ५ सरेन्द्रविक्रम शाह्या 
शासनकालीन “मातृगण ईश्वरी” शीर्षकंगु खः (तुलाधर, ने.सं. १०८, पौ २४-२५) । 


(ग) गणेद्योया स्तुति मे 


उपासना परम्परा व दसि- नेपालया संस्कृतिस बौद्ध व शैवया मंकाम्ह उपास्य 
गणेद्योया पूजा उपासना व भक्तिया म्‌ थाय दु । मंगल चौथि पतिकं व मगलवार पतिकं 
गणेद्योया विशेष भक्तिभावं पूजा स्तुति यायेगु धार्मिक ज्याखँ ज्‌ । नेवाः जातिया छ्येंछ्यें व 
त्वा: त्वालय गणेद्योया मूर्ति व द्योग: पलिस्था याना त:गु दु । लायक्‌ खलकंनिसें सर्वसाधारण 
प्रजाजनं मांगलिक उत्सव व नख:बले मांगलिक ज्याखँ निर्विध्न सिद्ध जुयेमा धका न्हापालाक 
गणेद्योया निं पूजा वनीगु चलन दु । हरगण परिवारय गणपति अर्थात्‌ गणेद्योया प्रतिमा 
किया त:गु खने दुगु आ:तकया दकले पुलांगु पुरातात्विक .दसि ने.सं. १३२ या यल त्याग: 
गंचा ननिया हरगण परिवारया मूर्ति सहित अभिलेख खः । पुत्र पौत्र व लक्ष्मी वृद्धि तातुसें 
गणेद्योया प्रतिमा पलिस्था या:गुया आ: तकया दकले पुलांगु अभिलेख सांगा भंज्यांगया 
श्रीमन्‌ विनायकया ने.सं. ५७३ या जुजु यक्ष मल्लकालीन अभिलेख खः । ने.सं. ८०८ या 
क्वयना गणेद्योया थाय च्वंगु अभिलेखनिसें ने.सं. ८४० या चाबेल गणेद्योयाथाय च्वंगु 
शिलाभिलेखय तक संस्कतं गणेद्योया स्तुति कीका त:गु खने दु । 


नेपालभाषाय गणेद्योया स्तुति मे- ज्ञात अज्ञात कविपिसं चिना त:गु गणेद्योया स्तुति मे 
शैवमार्गीय व बौद्धमार्गीय दाफा भजन सफूती दुथ्यानाच्चंगु दु । ल्हाकम्ह अथवा रचनाकाल सी 
दुगु गणेद्योया स्तुति मे २१ पु लूगु दु । रचनाकाल व न्हाकम्हया नां सी मदुगु रचना यक्वं दु । 
ख्वपया कवि जगच्चन्दया “हरन दारक तर गणया थाकूल यासे, थथेन गणेश जुर नाम विगिनि 
हरलप” शीर्षकगु मेय गणेद्योया परिचय न्हापालाक न्हयल्गु दु । थुकी गणेद्योयात गणया थाकुर, 

विध्न चीका बीम्ह तथा सदाशिव व पार्वतिया काय धका जक परिचय बिया त:गु दु । “शिवया 
कूल गौरीया मूल ...” शीर्षकगु भोछिजु स्वम्ह (श्रीनिवास मल्ल, योगनरेन्द्र मल्ल व मन्त्री भगीरथ 
भैयाया सांकेतिक नां) या गणेद्योया स्तुति मे नं लुमंकें बह ज्‌ (पु मे स, पौ २३:२२) । यलया जज 
योगनरेन्द्र मल्लया शासनकालीन रुद्रहरि (उकी हे, पौ १०-११) जोगप्रकाश मल्लया शासनकालीन 
(ने.सं. ८४५-८४९) छम्ह अज्ञात कविं चिना थकग गणेद्योया स्तुति मे (उकी हे, पौ ६) व मेमेगु 
गणेद्योया स्तुति मेय उपास्यप्रति भक्तिभाव थनेगु, विधन विपत्ति चीकेगु व कार्य सिद्धि वर फोनेगु 
कुत: जक दु । जुजु श्री ५ रणबहादुर शाहया शासनकालीन अज्ञात कविया “जय सीव (शिव) 
गवरी सुत वम्हा नमलपे चरनस (चरणस) गन (गण) पति वम्हा” शीर्षकगु स्तुति मेय गणेद्योयात 
नृत्य व मेया सिद्धि बीम्ह उपास्य द्यो रुपय वर्णन याना त:गु खेँ छता त्वःता मेगु फुक्क खँ 
परम्परागत खने दु (उकी हे, पौ २६-२७) । जुजु श्री ५ गीर्वाणयुद्धविक्रम शाहया समकालिक यल 
गाबहाया तान्त्रिक तथा पण्डित कवि द्विज अमृतानन्दंया (भि. मं. भ स, पौ ७२ ख) व यल ओकू 
बहाया प्रख्यात बौद्ध पण्डित अभयराजया कुलय जन्म जूम्ह कवि विश्वहर्ष चिना त:गु उपास्य 
गणेद्योया स्तुति मेय (ओ ब य दा स, १४६: ८५) ने.सं. ९५५ पंच रंग. दुवाल जुल नेपाल संबतसर) 
वर्ण्ष्य खँ व वर फोना परम्परागत खः । थुपिं स्तुति मेपाखें गणेद्यो शैवमार्गी व बौद्धमार्गी नेवा: 
जातिया मंकाःम्ह इष्ट उपास्य द्यो कथं परिचित ज्‌ वः । यल ओक्‌ बहा: व भिंछें बहा:या दाफा 
भजन सफ पाखे परिचित ज्‌ वःम्ह कवि कवीरं चिना थकग॒ “नाम गणेश किसिया भेष रे” शीर्षक 
स्तुति मेय (तुलाधर: ने.सं. १०८७, पौ ११-१२) उपास्य गणेद्योया रुप गुण कार्यकलापया सजीव 
शब्दचित्रण याना तःगु दु । 


(घ) मिंद्योया स्तुति मे 


. उपासना परम्परा व दसि- महाभारत काव्यया छम्ह पात्र भीमसेनयात नेपालय 
भीमेश्वर, भीमगणेश्वर (वज्राचार्य व श्रेष्ठ : वि. सं. २०३२, पौ ९८) भीम भैरव (पु मे मु, 
पौ२१८) व शिवया अवतार (भि मं भ स, पौ११२) धका नेवा: व्यापारीतसे थःपिनि उपास्य द्यो 
धका पूजा उपासना याना वयाच्चंगु जिज्ञासा याये बहगु नेपाल धर्म संस्कृतिया विषय खः । 
नेपालय पसः पतिकं भिंद्योया प्रतिमा पुज्याना तइगु, ल्हासा वनीपिं नेवा: व्यापारीतसें साइत पौ 
नापं भिंद्यो पो (हृदय: नेसं १०८८, पौ १५) ज्वना वनीगु, ल्हासाय वनाच्वंम्ह काय अथवा भाःत 
याकनं लिथ्यनी मा धका नेवा: मिसातसें भिंद्योया नित्य पूजा याना मत बीगु, नेवा:तय वस्ति 
त्वालय भिंद्योग: दयाच्चनीगु व नेवा:तसें भिंद्यो पूजा गुथि, भिंद्यो जात्रा व भिद्योया एकादशी 
ब्रत उत्सव हनाच्वंगु दु स्वयेबले भिंद्योया उपासना नं नेपाल संस्कृतिया छगू अभिन्न अंग थें 
च्चं । भीमसेनं दोलखाय गृप्तवास जीवन हंगु, हेटौंडाय हिडिम्बा नाप गान्धर्व विवाह या:गु व 
दोलखाया भिंद्यो कान्तिपुरय च्वने मास्ति वया छम्ह भल्याया साधारण भेष कया वःगु इत्यादि 
किंवदन्ति खे नेपाल उपत्यकाया वंशावली न्हयथना त:गु दु । आ:तक भीमसेनया सम्बन्धी खँ 
न्हयथना त:गु पुलांग अभिलेख दसि दोलखाया ने.सं. ६४४ या तीन धारे नारायण मूर्तिया पाद 
पीठया अभिलेख खः (वज्राचार्य व श्रेष्ठ: वि.सं. २०३२, पौ ८८) । ने.सं. ७३० स कान्तिपुर तरु 
महाविहारया दानपतिपिसं छाया तःगु लूँपती दोलखा भीमेशवरयात भक्तया विध्न चीका 
बीम्ह, पाण्डव शिरोमणि, कौरव नास याःम्ह व ट्रौपदीया यःम्ह धका गुण वर्णन याना तःगु 
दु (उकी हे, पौ १०५) । नेपाल उपत्यका दुनेया भिद्यो सम्बन्धी दकले पुलांगु अभिलेख यें 
भिंद्योयाथाय च्वंगु ने.सं. ६८४ या सिज:पौ खः (कायस्थः ने.सं. ११००, पौ २-३) । उकी न्हापा 
तोयु थकजुं ने.सं. ६६० स भिंद्योया प्रतिमा पलिस्था या:गु प॒लां खँ न्हयथंसे भिद्यो थाहां 
बिज्याकेग्‌ पर्व न्यायेकेत बँ आयस्ता जुजु महेन्द्र मल्लं तया बिउगु खँ दु । यलया भिंद्यो सम्बन्धी 
दकले पुलांगु अभिलेख दसि जुजु श्रीनिवास मल्लं भिंद्योगलय पलिस्था यना त:गु नेसं ८०१ या 

शिलाभिलेख खः (रेग्मी: मिडियवल नेपाल भा. ४, पौ १८५-१८७) । उकी भिंद्योया -वर्णन 
थथे याना तल ( युद्धय पराक्रम कयना दुःशासन स्या:म्ह, दुर्योधनयात खम्पाय प्रहार याना 
स्याःम्ह, कामातुर कीचक स्याःम्ह व शत्रु भय फुका बीम्ह) । उकी जुजु श्रीनिवास मल्लं थः 
मन्त्री भगीरथया सल्लाहं भिंद्योया दोग: दयेका पलिस्था या:गु खँ व थः उत्तराधिकार 
राजकुमार योगनरेन्द्र मल्लया नां न्ह्यथना तःगु दु । 


नेपालभाषाय भिद्योया स्तुति मे- अज्ञात कविपिसं चिना थकगु भिंद्योया स्तुति मे 
थ्व भाषाय श्रीनिवास मल्लया शासनकालनिसें थुखेया जक थ्व अनुसन्धान ज्याया अनुसन्धेय 
ज्वलं पाखें खने दु । रचनाकाल व रचनाकार सी दुगु तथा काव्य गुण दुगु ल्यया: भिंद्योया 
स्तुति मेया विश्लेषणात्मक अध्ययन जूगु ख: । 


च्वय बंगु शिलाभिलेखय न्हयथना त:गु भिंद्योया गुण वर्णन नेपालभाषाया भिंद्योया 
स्तुति मेय नं दुथ्यानाच्चंगु दु । पुलांगु मे सफृती दकले न्हापां पिहा व:गु “वयरिम्ह फुतकाव 
भीमसेन रसन विज्याक” शीर्षकग स्तुति मे हे शुद्ध व प्रामाणिक खने दु (मानन्धर: ने.सं. 
१०८८, पौ ९-१०) । मेमेगु स्तुति मे थुकिया हे भाव व वर्ण्य खँ क्वकया छुं भचा भचा पाठ 
पाका:खँ पाकाः चिना त:गु खने दु । भिंद्योया स्तुति मे पुलांगु मे मुना सफती जक २६ पु 
तथा मेमेगु सफ्‌ व सितु पत्रिकाय नं प्रकाशित जुयाच्चंगु दु । जुजुया नां न्ह्यथना त:गु 
भिंद्योया स्तुति मे मध्ये दकले पुलांगु खने दुगु जुजु योगनरेन्द्र मल्लकालीन “जय जय भीमसेन 
राजा भीमसेन” (पु मे मु: नेसं. ११०१, पौ २१८-२१९) खः । 


नेपाल उपत्यकां दुने व पिनेया दाफा भजनय आ: तक लोक हवाःनिगु भिंद्ोया 
स्तुति मे च्वय वंग “वयरिम्ह फुतकाव भीमसेन रसन बिज्याक” शीर्षकगु खः । उकी “मोक्ष 
जि (भोछिजु) स्वम्हन लाक फयाथ्य विनय याक” धका न्हयथना त:गु दु । “भोछिजु 
स्वम्हन” धा:पिं च्वय वंगु यल भिंद्योया द्योगलय पलिस्था याना त:गु नेसं ८०१ या शिलाभिलेखय 
नां वःपिं जुजु श्रीनिवास मल्ल, राजकुमार योगनरेन्द्र मल्ल व मन्त्री भगीरथ खः । थुकिया 
लिधंसाय थ्व स्तुति मेया रचनाकाल ने.सं. ८०१ रिखे ला: व:गु खने दु । ने.सं. ७९३ या यल 
बुंगद्योया द्योगलय च्चंगु अभिलेखय श्रीनिवास मल्ल, योगनरेन्द्र मल्ल व भगीरथया नां 
न्ह्यथना त:गु दु (रेग्मी: सिडियवल नेपाल भा. ४, पौ १५४-१५५) । भिंद्योगलय भिंद्योया 
प्रतिमा पलिस्था या:बले स्तुति भजन यायेया नितिं थ्व स्तुति मे चिना तःगु खः । थ्व खँ 
उकी उपास्य भिंद्योया ओजपूर्ण पराक्रमी व्यक्तित्व वर्णन याना त:गुली व “स्वस्ति 
श्रीमाणिग्लाधिपति महाराजाधिराज श्रीश्रीजयश्रीनिवास मल्ल देव प्रभु ठाकुरसन स्वनगरं 
... जुयाव नेपालेशवर जुयाव विजय याङ बिज्याक थथिं अवसरस ...” धका ओजपूर्ण उद्गार 
प्वंका त:गुली सामन्जस्य खने दुगलिं पुष्टि ज्‌ व: । उकिं, उपास्य भिंद्योयात पूजा फया 
बाजा जक न्यनाच्चनीम्ह कथं न्हयब्वयेया सिबें “वा न्ह्ययाव कटटं रणस दुब्वाक”, “धु 
किसि कलं कासे सिंह म्ह याकुप्यासें सल चता वासे सन अन सु मग्याक”, असीम उत्साह, 
शक्ति व पराक्रम दुम्ह वीर महापुरुष रुपय न्हयब्वःगु दु । 


(ङः) कृष्णया स्तुति भे 

उपासना परम्परा व दसि- वैष्णव धर्मावलम्बीतय उपास्य द्यो विष्णु, हरि व 
नारायण खः: । नेपालय्‌ श्रीकृष्णयात नं विष्णु भगवानया छगू अवतार मानय याना उपास्य 
द्यो रुपय पूजा स्तुति याना त:गु दु । श्री कृष्ण भगवानया जन्माष्टमी, स्नान यात्रा व 
दोलायात्रा पर्व उत्सव नं नेपाल उपत्यकाय हनेगु चलन विवेच्यकाल दुने दयाच्चन । इ. 
सन्या ५ गूगु सदी न्हयो हे नेपाल उपत्यकाया प्यंगू दिशाया प्यंगू गँ च्वकाय हरिदत्त वर्मा 

प्यम्ह नारायण द्योया दोग: पलिस्था या:गु (रेग्मी : मिडियवल नेपाल भाग ३, पौ ११६-१२०) 
लिच्छवि जुजु मानदेवं (न्हापम्ह) थःगु कीर्ति प्रताप वर्णन याना भव्य शिलाभिलेख पलिस्था 
या:गु तथा विष्णु गुप्त जुजुं परचक्रयात त्याकेत येचंगु, अनिकाल चीकेत योचंगु, लूँ दयेके 
तातुनां यंचंगु व सन्तान प्रजा यक्व थदयेमा धका वंचंगु धाःपिं प्यम्ह :नारां द्यो थापना 
या:गुया नं दसि प्रकाशित जुयाच्वंगु दु (रेग्मी : मिडियवल तेपालु भा. ३, पौ १२५-१२६) । 
थुभनं प्राचीनकालनिसें नेपाल उपत्यकाय विष्णु भगवान व वया अवतार श्रीकृष्ण भगवानया 
उपासना पूजा भक्तिया परम्परा न्हयाना वयाच्वंगु दु । पन्चरात्र (बी २३८/२२, ने.सं. 
१४७), विष्णुधर्स (बी ५/१, ने.सं. १६३), व भागवत महापुराण (ने.सं. ६२५) व विष्णुधर्मोत्तर 
इत्यादि धार्मिक ग्रन्थं थन वैष्णव धर्म व भागवत धर्मप्रति थनया जुजु प्रजां श्रद्धा भक्ति तया 
बःगु सी दु । विष्णु व नारायणया उपासना लोक हवानाच्वंगुया दसि थित्तुंथीक धया थें 
ते.सं, ८७१ तक खने दु । 


ई. सन्या १४-१६ सदीरिखे भारतय वल्लभाचार्य न्हयाकगु पुष्टि मार्गीय अद्दैतवादी 
भक्ति आन्दोलनं विशेषतः श्रीकृष्ण भगवानप्रति भक्ति थना हल । थ्व आन्दोलनं भागवत 
महापुराण गीतगोविन्द व विद्यापतिया पदावली अतिकं लोकं हवाना वल । थ्व लहर नेपाल 
उपत्यकाय नं उगु हे इलय दुथ्यने धुंकल । ग्रीतगोवित्द व विद्यापति पदावली थन लायक दुने 
ब सर्वसाधारणया भजनय सभक्ति मे हालेगु चलन दया च्चन । अभिलेख दसिं श्रीकृष्णा 
भगवानया विधिवत भक्ति सेवा यायेगु चलन ने.सं. २८७ रिखे दयाच्चंगु क्यं (जोशी: प्राचीन 
नेपाल, अंक ५३-५६, पौ १८-१९) सिद्धिनरसिंह मल्लं थः उपास्य स्वामी गोपीनाथ श्रीकृष्ण 
भगवानया भव्य द्योग: पलिस्था याना राजसी सुख ऐश्वर्य सकतां त्याग याना श्रीकुष्णया 
भक्तिस थःयात समर्पित याना क्यंसांनिसें उपत्यकाय श्रीकृष्ण भक्ति अतिक लोकं हवाना वःगु 
खः । कृष्णाष्टमी खुन्हु यलया कृष्ण द्योगलय आ: तकं त:जिग धार्मिक मेला जुयाच्चंगुलिं थ्व 
खँया पुष्टि ज्‌ । 

नेपालभाषाय कुष्ण स्तुति मे- ज्ञात अज्ञात कविपिसं उपास्य श्रीकृष्ण भगवानप्रति 
भक्तिभाव दुथना चिना थक स्तुति मे यक्वं उखेथुखेया दाफा भजन सफृती चिच्चा: 
दनाच्चंगु दु । कवि व रचनाकाल सी दुगु जक ९६ पु तथा कवि व रचनाकाल सी मदुगु ६७ 
पु याना जम्मा १६३ पु मे लूगु दु । श्रीकुष्णप्रति भक्ति विषयया मे चिनेगु विवेच्यकाल दुनेया 
नेपालभाषा कविपिनि अतिक यःगु व लोकं हवाग विषय जुयाच्वन । थुपिं मध्ये महेन्द्र 
मल्लया निपु व सिद्धिनरसिंह मल्लया ३२ पु मे जक स्तरीय कवित्वं जा:गु धात्थेंगु श्रीकृष्ण 
भक्ति मे धाये बह ज्‌ । महेन्द्र मल्लं “कपटीया मायान केड़ा” शीर्षकगु मेय थ:यात कृष्णया 
दास धका परिचित याकसें उपास्यप्रति दास्य भक्ति तथा आत्मनिवेदन भक्तिभाव न्हयब्वया 
तःगु दु । अनं उपास्य श्रीकुष्णयात सतरुप परब्रम्ह भाःपियाच्चंगु खँ “छि पालि मजोडा” व 
“छि नाम काय लोमना” उद्गारं सीका काये फु । अथे हे “मेव मदु जित छि शरण वया” 
मेय “तवगाल सिमा खनाव ... निभालया किपा दव थे दया दय माल” धया अनं थः 
उपास्ययाके शरण आश्रयया निंतिं कूपा वर फोनाच्चंगु दु । महेन्द्र मल्लया थुपिं थुपिं मेय 
उपास्यप्रति निर्गुण भक्तिभाव प्वंका तःगु दु । 


सिद्विनरसिह मल्लं नं थः उपास्य गोपीनाथ अर्थात श्रीकृष्ण भगवानप्रति दास्य तथा 
आत्मनिवदेन भक्तिभाव प्वंका च्चंगु मेया अन्त्य वाक्यं व काव्यया म्‌ विषयवस्तु स्पष्ट कना 
च्वंगु दु । अनं थः उपास्य स्वामी गोपीनाथया प्रत्यक्ष दर्शन सुख अनुभव याये खनेवं सांसारिक 
जीवन, भौतिक वैभव व राजकीय सुख ऐश्वर्य निःसार व मिथ्या तायेकल । श्रीकृष्ण जक हे 
सतरुप परब्रम्ह तायेकल । अनया काव्यस अनं थः उपास्यया प्रत्यक्ष दर्शन सुख लाये खंगुया 
सुखानुभूति तथा हानं उजोगु दर्शन लाये मखंगुलिं जूगु मार्मिक विरहानुभूति प्वंका त:गु दु । थ्व 

हे अनया कृष्ण स्तुति मेया विषयवस्तु खः । उपास्यप्रति निर्गुण भक्ति अनं आपा न्हयब्बया 
त:गु खने दुसां 'आरति दान विधान विवेकन' (मेपु ३६) व 'निरमणि निरमल रुप तो परसपर' 
(मेपु २१) शीर्षकगु मेय उपास्यया सगुण लीलावतार संक्षिप्तं न्हयथना तःगु दु । 


मेमेपिसं चिना थकगु कृष्ण स्तुति मे समकालीन जनजीवनय प्रचलित व लोक हवा:ग्‌ 
कृष्ण भक्ति परम्परा लिउ लिउ वने थें जक याना चिना त:गु खने दु । लिपायापिसं 
दशावतार लीला, भक्तवत्सल कुष्णया सगुण लीला, वसन्तोत्सव लीला' वर्णन याना उपास्यप्रति 
भक्ति थनेगु कुतः खने दु । कवि व रचनाकाल अज्ञातगु 'जसया खँ ल्हाडान मब्याक 
गोपालया' मेय उपास्य श्रीकृष्णया भक्तवत्सल सगुण लीला व ओज्स्वी व्यक्तित्व तथा शैव 
व वैष्णव धर्मया समन्वय भाव अभिव्यक्त जुयाच्चंगु दु (तुलाधर : ने.सं. १०८८, पौ ११) । 
भास्कर मल्लया शासनकालीन 'नारायणज्‌ गुँया सिस रसन बिज्याक' शीर्षकगु मेय नारायणया 
रुप, ज्वंसा व तिसाया वर्णन याना त:गु दु (मानन्धर : ने.सं. १०८८, पौ ६) । 


(च) भैरव स्तुति मे 

उपासना परम्परा व दसि- शैवमार्गी नेवा:तसें महाद्योया मेगु रौद्र, भयानक व 
ओजस्वी व्यक्तित्व रुपयात भैरव तथा बौद्ध तथा बौद्धमागीं नेवा:तसे वञ्वीर महाकालया 
रुपय उपासना यानाच्चंगु दु । भैरवया जात्रा व प्याखं नं नेवाःतसें दयेका उपत्यका दुने व 
पिने न्यायेका क्यनाच्चंगु दु । भैरवया नां ने.सं. ५२८ निसें थुखेया अभिलेखय तिनि खने दत 
(रेग्मी : मिडियवल नेपाल, भाग ३, पौ ३६) । 


नेपालभाषाय भैरव स्तुति मे- थ्व अनुसन्धान ज्यां ११ पु भैरवया व १ पु वज्रवीर 
महांकाल भैरवया स्तुति मेया विश्लेषणात्मक अध्ययन यायेगु ज्या जूगु खः । नेपालभाषाय 
भैरवया स्तुति मे भूपतीन्द्र मल्लया रचनांनिसें तिनि खने दत । अनया 'प्रनधनि भयिरव 
भजन नि याय्‌' शीर्षकग स्तुति मेय (सितु, ल्या: ५९, पौ १) उपास्यया रुप गुण वर्णन 
मयासे मोक्षया नितिं भैरवया सेवा भजन याये मा: धका धार्मिक उपदेश जक न्यंका तःगु 
दु । रणजीत मल्लया 'भय हरण छि जय भइरव नाथ' शीर्षकग स्तुति मेय उपास्यया रुप 
व “भय फुका बीम्ह' (पु मे मु, ने.सं. ११०१, पौ ११६) धका गुण अति संक्षिप्तं न्हयथना त:गु 
दु । अनया रानी वृद्धिलक्ष्मीया 'भयिरव तलेजु बिहुने बरदान” मर्मस्पशीं मेय धा:सा 
उपास्य देवदेवीया रुप गुण वर्णन मयासें थः व थः मचाया (राजकुमार धन शाहेवया) 
जिवय संकट मजुइमा धका अभय वरदान फोना त:ग दु । येंया जुजु जयप्रकाश मल्लं 'जय 
जय भैरव नेपालस तसे पति” शीर्षकगु यँया प्रख्यात पचलि भैरवया स्तुति मेय थः वैरी 
पक्षयात नाश याये फयेका बिउ धका शक्ति वर फोनाच्चंगु दु । वीर व पराक्रमीया 
विशेष उपास्य द्यो जुयाच्वंम्ह भैरवया थें जा:गु शौर्य, पराक्रम व ओजस्वी व्यक्तित्व 
थःयाके नं पिज्वयेमा धयागु तातुनां थ्व स्तुति मेय भैरवया ओजस्वी व शौर्य गुण वर्णन 
याना त:गु सजीव ज्‌ । 


बौद्ध उपास्य माहांकाल श्रीवज्चवीरयात नं वैरी पक्ष संहार याना बीम्ह व उत्साह 
थनीम्ह धका गुण वर्णन यासे गद्दीनशीन जुजुया नितिं खड्गसिद्धि बर फोना त:गु छपु स्तुति मे 
जुजु श्री ५ रणबहादुर शाहया शासनकालय अज्ञात कविं चिना थकगु खने दु (पु मे मु : ने.सं. 
११०१ पौ १२०) । नेपालभाषा भैरव स्तुति मेय अभिव्यक्त जुया च्चंगु थःगु सैन्य पक्षयाके 
आत्मबल व उत्साह थनेगु तथा शत्रु पक्षयात ख्याना इमि सैन्य चिच्चा: थनेगु भाव संस्कार जुजु 
भूपतीन्द्र मल्लया शासनकालीन छगू तान्त्रिक कर्मकाण्ड विषयया सफृतिं नं पुष्टि जुयाच्चंगु दु 
(भैरव पूजा विधि, रा. अ. २६२२/२९) । 

(छ) बुझ स्तुति मे 

उपासना परम्परा व दसि- बौद्ध धर्म नेपालया छग्‌ प्राचीन धर्म खः । लिच्छवि व 
मध्यकालीन नेपालय बौद्ध धर्मप्रति जुजु व प्रजाजनं श्रद्धातसें धार्मिक कीर्ति पलिस्था या:गुया 
प्रामाणिक दसि यक्वं पिहां वये धुंकूगु दु । थनया बौद्ध संस्कतिस अतिकं लोकं हवा:गु 
महायानी बौद्ध धर्मया महत्त्वपूर्ण भूमिका दु । धर्म समन्वयया भावना व व्यवहार, आराध्यप्रति 
भक्तिभावं पूजा आराधना लोक कल्याणकारी ज्याखैँ व जीवनया दु:ख पीर ल्वःमंके बीगु 
जात्रा उत्सवया ग्वसा: व जुजु प्रजा सकलें छप्पं जुइगु सांघिक भावना कामना म्वाकोग 
मागलिक उत्सवया ग्वसा: ग्वयेगु ज्या बरोवर जुया च्चं । बौद्ध वाड्मयया गम्भीर अध्ययन 
केन्द्र रुपय लिच्छवि व न्हयचोग मध्यकालीन नेपाल उपत्यकाया विहार महाविहार बौद्ध 
विद्दद्‌ समाजय उबले प्रख्यात जुयाच्चन । सर्वसाधारण प्रजाजनं सद्धर्मपुण्डरिक सूत्र, 
गुणकारण्ड व्यूह, ललितविस्तर इत्यादि बौद्ध नव व्याकरण ग्रन्थं निर्देश याना त:गु तथा 
जातकावदानया सूं चरित्र नायोया आदर्श गुणयात हनेबने कथं जात्रा उत्सव, तीर्थव्रत, प्याखं 
व बाखं दयेका सांस्कृतिक परम्परा न्हयाकाच्चन । थुपिं हे जात्रा उत्सव पर्व तीर्थ यात्राबले 
महायानी बौद्धमार्गी नेवाःतसें आराध्य आदि बुद्ध स्वयम्भू भगवान, न्याम्ह ध्यानी बुद्ध व 
शाक्यसिंह बुद्ध भगवान व मेमेपिं बौद्ध उपास्य देवदेवीपिनि स्तुति भजन याइगु खः । विशेष 
याना गुंला सिवा, कार्तिक सेवा, स्वांया पुन्हि, सम्यक उत्सव व उपोषढ ब्रतबले बौद्ध 
उपास्य देवदेवीया स्तुति भजन याइ । थुजागु प्रयोजनया नितिं ज्ञात अज्ञात कविपिसं 
नेपालभाषां भक्ति रसं जाःगु स्तुति मे चिना थकग्‌ दु । 


नेपालभाषाय बुद्ध स्तुति मे- बौद्ध धर्म व संस्कृतिया ताहाक:ग ऐतिहासिक 
परम्परा नेपाल उपस्यकाय म्वानाच्चंगु दया नं बौद्ध उपास्य देवदेवीया स्तुति मे नेपालभाषाय 
ई. सन्या १७ गग सदीं थुखेनिसें तिनिया जक सुलभ ज्‌ । थ्व अनुसन्धान ज्याया निंतिं 
ता:लागु अनुसन्धान ज्वलनय कवि व रचनाकाल सी दुगु स्वयम्भू बुद्धया स्तुति मे छपु व 
शाक्यसिंह बुद्धया स्तुति मे ८ पु दु । मेमेपिं बौद्ध उपास्य देवदेवीया गुलिं स्तुति मेया कवि 
व रचनाकाल अज्ञात जुयाच्वन, गुलिं स्तृतिमे यक्व लिपायागु जुयाच्चन । कवि व 
रचनाकाल सी मदुगु स्तुति मे यक्वं दु । गुंला व कार्तिक सेवा वनीवले हालीगु स्वयम्भू 
भगवानया स्तुति मे मध्ये जुज्‌ पाथिवेन्द्र मल्ल व भास्कर मल्लया शासनकालीन छसिकथं 
भोलाक “श्रीजय भगवान दर्शन याय” (भिं ब य दा स, पौ १३४) व “हय प्रभु भगवान 
दर्शन बिव” खः (तुलाधर : ने.सं. १०८८, पौ १) । थुमिके उपास्यया रुपगुण वर्णन छुं 
याना त:गु मदु । निपुं मेय भक्तं रक्षा वर फोना तःगु दु । ने.सं. ८२५ स बिलदातासिहं 
चिना तःगु स्वयम्भू स्तोत्र (हृदय : ने.सं. १०९१, पौ. ९०) अज्ञात कविया “रुप स्तव” 
' (संस्कृत) या लिधंसाय चिना तःगु जूसां स्वयम्भू बुद्ध व न्याम्ह ध्यानी बुद्धपिनि रुप वर्णन 
याना त:गु आ: तकया दकले पुलांगु नेपालभाषा स्तुति मे खः । थुकी उपास्यया गुण 
पक्षयात सिबें रुप पक्षयात प्रशंसायासें उपास्यप्रति भक्तया नुगलय भक्ति थनेगु कृत: खने 
दु । थुकी स्वयम्भू आदिबुद्धयात “कामना रुपम्ह', 'धर्मधात्‌' 'ब्रम्हरुप’ धया तःगु दु । छं 
बरदान फोना त:गु मदु । रणजीत मल्लया नां ल्हाकम्ह रुपय न्हयथना त:गु “श्रीस्वयम्भू 
नाम कासे कामुना याओ” शीर्षकंगु मे स्वयम्भू आदि न्याम्ह ध्यानी बुद्ध बुँज्यामितय 
उपास्य द्यो रुपय परिचित या: । जयप्रकाश मल्लया नां ल्हाकम्ह रुपय न्हयथना तःगु 
“भगवान याहुने उधार” शीर्षकग मेय अलंकारिक भाषां स्वयम्भू ज्योतिया वर्णन यासे 
भक्तया नुगलय भक्ति थनेगु कुत: दु । थुकिया वर्य खँया लिधंसा नेपाल उपत्यकाया 
प्रख्यात स्वयम्भू पुराण खः । 

शाक्यसिंह बुद्ध भगवानयात उपास्य द्यो रुपय वर्णन याना तःगु स्तुति मे श्रीनिवास 
मल्लया शासनकालनिसें जक खने दु । “माया दैवीया काय अतिन सुन्दर” शीर्षकगु स्तुति मेय 
(मानन्धर : ने.सं १०८८, पौ ७३) अज्ञात कविं उपास्य शाक्यसिंह बुद्ध भगवानया रुप गुण, मार 
विजय, बोधि प्राप्ति इत्यादिया खे छसिकथं अति संक्षिप्तं न्हयथना नं भक्तया नुगलय उपास्यप्रति 
भक्तिभाव देजायेकेगुली सफल खने दु । श्रीनिवास मल्ल विरचित दशावतार नाटकय नं 
शाक्यसिंह बुद्ध सम्बन्धी मे चिना त:गु दु (दशावतार नाटक सग्रह ई ११३६/४) । राज्यप्रकाश 
मल्लया शासनकालीन “हाय भिभिसेन विनति याना स्वय” शीर्षकगु बाखं मेय (तुलाधर : 
वि.सं २०१३/ ओ ब य दा स पौ १३३) शाक्यसिंहया तपस्या भंग यायेत वःपिं मारया म्हयायपिंत 
बुका छोगु वर्णन याना शाक्यसिंह बुद्ध भगवानप्रति भक्ति थनेगु कृत: याना त:गु दु । उपास्य 
शाक्यसिंह बुद्ध भगवानया जीवन वृत्तान्त व ज्याखँ संक्षिप्तं प्वला वयाप्रति भक्ति थना तःगु 
मेमेग स्तुति मे जुजु श्री ५ राजेन्द्रविक्रम शाहया समकालीन यलया प्रख्यात बौद्ध पण्डित 
अमृतानन्दया “धन्य धाय शाक्यसिंह नाम दन” (ओ ब य दा स, पौ १२१: ब पुलांगु मे, पौ ३३), 
“महाबुद्ध भगवान याहुने उद्धार” वर्णनात्मक स्तुति मे (टकसार तान्सेन दास, पौ ८-१०), 
विश्वहर्ष (विश्वनन्द)या “हादे जरम मरण ज्याथ रोग हरण यायगु मन” शीर्षकगु मे (तुलाधर 
: वि.सं.२०१३, पौ ३०) ने.सं. ९५२ या 'यशोधरा मते दुःख ताय' शीर्षकगु मे (मानन्धर: ने.सं. पौ 
११) व ने.सं. ९८७ या “सखि प्रभुजुन गन जि लुमनि” शीर्षकगु मे (उकी हे, पौ १२) खः । थुमिगु 
आधार स्रोत ललितविस्तर व भद्रकल्पावदात खः धयागु खँ भू सी दःसां थुपिं कविया मौलिक 
सिर्जना थें च्वं । 


नेपालभाषा बुद्ध स्तुति मे मध्ये जुजु श्री ५ सूरेन्द्रवीरविक्रम शाहया शासनकालीन 
अज्ञात कविं ने.स. ९८९ स चिना त:गु भाव व कला पक्षया दृष्टिं दकले स्यल्लागु “गुरुजु जय 
नमो श्रीबुद्ध भगवान” शीर्षकगु स्तुति मेय (उकी हे पौ १) नेपाल उपत्यकाया महायानी बौद्ध 
धर्मावलम्बी नेवा:जातिं ज्वना त:गु धर्म समन्वयया आदर्श प्रतिविम्बित ज्‌ । उकी उपास्य 
शाक्यसिंह बुद्ध भगवान लुम्बिनी बनय प्रादुर्भाव जूबले ब्रम्हा विष्णु महेश्वर सरस्वती 
इत्यादिपिसं लसक्‌स या:गुया संक्षिप्तं वर्णन याना तःगु दु । 


स्वयम्भू बुद्ध व शाक्यसिंह बुद्ध भगवानया स्तुति मेय भक्त थःगु दुःख वेदनाया खेँ 
प्वला: दैन्यभावं थःगु व्यक्तिगत सुख समृद्धिया वरदान फोंगुया काव्य दसि उस्त खने मदु । 
बुद्ध स्तुति मेया थ्व विशेषता खः । थुपिं स्तुति मेय कविपिसं निष्काम भक्ति भावं सामूहिक 
स्तुति वन्दना यानाच्चंगु जक खने दु । 


(ज) लोकेश्वर करूणामय बुंगद्योया स्तुति मे 


उपासना परम्परा व दसि- नेपाल उपत्यकाय प्राचीनकालनिसे महायानी बौद्ध 
धर्मया उदारवादी नीतिं लोकेशवरयात मूम्ह उपास्य नाला त:गु दु (वजाचार्य : वि.सं. 
२०३०, पौ १८५) । नाथ सम्प्रदाययापिसं गोरखनाथया गुरु मत्स्येन्द्रनाथ धका हना तःगु 
दु । नेपाल उपत्यकाय थुपिं निगुलिं सम्प्रदायया प्रतिनिधि भाव समन्वित जुयाच्चंगु बुंगद्यो 
नेपालय ह:गुया लोक बाखं प्रचलित ज्‌ । ईस्वी सन्या १३ गगु सदी नेपाल भ्रमणयाना 
बंम्ह तिब्बती यात्री धर्मस्वामिनया जीवन वृत्तान्तं व ई. सन्या १४ गूगु सदी नेपालय च्वःगु 
संस्कृत भाषाया महीरावण बध (वि.सं. २०४०) नाटकं व गोपाल राजवंशावलीया ( 
वज्जाचार्य व मल्ल : सन्‌ १९८५) पाखें बुंगद्यो व बुंगद्यो जात्रा सम्बन्धी तथ्य प्रकाशनय वःगु 
दु । न्हयचोगु मध्यकालय बुंगद्यो नेपाल उपत्यकां पिने जुजु जयतारि मल्लया खश राज्य 
इलागाय थ्यंक नं लोक हवा: । लिचोगु मध्यकालयला बुंगद्योया जात्राय स्वनिग:या जुजुपिं 

अनिवार्य कथं उपस्थित जुइ मा:गु (रेग्मी : मिडियवल नेपाल भा:४, सन्‌ १९६५, पौ 
१५४), स्वनिगःया जुजुपिनि सन्धीपत्र सिज: पती (ने.सं ७७८ व ८१६) मत्स्येन्द्रनाथ 
करुणामयया नां सभक्ति साक्षी स्वरुप न्हयथना त:गु (उकि हे, पौ २३८), यल राज्यया 
मुद्राय करुणामय लोकनाथया नां कीका तःगु (वाल्श: क्वाइतेज अब नेपाल, पौ ५९) व 
श्रीनिवास मल्लं व अनयां लिपाया यलया जुजुपिसं थ:यात 'लोकनाथया बालक' धका 
भक्तिभाव क्यनाच्चंगु थुकिया दसि खः । 


नेपालभाषाय बुंगद्योया स्तुति मे- बन्धुदत्त आचार्यया संस्कृतं बुंगद्योया स्त्रोत व 
श्रीनिवास मल्लकालीन नीलकण्ठ भट्ट्या प्रौढ स्तरगु मत्स्येन्द्र पद्यशतक न्हयलुइ धुंका तिनि 
नेपालभाषां चिना त:गु बुंगद्योया स्तुति व बुगद्यो जात्रा सम्बन्धी मे धमाधम खने दया वल । 
ने.सं. ६९४ या छपु मेय अज्ञात कविं श्री बुंगमलोकेश्वरयाके गद्दीनशीन जुजुयात खड्गसिद्धि 
लायेमा धका प्रार्थना याना तःगु खँ व: । श्रीनिवास मल्लया शासनकालसिबें न्हयोया 
नेपालभाषा बुंगद्योया स्तुति मे आ: तक गग स्रोतं नं न्हयल्‌ मवःनि । लोकनाथ लोकेश्वर 
करुणामय बुंगमलोकेश्वर नामं प्रख्यातम्ह बुंगद्योयात उपास्य द्यो भा:पिया जुजु खलक व 
सर्वसाधारण कविं यक्व मे चिना थकूग दु । लोकनाथ करुणामय बुंगद्योया स्तुति व आरति 
मे जक मुना सफत प्रकाशित ज्या च्वंगुलिं (शाक्य : ने.सं. १०८५ व कायस्थ : बुंगमलोकेश्वरया 
मे मुना). नेपाल भाषाय थ्व विषय भक्तजनतय अति यःगु धका स्पष्ट या: । 


जुजु श्रीनिवास मल्लं ला थःयात 'लोकनाथया बालक' भाःपिया उपास्य लोकनाथ 
बुंगद्योप्रति वात्सल्य भक्ति भाव प्वंका संस्कृत व नेपालभाषा स्तुति मे चिना थक्ग दु । 
बुंगद्यो सम्बन्धी ३४ पु स्तुति मे मध्ये श्रीनिवास मल्लया प्यपु तिनि नेपालभाषा स्तुति मे लूगु 
दु । अनं उपास्य बुंगद्योया रुप गुण व आध्यात्मिक व्यक्तित््वया खँ सर्वसाधारण भक्तजनं 
थुइक न्हयब्वया त:गु दु । नेपालभाषाया आपायाना बुंगद्योया स्तुति मेय (सत्स्येत्रपद्यरातक 
य थें) उपास्य बुंगद्योया अंग अवयव व ज्वंसाया योगशास्त्र कथंया गृढतम भावयात थाय 
बियातःगु मदु । अनं चिना थकुग स्तुति मेय बुंगद्यो भक्तवत्सल तथा शैव, शक्त, बौद्ध व 
बैश्णव धर्म सम्प्रदायया मंकाःम्ह इष्ट उपास्य द्यो रुपय परिचित जूगु दु । थुबलेनिसँ खने दुगु 
बुंगद्योया स्तुति मेय धर्म समन्वयया अनुकरणनीय तथा प्रभावशाली आदर्श भाव लिपा 
लिपाया वीर योगनरेन्द्र मल्ल, वीर महीन्द्र मल्ल, विष्णु मल्ल, राज्यप्रकाश मल्ल व जुजु श्री 
५ राजेन्द्र विक्रम शाहकालीन 'उनजा हयाउं रथ जा वाउं रे' मेय, अमृतानन्दया “ब्रम्हा, 
विष्णु रद्र रुप लोकनाथ मेय व विशवहर्षया 'लोकनाथया ३ याव लोक दीप दान” शीर्षक मेय 
थ्यंक देहं वयाच्चंग सी दु । 

बंगद्योया स्तृति मेय बंगद्यो जात्राया खै नं घाना त:ग श्रीनिवास मल्लया स्तुति 
मेयनिसें खने दग ख: । “ओमकार समरपा ओम लोकनाथ“ शीर्षकग मेय उपास्यया गण 
वर्णन तथा “भूलोक भुवन लोक भूवनस ज्यासे तया रथ रे“ बंगद्योया रथया प्रतीकात्मक 
बर्णनयासे जात्राया उल्लासमय भक्तिमय रोमाञ्चकारी वर्णन याना तःग द । थुजाग हे 
वर्ण्यं खँ क्वकया “उनजा हयाउँ रथजा वाउं रे“ शीर्षकग मेय अज्ञात कवि थःग शैली 
बांलइक न्हयब्यःग द । जज श्री ५ सुरेन्द्रवीरविकम शाहया शासनकालीन अज्ञात कविं 
चिना थकग “लोकनाथ याहुने उद्धार ननानं“ शीर्षक मेया वर्ण्यखँया आधार सोत स्वयम्भू 
पराण खः । 

बुंगद्यो नेपालय ह:गु खयात कया जुजु श्री ५ रणबहादुर शाहया शासनकालीन 
अज्ञात कब्निं चिना त:गु छप्‌ बाखं मे “श्री करुणामय लोकनाथ उधार याहुने' शीर्षकगु (ने.सं. 
९२१) जक लूगु दु । थ्व बाखं में नं उपास्यप्रति कृतज्ञता व भक्तिभाव थनेगु सफल कृत: याःगु 
खने दु । 


नेपालमाष्णया प्राचीन काव्य सिर्जना भक्ति -२९३ 


(क) शीशी उपास्य देवदेवीया आरति मे 


दाफा भजन याइबले, शास्त्रीय नाटक प्याखं हुइकीबले व इष्ट उपास्य देवदेवीया 
मांगलिक पूजा याइबले उपास्ययात भक्ति भावं आरति स्तुति यायां मत बीगु चलन दु । थ्व नं 
भक्तिया छता विधि खः । थुजागु प्रयोजनया नितिं ज्ञात अज्ञात कविपिसं आरति मे चिना हाला 
थकगु दु । दाफा भजन पतिक नासः यो, भवानी, हरि (विष्णु भगवान) या अवतार श्रीकृष्ण 
भगवान), करुणामय लोकेश्वर, स्वयम्भू, गणेद्यो व मेमेपिं देवदेवीया आरति मे दुथ्यानाच्चंग 
दु । थ्व अनुसन्धान ज्याया नितिं ताःलाकाग॒ कविया नां व रचनाकाल सी दुग १७ पु आरति 
मे दु । कवि व रचनाकाल सी मदुग मेया ल्या: थुलि उलि सी मदु । आरति मेय उपास्य 
देवदेवीया सगुण लीला व भक्तवत्सल गुण न्हयथना उपास्यप्रति भक्तिभाव थनातइगु खः । 
नेपालभाषां आरति मे चिना थकपिं कविपिं छसिकथं सिद्धिनरसिंह मल्ल, भूपालेन्द्र मल्लया 
शासनकालीन वुषभानन्द, विष्णु मल्ल, रणजीत मल्ल व जयप्रकाश मल्ल खने दु । 


कवि सिद्धिनरसिंह मल्लया आरति दान विधान विवेकन' शीर्षकगु आरति मेय 
हरि अर्थात्‌ श्रीकृष्ण भगवानयात सतरुप परब्रम्ह स्वीकार यासे उपास्य श्रीकुष्णाया असीम 
भक्तवत्सल व कूपालु गुण वर्णन याना तःगु दु । थुगु आरति मेया विषयवस्तु व भाव विष्णु 
मल्लया 'पलेस्वान छफोलन किसिया उद्धार” शीर्षकगु आरति मेय देहं वयाच्चंगु प्रतीत ज्‌ । 
योगप्रकाश मल्लं विष्णु भगवानया दशावतार लीलाया संक्षिप्त खँ न्हयथना त:गु दु । 


थुजागु हे दशावतार लीलाया गुण वर्णन याना त:गु मेमेगु नं आरति मे यल व 
ख्वपया दाफा भजन सफु दुने व प्याखं सफ्‌ दुने खने दु । 'पशुपति गुहयश्वरी प्रीतिन आरती 
याय” शीर्षकगु आरति मेय जयप्रकाश मल्लं दुरमति फुका: भिंग गति ब्यु धका देवदेवीया 
सगुण लीला व भक्तवत्सल गुण संक्षिप्तं न्हयथना प्रार्थना याना तःगु दु (वीध्वना, प्रथम 
दिवस) । उपासक भक्तं अतिक निंगु व त:जिगु धका ल्यया उपास्य परमेशवरयात द्यछाइगु 
वस्तु उपास्यया विराटत्वया न्हयोने चीजिगु थें खनीम्ह भक्तया दैन्य भाव 'छु विधिन सेवा 
छिके पुजान छु चाओ' शीर्षकगु (बुंद्यो भस, पौ २८०) गंगाधरं चिना थकूगु आरति मेय 
अभिव्यक्त याना तःगु दु । ल्हाकम्ह रुपय जुजु श्री ५ पृथ्वीनारायण शाहया नां न्हयथना 
त:गु 'थ्व जुग सियाओ साल रे गथ्य याय थ्व नदी पार” शीर्षकगु आरति मेय (सितु ल्या: 
५५, पौ १) शक्तिया उपास्य भवानीयात सांसारिक प्राणीतय गति व सार खः तथा 
सांसारिक वैभव धयागु असारगु खः धका कयना तःगु दु । भक्ति व दर्शन हवंका त:गु थुगु 
आरति मे जोग मेगु आरति मे थ्व अनुसन्धान ज्याया अनुसन्धेय ज्वलनय मद्‌ । 


(आ) तीर्थ पीठ सेवा सम्बन्धी मे 


नेपालभाषाया ज्ञात अज्ञात कविपिसं तीर्थ पीठ सेवा विषय ज्वना नं मे चिना थकगु 
खने दु । नेपाल मण्डल व नेपाल पीठ नामं पौराणिक सफुती प्रख्यातगु स्वयम्भू पुराण व 
स्कन्द पुराण अन्तर्गततया हिमवतखण्डः पृराणस नेपाल उपत्यकाया थायथायया धार्मिक 
तीर्थ व पीठया महात्म्य कना तःगु दु । पशुपति व स्वयम्भू संसार प्रख्यात धार्मिक देवस्थल 
खः । विवेच्यकाल दुनेया नेपालया जुजु खलकनिसें सर्वसाधारण प्रजाजनं श्रद्धा आस्था 
तयाच्चंगु मुख्य मुख्य तीर्थया नां यँया जुजु प्रताप मल्लं पलिस्था याना थकगु न्हपुखू (रानीपुख्‌) 
ने.सं. ७९० या शिलाभिलेखय न्ह्यथना त:गु दु । 

थ्व अनुसन्धान ज्याया अनुसन्धेय ज्वलनय दुथ्याःगु तीर्थ पीठ सेवा सम्बन्धी १८ पु 
मे मध्ये गुलिंसिके मू प्रसंग कथं व गुलिंसिके गौण प्रसंग कथं न्हयथना तःगु धार्मिक मे जुजु 
प्रताप मल्लं चिना थकगु 'शुजन जनम फर गंगा श्वनान' ख: (स्तो भ गी सं, बी ४०१/१९) । 


भक्ति -२९४ नेपालभाषाया प्राचीन कात्य सिर्जना 


उकी प्रयाग व गंगाया महात्म्य तथा तीर्थ बनाया पुण्य फल संक्षिप्तं कना तःगु दु । लिपा 
रणजीत मल्लं 'गंगाजी स्वय तेल करुणा दयान' (पुमेमु, पौ २३५) स्वामी जुजु श्री ५ 
रणवहादुर शाहकालीन अज्ञात कविं चिना तःगु 'स्वासि प्रभु गंगास सरन बिज्याक' (उकी 
हे, पौ २३८) शीर्षक मेय नं भारतया प्रख्यात तीर्थ गंगाया खँ दु । नेपाल उपत्यकाया 
वागमति खुसियात गंगा उति पवित्रगु तीर्थया ल्याखय महात्म्य कना तःगु मे नं अज्ञात 
कविपिसं चिना थक्‌गु दु । हिमवतखण्डः, नेपाल महात्म्य व स्वयम्भू पृराणधा वर्ण्य 
विषयया लिधंसाय चिना त:गु वागमति तीर्थ महात्म्या मे अनुसन्धेय ज्वलनय ५ पु दु । 
'हरया म्हुतुन ल्होक परवतन कोब्बाक' व 'जय जय वागमति लोकया गति अतिन सति"(पु मे 
मु, पौ २३६) शीर्षक मे मेमेगु थ्व विषयया मेया सिबें भाव व अभिव्यक्ति कलाया दृष्टिं 
कवितात्मक रचना स्वीकार याये बह ज्‌ । 


बाखं मे व सिन्हाज्या मेय जक गौण प्रसंग थें याना स्थानीय धार्मिक तीर्थ थायया खै 
दुथ्याका तःगु दु । “मतेलेन दुदल माजु', “सिलु तीर्थ', 'सितलामाजु' व “महारानी विज्यालक्ष्मी 
विदेशन थेनके हल” मेय छसिकथं यलया स्थानीय धार्मिक तीर्थ स्थलया, सिलु तीर्थया, ख्वपंनिसे 
दोलालघात तकया, सक्च वज्जजोगिनिनिसे यँ पशुपतितकया देवदेवीया पूजा उपासना सम्बन्धित 
पात्रतसें या:गु खँ दु । उपत्यका दुनेया धार्मिक तीर्थ सेवा गथे कि बाला ऊ वनेग (पु मे मु, ६६:३२- 
३३) या मे जुजु श्रीनिवास मल्लकालीन दुसा ने.सं. ८४१ या पीठ सेवा वनेया स्तुति मे (पु मे मु 
२५६: १४०-१४१) व दीर्पखा उलेया मे (म शा का मे, ४४:३३-३४, ने.सं. ९६५) दु । 


(२) लायकू श्रैगारिक व माया मतिना 


विवेच्यकाल दुनेया नेपालभाषाया कविपिनि मेया मेगु छता म्‌ विषय माया मतिना 
खः । उबलेया यँ यल ख्वपया लायक्‌ खलक व सर्वसाधारण प्रजाजनं थ्व विषयया यक्वं मे व 
बाखं मे चिना थकगु दु । मतेनाया मे सफू छग्‌ मतिनाया मे जक मुना सम्पादित जुया पिहां 
वयाच्चंगुलिं थ्व भाषा थुगु विषयस तःमि ज्‌ धयागु खँ पुष्टि या: । थ्व अनुसन्धान ज्याया 
अनुसन्धेय ज्वलनय थ्व विषयया कवि व रचनाकाल सी दुगु १६७ पु मे खने दु । कविया नां व 
रचनाकाल सी मदुगु मेया ल्या: यक्वं दु । थुकिं माया मतिना विषय विवेच्यकाल दुनेया कवि 
कवयित्री तथा काव्य रसिकतय अतिक य:गु विषय जुयाच्चंगु सी दु । थ्व सफुती जुजु रानीपिसं 
चिना थक्गु श्रृंगारिक मे व लायक कविपिसं थ:थ: आश्रयदाता जुजु रानी लयतायकेभनं चिना 
तःगु श्रृंगार रस प्रधान मेयात (अ) लायक श्रंगारिक मे तथा सर्वसाधारण कविं चिना त:गु 
माया मतिना विषयया मेयात (आ). माया मतिनाया मे धका ब्वथला तयागु जुल । 


(अ) लायक श्रृंगारिक मे 


अनुसन्धेय म्‌ ज्वलनं नेपालभाषाया लायक श्रंगारिक मे ख्वप जुजु जगज्ज्योति मल्लया 
इलंनिसें खने दत । थ्व विषयया मे चिना वंपि मेमेपिं जुजु रानीपिं कोलाक थथे ख:- सिद्धिनरसिंह 
मल्ल, प्रताप मल्ल, जगच्चन्द, श्रीनिवास मल्ल, सुमति जयजितामित्र मल्ल, पार्थिवेन्द्र मल्ल, 
ऋद्धिलक्ष्सी, योगनरेन्द्र मल्ल, जयलक्ष्मी, भपतीन्द्र मल्ल, भास्कर मल्ल, महीन्द्र सिंह, जगज्जय 
मल्ल, क्मुदिनीदेवी व जयप्रकाश मल्ल । लायक्‌ कविपिं जुजु भूपालेन्द्र मल्लकालीन दास तोलाधर 
व वृषभानन्द, नागनसा ध्वज (जयप्रकाश मल्लकालीन गरुडध्वज ?) व छत्रध्वज खः । 

जगज्ज्योति मल्लया तातार्थ पत्वदश गीत सफूया न्यापु लायक्‌ श्रृंगारिक मेय नायोया 
पक्षं अभिलाष अर्थात्‌ प्रेम प्रसंगया खँ न्यंका नकिंयात रति रस दान नितिं मतिनाया भाव 
प्वंकेगुली जक सीमित जुया च्चंगु दु । थुपिं लायकु श्रंगारिक मेया धीर ललित नायो व प्ररुढयौवना 
मध्या स्वकीया नकिया दथुइ कामोहीपक श्रृंगारिक भावया कालबिल जक जुयाच्चंगु खने दु । 


नेपालमाषाया प्राचीन काव्य सिर्जना लायक श्रंगारिक -२९५ 


सिद्धिनरसिंह मल्ल, प्रताप मल्ल व जगच्चन्दया काव्यस थ्यंका लायक श्रृंगारिक मेया 
वर्ण्यं विषय यक्व चककन, काव्यात्मक गुणया ल्याखं त:जि खने दत । सिद्धिनरसिंह मल्ल 
मूलतः भक्त कवि खः । अनं लायक्‌ श्रंगारिक विषययात थःगु काव्यस थः उपास्य गोपीनाथ 
श्रीकृष्ण भगवानया प्रत्यक्ष दर्शन सुखानुभूति व थः उपास्यया प्रत्यक्ष दर्शन सुख हानं लाभ 
मजूबलेया थःगु विरहानुभूति न्हयब्वयेत छसिकथं संयोग श्रृंगार व प्रवास विप्रलम्भ श्रृंगारयात 
थःगु काव्यस थाय बिया तःगु सी दु । थः उपास्य स्वामी गोपीनाथया भक्ति साधना याना 
जूगुया कारणां थः रानीयात जूग॒ विरह दु:खयात नं अनं थुकी प्रत्यक्षतः अप्रत्यक्षत: लक्ष्य याना 
त:गु सी दु । अनया काव्य क्वथीक अध्ययन याये धुनेवं थ्व खँ स्पष्ट जू ब: । अनं थःयात दासी 
प्रेयसी व उपास्ययात स्वामी नाला: यानाच्चंगु भक्ति साधनां याकनं उपास्यया भगवत अनुग्रह 
लाभ जुइमा धका श्रृंगार व भक्ति रस हबंका मधुर रस थना त:गु खः । 


प्रताप मल्लं थःगु संस्कृत काव्य गीत दामोदर व मैथिली पदस न्हयब्वया तःथें जा:गु 
कामोहीपक श्रंगारिक प्रसंगयात नेपालभाषां चिना त:गु श्रंगारिक मेय उस्त थाय बिया 
मतः । अनया नेपालभाषा श्रंगारिक मेय नायिकाया मान गुमान त्व:तकेभनं न्वाना त:गु 
नैतिक उपदेश दुथना तःगु मेया ल्या: आपा: खने दु । थुपिं उपदेश गुगुं उपदेश काव्यया 
सरासर अनुकरण मजूसे अनया हे अनुभव प्रसूत खः । अनया गुगुं श्रृंगारिक में अभिसार 
विषय जवना तःगु दु । अनया लायक भ्रंगारिक मेय अनया मतिना सम्बन्धित भाव 
प्रतिविम्बित जुयाच्चंगु दु । | 

जगच्चन्दं सम्भोग श्रृंगार रस प्रधान मे चिना तःगु लूगु दु । यइपुम्ह पनौतिया 
अन्नपूर्णालक्ष्मीनाप माया मतिनापूर्ण वैवाहिक जीवन हने खंगुया अनुकल प्रतिक्रियाकथं अनं 
निम्ह तिपूया प्रेम व यःत्यः कर्मया विस्तृत वर्णन याना मे चिना थकगु खः । कामोहीपक खने 
दुगु अनया मेय लायक श्रृंगारिक मेय दइगु नायो नकिंया रुप सौन्दर्य वर्णन, श्रृंगारिक क्रिडा 
विलास व प्रेम प्रसंगया खँ दुथ्या: । अनं श्रृंगारिक विलासयात मनया पीर ल्वःमंकेगुया लॅपु 
ब निम्हतिपू थवंथवय धर्मय च्वना माया मतिना यायां काल हनेगु उपाय नाला: त:गु सी दु । 


लायक श्रृंगारिक मेया वर्ण्य खयात नं उकी लुयाच्चंग श्रृंगार रसया आलम्बन ब 
उद्दीपन विभावया आधारं (क) नायिका भेद वर्णन, (ख) नखशिख वर्णन, (ग) ऋतु प्रकृति 
वर्णन, (घ) यःत्यः कर्म अर्थात्‌ श्रृंगारिक चेष्टा वर्णन व (ड) विरह दशा वर्णन धका न्याथी 
थले छिं । 


(क) नायिका भेद वर्णन 


श्रृंगार रसया आलम्बन विभाव अन्तर्गत ला:गु नायिका भेद विषय ज्वना नं 
कविपिसं मे चिना थकगु दु । संस्कृत, मैथिली व व्रज भाषाया श्रृंगारिक काव्यस थुजागु वर्ण्य 
विषय आपालं प्रचलित व लोकप्रिय ज्‌ थें विवेच्यकाल दुनेया नेपालभाषाया कवि व काव्य 
संगीत रसिकतय नं थ्व अतिक यःगु विषय जुया च्वत । मतिनामिनाप बाये माला च्वंम्ह 
नकिंया मानसिक अवस्थाया लिधंसाय नकिया च्याताजि भेद काव्य शास्त्रं कना त:गु दु । 
अथे हे नायो नाप नकिंया सम्बन्ध विशेषया ल्याखं नं नकिंया स्वंग भेद काव्यशास्त्रं न्हयथना 
तःगु दु । लायकुली जुजु रानीया मनोरञ्जनया नितिं व राजकुमार राजकुमारीयात काम 
शास्त्रया शिक्षा बिये निंतिं व नागर नायक तथा नागरी नायिकाया शारीरिक सौन्दर्यया 
लक्षण विषयया ज्ञान बिये निंतिं थ्व विषय ज्वना कविपिसं काव्य चिना तइगु खः । लक्षण 
ब दसु कयना काव्यया अंगया लक्षण परिचय व्याख्या याना तःथें नायिका भेदया नं लक्षण 
परिचय वर्णन अलग्ग याना तःगु काव्य विशेषयात रीति काव्य धायेगु चलन दु । काम 


लायक्‌ श्रृंगारिक -२९६ नेपालमाषाया प्राचीन काव्य सिर्जना 


शिक्षा व मनोरञ्जनया निंतिं गुलिं कविपिसं रीति काव्य कर्म कथं अष्ट नायिका भेद वर्णन 
धका बिस्क श्लोक मे चिना तइगु चलन दु । गुलिं उत्कृष्ठ काव्यस नायिका भेद वर्णन धका 
बिस्कं श्लोक मे चिना तइग चलन दु । उत्कृष्ट काव्यस नायिका भेद वर्णन अलग मयासे 
उकीया नायो नकिंया विरह अवस्थां पिलुइगु भेद वर्णन काव्यया अन्तरंग अंग थें याना 
न्हयब्वया तइगु ख: । थुजागु विषयया काव्यस नायो नकि रुपय कृष्ण राधिकायात न्हयब्वयेगु 
रुढ परम्परा धया थें जयाच्चंग दु । 


नेपालभाषा काव्य ख्यलय सिद्धिनरसिंह मल्ल, प्रताप मल्ल व जगच्चन्दपिसं नायिका 
भेद विषयस स्यल्लागु मे चिना थक्गु दु । सिद्धिनरसिंह मल्लया काव्यस नायिका भेद वर्णन 
अलग्ग मयासे काव्यया नायिकाया अवस्थां प्रतिनिधित्व याका तःगु दु । अनया काव्यस मुख्य 
याना 'असिक लसिक कामया सालिक' मेय “स्वाधीन पतिका’ 'पर वसन परतिरि रसन”. मेय 
प्रोषितपतिका इत्यादि नायिका भेदया लक्षण काव्यया अन्तरंग अंग थें याना यथाप्रसंग लुइका 
त:गु दु । प्रताप मल्लं नं नायिका भेद वर्णन काव्यया अन्तरंग प्रसंग थें याना दुथ्याका तल । 
अनया काव्यस नायिका भेद वर्णन दुथ्याग मे थथे दु- 'ओन रस सिसे थाय थायस सिओन' मेय 
कुलजा कृष्ण अभिसारिका नायिका भेदया लक्षण लुयाच्चंगु दु । अनया लायकुली अनया 
तःम्ह मछि रानी व मयजुपिं दयाच्चंगुलिं अनया रानीपिंत व मयजुपिंत इलयबेलय बरोबर ज्‌ 
वइग्‌ छन्हु बन्ह्या अस्थायी विरह अवस्थाय लाइगु अवस्थाय नं इमिसं थःथःपित प्रोषितपतिका 
नायिका तायेका च्चंगु 'ओ तु रुपडान जि मन खड तङ' मेय, 'विरह वेथान २ देह जुर खीन' व 
'बलिखा ओल षु हार स गु सुचि देहस” मेय वर्णन याना त:गु दु । अनया आपा भ्रृंगारिक मेय 
थःगु रुप, सौन्दर्य, जोभन-धनया अभिमान कयना: थः मतिनामिनाप कपट व्यवहार याइपिं 
व्यकुहापिं नायिकायात न्वाना त:ग॒॒ खने दुगुलिं कलहान्तरिता. नायिका नं अनया मेय दु । 


रीति काव्य कर्म हनेभनं बिसक नायिका भेद वर्णन याना त:गु मेया दसु आ: तक 
जगच्चन्दं जक न्हयब्व:गु दु । अनं ‘अष्ट नायिका गीतं’ धका मेपु ल्या: ४९२-५०० तक गुप 
मे चिना थकगु दु । अनं अभिसारिका (मेपु ४९५), विप्रलब्धा (मेपु ४९४), वासकसज्जा (मेप 
४९७), स्वाधीनपतिका (मेपु ४९८), खण्डिता (मेपु ४९३), कलहान्तरिता (मेपु ५००), 
प्रोषितपतिका (मेपु ४९२) व विरहोत्कण्ठिता (मेपु ४९६) नायिकाया लक्षण परिचय न्हयब्वया 
मे चिना त:गु दु । थ्व बाहेक अनं काव्यया अन्तरंग अंग थें याना थः हे मतिना प्राण 
अन्नपूर्णालक्ष्मीया नायिका व्यक्तित्वया प्रतिनिधित्व जुइक स्वकीया नायिका भेदया नं 
उपभेद नवोढा अर्थात्‌ मुग्धा, मध्या व प्रगल्भा नं (छसिकथं मेपु ३५८, ३१५ व ३८०) 
न्हयब्वया त:गु दु । अनं ख्वप लायकया जीस्वां चुकय नायिका भेद वर्णन चित्र नापं कीका 
शिलाभिलेख पलिस्था याना त:गुया अभिप्राय नं काम शिक्षा बीकेगु व कामोहीपन यायेग 
खः । अनं तःपु मछि मेय नवोढा, मध्या व प्रगल्भा नायिकाया काम चेष्टा वर्णन मन तयेक 
याना त:गु दु । सुमति जयजितामित्र मल्लं तकं थःगु शासनकालय जगच्चन्दया नायिकाभेद 
वर्णन मेयात प्याखं दयेका हुइका त:गु काव्य दसिं सी दु (राग, बी २५८७/३) । 


थ्व विषय ज्वना काव्य सिर्जना सिद्धिनरसिंह मल्ल, प्रताप मल्ल व जगच्चन्दयां 
लिपा मजुल । 


(ख) नखशिख वर्णन 


लायक श्रृंगारिक काव्य साधना याइपिं रसिक कविपिनि यःगु मेगु वर्य विषय 
नायो नकिंया म्हँँ थांया अंग अंगया सौन्दर्य वर्णन खः । नायो नकिंनं अंग अंगय छायपिया 
तइगु तिसा, वस: व समां ज्वलं विशेष नं थुकी दुथूया: व: । थव वर्णन प्रसंग नायो नकिंयात 


बेपालमाषाया प्राचीन काव्य सिर्जना नखशिख वर्णन -२९७ 


रति राग ग्वाकीगु प्रसंग खः । नायोया प्रति नकिया नुगलय व नकिया प्रति नायोया नुगलय 
माया मतिना स्थायी भाव कथं थनेया निंतिं थुगु वर्णन प्रसंग यक्वं मनोवैज्ञानिक, प्रभावशाली 
व फलदायक ज्‌ । संभोग श्रृंगार रस प्रधान काव्यया नायो नकिया निंति थःम्हं ययेका 
तयाम्हस्या रुप सौन्दर्य वर्णन गुलि आनन्ददायक ज्‌ विप्रलम्भ श्रृंगार रस प्रधान काव्यया 
नायो नकिंया विरह व्यथा ग्वाकेगुली नं थूव वर्णन प्रसंग उतिक प्रभावशाली ज्‌ । लायक 
श्रृगारिक मे पद रचना याइपिसं नं थ:थ: आश्रयदाता लयतायेकेत थुजागु रचनाय नं काव्य 
शिल्प, वर्णन चातुर्य व अलंकारया चमत्कार क्यनेग या: । 


भक्ति रस प्रधान काव्यस उपास्य द्योयात स्वामि व थ:यात प्रेयसी अथवा उपास्य 
देवीयात मां व थ:यात मचा भावं भक्ति याइम्ह भक्त उपास्य देवदेवीया अंग अंगया ध्यान 
यायां उपास्यया वात्सल्य कूपा अनुग्रह व आश्रय लाये तातुसें स्तुति प्रार्थना याइग खः । 
उपास्यया अंग अंगया ध्यान यायां भाव विहवल जूम्ह भक्तं थः उपास्यया दर्शन सुख लाभ 
जग्‌ अनुभव याइ । 


विवेच्यकाल दुनेया नेपालभाषाया श्रृंगारिक व भक्ति कविपिसं नखशिख वर्णन 
विषयस १७ पु मे चिना थकुगु खने दु । सर्वसाधारण अज्ञात कविं नं. थुजागु विषयया यक्वं मे 
चिना थकग्‌ दु । जगज्ज्योति मल्ल, सिद्धिनरसिंह मल्ल, प्रताप मल्ल व जगच्चन्द थव 
विषयया प्रमुख प्रतिनिधि कविपिं खः । जगज्ज्योति मल्लया 'प्रथम यौवन जुयि कुसुम राग’ ( 
मेप॒ ४) मेय नखशिख वर्णन प्रधान मेया लक्षण पूवंक मलूनि । थुकियात मैथिली श्रृंगारिक 
'काव्यया प्रेम प्रसंग मेया दस्‌ नाले बह ज्‌ । थुकी नकिया ल्हा:, ख्वाः, वा व म्हुथुसिया सौन्दर्य 
नायो येचा:गु खे जक दु । सिद्धिनरसिंह मल्ल न्हापां कृष्णया दास्य भक्त कवि खः, अले 
तिनि श्रृंगारिक कवि खः । अनं थः उपास्य स्वामि गोपीनाथ अर्थात्‌ श्रीकृष्ण भगवानया 
दिव्य सौन्दर्य भभ: धाःगु म्हँथांया वर्णन याना ७ पु व नकिंया नखशिख वर्णन याना ४ पु 
मे चिना थकगु दु । अनया भौतिक व आध्यात्मिक दृष्टि गोपीनाथ श्रीकृष्ण भगवानया 
परब्रम्ह रुप स्वयेगुली केन्द्रित जुयाच्चंगु खने दु । थः उपास्ययाके ध्यानरत अनया नुगलं 
परब्रम्ह स्वरुपम्ह गोपीनाथ श्रीकुष्णाया ध्यान याये बहग अंग अंग व इमिके छायपाच्चंगु 
तिसाया नं कथंछि वर्णन थथे याना तःगु दु- छ्याँलय हिरा थुना तःगु म्हयखापाया मुखः, 
कपालय कुंकुमया त्रेत सिन्हः, म्हुथुसिस बाँसुरी, चन्द्रमा जोगु चक्कंगु ख्वा: पाः, न्हायपनय 
चन्द्रमा थें भल्ल थिना च्चंगु कुण्डल, पलेस्वां जोग मिखा, ग:पतय जीस्वांमा:, गज मोतिमा:, 
कौस्तुभ मणिमाः, नुग:पाय वनमाला, लाहाती कियल कंकन व नीर मणि जोगु सरस म्हय 
भलकभ्कल च्वंगु पिताम्बर, संसार रुपी सागर पार याकोगु नांचा धाये बहगु पलेस्वां'लसी 
व:ग॒ पालि छजो दु । दकले पूवंगु, कथं हंगु व सौन्दर्य माधुर्य जाःगु नखशिख वर्णन मे 
सिद्धिनरसिंह मल्लं चिना तःगु मेपु २ व १५ ल्या: या मे खः । अनं थुमिके श्रीकृष्णयात 
श्रृगारिक काव्यया नायो रुपय मखु कि थः उपास्य परब्रम्ह रुपय वर्णन याना त:गुलिं थुपिं 
वर्णन न्यनेबले उपास्यप्रति भक्ति भाव देजाया व: । थः उपास्यया दिव्य सौन्दर्य प्रत्यक्ष दर्शन 
सुखानुभूतिं भक्ति विभोर जूम्ह कवि सिद्वधिनरसिंह मल्लं 'ल्हाय मसया कुष्णाया रुप कने खने' 
व 'सोय उसास ओने हतास', “अमृत वंश पुलेन..' व 'पले पालि निपान संसार सागर पार, 
उद्गारं उजाग हे सुखानुभूति थनेगु कुतः यानाच्वंगु सी दु । जयदेवं गीतगोविन्द काव्यस व 
विद्यापति पदावलीस थें येचायापुक व अलंकारिक चमत्कार क्यनेगु सीप ब्वया त:गु मदुसां 
तथा सूरदासं सूरसागरय थें वस: तिसाया भिलिमिलि वर्णन याना तःगु मदुसां सिद्धिनरसिंह 
मल्लया मेय उपास्य गोपीनाथया दिव्य सौन्दर्यया वर्णन सरल जुया नं भक्ति व माधुर्य 
देजा: । श्रीमदभागवत महापुराणया चरित्र नायक श्रीकृष्ण भगवानया दिव्य स्वरुप वर्णन 


नखशिख वणान -२९८ नेपालमाषाया प्राचीन काव्य सिर्जना 


नाप सिद्धिनरसिंह मल्लं याना तःगु श्रीकष्णया दिव्य स्वरुप वर्णन जो ला: । अनया उपास्य 
गोपीनाथं ग:पतय क्वखाया तइगु जीस्वांमा: सतरुप परब्रम्ह श्रीकृष्ण भगवानया शान्त कान्त 
मधुर व देदिप्यमान व्यक्तित्वया प्रतीक खः । अनं न्हयब्वया तःम्ह उपास्यया थ्व विशेष 
शोभा खः । अनं न्हयब्वया त:म्ह नकिंया नखशिख वर्णन कथंहंसां फुक्क अंगया सौन्दर्य वर्णन 
दुमथ्या: । अनं खास याना नकिया चन्द्रमा जोगु ख्वा: व उकी अजलं उला: तःगु मिखा, 
न्हायपं व उकी सुया त:गु कुण्डल, ग:पतय क्वखाया तःगु मोति मा: व नुग:पाय च्वंगु काम 
घलय (दुरुपोलय) पाना तःगु कुंकुमया वर्णन दु । थुपिं वर्णन नं (मेपु ल्या: ३ या 'पुन्हिस्या 
चंदरमा ख्वाल स्वभाओ' बाहेक) नायोनाप बाये माला:च्वंम्ह नकिंया विरह स्थिति न्हयब्वयेभनं 
जक याना तःगु सी दु । अनं श्रृंगारिक काव्यया परम्परागत वर्ण्य खँ व अलंकारयात थः 
नाला: नं थःगु शैली विशेषता बांलुइक अलंकारिक चमत्कार नं कयना: नकिंया नखशिख 
वर्णन याना तःगु छपु जक मे 'छु यात मन्मथ बेथा बिल खल चासे' (मेप॒ ६) खः । 


जयदेव, विद्यापति, सूरदास व सिद्धिनरसिंह मल्लया नखशिख वर्णन मेया तुलनाय 
जगच्चन्दया मेय न्हयलम्ह नकिंया नखशिख वर्णानय वर्ण्यं अंग यक्वं म्हो । अनं न्हयब्वया 
त:गु नखशिख वर्णनय नकिंया छ्योंलंनिसें प्यस्पातक व नायोया छ्योलंनिसें ख्वालयतकया 
जक रुप सौन्दर्य वर्णनय सीमित जुयाच्वंगु खने दु । अनं नकिंया गुगं अंग विशेषया सौन्दर्य 
वर्णन याइबले सादृश्यमूलक उपमादि अलंकार छयला तइथाय अनं डातालयात न्हसकन, 
म्हुथुसियात कोखतुसे, ख्वा:यात पोसला पुन्हिया चन्द्रमा ब पेन्पायात हरिया जोसा (सुदर्शन 
चक्र) धका उपमेय उपमान रुपय न्हयब्वया त:गु अनया हे शैली विशेषता धाये बह ज्‌ । 
नागर नायक व नागरी नायिकाया नुगलय सम्भोग श्रृंगार रस ग्वाकेगु नियतां अनं नकिया 
नखशिख वर्णन याना तइगु खः धयागु खँ रति बाय च्चंच्चनीगु मिसाया अंग अवयव सँ, 
सँपो, डाताल, म्हथुसि, मिखा व पेन्पाया जक वर्णन याना त:गुलिं सी दु । 


थुपिं कविपिं बाहेक मेमेपिं कविपिसं ब नाटकया श्रृंगारोक्ति मे चिना थकूपिसं 
नखशिख वर्णन अतिक चीहाक: जुइक याना तल । काव्य गुणं जा:गु नखशिख वर्णन याइपिं 
सिद्धिनरसिंह मल्ल व जगच्चन्द जोपिं मेपिं कविपिं न्ह्यमलू । लिपा लिपाया आपा याना मेय 
नकिया रति राग गवाकीगु मिखा, ख्वा: व दुरुपो थें जा:गु छताबता अंग अवयवया प्रशंसा 
याना “रति दान या' धका आहवान याना तइगु प्रेम प्रसंगया मे जक खने दु । नेपालभाषा 
शास्त्रीय नाटकया पुरुष भ्रृंगारोक्ति मे थुजागु हे खः । 


सर्वसाधारण अज्ञात ल्हाकम्हं चिना त:गु छपु श्रृंगारिक मेय नकिया म्हँथांया थी थी 
अंग अवयवया सौन्दर्य वर्णन याना त:गुली सिर्जनात्मक सक्रियता लू । 'मयना ति ताया 
लक्ष्मी उति ताया' शीर्षकगु मेय नकिंया गवालिंनिसें ख्वा:तकया अंग अवयवया छसिकथं 
भोलाक सौन्दर्य वर्णन याना तःगु दु । थुकी अज्ञात ल्हाकम्हं शास्त्रीय काव्य परम्पराय 
प्रचलित उपमेय मिखा व ख्वा:या उपमान रुपय छसिकथं भोलाक पलेस्वां व चन्द्रमा जक 
छयला तल । समकालिक जनजीवन न्हियान्हिथं छ्यलीगु तथा परिचित जुयाच्चंग थुपिं वस्तु 
खें खोला, तुसिचा, फोंगचा, दलूचा, ज:धंचा, खें ओयात उपमान रुपय व नकिंया. ग्वालि, 
पिलाको, खनपा, बयत्‌, तुत्‌ व नेतायात उपमेय कथं न्हयब्वया तःगुली नेवा: पह ल्‌ । थुकिं 
स्थानीय वस्तुयात उपमान रुपय न्हयब्वया काव्यात्मक कदर जुइकगु दु । नकिया म्हँया अंग 
अवयवया नग्न चित्रण याना नं अश्लीलता व अशिष्टता त्व:पुयेगु कलात्मक शिल्प थुकी 
'पिज्व: । नकिया नेतालय चुप्पा नइगु काम चेष्टा संकेत यायेभनं व रति राग ग्वानाच्वंगु 
स्थिति नं न्ह्यलुइक नेतायात खेंओ नाप जोलाका कयना 'त:गुली औचित्य दु । अथे हे 
नकतिनिया ल्यास्यम्ह नकिया पुष्टचिंगु दुरुपोयात शिष्ट व मातृवत कदर यायेगु भासं तुत्‌ 
धका उकियात जधुंचा नाप जोलाका कयना त:गुली उत्कृष्ट मूर्तिकला शिल्प ब त:जिगु 


नेपालभाषाया प्राचीन काव्य सिर्जना नखशिख वणनि -२९९ 


मानवीय मर्यादा तथा सामाजिक अनुशासन नं न्हयल्‌ व: । हानं, थुकि न्हापालाक कामुकतायात 
मातृत्वं सावधान याकाच्चंगु दुसा मेखेर अतिक ल: त्वने प्याःचा:म्ह लँजुवायात सिचुग ल: 
त्वंका प्राण संचार याना ब्य्‌ थें संसार सिर्जनाया धा: न्हयाकावं तयेगु प्रकतिया मूल 
अभिप्राय नं ध्वाथ्‌ व: । थुभनं काव्य शास्त्रीय लक्षण व गुणां जा:गु थव मैयात लोक मेया 
स्तरं च्वय ला:गु मौलिक सिर्जना नाले बह ज्‌ । 


(ग) ऋतु प्रकृति वर्णन 


विवेच्यकाल दुनेया नेपालभाषाया कविपिसं ऋतु व प्रकतिया वर्णन म्‌ प्रसंग कथं 
मयासे संयोग व विप्रलम्भ श्रृंगार रस ग्वाकीगु प्राकृतिक पृष्ठभूमि रुपय वसन्त व वर्षा 
ऋतुया वर्णन जक उबलेया प्रचलित काव्य परम्पराया लॅ लिना याना त:गु खने दु । विरह 
विह्वल नकिंया विरह सन्ताप ता ई तक तच्चो जुयाच्चंगु क्यने माल कि प्यलाया (दिल्ला, 
गुंला, यला व कौला) अथवा भिंनिला अर्थात्‌ खुगुलिं ऋतुया प्रकृति चित्रण याना तइगु 
खः । थ्व लँ लिना नेपालभाषाणा लायक भ्रृंगारिक काव्यस वसन्त, वर्षा व खुगुलिं ऋतुया 
प्रकृति चित्रण वर्णन काव्य शास्त्रं निर्देशित थासाय याना तःगु दु । थुजाग्‌ प्रकृति चित्रणय 
वर्ण्यखँ सीमित जुयाच्चंगु जक मखु कि नेपाल उपत्यकाया गुगुं थाय विशेषया गुगुं ऋतु 
विशेषय स्वये खने दइगु प्राकृतिक दृश्य व वातावरण न्हयलुया मच्वं । विवेच्यकाल दुनेया 
कविपिसं प्रकृतिया गुगुं दृश्य अथवा उपकरण खना थःपिनि नुगलय लूगु भाव तरंग नं 
श्रृगारिक पक्षया खं पिहां वना मेमेगु पक्षया सूक्ष्मतम व उच्चतम भाव पिब्वया त:गु नं उस्त 
खने मदु । 


नेपालभाषाय ऋत्‌ प्रकृतिया खँ दुथना काव्य सिर्जना याःपिं कविपिं मध्ये कवि 
सिद्धिनरसिंह मल्लया नां ईकथं व काव्यया गुण स्तरकथं न्हाप ला: । अनं चिना थकग स्वपु 
मेय वसन्त (मेपु २०) व वर्षा ऋतु (मेपु २३ व २४) या वर्णन दु । अनं निपु मेय (मेपु २० व 
२३) श्रृंगारिक काव्यया लँ लिना बसन्त व वर्षा ऋतुइ विरहिणी नकिंया विरह सन्ताप 
ग्वाकीगु प्राकृतिक पृष्ठभूमि कथं ऋतु वर्णन याना तःगु दु । 'घनन सुजासे ओल..' शीर्षक 
मेय (मेपु २४) न्हयब्बया त:गु वर्षाकालीन सर्गतय सुपाचं भुनाः नँ न्यानाच्चनीगु, पल्पसा 
त्वयाच्चनीगु व बँड ब्याउचात हालाच्चनीगु स: उबलेया नेपाल उपत्यकाया जनजीवनया 
मिखा व न्हायपंनाप परिचित दृश्य व स: ख: । थुगु मेय अनं थःगु अन्तरदृष्टि वर्षाकालीन 
सर्गतय भुनाच्चंगु सुपाँचय पल्पसा त्व:गुली थः उपास्य स्वाम गोपीनाथ अर्थात्‌ श्रीकृष्ण 
भगवानया भक्तवत्सल दिव्य व्यक्तित्व खंका: 'श्याम धनि जि छम्ह छतरिस दुकाओ' धया 
आश्रय फोनाच्चंगु दु । थुभनं अनं वर्षाकालीन सुपाँचय त्वइगु पल्पसाया जलय सतरुप 
परब्रम्ह श्रीकृष्णाया दिव्य जः खंकेगु रहस्य अन्वेषण यानाच्चंग थव मेय दकले न्हापां न्हयल्‌ 
वल । प्रकृति वर्णन सम्बन्धी थ्व जोगु मे नेपालभाषाय विवेच्यकाल दुनेया मेमेगु मे मलूनि । 


प्रताप मल्लं विद्यापति पद शैली जोलाक वसन्त ऋतुया प्राकृतिक दृश्य विरहिणीया 
विरह सन्ताप ग्वाकीगु पृष्ठभूमि रुपय वर्णन याना त:गु दु । मेगु छप्‌ मेय कुष्ण अभिसारिकायात 
अनुकूल जूगु वर्षाकालया बहनिसिया प्राकृतिक दृश्य वर्णन याना त:गु दु । अनं मेगु छप्‌ मेय 
खुगुलिं ऋतुया कथंहंछि वर्णन उबले प्रचलित काव्य परम्परा लें लिना याना त:गु दु । थुकथं 
ऋतु खुगुलिं वर्णन याना बंम्ह विवेच्यकाल दुनेया ज्ञात कवि अन हे जक खने दु । जगच्चन्दं 
चिना तःगु मेय वर्णित वसन्त ऋतुया (मेपु ५००) दृश्य सिद्विनरसिंह मल्लं चिना थकगु मेया 
(मेपु २०) वसन्त वर्णन नाप आपा: जोला: । अनया वर्षा वर्णनय छुं अंशय स्थानीय रंग ल्‌ । 
रानी ऋद्धिलक्ष्सीं, जुजु भुपालेन्द्र मल्लकालीन कवि दास तोलाधरं व जयप्रकाश मल्लं संयोग 


ऋतु प्रकृति वर्णन -३०० नेपालमाषाया प्राचीन काव्य सिर्जना 


शृंबारोहीपक यहपुग्‌ न्हयाइपुगु प्राकृतिक दृश्य वर्णन याना थकगु दु । समकालीन लायक 
दुनेया वसन्त ऋतुकालिक प्राकृतिक दृश्य व श्रृंगार विलासया प्रतिनिधि भाव किपा इपि में 
न्हयब्व: । महीन्द्रसिंह, योगप्रकाश मल्ल व जुजु श्री ५ रणबहादुर शाहया शासनकालीन मेय 
नं परम्परागत लॅ लिना ऋतु प्रकतियात श्रंगारोद्दीपक प्राकृतिक पृष्ठभूमि रुपय कविपिसं 
प्रकृति चित्रण याता थकगु खने दु । 


सर्वसाधारण अज्ञात कविपिसं चिना थकगु सिन्हाज्या व बाहमास मेय नं प्रकतियात 
संयोग व वियोग श्रृंगार रस ग्वाकीगु प्राकृतिक पृष्ठभूमिकथं न्हयब्व:गु दु । थुपिं मेय 
न्हयब्वया तःगु प्रकृति चित्रणय नेपाल उपत्यकाया स्थानीय रंग यचुक ल्‌ । सिन्हाज्या मेय 
न्हयलुयाच्वनीगु प्राकतिक चित्रण यथार्थ व सजीव नं ज्‌ । नेपालभाषाया अतिक लोक हवागु 
बाहमास मेय नं प्रकतियात विरहिणी नायिकाया विरह व्यथा ग्वाकीगु प्राकृतिक पृष्ठभूमि 
रुपय न्हयब्वया त:गु दु । 'गुलित फसात बिय तेना कृष्ण' शीर्षकगु बाहमास मेय भ्किनिलायां 
नां व ऋतु ऋतुया नांया नापं स्वां व प्राकृतिक वातावरण नं विप्रलम्भ श्रृंगार रसया 
उद्दीपक तत्त्व रुपय वर्णन याना तल । मेगु 'तछोराया बेरस दिन जुग समान..' व 'प्रभु गथे 
मरुमडा' शीर्षकगु पूमवंगु बाहमास मेय नेपाल उपत्यकाया प्राकृतिक वातावरण व दच्छिया 
दुमे पालंपा: वइगु सांस्कृतिक नख: नं भोलाक मा: हना: विप्रलम्भ श्रृंगार रसया उद्दीपक 
पृष्ठभूमि रुपय वर्णन याना तःगु दु । 


(घ) श्रृंगारिक चेष्टा 


विवेच्यकाल दुनेया लायक श्रृंगारिक काव्य सष्टापिनि छता यःगु मेगु विषय नायो 
नकिंया श्रृंगारिक चेष्टा नं खः । शृंगारिक चेष्टा अर्थात्‌ नायो नकिंया यःत्यः कर्मया वर्णन 
नं कामशास्त्रया शिक्षा बियेत काव्यस दुथयाका तइगु खः । संस्कृतया कवि कालीदासं 
कुमारसम्भवम्‌ महाकाव्यस शिवपार्वतीया, बंगालया जुजु लक्ष्मणसेनया समकालीन कवि 
जयदेवं गीतगोविन्द गीति काव्यस कृष्ण राधिकाया तथा मैथिल कवि विद्यापतिं प्रत्यक्षतः 
कृष्ण व राधिकाया तथा अप्रत्यक्षत: थः आश्रयदाता जुजु शिवसिंह व रानी लखिमादेवीया 
श्रुगारिक विलासया वर्णन याना त:गु खः । विद्यापति पदावली ला 'सखी शिक्षा' व 'विदरध 
विलास” शीर्षक दुने नायो नकिंया यःत्य: कर्मया वर्णन आलड्कारिक शैलीं याना त:गु दु । 
कामशास्त्रं निर्देश याना त: कथंया भ्रृंगारिक चेष्टाया वर्णन नायो नकिंया नुगलय रति 
स्थायी भाव लुइ धुंकालि याना तइगु लायक श्रंगारिक काव्यया चलन खः । नायो नकिं 
घयपुइगु, चुप्पा नइगु, कुचुकुचु नकीगु, वां न्याइगु, न्हायपनय प्रेमया वचन न्यंकोगु लायक 


SSS 


श्रृंगारिक काव्यस न्हयब्वया तइगु कथंहंछि काम चेष्टा खः । 


सिद्धिनरसिंह मल्लं ‘असिक लसिक कामया सालिक” शीर्षकगु मेय श्रृंगारिक चेष्टाया 
संक्षिप्त, शिष्ट व कवितात्मक वर्णन याना थकगु दु । अनं थुकी चरित्र नायक श्रीकृष्ण व 
राधिकाया सम्मिलनयात परमात्मायाके जीवात्माया सम्मिलन जूग॒या प्रतीक कथं न्हयब्वया 
त:गु खः । थुकी नकिया न्हायपनय नायोन प्रेमपूर्ण वचन न्यंकीगुयात 'अनेग आदर अमृत 
पासर वचन न्हसन डेडा', घयपुइगुयात “जि चोड खाड़ाओ लाहाति जोड़ाओ थेड़ा' व चुपा 
नइगुयात “स्नेह संपत्ति म्हृतुसि रसति’ धायेका त:गु शिष्ट व कलापूर्ण ज्‌ । जगच्चन्दं 
श्रुंगारिक चेष्टा अर्थात्‌ यःत्यः कर्मया वर्णन विस्तृत रुपं याना थकगु दु । अनं नायो नकिया 
अलग अलग श्रृंगारिक चेष्टा (मेप ३१५, ३१७ व ३२७) तथा मुग्धा, मध्या व प्रौढा नकिंया नं 
अलग अलग हे भ्रुंगारिक चेष्टाया वर्णन (मेपु ३१५, ३५८, ३८०) याना त:गु दु । अनं 
विपरित रति केलि तक उन्मुक्त रुपं वर्णन याना त:गु दु (मेपु ५१०) । प्रताप मल्लं संस्कृत व 


नेपालमाषाया प्राचीन काव्य सिर्जना ऋगारिक चेष्टा -३०१ 


मैथिली काव्यस श्रृंगारिक चेष्टाया वर्णन याना तःगु दुसां नेपालभाषाय उजोगु विषय ज्वना 
चिना त:गु मे आ: तक मलूनि । लिपा लिपाया लायक्‌ खलक पिलूपिं कवि मध्ये जितामित्र 
मल्लया 'लुमसे हय २ अय हय आनन्द जुल” (भिं मं भस, पौ १५३) शीर्षकगु छपु मेय व 
जयप्रकाश विरचित रत्नेश्‍वर प्रादुभाव नाटकया जल विहार व वन विहार मेय शृंगारिक 
चेष्टाया वर्णन छुं अंशय दु । 


सर्वसाधारण कविपिं मध्ये केशव उदासया छप्‌ मेय व छत्रध्वजं (गीतः बी २४८/१७) 
नं श्रृंगारिक चेष्टाया वर्णन याना तःगु दु । ल्हाकम्ह व रचनाकाल सी मदुगु थुजागु विषयया 
मेमेगु मे यरक्वं दु । 


(ङ) विरह दशा वर्णन 


प्रवास विप्रलम्भ उपभेदया श्रृंगार रस प्रधान मेया विरहिणी नकिया मार्मिक 
दशाया वर्णन नं नेपालभाषाया ज्ञात अज्ञात कविपिसं यक्वं मेय याना त:गु दु । जयदेव, 
विद्यापति व सूरदासपिसं याना थकूगु विरह दशा वर्णन थें मार्मिक व काव्यात्मक विरह दशा 
बर्णन याना वंम्ह छम्ह जक कवि सिद्धिनरसिंह मल्ल खः । अनं विरहिणी नकिंया अभिलाषा, 
तन्मयता, व्याधि, सन्ताप धा:गु विरह दशा काव्ययां अन्तरंग अंग थें याना वर्णन याना तःगु 
दु । थः उपास्यया आश्रय अनुग्रह म्हया दास्य भावं निष्काम भक्तिं सेवा यानाच्वंम्ह अनया 
अनुभूति दुथ्यानाच्चंगुलिं अनं न्हयब्व:गु विरह दशा वर्णन त:जि ज्‌ । प्रताप मल्लया 'ओ तु 
रुमडान जि मन” शीर्षकगु छपु मेय विरहिणी नकिंया स्मृति, सन्ताप, अधैर्य, मरण इच्छा व 
दैन्य धागु विरह दशा संक्षिप्तं न्हयब्वया त:गु दु । 

सर्वसाधारण कविं चिना त:गु माया मतिनाया मेय व बाखंमेय न्हयब्वया त:गु विरह 
दशा वर्णन नं मार्मिक व काव्यात्मक ज्‌ । महेन्द्र मल्लकालीन छप्‌ 'प्रभु मते छिन जित वाय” 
शीर्षकगु मेय, केशव उदासया मेय, जुजु श्री ५ पृथ्वीनारायण शाहया शासनकालीन 'हे 
सजन हे मिजन” शीर्षकगु मेय, जुजु श्री ५ प्रतापसिंह शाहया शासनकालीन 'पिरतिया पुरुषन 
वाना जि तथल', जुजु श्री ५ रणबहादुर शाहया शासनकालीन 'मते मते भीमराज” शीर्षकगु 
ब जुजु श्री ५ राजेन्द्रवि्रम शाहया शासनकालीन 'जि वया ला लछि मदुनि' बाखं मेय नं 
अन्तरंग अंग थें याना थी थी विरह दशा वर्णन याना त:गु दु । अथे हे आज्ञात ल्हाकम्हं चिना 
तःगु 'प्रभु गथे मरुमडा' व 'गुलित फसात बिय तेना कृष्ण' शीर्षकगु बाहमासया मेय नं विरह 
दशा वर्णन दुथया: । 


(च) कूष्णचरित्रलीला वर्णन 


ज्ञात अज्ञात कविपिसं कृष्णया विभिन्न श्रृंगारिक लीला प्रस्तुत रुपय वर्णन याना 
अप्रस्तुत कथं उबलेया लायक्‌ खल:या अथवा सर्वसाधारण वैंसं जा:पिं मिसा मिजंया माया 
मतिनाया भाव प्वंका त:गु दु । भक्त कवि सिद्धिनरसिंह मल्लं बाहेक मेमेपिं ज्ञात अज्ञात 
कविपिसं फागु रास लीला, चीरहरण लीला व रुक्मिणी हरण लीलाया माध्यमं समकालीन 
सामन्त नागरया भ्रृंगारिक विलासया वर्णन याना त:गु प्रतीत ज्‌ । 


कवयित्री रानीपिं मध्ये ऋद्धिलक्ष्मीया 'सोव सोव रसिकन समय वसन्त” मेय कृष्ण 
रास अर्थात्‌ वसन्तोत्सवया शिष्ट व संयमित वर्णन याना तःगु दुसा जयलक्ष्मीं थः प्रभुं 
मेमेपिनि (न्ह्यथुलिथुया) खँ न्यना थःयात मायां त्वःता ह:गुलिं जगु विरह दुःख हवालया _खेँ 
प्वंका त:गु दु । थः प्रभुं मायां तापाकगु खँ सम्म कयना दुःखया खँ प्वंका त:गु कवयित्री 
रानीया मे थव हे छपु तिनि लगु दु । 


विरह दशा वर्णन -३०२ नेपालभाषाया प्राचीन काव्य सिर्जना 


(आ) माया मतिनाया मे 


सर्वसाधारण ज्ञात अज्ञात कविं चिना तःगु मेय व बाखं मेय मिजं जातिं मिसायात 
माया मतिना याना लिपा उखे ला: थुखे ला: मदेयक दुःखया समुद्रय क्वफाना बिउगु स्थिति 
ई. सन्या १७१८ ग्गु सदीरिखे तक तच्च्व: मजूनि । शाहकालीन मेय व बाखं मेय नायोनं 
न्हापां सुं बांला मिसायात यत्थे माया मतिना याना लिपा वयापाखें मचा दत धायव (विशेष 
याना म्हयाय बुल धायव) मिसायात त्वःता हइगु जक मखुकि हा:ना: मदयेक पितुना छोइगु 
मार्मिक खँ प्वला तःगु खने दु । जुजु श्री ५ रणबहादुर शाहया शासनकालीन 'छि ओ जि ओ 
जुल धका ननि कतकन सिल' शीर्षकगु मे (पु मे, पौ ४८) थुकिया दसु खः । 


(3) देश वर्णन : देश भक्ति 


विवेच्यकाल दुनेया नेपालभाषा कविपिसं देशवर्णन विषयया मे यक्वं चिना थकगु 
दु । थुपिं देश वर्णन मेय राज्य देशया भौगोलिक स्थितिं, सीमाना तथा देश बासीया 
सामाजिक, धार्मिक व आर्थिक अवस्थाया वर्णन प्रसंग नं दुथ्या: । नेपालभाषाया देश वर्णन 
मे हे देश भक्ति भाव प्रधान मेया दसु खः । थव अनुसन्धान ज्यायात ता:लाकागु २५ पु देश 
वर्णन मे मध्ये नेपालभाषाया शास्त्रीय नाटकया सूत्रधार नटनटीया संवादात्मक देश वर्णन 
मे ७ पु, यल देशय शाह जुजुपिं (श्री ५ पृथ्वीनारायण शाह व श्री ५ गीर्वाणयुद्धविक्रम शाह) 
सवारी जूबलेया २ पु व मेगु फक्क जगच्चन्दं चिना थकुग (१६ पु) खः । जगच्चन्दया बाहेक 
मेमेपिनिगु देश वर्णन मे फक्क धया थें हे शास्त्रीय नाटकया देश वर्णन मेया थासाय थाना 
त:गु खने दु । 

नेपालभाषाय आ: तकया दकले न्हापांगु देश वर्णन मे ख्वप जुजु जगज्ज्योति मल्लया 
नानार्थे पन्चदश गीत मे सफया 'च्यागुलि पीठस देविसड निवास' शीर्षकगु मे खः । उगु देश 
वर्णन मेय उबलेया ख्वप देशया धर्म, वास्तुकला, राजवंश व प्रजाया भक्ति भाव अति 
संक्षिप्तं न्हयब्वया त:गु दु । थुलि परिचयं हे नं उबलेया जनमानसय देश भक्ति भाव थनेत 
गा:गु जुयाच्चन । जगच्चन्दया १६ पु देश वर्णन मे मध्यकालीन नेपालया देश भक्ति काव्यया 
आदर्श नमूना जुयाच्चंगु दु । नेपालय उबले प्रचलित कावि कल्पलता (बी ३०४।२) थिं जा:गु 
लक्षण ग्रन्थं क्यंगु सीमित वर्णनीय विषय सीमाना पुला: जगच्चन्दं थःगु इया ऐतिहासिक 
आवश्यकता मती तया: नेपालभाषा गीत (बी २८८।२६, नेसं ७९२) सफुती देश वर्णना 
उपशीर्षक दुने ख्वप राज्य व उकिया इलागा थायया विस्तृत वर्णन याना थकगु दु । 


अनं चिना थकूग देश वर्णन मेया विषयवस्तु थुपिं खः (क) ख्वप, नाला, भोंत व 
पनौतिया वर्णन (ख) देशभक्त राजभक्त प्रजाया गुण वर्णन (ग) देशय जुयाच्वनीग सामाजिक, 
आर्थिक, धार्मिक व सांस्कृतिक ज्याखँया वर्णन व (घ) देशभक्ति भाव । अनं ३२ ग्‌ त्वा: 
दुगु ख्वप राज्य देश व उकिया थी थी इलागा थाययात उबलेया प्रचलित परम्परा कथं छग्‌ 
हे समष्टि इकाई रुपय (मेपु ८९, ९३, ९५, ९६) व गुगुं मेय इलागा थायया नं बिस्क बिस्क हे 
वर्णन याना त:गु दु (मेपु ८७, ९१) । अनं नं देश राज्यया सीमाना वर्णन धार्मिक पक्षं याना 
तल । अनं मल राजधानी थाय ख्वप व उकिया इलागा थाययात उतिं खंकेभनं इमित 
अमरावति सिबें बांला:गु व भिंगु थाय धका वर्णन याना तल । थुकि याना ख्वप राज्यया 
आन्तरिक राजनैतिक संगठन क्वातुसे च्चना ने.सं ७८१ व ७८३ दँय प्रताप मल्ल व श्रीनिवास 
मल्लया संयुक्त आक्रमणं ख्वप राज्यया मजवुत किल्ला तछ्लाये मफु । अनं देश वर्णन मेया 
मज्जिमगा:गु प्रसंग कथं देशभक्त राजभक्त व वीर प्रजापिनि गुण प्रशंसा याना तःगु दु । 
अनं मुख्य याना युद्धकालय शुर वीर जुया वैरी पक्षनाप ल्वाना: थः जुजुयात ग्वाहालि बीपिं 


नेपालभाषाया प्राचीन काव्य सिर्जना देश वर्णान -३०३ 


मिजंत, थ:थ:गु सिंचया सिन्ह: संग्रामया जुलय पानाच्वंपिं वीरांगना मिसात (सेपु ८५), यक्य 
अन्त सइकथं बुँज्याय मिहेनत याइपिं बुँज्यामि (मेपु ८९), थःथःगु कल धर्म हना थवंथवय 
सल्लाह साहुति याना ज्याखँ याइपिं (मेपु ९१) सकल प्रजाजनया गुण च्वछाया तःगु दु । 
प्रताप मल्ल व श्रीनिवास मल्लया संयुक्त हता: फये मालाच्वंगु उबलेया राजनैतिक संकटया 
इलय ख्वप राज्यया सम्पूर्ण प्रजाजनया आत्मबल थनेया निंतिं देश वर्णन मेय प्रजाया गुण 
वर्णन याना तःगुया मनोवैज्ञानिक महत्त्व दयाच्चन । 


गुगुं नं देशया प्रजाजनयाके थःगु मां देशप्रति श्रद्धा आस्था आत्मीयता व भक्ति 
पुस्तांपुस्ता तक देजायका तये फयेकेत देश व प्रजाया भौतिक व भावनात्मक उन्नति जुइकेया 
नितिं सार्वजनिक निर्माणया ज्याखें बरोबर जुयाच्चने मा: । देशया आर्थिक सम्पन्नता देश 
ब प्रजाया भौतिक सुख सुविधा जुइया नापं सभ्यता संस्कृति व यश कीर्ति थजायेका बी । 
थुकि देश, प्रजा व जुजुया सम्बन्ध यक्व क्वातुया च्चनी । उकि अनं देश वर्णन मेय फलचा, 
वापि, तुं, देग:, तां, हिति थें जा:गु सार्वजनिक निर्माणया ज्याखँ जुयाच्वंगु खँ (मेपु ९०, ९१, 
९३ व ९५), समकालीन प्रजाजनया आर्थिक स्थिति सुथां लानाच्वंगु खे (मेपु ८९, ९१ ब ९२) 
तथा सांस्कृतिक ज्याखँ मध्ये बाखं न्यनेकने जुइगु (मेपु ८९), नाटक नाटिका स्वयेगु, पुराण 
न्यनेगु (मेपु ९०) न्हयथना तल । थःथःगु कुल धर्म हना यवंथवय खँयाखँ दयेका च्वंच्वंगु (मेपु 
९१, ९५ व ९९) या कारणां नं अनं ख्वप देशयात 'कुल थुल यको दव सुमन सुजाति' धया 
राष्ट्रिय भाव दकले न्हापालाक न्हयब्व:गु स्पष्ट ज्‌ । थुजाःगु राष्ट्र चेतनां याना उबले ख्वप 
देशय प्रताप मल्ल व श्रीनिवास मल्लया संयुक्त हता: फयाच्चने मा:बलेया संकटकालय ख्वप 
देश त्व:ता: चांचां बिसिउं वनेत्यंपिंत लिगनेगु सफल मनोवैज्ञानिक ज्या यात । अन॑ थः हे 
सच्चा देश भक्तया दृष्टान्त थें जुया: थःगु ख्वप देशयात अनं 'जनम मरण भूमि” (मेपु ८९) 
नाला: देश भक्ति भाव प्वंका त:गु दु । अनं थःगु ख्वप देशयात 'सुनानड़ा याय मदु हेश” 
धया: थूवया स्वतन्त्र स्वाभिमानी व्यक्तित्व बल्लाकेगु कृत: यात । नेपाल मण्डलया आदर्श 
भावना सिलय छुना तःम्ह अनं थः समकालीन ख्वप राज्य देशया प्रतिद्वन्द्दी जुयाच्चंगु यें व 
यल राज्ययात थःम्हं चिनागु गुगुं मेय क्वथि थुना मत: । विषयवस्तुया व्यापकता व सशक्त 
देशप्रेम भावया दृष्टिं कवि जगच्चन्द विवेच्यकाल दुनेया नेपालभाषाया जो मदुम्ह देशभक्ति 
विषयया कवि खः । जगच्चन्दयां लिपा व वया समकालीन मेमेपिं जुजुपिसं थःथःपिसं है देश 
वर्णन मे चिना त:गु खने मदु, इमि लायक्‌ कविपिसं जक देश वर्णन मे चिनेगु यात । लिपा 
लिपाया लायक्‌ कविपिसं व सर्वसाधारण कविपिसं जगच्चन्दया देश वर्णन मेया थासाया 
आंशिक लक्षण बांलुइका: देश वर्णन याना त:गु खने दु । श्रीनिवास मल्लया दशावतार 
नाटक सग्रह (ए ३४६।१८) या देश वर्णन मेय यल मणिगलया सीमित थायया धार्मिक पक्षया 
खँ. नापं सिद्धिनरसिंह्या उपकार गुण न्हयथना देश वर्णन मेय दुने राज प्रशस्तिया खँ नं 
न्ह्यथनेगु याना तल । योगनरेन्द्र मल्लया रागमाला साधवातल नाटक (बी २८७/९), 
भूपतीन्द्र मल्लया श्रीखण्डचारित व विक्रमचारित नाटकय व महीन्द्रसिंहया धान्यवति प्याखन 
(इं १०४३४) व जयप्रकाश मल्लया रत्नेश्‍वर प्रादुर्भाव नाटकय तक जगच्चन्दं चिना थकगु 
देश वर्णन मेया वर्ण्यखेँ आंशिक दँहं वयाच्वंगु सी दु । श्रीखण्डचारित नाटकय ब धान्यवति 
प्याखनय च्वंगु देश वर्णन मेय समकालीन मन्त्रीया गुण वर्णन नं न्हयथना त:गु खने दत । 
रत्नेश्वर प्रादुर्भाव नाटकया देश वर्णन मे हे लायक्‌ कविया रचना थें च्वंसां जुजु जयप्रकाश 
मल्लया देश भक्ति भाव उगु नाटकय थाय थासय अभिव्यक्त जुयाच्चंगु सी दु । 


कवयित्री मध्ये रानी भुवनलक्षी छम्हस्यां जक हे थःगु देश कान्तिपुरया सौन्दर्य 
पक्षयात च्चछाया देश वर्णन मे चिना थकगु दु । ल्हाकम्ह रुपय जुजु जयप्रकाश मल्लया नां 
न्ह्यथना त:गु भगवान याहुने उधार” शीर्षकगु मेय नेपाल मण्डलया कलात्मक शोभा वर्णन 

१ 


स्वयम्भू पुराणया वर्ण्य खँया लिधंसाय याना तःगु दु । 


जुजु रणजीत मल्लं देश वर्णन मेया परम्परागत स्वरुप व विषयवस्तुयात त्व:ता: 
देशप्रेम भाव प्वंका तःग्‌ मुक्तक मे 'हाय हाय राम गथे मलुमने नेपाल' चिना थकगु 
नेपालभाषा काव्य ख्यलय छगू म्‌ वंगु उपलब्धि खः । अथे हे जुजु रणजीत मल्लया 
शासनकालीन सर्वसाधारण अज्ञात कविं चिना थक्‌ग्‌ 'हे मछिन्दरनाथन सुरज विनायकन.. 
तलेजु हे हा हतासन हररपु नेपालया कुदिन' शीर्षक मेय इलं म्हःगु राष्ट्रिय चेतना व देशप्रति 


सकंसियां कर्तव्य प्रेमया सामूहिक भाव दुथ्याना तल: । 


(8) राज प्रशस्ति 

नेपालय लिच्छविकालनिसे क्वातुया वःगु जुज्‌ प्रजाया आत्मीय सम्बन्ध मध्यकालीन 
नेपालय नं उलि हे क्वात्याच्चंगु्या दसि तथ्य आ: यक्व प्रकाशनय वयाच्चंगु दु । देशयात 
पिनेया आक्रमणपाखें सुरक्षित यासे प्रजा प्रतिपाल याइम्ह जुजुया गुण व यश कीर्तिया खे 
न्हयथना नेपालभाषाया कविपिसं मे व पद्य चिना थकगु दु । अज्ञात कविपिसं ला मे पतिकं 
समाप्ति बाक्यस गहीनशीन जुजुप्रति राजभक्ति कयना 'चउ खण्ड राज्य लाय फयेका बिउ' 
(पुमे, पौ ६) 'वसया प्रताप बोल” (कसाः, ने. सं. १०८३, पौ ४८) 'प्रजाप्रतिपाल याओ' (पुमे 
निगूगु, पौ २३)' 'नृपति श्री राजराजेन्द्र विक्रम शाहयात चौदिग राज्य लाभ बिव' (पुमेमु, पौ 
१७५-१७६) व 'चउदिक वयरि मथन याय माल” (पुमे, स्वंगूगु, पौ ७७) धका सामूहिक भिंतुना 
द्यछाया त:गु दु । थ्व अनुसन्धान ज्यायात ता:लाकागु राजप्रशस्ति विषयया १२ पु मे ज्ञात 
कविपिनिग रचना ख: । अज्ञात कविपिसं मे व बाखं मेया विषय न्हयाग जसां मेया समाप्ति 
वाक्यस गहीनशीन जुजुया यश कीर्तिया प्रशंसा, देश व प्रजा . प्रतिपाल बालाक जुइमा व 
देशया वैरीयात क्वत्यले माल धका सामूहिक भिंतुना राजभक्ति पूर्वक छाया त:गु खने 
दु । अज्ञात कविपिसं चिना थकगु राजप्रशस्ति विषयया मे उलि थुलि धयागु मदु । 


राजप्रशस्ति खैँ उपसंहार वाक्यस दुथ्यानाच्चंग आ: तकया दकले पुलांगु ने.सं. ६९१- 
६९४ दुनेया यलया नरसिंह देव, पुरन्दरसिंह देव व उद्धवसिंह देवया यश कीर्तिया खँ संक्षिप्तं 
न्हयथना त:गु मे खः । उकी देशरक्षा व प्रजाप्रतिपाल यायेगु आदर्श राजधर्म हनाच्चंपिं 
गद्दीनशीन जुजुया गुण च्चछासें इमित खड्गसिद्धि लायेमा धका इष्ट उपास्य द्योयाके प्रार्थना 
याना त:गु दु । प्रजाजनया हित जुइगु सुधारया ज्याखँ न्हूम्ह जुजु यात धासा उकिं लसताया 
चिना तइगु मेय 'वसया परताप बोल” तथा प्रजाजनं तच्व:गु संकट फये मालीबले 'सुख बिव 
है देवी प्रजायात गति”, 'प्रजाप्रतिपाल याव' धका भाव प्वंका तःगु खने दु । 


जगज्ज्योति मल्लया मेय “रवि कुल संभव देशया नृपति’ जक धया राजप्रशस्ति खँ 
अभिव्यक्त याना तल । जगच्चन्दं 'राजवर्णन’ शीर्षक छुना नेपालभाषाय दकले न्हापां 
राजवर्णन विषयया अलग्ग मे चिना थकल । उपि मे मध्ये गुलिं मेय राज धर्म व नीति (मेपु 
७२), गुलिं मेय जुजुया माचाछिया परिचय खँ (मेपु ४९१) न्हयब्वया त:गु दु । थःयात थःथम्हं 
च्चछायेगु बांला: मताया: जुजु जगतप्रकाश मल्लया यश कीर्ति प्रतापया वर्णन दुग मेया ल्या: 
आपा: मदु । अनया उत्तराधिकार राजकुमार जितामित्र मल्लया रुप गुण योग्यताया वर्णन 
याना त:गु मे आपा: दु । छपु जक मेय जुजु जगतप्रकाश मल्लया शारीरिक रुप सौन्दर्य व 
अनं शत्रु पक्षयात बुका देश रक्षा या:गु गुण च्वछाया त:गु दु (मेपु ७३) । प्रजाजनं थः 
उत्तराधिकार राजकुमारयात राजभक्ति कयना: शासनया ज्याय ग्वाहालि बिया: थच्वनेमा 
धयागु तातुनां 'नक रुव सुरज थे जितामित्र देव” धका गुण वर्णन याना मे चिना त:गु ख: 
(मेपु ७९-८१) । अनं थःयात ग्वाहालि याःम्ह उबलेया यलया जुजु श्रीनिवास मल्लया गुण 

वर्णन याना नं छपु मे (सेपु ८४) चिना थकूगु दु । श्रीनिवास मल्लं नं थःगु छपु मेय 
सिद्धिनरसिंह मल्ल व प्रताप मल्लया कवि व्यक्तित्व सम्बन्धी खँ न्हयथना त:गु थन लुमंके बह 
ज्‌ । (मल्ल : दशावतार नाटक संग्रह लुई रा.अ., ई ११३६) । जुजु भूपतीन्द्र मल्ल, महीन्द्र 
सिंह, रणजीत मल्ल व जयप्रकाश मल्लयाथाय आश्रित लायक कविपिसं थ:थ: आश्रयदाता 
जुजुपिनिगु अति संक्षिप्तं यथातथ्य गुण वर्णन याना त:गु राजवर्णन मे छसिकथं विक्रमचारित, 
धात्यवति; पृथूपाख्यात व रत्नेश्‍वर प्रादृभाव नाटकय्‌ दुथ्यानाच्चंगु दु । कविपिसं राजवर्णन 
दुगु मेय आश्रयदाता जुजुयात विष्णु भगवान भाःपिया गुण वर्णन याना त:गु समकालिक 
जनभावना अनुकूल ज्‌ । सर्वसाधारण अज्ञात कविपिसं चिना तःगु मुक्क राजप्रशस्ति 
विषयया निपु जक मे लूगु दु । उकी छपुइ जुजु भूपतीन्द्र मल्लं न्यातपौ द्योग: पलिस्था (ने.सं. 
८२८) या:गु व मेगु मेय जुजु रणजीत मल्लं ख्वप लायकूया लँ ध्वाखा पलिस्था या:गुया 
यथातथ्य गुण वर्णन खँ दु (पुमे निगूगु, पौ १९ व पुमे स्वंगूगु, पौ १७) । 


आश्रयदाता जुजु श्री ५ राजेन्द्रविक्रम शाह व मुखत्यार भीमसेन थापायात लयतायेका 
इमिगु कृपादृष्टि लाके तातुसें वाक्चमत्कारपूर्ण व आलड्कारिक भाषां प्रशस्ति काव्य 
नेपालभाषां दकले न्हापालाक चिना वंम्ह सुन्दरानन्द बाँडा खः धयागु आ: तकया अनुसन्धेय 
ज्वलनं सी दु । त्रिरत्न सौन्दर्यगाथा सफूती दृथ्याःगु अनया निपु नेपालभाषा प्रशस्ति 
श्लोकय अनं आश्रयदाता जुजु श्री ५ राजेन्द्र विक्रम शाह व मुख्त्यार जनरल शाहेब भीमसेन 
थापाया दानशीलता गुण तथा वैरी पक्ष क्वत्यला देश रक्षा या:गु प्रामाणिक तथ्य दु । 
अनया दाजु प्रख्यात बौद्ध पण्डित कवि अमृतानन्दं धा:सा उबले नेपाल उपत्यकाय वयाच्वंम्ह 
उबलेया पाल्पाया जुजु पृथ्वीपालसिंह(सेन)या जक गुण वर्णन अनुदित हृनुमात नाटकया 
उपसंहार श्लोकय याना थकगु दु । 


थृभनं, नेपालभाषाया फुकक धया थें राजप्रशस्ति वर्णन पूर्ण रुपं अथवा आंशिक रुपं 
याना तःगु व श्लोकया म्‌ विषय जुजुपिसं देशयात पिनेया शत्रु भय मदयेका रक्षा याना 
बिउगु, प्रजा हितया ज्याखँ याना प्रतिपाल या:गु व कीर्ति पलिस्था या:गुया जक यथातथ्य खे 
खः धयागु सी दु । जगच्चन्द व सुन्दरानन्द बाँडां चिना थकगु रचनायात निं विवेच्यकाल 
दुनेया राजप्रशस्ति विषयया स्यल्लागु प्रतिनिधि रचना नाले बह ज्‌ । 


(४) समसामयिक व ऐतिहासिक खँ 


नेपालभाषा काव्यं कत्ताना त:गु छता विषय समसामयिक व ऐतिहासिक घटनाया खँ 
नं खः । थुजागु विषय ज्चना मे चिनेगु परम्परा थ्व भाषाय ने.सं. ६९१-६९४ निसें न्हयां 
वयाच्वंग सी दु । नेपालभाषाया कविपिसं विवेच्यकाल दुनेया यलया स्वम्ह महापात्रवंशी जुजुपिं 
(ने.सं. ६९१-६९४), श्रीनिवास मल्ल, राज्यप्रकाश मल्ल च विश्‍वजित मल्ल, येया प्रताप मल्ल, 
महीन्द्रसिंह व जयप्रकाश मल्ल तथा ख्वपया जगतप्रकाश मल्ल, भूपतीन्द्र मल्ल तथा शाह जुजुपिं 
मध्ये श्री ५ पृथ्वीनारायण शाह, श्री ५ रणबहादुर शाह, श्री ५ राजेन्द्रविक्तम शाह व श्री ५ 
सुरेन्द्रवीरविक्रम शाहपिनि शासनकाल दुनेया थीथी घटना खँ न्हयथना तःगु दु । 

थ्व विषय ज्वना सर्वसाधारण अज्ञात कविपिसं चिना थकगु मेया ल्या: आपा दु । 
थ्व विषयया ज्ञात कविपिं ख्वपया जगच्चन्द, यलया श्रीनिवास मल्ल व येया जयप्रकाश मल्ल 
जक खने दु । थुपिं मध्ये बिजयानन्द जक सर्वसाधारण कवि खः । 

समसामयिक राजनैतिक जयविजयया उल्लासमय सामूहिक अनुभूतिया ओजपूर्ण वर्णन 
ने.सं. ६९४ या छपु मेय यलया उबलेया महापात्रवंशी जुजुपिं नरसिंहदेव, पुरन्दरसिंह देव व 
उद्धवसिंहदेवया शासनकालय जुजुप्रजा जाना चोगाम क्वाथ, सको, चंगु भात व पनौति इलागा 
लित्यला काये फुगुया खँ अज्ञात कबिं वर्णन याना तःगु दु । उगु मेया क्वसं ने.सं. ६९४ चोगाम 

क्वाथ दडाया धका न्हयथना तःगुया लिधंसाय धायेगु खःसा नेपालभाषाया कविपिसं मेयात 
समसामयिक घटनावली खँ लिपायापिंत न्यकेभनं संचार यायेगुया माध्यम रुपय्‌ छणला तःगु सी 
दु । ने.सं. ६९१ या मेय नं.सं. ६९१ स्वनगलं चारया न्हयथना त:गुलिं थ्व खेँ पुष्टि ज्‌ व: । ख्वप 
जुजु रणजीत मल्लया शासनकालीन मेगु छपु मेय ने.सं. ८५१ दँय ख्वप थिमि बोदे नकदे व 
विजयपुरीया प्रजापञ्च जाना उबलेया यें, यल व गोरखाया जुजुपिनि आज्ञां ख्वप इलागाया 
ओभुइ तया त:गु थाना स्यंका ओभु लित्यले फुगुया लस्ताय जुजु रणजीत मल्लं थः प्रजापञ्चयात 
किसि प्रसाद बिउगु खँ दु । थिमि बालकुमारी द्योयाथाय ताना तःगु व हे दँया सिज:पतिं (ने.सं. 
८५१ या) नं उगु मेया खँ प्रमाणित या: । समसामयिक ऐतिहासिक प्रामाणिक तथ्य न्हयब्वया 
जयविजयया मे चिनेगु नेपालभाषा काव्यया निंगु परम्परा खः । नेपाल उपत्यकाय उबलेया 
विपक्षी शक्ति नेपाल उपत्यका त्याकेगु नियतां आर्थिक नाकाबन्दीया जाल गवया: थायथायया 
इलागा त्यलाबं हयाच्चंगु राजनेतिक संकटया इलय नेपाल उपत्यकाया सकल प्रजा छपं जुया 
नेपालया कुदिन मदयेके माल धका सामूहिक आहवान याना तःगु है मछिन्दरनाथन सुरज 
विनायकन' शीर्षकगु ख्वपया जुजु रणजीत मल्लया शासनकालीन सर्वसाधारण अज्ञात कविं 
चिना त:गु मे खः । थ्व हे विषय जोग मेगु मे यलया जुजु राज्यप्रकाश मल्लया शासनकालीन 
मे 'जय अर्द्धसुमेरा मणि मण्डल' खः । थुपिं निपु मे मध्ये न्हापांगु मेया भाव व्यापक ज्‌ । जुजु 
जयप्रकाश मल्लं नं थःगु रत्नेश्वर प्रादुभाव व वीरध्वजोपाच्यात नाटकय नं थायथासय 
समसामयिक राजनैतिक स्थिति अप्रत्यक्ष रुपं सकेत याना त:गु दु । जुजु श्री ५ पृथ्वीनारायण 
शाहं नेपाल उपत्यका त्याके धुंका लूग न्हूगु नेपाल राष्ट्र भावना अंगीकार याना नेपाल 
अधिराज्यया प्रजाजन सकलें हवनाच्चनेगु सामूहिक आहवान 'मनकामना देवी तारणि गुणया 
बखानि' मेय दु । व मेय शाह वंशीय जुजुं नेपाल उपत्यकाय राज्य या:गु शुरु ईया राजनैतिक 
परिवेश न्हयब्व: । जगच्चन्दया मे (मेपु ९८) ने.सं. ७८१ व ७८३ दँ रिखे येया दुष्ट राजां (प्रताप 
मल्लं) स्यंका थकूगु लँ व तां ल्होने ज्या जुयाच्चंगु तथा यॅँया जुजुं आक्रमण या:गुया कारणं 
ख्वपया प्रजाजनयात जुयाच्चंगु राजनैतिक संकट हवालया सामयिक खँ अप्रस्तुत कथं प्वला: 
तःगु दु (माकर प्यांखनया 'मेपु २, ९, १०) । ख्वप जुजु रणजीत मल्लया रानी वृद्धिलक्ष्मी चिना 
त:गु मेय तत्कालीन ख्वप लायकूली उत्तराधिकार राजकुमार घोषणा या:गु खय जूगु लायक्‌ 
कचिंगःया खँ न्हयब्व: । यल गाबहा कायगु ननिया दाफा सफूया छपु मेय येंया जुजु जयप्रकाश 
मल्ल राज्य-च्युत जुइका गुहयेशवरी जंगलय भक्तिवास याना च्चंगु ने.सं. ८६६-८७० दुनेया 
सामयिक खँ प्वला तःगु दु । अथे हे यलया जुजु विश्वजीत मल्लया हत्या जूगु सामयिक 
घटनायात कया नं मे चिना तःगु दु (पुमेमु पौ ३१) । जुजु श्री ५ रणबहादुर शाहया रानी 
राजराजेश्वरी सती वने मा:गु बाध्यतायात कया “महारानी विजयालक्ष्मी विदेशन थेनके हल” 
शीर्षकग्‌ छपु व त:कै मव:निपिं कचि मचात उपत्यकां पितुना छोगु घटनायात कया 'सितलामाजु' 
शीर्षकगु छपु याना जम्मा निपु बाखं मे अज्ञात कविं चिना थकगु दु । अथे हे जुजु श्री ५ राजेन्द्र 
विक्रम शाहया शासनकालय (ने.सं. ९५९ /विसं १८९६) अमानवीय सती प्रथा नेपाली समाजं 
ल्यहें थनेत उबलेया सरकारं पित बिउगु इश्तिहारया म्‌ कुतःयात मा:गु ल्वःगु वातावरण 
सिर्जना यायेभनं 'जि वया ला लछि मदुनि' शीर्षकगु बाखं मे चिना त:गुली नं सामयिक महत्त्व 
दु । गुलिं में सांस्कृतिक व कलात्मक कीर्ति स्मारक पलिस्था या:गु उल्लासमय ज्याखैँया 
समाचार संचार यायेगु याना तल (पुमे निगूगु, पौ १९ व पमे स्वंग्गु, पौ १७) । थथे हे शाह 
जुजुपिं श्री ५ पृथ्वीनारायण शाह व श्री ५ गीर्वाणयुद्धविक्रम शाह यलय सवारी जूगु खे तया नं 
मे चिना त:गु दु । खुसि बाः वया जूगु दैवी संकटया खँ थिमि लोकेश्वर भजन सफूती च्वंगु 
'गान षु बाल मडेडा थे वल' शीर्षकगु मेय व वि.सं. १८९० (ने.सं. ९५३) दॅय तच्चयेक भुखाय 
ब्वःगु खे मल्ल शाहकालया मे सफ्ती प्रकाशित 'शाक्य राज आदिन विजयश्री भगवान' 
शीर्षकगु मेय गौण प्रसंग थें याना न्हयथना तल । 


नेपालमाषाया प्राचीन काव्य सिर्जना समसामयिक -३०७ 


थुभनं नेपालभाषाया कविपिसं थ:थ:गु रचनाय थःगु मिखां खंगु राजनैतिक, सांस्कृतिक, 
प्राकृतिक व दैवी घटनाया समसामयिक खँ न्हयब्वया तःगु दु । कविपिसं मेय थुजागु 
समसामयिक खँ दुथ्याकगुया अभिप्राय थुपिं खः- (क) देशया राजनैतिक विषय, गद्दीनशीन 
जुजुं छिउगु जन हितया ज्याखँँ व सांस्कृतिक वैभवया पाखें जूगु सामयिक सामूहिक लयता 
पिब्वया: लिपालिपाया पुस्तायात नं देशप्रति आस्था थनेगु (ख) प्राकृतिक दैवी संकट व 
महामारी लाना दुःखित पीडिततय प्रति मानवीय सहानुभूति थनेगु (ग) गुगुं थासय्‌ जूगु 
समसामयिक ज्याखैँ व घटना खँ मेया माध्यमं थायथासय प्रचार प्रसार यायेगु । समसामयिक 
विषयया मे आपा: धया थें यथातथ्य, आत्मपरक, सरल व सुबोध खने दु । 


(६) उपदेश 


विवेच्यकाल दुनेया अनुसन्धेय ज्वलनय उपदेशयात म्‌ विषय याना चिना तःगु मे नं 
दुथ्याः । थ्व उपदेश विषयया मे धार्मिक, नैतिक, श्रृंगारिक व सन्त उपदेश धका प्यथी दु । 
धार्मिक व सन्त उपदेश मेय अद्रैत वेदान्त दर्शनया लॅ लिना सतरुप परब्रम्हया नां लुमंकेगु, 
मायामय भवचक्रय आपा: आसक्त मजुयेगु व लोक उपकार धर्म ज्वना जीवन हुनेमा: धका 
उपदेश न्यंका त:गु खने दु । थ्व विषयया मे चिना वंपिं प्रतिनिधि कविपिं छसिकथं 
सिद्धिनरसिंह मल्ल, प्रताप मल्ल, जयप्रकाश मल्ल व अभयानन्द स्वामी खः । थुमिगु उपदेश 
मेय आत्मपरकता व कवित्वया जः ल्‌ । प्रताप मल्ल, श्रीनिवास मल्ल, जितामित्र मल्ल व 
भूपालेन्द्र मल्लया नां स्रष्टा कवि रुपय दृथ्यागु धार्मिक उपदेश मे उगु उगु ईया सर्वसाधारण 
कविपिनी सिर्जना खः। थ्व अनुसन्धान ज्यायात ता:लाकागु अनुसन्धेय ज्वलनय अज्ञात 
कविपिनिगु धार्मिक व सन्त उपदेश मे यक्वं दु । ज्ञात कवि मध्ये सिद्धिनरसिंह मल्लया ४ पु 
(मेपु १५, २२, ३० व ३२), प्रताप मल्लया ११ पु, जयप्रकाश मल्लया १ पु ब अभयानन्द 
स्वामीया ९ पु दु । नैतिक उपदेशया मेय जुजु जगज्ज्योति मल्लया नानार्थ पञ्चदशा गीत 
सफूया ५ पु में (मेपु ७,८,९, १२ व १३) नेपालभाषा नैतिक विषयया मेया क्वातुक प्रतिनिधित्व 
यानाच्चंगु दु । मध्यकालीन नेपालया जुजु खलकनिसें सर्वसाधारण प्रजाजनं ब्वना तइगु 
हितोपदेश व चाणक्य इत्यादि नीति शिक्षाया संस्कार थुपिं न्यापु नैतिक उपदेशया मेय 
प्रतिनिधित्व जगु खने दु । गुलिं मेय जीवनया अनुभूतिं लूग॒ नैतिक शिक्षाया नँ ताये दु । तर 
नेपालभाषाया मेमेगु ज्ञात अज्ञात कविपिसं चिना थकूगु नेतिक उपदेशया मे जीवनय भुक्तमान 
याये मा:गु दुःख विपत्तिं लूगु लिज्ञांयात हे नीति उपदेश थें याना समकालीन जीवनया हित 
जुइमा धका न्यंका थकूग सी दु । श्रंगारिक उपदेशया मेय प्रताप मल्लया विशेष भूमिका 
दु । अनं श्रृंगारिक काव्यया नकिया प्रणयमान गुमान त्व:तके नितिं नायोनं अथवा वया दूतिं 
अथवा नकिंया सखिं न्वायेभनं हाला न्यंकीगु मे विशेष भ्रृंगारिक उपेदश मे खः । प्रताप 
मल्लया थुपिं ६ पु श्रृंगारिक उपदेशया मेय नैतिक शिक्षाया ज: अनुभूतिं लूगु लिज्ञां व 
कवित्वया जः लुयाच्चंगु दु । बौद्ध नैतिक उपदेश मे चिना वंम्ह आ: तकया ज्ञात कवि 
विद्यानन्द वज्ाचार्यं (ने.सं. ९४५) जक खने दु । अनं सिद्धार्थ गौतम बुद्धं प्रतिपादित आर्य 
अष्टांगिक मार्गया शिक्षायात मेय दुथना तःगु दु (पुमे, निगूगु पौ ७३, ७६, ७७) । अज्ञात 
कविं चिना थकूगु मेगु छपु मेय बुद्धया मूल मूल गहन शिक्षायात उपदेशात्मक सूत्र कथं 
न्ह्यब्वया त:गु अध्ययनीय विषय खः । नेपालभाषा नैतिक उपदेश मेय्‌ थ्व छग्‌ जो मदुगु 
काव्य दसि खः । 

च्वय वंग गुगं वर्गीकरणय दुमला:गु लायकया हिती फोहर याये मते धका गने 
नियतां ख्वप लायक जीस्वां चुकया हिती पलिस्था याना त:गु शिलाभिलेखय्‌ कीका त:गु 
जगच्चन्दया उपदेश मे छपु जक लगु दु । (रेग्मी: भिडियवल नेपाल भाड, पौ १५३-१५४) । 


उपदेश -३०८ नेपालमाषाया प्राचीन कात्य सिर्जना 


विवेच्यकाल दुनेया नेपालभाषा उपदेश मे उबलेया समाजय प्रचलित धार्मिक धारणा, 
वेदान्ती दर्शनया ज: व सः, नैतिक शिक्षा संस्कार तथा जीवनया संकटया पाखें लगु 
अनुभूति लिज्ञां खने दु । 


(७) जीवन दर्शन 


विवेच्यकाल दुनेया कविपिसं जीवन दर्शन विषय ज्वना नं मे चिना थकगु दु । थ्व 
विषय उबलेया कविपिनि प्रचलित विषयवस्तु नं जुया च्वन (गोण्डेकर: सन्‌ १९६१, पौ १) । 
सतरुप परब्रम्ह परमेश्वर, संसार व सांसारिक जीवनप्रति कविपिनि दृष्टिकोण इमिसं चिना 
थकूगु मेय प्रतिविम्बित जुयाच्चंगु दु । अद्वैतवादी दार्शनिक विचारधारा व महायानी बौद्ध 
दर्शनया जः व स: नं गुलिं मेय थिनाच्चंगु दु । मुक्कं जीवन दर्शन विषय याना चिना त:गु मे 
म्हो जक खने दु । कविपिसं धार्मिक नैतिक श्रृंगारिक व सन्त उपदेशया मेय पूर्वाधार सन्दर्भ 
प्रसंग थें याना जीवन दर्शनया खँ दुथ्याका तःगुया दसु आपा धोदू व: । थ्व अनुसन्धान 
ज्याया म्‌ अनुसन्धेय ज्वलनय महेन्द्र मल्लया २ पु, सिद्धिनरसिंह मल्लया ३ पु (मेपु १६, २२, 
३२), प्रताप मल्लया २ पु, श्रीनिवास मल्ल, नृपेन्द्र मल्ल, जितामित्र मल्ल ब भूपतीन्द मल्लया 
नां ल्हाकम्ह रुपय्‌ न्हयथना त:गु १/१ पु याना जम्मा ११ पु तथा सर्वसाधारण अज्ञात कविया 
४ पु, अभयानन्दया ४ पु व विद्यानन्द वञ्जाचार्यया २ पु याना थ्व जीवन दर्शन विषयया 
जम्मा १० पु मेया अध्ययन जूगु खः । 


महेन्द्र मल्ल, सिद्धिनरसिंह मल्ल, अभयानन्द व विद्यानन्द वज्जाचार्ययात नेपालभाषाय 
जीवन दर्शन विषयया प्रतिनिधि कवि नाले बह ज्‌ । श्रीकृष्ण भगवानया दास्य भक्त महेन्द्र 
मल्लं थःयात कपटी मायां भुत्तुभुना त:गुलिं सतरुप ब्रम्हया नां कायेगु व वया पालि ज्वनेगु 
त्व:ता: सांसारिक सुख ऐश्वर्यस दुबिना च्चनाग दुन धका प्रायश्चितया स: न्यंका थकल । 
अनया मेय अद्वैत दर्शनया ज: लुयाच्चंगु दु । सिद्धिनरसिंह मल्लं थः उपास्य स्वामी गोपीनाथ 
श्रीकृष्ण भगवानप्रति निष्काम भावं दास्य भक्ति भाव क्यनेया सिलसिलाय थः उपास्ययात 
सतरुप परब्रम्ह रुपय हनाच्चंगु सूक्ष्म व गहन काव्यात्मक अभिव्यक्ति न्हयब्वया थकल । 
प्रताप मल्ल, श्रीनिवास मल्ल, नृपेन्द्र मल्ल, जितामित्र मल्ल व भूपतीन्द्र मल्लया रचनाय 
जीवन व सांसारिक सुख वैभवया अस्थिरता तथा हरिया नां जक सत्य धयागु ख कना हरि 
भजन व उपकार यायेमा: धका धार्मिक उपदेश छग्‌ हे सलं धया थें न्यंका तःगु दु । स्वामी 
तथा सन्त कवि अभयानन्दं मायामय भवचक्रय आपा: आसक्त मजूसे ब्रम्हया नां लुमंके माः, 
उपकार याना पुण्य जक मुनेगु स्वये मा: धका उपदेश न्यंकाच्चंगु दु । अनं थःम्हं न्यकोगु 
सन्त उपदेशया आधार पृष्ठभूमि कथं व जीवनया दार्शनिक यथार्थता कयना मनूतयत सचेत 
याये माला: थःगु सन्त उपदेश मेय जीवन दर्शनया खं तेवा बीका तइग ख: । | 


(८) जात्रा उत्सव नखः वर्णन 


नेपाल उपत्यकाया जनजीवनय दच्छिया दुने इलयबेलय पालंपा: धार्मिक, 
राजकीय व सांस्कृतिक जात्रा उत्सव न्यायेका च्वंगु आ: नं स्वये दनि । लिच्छविकालनिसें 
पुलुपालु खने दुगु थुजागु जात्रा उत्सव मध्यकालय थ्यंका अझ विस्तृत जुल । विवेच्यकाल 
दुनेया अनुसन्धेय ज्वलनय जात्रा उत्सव नख:या विस्तृत वर्णन याना तःगु वर्णनात्मक व 
प्रबन्धात्मक काव्य श्लोक म्हो खने दु, मे धा:सा यक्वं दु । थ्व विषयया नेपालभाषा मे मध्ये 
ने.सं. ६९१-६९४ दुनेया अज्ञात कविं चिना त:गु मेय आंशिक रुपं यंड्या जात्राया खँ न्हयब्वया 
तःगु दु । श्रीनिवास मल्लं यल बुंगद्यो रथ यात्राया अति संक्षिप्तं वर्णन याना थकग्‌ दु । 


लेपालमाषाया प्राचीन काव्य सिर्जना जीवन दर्शन -३०९ 


बयां लिपा ज्ञात अज्ञात कविपिसं थ्व हे वर्ण्य विषय भतिचा पाका: परम्परा निर्वाह यायेगु 
जक याना थकल । जगच्चन्दं नं नेपालभावा गीत सफूती ख्वपया बिस्का जात्रा व यलया 
बुंगद्यो न्हवंजात्राया खँ न्हयजक थना तल । अथे हे श्रीपञ्चमी, सम्यक उत्सव, फागु, 
सिन्हाज्या इत्यादि जात्रा उत्सवया नं मे चिना तःगु खने दु । 


(९) घ्या्यू 

विवेच्यकाल दुनेया नेपाल उपत्यकाया नेवा: जातिं साया: व यंद्या जात्रां कथा ल्हाये 
मे हाला समकालिक मनूतयके खने दया वःगु चरित्र ब व्यवहार विकृतियात कया कुंखिनेगु 
याना वयाच्चंगु उगु उगु ईया कथा ल्हाये में पुष्टि ज्‌ । समाजया थीथी लजगा ज्वना च्चंपिं वर्ग 
विशेष अथवा व्यक्ति विशेषया चरित्र व व्यवहार विकृतियात कया कुंखिनेगु व गिजय यायेगु 
दच्छिया दुंने सायाःनिसें यंद्या जात्राबले जक स्वतन्त्रता बिया तःगु खने दु । ने.सं. ६९१-६९४ 
या कथा ल्हाये मेया म्‌ विषयवस्तु उबलेया समाजय खने दयाच्चंगु इष्यावाद, समाज सेवी वर्ग ( 
वैद्य, बन्जा) व मां बौया गुण मस्यूपिंत ध्याच्‌ न्यंकेगुली जक केन्द्रित जुयाच्चन । ने.सं. ८६४ या 
कथां ल्हाये मेय थ्यंका जुजु जयप्रकाश मल्लया शासनकालीन नेपाल उपत्यकाया (खास याना 
कान्तिपुरया) सर्वसाधारण जनजीवनय खने दयाच्चंगु व्यावहारिक व पेशा सम्बन्धित विकृति 
व कमजोरीयात कया: कुंखिना ध्याच्‌ न्यंका त:गु दु । उकी नं मा बौया गुण कदर मयाइपिंत 
व बन्जा व वैद्यया सेवा कदर मयाइपिंत ध्याच्‌ न्यंका त:गु दु । 'कर्नि मभिं मिसा वयि न्हयाथें 
सना जुइ व 'नसातोसा दतले मिसा यां थ्यां मस्यू पासा” शीर्षकगु कथा ल्हाये मेय थ्यंका धा:सा 
चरित्र व व्यवहार स्यंपिं मिसातयत जक वर्गीकरण यासे ध्याच्‌ न्यकेया नापं उजा:पिं मिसातय 
पाखें सतर्क जुइगु. सल्लाह बिया तःगु दु । 

साया: व यंदया जात्राबले हाला न्यंकीगु कथा ल्हाय मे मखुगु ध्याच्‌ मे न॑ नेपालभाषाय 
ज्ञात कविपिसं चिना थकूगु थ्व अनुसन्धान ज्याया अनुसन्धेय ज्वलनय खने दु । जगज्ज्योति 
मल्लया नानार्थ पन्चदश गीत सफुती न्यापु ध्याच्‌ मे दुथ्या: । इमिके नं देश विदेशया 
मनूतयके खने दया बःगु असत्य, अधर्म, निर्विवेक व विसंगतिपूर्ण व्यवहारयात स्याचुक 
ध्याच्‌ न्यंका तःतु दु । दिदि अजि, लमि, ज्यामि, वैद्य व बन्जाया सेवायात समाजं कदर 
मया:गु यात नं ध्याच्‌ न्यंका त:गु दु.। योग्यता, शिक्षा संस्कार व साधना मदयेक नं भाजु 
जुयेत पिनें जक थस्सा याना जम्ह व्यक्तियात नं गिजय याना कजय यायेगु कुत:याना त:गु 
खने दु । श्रीनिवास मल्लया शासनकालीन छप्‌ ध्याच्‌ मेय उबलेया सांसारिक जीवनया 
पतनोन्मुख गतिविधि न्हयब्वया त:गु सर्वकालिक व सर्वदेशीय समाजप्रति व्यंग्य खः । थुपिं 
निपुं हास्यव्यंग्य प्रधान मुक्तक मे खः । वृद्धिलक्ष्मीया 'भयिरव तलेजु विहुने वरदान’ शीर्षकगु 
मेय गरुडया ख्याल बीया धाल' व 'कलिस जनम दयिवन बिल छाय' शीर्षकगु मेया 'गरुड 
गओम्हसेन मयाक -विवेक' ध्याचूलिं जा:गु धाप्‌ खः । 

सर्वसाधारण अज्ञात कविपिनि मे व बाखं मेय नं थाय थासय प्रसंगकथं ध्याच खँ 
दुथना त:गुया दसु 'संसारया कारणा', 'सितला माजु', 'महारानी विज्यालक्ष्मी विदेशन थेनके 
हल' बाखं मेय न्यने दु । 


(१०) बिद्याः खँ तथा शोक 


विवेच्यकाल दुनेया नेपालभाषाया कविपिसं थःथः स्याःन्याःपिं थःथिति, जुजु रानी 
व मन्त्रीया निधन जूगुलिं विचा: खँ हनेभनं मे चिना थकगुया काव्य दसि थ्व अनुसन्धान 
ज्याया विवेच्यकाल दुनेया अनुसन्धेय ज्वलनय दु । थुजागु विषयया १० पु मे लगली दीर्वगत 


ध्याच्‌ -३१० नेपालमाषाया प्राचीन कात्य सिर्जना 


शोच्य पात्र ८ म्ह जक खने दु । थ्व विषय ज्वना मे चिना थकपिं जगच्चन्द, प्रताप मल्ल व 
जगज्जय मल्ल खः । मेग मे व बाखं मे अज्ञात ल्हाकम्हया रचना ख: । 


जगच्चन्दं चिना थकुग शोक मेय शोच्य पात्र अनया हे किजाकथं थ:ला:म्ह मन्त्री 
चन्द्रशेषरसिंह खः । ने.सं. ७८२ तछला मिथुन संक्रान्ति खुन्हूया रणय देश, जुजु व प्रजाया 
निंतिं ल्वाना वीरगति प्राप्त जूगु धका मन्त्री चन्द्रशेषरसिंहया वर्णनया छपु मेय (मेपु ५०२) 
अलग याना त:गु दु । तर चन्द्रशेषरं गुग॒ रणाय वीरगति प्राप्त या:गु खः स्पष्ट उल्लेख गनं 
याना तःगु मदु । दीवंगत पात्रया रुप गुणया लुमन्तिं अतिकं शोक विहवल जूम्ह जगच्चन्दं 
“अपमान जगतस किंजान वाड़ान' धका थ:ग चिन्तित मन:स्थिति न्हयब्वया स्वप अलग शोक 
मे (मेपु ४१, ५०२ व ५०४) चिना थकगु दु । मेमेगु मेया समाप्ति वाक्य पतिकं थः उपास्य देवी 
तलेज भवानियाके मदया बंम्ह चन्द्रशेषर सिंहनाप ता ई तक बायाच्वने म्वालेमा धका प्रार्थना 
याना तःगु दु । जगच्चन्दया थुपिं शोक मेय भाव विहवलता गुलि सक्रिय ज्‌ उलि थुमिके 
शोक काव्यस दइगु जीवन सम्बन्धित कविया गहन चिन्तन न्हयल्‌ मब: । 


प्रताप मल्लं चिना थकूग शोक मेय शोच्य पात्रया नां स्पष्ट न्हयथना मत: । अनं थः 
दीबंगत रानी रुपमतिदेवी व मयजु राजमतिदेवी नाप जन्मजन्मान्तरसं बाये म्वालेमा धका यें 
हनुमान ध्वाखाय ने.सं. ७६९ स पलिस्था याना थकूगु वंशगोपाल द्योगलय श्रीकृष्णया जवंखवं 
सत्यभामा व रुक्मिणीया प्रतिमा पलिस्था याना तःगु दु । वंशावलिं अनया अति कामवेगं 
छम्ह बाहा मच्चंनिम्ह कन्याया अकाल मृत्यु जूगुलिं नं अनं धार्मिक ज्याखँ याःगु खँ कना तःगु 
दु । धार्मिक कीर्ति स्मारक पलिस्था याना नं सान्त्वनित मजूगु तथा धार्मिक विधिकथं 
प्रायश्चित याना नं त्यले मफुगु अनया नुगलयं ध्वेपियाच्चंगु शोक विरह सन्ताप 'जतनन दैवन 
रे अय हय” शीर्षकगु मेय व 'न्हयओस षेन थम पिरिति राषस चेकन फुति जुक थे शीर्षकगु 
मेय प्वंका थकूग दु । 


जगज्जय मल्लं नं शोच्य पात्रया नां न्हयमथंसे 'थनि जि कुदिन गण ओण ..... 
शीर्षकगु मेय थः उत्तराधिकार राजेन्द्रप्रकाश मल्ल मत्यवं निधन जूगुलिं नुग: मछिंका चिना 
तःगु मेय रमापतिया भजन याना शोक लंकेगु कृत: कविं यानाच्चंगु खने दु । 


अज्ञात कविपिसं चिना तःगु शोक मे मध्ये 'माहाराजा प्रताप सिंघ(ह) गन राय” 
शीर्षकगु शोक मेय शोच्य पात्रया रुप गुण लुमंकाच्वंम्ह छम्ह शोक सन्तप्त रानीया नुग: घा: 
प्वला तल । 'महारानी विज्यालक्ष्सी विदेशन थेनके हल” करुण रस प्रधान बाखं मेय शोच्य 
पात्रया धार्मिक कीर्ति व प्रजावत्सल व मात्स्नेह गुण लुमंका च्चंपिं शोक सन्तप्त प्रजाया 
समष्टिगत प्रतिक्रिया नं न्हयब्वया त:गु दु । ने.सं. ९९७ दँय राणा प्रधानमन्त्री जंगबहादुर पत्थर 
घातय शिकार वंबले सीगुलिं अनया गुण लुमंका शोक उद्गार प्वंका तःगु निपु मे दु ।. 


लेपालभाषाया प्राचीन कात्य सिर्जना विचा: खँ -३११ 


अध्याय १८ 


काण्ववा ता 


थ्व अनुसन्धान ज्याया म्‌ अनुसन्धान ज्वलनय दुथ्या:गु विवेच्यकाल दुनेया व्याक्क 
नेपालभाषा काव्यया ता (अ) विषयवस्तु व (आ) अभिव्यक्ति पक्षया लिधंसाय थी थी खने 
दु । च्वय विस्तृत अध्ययन याये धुनागु नेपालभाषा काव्यं कत्ताना त:गु थी थी विषयवस्तुया 
ल्याखं थुकिया मुख्य मुख्यगु ता थुपिं ख:- (ख) धार्मिक मे (ख) मतिना मे (ग) देश भक्ति 
मे (घ) प्रशस्ति काव्य (ड) उपदेश मे (च) कथा ल्हाये मे : ध्याच्‌ मे (छ) सिन्हाज्या मे 
व (ज) शोक मे । अभिव्यक्ति पक्ष कथं खने दुगु थुकिया थी थी ता थुपिं ख:- (क) 
वर्णनात्मक मे (वर्णन मे) (ख) प्याखं से (ग) संवादात्मक मे (घ) इतिकथनात्मक मे 
(समसामयिक घटनाया मे व बाखं मे) व (ड) अक्षरमाला मे । 


विवेच्यकाल दनेया कवि कवयित्रीपिसं गगं नं काव्यशास्त्रीय, धार्मिक व मेमेग वाद व 
मतमतान्तरया पक्ष लिना काव्य सिर्जना याना थक्गया दसि उस्त खने मद । उकि थ्व अनसन्धान 
प्रबन्धय उजाग बाद व मतमतान्तरया लिधंसाय नेपालभाषा काव्यय ता ब्वथला क्यनेग ज्या जग 
मद । नेपालभाषा विषयया थी थी ताया परिचय खँ भोलाक न्हयब्वयेग ज्या थन जइ- 


(अ) विषयवस्तुया लिघंसाय खने दुगु ता 
(क) घार्निक मे 


जुजु खलक निसें सर्वसाधारण प्रजाजनं थःथः इष्ट आराध्य देवदेवीस्के दास्य, 
वात्सल्य, दैन्य व अर्थार्थी भक्ति भावं सामूहिक व वैयक्तिक सुख समृद्धिया अथवा दुःख 
संकटं मुक्तिया अथवा नितांया वरदान तातुसें स्तुति आरति प्रार्थना याना चिना तःगु मे, 
धार्मिक तीर्थ महात्म्यया मे, तीर्थ पीठ उलेगुया मे व धार्मिक उपदेशया मे विशेष धार्मिक मे 
ख: । थुपिं धार्मिक मेया म्‌ तातुना इष्ट आराध्यप्रति भक्ति भाव श्रद्धालु भक्तजनया नुगलय 
थनेगुया नापंनापं थःथःपिंत जुयाच्वंगु दुःख हवालया खँ सकसितं न्यंका इमिगु सहानुभूतिपूर्ण 
दृष्टि आकृष्ट यायेगु नं ख: । 

नेपाल उपत्यकाय व उपत्यकां पिने नं थासंथासय शैव, शाक्त, वैष्णव व बौद्ध 
आराध्य देवदेवीपिनि पूजा उपासनाया परम्परा न्हयानाच्चंग दु । मध्यकालीन नेपाल उपत्यकाय 
थुपिं आराध्य देवदेवीया प्रीतिन धार्मिक मांगलिक ज्याखं, उत्सव, जात्रा, नख: पर्व हनेगुया 
तथा धार्मिक कीर्ति स्मारक पलिस्था यायेगुया व्यापक चलन दयाच्वन । थुकि याना, 
नेपालभाषाय धार्मिक मे चिना हालेगुया परम्परा त्वा: मदयेक ई. सन्या १६ गूगु सदींनिसें 
न्ह्याना व:गुया काव्य दसि यक्वं दत । ई. सन्या १६ ग्‌गु सदीरिखे कान्तिपुरया जुजु महेन्द्र 
मल्लया में उबले हे नेपालभाषायाय गहन निर्गुण कृष्ण भक्ति काव्य परम्परा न्हयानाच्चंगुया 
पला:ख्वाय न्हयब्व: । उगु हे ईया यलया स्वम्ह ठक्‌ जुजुपिं नरसिंहदेव, पुरन्दरसिंहदेव व 
उद्धवसिंहदेवया संयुक्त शासनकालीन मे पाखें उबले यल देशय बुंगद्यो व सूर्य चन्द्रया पूजा 
भक्तिया चलन दयाच्वंगु क्यं । ई. सनया १७ गृगु सदीं थुखेनिसें थीथी इष्ट आराध्य 
देवदेवीया स्तुति मे आरति मे व तीर्थ सम्बन्धी मे चिना हालेगु व उजागु मे लिपिवद्ध याना 
दाफा मजन सफती सुरक्षित याना तयेगुया नं व्यापक चलन उपत्यकाय थायथासय्‌ दयाच्चन । 


काव्यया ता -३१२ नेपालभाषाया प्राचीन काव्य सिर्जना 


थायथायया दाफा भजन सफुती दुध्यानाच्वंगु रचनाकाल व कवि कवयित्रीपिनि नां सी मदुग 
धार्मिक मेया ल्या: उलिथुलि दु धका निश्‍चित रुपं धाये थाकुनि । थ्व अनुसन्धान ज्यां ३३८ 
पु रचनाकाल व कवि कवयित्रीपिनि नां स्पष्ट सी दुगु धार्मिक मे (रचनाकाल व कवि 
कवयित्रीया नां सी मदुगु कृष्ण स्तुति छपु, भिंद्योया स्तुति छप नं ल्या: कया) अध्ययन यायेगु 
ज्या जूगु दु । 

संगीत व नाटकया. साधनाय सिद्धि फल लाके निंतिं नास:द्योया स्तुति आरति व 
नान्दी मे, थःगु पक्षय शक्ति साहस आत्मबल थनेत तथा विपक्षीया दानवीय आक्रमण 
क्वत्यला: देश, प्रजा व राज्य इलागा सुरक्षा याये तातुना शक्ति उपास्य देवी भवानी, 
भैरब, भिंद्यो व वज्वीर महांकाल द्यो, विद्या, कला शिल्पय सिद्धि लाकेत सरस्वती 
मन्जुश्रीया, बुँज्याय सिद्धि फल, आपत संकटकालय जुइग मानसिक पीर मुक्तिया निति 
गणेद्योया स्तुति मे चिना हाला थकगु दु । जुजु महेन्द्र मल्ल व सिद्धिनरसिंह मल्लया 
श्रीकृष्ण भक्ति सम्बन्धी काव्य, जगच्चन्दया तलेजु भवानी व भवानी शंकरप्रति भक्ति 
क्यनीगु धार्मिक मे, श्रीनिवास मल्लया करुणामय बुंगद्यो लोकनाथप्रति भक्ति भाव कयना 
त:गु भक्ति मे, रानी क्मुदिनीदेवी, जुजु जयप्रकाश मल्ल, रानी वृद्धिलक्ष्मीदेवीपिसं चिना 
थकगु भवानी, तेखु भैरव, ख्वप तलेजु व भैरवया स्तुति मेय काव्य स्तरीय गुण देजा: । 
उपि स्तुति मेय कवि कवयित्रीपिनि व्यक्तिगत दुःख वेदना प्वंका व्यक्तिगत सुख समृद्धि जक 
'तातुना त:गु मखु कि इमि समकालिक व लिपा लिपाया मानव जीवनया नं दु:ख आपत्तिया 
प्रतिनिधित्व याका: तःगु दु । कवि कवियित्रीपिसं सामूहिक मानवीय दुःख आपत्ति मुक्ति 
जुइका बिउ धका इष्ट उपास्ययाके प्रार्थना स्तुति याना त:गु दु । उकिं नेपालभाषाया थुपिं 
धार्मिक काव्य सिर्जना विवेच्यकाल दुनेया नेपालया त:जिगु सांस्कृतिक काव्य सम्पदा खः 
धयागु सिद्ध ज्‌ व: । थ्व गौरवमय परम्परा आ: तलें थःगु लँलिना न्हयज्यानाच्चंगु दनि । 


ई, थाय, पात्र व परिमाण व्याप्तिया ल्याखं विवेच्यकाल दुनेया नेपालभाषा काव्य 
परम्पराय आपालं लोक हवानाच्चंगु खने दुगु छताजि धार्मिक मे खः धयाग सी दत । 


(ख) मतिना मे 


जोवन जासे वयाच्चंगु बैंसया सुं छम्ह ल्यायम्हया सुं छम्ह ल्यासेप्रति अथे हे सुं छम्ह 
ल्यासेया सुं छम्ह ल्यायम्हप्रति थी थी नैसर्गिक, निःस्वार्थ व निष्कपट माया मतिना इमि नुगलय 
क्वातुक थना इमित निम्ह तिप्‌ कथं हवंका इमिगु गृहस्थ जीवन न्हयाइपुक हने बी फुगु माया 
मतिना भावं जा:गु मे माया मतिना मे खः । सुं पात्रया नुगलय सुं पात्र विशेषयात थः यःम्ह 
मतिनामि कथं ययेक्‌सां निसँया आकर्षण, माया मतिना जूग॒या अनुभूति, वयात थःम्ह मतेडा 
प्राण ग्राना कायेगु कुतलय जूगु सफलता विफलताया अनुभूति प्रतिक्रिया, वलिसे हवने खना 
जुइगु संयोग सुखानुभूति, परिस्थिति विशेषया कारणं अथवा ज्याखँ विशेषया कारणं अथवा 
अभिमान गुमान चुक्लि इत्यादिया कारणं यःम्ह नाप बायाच्चने मालीबलेया नुगलय चुईँचुई 
पुकीगु विरह व्यथाया खँ दुथ्यागु मे नं मतिना मेया सीमा दुने ला: व: । थुपिं आधारभूत तथ्य 
लिधंसा कया इलयबेलय लूपिं प्रतिभाशाली कविपिनि उत्कृष्ट काव्य स्वया काव्य शास्त्र व 
लक्षण ग्रन्थ दयेकूपिं काव्याशास्त्रीतसे माया मतिना स्थायी भाव जुयाच्चंगु रस विशेषयात 
श्रृंगार रस धका परिभाषित याना तल । माया मतिना जुइबलेया सम्बन्धित आलम्बन पात्रतय 
मन: स्थितियात कया काव्यशास्त्रीतसें श्रृंगार रसया थी थी भाव विभावादिया नं लक्षण कयना 
थकगु मनोविज्ञान सम्मत ज्‌ । थवंथवय क्वातुक मायामतिनां हनाच्चंच्वंपिं निम्ह तिप्‌ गुबलें 
गुबलें बाये नं मालीगु । थुकिया आधारय संयोग व विप्रलम्भ धका श्रृंगार रसया निता भेद 
उपभेद काव्यशास्त्र व लक्षण ग्रन्थय कयना त:ग॒ खः । 


नेपालमाषाया प्राचीन कात्य सिर्जना काव्यया ता -३१३ 


काव्यशास्त्रया लिधंसा नं कया धायेग ख:सा श्रृंगार रसया विभिन्न भाव विभाव 
सम्बन्धी खें म विषय जयाच्वंग मे विशेष श्रंगारिक मे खः । काव्यशास्त्र ब कामशास्त्रया 
शिक्षा छं कया मतःपिं सर्वसाधारण कविं थ:थ:ग नगलय लया वइग माया मतिनाया 
नैसर्गिक भाव व अनुभूति अभिव्यक्त याना माया मतिनाया मे चिना तइगु ख: । सर्वसाधारण 
कविया उजागु माया मतिनाया मेय न्हयब्वया तइगु गुगुं भाव विभाव तक काव्यशास्त्रय 
परिभाषित याना तइगु भाव विभावकथं नं स्वीकार याये बह ज्‌ व: । 


काव्यशास्त्र ब कामशास्त्र अध्ययन याना त:पिं जुजु खलक अथवा लायक कविपिसं 
चिना तइगु माया मतिना विषयया श्रृंगारिक मे व काव्य आपा धया में काव्य शास्त्रीय 
लक्षण व परिभाषा सम्मत जुयाच्वनीगु खः । लायक श्रृंगारिक मे आपा याना लायक खल: 
जुजु रानीया नुगलय भाव विभावादि ग्वाका इमित श्रृंगारिक हास विलासया नितिं प्रेरित 
यायेगु व न्हयाइपुका बीगु तातुनां चिना त:गु खने दु । लायक श्रंगारिक मेया मेगु तातुना 
लायक खल:यात संगीत व कामशास्त्रीय शिक्षा यइपुक बीगु उपाय नं खः । तर सर्वसाधारण 
कविपिसं चिना त:गु विवेच्यकाल दुनेया माया मतिनाया मे काव्यशास्त्रीय लक्षण परिभाषाया 
अनुशासनं चिकाच्चंगु उस्त खने मदु । इमिसं ला माया मतिना यायां नुगलय लुइगु सुख 
दुःखया अनुभूति न्हयब्वया हे आपालं मतिना मे चिना त:गु खने दु । 


नैसर्गिक माया मतिनाया अनुभूति मौलिक लोक मे माध्यमं नेपाल उपत्यकाया 
जनजीवनय सलंस: दँतक लिश्वयाच्चने धुंकल । ई. सन्या १६ गूगु सदीया यैँया जुज महेन्द्र 
मल्लया शासनकालीन “प्रभु मते छिन जित वाय” व ने.सं. ७२५-७३३ या ख्वपया केशव 
उदासया निपु मे निं रचनाकाल सी दुगु आ: तकया दकले पुलांगु माया मतिना मे ख:- 
रचनाकाल निश्चित रुपं सी मदुगु “स्वयनग्‌” (कसा : ने. सं. १०८३, पौ १०-१४) मे नं 
नेपालभाषाया पुलांगु माया मतिना सम्बन्धी मेया काव्य दसु खः । लायक श्रृंगारिक मे 
धाःसा नेपालभाषाय ई. सन्या १७ गूगु सदीया ख्वप जुजु जगज्ज्योति मल्लया नानार्थ 
पन्चदश गीत सफ्या श्रंगारिक में निसें १८ गूगु सदीया शुरु जुइसिवें स्वंगू ति दशक न्हयो 
तक बांलाक ब्व:लन । ई. सन्या १८ गग सदी दुने लायक्‌ भ्रृंगारिक में उस्त लुधनापुक 
ब्वःमलंसां सर्वसाधारण अज्ञात कविपिसं स्यस्यला:गु यर्थार्थोन्मुख माया मतिना सम्बन्धी मे 
बाखं मे सिर्जना याना माया मतिना मेयात यक्वं त:जि यात । कवि व रचनाकाल सी दुगु 
जक १६७ पु माया मतिनाया मे थ्व अनुसन्धानया म्‌ अनुसन्धेय ज्वलनय ता:लाना च्वंगुलिं 
कवि व रचनाकाल स्पष्ट निश्चित मजूग अल्याख माया मतिना मे दुगुलिं थ्व माया मतिनाया 
मे विवेच्यकाल दुने अतिक लोक हवा:ग सी दु । 
ख्वपया जगज्ज्योति मल्लं धीर ललित नायो व प्ररुढ यौवना मध्य स्वकीया नकिंया . 
दथुइ कामोद्विपक श्रंगारिक भावया कालबिल यायेकथंया जक लायक श्रृंगारिक मे चिना 
थकूग जुल । जगच्चन्दं विशेष याना संभोग पक्षया लायक श्रृंगारिक में ब्व:लंकल । अनं 
चिना थकगु लायक श्रृंगारिक मे नायो नकिंया नखशिख वर्णन व श्रृंगारिक चेष्टाया वर्णन 
ताहाकयक याना थकगु दु । अनया भ्रृंगारिक मेंय अनया हे माया मतिना सम्बन्धी धारणा, 
अनया नागर व्यक्तित्व तथा अनया अतिकं यःम्ह पनौतिया रानी अन्नपुर्णालक्ष्मीया नागरी 
नायिका व्यक्तित्व नं न्हयल्‌ व: । थ्व स्वयेबले अनया लायक श्रृंगारिक मे कामोहीपक थें 
खने दुसां शिष्ट व काव्यकलापूर्ण जूगुलिं अनया लायक श्रृंगारिक मे नेपालभाषाय निं मेगु 
जो मदुगु संयोग श्रृंगार पक्षया स्वस्थ, शिष्ट, यायपुग काव्य दसु खः । यलयाम्ह कवि 
सिद्धिनरसिंह मल्लं संभोग व विप्रलम्भ नितां काव्य स्तरीय मे चिना नेपालभाया लायक 
श्रृंगारिक मेंया तँ थजायेका थकुग खने दु । अनं थः उपास्य गोपीनाथ श्रीकृष्ण भगवानया 
प्रत्यक्ष दर्शन सुखानुभूति व उपास्यया दर्शन सुख हानं लाभ मजूगुया दु:खानुभूति न्हयब्वयेत 


काव्यया ता -३१४ नेपालभाषाया प्राचीन कात्य सिर्जना 


संयोग ब विप्रलम्भ श्रृंगार छसिकथं लुइका तःगु खने दु । थःम्हं गोपीनाथया भक्ति उपासना 
याना जुयागुया कारणां थः रानीयात क:गु विरहानुभूति अभिव्यक्ति यायेकथं नं विप्रलम्भ 
श्रृंगार रस लुइका मे चिना तःगु खने दु । थुभनं अनुभव प्रसूत जूगुलिं अनया भ्रृंगारिक मे 
यक्वं मार्मिक ज्‌ । अनया भ्रृंगारिक मे नेपालभाषाय त:जिगु श्रृंगारिक काव्यया दसु खः । 
अनं थःगु श्रृंगारिक काव्यस नायिका भेद वर्णन, नखशिख वर्णन, प्रकृति वर्णन, श्रंगारिक 
चेष्टाया वर्णन व विरह दशाया वर्णन काव्यया अन्तरंग अंग थें याना त:गु दु । अनं चिना 
थक्‌गु श्रृंगारिक काव्य विस्तृत, स्वस्थ, सन्तुलित, शिष्ट व काव्य गुण सम्पन्न ज्‌ । येया 
प्रताप मल्लं नेपालभाषां चिना थकूग श्रृंगारिक मेया थःगु हे विशेषता दु । अनं विशेष याना 
कपटी प्रेमिकाया मान गुमान त्वःतकेया नितिं न्यंका त:गु उपदेशात्मक मेया ल्या: आपा खने 
दु । लायक श्रृंगारिक मेय नैतिक उपदेश हवंकेग प्रवृत्ति विशेष अनया लायक श्रृंगारिक मेय 
जक खने दु । अनं नं काव्यया अन्तरंग थें याना नायिका भेद, प्रकृति वर्णन व विरह दशा 
वर्णन याना त:गु खने दु । अनं थःगु विरह विहवल मन:स्थिति नं न्ह्यलुइक निपु जक विरह 
प्रधान मे चिना थकगु लुगु दु । नेपालभाषा काव्यस ई. सन्या १७ गूगु सदीया थुपिं स्वम्ह 
सिद्धिनरसिंह मल्ल, प्रताप मल्ल व जगच्चन्द मल्ल प्रमुख प्रतिनिधि श्रृंगारिक कविपिं खः । 
थुपिंया लिउ उलि न्हया:पिं श्रृंगारिक मे चिना थकपिं जुजु कवि सुं न्हयज्याःगु खने मन्त । ई. 
सन्या १८ गूगु सदीया निग्‌ ति दशक लिपा तिनि जगज्जय मल्ल व वयांलि जयप्रकाश मल्ल 
श्रृगारिक कवि रुपय न्हयलुल । 


कवयित्री रानी ऋद्धिलक्ष्मीदेवी, जयलक्ष्मी, कुमुदिनीदेवी व दयालक्ष्मीपिसं नं श्रृंगारिक 

मे चिना थकगु दु । थुपिं मध्ये ऋद्धिलक्ष्मीदेवीया श्रृंगारिक मेया तँ थ जा: । 


सर्वसाधारण कविपिसं चिना थकगु माया मतिनाया खेँ प्वंका त:गु संवादात्मक मे 
खने दु । उजाःगु मेय छं खँ मदयेक तंचाया नायिकायात वाना मेम्ह मिसा हवना अनथन 
मदयेक च्वंच्चंम्ह थः पुरुष प्रभुयात थःगु मायां हानं थःयाम्ह तुं याना कायेगु नायिकाया 
मनोभाव दु थें नायोया नं थः नायिकाया रुप सौन्दर्य व मिजास यइपुगुलिं याना हानं 
बलिसे हे हवना कायेगु सम्झौता नीति खने दु । महेन्द्र मल्लकालीन व केशव उदासं चिना 
थक्गु मेया भाव थुजाग हे खः । शाहकालीन सिन्हाज्या लयं चिना तःगु संवादात्मक 
मतिना मेया नं थुजा:गु भाव खने दु । माया मतिना सम्बन्धी मे व बाखं मेय नायो नकिया 
न्ह चुलिजाःगु माया मतिनाय अभिभावकपिं पंगल: जुया बिउगुलिं नायो नकि मय: मय: 
बाये मा:गुलिं मतिना सम्बन्ध त्वा: द:गु जक मखुकि नायो नकिंया मरणान्त अन्त्य तक 
जूगु, न्हापा रुप जोभन सौन्दर्य दतले मायां क्यंका इहिपा याना लिपा मचा दये धंकलकि ( 
खास याना म्हयाय दये धुंकल कि) थः कला: व मचात हा:ना: मदइकथं पितिना छोग तथा 
भाजुनाप वैवाहिक सम्बन्ध हवना सामाजिक प्रतिष्ठा दयेके मनंतुना च्वंम्ह नकिंया रुप 
जोभनं आकृष्ट जूम्ह भाजु नकिंयात थःगु छ्यें हइगु थी थी खँ नयने दु । गुलिं सिनाज्या 
मेय बुँज्यामितय वा पीबले थः यःयःपिं नाप ख्या: यायां माया मतिना सम्बन्ध दयेकालि 
वैवाहिक सम्बन्ध हनेगु कबोल ल्हाइगु नं न्यने दु । सर्वसाधारण कविया श्रंगारिक मे व 
बाखं मेया नकि मयजुपिं थः थः मतिना प्राण प्रभुप्रति इमान्दार, आत्मीय व तिरि धर्म 
हनीपिं स्वकीया नायिका खने दु । माया मतिनाय इपिं थुलि क्वात्‌ कि बः बः पर्वः पुला 
संदेश वनाच्वंम्ह थः भा:तयात नं थ:पिनिगु माया मतिनां छेंय थ्यंक लिसाला कायेफु, 
लायकया सुख ऐश्वर्य जा:गु रानी रुपय सम्भाव्य दाम्पत्य सुख हने दइग नं त्याग याना थः 
भाःत नापं हवं वयेगु सफल कृत: जतन याये फुपिं खने दु । प्रकृति व समाज व्यवस्थां 
कोम्यालु जुड माःसां थःयात अन्याय शोषण यायेत्यनीबले क्वातुक स: तये फुपिं नं खः । 
नेपाल भाषाया लायक खलक चिना त:ग्‌ भ्रृंगारिक मेय सर्वसाधारण कविं चिना तःगु 


नेपालभाषाया प्राचीन काव्य सिर्जना काव्यया ता -३१५ 


श्रृंगारिक मेय जुइमा (जुजु श्री ५ रणबहादुर शाहकालीन १/२ पु मेय बाहेक) नायिका 
कामुक नायोया विलासया न्हयब:सा जुया शोषित पीडित जुसें कन्नाचायापुग बाध्य 
स्थिति फये मा:पिं खने मदु । थुभनं सर्वसाधारण कविपिसं चिना तःग्‌ माया मतिना मे 
यथार्थोन्मुख व अनुभव प्रसूत हे आपा खने दु । सुलोचना रानी व माधव राजक्मारया 
प्रेमाख्यान आधारित बाखं मेय कृत्रिमता आपा दु । 


नेपालभाषाया माया मतिना में समाज दुषित जुइगु तथा ल्यायम्ह ल्यास्यया मानसिक 
विकृति लुइकीग कामोहीपक अश्लील नग्न श्रृंगारिक भाव चित्रण उस्त मया: । 


(ग) देश भक्ति मे 


देशवासीया नुगलय थः मां देशप्रति आत्मीयता, प्रेम, भक्ति तथा कर्तव्यबोध थनीकथं 
देश व देशया गुणी जनया गुण च्वछाया वर्णन याना त:गु मे देश भक्ति मे खः । थुजागु 
देश भक्ति मे न्हयागुं सभ्य सुसंस्कृत देशया समकालिक व भावी नागरिकयाके थःथः 
देशप्रति स्वस्थ भावना व आदर्श प्रेम देजायेके तातुनां चिना तइगु ख: । देशं पिनेया हथा: 
अथवा मेमेग॒ गुगं आपत विपत फये मालीबले मां देश रक्षाया निंतिं सकल प्रजाजनयात 
उत्साहित यायेगु तातुनां नं परिस्थिति विशेषय कविपिसं थुजागु मे चिना तइग खः । 


नेपाल मण्डलया आदर्श प्रेरित जुया: नेपाल देश ब जनतायात भिं जुइगु नीतिं 
पलिस्था यायेगु ज्याखें लिच्छविकालनिसें दयाच्चंगु तथ्य इतिहासं न्हयब्वः । मध्यकालय 
नं जुजु प्रजा पन्च सकलें जाना: नेपालमण्डलया गौरव पता: ब्वइकथं धार्मिक, सांस्कृतिक, 
कलात्मक व राजनैतिक दृष्टिं महत्त्वपूर्णगु कीर्ति पलिस्था याना थकगुया अनुकरणीय 
आदर्शया दसु नेपालया इतिहासय ध्वहू वः । थुजागु प्राचीन गौरवया खँ देशवासीया 
नुगलय देशभक्ति भाव संस्कार रुपय दृथनेया नितिं आन्तरिक स्रोत व कारण खः । 
देशया भौतिक व आर्थिक सम्पन्नता, देश व प्रजाजनया रक्षा निति पराक्रम कयना बंपिं 
वीर पुरुषपिनि आत्मोत्सर्ग तथा देशया धर्म, सभ्यता, संस्कृति व राजनीतिया उदार, 
समयानुकुल व तःजिगु व्यवस्थां याना नं देशवासीया नुगलय देशभक्ति संस्कार ब्व:लंकेगुली 
गाक्व तिब: ब्यू । 


देशवासीया नुगलय संस्कार रुपय विद्यमान जुयाच्चंगु देशभक्ति भाव कविपिसं 
इलयबेलय चिना थकग देशभक्ति मे व काव्यं कुत्तुकुला: सक्रिय याना बीगु खः । थ्व 
अनुसन्धान ज्याया म्‌ अनुसन्धेय ज्वलनय दुथ्या:गु २५ पु देशभक्ति मे खने दु । उपिं मध्ये 
गुलिं नेपालभाषाया शास्त्रीय नाटकया देश वर्णना मे व गुलिं उजाग हे देश वर्णना मेया 
थासाय चिना तःगु मेमेगु देश वर्णना मे खः । नेपालभाषा देश भक्ति में विवेच्यकाल दुनेया 
जनमानसय साधारणत: देशभक्ति भाव संस्कार रुपय थनाच्यंगु दुसा जगच्चन्दया देश वर्णन 
में, राज्यप्रकाश मल्लया शासनकालीन “जय अर्द्धसुमेरा मणि मण्डल” शीर्षकगु में व 
रणजीत मल्लया शासनकालीन “हे मछिन्दर नाथन सुरज विनायकन” व “हाय हाय राम 
गथे मलुमने नेपाल” शीर्षकगु में देशवासीया नुगलय विशेषत: थः मां देशप्रतिया सामूहिक 
कर्तव्यबोध जुइफ्‌ । देश व प्रजाजनयात मनिंगु गुगुं नं राजनैतिक भूल हानं सुनानं लिसाले 
मज्य्‌ धयागु सजगता नं थुपिं देशभक्ति मे न्यनेबले मती लुया ब: । अथे हे जुजु श्री ५ 
पृथ्वीनारायण शाहया शासनकालीन “मनकामना देवी तारणि गुणया बखानि” शीर्षकगु में 
देशवासीया नुगलय उबले न्हयलूग न्हूगु राष्ट्रिय भाव सकार यासे सन्त्रास व चिन्तामक्त 
जीवन हॅहं थःयात राष्ट्र समृद्ध जुइगु ज्याखँय समर्पित यायेगु आकांक्षा नेवा: जातियाके 
देजायाच्चंगु क्यं । 


काव्यया ता -३१६ नेपालमाष्त्रया प्राचीन कात्य सिर्जना 


(घ) प्रशस्ति काव्य 


विवेच्यकाल दुनेया कविं थः देशया समकालीन गद्दीनशीन जुजु रानीया अथवा थः 
आश्रयदाताया अथवा देशया सं महापुरुषया यश कीर्ति वर्णन याना तःगु काव्य विशेष 
प्रशस्ति काव्य ख: । थुकी दुने गहीनशीन जुजुयात 'प्रजा प्रतिपाल याय फय माल', 'चउखण्ड 
राज्य लाय फयकाव बिउ', 'खड्गसिद्धि प्रसन्ने' धका सामूहिक भितुना द्यछाया तःगु 
उद्गार नं दुथ्या: । थुजागु प्रशस्ति काव्य जुजुयाथाय लायकूली आश्रित जुयाच्वंच्वंपिं 
लायक्‌ पण्डित कवि अथवा समाजया प्रतिष्ठित कविं चिना थकगु खने दु । प्रशस्ति काव्यय 
आश्रय पात्रयात अनि याना तइ, आश्रय पात्रया वंश गौरब वर्णन याना तइ, आश्रय पात्रया 
उदार चित्त तथा प्रजावत्सलता आदि गुण व देश संरक्षणया ज्या याना वंगु गुण च्चछाया 
तइ । आश्रय पात्रं पलिस्था याना थकूगु धार्मिक, कलात्मक व सांस्कृतिक तथा सार्वजनिक 
हित सुख जुइकीग कीर्ति स्मारक विशेषया नं वर्णन याना तइ । थुज़ागु प्रशस्ति काव्यया 
तातुना मुख्य याना आश्रय पात्रप्रति कृतज्ञता द्यछायेग्‌ खः । गुलिं गुलिं कविपिसं थः 
आश्रयदाता लयतायेका बया पाखे थ:यात धन यश मानया लाभ नं तातुना तइ । न्हयागु नं 
त:जिगु भाषाया प्रशस्ति काव्यया स्वरुप व वर्ण्य खँ थथे हे खः । 


देशया प्रजा थः सन्तान भा:पीगु व गथे याना थः प्रजापिं सुखी याये धका च्यूता 
कया प्रजा हितया ज्याखँ न्यायेकेगु राज आदर्श नेपालया लिच्छवि जुजुपिसं व्यवहारय छ्यला 
थक्‌गुया प्रामाणिक दसि आ: यक्वं पिहां वये धुंकगु दु । अथे हे मध्यकालीन नेपालया 
मल्लबंशीय जुजुपिसं नं उजागु राज आदर्शया दृष्टान्त कयना थकूग॒या ऐतिहासिक दसि नं 
आ: यक्व सुलभ ज्‌ । उजागु पुरातात्त्विक अभिलेख ज्वलं न्हयागु नं भाषाया प्रशस्ति 
काव्यया छताजि म्‌ स्रोत खः । लिच्छबिकालया व ब स्वयां न्ह्योया नेपालभाषां राजप्रशस्ति 
खँ न्हयथना त:गुया प्रमाणित दसि धा:सा आ: तक गुगुं नं स्रोतं मलूनि । लिचोगु मध्यकालनिसे 
तिनि नेपालभाषां मल्लवंशीय जुजुपिनि राजप्रशस्तिया खँ छुँ छुँ खने दत । जुजु यक्ष मल्लया 
शासनकालीन ने.सं. ५७३ या छग्‌ सिज:पती उबले जुजु प्रजापन्च जाना ख्वप राज्यया किल्ला 
क्वातुक दना देश संरक्षण यायेगु मंका: ज्याया विस्तृत वर्णन याना त:गु दु । कवीन्द्र प्रताप 
मल्लं नं प्रजा रक्षा याये नितिं स्वयम्भू शान्ति पुरी दुहां वना सहकाल जुइकूगु धर्म कीर्तिया 
ज्याखँया सजीव विस्तृत वर्णन याना तःगु ब्वने ययापु ज्‌ । 


थ्व अनुसन्धान ज्याया अनुसन्धेय ज्वलनय १२ पु राजप्रशस्ति काव्यया स्रष्टा 
कविपिं परिचित ज्‌ वःगु दु । अज्ञात कविपिसं समाप्ति वाक्यस थः समकालीन गहीनशीन 
जुजुपिनि यश कीर्ति पताः ब्वयेमा धका प्रजाजनया पाखेंया मंकागु प्रतिनिधि भिंतुना खे 
न्ह्यथना तःगु मेमेगु विषयया मेय नं खने दु । आ: तकया दकले न्हापांगु थुजागु राज 
प्रशस्ति वाक्य न्हयथना त:गु ने.सं. ६९१-६९४ या यलया ठक्‌ जुजुपिं नरसिंहदेव, पुरन्दर 
सिंहदेव व उद्धवसिंहदेवयात धर्म्मिष्ट जुजु धका च्वछाया इमिसं हानं देश व प्रजा रक्षा 
प्रतिपाल यानाच्वने फये माल धका खड्गसिद्धि वरदान यलया इष्ट उपास्य 
बुंगमलोकेशवरयाके फोना त:गु खः । ख्वप जुजु जगज्ज्योति मल्लया नानार्थ पत्चदश 
गीत सफूतिं निसें नेपालभाषाय अलग्ग राजप्रशस्ति मे न्हयलूग॒ खः । ई. सन्या १७ गूगु 
सदीया ख्वपया प्रख्यात कवि जगच्चन्दं राज वर्णन मे शीर्षक छुना अलग्ग राजप्रशस्ति मे 
चिना थकल । अनं उकी राज धर्म व नीति, थःगु वंश परिचय, थ: उत्तराधिकार 
राजकुमार जितामित्र मल्लया रुप गुण व योग्यताया परिचय, थःगु हे राजकीय गुण बर्णन 
तथा उबलेया यलया जुजु श्रीनिवास मल्लया राज गुण वर्णन बिस्क बिस्कं मेय याना 
तल । अनं चिना थकगु राजप्रशस्ति मेया थासाय अनया समकालिक व लिपा लिपाया 

स्वनिग:यां लायक पण्डित कविपिसं राजप्रशस्ति मे चिना थकगया दसु भूपतीन्द्र मल्ल 
विरचित विक्रम चारित नाटक, महिन्द्रसिंहया धात्यवाति प्याखत रणजीत मल्लया 
पृथूपाल्यात नाटकय दुथ्यानाच्वंगु राजवर्णन मे खः । सर्वसाधारण अज्ञात कविपिसं 
मुकक राजप्रशस्ति मे निपु जक चिना थकूग खने दु । विश्व प्रख्यात न्यातपौ द्योग: पलिस्था 
याना थकूम्ह जुजु भूपतीन्द्र मल्ल व ख्वप लायकूया कलापूर्ण लूँ ध्वाका पलिस्था याना 
थकम्ह जुजु रणजीत मल्लया यश कीतिं वर्णन संक्षिप्तं निपु मेय याना त:गु खने दु ।च्वय 
बंगु फक्क प्रशस्ति मे प्राय: छग्‌ हे धयां थें थासाय चिना तःगु जूसां इमिके मिथ्या तथा 
अतिरजनात्मक प्रशंसा सिबें इतिहास सम्मत तथ्य खं थाय आपा कया त:गु दु । 


सर्वसाधारण ज्ञात कविपिं.मध्ये यलया प्रख्यात बौद्ध पण्डित कवि सुन्दरानन्द बाँडां 
जक हे नि आ: तकया दकले न्हापालाक थः आश्रयदाता जुजु श्री ५ राजेन्द्रविक्रम शाह, 
महारानी ललितत्रिपुरासुन्दरी व मन्त्री काजि भीमसेन थापापिं लयतायेका इमिगु कपापूर्ण 
सुदृष्टि ताःक्यना नेपालभाषां वाक्चमत्कार व अलंकारयुक्त प्रशस्ति श्लोक निपु चिना थकगु 
खने दु । अनया दाजु अमृतानन्दं उबले उपत्यकाय वया च्वंच्वंम्ह उबलेया पाल्पाया जुजु 
पृशवीपालसेनया प्रशस्ति वर्णन नं उजाग हे तातुनां चिना तःगु श्लोक अनं नेपालभाषां 
अनुवाद याना थकूगु संस्कृत हनुमात ताटकया उपसंहार अंशय दु । 

विवेच्यकाल दुनेया नेपालभाषा प्रशस्ति काव्य गुण व ल्याःया दृष्टिं उलि तःमि 
मजूसां इमिके इतिहास सम्मत तथ्य, कविपिनि निष्काम भावनां देजा:गु विशुद्ध राजभक्ति 
तथा गह्दीनशीन जुजुपिनि व शासक खल:या नेपालभाषाप्रति सुदृष्टि लानाच्वंगु खँ संकेत 
यानाच्चंगु यचुक सी दु । 


(ङ) उपदेश मे 


विवेच्यकाल दुनेया कविपिसं थुगु जुनि व लिपाया जुनि मस्यनीमा धका थः समकालिक 
जनजीवनया तथा भावी पुस्ताया जीवन भिंभिंगु व्यवहार नीतिं पूर्ण यायेभनं न्वाना तइगु मे 
विशेषयात थ्व अनुसन्धान प्रबन्धय उपदेश मे धका नाला: तयाग जुल । 


राष्ट्रिय अभिलेखालयस व मेमेगुं संस्थागत तथा व्यक्तिगत संकलनय सुरक्षित 
जुयाच्चंग पन्चतन्त्र, चाणक्य नीति, भर्तृहरि नीति इत्यादि नीति विषयया नेपालभाषा टीका 
ग्रम्थया बाहुल्यं नेपाल उपत्यकाय शिक्षाया छग्‌ म्‌ विषय नीति उपदेश जुयाच्चंगु तथ्य 
न्ह्यब्वः । अथे हे नेपाल उपत्यकाय जुजु खलक व सर्वसाधारण प्रजाजनं सन्त साधुप्रति 
श्रद्धा आस्था तयाः इमित सदावर्त गुथि व सत : पलिस्था याना हना त:गुलिं जुजु खलक निसें 
सर्वसाधारण प्रजाजनं व्यवहारय छ्यले बहःगु सन्त उपदेश सन्ततय सरल सुबोध नेपालभाषा 
माध्यमं मे चिना न्यंका वयाच्चंग जुयाच्चन । मल्लबंशीय जुजु मध्ये सिद्धिनरसिंह मल्लं व 
जयप्रकाश मल्लं थःगु जीवनया छं द तक सन्त जीवन हना सन्त उपदेशया मे चिना थकगु 
जुयाच्वन । अथे हे मचांनिसें साधु सन्तया सत्संग शिक्षा कया तःगु तथा थः समकालीन 
दरबारी षडयन्त्र जालभेलया शिकार जुइ मा:बलेया कटू अनुभवं विरक्त जया सन्त जूम्ह 
अभयानन्दं नं नेपालभाषा माध्यमं सरल सुबोध उपदेश न्यंका सकसितं इलय हे चेतनाबोध 
जुइकेमा: धका उपदेश न्यंका थकग जुयाच्चन । 


विवेच्यकाल दुनेया नेपालभाषाया उपदेश मे थ्व अनुसन्धान ज्याया म्‌ अनुसन्धेय 
ज्वलनय ज्ञात कविपिनि जक १९ पु दुसा अज्ञात कविपिसं प्रत्यक्ष अप्रत्यक्षं उपदेश न्यंका तःग्‌ मे 
नं यक्वं दु । नानार्थ पन्चदश गीत सफूती जगज्ज्योति मल्लया उपदेश मेय जक मध्यकालीन 
नेपालय अध्ययन जुइगु संस्कृत नीति ग्रन्थया किचलं गायाच्चंगु खने दु । सिद्धिनरसिंह मल्लया 

उपदेश मेय छखेर वेदान्त दर्शनया ज: लुयाच्चंगु दुसा मेखे अनया जीवनया यथार्थ अनुभूति नापं 
जीवनप्रति अनया दृष्टिकोण नं लुयाच्चंगु दु । प्रताप मल्लया श्रृंगारिक मेय स्वचाका त:गु 
उपदेशय मैथिल कवि विद्यापतिया प्रभाव गाजलं दा:गु दृष्टिगत ज्‌ बः । तिरि जातिं थः प्रभु 
स्वामीनाप निष्कपट माया मतिना व्यवहार यायेगु खँ न्वाना त:गुली धा:सा तःम्ह मछिं रानी 
मयजु हवनाच्चंम्ह प्रताप मल्लया प्रेमिकाप्रति दयाच्चंग दृष्टिकोण ल्‌ वः । भास्कर मल्लया 
शासनकालीन गुंला सिवाया बुद्धस्तुति मेय वेदान्त व बौद्ध दर्शन हवंका त:गु दु । सिद्धार्थ गौतम 
बुद्ध प्रतिपादित आर्य अष्टांगिक मार्ग सम्बन्धी व्यवहार उपयोगी उपदेश न्यंका थकूम्ह विद्यानन्द 
वज्राचार्य छम्ह निं आ: तक परिचित ज्‌ व:गु दु । मेगु छपु बौद्ध उपदेश मेय अज्ञात कविं बुद्धया 
उपदेशया सूत्र थें न्हयब्बया तःगु नं अध्ययनीय ज्‌ । 


विवेच्यकाल दुने सलंस: पौ दुगु संस्कृतया नीति विषयया सफूया टीका अनुवाद 
नेपालभाषा गद्यं यायेगु धैर्य व क्षमता दुपिं नेवाःतसें उजा:गु नीतिया श्लोकबद्ध अथवा 
पद्यमय अनुवाद याना तःगु धा:सा खने मदुनि । नेपालभाषाया कविपिसं चिना त:गु उपदेश 
मेय (जगज्ज्योति मल्लं बाहेक) संस्कृत नीति श्लोक त्यासु कया स्वचाका त:गु नं उस्त खने 
मदु । इमिसं थःथःगु जीवनया अनुभूति प्रतिक्रियां लूगु न्हयज्ञां लिज्ञांयात हे उपदेश मे कथं 
न्हयन्वःगु खने दु । 


(च) घ्याच मे 

विवेच्यकालया कविं थः समकालीन समाजया मनूतय चरित्र व्यवहारय खने दया 
वःगु कमजोरी, विकृति व दोंविदों खंका उजागु कमजोरी विकृति व दोंबिदों मनूतसें हानं 
हानं न्ह्यंमन्वयेमा धका इमि चरित्र व व्यवहार भिंके नियतां गिजय याना ध्याच्‌ न्यंका त:गु 
रचना विशेष ध्याच्‌ मे खः । नेपाल उपत्यकाया जनजीवन दँय दँसं हना न्यायेका वयाच्चंग 
साया: व यंदया जात्रा थें जा:गु सांस्कृतिक नख:बले हालेत चिना त:गु परम्परागत कथाल्हाय 
मे नेपालभाषा हास्यव्यंग्य प्रधान ध्याच्‌ मेया पूर्वज नाले बह: ज्‌ । नेपालभाषाय सिन्हाज्याबले 
निसें ध्याच्‌ मेया पूर्वरंग लुइगु ख:, । लोकया चरित्र खँ, थ्व जुगया मिसातोस चरित्र खँ, 
कथा ल्हाये इत्यादि नामं नेपालभाषाय कथा ल्हाये मे हालेगुया नं दछ्या छक: साया:निसें 
यंद्या जात्रादुनेया समयावधि ध्याच्‌ मेया-सांस्कृतिक नखः पर्व हे दु । थुजागु सांस्कृतिक 
परम्परा हनाच्वंपिं नेवाः जातिं ध्याच्‌ मे सिर्जना याइगु स्वाभाविक हे जुल । सर्वसाधारण 
कविपिसं आपा याना कथाल्हाये मेयात ध्याच्‌ मे रुपय चिना हाला त्वःता थकग्‌ जुयाच्चन । 
थ्व अनुसन्धान ज्याया" अनुसन्धेय ज्वलनय ने.सं. ६९२-६९४ या यंदया जात्रां हालीगु निपु, 
ने.सं. ८६४ या साया:बले हालीगु छपु व शाहकालीन निपु ध्याच्‌ मे खने दु । इमिके मुख्य 
याना इष्यावाद व कदर याये योग्यपिं मां बौ, वैद्य व बन्जायात कदर मयाइपिंत न्वायेगु 
ध्याच्‌ न्यंकेगु याना तःगु दु । ने.सं. ८६४ या कथाल्हाये मेय विभिन्न लजगा ज्वनाच्वंपिं 
उबलेया मनतय व्यवहारय खने दया व:ग विकति व अर्थलोलप ज्याखँयात कया ध्याच न्यंका 
त:गु दु । शाहकालीन निपु मिसा-चरित्र-विकूति सम्बन्धी ध्याच्‌ मेय चरित्र भ्रष्ट मिसातयत 
कर्नि मभिं मिसा, गसु मला मिसा, करिया मिसा, खँ नायु मिसा इत्यादि कथं वर्गीकरण 
याना इमिपाखें सतर्क जुइमा: धका समाजयात स्यने खने थें यानातल । च्वय बंगु थुपिं फुक्क 
कथा ल्हाये मे व ध्याच मे सिबें 'नसातोसा दतले मिसा यांथ्यां मस्य पासा' मेया ध्याच 
आपालं कवितात्मक, कलात्मक व स्वस्थ ज्‌ । 


हास्यव्यंग्य कविता रुपय नाला काये बहगु मुकक ध्याच्‌ मे नं थ्व अनुसन्धान ज्याया 
अनुसन्धेय ज्वलनय दु । जगज्ज्योति मल्लया नानार्थे पन्चदरागीत सफुती स्वब्वय छब्व 
(न्यापु) ध्याच्‌ मे दु । कविं थः समकालीन देश विदेशया मनूतय विसंगतिपूर्ण व्यवहार, 

कपटी मन व वचन तथा प्राण घातक शोषण, थःम्हं बुइका तयाम्ह कायं थः मधा:गुलि दुःख 
सीमा:म्ह ज्याथया कष्ट व अपमानित जीवन हने मा:गु कन्नाचायापुग स्थिति, व्यापार कला 
मस:गुलिं छे बँ झ्वार्य जूम्ह व्यापारीया स्थिति, योग्यता संस्कार छुँ मदयेक भाजु जुइ तातुना 
पिनें जक ठस्सा याना सा:सा:ग॒ भिभिंगु तया जूम्ह मन्‌ जोगी ज्‌ वंगुयात कया ध्याच्‌ न्यंका 
त:गुली विविधता दु । थुगु ध्याच्‌ समकालिक , सर्वजनीन व सर्वव्यापी ज्‌ । श्रीनिवास 
मल्लकालीन ध्याच्‌ मेय नं हास्यव्यंग्य कविताय दइगु स्वरुप लक्षण बां लू । उकी धन, विद्या 
व धर्मया ठेकदार जुयाच्चंपिं समकालिक प्रतिष्ठित मनूतय सन्तान निर्धन अज्ञानी व पाखण्डी 
थें जुया पिहां व:ग व हा:ना: मदुपिं समाजया निम्न वर्गयाके सयेके सीकेगु चेतना दया 
वःगुयात कया स्याचुक ध्याच्‌ न्यंका तल । यलया जुजु विष्णु मल्लया शासनकालीन मेय नं 
समकालिक जनजीवनयात कया: ध्याच्‌ न्यंका त:गु दु । वृद्धिलक्ष्मीं चिना थकूगु मेय, 'सितला 
माजु' व 'महारानी विजयालक्ष्मी विदेशन थेनके हल' शीर्षक ऐतिहासिक बाखं मेय यथाप्रसंग 
ध्याच्‌ न्यंका त:गु दु । 'कर्निममिं मिसा’ व 'नसातोसा दतले मिसा यांथ्यां मस्य्‌ पासा’ 
शीर्षकगु मेय चरित्रश्नष्टपिं त:ताजि वर्गया मिसातयत न्यंका तःगु ध्याच्‌ मेय हास्यव्यंग्य 
कविताया स्वस्थ लक्षण बांल्‌ । 


(छ) सिन्हाज्या मे 


दॅय दँसं वा पीबले हालीगु मौलिक सामयिक लोक मे कथं दँहं वयाच्चंगु सिन्हाज्या 
लयं चिना तःगु खास वा पीगु ज्या सम्बन्धी व वा पीपिं बुँज्यामितय दुःख सुखया अनुभूति खँ 
सम्बन्धी मे सिन्हाज्या मे खः । नेपाल उपत्यकाय थ्व मे सिथि नख: सतिखुन्हुंनिसें गयांमुगः 
चःहेबले तक हालीगु चलन दु । सिन्हाज्या मे नेपालय वा पीगु ज्याया चलन दुसांनिसें 
मौलिक परम्परां न्हयानाच्चंगु खः । लिपिबद्ध सिन्हाज्या मे ने.सं. ८२५ या निसेँ तिनि लूगु 
दु । प्राचीन मौलिक व लिपिबद्ध मे अन्वेषण याये बहगु विषय खः । नेवा: जातिया थ्व थःगु 
हे पहया सिर्जनात्मक कृति खः । 


सिन्हाज्या मेया लय (राग)या संगीत शास्त्रीय व काव्यशास्त्रीय स्वरुपया खे 
च्वया त:गु ग्रन्थ अभिलेख दसि थ्व अनुसन्धाताया दृष्टी मलाःनि । अयनं आ: तक 
प्रकाशित निगू सफूया पाखें थुकिया छुं लक्षण सी दत । कविकेशरी चित्तधर “हुदयं” 
सिन्हाज्या मेय १६ ग्‌ मात्रा (पलिमा ताल निथीया दथुइ चो ताल ६+४+६) दइ (हृदय : 
ने.सं. १०९२, पौ ३३) धका च्वया थकूगु दु । वैकुण्ठप्रसाद लाकौलं सिन्हाज्या मेया चरण 
१,२, ३ स च्यागः व ४ गूग॒ चरणाय खुगः आखः दइ धका छथाय कयना दीगु दुसा हानं 
मेथाय गण व मात्रायात वास्ता मयासे चिना तइगु प्राचीन मुक्तक अथवा जातीय विषय 
खः धका सिन्हाज्या रागबद्ध 'संसारया कारण” बाखं मेया पंक्ति दसु कयना दीगु दु 
(लाकौल : ने.सं. १०९८, पौ ५६ व ५८) । 


सिन्हाज्या मेयात विषयवस्तृया आधार साधारणत: निथी थले ज्यू- 

(१) सिन्हाज्यां वा पीबले याये मा:गु धर्म कर्मकाण्ड स्वरुप सम्बन्धित उपास्य देवदेवीया 
मंगलाचरण स्तुति, वा पीबले छसिकथं याये मा:गु ज्या, वा पीगु ज्या सम्बन्धी व प्राविधिक 
शिक्षा निर्देशन खँ, वा पिना च्चँच्चं बुँज्यामितय थवंभवय ख्यालिन्हिलि व माया मतिना 
याइगु खँ तथा इहिपा यायेगु कबुल ल्हाइगु खँ, वा पीपिं बुँज्यामितयत जुयाच्चंगु सामाजिक व 
आर्थिक शोषणया खँ व सिन्हाज्या ईया प्राकृतिक वातावरणया प्रत्यक्षत: मूल रुपं वर्णन 
याना तःगु । (२) सिन्हाज्या राग नामक लयं चिना तःगु सामाजिक, ऐतिहासिक, जातकावदान 
व भारतीय प्रेमाख्यानया लिधंसाय चिना तःगु बाखं मे । 


काव्यया ता -३२० नेपालभाषाया प्राचीन काव्य सिर्जना 


(ज) शोक मे 


विवेच्यकाल दुनेया कविपिसं थः थः स्याःन्याःपिं थ:थिति अथवा देश संरक्षण व 
प्रजा प्रतिपाल यायेगु ज्या याना वंपिं त:धं मनूत निधन जुइधुंका नुग: मछिंगुलिं इमि गुण व 
ज्याखँँ लुमंका चिनातःगु शोक स्थायी भाव जुयाच्चंगु करुण रस प्रधानगु मे विशेषयात शोक 
मे स्वीकार याना तयागु जुल । थ्व अनुसन्धान ज्याया अनुसन्धेय ज्वलनय १० पु शोक मे 
दु । शोक मे चिना वंपिं कविपिं प्रताप मल्ल, जगच्चन्द व जगज्जय मल्ल खः । मेगु शोक मे 
अज्ञात कविपिनि रचना ख: । 


प्रताप मल्लं चिना थकगु शोक मेय शोच्य पात्रया नां स्पष्ट न्हयथना मत: । अनं थः 
दिवंगत रानी रुपमतिदेवी व प्रेयसी राजमतिदेवी लुमंका: इमिनामं धार्मिक स्मारक पलिस्था 
याना नं त्यले मफुग॒ शोकजन्य विरह सन्ताप नेपालभाषां शोक मे चिना अभिव्यक्त याना 
थकूगु दु । अथे हे बाहा मच्वंनिम्ह छम्ह नच्चा मिसाया अकाल मृत्यु अनया अति कामवेगया 
कारणं जूगुया शोक व प्रायश्चित प्वला: अनं शोक मे चिना थकगु दु । अनया शोक 
मे 'जतनन दैवन रे अय हय” व 'न्ह्यओस षेन थम पिरिति राषस चेकन फुति जुक थेड' 
छसिकथं खः । जगच्चन्दं जक शोच्य पात्रया नां व संक्षिप्त परिचय न्हयथना शोक मे चिना 
थक्‌गु दु । अनं थः किजा धायेमाःम्ह चन्द्रशेखरसिंहया मृत्यु देश, जुजु व प्रजाया नितिं रणस 
जूगुलिं नुग: मछिंका निपु अलग्ग शोक मे चिनेया नापं मेमेगु मेया समाप्ति वाक्यस वया रुप 
ब. गुण लुमंका नुग: . मछिंकाच्चंग मनोभाव न्हयब्वया त:गु दु । जगच्चन्दया शोक मेय शोक 
गीति काव्यय दइगु भाव विहवलता सक्रिय ज्‌ थें जीवन दर्शन सम्बन्धी स्तरीय चिन्तन उस्त 
खने मदु । ई. सन्या १८ गृगु सदीया मेम्ह कवि जगज्जय मल्लं नं शोच्य पात्रया नां न्हयमथंसे 
दीवंगत जूम्ह थः उत्तराधिकार राजेन्द्रप्रकाश मल्ल लुमंका शोक मे चिना थकगु दु । उकी 
नं शोक सन्तप्त कविं हरि भजन याना थः सान्त्वनित जुइगु कृत: यानाच्चंगु सी दु । अथे हे 
जुजु श्री ५ प्रतापसिंह शाहया स्वर्गारोहण (ने.सं. ८९८ कार्तिक कुष्ण ३) जूबले अज्ञात कविं 
चिना थक्‌ग शोक मेय शोच्य पात्रया रुप गुण व शैक्षिक योग्यता लुमंकाच्चंम्ह अनया छम्ह 
शोक सन्तप्त रानीया नुग:या व्यथा ब्वया त:गु दु । अज्ञात कविं चिना थकगु “महारानी 
विजयालक्ष्मी विदेशन थेनके हल” शीर्षकगु बाखं मेय शोच्य पात्र जुजु श्री ५ रणबहादुर 
शाहया रानी राजराजेश्वरी सती वना सी मा:गु वाध्यताय हेलम्बु व कान्तिपुरया प्रजां 
अभिव्यक्त या:गु सामूहिक शोक समवेदना प्वंका त:गु दु । उकी सद्गती वनेत्यंम्ह रानीं 
सिँपँय्‌ थाहां वनेन्हयों उबलेया चलन कथं जुजु व प्रजायात सुभाय ल्हानाच्चंगु नं न्यने दु । 
नेपालभाषा शोक मेया थःगु हे विशेषता लुयाच्चंगु मेया छपुयां छपु काव्य दसि थ्व तिनि । 

विवेच्यकाल दुनेया नेपालभाषाया शोक मेय शोच्य पात्रया रुप गुण व वं याना 
थकगु ज्याखेँ लुमंका नुग: मछिंकाच्चंपिं शोक सन्तप्त स्वजन परिजनया शोक विहवल स्थिति 
जक आपा न्हयल्‌ व: । शोक सन्तप्त जुयाच्चंगु परिस्थितिस शोक सन्तप्त व्यक्तिया मती 
जीवन दर्शन चिन्तन विचार प्रवाह लुयाच्चंगु विवेच्यकाल दुनेया नेपालभाषा शोक मेय 
अभिव्यक्त जुयाच्चंगुया काव्य दसि आ: तक मलूनि । 


(आ) अभिव्यक्ति पक्षया लिघंसाय खने दुगु ता 


(क) वर्णनात्मक मे 


गुगुं थायबाय, गुगुं धार्मिक सांस्कृतिक उत्सव ज्याखेँ, सुं पात्र विशेषया बस: छाय स्वभाव 
चरित्र व गुगुं ऋतुया प्राकृतिक दृश्यया बर्णन याना तःगु मे वर्णनात्मक मे ख: । थुजा:गु मेय कवि 
थःम्हस्यां हे वर्ण्य खँ वर्णन याना तइ । थुपिं वर्ण्य खें वास्तविक व काल्पनिक नितां जुड फु । 


नेपालमाषाया प्राचीन काव्य सिर्जना काव्यया ता -३२१ 


विवेच्यकाल दुनेया अनुसन्धेय म्‌ ज्वलनय वर्णनात्मक मे नं दु । तर मुक्क हे 
वर्णनात्मक धाये बहगु मेया ल्या: धा:सा म्हो खने दु । उबलेया कविपिनि गुगूं विषययात 
कया ताहाक: जुइक वस्तुगत वर्णन याना च्वनेगु प्रवृत्ति उस्त मद्गुलि मुक्क वर्णनात्मक मे 
खने मदुगु खः । ने.सं. ६९१-६९४ या यलया ठक्‌ जुजु नरसिंहदेव, पुरन्दरसिंहदेव व 
उद्धवसिंहदेवया शासलकालीन मेय समकालिक यंद्या जात्राया, श्रीनिवास मल्लं चिना थकगु 
धार्मिक मेय उपास्य बुंगद्योया रुप गुण व जात्राया, ख्वपया जगच्चन्द चिना थकगु मेय ख्वप 
राज्य व उकिया इलागा थायबायया वर्णन, 'मयना उति ताया लक्ष्मी उति ताया' मेय 
नायिकाका म्हॅथांया रुप सौन्दर्य वर्णन तथा 'सिलु तीर्थ, “सितला माजु” व “महारानी 
विज्यालक्ष्मी विदेशन थेनके हल' बाखं मेय लॅय लँय ला:पिं देवदेवीपिनि धार्मिक थायबायया 
अति संक्षिप्तं परिचय व “प्रभु गथे मरुमडा”, “तछोराया बेरस” व “गुलित फसात बिय 
तेना कुष्ण” शीर्षक मेय ब्र सिन्हाज्या मेय न्हयथना त:गु ऋतु ऋतुया प्राकृतिक सांस्कृतिक 
स्थिति वर्णन नं नेपालभाषाया वर्णनात्मक मेया दसु स्वीकार याये बह ज्‌ । उपास्य 
चण्डेश्वरी व सरस्वतीया रुप व गुणया विस्तृत वर्णन याना त:गु मुक्कं वर्णनात्मक स्तोत्र 
पद्य आ: तकया निपु रचना छसिकथं ने.सं. ७९८ या जगत केशरीया श्री चण्डेश्वरी स्तोत्र व 
ने.सं. ९१९ या लक्ष्मीसुनन्दनया “सदां शारदा” शीर्षकग रचना खः । 


(ख) प्याखं मे 


कवि थःम्हस्यां हे तप्यंक गनं छुं मधासें सिर्जित मेया पात्रतयत हे थवंथय खँल्हाबल्हा 
याका: इमि दुःख सुखया खँ, चरित्र व क्रियाकलापया खै व बाखंया घटनाक्रम मे हाला: 
प्याखंपा: काये जीक अभिव्यक्त याका चिना तःगु मे विशेष प्याखं मे ख: । थुज़ागु प्याखं मेय 
प्याखंपा: कायेगु अभिनेयता व मे हालेगु संगीतात्मकता मञ्जिमगा:गु तत्त्व गुण लुयाच्चनी । 
पात्रतय खँल्हाबल्हाया माध्यमं बाखं हनेगु, घटनाक्रम न्हयाकेगु, मा:थाय थ्यंका रहस्य 
उद्घाटन जुइकेग, पात्रतय चरित्र प्वलेगु व सुं पात्र विशेषया माध्यमं कविं थःगु सन्देश 
न्यंकेगु याना तइ । कवि छथाय निधाय घटना खँ निर्देश याये कथं न्वंवानाच्वंगु नं गुलिं गुलिं 
रचनाय (“जि वया ला लछि मदुनि' व 'सित्‌ तीर्थ! शीर्षकगु रचनाय) खने दु । प्याखं मेय 
नाटकय थें घटनाक्रमयात दृश्य (ल्‌) विभाजन याये छिंक नं हना त:गु खने दु (“संसारया 
कारण”, “नुयो हाय भिशि सेन” व “जि वया ला लछि मदुनि” शीर्षकगु रचनाय) । 


विवेच्यकाल दुने नाटक प्याखं दयेका क्यनेगु ज्याया यक:तिगु भूमिका निर्वाह 
यानाच्वंपिं तथा नासःद्योया उपासक नेवा: जातिं प्याखं मे चिनेगुली नं थ:पिनिगु सीप कयना 
वयाच्चंगु थ्व अनुसन्धान ज्याया मूज्वलं पाखें सी दु । सलंसः पौ दुगु बाखं सफ्‌ नेपालभाषा 
च्वयेग क्षमता दुपिं तथा ला नं ला बिक व हे बाखं बखतय बखतय लिसाया न्यंने मन दुपिं 
नेवा:तसें बाखं से प्याखं मे चिनीबले घा:सा इतिकथनात्मक बाखं हनेया सिबें अभिनेय 
खँल्हाबल्हा व क्रियाकलाप जक चीहाकयक दुथ्याका तःगु खने दु । अथे हे विरहिणी 
नायिकां थःगु विरह दशा प्वला च्वनीगु नं गुगुं नाटकया विरहिणी नायिकाया स्वगतकथन 
थें ताये दुगु खः (नमस्तु श्री भीमराज) । 


थ्व अनुसन्धान ज्याया अनुसन्धेय ज्वलनय दुथ्या:गु ३६ पु बाखं मे मध्ये इतिकथनात्मक 
बाखं मे जुड्या सिबें अभिनेय प्याखं मे थें च्वंग ६ पु दु । रचनाकाल सी दुगु स्यस्यला:गु 
प्याखं मे रचनाकालक्रम कथं थथे ख:- राज्यप्रकाश मल्लया शासनकालीन “नुयो हाय हाय 
भ्िभिनसेन विनति याना स्वय” व “संसारया कारण” तथा जुजु श्री ५ राजेन्द्रविक्रम शाह्या 
शासनकालीन “जि वया ला लछि मदुनि” खः । नेपालभाषाया सर्वसाधारण अज्ञात कविपिनि 
मौलिक सिर्जना धाये बहगु छता मुगु काव्य विधा प्याखं मे ख: । 

(ग) संवादात्मक मे 


अनुसन्धेय म्‌ ज्वलनय दुश्या:गु मे मध्ये गुलिं गुलिं मे नायो नकिया खँल्हाबल्हाकथं नं 
चिना त:गु खने दु । थुजा:गु मेयात थन संवादात्मक मे धका परिचित यानागु जुल । आपा 
याना माया मतिना विषयया मेय नायो नकिंया खॅल्हाबल्हाया माध्यमं इमि माया मतिनाया 
खय्‌ ज्‌ वःगु कचिंग: व सम्भाव्य विजोग जुइबले नायो नकिंया थवंथवय खँल्हाबल्हा याना 
थःपिनि माया मतिना चिरस्थायी यायेगु म्‌ कुतः थुजा:गु मेय अभिव्यक्त जुयाच्वंगु न्यने दु । 
गुलिं मेय मामं थः म्हयाययात कुल धर्म व ओग्रातयात मल्वयेक थःम्ह हे मिजं ल्यया: तिया 
वने मते धका गनीबले मां म्हयायया दथुइ नं खँल्हाबल्हा जुयाच्चंगु न्यने दु (“भालकि हवना 
पुसामि”, पुमे स्वंगूगु, पौ २३) । नाटक, प्याखं, प्याखं मे व बाखं मेया ल्या: आपा दुग 
नेपालभाषाय माया मतिना विषयया मे संवात्मक जुयाच्चंगु खने दइगु स्वाभाविक ख: । 
संवादात्मक मे बाखं मे व प्याखं मेया अवशेष चिं खः धयागु खँ उजाःगु मे मध्ये गुलिं मेय 
बाखनय थें घटनाक्रम न्हयलू वइगु तथा खैल्हाबल्हाय नाटकीय पहचह लुया नं संगीतात्मक 
जुयाच्चंगुलिं पुष्टिया: (केशव उदासं चिना तःगु संवादात्मक मे) । 


थ्व अनुसन्धान ज्याया अनुसन्धेय म्‌ ज्वलनय दुथ्या:ःग॒ बाखं मे व प्याखं मेय 
संवादात्मक तत्व ला दयाच्चंगु हे जुल । मुक्कं संवादात्मक मे धाये बहगु मे मध्ये केशव 
उदासया मे खने दु । 


(घ) इतिकथनात्मक मे 


गुगुं जुड धुंकगु घटना व ज्याखँया वर्णन तथा गुगं विषयया बाखं कनीगु मे विशेष 
इतिकथनात्मक मे खः । इतिकथनात्मक मे निताजि खने दु- (१) घटना व ज्याखँया वर्णन 
याना त:गु मे व (२) बाखं हना तःगु मे । 


(१) विवेच्यकालया समसामयिक, प्राकृतिक, राजनैतिक व सांस्कृतिक घटना 
व ज्याखँया यथातथ्य वर्णन याना तःगु मे अनुसन्धेय मूज्वलनय दुथ्यानाच्वंगु दु । उपिं 
इतिकथनात्मक मेय कवितात्मक गुण मदुसां समकालिक व भावी जनमानसय श्रद्धा, 
सहानुभूति सालेगु तथा थःपिंत जूग॒ दु:ख आपत्तिया खँ संचार यायेगु नं जुयाच्चंगु दु । 
ने.सं. ६९१-६९४ या यलया ठक्‌ जुजुपिनि शासनकालीन मेय वर्णान याना तःगु जुजु प्रजा 
जाना थःगु इलागा संरक्षणा यायेभनं क्यंगु पराक्रमया वर्णन, तथा उगु पराक्रम लुमंके 
थें न्यायेक्‌गु यंद्या जात्राया वर्णन समकालिक व भावी जनमानसय जातीय संगठन व 
सांस्कृतिक गौरवप्रति आस्था देजायेका बी फु । अथे हे जगच्चन्दया देश वर्णन में 
उबलेया जनमानसय धात्थेंया देशप्रेम व देशप्रतिया कर्तव्यबोध जुइकथंया मनोवैज्ञानिक 
प्रभाव लाके फुग खने दु । राज्यप्रकाश मल्लया शासनकालीन “जय अर्द्धसुमेरा मणि” 
स्तुति मे, रणजीत मल्लया शासनकालीन “हे मछिन्दर नाथन सुरज बिनायकन” स्तुति 
मेय न॑ उबलेया उपत्यकाव्यापी राजनैतिक संकटया इलय नेपालया कुदिन मदयकेगु 
खय जुजु प्रजाजनयात कर्तव्यबोध याकगु जुल । सम्बन्धित पात्रप्रति (सामूहिक व 
वैयक्तिक निता) सहानुभूति थनेया नापनापं सामयिक घटना खँँया प्रचार प्रसार यायेगु 
ज्या ऐतिहासिक विषयवस्तृया बाखं में, जयप्रकाश मल्लं गृहेश्वरी जंगलय भक्तिवास 
यानाच्वंगु खे न्हयथना तःगु में, विश्वजीत मल्लया हत्या जूगु खे प्वला त:गु में, व 
त:खुसिबा: वया आपत संकट जूगु खे कना त:गु जुजु रणजीत मल्लया शासनकालीन में 
यानाच्चंगु दु । 

(२) बाखं मे इतिकथनात्मक मे दुने ला:गु छता विधा खः । बाखं नं घाना मे हाले 
छिंक चिना तःगु लयबद्ध (रागबद्ध) रचना विशेष बाखं मे ख: । बाखंया दुनेया घटना खँ 
भोलाक कना यंकेग इतिकथनात्मकता बाखं मेया म्‌ स्वरुप खःसां नेपालभाषा बाखं मेय 
धाःसा थ्व इतिकथनात्मकता गौण थें जुया नाटकीयता हे म्‌ स्वरुप जुयाच्चंगु खने दु । प्रबन्ध 
काव्य अन्तर्गत लाइगु खण्डकाव्य सिबें भिन्नगु थ्व बाख मे विधा यर्थार्थॉन्मुख, मानवीय व 
सुधारवादी जूगुलिं नेपालभाषाय थ्व विधा महत्त्वपूर्ण सिर्जना धाये बह ज्‌ । 


विवेच्यकाल दुनेया नेपाल उपत्यकाया जनजीवनया रामायण, महाभारत, भागवत, 
स्कन्द पुराण व मेमेगु पौराणिक बाखं, पन्चतन्त्रया नैतिक बाखं, बौद्ध जातकावदान व 
अष्टमी ब्रतया बाखं, बत्तीस पुतलि, बेताल पन्चविंशति, शुर्क वहत्तरी, नल-दमयन्ती बाखं 
अति लोक  हवानाच्चंगु तथ्य उपिं बाखं सफूया ल्या: राष्ट्रिय अभिलेखालय व व्यक्तिगत सफू 
कुथी आपालं खने दुगुलिं पुष्टि ज्‌ व: । तर “नेपालभाषा बाखं मे चिना वंपिसं धा:सा उजागु 
महाकाव्य, पुराण, जातकावदान, आख्थान इत्यादिया तप्यंक ब: कया अथवा भाय हिला 
नेपालभाषां बाखं मे चिना वंगुया काव्य दसि उस्त खने मदु । उजागु काव्य व बाखंया 
लिधंसाय नेपालभाषां प्रबन्ध काव्य (खण्डकाव्य व महाकाव्य) चिना तःगु पद्य रचना ला 
आ: तक न्ह्यलू मव:नि । नेपालभाषा स्तुति मेय उजा:गु काव्य मध्ये रामायण, महाभारत, 
पुराण व जातकावदानया दैवी पात्र व महापुरुषतय भक्तवत्सल व दैवीगुण अति संक्षिप्तं 
न्हयथना च्चछायेगु याना त:गुया सम्म काव्य दसि दसु आपालं न्हयलू व: । दैवीपात्र वं 
महापुरुषप्रति भक्तिभाव भक्तजनतय नुगलय देजायकेत जक उपास्यया गुण लुमके थें याना 
त:गु खः । उजाग्‌ स्तुति मेया कविपिनि म्‌ कुतः बाखं हनेगु मखुकि उपास्यया नां, गुण व 
भक्तवत्सल लीलावतार न्हयब्वयेगु जक खः । काव्य अध्ययन मनन चिन्तन याना पचये याये 
धुंकूपिं कविपिसं थःपिसं अभिव्यक्त यायेत्यनागु भावभूमियात ल्वयेक श्रद्धेय उपास्थ पात्रतय 
सगुण लीलावतारया संक्षिप्तं न्ह्यथना तइगुलिं इमिके मूल काव्य पुराण, जातकावदान 
इत्यादिया गुगुं अंश नेपालभाषाय हिला त:गु तप्यंक क्वकया त:गु अथवा ब:कया त:गुया नें 
ताये मदु । बरु इमिके नेपालभाषा कविपिनि व्यक्तित्व विशिष्ट रुपं न्हयल्‌ वयाच्चं । 
नेपालभाषाया स्तुति मेय उपास्य पात्रतय भक्त उद्धारक लीला संक्षिप्तं न्हयथना त:सां उपिं 
स्तुति में आधार बाखं व उकिया श्रद्धेय पात्रया लीला गुण छसिकथं च्वंनिसें क्वथ्यंक लुमंका 
बी फु । 

नेपालभाषाया कबिपिसं थः थः समकालिक यथार्थ जीवनया थी थी दुःख समस्या व 
ऐतिहासिक घटनायात कया हे स्यस्यलाःगु बाखं मे आपालं चिना थकग खने दु । थुमिगु 
न्ह्योने रामायण, पुराण, जातकावदान व भारतीय प्रेमाख्यानया लिधंसाय इतिकथनात्मक 
शैलीं चिना त:गु रणजीत मल्लया रामायणया मे, जगतकेशरीया चण्डेश्वरी स्तोत्र, अज्ञात 
कविपिनि “मणिच्‌ड”, “सुलोचना माधव” शीर्षकगु बाखं मे कला व भाव सन्देशया ल्याखं 
अपायसक  स्यल्ला खने मदु , साधारण खने दु । 

नेपालभाषा बाखं मे ई. सन्या १६ व १७ गूगु सदी आपुलुखं छपु निपु जक खने दु । 
संवत्‌ तिथि व गहीनशीन जुजुया नां दहे मदुगु व दयां नं स्पष्ट व निश्‍चित प्रमाणिक मजूनिगु 
“स्वयनगु” शीर्षकगु बाखं मे भाषा शैली स्वयेबले नं सन्या १६ गूगु सदी ज:खःया थें च्वं 
बः । प्रमाणिक दसि मलूतले थ्वया रचनाकाल निश्चित याये मछिंनि । ई. सन्या १७ गग 
सदीया यलया जुजु योगनरेन्द्र मल्लया शासनकालया छम्ह अज्ञात कविं “स्वयनगु” शीर्षकगु 
बाखं मेया छंछं अवशेष जकया स्वयनगु रागं बःचा हाक:गु बाखं मे चिना त:गु खने दुगुया 
लिधंसाय धायेगुसा मूलगु “स्वयनगु” बाखं मे ई. सन्या १७ गूगु सदीरिखे हे यक्व पुलां जुया 

नं भचा भचा लमंगुया आधारय 'स्वयनग्‌ रागय़ा' मे धका मे चिने मा:गु स्थिति थ्यनाच्चंगु 
स्पष्ट ज्‌ । उकि “स्वयनगु” बाखं मे उबले हे थ्यंमथ्यं छपु सदी पुलां जुड धुंकगु सी दु । 
नेपालभाषा बाखं मे त्वा: मदयेक न्हयानाच्चंगु धा:सा ई सनया १८ गृगु सदीं थुखे खने दत । 
जुजु श्री ५ प्रतापसिंह शाहनिखें जुजु श्री ५ राजेन्द्रवि्म शाहया शासनकालतकया समयावधि 


नेपालभाषा सामाजिक यथार्थपरक बाख मे सिर्जना जूग॒ गौरवमय ई ख: । 


केशव उदास छम्ह बाहेक मेपिं सुं नं ज्ञात कवि बाखं मे विधाय परिचित ज्‌ मब: । 
उत्कृष्ट बाखं मेया यक्वं स्रष्टात सर्वधारण अज्ञात कविपिं जुयाच्चन । 


(ङ) अक्षरमाला मे 


प्रत्येक पादया दकले न्हापां न्हापांगु खँग्व:या न्हयोनेया आख: च्च॑निसें क्वथ्यंक भोलाक 
नसोवागीश्वराय अथवा क, खु ग धु न्हयलुइक चिना त:गु मेयात अक्षरमाला मे धका परिभाषित 
याना तयागु जुल । विवेच्यकाल दुनेया नेपालभाषा कविपिनि यःगु छताजि अभिव्यक्ति शैली 
थ्व खः । नेपालभाषाय थुपिं मे “क,ख, गया मे” व “नमोवागीया मे” नामं प्रख्यात ज्‌ । प्रो. डा. 
लीनहार्ड॑ थुकियात “अक्षरमाला पंक्ति शैली मे” धका नां छुना दीगु खः । विद्या, काव्य व 
कलाया उपास्ययात अनि यायेगु भावं नमोवागीश्वराय आखः लुइक चिना त:गु मेया विषयवस्तु 
आपा याना स्तुति प्रार्थना खने दु । जीवन दर्शनया धारणा दुथना दुःखया खे चीहाक: याना 
'प्वला नमोवागीश्वराय या मे चिना तःगु दु । तच्चःगु दुःख सन्तापया खँ ताहाकयक छसिकथं 
न्यंके माल धायेव क ख ग या मे चिना त:गुया काव्य दसि खने दु । मतिनामितय दुःख सुख 
अनुभूति, सुनानं थःयात यायेत्यंग अन्याय शोषण व सुयागुं चरित्र व्यवहार विकृतियात कया 
न्यंकोगु ध्याच्‌ कखग मेया म्‌ विषयवस्तु जुयाच्चंगु दु । 

थ्व अनुसन्धान ज्याया म्‌ अनुसन्धेय ज्वलनय अक्षरमाला मे रचनाकाल सी दुगु ७ पु 
खने दु । रचनाकाल व ल्हाकम्हया नां न्हयथना मत:गु अक्षरमाला मे मेमेगु दनि । ई. सन्या १६ 
गूगु सदींनिसें अक्षरमाला मे चिनेगु चलन नेपालभाषाय दयाच्चंगु सी दु । अनुसन्धेय ज्वलनय 
दुथ्या:गु अक्षरमाला मे मध्ये महेन्द्र मल्लया शासनकालीन माया मतिना विषयया “प्रभु मते 
छिन जित वाये' शीर्षक, ई. सन्या १८ गूगु सदीया ख्वपया रानी वृद्धिलक्ष्मीदेवीं आत्म दुःख 
निवेदन याना त:गु “कलिस जनम दयिवन बिल” शीर्षकगु व मिसाया चरित्र व्यवहारय खने 
दयाच्चंगुलिं ध्याच्‌ न्यंका त:गु “कर्नि मभिं मिसा वयि” शीर्षकगु भाव व अभिव्यक्तिया दृष्टिं 
काव्य गुण दुगु स्यल्लागु रचना खः । “हय प्रभु भगवान दरसन बिव” शीर्षकगु नमोवागीया मे 
श्रद्धालु भक्तजनतय समाजय आः:तलें लोकं हवा:गु रचना खः । 


(च) भावात्मक व विद्यारात्मक ने. 


कविं गुगुं परिस्थितिवश थःगु नुगलय लुइगु भावावेश व जीवनया दुःख सुखया 
अनुभूति प्वला त:गु भाव प्रधान मेयात भावात्मक मे तथा जीवन व संसारप्रति कविया 
चिन्तन मननया खँ न्हयब्वया त:गु विचार उत्तेजक बुद्धित्वं जा:गु मे विशेषयात विचारात्मक 
मे धका परिभाषित याना तयागु जुल । थुकीयात आत्मपरक मे नं धायेगु चलन दु । 
नेपालभाषाया मेय दयाच्चंगु भावावेग व अनुभूतिया मात्रा यक्व दुगुलिं याना नेपालभाषा मे 
त्‌:जिगु कवितामय गीति मुक्तक धाये ल्वयेका बिउगु खः । 


विवेच्यकाल दुने नेपालभाषाय दकले आपा ल्या: भावात्मक मेया हे खने दु । 
उकिया अभिव्यक्ति पक्ष नं 'त:जि खने दु । अथेला कविपिंसं भाव व अनुभूति मेमेगु 
प्रकारया मेय नं छुं अंशय दुथना त:गु दु । अयनं वर्णनात्मक, रुपकात्मक, संवादात्मक व 
इतिकथनात्मक मेया मेपु ल्या:या तुलनाय भावात्मक मेया ल्या: आपा दु । 


नेपालमाषाया प्राचीन काव्य सिर्जना काव्यया ता -३२५ 


ई. सनया १६ गृगु सदीया महेन्द्र मल्लया में निसें ने.सं. ९९८ या भक्ति, श्रंगारिक, 
देशप्रेम मेय कविं थःगु भाव व अनुभूति प्रत्यक्ष अप्रत्यक्ष रुपं दुथना तःगु दु । थुकि याना 
नेपालभाषा मे (काव्य) यइपु जूग॒ खः । भावात्मक मेया मूपिं प्रतिनिधि कवि कवियित्री 
कालक्रम कथं महेन्द्र मल्ल, सिद्धिनरसिंह मल्ल, प्रताप मल्ल, जगच्चन्द, श्रीनिवास मल्ल, 
बृद्धिलक्ष्मीपिं खः । सिद्धिनरसिंह मल्ल, प्रताप मल्ल व श्रीनिवास मल्लया मेय भावतत्त्वया 
लिसें बुद्धि विचार तत्त्व नं दुथ्यानाच्चंगु दु । 


काव्यया ता -३२६ नेपालमाषाया प्राचीन काव्य सिर्जना 


अध्याय १९ 


काव्य प्रवृत्ति, प्रभाव व मुल्यांकन 


विवेच्यकाल दुनेया नेपालभाषाया ब्याककं काव्य धा: दुने थी थी प्रवृत्ति लूगु, लुक्‌ 
बिनावंगु व थानाच्वंगु खने दया व: । सदी सदीया काव्य धा:या सामूहिक मूल्यांकन यायेगु 
ज्या नं थुकी जुइ । थी थी सदीया काव्यय खने दुगु भाव पक्षीय व अभिव्यक्ति पक्षीय बिस्क 
बिस्क प्रवृत्ति न्हयब्वयेगु ज्या थन जुइ । 

ने.सं. ६८० - ६९४ (ई. सनया १६ गूगु सदी) दुने 

थ्व सदी दुने ये व यलया जम्मा न्यापु जक मे ता:ला:गु जुल । थुपिं मेय लुयाच्चंगु 
उबलेया काव्य प्रवृत्ति थथे खने दु:- 


(१) भाव पक्षया प्रतृत्ति 


थ्व सदीया काव्यया भाव पक्षया म्‌ प्रवृत्ति - (क) भक्ति, (ख) राज- प्रशस्ति, वीर 
प्रशस्ति व (ग) ध्याच्‌ खः । 


(क) भक्ति- थ्व सदीया म्‌ प्रवृत्ति खः । धर्म शासित जुयाच्वंगु उबलेया जीवनय 
भक्ति म्‌ प्रवृत्ति कथं न्हयलुइगु स्वाभाविक खः । आ:तक लूगु उबलेया भक्ति रचनाय्‌ सुख 
समृद्धिया अथवा थःत कःवःगु संकट आपतय रक्षा अभयवर उपास्ययाके फोना तःगु खने 
मदुनि । उबले तक खने दुपिं उपास्य श्रीकृष्ण, सूर्य, चन्द्र, बुंगमलोकेश्वर खः । 


उबलेया उपासक भक्त थुपिं उपास्यप्रति निर्गुण भक्तिभाव जक प्वंका तःगु दु । 
विषयासक्त जुसें रामनाम ल्व:मंकाग द्रपं प्वला उपासक उपास्ययात परब्रम्ह व थ:यात 
दासी भा:पिया दैन्य, दास्य व आत्मनिवेदन भक्ति भाव प्बंका तःगु सी दु । उपासक 
उपास्ययाके आश्रय व क्षमा फवनाच्चंगु दु । परब्रम्ह स्वरुपम्ह श्रीकुष्णप्रति निर्गुण भक्ति 
न्हयब्वयाच्वंम्ह नेपालभाषाया अद्वैतवादी भक्त कवि उबलेया कान्तिपुरया जुजु महेन्द्र 
मल्ल खः । 


उबलेया धर्मप्राण सर्वसाधारण जनजीवनया सामूहिक धार्मिक प्रवृत्ति उबलेया 
यलया अज्ञात कविं चिना थकूग स्वपु मेय प्रतिविम्बित जूगु दु । नेपालया राष्ट्रध्वजाय 
अंकित चन्द्र, सूर्ययात युगपति भा:पिया धर्मसाखि थाना सामूहिक वन्दना याना तःगु 
काव्य दसि वैदिक धर्म संस्कृति प्रभावित उबलेया जनजीवन ज्वना तःगु धार्मिक प्रवृत्ति 
ख: । देश रक्षक तथा प्रजा प्रतिपालक धर्म्मिष्ट जुजुपिनि निंतिं यलया इष्ट उपास्य 
बुंगमलोकेश्वरयाके खड्गसिद्धि वर कामना याना सामूहिक कल्याणया निति इष्ट उपास्यपिंके 
सामूहिक वन्दना यायेगु उबलेया जनसाधारणया धार्मिक मू प्रवृत्ति सक्रिय जुयाच्चंगु तथ्य 
ने.सं. ६९२ व ६९४ या मेय प्रतिविम्बित भक्ति प्रवृत्ति स्पष्ट या: । थुपिं मेय नं उपास्यया 
सगुण लीला अवतार व्यक्तित्व न्हयमलूनि । तन्मय भावं इष्ट उपास्यया ध्यान भक्ति 
याना त:गु दु । उबलेया जनजीवन देश भक्तिभाव नं धर्मया माध्यमं प्रकट यानाच्चंगु थुपिं 
काव्य दसिं यचुक क्यं । 


नेपालमाषाया प्राचीन कात्य सिर्जना काव्या प्रवृत्ति -३२७ 


(ख) राजप्रशस्ति: वीरप्रशस्ति - थुगु सदीया नेपालभाषा मेय लयाच्वंगु निगगु म्‌ 
प्रवृत्ति खः । शत्रुपक्षं त्यला काःगु थःगु राज्य इलागा थाय लितका:गु व चोगाम क्वाठ 
छ्यायेगु ज्याय अपूर्व उल्लास उत्साह पराक्रम क्यंगुया प्रशंसा ओजपूर्ण शैलीं याना तःगु दु । 
अज्ञात कविं विशेषत: जुजु श्रीनरसिंहदेवया मातृभक्ति, उपकार, बुद्धि-जतन व पराक्रमया 
खँय ध्यान केन्द्रित याना त:गु खने दु । देश रक्षक, प्रजाप्रतिपालक, पराक्रमी, गहीनशीन 
जुजुपिंप्रति कृतज्ञ जुसें इमित धर्म्मिष्ट धका च्वछायेगु, इमिसं वंगु दँय थें हानं नं शत्रुतयत 
बुका देश रक्षा याये फयेमा धका इष्ट उपास्ययाके जुजुपिनि नितिं खड्गसिद्धि वर फोनेगु 
धका न्यायेकीगु इन्द्र विजय जात्रा अर्थात्‌ यंद्या जात्राया वर्णनं थुपिं स्वपुं मेय म्‌ थाय 
कयाच्चंगु खने दुगुलिं उबलेया जनजीवनं राजभक्ति व वीर पूजाया भावना कामना नं 
धार्मिक व सांस्कृतिक ज्याखँ कथं हनाच्चंगु सी दु । | 

(ग) ध्याच- उबलेया सर्वसाधारण अज्ञात कविं थः समकालिक देशया मनृतयके 
खने दया व:गु इर्ष्यावाद, वैगुण व मूर्खता थें जा:गु चरित्र दोषयात कुंखिना ध्याच्‌ न्यंका त:गु 
दु । थ्व ध्याच्‌ कुंखिना सं गुम्हं व्यक्ति विशेषय व गुगं वर्ग विशेषय व गुगुं थाय विशेषय जक 
सीमित मजसेँ कविया समकालिक नेपालव्यापी हे ज्‌, परिहास व मनोरन्जनया नितिं जक 
मजूसे उबलेया मनूतयके खने दया वःगु चरित्र दोष चीका इमिके नैतिकता व सद्व्यवहार 
थने नियतां खः । उकि कविं पन्चतन्त्र थेंजा:गु नैतिक बाखंया दृष्टान्त न्हयब्वया वृथाभिमान, 
वैगुण व इर्ष्यावाद थिंजा:गु चरित्र दोषया विनासकारी कूपरिणामपाखें सतर्क यायेगु व 
उजोगु चरित्र दोष त्वःतकेगु कृत: या:गु सी दु । उबले खनेदुगु थुपिं चरित्रदोष निता 
प्यताजि जकसां थुमिगु कुपरिणाम तच्वःगु तायेका हे अज्ञात कविं निर्भिक जुसें “नेपाल 
राजस षव(खव) यारे मखोन सास्य असत्यया सत्यानास जुस्य वरोयो” थ्यंक धया न्वाना 
त:गु दु । अझ, कविं जीवन दर्शनया खं टेवा बीका उपदेश न्यंका सद्व्यवहारया निंगु लँ नं 
क्यंगु दु । ध्याच्‌ न्यंकेगु नं यंडया जात्रा थेंजा:गु सांस्कृतिक नखःपर्व अवसरय लाका तल । 
उबलेया सर्वसाधारण अज्ञात कविं चिना थकरगु थुपिं मेया स्वंगूग म्‌ प्रवृत्ति शिष्ट व कोम्यालु 
मिजासं निर्भिक जुसेँ समकालिक चरित्रदोष कुखिनेगु व ध्याचुलिं कयकेगु जुयाच्चन । 


थ्व सदीया भाव पक्षीय गौण प्रवृत्ति (क) तिरि धर्म व (ख) समसामयिक खँ 
न्हयब्वयेगु खः । थुभिगु परिचय थथे खः- 

(क) तिरि धर्म- उबलेया अज्ञात कविं चिना थकगु छपुयां छप॒ जक विप्रलम्भ श्रृंगार 
रसं जा:गु मेया नायिकाया तिरि धर्म, विरह दशा व वया थःपुरुष प्रभुनाप हवनेगु तातुना हे 
श्रृगारिक प्रवृत्ति रुपय न्हयल्गु दु । तिरि धर्म, यौवन सौन्दर्यं व यइपुग मिजास दुम्ह थ्व 
नायिकां थःयात पुरुष प्रभुं प्रणय कोप कयना वाका च्वने मा:बले थी थी विरह-दशा 
फयाच्चने मा:सां थःगु विशुद्ध तिरि धर्म, माया मतिनां व आत्मसमर्पण भावं थः पुरुष प्रभुया 
नुग: थःरिखे क्वसाय॒केगु अभिलाषा व लगन जक थ्व मेय भ्रुंगारिक रुपय न्हयलूगु दु । 


(ख) समसामयिक ज्याखैँ व घटना खँ - उबलेया सर्वसाधारण अज्ञात कविं चिना 
थकूग मेय न्हयलूगु गौण प्रवृत्ति खः । कपोलकल्पित खँ व घटना खँ दुथना मे व काव्य 
चिनेया सिबें थः समकालिक धार्मिक, राजनैतिक, सांस्कृतिक व सामाजिक यथार्थ ज्याखें 
घटना- खयात कया मे काव्य चिनेगुली उबलेया कविं आपा मन ब्यूग॒ दु । थःगु समकालिक 
नेपालय न्हयानाच्चंगु कुष्ण भक्तिस थःयात समर्पित याना जूम्ह कवि महेन्द्र मल्लं थःगु यथार्थ 
अनुभूति, ने.सं. ६९१-६९४ या में समसामयिक सांस्कृतिक ज्याखँ जात्रा व राजनैतिक 
घटनाया यथार्थ खँ, मतिना सम्बन्धी मेय उबलेया मिसातसें फये मा:गु विरह दु:खानुभूति 
तथा तिरि धर्मया यथार्थ भाव किपा ब्वया तःगु दु । 


काव्यया प्रवृत्ति -३२८ नेपालमाषाया प्राचीन काव्य सिर्जना 


(२) अभिव्यक्ति पक्षया प्रतृत्ति 


(क) भाषिक प्रवृत्ति - आ: तक लूगु ई. सन्या १६ गृगु सदीया लिचोगु ईया थुपिं 
न्यापु मेया माध्यम जुयाच्वंगु नेपालभाषा उबलेया लायक्खलकं छ्यलीगु परिष्कृत भाषाया 
तथा सर्वसाधारण प्रजाजनं न्हियान्हिथंया ज्याखँय छ्यलीग्‌ चलनचल्तीया भाषाया प्रतिनिधित्व 
या: । थुपिं मेया माध्यम भाषां उबले प्रचलित जुयाच्वंगु नेपालभाषाया थःगु हे भाषिक 
प्रकृति न्हयल्गु वाक्य-विन्यास व पद-विन्यासं न्हयब्व : । थुपिं मेय निग्‌ स्वंगू वाक्य छमा: 
हना ज्याना तःगु संयुक्त व मिश्र वाक्य नं सरल वाक्य ति हे याउँक सलल न्हयानाच्चंग खने 
दु । सरल सहज सुबोधता हे थुपिं मेया माध्यम जुयाच्वंगु नेपालभाषाया भाषिक विशेषता 
खः । नेपालभाषा टीका ग्रन्थस धोदुइगु भाषिक कृत्रिमता व परिश्रमसाध्यगु भाषिक रुप 
थुपिं मेय छत्तिं खने मदु । थुपिं मेया स्रष्टा कविपिसं थःपिनि समकालिक जनजीवनय 
न्हियान्हिथं छ्यलाच्चंग खँत्वा: खँभाय, ठेट नेपालभाषा खँग्व: व लोकोक्ति छयला त:गु खने 
दु । जनजीवनं पचय याना छ्यला तये धुंकग॒ संस्कृत भाषाया तत्सम तदभव खँँग्व: सम्म 
उबलेया कविपिसं मेय दुचायेका तःगु खने दु । थुलि त्वःता भारतया मेमेगु गुगं नं प्रान्तीय 
भाषा (मैथिली, ब्रज, अवधी इत्यादि) व फारसी भाषाया खँग्व: दुचायेका त:गु खने मदुनि । 


(ख) भाव व संगीतयात उति ग्यंक थाय - थुगु सदीया मे रागबद्ध व लोकलयबद्ध 
जुयाच्चंगु खने दु । वार्णिक छन्दं चिना तःगु मे खने मदुनि । थुपिं मेय संगीत व भावया थवं 
थवय स्वाप्‌ खने दु । कविपिसं नितांयात मेय उति उति थाय बिया तःगु खने दु । अयूजुया 
थुगु सदीया लोकलयबद्ध में वीर रस ग्वाकीग सशक्त व ओजस्वी संगीत ध्वनि न्यंके फु थें 
भक्ति रस संचार याइगु न्यने यइपुगु नायु पहगु ध्वनि नं पिज्वयके फुगु दु । निर्गुण भक्तिया 
मेय भक्तिरसयात ल्वःगु संगीत ध्वनिं माधुर्य गुण पिकाये फुगु दु । थुपिं मेया संगीतध्वनिं 
मेया भाव किपा, वातावरण व पात्रया मन:स्थिति मिखाय न्हयोने लुइका काव्य रसिकतय 
नुगलय नं उजो उजोगु हे भाव थने फु । 


(ग) अलंकार छ्यला- थुगु सदीया कविपिंसं परम्परागत अलंकार लिसाया अनुकरण 
याना वंगु उस्त सी मदु । इमिसं मेय आलंकारिक चमत्कार क्यनेग गुरं नं प्रकारया 
परिश्रमसाध्य व कृत्रिम कुतः मया: । थःम्हं चिनाग॒ मेया भावयात ल्वःल्वःगु तथा थःगु 
भावानुभूति लुइक साहृश्यमूलक अर्थालंकार स्वाभाविक जुइक उबलेया कविपिसं छयलेगु या 
: । सर्वसाधारण जनजीवनया अनुभूतिं न्हयाये दुग व बरोबर न्यनेकने जुइगु पन्चतन्त्रया 
बाखंया गुगु घटना विशेषयात उपमान याना त:गुलिं उबलेया मेय छख्यर स्तरीय काव्य गुण 
देजा:गु दुसा मेखेर मेय सहज सुबोध गुण निर्वाह जूग दु । छपु जक मेय क ख ग आखः: लुइक 
अक्षरमाला पंक्ति शैली छ्यला सामान्य कथंया शैलीगत चमत्कार क्यंग सम्म खने दु । 

(घ) थी थी शैली छ्यला- थुपिं न्यापु जक मेय नं विषयबस्तु, भाव स्थिति, वर्ण्य 
खँया प्रकृति ल्वयेक भावात्मक, वर्णनात्मक, इतिकथनात्मक व व्यंड्ग्यात्मक शैली छयला 
तःगु सी दु । थुकि याना मे सजीव व सरस जूगु दु । 


मुल्यांकन 


ई. सन्या १६ गृगु सदी दुनेया मेपु ल्या: अतिक म्हो जक न्हयच्याये दयाच्चन । 
मौलिकता, काव्य गुण व स्वाभाविक सशक्त परिष्कृत भाषा माध्यमया आधारय धायेगुसा 
थुपिं मे उगु ईया नेपालभाषा काव्यया थन्हयाये धुंकगु काव्य स्तरया परिचायक दसि दसु 
खः । उबलेया कविपिसं निर्गुण भक्ति परम्पराया म्‌ प्रवृत्ति, वैदिक ज्ञान व वेदान्त दर्शन 
सिद्धान्ततः छुँ अंशय बःकया थःथःगु सुख- दु:खानुभूति व समकालिक घटना खँ मूलतः 


नेपालमाषाया प्राचीन काव्य सिर्जना काव्या प्रवृत्ति -३२९ 


न्हयब्व:गु खने दु । उकि उबलेया नेपालभाषा मे गुगं मेमेग्‌ कतिया अनुवाद टीका मखुग 
जुजु, कवि व सर्वसाधारण अज्ञात कविया स्तरीय सिर्जना खः । 


ने.सं. ७३३-८२० (ई. सन्‌ १७ गूगु सदी) दुने 

स्वनिगलयसं जूगु काव्य सिर्जना सक्रियता, काव्यया ल्या: व गुण स्तरया दृष्टि 
नेपालभाषा काव्य इतिहासय थुगु सदी आपालं त:मिगु ई खः । थ्व ई दुने स्वनिग:यां लायक 
खलक नेपालभाषायात राजकीय कदर व आश्रय प्रश्नय बीगुया नापनापं थःथःपिं हे नं थी थी 
विषयया काव्य-स्रष्टा रुपय न्हयज्या:गु खने दत । सर्वसाधारण कविपिं थ्व सदीया शुरु 
इलय म्हो जक न्हयलुल । लिपा लिपा सर्वसाधारण कविपिसं नं थी थी विषयया मे थ:थ:गु 
नां स्रष्टा कवि रुपय न्हयमब्व:से गह्दीनशीन जुजुया नां राजभक्तिपूर्वक न्हयब्वया: मे चिना 
थकगु खने दु । रचनाकाल, जुजुया नां व कविया नां न्हयथना मत:गु थ्व सदीया सर्वसाधारण 
कविया यक्वं मे मध्ये गुलिं क्वातुग्‌ दसि ज्वलं मदुगुलिं अपरिचित अवस्थाय लानाच्वन, गुलिं 
लिपिबद्ध मजूगुलिं लोप जुड धुंकल, गुलिं लिपिबद्ध जुयां नं नष्ट जुइ धुंकल । आ: थन थ्व 
सदीया काव्य प्रवृत्ति न्हयब्वयेगु ज्या जुइ- 


(१) भाव पक्षया प्रतृत्ति 


थ्व सदीया काव्यया भाव पक्षीय म्‌ प्रवृत्ति (क) भक्ति, (ख) श्रृंगारिकता (ग) 
देशभक्ति व (घ) उपदेशात्मकता ख: । 


(क) भक्ति- थ्व सदीया सशक्तगु व सर्वव्यापकगु म्‌ प्रवृत्ति खः । थ्व सदी दुने 
जीवनया फुक्क ज्याय खँय थें काव्यया नं त:गुमछिं पक्षय धर्मया प्रभुत्व दयाच्वन । बहु 
उपास्य देवदेवीप्रति भक्ति श्रद्धा व धर्म समन्वयया आदर्श हे उबलेया नेपालभाषा 
काव्यय खने दुगु भक्ति प्रवृत्तिया म्‌ विशेषता खः । थःथःगु कूल धर्मया, थःथःगु 
साधना उपासना विशेषया व थःथःगु लजगा: विशेषया इष्ट उपास्य देवदेवीया पर्व 
उत्सव जात्रा व सामूहिक भजन स्तृतिया नितिं स्तुति मे चिना थकगु खने दु । अथेभनं 
थी थी कुलधर्म, लजगा: व उपासना साधनाया उपास्य देवदेवीया स्तुति मे चिनेगु 
या:सां उबलेया नेपालभाषा स्तुति मेय थ:थ: कूल धर्म विशेषया इष्ट उपास्य देवदेवी व 
कूल धर्मप्रति श्रद्धा आस्था भक्ति प्रकट या: थें मेमेपिनि धर्मया इष्ट उपास्य देवदेवीप्रति 
नं प्रत्यक्ष अप्रत्यक्ष श्रद्धा आस्था भक्ति क्यनेगु उदार चित्त तथा धर्म समन्वया व्यावहारिक 
आदर्श स्वये दु । पशुपति- गृहेश्वरी, भवानीशंकर, नासःद्यो, स्वयम्भू, बृंगद्यो, 
वजजोगिनी, महांकाल, भैरव, गणेश, श्रीकृष्ण, नारायण व अष्टमातृका गणाया 
नेपालभाषां स्तुति नेपालया शैव शाक्त बौद्ध वैष्णव धर्माबलम्बीं उलि हे श्रद्धा भक्ति 
तया स्तुति मे चिना भजन यानाच्वंगु सी दु । 


उबलेया स्तुति मेय पुराण व स्तोत्र परम्पराया लँ लिना उपास्य देवदेवीं भक्तजनयात 
उद्धार या:गुया बाखं संक्षिप्तं न्ह्यथना त:गु यक्वं काव्य दसि न्हयलू वः । थुभनं उबलेया 
नेपालभाषा स्तुति मेय सगुण भक्ति प्रवृत्ति विशेषकथं सक्रिय खने दु । निर्गुण भक्ति प्रवृत्तिं 
नं उबलेया नेपालभाषा स्तुति मेय क्वातुक हा कया त:गुया नं त:जिगु काव्य दसि खने दु । 
उपास्य देवदेवीया सगुण निर्गुण भक्तवत्सल गुण न्हयथना स्तुति मे चिना थकूपिं उबलेया 
कविपिंसं उपास्ययाके मुक्ति व अभयवर, श्रीसमृद्धिया वर व थः प्रिय पात्र नापलाये दयेमा 
धयागु वरया नितिं प्रार्थना याना त:गु खने दुगुलिं इमिगु स्तुति मेय वात्सल्य, आर्त्त, अर्थार्थी 
आत्मनिवेदन भक्ति प्रवृत्तिं यक्वं थाय कया तःगु खने दु । 


काव्यया प्रवृत्ति -३३० नेपालमाषाया प्राचीन काव्य सिर्जना 


उबलेया अनन्य तथा मूम्ह कष्ण भक्त कवि सिद्धिनरसिंहं थः उपास्य स्वामी 
गोपीनाथ श्रीकृष्ण भगवानयात परब्रम्ह नाला: नेपालभाषां निर्गुण भक्ति काव्य धा: न्हयाका 
थकूग दु । पुष्टिमार्गीय अद्वैत कुष्ण भक्ति प्रभावितम्ह सिद्विनरसिंहया काव्यय अनं थ:यात 
दासी व थः उपास्य गोपीनाथ श्रीकृष्ण भगवानयात स्वामी नाला: भगवत आश्रय अनुग्रह 
तातुना तःगु दु, भक्ति व श्रृंगार रस समन्वित याना विशुद्ध मधुर रस लुइका तःगु दु । 
उपास्य श्रीकुष्णाप्रति तन्मय भावं भक्ति न्हयब्वसें श्रीकृष्ण भक्ति काव्य धा: न्हयाका थकम्ह 
मूम्ह कवि सिद्वधिनरसिंह खः । उबलेया मेमेपिं कबिपिसं नं कष्णभक्ति प्रभावित जुया थःथःगु 
तालं मे चिना थकूगु दु । दास्य व आत्मनिवेदन भक्ति प्रवृत्ति सिद्धिनरसिंहया काव्यया प्राण 
खः । कवीन्द्र प्रताप मल्लं चिना थकूग धार्मिक स्तुति मेय धर्म समन्वय, तीर्थ व सद्व्यवहार 
महात्म्य सम्बन्धी धार्मिक उपदेश न्यंकेगु, शत्रु पक्ष क्वत्यले फयेक थः सैनिक पक्षया निति 
अभय वर प्रार्थना यायेगु प्रवृत्ति सक्रिय खने दु । अनया वीर रसप्रधान स्तुति मेय भयानक 
ब रौद्र रस उद्दीपक सहायक रस रुपय थना त:गु खने दु । नुपेन्द्र मल्ल व पार्थिवेन्द्र मल्लया 
स्तुति मेय तकं थ्व जोग प्रवृत्ति ल्‌ । जगच्चन्दया स्तुति मेय वात्सल्य, अर्थार्थी, आर्त ब 
आत्मनिवेदन भक्ति प्रवृत्ति सक्रिय खने दु । अनं मानवीय भ्रृंगारिक चेष्टा विशेषयात दैवी 
श्रृंगारिक लीला कथं न्हयब्वया उदात्तीकरण यासें श्रृंगार व भक्ति रस हवंका त:गु विशेष 
प्रवृत्ति नं खने दृ । 

सर्वसाधारण अज्ञात कविपिनि धार्मिक स्तुति मेय वात्सल्य, अर्थार्थी, आर्त ब 
सामूहिक आत्मनिवेदन भक्ति प्रवृत्ति लुयाच्वंगु सी दु । 


(ख) श्रृंगारिकता- थ्व सदी दुने नेपाल उपत्यकाया स्वनिग:यां लायक खलक पिलूपिं 
कविपिनि काव्यकृतिइ श्रंगारिकता प्रवृत्ति दकले त:जिक ब्वःलन । उबले स्वनिग:या मल्ल 
वंशीय जुजुपिनि शासनकालय राजवैभव, राजनैतिक स्थिरता, देशया आर्थिक सम्पन्नता, 
सभ्य सुसंस्कृत अनुशासित जनजीवन, लायकूली काव्य, काव्यशास्त्र व संगीतया शिक्षा 
संस्कार इत्यादि सकतां ता:लाना च्चंगुलिं श्रृंगार रस व मधुर रसं जा:गु काव्यमय मे त:जिक 
साधना यायेत अनुकूल जुल । लायक श्रृंगारिक गीति काव्य धा: थुगु सदींनिसे न्हया:गु खने 
दत । सर्वसाधारण कविपिनि पारखे नं श्रृंगारिक मे इलयबेलय सिर्जना जूगु खने दत । धीर 
ललित नायकया प्ररुढ यौवना मध्या स्वकीया तथा आत्मसमर्पित नायिकालिसँ रति सुख भोग 
यायेगु अभिलाषा प्वंका त:गु प्रेम प्रसंगया भाव निं (जगज्ज्योति मल्लया मेय) नेपालभाषा 
काव्यय लूगु श्रंगारिक प्रवृत्तिया प्रारम्भिक पला: जुयाच्चन । थ्व प्रवृत्ति सिद्धिनरसिंह, प्रताप 
मल्ल व जराच्चन्दया काव्यस यक्व चक्कन । इपिं स्वम्हं कविपिं थ्व सदी लूगु श्रृंगारिक 
प्रवृत्तिया प्रमुख प्रतिनिधि कविपिं खः । इमिगु काव्यय थ्यंका तिनि श्रृंगार रस भाव विभावादि 
सकतां अंगया विस्तृत खँ न्हयलू वल । सम्भोग व विप्रलम्भ निगुलिं श्रृंगार पक्षया अनुभूति 
न्हयब्व:गुली नं यथार्थपरकता, आत्मपरकता व काव्यात्मकता बांलुल । 


सिद्धिनरसिंह मूलत: पुष्टीमार्गीय अद्वैतवादी, निष्काम, जीवन्मुक्त तथा सिद्ध भक्त 
कवि खः । अनं थः उपास्य स्वामी गोपीनाथ श्रीकृष्ण भगवानयाके एकाकार जुइग भगवद 
अनुग्रह तातुनाच्चंगु खः । अनं दास्य व आत्मनिवेदन भक्तिया खँ ज्वना च्चंगुलिं अनं थःगु 
काव्यस श्रृंगार रसयात प्रधानगु भक्ति रसया उद्दीपक सहायक रस कथं थना तःगु खने दु । 
थः उपास्य स्वामी गोपीनाथ श्रीकृष्ण भगवानया प्रत्यक्ष दर्शन सुखानुभूति अभिव्यक्त यायेत 
अनं थःगु काव्यस सम्भोग श्रृंगार रस लुइका त:गु खः । उपास्यप्रति उपासकया तन्मय भावं 
भक्ति दयाच्चंगु क्यनेत स्वाधीनपतिका स्वकीया नायिका थना तःगु खः । थुकिं याना 
जीवात्मा व परमात्माया अद्वैत सम्बन्ध निर्वाह जूगु दु । आलम्वन विभाव अन्तर्गत लाइगु 
नायो नकिंया श्रंगारोहीपक नखशिख- वर्णन नितिं अनं थः उपास्य स्वामी गोपीनाथप्रति 


नेपालभाषाया प्राचीन काव्य सिर्जना काव्या प्रवृत्ति -३३१ 


भक्ति लुइकथं उपास्यया ध्यान योग्य अंग अवयव व तिसा समांया वर्णन याना त:गु खने 
दु । सम्भोग श्रृंगार रस प्रधान काव्यया नायो नकिया यःत्य: कर्मया (कामचेष्टाया) प्रसंग 
अनं शिष्ट व काव्यमय भाषां जीवात्मा व परमात्मा हवनाच्चंगु थें याना न्हयब्बःगु दु । 
श्रीकृष्ण व गोपीनीगणया वसन्त रास वर्णन नं थ्व हे अभिप्रायं वर्णन याना त:गु खः । 
थृभनं अनं थःगु काव्यस निर्गुण भक्ति व श्रृंगार रस हबंका मधुर रस लुइका तःगु दु । 
थुजोगु मधुर रसप्रधान काव्ययात मल्व:गु जुया अनं रीतिवादी भ्रृंगारिक कवितसें न्हयब्वइ 
थें जा:गु कामोहीपक ऐन्द्रिय श्रृंगारिक चेष्टा विलासया नग्न चित्रण, नायिकाया कामोद्दीपक 
नखशिख- वर्णन, अभिसार व दूती प्रसंगयात उस्त थाय बिया मत:गु खः । 


उपास्य स्वामी गोपीनाथ श्रीकृष्ण भगवानया आश्रय अनुग्रह व प्रत्यक्ष दर्शन 
सुखानुभूति हानं नं लाभ मजूगुलिं विरह विहवल जूगु थःगु मन:स्थिति क्यनेत अनं थःगु 
काव्यस विप्रलम्भ श्रृंगार रस लुइका त:गु ख: । अनं याना जूगु कृष्ण भक्ति साधना व 
तीर्थटनया कारणं अनया रानीयात जूगु मार्मिक विरह व्यथा प्वलेत नं प्रवास विप्रलम्भ 
श्रृंगार रस लुइका त:गु ख: । प्रोषितपतिका, वासकसज्जा, विप्रलब्धा इत्यादि नायिकाया 
अवस्थाकुत भेद अनं काव्यया अन्तरंग अंग थें याना थाय थासय प्रसंग ल्वयेक न्हयब्बया त:गु 
-आपालं मार्मिक ज्‌ । अभिलाषा, तन्मयता, व्याधि, सन्ताप, धैर्य, दैन्य, स्मरण व गुण 
लुमन्ति थें जा:गु विरहव्यथा नं थायथासय प्रसंग ल्वयेक काव्यया अन्तरंग अंग थें याना 
दुथ्याका त:गु दु । थुपिं बिरह दशा वर्णनय अनं मानवीय माया मतिनायात उदात्तीकरण 
यासें थःगु सिर्जना प्रवृत्ति न्हयब्व:गु खने दु । 

थःम्हं मनं तुना थें पनौतिया अन्नपूर्णलक्ष्मीयात थः मतेडा- प्राण याना न्हयाइपुक 
दाम्पत्य जीवन हने खंगुया लस्तां काव्य साधना या:म्ह जुया कवि जगच्चन्द सम्भोग श्रृंगार 
रसरिखे आपालं मन क्वसाःम्ह खने दुगु खः । सम्भोग श्रृंगार रसं पिज्वइगु आनन्दयात अनं 
जीवनया वास्तविक दु:ख वेदनां जुइगु नुग:घा: लंका बीगु अमृत भा:पिया त:गु सी दु । उकिं 
हे अनं थःगु काव्यस नायो नकिंया गुगुं नं प्रकारया प्रणय कोप तथा प्रोषितपतिका, 
कलहान्तरिता, खण्डिता (अष्टनायिका वर्णन मेय बाहेक) नायिकाया खँ दृथ्याका मत: । 
अनं न्हयब्वःगु निम्हतिपूस्या माया मतिनाया म्‌ आदर्श आधार धर्म व विवेक जूगुलिं इमिग 
श्रृंगारिक चेष्टा (यःत्यः कर्म) या वर्णन सामाजिक उछुंखलतायात अपायूसकं ब्वाला 
कायेकीकथंया मजू । अनया काव्यस न्हयब्वया त:गु नवोढा, मुग्धा, मध्या, प्रौढा नायिकापिनि 
श्रृंगारिक चेष्टा वर्णन अवश्यं कामोत्तेजक ज्‌ । अनया काव्यया नायिकां थः पुसामियात 
“जीवन पाहान” व “पुरुष मणि” तथा नायकं थः तिरियात “मतिना प्राण” व “तिरि मणि” 
धका च्वछाया त:गुली निम्हतिपूया थवं थवयया आदर्श प्रेम व समानता ब्यानाच्चंगु यचुक 
खने दु । पुसामिं थः तिरियात तिरिं थः पुसामियात थःथःगु पूर्वजुनिया पण्यं हवने दुम्ह धका 
नं च्वछाया त:गु खने दु । इमिगु थुजागु प्रेम व्यवहारय (तिरि पक्षय आत्मसमर्पण व 
विशताया नें गनं गनं ताये दुसां) मिसायात दासी अथवा भोग विलासया साधन भा:पीगु 
क्वहयंगु सामन्तीय मनोवृत्ति हा कयाच्चंगु दु धाये मछिं । अनया काव्यया नायिकां भसुका 
त:गु, ख्वबिधाः हायेकगु, विरह व्यथां कया हिहिलं ख्वःगु दृश्य नं स्वये खने मदु । 

त:म्हमछिं रानी, मयजु, प्रेयसीपिनि न्हयाइपुकेत, श्रृंगारिक विलास याये मन दयेकेत 
व श्रृंगारिक रसिक कलाया शिक्षा संस्कार दयेका बीत चिना तःगु प्रताप मल्लया श्रृंगारिक 
मेय काव्यया विशिष्टांग (श्रृंगार रसया आलम्बन व उद्दीपन विभाव तथा अनुभाव व 
व्यभिचारी भाव अन्तर्गत लाइगु प्रेम प्रसंग, दूती, सखी सम्भाषण, अभिसार, बाह- मास 
मैथिली पदावलीया थासाय वर्णन याना त:गु खने दु । अनं संस्कृतं व मैथिलिं चिना तःगु 
श्रृंगारिक मेय थें येचायेकी यःगु खैं धाःसा नेपालभाषा चिना त:गु श्रृंगारिक मेय न्हयमब्वः । 


काव्या प्रवृत्ति -३३२ नेपालमाषाया प्राचीन काव्य सिर्जना 


प्रताप मल्लया श्रृंगारिक मेया नायिकापिं धृष्ट व सामन्त नायक दासी सरह व्यवहार याका 
शोषित पीडित जुइ मा:गु बाध्यताया शिकार जूगु खने मदु । थुकिया पलेसा, नायोनं दूतीया 
माध्यमं मानिनी नायिकाया मान गुमान त्व:तके बियेत अनुनय-विनय यानाच्वंगु प्रसंग 
आपालं खने दु । तःम्हमछि रानी मयजु प्रेयसी दु थाय नायिकापिंके प्रणयमान व इर्ष्यामात 
दइगु स्वाभाविक हे खः । थःगु रुप सौन्दर्य व जोभनया अभिमानं थः प्रेमीयात प्रणयमान 
क्यनीपिं नायिकापिंत न्यंके नितिं प्रेमप्रसंग थें तथा प्रेमी सुं छम्ह निम्ह नायिका (रानी मयजु 
प्रेयसी मध्ये) यात अप्पो माया मतिना या:गु आशंकाय इर्ष्यामान कयना कपट व्यवहार याइपिं 
नायिकापिंत न्वाये निंतिं नैतिक उपदेशात्मक श्रृंगारिक मे आपा चिना त:गु खने दु । प्रताप 
मल्लया श्रृंगारिक काव्या म्‌ प्रवृत्ति नैतिकता व श्रंगारिकता हवंकेगु खः । नायिकां थः 
प्रेमीया मन थःगु सच्चरित्रता, तिरि धर्म व शील गुणं थः रिखे क्वसायेके मा: धका स्यने 
कने निंतिं प्रताप मल्लं अथे याना त:गु खः । 


प्रोषितपतिका नायिकाया थी थी विरह दशा लुइका त:गु बाहमास मे व विरह मेया ल्या: 
नं आपा खने दु । तःम्हमछिं रानी मयजु प्रेयसींपिं मध्ये नायक सुं छम्ह निम्ह रानी मयूजुयात विशेष 
माया स्नेह तथा सहवास यातलें नायकया माया स्नेहं आशां द्याका च्चने मा:पिं मेमेपिं रानी 
मयजुपिनि विरहानुभूति न्हयब्वया अनं श्रृंगारिक मे चिना त:गु खने दु । नायकप्रति इमि माया 
स्नेह दुसूना थमवनेमा धका अनं थ्व मनोवैज्ञानिक उपाय याना तःगु खः । 


प्रताप मल्लं जगच्चन्दं थें बिस्कं अष्टनायिका भेद वर्णन मे चिना त:गु मदुसां 
प्रेमप्रसंगनिसें श्रृंगारिक चेष्टाया सकतां विधि स्यने कनेया विधि शब्दस: संकेत याना चिना 
तःगु गुगुं श्रृंगारिक मेय रीति कर्म न्हयब्वयेग्‌ प्रवृत्ति नं खने दु । 

ने.सं. ८०० व वयां लिपाया मेयनं श्रृंगारिकता प्रवृत्ति सक्रिय खने दु । उगु ईया कवि 
कवयित्रीपिसं धाःसा थःसिबें न्हापाया कविपिसं ज्वने धुंकूगु श्रृंगारिक विषयवस्तु व भावभूमि 
देहं कया नं थःगु शैली स्पष्ट लुइक श्रंगारिक मे चिना थकगु सी दु । उबलेया श्रृंगारिक मेय 
कामोहीपक प्रसंगं अप्पो थाय त्यला हःगु खने द:सां शिष्टता व संयमया नँ इमिके ताये दनि । 
उबलेया छम्ह कवयित्री रानी ऋद्धिलक्ष्मीया श्रंगारिक मेय कवि परम्परां व:गु वसन्त ऋतुबलेया 
श्रृंगारोहीपक प्राकृतिक वातावरणय प्रोषितभर्तृका नकिंयात जुइगु तच्चःगु थीथी विरह दशा 
न्ह्यथनेया नापनापं थः पुरुष प्रभुं सु गोम्ह यल वःम्हनाप हवना काःसां ज्यू धयागु बाध्यताया 
सः, आत्मसमर्पण भाव व थःगु हक हितया सः न्यंकेगु नारी सुलभ प्रवृत्ति नं न्हयल्‌ । 

सिद्धिनरसिंह, प्रताप मल्ल व जगच्चन्दयां लिपा लिपाया कविपिसं न्हापा न्हापाया 
कविपिनि श्रृंगारिक मेया विषय व भावभूमि लिसाया मे चिनेगु याना तल । सिद्धिनरसिंह, 
प्रताप मल्ल व जगच्चन्दया थें गहन भाव व अभिव्यक्ति सौन्दर्य चमत्कार न्हयब्वयेग्‌ प्रवृत्ति 
म्हो जुल । शिष्ट, कलात्मक व भावपूर्ण श्रंगारिक चेष्टा वर्णनया पलेसा भरंग उला त:गु 
यःत्यः कर्मया वर्णनं थाय कया हल । 


उबलेया गुलिं कविपिसं स्वतन्त्र श्रूंगारिक मे चिनेगु मयासे दशावतार लीला व 
माधवानल कामकन्दलापाखें विषयवस्तु. व भाव क्वकया विरह मे व नायिकायाके रतिदान 
आहवान याना तःगु प्रेमप्रसंग मे चिनेगु याना हल । 


उबलेया सर्वसाधारण कविं श्रंगारिक मे चिना थकगुया लिपिबद्ध काव्य दसि यलय 
ला उस्त खने मदु । ख्वपया केशव उदासं चिना थकूग श्रंगारिक मेया नायोया प्रणयमानं जूगु 
विरह दशायां लिपा नायो नकिं यइपुक न्हयाइपुक हवंगु खँ तथा जुजु भूपालेन्द्र मल्लया 
शासनकालीन दास तोलाधरं चिना थकूगु मेय वसन्त ऋतुइ जुइगु वसन्तोत्सव श्रृंगारोत्सवयात 
ल्वयेक श्रृंगारोह्दीपक प्राकृतिक तथा सांस्कृतिक वातावरण न्हयब्वयेया नापं सामन्तीय 
श्रृंगारिक चेष्टा भाव पिब्वया तल । 

(ग) देशभक्ति- नगर व नगरवासीया गुण वर्णन अति संक्षिप्तं याना समकालिक 
जनजीवनया धार्मिक धारणा नं लुइक देश वर्णन यायेगु काव्य प्रवृत्ति न्हयलूगुया प्रारम्भ 
बिन्दु जगज्ज्योति मल्लया नानार्थ पत्चदश गीत सफ्या देश वर्णन मे खः । नेपालभाषा 
काव्यय देश भक्ति प्रवृत्ति स्पष्टं व विस्तृत रुपं दकले न्हापालाक थुगु सदी न्ह्यलुल । उबलेया 
काव्यय गुगं छग्‌ राज्यया म्‌ राजधानी थायया नापनापं उकिया अन्तर्गत ला:गु इलागा थाय 
थायया नं भौगोलिक, धार्मिक, सांस्कृतिक, आर्थिक अथवा वस्तुगत परिचय वर्णन याना 
देश भक्ति भाव थनेगु कृत: जुल । देश वर्णन मेय देशभक्त व राजभक्त वीर वीरांगनातय्‌ 
गुण प्रशंसाया खँ न घाना त:गु खने दत । उबलेया कविपिसं थ:थ:गु राज्य देशया राजधानी 
थाय, उकीया इलागा थाययात अमरावति व इन्द्रपुरी ति ग्यंगु अझ दुगंछि ग्यंगु धका 
च्वछाया तःगु स्वयेबले अतिशयोक्तिपूर्ण व संकीर्ण थें खने दु । यें, यल व ख्वप राज्य धका 
विभाजित जुयाच्चंगु ईया नेपाल उपत्यकाया कविपिसं थुभनं थःथःगु राज्य इलागायात 
प्रशंसा याइगु व देश प्रेम भाव न्हयब्वइगु स्वाभाविक खः । उबलेया गुगुं नं देश वर्णन मेया 
कविपिसं थःथःगु जन्म व कर्मभूमि जुयाच्चंगु देशया गुण प्रशंसा याइबले नेपालया मेमेगु गुगं 
जःलाखःला देशयात हेला यायेगु छु खे इमिगु नां हे न्हयथना इमि न्हयोने थःगु देश त:जि, 
बांला: व सुखी धका तुलना याना मतः । थुकिया लिधंसाय धायेगुसा उबलेया जुजु खलक व 
सर्वसाधारण सशक्त कविपिसं नेपाल-मण्डलया आदर्श भावना ध्यान दृष्टिइ तया थःथः 
राज्य इलागाया गुण प्रशंसा याना त:गु खे यचुक सी दु । 


उबलेया मेय लूगु देश प्रेम कोरा आदर्श मखु, उबलेया इलं म्हःग॒ भावना व कर्मणा 
खः । पिनेया राज्यया पाखें जग्‌ हथा: व आर्थिक नाकाबन्दीया कारणां संत्रस्त प्रजायाके 
आत्मबल, देश व देश बन्धुप्रति कर्तव्य बोध, थःगु राज्य देश स्वतन्त्र यायेत सकलें छप्पं छधी 
जुइकीगु राष्ट्रियताया सन्देश उबलेया देशवर्णन में संचार यानाच्चंगु जुल । उकि 'दु:खन 
सुखन थव स्वामि मतोलतसे हाथा फसे दिन हाड', 'जगच्चन्दया थना जनम मरण भूमि 
'खँपौ खत इन्द्रपुर दोशर मदु देश सुनानड़ याय मदु थ्वगुलिया हेस' व “कुल थूल यकको दव 
सुमन सुजाति” थें जा:गु देश भक्तिया उद्गार उबले हे न्यने दत । थ्व सदी दुने थुजा:गु 
प्रेरणादायी, फलदायी व सशक्त देशभक्ति प्रवृत्ति न्हयब्बया थकम्ह मूम्ह प्रतिनिधि ख्वपया 
प्रख्यात कवि जगच्चन्द खः । ने.सं. ७८१, ७८३, ७८७ रिखे कान्तिपुरया जुजु प्रताप मल्लं 
यलया जुजु श्रीनिवास मल्लनाप जाना ख्वप राज्यस हथा: व:गु व आर्थिक नाकाबन्दी 
या:गुलिं यक्व प्रजापिं संत्रस्त जुसें ख्वप देश त्वःता चां चां बिस्युं बंग जुयाच्चन । . उजोबले 
कवि जगच्चन्दया देशभक्ति में ख्वपया प्रजाजनय मनोवैज्ञानिक प्रभाव तल, देशप्रति कर्तव्यबोध 
जुइकल, आत्मबल थन । थ्व खँँया पुष्टि प्रताप मल्लं ख्वप राज्यया किल्ला तछ्याय मफुगं, 
गुगुं भूभाग त्यला काये मफुग स्थितिं याः । 

थ्व सदी दुने कान्तिपुरया कविं चिना थकूगु देशवर्णन मे आ:तक छपुं न्हयलूग खने 
मदुनि । यलया उबलेया जुजु श्रीनिवास मल्लया व वया नं उत्तराधिकार जुजु योगनरेन्द्र 
मल्लया शासनकालीन अज्ञात कविं चिना थकुगु देशवर्णन मेय नं देशभक्ति प्रवृत्ति देहं 
वयाच्चंगु खने दु । तर इमिगु भाव भूमि जगच्चन्दं न्हयब्वःगु देशवर्णन मेया सिबें कयक्‌ । 


(घ) उपदेशात्मकता- थ्व नं थुगु सदीया छताजि काव्य प्रवृत्ति खः । जुजु जगज्ज्योति 
मल्लया काव्यय मिसातय्त न्यंका त:ग॒ उपदेश संस्कृतया नीति श्लोक आधारित खने दु । 
मतिकुहा मनुतय कपट व्यवहारपाखें सतर्क जुइमा: धका न्यंका त:ग्‌ उपदेश जीवनया यथार्थ 
अनुभूतिं पिलूगु लिज्ञां खः । राजऋषीश्वर सिद्विनरसिंह, श्रृंगारिक कवि प्रताप मल्ल, 
श्रीनिवास मल्ल व योगनरेन्द्र मल्लपिनि काव्यय थ्यंका थ्व प्रवृत्ति अझ यचुल, चक्कन, 
सशक्त जुल । उबलेया आपा धया थें मेय समसामयिक जीवन व्यवहारय खने दया वःगु 

विकृतियात न्वखंक कुंखिनेगु व उजोग्‌ विकृति चीका जीवन पद्धति भिंकेगु तातुना न्हयल्‌ 
बः । जीवनया अनुभूतिं लूगु लिज्ञां वेदान्त दशर्न तिब: बीका स्यनेकने न्वायेगु नं उबले 
न्हयल्‌गु उपदेशात्मकता प्रवृत्ति विशेष खः । उकि उबलेया आपा धया थें उपदेश मेय छग 
सलं पाःलाक ता:ःलाक सतरुप परब्रम्ह हरिया नां कायेगु, परोपकार यायेगु, साधु सन्तया 
सत्संगत यायेगु, भागवत इत्यादि पुराण धर्म ग्रन्थ अध्ययन यायेगु, प्राणीपिं सकलें उति 
खनेगु व विषय भोगय आपा आसक्त मजुइगु व कपट व्यवहार मयायेगु खया उपदेश न्यंका 
तःगु ताये दुगु खः । सिद्धिनरसिंहया काव्यय सन्त उपदेश नं म्‌ प्रवृत्ति खः । प्रताप मल्लया 
काव्यय धार्मिक, आर्थिक व शैक्षिक पक्षीय उपदेशया नापनापं मानिनी नायिकायात पुरुषया 
मन कपट व्यवहारं सिबें नं थःगु पतिब्रता धर्म्म व विशुद्ध प्रेमं जक त्याकेगु स्वयेमा:ः धका 
न्वाना त:गु न्यनेबले उबलेया काव्यय श्रुंगारिक उपदेश प्रवृत्तिं नं म्‌ थाय्‌ कया तःगु सी दु । 


थुगु सदीया नेपालभाषा काव्यया भाव पक्षीय गौण प्रवृत्ति (क) प्रशस्ति, (ख) 
ध्याच्‌, (ग) रीति, (घ) आत्मप्रशंसा व (ड) समसामयिक खँ न्हयब्वयेगु खः । 


(क) प्रशस्ति- थायथासय पलिस्था याना तःगु ल्वहं पौ व सिज:पौ अभिलेखय तथा 
ल्हातिंच्चया सफुती उबलेया जुजुपिनि प्रशस्ति खँ यक्व न्हयथना त:गु दु । तर उबलेया 
नेपालभाषा मेय राजप्रशस्ति खे म्‌ विषय व सान्दर्भिक विषय याना त:गुया काव्य दसि म्हो 
जक दु । उको मध्ये जुजु जगज्ज्योति मल्लया छपु मेय “रवि कूल सम्भव देशया नृपति” जक 
न्हयथना तःगु खने दु । जगच्चन्दया नेपालभाषा गीत सफुती जक हे निं आ:तक दकले 
न्हापालाक व ताहाकः जुइक राजप्रशस्ति वर्णन याना त:गु लग॒ दु । उकी राजधर्म व 
प्रजावत्सलता, जगतप्रकास मल्लं शत्रुपक्ष क्वत्यला राज्य रक्षा याःगु पराक्रमया प्रशंसा, 
जितामित्रया राजोचित गुण सौन्दर्या प्रशंसा खं आपा थाय कया तःगु दु । सिद्धिनरसिंह थः 
हे राजऋषीश्वर, जीवन्मुक्त, कृष्णभक्त, कवीश्वर जूगुलिं अनं थःगु काव्यय राजप्रशस्ति खँ 
दुमथ्याक्‌ । प्रताप मल्लया नेपालभाषा मेय अनया हे मैथिली मेय थें राजप्रशस्ति आत्मप्रशंसाया 
खँ आपा खने मदु । 


आश्रयदाता जुजु-रानी लयतायेका इमिपाखें यश व धन प्राप्ति ता:क्यना राजप्रशस्ति 
विभूषण मा: हना मे चिनेग प्रवृत्ति उबले तक न्हयमलूनि । जुजु योगनरेन्द्र मल्लया नां 
ल्हाकम्ह कविकथं न्ह्यथना त:गु लायक श्रृंगारिक मेय “जयवीर”, “महावीर प्रभु महाराज” 
ब “लोक्या आधार” थें जा:गु विशेषण छयला तःगु जक ब्वने न्यने दु । 


उबले सर्वसाधारण कविं चिना तःगु मेय नं राजप्रशस्ति खै उजागु विशेषण 
विभूषण छतावता न्हयब्वया सामूहिक राजभक्ति भाव प्रकट यायेकथं जक अभिव्यक्त 
जुयाच्चन । 


(ख) ध्याच्‌- उबलेया नेपालभाषा काव्यय ध्याच्‌ न्यंकेगु प्रवृत्ति नं म्‌ विषय कथं 
प्रासंगिक विषय कथं छुं अशय दु । आ:तक लूग अनुसन्धेय ज्वलंया लिधंसाय धायेगुसा 
साया: व यंदया जात्रां न्यंकोगु कथा ल्हाय मे व लोक मे स्वयां भिन्नगु व्यंग्य गीति मुक्तक 
धाय बहगु मुक्क ध्याच्‌ मे उबलेया जगज्ज्योति मल्ल व श्रीनिवास मल्लया ध्याच्‌ मे खः । 
इमिगु रचनाय व्यक्ति, वर्ग, थाय व ई विशेषय लिमक्‌से सर्वकालिक, सर्वदेशीय व 
मानवीय स्वभाव, आचरण व मनोवृत्ति खने दया व:गु विकृति विसंगतियात कया 
परिहासपूर्ण ध्याच्‌ न्यंकेगु प्रवृत्ति खने दत । जगज्ज्योति मल्लया रचनाय विशेष याना 
समकालिक बन्जा:, ज्यामि, लमि, गुरु, ज्याथजिथि व मां-बौपिंत कतध्न व्यवहार 
याइपिंत स्याचुक ध्याचुलिं कयेका तःगु दुसा सम्बन्धित दुःखभागी समाजसेवी पात्रतयप्रति 
नं सहानुभूति अभिव्यक्त ज्‌ । अथे हे गुगुं पेशा लजगा: ज्वनेत अथवा समाजय प्रतिष्ठित 


नेपालमाषाया प्राचीन काव्य सिर्जना काव्यया प्रवृत्ति -३३५ 


भाजु जुयेत मा:गु आधारभूत सैद्धान्तिक व व्यावहारिक ज्ञान सीप संस्कार छु मदया: 
भज्यंक स्यंपिं पात्रतय स्थितियात कया नं ध्याच्‌ न्यंका त:गु दु । सिद्धिनरसिंह मल्ल, 
प्रताप मल्ल व जगच्चन्दया रचनाय गनं गनं जक यथाप्रसंग ध्याचुलिं जा:गु अभिव्यक्तियात 
थाय बिया तःगु खने दु । 

(ग) रीति- नेपालया सतिक लाःगु उत्तर पूर्व भारतय ई. सन्‌ १७ गूगु सदीया दथु 
इलं निंसे १९ गूगु सदीया दथु ईतक रीति काव्य परम्परा न्हयानाच्वंगु जुयाच्वचन । थुकिया 
लहर ई. सन्या १७ गूगु सदी हे नेपाल उपत्यकाया स्वनिग:या लायक श्रृंगारिक काव्यय 
आंशिक रुपय दुंचाये धुंकगु जुयाच्चन । मैथिली पण्डित ब संगीतकारतसे थ्व रीति प्रवृत्ति 
नेपालभाषा गीति काव्यस उबले सक्रिय याना थकग जयाच्चन । जगज्ज्योति मल्ल, प्रताप 

मल्ल व जगच्चन्दपिनि संस्कृत, नेपालभाषा व मैथिली मेय रीति काव्यया लक्षण प्रवृत्ति छुं 
छुं अंशय स्पष्ट खने दु । उबलेया नेपाल उपत्यकाया लायक्‌ खलक, लायकूली दुथ्याःपिं 
पण्डिततसें व काव्यरसिकतसें काव्य, काव्यशास्त्र, काव्यांग (सर्वांग व विशिष्टांग) अध्ययन 
याइगु तथा काव्यया सवा: काये निंतिं संस्कृत भाषाया काव्य, काव्यशास्त्र व लक्षण ग्रन्थ 
ब: काइगु जुयाच्वन । थ्व खँ राष्ट्रिय अभिलेखालयस सुरक्षित कविकल्पलता कविप्रिया, 
काव्यकल्पलता, काव्यपरीक्षा काव्यप्रकाश व काव्यमीसासा थें जा:गु काव्य शास्त्र व 
लक्षण सम्बन्धी ल्हातिं च्वया सफूतसें पुष्टि या: । नेपालभाषां हे थुजागु काव्यशास्त्र व 
लक्षण सम्बन्धी च्वया त:गु सफ्‌ व टीका च्चया त:गु सफ्‌ उस्त खने मदुनि । गीत 
पन्चाशिका, सप्तताल गीत नानाभावा गीत सगीतचल्द्र व गायनालोचत थें जाःगु 
संस्कृत, मैथिली, नेपालभाषाया सफुतिं धा:सा गीत (मे) पदावली, काव्यया विषयवस्तु, 
संगीतपक्षीय रागताल नृत्याभिनय व रस सम्बन्धी शिक्षा ब्य्‌ । थुपिं सफ्‌ रीति कर्म हने 
कथं जक च्चया त:गु सी दु । सप्तताल गीत नानाभावा गीत थेंजा:गु मैथिली भाषाया 
रीति कर्म हना तःगु कवित्वपूर्ण सफूया दसु खः । 

जगज्ज्योति मल्लया नानार्थ पन्चदश गीत सफाया ग्गं गुगुं श्रृंगारिक मेय नं कवित्वपूर्ण 
रीति कर्म हना त:गु आभास ज्‌ । जगच्चन्दया नेपालभाषा गीत सफ्या “अष्टनायिका 
भेद” वर्णन मेयात कवित्वपूर्ण रीति कर्म हना त:गु नेपालभाषा रीतिकाव्यया दसु नाले बह 
ज्‌ । उकी अनं काव्यया विशिष्टांग मध्ये अष्ट नायिकाया लक्षण व कवित्वपूर्ण दसु कथं छप्‌ 
छपु मे न्हयब्वया त:गु दु । नवोढा, मध्या, प्रौढा स्वकीया नायिकाया लक्षण, नायो नकिया 
नखशिख वर्णन व श्रृंगारिक चेष्टाया वर्णन अन्तरंग अंग थें याना थायथासय यथाप्रसंग 
न्हयन्वया त:गु खने दु । 

प्रताप मल्लं धा:सा अभिसार, दूती, प्रेमप्रसंगया खँ श्रृंगारया छात (विधि) 

या परिचय कथं अन्तरंग अंग थें याना यथाप्रसंग थासं थासय न्ह्यथना त:गु दु । 


(घ) आत्मप्रशंसा- थुगु सदीया कवि जुजुपिंमध्ये प्रताप मल्ल, जगच्चन्द, योगनरेन्द्र 
मल्ल व जितामित्र मल्लपिंके आत्मप्रसंशाया खँ थ:पिसं चिनाग मेय प्रत्यक्ष अप्रत्यक्ष न्हयब्वयेगु 
प्रवृत्ति सक्रिय जुयाच्चंगु खने दु । प्रताप मल्लं “शास्त्र पुराण स्वया” स्तुति मे दयेकाग व 
थःगु मेया भाव सार सिउम्ह सुजन (सुजन) जुड धका विद्वद सुलभ शिष्ट भाषां आत्मप्रसंशा 
थःम्हं चिनागु मेया समाप्ति वाक्यस न्हयथना तःगु दु । जगच्चन्दं धाःसा थः छन्द, रस, 
अलंकार स:सिउम्ह तथा दोहा सिलोक दयेके स:म्ह धका आत्मप्रशंसाया खैँ मे पतिकं 
अक्षरस: न्हयथना त:गु दु । योगनरेन्द्र मल्ल थःया संगीतपारग व्यक्तित्व. व वीरत्व तथा 
जितामित्र मल्ल थःगु वीर व सुन्दर व्यक्तित्व व प्रजावत्सलता गुणया प्रशंसा याये न्हयांम्ह 
धयागु खे उमिगु में सी दु । 


काव्यया प्रवृत्ति -३३६ नेपालमाषाया प्राचीन काव्य सिर्जना 


(ड) समसामयिक खेँ- थुगु सदीया कविपिं प्रताप मल्ल, जगच्चन्द, श्रीनिवास 
मल्लपिनि मेय समसामयिक घटना व गतिविधिया खँ प्वलेगु प्रवृत्ति नं खने दु । जगच्चन्दया 
मेय न्हयब्वया त:गु समसामयिक खेँ मेमेपिनिगु मेय न्हयब्वया तःगुया सिबें स्पष्ट ज्‌, 
ऐतिहासिक नं ज्‌ । 


(३) अभिव्यक्ति पक्षया प्रतृत्ति 


ई. सनया १७ गूग॒ु सदीया नेपालभाषा काव्य भाव पक्षया प्रवृत्तिं त:मि त:जि धकाः 
क्यं थें अभिव्यक्ति पक्षया प्रवृत्तिं नं उबलेया कविपिनि सिर्जना सक्रियता न्हयब्वयेया 
नापनापं काव्य शैलीया तँ थजायाच्चंगु नं क्यं । उबलेया नेपालभाषा काव्यय खने दुगु 
अभिव्यक्ति पक्षया प्रवृत्ति थये ख:- 


(क) भाषिक प्रवृत्ति- आ: तक लूगु काव्य दसिं दकले न्हापालाक थ्व नेपालभाषायात 
“किंचित कउतुक नेपालया भास... गुणिया अभिलाष” (जगज्ज्योति मल्लं धका अक्षरस: 
च्वछायेगु ज्या थ्व सदी दुने जूगु खने दु । थ्व सदींनिसें नेपालभाषायात लायक काव्यया माध्यम 
भाय नाला: छ्यलेगु परम्परा न्ह्याकू खने दत । सर्वसाधारण जनं न्हिन्हिस्या ज्याय खय 
छ्यलीगु चलनचल्तीया नेपालभाषायात यचुपिचुका काव्यस्तरीय माध्यम रुपय पलिस्था याना 
छ्यलेगु यात । लायक खलक पिलूपिं कविपिसं व सर्वसाधारण कविपिसं मे चिनीबले माध्यम 
कथं छ्यलीगु नेपालभाषाय स्थानीय भाषिका स्वरुप गनं गनं पिलुइकसां समकालिक यें, यल व 
ख्बपया काव्यया स्तरीय माध्यम भाषा रुपय नेपालभाषायात न्हयब्वयेगु हे इमि मंका: कृतः 
जुयाच्चंगु सी दु । उबलेया कविपिसं थःथःगु काव्यकृतिइ थःथःगु अभिव्यक्ति शैली स्पष्टं 
बांलुइकेगु कृत: यानाच्चंगु सी दु । थ्व भाषाया नायू क्यातु घ्वनि प्रकृति ध्यान दृष्टिस तयाः 
उबलेया कविपिसं नायू क्यातुगु खँग्व:, जनजीवनय प्रचलित खँत्वा: खँभाय व छुनाखँ ल्या: 
थःपिनिगु काव्यया विषयवस्तु व भाव प्रसंग ल्वयक छ्यलेगु प्रवृत्ति नं ब्वया थकगु खने दु । 
स्वभावं हे नायु क्यातुग थ्व नेपालभाषाय उबलेया कविपिसं यमक व अनुप्राश धा:गु शब्दालंकार 
लुइक नायू क्यातुगु खँग्व: छुना त:गु वाक्यय माधुर्य व प्रसाद गुण लुइकेगु या: । स्तुति व 
नीतिया मेय व श्रृंगारिक मेय प्रसाद व माधुर्य गुण तथा शक्ति उपास्य देवदेवीया रुप गुण वर्णन 
याना त:गु स्तुति मेय ओजगुण (प्रताप मल्लं, नृपेन्द्र मल्लं ब यलया भोछिजु स्वम्हं) लुइका वीर 
रस थनेगु नं स्व: । इमिगु थुपिं कृत: परिश्रम साध्य, कृत्रिम व अस्वाभाविक मज्‌ । 


उबले लायक्‌ खलकनिसे सर्वसाधारण प्रजाजनया नुगलय थःगु भाय नेपालभाषाप्रति 
श्रद्धा प्रेम दया च्वं थें संस्कृत, मैथिली भाषाप्रति नं इमि मन क्वसा:गु जुयाच्चन । उबले 
स्वनिगःयां लायकुली द्योभाजु ब्रम्ह, मैथिली पण्डित कवित व संगीतकारत तथा च्वयेगु 
ज्या याइपिं मुन्शीतय सक्रिय भूमिका व प्रभाव दयाच्चन । उकि उबलेया नेपालभाषा 
काव्यय संस्कृत भाषाया आपालं खैँग्व: तत्सम तद्भव रुपय छयलीगु चलन दयाच्चन । 
मैथिली, फारसी, उर्दू इत्यादि भाषाया खँग्व: दुथना मे चिनेगु प्रवृत्ति नं उबलेनिसें न्हयज्यात । 
उबलेया नेपाल उपत्यकाया जनजीवनं लाना थःगु पहलं उच्चारण यायेगु याना त:गु तद्भव 
रुप खःसा गुलिं मागधि प्राकृत भाषा परिवारया मैथिली दुचायेका तःगु संस्कृत, मैथिली, 
फारसी, उर्दु इत्यादि भाषाया खँग्व: नेपालभाषाया ध्वनि प्रकृति अनुकूल जूगुलिं नेपालभाषाया 
दुज: थें च्चं । उजाःगु भषेत्तर खँग्वः छ्यलां नेपालभाषा मेया अभिव्यक्ति कृत्रिम मज्‌, बरु 
स्वभाविक, बोधगम्य व न्यने यइपु ज्‌ । हानं, उजागु खँग्व: छयला: कविपिसं थःपिनिगु 
काव्यकृतिइ विशिष्ट भाव' ध्वन्यार्थ अभिव्यक्त यायेगु सफल कृत: या:गु सी दु । उबलेया 
कविपिसं नेपालभाषाया भाषिक स्वरुप व्यक्तित्वय घा:पा: मलाइकथं हे थ:पिनिगु काव्यकृतिइ 
भाषेत्तर खँग्व: छ्यलेगु याना थकग सी दु । 


नेपालमाषाया प्राचीन. काव्य सिर्जना काव्या प्रवृत्ति -३३७ 


उबलेया नेपालभाषा काव्य स्रष्टा कविपिसं ज्याना थकगु वाक्य- विन्यासं याना नं 
नेपालभाषां थ:गु स्वतन्त्र भाषिक स्वरुप व्यक्तित्व न्हयब्वयाच्वने फुगु ख: । उबलेया कविपिसं 
मे चिनीबले थुजा:गु खँय च्यूता तया वाक्य ज्याइगु ज॒याच्वन । काव्यया विषय-वस्तु, 
भावभूमि, वातावरण इत्यादियात ल्वयेक ज्याना त:गु थी थी वाक्यं इमिगु सिर्जनामूलक 
सक्रियता नं यच्चुक क्यं । कविपिसं थःपिनि नुगलय लूगु निश्छल भाव-विचार अःपुक 
याउँक ध्वाथुइक न्हयब्वयेत स्वइगुलिं याना इमिसं थःपिनि काव्यय सामान्य वाक्ययात निं म्‌ 
थाय ब्यूग॒ खने दु । उकि, इमिसं काव्यय संयुक्त वाक्य, अन्याश्रित वाक्य व मिश्र वाक्ययात 
नं सामान्य वाक्य थें हे याउँक सलल न्ह्याइकथं ज्यायेगु व सरल सरस सुबोधगम्य यायेगुली 
आपा ध्यान ब्यूगु सी दु । अथे जूगुलिं उबलेया काव्यया माध्यम जुयाच्चंगु नेपालभाषाय 
संस्कृतया अनुवाद टीका च्वया तःग॒ स्तोत्र व गद्या माध्यम नेपालभाषाय धोदुइग कृत्रिमता 
व भद्दापह छतिं मदुगु खः । काव्यया नेपालभाषा स्वतःस्फूर्टता, सरलता, सहज सुबोधता, 
स्वाभाविकता, सरसता, भावव्यन्जना शक्ति इत्यादि गीति काव्यय दये मा:गु गुण विशेषतां 
सुसम्पन्न जुइकेगु उबलेया कविपिनि मंका:गु भाषिक प्रवृत्ति जुयाच्चन । 


उबलेया कविपिसं थःथःगु॒ अभिव्यक्ति कलाय नैसर्गिक सौन्दर्यं समा याकेभनं 
जनजीवनय प्रचलित व लोक हवा:गु लोकोक्तियात कवितात्मक रुप बिया छ्यलेगु यात । 
इमिगु काव्यया भावपूर्ण, न्यने यइपुगु व हिसिं लीगु उद्गारं मानव जीवनयात लिज्ञां न्हयज्ञां 
बीकेगु कृत: या:गुलिं इमिगु काव्यया गुगुं उद्गारं प्रख्यात सूक्ति व छुनाखेँ रुप काये फुगु दु । 

(ख) अलंकारिकता व प्रतीकात्मकता- उबलेया कविपिसं थःपिनिगु काव्यकृतिइ 
शब्दजाल प्यना: वाक्चमत्कार क्यनेगु मस्व: । इमिसं अलंकार भार काव्यं फयां फये 
मफयेक कोचीगु मया: । नाना रंगया अलंकार पाना: थःपिनिगु काव्यकृतियात विरुप नं 
मयाः । इमिसं ला थःपिनि नुगलय लूगु भाव-विचार, अनुभूति प्रतिक्रिया छुकिं नं मपंक 
न्यनीपिं ब्वनीपिं सहृदय रसिकया नुगलय याउँक सल्ललं संचार याना भाव तादात्म्य जुइकेगु 
म्‌ कुतः याःगु जुयाच्चन । सहज सुबोधता, सरसता, सरलता, स्वाभाविकता हे नं उबलेया 
काव्यया अलंकार थें जुयाच्चन । काव्य शास्त्र परम्परां न्हयाके ह:गु अलंकार ल्यू ल्य्‌ इपिं 
मिखा तिसिना दुब्वां मवं । इमिसं थःथःगु काव्यया भाव दुग्यंके त्वःता उगुथुगूं अलंकार 
जबरजस्तं छ्यला काव्ययात पिनें पिनें जक छायपेगु दुराग्रह मन्व: । जीवनया यथार्थ 
अनुभूतिं लूग॒ भाव-विचार दुथना त:गु इमिगु काव्यय ला इमिसं आपालं प्रचलित प्रख्यातगु 
अलंकारयात जक थाय बीगु याना तल । इमिसं थःपिनि काव्यकृति संगीत ध्वनि- माधुर्य 
लुइक शब्दालंकार छ्यला थकल । काव्यया रसभाव सहृदय रसिकया नुगलय संचार यायेया 
नितिं व भावव्यञ्जना सशक्त यायेया नितिं अर्थालंकार अन्तर्गत ला:गु उपमा, रुपक, 
व्यतिरेक, निश्चय इत्यादि साहृश्यमूलक अलंकार छ्यलेगुली इपिं आपा प्रवृत्त जुयाच्वन । 
इमिसं सादृश्यमूलक अलंकार काव्यया उपास्य आश्रय पात्र व चरित्र नायक नायिकाया रुप 
गुण च्चछाया इमिप्रति भक्ति प्रेम ग्वाकेगु प्रसंगय छयला थकल । अथेतुं जीवन-दर्शन व 
नीति उपदेशया मेय जीवन दर्शन सम्बन्धी भाववाचक खँग्वःया भावार्थ वस्तुगत याना 
प्वलेत सादृश्यमूलक रुपक अलंकार इमिसं आपालं छयला थकल । मानिनी नायिकायात 
नैतिक प्रभाव लाइकथं न्वायेत अप्रस्तुत प्रशांसा अलंकार (प्रताप मल्लं), विरह विहवल नायक 
नायिकाया अतिभनं तच्चयाच्चंगु विरह सन्तापया भाव-किपा न्हयब्वयत इमिसं विरोध व 
विभावना इत्यादि थेंजाःगु विरोधमूलक अलंकार (सिद्धिनरसिंह मल्लं तथा समसामयिक 
सांसारिक जीवनया विसंगति बोध यासे सजग याकेगु निंतिं अर्थान्तरन्यास अलंकार 
(श्रीनिवास मल्लं) छ्यला त:गु सी दु । इमिसं संस्कृत व मैथिली काव्य परम्पराय आपालं 
प्रव्यातगु उपमान उपमेय त्यास कया त:गुया काव्य दसि दसु आपालं धोद्द्‌ वः । इमिसं 

(प्रताप मल्लं) व जगच्चन्दं थ:पिनि समकालीन जीवन-स्थिति, जातीय संस्कृति सभ्यता व 
स्थानीय प्रकतिया उगुं थुगं उपकरण विशेषयात नं उपमान याना परम्परागत उपमान व 
रुपक अलंकार छ्यलाय सिर्जनामूलक सक्रियताया यइपुगु दृष्टान्त त्वःता थकल । 


उबले नेपाल उपत्यकाय लोकं हवानाच्चंगु जयदेवया गीतगोविन्द विद्यापतिया 
पदावली वं सूरदासया सूरसागरया अति प्रख्यात प्रचलित अलंकारिक भाव उद्गार विशेष 
लाना: उबलेया कविपिसं (सिद्धिनरसिंह व प्रताप मल्लं) थःथः पिनिगु काव्यया मेमेगु हे भाव 
प्रंसंग विशेषय ल्वयेक छ्यला थकल । मिखा तिसिना इमिसं गुगुं नं अलंकार छ्यलाया 
अनुकरण मया: । अलंकार छ्यलाय इमि कृतः परिश्रमसाध्य, कृत्रिम, भद्दा व नच्चा पह 
मव: । इमिसं छयला थकूगु अलंकारया ता व ल्या: सीमित सां अलंकार छयलाय इपिं नासलं 
ली धाये बह ज्‌ । 

थुगु सदीया कवि सिद्धिनरसिंह मल्लं निर्गुण भक्ति प्रधान मेय परब्रम्ह स्वरुपम्ह 
उपास्यया दिव्य, शान्त व कान्त विराट व्यक्तित्वया प्रतीक रुपय जीस्वांमा: क्वखाया तःम्ह 
उपास्य स्वामी गोपीनाथ, परमात्माया विराट व्यक्तित्वया रहस्य अन्वेषण तथा उपास्य 
परमात्मां उपासक जीवात्मायात आश्रय बीगु असीम अनुग्रहया प्रतीक कथं “श्याम धनि जि 
छम्ह छतरिस दुकाओ” उद्गार न्हयब्वया त:गु खने दु । 

सगुण भक्ति प्रधान मेय धा:सा उपास्यया भक्तवत्सल लीलावतारया बाखं हे 
लिसाया प्वलेगु मयासें उजोगु बाखं प्रतीक कथं जक संकेत यायेगु प्रवृत्ति उबलेया काव्यय 
खने दयाच्चन । 


(ग) संगीतात्मकता- उबलेया कविपिनि काव्यकृति आपा धया थें ई, ऋतु व रस 
भावानुकूल थी थी राग रागिनीबद्ध सगीत शास्त्र विधिकथं हाले छिंक चिना त:गु खः । उबले 
गुलिं गुलिं मे लोकलयं व जातीय छन्दं नं चिनेगु या: । ख्वपया कविपिसं दोहा थें जाःगु मात्रा 
छन्दं मे चिना थकुगु जुयाच्चन । उबलेतक नेपालभाषाय वार्णिक छन्दं मे, श्लोक व पद्य चिनेगु 
प्रवृत्ति न्ह्यलूगु खने मदुनि । थृभनं उबले आपा धया थें काव्यया छता म्‌ प्रवृत्ति संगीतात्मकता 
जुयाच्चंगु प्रमाणित ज्‌ । उबलेया कविपिनि म्‌ ध्येय काव्यय संगीतात्मकता व संगीतय काव्यात्मकता 
गुण सुइकेगु जुयाच्चन । मे पतिक राग रागिनीया नां व ताल संकेत याना तइगुलिं तथा न्हयागु 
नं विषययात कया मे चिनीगु उबलेया व्यापक प्रचलनं थ्व खँ पुष्टि या: । 


(घ) आत्मपरकता व विषयपरकता- थुगु सदीया फुकक धया थें कविपिनि काव्यकूती 
आत्मपरकता अभिव्यक्ति पक्षया म्‌ प्रवृत्तिकथं विद्यमान जूगु खने दु । धार्मिक, श्रृंगारिक, 
नेतिक, देशभक्ति, राजभक्ति, कथात्मक न्हयागु मेय नं स्रष्टा कवि कवयित्रीया आत्मां 
न्वंवानाच्चंगु सः न्यने दु थें अनुभव ज्‌ वः । इमिसं थःथःपिनि दुःख सुखया अनुभूति थःथःगु 
वैयक्तिक दु:ख सुख थें याना मखु कि मानवीय दुःख सुख थें च्वंक अभिव्यक्त याना थकूगु 
खने दु । दुःख पीर व विरहं कयाच्वंम्ह सुं पात्रयाके दुबिना कविं वयागु नुगःघाः थःयात हे 
जुयाच्चंग थें याना दु:ख वेदनाया स: न्यंका तइ । इष्ट उपास्य देवदेवीयाके अभयवर, 
आश्रयवर व श्रीसमृद्धिया वर फवंसां समष्टि दुने थः दुथ्याका समष्टि मानवया भिंतुना कबिं 
उजोगु वरया नितिं प्रार्थना यानाच्चंगु ताये दु । उबलेया काव्यकृतिइ विषय-परकता प्रवृत्ति 
तसक म्हो खने दु । जगच्चन्दया “अष्टनायिका” वर्णन मेय, जगतकेशरीया “चण्डेश्वरी 
स्तोत्र” मेय निं थ्व प्रवृत्ति स्पष्टं न्हयल्‌ । मेमेपिं कविपिनि काव्यकृतिइ धाःसा गुगुं विषययात 
कया वर्णन परिचय बिया त:गुली आत्मपरकता प्रवृत्ति हे न्हयलू व: । गीति काव्यय दये 
माःगु आत्मपरकता प्रवृत्तिं याना नेपालभाषा काव्य उबले विशुद्ध गीति काव्य कथं न्हयलूइ 
धुंक्‌गु स्पष्ट ज्‌ । 

(ड) संवादात्मकता- थुगु सदी केशव उदास धाःम्ह सर्वसाधारण कविया छप्‌ 
श्रृंगरिक मेय जक संवादात्मकता प्रवृत्ति न्हयल्‌ । थ्व प्रवृत्ति उबलेतक आपा न्हयल्‌ 
मवःनिगु सी दु । पात्रतय थवं थवय जुइगु खेल्हाबल्हा इमि मायामतिनाया वियोग संयोगया 
बाखं व इमि चरित्र विशेषता (अप्पो याना नायिकां) प्वलीगु कला धासा बांलाक ब्व:लने 

धुंकगु तथ्य केशव उदासया संवादात्मक श्रृंगारिक में प्रमाणित या 


(च) इतिकथात्मकता: कथात्मकता- जगतकेशरी स्कन्द पुराणया हिमवत खण्ड 
नेपाल महात्म्यया श्रीचण्डेश्‍वरी पादुभावना ध्यायया लिधंसाय चिना त:गु “श्रीचण्डेश्वरी 
स्तोत्र” शीर्षकगु छपु धार्मिक बाखंमे व योगतरेन्द्र मल्लया शासनकालीन “नक प्रथमसं 
सुमलपा रछिमी देव” शीर्षकगु छपु सामाजिक ब:चाहाकगु मेय इतिकथात्मकता प्रवृत्ति खने 
दु । श्रीचण्डेश्वरीप्रति भक्तजनया नुगलय भक्तिभाव ग्वाकेगु व देजायेकेगु तातुसें चिना 
त:गु जूगुलिं उकी श्री चण्डेश्वरी थः भक्त देवगणयात चण्डासुर दैत्यया आक्रमणं रक्षा 
या:गु बाखं पूवंक कना तःगु दु । बाखं हे मौलिक सिर्जना मखुसां नेपाल महात्म्या 
श्रीचण्डेश्वरीया सगुण लीलावतारया बाखं कविं थःगु पहल न्हयब्वःगु कृतः प्रशंसनीय ज्‌ । 
मेमेगु फुटकर भक्ति स्तुति मेय पौराणिक उपास्य आश्रय पात्रतसेँ भक्तजन उद्धार या:गु खँ 
अति संक्षेपं संकेत जक याना तल । “नक प्रथमसं सुमलपा रछिमी देव” शीर्षकगु मेय 
कथात्मकता प्रवृत्ति यचुसे मच्चं । रचनाकाल अनिश्‍चित जुयाच्चंग “स्वयनगु” शीर्षकगु 
स्यल्लागु सामाजिक बाखं मेया जीर्णावशेष ब्वयेगु जक कृत: उगु बाखं में या: । उकि सिबें 
ला केशव उदासया रचनां नायो नकिंया खँल्हाबल्हाया ल॑ इमि मतिनाय वियोग जूगु व इमि 
हानं हवनेगु तातुना बाखनय थें कथंहंक प्वला त:गु स्यल्ला: । 

थुपिं तथ्यं ई. सन्या १७ गूगु सदीया नेपालभाषा काव्यया कथात्मकता प्रवृत्तिया खं थुलि 
निश्चित ज्‌ व:- (१) उपास्य आश्रय पात्रप्रति भक्तजनया नुगलय भक्ति थनेगु तातुनां जक उपास्यं 
भक्त उद्धार या:गुया बाखं कना तइगु अथवा उजोगु बाखं संक्षिप्तं न्हयजक थना तइगु (ख) 
“स्वयनगु” थें जा:गु मौलिक बाखं मे चिनेगु सक्रियता थ्यंक खने मदयाच्चने थंकल । तर उजोगु 
बाखं मेया गुगुं गुगुं अंश लुमंके फक्व लुमंका लाये फुगु जीर्णावशेषयात मे चिनेगु हालेगु चलन उबले 
दनि (३) सामाजिक, ऐतिहासिक व मेमेगु गुगु प्रकारया बाखं मे चिनेगु सक्रियता खने मदुनि । 


प्रभाव 
थुगु सदीया काव्यय प्रतिविम्बित थी थी प्रभावया बिस्क बिस्कं विश्लेषण न्हापा न्हापा 
वंगु अध्याय दुने यथाप्रसंग जुड धुंकल । आः, थन उपि प्रभावया खै कालक्रमकथं झोलाक 
छथासं न्हयब्वयेगु ज्या जुड । उबलेया मूमूपिं प्रतिनिधि कविपिं सिद्वधिनरसिंह, प्रताप मल्ल, 
जगच्चन्द, श्रीनिवास मल्ल तथा कवयित्री ऋद्धिलक्ष्मी खः । इपिं सकलें थ:थ:गु इलय प्रचलित 
विद्या कला काव्य अलंकार कोष अध्ययन मनन चिन्तन व अभ्यास याना पारंगत जूपिं खः । 
इमिगु काव्यय इमिसं अध्ययन याना त:गु विद्या विषयया शैक्षिक संस्कारया प्रभाव लुयाच्चनीगु 
स्वाभाविक खः । अथे हे समकालिक देश काल परिस्थिति, सामाजिक सांस्कृतिक रीतिथिति, 
काव्य परम्परा ब वाद, तथा भक्ति आन्दोलन इत्यादिया प्रभाव प्रत्यक्ष अप्रत्यक्षं इमित 
लानाच्वंगु नं इमिगु काव्यय लुयाच्चं । थथे जुइगु हे इपिं थ:थ: समकालिक देशकाल परिस्थिति, 
परम्परा, आन्दोलनप्रति सजग जुयाच्वंगुया छुमाँ खः । इमिसं थः सिबें न्हापाया अथवा थः 
समकालिक प्रख्यात कविपिनि काव्य अध्ययन मनन याना थःपिसं पच्य याये फये धुंकगु भाव 
उद्गार अलंकार थःगु थें च्चंक छ्यला थकल । समसामयिक गुगुं काव्य परम्परां व भक्ति 
आन्दोलनं प्रभावित जुया इमिसं उकियात ल्वय्‌क काव्य सिर्जना याना थकल । इमिसं थःपिं 
प्रभावित जुयागु गुगुं काव्यकृति मिखा तिसिना अनुकरण मया: । मेमेग॒ काव्यकृति अनुवाद 
जक याना इमिसं थःपिनिगु सिर्जना शक्तिया दारिद्रय नं मब्व: । 


काव्या प्रवृत्ति -३४० नेपालमाषाया प्राचीन काव्य सिर्जना 


उबलेया कविपिंत काव्य, काव्य शास्त्र, संगीत शास्त्र, वेद, वेदान्त दर्शन, पुराण ( 
श्रीमदभागवत, देवी भागवत, स्कन्द, मार्कण्डेय इत्यादि), रामायण, महाभारत, जयदेवया 
गीतगोविन्द, विद्यापतिया पदावली, वात्स्यायनया कामसूत्रम्‌ इत्यादि विषयं तथा उबले 
नेपालय दुहां वःगु भक्ति आन्दोलनं व श्रृंगारिक रीति काव्य परम्परां प्रभावित याना तःगु 
खँ सिद्धिनरसिंह, प्रताप मल्ल, जगच्चन्द, श्रीनिवास मल्ल, ऋद्धिलक्ष्मीपिनि मेय पाःलाक 
प्रतिध्वनित जुयाच्चंगु ताये दु । श्रीमदभागवत महापुराणया प्रभाव जुजु सिद्धिनरसिंहयात 
क्वातुक ला:गुया फलस्वरुप अनयाके भागवतभक्त तथा दास्य सिद्ध निष्काम कृष्णभक्त कवि 
व्यक्तित्व ब्वःलंगु खः । अन श्रीकृष्ण वा राधाया माया मतिना सम्बन्धी मधुर रस प्रधान 
स्यल्लागु काव्य स्रष्टा रुपय न्हयलुइ फुगु नं अनयात गीतगोविन्द व विद्यापतिया पदाबलीया 
प्रभावं खः । अनयात उपास्य स्वामी गोपीनाथ श्रीकृष्ण भगवान्या दिव्यस्वरुप प्रत्यक्ष दर्शन 
सुखानुभूति लाभ जूगु नं अनं श्रीमद्भागवत महापुराण (विशेष याना १६१७-२५, १०।२२।२६, 
१० । २५।१-२९, १०।२९।४७-४८) तन्मय भावं अध्ययन मनन याना जूगुया परिणामं खः । 
अनया काव्यकूतिया म्‌ विषयवस्तु, भाव व दर्शन उपदेशया आधार स्रोत मूलत: श्रीमद्‌भागवत 
महापुराण ख: । तर अनं थःगु काव्यस उकिया आश्रय चरित्र नायक श्रीकृष्ण भगवान्या 
सगुण लीलावतारया बाखं नेपाल भाषाय मे चिना लिसाया जक त:गु मखु । अनया काव्यय 
अनं भक्ति साधनां पिलूगु दुःख सुख अनुभूति न्हयब्वया तल । अनया काव्यया आश्रय 
उपास्य चरित्र-नायक स्वामी गोपीनाथ श्रीकृष्ण भगवानया दिव्य रुप श्रीमद्‌भागवत 
महापुराणया व पृष्टिमार्गीय अद्वैतवादी कुष्णभक्ततय उपास्य श्रीकूष्णया रुपश्रीनाप जो 
ला: । अयसां अनया काव्यया आश्रय उपास्य अनया हे भक्ति साधनारत कविप्रतिभां 
सिर्जित पात्र खः । 


अनं थःगु काव्यस थः उपास्या प्रत्यक्ष दर्शन सुखानुभूति लाभ जूगुलिं थःगु हर्षविभोर 
मन:स्थिति न्हयब्वयेत संयोग श्रृंगार रस लुइका त:गु खः । अनं थः उपास्यया दर्शन सुख हानं 
नं चूमला: बलेया थःगु विरह विह्वल मन:स्थिति तथा थःम्हं थः उपास्या भक्ति साधना व 
बरोबर तीर्थाटन याना जूबले अनया स्वजनपिसं फये मा:गु विरह दशा न्हयब्वयेभनं प्रवास 
विप्रलम्भ श्रृंगार रस लुइका त:गु खः । गीतगोविन्द व विद्यापति पदावलीया श्रृंगार रस (काम 
दशा, विरह दशा, प्रकृति चित्रण, नायिकाभेद इत्यादि नाप) अनं थःगु काव्यय लाना क्वकया 
त:गु थें च्चंसां नं अनया काव्य गीतगोविन्द व विद्यापतिया पदावलीया अनुकरण नं मखु, 
अनुदित कुचाकाचा हवना त:गु मे पुच: नं मखु । अथे हे अनं श्रीमद्भागवत महापुराणं क्वकया 
थःगु काव्यस दुथना तःगु वेदान्त दर्शनया खै व उपदेश नं समकालिक जीवनप्रति थःगु 
धारणाकथं अभिव्यक्त याना त:गु खः । अनं थःगु काव्यस गीतगोविन्दया ति हे न्यने यइपुगु 
संगीत ध्वनि माधुर्य पिज्वयेक पदविन्यास याना त:गु दु । थुभनं भाव व शैलीया दृष्टिं अनया 
काव्यया तँ गीतगोविन्द व विद्यापतिया पदावलीया भाव व शैलीया तँ ससतिक ला: । अनया 
काव्यं न्हयब्वःगु कृष्ण भक्ति व श्रंगारिक भावया आंशिक प्रभाव प्रताप मल्ल, ऋद्धिलक्ष्सी, 
वृषभानन्द, विष्णु मल्ल, कुष्णसिंह व विजयानन्दया मेय थ्यंक ला:गु खने दु । 


- कवीन्द्रप्रताप मल्लं थ:ग नेपालभाषा व मैथिली मे मैथिली कवि विद्यापतिया पदावलीया 
थासाय चिना त:गु खने दु । मेया समाप्ति वाक्यस विद्यापतिं नायिकायात उपदेश न्यंकी थें 
अनं नं थःगु मेय कपटीम्ह प्रेमिकायात न्वायेभनं उपदेश वाक्य हना त:गु दु । विद्यापतिया 
भाव उद्गार व अलंकार क्वकया अनं थःगु मेया मेमेगु हे भाव प्रसंगय ल्वयेक हना तःगु दु । 
विद्यापति पदावलीया संगीत ध्वनि लय लुइक अनं थःगु मेया वाक्य ज्याना त:गु दु । थुपिं 
तथ्यं अनया मेय विद्यापति पदावलीया भाव व शैलीया प्रत्यक्ष प्रभाव लानाच्वंगु पुष्टि या: । 
तर अनं विद्यापति पदावलीया तप्यंक अनुकरण व अनुवाद याना त:गु खने मदु । थः 


नेपालभाषाया प्राचीन काव्य सिर्जना काव्या प्रवृत्ति -३४१ 


आश्रयदाता जुजु शिवसिंह व रानी लखिमादेवी लयतायेकेभनं. विद्यापतिं चिता त:गु श्रंगारिक 
पदावली थें व अनया कुचविहार भगवतिपुरया रानी मयजुपिं लयूतायकेत चिना त:गु अनया 
मैथिली मेय थें येचायेकी यःगु श्रृंगारिक मे अनं नेपालभाषाय चिना तःगु मदु,। प्रेमी- 
प्रेमिकायात न्वाना त:गु अनया श्रृंगारिक उपदेश मे नेपालभाषा काव्य परम्पराय न्हयल्‌ वःगु 
अनया सिर्जनात्मक देन ख: । पौराणिक स्रोतया लिधंसाय चिना तःगु अनया धार्मिक स्तुति 
ब उपदेश मेय नं अनं थ: समकालिक देश व प्रजा हितया निंतिं ल्वःगु सन्देश उपदेश 
न्हयब्वयेगु सिर्जनात्मक सक्रियता क्यंगु खने दु । 


थःयात “न्हुल जयदेव” धका परिचित याना थकूम्ह कवि जगच्चन्दया आकांक्षा 
कूष्णा-राधाया प्रणय लीला सम्बन्धी यइपुग काव्य चिना जयदेव प्रख्यात ज्‌ थें थः नं उजोगु 
यइपुगु मे चिना लोक हवाकेगु जुयाच्वन । अनं गीतगोविन्दया अलंकारिक उद्गार छतावता 
व श्रृंगारिक भाव लाना पचे याना थःगु थें च्चंक न्हयब्वल, उकिया अनुकरण व अनुवाद 
याना थःगु काव्यय दुथना त:गु खने मद्‌ । अनया काव्य गीतगोविन्द थें कुष्ण-राधाया 
प्रणयलीला व भक्तिस जक सीमित मज्‌ । भ्रुंगारिक, देशभक्ति, राजप्रशस्ति, समकालिक 
संस्कृति इत्यादि विषयया खॅ नं अनं यथाप्रसंग मा: हना तःगु दु । अनया संयोग श्रृंगार 
प्रधान गीति काव्यय अनं थः रानी अन्नपूर्णलक्ष्मीनापया धर्मयुक्त माया मतिनाया रस 
सुखानुभूति व मतिनाप्रति धारणा हे मूल रुपं अभिव्यक्त याना थकगु दु । अनं चिना थकगु 
देशभक्ति राज आदर्श व प्रशस्तिया मे थें भावपूर्णगु, विस्तृतगु, सशक्तगु व मौलिक मे 
विवेव्यकाल दुने मेमेगु मे सिर्जित जूगु खने मदु । अनं जगज्ज्योति मल्लं शुरु जक या:गु 
श्रृगारिक मे, देशभक्ति व राजप्रशस्ति मे व पद शैली त:जिक ब्वःलंकल । अनया काव्य 
न्हापा न्हापाया अथवा अनया हे समकालिक मेपिं सुं कविया काव्यकृतिया प्रभाव गाजलं 
दाःगु खने मदु । 

श्रीनिवास मल्ल व ऋद्धिलक्ष्मीपिं परम्परागत विषयस मे चिनीपिं जुया नं इमिके 
सिर्जनात्मक सक्रियता माःछि खने दनि । नपेन्द्र मल्ल, पार्थिवेन्द्र मल्ल, जितामित्र मल्ल, 
जयलक्ष्मीपिंके थ्यंका धा:सा इपिं स्वया न्हापान्हापाया कविपिनि प्रभाव लानाच्चंगु भू सी 
दु । सर्वसाधारण कवि केशव उदासया मेया विषयवस्तु व भाव परम्परागत जुया नं 
उकिया चरित्र-चित्रण पक्ष धा:सा कविया सिर्जना खः । 


मुल्यांकन 


नेपालभाषा काव्य सिर्जना जुया वंगु दकले दुग्यंगु व त:जिग महत्त्वपूर्ण ई ने.सं. ७३३- 
८२० दुनेया (ई. सन्या १७ गूगु सदी) समयावधि खः । उबले नेपाल उपत्यकाया राजनैतिक 
सामाजिक स्थिति प्राय: शान्तिपूर्ण ब अनुशासित जुयाच्चंगु तथा आर्थिक स्थिति सुथां लानाच्चंगुलिं 
विद्या, काव्य व कला साधना यायेत उबले अनुकूल व प्रेरणादायी वातावरण चूलानाच्चन । 
उबले नेपालभाषायात राजकीय आश्रय व कदर दयाच्चंगुया (उदार भाषा नीतिया) परिणामं 
उबले जुजु रानीपिं थःथःपिं हे नं काव्यस्रष्टा जुया न्हयलूल । सर्वसाधारण कविपिं नं थःथःगु नां 
थःथःपिसं चिनागु मेय स्पष्टं न्हयथना काव्य ख्यलय खने दयेक वल । 
विषय, विधा, प्रवृत्तिया बिस्कं बिस्क काव्य कृति न्हयब्वया प्रतिनिधि कवि 
कवयित्रीपिं दकले न्हापालाक .नेपालभाषाय खने दयेक व:गु समयावधि कथं नं थ्व सदी 
महत्त्वपूर्ण ज्‌ । नीति व ध्याच्‌ मेया जगज्ज्योति मल्ल, कृष्णया निर्गुण सगुण भक्ति प्रधान 
काव्यया सिद्धिनरसिंह, श्रृंगारिक व धार्मिक उपदेश प्रधान मेया प्रताप मल्ल, लायक 
श्रृंगारिक (सम्भोग पक्ष), देशप्रेम व तलेजु भक्ति सम्बन्धी मेया जगच्चन्द, लोकनाथया 
भक्ति स्तुति तथा ध्याच्‌ व नीति विषयया श्रीनिवास मल्ल, लायक श्रंगारिक मेया ऋद्विलक्ष्मी 


काव्यया प्रवृत्ति -३४२ नेपालभाषाया प्राचीन काट्या सिर्जना 


ब जयलक्ष्मीपिं थ्व हे सदी दुने प्रतिनिधि स्रष्टा कवि कवयित्री रुपय न्हयलूग खः । 


नेपालभाषा गीति काव्यया सष्टापिसं त:ताजि विषय ज्वना थ्व हे सदी दुने यक्व मे 
चिना थकल । थ्व सदी दुने तक खने दये धुंकगु नेपालभाषाया काव्यया विषय थथे ख:- (क) 


माया मतिना, (ख) भक्ति स्तुति, (ग) नीति, (घ) ध्याचु, (ड) देशभक्ति, (च) राजप्रशस्ति, 
छ) धार्मिक व सामाजिक (संवादात्मक इतिकथनात्मक) बाखं मे । 


काव्य गुणं (रस भाव, अलंकार, गुण, संगीतात्मकता, आत्मपरकता व यथार्थोन्मुख) 
सम्पन्नगु काव्य सिर्जना जूगु व ब्वःलंगु थ्व सदी नेपालभाषाया काव्यया इतिहासया स्वर्ण 
युग धाये बह ज्‌ । थ्व सदीया नेपालभाषा काव्यया विषयभूमि, भावभूमि व अभिव्यक्ति 
शैली थ्व सदीयां लिपा लिपाया कवि कवयित्रीपिसं आदर्श दसु व संस्कार नाला: देहं कायेगु 
यानाच्चंगु जुल । काव्य सिर्जना धा: त्वा: मदयेक न्हयज्याकावं च्वनेत लिपा लिपाया कवि 
कवयित्रीपिनि निति थुगु सदीया काव्य धाः प्रेरणास्रोत जुया ब्यूगु दु । 


संस्कत, मैथिली (ब्रज अवधीया नं छुं अशय), फारसी, उर्दु, अरबी भाषाया खँग्वलं 
हयृहय्‌ भुना च्चं बलं नं नेपालभाषा थ्व सदीया गीतिकाव्य अर्थात्‌ मेया यइपुगु, सशक्तगु व 
स्वाभाविकगु माध्यम भाय जुसें थःगु स्वतन्त्र भाषिक स्वरुप धस्वाकावं न्हयज्यानाच्चंगु खने 
दु । उबलेया काव्यया माध्यम जुयाच्चंगु नेपालभाषाया सामान्य वाक्यं, सामान्य वाक्यं थें 
सल्ललं न्ह्याःग॒ सरल सरस व सुबोधगम्य संयुक्त वाक्यं व मिश्र वाक्यं भक्ति, जीवन 
दर्शनया गहन भाव, माया मतिनाया सक्ष्म भाव, समसामयिक विकृति व विसंगतिया 
विरुद्वय स्याचग्‌ ध्याच्‌ न्हयब्वये फुग॒ खने दु । काव्य स्तरीय माध्यम भाषा जुया उबलेया 
नेपालभाषा जहांथीगु खने दु । 


नेपालमाषाया प्राचीन काव्य सिर्जना काव्या प्रवृत्ति -३४३ 


ने.सं. ८२१-८९१ (ई. सन्या १८-१९ वगु सदी) दुने 

थुगु सदी नेपालभाषाय काव्य सिर्जना सक्रियता लायक्‌ खलक सिबें नं लायकूली 
आश्रित पण्डित कविपिसं व सर्वसाधारण कविपिसं आपा क्यंगु जुल । उबलेया लायक 
खलक पिलूपिं कवि कवयित्री मध्ये जुजु जगज्जय मल्ल व अनया रानी कुमुदिनी देवी, जुजु 
विष्णु मल्ल, जुजु रणजीत मल्ल व अनया रानी वृद्धिलक्ष्मी, व जुजु जयप्रकाश मल्लपिसं 
तिनि स्यस्यलाःगु आत्मपरक स्तुति मे सिर्जना या:गु खने दत । इपिं बाहेक उबलेया मेमेपिं 
जुजु रानीपिनि नां उबलेया मेय कवि कवयित्री रुपय न्हयब्वया त:गु खने द:सां उपिं मेय इमि 
इमिग हे आत्माभिव्यक्ति न्हयमल्‌ । लायकली आश्रित जुया च्चंच्चंपिं उबलेया लायक 
पण्डित कवितसें थः थः आश्रयदाता लयतायके निंतिं व राजभक्ति क्यनेया नितिं इमिगु नां 
कवि कवयित्री रुपय न्हयब्वया त:गु सी दु । उबले, नेपाल उपत्यकाय स्वनिग:यां राजनेतिक 
अस्थिरताया कारणं व जुजुपिनि आपालं भोग विलास रिखे मन क्वसा:गुलिं जुजु रानीपिं 
थःथःपिं हे काव्यस्रष्टा रुपय उबले पिलुइ मफुगु खः । उबलेया स्वनिग:यां लायक्‌ पण्डित 
कवितसें थ:थ: आश्रयदाता जुजु रानीपिनि भ्रुंगारिक विलास याना न्हयाइपुकेया नितिं 
पौराणिक व लोक बाखंया लिधंसाय च्वया ब्यूगु नाटक नाटिका लायक दुने प्याखं दयेका 
क्यनीगु चलन दयाः नं जुजु खलःया पाखें काव्य सिर्जना जूगु खने मदुगु खः । जुजु रानी व 
इमिथाय आश्रित लायक्‌ कविपिसंसिबें नं सर्वसाधारण कविपिसं हे त:जिगु काव्य सिर्जना 
'याःगु खने दत । उबलेया नेपालभाषा काव्यय लूगु प्रवृत्ति कवय न्हयब्वया थें ख:- 


(१) भाव पक्षया प्रतृत्ति 
थुगु सदी दुनेया नेपालभाषा काव्यया मूमूगु भावपक्षीय प्रवृत्ति छसिकथं (क) भक्ति, 
(ख) श्रृंगारिकता (ग) ध्याच्‌ व (घ) उपदेश खः । 


(क) भक्ति- न्हयथ वंगु सदी थें थुगु सदी नं नेपाल उपत्यकाय धर्म म्‌ थाय कयाच्चंगु 
जुल । उकि उबलेया नेपालभाषा काव्यय भक्ति म्‌ प्रवृत्ति कथं न्हयलुयाच्चंगु खः । थःथः 
कुल धर्मया इष्ट उपास्य देवदेवीया जात्रा-पूजा-पर्व उत्सवबले हालेत चिना त:गु स्तुति मेया 
ल्या: उबले नं यक्वं खने दु । तर उबले निर्गुण भक्ति प्रधान स्तुति मे चिनेगुयासिबें सगुण, 
अर्थार्थी, आर्त्त, वात्सल्य व दैन्य भक्ति भावं स्तुति मे चिनेगुली जक कविपिनि मन आपा 
क्वसाःगु जुयाच्चन । उबलेया शैव, शाक्त, बौद्ध व वैष्णव धर्मावलम्बी नेपालबासीपिसं धर्म 
समन्वयया उदार व आदर्श व्यवहार ज्वनाच्चंगुलिं उबलेया नेपालभाषा मेय कविपिसं 
नासःद्यो- महाद्यो, भगवति, तलेजु भवानी, भैरव, गणेद्यो, हरिहर, करुणामय- लोकेश्वर 
बुंगद्यो, विष्णु भगवान्‌ (हरि, कृष्ण व नारायण), स्वयम्भू, गंगा, सूर्योयात थःथः कुल धर्म्म 
ब साधना कर्म्मया उपास्य देवदेवी नाला: इमिगु स्तुति मे चिना तःगु खने दु । 

उबले दाफा भजन व नाटक नाटिकाया चलन आपा दुगुलिं संगीतया आराध्य 
नास:द्योयाके संगीत नाटक प्याखनय निर्विघून सिद्धिफल, जगतया कल्याण, थः विरोधी व 
शत्रु पक्ष क्वत्यले फयेकेत अभय व आत्मबलया वरदान फोसें यक्वं नान्दी श्लोक, नान्दी मे 
व स्तुति मे चिना तःगु खने दत । ख्वप जुजु भूपतीन्द्र मल्लया शासनकालीन नास:द्योया 
स्तृतिइ (मानन्धर: “नासःद्योया तुतः”, नेपाल ऋतुपाँ ने.सं. १०९७ शरद, पौ ३ ।) न्हयब्वया 
तःथें जा:गु वर्ण्य खया लिधंसाय थुगु सदीया कविपिसं थःथःगु भक्ति भाव व शैली विशेष 
बांलुइक नासःद्योया स्तुति मे यक्वस्यां चिना थकल । संगीतया आराध्य नास:द्योया रुप 
गुणयात ल्वयेक काव्य गुण दुथना संगीत ध्वनिं छायपिया मे चिना वंम्ह उबलेया कान्तिपुरया 
जुजु जयप्रकाश मल्ल नास:द्योया प्रतिनिधि भक्त कवि खः । 


काव्यया प्रवृत्ति - ३४४ नेपालमाषाया प्राचीन काव्य सिर्जना 


अनं संगीतया आराध्य नासः द्योयाके तकं थ: विरोधी शत्रु पक्ष क्वत्यले फयेमा 
धका वरदान फोना तःगु दु । थःगु शासनकालीन नेपाल उपत्यकाया राजनैतिक स्थिति 
संकटपूर्ण जूगुलिं उजोगु प्रवृत्ति अनं नास: द्योया स्तृति मेय न्हयब्वया थकूगु सी दु । 

उबलेया जुजु खलक व सर्वसाधारण प्रजाजनपाखें पिलूपिं कविपिसं भगवति तलेजु 
भवानी व भैरवयाके थःथः विरोधी व शत्रु पक्षयात क्वत्यले फयेमा धका आत्मबल व अभय 
वर फॉसें ओजपूर्ण स्तुति मे नं यक्व चिना थकग खने दु । उबलेया स्वनिगःया ये, यल व 
ख्वप राज्य मध्ये गुगुं निग्‌ राज्य थःथः जाना स्वंगूगु राज्यया इलागा थाय त्यलेत थवंथवय 
वैरभाव तया हयूका: जुइगु जुयाच्चन । उजोगु हथाः फये माःगु राज्यया जुजु प्रजापन्चं थःगु 
राज्य देश व प्रजाबन्धु रक्षा यायेया नितिं थःगु पक्षय आत्मबल व उत्साह थनेभनं भैरव 
भगवति थें जा:पि उपास्य देददेवीयाके शक्ति व अभय वरदान फोना आर्त, अर्थार्थी व 
वात्सल्य भक्तिभावं जाःगु स्तुति मे चिनेगु यात । उजाःगु स्तुति मे उबलेया उपासक 
भक्ततयत थःगु पक्षया सैनिकतय्के रौद्र व वीर रस तथा थः विरोधी शत्रु पक्षय भयानक 
रस संचार याना बी धयागु खँय आत्मविश्वास दयेका बीगु माध्यम जुयाच्चन । 


थुगु सदीया शुरु शुरुया स्तुति मेय खने दुगु उपास्य देवदेवीया रुपगुण च्वछासें 
'उपास्यया कपानुग्रह तातुनेग्‌ प्रवृत्ति थ्व हे सदीया ६७ ग्‌ दशकयां लिपा लिपाया स्तुति मेय. 
म्हो जुया वन । स्तोत्रया परम्परागत वर्ण्यखँ त्वःतूगु नं खने दत । अधर्मी, अन्यायी व 
निर्विवेकी पात्रया व्यवहारयात कया कुंखिना ध्याच्‌ न्यंकेगु, खेद प्रकट यायेगु, थःया पाखें 
जूगु व थः स्वजनपिसं या:गु राजनैतिक पाप भूलया नितिं क्षमा फोनेगु तथा नेपालया कुदिन 
मदेयेकेया नितिं सकलें छप्पं छधी जुयेत सामूहिक प्रार्थना व आहवान यायेगु प्रवृत्ति सक्रिय 
जुल । मानवीय, राष्ट्रिय व सामूहिक दु:ख संकटं मुक्त जुइग व समृद्धि भिन्तुनेगु प्रवृत्ति थुगु 
सदीया नेपालभाषा काव्यस मूलत: सक्रिय जुयाच्चन । 

(ख) श्रृंगारिकता- थुगु सदी नेपालभाषा काव्यय श्रृंगारिकता प्रवृत्तिं निगूगु थाय 
कया त:गु खने दु । न्हयथ वंग सदीया थें थुगु सदीया लायक खलक पिलूपिं सुं कवि 
कवयित्रीपिसं स्वतन्त्र श्रृंगारिक गीति काव्य व मुक्तक मे चिना त:ःग आ: तक मलूनि । 
सर्वसाधारण कविपिसं चिना त:गु श्रृंगारिक मे मध्ये नं यकव मेय कविया नां व रचना तिथि 
मिति छुं मदुगुलिं उपिं गुग॒ ईया सुया सुया रचना विशेष खः निश्चित मज्‌ । थुगु सदी नाटक 
नाटिकाया आपा प्रचलन जुयाच्चंगु ई खः । उकि उबलेया नाटक नाटिकाया पुरुष श्रृंगारोक्ति, 
स्त्री श्रृगारोक्ति, जल विहार व वन विहारया में हे उगु ईया लायक श्रृंगारिक मेया 
प्रतिनिधित्व या:गु जुयाच्चन । लायक्‌ कविपिसं थः आश्रयदातापिनि रस सुख विलासया 
अभिलाषा पूर्ण याना इमित लयतायेके तातुसे जक चिना त:गु जुया उपिं लायक भृंगारिक 
मेय नायिकाया कामोत्तेजक अंग अवयव छतावताया जक रुप सौन्दर्य च्वछाया तप्यंक “रस 
दान या” धका आहवान यायेगु प्रवृत्ति आपा सक्रिय जुल । आश्रयदातापिनि रस सुख 
विलास इच्छा आकांक्षा अनुकूल जुइक लायक पण्डित कवितसें मानवीय श्रंगारिक चेष्टायात 
(थः आश्रयदातापिनि श्रृंगारिक चेष्टाया अप्रस्तुत प्रशंसा यायेभनं) देवी पात्रतय श्रृंगारिक' 
लीलाकथं न्हयब्वयेगु प्रवृत्ति थुगु सदीया लायक्‌ श्रृंगारिक मेय खने दनि । उजोगु लायक 
श्रृंगारिक मेय काव्य शास्त्रं परिभाषित व निर्देशित श्रृंगार रसया भेद उपभेद प्रसंग, 
भावविभाव, कामदशा, विरह-दशा इत्यादि विस्तृत खँ दुथ्याका त:गु खने मदु । प्रेम 
प्रेसंगया खे छपुलु निपुलु तिकिनंकाः नायक नायिकाया काम भावना ग्वाकेगु कृत: जक याना 
तल । व्रज भाषाया कृष्णया नोंकभोंक लीलामेय आधारित श्रृंगारिक कृष्ण रास मे 
चिनेगुली उबलेया कविपिनि मन वं । जगज्जय मल्ल व क्मुदिनीदेवीपिनि श्रृंगारिक मेंनिसें 
तिनि काव्य शास्त्रं कयना त:थेंया संयोग व विप्रलम्भ श्रृंगार रस प्रधान मेय भाव,विभाव, 


नेपालमाषाया प्राचीन काव्य सिर्जना काव्यया प्रवृत्ति- ३४५ 


नायिका-भेद, विरह- दशाया छुँ छुं पक्षया खँ काव्यया अन्तरंग अंग थें याता न्हयब्वयेगु 
प्रवृत्ति हानं खने दत । उबलेया सर्वसाधारण कविपिसं धा:सा बाखं मेय प्रोषितपतिका 
नायिकाया विरह दशा बाखं मेया अन्तरंग अंग थें याना वर्णन याना त:गु खने दु । उबलेया 
नाटक नाटिकाया श्रृंगारिक मेय सामन्तीय श्रृंगारिक विलासया नें ताये दु । नायकं रस 
सुख विलास यायेत क्यनीग्‌ धृष्ट व्यवहारयात कया: कोम्यालु मिजासं “हठन पिरति भिनीव 
छु रीति” धका सम्म न्ह्यसः तया: आत्मसमर्पण याइपिं नायिका उबलेया लायक शृंगारिक 
मेय दुथ्याका त:गु खने दु । नायकं नायिकायात नायिकां नायकयात थवंथवय सम्मान यायां 
माया मतिना याइपिं जुया धृष्ट नायकया पाखें शोषित पीडित जुड मा:म्ह नायिकाया ख्वबि 
भसुका: व विरह-व्यथा नं उबलेया लायक्‌ श्रृंगारिक मेय न्हयब्वयेगु याना मत:नि । 


उबलेया सर्वसाधारण कविपिसं चिना थकुगु श्रंगारिक मेय धाःसा स्वच्छन्द, निष्कपट 
व निःस्वार्थ माया मतिना याइपिं पात्रतय्‌त आलम्बन नायक नायिका रुपय थना तःगु दु । 
काव्य शास्त्रीय भाव, काम- शास्त्रीय लक्षण विशेषताय आधारित श्रृंगारिक भाव विभाव 
विरह व्यथाया वर्णन प्रसंग नं उबलेया कविपिसं थःगु थें याना श्रंगारिक मेय व सामाजिक 
बाखं मेय दुथ्याका त:गु खने दु । 

(ग) ध्याच्‌ व उपदेश- थुगु सदीया नेपालभाषा काव्यय ध्याच्‌ व उपदेशयात स्वंगूग 
थाय दु । उबलेया गुगं गुगं मेय ध्याच्‌ व उपदेश नितां छस्वा याना न्यंकेगु प्रवृत्ति खने दु । 
कविपिसं समकालिक मनूतय चरित्र व मनोवृत्ति खने दया वःगु विकृति व कमजोरीयात 
सुधार यायेगु नियतां न्यंकीगु जुया नं उबलेया ध्याच्‌ मेय उपदेश नं घाना तःगु खने दु । 
रणजीत मल्ल व जयप्रकाश मल्लया शासनकालीन सर्वसाधारण कविपिसं चिना थकग्‌ छपु 
सिन्हाज्या मेय व साया:या छपु कथाल्हायमेया उपदेशात्मक ध्याच्‌ छसिकथं थुकिया दसु 
खः । रणजीत मल्लया शासनकालीन सिन्हाज्या मेय तिरि धर्म छख्य तया सजं भाजुयाके 
मन तया न्वाका: जुइपिं लसिकल मिसातय चरित्र दोषयात उपहास यासें ध्याच्‌ न्यंका त:गु 
दु । थुगु चरित्र दोष उबले कजय याये थाकुइ धुंकगु जुया अज्ञात कविं गद्दीनशीन जुजु 
रणजीत मल्लया उपदेश वचन थें याना उबलेया चरित्रभ्रष्ट जुइत्यंपिंत उपदेश न्यंका तःगु 
दु । 

अझ श्वसिबें जटीलगु व लकय हने थाकुइ धुंकग समष्टि चरित्र व्यवहार विकृति 
ला जयप्रकाश मल्लया शासनकालीन (ने.सं. ८६४ रिखेया) जनजीवनय खने दयाच्चंगु जुल । 
उबलेया छम्ह कवि धनन्तं थः समकालीन समाजया थी थी लजगा: ज्वनाच्चंपिं मनूतयके खने 
दया वःगु चरित्र व्यवहार विकृति व अनैतिकतायात कया न्वाखँँ भासं, उपदेशात्मक' भासं, 
प्रोत्साहनया भासं व कोम्यालु भासं ध्याच्‌ न्यंकेगु प्रवृत्ति दकले न्हापालाक पिब्व:गु खने 
दत । थुगु मे उबलेया मुक्क ध्याच्‌ मे खः । राज्यप्रकाश मल्लया शासनकालीन “संसारया 
कारण” बाखं मेय (ने.सं. ८६९) उबलेया बुँज्यामितय रुप जोवनं जा:पिं मिसातय सामाजिक 
आर्थिक शोषण याइम्ह त:सिंया कर्तृतया पर्दाफास यायेत नाटकीय व्यंग्य छ्यला तःगु 
कवितात्मक ज्‌ । 

थुगु सदी मेमेगु मुक्क उपदेश न्यंका तःगु मे उस्त खने मदु । वेदान्त दर्शनया 
खँ लिधंसा दुगु गृहस्थ जीवन हना च्चंच्चपिंत ल्बःगु उपकार, सतसंग, तीर्थ व धार्मिक पुराण 
ग्रन्थ अध्ययनया महात्म्य कना न्यंका त:गु उपदेश मे न्हयथ वंगु सदी थें चिनेगु प्रवृत्ति 
सर्वसाधारण कविपिसं उबले तक न्हयब्वःगु सी दु । 

थुगु सदीया नेपालभाषा काव्यय भावपक्षीय गौण प्रवृत्ति (क) देशप्रेम, (ख) 
प्रशस्ति व (ग) समसामयिक खेँ प्रसार यायेगु खने दु । 


काव्यया प्रवृत्ति - ३४६ नेपालमाषाया प्राचीन काव्य सिर्जना 


(क) देशप्रेम- थुगु सदीया भुवनलक्ष्मी, रणजीत मल्ल, जयप्रकाश मल्लपिसं बाहेक 
लायक्‌ खलक मुक्क देशप्रेम भावं जा:गु आत्मपरक मे चिना थकगुया काव्य दसि मलूनि । 
थुगु सदीया शुरु शुरुया नाटकया देश वर्णन मे लायक पण्डित कविपिसं परम्परागत वर्ण्य खँ 
ब छुं छुँ ऐतिहासिक तथ्यया लिधंसाय चिना त:गु विषयपरक मे ख: । उमिगु वर्ण्य खँ 
स्वयेबले उपि मे देश वर्णन मेया परम्परा न्ह्याकेभनं जक चिना तःगु सी दु । जगच्चन्दया 
देश वर्णन मेया थासाय चिना त:गु उपि में थःथःगु राज्य इलागा:या अति सीमित थाय 
विशेषया वीरया गुण तथा धार्मिक, ऐतिहासिक, सामाजिक, भौगोलिक व राजनैतिक पक्ष 
मध्ये गुगं छता निता पक्षया जक अति संक्षिप्तं वस्तुगत यथातथ्य परिचय खँ न्हयथनेगु 
प्रवृत्ति न्हयब्ब: । उपि में वर्णित थायया नां व अनया छुं धार्मिक द्योग: अथवा स्थानीय खुसि 
संकेत याना मत:गु जूसा वर्णित थाय म्हसीके फइमखु । रत्नेश्वर प्रादुर्भाव व वीरध्वजोपाल्यान 
नाटकया स्रष्टा जयप्रकाश मल्लं व “हाय हाय राम गथे मलुमने नेपाल” मे चिउँम्ह रणजीत 
मल्लं तिनि थःथःगु स्वदेशप्रति आस्था भक्ति व आत्मीयतां जा:गु देशप्रेम व देश रक्षा यायेगु 
ज्या तिप्यंकेत मा:गु आत्मबल थने फुगु खने दु । थुगु सदीया देशभक्ति प्रवृत्ति सशक्त रुपं 
न्हयब्वये फुपिं कविपिं इपिं हे निम्ह जक जुल । थःगु देश कान्तिपुर सौन्दर्य पक्षं (कला, 
संस्कृति, सभ्यता व प्रकृति मध्ये गुग पक्षं स्पष्ट मज्‌) च्वछाया थःगु स्वदेशप्रति अनुराग, प्रेम 
ब ममताया भाव कयना देशभक्ति मे चिनेगु प्रवृत्ति थ्व सदीया कवयित्री रानी भुवनलक्ष्मी 
छम्हस्यां जक ब्वःगु आ: तक लगु काव्य दसिं सी दु । 

रणजीत मल्ल, जयप्रकाश मल्ल व राज्यप्रकाश मल्लपिनि शासनकालीन ख्वप, यें व 
यलया अज्ञात कविपिसं चिना थकगु स्तुति में व देश वर्णन में थःगु देशय पिनेया शत्रु पक्षं 
हयका: वयेत्यंगु संकटकालय जुज्‌ प्रजाया नुगलय देशप्रेम थनेया नापनापं देश रक्षा यायेगु 
उत्तरदायीपूर्ण कर्तव्यबोध याक्‌ । देश रक्षा यायेगु जुजु प्रजाया अनिवार्य धर्मकथं परिचित 
याना इमित देश रक्षा यायेगु ज्याय पला: च्वयेके मास्ति वइगु आत्मबल व उत्साह थनेगु 
सशक्त प्रवृत्ति नं सर्वसाधारण अज्ञात कविपिनि मेय अन्तर्निहित जुयाच्वंगुया स्यल्लागु काव्य 
दसु “हे मछिन्दर नाथन सुरज विनायकन”, “जय अरद्धसुमेरा मणि मण्डल”, रत्नेश्वर 
प्रादुर्भाव व वीरध्वजोपाल्यान नाटकय थायथासय अभिव्यक्त देशप्रेम उद्गार खः । 


(ख) प्रशस्ति- थुगु सदी स्वनिगःया लायक्‌ पण्डित कविपिसं नाटक नाटिकाय थःथः 
आश्रयदाता जुजुपिनि गुण च्चछाया राजप्रशस्ति मे चिनेगु परम्पराकथं न्ह्याकावं तयेग्‌ प्रवृत्ति 
न्हयब्वल । राजप्रशस्तिया विषयस स्वतन्त्र मे चिनेग्‌ प्रवृत्ति लायक खलक न्हयमब्व: । लायकूली 
आश्रित पण्डित कवितसें थ:थ: आश्रयदाता जुजु लयतायेकेभनं चिना थकग॒ प्रशस्ति मेय अलंकारिक 
भाषां छायपिया: अतिरन्जनात्मक खँ न्हयब्वइगु उबलेया चलन खः । अयनं उबलेया नाटकया 
राजवर्णन में न्हयब्व:गु राजप्रशस्ति खै उबलेया ऐतिहासिक तथ्यया सीमानां पिने मला: । थुगु 
सदी कान्तिपुरया छगू नाटकय (धान्यवति प्याखनय) समकालिक स्थिति सुधारक तथा देश रक्षक 
छम्ह मन्त्रीया गुण प्रशस्ति खे अति संक्षिप्तं न्हयथना तःगु प्रवृत्ति नं न्हापालाक खने दत । 


थुगु सदीया सर्वसाधारण कविपिसं चिना थकगु धार्मिक स्तुति मेय गद्दीनशीन 
जुजुया नितिं राज्य वृद्धि लाभ व खड्गसिद्धि वरदान फोना सामूहिक राजभक्ति भाव प्वंका 
त:गु सामान्यतः खने दु । गुलिं दाफा भजन मेय न्हयथना तइगु जुजुया प्रजावत्सलता, 
दानशीलता, संगीतकार कलाकारया गुण कदर याइगु व्यवहारयात कया प्रशंसा याना 
त:गुली नं उबलेया प्रजाजनं क्यनीगु समष्टिपरक राजभक्तिया प्रतिनिधित्व या: । अथे हे 
थःगु राज्य इलागा थाय त्यला: कायेत पिनेया शत्रुं हयेकाः वइबले नं जुजुयात देश रक्षा 
यायेगु ज्याखँय ग्वाहालि बीगु ओजपूर्ण आहवान संकल्प वचनय. नं गद्दीनशीन जुजुप्रति 
प्रजाजनं क्यनीगु राजभक्ति भावया प्रतिनिधित्व यायेगु प्रवृत्ति नं सक्रिय व सशक्त ज्‌ । 


नेपालमाषाया प्राचीन काव्य सिर्जना काव्यया प्रवृत्ति - ३४७ 


(ग) समसामयिक खेँ- थुगु सदीया कविपिसं थ:थ:पिनि देशय जूगु समसामयिक 
राजनैतिक, धार्मिक सांस्कृतिक ज्याखँँ व किर्तिया खँ थाय थासय च्चंपिंत व लिपा लिपाया 
पुस्तां नं सीका कायेमा धयागु अभिप्रायं दृथ्याका मे चिना त:गु खने दु । प्रत्यक्ष अप्रत्यक्षं 
समसामयिक खँ म्‌ विषय व प्रसंग विषय याना मे चिनेगु नं उबलेया नेपालभाषा काव्यया 
छताजि प्रबृत्ति जुयाच्वन । पुरातात्त्विक अभिलेख दसि ज्वलनं प्रमाणित जूगु थुजागु 
समसामयिक खँ दुथ्याःग॒ मे उबलेया धार्मिक, सांस्कृतिक, सामाजिक व राजनैतिक खया 
नितिं पत्या: याये बहगु काव्य दसि जुयाच्चंगु दु । 


(२) अभिव्यक्ति पक्षया प्रतृत्ति 


(क) भाषिक प्रवृत्ति- थुगु सदीया मेय नं नेपालभाषायात सरल सहज सुबोध व 
परिमार्जित माध्यम कथं छ्यलेगु प्रवृत्ति सक्रिय जुयाच्चंगु सी दु । वाक्चातुर्य जा:गु वकोक्ति 
शैली गुगं छपुनिपु मेय बाहेक मेमेगु मेय छयला मत: । उबलेया मेया पदविन्यास व वाक्यविन्यास 
न्ह्यथंवगु सदीया काव्यया ति स्तरीय मजूसां प्रायः उथें उर्थे च्वं । उबलेया मेय माध्यम रुपय 
छ्यला तःगु नेपालभाषा उबलेया लायक्‌ खलकनिसें सर्वसाधारण प्रजाजनं न्हिन्हिंया ज्याय 
खय छ्यलीगु नेपालभाषानाप ससतिक ला: । थुभनं उबलेया प्रचलित भाषायात हे काव्यया 
माध्यम याना कदर. यायेगु प्रवृत्ति सक्रिय जुयाच्चंगु खने दु । मैथिली, फारसि व उर्दूया 
खँग्व: छ्यलेगु मयात । उबलेया नेपाल उपत्यकाया लायक खल: व सर्वसाधारण प्रजाजन 
खस उमरावतनाप सतिक सम्पर्कय ला:गुया फलस्वरुप उबलेया नेपालभाषा नाटक व मेय 
खसभाषाया खँँग्व: नं बुलुहुँ बुलुहुँ दुथ्याकेगु याना ह:गु सी दत । उबलेया गुलिं मेय दैवी 
पात्रया विशेष नामबोधक संस्कृत खँग्व: नं नेपालभाषा हिला: जोजो हवनाच्वंगु थें याना 
छ्यलेगु यात । संस्कृत भाषाया खँग्व: तत्सम तद्भव कथं न्हापा वंगु सदी थें यक्वं छ्यलेगु 
याःनि । नेपालभाषाय्‌ मेमेगु भाषाया खँगव: मेय छ्यलीबले उबलेया कवि कवयित्रीपिसं 
नेपालभाषाया भाषिक प्रकृतियात ल्वयेक छ्यलेगुली ध्यान बिउगु सी दु । भाषेत्तर खँग्वः 
छ्यलां नेपालभाषाया भाषिक स्वरुप प्रकृति व व्यक्तित्व भल्ल थिका तयेगु उबलेया 
कविपिसं त्वःमफिक्‌ । उबलेया लायक्‌ कविपिसं (खास याना लायक पण्डित कविपिसं) 
खँत्वा: खँभाय व छुनाखँ छ्यलेगु उस्त मया: । सर्वसाधारण कविपिसं व लायक्‌ खलक 
पिलूपिं कवि कवयित्री मध्ये वृद्धिलक्ष्मी, रणजीत मल्ल व जयप्रकाश मल्लं थः समकालिक 
प्रचलित खँत्वा: खँभाय व छुनाखँ छयला: तःगु खने दु । थःपिसं न्यना तयागु पौराणिक 
बाखंया घटना व भाव पचे याना थःगु मेया भाव प्रसंग ल्वयेक उपमा अलंकारया उपमान थें 
याना त:गुया काव्य दसु धोदू वः । 


उबलेया लायक्‌ पण्डित कविपिसं चिना थकूगु लायक्‌ भ्रृंगारिक मेय सर्वसाधारण 
कविं चिना थक्‌गु थी थी विषयया मेय स्रष्टा कवि कवयित्री रुपय जुजु व रानीया नां 
न्ह्यब्वया तइगु चलनं याना उबलेया लायक्‌ खलक पिलूपिं कवि कवयित्रीपिनि म्हछिंम्हछिंस्या 
भाषा शैलीया विशिष्ट रुप तिफूयाये मछिनाच्चंगु दु । उबलेया श्रृंगारिक मेय व धार्मिक 
स्तुति मेय माधुर्य गुण व उपास्य शक्तिदेवदेवीयाके शत्रु विजय कामना यासे चिना तःगु 
स्तुति मेय ओज गुण दे जा: । फुक्क धया थें मेय प्रसाद गुणं म्‌ थाय कयाच्वंगु दु । 


(ख) संगीतात्मकता- उबलेया आपा: धया थें मे रागबद्ध जुयाच्चंगुलिं संगीतात्मकता नं 
उबलेया मेय छगू प्रवृत्ति जुयाच्चंनिगु सी दु । तर उबलेया लायक्‌ श्रृंगारिक मेय देश व राज 
वर्णन मेय भाव तत्त्व त:जि मजूगु स्वयेबले उबले संगीत तत्त्वया तुलनाय भाव तत्त्वयात गौण 
थाय बीगु याना तःगु. नं सी दु । सर्वसाधारण कविपिसं उबले सिन्हाज्या राग थें जा:गु लोक 
लययात स्यस्यल्लागु बाखंमेया न्यने यइपुग माध्यम कथं छ्यला: कदर याना थकूगु खने दत । 


काव्यया प्रवृत्ति - ३४८ नेपालमाषाया प्राचीन काव्य सिर्जना 


(ग) वार्णिक वृत्त छयलेग प्रवत्ति- थुगु सदी नेपालभाषा नाटकय नान्दी श्लोक 
चिनेत मालिनी व शार्दूलविक्रीडित थें जा:गु वार्णिक छन्द छ्यलेगु चलन नं न्हयाका हःगु 
खने दत । उबले नान्दी श्लोकय छ्यला तःगु वार्णिक छन्दं नेपालभाषाया कोमल प्रकृति, 
स्वाभाविक गति प्रवाह, भावव्यन्जना क्षमता, ध्वनि माधुर्य व स्वस्थ वर्णविन्यास निर्वाह 
याये फुगु खने दु । तर अयनं नं नान्दी श्लोकय बाहेक नेपालभाषाया मेमेगु गुगुं विधा 
विषयया रचनाय वार्णिक छन्द छ्यला त:गु उबले तक खने मदुनि । 


(घ) अलंकारिकता- उबंलेया लायक खलक पिलूपिं पण्डित कविपिसं व सर्वसाधारण 
कविपिसं थःथःपिसं चिनागु रचनाय शब्दालंकार व अर्थालंकार छ्यलेगुली रुढीग्रस्त पूर्वाग्रह 
मक्यंनि । इपिं सरल व सहज सुबोधगम्य भाषां चीहाकयक भाव प्वंके दयेव लुधंगु सी दु । 
उबलेया मेय आपुलुखं गनं गनं अनुप्राश व यमक धाःगु शब्दालंकार तथा उपमा, रुपक, 
वक्रोक्ति, व्याजस्तुति, स्वभावोक्ति, अर्थान्तरन्यास थें जा:गु अर्थालंकार छ्यलेगु याना त:गु 
खने दु । अलंकार छयला त:गुली कृत्रिमता व परिश्रम साध्यया नँ ताये मदु । शैली छायपेगु 
नियतां मखुकि मेया भाव यचुक क्वातुक न्हयब्वयेया नितिं उबलेया कवि कवयित्रीपिसं 
अलंकार छूलीगु जुयाच्चन । 

(ड) कल्पना छ्यलेगु प्रवृत्ति- उबले गुगं मेय कल्पना नं छ्यला त:गु खने दु । 
सिन्हाज्या मेय हिन्दु व बौद्ध उपास्य देवदेवीपिसं नं छताछता अभिभारा कया वा पीगु ज्या 
न्यायेकाच्चंगु उबले छ्यलेगु याना त:गु कल्पनाया काव्य दसि दसु खः । 


(च) अक्षरमाला पंक्ति शैलीं मे चिनेगु प्रवृत्ति- उबलेया कवयित्री रानी छम्हस्यां व 
सर्वसाधारण अज्ञात कविपिसं 'क ख ग .....' व 'न मो वा गी ... या नामं प्रख्यातगु शैलीं मे 
चिनेगु याना वंगु नं उबलेया काव्य दसिं खने दु । मानसिक दुःख पीर ताहाकयक न्यंकेत 'क 
खग ....' या मे भक्तिभावं जाःगु स्तुति मे ब:चाहाकयक 'नमोवागीशवराय' या मे चिनेगु 
चलन उबले दयाच्चन । 


(छ) आत्मपरकता- न्हयथवंगु सदी थें थुगु सदी नं इतिकथात्मक बाखं-मे चिना 
हालेगु चलन दयाच्चंगु खने दु । थुगु सदीया 'संसारया कारण' शीर्षकगु बाखंमे छपु त्वःता 
मेमेगु बाखं-मे चिची हाकयक चिना त:गु खने दु । सामाजिक व धार्मिक विषय ज्वना तःगु 
थुगु सदीया गुलिं बाखं-मेया पात्रतसें हें थवंथवय खँ ल्हाका: व गुलिं बाखं-मेया पात्रतसें 
थःथःयात जूगु दुःख विरह व्यथा प्वले बिया: त:गुलिं उपिं बाखं-मे प्याखं मे (गीति नाटक) 
लसी व:गु रचना खः । उपि बाखं-मेय कविं सुं पात्रया बाखं कनाच्चंगु थें मखुकि थःथःयात 
जूगु विरह व्यथाया बाखं उम्ह पात्रं हे भीत तप्यंक कनाच्चंग इमि इमिगु आत्मकथा थें च्वंक 
बाखं न्हयब्वया त:गु दु । उबलेया नासलं लीपिं अज्ञात कविपिसं बाखं-मेयात विषयपरक, 
वर्णनात्मक व इतिकथात्मक रचना कथं मखु कि आत्मपरकतारिखे क्वसा:गु प्याखं-मे कथं 
न्ह्यन्वःगु दु । थृग॒ सदीया शुरुशुरुया लायक श्रृंगारिक, राजवर्णन, देशवर्णन व स्तुति मेय 
छक्का: विषयपरकता प्रवृत्ति सक्रिय जूगु खः तर, लिपालिपाया आपा धया थें थी थी 
विषयया मे आत्मपरकतारिखे हे कवसा:गु खने दत । 

(ज) व्यंग्यात्मकता- थ्व नं थुगु सदी दुने दुगु अभिव्यक्ति पक्षया सक्रिय प्रवृत्ति खः । 
थुगु सदीया रानी कवयिची छम्हस्यां व मेमेपिं सर्वसाधारण कविपिसं प्रत्यक्ष अप्रत्यक्षं पात्रया 
व्यवहार चरित्र विकृति अवस्था ल्वःल्वःकथं व्यंगात्मक अभिव्यक्ति इमिगु चरित्र विकृतिया 
उपहास यायेगु व भिंकेगु प्रभावशाली कुतः या:गु खने दु । 


नेपालमाषाया प्राचीन काव्य सिर्जना काव्या प्रवृत्ति - ३४९ 


प्रभाव 


थुगु सदीया नाटकय दुथ्या:गु लायक श्रृंगारिक मे, राज वर्णन मे व देश वर्णन मेया 
भाव व शैली न्हयथवंगु सदीया कवि जगच्चन्दया भाव व शैलीया प्रभाव गाजलं दायाच्चंगु 
सी दु । हानं उपिं नं मैथिली नाटकया पुरुष श्रृंगारोक्ति, स्त्री श्रृंगारोक्ति, राजवर्णन, 
देशवर्णन, सम्बन्धी पद शैलीया थासाय चिना तःगुलिं इमिके मैथिली प्रभावया नँ ताये दइगु 
स्वाभाविक हे खः । अथे हे थुगु सदी खने दुगु हे हे कान्हुजु छोहुने जि जमुनाया पार” 
शीर्षकग मेय मैथिली व्रज भाषाया कृष्णया नोंकभ्कोंक लीला सम्बन्धी मेया. प्रभाव लानाच्चंगु 
खने दःसां उकी नेपाल उपत्यकाया स्वनिग:या लायकुली उबले प्रचलित वसन्तोत्सवया 
स्थानीय वातावरण अनुकूल जुइक चिना तःगु स्पष्ट ज्‌ । न्हयथ वंगु सदी योगनरेन्द्र मल्लया 
लायकुली आश्रित लायक्‌ कविं योगनरेन्द्र मल्लयात स्रष्टा कवि रुपय न्हयथना भारतीय 
प्रेमाख्यानया लिधंसाय माधवानल कामकन्दला च्वया प्याखं दयेका कयना वं थें थुगु सदी नं 
महेन्द्रसिंह व मन्त्री गल ठक्रया नां स्रष्टा कवि रुपय न्हयब्वयाः भारतीय प्रेमाख्यान 
बाखंया लिघंसाय चिना त:गु धात्यवाति प्याखनय च्वंगु लायक्‌ श्रृंगारिक मे, देश वर्णन व 
राजवर्णनमे नं भारतीय प्रेमाख्यान प्रभावित जुया नं थःगु स्थानीय आवश्यकतायात ल्वयेक 
चिना तःगु खने दु । थुगु सदीया लायक्‌ खलक पिलूपिं योगप्रकाश, विष्णु मल्ल व राज्यप्रकाश 
मल्ल व सर्वसाधारण कवि नागनसाध्वजया रचनाय न्हयथ वंगु सदीया कवि सिद्धिनरसिंह 
मल्ल, जगच्चन्द इत्यादिया मेय भावगत व शैलीगत प्रभाव लानाच्वंगु सी दु । सर्वसाधारण 
कविया धार्मिक स्तुति मे व प्याखं मे मार्कण्डेय पुराण, देवी पुराण, स्वयम्भू पुराण व 
ललितविस्तरं भाव, घटना, अवस्था पचये याना थःगु शैली बांलुइक चिना तःगु सिर्जनात्मक 
मे धाये बह ज्‌ । 


थुगु सदी न्ह्यलूग॒ वृद्धिलक्ष्मी- रणजीत मल्ल, कुमुदिनीदेवी व जयप्रकाश मल्लया 
भक्ति स्तुति रचनात पिनेया प्रभावं मुक्तगु सिर्जना खः । थुगु सदीया सामाजिक बाखं-मे 
दक्वं बाह्य प्रभाव मला:गु तथा नेवा: जातिया यथार्थ जीवनया दुःख, समस्या व विरहया 
मार्मिक खँ प्वला तःगु पूर्णतः मौलिक काव्य सिर्जना खः । 


मूल्यांकन 


थुगु सदीया शुरुशुरुया नेपाल उपत्यकाया स्वनिग:यां लायक्‌ कि त सुख-विलासय 
दुबिना च्वनीपिं जुल कि त ज:लाख:ला राज्यया इलाका थाय त्यलेगु संघर्षय दुबिना थवंथवय 
वैरभाव पिकया जुइपिं जुल । उजोगु अवस्थाय उबलेया स्वनिग:यां लायक खल:या पाखें 
न्हयथवंगु सदी थें काव्य गुणं जाःगु स्यस्यलाल्गु काव्य सिर्जना जुइफुगु खने मदु । उबलेया 
नाटक नाटिकाय श्रृंगारोक्ति मे दुथ्याना मच्चंगु जूसा लायक श्रंगारिक मे छु मदया सुंसां दंगु 
ई जुइगु खड । आश्रयदाता जुजु रानीपिनि सुख विलासया नितिं इपिं लयतायेकेगु तातुना: 
इमिथाय्‌ हे आश्रित पण्डित कवि व संगीतकारपिसं चिना त:गु उबलेया नाटक नाटिकाया 
श्रृंगारिक मेया भाव व शैलीया स्तर क्वन्हया:गु जक मखुकि उमिके काव्य गुण अतिक म्हो 
जुल । राजवर्णन, देशवर्णन व स्तुति मेया नं उजागु हे गति जुयाच्चन । न्हयथवंगु सदी थें 
छगू छगू विधा विषय व प्रवृत्ति विशेषया प्रतिनिधि कवि कवयित्री उबलेया जुजु खलकं 
न्ह्यलुइ फुगु नं खने मदु । 

थुगु सदीया शुरु इया विषयवस्तु भूमि न्हयथ वंगु सदीया ति हे चख्यनाच्वंगु दया नं 
भाव व शैलीया स्तर उस्त थमजा: । न्हापाया कविपिनि भाव व शैली लाना कयाः मे 
चिना: हालेग रचनात्मक सक्रियता जक उबलेया कविपिसं न्हयाकाच्चंग सी दु । 


काव्यया प्रवृत्ति - ३५० नेपालमाषाया प्राचीन काव्य सिर्जना 


थुगु सदी दुने ख्वपया लायक खलक जक हे त्वा:मदयेक काव्य रचना सिर्जना 
सक्रियताया दृष्टान्त अनुप्रेरित जुया सर्वसाधारण अज्ञात कविपिंस मे चिना हालेगु यानाच्वन । 
उबले यें ने.सं. ८०७ निसें ८१८ दुने ब यलय ने.सं. ८२६ निसें ८४२ दुनेया लायक्‌ खलकं 
सिर्जित मे उस्त लुया मवःनि । येंया रानी भुवनलक्ष्मी (ने.सं. ८०७-८२१) व सर्वसाधारण 
कविपिनि रचना तिथि दुगु व मदुग मे उगुं थुगुं दाफा भजन व मे सफृती दुथ्यानाच्वंगु सम्म 
खने दु । उबलेया स्वनिग:या राजनैतिक स्थिति सुथां मला:गुलिं काव्य सिर्जना व रचना 
ज्याय शिथिलता खने दुगु जुल । यें भास्कर मल्ल- महिन्द्रसिंह (ने.सं. ८१८-८४२) व यलय 
योगप्रकाश मल्लया (ने.सं. ८४२-८४९) शासनकालनिसें जुजु खल: व सर्वसाधारण कविपिं 
काव्य सिर्जना रचना ज्याय हानं सक्रिय जूगु खने दत । थनंलिनिसें हानं न्हयज्या:गु 
नेपालभाषा काव्य सिर्जना रचना सक्रियताया पला: निर्भिक व उत्साहित जुसें न्हयज्यानावं 
वन, धस्वानावं च्वन । उगु ईया देशभक्ति विषयया मेया देशभक्ति भाव यक्वं सशक्त व 
प्रभावशाली ज्‌ । स्तुति मेय छखेर उपास्यप्रति निःस्वार्थ आत्मनिवेदन भक्तिभाव व मेखेर 
समकालिक दुःखित पीडित स्वजन परिजनप्रति अभिव्यक्त मानवीयतापूर्ण सहानुभूति गहन, 
धार्मिक व विशाल ज्‌ । अधर्मी व निर्विवेकी पात्र विशेषयात यथाप्रसंग ध्याच्‌ न्यंकेगुनिसें 
कया थी थी पेशा लजगा: ज्वनाच्चंपिं उबलेया सामाजिक मनूतयके खने दया वःगु जटील 
विकृति व कमजोरी भिके नियतां ल्वःल्वःम्ह पात्रयात ल्वःल्वःकथं न्वाना त:गु कथाल्हाय 
मेयात उगु समयावधिया नेपालभाषाया त:जिग्‌ व्यंड्ग्य काव्य स्वीकार याये बह ज्‌ । ने.सं. 
८६४ या थुगु कथाल्हाय मेयात ध्याच्‌ मे व कथाल्हाय मेया आदर्श दसु नाला: थुकिया हे 
थासाय लिपा लिपा कथाल्हायमे व सायातया मे चिना तःगु दु । थ्व हे ईया 'संसारया 
कारणा” व 'नुयो हाय भिमसेन विनति याना स्वये' शीर्षकगु बाखंमे निपु नं कथानक, चरित्र 
चित्रण, सन्देश व शैलीया दृष्टिं स्यल्लागु तःजिगु बाखं मे सिर्जना खः । 


थृभनं, थुगु सदीं ५/६ दशक धुंकालि सिर्जित जूगु नेपालभाषाया भक्ति स्तुति व 
बाखंमे सिर्जना धा:यात उबले नेपाल उपत्यका त्याकेगु नियतां छिना हःगु कुटनैतिक पलाखं 
पिलूगु नेपाल उपत्यका. व्यापी राजनैतिक संकटं नं लथ्याना दिके मफुगु खने दु । उजागु 
संकटया इलय नं वीररसप्रधान स्तुति भे नेपालभाषाय सिर्जित जुयाच्वंगु स्तूत्य परम्परा 
स्रः । 


नेपालमाषाया प्राचीन काव्य सिर्जना काव्यया प्रवृत्ति - ३५१ 


शाह जुजुपिनि शासनकालीन काव्य प्रवृत्ति 
ने.सं. ८९१-९९८ (इ. सनृया १८-१९ गुगु सदी) 


थुगु समयावधि दुने शाह जुजुपिसं नेपाल उपत्यकाया धर्म, संस्कृति, कला व काव्य 
साधना ज्या न्हापा न्हापा थें हे याके बिया तल । उबलेया भाषा नीति स्वस्थ, उदार व 
समभ्दारीपूर्ण जुयाच्चन । नेपालभाषाप्रति उबलेया जुजु खल: , भारदार काजी खल: व 
नेपाल भाषेत्तर सर्वसाधारण जनया व्यवहार नं सुथां लानाच्चन । उबले नेपालभाषा काव्य 
रचना ज्याखँय्‌ दकले सक्रिय जुया जूपिं सर्वसाधारण जन हे जुयाच्चन । उबले नेपालभाषा 
माध्यमं जुजु खलक हे प्रत्यक्षतः मे चिउँगुया काव्य दसि मदु । नेवाः जातिं न्यायेका च्वंच्वंगु 
धार्मिक व सांस्कृतिक उत्सव ज्याखेँ व चिना तःगु मे प्याखंप्रति शाह जुजुपिसं सुदृष्टि तया 
कदर याना राजकीय ज्यायनं छ्यले बिया त:गुलिं स्रष्टा कवि रुपय गह्दीनशीन शाह जुजुया 
नां राजभक्तिपूर्वक सर्वसाधारण कविपिसं न्हयब्वयेगु यानाच्चंगुया काव्य दसि यक्वं दु । 
मेया समाप्ति वाक्यय गद्दीनशीन जुजुया यश कीर्तिया भिन्तुना द्यछायेगु यानाच्चंगुया नं 
काव्य दसि आपालं दु । थुगु समयावधि दुनेया नेपालभाषी व नेपालभाषेत्तर कविपिसं चिना 
थकूगु मेया प्रवृत्ति कवय न्हयब्वया कथंया ख:- 


(१) भाव पक्षया प्रवृत्ति 


थुगु समयावधि दुनेया नेपालभाषा काव्यस न्हयलूगु मूम्‌गु प्रवृत्ति (क) भक्ति (ख) 
श्रृंगारिकता व (ग) प्रशस्ति खः । 

(क) भक्ति- नेपाल उपत्यकाया धार्मिक व सांस्कृतिक ज्याखैँ व पर्व उत्सवयात 
शाह जुजुपिसं श्रद्धा आस्था तयाः न्हापा न्हापा थें उजोगु ज्याखे पर्व उत्सव न्यायेके बिया 
त:गु दया: नेपाली जनमानसय धर्म थाय कयाः च्वंच्वने दत । धार्मिक सांस्कृतिक पर्व उत्सव 
ज्याखँनाप अभिन्न स्वाप्‌ दयाच्चंगुलिं नेपालभाषां भक्ति स्तुति मेया सिर्जना रचना नं उलि 
हे उत्साह उमंगं कविपिसं यायेगु यात । परम्परागत विषय व भावभूमि देहं कया परम्परागत 
स्तोत्र शैली लिना नं उबले स्तुति मे चिनेगु गुलिं गुलिं कविपिसं यानाच्चंसा गुलिं गुलिंस्यां 
इलं हःगु हयुपा: व इलं म्हःगु भावना ध्यानय तयाः उकियात ल्वयेक स्तुति मे चिनेगु 
यानाच्चन । 'मनकामना देवि तारिणी गुणया बखानि' शीर्षकगु स्तुति मेय जुजु श्री ५ 
पृथ्वीनारायण शाहं नेपाल उपत्यकाय राजनैतिक विजय याये धुंकालि लूगु राष्ट्र भावना 
अभिव्यक्त यायेगु ज्या जूगु दु । अथें तुं, उबले जूगु राजनैतिक परिवर्तन व नेपाल उपत्यका 
त्याकूम्ह जुजु श्री ५ पृथ्वीनारायण शाहं न्हयाकेत्यंगु शासनयात लक्ष्य याना उबले चिना 
त:गु छप्‌ आरति मेय सांसारिक जीवनया क्षणभंगरता भौतिक विषय-सुख-सम्पदाया 
निस्सारता क्यनालि उपास्य देवी कुमारीया भक्ति अनुग्रह जक सत्य नित्य ज्‌ धका क्य़नेगु 
यात । आरति स्तुति थें जा:गु भक्ति मेय जीवन दर्शन स्वचाकेगु प्रवृत्ति उबले न्हयलुल । 

न्ह्यथ वंगु सदी थें थुगु समायावधि दुनेया नेपालभाषा भक्ति स्तुति मेय नेपालभाषा 
थी थी कुल धर्म हनाच्वंपिं सर्वसाधारण कविपिसं थःथःगु कुल धर्म व साधनाया उपास्य 
देवदेवीप्रति भक्तिभाव प्वंका चिना थकूगु मेय मनकामना, कुमारी, चन्दिनी, नवदुर्गा 
इत्यादि मातृकागण, उग्रतारिणी वञ्जजोगिनी, सितलामाजु, लोकेश्वर, मन्जुश्री, सरस्वती, 


शाह जुजुपिनि -३५२ नेपालमाषाया प्राचीन काव्य सिर्जना 


वज्वीर महांकाल, भैर:द्यो, भिंद्यो, हनुमानद्यो, नास:द्यो, पशुपति, नारायण, सम्यक उत्सवया 
गणछिं देव देवीपिं, शाक्यसिंह बुद्ध भगवान, गणेद्यो इत्यादि बहु उपास्य देवदेवी तथा 
उपत्यका दुने पिनेया व भारतया काशी क्षेत्रया धार्मिक तीर्थप्रति श्रद्धा भक्ति कयना थकगु 
दु । अयनं, इलयबेलय फये माला: वंगु दैवी व मानवीय प्रकोप संकटं देश, जुजु व प्रजाया 
रक्षा कामना यासे शाक्त उपास्य देवी, बौद्ध उपास्य वञ्चवीर महांकाल व वञ्जयोगिनीया 
स्तुति मे उबले आपालं चिना थक्‌ग खने दु । आर्त्त, वात्सल्य, दैन्य व आत्मनिवेदन 
भक्तिभावं अनाथ उद्धार, विपत्तिं मुक्ति, व युद्ध विजयया वरदान फोना चिना तःगु स्तुति 
मेया ल्या: आपा: दु । थुकिं, उबले शक्ति भक्ति प्रवृत्ति यक्व सक्रिय ज्‌ धयागु खँ पुष्टि 
या: । उबले शाह जुजुपिसं नेपालया पूर्व व पश्चिमय राज्य सीमाना चख्यंकाच्चंग उत्साहपूर्ण 
ज्याया सफलता कामना यासे शक्ति उपास्य देवदेवीयाके युद्ध विजय वरदान फोना ओजपूर्ण 
भाषा शैलीं स्तुति मे चिना थकगु विचारनीय ज्‌ । उजाग्‌ स्तुति मेय नं न्हापा न्हापा बंगु 
सदीया स्तुति मेय थें भक्ति रसयात म्‌ रस व उहीपक सहायक रस रुपय रौद्र व भयानक 
रस थना त:गु खने दु । आश्रय उपास्य देवदेवीयात भक्तया मिखाय भक्त उद्धारक व दैत्य 
दानव संहारक रुपय चित्रण यायेगु नं उपि स्तुति मेया स्रष्टा कविपिनि प्रवृत्ति जुयाच्चन । 
हानं, उबलेया नेपाल सरकार व तिब्बत, चीन अथवा अंग्रेजी शक्तिनाप जुइगु समसामयिक 
राजनैतिक विवाद व युद्धं, त:कै थें जा:गु महामारी व ने.सं. ९५३ (वि.सं. १८९०) या 
त:भुखाय थें जा:गु दैवी प्रकोप संकट तथा उबलेया आर्त षडयन्त्र संत्रस्त जनमानसं शक्ति 
उपास्य देवदेवीस्के आर्त भक्तिभावं विपत्ति चीका उद्धार याना बिउ धका उपास्ययाके 
स्तुति प्रार्थना याना त:गु मेया नं ल्या: आपा खने दु ।जुजु श्री ५ रणबहादुरशाहया 
शासनकालनिसें जुजु श्री ५ सुरेन्द्रवीरवि्रम शाहया शासनकालदुनेया नेपालभाषा स्तुति 
मेय आर्त, आत्मनिवेदन, अर्थार्थी भक्तिभावया नापनांपं धर्म समन्वय नं यचुक खने दु । 
उबलेया नेपालभाषा स्तुति मेय (नेपालभाषेत्तर व्यक्ति विशेषं चिना त:गुली नं) गुलिं 
गुलिंस्यां वैयक्तिक रोगव्याधी संकटं मुक्त याना ब्यु धका उपास्ययाके दैन्य भक्तिभावं 
प्रार्थना याना वंगुया नं काव्य दसु खने दुसां उबलेया नेपालभाषा स्तुति मेय देश, जुजु व 
प्रजाया मंका:गु दुःख आपत्ति मुक्तिया नितिं सामूहिक स्तुति प्रार्थना यायेगु प्रवृत्ति हे दकले 
सक्रिय जुयाच्चन । 


उबलेया सन्त कविपिसं चिना थकूग मेय परमात्मा. परमेश्‍वरया निर्गुण स्वरुपया 
चिन्तन यायेगु उपदेश न्यंका तःगुली निर्गण भक्ति प्रवृत्ति नं खने दयाच्चं । तर सगुण 
भक्तिरिखे हे उबलेया कविपिनि मन वंगु खने दु । बौद्ध व वैष्णव धर्मावलम्बीतय आश्रय 
उपास्यप्रति श्रद्धा भक्ति भक्तजनतय नुगलय देजायके तातुना भक्तवत्सल उपास्यया सगुण 
लीला अति संक्षिप्तं न्हयथना धार्मिक इतिकथात्मक मे चीहाकयक चिना हालेगु प्रवृत्ति नं 
उबलेया कविपिसं लिसाया न्हयब्वःगु सी दु । आश्रय उपास्य देवदेवीया रुप गुण च्वछाया 
इमिगु कपानुग्रह लायेगु परम्परागत धार्मिक प्रवृत्ति त्व:ता समकालिक देशकाल परिस्थिति व 
स्वजन परिजनया कपट व्यवहारयात कुंखिना उजाग विषम स्थितिं ब अमानवीय कपट 
व्यवहारं मुक्ति कामना याना तःगु नं उबलेया स्तुति मेय खने दु । 


(ख) श्रुंगारिकता- उबलेया नेपालभाषा काव्यया निगूगु म्‌ प्रवृत्ति श्रृंगारिकता 
ख: । थ्व प्रवृत्ति उबलेया सर्वसाधारण कविपिसं चिना थकगु नेपालभाषाया श्रृंगारिक 
मुक्तक मे, संवादात्मक मे व बाखंमेय लू । उबलेया लायक श्रृंगारिक मे नेपालभाषां आ:तक 
लुया मवःनि । स्रष्टा कवि रुपय जुजुया नां न्हयथना त:गु कष्ण गोपिनि प्रणय लीला 
(वसन्तोत्सव) सम्बन्धी श्रृंगारिक मे हे उबलेया लायक दुने नं प्रचलित जुयाच्वंगु श्रृंगारिक मे 
खः । कविया नां, रचनाकाल व गद्दीनशीन जुजुया नां न्हयथना मत:गु उबलेया यक्व 

श्रृंगारिक मे खने दु । उबले श्रृंगारिक मेय रुप-जोवनं जाःम्ह नायिकाया नखशिख वर्णन ( 
नकल भूकल याइगु पहचह) व नायक लँय गाचो ज्वना नायिकायात साला: हायकीगु 
नोंकभ्कोंक लीलाया वर्णन जातीय संस्कृति व स्थानीय रंग लुइक याना ल्यायम्ह ल्यास्यया 
नुगलय पूर्वराग विप्रलम्भ श्रृंगार रस लुइबलेया मन:स्थिति चित्रण यायेगुली कविपिं आपालं 
तल्लीन जूगु खने दु । मैथिली, व्रज व अवधी भाषाया काव्यय वर्णन चित्रण याना तइ थें 
जा:गु कृष्ण गोपिनी प्रणय लीला (कृष्ण गोपिनी नोंकभोंक व कृष्ण गोपिनी रास लीला) 
वर्णन विशेषयात नं उबलेया कविपिसं थ:थ: समकालिक ल्यायम्ह ल्यास्यतय प्रणय लीलाया 
अन्योक्ति कथं न्हयब्वया थकगु खने दु । 

न्हयथवंगु सदीतक स्वंनिग:यां लायक लायकूली प्रचलित जुयाच्चंगु सामन्तीय 
कामोहीपक प्रेमप्रसंग व श्रृंगारिक चेष्टा हावभाव उबलेया तथाकथित भाजुपिसं देहं कया: 
बुँज्यामि परिवारया बांबांला:पिं ल्यास्यतयत मायाजालय क्यंका: इमि रुप जोवन दत्तले इपिं 
नाप रस सुख याइगु व लिपा मयेल कि त्व:ता छोइगु कपटमय व्यवहार कथं न्हयलुयाच्वंगु 
जुल । उजा:पिं भाजुपिसं सोभ्कापिं ल्यास्यतयूत इमि रुप जोवन दत्तले यत्थे रस सुख भोग 
याना हययेका माने याना तइगु, लिपा मचानचां क्यनकि (विशेष याना म्हयाय बुइकल कि) 
लिथु हवंके हइगु, छयें नं पितिना हा:ना:मदयेकीग तक यात । उकिं, उबलेया समाज दृष्टा 
समवेदनशील कविपिसं नेपालभाषा संवादात्मक श्रृंगारिक मेय उबलेया थ:थ: मिजनं मययेका 
वाका:च्वने मा:पिं, लिथु हवना दुःख सी मा:पिं, छ्यें नं पितुंका हा:ना: मदयेका च्वंच्वने 
मा:पिं मिसातय झसुका: व ख्वःसलं हिहिलंगु कन्नाचायापुगु अवस्थाया प्रतिनिधि चित्रण 
यायेगु ज्या दकले न्हापालाक न्हयब्वल । उबलेया दुःखी मिसातय उजोगु कन्नाचायापुगु 
अवस्थाय सहानुभूति तसें कविपिसं मानवताया नातां उजोगु सामाजिक स्थिति भिंकेगु 
तातुना: मिसा वाना थकेत्यंम्ह विलासी मिजंया पौरुषता व नैतिकतायात उबलेया सामाजिक 
अनुशासनया सीमाना दुने च्वना नं ध्याच्‌ व परिहासपूर्ण शिष्ट मिजासं थाथा याये फुपिं 
कजय यायेगु हिम्मत दुपिं थःगु हक हितया सुरक्षाया नितिं स: तये छा:पिं नायिका नं थने 
हःगु जुल । 

उबलेया नेपालभाषा बाखं मेया अज्ञात कविपिसं थ:थ: समकालिक मध्यमवर्गीय 
नेवा: व्यापारी परिवारया निम्हतिपूस्या माया मतिनाय इलयंबेलय मिजंत व्यापारया सिलसिलाय 
ल्हासा बंगुया कारणां जुइगु विरह व्यथा व इपिं ल्हासां नेपाल लिथ्यंक वइबले जुइगु संयोग 
सुखयात न्हयब्वया काव्य साधना यायेगुली केन्द्रित जूगु सी दु । जीविका हनेत थःथःपिनि 
कुलायनी लजगा: न्हयाकेत छेंया मचा मिसात वाना ल्हा:सा वने मा:गु उबलेया व्यापारी 
परिवारया निंतिं मयासे मगा:गु कर्तव्य बन्धन जुया च्चन । ल्हासा वनीपिं मिजंतय माया 
काया वेठेगान जुइगुलिं व छेंय मचा मिसात असुरक्षित अवस्थाय लाइगुलिं याना व्यापारी 
परिवारया मिसातसें थःथः भाःत अथवा काय ल्हासाय व्यापार यायेत वनीगु अपायसकं 
यःमतायेक्‌ । उजागु हे कर्तव्य बन्धन व पारिवारिक स्नेह बन्धनया दथुइ उबले बरोबर 
जुइगु अर्न्तद्वन्दया यथार्थ अनुभूतिं सा:सा: थें इलं म्हःग॒ भाव, स्वस्थ धारणा व वातावरण 
सिर्जना यायेत उबलेया कविपिसं नेपालभाषाय गुबलें कारुणिक वियोगान्तया व गुबलें 
संयोगान्त उन्मुख वियोगया बाखंमे चिनेगु प्रतिस्पर्द्धां थें या:गु खने दु । ने.सं. ८९५ भाद्रं 
नेपाल सरकार व ल्हासा सरकारनाप जूगु सन्धीपत्रया अनुकूल प्रभावं चिना त:गु संयोगान्त 
उन्मुख वियोगया बाखंमें समकालिक व्यापारी मिसातय विरह व्यथा लंका: निश्चिन्त याना 
बिल । जुजु श्री ५ प्रतापसिंह शाह व जुजु श्री ५ रणबहादुर शाहया शासनकालीन निपु 
संयोगान्त बाखं में थ्व प्रवृत्ति यचुक न्हयब्व: । समकालिक समाजया स्वार्थी ल्यायम्हतसे 
भाःत ल्हासा वंगुया कारणां विरह विह्वल जूम्ह सुं मिसाया भाःत ल्हासाय सित धयागु 

असत्य समाचार न्यंका: थःगु स्वार्थ पूर्ति यायेगु दुष्प्रयास याइगुलिं उबलेया गृहस्थ जीवन 
असुरक्षित जुयाच्वंगु तथा समाजया धर्मया ठेक्दारतसेँ सोझा सिधा भावुक मिसातयत सीम्ह 
भा:तनाप सती बनकि स्वर्गय्‌ सुखभोग याये दइ धयागु लोभ क्यना अमानवीय सती प्रथाया 
बलि वेदी ग्वःतुइके यंकाच्चंगु नाजुक थिति हां नापं ल्येहेंथने तातुना कन्नाचायापुग वियोगान्त 
बाखंमे चिनेगु यात । उजागु बाखंमेय काव्यशास्त्रीय प्रोषितपतिका नायिकाया थें जाःगु 
थीथी विरह दशा, भाव अनुभाव इत्यादि नं बाखंमेया अन्तरंग अंग थें याना दुथना त:गु दु । 


उबलेया गुलिं बाखं मेय नेपाल उपत्यकाया समसामयिक जनजीवनय मध्यमवर्गीय 
नेवा: मिसातसें थःथःपिं आर्थिक लिधंसा, सामाजिक प्रतिष्ठा व सुरक्षित जीवनया निंतिं 
थःथः भाःतप्रति आत्मसमर्पित, तिरि धर्म हनीपिं तथा थः भाःतयात थःया प्राणधन भाःपिया 
थःथः कूल छें क:घाना च्चनीपिं मिसातय प्रतिनिधि धाये बहःपिं स्वकीया नायिकायात 
कविपिसं प्राथमिक स्थान बिया तःगु दु । बाखंमेया नायो जुयाच्चंपिं मिजंतसें नं सामाजिक 
पारिवारिक अनुशासनया मर्यादानिष्ट जसें थःथः तिरिप्रति क्वातुग्‌ माया मतिना याःगु दु 
धयागु खँ नं इपिं ल्हासा वने त्ययेका थ:थ: कला:यात छँया अभिभारा लःल्हाना थकीगु, थः 
ल्हासां लिहां बयेतिनि धका सत्यवचन ल्हाना वना थें देँ बदँ लिपा ल्हासां नेपाल लिहां वइगु 
व नेपाल लिथ्यनेवं थः मांयाके थः कला:या निं संचार विचार न्यनीग्‌ ज्याखं प्रमाणित ज्‌ । 
थृभनं, उगु ईया कविपिसं बाखं मेय नेवा: मिसा मिजंया निम्हतिप्‌ कथं ब्यानाच्चंगु विशुद्ध 
दाम्यत्य प्रेम न्हयब्वयेग्‌ उच्च आदर्शयात कवि कर्तव्य भा:पिया ब्यूगु सी दु । 


(ग) प्रशस्ति- थुगु ईया नेपालभाषा काव्या स्वंगग म्‌ प्रवृत्ति गहीनशीन जुजुं देश रक्षा 
व प्रजा प्रतिपाल या:गु गुण लुमंका: इमिगु यश कीर्ति च्वछायेगु खः । न्हापा न्हापा नाटक 
नाटिकाय व स्वतन्त्र मुक्तक मेय राजवर्णन मे चिनेगु परम्पराया लँ लिना थुगु ईया कविपिसं 
थीथी विषयया मे व बाखंमेया समाप्ति वाक्यस त्व: मफिक थ:थ: समकालीन गद्दीनशीन जुजूं 
देश रक्षा या:गु, प्रजा प्रतिपाल या:गु, प्रजाया हित सुख तातुना इलयबेलय सुधार व बन्दोबस्तया 
ज्याखँँ या:गु व याकगु गुण लुमंकुसें प्रजावत्सल जुजुया यश प्रताप च्चछाया छग्‌ निग्‌ चरण मे 
द्यछायेगु यात । उबलेया कविपिसं राज प्रशस्ति मे पूर्वक छपु छपुं हे चिना त:गु खने मदु । 
उबलेया कविपिसं थःपिंके संस्कार कथं दँहं बयाच्चंगु थ्व निग्‌ राजभक्ति संस्कारयात अभिव्यक्त 
याना: जुजु प्रजाया दथुइ प्राचीनकालनिसे दयाच्चंगु आत्मीय सम्बन्ध हनेगु भिंग पला: खः । 


कविपिसं नेपालभाषा काव्यस राजप्रशस्ति उद्गार आशिका व भिन्तुना वचन रुपय, 
कीर्ति यश च्चछायेगु कथं व विन्ति पुकारया रुपय अभिव्यक्त याना त:गु खने दु । जुजुया 
राज्याभिषेक उत्सव अथवा देशय्‌ जुजु बिज्याका न्यायेकीगु मांगलिक सांस्कृतिक उत्सव सिन्ह: 
जात्राया अवसरय सामूहिक भजन यायेत चिना तइगु मेय दुथना 'चउ खण्ड राज्य लाक”, प्रजा 
प्रतिपाल याय फय माल' धका भिन्तुना देछाया, जुजुं सती प्रथा थें जा:गु अमानवीय प्रथायात 
ल्यहें थनेया निंतिं इश्तिहार पितबिया सामाजिक सुधार ज्याखँँ या:गु गुण लुमंका 'वसया प्रताप 
बोल न्हां' धका व कचि मचात उपत्यकां पिने तामाखुसि पारी थ्यंक पितिना छोबलेया तच्च:गु 
संकट हवाल फये मा:गु अवस्थाय “प्रजान अति दु:ख सिल' धका विन्ति पुकार याना त:गुली 
जुजुया प्रजावत्सलता व विवेक गुण सजग यायेगु कुत: जुयाच्चंगु ध्वाथू वः । 


मल्लवंशीय जुजुपिसं थःथःपिं हे नं प्रतिभाशाली कवि रुपय्‌ न्हयज्याना स्यस्यलाःगु 
काव्यकृति सिर्जना याना थकूग खँ लुमंका: उबलेया कविपिसं थ:थ: समकालिक गद्दीनशीन 
शासक जुजुपिसं नेपालभाषा काव्यप्रति श्रद्धा आस्था तया: उदार हृदयं अभिरुचि त:गुलिं 
लयताया सरष्टा कवि रुपय थःपिनि नांया पलेसा जुजुया नां राजभक्तिपूर्वक दृथ्याका: 
च्वछायेगु याना च्चन । छगू कथं थुकिं शाह जुजुपिं नेपालभाषा काव्यया नं रसिक व 
संरक्षक खः धका इमिगु यश कीर्ति च्वछाया त:गुया भाव ध्वाथ्‌ ब: । 

सर्वसाधारण जन सक्स्यां मंका:गु राजभक्ति भाव सामूहिक रुपं अभिव्यक्त जुयाच्चंगु 
उबलेया नेपालभाषा मेया थुपिं राजप्रशस्ति उद्गार सुं नं कविं थ:यात धन व मान लाभ 
ताःक्यना चिना त:गु मखुगुलिं इमिके जुजुया यश वर्णन मिथ्या व अतिशयोक्तिपूर्ण प्रशंसा 
अलंकारिक भाषां समा याका न्हयब्वयेगु प्रवृतिया नें ताये मदु । इमिसं न्हयब्वया तःगु 
राजप्रशस्ति उद्गार दुने जुजुपिसं याना वंग ज्याखें व इमिगु कीर्ति विशेषयात च्वछाया तःगु 
खँ यथातथ्य ज्‌ । उपिं राजप्रशस्ति मेय ई. सन्या १६ गगु सदीया सर्वसाधारण कविं चिना 
थकगु मेय थें देश, जुजु व स्वदेश बन्धुपिनिप्रति गुण प्रशस्ति उद्गार छस्वा याना न्हयब्वयेगु 
प्रवृत्ति हानं लिहां वःगु खने दु ।समकालिक गद्दीनशीन जुजु, महारानी व मन्त्री काजि 
जुयाच्चंम्ह आश्रयदाता विशेषयात लयतायेका इमिगु कृपा अनुग्रहं थ:थ:यात थःथःगु योग्यता 
सीपयात ल्व:गु आयस्रोत चूलाइगु ज्या दइ धयाग आशयं प्रशस्ति श्लोक व मे नेपालभाषाय 
दकले न्हापां सुन्दरानन्द बाँडां चिनेगु यात । अनया दाजु अमृतानन्दं धाःसा उबले नेपाल 
उपत्यकाय च्चंच्चं वःम्ह पाल्पाली जुजु पृथ्वीपालसेनया प्रशस्ति श्लोक छपु चिना त:गु बाहेक 
मेगु प्रशस्ति श्लोक लुया मव:नि । थुपिं निम्हं कवि मध्ये नं सुन्दरानन्द थः आश्रयदाताया 
यश कीर्तिया बर्णन अलंकारिक व चमत्कारपुर्ण भाषा शैलीं याना: आश्रयदाता लयतायेका 
इमिगु कपानुग्रह लाभ यायेरिखे आपालं प्रवृत्त खने दु । थ॒भनं, संस्कृत भाषाय दइ थें जा:गु 
आश्रयदाता लयतायेका थःगु मनोकांक्षा पूर्ण यायेगु उद्देश्यं अलंकारिक प्रशस्ति श्लोक 
फुटकर स्वतन्त्र पद्य थें याना सुन्दररानन्दं नेपालभाषा काव्यय दकले न्हापां न्हयाकगु तथ्य 
आ: तक लूगु अनुसन्धेय ज्वलं पाखें सी दु । 

थुगु ईया भाव पक्षया गौण प्रवृत्ति छसिकथं (क) उपदेश (ख) ध्याच्‌ (ग) देशभक्ति 
(घ) प्रकृति चित्रण व (ड) समसामयिक घटना खे प्रसार यायेगु खः । 


(क) उपदेश- उबलेया सन्त कवि, बौद्ध कबि व मेमेपिं अज्ञात कविपिसं 
देशवासीयात जीवन उपयोगी उपदश मे न्यंकेगुली नं सक्रियता क्यंगु जुल । उबलेया 
कविपिसं नेपाल उपत्यकाया जनजीवनय भ्यलय बुयाच्चंगु अद्वैत वेदान्त दर्शन व महायानी 
बौद्ध दर्शनया लोक कल्याणकारी उपदेश न्यंका थकूग दु । पार्थिव शरीरया मरणशीलता, 
सांसारिक सुख सम्पतिया निस्सारता, स्वजन परिजननाप म्वाना च्चंतले जक हवने दइगु, 
जीवनया अन्त्यकालय पाप पुण्य जक नापं वइगु, हरि अर्थात परमात्मा जक नित्य लुमंके 
माःगु, परोपकार व साधु सत्संग याये मा:गु व थुगु मन्‌ जुनि अति म्‌ बं धयागु थुइके मा:गु 
तथा सुनानं दूंकेत्यंगु इनेत्यंगु ज्या इलय हे सचेत जुया भिंके मा:गु खँय उपदेश न्यंका थकूगु 
जुल । बौद्ध उपदेश कविं सिद्धार्थ बुद्ध भगवान न्यंका थकगु आर्य अष्टांगिक मार्गया शिक्षा 
नं उपदेश मे चिना न्यंका थकल । उबलेया धार्मिक उपदेश व नैतिक उपदेश मेय जीवन 
दर्शनया खँ व कवि थःथःम्हस्यां थःथःगु जीवनय भोग याये माला बंगु विपत्ति दुःख 
विडम्बनाया अनुभूतिं लूगु लिज्ञाया टेवा बीका तःगु खने दु । उबलेया कविपिसं उपदेशयात 
कोरा उपदेश जक मयासे समसामयिक घटनां व पौराणिक बाखंया घटनाया दृष्टान्तं तथा 
कविया जीवनया हे दु:खद घटनाया अनुभूतिं पुष्टि याना तइगुलिं आत्मपरक मुक्तक में ति हे 
उबलेया उपदेश में मनूतयूत सचेत यायेगु तातुंग सी दु । गृहस्थ जीवन हना च्वंच्वंपिंत 
चितास्‌ मदइकथं भौतिक सम्पत्ति समृद्धि व शक्तिया नितिं दरवारी कचिंगः षडयन्त्र जाल 
गवया: च्चंपिं उबलेया भारदारतयत मूल रुपं लक्ष्य याना न्यंका त:गुलिं उपिं उपदेश मेय 
मनष्य जीवनया महत्त्व क्यनेगु व 'न्यव साधुपिं आ: खुन्हु चेते याना काव’ धका इलय हे 
सजग यायेगुली तिब: बिया त:गु विचारनीय ज्‌ । उगु ईया उपदेश मे आपां याना जीवनमुखी 
हे जुयाच्चंगु खने दु । 

(ख) ध्याच्‌- उबलेया अज्ञात कविपिसं ध्याचूयात मेया म्‌ विषय व प्रासंगिक विषय 
कथं न्हयब्वयेगु यानाच्वंगु खने दु । कथाल्हाये मे व साया:या मे चिना ध्याच्‌ न्यंकेगु 
सांस्कृतिक नखः पर्व हे हनेग्‌ संस्कारय ब्व:लंपिं उबलेया अज्ञात कविपिसं ध्याच्‌ मे नं कथा 
ल्हाय मे व साया:या मेया स्वरुपसिवें भिन्न खने दयेक छताजि अलग्गग्‌ ध्याच्‌ मे विधा कथं 
न्हयब्वयेगु प्रवृत्ति निग्‌ सदी लिपा हानं न्हयब्वयेग्‌ यात । उबलेया कविपिसं विशेष याना 
मिसात मध्ये नं चरित्रभ्रष्टा मिसातयूत जक कर्नि मभिं मिसा, गसुमला मिसा, थकि थाकिं 
मिसा इत्यादि कथं वर्गीकरण यासें उमिगु स्वभाव मनोवत्तियात परिहास याना तःगु दु, 
कुंखिना तःगु दु, व्याजस्तुति अलंकारं छायपाः ध्याच्‌ न्यंका त:गु दु । छखल:यात न्ह्याइपुकीगुसा 
उपहास परिहासया पात्र जुइ माःम्ह व्यक्ति विशेषया नुगलय स्याये यःगु ध्याच्‌ थें जाःगु 
मेयात उबलेया अज्ञात कविपिसं स्वस्थ, सन्तुलित व शिष्ट रुप बीत स्व:गु खने दु । आलोच्य 
ब परिहास्य पात्रयात हे तप्यंक वया चरित्रदोष न्यंका गिजये याना कविं वयात नुगलय 
स्याकेगु मस्वसे थः हित्तचित्तया पासायात विहा यायेबले मिसा धयाम्ह हिरा जाँचे याये थें चा 
भाड़ा थाना स्वयेथें स्वया हयेमा धका सल्लाह बीग सिलसिला कथं चरित्र्रष्टा मिसातय 
परिचय बीभनं कुंखिना ध्याच्‌ न्यंका त:गु खने दु । हिरा जाँचय्‌ याये थें चरित्र सूक्ष्म परीक्षा 
याये बहपिं गुणवती मिसातय सराहना थुभनं याना त:गुलिं ध्याच्‌ मेयात स्वस्थ व काव्यात्मक 
रचनाकथं न्हयब्वयेगु खँय उबलेया कविपिं. सजग खने दु । 


संवादात्मक श्रृंगारिक मेय धा:सा अन्तरंग प्रसंग थें ध्याच्‌ न्यंका त:गु खने दु । धन, 
इज्जत व कूल घरानीया ल्याखं उबलेया समाजय द्यथलाना च्वम्ह तथाकथित भाजुं थःयात 
न्ह्यथु कलातं व लोकं धाइल्हाइभनं गयाना: थःम्हं ययेका तयाम्ह नायिकायात वाना हा:ना: 
मदयेकेत्यंगुलिं छम्ह नायिकां थः सजं भाजुया पौरुषता व नैतिकतायात कया परिहासपूर्ण तर 
न्यने यइपुग शिष्ट भाषां ध्याच्‌ न्यंकेगु याना त:गु खने दु । 

(ग) देशभक्ति- उबलेया कविपिसं मुक्कं देशभक्ति भाव ग्वाकीगु देशवर्णन मे निपु 
हे जक चिना थकग खने दु । उपि निपुं देशवर्णन में नेपालभाषा नाटक नाटिकाया व 
जगच्चन्दया देशबर्णन में न्हयन्व:गु भाव तुं प्बंका त:गु खने दु । उबलेया आपालं धया थें 
स्तुति मे व बाखं मेय राजप्रशस्ति भाव प्रसंगया नापनापं देश व देशवासीप्रति समयानुकूल 
भक्ति प्रेमया भाव प्रसंग नं हवंका न्हयब्वयेगु यानाच्वंगु प्रवृत्ति खने दु । 


(घ) प्रकृति वर्णन- उबलेया अज्ञात कविपिसं थःगु हे देशया ऋतु व प्रकृतिया वर्णन चित्रण 
नं स्थानीय वनस्पति मौसम बां लुइक न्हयब्वयेग॒ यात । समकालिक जनजीवनया सांस्कृतिक ज्याखँया 
नं यथाप्रसंग वर्णन चित्रण दुथ्याःगु ऋतु प्रकृतियात कया: उबलेया कविपिसं विप्रलम्भ श्रृंगार रस 
प्रधान मेया उद्दीपन विभाव प्रसंग थें याना न्हयब्वयेगु यानाच्चंगु सी दु । 


(ड) समसामयिक खँ प्रसार यायेगु- उबलेया कविपिसं प्रत्यक्ष अप्रत्यक्षकथं थःथः 
समकालिक राजनैतिक, सामाजिक, धार्मिक व सांस्कृतिक घटना ज्याखँँ न्हयब्बयेगुरिखे 
ध्यान ब्यूगु सी दु । उबलेया नेपालभाषा काव्यय उगु ईया समसामयिक ज्याखैँ घटना खैँया 
संचार यायेगु प्रवृत्ति कथं न्हयल्‌ वः । 


(२) अमिव्यक्ति पक्षया प्रवृत्ति 


(क) भाषिक प्रवृत्ति- थुगु ईया कविपिसं नं काव्यया माध्यम कथं छयले मा:गु 
नेपालभाषायात सरल व सहज सुबोध जुइकेगुली ध्यान ब्यूग॒ सी दु । थःथःपिनिगु 
जीवनया दुःख- सुखया यथार्थ अनुभूति, देश जुजु व प्रजाया हित सुखया तात्ना- 
भिन्तुना, उबलेया सर्वसाधारण जनं ज्वना त:गु जीवनपद्धति व धारणा न्हयब्वया तइगु 

आत्मपरक गीति काव्यया निति ल्व:गु छिंगु जुया व्यवहारय प्रचलित नेपालभाषायात हे 
माध्यम याना तःगू सी दु । उबलेया सन्त कविपिसं अद्वैत वेदान्त थें जा:गु दर्शनया खँ 
तया: चिना तःगु निर्गुण मे नं गृढार्थरहित जुइक सरल सुबोध भाषां चिना थके फुगु दु । 
वेदान्त दर्शन, पुराण अवदान, समसाययिक घटना व ज्याख व्यवहार प्रपन्चप्रतिया 
प्रतिक्रिया उबलेया कविपिसं नुगलं सरासर तप्यंक पिब्वइगु जुया उबलेया नेपालभाषा 
काव्यय सामान्य वाक्य आपा: छयला तःगु खने दु । गनं गनं जक दुथ्याना च्वनीगु संयुक्त 
व मिश्र वाक्य सामान्य वाक्य ति हे सरल सुबोध तथा सल्ललं न्हया:गु खने दु । उगु ईया 
नेपालभाषा काव्यस मैथिली व्रज इत्यादिया भावपरक व भाषिक प्रभाव म्हो जुड धुंकल । 
उबलेया गुलिंगुलिं कविपिसं नेपालभाषा व संस्कृतया पर्यायवाची खँग्व: ल्वय्‌क नापनापं 
जो जो हवंका छ्यःगु दुसा गुलिंस्यां गुलिंस्यां संस्कृतया पौराणिक बाखंया प्रख्यात पात्रतय 
विशेष नाम खँग्व: नं नेपालभाषाय हिला छ्यःगु दु । बरु उबले उपत्यकाया सर्वसाधारण 
नेवा: जनजीवनं खय भाय (वर्तमान नेपाली भाषा) ल्हाये, च्चये व ब्वने माला: व:गुलिं 
तथा उबलेया नेपाली भाषीपिसं नं नेपालभाषा खँ ल्हायेगु याना त:गु जक मखुकि 
नेपालभाषां च्वया तःगु भोंभिं नं सरकारी ज्याय प्रमाणित जया च्वंनिगु स्वस्थ 
समभादारीपूर्ण व्यवहार नीति स्थिति विचा याना: कविपिसं मे चिनेत छ्यलीगु नेपालभाषा 
माध्यमयात नेपालभाषी नेपाली भाषी निखलकं नं याउँक थुइके फइकथं सरल सुबोध 
याना त:गु खने दु । निगुलिं भाषाभाषी छ्यला यक्व पचये यानातये धुंकग संस्कृत 
फारसीया तत्सम तदभव खँग्व: आपालं छ्यला तःगु सी दु । नेपालभाषा व नेपाली 
भाषाया खँग्व: नं जोजो पापाचिंका गुलिस्यां छ्यला बंगु दु । उबलेया कविपिसं नं 
दूरदर्शीतापूर्वक नेपालभाषाया थःग्‌ हे भाषिक स्वरुप प्रवृत्ति मेमेगु भाषाया प्रभावं व 
क्वत्यलां ल्हाना किना बुलुया मवंकेगुली विशेष ध्यान ब्यूगु खने दु । 

उबलेया कविपिसं नं थःगु भाषाया खँग्वः, खँत्वा: खँभाय, छुनाखँ धार्मिक स्तुति 
मेय व बाखं मेय छ्यलेगु मत्वःतूनि । कविपिसं नेपल भाषायात न्यने यइपुग ध्वनि व माधुर्य 
गुणां छायेपिया स्तुति मे व भ्रृंगारिक मेय, ओजगुणं सशक्त याना वीर रस प्रधान मेय तथा 
प्रसाद गुणां यचुसे च्चंका आपा: धया थें काव्यया माध्यम याना छ्यला त:गु दु । 


(ख) संगीतात्मकता- उबलेया कविपिसं नं प्रचलित राग तालय (नेपालया थःगु हे 
व भारतं दुहां वयाच्वंगु नं) मे चिना जूगु खने दनि । ई.सन्‌या १८ गूग॒ सदीया न्हयचोगु 
ईरिखे छभका: नेपालभाषा काव्यय भाव अतिक गौण थें जुड धुंकगुयात थुगु ईया कविपिसं 
भाव व संगीत तत्त्वयात उतिं उति स्थान ब्यूग॒ खने दत । थुगु इया नेपालभाषा काव्य 
(श्रृंगारिक रागात्मक मुक्तक मे, वर्णनात्मक मे व इतिकथात्मक बाखं मे न्हयागं) न्यने 
यइपुगु संगीत लय व रागबद्ध जुयाच्चंगु ताये दु थें मे व बाखंमे काव्य गुणं सम्पन्न 
जुयाच्वंगु नं खने दु । थुगु ईया कविपिसं नेपालभाषाया थःगु हे लोकलय सिन्हाज्या राग, 
वसन्त, घातु, मालश्री इत्यादियात नं काव्य चिनेत ल्व:गु माध्यम कथं कदर याना छयलेगु 
यानाच्वंगु खने दु । 


(ग) वार्णिक वृत्तं श्लोक पद्य चिनेगु- उगु ईया छथ्व पण्डित कविपिसं वार्णिक 
वृत्तया छन्दय नेपालभाषां फुटकर पद्य श्लोक चिनेगु याना ह:गु खने दत । जाती छन्द, मात्रा 
छन्द व राग तालबद्ध मे चिनेगु परम्परा न्हयाकाच्चंगु नेपालभाषाय उबले वार्णिक छन्दं 
फुटकर पद्य श्लोक चिना वंपिं कविपिनि भाषाय कृत्रिमता लुल । पद व वाक्यविन्यास तथा 
खँग्व: स्यंका छ्यले मा:गु बाध्यता नं खने दत । अयनं अमृतानन्द व सुन्दरानन्द नेपालभाषा 
काव्ययात वार्णिक छन्दय पला: छिकेत या:गु परिश्रमय्‌ सफल जूगु खने दु । 

(घ) अलंकारिकता- उबलेया कविपिं थ:थ:म्हं चिनागु काव्यय अलंकार छ्यले हे 
मा: धयागु खँय पूर्वाग्रही मज्‌, रुढीग्रस्त मज्‌ । इमिसं ला सरल सुबोध भाषा शैलीं थ:थ:गु 
नुग: खँ पिब्वयेगु यात । अलंकार छ्यलेगु ज्या इमिसं इच्छाधीन भा:पिल । इमिसं ध्वनि 
माधुर्य व पद .लालित्य लुइक यमक व अनुप्राश धा:गु शब्दालंकार, उपमा, रुपक व 
समासोक्ति इत्यादि सादृश्यमूलक अर्थालंकार छय:गु खने दु । दार्शनिक खँ सर्वसाधारणायात 
वस्तुगत रुपय ध्वाथुइक न्हयब्वये मा:गुलिं सन्त व उपदेशक कविपिसं उपमा व रुपक 
अलंकार आपालं छ्यला थकल । उबले कविपिसं गुलि नं अलंकार छयला: थकल 
स्वाभाविक जुइक छयला थकूगु खने दु । अलंकार छ्यलाय कृत्रिमता, सिकारुपन व 
भद्दापह खने मदु । काव्ययात पिनें पिनें जक समां याकेभनं व शैलीगत चमत्कार क्यनेभनं 
जक इमिसं अलंकार छ्यलेगु मया: । भावार्थ यचुक हिसिंलिक न्हब्वयेया नितिं इमिसं 
माःमा:थाय्‌ अलंकार छ्यला तःगु खने दु । सुन्दरान्द बाँडा छम्हस्यां जक हे थःगु 
पाण्डित्य व काव्य रचना सीप, क्यनेया निंतिं तथा थः आश्रयदातापिं लयतायेके निंतिं 
आलंकारिक चमत्कार न्हयब्व:गु खने दु । 


(ड) इतिकथात्मकता व बाखं मे चिनेग्‌ प्रवृत्ति- उबलेया सर्वसाधारण कविपिसं 
धार्मिक स्तुति मे चिनेगुया ल्यू इतिकथात्मक बाखंमे चिनेग सिर्जना प्रवृत्ति नं न्हयब्वल । 
आपा याना संयोगोन्मुख विप्रलम्भ श्रंगारिक यथार्थवादी बाखंमे सिर्जना यायेगुली उबलेया 
कविपिनि ध्यान केन्द्रित जूगु खने दु । इमिगु बाखंमेय बनयज्याया नितिं ल्हासाय प्रवासित 
जूवंपिं पुसामियात थःगु क्वातुग॒ माया मतिनां थःथःगु छँय लिसाला: दुचायेकेत प्रोषितपतिका 
नायिकाप्रति नायोया व समकालिक सहृदय ब्वमिया सहानुभूति वंकेत व समसामयिक 
सामाजिक सुधारया नितिं मा:गु वातावरण व धारणा बुइकेगु कुत: जुल । ऐतिहासिक 
घटना, भारतीय प्रेमाख्यान, रामायण व बौद्ध जातकावदान आधारित बाखंमे नं उबलेया 
कविपिसं चिनेगु या: । उबलेया कविपिसं इतिकथात्मक बाखंमेयात नं आत्मपरक बाखंमेकथं 
न्हयब्वयेगु याना तल । रामायण, बौद्ध जातकावदान व स्थानीय वंशावली आधारित बाखं 
मेय बाखं मे हनेगु कला, चरित्र चित्रण कला व सन्देश न्हयब्बयेया सिबें भक्तजनया नुगलय 
आश्रय उपास्य पात्रप्रति श्रद्धा भक्ति थनेगु कृत: आपा: खने दु । कपोलकल्पित बाखं ज्याना 
अथवा न्यंक बाखं लाना विषयपरक बाखंमे चिनेया सिबें थः समकालिक समाजया दु:ख सुख 
व समसामयिक ज्याखँयात कया यथार्थपरक बाखंमे सिर्जना यायेगु्या सफल व स्तरीय 
दृष्टान्त उबलेया कविपिसं आपालं न्हयब्वल । 


(च) अनुदित पद्य श्लोक रचना प्रवृत्ति- संस्कृतया पद्यमय श्लोक व नाटकयात 
नेपालभाषाय पद्यमय अनुवाद यायेगु पला: छीगुरिखे थुगु सदीया बौद्ध पण्डित कवि अमृतानन्द 
विशेष कथं प्रवृत्त जूगु खने दु । शास्त्रीय भावार्थ, व्याख्या व टीका च्चये ब्वनेया शैक्षिक 
संस्कार ल्यू ल्यू पला: छिना ब्वःलंपिं पण्डित कबिपिनि अभिव्यक्तिस थजोगु प्रवृत्ति लुइगु 
स्वाभाविक ख: । अमृतानन्दं संस्कृतया पद्यबद्ध हतुमात्नाटक नेपालभाषाय मूल ग्रन्थया हे 
लय ध्वनि लुइक पद्यबद्ध भावानुवाद याना: सफल व विद्वत्तापूर्ण अनुवाद कलाया दृष्टान्त 
दकले न्हापां न्हयब्वया थकूग दु । 

(छ) संवादात्मकता व वर्णनात्मकता- उबलेया कविपिसं श्रंगारिक मेय संवादात्मक 
शैली व स्तुति मेय व सिन्हाज्या मेया प्रकृति चित्रण प्रसंगय वर्णनात्मक शैली छ्यलेगु या:गु 
खने दु । थुगु ईया गुरं मे 'न मो वा गी' व 'क ख ग' धा:गु अक्षरमाला पंक्ति शैलीं नं चिनेगु 
याःनि । 

प्रभाव 


थुगु ईया नेपालभाषा श्रृंगारिक मे व स्तुति मे मैथिली ब्रज इत्यादि भाषाया काव्यया 
भावगत व शैलीगत प्रभावं मुक्त खने दु । थुगु ईया कविपिसं रामायण व बौद्ध जातकावदानया 
पात्रतय गुण तथा सन्देश उपदेश दुथना: थःग हे सिर्जना लसी वयेक मे चिना तःगु खने दु । 
इमिसं पुराण, रामायण, जातकावदानया गुगं नं बाखं नं बाख हे लिसाया नेपालभाषां बाखं 
मे अथवा प्रबन्धात्मक पद्य चिनेगु उस्त मया: । उकथं चिना तःगु बाखं मे सेमेग सामाजिक 
ऐतिहासिक बाखं ति मन्हया: । 


थुगु ईया स्तुति, श्रृंगारिक, देश वर्णन व कृष्ण रास सम्बन्धी मेय नेपालभाषाया हे 
न्हापा न्हापाया कविपिनि भाव व शैली देंहं कया तःगु खने दु । तर उबलेया सर्वसाधारण 
अज्ञात कविपिसं चिना थकगु सामाजिक व ऐतिहासिक विषयवस्तुया यथार्थपरक बाखंमे 
फुक्क नेपालं दुने पिनेया गुगुं नं भाषाया काव्यया भाव व शैलीया प्रभावं मथ्यनिगु, मौलिक 
काव्य सिर्जना खः । 'जि बया ला लछि मदुनि' शीर्षकगु छपु बाखं मे जक ल्हासाय मिजं 
प्रवासित जूगुया कारणं नायिकायात जूगु विरह व्यथा सम्बन्धी नेपालभाषाय्‌ हे दयाच्वंगु 
न्हापाया (श्री ५ रणबहादुर शाहकालीन '.... थो भ्यालं कोसय गात ...... ' शीर्षकगु) 
सामाजिक बाखंमेया विषयवस्तु, स्थानीय चित्रण, सामाजिक समस्या, खँत्वा: खँभाय क्वकया 
समकालिक सरकारं याःगु सुधारवादी ज्याखँ तिप्यंकेत मा:गु ल्वःगु जनभावना दयेके 
तातुनां सिर्जित जूगु बाखं मे खः । 

उबलेया देशया परिस्थितिं, दरवारी षड़यन्त्रं व कविया थःयागु हे जीवनया उत्थान 
पतनया अनुभूति प्रति्रियां सन्त जूम्ह अभयानन्दया निर्गुण मेय छखेर परम्परागत सन्त 
उपदेश व शिक्षा संस्कार तथा मेखेर उबले नेपाल उपत्यकाय अतिक प्रचलित जुयाच्चंगु 
अद्वैत वेदान्त विचारधाराया प्रभाव लानाच्वंगु स्पष्ट सी दु । तर सन्त कवि अभयानन्दं थःगु 
निर्गुण मेय सन्त उपदेश व अद्वैत वेदान्त दर्शनया विचारधारा परम्पराया अन्धानुकरण 
मयासे थःगु अनुभूति दुथना न्हयब्वःगु दु । मेपिं सर्वसाधारण कविपिं मध्ये अमृतानन्द व 
सुन्दरानन्दपिकें इमिसं कया त:गु विद्याया प्रभाव शैक्षिक संस्कारकथं लानाच्चंगु यचुक सी 
दु, तर इमिके सिर्जनात्मक सजगता गाक्क दु । 


मूल्यांकन 

जुजु श्री ५ पृथ्वीनारायण शाहं नेपाल उपत्यका त्याके धुंका पलिस्था जूगु शाह 
वंशीय जुजुपिनि शासनकालय नेपालभाषा काव्य सिर्जना परम्परा न्हयज्याकावं च्वंच्वंपिं 
उबलेया सर्वसाधारण अज्ञात कविपिनि काव्य साधना स्तृत्य ज्‌ । इमिसं उलि हे उत्साह 
उमंगं निश्चिन्त जुसें इलं न्हयच्याके हःगु न्हुगु राष्ट्रिय दृष्टिकोण अंगीकार याना ईयात 
ल्वयेक स्तुति मे, बाखं मे, ध्याच्‌ मे, निर्गुण मे सिर्जनारचना यानावंच्वंगु जुल । फलस्वरुप, 
नेपालभाषाकाव्य परम्परा उबलेनिसें थुखे म्वानाच्चने फत, न्हयानाच्चने फत । इमिसं 
देशया सांस्कृतिक ज्याखें नापनापं धार्मिक व सांस्कृतिक विषयया काव्य साधना नं लिसें 
लिसें न्हयाका तःगुलिं याना व देश जुजु प्रजा सकलया सुख समृद्धि भिन्तुना जूगुलिं याना 
उबलेया जुजु खल: व काजि भारदारपिनि श्रद्धा आस्था उबलेया नेपालभाषा काव्यं थ:रिखे 
साले फयाच्वन । नेपालभाषा माध्यमं चिता तःगु काव्यप्रति जक मखु नेपालभाषाप्रति नं 
उबलेया जुजु खलः, काजि भारदार खल: व नेपालभाषेत्तर सर्वसाधारण जनया सुदृष्टि 
लानाच्चंगु जुल । थःगु दुःख आपतया खँ दुथना निर्गुण भक्तिया मे शुद्ध परिमार्जित 
नेपालभाषां चिने फुपिं नेपालभाषेत्तर कविपिं उबले न्हयलुइ फुग॒ हे नं उबले नेपालभांषी व 

नेपालीभाषीपिनि थवंथवय हनाबना बांलाना च्वंगुलिं खः । उजोगु उदार भाषिक नीति व 
व्यवहारं याना उबले नेपालभाषाय व नेपालीभाषाय काव्य सिर्जना सक्रियतां पला: च्वयेका 
च्वने फुगु जुल । 


थुगु सदीया कविपिसं बाखंमेय विषयवस्तु चक्ककगु, स्तरीय काव्यात्मक भाव व 
शैली न्हयब्ब:गु, इलं म्ह:गु सामाजिक व मानवीय हितया सुधार सन्देश न्हयब्व:गुया ल्याखं 
धायेगु खःसा उबलेया नेपालभाषाया कविपिं प्रतिभाशाली खः । इमिसं चिना थकूगु उपिं 
बाखंमे हे थ्व अनुसन्धान ज्याया विवेच्यकाल अवधि दुनेया मेमेगु  बाखंमे (राज्यप्रकाश 
मल्लया शासनकालीन 'संसारया कारण” व 'नुयो हाय भिफिसेन विनति याना स्वये' बाखं 
मे बाहेक) सिबें यक्वं च्वन्हया:, स्तरीय ज्‌, काव्य गुणं देजाः, प्रभावशाली ज्‌ । बाखंमे 
विधा हे उबलेया त:जिगु व म्‌ बंग उपलब्धि खः । 


-न्हिंन्हिंस्या ज्याय खँय प्रचलित नेपालभाषायात परिमार्जित सरल सुबोध जुइक 
काव्यया माध्यम कथं कदर याना छय:गु व थःगु जातीय लोक लययात नेपालभाषा बाखं मे 
चिनेत छ्यला: मान्यता बिउगु ज्या नं इमिसं त्वःता थकगु अनुकरणीय आदर्श प्रवृत्ति व 
परम्परा खः । वार्णिक छन्दं पद्य चिनेगु व काव्य शास्त्रीय रस. भाव अलंकार मिखा 
तिस्सिना अनुकरण यायां मखुकि थःगु काव्यया भाव ल्वयेक मा:मा:थाय जक ल्वयेक दयेका 
छ्यलेगु याना बंग नं च्चछाये बहगु कृत: ख: । 

उपसंहार 


नेपालभाषाया जुजु खलक पिलूपिं, लायकुली आश्वितपिं व सर्वसाधारणजनं 
पिलूपिं ज्ञात-अज्ञात कवि-कवयित्रीपिसं- देशया धर्म-संस्कतिया मर्यादानिष्ठ 
अनुशासित जुसें चिना थकगु नेपालभाषा मे व बाखंमे इमिगु अमर व उत्कृष्ट 
सिर्जना खः । उपिं सिर्जना-रचनां नेपाल देशया जीवन्त काव्य परम्परा न्हयाना 
च्वंगुया ऐतिहासिक दसि-दस्‌ न्हयब्वयाः थःसिवें लिपा लुइपिं कवि कवयित्रीपिंत 
अनुप्रेरित यायां लँ क्यंगु दु । उपिं कवि कवयित्रीपिसं चिनाथकूगु मेय कपोल 
कल्पना सिवें देशया सामाजिक, धार्मिक सांस्कृतिक व ऐतिहासिक यथार्थ खे 
आपालंआपाः आत्मपरक शैलि न्हयब्वया तःगु दु । उबलेया जनजीवनया 
जीवनपद्धति, विचार-भाव, दुःख-सुख, भावना- कामना, देश-भक्ति व राष्ट्रियता, 
उगु ईया ऐतिहासिक घटना व प्राकृतिक दुर्घटना तथा मनूतय्‌ स्वार्थ कुनीयतं 
पिलूगु धार्मिक सांस्कृतिक ख्यलय पिलूगु विसंगति विकृति इत्यादिस कवि 
कवयित्रीपिनि ध्याच्‌ प्रतिक्रिया व सुधार चिन्तन मनन व सद्भावना सन्देश 
पिज्वः । उजोगु कतिइ स्रष्टा कवि कवयित्रीपिनि निःस्वार्थ मानव कल्याण 
भावना कामनाया लिज: लू । आःतक ताःलाःगु प्रामाणिक काव्य दसि-दसुं 
नेपालभाषा पुलां मे अर्थात्‌ गीतिकाव्य विधाया इतिहास हे अनुसन्धान ज्यां तयार 
जूगु थुगु सफुतिं न्हयच्याके हःगु ला द हे दु । अझ, मध्यकालीन नेपालया 
काव्य सम्पन्नगु थ्व नेपालभाषाया काव्य धा:या जीवन्त पला:चिं खः । नेपाल 
उपत्यकाया हे उगु समयावधिया राजनैतिक, धार्मिक, सांस्कृतिक, सामाजिक, 
आर्थिक, भाषिक व साहित्यिक इतिहास तयार यायेत माःगु प्रमेय काव्य-दसी कथं 
नाले बहगु ज्वलं उगु ईया नेपालभाषा काव्य विधां न्ह्यच्याके फु धयागु खॅय्‌ आ: 
द्विविधा जुइ मखु । नेपालभाषाया थुजोगु काव्य सिर्जना-कृति नेपाल अधिर 
ज्यया अमूल्य काव्य सम्पदा खः । थुजाःगु काव्य सम्पदाया निंगु भाव-सन्देस थः 
नालेगु व थुकियात संरक्षण यायेगु भीगु कर्तव्य खः । उगु इलंनिसें न्हयज्याज्यां 
वःगु यथार्थ उन्मुख, बहुजन हित सुख चिन्तक, जीवनयात गति बीत स्वःगु थुगु 
नेपालभाषा काव्य सिर्जना सक्रियता वर्तमान व भावी युग निर्माणया निंतिं नं 
प्रेरणाया स्रोत खः । उकि, उगु काल खण्डया थ्व नेपालभाषा गीति काव्य 
अर्थात्‌ पुलां मेया प्रसंग नेपालया साहित्यया इतिहासय त्वः फिके मजिउगु गौरवमय 
विषय खः । 

संगीत, रा. अ. बी. २८८/५ 


सुरजमधि त्वा: (ख्वप)या मे सफ, तुलसीराम ल्हयया तःगु रुद्रप्रसाद श्रेष्ठ (ख्वप)या सौजन्यं 

सूर्य विनायक (ख्वप) भजन सफू 

संगीत, रा. अ., बी २८८/२. 

स्तोत्र भजन गीत संग्रह, रा. अ., बी ४०१/१९, ने.सं. ८२७ 

स्तोत्र संग्रह, रा. अ., बी ४०१/२९ 

स्वयम्भू पुराण, रा. अ., ए १३८/३ 
(ख) प्रकाशित सफू 

ॐ बहाल त्वालया दापा म्ये (१ गुगु), न्हापांगु संस्करण, कान्तिपुर ऊ बहाल 
त्वालया दापा खलः, ने.सं. १०९० द 

ऊ बहाल त्वालया भजन म्ये, न्हापांग संस्करण, कान्तिपुर: ऊं वहाल त्वालया 
दापा खलः, ने.सं. १०९६ 


आचार्य पं. श्री राम शर्मा (भाष्यकार) | 
देवी भागवत, न्हापांगु संस्करण, वरेली (उत्तर प्रदेश): संस्कृत संस्थान, ई. सन्‌ १९६८ 
माकण्डेय पुराण, न्हापांगु संस्करण, वरेली (उत्तर प्रदेश): संस्कृति संस्थान, ई. सन्‌ १९६८ 
विष्णु पुराण (द्वितीय खण्ड), वरेली (उत्तर प्रदेश): संस्कृति संस्थान, ई सन्‌ १९६७ 


कसा, प्रेमबहादुर (सम्पा) 
जुजु जयप्रकाशया रत्नेश्वर प्रादुर्भाव (नाटक), न्हापांगु संस्करण, ये: च्वसापासा, ने.सं. १०८४ 
नास:द्योया मे, न्हापांगु संस्करण, कान्तिपुर हिमाञ्चल पुस्तक भवन, ने.सं. १०८५ 
बाखं म्ये, न्हापांगु संस्करण, येँ: च्वसापासा, ने.सं. १०८३ 
मतेनाया मे, न्हापांगु संस्करण, कान्तिपुर: च्वसापासा, ने.सं. १०७९ 

कायस्थ, छत्रबहादुर (मुंम्ह) 
जुजु सिद्धिनरसिंहया मे प॒चः, न्हापांगु संस्करण, ललितपुर: साहित्यया मूलुखा, ने.सं. १०८८ 
नेपालभाषाया प्राचिन काव्य व काव्यकार, न्हापांगु संस्करण, यल: साहित्यया मलुखा, ने.सं. १०९६ 
बुड्गम लोकेश्वरया म्ये मुना, न्हापांगु संस्करण, यल: साहित्यया मूलुखा, ने.सं. ११०२ 


नेपालमाषाया प्राचीन कात्य सिर्जना - सन्दर्भ - ३६५ 


खनाल, मुक्तिनाथ (अनु) 
नेपाल महात्म्य, न्हापांग्‌ संस्करण, काठमाडौं: नेपाल राजकीय प्रज्ञा प्रतिष्ठान, विसं. २०२८ 
खनाल, मोहनप्रसाद (सम्पा.) 


अभिलेख संकलन, न्हापांगु संस्करण, ललितपुर: साझा प्रकाशन, बि.सं. २०२८ 
गैरोला, वाचस्पति 


संस्कृत साहित्यका इतिहास, न्हापांगु संस्करण, वाराणसी: चौखम्बा विद्या भवन, 
ई. सन्‌ १९६० 
गोण्डेकर, जी. के. (सम्पा. 

मानसोल्लास अब किङ सोमेश्‍वर भोल्यूम ३, न्हापांगु संस्करण, बरोडा: ओरियन्टल 
इन्स्टिच्यूत, ई. सन्‌ १९६१ 
घिमिरे, माघवप्रसाद 

राजेश्वरी खण्डकाव्य, तृतीय संस्करण, ललितपुर: साभा प्रकाशन, वि.सं. २०३० 

चिनाखँ मुना थद्य पचः, न्हापांगु संस्करण, कान्तिपुर: नेपालभाषा परिषद, ने.सं. १०७६ 
जयदेव 

गीतगोविन्द,. शर्मा विनयमोहन (अन्‌.), न्हापांगु संस्करण, दिल्ली: आत्माराम एण्ड 
संस, ई. सन्‌ १६८ | 
जोशी, रत्नध्वज 

साहित्यया तिसा, न्हापांगु संस्करण, ये: नेपालभाषा परिषद, ने.सं. १०९४ 

जोशी, सत्यमोहन व हेमराज शाक्य (सम्पा.) 

जुजु भूपतीन्द्र मल्ल जुया विक्रम चरित्र (पूधा प्याखं), न्हापांगु संस्करण, यॅ: 
च्वसापासा, ने.सं. १०९० 


जोशी, हरिराम 


नेपालको प्राचीन अभिलेख, प्र.संस्करण, काठमाडौं: नेपालराजकीय प्रज्ञाप्रतिष्ठान, 
ने.सं. २०३० प्‌ ८५ 

हाम्रो संस्कृति, न्हापांगु संस्करण, काठमाडौं: श्री ५ को सरकार संचार मन्त्रालय 
सचना विभाग, विसं. २०३७ 
तमोट, काशीनाथ (सम्पा.) व तुलसी सिंह (घलक) 

नेपाल ऋतुपौया च्वसु धल: (लिथो थासा), न्हापांगु संस्करण, येँ ज्ञानबहादुर 
महर्जन, ते.सं. १०९७ 
तमोट, काशीनाथ (सम्पा) 


पुलांगु मे मुना, न्हापांगु संस्करण, कान्तिपुर: नेपालभाषा परिषद, ने.सं. ११०१ तुलाधर, 
मानदास (मुंम्ह) 

पुलांगु मे निगूगु, न्हापांगु संस्करण, काठमाडौं: मानदास तुलाधर, ने.सं. १०८७ । पुलांगु मे 
स्वंगूगु, न्हापांगु संस्करण, कलकत्ता: कलकत्ता नेपालभाषा साहित्य गोष्ठी, ने.सं. १०८८ । 


सन्दर्भ - ३६६ नेपालमाषाया प्रात्तीन काव्य सिर्जना 


तुलाघर, मानदास सुगतदास 
मल्ल शाहकालया मे, न्हापांगु संस्करण, काठमाडौं: मानदास सुगतदास, वि.सं. २०१३ 


तेवारी, रामजी व मेमेपिं (सम्पा. 


अभिलेख संग्रह- भाग ६, न्हापांग संस्करण, काठमाडौं: संशोधन मण्डल, वि.सं. २०१९ 
अभिलेख संग्रह भाग ७, न्हापांगु संस्करण, काठमाडौं: संशोधन मण्डल, वि.सं. २०१९ 


थापा, शमशेर बहादुर 

रणवीर सिंह थापा, न्हापांगु संस्करण, ललितपुर, जगदम्बा प्रकाशन, वि.सं. २०२३ 
डा नगेन्द्र (सम्पा.) 

श्री रुप गोस्वामी कत भक्तिरसामृत सिन्धु, न्हापांगु संस्करण, दिल्ली: हिन्दी 
विभाग दिल्ली विश्वविद्यालय, ई. सन्‌ १९६३ 

रस सिद्धान्त, द्वितीय संस्करण, दिल्ल्ली: नेशनल पब्लिशिंग हाउस, ई. सन्‌ १९६९ 
हिन्दी साहित्यका इतिहास, न्हापांग संस्करण, दिल्ली नेशनल पब्लिशिंग हाउस, ई. सन्‌ १९७३ 


नेपाली, चित्तरन्जन 

भीमसेन थापा र तत्कालीन नेपाल, द्वितीय संस्करण, काठमाडौं: रत्न पुस्तक 
भण्डार, वि.सं. २०२२ 

मुख्तियार रंगनाथ गुरुजु गद्यपुच: निगूगु, कान्तिपुरु, नेपालभाषा परिषद, निग्गु 
संस्करण, ने.सं. १०८९ 

रणबहादुर शाह श्री ५ महाराजाधिराज, न्हापांगु संस्करण, काठमाडौं: मेरी 
राजभण्डारी, वि.सं. २०२० 

भरत नाट्य शास्त्रम, 
पन्दतन्त्र 

पराजुली, बुढ़िसागर (सम्पा.) 

श्री ५ वडामहाराजा पृथ्वीनारायण शाहको जीवनी, न्हापांगु संस्करण, काठमाडौं: 
वीर पुस्तकालय, वि.सं. २०२० 


मानन्घर, ठाकुरलाल (सम्पा.) 

पुलांगु म्ये प्यंगुगु संस्करण, कान्तिपुर: नेपालभाषा परिषद, ने.सं. १०८८ 

वज्राचार्य, धनवज्ञ (सम्पा.) 

त्रिरत्न सौन्दर्य गाथा, न्हापांगु संस्करण, काठमाडौं: नेपाल सांस्कृतिक परिषद, वि.सं. २०२९ 
व्यास 

श्रीमदभागवत महापुराण, स्कन्ध १-१२ भट्टराई बासुदेव (अन्‌.), न्हापांगु संस्करण, 
काठमाडौं: नेपाली भाषा प्रकाशिनी समिति, वि.सं. २०१७ 
भिक्षु, सुदर्शन (सम्पा. 

कविर कुमार व सिंह सार्थया बाखं, न्हापांग संस्करण, यें: च्वसापासा, ने.सं. १०८८ 
मल्ल, कमलपकाश 


ल्कासिकल नेवारी- ए स्केच, न्हापांगु संस्करण, काठमाडौं: नेपाल स्टडी सेन्टर, 
ई. सन्‌ १९८१ 


नेपालमाषाया प्राचीन काव्य सिर्जना सन्दर्भ - ३६७ 


नेपालभाषा घ्वाना सफ्या धल:, न्हापांगु संस्करण, ये: लयता दबू, ने.सं. १०९९ 

सिंक:मिया स्वाने, न्हापांगु संस्करण, यें: नेपालभाषा परिषद, ने.सं. १०९८ 

श्री नेपालेश्वर महाराजाधिराज श्री श्री श्री राजेन्द्र विक्रम शाह देव विरचित 
महासत्व नाटक, न्हापांगु संस्करण, कान्तिपुर: मानदास सुगतदास, ने.सं. १०८७ 


मित्रा, राजेन्ढलाल 
द संस्कृत बुद्धिष्ट लिटरेचर अब नेपाल, न्हापांगु संस्करण, कलकत्ता: एसियाटिक 
सोसाइटी अब्‌ बेंगाल, ई. सन्‌ १८८२ 


राइट, डानिअल 
हिस्टोरी अफ नेपाल, न्हापांग संस्करण, क्याम्जिज: यूनिभसिंटी प्रेस, ई. सन्‌ 
१८७७ 


राजवंशी, शंकरमान 
ऐतिहासिक कुण्डली, न्हापांगु संस्करण, काठमाडौं: श्री ५ को सरकार शिक्षा 
मन्त्रालय, पुरातत्त्व विभाग, राष्ट्रिय अभिलेखालय, वि.सं. २०३३ 


राजशेखर 
राजशेखर कत काव्य मीमासा, शर्मा पं. केदारनाथ (अनु.), न्हापांगु संस्करण, 
पटना: विहार राष्ट्र भाषा परिषद, वि.सं. २०११ 


रेग्मी, डा. दिल्लीरमण 


मिडियवल नेपाल भाग १-४, न्हापांग्‌ संस्करण, कलकत्ता: फर्मा के. एल. 
मुखोपाध्याय, ई. सन्‌ १९६५ 


रेग्मी, जगदीशचन्ड 
नेपालको धार्मिक इतिहास, न्हापांगु संस्करण, काठमाडौं: नेपालराजकीय प्रज्ञा- 
प्रतिष्ठान, वि.सं. २०३० 


लाकोल, वैकुण्ठप्रसाद 
रस अलंकार छन्द, न्हापांग संस्करण, यें: पासामुना, ने.सं. १०९८ 


लंसाल, देवीप्रसाद 

भाषा वंशावली भाग २, न्हापांग संस्करण, काठमाडौं: नेपाल राष्ट्रिय पुस्तकालय, 
वि.सं. २०२३ 

वज्राचार्य, गौतमवञ्ज व महेशराज पन्त (सम्पा.) 

अभिलेख संग्रह भाग ३, न्हापांगु संस्करण, काठमाडौं: संशोधन मण्डल, वि.सं. 
२०१८ 


वद्धाचार्य, गोतमवज 

हनुमान ढोका राजदरवार, न्हापांगु संस्करण, काठमाडौं: नेपाल र यशियाली 
अध्ययन संस्थान, वि.सं. २०३३ 
वज्जा्याय, घनवज् व टेकबहादुर श्रेष्ठ 


दोलखाको ऐतिहासिक रुपरेखा, न्हापांगु संस्करण, काठमाडौं: नेपाल र यशियाली 
अध्ययन संस्थान, वि.सं. २०३२ 


सन्दर्भ - ३६८ नेपालमाषाया प्राचीन काव्य सिर्जना 


वक्वाचार्य, घनवद्ञ 

पान्चाली शासन पद्धतिको ऐतिहासिक विवेचना, न्हापांगु संस्करण, काठमाडौं: 
नेपाल र यशियाली अध्ययन संस्थान, वि.सं. २०३५ 

लिच्छविकालका अभिलेख, न्हापांगु संस्करण, काठमाडौं: नेपाल र यशियाली 
अध्ययन संस्थान, वि.सं. २०३० 


वर्मा, घीरेन्द (प्रधान सम्पा.) 

हिन्दी साहित्य कोष भाग १, न्हापांगु संस्करण, वाराणसी: ज्ञान मण्डल, वि. सं. २०२० 
वेणीपुरी, रामवुक्ष (मुंम्ह) 

विद्यापति की पदावली, न्हापांगु संस्करण, पटना: विहार राष्ट्रभाषा परिषद, ई. सन्‌ १९७२ 
विष्णु पुराण 

नेपाल राष्ट्रियअभिलेखालयया हस्तलिखित पुस्तकानाम्‌ बहतसूचीपत्रम्‌ द्वितीय भाग, 
काष्ठमण्डप: वीर पुस्तकालय, वि.सं. २०१८ 
वैद्य, जनकलाल 

नेपालभाषा बाख मे दुने, बाखं समालोचना कान्तिपुर: पल्पसा साहित्य ख्यः, ने.स.. १०९५ 

राष्ट्रिय अभिलेखालय स्थित नेपालभाषा नेवारी अभिलेख ग्रन्थ त्रिविवि अनुसन्धान 
महाशाख, वि.सं. २०४० 

जनकलाल व स्व. प्रेमबहादुर कसा आसा सफ कुथिया अभिलेखया वर्णनात्मक 
धल: न्हापांगु संस्करण ये, च्चसापासा, कुलांभूलु, ने.सं. ११११ 
वैद्य, विजयेशवर 

ज:यात जातः (जः, दँपौ ल्या: १-१० या च्वस्‌ धलः), न्हापांगु संस्करण, ये: 
नेपालभाषा साहित्य पालाः, ने.सं. ११०२ 
शर्मा, जनकलाल 

जोसमनी सन्त परम्परा र साहित्य, न्हापांगु संस्करण, काठमाडौं: रायल नेपाल 
एकेडेमी, वि.सं. २०२० 
शाक्य, बाबुकाजि 

श्रीकरुणामय शरणया मे सफ, न्हापांग संस्करण, काठमाडौं, ने.सं. १०८५ 


शाक्य, हेमराज 

नेपाल संस्कृतिया मूलुखा, न्हापांग॒ संस्करण, ललितपुर: चन्द्रलक्ष्मी शाक्य, ने.सं. १०८९ 

श्रीरुद्रवर्ण महाविहार स्थित तालपत्र अभिलेख, न्हापांगु संस्करण, यल: बुद्ध जयन्ती 
समिति, ने.सं. ११०० 

श्रीस्वयम्भू महाचैत्य, न्हापांगु संस्करण, यें: स्वयम्भू विकास मण्डल, ने.सं. १०९८ 
शाक्य, हेमराज व तुलसीराम वैद्य (सम्पा) 

मिडियवल नेपाल, न्हापांग॒ संस्करण, काठमाडौं: टी आर वैद्य, ई. सन्‌ १९७० 
शास्त्री, देवदत (त्याख्या. 

वात्स्यायन कृत काम सूत्रम, न्हापांगु संस्करण, वाराणसी: द चौखम्वा संस्कृत 
सैरीज, ई. सन्‌ १९६४ 


नेपालभाषाया प्राचीन काव्य सिर्जना सन्दर्भ - ३६९ 


शास्त्री, शुक्रराज 

नेपालभाषा व्याकरण, न्हापांगु संस्करण, कलकत्ता: च्वमि हे, वि.सं. १९८५ 
शुक्ल, रामचन्द 

हिन्दी साहित्यका इतिहास, न्हापांगु संस्करण, काशी: नागरी प्रचारिणी ग्रन्थ 
माला, वि.सं. २०१९ 


श्री ५ वडामहाराजाधिराज पृथ्वीनारायण शाहको दिव्योपदेश, न्हापांग संस्करण, 

नेपाल: शिक्षा मन्त्रालय, पुरातत्त्व विभाग, वि.सं. .२०२५ श्री ५ को सरकार 
सद्धर्म पुण्डरिक 
सिंह, फत्तेबहादुर 

नेपाली विहार, निगूगु संस्करण, यें: च्वमि हे, ने.सं. १०९६ 
सिंह, डा. सत्यतत (व्याख्या) 

श्री विश्वनाथ कविराज प्रणीतः हिन्दी साहित्य दर्पण, न्हापांगु संस्करण, वाराणसी: 
चौखम्बा विद्या भवन, ई. सन्‌ १९६३ 
लीनहार्ड, सीग्फ्रेड | 

नेवारी गीतिमन्जरी, न्हापांगु संस्करण, स्वेडन: अल्मककीष्ट एण्ड विकेल 
इन्टरनेशनल, ई. सन्‌ १९७४ 
बाहरी, डा. पहरदेव व डा. राजेन्द्र कुमार (सम्पा. व अनु.) 

सूर सागर (सटीक) भाग १, न्हापांगु संस्करण, इलाहवाद: लोक भारती प्रकाशन, 
इ. सन्‌ १९७४ 
सुरदास 

सूर सागर द्वितीय भाग, न्हापांगु संस्करण, वाराणसी: नागरी प्रचारिणी सभा, 
वि.सं. २०२६ 
सरकार, डी.सी 

इण्डियन इपिग्रफिकल ग्लोसरी, न्हापांगु संस्करण, दिल्ली: मोतिलाल एण्ड 
वणारसीदास ई. सन्‌ १९६६ 
हृदय, चित्तघर 

भीग्‌ साहित्य, निग्‌गु संस्करण, यें: नेपालभाषा परिषद, ने.सं. १०८७ 


नेपालभाषा साहित्यया जातः, न्हापांग संस्करण, कान्तिपुर: नेपाल भाषा परिषद, 
ने.सं. १०९१ 


नेपाल संस्कृति, न्हापांगु संस्करण, यें: नेपालभाषा परिषद, ने.सं. १०९१ 
मिं मन: पौ, न्हापांगु संस्करण, यें- नेपालभाषा परिषद, ने.सं. १०८८ 
हिमवतखण्ड: पुराण, न्हापांगु संस्करण, काशी: गोरक्षटिल्ल, ने.सं. १०७७ 


(ग) जर्नल व पवपविंका 
अमात्य, साफल्य 


सन्दर्भ - ३७० नेपालभाषाया प्राचीन काव्य सिर्जना 


“लोक साहित्य र गीतमा सिलु तीर्थ” गोरखापत्र, शनीवारीय परिशिष्टांङ्ग (वि.सं. 
२०३६ माघ २६ गते), पौ ६ 
आचार्य, बाबुराम 
“गोरखा विजयकालका घटना”, पूर्णिमा, अंक २७ (वि.सं. २०२९), पौ १७२ 
“नेपा:या प्राचीन मूल संस्कृति”, सितु, स्वयम्भूलाल श्रेष्ठ (अन्‌.), ल्या: ४९ (ने.सं. 
१०९२ वर्षा), पौ १३५-१३९ 
आशा, श्‍श्यामगोपाल (सम्पा.) 
न्हूजः, थीथी ल्याःया पुलांगु मे 
कसा, प्रेमबहादुर (सम्पा, 
सितु, ल्या: १-९२ दुने प्रकाशित पुलांगु मे फक्क (ने.सं. १०८५-११०२) 


गवंगल, गरूडनारायण 

“जुजु रणजीत मल्लया काशीवास”, ज्वलान्हायक, छत्रबहादुर कायस्थ (अनु.), 
ल्या: ७ (ने.सं. १०९८), पौ ३७-४६ 
कायस्थ, छत्रबहादुर (न्ह्यब्वयः म्ह) 

येंभिंद्योया तामापत्र छग्‌ अध्ययन, ज्वलान्हायकं, ल्या: १७ (ने.सं. ११००), पौ २-३ 


छोटा, पेम 


“हनुमान नाच- वागलुंगको प्राचीनतम लोक संस्कृति”, स्वतन्त्र विश्व, देँ १६ ल्या: 
३, (ई सन्‌ १९७८), पौ ४९(५२) 


जोशी, सत्यमोहन 

“भीगु भाषा व साहित्य”, धर्मोदय, ल्या: ५५ (ने.सं. १०७२), पौ ९६-९८ 

“पुलांम्ह कवि योगेन्द्रानन्द गयो जुजु”, नेपाल, ल्या १५ (ने.सं. १०७३ शिशिर), पौ २-५) 

“शाह जुजुपिनि नां व देन”, धर्मोदय, ल्या २५०० दया स्वायांपुन्हिया विशेषांक 
(ने.सं. १०७६ बछला तछला), पौ ३३७- ३४० व ३४५-३५० 
जोशी, हरिराम 

“मध्यकालको अभिलेख”, प्राचीन नेपाल, ल्या: ५३-५६ (वि.सं. २०३६), पौ १८-१९ 
तमोट, काशीनाथ 

“लिच्छवि अभिलेखया संस्कृत मखुगु खँग्व:या ल्या: चाः”, खेलुइताः, ल्या:, २ 
(ने.सं. ११०१), पौ १३१-१३५ 

“नेपालभाषाया पिदंगु नाटक”, भी, ल्या: १५४ (ने.सं. १०९५), पौ २० 

“ने.सं. २९३ या छग्‌ अभिलेख”, नेपाल, ल्या २ (ने.सं. १०९७), पौ १२ 
थापा, घर्नराज 

“कास्की पोखराको भैरव नाच”, गोरखापत्र, शनीवारीय परिशिष्टांक (वि.सं. 
२०३५ असोज १४), पौ ७ 
थापा रमेशजंग (सम्पा. 

“राजभोगमाला वंशावली”, प्राचीन नेपाल, ल्या: १०, १९, २२-२५ वि.सं. २०२६ 


नेपालभाषाया प्राचीन कात्य सिर्जना सन्दर्भ - ३७१ 


द्विज, अमृतानन्द 

“भजलपे गणपति, मनन सदान”, थपु ल्या: १ (ने.सं. ११०१), पौ १२ 
घर्म्माच्यार्य, घम्म आदित्य 

“नेपाल भाषा व थ्वया साहित्य”, बुद्ध धर्म्म व नेपालभाषा, ल्या: १-२ (ने.सं. 
१०४७), पौ ९-२५ 
डा. घीरेन्ढ 

“तेपा: व विद्यापतिया योगदान”, ज्वलान्हायकं, ल्या: ८ (ने.सं. १०९८), पौ ९-१२ 
परमहंस, स्वामी श्रीशिवानन्द 

“भजनका महत्व”, कल्याण, दँ १२ ल्या: १३८ (वि.सं. १९९४), पौ १०४६-१०५० 
पडि, डा. रामनिवास 

“लिटरेरी हेरिटेज अफ्‌ नेपाल” अकेजनल पेपर्स इन द हयमानिटीज्‌ एण्ड सोसल 
साइन्सेस्‌ (ई सन्‌ १९७८), पौ ३१-५९ 
पोडेल, भोलानाथ 

“जगच्चन्द्र”, पूर्णिमा, ल्या: ८ (वि.सं. २०२२), पौ २०-२५ 
प्रान, जगदीशवरमान 

“बनेपाको महोत्सव चण्डेश्‍वरीको जात्रा”, स्वतन्त्र विश्व, दँ १४ ल्या: २, (ई. सन 
१९७६), पौ ३६-४० 
मल्ल, कमलप्रकाश 

“भीगु मतेनाया मे: छग्‌ दृष्टिकोण”, धर्मोदय, दे १३ ल्या: १ (ने.सं. १०७९) 

'अमृतानन्दज ग्रामर’ एडी १८३१ लिंग्विष्टिक, ल्या: १ (ई. सन्‌ १९८२) 

“डा. लीनहार्डया नेपालभाषा गीतिमञ्जरी” भी ल्या: १५४, (ने.सं. १०९५), पौ ६१-६३) 
मानन्धर, ठाकुरलाल (अनुवाद) (न्ह्यब्वम्ह) 

“संवत्‌ ८६४ या कथा ल्हाये”, भी, ल्या: १६० (ने.सं. १०९६), पौ १-२ 

“नास:द्योया तुतः”, नेपाल, ल्या: १ (ने.सं. १०९७), पौ ३-४ 

“प्यसः दँ मल्याक पुलांगु लोक गीत”, भी, ल्या: १७०) (ने.सं. १०९८ पौ १-५ 
राजवंशी, शंकरमान 

“महीन्द्र सिंह (भास्कर मल्ल) को ताम्रपत्र र व्याख्या”, पूर्णिमा, ल्या: २ 


रामभक्त 
“भोमि कवि: शब्द चित्र” ज्वलान्हायकं, ल्या: ६ (ने.सं. १०९७), पौ १५-२१ 


लीनहार्ड, डा. सिग्फेड 


“नेपालया प्राचीन भाषा नेपालभाषा”, भी, कमलप्रकाश मल्ल (अनु.), ल्या: १४२ 
(ने.सं. १०९२), पौ ५-७ व १३-१८ 


वज्ायार्य, गोतमवञ्ज 
“प्रताप मल्लको शान्तिपुर प्रबेश”, पूर्णिमा, ल्या: ४ (वि.सं. २०२१) पौ ३१-४४ 
“ऐतिहासिक घटनावली” पूर्णिमा, ल्या १२ व १८ (वि.सं. २०२३ व २०२५), 


सन्दर्भ - ३७२ नेपालमाषाया प्राचीन काव्य सिर्जना 


वज्ञाचार्य, घनबज्ञ 
“पण्डित सुन्दरानन्दः छग्‌ चर्चा”, खेलुइताः, ल्या: ३ (ने.सं. ११०२), पौ ५९-६० 
“मध्यकालका सुरुका अभिलेख”, कन्टिव्यूशन दु नेपालीज सदडिज्‌, भोल्यूम्‌ ल्या १ 
(ई सन्‌ १९७७), पौ ९७-९८ 
“बसन्त पन्चमी”, गोरखापत्र, ल्या: ६१ (वि.सं. १९६ फागुन १०), पौ २ 
श्रेष्ठ, कृष्णप्रसाद 
इ.पा. मिनाएभ्‌को नेपाल, नेपाली, ल्या४८ (वि.सं. २०२८), पौ ६४ 
श्रेष्ठ, नेरेन्दमान व विजयेश्वर वेद्य (सम्पा. 
खेलुइता:, ल्या: १-५ दुने प्रकाशित पुलांगु मे (ने.सं. ११००-११०४) 
श्रेष्ठ, श्रीनारायण प्रसादजी 
“स्वामी अभयानन्दजी”, कल्याण, ल्या: १३४ (वि.सं. १९९४), पौ ६८० 
हजसन, ब्राइन्‌ हफ्टन 
“अ ट्रान्सलेसन अन नेपालीय देवता कल्याण”, जर्नल अफ्‌ द एशियाटिक सोसाइटी 
अफ्‌ बंगाल, भोल्यूम १२ (ई सन्‌ १८४३ व १८५७) 
हृदय, चित्तघर 
“नेपाल संगीत”, नेपाल, ल्या: ४ (ने.सं. १०७३) शरद), पौ ४ 


तपं पौ अ 
(क) सिद्धिनरसिंह मल्लया मे 
राण गौरी ॥ ज ॥ 


कपुलपु ओस म्ह सरीर नीलरत । कियल ककन बि धु छेगूलि ओसत ॥ घु ॥ 
वास समुसानस गलागजि एस । मोलमाल हाल ओस आभरण हेस ॥ १ ॥ 
जटान मकुट चन्द्र कला घल ओ नि । गंगामाल स्वान होस जगत मोहन ॥ २ ॥ 
सिद्विनरसिंहया स्वामि पसुपति शिव । गौरी सहितन निरविधन बिओ ॥ ३ ॥ १ ॥ 


राण भथ्यारी ॥ चो ॥ 


मकुट म्हसखा पान का हडा गुन्जन सुन्दरसिल ॥ 

कुकुमया रस चेत कपालस उपमा तय मजीओ । 

मसया कृष्णया रुप कने खने ॥ 

कदम कोस प॒याओ वस मोहलपा तल जे मनस 

ल्हाय मसया कृष्णया रुप कते खने ॥ १ ॥ 

ख्वाल चन्द्रमा चन्द्रमा उजोल कुण्डल मंगल थान ॥ 

इन्द्रनिया (इन्द्रेनि ?) तल मि स मि मि तल (?) मिखा पलेहल बान ॥ २ ॥ 
नीरमणि ओस सरस सरीरस गलस जिल स्वान्या माल ॥ 

सोय उसास ओने हतास सनेह जुल जंजाल ॥ ४ ॥ 

राजकाज घरसार भार लुमन्या मंदिल मन ॥ 

सिद्धिनरसिंहया स्वामि ग्वपि(गोपि) नाथ्या लाय दले दरसन ॥ ५॥ २ ॥ 

राग कौशिक ॥ चो ॥ 


एकिया यल पुन्हिसिया चंदरमा ख्वाल स्वभा स्वओ ॥ 

बालछिं बालछि क्षीण मजुओन जोल ॥ १ ॥ 

चित्रर तान डुस समुसलस मीन (?) ॥ परक कलाइओ (?) थे पल कालि बिन ॥ २ ॥ 
जाग तपन मुनि सेओक तो मनाल ॥ मिखा बछिस ओस सहङ ओ गोपाल ॥ ३ ॥ 
माणिक मोक कुंदल सुयर्य जोति लाओ ॥ शंख गल रस मुत नेमाल ताहाओ ॥ ४ ॥ 
काम घल नुगलस कुकुमन लोल ॥ नल पले नाल चोन चक्वा जोल ॥ ५ ॥ 
उपमा मलूल लसिकल बान फाओ ॥ सिद्धिनरसिंहया स्वामि गोपिनाथ गाओ ॥ ६ ॥ ३ ॥ 


राग बल्लारी (वराही ?) ॥ ह ॥ 


ओगुल गोकुल बेल खने ॥ गुण वेहरन मलुमने भीन खने ॥ १ ॥ 

छगुलि जिओ निगुलि देह ॥ दैवम जोलकर नेह निसंदेह ॥ २ ॥ 

चकोल्या चन्द्रमायाके माया ॥ काजकारण भति बाया जुग ताया ॥ ३ ॥ 

छु आधार मोक्ष लाभ आसा ॥ काम मि भयन करे त्यासा प्राणया पासा ॥ ४ ॥ 
भमल्या जील स्वान तु मन ॥ नाना स्वान दुन लुमदन निरसन ॥ ५ ॥ 
सिद्विनरसिंहया स्वामि लिओ ॥ गोपिनाथया लयस दुबिओ मन जिओ ॥ ६ ॥ ४ ॥ 


राग विभास ॥ प्रा ॥ 


असिक लसिक कामया सालिक थनिया रात्रिस पासा ॥ 

पुणे (पुण्यया बलन ओस आकुटिन सु फल जुल जि आसा ॥ 

हे राम पुरुष्या रतन लाडा ॥ १ ॥ 

बिसे २ वास तसे उलासास सामांणे (सामान्य?) मान्य मयाडा ॥ 

अनेग आदर अमृत पासर वचन न्हसन डेड़ा, हे रामं ॥ २ ॥ 

जि चोड खङाओ लाहाति जोडाओ ओलस न्हिलाओ थेडा ॥ 

ओ गुण लायन जि मन मन्हेन ओलस मुदेस थेडा ॥ 

जनम जोभन कुल बेहारण (व्यवहारन?) पवि (त्र) तु जुय जुओन ॥ ४ ॥ 
ब्रम्हादि देवन जोग उजोगन कथीन म्हलेन खने ॥ 

सिद्धिनरसिंहया स्वामि गतिपति श्री गोपिनाथ्या कपा धने ॥ ५ ॥ ५ ॥ 


राग आसाओरी (आशावरी) ॥ चो ॥ 


छु यात मन्मथ बेथा बिल खल चासे ॥ तिरि निरगति जाति कंमालि (?) तु तासे, 
छु यात मोलसस सोओ सोओ स्वभा स्वानया माल । मखत विकट जट गंगा जल घार ॥ २ ॥ 
चेत सिंधुर हेल मुल पले नाल । मखत चंद्रया कला मि मिखा विहार ॥ ३ ॥ 

कर्पूर श्रीखण्ड धूल पासा गाला जल(?) ॥ मखत विभूत धु छेगुलिन डेल ॥ ४ ॥ 
तनिओ असह दुःख सनेहन चाओ ॥ सिद्धिनरसिंह स्वामि गोपिनाथ लाय ॥ ५५ ॥ ६ ॥ 


राग विभास ॥ ढोमान ॥ ज ॥ 


रुप जौभन घलसाल (घरसार) दयाओ । अनेग कला रस अखकथ सयाओ ॥ १ ॥ 
खने छि दयीओ देघ बोधन परान ॥ ए ॥ पुरुष परसमणि मदले सुनान पासा, हय ॥ २ ॥ 
कुंकुम धतुर रीव श्रीखण्ड कपुर ॥ प॒सामि मदोस सुख मिओ सम तुल ॥ ३ ॥ 

शिव २ जगतस बैरी जुल आओ ॥ ए ॥ एकात अबला जाति निर्बल स्वयाओ ॥ ४ ॥ 
निरमल सरीरस गुण शील लाय ॥ लक्ष लु हेल मानिक आभरण छाय ॥ ५ ॥ 
असह वेदना ननान ओय उपाय ॥ ए ॥ सिद्धिनरसिंहया स्वामि गोपिनाथ सोय ॥ ६ ॥ ७ ॥ 


राण मालुपा ॥ ण ॥ 


चेत नो मजुले जे अधीन ॥ मसिया पासा ओ छु व्याधिन ॥ १ ॥ 

खने जा माधवजु हे सिर ॥ डेने कडे ओया गुण सील,॥ २ ॥ 

विसम (विषम) बलान भय बिल ॥ मकाल मन जिओन थीर ॥ ३ ॥ 

वचनन मदो तय थाय ॥ निरसन तु त सिथे बि बाय (?) ॥ ४ ॥ 

मेब्या जिले विश्वासन छाय ॥ वदाइ जुल ला तिरि स्याय ॥ ५ ॥ 
सिद्धिनरसिंहया स्वामि देओ ॥ गोपीनाथ पर बेथा (ब्यथा) सिओ ॥ ६ ॥ ८ ॥ 


राग पढूमंजरी ॥ प्र ॥ 


प्रथमस आदर अमृतस तु बोरो ॥ 

चन्द्रमा ओ तुले जस छाय सोस स्वले माघव आसा भविय मतेले ॥ 
सनेह वसनस ओ बफुरा म स्वाल (?) ॥ १ ॥ 

चेत चिति लासे दर सिलस स बेन ॥ 

कालि बिन हिन पलेस्वान रुप केन ॥ २ ॥ 

सासलन जी सेओन ओन जिओ तैन (?) ॥ 

हरि २ धाल ध्यान नुगलस खेन ॥ ३ ॥ 

हेति हेल मन यन संतोष स थेन (?) ॥ 

माया मोह पास फेने काम्या मिरि छैन (?) ॥ ४ ॥ 
चेत चैन मान लेल दुख्या हेत (हेतु?) सेल ॥ 

बैहार विचार हेल मोक सोख तेल ॥ ५ ॥ 

भगतिम्ह दरसन सुख बिय नित ॥ 

सिद्धिनरसिंहया स्वामि गोपिनाथ्या रीत ॥ ६ ॥ ९ ॥ 


राग मालुवा ॥ चो ॥ 


लयन सनेह छाया ले ले ओर तिन । अन चैत चैन न दतिन सिन (?) ॥ १ ॥ 

परं छि पहल चछि ले ले दत गेन ॥ राधाओ विमुख दयीवन (देवन) केन ॥ २ ॥ 

चत्र सम अन्तर लेले तले तोले । बिसम बलान करतिन फाले ॥ ३ ॥ 

वृन्दावन आभरण ले ले रसमणि ॥ ओ ओ जि ओ मन सून देहे दनी ॥ ४ ॥ 

जमुना सि ओस ओल ले ले छाया राया (लाया) ॥ सि हल सितल मिया ज्वाला साया ॥ ५ ॥ 

सिद्धिनरसिंहया स्वामि ले ले गुण निधि ॥ मसिओ विधिन गोपिनाथ्या विधि ॥ ६ ॥ १० ॥ 
राग भथ्यारी ॥ चो ॥ 


बस उल तलस न गोकुल धन धाल ॥ एसे २ स्व स्व गुण पिरति देजाल ॥ 
स्वयान हय उपमा मलुओ लु (?) छु कने ॥ तिरिया नुगलन छुनि छुनि लुमने ॥ १ ॥ 
वसस वसस ओन जिओ मति मन ॥ राजा (लाज) धैरज धन लाकर कथन ॥ २ ॥ 

काम सर ओस सार कायाओ बुद्धिन ॥ केओले आनन्द वसन तव विधिन ॥ ३ ॥ 
जनम जन्मया अनेग पुणे करम ॥ सफल जुल जे कुल धरम जरम ॥ ४ ॥ 
सिद्धिनरसिंहया स्वामि गोपिनाथ्यया भाओ ॥ केले स्वले लुमने तु रण(लन?) सुख भाओ ॥ ५ ॥ ११ ॥ 


राग मालुवा ॥ चो ॥ 


मसो ओस भीड ख्वाल चन्द्रमा ते जाल ॥ खेय बेय मछाल थाय न अंधकार ॥ 
सुंदरी मनस छान हेरे ओ विचार ॥ कान्हुजु ला जुल अओसरस गामार ॥ १ ॥ 
विचित्रं चेत मचाल चरति चालाओ ॥ वनज हेर थेल नमोर मचोयाओ ॥ २ ॥ 
सरीरस चतुर या न मलान (?) ॥ रहरिषि (?) पत तनम (?) फणिमणि माल ॥ ३ ॥ 
नुगल लुगोलस भडोनि राहा (लाहा?) बोन ॥ भममल जुलन स्वभा स्वान्या भुति दोन ॥ ४ ॥ 
पुरुष्या पुण्य बलन पर नर मलोल (?) ॥ सिद्धिनरसिंहया स्वामि गोपिनाथ्या जोल ॥ ५ ॥ १२ ॥ 


राण कोडाओ ॥ चो ॥ 


विलसतकल रस बेल सुन्न ॥ नाम र वचन रतन तन छान ॥ १ ॥ 

रुप लसिकल सम जोभन मदु वांन ॥ घैरज थन तय सुयान सुनान ॥ २ ॥ 

अजल बोलाओ खोबि हाल हा कयाओ ॥ पुन्हिस्या चन्द्रमा भिन कलंक मोयाओ ॥ ३ ॥ 
सरिर कोमल छन कोमल बेहार ॥ हृदय कुकट दयीओ चंदाल ॥ ४ ॥ 
सिद्वधिनरसिंहया स्वामि गोपिनाथ ज्ञानी ॥ भजलपे अनुगुण लाओ राणी (रानी) ॥ ५ ॥ १३ ॥ 


राग विभास ॥ चो ॥ 


थओ काल जस ततकाल रे ॥ पर सरबस मत काल रे ॥ १ ॥ 

मस्वले स्वभाओ जात धाओ रे ॥ सहजन पुरुष गुण लात ॥ २ ॥ 
प्रथमस जिओ उति धाल रे ॥ लान चोया लून म्ह्य छाल ॥ ३ ॥ 

मयासे उचित परिपाति रे ॥ छोयात हेडाओ तिरि जाति ॥ ४ ॥ 
सिद्धिनरसिंहया स्वामि देव रे ॥ गोपीनाथ मन सोय यओ ॥ ५ ॥ १४ ॥ 


राग मालुवा ॥ चो ॥ 


किरति हेलमदन (मण्डल) म्हसषा पान डोयान बान ॥ 
मकुट लु मुक सिलस लसिक कुकुम रसन सोहान ॥ 
श्यामजुया सोहान जे मन प्राण हरलप काल, स्यामजु ॥ 
सलपि पापि कपति निपति रुप स्वले नीसार ॥ १ ॥ 
पुन्हिस्या चन्द्रमा कोटि मजुल निर्म्मल ख्वाल जोल ॥ 
अमुल्ले मनिन मकुम कुण्डल जोल न्हसस लोल ॥ २ ॥ 
काम्‌ याक मान मभिन मिसन चैत कुंकुम रस ॥ 
पलेपति पेतपुने थे मिखा भाओन लोल सर्ब्वस ॥ ३ ॥ 
अमुत वंस पुलेन नुगलस वनमाल चोल ॥ 

हाकु अति सुपाय दथुस परबसा थे जोल ॥ ४ ॥ 
कओस्तुव (कौस्तुभ) मणि मु कंथिस ओसन कलक सीन कियल कंकन थित 
लाहातिस मोहन थान भीन ॥ ५ ॥ 


सन्दर्भ - ३७६ नेपालमाषाया प्राचीन कात्य सिर्जना 


नाप थन पलेपालि निपान संसार सागर पार ॥ 
सिद्धिनरसिंहया स्वामि लसिक गोपिनाथ नाम धाल ॥ ६ ॥ १५ ॥ 


राग आसाओरी ॥ ज ॥ 
उन नील नीर मणि मिखा सोले पले हल ॥ 
कुण्डल मंगल बाण (बान) जील स्वान्या माल लोल ॥ 
लरन्या ल कनथ मनि चाल वाल निर्सलन ॥ १ ॥ 
इंद्रीया ब्यापार भार मनन संधऱ्या पार ॥ 
सोहर स॒धर वस वलिसन तर केन(?) ॥ २ ॥ 
असिक लसिक भर गुणिया नुगल्या गले ॥ 
सोयान जन्मया अनेग संतापया मोल ॥ ३ ॥ 
अनया कुलया राजपारक पापिया काज ॥ 
दासिया भाओन ओया शरण वास मलेन ॥ ४ ॥ 
काम कालन कारण बिनु बिओ वेगन (वेदन?) ॥ 
वेदन विकाल अति असह सरीरण ॥ ५ ॥ 
ओले चोले देले म्हले मन ओ दरसनस ॥ 
सिद्धिनरसिंहया स्वासि गोपीनाथ प्राण धरन ॥ ६ ॥ १६ ॥ 


राण विभास ॥ ए ॥ 


तिसे बासि ओसतन हेस पासा परिजन तेजरप भय घरसार ॥ 

एकि माधव मसल हृदय दुःख कने रे ॥ १ ॥ 

ओलेन उद्धार हित उपदेश बिल जित ॥ जमुना पारपकार ॥ २ ॥ 

सनेह वसन काल खन छि थिर मकाल ॥ चन्द्रमाया मयल न्हिथन रे ॥ ३ ॥ 
संसार भति सुसार कुबुसे अपजस भार ॥ मयाय वचन परमान रे ॥ ४ ॥ 
जुयाओ कुबेर तुले भिङाओ छु जाति कुल ॥ छु स्वारथ लेडाओ पराण रे ॥ ५ ॥ 
पलेपति मिखा भाओ वस व नाम हालाओ ॥ सरबस लाल न्हेलकाओ रे ॥ ६॥ 
सिद्धिनरसिंहया स्वामि गोपिनाथ चतुर मि ॥ सुनान मरम रे स्वयाओ रे ॥ ७ ॥ १७ ॥ 


राग मालुवा ॥ चो ॥ 


पुन्हिस्या चन्द्रमा ख्वाल संपूर्ण कलान ॥। कुण्डल व सुत सुकम सार सोलान । १ ॥ 
नुगल सुमेर त्वापल जुलडान ॥ मणि मुत मालन गति गन जाल ॥ २ ॥ 

अगुलि कस्तुरी चोला अदिकन कुन ॥ लु उनि देहस वासि ओसतन पुन ॥ ३ ॥ 

धन मन गुण जिव जोभन चतुर ॥ थनि हनि हय पिरथि थ जुले ॥ ४ ॥ 

महेन वेकतपरकत परतीत ॥ सिद्धिनरसिंहया स्वामि ग्व(गो)पीनाथ्या नीत ॥ ५ ॥ १८ ॥ 


राग विभास ॥ इ ॥ 


स्वया थे पुरुष मणि रुप दनि हदयस गुण लु गोनन हडा माल ॥ 
ओलसया ओया दया क्षेमा आसा पासा ओनि छान जिओन थीर मकाल ॥ १ ॥ 

शित चेत जे ओ जेत राहा पले हान दता तिसा थीय बिओ चात ॥ 

रुप गुण जोभन नाम परीजन थन नगर वासन वन ताओ ॥ २ ॥ 

उ रसया रस कर्प्पुर पात कोमल लाया लास कुकुमन एस हा बिओ ॥ 

नैमिलाउ ता रे कार (?) काम मिन जोल जाल ॥ 

उलता बेथान कल आओ ॥ २ ॥ 

सरीर कुंजल ख्वबि खो म्वमाल बान चाय मति बुद्धि लाकल धंधान ॥ 

ओनिओ दु:खया खति सिद्धिनरसिंहया पति गोपिनाथ्या कूपान ननान ॥ ४ ॥ १९ ॥ 


राग वसंत ॥ चो ॥ 


नाना बोन ओर वनस वन चुलिळ ॥ जोभन जन्मया सार वाल काम मिन ॥ 
वसंत समय जम रुप काम्या दूत ॥ माधवजु हे शिर (सिर) अति अजुगुति धूत (धूर्त) ॥ १ ॥ 
कोकिल कुशल (कुसल) डेने सुरन फाओ । भमल्या स्वभाओ स्वयात बेदना जाओ ॥ २ ॥ 
दक्षीण शीत श्वीखण्ड षे बुत जेत राय ॥ अमान्या सिमान सोय लुम लुम खोय ॥ ३ ॥ 
पर वसस रे वस जिओ परिपाति ॥ शिव २ धिक शि(सि)को उति तिरि जाति ॥ ४ ॥ 
मन देध दय सेय ओ उपाय बोय ॥ सिद्धिनरसिंहया स्वामि गोपिनाथ्या लाय ॥ ५ ॥ २०॥ 


राग वसंत ॥ ग ॥ 


निरमणि निरमल रुप तो परसपर ॥ शोभान मोहलप तल देव मुनि जन ॥ 

फागु म्हेताओ कान्हुजु राधान ॥ फुलेल कुंकुम रस होल लुचो गान ॥ १ ॥ 

केतकि अजील जील चंप रुपकेशर ॥ स्वान माल छाल सार व लाक बलन ॥ २ ॥ 
कत्यान (?) कस्तुरी चोला अगु चुवान बोल ॥ सिधल गोडा लु दले ओलस ध्यकन ॥ ३ ॥ 
ग्वपिगणपनि अनेक जोभन्‌या गुमानन ॥ तल सिल कपुल फुलेल पासर दन ॥ ४ ॥ 
अवीर मोकन पोल विवेक तोलता जोल ॥ घ्‌ पायल धो मक सल (?) ओल उलासन ॥ ५ ॥ 
सिद्धिनरसिंहया स्वामि ग्वपिनाथ्या उच्छाहन ॥ वृन्दावन दन नाना राग सुरंगन ॥ ६ ॥ २१ ॥ 


राग गौरी ॥ प्र ॥ 


जन धन भूमि घर हालनाल जल सहजन पर थओ नाल ॥ 

लोभ मोह तममय तुथिस दुड रय गंग जुल नि रोधि (?) गमार ॥ 

छान मन मरमन राम नाम माल ॥ 

आस पास भमार दुवालस दुबिल मुम्वाले मुम्वाले ॥ १ ॥ 

हिला वाला सरीरसतल भालन भालस कुबुद्धि जोभन सील सार ॥ 

तिरिओ संजोग भोग उजोगन अमुले जनम ओन पार ॥ २ ॥ 

उपकार मलेल खछिया सुखस हेल साधु सजन संग मकाल ॥ 

प्राण पलेलाया लंख सिमा छाया थिर घरि मदोतले काल ॥ ३ ॥ 

नमजेर (?) आदिन हथन खिल (?) कतीन मसिले आचार विचार ॥ 

सिद्धिनरसिंहया स्वामि गोपिनाथ्या वाहिकन मजुले उद्धार ॥ ४ ॥ २२ ॥ 
राग भाधिं॥ ढोगाग ॥ ज ॥ 


पर वसन पर तिरि रसन प्रभु अन भुलपर वलिखास रे ॥ 
उन्मत्त जोभन बेल थओ थन न्हेलन सोष (सुख) तन चास ॥ ग ॥ 

चास पासस पासा परीजन रे ॥ वास मनस अति सोने बन ॥ १॥ 

वन सिओनन पाओवसर गसुर (?) जलन पुरण जिखेस ॥ 

कपुल शीतल सित चेतन मि ओस पुक देहेस ॥ ग ॥ 

देहस सहस्र दुःख सहजन ॥ मरमन पिरति गुण रतन ॥ २ ॥ 

रतन माल विकार ताल भगल उवारन हाल ॥ 

मदोन मदन गोपाल बालक कामन पालक ताल ॥ ग ॥ 

ताल धरम तिरिया छु बोधन रे ॥ सिद्विनरसिंहया स्वामि गोपिनाथन रे ॥ ३ ॥ २३ ॥ 


राण मेघ मल्लार 


घनन सु जासे ओल खन परवसा तोल ॥ मल जुत बारंबार सोय सर सलफाओ ॥ 
श्याम धनि जि छम्ह छतरिस दुकाओ ॥ दया र नाम थीर अभय बियाओ ॥ 
उवारण ब्याड वाल भगल म्हसखा हाल ॥ एकात तिरिया जीओ छु बोधन तय चाओ ॥ २ 
वा गात दक्षीण शीत म्हस एस बला दित ॥ काम खु बलान धालपं संजोत आओ ॥ ३ ॥ 
सिद्विनरसिंहया स्वामि गोपिनाथ चतुर मि ॥ अनुगण मुलन मोह मबिल डयाओ ॥ ४ ॥ २४ ॥ 


राण विभास ॥ चो ॥ 


यस रस ओस सम चतुर समय ॥ सुजमि आभरण बि चन्दरमा जम ॥ 

बिनु पुरुषन चोले ॥ मनस वेदन घलछि घलछि ओले ॥ १ ॥ 

नगर उजार घरसाल जनजाल ॥ जनधन रुप गुण जोवन विकाल ॥ २ ॥ 

शतुर दक्षीण शीत काम दुरजन ॥ परवेथा बिय परछेद रस मन ॥ ३ ॥ 
सिद्विनरसिंहया गति गुण याव थान ॥ ग्वपिनाथ सन सुख बिइओ मथान ॥ ४ ॥ २५ ॥ 


राग धलाश्री ॥ ए ॥ 


जुहि जील स्वान सासे लाया । कस्तुरी कुकुमन देछाया ए नारायण ॥ १ ॥ 
अगुल क्‌ कपुल मतन ॥ मछिया चछिया उ योगन ए नारायण ॥ २ ॥ 
प्रभुया वचन भालपाओ ॥ ल सोयान तु नसनफाओ ॥ ३ ॥ 

काम मिन दाहालपकाओ ॥ खोबिन धतुरि लिव चाओ ॥ ४ ॥ 

पर मरमस दिक ख्थाल ॥ क्चित्या कपतन बेहाल ॥ ५ ॥ 

सिद्धिनरसिंहया स्वामि देव ॥ गोपिनाथ्या सेवा गुण लेव ॥ ६ ॥ २६ ॥ 


राण विभास ॥ ज ॥ 


इन्द्र निरमणि उन म्हस दनी मणि माल ॥ मनस सिधल फुति मुदित बान तय छार ॥ 

लाजन मचेक जेक असिक पुरुख्या जात । मयले मओने छोयात वचन्या परीपात ॥ १ ॥ 

कुतिल नुगल कूटि घाल चन्द्रन डेन सील ॥ सोनसान दन छान लड़ चोन थन ॥ २ ॥ 

अलतिन तिया मिखा ग्वालती लेडेन छिया ॥ स्वारथस ओस पर चेत सिया छ्या ॥ ३ ॥ 

सिद्विनरसिंहया स्वामि गोपिनाथ्या साज ॥ खना हय भय दया धाया दाया काज ॥ ४ ॥ २७ ॥ 
राग तोडी ॥ ढोभान ॥ ज ॥ 


मो म्वाले कना कना मचासे जे थमन रे ॥ ए ॥ म्हलेन मिखान न्हेछि दले दरसन रे ॥ १ ॥ 
बान राजा मानलप चोलेन ओयाओ रे ॥ रसस रुबुध सुध माधव न्हेलाओ रे ॥ २ ॥ 

सुलिक जोलन तिसा लोले लोले ससे रे ॥ थम कासे तल जे के एथे एथे ससे रे ॥ ३ ॥ 
चलतीन चाले चिमकर रुपन रे ॥ सनेह अंकल बोले सब्बाँगस दन रे ॥ ४ ॥ 

पासा मतोलत न्हस गुण ख कन रे ॥ ओलस देधन थोन होन ओनी मन रे ॥ ५ ॥ 
सिद्धिनरसिंहया स्वामि गोपिनाथ्या प्राण रे ॥ विनुन निर्गति देह छुयात लेडान ॥ ६ ॥ २८ ॥ 


राग कोडाओ ॥ चो ॥ 


छो दयाओ छो स्वयाओ रे ॥ मरमणि (मरुसनि ?) ओ किरीति ॥ 
छो हयाओ छोस तय पतिक पिरीति ॥ १ ॥ 

सुयाके सु सेयाओ न रे ॥ हृदय दुःख फेने ॥ 

सु ओयाओ सु रस विरस रुप केने ॥ २ ॥ 

उ गुण उ जोवन रे ॥ उ बेलस ओ उ जोओ ॥ 

उ हेतिन उ देओन विपति बीयाओ ॥ ३ ॥ 

वन मालान बि ताओ रे ॥ वस भास मल्हाल ॥ 

अकारणस कामन मबिल उवार ॥ ४ ॥ 

सिद्धिनरसिंहया स्वामि रे ॥ गोपिनाथ मन ओन । 

खमि नमि या वदाइ ल ओलो होने ॥ ५ ॥ २९ ॥ 


राग केढार ॥ ज ॥ 


ओ लस ओ सुख बेले ओ रुप जोभन हेल ॥ 

मबिल दैवन बारबार ॥ माधव पुरुष्या वचन परमान ॥ १ ॥ 

धन घरमन जस आरजन संसारस ॥ मनुक्षे जन्मया फल सार ॥ २ ॥ 

रस विरसन सन दुरजन्या वचन डेन ॥ अबलाया छु लाइओ बान ॥ ३ ॥ 
ल्हेइओ सुमेर मेर ओनिओ समुदर एले ॥ क्षमा भार मकाइओ भून ॥ ४ ॥ 
लोभ मोहन कृषले (?) तयीओ तओन अन ॥ जोनिओ सुनान कुल गुण ॥ ५ ॥ 
करम य या वचन सया ओया मन मन ॥ लिज्यात बन्धनी मताओन (?) ॥ ६ ॥ _ 
सिद्धिनरसिंहया स्वामि गोपीनाथ्या कृपा दले ॥ ज्ञानि ओसरस मदोन ॥ ७ ॥ ३० ॥ . 


राग विभास ॥ प्र ॥ 


जमुना शीतं मनीड सरीर भति मछीड ॥ 

मफयायनड़ घल्‌ कुवीत (?) छपनी कूपन कथीन चेत ॥ 

गहिरी महिरी छ्या ततीत(?) ॥ 

खेपि गोपि छले बुद्धि छु याय ॥ जे निमिस्तिन जा सेओ मकाय ॥ १ ॥ 
सथन काय मजीओ ॥ ओसत ता वता बिओ ॥ 

हलन दतसा गनन ओन ॥ थं थम बो लाहात मन दड ॥ 

जेतन अपजस बिय तु खन ॥ २ ॥ 

रुपनीन लाक अतीत अति गुमान मश्रीन ॥ सहर घातस पडाओ लायीओ ॥ 
तोलते मछाला जे बबुं दाइओ ॥ लि छोय पेतस घाल लायीओ ॥ ३ ॥ 
सुंदरी गोम्ह ओ तुले ॥ पुरुवया पुनेन पुने ॥ 

ल वस(?) सड़ेह संपति थुल ॥ सिद्धिनरसिंहया स्वामि चतुर श्री गोपिनाथा। रस 
भिखारी जुल ॥ ४ ॥ ३१ ॥ 

राग जयथी ॥ ज ॥ 


मनसं धरप राम नाम काओ आओ ॥ वात पित श्लेखम जोलन मजोओ रे म्हस ॥ 
काजि कज्जन सत तोलताओ ॥ १ ॥ 

मन्त्र जप तप दले ध्यान धरन खने अनेग जतन नमओनो ॥ हेति हेत र थरे नो उधार तार मयतो । 
ला सरील्या भलोसा मदोन ॥ २ ॥ 

बालखस म्हिते यथे वेहलपे जोभनस तिरिओ विहाल विचाल ॥ 

भारथ आदि पुराण मडेन धन धन्दान ॥ आसान काल काओन मचाओ ॥ ३ ॥ 
थनी हनी कनस कनसन कनसं दोनो । आयु ओन सरप ओनड़ाओ ॥ 
सिद्वधिनरसिंहया स्वामि गोपिनाथ्या सेओ । छु याय जमन जोनड़ाओ ॥ ४ ॥ ३२ ॥ 


राग मालुओ ॥ चो ॥ 


बालछि लछिया लस ॥ पुरुष मेबुया वस मफया मनया दुःख ल्हाय ॥ १ ॥ 
लाहातन तन सिओ ॥ थिसे विसेवास बिओ ननांन ओसेन लिहा काय ॥ २ ॥ 
नलेन देलेन नाप ॥ खछि मदलेन ताप मजिओ जि जीओ बोध याय ॥ ३ ॥ 
निस्फल जनमया धन ॥ मोल यो जोभन जनम लासे म्हले व नाप लाय ४ ॥ 
सिद्धिनरसिंहया जीओ ॥ गोपिनाथ बिज्याइओ ओलस आनन्द दु:ख छाय ५ ॥ ३३ ॥ 


राण केढ़ार ॥ ज ॥ 


उथ ह म जोग जालस मकेन ॥ 

मिपति या तोले नं स्यांजु खने मदु प्राण तोलतान वन ॥ १ ॥ 

पुन्हिस्या चंदरमा अमान यात कोटि गुणन ख्वाल स्व हाल (हान) ॥ 
कुकुमया सार थ साल चेत रस मिखा पले हल बान ॥ २ ॥ 

मकर स्वर मणि कुण्डल जोल गलस गज मोति माल ॥ 

निर्म्मल नीरमनि उनि देहेस वनमाल दले सत जाल ॥ ३ ॥ 

ओ रुप नुगलस दलेन छु नि रस तय फइओ अबलान ॥ 

नन्द जसोदाया सेओन (सेवान) सरगया भोग काल कुबुजान ॥ ४ ॥ 
अलासि दासि मति अभागि निरगति केने केनके महियान ॥ 

धाइओ सिद्धिनरसिंहया स्वामि गोपिनाथ्या फाछिन संयान ॥ ५ ॥ ३४ ॥ 


राग पढ्लंजरी ॥ प्र ॥ 


न्हिथन न्हिथसे गुण खछी थन ॥ सोरह सहस्र गोपिनी दलेन छिके सु छु पाल मदनी ॥ १ ॥ 
गोपाल जु थीड पुरुष चतुर ॥ करम बलन परम मजुले रुपन संपद तोलताओ ॥ २ ॥ 
थम अन म छे केओल तनस ॥ धन्दे परायण सरीर छी वस छिके क्रिपा चित मदनी ॥ ३ ॥ 
वेकत लीपत बेहाल पतिन ॥ या संताप दुःख दइओ स्वहुने अखत हथन तु मथान ॥ ४ ॥ 
सिद्धिनरसिंहया स्वामि गोपिनाथन ॥ मुनि ध्यान जप तपन मखन ओम्ह पुरुष छेन लाओ ॥ ५ ॥ ३५ ॥ 


राण रामकरी ॥ प्र ॥ 


आरति दान विधान विवेकन ॥ न्हेओ त मसया सेओ (वा) विशेसन ॥ घु ॥ 
गुण रुप शील सरीर चरीत वर कर भर खर घर वार नीत ॥ 
फल परमान नाम परतेख ब्रम्हादि देवन मसिओ परेशख ॥ १ ॥ 


लेपालमाषाया प्राचीन काव्य सिर्जना सन्दर्भ - ३८१ 


परिपंचन देवकी वसुदेव कपति पुतना कश भय ॥ 

सनेहन गोपि नन्द जशोदा शेओन( सेवान) नाम अजामिल कुबुजा सयान ॥ २ ॥ 
उग्रशेन प्रल्हाद कपान नारद जोगन सुदामा शेआने(सेवान) ॥ 

गोम्हया निस्तार मजु अनुसारन सिद्विनरसिहया स्वामि गोपिनाथ्या भाओन आरति दान ॥ ३ ॥ ३६ ॥ 
इति सिद्धिनरसिंह मल्ल गीत षद्‌ त्रिंशो समाप्त ॥ ॥ शुभमस्तु सर्व्वदा ॥ ॥ 
(भिंमंभस। 

( कृष्ण लीला सम्बन्धी पौभा:या मेनाप नं रुजु याना तयागु) 


(२) जगच्चन्दया ने 
राग मालव ॥ चो ॥ 


दी मन मदयकसे केवलन सेवा यासे, गौरीशंकर नेम्हं लाव सोसे सोसे खने दुखे 
हरया दोस विधु, जटपोल थान लाकतावं ॥ 

घसपुसें तल देवि खवन लाहातिन तन थिसे रस राय आसस केशरि थुसा न्हयला 
रसरंग ओस सोसे, गथे सेय नेम्हास विलास ॥ 

काशिविजय नाम नाटक दयकसे, काशिवास हल थम लाय, विगिनि दको छेन 
नाशलपवल बिव, कुलदेवि जुसते(ने) सहाय ॥ 

जगतचन्दन धार धन धन धायकसे, जोडागुलि क्वातुकेन आव, खन रस दव खासे 
छनड मदु रस, चंचल मन मते भाव ॥ ३ ॥ 


राग गोंडा मालव ॥ चो । 


गौरी शंकर नेम्ह शरीर छगूलि जुसें लोकन से अर्द्धनारी भाव, 

भगति भजन याकपनिसत वर बिसे, चितस दुख मदयकाव ॥ 

भाव भगति यासे फोने छेके नृत्य सिद्धि, 

सोग्वो खना स्वरथ मसेव, मिजन सिसा नेम्ह नन्दि महांकाल भयेन असुरगन देव ॥ 
खुगुलिस ब्यापक महादेवया रुप शक्ति सहित रसताव, 

थ्वसेन मतेड जति प्याखनया रस गुण, सर थम दको हावभाव ॥ 

जगतचन्द्रन धरा लाहाति अदिक दव, थ्वसेन शिरस शशि तव, 

थम गसे चललपु कुदय फोदय यात , हरन दोहर खे गव ॥ ८ ॥ 


राग नाट ॥ लां ॥ 


दान दया गुण छेके परिपुर, नरस वीर जुल भिड रवि कुल ॥ 

अस्विनी कुमार ग्याता गेयिव तासे त्वारस तरुणिपनि मोहरपु खासे ॥ 
कशश(कलश) अति भिड लं(लुं) ओ उति उन, मग्याक मदु बेरि चैवलया हुन ॥ 
जयलपु अरिगण जितामित्र नाम जगतचन्दन घार सुमरपे नाम ॥ ७५ ॥ 


राण पहडिया ॥ ख ॥ 


नरपति जितामित्र भिड मुख थान राजा राजा दले, थ्वस मदते समान ॥ 
न्हसस मुतिन सुसे एको कठमाल, कामदेव शर छि गेन खे विचार ॥ 
जनतचन्द नेम्ह सेसने छम्ह जुव जगतस पिरितिन वश थथे जुब ॥ ७६ ॥ 

राण थी ॥ चो ॥ 


दुखिजनपनिस रे, रे रे छलपोर, जितामित्र कल्यवक्ष जोर ॥ 

छे मिखा पले हर रे, रे रे लुं ओ उथे शरीर वर जो ओ उथे ॥ 

चतकाड फुटक रे, रेरे नुगलया, जेन उपमा बिय मफया ॥ 

जगतप्रकाशन रे, रे रे हृदय चन्द्रशेखर विनु मफया ॥ ७७ ॥ 

राग विजय ॥ चो ॥ 

नक रुव सुरज थे जितामित्र थुव थोस ख्वार शरदया शशि सम जुव ॥ 
खंसे ग्यात रिपुपनि गेइव भीन, रस मदु शरीरस छुनखे हीन ॥ 

लुंया उति म्हगु लं मिखा पद्म मीन, थथिङम्ह गनानड लुयके कथीन ॥ 
जगतचन्द त्रन्द्रमाया उथे मुख, पुण्य यासे जीव हाने परलोक सुख ॥ ८१ ॥ 


राग रामकरी ॥ चो ॥ 


देश भिङ लोक भिङ भिड तिरि मुख, भिनक्‌ थाय थाय लान जुय सुख ॥ 
नाकया देश सम थ्व देश जुव ॥ धु ॥ 

बलिखास भूल मदु गोल तुल लांख क भालपु परजान दको थां इ पा स ॥ 
गुणया श्रीमन्तपनिनपा लांड चोंङ थम थम थ:थवस कूल धर्म्म जोंड ॥ 
जगतचन्दया म्हुथुसिस सरसती आदि जननी जन लायिव खे गती ॥ ८६ ॥ 


राग धनाथी ॥ लां ॥ 


नगरि अमरावति इन्द्रया वेशं वानिज पुरि खासे फुतोयो कलेश ॥ 

दुखस खे थ्वते लिला सुखस छु याय, तलेजु सहायन ओ तु खे लाय ॥ 

बीर जन मुक मुसे प्वापर दाङ, कसे हसे ल्वामिपनि घुसुपाया मसाड ॥ 
जगतचन्दया बोल नगर बखान तोरतयकेने देवी मनस मलान ॥ ८७ ॥ 
न्हसन डेने यव त्वार त्वारस बांखा जनपनि हरषन मुड, 

सेसत, उदास, प्रजा, वराहत, जोसि, बाडे, कोजात सहित मुड ॥ 

बुजुव किसानिपनि, वान दायिव भिन, सोसे दयकर भिड पलि जलधुन वपि तुथ, 
पुखुलि थास थासय, देवसके बिल वध वलि ॥ 

दुखन सुखन थव स्वामि मतोलतसे हाथार फसे दिन हाड, 

बांभुख मदु प्रजा खंपोया उथेडाड भुमिस अन्न फछिन्दाड ॥ 

जगतचन्दया थना जनम मरण भूमि तलेजुस निकट काशी, 

धरमन दकोजन खेरलप काल हान नारियाके जुय विलासि ॥ ८९ ॥ 

भिड जन भिड तिरि भिड मुक मुड, याडागुलि काजसखे अति नलिथूड ॥ 
फले परि वपि अति दयक्व दव, नाटक नातिका गुण पुराण खे सव ॥ 
जगतचन्दन धार थ्व वणिकापुर, चण्डेश्वरी केवलन थना जुर मूल ॥ ९० ॥ 


राग धनाथी ॥ लां ॥ 
खपो देश गुणिपनि वशलपु थाय, दुखि दारिपसेन आस याय थाय ॥ 


भूमिन केसे वासे अति दव सोव, व्यापालित ब्यापाल खे यात बंध लोव ॥ 
जगतचन्द धार इशरिया बेल, चेलयात फोने छेके ओम्ह किंजा हेर ॥ ९२ ॥ 


नेपालमाषाया प्राचीन कात्य सिर्जना सन्दर्भ - ३८३ 


राग धनाश्री ॥ लां ॥ 


सुय नेत्वार दशे तुपला छ मुल मानलपु जगन्नाथ कृत्रिम समूल ॥ 

जनगण भिड़ मुड फलेस खे भिड, थेथेथेथे पासा पनि चोने हिं बु छीड ॥ 
इति फले देवलन मक त्वार, तिरि गणस परस पिरिति विचार ॥ 

परकाश मल्लया, केवल खे आव, चन्द्रशेखर सिंह लाय देवि भाव ॥ ९५ ॥ 


राग केढार मालव ॥ चो ॥ 


भगत नगर भिंड भिड़ जन चोड, प्रजा पाख सकसेन धरम जोड़ ॥ 

लां वात फछिन भिड मदु अति भूल, आओकोन भरलपु थाय थाय पूर ॥ 
वेद पुराण डेने जनपनि येव थ्व देशन इन्द्रपुर भिनकाव गेव ॥ ९६ ॥ 
बानरात खंपो देश सोब, वसतन तिसे तिरि लोव ॥ 

ल्होसे हर फले परि आव वैरिन थुत पाप मताव ॥ 

बांखां ल्हाक काशिया बखान, भवानी शंकर नेम्ह थान ॥ 

जगतचन्दया चित ज्ञान, तोलते तेलो दको मलांन ॥ ९८ ॥ 


राग कोलाव ॥ लां ॥ 


भोट देश अमरावति तुल हीव, धरमन सदाशिव पूजा याय जीव ॥ 
सुजन देश पुर कुजन खे दुर, सुनड़ मदु लोक जनखे निथूल ॥ 
जगतचन्द देव देवया सेवा तलेजु विनान मदु जगतस देवता ॥ ९९ ॥ 


राग धनाथी ॥ ए ॥ 


शरीर कोमल जुल केतकि थे डाड, जेओ पिरिति याये छैन काल हांड ॥ 
न्हसकन उथे बान डातालया थान, कोख टुसे म्हुतुसी जुलो यो समान ॥ 
तायिव मुदेश तसे जेत सुख बीव, हामर वर्षछि छे मदयक मजीव ॥ 
जगतचन्द कवि रसिक सयान, छंद सेव गुण थुल थुव उपमान ॥ ३१० ॥ 


राग धनाथी ॥ इ ॥ 


सरद चन्द्र थें मुख मण्डल, मतेडा, न्हसस बांनलाक कुण्डल ॥ 
लुं ओहोन दुसे तया जीव, रसन शरीर जे मति थीव ॥ 
नायिव शरीर थिय आस, तापासे रस जुयिव तरास ॥ 
जगतचन्द गुण धाव, तलेजुया सेवा अति धाव ॥ ३१२ ॥ 


राग काफी मिश्रित कानरा ॥ प्रचो ॥ 


नक जुयतान ल्यासे नवोढा जाति पेतपुन खल नेपा ग्यात परिपाति ॥ 

भय नप तासे गुजि लाहातिन जोड, देने न्हेल मदु चछि तरासन चोंड ॥ 
मते मन मलिन खे जेओ अति ज्ञाय, सुखन खे वल धनि यासे जे सहाय ॥ 
जगतचन्दया बोल डेके छेन छाय्‌ केवलन थब मन देवि पति लाय ॥ ३१३ ॥ 

राग मालव ॥ चो ॥ 


सोयान शरछि सुख थियान खे कोटि, मुसुपा न्हेलाव केसे खने दत मोति ॥ 
'नायिव वचन छन नायिव शरीर, रस बिसे विरहया फुसकेन पीर ॥ 
क्वाटुक तोकपुल हृदयस ब्याल, लाहातिया अंगुलि खे तय अति सार ॥ 
जगतचन्दन धार थ्व रस श्रृंगार त्रिभुवन जननी सेओलपे विचार ॥ ३१५ ॥ 


राग केढारा ॥ प्र ॥ 


चोने खांछि मान अति शरीरया पीर, सोको तिरिपनिसया छे जुर हीर ॥ 
शत हल पंले उथे डाड छन मूख, सलान भागर मिखा सोसे लाड दुःख ॥ 
नायिव शरीर छन थियस्तु उसास, दिनस सुखन रस याय याता आस ॥ 
जगतचन्द सेव रस दको आव, पुरुष ओ रस याव थम फको भाव ॥ ३१६ ॥ 
राग काफी ॥ चो ॥ | 

मुलन मिखान सोय शरीर उसास, जुले खांने दत छे छे लाय थिय आस ॥ 
तर तर धाव ब्यार नुगरस सार, मुतमाल जुसे थिय जेन बारंबार ॥ 

घसपुय खे रशिक सोय शशि मुख, जोलन न्हेरसे रस लाय अति सुख ॥ 
रसिक जगतचन्द रसिक सव भाव, जगत जननी देवि सेवलपे आव ॥ ३१७ ॥ 


राग आसावरी ॥ चो ॥ 


प्रेमया खिपोत छन के नकला आव, दतोले पराण जेन याय रस भाव ॥ 

विज दसे चोड़ भिड़ नितेव छे सोय म्ह्थुन म्हथुस नसे नका छेन गोय ॥ 
मसेयाम्ह मखु जेन मते तव लाज, वसतन मपुनक बिव सुख काज ॥ 

जगतचन्दन धाव रसिकया हार सेया ताया मखु गुण कविया विचार ॥ ३२१ ॥ 


राग धनाश्री ॥ इ ॥ 


रसमय शरीर छे कोमल सोभाव, चोसठि कला रस पिंते तेरो आव ॥ 
पोसलाया पुनिसया जुर चंद्र मुख, समुखन सोसे जेत रस बिव सुख ॥ 

ल्यासे जुसे बेल प्रौढा परम गेयानि नुगरस तसे तय नेपा भिड़ पानि ॥ 

कृष्णन खे जोसे तया सुदर्शन चक्र पेनपा खने खे जुल सम थ्व चक्र ॥ 
जगतचन्दया बोल ड़ेहूने सयानि, पुरुष ओ रस यासे याव काल हानि ॥ ३२५ ॥ 


राग आसावरी ॥ चो ॥ 


छे रसनन लागलपुं शरीरस भाव, मान मते काम फोने रस बिव आव ॥ 
पोसला पुनिस चंद बिय उपमान, मिपति कामया लिपा मिंखा पले थान ॥ 
हरिया जोसा पेनपाय उथे बान, नुगलस नुगलस दव शिव मकेने छेन छान ॥ 
जगतचन्दया चित फछिन मलान, फुसकिने देवि दुख बिओ सुख दान ॥ ३२८ ॥ 


राण धनाथी ॥ चो ॥ 


चकोर चन्द्र जुल तापासे सिनेह, निकटस चोसेन रस छे जेस थ्व देह ॥ 
लड़ लहंगो सारि दथुस छु याय, कोमल शलिल थिय अति सुख लाय ॥ 

रसन बेकाङ मिखा लागलपु बांन, काम याडा थु उथे नेथु बरान ॥ 
जगतचन्दन धार, श्रृंगारया भाव कामिनीया कामन पुसमिव चाव ॥ ३२९ ॥ 
मन्याडागुलि न्याने शरीरया सुख, यथे याव छेन रस केडा भिड मुख ॥ 
गुल्यामाल कुण्डल वसत खे भिड, पतासे लडन तिया, तोरते थुलीड ॥ 
जगतचन्दन धार गुणया बखान, मतोरकतयकसे पेमन निधान ॥ ३३१ 

॥ प्र ॥ 


दको मिसा सोसे छेके मन अति वाड, काम कला यासे छेन जे ओ काल हांड ॥ 
मिखान मिखा सोसे न्हिनस उसास, वसत मपुनक लाय रस आस ॥ 

उन भिड छे छे सोसे मिखा खे सूख, शिव थिय लाहातिन सोय धुनो मख ॥ 
जगतचन्द नृप रसिक गुणि आव, कलातन पुसमिओ सुख रस याव ॥ ३३६ ॥ 


धनह्ली ॥ प्र ॥ 


पुरुव पुणेन लाडा नरमणि भीन, रुप थुल ल्याचमो छेथिड कथीन ॥ 

मुख जुल पंले उथे मीखा चकोर, न्हसस कुण्डल चुल मणि मुक जोर ॥ 
बेतालि तरह भिड चेत बानलाक, छे रुप पुसमि जेन सोकोन मगाक ॥ 
जगतचन्दन धाव तिरिया श्रृंगार मिसा मिजन थे थे याहुने विहार ॥ ३५४ ॥ 


राग धनाश्री ॥ प्र ॥ 


नक हल पंलेन खे सेहरपे दुख, रसिकर भमरया चन्द्रया थे मुख ॥ 

कोमल धवन स्वान तोकपुल सोव, किसिन खे न्हुयक सहज मलोब ॥ 

अथिर खे जुल वया येथे छेन याव, मसया खे रति रस थम धनि आव ॥ 
जगतचन्दन गुण नवोढाया भाव, सुखन मयि नेम्ह कृष्ण प्रभु लाव ॥ ३५८ ॥ 


राण धनाशी ॥ प्र ॥ 


अबला अनेक दव रस सब ताव, रुप मदु रस मदु मदु जेके भाव ॥ 

छे छम्हा मिजन जेके जिवन पाहान, येया यथे बेहलेपे तोलते ने मान ॥ 

टुतेस चोड धूल म्होसोतस बांन, मननसे हरपे सहज सयान ॥ 

जगतचन्दन धार धाको बोल याय थायस मदु मिसा छु सुख गुण लाय ॥ ३६२ ॥ 


राण भथ्यारी मिंशिंत सारंगी ॥ इ ॥ 


मिसाया जोवन खांछि खाछिन जीथी, छे रस लाय याता मधुपान मी थी ॥ 
नुगरस पुसमि खे सहज विराज, छेओ नप सुखन याय थम काज ॥ 
जगतचन्द जुव जुल थम ज्ञानि, प्रेमन खे नेम लाय जन खे सयानि ॥ ३६३ ॥ 


राण मालव ॥ प्र ॥ 


गलनथया ज्ञान अवलाया सोभाव खे, सेहलपे पुसमिन माल, 
खव मखु धया दव जीवनया तेजन पिरितिन रस बिव सार ॥ 
सुख मदु रस मदु मदु मति छे विनान केवा ल छे टुतेया धूल, 

म्वातले रस रंग दान बिव प्रभु छेन जनमस संसर मूल ॥ 
जगतचन्दन धार धमनि दतोले छेनसे मदु मनस जे आव, 
मनस किजा तसे तलेजुस सेवा यासे, निरभयन थ्वते भाव ॥ ३६९ ॥ 


राण आसावरी ॥ चो ॥ 


स्वामिया कारणस बिय जेन जीव, इह लोक परलोक थम धर्म्मं हीव ॥ 

खंछि चोने शरिरस यथे रस याव, मुसप न्हेलाव बिय छेता सुख आव ॥ 

नुगरस लाहात ते, पुतु फेड बीय, सुख रस याले जेन वसतं मतीय ॥ 

जगतचन्दन धाव, राणिया श्रृंगार, सेहरपे मफु अति मदयक सार ॥ ३:० ॥ 
गनातो मिसान रस चतुलायि याय (चतुयाइ याय), केवल धरम वाज पुसमि सहाय ॥ 
काहुने चुंबन छेन मते दंताधात, लोकन खनिव चिन्ह डातारया बान ॥ 


जगतचन्द गुणि गुपत मजुव पें दिगश परगत थम थम थूव ॥ ३९४ ॥ 


राग विभास ॥ ख ॥ 


छि दुख तिंलाहिंला खुसेयेन दको भीडन से दुख पुसमिन वाडा, 

पिंचालक पिवने ल्हाय, चितस शरम दत, वेदन खे जाव जेन लाडा ॥ 
नुगलस दाना मे मिखास खोवि मुक, सोसे सर भंग जुर आव 

गुलित चंद्रमा देव विपत्तिं लुमानक विरहन तापनोव ताव ॥ 

योगिनि भेष जुरे रे कातन फुतो जिव, सुनड सयांन मते ताय, 

होनके दुर्ज्जन लामि जुयिव खे जेन ताया, बाडा पाप उपकार याय ॥ 
जगत चन्दन धार विचारन याये सांड दोड़गुलि लिकाय मजीव, 

धरमन काल हाड़ मते पाप चित छन, भिनकाव कूल गुण लाव ॥ ४३१ ॥ 


राग आसावरी ॥ ए ॥ 


संसार असार भारपे धरमया भाव ॥ ध ॥ 

गुरु ज्ञान बोने आव परलोक लाय, थ्वनतिन याय ध्यान जेन थाय थाय ॥ 

मोचक्‌ शुंभनिशुंभन दैत लोक आव, चण्ड जीव कासे मन सुख ताव ॥ 

रक्तवीज वीर वीर महिषासुर स्याक, त्रिभुवन छेके तला धनि सुन्दरया ल्याक ॥ 
जगतप्रकाशन आस याता तलेजु जुब, चन्द्रशेखर लाय याता भाव याय आव थूव ॥ ४८६ ॥ 


राण थी ॥ प्र ॥ 


न्हिन्हिछिया पुसमिओ कलह दएका येव पुरुषया अति अन्हेलास, 

दु्ज्जनया खां दको नुगलन खव तासे ल्वायिव मदुगुलि खांस ॥ 

तममय कामिनि चन्द्रओ उति गेड, ख्वाल सो आनन्द जुव, 

कोथ्‌ म्हुथुसिस छे सितफोल स्वान पुन सांपोल भमर सर जुव ॥ 
सुन्दरिया नुगरस स्वयंभु महेश्वर, जगत मोहलपु सोयांन, 

थथिड पदारथ लांसेन मोहो यात तिरि मखके सयान ॥ 

जगतचन्दन धाव गुणिन नायिकाया गुण नायिकाया भेद भाव , 

न्हिनस चानस जि छेके शरण मन, ओस ओ संगन धाव आव ॥ ४९९ ॥ 

राण सोरथि मिंथ्रिंत पहडिया ॥ ख, लां ॥ 


वरिखा समयस जुबतिया एस, प्रियन वाङ ताथान, समय खासे आव मयूर रस ताल, 
प्याखन पाल कासे थाना पिपिलिखा पंखिनं प्रिय प्रिय धाव, डेसे तासे विरह जेत अति जाव 
वांथिन गव भुमि वागासे मदु धूमि, बुस व्याडगण हार, धापानभरलपु गुंपति थायथाय, 
थथिङ बेलस विहार, मदते अभागेन ओव जेओ भाव, सुमरपे देविया चरण युग आव ॥ 
दक्षिण फस विष विरह शरीरस, मे दाङ नुगरस ग्यान, 

ओ तुतु रुमानक देवीया सेवा यासे हाने आव थ्व पराण ॥ 

गुण रुप मुतमाल नुगरस भीङ रा ओ सम मदु पाप मभिङ ॥ 

थ्वगुलि परकाश परम पद लाक चन्द्र शेषरक ध्यान, 

चरण तलेजुस सुमरपे जेन, ओस ओ गति जे नेम्हान ॥ 

गति लाय धरमन मति भिनकाव जप तप पूजा सेवा देवियाके भाव ॥ ५०६ ॥ 


राग सोरठी ॥ स ॥ 


वरिखाया वरण, सोसे रसताव वल कृष्ण सुखन भाव ॥ प्र ॥ 

घनन सुन भुन पिपिलिखापनि हार मनस लांख फोने माल ॥ 

आव ढे ..... क, ओतुतु खाने दत वरपसा अपुरुव, वागात जीवया उसास, 
बुकोतस ब्याङ हार खने दु सरप मुक्‌ ........ थिनग वथ्यात्‌ लांस ॥ 

आव, वा पेल थाय थाय तिरिपनि मुडाव, शिरपुर छतरि कुसांन फछिन वा व आव 
जगत चन्दन धार, भीड बरिखा बखांन ॥ ५११ ॥ 


माकर प्याखन 


माकर मकरिनि मुसे चोडा गुस, याया (दु)ष्ट राजा पापि, 
कांत गु छ्याक थूस ॥ २ ॥ 

गोलोया वानरपनि तव दुख ताया, 

यूया राजा पापि जुसे फल लासे काया ॥ ९ ॥ 

इति पलि फले वपि ता सेनकाव 

भेभेसेन दुःख सेया पापिन याड़ाव ॥ १० ॥ 

- नेभागी (बी २८८/२६, ने.सं. ७९२) 


(3) छत्रघ्वजया मे 


राण वसन्त 


डेडा उस गुण कने मते सुन 

धैरज तय नङ नुगलस पुलचिड 

लुमडन मनन मन्हयेड ॥ धु ॥ 

रसिक शिरोमणि मदन गोलन (गोपालन) गुस जि गुपुत एड, 

चतुर वचन अमृतन हास्य सिलीहिन (सिनेहन?) मोहनन मोहरप केड ॥ 
मधुर सिनेह सिल मतयकु ख्याल यास्य पीरितिन गुलितो महेड, 

कोमल मलय फसन शरिरस दहलपु म्हृतुसिस अमृत छेड ॥ 


सन्दर्भ - ३८८ नेपालमाषाया प्राचीन काव्य सिर्जना 


विपरित तिरि याङ कोसोयाओ चोड पसलए मरण भुक्तलपु थेङ, 

रसर वस जुस्य जि पालि शिलस: स्य मदन मोहन एस चोङ ॥ 

चन्द्रमा चकोर थे देवन फास्य तल गथे धाय उस तओ खेड, 

कवि ध्वज. छत्रन थ्व ख सिस्य ल्हाङ प्रभु विरह वेदना दुख फेड ॥ २ ॥ 
(गीत, बी २८४/१७) 


(४) केशव ठढासया में 


खाडा जुको मातरन देहे खिन जुर रे 

खाडान खडान मतिस रोयन जायरपु 

आव खान गे सपनस दिनया रात्रिसं 

खोलगेस दया जुर सा शाक कया शरीर ॥ ३ ॥ 
गरुवन्त जोभन गति मथुर मिशाया 

गंभिर हृदय जुया धिर चित्त मजु रे । 

ग्यातं गो स प्रभु स्वामि छि चरित सोभाव स्वसे 
दस अपराध दोस क्षमा याडान दिस ॥ ४ ॥ 
घरया लक्षन तिरि वचन रचयनी रे 

घरे घरे कोति भन्दार लव ल्हासे तय खब खे ना प्रभु 
प्रभु स्वामि वचन अमृत याडा 

घरया स्वाहान प्रभु थाकुर छि मखु रा ॥ ५ ॥ 
ड्यिनि खा ल्हाय जिन डेड छि मदु डू ना रा 

डेहू प्रभुस छिके विमति ख ल्हाय 

डयारे तासा डान हर न मते रे 

प्रभु डयाडान डायड मदुरे न्हय जे तङान ॥६ ॥ 
चन्दन कस्तुरी कपुर शितर थे ग्रीवा याडान शितर 
सक्रु(रि)र उर वयरि जेर साने उपदेश छ रजा देस धरपे 
चतुर वेदन प्ररभुनो गे हरने ॥ ७ ॥ 

छतिस लक्षन तिरि छ थे डाड मदु रे 

छन रा वचन जुयिव रोयसं ओखधि थे 

छे छे ता गुन छु नि चिन्तरपे पिया 

छे थे डाड तिरि राय जर्म जर्मया थ दते ॥ ८ ॥ 
जोभन जुयी ममति तिरि जरमया जरान 

जोभन छिन हनरपे करम 

जिर खाने द ऋनि रे 

जि प्ररपाव दिसने जेन जिवन अरोघ बिय छि पादुकासं ॥ ९ ॥ 
ऋषिनि चितरपाव डान भिडान (क्रुडान?) 

मतिस रोयन जायरपु वयो 

भगर याड़ा पनि मभायि से दिराने 

भ्लयार कोस थम थना दितु क्ष भारपा ॥ १० ॥ 

व प्रभुस छिन गथेन निदया जुरा 

ब जा निचस(?) चा व थे निहा नपा रात 

नय उमर गेयि छि मुख यिसे गाहाक क्षे 

डुनि खा मसया नं निरस तु चाला रे ने ॥ ११ ॥ 

ता तव आव जनं मधुर वचन डेड लनो शि नि जुया छेन हलन्त जे याना ने 
तव ता खा मल्हागले तिलिया अग्यानि चित्त 

तोलते रा जुरसाने दुख बिय मते रे ॥१२ ॥ 

थाक्‌ कसत दु:ख तिरिया जरमया 

थाय अनित जुवन अति दुख ताया रा नेथायसं थ्यातोय आव 

देड न द दिनि रे दिस नरे मुदेस छे दया रा जुरसाने 

खाछि देधना दिसने देह दगध जुरो 

मदना नरन दन्त प्रकाश शित मुख हसन केड़ान ॥ १४ ॥ 

षतु रि वा रे गे जन थंढाव दिसने छें थंड. रा दिरा सा धंधा मुमाले 

ढंया अयास पिया आमो छु खा ल्हारा छेन 

जावत जिवत अति ढंधा ॥ १५ ॥ 

नकस छे वचनस शीतल कपुर थे णाणा (नाना) परिन छेन बोधरपाव दिला णे 
णाणा (नाना) फुसरपान पतिक मजुग रे नान जुको छाय प्ररभु हिदयस्‌ करति ॥ १६ ॥ 
तंबोरिनि उपभोग भोपाव फरेसं दिरडास्यं जनमति बोरोयो 

सिहरपुव थें ताउति जुरोयो जन तुरतिन भासने 

थम व विरास याय तव प्रति आशिखा ॥ १७ ॥ 

थाय मंडढ भारपाव थवके चित तसे बोड़ान 

थम रा थथेन जुस्य गोरो तो वसरपे 

खन थथे तु रा जुर साने सदा थिर मजुरे 

था हि मदु रे जन थ्वते तु खा ल्हाय ॥ १८ ॥ 

दरिस दुलंभय दुराखया चन्द्रमा थे दिनपतिं मखं 

तोरे चित्त देध मजुरे देरास चा धुति मदु रे जन 

दिव्य सुन्दर प्रभु क्ष स्वयतु मारा. ने ॥ १९ ॥ 

षंख (संख) बाजरपाव मेरे बिय तानडास्यं धवन कुसुम 

संख पवित्र, याड़ान, धंधा चार गे 

छे रित सोसेन धीर चित्त मजुवन धररपे मफु रे ॥ २० ॥ 

नकसिने हानक प्राणया स्वामिस नाना अरापन 

रस विरस २ निम्मां कुच मंडलस 

नख प्रहार नक उदय चन्द लेखा थ्यर नने ॥ २१ ॥ 

पूर्णर्ण चन्द्र दुतिस रुप सुन्दरि पद्मिनि परिपर 

अमृत समांने पाप पुण्य मध्य गरे 

आवया समयस पराग जुर गे ॥ दे मन मयास्य ॥ २२ ॥ 

फंदा रा पखिने फम थ्य कूयाया फलेस चोडन 

छे जोष रा वेद वं फार (फस:) खं ल्हासने 

ल्हाय मखारे पिया फत कि हृदय जन भय मदु रे ॥ २३ ॥ 

बंधरपा जो याम तिलि काय मफ गरे वयिरि जुरसा जिव जमस्य यड़ाने । 
विन प्रभुस विपरित खंद ल्हानि रे 

वेगत प्रिया वेनि सरने ॥ २४ ॥ 

भागय जुवयान थनि जेके छे भावनि 

धुत चरितन खे जम रोकया फुस थ्यडान वीर श्वगन नि काहुने 
भिड भिड उपभोग भोपाव दिसने ॥ २५ ॥ 
माने रा जुरसाने आवन न्हयाया थे माडाने माडाने 
रिथुन काव माडाने 
म्वाय मयग रे छे विनुन घरछिन 
म्वायरा जुरसान न्हिथं छे मुख सोस्यं ॥ २६ ॥ 
यवन थे लोकस्यन यथेड थ धारे 
यसे गासे काया प्रभु यिसे पिसे चोने 
यया यथे खेललपे यतोरे मदु रे ना जमया आग्या वरनाव यसेन मदु रे ॥ २७ ॥ 
रमरपालकसेन अनेग परिभाव ऋतुपति रति रस दुरंभव 
रुप रावणे (रुप लावण्य) मदु रे थमस दुस्य राज हंस थम सरवर जनके ॥ २८ ॥ 
रुबुथि जुरा मति लिकाय मफंगरे लेखस मयात रे 
तनि बिजल तिले देरा छे सजन खं न प्रकाश जुरोयो 
लत किनिल बारे या राज मदु ले ॥ २९ ॥ 
वचन बिडाने अमृत थिड वचन 
बालं गति मदोन रा छे न जे वाय ताना 
वाङ नेभार जुया ति लि गे जन जोवन 
बायरा जुरसा वाचा बिहुने ॥ ३० ॥ 
शशधर संपूर्णस दुस निम्मंल मुख सुररित ललित 
शिशु कुरंग लोचनि यशि वस गति 
संभारस परमाने स्‌खंहया श्रीपरमेश्वर स्यं ॥ ३१ ॥ 
षषंद चार गे देह जिन जुरोयो षे श्वय मछाग रे 
राज तु तारा ने षंके जी मोरोयो छेन 
डेड दिक टोले नं षोस षोया थ्यं रातो दसिया परि थे ॥ ३२ ॥ 
सरस सुंदरि अति सम रस मान सोस्यन सोय टु माल 
थ्य सान नि सरीर उतार जुरे 
सितर बिहुने हास रत करार वसठि विलास ॥ ३३ ॥ 
हतरपा अवेक मते रे ना प्रभुस हास मते रे 
अन निति खं ल्हाय हरख चित्त थे थे स्यनि घररपा 
हंगु ने कोल थे थे तलोटाड ॥ ३४ ॥ 
क्षमुख दरिसन चन्द्रमा समान क्ष मस्वस्य मफुग रे दिन प्रतिङ थे थे 
क्षनया जोभन सदां थीर मजुर मा 
खेलरपं जोको तु सार जुयुव ॥ ३५ ॥ 
हरख नगर भगता पुरि (हर्ष नगर भक्तापुरि) वाता शिता 
छत्‌ मन्दप यथ्वं अजाक्व छे ननिया गुनिक मखो अन निगुनि तु षे 
ग्यानि गुनि रोकसेन उपहास मते रे ॥ ३६ ॥ 
इति गीतेश्वरं खे समाप्त ॥ सम्बत ७२५ ॥ 
सम्बत ८१९ चोया बेरस नष्ट ज्येष्ठ 
मासे कृष्ण पक्ष चतुर्दशी कुन्हु पूर्ण दीन ॥ 
( गीत संग्रह, वी २८५/६ 


नेपालमाषाया प्राचीन काव्य सिर्जना सन्दर्भ - ३९१ 


(४) ल्हासाय पुसामि प्रवासित जूग़ुया छपु भे 


राग सिंढ्हाज्या ॥ ... ॥ 


थो भूयालं कोसय (को स्वय) गात, थो लुखां दुस्वय गात, थो छैया माया छाय न्हांपां ॥ ७ ॥ 
आयलि तिरिया छ्न धन्धा काय मते, फको दयकाव वये न्हा ॥ ८ ॥ 

कासी (क:सी) मोले पीन (पिना) तया धवन स्वान दवनि 

स्वान स्वया चोड़ा न्हां ॥ ९ ॥ 

वनीम्हा वनीगु जुल छोइगु जा जुल, सगन बिया छोओ न्हां ॥ १० ॥ 

जवन सोगन फसे षवन (खवन) खोबी हुसे जि प्रभु खोसे खोसे भाल न्हां ॥१॥ 
आयली प्रभु स्वामी जी गुन लोमानकि (लुमनकि) ननानं थेनकल भासं न्हां ॥ १२ ॥ 
स्वगन बिउबले जी प्रज (प्रभ) खोसे दिल नुगल तयां तय मजिल न्हां ॥ १३ ॥ 

च॒ (चो) ताया भऋयाल. कोसोया स्वया जिन जि प्रभु लिमसोसे काल नहां ॥ १४ ॥ 
लवन पु यनका ग्वच लन लुफि हातका जि प्रभु खोसे खोसे झाल न्हां ॥ १५ ॥ 
कवसिन स्वयाबेले हाकुगु खाने दव जि प्रभु वनवास लात न्हां ॥ १६ ॥ 

सिमा हल लासा लासे लोहत फुगा तसे नगुतिया फागा फासे दिल न्हां ॥ १७ ॥ 
चनसिंया धलिं तसे श्रीखण्डया लासा लासे मुसरी फुगा तसें दिल न्हां ॥ १८ ॥ 
थनि गथे बनबास लात न्हां ॥ 

कोथाया भ्या फलेसं मता बिया तया भाजु मता जा बुलुसे वान न्हां ॥ १९ ॥ 
बातासं दुरु तसें जि प्रभुया चिन्ह स्वया जि प्रभु मदु चिन्ह खना न्हां ॥ २० ॥ 
देनाव चोनाबले सपनासं खना जि प्रभु मदयाव जिगु नुगल तयां तय मजिल न्हां ॥ २१ ॥ 
चान्हसं कोख हाल न्हिनसं कोख हाल जिग नुगल खुलुलु मिन न्हां ॥ २२ ॥ 
कवसीसं थहां वाना थामा चोस जुना चोन कोष (कोखन) लाय लाय बुल न्हां ॥ २३ ॥ 
ल्हासा कतिया चिठी थेंके हल न्हां ॥ २५ ॥ 

चिथी (चिठी) हल स्वयाव मन कुछि थाहां वल हर्षन अति रस ताल न्हां ॥ २६ ॥ 
व हे चिथि पोला सोया प्राननाथ तोता हल जिगु नुगल तयां तय मजिल न्हां ॥ २७ ॥ 
हरे सीव (शिव) जि करम प्रभु सीव जि करम थथे गथे जुल न्हां ॥ २८ ॥ 

जि प्रभु मंत धास्यंलि जि चोनाया छु स्वभा (शोभा) 

जि प्रभया जात लिसें वने न्हां ॥ २९ ॥ 

सुनान धाल भलिचा गुम्हास्यन धाल भलिचा छु चिन्ह पुति तस्यं हल न्हां ॥ ३० ॥ 
उम्हा. धक जि म्हा मसिया थुम्ह धक मसिया छि कायया हेति पासां धाल न्हां आंग 
चिन्ह पुति तस्यं हल न्हां ३१ ॥ 

अयलि काय पुता मा पापि वानाव छाय छ यकातन वना न्हां 

जिगु नुगल तयां तय मजिल न्हां ॥ ३२ ॥ 

खोया न मजिल माजु हालां नं मजिल माजु गोच सिन्ह जोरे याना दिसं न्हां ॥ ३३ ॥ 
अयलि भलिचा मयजु सति वने धाय मते जि छेंय बिचाल याना दिसं न्हां ॥ ३४ ॥ 
धायां धायां माने मजु वनानं मलात माजु छि कायया जात पिता बिव न्हां ॥ ३५ ॥ 
कायन वात भलिचा छन जिता वाय धाय ला जि पापि गना बना सिय न्हां ॥ ३६ ॥ 
सोचु खांग छेंस जि दव सोम्हा मचा (माचा) चोना चोना थनि गथे याकचान चोने न्हां ॥ ३७ ॥ 
धनया माया मदु मचाखाचा जि मदु जि चित्त गये याना तय न्हां ॥ ३८ ॥ 

जला खला निनि माजु जिमि माजु षोयके (खोयके) मते जि प्रभुया सरनस वने न्हां ॥ ३९ ॥ 
जिमि बुबु लकचाल (लोचा) वइ जिमि माम व्याहा वइ 

जिगु नामं जुगी (जुगि) छजु बिवा न्हां ॥ ४० ॥ 

सी काचया (सि काचया) काता ने जि प्रभुया जात तया जि प्रभुया सरन बने न्हां ॥ ४१ ॥ 
छजु वस छोंस वासे छजु वस जोगी बिसें छजु वस त्वायभत चिने न्हां ॥ ४२ ॥ 
अयलि गोत दाजु जिगु प्रान याकतन (याकन) काव जि प्रभुया सरन वने न्हां ॥ ४३ ॥ 
हाकुगु लन फिसे दोलिया गां डेसें मतिचुरया पतासि सीना (सिना)सित न्हां ॥ ४४ ॥ 
सांदेसं चोनम्ह कायया दाषालाषा (दाखालाखा) दानाव नेपालस वय मन यात न्हां ॥ ४५ ॥ 
पासा दको मुनकाव साहुति यआनाव भीखा (भिखा) छेंस थेनकल वल न्हां ॥ ४६ ॥ 
भीखा छेन दाना वया थास थास वास याना कृति देशे थेनकल वल न्हां ॥ ४७ ॥ 
कृति देशं दाना वया साको देशे थेनकाव वञ्जजोगिनिया दर्शन यात न्हां ॥ ४८ ॥ 
दरसन थुनकाव साको देश चोनाव मामयाता पुर्जि छोया हल न्हां ॥ ४९ ॥ 

सांको देशं दाना वया चाबहिली थेनकाब भरिया नाइक्या मामया थास छोल न्हां ॥ ५० ॥ 
भरीया नाइक्या वनाव छि काय भाल धाल चावहिली ला स्वल भास न्हां ॥ ५१ ॥ 
काय वल धागु नेना अरभुत चायाव आसर्ज्य चायाव चोन न्हां ॥ ५२ ॥ 

जि काय जा दनि खनि चन्दाल पासां नं जि छेंस छले भुले यात न्हां ॥ ५३ ॥ 
जला खला मुनकाव साहुति यानाव चावहिली लासोल झाल न्हां ॥५४ ॥ 

माम वगु खाड़ाव हतासं दाडाव मामयाता पालिस भोक पुल न्हां ॥ ५५ ॥ 

माम काय नेम्हसिया थीथी षां (खां) ल्हाडाव थव छेंय वय धका वल न्हां ॥ ५६ ॥ 
थव छेंय दुहा वाड बेले थव कलात मखानाव मामयाके नेनाव सोत न्हां ॥ ५७ ॥ 
अयलि माम हाय छन भलिचा गना वना, जि भलिचा थव छेंस बना न्हां ॥ ५८ ॥ 
छु धका वना माम गुगु धका वना माम जि वयागु समाचार मदु ला न्हां ॥ ५९ ॥ 
अयलि माम हाय छन भलिचा सलतके छोओ थीथी ख्वाल भति नि स्वय न्हां ॥ ६० ॥ 
अयलि काय पुता जि भलिचा थाना मत छंगु नामं सति व जा बनन्हां ॥ ६१ ॥ 
छु धका वन माम गुगु धका वना माम छु चिन्ह सोयाव वना न्हां ॥ ६२ ॥ 

उम्हा धक जिं मसिया थुम्हा धक म्हा मसिया छन हेति पासान धाल न्हां ॥ आंगु 
चिन्ह सोयाव वान न्हां ॥ ६३ ॥ 

हरि हरि सिव सिव पासाया धरम पासायागु धरम सोय धुन न्हां ॥ ६४ ॥ 

हरि सिव जि करम प्रभु सिव जि करम थथे गये जुल न्हां ॥ ६५ ॥ 

अयलि माम हाय छन धन्धा काय मते वया लन लिहां बने माल न्हां ॥ ६६ ॥ 
अथे धाय मते पुता थथे धाय मते पुता छनता मेम्ह विहा याये न्हां ॥ ६७ ॥ 
अयलि माम हाय जिता विहा याय मुमाल छवार नि फिरन्ता जि वने न्हां ॥ ६८ ॥ 
मामयाता सोचाकल उसे पालिसं भोक पुसे विदा कयाव वन न्हां ॥ ६९ ॥ 

कायं वागु सोयाव विलाप यानाव मुर्छ्यान कयाव चोन न्हां ॥ ७० ॥ 

जला खला वनाव धीरज यातकाव देव देवया सुमर्ना यातकाव तल न्हां ॥ ७१ ॥ . 
नेपालया छत्रपति श्री रणबहादुर जगतसं रक्षा याना दिल न्हां ॥ ७२ ॥ 

(सुरज मधि त्वा: ख्वपया तुलसीरामयाके च्चंगु ल्हयया च्वया तःगु मे 

जुजु महिन्द्र मल्लकालीन मतिना मे 


राण ॥ बलिखा ॥ 
प्रभु मते छिंग जित वाय ॥ घु ॥ 


कने जि नेव प्राण छगुलि बिधाना बालखस पिना सिमा मतेले चफाय ॥ १ ॥ 
हे ख सया जा मखु प्रभु अति जुसे चोन । ख सम्हया रे सेवा जुक छि मनस अति ॥ २ ॥ 

गथे जुल छि मनसं जि व अभिमान । जि खनाव रे छि मनसं अति क्रोध (क्रोध) भाव ॥ ३ ॥ 
घलछि जा स्वय मदु गुगु थास दिल । थथिन निरदया यायु म्हगस मखना ॥ ४ ॥ 
हे ङनयो जि व तु नित्य काम्या बिधान्‌ । बसन्तया रे कोकिल थे हालाव जि जुया ॥ ५ ॥ 

हे चसु जोसे नरकस थुन्याव जि तल । मफतयो रे छि दयान यव यम जिव ॥ ६ ॥ 
हे छल यासे तल प्रभु जि व अभिमान । छन्हु दरसन बिव जि पुरुषया भोग्य ॥ ७ ॥ 
हे जलस जि चोन डा थे याव यम जिव । चण्डालन रे जाल तिसे क्यनकाव तल ॥ ८ ॥ 
हे भकरान क्यनकाव तल प्रभु छिन । थ्व ककरा फूयनाकाव तोलताव छोव ॥ ९ ॥ 
हे यंतिव जि चिन्या थासं गुलित जित माया । वने मानि रे थ्व संसालन खव थास छोय ॥ १० ॥ 
है तरुनि सां मद्‌ प्रभु व आव । सिमा चोसं रे होव स्वान मछय छु धरम ॥ ११ ॥ 
हे थम्ष जिव लसं परयाके हास । निरदुखि रे तिरि जाति दुख बिसे हल ॥ १२ ॥ 
दइवन चोसे हल सुयात नि पाला खापा मदु रे करमस मभियकपालन “मभिन कपाल” ॥ १३ ॥ 
हे धन मदु मनुछेन छु बुद्धिन तय । धन्दा कासे सोयाव जि धतुरिव चाल ॥ १४ ॥ 
हे नमस्काल प्रभु छिके स्वव ख्वाल बुलु । प्रथमसं रे तया वचन मदत ला ॥ १५ ॥ 
तमन छि दिल प्रभु तिरि व गुमान । पुरुषया स्वभाव जा मदत ला ॥ १६ ॥ | 

हें थव हिरदय जा मदु परपति ध्यान । थनि लिमलात प्रभु जि बोन्याव छाय । १७ ॥ 
हे दइव धकाव प्रभु आसान जि चोना । मदु आसा तसे चोना फूतयो जोभन ॥ १८ ॥ 
हे धन जनं सम्पत्ति छिके भुललपा दिल । आसान जि चोना निर आसा जुल ॥ १९ ॥ 
हे नयाव तियाव छाय तिलस मग्यल । प्रभु मद्‌ छेस चोने बनस तु ताया ॥ २० ॥ 
हे पर तिरियाके वास भूललपा दिल । अभियक रे प्रभु छिके छु बिनति ल्हाय ॥ २१ ॥ 
हे फले वास जुल प्रभु छिगुलि दयान । सुयात नि पाल याय करमया फल ॥ २२ ॥ 
हे बलान कव थे नयनयो जि देहन । थथिन जुभन बेल मस्वत ला ख्वाल ॥ २३ ॥ 

हे भवल कोकिल हाल मनस उताप । चानन्हिन रुमन्याव न्हेवसतु ताया ॥ २४ ॥ 
हे मन जा जि वन प्रभु छि मनस मदु । नले तिले देले म्हले नाप लाना तु ताया ॥ २५ ॥ 
हे यथेन जि मफु प्रभु छि माया तोलते । गुचो थेन निभाल थे वन यो जुभन ॥ २६ ॥ 
हे रगत (?) जि भालपाव मस्वतला ख्वाल । कलियुगया प्रभाव जा अधर्मसं जस ॥ २७ । 
हे ल दोबातस थ्यन प्रभु बाय यात थास । थुगु कथ ओनि प्रभु अस्तिरिया धर्म ॥ २८ ॥ 
हे बस थ्यन प्रभु चिन गो बेलस लाय ख । वलिखाया वा फति थे खोबिन जि वल । २९ । 
हे सहजन लाइव जुवम्ह पुरुष । अथहाल समुद्र नुना थे जि न्यन ॥ ३० ॥ 

हे षब थे जि कने प्रभु गोलत जिन ल्हाय । अनाथया दुख कने न्यहुते छि सेन ॥ ३१ ॥ 
हे सम्पति ति तयासे जि वने प्रभु जिन (जिन ?) । पर तिरियाके माया भुललपा दिल ॥ ३२ ॥ 
हे हरन जि दुन प्रभु छि मनस रस । जि पापिनी हं हं हाला चोना जि मताया । ३४ ॥ 
हे श्री श्री श्री भीम ब्यधज्य मदुया क्षमा । मेव मद्र जित गति श्री श्री महीन्द्र मोल ॥ ३५ ॥ 
(सितु , ल्या : २४ , पौ ३:४१) 


तपं पौ अ(क्र) 
ठाहिन्ढ मल्लया में 
राग बिमास ॥ प्र ॥ 
कपति मायान चिड़ा (केड़ा) हे रामा ॥ धु ॥ 
न्हेओस जि दोडा छि पालि मजोडा 
सुखया रस तु लिडा 
लोभस तु दुडा थिर तासे चोड़ा 

जमया पास जि केडा ॥ १॥ 

हितन जि कड़ा न्हसस मथडा 

मषुग्‌ (सखुग) लपुस दुबिड़ा ॥ २ ॥ 
पुरान (पुराण) आदिन तंत्रमंत्र जपतप 
आदिन जिन वाडा 

न्हिन्हिछिया दिन खिउ जुस्य ओन 
जिन छि नाम काय मलाडा ॥ ३ ॥ 
अनेग बिधिन नरया पतिन 

मल (मल्ल) महिन्द्रन ल्हाडा 

छु यायं दासिनी क्षमा जि पापिनी 
कृष्णया दासन ल्हाडा ॥ 

(आसक्‌, दास, ल्या: ५७ 


म शा का से, १:१) 

तपं पौ अ(ड) 
कपाराम ओभाया सारदा स्तोत्र 
उं नम : सारदायै ॥ 


अति ओस जुवती नाम छि सरश्वती ॥ 

गुण थुल भारती रसन दाङ ओ अति ॥ १ ॥ 

तेज वर्ण सुर्ज ती, वर्ण पुर्ण चन्द्र ति । 

भीड रत्न मुगुती गात्र यड ओ अति ॥ २ ॥ 

वेणु थाय हे अति हंस म्हास छि तुती । 

विनति याड जे मति नाम श्री सरश्वती ॥ ३ ॥ 

संवत ९३६ बैशाख सुदि ३ आर्द्रा नक्षत्रं मंगलवार थ्व कुन्हु लिखित 
श्री कुपाराम ओभा जुलो थ्व साफुल ॥ सुभम्‌ ॥ 

(स्तोत्र संग्रह, बी ४०९/२९ 


तपं पै अ(च) 
संवत्‌ ८६४ या कथा ल्हाये मे 
उं नमो बुद्धाय लोकया चरित्र ख ल्हाय्‌ 
मि मिसा मते दुख ताय ॥ 
उं नमो गणपति सहाय, मि राष (मि व लः) मुडा हय्‌ 
थि थि मन ल्हाय ॥ 
मते मते मनुष्यन मखु कर्म याय 
सम्वत च्यासल खुयपिस दस ल्हाय्‌ 
नसंचासु गुनिलास ओ सेंगु थजाय 
भगतिन मन तसे दरसन लाय । 
यया यथे मदु मनुष जन्म काय , 
थुगुली सियाओ भित्ति पाय 
ओ तापाय चोने मदु संसारस माया अति छाय । 

थ्व जुगया मिसातोस चरित्र ख ल्हाय्‌ 
चुल्य म्हल बिरङ । 

ओ जात पात छाय धन बिओम्हया 

खओ जात तओ धाय । 

सति ओय धक लोगि भालत हेयके छाय 
थुगुरि कथन थम दको वयतु (बस्तु?) लाय 
रोगी भालत मसिओन सजं दयके छाय । 
मिसा ओ बिस्वास ब्याक छु मिजन धाय्‌ 
ड न्हिपेड मदु पशु थ्वम्हयात धाय 

नयाव तियाब छाय न्हास गन काय । 
थिति कृति बर्जु जुया नाति कृति छाय्‌ 

हुं सरिलस दतडाव सुया मुचा धाय 
अगिलिस केडाओ ध्वाकां पिने वाय । 
लज्या याक ब्यापारिया कपट ज्या छाय 
खड ओसं मखं ज्याला दुगं खंक काय 
जमया सभास अन गथ्य जवाफ याय । 
कनां (करुणा) मादु करिमिया गुलितो ख ल्हा (य) 
न्हु बान्हिस ज्या ओयाओ ज्याला उति काय 
लाज मदु ज्यापुमिया रचना ख छाय 

देओ धरम साछि थासे मे(व)या बुज्या याय 
थमं लोभ याडा भुमियात दोख छाय्‌ । 
मति तओ सालभिन गति गन लाय 

थओ बल दतडाओ थओ थओ स्याय 

मदु मदु ख दुता थम दे थ्य लाय । 

जस मदु वैदे देदि लम्हियात धाय 

म्हति म्हति थओ ज्यास थ्वपिं चाहा याय 
थओ ज्या सिधरडाओ थ्वपिं सोम्हं वाय । 
बुरि वारि जाकि बजि मिओ थास थास 
छगुलि हतस म्हति म्हति भाओ छाय 

कलें काय त्वाकं बिय गुलि लव धाय । 
संसारया आसा दुदु लंख छ्या (य) छाय 
थथिङ ज्या देवन गन सह याय 

यनिओ खे छम्ह छम्ह नरकसं हवाय । 
अनहुनि नायया बनजया ख ल्हाय 

त्या दामन पल बिय हिस थुने छाय । 
थथिडाड करनिन हापु गन लाय । 

ब्राम्हण बदे आचार सोम्हस ख ल्हाय 
जातपात लिमसोसे देक्षा बिय छाय 

पापी पाखंदिया धन काय छु बदाय 
असारन काय धन संपति छु याय 

थमन मसियागुरि दयिओ उपाय 

सिसे याङागुरि पाप मदते उपाय । 

ग्रहत मसिओ जोसि जोतिक छु धाय 

जुगय, मदु सकरात्रि (संक्रान्ति?) निन्हु दयके छाय 
थुगुरि पापन छन अन छु दो काय । 

थनस तु मत तसे मेव तुने छाय 

धनन्त (धनवन्त?) न दुख सुख ख छ हति ल्हाय 
गुनिकन मते उपहास याय । 

थुथुलि कथा बिवेक यायिओ खे जमन 

यया यथ्य मदु अन थन थ्य जा बलन 

ओनिओ खे छम्ह छम्ह न्हि थड थओ लन 

ओने थओ म्हति म्हति करनि कृबुया नं । 

थ्व संसारस उधार यायिओ ग्वम्हसेन 

ब्रम्हा बिष्ण महेश्वर करुणामय नं । 
श्रीजयपरकाश मल्ल जुजुसनं यक छत्रपति 

जुसे दसल क्‌सलनं । 

इति लोक चरित्र गीत समाप्त । 

नमोबुद्धाय नमो धर्माय नमो संघाय शुभ । 

- भी, ल्या: १६० , पौ १-२ 

- (स्व. ठाकुरलाल मानन्धरयाके थुकिया मूल प्रति दु ।) 


तपं पौ अ (छ) 
गंगाघरया छपु आरति मे 


राग आरति ॥ 


छु बिधिन सेवा छिके पुजान छु चाओ । 

अपराढ सहस याको सह याओ छु बिधिन ॥ 

डा चिप लंखन लुनान छु चा शिरस रसिकर गंगा जलधारा छु बिधिन ॥ १ ॥ 
लोहचुन घोतिकन तिनान छु बान चि चरण तिक चिथ तित चन्द्रमान छु बिधिन ॥ २ ॥ 
भ्रमलया पुत स्वान छायान छु चाओ । जट चिषि विमलिन शिरस सोहात छु बिधिन ॥ ३ ॥ 
धुप कुन कायकान छित छु उसास ॥ गौरी म्हया अंगन सुगन्ध सुवास छु बिधिन ॥ ४ ॥ 
मत मत तया मत आरति छु चाओ ॥ चन्द्र सुयंयया मिया मिखान ते जाओ छु बिधिन ॥ ५ ॥ 
छु वस्तु छु बेदन अन्तपूर्ण छायाओ । चितस छि तुया रस दक्षिणा कुबेरम्ह जन 
छायाओ थिकस ... का सयान छु विधिन ॥ ९ 

अर्थन मति मता तुतिन छु चाओ ॥ पेगुलि म्हुतु थुम्ह ब्रम्हान मचाओ छु बिधिन ॥ ८ ॥ 
ईश्वर जन उपचरण मचाओ ॥ गंगाधर धाल भाओ रस ताओ छु बिधिन सेवा छिके । 
छु बिधिन चाओ ॥ ९ ॥ 

( बु म स, पौ २८०-२८९ । 

तपं पौ आ (क) 


कवि जुजु व कवयित्री रानीपिं 
(ह कथं कालाक) 
१) महेन्द्र मल्ल नेसं ६८०-६९४ 
२) जगज्ज्योति मल्ल ७३३-७५६ 
३) सिद्धिनरसिंह मल्ल ७२६-७८९ 
४) प्रताप मल्ल ७४३-७९४ 
५) श्रीनिवास मल्ल ७४७-८०७ 
६) जगच्चन्द (जगतप्रकास मल्ल) ७५६-७९३ 
७. जितामित्र मल्ल ७९३-८१६ 
८. नुपेन्द्र मल्ल 3९४-८०० 
९. पार्थिवेन्द्र मल्ल व ऋद्धिलक्ष्मीदेवी ८००-८०७ 
१०. भुवनलक्ष्सी (भूपालेन्द्र मल्लया रानी) ८०७-८२९ 
११. योगनरेन्द्र मल्ल व जयलक्ष्सी ७८७-८२६ 
१२. भूपतीन्द्र मल्ल ७९५-६८४२ 
१३. भास्कर मल्ल महिन्द्रसिंह ८१७-८४२ 
१४. जगज्जय मल्ल व कुमुदिनीदेवी ८४२-८५५ 
१५. यागप्रकास मल्ल ८४२-८४९ 
१६. बिष्णु मल्ल व चन्द्रलक्ष्मीदेवी ८४९-८६५ 
१७. रणजीत मल्ल व वृद्धिलक्ष्मीदेवी ८२३-८९० 
१८. जयप्रकास मल्ल व दयालक्ष्मीदेवी ८५५-८९० 
१९. राज्यप्रकास मल्ल ८६५-७८७ 
तपं पो आ (ख) 


नेपालभाषाया पुलांजु मेय लूपिं सर्वसाधारण कविपिं 


(वर्णक्रम कथं) पो व्याः 
(१) अभयानन्द स्वामी, सन्त नेसं ९५८ लिपा 
(२) अमृतानन्द, अनारी नेसं ९५२ रिखे 
(३) अमृतानन्द, द्विज श्री ५ गीर्वाणयुद्ध बिक्रम शाहकालीन 
(४) कवीर नेसं १००६-१०१२ रिखे 
(५) कष्ण सिंह 
(६) कपाराम ओभा नेसं ९३६ 
(७) केशव उदास नेसं ७२५-७३२ रिखे 
(८) गरुडध्वज (नागनसाध्वज) जयप्रकास मल्लकालिन 
(९) गरुजु देवानन्द 
(१०) गोपालदास 
(११) गंगाधर 

(१२) 
(१३) 
(१४) 
(१५) 
(१६) 
(१७) 
(१८) 
(१९) 
(२०) 
(२१) 
(२२) 
(२३) 
(२४) 
(२५) 
(२६) 
(२७) 
(२८) 
(२९) 
(३०) 
(३१) 
(३२) 
(३३) 
(३४) 
(३५) 
(३६) 
(३७) 
(३८) 
(३९) 
(४०) 
(४१) 
(४२) 
(४३) 
(४४) 
(४५) 
(४६) 
(४७) 
(४८) 
(४९) 
(५०) 
(५१) 
(५२) 
(५३) 
(५४) 


चणिडकादास 

चण्डी, कायष्ठ 

छत्रध्वज 

जगत संसेर, प.क.ज बिसं १९३१ (नेसं ९९४० लिपा 
जगतसिंह (जगतकेशरी) नेसं ७९८ रिखे 
जोगेन्द्रध्वज, जोगेन्द्रराज 

तिथि गुं सिंह (नवमी सिंह), नेसं ८०७-८१८ रिखे 
तिर्यक ज्योति 

तीर्थपुरी श्री ५ रणबहादुर शाहकालिन 
तुलसीदास, नेसं १०१६ रिखे 

दास तुलाधर, भपालेन्द्र मल्लकालिन 

देवकष्ण 

अनन्त (धनवन्त) जयप्रकाश मल्लकालीन 
नवमी सिंह (तिथिगु सिंह) 

नागनसाध्वज (गरुडध्वज ?) 

तीलगृवानन्द श्री ५ राजेन्द्र बिक्रम शाहकालिन 
बिलदातासिंह, नेसं ८२५ रिखे 

भवानीदास 

भावदास 

भीम मल्ल, श्रीजय, वर्म्मण 

मक्षध्वज श्री ५ राजेन्द्र बिक्रम शाहकालिन 
मानबहादुर जोशी, नेसं ९६७-१०३७ 

मीनध्वज 

योगेन्द्रानन्द राजोपाध्याय 

रामभक्त बनिया 

रुद्रहरि, योगनरेन्द्र मल्लकालिन 

लक्ष्मण, जयप्रकास मल्लकालिन 

लक्ष्मीसुनन्दन, नेसं ९१९ रिखे 

वकतावर सिंह, श्री ५ रणबहादुर शाहकालीन 
बाणीदास, नेसं ९६९ 

विजयानन्द (वैजयानन्द), नेसं ९२८ रिखे 
विद्यानन्द वज्जाचार्य, नेसं ९६९ रिखे 

विश्वहर्श (विश्वानन्द), नेसं ९५५ रिखे 

वीर राज 

वृषभध्वज बृषभानन्द (बृषभ नन्दन), भूपालेन्द्र मल्लकालिन 
वेणी माधव 

वेदानन्द, द्विजवरनेसं ९५२ रिखे 

शुक्लहर्ष, श्री ५ पृथ्वीबिरबि्रम शाहकालिन 
सुन्दरानन्द, श्री ५ राजेन्द्रबिक्रम शाहकालिन 
सुरदास, सुर्यदास 

हरध्वज 

हरिभक्त माथेमा, सदांर नेसं १००-(१०१५ रिखे 


भोछिजु (स्वम्ह) - श्रीनिवास मल्ल, योगनरेन्द्र मल्ल व भागीरथ भैया । 

सन्दर्भ - ३९९ 


तपं पौ छ (क) 


अनुन्धेय ज्वलं मुनागु दाफा भजन खल: व सफु - कथि 

(१) सूर्य विनायक, ख्वप 

(२) महालक्ष्मी थसिखेल, यल 

(३) कायग ननि गाबहाः, यल (आशाकाजि महर्जनया पाखे) 

(४) बुंगद्यो, यल 

(५) नागबहाः यल (सन्तमान शाक्यया पाखे) 

(६) भिछें बहा, यल (आशाकाजि वज्जाचार्यया पाखें) 

(७) कृष्ण लीलाया पौभा: (धातु संग्रहालय, यल) 

(८) भिंद्यो, मंगल, यल 

(९) श्री प्रेमबहादुर कसा:या सफू कुथि (आशा सफूकुथि) 

(१०) टक्सार त्वा: तान्सेन पाल्पा (चिनियालाल बञ्राचार्यया पाखें) 
(११) सिद्धिमान श्रेष्ठ, मंगल, कोथु त:क्याः यल 

(१२) क्याम्ब्रिज युनिभसिंटी लाइब्रेरी, लण्डन 

(१३) एशियाटिक सोसाइटी, कलकता 

(१४) लोकेश्वर भजन सफ, थिमि (मदनकष्ण श्रेष्ठया पाखें) 

(१५) रुद्रप्रसाद श्रेष्ठ, ख्वप 

(१६) कविवर सिद्धिचरण श्रेष्ठ, यें 

(१७) कवि चित्तधर हृदय, यें 

(१८) भोजपुर टकसार त्वा:या दाफा सफू (काशीनाथ तमोटया पाखें) 
(१९) ल्हासा नेवातय दाफा भजन सफूया मे (प्रेमबहादुर कसा:या पाखे) 
(२०) ओक्‌ बहा यलया दाफा सफ (हेमराज शाक्यया पाखे.) 

(२१) राष्ट्रिय अभिलेखालय, रामशाह पथ, येँ 


तपं पौ इ (ख) 


स्व. श्री मानदास तुलाधर मुंका दीगु मेया स्रोत 
(११ असं त्वाःया दाफा सफ, यें 

(२) थंबही भगवान बहा, यें 

(३) ज्ञान तुलाधर असं डगु बहाः, यें 

(४) श्री करुणामय, यल 

(५) सिद्धिचरण श्रेष्ठ, यें 

(६) गोल देशया सफ, यें 

(७) हरिकृष्ण, असं, यें 

(८) प्रेमबहादुर कसाः, यें 

(९) दुर्गालाल, ये 

(१०) चण्डिकालाल मायके (मानलालयागु मे), यें 
(११) वखत भजनावली 

(१२) दिलबहादुर किपूया सफू 

(१३) लोक रत्नया पुलांगु मे सफू 

(१४) गोरख बहादुर 

(१५) घमा थुया दापा सफू 

(१६) टक्सार टोल, तानसेन 

तपं पौ छु (ग) 


राष्ट्रिय अभिलेखालयया वही (ए ६१०/२३) स न्हयथना त:गु मे सफू 


(१) 
(२) 
(३) 
(४) 
(५) 
(६) 
(७) 
(८) 
(९) 


मे सफूल 

साडाया प्याखनया मे 

श्रीश्री भूपतीन्द्र कूत गीत 
दशावतारया मे 

मे संग्रह पुरान 

रामायाणया मे 

मे साफूल चुकुधड 

श्री जगज्ज्योति मल्लया मे पुरान 
श्री ३ भूतीन्द्र मल्लया मे साफूल 

सन्दर्भ - ४०१ 


अनुक्रमणिका 


अनुसन्धेय ज्वलं मेया शीर्षक धल: 


प्रकाशित मे 


ऊं नमो बुद्धाय लोकया चरित्र खँ ल्हाय 
अंबिके छि गुण ल्हाय मफया 

अमल सहस्र नाम श्रीबुंगम लोकेश्वर 
अमृतकर कलानं स्वर्नदीया तरंगं 


(मेया शीर्षक नापसं ज:रिखे च्वंगु ल्या: थ्व सफूया पौ ल्या: खः ।) 


१४५ 
१९८ 
१३२-१३६ 
११४,११७ 


असिक लसिक कामया सालिक थनिया रात्रिस पासा ६५,७५,१९५, २९७ 


असुर यात गुमान रे चुरन याय जीन 
आदिनाथ लोकनाथ 

आयु ओन सर्प ओडडाओ 

आरति दान विधान विवेकन 
आरंभस थ्व जि प्राण हरिया अधिन 
आर्यावर्त लोकेश्वर धायका 

आशा जि लोकेश्वर छि पालि पले 
इन्द्र निरमणि डन 

ईश्वर विधाताया अजुगुति ख्याल 
उनजा हयाउँ रथजा वाउँ रे 

उन नील नीलमणी 

उ ध ह म जोग जालस मकेन 

उपमा छु तय ख्बाल लांख शोभा परेस्वान 
ओगुल गोकुल वेल खने 

ओने नुयो कान्ह जुया थास सजनी 
ओस उल तलस 

अंबिके छि गुण ल्हाय मफया 
कच्छपाल परवत वसलपा दिल वस 
कत वेदन मोहि देसि वेदना (मैथिली) 
कपति मायान केडा हे रामा 

कर्नि मभि मिसा वयि न्हयाथें 
कालिका नग बालिका छलपोल 


किरति हेल मदन म्हसखा पान डोयान बान 


गणपति नामन संसारन भजन 
गनपति देव भजलपे स्वव 
गुजेश्वरी वागेश्वरि बछला सहित 
गुरुजु जय नमो श्री बुद्ध भगवान 
गुलित फसात बिय तेना कृष्ण 


गोपाल धनी पने गते थनि सिन्हा ज्या वने न्हां 


गंगाजी स्वय तेल करुणा मिखान 


अनुक्रमणिका - ४०२ 


१०१ 

२४६ 

७६ 

७१, २९०, २९४ 
६० 

१३८ 

२४६, २७७ 
७९ 

८६ 

१७२, २९३ 
६५, ६८, ७३ 
६८, ७९ 

प्श 

६८, ६९ 

२०४ 

दश 

१९८ 

१४२ 

८१-८२ 

१७, २८९ 
२४४ 

१०० 
६८,७३, २९८ 
१५९ 

२१७ 

१७८ 

१७६, २९२ 
३०१ 

१६५ 

२९५ 

चरन सरन जननी आस 

घनन सुजासे ओल खन परवसा तोल 
चन्दिनी नग नन्दिनी जय कालिनी 
चा साखल यासे सिसा पिना 

चित्त तसे कन्य सखी 

चित तसें डडो प्रभु विनति ख ल्हाय 
चेत नो मजूले जे अधोन 

छगुलि जिओ 

छिगुलि चरन 

छि व जि व जुल धका ननिकतकन 
छु यात मनमथ बेथा बिल खल चासे 
छो दयाओ छो स्वयाओ रे 

जगत जननी भवानी हे माई 

जगतस नित्यनाथ हरखन याक लस 


१०१ 

६९, ७०, ३०० 
१६०, १६१ 
२४ 
३६,११९ 
१२६ 

ध्द 

६९,८० 
१७३, २४६ 
१६९, ३०३ 
७७, ८२,२९९ 
७५ 

२२९ 

१४२ 


जनधन भुमि. घर हाल नाल जल सहजन पर थओ नाल ७१, ७२, ७३ 


जनरल प्रभु हे महावीर 

जय जय अर्द्ध सुमेरा मणि मण्डल 
जयजय जननी भय हरणी 

जय जय नृत्यनाथ महेश्वर 

जय जय भीमसेन राजा भीमस्यान 
जय जय भैरव नेपालसं तसे 

जय जय मछिन्दरनाथ 

जयजय वागमति लोकया गति 
जय देवी सोगुलि भुवनया थक्रानी 
जय भुपतीन्द्र मल्ल धरम मुरती 
जय सीव गवरी सुत 


जि दुःख गुलित ख ल्हाय हे प्राण प्रभु विना छु उपाय 


क जि प्यासन व जय जरा 

जि बया ला लछि मदुनि 

जुही जील स्वान सासे लाया 

छिगुलि चरण बास बिव नारायण 
जोगिनी हे जननी छि पालिया शरण 
तन्नमामि थानपति विध्न हललपु देवस्तं 
तलेजु बिज्यात धका जि मन 

तिसे वासि ओसतन हेस पासा परिजन 
तोलते मते भाजु भाय मते दिसं रे 

थ छेस मुना वन बुंगस इषाया 

थनि हनि कनस कनसन 

थीर मखु थ्व संसार सोव मनुस्येन 

थ्व जुग सियाओ साल रे गथ्य याय थ्व नदी पार 
दाफोल स्वानया वरण वसया रुप 

देवी दरसन याय 

धंदे देवि भइरवि विकट सुन्दरी 

धन्य धाय भगवान शाक्य सिंह 

नक पथ मसिया अब्यक छि छाय 

२१३ 

१३९ 

१७३ 

१६१, २८८ 

१३८ 

११४-११५, २९० 
१२६ 

२९५ 

१२१ 

१४९ 

२८७ 

९१ 

१२८ 

१६८,१७४, २६६-२७१ 
६९ 

२४७,१७३ 

१७३ 

१३८ 

१४० 


१३८ 

१५८, १५९, २९४ 
१७५ 

१०१ 

१३८ 
१७१,२०८-२०९ 
१७३, २५३ 

नक प्रथम सुमलपा 

नगर उजाल घरसार जनजाल 
नमस्तु श्री भीमराजा जि प्रभु साभाय 
नमोचन्दि माता सोक्ष पद लाय 
नमोनाथ्य. दको आख: सयकाओ 
नमोलोपा लोग्य जन थ्व 

नमोवागी आखलय दको ज्ञान दव रे 
नवदुर्गा सहश्च जि विनति डेड 

नसा तोसा दतले मिसा यां थ्यां 
नागर याहुने विनति अवधान 

नाना बोन ओर बनस वन चुलित 
नाम गणेश किसिया भेष रे 
नारायणाजु गुँया सिस रसन 
निरमणि निरमल रुप तो 

निरमल शरीरस 

नुगलस विरहया मि छो व मजेन 
नयो सखि गुपतन फले याना स्वये 
नयो हाय भिभीस्यन विनति याना स्वय 
नेपाल भितरस श्रीसंखमुलया सिस 
नौमि आदि बुद्ध स्वयम्भु दिपंकर 
न्हस लाहातिन जय जय नरनाथ 

बहुं न्हुं दुःख अपालयां ततुततं 


२५४ 
६८-६९ 
२४९, २५४, २५६, २५७ 
१४६ 

२४७ 

२३५ 

१७७ 

१६२ 

२४४ 

२७७ 

६९, ७०, ३०० 
२८७ 

२४६ 

६७, २९० 
७६ 

१४४ 

१४१, २४७ 
२७५, २७६, १३९ 
२०४ 

